
Det hår år en digital kopia av en bok som har bevarats i generationer på bibliotekens hyllor innan Google omsorgsfullt skannade in 
den. Det år en del av ett projekt for att gora all vårldens bocker mojliga att upptåcka på nåtet. 

Den har overlevt så långe att upphovsråtten har utgått och boken har blivit allmån egendom. En bok i allmån egendom år en bok 
som aldrig har varit belagd med upphovsrått eller vars skyddstid har lopt ut. Huruvida en bok har blivit allmån egendom eller inte 
varierar från land till land. Sådana bocker år portar till det forflutna och representerar ett overflod av historia, kultur och kunskap 
som många gånger år svårt att upptåcka. 

Markeringar, noteringar och andra marginalanteckningar i den ursprungliga boken finns med i filen. Det år en påminnelse om bokens 
långa fård från forlaget till ett bibliotek och slutligen till dig. 



Rikt linjer for anvåndning 

Google år stolt over att digitalisera bocker som har blivit allmån egendom i samarbete med bibliotek och gora dem tillgångliga for 
alla. Dessa bocker tillhor månskligheten, och vi forvaltar bara kulturarvet. Men det hår arbetet kostar mycket pengar, så for att vi 
ska kunna fortsåtta att tillhandahålla denna resurs, har vi vidtagit åtgårder for att forhindra kommersiella foretags missbruk. Vi har 
bland annat infort tekniska inskrånkningar for automatiserade frågor. 

Vi ber dig åven att: 

• Endast anvånda filerna utan ekonomisk vinning i åtanke 

Vi har tagit fram Google boksokning for att det ska anvåndas av enskilda personer, och vi vill att du anvånder dessa filer for 
enskilt, ideellt bruk. 

• Avstå från automatiska frågor 

Skicka inte automatiska frågor av något slag till Googles system. Om du forskar i maskinoversåttning, textigenkånning eller andra 
områden dår det år intressant att få tillgång till stora mångder text, ta då kontakt med oss. Vi ser gårna att material som år 
allmån egendom anvånds for dessa syften och kan kanske hjålpa till om du har ytterligare behov. 

• Bibehålla upphovsmårket 

Googles "vattenståmpel" som finns i varje fil år nodvåndig for att informera allmånheten om det hår projektet och att hjålpa 
dem att hitta ytterligare material på Google boksokning. Ta inte bort den. 

• Håll dig på rått sida om lagen 

Oavsett vad du gor ska du komma ihåg att du bår ansvaret for att se till att det du gor år lagligt. Forutsått inte att en bok har 
blivit allmån egendom i andra lånder bara for att vi tror att den har blivit det for låsare i USA. Huruvida en bok skyddas av 
upphovsrått skiljer sig åt från land till land, och vi kan inte ge dig några råd om det år tillåtet att anvånda en viss bok på ett 
sårskilt sått. Forutsått inte att en bok går att anvånda på vilket sått som helst var som helst i vårlden bara for att den dyker 
upp i Google boksokning. Skadest åndet for upphovsråttsbrott kan vara mycket hogt. 

Om Google boksokning 

Googles mål år att ordna vårldens information och gora den anvåndbar och tillgånglig overallt. Google boksokning hjålper låsare att 
upptåcka vårlde ns bocker och forfattare och for låggare att nå nya målgrupper. Du kan soka igenom all text i den hår boken på webben 



på foljande lånk |http : / /books . google . com/ 

Dette er en digital kopi af en bog, der har været bevaret i generationer på bibliotekshylder, før den omhyggeligt er scannet af Google 
som del af et projekt, der går ud på at gøre verdens bøger tilgængelige online. 

Den har overlevet længe nok til, at ophavsretten er udløbet, og til at bogen er blevet offentlig ejendom. En offentligt ejet bog er en bog, 
der aldrig har været underlagt copyright, eller hvor de juridiske copyright vilkår er udløbet. Om en bog er offentlig ejendom varierer fra 
land til land. Bøger, der er offentlig ejendom, er vores indblik i fortiden og repræsenterer en rigdom af historie, kultur og viden, der 
ofte er vanskelig at opdage. 

Mærker, kommentarer og andre marginalnoter, der er vises i det oprindelige bind, vises i denne fil - en påmindelse om denne bogs lange 
rejse fra udgiver til et bibliotek og endelig til dig. 



Retningslinjer for anvendelse 

Google er stolte over at indgå partnerskaber med biblioteker om at digitalisere offentligt ejede materialer og gøre dem bredt tilgængelige. 
Offentligt ejede bøger tilhører alle og vi er blot deres vogtere. Selvom dette arbejde er kostbart, så har vi taget skridt i retning af at 
forhindre misbrug fra kommerciel side, herunder placering af tekniske begrænsninger på automatiserede forespørgsler for fortsat at 
kunne tilvejebringe denne kilde. 

Vi beder dig også om følgende: 

• Anvend kun disse filer til ikke-kommercielt brug 

Vi designede Google Bogsøgning til enkeltpersoner, og vi beder dig om at bruge disse filer til personlige, ikke-kommercielle formål. 

• Undlad at bruge automatiserede forespørgsler 

Undlad at sende automatiserede søgninger af nogen som helst art til Googles system. Hvis du foretager undersøgelse af maski- 
noversættelse, optisk tegngenkendelse eller andre områder, hvor adgangen til store mængder tekst er nyttig, bør du kontakte os. 
Vi opmuntrer til anvendelse af offentligt ejede materialer til disse formål, og kan måske hjælpe. 

• Bevar tilegnelse 

Det Google- "vandmærke" du ser på hver fil er en vigtig måde at fortælle mennesker om dette projekt og hjælpe dem med at finde 
yderligere materialer ved brug af Google Bogsøgning. Lad være med at fjerne det. 

• Overhold reglerne 

Uanset hvad du bruger, skal du huske, at du er ansvarlig for at sikre, at det du gør er lovligt. Antag ikke, at bare fordi vi tror, 
at en bog er offentlig ejendom for brugere i USA, at værket også er offentlig ejendom for brugere i andre lande. Om en bog 
stadig er underlagt copyright varierer fra land til land, og vi kan ikke tilbyde vejledning i, om en bestemt anvendelse af en bog er 
tilladt. Antag ikke at en bogs tilstedeværelse i Google Bogsøgning betyder, at den kan bruges på enhver måde overalt i verden. 
Erstatningspligten for krænkelse af copyright kan være ganske alvorlig. 

Om Google Bogsøgning 

Det er Googles mission at organisere alverdens oplysninger for at gøre dem almindeligt tilgængelige og nyttige. Google Bogsøgning 
hjælper læsere med at opdage alverdens bøger, samtidig med at det hjælper forfattere og udgivere med at nå nye målgrupper. Du kan 



søge gennem hele teksten i denne bog på internettet på http : //books . google . com 

i/e Mænd, der omkring Aaret 1830 bekæmpede alle de 
Former af Tyranni , som den Gang trykkede Tyskland, ere i vore 
Dage ramte af en Upopularitet, der ikke synes at ville vige saa 
snart. Det er forklarligt. Ti den nulevende yngre Slægt i Tysk- 
land, der har Rigets Enhed bag sig — hin Enhed, der den Gang 
stod som en fantastisk Forhaabning — og der har set Tyskland 
udfolde sin samlede Magt i raadsnar, til alle Sider sejerrig Handl- 
ing, interesserer sig lidet for de gamle Drømmerier om hvorledes 
Enheden skulde bringes til Veje og ledes ved hine Forfatteres 
evindelige Spotten over tysk Søvnighed og Daadløshed, tysk Pe- 
danteri og Teoretiseren , da Udfaldet har vist, hvor praktisk og 
behjærtet det spottede Tyskland, naar Lejlighed gaves, kunde være. 

Særlig er siden den tysk-franske Krig de Skribenter, som 
for et halvt Aarhundrede siden stadig hævede Frankrig paa Tysk- 
lands Bekostning, i vide Kredse blevne ramte af en Art Ban. 
Man betragter dem som slette Patrioter og daarlige Profeter. Kun 
et ringe Mindretal formaar at indsé, hvor kraftigt selve hin Harme 
og Haan over den daværende usselige Tilstand har medvirket til 
det Omsving og Opsving, som er fulgt. 

Blandt de Forfattere, der i Datiden stod i første Række, er 
næppe nogen bleven skudt til Side som Ludwig Borne. De Stoffer, 
han behandlede, ere forældede, og kun den kyndige ser, at Formen 
har overlevet Stoffet. For hans abstrakte Fyrstehad, hans repu- 
blikanske Frisind er der i den unge Kejserstat ingen Brug. Og 
hans Personlighed passer ikke ind i de nye Forhold. Ti hvor 
Statsideen lidt efter lidt er ved at blive almægtig, hvor den fra 
oven, despotisk-socialistisk, søger at indskrænke det private Initia- 
tiv, forvandler saa mange Borgere som muligt til lønnede Embeds- 
mænd og giver den lønnede Embedsmand Forret for den uansatte 

Borger, og hvor den fra neden, revolutionært -socialistisk efter 
Ævne stræber at indskrænke den individuelle Skalten og Valten, 
dér forsvinder med Nødvendighed de udpræget selvstændige Ka- 
rakterer, og den kantede, uafhængige Individualitet synes noget 
lovstridigt, som ingen kan benytte til Dannelsesmønster eller 
Forbillede. Men Borne var netop en saadan skarpt kantet Indivi- 
dualitet og en ubetinget selvstændig Karakter. 

Nu synes i Tysklands Borgerstand den eneste, en Mand 
værdige Opgave den at bygge op, virke positivt, befæste eller om- 
forme det indvundne. Det murbrækkeragtige i Bornes Aands- 
retning afskrækker. Hans Ild og Ildhu, der varmede Samtiden, 
forekommer nu fortærende. Man betænker ikke, at Borne allerede 
døde 1837 og at det først efter 1848, efter at Tidens Malm ved 
en Revolution var bragt i flydende Tilstand, er bleven muligt 
at støbe faste og blivende Samfundsformer deraf. Borne maatte 
anvende al sin Kraft og Ild paa at hede Smelteovnen. 

Dog Grunden til Bornes Upopularitet ligger maaske dybere. 
Man lider i vore Dages Tyskland ikke Borne, fordi mangen en 
ikke kan læse ham. uden i hans Skrifter at finde en mod Læseren 
rettet levende Bebrejdelse for svegne Idealer; ti hvad er der i 
den nye Tingenes Tilstand blevet af det bedste, han kæmpede 
for? Han forkastes netop paa Grund af det geniale hos ham, 
mens man glæder sig over langt mindre, men langt mere harmon- 
iske Talenter. De harmoniske Talenter have bl. a den store 
Dyd, at de koste saare lidt; de koste ingen gammel Sæd og Skik, 
ingen Leveregel, intet Tænkesæt og ingen Kultus, der er bleven 
Læseren kær. De lade ham beholde sin hele Arv og Ejendom 
ubeskaaren. Genierne derimod koste altid Menneskeheden noget; 
der gaar altid ved deres Optræden et Stykke Religion eller Vid- 
enskab i Løbet. Dette Tab erstatter saa Geniet af sine egne 
Midler, men man maa trænge ordentlig ind i det for at faa den 
Skade oprettet, som man har lidt. 

Tyskland er i vore Dage kommet til Ro, men hos hine 
Forfattere herskede Tidens higende Uro. Hos Borne som hos 
Heine er Prosaformen journalistisk; Indholdet, det aandelige Frem- 
skridt, træder frem i Viddets lysende Reflekser. Hos Heine førte 
den indre Uro til en Overstadighed, der spottede, anklagede, jubl- 
ede, kyssede, lo og græd og sang, hos Borne til en Kampstemning, 
i hvilken han vakte, begejstrede, brændemærkede, profeterede, alt 

medens han utaalmodig maalt^ Tidens langsomme Fremskriden 
mod sine egne Pulses Febertakt. Hele denne Uro forekommer fra 
vore Dages Synspunkt lidet statsmandsagtig. Dog nyder Heine 
endda større Yndest end Borne; ti Menneskene tilgive lettere 
den, som først og fremmest morer dem, end den, der mest af 
alt fremskynder dem. Det at have Karakter, at være Karakter 
er overalt i Vejen, er en i Vejen selv efter Døden — og Bornes 
Hovedbetydning som Forfatter er den, at han var en offentlig 
Karakter. 

Hvis jeg har Ret i den Mening, at i den moderne Tid 
enhver giver et væsentligt Bidrag til sin egen Karakteristik ved 
den Dom, han fælder over Goethe, saa betegnes unægtelig BQrnes 
Begrænsning skarpt ved den^Omstændighed^ at han afskyede Goethe. 
Men hvorledes gik det til, og hvad betyder det? 

Det beror paa, at Borne paa Goethes literære og kunst- 
neriske Virksomhed anlagde en fremmed og derfor falsk Maalestok, 
en politisk. Borne var i sit inderste Væsen en Moralist, nærmere 
bestemt en etisk-politisk Karakter. Den Ubøjelighed, som det var 
hans Ære at besidde i Grundsætninger og Handlemaade, frem- 
traadte i hans Opfattelse af Personligheder som Mangel paa Smid- 
ighed. Enhver Aand maa forstaas og bedømmes] ud fra sine 
historiske Forudsætninger; men Borne havde for alle kun én 
Maalestok, den moralsk-politiske. Han spurgte sig selv: Hvorfor 
protesterede Goethe ifeke mod Karlsbaderbeslutningerne, hvorfor 
fordrede han ikke af Forbundsdagen Genoprettelsen af den Presse- 
frihed, som Preussen under Frederik den store havde nydt? Han 
begreb ikke, at det slet ikke laa for Goethe at foretage sligt; 
allerede for ikke af sit Genis Mangesidighed at splintres og til- 
intetgøres havde Mesteren jo paalagt sig selv den strængeste Be- 
grænsning. Borne fattede desuden ikke, at saa stærkt den sociale 
Retssans og den religiøse Frihedskjærlighed var ^udviklet hos Goethe, 
saa uudviklet var hans politiske Frihedssans og Retssans. 

Goethe og Borne, vare Bysbørn. De fødes med 35 Aars 
Mellemrum i Frankfurt am Main. 

Frankfurt var en gammel Rigsstad, en Fæstning i hvilken 
Porte og Taarne antydede Stadens Grænser i ældre Dage og som 
uden om disse paany havde Porte, Taarne, Mure, Broer, Volde og 
Grave, der omringede den nye By; det var en Fæstning, som 
indeholdt Smaafæstninger: Klosterbygninger og borgagtige Gaarde, 
der lignede befæstede Pladser. Staden syntes uantastelig, omgiven 

med et Skær af ældgammel, ærværdig Selvstændighed. Det var 
en Patricierrepublik, hvor den fremmede var at betragte som 
retløs. Ve den, der for en Frankfurterdomstol havde en Strid 
med en Frankfurterborger, selv om han paa sin Side havde den 
soleklare Ret! De herskende Familier holdt sammen, viste hverandre 
Højagtelse under alle mulige gammeldags Former. At røre ved 
nogen af Stadens gamle politiske eller sociale Indretninger stod som 
utænkeligt. Øvrigheden var uden Foretagelseslyst , Indbyggerne 
uden den Følelse, at noget som helst her kunde forandres. Ingen 
Tanke om politisk Samhørighed med det øvrige Tyskland. I Da- 
tidens Tyskland var hver By og i Byen hvert Kvarter en lille 
Verden for sig. 

Goethe var et Patricierbarn i Staden. Hans Fader var 
kejserlig Raad. Da Ynglingen havde lært sin Fødeby grundigt at 
kende, maatte det se ud for ham, som kunde Skæbnen umuligt 
have andet i Vente for ham end borgerlig Lykke i Frankfurt. 
Ti Staden fangede: Familierne bemægtigede sig den skønne og 
højtbegavede unge Mand, Kvinderne hægede om ham, Traditionerne 
bandt ham; der var intet som kunde drage ham til de større 
Byer, Wien eller Berlin; de laa Frankfurt saa fjærnt som i vore 
Dage Rom og Petersburg. Den Skæbne syntes ham beskikket 
efterhaanden at blive Retslærd, Ægtemand, Embedsmand, Husejer 
og literær Notabilitet i sin Fødeby. 

Naar Goethe i Virkeligheden undslap denne Skæbne, saa 
beror det som bekendt nærmest paa den Omstændighed, som 
Borne har taget ham saa ilde op, den, at han blev en Fyrste- 
tjæner, at Hertugen af Weimar gav ham en høj Stilling ved sit 
lille Hof. 

Ggsaa Borne fødtes i Frankfurt am Main; men i Jødekvart- 
eret. Paa hans Tid var det en Ulykke at fødes som Jtade i 
Tyskland; ti Jøderne havde der som andensteds ingen borger- 
lige Rettigheder. Men det var en særlig Ulykke at fødes som 
Jøde i Frankfurt am Main. Ti i de øvrige store Byér havde paa 
dette Tidspunkt (1784) de selskabelige Forhold til en vis Grad 
raadet Bod paa den politiske Udelukkelse. De israelitiske Huse 
vare saa vel i Wien som i Berlin stærkt søgte som Midtpunkter 
for fordomsfri Dannelse og aandfuldt Vid. Geniale Jødinder som 
Rahel, dejlige Jødinder som Henriette Herz, som Baronesse Grot- 
thuis, som Baronesse Arnstein, som Fyrsten af Reuss's Gemalinde 
og mange andre skulde snart blive toneangivende i Preussens og 

Østerrigs Hovedstæder. Men i Frankfurt var Skranken mellem 
Konfessionerne draget gennem det hele Livsomraade. 

Alle Jøder vare tvungne til at bo i den snævre, usle, over- 
befolkede Jødegade. Den fra Romaner kendte Modsætning mellem 
ydre Uanseligbed og indre Herlighed i Gettoerne fandtes ikke 
her; Husenes Indre svarede til deres Ydre; i de smaa, mørke 
Værelser kunde der ikke være Tale om at lægge Pragt eller Smag 
for Dagen. Ingensinde har man bedre kunnet danne sig en Mening 
ora det Liv, her førtes, end i de sidste Aar, da den ene Side af 
hin Gade er bleven jævnet med Jorden og en eneste afstumpet 
Række af vanskabte, pukkelryggede, sammengnidrede, lyssky Huse, 
i hvilke Nedbrydningsøksen allerede har slaaet dybe Huller, ere 
blevne stillede blot for Dagens fulde Lys, for hvilket deres smaa 
Glughuller, ligesom glippende med Øjet, synes at lukke sig. 

Ved Mørkets Frembrud bleve alle Gadens Beboere inde- 
lukte her. Spadserede de om Dagen paa Voldene, turde de aldrig 
betræde Gangstien, kun Kørevejen. For enhver forbigaaende, der 
tilraabte dem sit: »Mach mores, Jud'!« maatte de tage Hatten dybt 
af. Det var, for at hindre dem i at formere sig altfor stærkt, i 
alt kun tilladt fjorten Par om Aaret at indgaa Ægteskab. Skønt 
Jøderne i Frankfurt allerede den Gang i Reglen vare velhavende og 
havde Rothschild i deres Spidse, var da ogsaa i Selskabslivet 
Skillelinjen mellem Trossamfundene draget strængt, og selv Fri- 
murerlogerne, der dog vare helligede »Broderkærligheden« og 
Dyrkelsen af »det højeste Væsen«, udelukkede hinanden og murede 
hver efter sin Konfession. 

Det er klart, at disse Forhold maatte udøve deres Indflyd- 
else paa et modtageligt Barnesind. Imidlertid var det meget 
langt fra, at der hos Borne udviklede sig nogen stor Ømtaalighed 
med Hensyn til hans jødiske Afstamning. Dertil var han i alt for 
ringe Grad Jøde og i alt for høj Grad Menneske. Med hvor megen 
Harme han end har skrevet mod Undertrykkelsen af Gettoeraes 
ulykkelige Beboere, kunde han dog ingenlunde, som mange ven- 
tede det af ham, blive mere varm over for Spørgsmaalet om 
Jødernes Frigørelse end over for de andre Spørgsmaal af be- 
slægtet Art. Han led ikke det ensidige og egoistiske i en saadan 
Frihedsstræben, frygtede desuden, at den Kærlighed til Vinding, 
der som Følge af Jødernes Udespærring fra alle aandelige Syssel- 
sættelser havde bemægtiget sig dem, skulde bringe dem til at 
slaa sig sammen med Undertrykkerne mod de undertrykte. Jød- 

ernes Sag var for ham intet Spørgsmaal for sig, men en lille Del 
af Menneskehedens store fælles Frihedsanliggende. 

Dog, havde Goethe meget at overvinde, før han rev sig løs 
fra Frankfurteratmosfæren og naaede sit frie, overskuende Stand- 
punkt, saa havde Borne Vanskeligheder af en ganske anden Art 
at kæmpe med. 

Hans Fader var en kold, klog Mand, der af Verdens Gang 
til fulde havde lært, at hvad det for Mænd i hans Stilling gjaldt om 
var at leve stilfærdigt for ikke at udæske Hadet. Da han besad 
arvet Formue, havde han kunnet erhverve sig adskillige teoretiske 
Kundskaber; han havde endog studeret samtidig med Fyrst Met- 
ternich ved Universitetet i Bonn; men af Forsigtighed gav han 
Sønnens eneste Lærer stræng Befaling til at indskrænke Undervis- 
ningen til den gammeljødiske, Hebraisk ogTa,lmud. Drengen, der 
var stille og sky, blev haardt behandlet i Hjemmet, blev, for- 
mentlig til hans eget bedste, knækket paa ethvert Punkt, hvor 
han vilde gøre en Vilje gældende. Og saaltdes kom han til, 
sløvet i sit Følelsesliv, dobbelt vakt i sit Tankeliv, at opfatte alt 
fra Forstandssiden. Hvad der mødte ham, var dumt eller ikke 
dumt, intet videre. 

Læsningen af Jødernes religiøse Skrifter gjorde saa lidet 
Indtryk paa ham som Besøget af Synagogen. Visse Bønner, som 
f. Eks. Bønnen om Genindførelse af Offertjænesten, mishagede ham 
trods hans Drenge-Ortodoksi. Til sine Omgivelsers Forfærdelse 
sagde han: »Det er en dum Bøn«. 

Saa faldt Schillers Afhandling »Die Sendung Mosis« i hans 
Hænder og foranledigede et Omslag i hans Forhold til Troslær- 
dommene. Han saå her Fortællingen om sit Folks Lovgiver berøvet 
alt ufatteligt og underfuldt. 

Anekdoter fra hans Drengeaar anskueliggøre Kritikens 
Vaagnen i Barnets Sind og vise en de Kræfters Spil, der formede 
dets Karakter. Det blev stærk Regn og Kørevejen var aldeles 
opblødt en Dag, da den unge Borne var paa en Spadseretur 
uden for Frankfurts Porte med sin Lærer. »Lad os gaa over paa 
Gangstien«, sagde Drengen. »Véd du ikke«, svarede Læreren, »at 
Stien er os forbudt«. Drengens Svar: »Der er jo ingen, der sér 
det« gav Læreren Anledning til en moralsk Formaning og nogle 
Ord om Lovens Hellighed. »Det er en dum Lov«, sagde Borne. 

Læreren tog sig vel i Agt for at hidse Barnets Forbitrelse. 
Men der var saa mange Anledninger til den. Ved ingen offentlig 

Forlystelse i det fri turde nogen Jøde være tilstede, end ikke 
naar en Luftballon steg op. Ved alle Festligheder, naar Byen 
f. Eks. var smykket i Anledning af fyrstelige Personers Ind- 
tog, ble ve Jøderne lukkede inde i deres Gade; da ved Leopold Il's 
Kroning nogle enkelte af de mest ansete havde vovet sig ud, 
bleve de anholdte og bragte paa Hovedvagten. Adgangen til de 
fleste Hoteller og alle frie Pladser var dem formerit. Den almind- 
elige Regel med Hensyn til Betrædelse af Stadens Terræn var 
den: Hvor der er en grøn Plet, der maa ingen Jøde være. Om 
Søndagen bleve Jødegadens Døre endog lukkede Kl. 4 Eftermiddag, 
og kun den fik Lov til at komme igennem, der skulde bringe et 
Brev paa Posthuset eller hente Medicin paa et Apotek; der stod 
altid Vagt ved Porten. Den lille Borne plejede at sige: »Jeg gaar 
blot ikke ud, fordi Skildvagten er stærkere end jeg«. Og dog gav 
Drengen, der tidlig røbede et blivende Hang til Velgørenhed, en Dag, 
da han blev tiltalt af to Tiggere, en kristen og en jødisk, den 
første alt, hvad han havde hos sig. »Hvorfor giver Du ikke dit 
Folk Fortrinet?« spurgte Læreren. »Fordi der staar i Salomons 
Ordsprog, at vi skal sanke gloende Kul paa vore Fjenders Hoved«. 
Den samvittighedsfulde Lærer svarede med at afvise denne Be- 
væggrund: »den beroede paa den falske Forudsætning, at de 
Kristne vare Jødernes Fjender«. 

Til de fleste Ejendommeligheder, der i vor Mandsalder frem- 
træde hos os, findes Spirerne tidligt. Det 'ligger nær, ogsaa i 
Bornes Ungdomsliv at søge efter de første grønne Spirer til den 
finere Blomst af hans Produktion, i hvilken saa meget Hjærte og 
saa megen bunden Poesi træder os i Møde. Men hvor fandtes i 
Frankfurter -Jødegaden den grønne Plet, paa hvilken han som 
Mand i blødere Stemninger kunde tænke tilbage? Glædesløse Barn- 
domsindtryk, Kulde fra Forældrenes Side og rundt om ham kun 
Vindesyge og fejg Forsigtighed, alle de Laster, som Undertrykkelsen 
avler. Det synes umuligt at nogen aandig Blomst kunde skyde 
i Vejret mellem dette Gettos ujævne Brosten. Og ganske vist 
kom Borne heller aldrig til at frembringe nogen Skovduftslyrik 
eller Kyststemningspoesi. Men i disse Tvangsforhold smeddedes 
en Karakter saa stærk, at den aldrig kunde bøjes eller blødnes 
eller brydes, og paa hvis diamanthaarde Fasthed hverken Smiger 
eller Magtsprog bed, en Karakter, saa hermelinsagtig i sin Renhed 
som Spinozas under lignende Forhold udviklede Væsen, og i denne 

Karakter en sædelig Strænghed, en Retfærdighedsfølelse, saa flam- 
mende i sin Patos, som den flammer hos Jesus, naar han vredes. 

Dog ogsaa et Mildhedsfrø blev lagt i hans Sjæl, og det skete, 
mens han fordybede sig i Læsning af den Forfatter, der i de 
mørke Ungdomstider var hans Trøst, og fra hvem han selv i lige 
Linje stammer ned. Han opfattede Jeaii Paul som deres Digter, 
der fødes i Ringhed. Han elskede Jean Paul som deres Digter, 
hvem der skér Uret. Han saa i ham en Rettens Præst og en 
Mildhedens Apostel. Den berømte Mindetale, han har skrevet over 
ham, giver et Indblik i Forfatterens Ungdomssværmeri paa samme 
Tid som den afgiver det mærkværdigste Vidnesbyrd om Slægt- 
skabsforholdet mellem Jean Pauls og Bornes Stil. Der er en dyb 
Bevægelse i Bornes Ord, hvor han siger: 

»Vi ville sørge over ham, som vi have tabt, og over de 
andre, som ikke have tabt ham. Ti ikke for alle har han levet. 
Men der vil komme den Tid, da han bliver født for alle og da 
alle ville græde over ham. Og han staar taalmodig ved det 
tyvende Aarhundredes Port og venter smilende paa, at hans sen- 
drægtige Folk skal indhente ham. Saa fører han de trætte og 
hungrige ind i sin Kærligheds Stad«. 

Og der er aandfuld Karakteristik i disse Linjer: 

»I Landene tælles kun Stæderne, i Stæderne kunTaarnene, 
Templerne og Paladserne; i Husene deres Herrer, i Folkeslagene 

Partierne, i disse deres Anførere Ad snævre, tilgroede Stier 

søgte Jean Paul den oversete Landsby. Han tallte i Folket Men- 
neskene, i Byerne Tagene, og under hvert Tag hvert Hjærte«. 

Skønt Borne efter hele sit Anlæg maatte sætte Schiller 
højt over Goethe, vurderede han dog Jean Paul langt højere end 
Schiller. Og det er højst betegnende, at hvad han har at ind- 
vende mod Schiller ikke er Ufuldkommenheder i den rent poetiske 
Udformning, men Mangel paa sædelig Idealitet. Man er vant til at 
betragte Schiller som uangribelig paa dette Punkt, men for Bornes 
hensynsløse Strænghed i den sædelige Fordring er han det ikke. 
Lærerig er især Bornes Bedømmelse af Wilhelm Tells Karakter. 
For ham er Tell kun en stor Filister, god Borger, Fader og 
Ægtemand, men en Mand, hvis Karakter er Underdanighed. Paa 
Rutli, hvor de bedste mødes, fattes hans Ed; han havde ikke Mod 
til at være en sammensvoren. Naar han siger: 

Der Starke ist am måchtigsten allein — 

saa er dette for Borne Svaghedens Filosofi: hvo der kun har 
Kraft nok til at kunne komme til Rette med sig selv, er stærkest 
alene, men hvo der efter Selvbeherskelsen har et Overskud af Kraft, 
han vil ogsaa beherske andre. Og Kritikeren gennemgaar Tells 
Handlemaade Punkt for Punkt: Tell hilser ikke Hatten paa Stangen, 
men det er ikke Frisindethedens ædle Trods, det er kun Filister- 
stolthed, en Blanding af Æresfølelse og Frygt; han gaar med 
nedslagne Øjne forbi Stangen for at kunne sige, han ikke har sét 
den. Og da Gessier kræver ham til Regnskab, er han ydmyg, 
saa ydmyg, at man skammer sig over ham; han siger, han har 
undladt det af Uagtsomhed og ikke skal gøre det mere. 

Borne vurderer ikke Æbleskuddet: en Fader kan vove alt for 
sit Barns Liv, men tør ikke sætte selve dette Liv paa Spil. Hvorfor 
skød Tell ikke straks Tyrannen i Stedet for at bede for sig som et 
Fruentimmer og sige sit »kære Herre! kære HerreU. Han 
havde fortjænt Ørefigen derfor. Og, fortsætter Borne, er det ikke 
Forræderi og en slet Streg af ham, at naar Fogden paa Søen be- 
tror sig til hans Hjælp — som Fjende til Fjenden — at han da 
springer i Land, støder Baaden ud i Vandet og giver den til Pris 
for Stormen. Og Borne tager den stærkeste Forargelse af Repliken: 

Ich aber sprach: Ja Herr, mit Gottes Hilfe 
Getrau ich mir's, und helf uns wohl hindannen. 
So ward ich meiner Bande los und stand 
Am Steuerruder und fuhr redlich hin — 

»Hvor kommer, udbryder Kritikeren, den jævne Mand til denne 
Jesuitisme? Jeg begriber ikke, hvorledes man nogensinde har 
kunnet finde denne Handling sædelig, endsige skøn. Tell lægger 
sig i Baghold og dræber uden al Fare sin Fjende, der ikke tror 
sig udsat for nogen Fare!« 

Det kan ikke undre, at den, i hvis aandelige Organisme 
Retssansen havde udviklet sig til en saadan Skarphed og Finhed, 
at den formelig vikarierede for den egentlige æstetiske Sans, 
maatte savne Organet for Goethe, hvis Retfærdighedstrang var for- 
holdsvis uudviklet. — — 

Efter et Ophold hos en Professor i Giessen blev den unge 
Borne sendt til Berlin, da hans Fader ikke havde kunnet faa Bugt 
med hans Lyst til Studier, skønt disse kun kunde føre ham til 
at blive Læge, hvortil han endda ikke røbede Anlæg. Han blev sat i 
Huset hos den bekendte Læge Marcus Herz, hvis Hustru Henriette 
— især bekendt som Schleiermachers Veninde — den Gang ved 

sin Skønhed, sin Ynde og den Hyldest, der fra de forskelligste 
Sider, af Berlins bedste Hoveder bragtes hendes lidet oprindelige 
Begavelse, glimrede som en Stjærne af første Rang. Den 1 7aarige 
Yngling forelskede sig flammende men haabløst i sin dejlige, den 
Gang 38aarige Værtinde, som fra først af ikke begreb, hvad der 
fejlede det unge Menneske, endelig efter et Par Selvmordsforsøg 
fra hans Side nødtes til at forstaa det, saa fjærnede ham for at 
helbrede ham for Gherubino-Lidenskaben, men gav ham det Raad 
at klage sig ud i en Dagbog, han da af og til kunde lade hende 
sé. Borne tog hende for saa vidt paa Ordet, som han fem Aar i 
Træk sendte hende sværmeriske Kærlighedsbreve, i hvilke hans 
tidlige Selvkritik viser sig mærkværdigt forenet med ædel Selv- 
følelse, og hvor Patos veksler med Ironi, naar Begejstringen for 
den Elskede eller for store, almene Ideer gennembryder den hvasse 
Satire i de Domme, der fældes. Denne Wertheriade modnede hans 
Følelsesliv, medens Berøringen med Tidens betydeligste Mænd i 
det Herz'ske Hus ikke kunde andet end vække hans Aandsævner. 

Borne studerede i Halle, da Napoleons Sejerstog forjagede 
Studenterne derfra; i 1813 ophævede den franske Kejser endog 
formelig Universitetet dér. Samtidig bortpustede han den frie 
Rigsstad Frankfurts gamle Spindelvæv af Love og Sæder; ti i 
hans Følge brød den franske Revolutions Ideer ind over Stæderne. 
For Borne var den nærmeste Virkning den, at han opgav det med- 
icinske Studium,, som han kun havde grebet, fordi ethvert andet 
var ham forbudt, og gik over til Statsvidenskab og Jurisprudens, 
der aabnede ham Adgang til Statstjænesten. 

Faderen, som var yderst utilfreds med Sønnens Opgivelse af 
Medicinen og som fordrede, at han skulde ernære sig selv, skaf- 
fede ham da — højst humoristisk — en Ansættelse ved det 
Frankfurter Politi. 

Han blev udnævnt til Aktuar, og der sad han nu i R6- 
mer'ens gamle, mørke Rum, viserede Passer, prøvede Vandrebøger, 
optog Protokoller og repræsenterede ved højtidelige Lejligheder i 
Uniform og med Kaarde den stedlige Avtoritet. 

Imidlertid begyndte han at optræde som Skribent og følte 
med hver Nerve i sit Væsen Tysklands Opsving, da Signalet lød 
til Frihedskampen mod Napoleon, hvem han altid havde hadet 
som den store Forfalsker af Revolutionens Testamente. 

Han anede visselig ikke, at han selv skulde blive et af 
Sejrens første Ofre. Næppe var det franske Herredømme i Frank- 

furt brudt, før man lod den gamle Forfatning træde i Kraft paa ny. 
Da ingen Jøde kunde være ansat i Byens Tjæneste, fik Borne sin 
Afsked. Den jødiske Menighed i Frankfurt havde under Interregnet 
af Senatet tilkøbt sig Borgerrettighederne for en Sum af 440,000 
Gylden. Man kasserede simpelthen disse Rettigheder — selvfølge- 
lig uden at give Pengene tilbage. Det var, skriver Karl Gutzkow, 
som om de Kurerer, der fløj frem o<* tilbage mellem Wien, hvor 
Fredskongressen havde sit Sæde, og de andre tyske Byer,, der 
havde hver sin Reaktionskongres , oprev Furer i den blodsivende 
tyske Jord, i hvilke man paany vovede at saa de gamle For- 
dommes og Forrettigheders Sæd. 

Det franske Herredømmes Fald berøvede Borne hans Embede 
og hans Ulykkesbrødre deres Menneskerettigheder; han var uper- 
sonlig nok i sin Tankegang til siden hen som før at ansé dette 
Fremmedherredømme for en Skændsel. 

Det kan imidlertid ikke undre, naar Goethes Ligegyldighed 
ogsaa over for dette Udslag af den store Reaktion styrkede Borne 
i hans Had til en Personlighed, der fra ingen ham tilgængelig 
Side syntes ham stor. I sin begejstrede Anmældelse af Bettinas 
Bog »Goethes Brevveksling med et Barnc — maaské den mest 
desorienterende Kritik, Borne har forfattet — skriver han: »Hvad 
gjorde Goethe, den største Digter, til et saa lille Menneske, hvad 
slyngede Humle og Petersilie ind i hans Lavrbærkrans? Hvad 
satte Nathuen paa hans ophøjede Pande? Hvad fjorde ham til 
Forholdenes Træl, til fejg Filister, til Smaastadssjæl? Han var 
Protestant og hans Familie hørte til det herskende Parti i Frank- 
furt, dens Medlemmer kunde blive Medlemmer af Senatet. Da han 
60 Aar gammel stod paa Højden af sit Ry, og Virakskyerne under 
hans Fødder skillende skærmede ham mod Dalboernes lave Liden- 
skaber — saa ærgrede han sig, da han erfor, at Frankfurter- 
jøderne fordrede Borgerrettigheder og fraadede mod den »Huma- 
nitetsvaasen«, der talte Jødernes Sag«. 

Hvad Borne mindst af alt kunde tilgive Goethe, det var 
dog dennes Stilling til de store. Han oversaa, at den Menneske- 
alder, han selv var yngre end Goethe, betegnede en Sfæreforandring 
i Skribentens Stilling til Fyrsterne og Publikum. I Tyskland levede 
i det attende Aarhundrede Skribenterne ikke af Honorarer men af 
Tilegnelser. Digterne vare nødte til at søge en fornem Beskytters 
Yndest, til at undervise adelige Junkere eller ledsage unge Prinser 
paa Dannelsesrejser. Wieland modtog Pengegaver til Tak for 

Dedikationer, Schiller tog med Glæde mod den Understøttelse, 
Hertugen af Augustenborg skaffede ham fra Danmark. Monarker 
og Fyrster, høje Herrer, Aristokrater nærede jo i Slutningen af 
det attende Aarhundrede en virkelig, ja hæftig Interesse for Filo- 
sofi og Poesi, for al den nye Sandhed og Skønhed; de droge 
Forfatterne til sig som deres Ligemænd. Det var først ved den 
franske Revolution at dette smukke Forhold ophørte, og Goethes 
Livsstilling var ordnet før Revolutionen. 

Borne stirrede sig blind paa de løsrevne Udtryk for Goethe's 
Fyrsteveneration. Han afskriver etsteds denne Passus af Goethe's 
Dagbog: »Derefter havde jeg den uventede Lykke at turde gøre 
deres kejserlige Højheder Storfyrst Nicolaus og Gemalinde min Op- 
vartning i mit Hus og min Have. Hendes kejserlige Højhed, Fru 
Storfyrstinden, forundte mig at nedskrive nogle poetiske Linjer i 
hendes sirligt prægtige Album«, og Borne tilføjer: »Det skrev han 
i sit 71de Aar, hvilken Ungdomskraft!« Jo ældre han blev, jo 
mere han selv udviklede sig til ikke at være andet end en Inkar- 
nation af den politiske Overbevisning, et Væsen, i hvilket den po- 
litiske Overbevisning havde bemægtiget sig det hele Sjæleliv, Ta- 
lentet og Viddet, og hos hvem den var omdannet til en Religion 
med alle Religionens Ytringsformer: Tro, Andagt, Fanatisme — 
des mere værdiløs ja foragtelig forekom Goethes Tilskuerrolle til 
de politiske Kampe ham. Et andet Sted skriver han: »Goethes 
Dagbog har jeg nu endt. En saa tør og livtøs Sjæl gives der 
ikke mere i Verden, og intet er pudsigere end den Naivetet, med 

hvilken han lægger sin Følesløshed for Dagen Og saadanne 

Konsuler har det tyske Folk valgt sig: Goethe, der mere angest 
end en Mus, roder sig ned i Jorden og gerne giver Luft, Lys, 
Frihed, alt bort, naar han blot rolig i sit Hul kan tære paa 
det ranede Stykke Flæsk, og Schiller, der ædlere, men ligesaa 
modløs skjuler sig for Tyranniet bag Skydunst, og oppe hos Gud- 
erne forgæves beder om Hjælp, og blændet af Solen ikke mere 
sér Jorden og glemmer Menneskene, som han skulde hjælpe. Og 
saaledes — uden Fører, uden Formynder, uden Retsven, uden 
Beskytter — bliver det ulykkelige Land et Bytte for Kongerne, og 
Folket en Spot for Folkene«. 

Fra Sommeren 1818 af optræder Borne, der hidtil kun nu 
og da havde udgivet Brochurer, som selvstændig Journalist, idet 
han udgav og næsten alene forfattede Tidsskriftet »Die Wage«. 
Han var den første Journalist i stor Stil, som den tyske Literatur 

havde frembragt, og først ban gjorde den periodiske Presse i Tysk- 
land til en Magt. Jeg ejer de fleste, nu saa sjældne, Hæfter af 
hint gamle, epokegørende Tidsskrift »fur Burgerleben, Wissenschaft 
und Kun&t«. Midlet, hvorved det trængte igennem, var Udgiverens 
levende Stil og træffende Vid. Det behandlede Politik og Literatur 
og Teater, det havde Medarbejdere som Gorres (før dennes Om- 
vendelse) og som Willemer, Goethes rationalistiske og frisindede 
Ven, (»Suleika«s Ægtemand); men hvad for et Tema, Tidsskriftet 
end fremdrog, saa fik det ved Behandlingsmaaden en politisk Farve. 
I Løbet af de fire Aar, i hvilke Borne forestod Udgivelsen af »Die 
Wage«, overtog han desuden Redaktionen af to Dagblade, først 
af »Zeitung der freien Stadt Frankfurt«, som han paa Grund af 
Censurens uophørlige Plagerier maatte opgive allerede efter tre 
Maaneders Forløb, saa af Bladet »Die Zeitsch wingen«, der blev 
undertrykt ved et Magtbud, samtidig med at der idømtes Redak- 
tøren en kortvarig Fængselsstraf. Borne rejste nu for første Gang 
til Paris, hvorfra han en Tid lang leverede Korrespondancer til 
Cottas forskellige Tidsskrifter, men vendte dog allerede 1822 til- 
bage til Tyskland, hvor en lang og farlig Sygdom udtømte hans 
pekuniære Hjælpekilder og tvang ham til at henvende sig om 
Bistand til sin Fader. 

Denne var yderst misfornøjet med ham. Af sine andre 
Børn havde han Glæde; men denne Søn, Doktoren, der intet 
kunde fortjæne, havde, paastod han, allerede kostet ham store 
Summer, og var dog ikke blevet andet end Forfatter af Artikler 
og Skrifter, hvis Tendens aldeles ikke billigedes af hans Ungdoms- 
ven, Fyrst Metternich i Wien. Hvad skulde han skabe sig Fjender 
for! angribe de store! Passede det for hans Samfundsstilling? 
Hvad var han overhovedet i Verden, siden han tillod sig at føre 
saa stort et Ord? Nu kunde han have været Læge og have samlet 
sig Praksis, eller været Advokat og have ført Rothschilds Processer. 
I Stedet skrev han Tidsskriftsartikler, rejste den Smule Penge op, 
som de indbragte ham, og spærrede sig ved sine ugudelige Be- 
mærkninger om de store enhver Lejlighed til nogensinde at komme 
paa grøn Gren. 

Og Faderen kendte tilstrækkeligt til de politiske Forhold 
for at vide, at hans Søn aldeles ikke behøvede at blive Læge 
eller Advokat for at faa en indbringende Stilling. Han vidste ret 
vel, hvorfra Hr. von Gentz og Hr. Friedrich von Schlegel fik 
deres Veksler. 

Næppe havde Borne begyndt en regelmæssig Virksomhed 
som Skribent, før de store reaktionære lagde Mærke til hans 
Talent. I et Brev fra Rahel fra 1819 hedder det, at Gentz har 
anbefalet hende »Die Wage« som det aandrigste, vittigste, der i 
hine Dage skreves, det bedste af den Art, der overhovedet siden 
Lessing var kommet frem. Borne's Fader vidste godt, at Hr. von Gentz 
roste Sønnens Stil, og Fyrst v. Metternich hans politiske Kund- 
skaber. Uden at spørge sin Søn arbejdede han da paa at skaffe 
ham en fordelagtig Byggegrund paa Samfundets Solside. Da Borne 
erfor derom, havde Metternich allerede grebet til med begge Hæn- 
der: Borne skulde leve i Wien med Titel, Rang og Indtægt som 
kejserlig Raad uden at være bunden til nogen som helst Tjæneste 
derfor. Ubetinget Gensurfrihed var sikret ham for alt, hvad 
han maatte ville skrive. Han skulde være sin egen Censor. Og 
vilde han efter nogle Maaneders Forløb opgive sin Stilling, stod 
det ham trit for. Saaledes vilde han jo allerbedst kunne arbejde 
for Fremskridtets og Humanitetens Sag. 

Faderen skrev: Kære Louis! jeg beder dig, læs dette Brev 
med samme Opmærksomhed, med hvilken jeg har læst dit. Tro 
mig, din saa højt priste Uafhængighed er prekær; vil den eller 
kan den bevares? Hvorfor skulde dog ikke ogsaa du en Gang 

tænke paa et fast Udkomme? Hvori bestaar din nærværende 

Lyksalighed? Dog vel ikke i de 500 Francs [maanedligt Honorar 
fra Cotta]? For din Fremtids Skyld, beslut dig dog til paa min 
Bekostning at gøre en Rejse til Wien; jeg besværger dig ikke at 
forskærtse din Lykke . . . .« 

Borne afslog alt, afslog det saa kort, at han end ikke en 
Gang vilde tale med Magthaverne. Goethe kunde lade sig gøre 
til Gehejmeraad ved et Hof, han ikke. Og Fristelsen var vel 
større for den fødte Plebejer, der paa Kommando havde maattet 
hilse enhver forbigaaende , end for den store Patriciersøn. Naar 
man læser Borne's haarde, haanlige Domme om Goethe, bør man 
ikke over deres Uretfærdighed glemme, at der stod en Mand bag 
Ordene, der ikke vilde gøre hvad Goethe havde gjort. 

I Sommeren 1830 laa Borne ved Badet Soden i Nærheden 
af Frankfurt for at komme sig efter en langvarig Gigtfeber og 
gentagne Anfald af Blodstyrtning. Hans Dagbog viser, i hvilken 
Grad alle hans politiske Forhaabninger vare slukte, alle hans 
Ønsker forstummede. En Sjæl som hans, hvis Vilje til det gode 
var en Lidenskab, og hvis Hungren og Tørsten efter Retfærdighed 

tærede paa Livskraften, kunde til sidst ikke bære Trykket af den 
politiske Reaktion. 

Han var nu 44 Aar gammel og havds siden Frihedskrigens 
Tid, det vil sige som Yngling og Mand, kun oplevet Slethedens 
Triumfer og dens Forfølgelse af alt, hvad der var Retsind og Fri- 
sind. Han havde aldrig kunnet løfte sit Øje op fra det Blad 
Papir, han beskrev, uden at sé den blege Frygt for enhver stor 
Lidenskab, for Idealer, ja for Ungdom trone paa Herskersæderne 
Side om Side med dyrisk Selvopholdelsesdrift og dyrisk Svælgen 
i Nydelse — Principet Metternich og Gentz. Han havde ikke op- 
givet det ringeste af sin Ungdoms og Manddoms Overbevisning, 
men over Verden hang et Sørgeflor. Han følte sig til Mode, som 
sad han i Tyskland paa Havets Bund, og en Dykkerklokke netop 
gav ham Luft nok til ikke at kvæles. I Paris havde han aandet 
frisk Luft. Dér havde Solens Lys, menneskelige Stemmer, Livets 
Larm henrykt ham. Nu gøs han af Kulde nede blandt Fiskene. 
Han døjede den forfærdeligste Kedsomhed. Stilheden gjorde ham 
syg; det snævre i alle Forhold skurede hans Hud til Blods. 

Han var en af de Naturer, som i Længden ikke udholde 
Eksistensens Solosang. Han maatte have Symfonier af Beethoven 
eller Tordenvejr. Han var af de Mennesker, der ikke føle sig til- 
pas i en Loge i Teatret. Han vilde sidde i Parkettet med alt 
Folket om sig. 

Det forekom ham som om Livets Værdier i Tyskland bleve 
udprægede under Jorden, i Midnatsstilhed , saadan som Falsk- 
møntnere præge. De der i Tyskland arbejdede, nød ikke, og de, 
som nød, de som oppe i Dagslyset satte de Livsværdier i Omløb, 
der vare frembragte der nede i Mørket under Angest og Bæven, de 
arbejdede ikke. I Frankrig levede et livsglad Menneske et Liv 
som et Ilbud, der sendes med Depecher til fremmede Byer, stedse 
til andre og som paa sine lange Rejser sér og nyder det mest 
forskelligartede, i Tyskland levede han som en Postillon, der 
stadig foretager samme korte Rejse frem og tilbage mellem to 
Holdesteder og hvem Lykken rækker en ussel Drikkeskilling der- 
for. Ganske vist kunde saa Postillonen gøre Rejsen i Søvne; 
han kendte hver Sten paa disse to Miles Vej, og det kaldte man 
i Tyskland Grundighed; men Borne, der sad i Soden i det lille 
Hotel og studerede Gasernes Kampe i Gaarden, Kalkunhanernes 
Skinsyge og Hunnernes Koketteri, var ikke glad ved den Lejlighed 
til sjælden Grundighed, der tilbød sig for ham. 

Da fik han Efterretningen om at Ministeriet Polignac havde 
udstedt Ordonnanserne, begaaet Forfatningsbrud, og anende 'alt 
hvad dette Skridt vilde have til Følge, udbrød han: »Og Gud 
sagde, det vorde LysU 

Efterretningen om Julirevolutionens Udbrud fulgte. Med 
Utaalmodighed ventede han hver Dag paa den Time, da Aviserne 
kom. Han gik daglig ud paa Landevejen og spejdede efter Post- 
budets Komme. Varede det ham for længe, gik han lige til Hochst, 
hvorfra Aviserne bleve bragte. Snart holdt han det ikke mere ud 
i Soden. Han vendte tilbage til Frankfurt og forbavsede, elektri- 
serede dér sine Omgivelser ved sin Ild. Man genkendte ikke den 
tidligere saa tavse Borne med det lidende Ydre; der syntes at 
være skét et Mirakel med ham; han var ung og rask* paa ny. 
Alle hans gamle Drømme syntes virkeliggjorte og alt, hvad han i 
de lange Tider havde maattet holde nede i sit Sind, sprang i 
Vejret som elastiske Fjedre, naar et Tryk tages bort. 

Snart holdt han ikke heller Opholdet i Frankfurt ud; efter 
kort Tids Forløb var han i Paris. 

Samtidig med at Borne i det lille Badested ved Frankfurt 
{ganske ligesom Heine i hine Dage paa Helgoland) blev sat i en 
hæftig Sindsbevægelse ved Efterretningerne fra Frankrig, fandt i 
den Slaarige Goethes Arbejdsværelse den berømte Misforstaaelse 
Sted, idet den besøgende, som modtoges af Oldingens glade Ud- 
raab over den store Afgørelse i Paris, i Begyndelsen troede, at 
Goethe mente Julidagene, og først noget efter forstod, at han talte 
om Afgørelsen af den naturvidenskabelige Strid mellem Cuvier og 
Saint-Hilaire til Fordel for den sidste. 

Længe nok har man i denne mindeværdige Misforstaaelse 
alene sét Symptomet paa Goethes Begrænsning over for det poli- 
tiske; det er kun billigt at fremhæve den betegnende Anekdotes 
anden Side: den gamle Vismands berettigede Overlegenhedsfølelse 
over for Historiens Smaabegivenheder. I Virkeligheden var denne 
naturvidenskabelige Strid ved sit Idéindhold vægtigere og i sin 
omformende Virkning paa det aandelige Verdenskorts Udseende 
betydningsfuldere end den franske Statsomvæltning. Saint-Hilaires 
Teorier om Typens Enhed bebude jo Bogen om »Arternes Op- 
rindelse«. Men Billedet af Bornes Overvældelse ved den politiske 
Katastrofe i Frankrig træder endnu skarpere frem paa Baggrund 
af Goethes Uanfægtelighed. 

Dog paa det oplivende og begejstrende Indtryk af Julirevo- 

lutionens Udbrud fulgte et andet, der skærpede den politiske Lid- 
enskabs Braad hos den yngre Slægt: Indtrykket af den polske 
Opstands Udfald. Oprøret i Polen, der varede fra Vinteren 1830 
til Sommeren 1831, var af næsten alle Evropas Folk bleven fulgt 
med den mest levende Deltagelse. Alle vidste, at hvad der i 
Polen kæmpedes om, det var om Enevælde eller Folkefrihed 
skulde herske i Evropa for Fremtiden. Med yderste Spænding 
agtede man derfor paa de kæmpende Parters Stilling; enhver 
Sejer for Polakkerne blev hilst med Jubel, ethvert Nederlag led- 
saget af Folkesorg. Til Slutningen, da man saa, at Polakkerne 
ikke var i Stand til at sejre ved egne Kræfter alene, indløb talrige 
Adresser fra Undersaat terne til de forskellige tyske Regeringer 
om at staa Polen bi. Da alt var ude, stræbte Folkene i det 
mindste at lægge deres Medfølelse for Dagen og vise de polske 
Tropper paa deres Vandringer gennem Mellemevropa til Frankrig 
saa stort Gæstevenskab som muligt. Over alt bleve de modtagne 
med Begejstring; næsten enhver tysk By havde sit Udvalg, der 
samlede Penge ind til Polakkerne og besørgede deres Videre- 
befordring. 

Med Polen faldt Formuren mod den nordiske Absolutisme. 
Liberalismen, der i det foregaaende Aar næsten uden at finde 
Modstand havde udbredt sig over Evropa, havde, som en Gang Na- 
poleon, nu haft sit russiske Felttog. Og de frisindede tyske Skri- 
benter havde en Følelse som sprøjtede Blodet fra Warschau op 
paa deres Papir. 

Straks efter Opstandens Undertrykkelse rettede Petersburger- 
kabinetet en Note til de tyske Regeringer, i hvilken den opford- 
rede dem til at holde den revolutionære Aandsretning i Tømme 
og tilbød sin Hjælp dertil. Censuren skærpedes, liberale Blade 
og Tidsskrifter undertryktes, medens Kamrene rundt om i de for- 
skellige Lande protesterede og den frisindede Presse trods alle 
Advarsler og Trusler med hver Dag førte et lidenskabeligere og 
bitrere Sprog. 

Af denne Stemning fremkaldtes og i denne Stemning mod- 
toges de første Bind af Bornes Pariserbreve, med hvilke han som 
Forfatter kulminerer, og der gav ham det Ry, som paa Ham- 
bacherfesten indbragte ham den uafbrudte Hyldest som den ypper- 
ste Hævder og Forsvarer af Friheden i Tyskland. 

Det kan ikke undre, at det netop er i dette Aar han giver 
sin Antipati mod Goethe det hæftigste Udtryk. Som bekendt 

2 

fortæller Goethe i sine Aarshæfter, hvilke Borne i hin oprørte po- 
litiske Stemning for første Gang gennemlæste, hvorledes han i 
1790 under sit Ophold ved Hæren i Schlesien skrev nogle Epi- 
grammer, dernæst i Breslau ved Soldaterhoffet dér studerede sam- 
menlignende Anatomi og levede som en Eneboer fortabt i dette 
Studium, endelig at den Begivenhed, der foranledigede ham til 
Studiet var det Fund, han en Aften i Venedig havde gjort af en 
halvsprængt Faarehjærneskal. 

Borne skriver herom: »Hvorledes! Goethe, et rigtbegavet 

Menneske, en Digter; den Gang i Livets skønneste Aar han 

var i Krigsraadet, i Titanernes Lejr, dér, hvor for fyrretyve Aar 
siden Kongernes frække, men dog ophøjede Kamp mod Folkene 
begyndte, og til intet begejstrede dette Skuespil ham, til ingen 
Kærlighed, intet Had, ingen Bøn, ingen Forbandelse, til intet 
uden nogle Epigrammer, hvilke han selv betragter som for værdi- 
løse til at han kan meddele Læseren dem. Og da de prægtigste 
Regimenter, de skønneste Officerer drog ham forbi, frembød der sig 
intet bedre Stof for hans Betragtning end den sammenlignende 
Anatomi! Og da han i Venedig spadserede ved Havets Bred — 
Venedig, et bygget Æventyr af tusend og en Nat; hvor alt toner 
og funkler: Natur og Kunst, Menneske og Stat, Fortid og Nutid, 
Frihed og Herrevælde; hvor selv Tyranni og Mord kun klirre som 
Lænkerne i en uhyggelig Ballade; Sukkenes Bro, de ti Mænd, 
det er Tartarusscener — Venedig, hvortil jeg sender længsels- 
fulde Blikke, men som jeg ikke kan nærme mig til, fordi det 
østerrigske Politi ligger paa Lur foran Byen og med sit giftige 
Slangeblik skræmmer mig tilbage — dér, efter Solnedgang, da 
Aftenrødmen overstrømmede Hav og Land og Lysets Purpurbølger 
sloge sammen over denne Stenmand og farvede ham, den evigt graa, 
og da maaske Werthers Aand kom over ham, saa han følte, at 
han endnu havde et Hjærte, at der gaves en Menneskehed om ham, 
en Gud over ham, og han forfærdedes over sin døde Ungdoms 
Aand, og Haarene rejste sig paa hans Hoved — da krøb han i 
sin Angest efter Sædvane, for at blive alle Grublerier kvit ind i en 
sprængt Faarehjærneskal og holdt sig skjult dér, til der atter kom 
Nat og Kølighed over hans Hjærte! Og den Mand skal jeg ære! 
den Mand skal jeg elske! Før kaster jeg mig i Støvet for Vitzli- 
Putzli; før vil jeg slikke Dalai-Lamas Spyt!« 

Visselig skulde Borne ære denne Mand og netop af den 
Grund, hvorfor han udtaler sin Ringeagt for ham. Ti paa intet 

Punkt straaler vel hans Hæder mere klart. Medens Borne her 
røber, at han som alle andre rejsende i Venedig vilde have kastet 
sig ud i intetsigende Maaneskins- og Solnedgangssværmerier, vilde 
have fablet om Sukkenes Bro og Tyranniets Ødelæggelser og Fri- 
hedens Velsignelser og alt, hvad der toner og funkler — stirrede 
Goethe paa hin Faarehjærneskal. Hvad var der ved den? Den 
var bristet, og med dette ubevæbnede Seerøje, der trængte ned i 
Naturens Dybder, ned i Livets inderste Værksted, fra hvilket Ting- 
enes Former udgaa, saå Goethe den store Sandhed, han alt 
forud havde anet, at samtlige Hjærneknogler vare opstaaede af 
omdannede Hvirvelknogler, gjorde altsaa for Osteologiens Vedkom- 
mende en Opdagelse, der var beslægtet med den, som han da 
allerede havde nedlagt i sit Skrift om Planternes Metamorfose, 
grundlagde den filosofiske Anatomi som han havde grundlagt den 
filosofiske Botanik. Borne begreb ikke, at denne Aand, hvis Livs- 
værk er en af Grundpillerne i den moderne Verdens Bygning, her 
ved sin Sans for Enheden i Formernes Forskellighed, ved sin hel- 
lige Enfold, minder om de ældste Ophavsmænd til Oldtidens Viden- 
skab, en Thales, en Heraklit. 

Den fortjænte Beundring for Bornes Karakterrenhed og 
sædelige Begejstring bør ikke anfægte Anerkjendelsen af Goethes 
Menneskeværd, end mindre Beundringen for Goethes Geni. Det er 
ligesaa urimeligt at maale Goethe med Bornes falske Maalestok fra 
1830, som at maale Borne selv med den falske tyske Maalestok fra 
1870, og, som det nu til Dags skér, betragte ham som en For- 
haaner af sin egen Nation og dens ypperste Mænd. Det var na- 
turligt, nødvendigt, at Borne maatte ringeagte Goethe; vi forstaa 
hans Ikke-Forstaaen uden at dele hans Uvilje. Og vi kunne i fuldt 
Maal glæde os ved hans Skrifters mandige Patos og skærende Vid 
den Dag i Dag, selv om vi ikke drage de Konsekvenser, hans 
Naturs ensidige Anlæg tvang ham ud i, og ikke over hans Prosas 
sydende og blinkende Kaskader glemme Udstrækningen og Dybden 
af det stille Ocean, som hedder Goethe. 

Georg Brandes. 

Urdet Realisme bruges i vore Dage hyppigst som Betegnelse 
for en Retning i den poetiske Literatur. Det anvendes snart i 
dadlende, snart i rosende Betydning, men sjælden med klar Be- 
vidsthed om hvad det egentlig udtrykker og om Grænserne for 
Gyldigheden af det Begreb, det angiver. En klar Redegørelse 
herfor vil maaske først komme, naar den moderne æstetiske Ret- 
ning fuldstændigere og tydeligere har udfoldet sit Væsen og sine 
Konsekvenser. Det er ikke den æstetiske Realisme, jeg her vil 
drøfte. Jeg vil derimod søge at fremhæve det ejendommelige ved 
den realistiske Tendens, der i vor Tid ikke mindre tydelig ytrer 
sig paa Videnskabens og paa Livsanskuelsens Omraade. Det 
følger af sig selv, at der maa være en indre Forbindelse mellem 
Tendenserne paa de forskellige Omraader, thi lige saa lidt i den 
aandelige som i den fysiske Verden gives der noget tilfældigt og 
isoleret. Den menneskelige Aand kan ikke udstykkes saaledes, at 
den i sin Fantasi følger Veje, som aldeles ikke have noget analogt 
og parallelt med de Veje, den slaar ind paa i sin Tænkning og i 
sin Tro. Det er kun de mest doktrinære og forstokkede af den 
moderne æstetiske Realismes Modstandere, som hævde Kunst og 
Poesi en saa afsondret Plads i Aandens Verden, at Strømningerne 
fra andre Omraader ikke kunne eller ikke bør kunne naa derhen. 
Ved at drøfte Realismens Natur og Berettigelse paa ét Omraade, 
give vi indirekte Bidrag til Forstaaelse af dens Fremtræden paa 
andre Omraader. 



*) I det væsentlige et Foredrag, holdt i »Studentersamfundet« den 2den Sept- 
ember 1882. 



Digitized by Google 



Om Realisme i Videnskab og Tro. 



21 



I. 

I den mest omfattende Betydning kunne vi definere Real- 
ismen som de naturlige Aarsagers Princip. Naar Realis- 
men har Modstandere, og naar den først langsomt har arbejdet 
sig frem til klar Bevidsthed, maa det altsaa komme af, at man 
har søgt og endnu søger Forklaringen af Fænomener og Begiven- 
heder ad andre Veje end ved Hjælp af de naturlige Aarsager. 

Menneskets Trang til at finde Tingenes Aarsager har ytret 
sig længe før Grundlæggelsen af en realistisk Videnskab. Der 
kan ikke paavises nogen Periode i den menneskelige Aands Ud- 
viklingshistorie, i hvilken den har staaet aldeles passivt over for 
Sanseindtrykkene, uden det mindste Forsøg paa at forklare sig 
dem paa en eller anden Maade. De lavest staaende Vilde have 
deres Naturforklaring, der, sét fra deres Standpunkt, kan have en 
fuldkommen rationel Karakter. Og dersom vi kunde sætte os til- 
strækkelig ind i Dyrets Bevidsthed, vilde vi sikkert finde, at det 
fortolker de Indtryk, det modtage, efter visse Synspunkter. Det 
følger allerede af, at Lovene for Forestillingernes Forbindelse (Idé- 
associationen) vise sig at gælde lige saa vel for den dyriske som 
for den menneskelige Bevidsthed. Erkendelsens Historie begynder 
altsaa ikke med en Periode, i hvilken der blot indsamles enkelte 
Indtryk, som saa i en følgende Periode forbindes og bearbejdes. 
Paa ethvert Trin af Erkendelsens Udvikling ytrer der sig en mere 
eller mindre udpræget Stræben efter at forene det mangfoldige 
og sammensmelte det beslægtede. 

Modsætningen mellem de forskellige Perioder i Erkend- 
elsens Historie er derimod karakteriseret ved de forskellige For- 
klarings- eller Fortolkningsprinciper, der anvendes paa 
Erfaringerne. Og her staa især to store Principer i skarp Mod- 
sætning til hinanden. 

Det ene fortolker Naturfænomenerne efter Regler, der hent- 
es uden for Naturen; det andet fortolker Naturen ved Na- 
turen selv. 

Under den første Art af Naturforklaring hører al Mytologi. 
Den mytologiske Naturopfattelse forklarer Fænomenerne som Ud- 
slag af personlige Væseners Vilje. For den er Naturen befolket 
af mere eller mindre menneskelignende Aander, hvis Indgriben 
især spores i mærkelige og betydningsfulde Begivenheder. Fra 
Fantasiens og Drømmenes Land befolkes den virkelige Verden. 

Paa det primitive Aandstrin, hvor Drømmelandets Beboere ere 
lige saa gode Realiteter som den virkelige Verdens Fænomener, 
er det i sig selv fuldstændig konsekvent og berettiget at lægge 
dem til Grund ved Naturforklaringen. I de højere Folkereligioners 
Teologi er det sidste Forklaringsprincip for alt et overnaturligt 
Væsens Vilje. Ligeledes aldeles konsekvent, naar man én Gang 
har slaaet Realiteten af et saadant overnaturligt Væsen tast. Men 
den Naturforklaring, som herved kan naas, betragter ikke Naturen 
i dennes eget Lys. Lige som Arkimedes ønskede et Punkt uden 
for Jorden for at kunne bevæge denne, saaledes har Teologien 
søgt sig et Punkt uden for Naturen for at kunne forklare denne. 

Noget lignende gælder ogsaa om mange Former for filo- 
sofisk Idealisme. Naar man finder den egentlige Forklaring af et 
Naturfænomen i det Formaal, i hvis Tjeneste det antages at staa, 
eller den Idé, man mener, det udtrykker, saa forklarer man heller 
ikke Naturen ved Naturen selv. Ti hvorfra kende vi Formaalet 
eller Ideen? Selve Erfaringen lærer os dem ikke; Kundskaben 
om dem maa altsaa hentes fra en anden Kilde end den, gennem 
hvilken Naturfænomenerne blive os tilgængelige. Vi maa altsaa 
have en særegen Ævne til at erkende »Ideerne«, og vor Erkend- 
elsesevne spaltes i to Grene, hvis Sammenhæng ikke kan paa- 
vises. Vi have paa den ene Side en Ævne til at opfatte det i 
Erfaringen givne, paa den anden Side en Ævne til at træde i For- 
hold til en højere Verden og fra denne at hente Principerne til 
Forstaaelse af Erfaringsverdenen. For saa vidt de naturlige Aar- 
sagers Princip anerkendes, betragtes det blot som hørende under 
den lavere Erkendelse. Den sande Erkendelse faa vi først, naar 
vi genkende Ideerne i Erfaringsverdenen. Denne af Platon, den 
spekulative Idealismes Stamfader, grundlagte Opfattelse gaar under 
forskellige Former igen lige til den nyeste Tid. 

Realismen med de naturlige Aarsagers Princip udleder der- 
imod stedse Naturfænomenerne af andre Naturfænomener, de mere 
sammensatte Fænomener af de simplere. Naar det hedder, at 
Naturen skal forklares ved sig selv, maa det erindres, at Na- 
turen er en uoverskuelig Verden af Fænomener, der udfolde sig 
for os i Tiden og i Rummet. Ethvert Punkt inden for denne 
Verden bestemme vi ved dets Forhold til andre Punkter. Vi gaa 
ikke udenfor Naturen, da vi have nok at gøre med at forbinde 
den uendelige Mængde af Elementer inden for den. Eller rigtigere 
sagt: Udtrykkene »inden for« og »uden for« tabe nu deres Be- 



Digitized by Google 



Om Realisme i Videnskab og Tro. 



23 



tydning. Hvor langt vi end gaa fremad fra Aarsag til Virkning, 
eller hvor langt vi gaa tilbage fra Virkning til Aarsag, — en 
Grænse øjne vi ikke. Vor Forsken kan staa stille, fordi den 
mangler Midler til at komme videre, saaledes som f. Ex. Kants 
og Laplaces Hypotese ikke fører os længere tilbage end til den 
roterende Urtaage. Men hvor som helst vi begynde eller ende, 
staar der stedse et nyt Spørgsmaalstegn. Det Princip, at Naturen 
skal forklares ved sig selv, stiller derfor en uendelig Opgave. 
Naturen som Helhed, som den Totalitet, der indbefatter alle 
Naturfænomener i indbyrdes Sammenhæng, er et Ideal for vor 
Erkendelse, til hvilket den Skridt for Skridt nærmer sig, men som 
den aldrig fuldt vil kunne virkeliggøre. 

II. 

Naar vi gennemtænke Realismens Begreb paa denne Maade, 
falder den absolut fjendtlige Modsætning til Idealismen bort. Det 
er en af Idealismens Grundtanker, at vi ikke kunne blive staaende 
ved de enkelte, isolerede Kendsgerninger, men maa søge et Baand, 
der kan bringe Sammenhæng og Enhed til Veje. Idealismen har 
fejlet ved den Antagelse, at vi kunne naa denne Enhed og Sammen- 
hæng ad anden Vej end netop ved fortsat Bearbejdelse af Er- 
faringens Kendsgerninger. I sin Utaalmodighed foregreb den et 
Ideal, som kun langsomt og kun tilnærmelsesvis kan naas; og da 
den ikke fandt dette Ideal fuldt begrundet ved Erfaringen, udledte 
den det af en højere Sfære. 

Kun da blive Realisme og Idealisme fuldstændige Modsæt- 
ninger, naar Realismen helt opgiver den Grundsætning, at sand 
Erkendelse ikke bestaar i ophobede Erfaringer, men er Indsigt i 
den indre Sammenhæng mellem Erfaringerne. Men denne Grund- 
sætning kan Realismen ikke opgive, da den er al Videnskabs 
første og vigtigste Grundsætning. Naar Realismen vender sig 
polemisk og tvivlende mod den idealistiske Spekulation, kan det 
kun være, fordi den mener, at Idealismen har misforstaaet og 
misbrugt hin Grundsætning. Dens Tvivl er Udtryk for en dybere 
Tro: alte dubitat qvi altius credit! Tvivl og Negation ere ikke 
Videnskabens sidste Ord. Der er naturligvis mange populære 
Fordomme, der for den videnskabelige Kritik opløses i Intet, 
mange Problemer og Spørgsmaal, der ved nærmere Prøvelse vise 
sig at skylde illusoriske Forudsætninger deres Opstaaen. Den 

menneskelige Aand er oprindelig sangvinsk. Den venter ikke 
taalmodig paa Erfaringens Belæring, men haster forud med sine- 
Dogmer og Hypoteser. Med fremskridende Erfaring følger derfor 
ogsaa fremskridende Kritik. Erfaringsvidenskabens Udvikling med- 
fører en Inddæmmen af Forestillingsforbindelser, der hidtil bredte 
sig trygt i alle Retninger som en Flod , der er gaaet over sine 
Bredder. Men denne negative, hæmmende Virksomhed er kun 
den ene Side af Sagen. 

Kampen mellem de forskellige Naturopfattelser afgøres paa 
samme Maade, som Kampen mellem Drøm og Virkelighed. Jeg 
tillægger det vaagne Liv og dets Indhold Realitet, fordi det er 
mere omfattende og mere sammenhængende end Drømmen, der 
altid er mere eller mindre fragmentarisk. Den større og fastere 
Sammenhæng gør den mindre og løsere Sammenhæng begribelig,, 
ikke omvendt. Kun derved, at Realismen giver os en mere 
sammenhængende Verdensopfattelse end den spekulative Idealisme 
og Teologien formaaede, kun derved vil den kunne bestaa i 
Kampen. Om Enkelthederne vil der altid kunne strides. Fordi 
én Række Erfaringer maa forklares efter Realismens Princip, 
kunne andre Erfaringer i sig selv godt være at forklare ideal- 
istisk eller teologisk. Realismen bliver derfor først en ejendomme- 
lig Verdensopfattelse, naar den vover sig ud over det blot givne 
eller det hidtil givne og aabner Udsigten til en total og gennem- 
ført Anvendelse af de naturlige Aarsagers Princip. Det er dette, 
som er sket i de store naturvidenskabelige Hypoteser, hvis Række 
aabnes af Kant's og Laplace's Teori og slutter med Darwin's -og 
Spencer's. Disse Hypoteser ere voxede naturlig frem som Konse- 
kvenser af Videnskabens Udviklingsgang. I dem træder Realis- 
men tydelig frem som almindeligt videnskabeligt Princip. Det er 
ikke altid sagt, at Detailforskerne blive sig dette Princip bevidst. 
Arbejdets Deling paa Videnskabens Omraade har ført det med 
sig, at den enkelte Forsker med Lethed og tilsyneladende ogsaa 
med god Samvittighed kan grave sig ned paa et enkelt Punkt 
uden at bekymre sig om, hvor vidt de Principer og Metoder, han 
følger, have almindeligere Betydning og indeholde Konsekvenser 
af indgribende Betydning for hele Verdensopfattelsen. Mange 
Naturforskeres Stilling til Darwinismen finder sin Forklaring her- 
ved. Den, som derimod fæster sit Blik paa Videnskabernes 
almindelige Udviklingsgang og sér, hvorledes ethvert Fremskridt i 
Forstaaelse er vundet ved Anvendelse af de naturlige Aarsagers 

Princip, betragter dette Princip som det, der er kaldet til at be- 
herske hele vor Naturopfattelse. Det maa udfolde alle sine Kon- 
sekvenser: vi maa tilegne os det; uden om det fører ingen Vej. 

Ei Realismen da bevist? Ingenlunde. Og den kan lige 
saa lidt i egentlig Forstand bevises, som noget Princip i det hele 
kan det. Vi naa til et Princip, naar vi ved at følge en Ud- 
viklingsgang opdage en herskende Regel eller en Tendens, der 
træder des tydeligere for Dagen, jo mere Udviklingen skrider 
frem. Ethvert Princip er for saa vidt en Hypotese, som vi prøve 
at anvende i Virkeligheden. Vi prøve det ene Princip efter det 
andet, indtil vi finde det, der bedst formaar at forstaaeliggøre det 
givne. Mytologiens Guder og Platonismens Ideer vilde endnu 
herske i Videnskaberne, hvis den fremskridende Erfaring forkla- 
redes lige saa godt ved dem som ved de naturlige, for selve Er- 
faringen tilgængelige Aarsager. Den videnskabelige Realismes 
Gyldighed og Berettigelse vil bero paa, om den virkelig angiver 
det eneste Princip, som kan bringe Enhed og Harmoni i vor 
Tænkning, og om den vinder fortsat Bekræftelse under Viden- 
skabens Fremskriden. Foreløbig angiver den den eneste Maade, 
paa hvilken vor almindelige Verdensanskuelse kan komme i Har- 
moni med den Aand, i hvilken Enkeltundersøgelserne ledes, hvilket 
kommer af at den selv ikke er andet end den moderne Videnskabs 
egen Aand. 

III. 

Udtrykket: naturlige Aarsager behøver en nærmere For- 
klaring. Dersom vi ved det naturlige forstaa det, der kan blive 
Genstand for almenmenneskelig Erfaring, saa høre de aandelige 
Fænomener lige saa vel til Naturen som de materielle. Naar den 
levende Følelse sætter Fantasien i Bevægelse, eller naar vi ved 
en Villiesanstrængelse genkalde noget i vor Erindring, da have vi 
her lige saa vel et naturligt Aarsagsforhold , som naar Legemerne 
udvides ved Tilførsel af Varme eller presses sammen ved stærkt 
Tryk. Naturen indbefatter altsaa to Grupper eller Rækker af 
Fænomener, som vi kun ad Hypotesens eller Spekulationens Vej 
kunne bringe i Forbindelse med hinanden: de materielle Fæno- 
mener, der udfolde sig i Rummet, og Bevidsthedslivets Fænomener, 
som kun ved vor Selviagttagelse blive os umiddelbart tilgænge- 
lige, og som kun paa symbolsk Maade kunne fremstilles 

Rummets Form. For begge Grupper gælder de naturlige Aar- 
sagers Princip. Den videnskabelige Psykologi søger de sjælelige 
Fænomeners indbyrdes Sammenhæng, lige som Fysiken og Kemien 
søge de materielle Fænomeners indbyrdes Sammenhæng. Begge 
Steder forklare vi Naturen ved Naturen selv. 

Vanskeligheden ligger, som allerede bemærket, i at finde 
Forbindelsen mellem de to Erfaringsomraader. Materialismen 
hugger Knuden over, idet den oversér deres Forskellighed og uden 
videre gør det aandelige til en Form for eller et Produkt af det 
materielle. Men det maa vel fastholdes, at Spørgsmaalet om For- 
holdet mellem det aandelige og det materielle er et aabent 
Spørgsmaal inden for Realismen. Realismen kan meget vel an- 
erkende, at der er en saadan Forskel mellem de to Erfarings- 
grupper, at den ene ikke kan føres tilbage til den anden, skønt 
de vise sig at staa i inderlig Forbindelse med hinanden. Vi 
kende ingen aandelige Fænomener, der ikke ere knyttede til 
materielle Fænomener, men vi have intet fælles Maal, der kunde 
tydeliggøre os, hvorledes en materiel Bevægelse kan frembringe en 
Tanke eller omvendt. 

I tidligere Tider traadte denne Vanskelighed ikke altid saa 
klart frem. Man lod ubekymret Hjærnen frembringe Tanker og 
Følelser og omvendt Viljen sætte Lemmerne i Bevægelse, saa længe 
man hverken havde nogen klar Forestilling om de materielle 
Aarsagslove eller om de sjælelige Fænomeners Grundejendomme- 
lighed. Men lige som de naturlige Aarsagers Princip er trængt 
igennem i Videnskaben i det hele, saaledes er særlig i Natur- 
videnskaben det Princip mere og mere blevet anvendt, at der til 
ethvert materielt Fænomen ogsaa skal paavises en materiel Aar- 
sag, og at en materiel Aarsag kun kan have en materiel Virk- 
ning. Ogsaa Fysiologien, Videnskaben om det organiske Liv, 
arbejder efter dette Princip og opstiller den Fordring, at alle 
organiske Fænomener — altsaa ogsaa alt det, der foregaar i vor 
Hjærne, naar vi tænke, føle og ville — skal forklares efter de 
materielle Aarsagers Princip. Fysiologien indrømmer, at der 
endnu er saare langt tilbage, inden denne Fordring kan ske Fyld- 
est, men den afviser enhver Forklaring, som ikke hviler paa 
dette Princip. Selve de sjælelige Fænomener bryder Fysiologien 
sig egentlig kun om, for saa vidt de ere knyttede til visse mate- 
rielle Funktioner. Det er disse materielle Funktioner, Fysiologien 

skal forklare os; at de uddrages af Tanker og Følelser, er den 
strængt taget ligegyldigt. 

Men dersom vi ikke længere kunne lade Tanker og Følelser 
gribe ind i de materielle Aarsagers Række, hvilken Plads og Be- 
tydning skulle vi da tillægge dem? Deres Realitet kan Ingen 
fornægte; den er os umiddelbar vis, vissere end alt andet, ti det 
er ved Tænkningen, vi naa til al begrundet Vished. Snarere vilde 
vi kunne drives over til den Antagelse, at Tankens og Følelsens 
Verden er den eneste reale, og at hvad vi kalde den materielle 
Verden kun er et Tanképrodukt , der os selv ubevidst og i Kraft 
af en uundgaaelig Illusion danner sig for os. Men selv da vilde 
Spørgsmaalet komme igen: hvorledes skulle vi tænke os Forholdet 
mellem vore Bevidsthedsfænomener og de materielle Fænomener, 
vi nu én Gang forestille os nøje forbundne med dem? 

Der bliver næppe nogen anden Udvej tilbage end at opfatte 
Bevidsthedsfænomenerne som indre, sjælelige Udtryk for det samme, 
der for de ydre Sanser fremtræder som materielt Fænomen. Den 
virkelige Tilværelse er altsaa kun én, men vi opfatte den (paa 
visse Punkter i det mindste) under en dobbelt Form. Hvilken af 
disse Former der er den oprindelige, den konstituerende — og 
om der maaske skulde gives dybere liggende Principer, af hvilke 
de begge ere afledede, — det er Spørgsmaal, vi her ikke skulle 
indlade os paa. Kun det skal fremhæves, at Realismen her ikke 
afskærer videre gaaende Spekulationer, naar de kun have faste 
Udgangs- og Støttepunkter i virkelige Erfaringer. 

Realismen behøver derfor ikke at bestride det, der er det 
egentlige Motiv og den dybeste Interesse i den idealistiske Verdens- 
anskuelse. Den er meget vel forenelig med en Bestræbelse for at 
hævde det aandelige Livs Værdi og Betydning i Tilværelsen. Vel 
kan den ikke gaa ind paa, at det aandelige er noget, der fra en 
Idéverden sænkes ned i den materielle Verden som i et Fængsel; 
men den fornægter eller forringer ikke dets Realitet, naar den op- 
fatter det som den indre og for os betydningsfuldeste Aaben- 
baring af den samme Kraft, som virker i den ydre Natur. Den 
kan ikke — men heller ikke Idealismen har hidtil kunnet det — 
lære os, hvorfor og hvorledes de aandelige Tilstande og Virk- 
somheder ere knyttede til de materielle; den indskrænker sig til 
den beskedne Antagelse, at da der synes at herske Aarsags- 
sammenhæng og Lovbundethed i Verden, er det formodentlig 
ingen Tilfældighed, at Bevidsthed og Hjærnevirksomhed ere knyttede 

til hinanden, saaledcs som Erfaringen viser os det. Den véd ikke, 
om der er et Maal, henimod hvilket hele Tilværelsen styrer, men 
den finder i sig selv ikke nogen Umulighed i den Antagelse, at 
hele denne store Natursammenhæng med sine ubrødelige Love og 
sin fast sammenkædede Række af Aarsager og Virkninger er som 
en stor Husholdning, en Verdensorden, hvor Udvikling og Opløs- 
ning skifte, men hvor der dog gennem al Bølgegangen sker en 
Forøgelse af det værdifulde gennem højere Livsformers Opstaaen. 



IV. 

Allerede ved de sidste Betragtninger ere vi førte fra Viden- 
skabens Omraade over paa Troens, Thi det mest almindelige 
Skelnemærke mellem Videnskab og Tro er, at -hin forsker efter 
Tilværelsens Love og indre Sammenhæng, medens denne spørger 
om Tilværelsens etiske Betydning og Værdi. 

Naar vi definere Begrebet Tro paa denne Maade, existerer 
der ingen nødvendig Strid mellem Videnskab og Tro. Videnskaben 
begrunder og forklarer, Troen vurderer. Begges fælles Grundlag 
er den for vor Erfaring tilgængelige Virkelighed. Dennes Love 
søger Videnskaben, støttet til de naturlige Aarsagers Princip, og 
Troen udtaler den Værdi, som denne lovbestemte Virkelighed 
maa have for os i Kraft af vore Idealer. Forklaring og Vurdering 
behøve ikke at udelukke hinanden. Hvad der staar for os som 
højt og herligt, som skønt og godt, kan dog derfor have havt sin 
naturlige Udviklingshistorie. Kun de falske Værdier forsvinde, 
naar Forklaringen er vunden. Naar vi tro paa, at Verdensudvikl- 
ingen er mere end et Spil af Atomer, at der — om det end sker 
gennem megen Kamp — arbejder sig noget godt og værdifuldt 
frem gennem den, saa udelukker denne Tro ikke en lige saa fast 
Overbevisning om , at dette Resultat kun naas gennem en fast 
sammenhængende Aarsagsrække. 

Grunden til, at vi alligevel skelne mellem Tro og Viden, er 
dels, at den ideale Vurdering i og for sig ikke udsiger noget om 
de virkelige Betingelser for det værdifuldes Opstaaen og Bestaaen, 
dels, at Overbevisningen om det værdifuldes Bestaaen og Gyldig- 
hed mere har sin Rod i Følelse og Villie end i Erkendelse. Kun 
da har jeg Anledning til at opfatte Naturudviklingen som frem- 

skridende Virkeliggørelse af et idealt Indhold, naar jeg føler ideale 
Opgaver og Formaal som det egentlige Tyngdepunkt i min egen 
Livsførelse. Det etiske Ideal, jeg anerkender, kaster sit Lys ud 
over Naturen. Som jeg er, tænker, føler og vil, med mine Idealer 
og med mine Evner, er jeg fremgaaet af den store Naturudvikl- 
ing. Hvad der staar fast for mig som det ubetinget sande og 
gode, er ganske vist betinget ved min endelige Natur og min for- 
svindende Stilling i det store Hele; men derved gøres det ikke 
til noget betydningsløst og tilfældigt. Det er af Frugterne, man 
skal kende Træet, og af de Frugter, Naturen har ladet modne i 
os og for os, kunne vi lære, at der i den arbejde Kræfter, der 
ikke blot virke i samme Retning som vore højeste Bestræbelser, 
men der endog selv fra først af have ledet os ind paa disse Be- 
stræbelser. Paa et saadant Grundlag kan der dog ikke, som den 
spekulative Filosofi antog, opbygges en teoretisk Lærebygning. 
Ved den videre Udførelse vilde poetiske Symboler snart træde i 
de videnskabelige Begrebers Sted. 

Ved Realisme i Tro mener jeg nu en Livsanskuelse, der 
fastholder Troen paa Verdensudviklingens ideale Værdi, men sam- 
tidig lige saa inderlig er overbevist om, at denne ideale Værdi 
realiseres gennem de naturlige Aarsagers Virken. Naar denne 
Tro én Gang er vunden, er den uafhængig af teoretiske Om- 
skiftelser, thi den er fra først af i Harmoni med selve Viden- 
skabens Aand. 

Den gængse Betydning af Ordet Tro udelukker derimod en 
saadan Harmoni. Den fordrer et mere eller mindre overnaturligt 
Apparat til sine Formaals Virkeliggørelse og opstiller faste Former 
og uangribelige Symboler. Herpaa beror Forskellen mellem human 
eller filosofisk Tro og teologisk Tro. Den teologiske Tro maa i 
Følge sit Princip opstille teoretiske Lærdomme, der komme i Kon- 
flikt med Videnskaben. Den har til Genstand noget, som skal 
være ophøjet over teoretisk Forklaring, og som skal trodse de 
naturlige Aarsagers Princip. Under disse Forhold kan Striden 
mellem Tro og Viden aldrig faa Ende. Saa længe disse Forud- 
sætninger hævdes, vil man ikke slippe for Genlagelser af det 
uhyggelige Billede, Videnskabens Historie viser os af Troens Angst 
og Flugt for Videnskaben. Hver Gang Videnskaben i Experiment, 
Bevis eller Hypotese rykker frem til et nyt Omraade, gøres der 
Anskrig fra den teologiske Tros Side. Kopernikus, Galilæi og 
Darwin, Giordano Bruno, Spinoza og J. G. Fichte ere Exempler 

paa, hvorledes uhildet Iagttagelse og logisk Konsekvents føre til 
Modstrid med en Tro, som endnu ikke har lært, at Vurdering og 
Forklaring ikke ophæve hinanden. Kun en Tro, der kan vise 
den Resignation at bøje sig for de naturlige Aarsagers Princip, 
fører ud over denne Strid. Ogsaa her gælder det: alte dubitat 
qvi altius credit. Thi det er dog vel den dybeste Tro, der ikke 
fordrer overnaturlige Indgreb og Aabenbaringer for at fastholde 
Overbevisningen om Betydningen og Gyldigheden af det ideale i 
Verden. — 

I en hel anden Betydning af Ordet vilde man ogsaa inden 
for den teologiske Tro kunne tale om en realistisk Tendens i 
vore Dage. Realismen er overalt betegnet ved Mistillid til Spe- 
kulationen; den søger at have fast Grund under Fødderne og 
holder sig derfor til det positivt givne, til det faktiske — eller 
det, som hver Art af Realisme anser for faktisk givet. Naar 
nu den teologiske Tro paa sin Maade gribes af Realismens Aand 
og ser sig om efter sine Fakta for at holde sig til dem, saa stø- 
der den først og fremmest paa sine overleverede Formler og Be- 
kendelsesskrifter, i hvilke den har det Indhold givet, som den 
absolute Autoritet har sanktioneret. Det vil derfor være klart, at 
naar en realistisk Tendens behersker Tiden, vil den inden for 
den teologiske Tros Omraade naturlig komme til at fremtræde 
som potenseret Autoritetstro. Den samme Tendens, der frem- 
bringer Materialisme uden for den teologiske Tros Omraade, 
frembringer Bogstavtro inden for dens Omraade. Teologien har 
derfor ogsaa i vore Dage opgivet enhver spekulativ Begrundelse 
og trukket sig tilbage til de kirkelig sanktionerede Dogmer. Der- 
ved kommer der en stor Afstand mellem en teologisk Tænker 
som Biskop Martensen og den yngre teologiske Generation. I 
Slutningen af hans Bog om Jakob Bøhme kan man læse hans 
advarende Ord til de unge teologiske »Realister«. Han har sik- 
kert Ret, thi denne sneverhjærtede Klamren ved de overleverede 
Dogmer er ikke holdbar i Længden. 

Intet staar stille i Verden. Selv hvor der paa Overfladen 
synes at være Ro og Uforanderlighed, kan der i Dybet foregaa 
de betydningsfuldeste Processer og aflejres Lag, der til sin Tid 
komme frem for Lyset. De almenmenneskelige Erfaringer øve 
deres stille Indflydelse. Gennem den teologisk-religiøse Udvikling 
siden Middelalderens Dage kan der spores en stadig Tendens 

efter at naa Maalet ad saa kort og direkte en Vej og med saa 
simple Midler som muligt, den samme Tendens, der paa viden- 
skabelig Grund udtrykker sig i den Regel, at vi ikke uden tving- 
ende Nødvendighed maa forøge vore Principer og Hypoteser. 
Det er i Følge den teologiske Tro saare mange og store Ting, 
man skal vide Besked om, for at kunne leve som et Menneske og 
ikke som den, der æder og drikker, fordi han véd, at han skal dø 
i Morgen. Den fremskridende Udvikling fører her langsomt men 
stadig til større Sparsommelighed og Beskedenhed. Protestantis- 
men betegner allerede en stor Reduktion i Forhold til Katolicis- 
men, og i Forhold til den gammellutherske Ortodoksi ere baade 
Pietismen, Rationalismen og Grundtvigianismen afgjorte Fremskridt 
i Koncentration og Simplifikation. Der er i denne Henseende en 
Parallel mellem Teologien og Medicinen. Den ældre Medicin ud- 
mærkede sig ved en uhyre Masse Medikamenter og et stort Antal 
heroiske Kure. Men man hjælper sig efterhaanden baade med 
færre Medikamenter for sin legemlige Sundhed og med færre Dog- 
mer for sin aandelige Sundhed. Hvor Simplifikationen vil ende, 
er ikke godt at sige. Den vil maaske ikke ende paa samme 
Punkt for alle Individer. Men i Principet vil Maalet sikkert være 
naaet, saa snart Harmonien mellem Vurdering og Forklaring ret 
er gaaet op for den almindelige Bevidsthed. Da vil ogsaa den 
betydningsfulde Kærne i de højere Former for teologisk Tro kunne 
bevares, medens Skallerne smuldre bort. Ti hvad der besjæler 
de højere Folkereligioner og har givet dem deres vældige Magt 
over Tusinder af Slægter, det er tilsidst den ideale Drift, der vil 
se Tilværelsen som andet og mere end en Sum af Kendsgerninger, 
og denne Drift er langt ædlere og vigtigere end nogen som helst 
af de Former og Symboler, i hvilke den har givet sig Udtryk. 
Den humane Tro kan og vil bevare denne Drift, ja dens Stræben 
gaar netop ud paa at lutre den og at frigøre den for alle hæm- 
mende Skranker. 

Kun Blasertheden kaster Kærnen bort med Skallerne. En 
saadan Blaserthed er vist den farligste Fjende for den aandelige 
Udvikling i vore Dage, farligere end al Intolerance og Fanatisme, 
ti i dem er dog Liv, medens Blasertheden baade selv er for- 
stenet og forstener alt omkring sig. Men Blasertheden, for hvem 
alt er lige godt, naar det blot er faktisk, ender naturlig med 
ikke længere at bryde sig saa meget om at skælne mellem virke- 

lige og illusoriske Fakta; den kvæler altsaa tilsidst selve den 
Sans for Virkelighed , af hvilken den selv udleder sin Op- 
staaen, — forstener sin egen Kilde. Den opstaar let i stærke 
Brydningstider; men da den beror paa en Forveksling af det til- 
fældige med det væsentlige, vil den forsvinde lige som det Skum, 
en stærk Bølgebrydning frembringer. 

Harald Høffding. 

Stanzer, skrevne efter et Besøg ved Shelleys Grav. 

Nothing of him that doth fade, 
But doth suffer a sea-change 
Into something riche and Strange. 



I. 

Jeg vandred mellem Grave, spejded om 

blandt Monumenter, hvor de grp'de tæt 
som Liljer i Gypresseskyggen , kom 
igen til Muren, stirred adspredt træt 
paa Basreliefet af Miss Harriet 
N. N., — lod Blikket synke mod en lav, 
græsrammet, overskygget Marmorplet, 
saå pludselig et COR, halft bladskjult, gav 
et Skrig, sprang frem og stod foran din hellige Grav. 

II. 

Saa blomsterløs! — ak, Blomstens Liv er kort 
og skønt, som dit var, og den sidste blandt 

det blegeste Violkuld aanded bort 

sin Duftsjæl nys til Vaarens Vind, der svandt 
med den, — et Sted maaske, hvor din den fandt. 

Akantus blades yppige Overflod 

af Saftgrønt gynged over Tavlens Kant, 

skrev paa dens Plan med Skyggetegn og lod 
dem blandes dunkelt nok, — og strøg saa hvad der stod. 

Str. I: Gor cordium (Hjærternes Hjærte) er den berømte Indskrift paa Shel- 
leys Gravsten. Foruden disse Ord, Navnet og Fødsels- og Dødsdag, findes kun 
de ovenstaaende Vers. Paa Trelawny's Gravsten, umiddelbart ved Siden af, 
staar den lille Strofe, som findes i Shelleys Digte under Titlen „Epitaph" (These 
are two friends whose lives were undivided etc). 

3 

Det var, som fødtes drømmende paany 

hint gamle Søjledigt af Blad og Sten, 
som gro'de fra den Plet, der gav sit Ly 

til Asken af den britiske Hellen, 

en Søjletype uden Plet og Men, 
fuldt værdig til at løfte sejerssæl 

Fremtidens Tempelbue, marniorren 
og frodig, præget af din lyse Sjæl, 
stenstærk og plantelet med Løvværks-Kapitæl. 

IV. 

Men rundt om var Sirokkoluften sur 

af Plantedunst og miasma-mæt, — og skraas 

henover Aurelians forfaldne Mur, 

der skilte end Kampagnens Sump fra os, 
jog jærngraa Skyer, et regnbelæsset Tros 

i Ørkenvindens lange Sejerstog. 

Tungt vajed mod det lave Taageflos 

Cypresselundens mørke Fanebrog, 
mens Pinjens Naalesyd steg fra dens dybe Kog. 

V. 

Fast mellem Taage-Drift og Krone-Svej 

stod Cestius Pyramiden som et Skær 
blandt Skum og Bølger. . . Da de jorded dig, 

berørte alt dens Skyggetop, saanær 

halvandet Aar, en navnløs Grav med sær 
beskeden Indskrift over én, hvis Spand 

af Dage rummed ej hvad han var værd, 
din Digterbroder, Adonais, han 
hvis næppe myndige Haand skrev her sit Navn i Vand. 

Sti". III. Akantus-Bladet er Forbilledet for Korinter-Kapitælen. 
Str. V. Paa den seksogtyveaarige Keats Gravsten staar den af ham selv 
begærede Indskrift: „Her hviler én, hvis Navn var skrevet i Vand". Tæt ved, 

VI. 

Nej, — planted det i Hippokrene, lig 

en Nøkkerose, der maa skærmes lidt 
mod Sol, knopaabnet i en stille Vig 

af køligt Skyggegrønt, mens ude midt 

paa Strømmens Himmelspejl der vugges et 
med Lotos-Glans og Duft, — dit Sangernavn; 

en Blomst, der visner ej, om nok saa hedt 
er Solens Flammekys; — der fandt det Havn, 
da Jordens Bølger bar dit Lig i deres Favn. 

VII. 

Dag, da vor lunkne Jord en Ildsjæl misted! — 

Dag, da Britanien ved en Kutters Vrag 
et større Skibbrud led end Spanien fristed, 

da dens Armadas hundred Orlogsflag 

flød paa Kanalens Vover! — Uvejrs-Dag, 
da ihukommende sin Sangers »Hør!« 

Vestvinden greb hans sidste Aandedrag, 
der fyldte bævende en Boble skør 
og klar, — et Perleblink i Havets Skumflorslør. 

VIII. 

Dødsdag, der hist fra Spezias kornblaa Bugt, 

saa tit du manes frem af Aarets Røst, 
udbreder Timevingerne til Flugt, — 

en Havørn fra Levantens Klippekyst — 

og løfter i din Klo den sjældne Høst 
fra Middelhavets golde Bølgespor: 

hans evige Krans, hvis Straaler paa dit Bryst 
om Fjederhammens Uvejrsmørke snor 
af gyldent Farvevæv sin brede Regnbuegjord! — 

for Enden af Graven om den gamle protestantiske Kirkegaard, staar nu et Mo- 
nument med hans Portræt-Medaillon. Shelley skrev over ham et af sine skøn- 
neste Digte, Elegien „Adonais*. 

3* 

IX. 

Døgn, der blandt dine Brødre straaler mer, 
end blandt de Klipper, som bag Taagedrift 

fra Golfens Leje først din Vaagnen ser, 
Garraras Tinder lyse med hver Rift 
hvid af Udødelighedsstenens Skrift! — 

Hvorledes skal de dødelige bedst 

modtage dig og mindes din Bedrift? 

med Klagesange eller Sejersfest? 
Engel — Dæmon? hvad er dit Navn, storladne Gæst? 

X. 

For hvo af os kan se, i hvilken Haand 

Skæbnen har gemt, hvad der fik dyrest Værd? 

hvad bedst er for den dødelige Aand — 

Slum eller Drøm — Fred eller Ledingsfærd, 
Død eller Liv? — og mindst véd jeg det her, 

hvor Livets Lyst af Dødens Ro er skræmt, 
hvor andagtsstillet tier al Begær, 

hvor Verdens Lokketone kun forstemt 
og brusten klinger hen, og næppe hørt er glemt. 

XI. 

Og halft misundende er sænkt mit Blik 

mod Tvillingtavlen her, hvor Griflen skar 
et Navn, som Afglans af dit eget fik, 

Trelawny, han, hvis Haand sit Hæders- Ar 

bevared fra hin Time, da den bar 
dit Hjærte uforbrændt fra Dødens Baal, 

hvis Flammer spilled over Søens Glar, 
og jorded det med Askens Urne-Skaal 
i denne Grav, til sidst hans trætte Længslers M'aal. 

XII. 

For tvende Aldre veksled, og endnu 
i vort Aarti, som sent i Seklet gror, 

saå denne Stad — saa evig ej som du — 
et Pilgrimslig, der over Havet for 
valfarte i sin gamle Korsgangs Spor 

og søge sig sin Hvile Vennen næst 

og blande, fjærnt fra Englands Moderjord, 

fostbroderlig endnu som Gravens Gæst 
med lunkent Oldingestøv din Ungdoms Askerest. 

XIII. 

Hjærternes Hjærte, som utrættet slog 
for Frihed i Titanens Kæmpebryst, 

igennem hvilket Smertesummen jog 
og Forudnydelsen af Fredens Trøst, 
naar Ørnen faldt, hvis Næb sin blodige Lyst 

mætted paa dig, — naar Gudelænken brast, 

der bandt — skønt ædt af tusindaarig Brøst — - 

Tankens Martyr til Anstødsklippen fast, — 
naar Himlen selv blev klar af Jordens Sabbats-Rast! 

XIV. 

O du, der altid var hvad Venners Blik 
saå sidst af dig til Afsked åabenbaret: 

Et Hjærte, blødende af Dødsbraad-Stik, 

ej opbrændt af sin Ildsjæl, men forklaret! — 
Hjærte, om hvem først Hjærterne sig skared, 

da længst var stillet al din Sorg og Nød! — 
Du, som i Live fik af faa besvaret 

den Kærlighedens Strøm, der overflød 
af dig, som Salveduft af Offervasens Skød! — 

XV. 

Hvor skønt er her det lidt af dig, som Vover 

og Flammer kunde Dødens Rovhaand række, 
fredet af ham, der ved din Side sover! 

Det simple Leje, hvor I hvile begge, 

her, hvor dit Snilles lyse Søjlerække 
krones af Kærlighedens Arkitrav, 

vil mer end Pantheons hvalte Kuppeldække 
fastholde mangen fremmed Pilgrimsstav — 
som min, der sent forlod den dobbelt hellige Grav. 

Sommeren 1883. 

Karl Gjellerup. 

En Nutidsbetragtning. 



Oom bekendt har Højre i den senere Tid gjort sig megen 
Umage for at efterligne den faste Organisation, som Venstre skyld- 
er sin store Styrke. Det mest fremragende af disse Forsøg er 
uden Tvivl den af Hr. Ryssel stiftede Forening i København. 
Men med al Anerkendelse af dens Virksomhed og Betydning, 
varede det dog ikke længe, inden flere fandt, at den ikke var 
fuldt ud tilfredsstillende. Navnlig betragtede de det som en Fejl, 
at den kun bekymrer sig om Politik og ikke tager Sigte paa de 
mægtige aandelige Spørgsmaal, der ere oppe i vor Tid, og af 
hvis Afgørelse til Slutning det politiske Livs Retning maa af- 
hænge. Det forekom dem, at, selv om en politisk Sejr blev 
vunden, vilde den dog ikke have væsentlig at betyde, saafremt 
Fjenden samtidig blev Herre paa det religiøse og literære Om- 
raade. De besluttede derfor at stifte et eget Samfund, der skulde 
sætte sig til Opgave over hele Linjen at føre en fyldig og energ- 
isk Kamp for de konservative Interesser. Dette Samfund blev 
ved sin endelige Tilblivelse d. 5te August døbt med Navnet »Det 
akademiske Højre«, hvilket Navn man vel sagtens valgte, fordi 
alle Stifterne tilfældigvis tilhørte den studerende Stand; maaske 
vilde man derved ogsaa antyde det højere, om videnskabelige 
Principer mindende Formaal, som man havde sat sig. Foreningen 
agter ikke at optræde offentlig, før end den har samlet et tilstrækkelig 
betydeligt Antal Medlemmer, og førend disse ere blevne saaledes sam- 
menvoksede og sammenarbejdede, at den kan rykke frem med et i alle 
Enkeltheder vel udformet og endrægtig antaget Program. Fore- 

løbig har den indskrænket sig til aldeles private Møder, der regel- 
mæssig ere blevne afholdte hver Uge i August og September. 
Formodentlig opdagede man snart, at Diskussioner mildest talt 
ere yderst kedsommelige, naar alle Deltagerne paa Forhaånd ere 
enige.j For at fremkalde en større Livlighed vedtog man derfor 
d. 6te Oktober at foranstalte et Korstog, idet man nemlig til det 
Møde,, som fandt Sted Kl. 9 om Aftenen paa denne Dag, indbød 
forskellige af de saa kaldte Mellemmænd i det Haab, at disse, 
naar de hørte en klar og usminket Fremstilling af den rene Højre- 
sandhed, kunde blive vundne for den gode Sag. Det var Dr. 
Enghave, i hvis Lod det faldt med et Indledningsforedrag, be- 
titlet »En ten-Eller«, at omvende de indbudne; han udførte det 
vanskelige Hverv med sin sædvanlige Iver og Veltalenhed. Da 
han var færdig, rejste Theodorus sig og talte omtrent saaledes: 

I det Foredrag, vi nylig have hørt, var der ét eller rettere 
sagt to Ord, der forekom saa hyppig, at jeg inden føje Tid maatte 
opgive min dumdristige Plan at tælle, ; hvor ofte de bleve brugte. 
Jeg behøver næppe at sige, at disse Ord vare Enten-EUer, som jo 
oven i Købet dannede Titlen paa det hele. Den ærede Foredrags- 
holder mindede om, at saaledes hed ogsaa en berømt Bog, som 
nu for 40Aar siden udkom her hjemme, og han glædede sig paa 
den afdøde Forfatters Vegne over, at hans Yndlingsbegreb var 
trængt saa stærkt igennem i Danmark. Jeg er bange for, at 
denne Glæde beror paa en Misforstaaelse. Ganske vist vilde det 
have været heldigt, om Søren Kierkegaard havde været be- 
tydelig sparsommeligere med sit Enten-Eller; men der var dog 
Grænser for hans Ødselhed. Han indsaa, at der var en Mang- 
foldighed af endelige og timelige Forhold, hvor det er en Nød- 
vendighed, ja en ligefrem Pligt at sige: Baade-Og; det var kun 
i sædelig og religiøs Henseende, han anbragte den absolute Mod- 
sætning. Dr. Enghave derimod er som en Hest, der er løbet 
rent løbsk, saa at det ikke paa nogen Maade er muligt at faa 
den stanset igen. Han anbringer sit Enten-Eller alle Vegne paa 
de utroligste Steder; der gives intet som helst af hvad Art nævnes 
kan, uden at han jo straks er paa Færde med at sætte Skilsmisse 
mellem Bukkene og Faarene. 

Vi fik derhos at vide, at dette er den eneste Vej, ad hvil- 
ken man opnaar Karakterfasthed og sand Dygtighed. Mellem- 
standpunkterne kendes derimod paa en holdningsløs Vankelmodig- 
hed, der ikke tilsteder deres Ihændehavere at komme til Fred og 

Ro. Disse ulykkelige Skabninger omtumles af enhver Lærdoms 
Vind, saa at de uafladelig skifte Mening, alt efter det Selskab, 
hvori de befinde sig. Ja der blev endog — skønt naturligvis, 
som det sømmer sig en høflig Mand, kun fint og løselig — slaaet 
paa, at nogle af dem" snarere ere brødefulde end ulykkelige, idet 
de med Forsæt bære Kappen paa begge Skuldre for derved at 
erobre en eller anden timelig Fordel. 

Den sidste Insinuation skal jeg tage mig overmaade let; 
den gendrives mere end tilstrækkelig ved Begivenhederne, som 
lære, at det er Højre og Venstre, der skumme Fløden, medens 
de, som beflitte sig paa en mæglende og forsonende Rolle, ene 
og alene faa Hug af begge Parter, saa at de maatte være særdeles 
dumme , hvis de af Egennytte vedblev at indtage en saa fortræd- 
elig Stilling. Men hvem véd: maaske er Sagen netop den, at de 
ere dumme, utilladelig dumme. Det blev jo med Fynd og Klem 
paa vist, at selv den simpleste Logik fører til tydelige og uforson- 
lige Modsætninger. Bare nu ikke denne Logik med Rette tør 
stemples som simpel; den støder i alt Fald straks paa den for- 
bistrede Vanskelighed, at det, naar man blot tænker nogenlunde 
dybt, viser sig, at alle Standpunkter ere Mellemstandpunkter, at 
endog de mest yderliggaaende aldrig gøre Skridtet helt ud, saa at 
Spørgsmaalet ikke bliver, om man vil have et Mellemstandpunkt, 
men om hvilket man vil have. 

Denne Paastand vil uden Tvivl vække Forundring, Mod- 
sigelse og hos enkelte en homerisk Latter; men for at bevise 
dens Rigtighed behøver jeg blot at holde mig til min ærede 
Modstander. Hans talløse Enten-Eller samle sig ved nærmere 
Undersøgelse under tre Hovedpunkter: det religiøse, æstetiske og 
politiske. Enten, udbrød han, Kristendom eller Ateisme; enten 
Poesie eller Realisme; enten Kongedømme eller Republik! Lad 
os nærmere overveje disse Modsætninger. 

Hvad nu det religiøse angaar, saa forbauser det mig, at 
en saa lærd Mand ikke har haft sin Opmærksomhed henvendt 
paa den Kendsgerning, at der ved Siden af Kristendommen eksi- 
sterer Buddhisme, Muhamedanisme, Jødedom og mangfoldige andre 
Religioner, hvoraf følger, at, fordi en ikke vil være Ateist, derfor 
behøver han aldeles ikke at blive Kristen. Fremdeles er det vit- 
terligt, at der er adskillige, indbyrdes meget uenige Anskuelser, 
som gøre Fordring paa Kristendommens Navn. Det samme gæld- 
er om Ateisme, der navnlig i det populære Sprog er Fælles- 

betegnelse for en Vrimmel af Systemer. Skal der være Tale om 
et Valg og da navnlig om et afgørende og klart Valg, saa maa 
man først vise os den Godhed at give en aaben Underretning om. 
hvad det er, der menes med Kristendom og hvad med Ateisme. 
For Dr. Enghaves Vedkommende er jeg nu i saa Henseende 
fuldstændig paa det rene; ti Enden paa den hele Vise blev en 
kraftig Opfordring til at værge den bestaaende Folkekirke, hvoraf 
jeg maa være berettiget til at slutte, at Kristendom i hans Øjne 
kommer ud paa et med det evangelisk-lutherske, og at han ved 
Ateister forstaar alle og enhver — lige fra de rene Materialister 
til Ny-Rationalisterne — , som støttende sig til Fornuftgrunde ned- 
lægge Indsigelse mod den overleverede Dogmatik. 

Jeg skal nu vel vogte mig for at drille Dr. Enghave med 
at forlange Besked om, med hvilken Ret han uden videre stempler 
det evangelisk-lutherske som den rette Kristendom. Det turde 
ikke være umuligt, at han gennem en teologisk Debat vilde blive 
ført til at indrømme, at hans væsentligste Bevæggrund er den, at 
det evangelisk-lutherske nu én Gang er herskende i Danmark, 
og at den, som vil være konservativ, ikke saa meget skal be- 
kymre sig om Sandheden som om, hvad der er Landets ældgamle 
Skik og Brug. Men som sagt: dette lader jeg ligge; i denne 
Sammenhæng er det mig udelukkende af Vigtighed at paapege, at 
det evangelisk-lutherske ingenlunde er et helt, men et ganske 
halvt Standpunkt, og dette lader sig gøre uigendriveligt i al Kort- 
hed. Thi hvad var det, Luther vilde? Han vilde vende tilbage 
til det oprindelige saaledes, som det indeholdes i det nye Testa- 
mente. Ved Hjælp af Biblen kritiserede han saa den katolske 
Kirke, og hver Gang der skulde angribes, fortolkede han Biblen, 
som den maatte fortolkes af et sundt fornuftigt Menneske med 
den Tids videnskabelige Dannelse. Men der var en Grænse for 
den fordomsfri Fortolkning. Saa snart Talen kom paa Treenig- 
heden og deslige Dogmer, saa turde han i Kraft af sin personlige 
Tilknytning til det overleverede ikke gaa mod Kirken, hvorfor 
han i disse Anliggender ikke naaede til det oprindelige, men kun 
til det, som blev vedtaget af de store Kirkeforsamlinger. Og nu 
i etisk Henseende. Mon det virkelig var det nye Testamentes 
ublandede Etik, hvorfor han kæmpede? Aldeles ikke; han om- 
formede den efter hvad der for ham stod som Samfundets Krav. 
Han anbefalede f. Eks. Ed, uagtet den forbydes af Kristus, og 
han tog selv flittig sin Tilflugt til Øvrighedens Bistand, uagtet 

Kristus udtrykkelig har indskærpet, at man skal vende den venstre 
Kind til, naar man faar et Slag paa den højre. 

I Sammenligning med det evangelisk - lutherske er Katoli- 
cismen betydelig helere; dog vil jeg ikke anbefale nogen af Be- 
gejstring for det hele at blive Katolik; ti ogsaa her er der Halv- 
hed. Man kan længe nok spotte Fornuften og den moderne Fri- 
heds Krav; hvis man ønsker at bestaa, maa man dog tage en 
lille bitte Smule Hensyn dertil. Og herpaa mangler det heller 
ikke i Katolicismen. Til Erstatning for de vidunderlige protestant- 
iske Bibelfortolkninger har den en Sikkerhedsventil i den ufejlbare 
Pave, som vel hovedsagelig er til for at modsætte sig det for- 
nuftige, men som dog ogsaa af og til i Kraft af en guddommelig 
Inspiration, det vil sige: i Kraft af Forholdenes Nødvendighed 
kan fire og læmpe og derved dække over altfor skrigende Skrøbe- 
ligheder. 

De vil sagtens betragte dette som Drillerier, og De vil ind- 
vende, at, om der end indenfor Kristendommen er Stof nok til 
Tvivl og Splid, saa er dog Grænsen mellem den og Ateismen saa 
skarp, at det vil være spildt Ulejlighed at forsøge paa at gøre 
den flydende. Paa ingen Maade. Modsætningen mellem Kristen- 
dom og Ateisme kan f. Eks. bestemmes som en Modsætning mel- 
lem Aabenbaring og Fornuft. Den Kristne har sit sidste Tilhold 
i et oversandseligt, som er bleven ham meddelt ad overnaturlig 
Vej, hvorimod Ateisten ene og alene vil antage, hvad der er ind- 
lysende for hans Fornuft. Dette lader sig vel sige, men det lader 
sig ikke praktisk udføre. Ogsaa den Kristne maa, hvad enten 
han har Lyst dertil eller ikke, tage sin Fornuft til Hjælp; hvis 
noget under ingen som helst Form træder i Forhold til hans 
Fornuft, da er dette et med, at det slet ikke er til for ham. 
Omvendt gives der ingen Ateist, uden at han jo, naar hån ret 
besinder sig, maa vedgaa, at han saa vel, i sin Tænken som i sin 
Handlen støtter sig til Forudsætninger, der ikke ligefrem ere i 
Stand til at bevises; heller ikke han kan med al sin Anstræng- 
else fuldkommen stænge det ubegribelige ude fra sig. Eller Mod- 
sætningen mellem Kristendom og Ateisme kan bestemmes som en 
Modsætning mellem Mirakeltro og Antagelsen af faste Naturlove. 
Men som bekendt kunne de Kristne lige saa lidt som andre Men- 
nesker undvære Naturlovene; ja Miraklerne staa i Grunden deres 
Sind saa fjærnt, at de som oftest forvise dem fra det Liv, som de 
virkelig føre i Nutiden, og nøjes med at henlægge dem til en for 

længst tilbagelagt Periode af Verdenshistorien. Omvendt ere Ate- 
isterne ingenlunde saa taabelige, at de indskrænke Naturlovene 
til de for os bekendte Love; de indrømme gærne, at der er flere 
Ting mellem Himmel og Jord, end vi ane, idet Naturlovene 
have et Omfang og en Rækkevidde, som vi mangle Ævnen til at 
overskue. 

Men nu de rene Materialister! I alt Fald om dem maa 
man vel have Lov til at paastaa, at de have et helt Standpunkt, 
som sætter et svælgende Dyb mellem dem og den øvrige Men- 
neskehed. Aldeles ikke; ogsaa disse ere halve. En fuldstændig 
Fornægtelse af Aanden er kun mulig paa Papiret og i Munden. 
Det er intet Menneske givet at stille sig udenfor den menneske- 
lige Natur, og til denne hører nu én Gang Aanden med $om et 
uundgaaeligt Element. Den, som vil afskaffe Aanden, nødes der- 
for ved en besynderlig Ironi til med det samme at bekræfte den, 
efterdi han alene kan udføre sit Forehavende ved Hjælp af Tank- 
er og Lidenskaber, altsaa ved Hjælp af noget, som selv falder 
ind under det aandelige. 

Kort sagt: det gaar i Filosofiens og Religionens Rige lige 
som i Naturen, der frembyder en Uendelighed af lavere og højere 
Former med Overgange fra den ene Form til den anden, men 
som paa intet Sted kender noget til voldsomme Brud og absolute 
Modsætninger. 

Med Hensyn til det æstetiske Enten-EUer kan jeg fatte mig 
i endnu større Korthed ; Her behøves ikke mange Ord for at paa- 
vise, at man ikke har Lov til at sige: enten Poesi eller Realisme. 
Naturligvis er Digt ikke enstydig med Virkelighed. Ved Virkelig- 
hed menes Verden saaledes, som den opfattes af og viser sig for 
os Mennesker, som vi ere flest. Men om Digteren gælder, at han 
hører, sér, føler, sanser skarpere og finere end almindelige døde- 
lige, at han derhos er gennemrystet af oprindelige, kraftige Stem- 
ninger og Lidenskaber, og at han endelig, støttet af en levende 
Indbildningskraft, mægter frit at tumle med de Elementer, hvoraf 
Tilværelsen er sammensat, saa at de indgaa andre Forbindelser 
end dem, hvori de umiddelbart staa. Men hvorledes man end 
vender og drejer Sagen, saa er og bliver Poesi Udtrykket for den 
Genklang, som den virkelige Verden finder i en virkelig Sjæl. Og 
herpaa er det just, at Digterens Betydning beror. Han lærer os 
at opdage, hvad der ellers vilde undgaa vort svage Syns Opmærk- 
somhed; han vækker de slumrende Følelser og bringer de Frø, 

som ere gemte inden i os, til at spire og bære Frugt; han fører 
os fra de indeklemte Dale til de høje Bjærgspidser, hvorfra vi med 
frit Blik overskue Menneskenes og Naturens forunderlige, brogede 
Liv. Men som sagt: en virkelig, indholdsrig Verden skal der til 
og en virkelig, livskraftig Sjæl. Marvløse Maaneskinsmennesker, 
som tosse om i afblegede Forestillinger om en Drømmeverden, 
der intetsteds har hjemme, afgive det ynkeligst mulige Stof til 
Digtere; de drive det aldrig videre end til kedsommelige eller 
endog sygelige Værker, hvorfor man burde indespærre dem i et 
Sindssygehospital eller maaske rettere i en Tvangs- og Arbejds- 
anstalt, for at de dog, inden de dø, kunne lære at frembringe 
noget nyttigt. Det er derfor saa langt fra, at en sund og dygtig 
Realisme udelukker Poesien, at den tvært imod er den Jordbund, 
hvoraf denne maa vokse frem, og hvortil den under sin Vækst 
uafbrudt maa være knyttet. Jeg nægter selvfølgelig ikke, at der 
er uendelig Forskel mellem Digterne, at der er dem, hos hvem 
Idealismen, og dem, hos hvem Realismen har Overvægten, at der 
er dem, der kunne betegnes som sværmende Fantaster, og dem, 
der nærmest ere at ligne med Fotografer; men saa længe Ideal- 
ismen ikke afgjort har fortrængt Realismen og Realismen ikke 
afgjort fortrængt Idealismen, saa længe er der ikke Tale om en 
absolut Modsætning, men alene om en stærkere eller svagere 
Spænding mellem den ene Poesis tvende Poler. 

Og nu til Slutning Politiken, som vel er det, der nærmest 
ligger Dem paa Hjærte. Hvad er dog det for en Logik at 
sige: enten Kongedømme eller Republik? Jeg kan forstaa denne 
Tale hos udannede, som i statsretslig Henseende kun ere vante 
til at nyde grove Nurnbergerbil leder; men jeg bliver næsten maal- 
løs, naar den kommer fra intelligente Mennesker, der oven i Købet 
have stemplet sig selv som det akademiske Højre. Ti for Aka- 
demikere er det forhaabentlig ikke noget nyt, at et Kongedømme 
alene adskiller sig fra en Republik derved, at den øverste ud- 
øvende Magt hist er arvelig i en bestemt Familie, medens den 
her for Livstid eller for et vist Aaremaal overdrages til en enkelt 
folkevalgt Person. For øvrigt give de tvende Navne ingen Ind- 
sigt i Regeringsformens Beskaffenhed. En Republik kan være 
saaledes indrettet, at den er konservativere end de fleste Konge- 
dømmer, og omvendt kan et Kongedømme være yderst liberalt, 
ja saa liberalt, at end ikke meget radikale Politikere praktisk have 
synderlig mod det at indvende. Nej, lad os nævne Barnet ved 

sit rette Navn og være enige om, at det, De attraa, er en stærk 
Statsmagt, som er i Hænderne paa de besiddende og navnlig paa 
de intelligente, til hvilke De selv høre, og, at, naar De ønsker 
denne Tanke gennemført under Kongedømmets Form , da er 
Grunden udelukkende den, at Kongedømmet fra Arilds Tid har 
hersket i Danmark og ved sin hele Fortid afgiver Garantien for, 
at dets Styrke vil være et med Deres egen Stands Styrke. Hvis 
De nu dertil føjede Ønsket om Afskaffelsen af Grundloven og Op- 
rettelsen af en fornuftig Enevælde, saa at den i det højeste blev 
begrænset af en raadgivende Forsamling, hvortil Godsejere, Pro- 
fessorer, Biskopper og Stiftamtmænd have Adgang, saa vilde jeg 
kunne have begrebet , at De betegne Deres Standpunkt som helt, 
skønt jeg heller ikke da vilde have synderlig Vanskelighed ved 
at udfinde den Halvhed, som nu én Gang er uadskillelig fra alt 
menneskeligt. Men saa vidt vove De Dem jo ikke, i det mindste 
ikke i Deres Udtalelser: Deres Ordfører talte varmt og hjærtelig 
for Grundloven, men »vel at mærke«, som han udtrykte sig, »for 
den hele, uforfalskede Grundlov«. Især betonede han kraftig 
Kongens Frihed til at vælge til Ministre, hvem han vil. Denne 
Frihed maa, hed det, for enhver Pris bevares »hel og ubeskaaren«, 
og saa et Øjeblik efter paatog han sig selv at halvere den hele 
Frihed, i det han nemlig lejlighedsvis indskød den Bemærkning, 
at et Ministerium selvfølgelig maa vige, naar det har den hele 
Rigsdag mod sig. Det maa blive Dr. Enghaves egen Sag at 
afgøre, hvad der da bliver af »den stærke, over hele Folket svæv- 
ende Kongemagt«, for hvilken hans Hjærte brænder; min Sag er 
det kun at blotte hans Modsigelser. Man har et Ordsprog om en 
Fugl, der fløj op som en Ørn og for ned som en And. Dette 
Billede synes mig at passe paa hans Foredrag. Han begyndte 
med en stor, afgørende Modsætning: »enten Kongedømme eller 
Republik«, og naar man sér den efter i Sømmene, forvandler 
den sig til en langt beskednere Modsætning: »enten Rigsdags- 
parlamentarisme eller Folketingsparlamentarisme«. Jeg sér klart, 
at det har adskilligt at betyde, hvilken af disse to statsretslige 
Muligheder der vinder den endelige Sejer; men da Folketinget er 
en Del af Rigsdagen, og da Landstinget blandt andet ogsaa 
vælges af Folketingsvælgerne, saa synes det mig uimodsigeligt, at 
det ikke drejer sig om et absolut Valg mellem godt og ondt, 
mellem Lys og Mørke, men om et relativt Valg mellem et større 
og et mindre, og overalt, hvor der ikke staar mere paa Spil, pleje 

Parterne, naar de ville beflitte sig paa Ro, at kunne tale sig til 
Rette med hinanden, hvorfor i slige Tilfælde Mellemmænd ere en 
ret nyttig Opfindelse. De dømme herom, som De vil; jeg haaber 
i alt Fald, at De ikke vil vægre Dem ved at anerkende, at det, naar 
Deres egen Logik ikke er bygget paa en fastere Grundvold, rime- 
ligvis er lidt for tidligt og lidt for overmodigt, naar De rask væk 
behandle os som ulogiske Hoveder, fordi vi have mere Lyst til at 
sige »Baade-Og« end »Enten -Eller«. 

Og misforstaa mig nu ikke, som om jeg slet ikke vil have 
Enten-Eller; intet ligger fjærnere fra mine Tanker. Si Kierke- 
gaard har et Sted 1 ) sagt: »Enten-Eller er Ordet, for hvilket 
Fløjdørene springe op og Idealerne vise sig — livsalige Syn l 
Enten-Eller er Tegnet, der giver Adgang til det ubetingede — 
Gud være lovet! Ja, Enten-Eller er Himmelnøglen!« Og heri 
maa man til visse give ham Ret. Ikke at kende Enten-Eller er et 
med ikke at have Øje for Livets Modsætninger, saa at alt maler 
sig graat i graat, og dette er atter det samme som Mangel paa 
Forstaaelse, paa Interesse, Lidenskab og Vilje For en slig sløv 
og blaseret Tilstand skal jeg aldrig tage Ordet. Men jeg gør Ind- 
sigelse mod det ubetingede Enten-Eller, der kun lægger Vægt paa 
Modsætningerne og ikke bekymrer sig om den højere Enhed, hvori 
de bag efter opløse sig. Hvortil dette fører, derpaa maatte S. 
Kierkegaard afgive et sørgeligt Eksempel. Ti han sluttede 
med en Idealisme saa overspændt og ensidig, at den i Grunden 
gjorde Ende paa hele den jordiske Tilværelse. Og det var ikke 
blot Nøglen til Jorden, han gik glip af; han fandt heller ikke den 
rette Himmelnøgle; ti til sand Religion hører dog vel ogsaa 
Elskværdighed, men derfor blev Kierkegaard efterhaanden helt 
blottet; han kom saa ganske i en vild og fraadende Lidenskabs 
Vold, at det til sidst udelukkende var Hadets og Forbitrelsens 
Ord, der banede sig Vej over hans Læber. Jeg udbeder mig der- 
for, at man, efter først at have sagt Enten-Eller, bag efter vil 
sige Baade-Og, eller med andre Ord, at man vil parre Følelse 
med Forstand og Lidenskab med Maadehold og Selvbeherskelse. 
Og man frygte ikke for, at man derved træder Hjærtets Rettig- 
heder for nær; tvært imod: medens den til sig selv overladte 
Følelse staar i Fare for at ende i det voldsomme og ustyrlige, 
fremgaar af den rette Forening mellem Forstand og Hjærte et 



') se „Øjeblikket- Nr. 1, S. 7. 

forsonende, overbærende, mildt og kærligt Sind, for hvilket der 
er god Brug her paa Jorden, og som uden Tvivl ogsaa er mere 
i Pagt med det himmelske end Vrede og Ufordragelighed. 

Jeg er forberedt paa, at mine Ord ikke gøre synderligt 
Indtryk paa Dem. De har nu éh Gang forelsket Dem i Karakter- 
fastheden, som i Deres Øjne er den ypperste af alle Dyder. Og- 
saa jeg finder den fortræffelig; men jeg nærer en beskeden Tvivl 
om, at De af den Omstændighed, at Landet deler sig i et umed- 
gørligt Højre og et lige saa umedgørligt Venstre, bør tage Anled- 
ning til at juble over, at hin Dyd trænger sejerrigt frefti i Dan- 
mark. Enhver sand Dyd er sjælden; mon virkelig det lille danske 
Folk skulde være en Samling af karakterfaste Principmennesker? 
Er det ikke en af den hele Historie tilstrækkelig bekræftet Kends- 
gerning, at den store Hob er let bevægelig, og at, fordi den i 
Dag raaber Hurra for Venstre, derfor er der ikke nogen væsentlig 
Hindring for, at den i Morgen kan raabe Hurra for Højre? De 
vil indvende, at dette dog ikke har sin Anvendelse paa Førerne. 
Naturligvis ikke saa almindelig; men man træffer dog baade her 
og andensteds paa Førere, som i Dag ivrig bekæmpe, hvad de i 
Gaar lige saa ivrig forsvarede. Hver Gang slige Omslag ske, 
skriger man paa Forræderi og har travlt med at opdage skidne 
Bevæggrunde. Meget , ofte lader Tingen sig dog forklare paa en 
jævnere og uskyldigere Maade. 

Af de korte teologiske, æstetiske og politiske Betragt- 
ninger, som jeg før anstillede, fremgik det, at der i hvert Anlig- 
gende i det mindste er to, hyppig endnu langt flere Momenter, 
hvortil der er at tage Hensyn. Lader os tænke paa et Bjærg, 
der paa den ene Side vender ud mod en Dal, som er fuld af løv- 
rige, skyggefulde Skove, frugtbare Marker, smilende Boliger og 
venlige Haver. Gennem Dalen bruser en Elv, der i smaa Vand- 
fald hopper og danser hen over sit ujævne Leje, indtil den ud- 
munder i en spejlblank, sivkranset Sø. Hvad kan være mere for- 
tryllende end dette? En rejsende, som er kommen her hen, 
gribes af Henrykkelse; han dvæler Uge efter Uge i Dalen; det er 
umuligt at løsrive sig derfra, og han sværger og forbander sig 
paa, at det just er fra denne Side, at Bjærget skal gæstes. Saa 
hænder det en skøn Dag, at han ved et Tilfælde rejser over paa 
den anden Side. Foran hans Øjne ligger det af hvide Sejlere 
fyldte, uendelige Hav, som med majestætisk Larm ruller sine 
skumklædte Bølger mod de maleriske Kyster. Solen er i Færd 

med at gaa ned; jo mere den nærmer sig sin vaade Vugge, i et 
desto prægtigere Farvespil straale Himmel, Jord og Hav. Den 
rejsendes Henrykkelse overskrider alle Grænser; Dalen, som han 
før var forelsket i, er svunden ham rent af Minde; nu bekræfter 
han med de dyreste Eder, at den anden Side af Bjærget er den, 
hvorpaa det egeijtlig kommer an; den første er en ren Ubetydelig- 
hed, som det ikke er værd at gøre videre Ophævelser over. 
Den Skæbne, som vederfares denne livlige, let paa virkelige rejs- 
ende, er et træffende Billede paa adskillige af de politiske Om- 
vendelser. 

Til Forskel fra ham og fra dem, der hele Livet igennem 
aldrig faa mere end den ene Side af Bjærget at se, er den ret- 
skafne Mellemmand at ligne ved et Menneske, som hyppig har 
gæstet begge Sider, som omhyggelig har afvejet begges Fortrin 
og opdaget, at, hvor vel den ene er at foretrække i denne, den 
anden i hin Belysning, saa opnaas det fulde Skønhedsindtryk 
kun ved begge i Forening, og som derfor hverken er glemsom 
eller utaknemmelig, saa at han, naar han glæder sig over Havet, 
aldrig undlader at tilføje: men Dalen er ogsaa herlig, og, naar 
han hviler lunt og blødt under Dalens grønne Bladehang, altid 
trofast bevarer Erindringen om det urolige Havs Vælde. Er det 
Samfundet, hvorom det gælder, saa véd en saadan Mand, at dets 
vel forstaaede Tarv kræver saa vel Orden som Frihed. Hvis 
Ordenen staar i Fare, vil han kæmpe mod Revolutionsmændene 
uden derfor nogen Sinde at blive Reaktionens haandgangne Svend, 
og hvis omvendt Friheden sættes paa Spil, vil han være Tyran- 
nernes svorne Fjende uden nogen Sinde at blive Anarkiets Ven. 
Forstaar man ved Karakterfasthed en urokkelig Fastholden af sit 
Grundsyn, skønner jeg ikke, hvorfor han mindre skulde kunne 
kaldes karakterfast end de, som urokkelig ere hildede i Ensidig- 
hed. Ja, det turde vel være, at hans Karakterfasthed, naar han 
ikke lader sig rokke, langt overgaar alle andres. Det er let nok 
at være fast, naar man bæres oppe af en Skare Kammerater, 
men Opgaven er ulige besværligere for den, som væsentlig er hen- 
vist til sig selv, og som rundt om hilses af Forkætrelser, der oven 
i Købet sigte ham for det, han mindst af alt ønsker at være, og 
frakende ham det, som han mest af alt tror at kunne rose sig 
af. Men hvor haardt han end angribes, vil han netop, fordi 
han afskyr Vankelmodighed, bestandig huske paa Konfucius's 
Ord. Ja, undskyld, mine Herrer, at jeg i en Forsamling, der med 

saa stor en Sikkerhed har taget Plads under Kristendommens 
Banner, fordrister mig til at anføre en hedensk Religionsfilosof; 
men det træffer sig nu én Gang saa, at ogsaa Hedninger stundum 
kunne være vise, ogafKonfucius har man opbevaret den gyldne 
Sætning 1 ): »Den overlegne Mand lever ikke for et Parti, men for 
det hele; Undermaalerne gaa helt op i Parti væsen«. Tro nu ikke, at 
jeg er saa indbildsk, at jeg vil gøre os Mellemmænd til fuldkomne 
Mennesker; men fordi man selv er meget ufuldkommen, er der 
intet til Hinder for at have et fuldkomment Ideal, og Idealet er 
og bliver ubønhørlig dette, at vi skulle sky Partivæsenets En- 
sidighed og Fanatisme og derimod beflitte os paa en saadan 
Alsidighed og Ædruelighed, at vi formaa at tage et billigt og ret- 
færdigt Hensyn til alle de Momenter, som have Krav paa at 
komme under Overvejelse. 

Dr. Enghave hentydede i sit Foredrag til visse filosofiske 
Prædikanter, som uden Tvivl ere meget vel menende, men som 
kun have et overfladisk Kendskab til Menneskene, i det de nemlig 
indbilde sig, at den største Part af disse er ret skikkelig, saa at 
den kan ledes i en fornuftig Retning ved Mildhed, Blødhed og 
Eftergivenhed. Nej, udbrød han, det er des værre Ondskab og 
Løgn, som Mængden i Kraft af sine slette Instinkter nærmest er 
tilbøjelig til at følge; det gælder derfor fremfor alt om, at vi 
ikke af lutter Godmodighed vige fra vor Post : vi bør sætte haardt 
mod haardt, Yderlighed mod Yderlighed, Voldsomhed mod Vold- 
somhed. Jeg formoder, at jeg er en af dem, som han har sigtet 
til, og at han har fundet sin Opfattelse end mere bekræftet ved 
hvad jeg i Aften har haft den Ære at fremføre. Det vil derfor 
Rimeligvis overraske ham, naar jeg er dristig nok til at paastaa, 
at min Menneskekundskab turde være af større Omfang og Dybde 
end hans. Det forekommer mig nemlig, som om han ikke kan 
frikendes for en beklagelig Ensidighed, naar han udelukkende ud- 
styrede sine Modstandere med onde Tilbøjeligheder, men var rent 
blind for, at saadanne ogsaa lindes i hans eget Parti. Trods 
min Mangel paa Ortodoksi, er jeg dog i dette Stykke mere orto- 
doks end han. Jeg tror, at vi alle ere syndige, og jeg er over- 
bevist om, at den eneste Maade, hvorpaa man kan faa Bugt med 
Ondskaben, er den, at hver især for sit eget Vedkommende be- 

*) „The superior man is catholic and no partizan; the mean man is a parti- 
zan and not calholic", se Gonfucian Analects I Book Chapt. XIV i James 
Legge: The Ghinese Glassics, Vol. I, S. 14. 

flitter sig paa at afskaffe den. Ondt skal fordrives med godt og 
ikke med ondt, der kun gør det onde værre. Og ved det gode 
mener jeg aldeles ikke en fejg Umandighed, som er bange for 
Strid og Kamp. Nej, lad os kun slaas, ja, hvis det gøres behov, 
endog med Næver og Kanoner; men vi bør udelukkende slaas 
for det retfærdige. Hvis en Mand skælder mig ud, skal jeg ikke 
selv blive en Tølper, der igen skælder ud, men jeg skal heller 
ikke i den Anledning tiltale ham med milde Kælenavne; en kold, 
fornem og overlegen Høflighed plejer at være et fortrinligt Op- 
dragelsesmiddel. Og hvis en Mand vil tage min Ejendom fra 
mig, skal jeg ikke beslutte mig til nu at ville tage hans Ejendom 
fra ham; jeg skal først ved grundige Overtalelser og saa, naar 
disse ikke hjælpe, ved alle de Tvangslorholdsregler, der staa til 
min Raadighed, anstrænge mig tor at sætte igennem, at vi begge 
hver især beholde vor Ejendom. 

Det være langt fra mig uden videre at beskylde Dem for 
Uretfærdighed; hvad alle private Forhold angaar, nærer jeg ikke 
mindste Spor af Tvivl om, at De altid vil opføre Dem, som det 
sig hør og bør. Helt anderledes i Politiken, hvor jeg ikke kan 
flikende Dem for ublu Fordringer. Og det undskylder Dem ikke, 
at det ogsaa, ja maaske i langt højere Grad, forholder sig saa- 
ledes med Venstre. Den Art Undskyldninger ere brugelige i dette 
eller hint enkelte, uforudsete Tilfælde, men ikke, naar Talen er 
om et politisk Program, der skal angive den almindelige Slag- 
plan. Denne Adskillelse er noget, hvorpaa jeg maa lægge den 
allerstørste Vægt. Sæt f. Eks., at jeg en Morgenstund pludselig 
faar at vide, at jeg ved Middagstid skal være baade i Malmø og 
i Roskilde. Det er klart, at jeg ikke kan gøre begge Dele paa 
én Gang; jeg maa enten vælge Malmø eller Roskilde. To mod- 
satte Rum kunne ikke i den samme Tid gennemfares af den 
samme Person. Eller sæt, at jeg akkurat har 100 Kroner, hvor- 
med jeg skal betale min Leje. Just som jeg begiver mig til Værten, 
der vil blive sat i stor Forlegenhed, hvis jeg opsætter at indfri 
min Forpligtelse, indfinder en Ven sig, som, i det han forestiller 
mig, at hans Ære og Vel staar paa Spil, anmoder mig om uop- 
holdelig at laane ham netop den Sum, som jeg har i Lommen. 
Det er klart, at Baade-Og er udelukket, og at jeg enten maa 
narre Værten eller lade Vennen i Stikken; den samme Sum Penge 
kan paa det samme Tidspunkt ikke anvendes paa to modsatte 
Maader. Hvis nu slige Valg skulle foretages i en Fart og under 

Indflydelse af stærke Lidenskaber, saa vilde det være højst ubil- 
ligt, om man vilde gaa haardt i Rette med mig, fordi jeg vælger 
fejl, eller taber min Aandsnær værelse og voldsomt forløber mig. 
En ærekær Mand kan her, uden at han behøver at skamme sig, 
blive henreven til en Handlemaade, som han under andre Om- 
stændigheder vilde blues over. Sæt derimod , at jeg længe i For- 
vejen har vidst, at min Nærværelse vilde være nødvendig baade i 
Malmø og i Roskilde, og at min Ven vilde tage sin Tilflugt til 
mig; i saa Fald bliver det min Pligt at drage Omsorg for, at et 
alvorligt Sammenstød mellem Pligterne undgaas, og ved en for- 
nuftig Økonomi kan det da ikke sjælden lykkes, at forene de mod- 
stridende Krav. Det er muligt, at jeg ved indtrængende Fore- 
stillinger kan faa Besøgene i Malmø og Roskilde til at falde paa 
forskellige Dage, og det er muligt, at jeg enten selv kan tjene 
flere Penge eller at jeg kan faa en Sum til Laans, som jeg da 
atter midlertidig kan overlade min Ven. Anvend dette paa de 
almindelige politiske Programmer; bestaar ikke disses Betydning 
just deri, at de gælde for en længere Tid og skulle tjene som 
Rettesnor for en Række af ofte fjærnt liggende Handlinger? Og 
har man derfor ikke Lov til. at forlange, at de holde sig fri for 
enhver Overdrivelse og Ophidselse, at de, i det de fastslaa, hvad 
der fra et vist Synspunkt maa betragtes som billigt og ret- 
færdigt, saa vidt muligt lade alle andre Synspunkter vederfares 
deres Ret? 

Fortæl mig nu endelig ikke, at Overbevisninger ere hellige, 
og at det blot er Usselrygge, som gaa paa Akkord. Der er slet 
Ingen, som kræver saa grusomme Ofre af Deres Samvittighed, og 
allermindst vilde jeg gøre det. Men fordi man selv vil værge sin 
Overbevisning, derfor er der intet i Vejen for, at man lader 
andre værge og efter Ævne hjælper dem med at værge den, som 
de have. Det kommer an paa, at man skelner mellem sig selv 
som privat Menneske og som Medlem af Samfundet. I første 
Egenskab sætter f. Eks. en Lutheraner Pris paa at vinde om 
muligt alle de øvrige Borgere for sin Bekendelse, hvorimod det i 
sidste Egenskab bør være ham magtpaaliggende , at en hvilken 
som helst Bekendelse nyder den samme Beskyttelse og timelige 
Velvære som hans egen. Paa denne Adskillelse beror den polit- 
iske Friheds Hemmelighed; men den synes des værre hverken at 
være bleven aabenbar for vort Højre eller vort Venstre. De ville 
begge bruge Friheden til at opnaa en enevældig Magt. Højre 

ønsker, at Venstre helt skal knuses; omvendt higer Venstre efter, 
at det hele Land skal blive afhængigt af dets Naade. Hvis dette 
Spil fortsættes, ender det let med Frihedens Undergang. Friheden 
kan ikke nøjes med at være Middel; skal den være, saa maa den 
være saa vel Middel som Maal. Vi faa ikke taalelige Tilstande, 
før end Venstre og Højre lære at betragte hinanden ikke alene 
som Modstandere, men som Medarbejdere, der virke i det samme 
hele Samfunds og Fædrelands Tjæneste. 

Lad mig til nærmere Belysning dvæle ved de enkelte 
Hovedpunkter i Deres Program. Jeg fik ikke nøjagtig at vide, 
hvorledes De agte at føre det æstetiske Felttog mod Realismen; 
men siden de sætte Sagen i en saa nøje Forbindelse med Poli- 
tiken, formoder jeg, at De, hvis De ere Rigsdagsmænd, paa Tinge 
vil arbejde hen til, at realistiske Forfattere ikke faa Statsunder- 
støttede, og at De, hvis De ere Journalister, dygtig vil nedrakke 
deres Bøger i Pressen. Disse skumle Hensigter vække min Harme 
og det med god Grund, hvis jeg da ellers har Ret i min Paastand 
om, at ogsaa Realisterne have en Gerning at udføre inden for 
Poesien. Påavis deres Ensidighed, angrib af Hjertens Lyst deres 
Fejl; men hvis de skrive noget, som virkelig er godt, saa vær 
saa artig at rose det, selv om det just ikke er den Slags Poesi, 
der personlig falder i Deres Smag. En ordentlig Æstetiker maa 
være i Besiddelse af en saa omfattende Dannelse og en saa smidig 
Aand, at han kan faa Bugt med mere eller mindre tilfældige 
Antipatier. Og det forekommer mig derhos, at det daglige Brød 
er noget, som bør falde i ethvert dygtigt Menneskes Lod. Uagtet 
jeg ikke egentlig er nogen Ven af disse Statsunderstøttelser, mener 
jeg derfor, at, da vort Folk vitterlig er saa lille, at Forfatterne 
umulig kunne leve af deres Værker, saa bør Staten overalt, hvor 
der viser sig et Talent, som rager op over Gennemsnittet, træde 
hjælpsomt til uden Hensyn til, om vedkommende har hjemme i 
den ene eller den anden Lejr. Til denne frisindede Synsmaade 
burde ogsaa De hæve Dem, om ikke af andre Grunde, saa af 
Egennytte; thi hvis Højre her er umedgørligt, saa kan De stole 
paa, at Venstre, naar det faar Roret i Hænde, ikke vil undlade 
at gøre Gengæld mod de Forfattere, for hvilke De sværme. Nej, 
den eneste grundige og forsvarlige Maade, hvorpaa De kan ud- 
rydde en falsk Poesi, er, at De selv frembringer en, som er bedre. 
Gør det, skriv gode Bøger og smukke Digte; vi vil alle være Dem 
taknemmelige for en saa nobel Krigsførelse; men det turde maaske 

vise sig, at, hvis Deres tilkommende Bøger for Alvor due, saa 
ville de ikke indeholde saa ganske lidt af den Realisme, som De 
riu spotte. 

Jeg er nemlig saa dristig at formode, at De uden ret at 
vide det selv ere blevne smittede; man kan ikke undgaa Paa- 
virkningen af den Luft, som man indaander, og Deres Luft er nu 
én Gang ikke Oehlenschlågers og Heibergs. Det æstetiske Fore- 
havende, hvortil De vil vie Dem, er en historisk Umulighed; hvad 
der er forbi, er forbi; man kan ikke uden videre kalde Fortiden 
tilbage. Stands Deres store krigerske Rustninger. Striden mellem 
det gamle og det ny er væsentlig endt; De bærer Dem ad som 
en Stat, der vil rykke i Marken, efter at Freden er sluttet. Jeg 
nægter naturligvis ikke , at der er og vil vedblive at være ekstra- 
vagante Fribyttere, som finde Behag i Udskejelser; jeg paastaar 
ei heller, at de gamle og de ny Forfattere have opgivet deres 
personlige Antipatier og drukket Dus med hverandre. Men selve 
det gamle og det ny ere saa nogenlunde flydte sammen i en 
rimelig Blanding; Freden er bleven sluttet paa de hæderligste Be- 
tingelser, i det hver Retning har afgivet sit Bidrag til den Strøm, 
hvorpaa vi nu sejle. Man slog paa Trommer og blæste i Ba- 
suner, da den saa kaldte ny Literatur holdt sit Indtog; det var, 
som om der kom noget, man aldrig før havde set. Men efter- 
haanden har Taagen lettet, og man er bleven klar over Over- 
drivelserne; man har opdaget, at man havde miskendt den Real- 
isme, som ogsaa fandtes hos de ældre Forfattere, og at man 
undervurderede den Idealisme, hvorfor man selv havde Brug. 
Kort sagt: det har vist sig, at det, vi fik, ikke saa meget var en 
ny Literatur, som en ny Fortsættelse af den gamle, en Fort- 
sættelse, der i ændret Form tumler med vor Tids herskende Ideer, 
ligesom den gamle havde tumlet med sin Tids. I Stedet for at 
surmule og puste til hendøende Fjendskaber, handle De langt 
fornuftigere, naar De anerkende det skete, og naar De — saa- 
fiemt De ikke selv kan skrive mesterlige, toneangivende Bøger — 
anvende Deres kritiske Talent til at beskære og beklippe mulige 
Udvækster, men ikke til at ihjelslaa. 

Det kunde klinge underlig, ja næsten som et Paradoks, 
naar jeg tilføjer, at ogsaa den religiøse Strid væsentlig er endt. 
Jeg véd meget vel, at den i en anden Forstand knap er begyndt; 
men ikke desto mindre har hint Udtryk sin Berettigelse. De vil 
erindre, hvilket Ramaskrig der blev løftet i Begyndelsen af Halv- 

fjærcherne , da Ateismen og Rationalismen først stak Hovedet 
frem. Alt, hvad der afveg fra Kirken, slog man hulter til bulter 
sammen i én kaotisk Masse, og saa raabte man, som om Sam- 
fundets Frelse afhang af den hele Masses Tilintetgørelse. Men en 
egentlig grundig Diskussion fandt, mærkelig nok, ikke Sted. Hertil 
kan der have været mange Aarsager, saa at det ikke er ganske 
let udtømmende at besvare det Hvorfor, som her paatrænger stø. 
Men en Hovedgrund var vistnok den, at Gejstligheden instinkt- 
mæssig følte, at den gamle Dogmatik ikke længer slog til, og at 
man lige over for ny Fjender maatte have ny Vaaben. Den ind- 
lod sig derfor ikke paa noget stort Slag, men kun paa enkelte, 
spredte Fægtninger. Maaske det bliver anderledes, naar den ny 
Dogmatik en Gang bliver opdaget, men hidindtil lader den stadig 
vente paa sig, og heraf er Følgen atter blevon, at adskillige gejst- 
lige indtil videre afslibe de altfor skarpe dogmatiske Kanter og 
tage deres Tilflugt til det praktiske, hvilket, hvad enten de ville 
indrømme det eller ikke, er en lille, om end en ganske lille Ind- 
rømmelse til Modstanderne. Omvendt have mange af de dannede 
Ateister mistet den Fasthed, hvoraf de fra først af vare besjælede; 
det er gaaet op for dem, at Religion dog ikke helt lader sig 
undvære, saa at de lidt efter lidt ere landede i en eller anden 
rationalistisk Havn. I det Modsætningerne saaledes fra begge Sider 
ere blevne fortyndede, er der opstaaet en mildere og forsonligere 
Tone. Hertil har ogsaa en anden Omstændighed bidraget. Da 
Uvejret brød løs, indbildte man sig, at man ved en kraftig Op- 
træden let kunde besværge det; men inden føje Tid blev man 
vår, at man havde at gøre med en stærk og vidt forgrenet Be- 
vægelse, som havde skjulte Rødder overalt i vor Jordbund. Der 
var i mangfoldige rettroende Familier i det mindste én Person, 
som, lige saa snart de moderne Ideer bleve proklamerede, maatte 
tilstaa for sig selv og sin Slægt, at det i Grunden var dem, hvor- 
ved hans Hjærte hang. I Længden kan Livet ikke føres paa de 
Vilkaar, at Fader skændes med Søn, Moder med Datter, Broder 
med Broder. Da man efter alskens Kiv og Uenighed ikke læng- 
er kunde dølge, at man stod lige over for en blivende Tilstand, 
besluttede man sig af Nødvendighed til at være overbærende, og 
saaledes er der i den ene Familie efter den anden bleven ind- 
gaaet en Vaabenstilstand. Og saa snart den var traadt i Kraft, 
skete ikke sjælden det mærkelige, at ogsaa de ortodokse Med- 
lemmer — jeg taler naturligvis her ikke om Præsterne, men ude- 

lukkende om Lægfolk — maatte, om end i Begyndelsen med en 
vis uhyggelig Følelse, anerkende, at, naar der blev talt rolig om 
Tingene, saa var der dog virkelig en og anden af de kætterske 
Paastande, som de ikke absolut kunde forskyde, men som fandt 
nogen Genklang i deres egen Barm, og ved denne Selverkendelse 
er Overbærenheden yderligere tiltaget. 

Jeg nærer ingen Tvivl om, at den religiøse Strid en Gang 
igen vil bryde voldsomt løs, ja jeg haaber, at det maa ske; det 
vilde være et sørgeligt Vidnesbyrd om Sløvhed og Mangel paa 
Religiøsitet hos det danske Folk, hvis det aldrig følte Trang til 
grundig at drøfte det religiøse System, som det har faaet i Arv 
fra sine Fædre. Men hvor stærk end Striden bliver, saa bør den 
aldrig faa en saadan Form, at man blander timelige Interesser 
ind i den og forsøger at straffe anderledes tænkende med Tabet 
af jordiske Goder. Dr. Enghave forsvarede sig og Meningsfæller 
mod enhver Beskyldning for Intolerance; han mindede om, hvor 
samvittighedsfuldt Højre altid har værnet om den religiøse Frihed, 
som Grundloven tilsiger. Hans Iver turde vist nok her have ført 
ham til vel forvovne Paastande. Hvis han opmærksomt vil gen- 
nemlæse en Aargang af sit Partis Blade, vil han næppe undlade 
at træffe paa Ytringer, der røbe en kunstig tilbagetrængt Uvilje, 
om hvilken man uden profetisk Begavelse kan forudsige, at den 
ved given Anledning vil bryde ud i Hadets Flammer. Den Over- 
bærenhed, som ydes, kommer i alt Fald kun de besindige Ratio- 
nalister til gode; men skønt jeg selv hører til disses Tal, maa 
jeg dog sige, at dette er for lidt. Overbærenheden skal strækkes 
til alle, saa at ogsaa de rene Ateister, saa længe de træde 
sømmelig op, stilles ikke blot under Lovens, men ogsaa under 
den offentlige Menings Beskyttelse. Men saa vidt vil Dr. Enghave 
jo ikke gaa; thi den Forening, som han har været med til at 
stifte, har jo netop til Formaal ogsaa ad politisk Vej at over- 
vinde Ateismen, der betegnes som »den kristelige Stats store 
Dødsfjende«. Jeg skal ikke undersøge, hvor vidt han har Ret, 
naar hans Fortolkning af Grundloven førte til det Resultat, at 
den aldrig har tænkt sig Ateister i fuld Nydelse af borgerlige Ret- 
tigheder ; thi Spørgsmaalet er ikke om, hvorledes Grundlovens 
Givere opfattede Ting, som da endnu ikke havde set Lyset, men 
om, hvorledes vi selv opfatte dem. Skulde, hvad jeg dog er til- 
bøjelig til at formode, vort Syn ikke med Anvendelse af nogen 

god Vilje kunne lægges ind i Grundloven, saa maa vi virkelig 
se at faa de vedkommende Paragrafer ændrede. 

Heri er jeg vis paa, at jeg vil faa Medhold hos mange gud- 
frygtige Mennesker. Saadanne ønske ikke mere Beskyttelse for 
sig selv end den, der bliver andre til Del. De ville have Lov til 
i Fred at dyrke deres Gud og til med alle de Grunde og al den 
Veltalenhed, der staar til deres Raadighed, at paavirke dem, som 
ikke dele deres Tro, men saa heller ikke en eneste Smule mere. 
Ti de vide, at Religion ikke fremmes ved Politi forholdsregler, at 
den kun er, hvad den skal være, naar den bestaar i Hjærtets fri- 
villige Hengivelse. De vide derhos, at en slet Sag lige saa vel 
som en god styrkes ved Martyrier; og de ønske ikke, at der der- 
ved, at der tilstaas dem urimelige Fordele, skal blive gjort Pro- 
paganda for Ateismen. 

Jeg rører her ved et af Højres svageste Punkter; det kan næppe 
nægtes, at det har for snævert et Syn. Vil det have en god og 
nyttig Fremtid, vil det paa de øvrige Omraader have Udsigt til at 
holde igen mod vilde Reformplaner, saa maa det paa det aande- 
lige Omraade resolut rejse Frihedens Fane. Hertil er dette Parti 
kaldet fremfor ethvert andet, just fordi det i sin Midte tæller saa 
mange af Landets intelligente Mænd. Det er forstaaeligt, at Folk, 
som have nydt en tarveligere Undervisning, indbilde sig, at kun 
én Dogmatik er mulig; men Folk med Dannelse, ja oven i Købet 
med akademisk Dannelse, bør vide, at der ikke er en eneste Filo- 
sofi eller Dogmatik, som er fuldt ud tilfredsstillende. Jeg vil der- 
for raade Dem indtrængende til atter og atter at overveje dette 
Led af Deres Program, sofa jeg tinder ingen Omstændigheder vil 
kunne underskrive; jeg vil i den Anledning paa det kraftigste 
appellere til Deres egen Samvittighed. Ransag Deres Hjærter og 
Nyrer, og se til, om De ikke hist og her opdage Kætterier; men 
den Frihed, som De forlange for Dem selv, bør De virkelig ogsaa 
være saa imødekommende at unde andre. 

Hvad nu endelig det politiske Forfatningsspørgsmaal an- 
gaar, saa maa, som jeg før bemærkede, Deres egentlige Maal vel 
synes at være en energisk Bekæmpelse af Folketingsparlamentar- 
ismen. Og heri maa jeg for saa vidt give Dem Ret, som ogsaa 
jeg meget vil have mig frabedt, at det enten ved Lov eller ved 
Praksis slaas fast, at det er Folketinget, som besætter Minister- 
posterne. Men saa vidt mig bekendt, er der adskillige Venstre- 
mænd, åom ingenlunde opstille en saadan Fordring; de ere til— 

fredse, naar der ved Dannelsen af Ministeriet tages fornødent 
Hensyn saa vel til Folketinget som til Landstinget. Hvis det 
skulde ende med, at den hele Opposition ligefrem vil gøre sig til 
Herre over Ministeriet, saa ligger Skylden hos Højre, som ikke 
har forstaaet at give efter i Tide. Naar man — for at bruge et 
groft Billede — ønsker at afholde en Mand fra Drukkenskab, 
mon det saa er den rigtige Metode, at man berøver ham enhver 
Adgang til Spiritus? Jeg er overbevist om, at han omsider drik- 
ker sig fuld, hvorimod han maaske vilde være bleven frelst, hvis 
man havde tilladt ham en maadeholden Brug af de stærke Drikke. 
Eller — for at jeg skal vælge et ædlere Eksempel — tænk paa 
Tarqvinius Superbus, da han vilde købe de sibyllinske Bøger. Alt 
som Bøgernes Antal blev mindre, steg Prisen højere og højere. 
Det er aabenbart bedst at handle, medens Varerne endnu ere 
ubeskaarne og de ere til at faa for en rimelig Pris. Hvis 
Højre ikke tager Reb i Sejlene, er det slet ikke umuligt, at 
Spøgelserne faa Kød og Blod, saa at det ikke bliver Folketings- 
parlamentarismen, men Republiken, der skal forhindres, og det 
vilde unægtelig være et løjerligt Udfald af de konservative Be- 
stræbelser. 

Jeg skal ikke indlade mig paa det Mylr af juridiske 
Grundlovsbetragtninger, som Dr. Enghave anstillede. Af sligt 
have vi her til Lands allerede haft alt for meget. Politik hører 
ikke under den juridiske Skarpsindighed, men under sund praktisk 
Sans. Det har ingenlunde været til Højres Gavn, at det i sin 
Midte har haft saa mange udmærkede Jurister; paa disse kan 
man stundum fristes til at anvende det bibelske Udtryk, at deres 
megen Lærdom gør dem rasende. Nej, lad os blive ved Jorden 
og lægge Vind paa det praktiske. 

Kongen har Ret til at tage til Ministre, hvem han vil. 
Unægtelig. Men som bekendt er man ingenlunde forpligtet til al- 
tid at benytte sin Ret i dens fulde Omfang. Der kan rejse sig 
saa vel faktiske som moralske Hindringer derfor. Det hedder i 
Grundlovens § 86, at »enhver er berettiget til ved Trykken at 
offentliggøre sine Tanker«. Mon nu heraf følger, at virkelig en- 
hver skriver Bøger eller BladartiklerV Aldeles ikke. Hvis en 
ingen Tanker har eller mangler Midlerne til at bringe dem frem 
i Verden, saa faar han tie stille. Fremdeles har — for at 
tage et andet Eksempel — enhver Ret til at banke sine Børn. 

Mon alle Fædre derfor gribe til Spanskrøret, hver Gang Børnene ere 
uartige? Forhaabentlig ikke. Hvis Pryglene kun avle Trods uden 
Forbedring, saa vælge de mildere Midler, som lettere føre til 
Maalet. Lad os saa se hen til Ministrene. Ved en Minister for- 
staas en Mand, som kan gennemføre den kongelige Vilje i Rigs- 
dagen. Hvis han befinder sig i blivende Uoverensstemmelse med 
et af Tingene, og der som Følge heraf indtræder Visnepolitik, saa 
er det naturligvis meget muligt, at Skylden ligger hos Tinget, og 
intet er derfor naturligere end, at det opløses én eller flere Gange. 
Men naar stadig de samme Mænd vende tilbage og Situationen 
bliver haabløs, i det Vælgerne vokse i Trods, saa sér jeg ikke, at 
der er anden Udvej end at prøve en ny Minister. Staar Valget 
mellem en læmpeligere Benyttelse af den kongelige Ret og Stands- 
ningen af det hele Lovgivningsarbejde, kan det vanskelig være 
tvivlsomt, hvad man bør vælge. 

I Længden lader der sig ikke regere over ét Folk, i hvilket 
Frihedstræet har slaaet Rod, med mindre der bestaar et Tillids- 
forhold mellem Regeringen og Flertallet af Undersaatterne. Jeg 
tænker naturligvis ikke paa den Slags flygtige Flertal, som op- 
staa i Dag og forgaa i Morgen, men paa et Flertal, hvis Ved- 
varen er garanteret ved de faktiske Forhold. Det toneangivende 
Flertal er hos os den jævne Middelstand, af hvilken atter Gaard- 
mændene udgøre den overvejende Del. Heraf følger, at en dansk 
Politiker maa se at komme til rette med Gaardniandsstanden, og 
navnlig maa det være Hovedopgaven for en konservativ Politiker. 
Ti da Gaardmændene gennemgaaende ere besiddende og nyde et 
rimeligt Velvære, ere de naturlig kaldede til at forsvare det be- 
staaende; men herfor er det ikke sandsynligt, at deres Øjne ville 
blive oplukkede, før end de faa deres Hjærtes inderste Trang 
mættet. Og det er ingenlunde en Hemmelighed, hvorpaa denne 
Trang gaar ud. De ville se sig anerkendte som i alle Maader 
lige berettigede med de fine og dannede, og det ufravigelige 
Pant paa denne Anerkendelse bestaar for dem deri, at der bliver 
indrømmet nogle af deres Tillidsmænd Sæde i Ministeriet. Man 
kan, hvis man har Lyst, stemple dette som ufornuftigt og barn- 
agtigt, skønt det for øvrigt maaske er mindre barnagtigt end, naar 
en fin Mand vil være Kammerherre eller Etatsraad. Men saaledes 
er det nu én Gang; ønsker man et Omslag, maa man ikke prin- 
cipielt afvise Vilkaaret. 

Man taler om, at et saadant Eksperiment er forbundet 
med Fare, ret som om der ikke ogsaa var Fare ved det yderste 
Højres Politik. Valget er ikke mellem Fare og Tryghed. Spørgs- 
maalet er om, hvor den største Fare truer. Man fortæller os 
fremdeles om et Skraaplan, ad hvilket vi have al Udsigt til at 
rulle ned; først et blandet Ministerium, saa et rent Venstre-Mini- 
sterium, og saa til sidst Socialisterne. Dette Skraaplan var og- 
saa paa Bane 1848; men hidindtil ere vi gennem en Menneske- 
alder blevne paa den Basis, som den Gang vandtes; kunne vi 
opnaa en ny Basis, som varer nok en Menneskealder, saa have 
vi al Grund til at være fornøjede. Og som sagt: man behøver 
ikke at være bange for, at Farten saa snart skal begynde igen. 
Gaardmandsstanden er ligesom andre Stænder tilstrækkelig ego- 
istisk til at sørge for, at der foreløbig indtræder en tilbørlig 
Standsning. 

Men hvilket Afbræk vil ikke Fædrelandets helligste Inter- 
esser lide? hvorledes vil det gaa med vort vigtigste Anliggende, 
med Forsvars væsenet? Atter her var Dr. Enghave paa Spil 
med sit Enten-Eller. Enten — forkyndte han — Københavns 
fuldstændige Befæstning til Lands og til Vands eller fuldstændig 
Selvopgivelse. Atter skudt forbi. Ti som bekendt er der ingen 
militær, som vover at paastaa, at Landbefæstningen betyder, at 
vi slet ikke kunne erobres; der er heller ingen, som tør nægte, 
at der er vundet adskilligt, naar vi faa en Søbefæstning og en 
rimelig Udvikling af Hær og Flaade. Det Enten-Eller, hvorom 
der virkelig er Tale, lyder derfor: Enten et Forsvar, som varer 
kortere, eller et Forsvar, som varer længere Tid, men i begge 
Tilfælde et Forsvar, som sikrer os mod en øjeblikkelig Over- 
rumpling, og som bevirker, at den, som vil erobre os, maa 
føre en ordentlig Krig med os. Hvis De nu endda havde den 
mindste Udsigt til at gennemføre den store Landbefæstning, 
saa kunde jeg vel ikke slutte mig til Dem , men dog forstaa 
Deres Halsstarrighed. Men det er vitterligt, at Udsigten er lig 
Nul , saa hvis det virkelig er Dem om et Forsvar at gøre, er der 
intet andet for end, at De maa bekvemme Dem til et Mellem- 
standpunkt. 

Frygt ej heller for, at de fine og dannede ville blive satte 
helt ud af Virksomhed, naar man tilstaar Bønderne for stor en 
Magt. Paa ingen Maade. Kundskab og Indsigt vil der altid være 

Brug for. Den Stand, hvortil De hører, vil faa en stor og be- 
tydningsfuld Gerning, i det den paa den ene Side skal værge de 
højere aandelige Interesser, som Gaardmanden ofte vil være for 
nærsynet til at vurdere, og i det den paa den anden Side skal 
række de smaa i Samfundet en hjælpsom Haand og forhindre, at 
Gaardmands-Egoismen trykker saa stærkt paa disse, at der læg- 
ges en Sæd til fremtidige Revolutioner. Disse positive Opgaver 
turde være nok saa betydningsfulde som den negative at ville 
standse en overtallig Modstander. 

Af alt, hvad jeg har sagt, vil De kunne slutte, at det er 
Fredens og Forsoningens store Værk, som ligger mig paa Sinde. 
Hvis Talen var om et Mellemparti, som gik ud paa at udfinde 
og betræde Veje, som kunde hidføre en Tilnærmelse mellem 
Bønderne og os andre, mellem moderate Højre- og moderate 
Venstrefolk, saa vilde jeg ikke nægte min ringe Bistand. Men jeg 
kan paa ingen Maade slutte mig til et Parti, hvis Virksomhed 
ufejlbarlig ender med at gøre Flertallet af vore Medborgere revo- 
lutionært; til slig Voldsomhed er jeg alt for konservativ. 

Jeg behøver næppe at gøre en Undskyldning, fordi jeg 
ikke har dvælet ved Venstres mange Misgreb. Man skal ikke 
byde Bagerbørn Hvedebrød. Venstre kritisere De selv saa grun- 
dig, at det vilde være en komisk Misforstaaelse, om jeg tilbød 
nogen yderligere Vejledning. Forhaabentlig vil De heller ikke 
dadle mig, fordi jeg i saa lang en Tid har dristet mig til at 
lægge Beslag paa Deres Opmærksomhed; naar De har vist mig 
den Høflighed at indbyde mig, saa maa det jo være, fordi De har 
Lyst til at kende min Mening, og naar den skulde fremtræde i 
en nogenlunde fyldig Skikkelse, kunde det vanskelig ske i større 
Korthed. 

Jeg skal ende, som jeg begyndte, med Deres Feltraab 
»Enten -Ellert. Jeg miskender ingenlunde dets Betydning; jeg 
maatte være en daarlig Tilhænger af »Baade-Og«, hvis jeg ikke 
sagde: baade »Enten-Eller« og »Baade-Og«. Men den afgørende 
Betydning af »Enten-Eller« synes mig at ligge paa det personlige 
Omraade eller at være omtrent den, som S. Kierkegaard fulgte 
i Begyndelsen af sin Forfattervirksomhed. Hvad Erkendelsen au- 
gaar, lyder det: enten Sandhed eller Løgn, og hvad Viljen an- 
gaar: enten Egenkærlighed eller Kærlighed til Næsten forbunden 
med en rimelig Kærlighed til sig selv. Der er ingen Tvivl om, 

at vi bør beflitte os paa Sandhed og sørge for, at Menneske- 
kærlighed triumferer over smaalige Hensyn til vort eget jeg. Men 
jeg vil henstille til Deres Livserfaring, om ikke Forfængelighed, 
Hidsighed, Bitterhed, Hadskhed, smaaligt Rethaveri og Parti- 
syge fremmes ved en alt for livlig Opstilling af absolute Mod- 
sætninger, om ikke en fornuftig Benyttelse af »Baade-Og« turde 
være en væsentlig Betingelse for, at det sande moralske »Enten- 
Eller« løses i Alvor og Sandhed. 

Theodorus. 

Hver Tid stiller Kunsten sine særegne Vilkaar, og Kunst- 
nerne nødes til at tage dem, enten de anser dem for gode 
eller slette. Nutidens lette Samfærdselsmidler, der synes at for- 
korte alle Afstande og gøre Verden mindre, har stillet nye Be- 
tingelser for al kunstnerisk Produktion. Enten Kunstnerne ønsker 
det eller ej, faar de gennem jævnlige, store Udstillinger af for- 
skelligartet Kunst, gennem Myriader af Fotografier, Træsnit, Fore- 
drag og Bladartikler, mere eller mindre fyldig Besked om, hvor- 
ledes Kunsten udøves paa tyve forskellige Steder, af tusend for- 
skellige Kunstnere. 

Det synes, som om alt dette maa hindre vor Tids Kunst- 
nere i at sidde i Ro og Fred med deres egen Opfattelse og egen 
Følelse og frembringe efter deres eget Hoved og eget Hjærte. Den 
Slutning, at Enkeltmands kunstneriske Selvstændighed i vor Tid 
er mere faretruet end nogensinde før, ligger nær for Haanden. 
Mange har draget den og jamret sig derover. Mange af dem, 
der føler varmest og alvorligst for Kunsten, har ment, at Kunst- 
nerne ikke kunde gøre bedre end lukke deres Dør i for alle paa- 
trængende Gæster og stoppe Ørerne forsvarligt med Bomuld, for 
at ikke Larmen af de mange tusend forskellige Stemmer skulde 
overdøve Stemmen i deres eget Bryst. Naar Kunstnerne er vide- 
lystne, er dette haarde Vilkaar for dem. Heldigvis er Slutningens 
Rigtighed ikke hævet over Tvivl. 

For faa Aar siden udgav Julius Lange en lille udmærket 
velskreven Piece: »Vor Kunst og Udlandets«, hvori han med stor 
Varme opfordrede vore Kunstnere til at tage godt Vare paa deres 

Selvstændighed og huske paa, at Kunsten har sin Basis i et dybt 
og personligt Hjærteforhold, hvorfor det er bedst at sky alt, hvad 
der kan tænkes at svække eller ødelægge dette. Han fremdrog 
flere gyldne Sandheder til Belæring for Højre og Venstre, sagde 
til hine, at Kunstneren frejdigt bør give os det, som ligger ham 
selv mest paa Hjærte, uden Bekymring for d^ts Betydning med 
Hensyn paa Nationaliteten eller andre objektive Idéer; til disse, 
at Tekniken maa bestemmes inden fra, fra Kunstnerens Forhold 
til sit Æmne, og at det ikke nytter at indforskrive en Dosis Tek- 
nik fra Paris, selv om den dér er af prima Kvalitet; man maa 
selv regne Opgaverne igennem og ikke snyde ved at skrive Facit 
ud efter andre. I det hole taget var denne Piece, som alt, hvad 
Lange har skrevet og sagt, dikteret fra et saa ædelt og fint Syn 
paa Kunst, saa alle Venner og Udøvere af Kunst maa være ham 
meget taknemmelig for, at han har sagt os sin Mening om de 
mest brændende Spørgsmaal, selv om vi ikke i ét og alt formaar 
at tiltræde den. 

Det er særlig Langes Betragtninger over Nutidens Kunst- 
vilkaars nivellerende Virkning , hvis Følgerigtighed forekommer 
mig noget tvivlsom. Der kan være meget at udsætte paa den 
Grundvold, Nutidens Vilkaar lægger for Nutidens Kunst; der 
skyder saa meget frodigt Udkrudt op fra den, men er det sandt, 
at denne Grundvold i særlig Grad er ugunstig for Selvstændig- 
hedens Trivsel? Bør vore Malere virkelig staa urokkelig faste 
mod alle stærke Fristelser til at løse Tur- og Returbillet til Ud- 
landets Kunstcentrer, fordi Besøg dér medfører store Farer for 
deres Selvstændigheds Forlis; bør de »helst glemme saa meget 
som muligt, at andre Folk paa andre Steder har en anden 
Kunst, uanset om den i mange Ting kan være bedre end 
deres egen«. 

Dette er meget unaturligt og derfor uhyre vanskeligt. Selv 
om vi af ganske Hjærte, Sjæl og Sind ønsker at forsage alt det 
fremmede, dets Væsen og Gerninger, formaar vi det dog ikke. Vi 
kan vel lade Togene og Dampskibene gaa ud i Verden, hvor de 
vil, uden selv at følge med, men Togene og Dampskibene komme 
tilbage og føre det fremmede hjem til os. Vi kan ikke gaa ned 
ad en Gade uden at sé en Snes Fotografier efter fremmed Kunst 
i hvert Boghandlervindue. Skal vi glæde os over, at disse er saa 
daarlig valgte, saa vi gærne gaar dem meget køligt forbi? Skal vi 
derimod sørge over, at Julius Lange selv taler og skriver saå godt 

om fremragende fremmede Kunstnere, saa vi derigennem faar en 
sympatetisk Forstaaelse af deres Kunsts Karaktér? Vi lærer 
stadigt paa anden og tredje Haand Udlandets Kunst at kende, og 
saa kan vi jo ligesaa gærne rejse hen at sé det klart og tydeligt 
for os, som vi dog ikke, hvor ærligt vi stræber at lukke Øjnene 
for det, kan undlade at skimte dunkelt og utydeligt. 

Desuden er dette om Rejserne kun et enkelt Led i en lang 
Kæde, der slutter i en uløselig Knude. Vil man forfølge Konse- 
kvenserne, havner man i et urimeligt Paradoks. Thi det er jo 
vor personlige Selvstændighed, det gælder om at bevare ube- 
skaaren, urørt af fremmede Indtryks Spor, og vor personlige Selv- 
stændighed trues lige saa vel fra Indlandet som fra Udlandet. 
For at skabe noget helt oprindeligt, maatte man egentlig ikke 
kende det allermindste til, hvad nogen anden har frembragt. 
Naar Barnet faar en Gris eller Hest tegnet paa sin Tavle, er 
Muligheden for, at det kan frembringe noget ganske originalt, 
allerede stængt for det. Men ingen vil nægte, at Kunstneren maa 
og bør modtage en god Del Indtryk og Impulser fra andre, fra 
Kunstnere, hvis Syn og Følelse i større eller mindre Grad afviger 
fra hans. Lange fremdrager et Sted med fuld Føje, at man ikke 
bør fæste Lid til en Avisefterretning, som fortæller, at en 30-aarig 
Bagersvend, der aldrig har nydt nogen som helst kunstnerisk Ud- 
dannelse, ovre i Lemvig har udført Portrætbuster, der ikke staar 
tilbage for Thorvaldsens eller Bissens. Altsaa bør man ligefrem 
hos andre søge en vis Mængde Indtryk og Impulser, og er det 
misligt at faa for mange, er det ogsaa misligt at faa for faå. 
Hvor bør Grænsen rettelig drages? Er Knuden virkelig løst ved 
denne Afgørelse: at man uden Fare for Selvstændigheden kan 
lære af sit eget Lands Kunstnere og kun med stor Fare for Selv- 
stændigheden af andre? 

Kunsthistoriens Erfaringer bekræfter næppe denne Afgørelses 
Rigtighed. Den har talrige Beviser for, at Impulser fra fremmede 
Landes Kunst ikke nødvendigvis medfører den personlige og na- 
tionale Ejendommeligheds Forlis. Naar Udviklingen i et Lands 
Kunst begynder, staar stille eller slutter, bliver det naturligt at 
søge slige Impulser, og i de to første Tilfælde gør de gærne god 
Nytte, i det sidste derimod ikke, ti den Bølge, der har været 
oppe, maa atter ned; nede fra skyder der saa en anden op. 
Hvor der er Overflod af Styrke og Kraft, tænker man ikke paa 
at søge en hjælpende Haand hos fremmede. 

5 

Kan der med Føje henvises til det 16de Aarhundredes 
Flamlænderes og det lfcde Aarhundredes Hollænderes mindre 
glædelige Kunst, som til Vrag, der viser os Grunde, hvor vi bør 
vogte os for at lide Skibbrud? Hvad den hollandske Kunst an- 
gaar, var det sikkert væsentlig indre Aarsager, der fremkaldte 
dens Opløsning; det gik den, ligesom det gik den store italienske 
Kunst: efter at dens Muligheder var udtømte, og de ydre Vilkaar 
for dens Blomstring var blevne mindre gunstige, blev den mat r 
flov og intetsigende. Den gamle flamske Kunst ophørte vel, da 
Malerne begyndte at drage til Italien, men derfor fortjener de 
maaske mindre Dadel, end der ofte bliver dem til Del. De op- 
gav egentlig kun en ganske uholdbar Stilling for at søge at vinde 
en ny. Den gammelflamske Kunst var dødsdømt, fordi den fra 
van Eyck til Quentin Matsys ikke var naaet et eneste Hanefjed 
frem ; den havde tvært imod ladet Dele af Arven fra dens Stifter 
ligge saa godt som urørte. Den flamske Kunsts italienske For- 
pupning var jo en ganske nødvendig Forudsætning for den glimr- 
ende rubenske Sommerfugl, og staar vi ikke i nogen stor Tak- 
nemmelighedsgæld til de stakkels flamske Italiefarere for hvad de 
selv har frembragt, saa staar vi i for stor Takskyld til dem for 
hvad de har forberedt, til at vi kan have Ret til at pege Fingre 
ad dem. 

Mærkelig nok viser det sig, at netop de mest udpræget 
nationale Kunstnere ofte har faaet de stærkeste Impulser fra frem- 
mede Landes Kunst. Det ligger nær at minde om Eckersberg, 
Grundlæggeren af vor egen Malerskole; — det bør ogsaa erindres, 
at Thorvaldsen, der levede sit Liv i Rom, til vor Nations Hæder 
vedblev at være en udpræget dansk Kunstner, saa vi har bedre 
Krav paa ham end den Omstændighed, at han er født i Grønne- 
gade, giver os. — Den moderne franske farveelskende Malerkunst 
er udviklet fra Delacroix og Géricault. For begge disse Kunstnere 
har Paavirkningen fra engelsk Kunst haft den største Betydning. 
Delacroix's Rejse til London 1825, hans Samliv dér med Boning- 
ton, Wilkie og Lawrence blev afgørende for hans Kunsts Udvik- 
ling. Man læse de af hans Breve derfra, som Burty har samlet. 
Tidligere havde Géricault søgt at aflære de engelske Malere deres 
Fortrin. Han skriver fra London Maj 1821 til Horace Vernet: 
»Jeg sagde forleden til min Fader, at der kun manglede Deres 
Talent én Ting, det var at blive paavirket af den engelske Skole 
(d'étre trempé å l'école anglaise), og jeg gentager det for Dem r 

fordi jeg véd, at De har sat Pris paa de faa Ting, De har set af 
dem. Den Udstilling, der lige er aabnet, har ydermere bestyrket 
min Tro paa, at man alene her kender og føler, hvad Farve og 
Virkning vil sige. — Hvad er det for et taabeligt Hovmod, som 
faar os til at lukke Øjnene for vore Mangler, og er det ved at 
nægte at sé det gode, hvor det er, eller paa en fjollet Maade at 
gentage, at vi er det bedste, der er til, at vi kan hædre vort 
Fædreland? Skal vi altid være vore egne Dommere, og vil 
ikke vore Værker, naar de i Samlingerne blandes med andre, 
en Gang bære Vidnesbyrd om vor Forfængelighed og vor Ind- 
bildskhed?« !) 

Man kan uden Møje finde endnu større Kunstnernavne at 
anføre. Har Verden nogensinde haft mere nationale, selvstændige 
og oprindelige Kunstnere end Rembrandt og Velasquez? Se Lub- 
kes Kunsthistorie ved Lange, 2den Udgave, Pag. 735: »Velasquez 
er paa virket dels af sin Lærer, dels af Rejser til Italien, hvor han 
navnlig sluttede sig til den naturalistiske Retning.« At ogsaa 
Rembrandt er bleven stærkt paavirket af de italienske Natural- 
ister, fremdrog og paa viste Lange i et af sine Foredrag. Rem- 
brandt har trolig fulgt deres Eksempel ved at anvende de dybe 
Skygger og de skarpe Lys, ved at indføre de vulgære Typer i de 
bibelske Billeder; han har vel ved sin langt større Personlighed, 
ved sit uendelig sjælfuldere Kunstnersyn faaet en dybere Betyd- 
ning ind i alt dette, end den italienske Blaserthedsrealisme for- 
maaede, men han har ikke forsmaaet at tage dennes Form til sit 
eget, bedre Brug. 

Vejen til Udlandet er altsaa ikke absolut Fortabelsens Vej. 
Man kan godt lære, og lære meget, af fremmed Kunst, uden der- 
ved at miste sig selv. Hvad der i det hele taget gælder om det: 
at lære, gælder selvfølgelig ogsaa om det: at lære af denne. 
Lange siger med fuld Føje: »Der er to Maader, hvorpaa man 
kan efterligne, hvad man finder skønt og beundringsværdigt: en 
slet og en god. Den slette bestaar i at efterligne det færdige 
Resultat, der er blevet til i Kraft af et Liv, hvori man ikke selv 
er delagtig. — Den gode Maade er den at efterspore det Princip, 
som har skabt Resultatet; og naar man finder, at det virkelig 



l ) Charles Glément: Géricault. Pag. 200. 201. — Anmeldelsen i „Gazette des 
Beaux Arts" af den danske Kunstafdeling paa Verdensudstillingen 1878 
sagde noget lignende til os. 

passer for én selv, da at tilegne sig det.« Dette er lige saa 
fremmende for Personlighedens Udvikling som hint er ødelæg- 
gende, for saa vidt de, som anvender det, overhovedet har Person- 
lighed at sætte over Styr. 

Det fortælles, at man en Gang viste Michel- Angelo et Billede 
af en ung Kunstner, om hvilket han udtalte følgende Dom: »Det 
er saare godt malet; kun véd jeg ikke, hvorledes det skal gaa 
dette Billede paa Dommedag, thi naar hvert Legeme samler sine 
Lemmer, bliver her intet igen.« Vi véd, at slige Billeder findes 
endnu. Vi véd, at der er Kunstnere, som synes at have lidet 
eller intet paa Hjærtet og derfor kun formaar at gentage, hvad 
andre har sagt. De kan være i Besiddelse af en surt erhvervet 
Dygtighed, der vinder vor Agtelse, men ikke vor varme Be- 
undring, fordi vi føler, at den kun er Resultatet af en godt lært 
Lektie. Der er en Fejl i deres indre Organisme, en Mangel paa 
Stivhed i Rygraden, paa Personlighed, som fordømmer dem til at 
forblive Lærlinge alle deres Dage; de har ikke den Overbevis- 
ningens Varme, som fordres for at naa det virkelige Mesterskab. 
Men er det dét, de har lært. som har Skyld herfor? Naar den 
Jord, hvorpaa Sædekornet falder, er gold, saa spirer det ikke, 
men dét er Jordens Skyld og ikke Sædekornets. 

Jeg véd ikke, hvorfor de, der ikke selv finder noget nyt at 
sige, ikke lige saa godt kan gentage, hvad fremragende fremmede 
Mestere har sagt, og som maaske for os kan synes temmelig nyt. 
som repetere, hvad vi har hørt over hundrede Gange af vore 
egne Folk her hjemme. De gode Sædekorn kan jo fra den golde 
Jord flyve over i en anden, hvor de maaske kan bringe rigtig 
udmærket Frugt. Og naar man nu endelig er fordømt til kun at 
være Elev, er det uden Tvivl nok saa godt at være Elev af den 
større Mester, som af den ringere. 

Al Kunst udspringer af eller viser tilbage til en dyb og 
direkte personlig Opfattelse og Tilegnelse af kunstneriske Værdier, 
og vi indrømmer den Kunst første Rang, der udspringer af den 
personlige Opfattelse og Tilegnelse, men vi nægter ikke absolut 
den Kunst al Værd, som kun viser tilbage til den. Her staar 
der f. Eks. i. en Kunsthistorie en lang , beundringsfyldt Omtale af 
et Billede af Marco d'Oggione, en af Lionardos Elever, og For- 
fatteren slutter med at sige, at Maleren for sin Person hverken 
synes at have haft et særlig stort Talent eller synderlig Selv- 
stændighed, men at hans nære Forhold til sin store Lærer og 

Mester kaster en Glans over hans Billede, saa det sætter mange 
rigere begavede og mere oprindelige Kunstneres Værker i Skygge. 
Dette er sandt, eller kunde i alt Fald godt være det. 

Der er vel i øvrigt næppe nogen, som tvivler om, at Lange 
med fuld Ret saa bestemt opstiller Kravet paa personlig Selv- 
stændighed. I vor Tid er denne sikkert ene frelsebringende. Men 
er det ikke netop vor Tids Vilkaar, som, langt fra at kue Selv- 
stændigheden ned, er Skyld i, at denne Fordring overalt frem- 
hæves, understreges og tilspidses? 

I sig selv er Kravet egentlig ikke gammelt, vel ikke ældre 
end Renaissancen. I Oldtiden tænkte ingen derpaa. Man gjorde 
god Kunst uden dét, trods dét. Vi beundrer jo med Rette det 
antike Kunsthaandværks simpleste Frembringelser, vi erkender, at 
Renaissancens store Mestere næppe har frembragt noget skønnere 
og ædlere, end de Væggesmørere, der i Pompeji gav Patricier- 
husene Datidens kurante Dekoration. Lange siger med Henblik 
paa den antike Kunst, at Korsangen kan synges med lige saa 
megen Varme fra enhver enkelts Bryst som Solosangen. Men det 
er dog rimeligt at antage, at Kunsthaandværkerne den Gang, lige- 
som i øvrigt ogsaa i senere Perioder, uden synderlig Hjærtebanken 
afskrev de Formler, det laa lige for Haanden at bruge, og som 
de efter deres Tids Vilkaar med stor Lethed kunde tilegne sig. 

For os er Sagen ikke saa let. Vilde vi prøve paa at gaa 
hen og gøre ligesaa, slap vi næppe godt derfra. Vi klynger os 
fast til vor individuelle Opfattelse, fordi den er vor eneste Red- 
ningsplanke, stoler blindt paa den, fordi den er det eneste sikre 
Kompas, vi kan sætte vor Kurs efter og finde den rette Vej i det 
Kaos, der er fremstaaet i Kunsten, siden der næppe længer nogen- 
steds findes fælles Opfattelse af Kunstens Maal og Midler, fælles 
Syn paa Livet og Naturen. Nutiden har ingen fast, stor Stilbyg- 
ning, i hvilken vi roligt kan træde ind og tage vor Plads og vort 
Arbejde. Stilbygningerne er sunkne i Jorden, underminerede af 
Frihedskravet, der er skudt frem til at blive vort Løsen. Her er 
der vel en Vekselvirkning: individualiteterne kræver nu mere end 
nogensinde haardnakket deres Ret, fordi der nu er mindre Sam- 
menslutning end nogensinde, og der er mindre Sammenslutning 
nu end nogensinde, fordi Individualiterne nu mere end nogensinde 
haardnakket kræver deres Ret. 

Lange har en Lignelse om et ungt Menneske, der træder 
ind i en Balsal. Ja, Nutiden synes jo næsten at have rykket den 

hele Verdenskultur sammen i én stor Stue, saa Lignelsen kan 
godt benyttes. Den unge Mand træder der ind og ser sig om. Nogle 
gaar med opadbøjede, andre med nedadbøjede Manchetter; nogle 
har knappet den nederste Vesteknap, andre ikke; nogle har Vesten 
lukket for oven, hos andre staar den aaben. Nu kommer det 
ganske an paa, hvem den unge Mand er. Er det et Fjog, som 
Mr. Toots i Dickens' Roman, bliver han raadvild og ulykkelig. 
Har han derimod Gnist af Forstand, saa siger han til sig selv: 
»Siden alle andre bærer Manchetterne, som de lyster, saa kan jeg 
Gud ske Lov ogsaa bære mine, som jeg finder for godt. Jeg ser, 
at der er nogle, som knapper deres Veste, saaledes som Matador- 
erne bære dem. Deri handler de uklogt; det er let at skønne, at 
dé aldrig bliver opførende Herrer paa Ballet.« 

Karl Madsen. 

Bjørnstjerne Bjørnson: „En Hanske". 

(Gyldendalske Boghandels Forlag.) 

I Fortsættelse af Dramerne »Falliten«, »Redaktøren«, »Kon- 
gen«, »Det ny System« og »Leonarda« er »En Hanske« kommet. 
Det hører til samme Kuld og er som de andre unge Kæmper af 
Bjørnson sendt ud i Verden for at præke Sandhed. Skuespillets 
Æmne er brændende nok. Det vil gribe ordnende ind i Spørgs- 
maalet om, hvilke Fordringer der bør stilles til Mænds Kyskhed, 
og det tager saaledes Ordet midt i den store Forsamling af Kvinder 
og Mænd, der med ikke ringe Lidenskabelighed og Alvor for- 
handler om Kvindefrigørelsessagens mange Spørgsmaal. Og dog 
er der blevet forholdsvis tavst omkring dette Drama. Det kommer 
af, at det ikke taler med samme Myndighed som sine Forgængere. 

Enhver kender Stykkets Indhold. Den hverken helt unge 
eller i Livets erotiske Forhold helt uerfarne Svava Riis (hun har 
elsket før) har forlovet sig med sin Ungdomsven Alf Christensen, 
men hæver pludselig og paa fornærmende Maade Forbindelsen, da 
hun erfarer, at hendes Forlovede for adskillige Aar tilbage har 
staaet i et Kærlighedsforhold til en Kvinde > som han ikke agtede 
at gifte sig med. Imidlertid faar hun at vide, at hendes egen 
Fader, der hidtil har staaet for hende som den kyskeste (!) og 
reneste Mand, hun kender, har været utro i sit Ægteskab, og 
denne Efterretning ryster hende indtil Forfærdelse. Hun anklager 
sin Moder, fordi denne har holdt hende i Uvidenhed om Sagernes 
rette Sammenhæng, og beslutter at forlade sit Hjem. Samtidig 
føler hun sig beskæmmet over for Alf. En Kvinde, der er udgaaet 
fra et saadant Hjem, har ikke haft Ret til at træde fornærmende 
op imod ham, og da han beder derom, giver hun ham et Løfte 
paa Fremtiden. 

Man vil allerede af dette korte Referat kunne spore Dobbelt- 
heden i »En Hanske«: Kærlighedsdramaet og det Drama, der 
spilles inden Hjemmets Vægge. Heri Skuespillets dramatiske Svag- 
hed. I første Akt samler alt sig om Kærligheden mellem Svava 

og Alf. Fint er skildret den dybe Tillid mellem de to, Varmen i 
deres Følelser, og med Mesterhaand føres den farlige Kundskab ind 
over Svava. Hun foistaar intet, før hun ved et tilfældigt Møde 
mellem Anklageren og Alf i deres Minespil læser sig til Sandheden 
o : det, hun forstaar ved Sandheden. Forlovelsen brydes. Vi synes 
her at staa ved Udgangspunktet til et Drama af den højeste Virkning. 
Mellem to dygtige unge Elskende har skudt sig en Anklage ind, en 
Strid, der er fostret af den Tid, hvori vi lever. I deres Kamp kan 
vi alle være med, der er ikke et Sted, som deres Fod vil betræde, 
hvor vi ikke vil kunne finde os til rette, hendes Vægring, hans 
faste Vilje, hendes Anklage, hans Forsvar og Modanklage, For- 
færdelsen i hendes kyske Attraa, hans ærlige Følelse af hvad der for 
ham har været Livets Ret, hendes rene Tro, hans Viden, hendes 
Sikkerhed, hans Udvikling, hendes Vrede, hans Blidhed, og deres 
Kærligheds svulmende Vækst under alt dette, der er ikke et Led i 
Begivenheden, som vil staa fremmed eller dødt for os. Men desværre, 
intet af dette findes rigtignok i »En Hanske«. Den unge Mand synes 
at have begaaet en uhæderlig Handling ; noget sikkert véd vi ikke 
derom, ti fra samme Nu Forlovelsen sønderbrydes i Svavas Sjæl, for- 
svinder Alf fra Scenen. Vi faa ham kun at se i de enkelte Øjeblikke, 
hvor han er uundgaaelig nødvendig til at markere Handlingens Gang: 
i anden Akt, da Svava slynger ham sin Handske i Ansigtet, og i 
tredje og sidste Akt, da hun strækker begge Hænder ud imod 
ham for at give ham sit Løfte paa Fremtiden. I øvrigt ikke et 
Ord mellem de to. Kærlighedshistoriens Forløb spindes som en 
tynd Traad uden Farve tværs hen over alle Bipersonernes Sam- 
taler, og ganske vist naar den fra sidste Optrin i første Akt til 
sidste Optrin i sidste Akt, men den har ikke mere noget med 
Stykkets Vækst at gøre, det kunde leve uden den. Kun som ydre 
Anledning ikke som indre Pust mærker vi den. Alf fører ikke sin 
egen Sag, han fører slet ingen Sag, det er Svava alene vi har at 
holde os til. I Begyndelsen forekommer dette Læseren højst mærke- 
ligt. Den ene af Hovedpersonerne mangler vedholdende, det er 
ikke muligt at skaffe Ligevægt til Veje, ti til Svavas ranke Skikkelse 
svarer ikke de af Livets Møl og Rust stærkt angrebne Personer, der 
stilles op imod hende. Vi savner en sund ung Mand, der med Smil 
i Øjet og Elskov i sit Hjærte kan tage Kampen op med hende. 

Saa opdager man pludselig, at Stykket har faaet en ny Akse, 
vi drejer om et andet Midtpunkt. Det er ikke længer Svavas 
Kærlighedshistorie det kommer an paa, det er hendes Forhold til 

Faderen og Moderen. Dér rammer hende det haardeste Stød. Hun 
har troet sin Fader saa godt. Det er netop i Kraft af den Renhed, 
hvori hun synes, at hun er vokset op, at hendes Følelse er bleven 
saa sikker, saa stolt og stræng, og saa har det hele været et Bedrag! 
Hendes Moder har med Vilje ført hende om med et Bind for 
Øjnene. Da det rives af, er det som om hele Livet er blevet 
gjort urent for hende, hun maa drage bort for at finde sig selv 
igen. Men dette kommer møjsommeligt frem, først i sidste Halvdel 
af sidste Akt, og indledes paa en forvirrende Maade ved en lang 
Udenomssamtale mellem Svavas Moder og Alfs Fader. Man for- 
staar ikke denne Samtales Brug for Stykket før længe efter og 
finder da, at man er bleven ført ad en besynderlig Omvej. Men 
end mere forvirrende stiller Sagen sig, da hele denne for Svava 
saa rystende Oplevelse af Forfatteren lades uden Følge. Der synes 
ganske vist at være nogen, der ved Stykkets Slutning agter at 
rejse, men hvem det er, vil formodentlig til evig Tid forblive uop- 
klaret, og under alle Omstændigheder naar Svava ikke sin Hensigt 
at blive alene. Efter at have givet den Smerte Ord, som hun 
har følt, falder hun tilsyneladende til Ro igen. Hun kan endog 
smile overbærende ad den Fader, der har »kastet hende ud« af 
Hjemmet, og naar Tæppet falder, ligger hun »i stor Bevægelse« 
op til Moderen. Det bidrager heller ikke til at gøre Slutnings- 
indtrykket klarere, at Kærlighedshistorien pludselig tages op paa ny. 
Man faar Indtryk af, at Forfatteren dog har ment, at »En Hanske« 
er et Drama, der spilles mellem Svava og Alf. 

Dette sidste er det nu ganske sikkert ikke, og det er Skade, 
for det havde været det mest ligefremme og givet det største 
Resultat. Nu ser det ud, som om Bjørnson har svigtet noget ved 
at kaste Alf ud af Handlingen. Der er her Tale om Mænds Kysk- 
hed, og der er ingen Mænd i Stykket. De to Personer af Mandkøn, 
som optræder, Hr. Riis og Hr. Christensen sen. er morsomme nok, 
men de er Ordførere for noget andet, end det ved denne Lejlighed 
kommer an paa. Det var den kraftige, fremadstræbende Del af 
Slægten, vi skulde mødes med, naar et Tidsspørgsmaal af denne 
Art og Vigtighed er paa Bane. Kvinderne har sendt en af deres, 
hvorfor er der ikke mødt nogen fra Mændenes Lejr? 

Der kunde haardt trænges dertil, Damerne tager saa upraktisk 
paa Sagen. For det første maa vi vandre den møjsommelige Gang 
gennem Hensynet til Skandalen (!) — hvor kommer dette Hensyn 
ikke ofte frem i Bjørnsons Stykker! — og dernæst har vi Familie- 

kærlighedens Skærsild at gjennemgaa. Som om der mellem Himmel 
og Jord er den Ting, der har Betydning for elskende Hjærter, 
som er i Nød, uden det, der staar i umiddelbar Forbindelse med 
deres Kærlighed! Men alle taler de først om Familiernes ind- 
byrdes Forhold, om den Stigning i Anseelse de Riiser vil vinde 
ved at komme i Svogerskab med de Christensener. Og det byder 
man for Alvor den unge Pige, som sidder igen med et sviende 
Saar i Hjærtet. Om det saa er den gamle Jomfru-Onkel, der an- 
tages for at være den rette Vismand, begynder han med den »store« 
Familie, der har slaaet Fløjdørene op for hende som for en Fyrstinde. 
Dette er pinagtigt. Og disse Hensyn til Skandalen og Familien 
bliver liggende med deres fade Lugt hele Stykket igennem. Men 
kommer man saa endelig til at tale om hvad der er sket, om 
Svavas Hjærtesorg, ja, saa er der kun én, der kan tale de andre 
til Hjærte. og det er Svava selv. Den stakkels Pige staar ene, der 
er ingen, der kan sige hende Besked. For saa vidt er dette ikke 
helt urimeligt, som den eneste, der til syvende og sidst kunde 
sige de Ord, det kom an paa, Elskeren, er gennet ud af Stykket; 
men nogen mandlig Fornuft burde der dog være bleven tilbage. 
Det er der ikke. Jomfru-Onkelen gør et halsbrækkende Forsøg 
ved at meddele Svava, at Mennesket er et polygamisk Dyr, men 
det kommer han overmaade slet fra, for dels véd Svava dette i 
Forvejen — det er nu virkelig en Smule overraskende — og dels 
spørger hun, om Mandfolkene vil have ligesaa meget Bryderi af 
deres Børn som Kvinderne, og da dette paa Forhaand benægtes, er 
Sagen derved kun bleven yderligere forviklet. Nej, det fremgaar 
tydeligt af Stykkets Gang, at Mandfolkenes Sag er tabt, og det er 
saa meget mere uheldigt, som Kvinderne ved samme Lejlighed har 
faaet deres Spil fordærvet. Til Ukyskheden før Ægteskabet hages 
nemlig Utroskaben i Ægteskabet. Det er tredje Akt, der tjener 
til at belyse den nødvendige Forbindelse mellem de to Ting. Og 
atter er det en Kvinde, der fører Ordet, denne Gang dog ikke 
Svava, men hendes Moder. Ud fra sine sørgelige Erfaringers Dyb 
henter hun de bitreste Beskyldninger frem mod Mændene og retter 
dem — ikke mod sin daarlige Husbond, men mod den i dette 
Forhold sagesløse Hr. Christensen sen., der da ogsaa, og ikke uden 
Grund, giver grove Ord tilbage. Det er i det hele en Regel i 
»En Hanske« at de forkerte kommer til at tale med de forkerte, 
og at de Mennesker, der har noget at sige hinanden, holdes borte 
fra hinanden. Men altsaa i tredje Akt gaar det op for én, at 

den unge Mand fra anden Akt i jGrunden faar Ret, naar han, 
som man den Gang trode, noget stupidt i Svavas Brud med ham 
ikke kan se andet end Mistvivl til hans fremtidige Hæderlighed 
som Ægtemand. Det er virkelig Meningen, at den ukyske unge 
Mand maa blive en utro Ægtefælle. Der er en Lidenskab og Slag- 
færdighed i alt hvad Fru Riis siger desangaaende , og ingen taler 
imod. Til sidst er Ægteskabet blevet et Bjærg af Uret fra Mandens 
Side mod Kvinden, og der begynder endog at vise sig et revolu- 
tionært Sindelag hos den ellers saa blide Fru Riis. Der dæmrer 
bag hendes Ord Perspektiver ind i en Verden, hvor Kvinden har 
gjort sig »uafhængig« af Mændenes Forret, og hun gyser ikke til- 
bage for Tanken om Ophævelsen af den hele ægteskabelige Ind- 
retning. For fast maa man dog ikke gribe om Fruens Ord, de er 
ikke saaledes ment som sagt, hendes eneste Ønske er nemlig 
stadig at se Svava gift med Alf. 

Der trænges virkelig haardt til en fornuftig Mand i dette 
Stykke. Som det nu er, svinger det som et Skib med Slagside; 
man befinder sig uhyggelig ombord, det er ikke muligt at faa det 
paa ret Køl igen. Blot et Ord om, at det dog mulig vilde være 
fornuftigt at faa undersøgt, hvad det da er, Hr. Alf har gjort, at 
Ukyskhed og Ukyskhed er to Ting, at intet Forhold udtømmes 
ved blot at give det et Navn og lade det løbe, vilde have gjort 
godt. Det er saa overordentlig utilfredsstillende i vore Dage at se 
en Sag behandlet i sin Almindelighed, vi lærer intet deraf. I 
Svavas Person er der givet et Svar paa, af hvilken Art hendes 
Kyskhed er — der er jo saa mange Maader at være kysk paa — 
men om den saa meget omtalte »Ukyskhed« véd vi efter Læsningen 
af »En Hanske« i Grunden ikke det mindste. Hr. Alf er ukysk, 
det er ingen Betegnelse. Paa hvilken Maade ukysk? Der er et Par 
hundrede tusend Maader at vælge imellem. Vi staar jo ikke i 
Tidernes Morgen, da der kun var nydt én Frugt af Kundskabens 
Træ paa godt og ondt, det hele Træ er blevet plyndret, og det 
gør enhver Sag betydelig mere sammensat, end at den med Held 
kan omfattes af det »almindeliges« Kategori. Dette Klædebon kan 
en Kunstner i vore Dage saa godt som ikke bruge til sine Personer; 
der gives ikke Typer mere, kun enkelte Mennesker. . Men Bjørnson 
har, hvad Sværdsiden af hans Skuespil angaar, saa lidet været op- 
mærksom herpaa, at han endog — det ser næsten ud, som om 
det skete paa Dril — den eneste Gang Alfs virkelige Forhold er 
ved at komme paa Bane, unddrager os den nyttige Kundskab ved 

at lade sine Damer tale hviskende om Tingen. Denne Hvisken er 
allegorisk for Stykkets Betydning. Der tales i »En Hanske« ikke 
om Tingen som den er. Det »ukyske« Mandfolk er en Taageskikkelse, 
men man kan som bekendt ikke støde en Dolk i en Sky. 

Der er altsaa mod Stykkets Bygning og mod Udførelsen i 
det enkelte overmaade meget at sige. Tværs igennem alle Ind- 
vendinger maa der dog klinge en udelt Respekt for den Digteraand, 
der har formet »En Hanske«. Skuespillets Problem er opstillet i 
kraftig Samfølelse med Tidens Opgaver, og der findes ikke et Optrin 
i Stykket, som ikke er mærket af Bjørnsons høje Kunst. En saadan 
Skikkelse som Riis er i hele sin pjaltede Finesse saa livfuld sand, 
at han ligesom springer ud af Stykkets Ramme og bliver et Menneske, 
vi har mødt, stemplet af Bjørnsons Spot, og der er i Svavas livs- 
frodige Renhed indblæst en Aand, der minder om en Raphaels Ma- 
donna. Skade kun, at Indtrykket mod Slutningen forviskes. Den fede 
Grosserer Christensen er i sine Hovedtræk overordentlig morsom, 
og et sandt Mesterskab røber sig i Skitsen af Staklen Hoff. Scenen 
mellem ham og Svava er som det klangreneste Musikstykke af melan- 
kolsk ironisk Art; den vilde, spillet af dygtige Kunstnere, skabe en Stil- 
hed blandt Tilskuerne som under den fineste Fløjtesolo. I det hele 
er første Akt som Indgangen til et Drama af Hundredaars Betydning. 

E. Skram. 



Anne Charl. Ed g ren: „Ur lifvet" og „Sanna kvinnor". 

(Z. HåggstrSms Forlags-Expedit. Stockholm.) 

Der udkom i Fjor paa den Gyldendalske Boghandels Forlag 
tre Noveller af den svenske Forfatterinde Fru Edgren under Titlen 
»Billeder af Livet«. Det var et lidt vilkaarligt Udvalg af Samlingen 
»Ur lifvet«, der var udkommen i Stockholm nogle Maaneder i 
Forvejen. Fru Edgrens Navn var indtil da ukendt i Danmark og 
for den Sags Skyld heller ikke videre kendt i Sverige. Saa meget 
større Interesse følte man ved at staa over for en, som det syntes, 
ikke blot ualmindelig aandsudviklet Kvinde, men tillige en For- 
fatterinde, der med ikke ringe kunstnerisk Dygtighed og megen 
psykologisk Finhed behandlede Æmner og Forhold, som hang 
sammen med nogle af de etiske og sociale Problemer, som for- 
nemmelig beskæftige Tiden. Det var ikke Underholdningslekture 
eller Damenoveller af vanlig Art. Et Aars Tid er forløbet siden 
da, og Forfatterinden indtager allerede nu en Plads blandt de 

første af Sveriges nulevende Forfattere. Men Fru Edgren har heller 
ikke været ledig. Der er efterhaanden udkommet en hel Række 
Arbejder af hende, foruden Artikler og Skitser i Blade og Tids- 
skrifter — deriblandt en fortrinlig lille Historie »Gusten får pastor- 
atet« i Kalenderen »Svea« 1883 — 2den Samling af »Ur lifvet« 
og fem Skuespil, hvoraf to nye, »En råddande engel« og »Sanna 
kvinnor«, første Gang opførtes paa Stockholms »Dramatiska Teatern« 
d. 15de Oktober. Hvad man anede, har bekræftet sig. Fru 
Edgren var ingen literær Debutant, da hun i Fjor for første Gang 
under Navn udgav Samlingen »Ur lifvet«. Hendes Debut laa da 
hele 13 Aar tilbage, og hun havde i denne Tid pseudonymt udgivet 
ikke faa Noveller og faaet flere Skuespil opførte, men det var, 
som om hun først nu følte, at hun havde vundet saa megen 
Modenhed som Menneske og Forfatterinde, at hun vilde sætte Navn 
paa sine Bøger. 

Det er fornemmelig de to Samlinger »Ur lifvet« og Skue- 
spillet »Sanna kvinnor«, der foreløbig maa betragtes som hendes 
Hovedarbejder. Vi anbefale danske Læsere og Læserinder at gøre 
sig bekendt med dem, de ville næppe fortryde det, i det mindste 
ikke de af dem, der for Alvor arbejde paa at naa frem i Selv- 
erkendelse og i sandt og alvorligt Syn paa Livet og dets Forhold. 
Det er ganske vist kun et begrænset Omraade og forholdsvis faa 
Motiver og Spørgsmaal, de behandle, og de have i det hele snarere 
deres Styrke i det negative end i det positive, i det vækkende 
mere end i det afgørende, men de ere Udslag af det mest karak- 
teristiske i vor Tids Aand, det tvivlende, det sandhedssøgende, 
de ere i Slægt med det bedste i vor nyeste Literatur. Et Pust af 
Ibsens Aand har strøget befrugtende hen over Forfatterindens Sjæle- 
bund, den store Tvivler har været med til at aabne hendes Øje 
og lede hendes Blik. Det er ikke det lyse i Livet, som har særlig 
Tiltrækningskraft for hende. Sans derfor mangler hun ingenlunde, 
men det er ikke det, hvorpaa det fornemmelig kommer hende an. 
Det er Dissonanserne og deres Aarsager, der fængsle hende; i 
Undersøgelsen og Fremstillingen af dem er det, hun synes at søge 
sin literære Opgave. 

Hendes Metode er den moderne. Hun skildrer Fænomenerne 
saa objektivt som mulig, indlader sig ikke meget paa Refleksioner, 
lægger kun Stoffet til rette saa klart og redelig, som hun kan, 
Slutningerne maa Læseren selv drage. Kun en overfladisk Be- 
tragtning vil kunne bebrejde hende, at hun rejser Spørgsmaal uden 

at løse dem. Den Del af Reformarbejdet, der blotter Svaghederne 
og Fejlene ved det bestaaende, har sin fulde Berettigelse og 
indirekte indeholder jo desuden al Kritik et positivt Moment. Det 
gælder først og fremmest om, at Skildringen er sand, at den 
bunder i et virkeligt Kendskab til Stoffet, og det er i saa Hen- 
seende betegnende for Forf., at hendes Omraade er saa begrænset. 
Sine Æmner henter hun fra Hverdagslivets Sfære> fra det saa kaldte 
gode Selskab, de højere Lag i Samfundet. Af Livet her er det 
Forholdet mellem Mand og Hustru, hun fortrinsvis behandler, og 
af de to Faktorer i dette er det atter Kvinden og hendes Stilling, 
der er Hovedgenstand for hendes Skildringer. Dette giver hendes 
Arbejder forøget Værd. Thi det er jo umuligt at faa sandere og 
finere Billeder af Kvinder og fyldigere Begreb om, hvad der rører 
sig hos dem, end naar Kvinderne selv gøre Rede derfor. Fru 
Edgren viser sig nu paa mange andre Maader som en ualmindelig 
overlegen Kvinde og dygtig Forfatterinde, og der er derfor al 
Anledning til at tage hendes Kvindefigurer som udmærkede Typer 
for mange af vore Dages Hustruer, Mødre, Døtre og Søstre; de 
ere i alle Tilfælde overordentlig levende skildrede og præge sig 
sikkert og dybt i éns Forestilling. 

Hovedæmnet i hendes Noveller og Skuespil er, som ovenfor 
sagt, Forholdet mellem Mand og Hustru. Hun fører frem for 
Læseren en Række Prøver paa saadanne af højst forskellig Art. 
Noget forkert i Forholdet er der ved dem alle - det er jo ikke 
de fuldkomne Ægteskaber hun vil skildre — men Manglerne, hvis 
Almengyldighed det ikke ligger for her at undersøge, ere saa 
gængse, at alle vistnok have truffet lignende i deres eget Liv. 
Skylden for dem kaster hun i øvrigt ikke ensidig over paa den ene 
Part, skønt Mændene nok, fordi de nu en Gang have Overtaget 
i Forholdet, maa tage Broderparten af Ansvaret. Gennem hendes 
Skildrinder gaar der en egentlig ikke klagende, snarere anklagende 
Grundtone over den store Ulighed i Livsvilkaarene for de to Køn, 
og Anklagen rammer nærmest Kvinderne selv, fordi de ikke stille 
andre og større Fordringer til Forholdet, end de faktisk gøre. 

Pladsen tillader os ikke at gennemgaa de forskellige Eks- 
empler paa Ægteskabsforhold, som Forf. behandler i sine Arbejder. 
De fleste af dem ere træffende, næsten alle ere tillige interessant 
og overlegent skildrede. I »Ett brollop« stilles den helt uvidende 
Uskyldighed hos den unge Pige lige over for den i Erotikens 
Mysterier fuldt erfarne unge ;Mand, og Misforholdet mellem dem 

skildres i en virkelig fin lille Idyl; i »Barnet« behandler Manden 
sin elskede Hustru som et Barn, hvem det først og fremmest 
gælder ham om at holde i Uvidenhed om alt det sørgelige og 
slette, der er i Verden, for at ikke hendes rene Uskyld skal tage 
Skade; han opnaar derved kun at gøre hende lidet lykkelig i 
deres Samliv og uskikket til at optage Kampen for Tilværelsen, 
da han endnu ung dør fra hende. I »Tvifvel« er Motivet fra 
Ibsens »Brand« varieret med stort Talent. Den asketiske Præst 
stiller Tros- og Forsagelseskravet til sin unge i en helt anden 
Livsluft opvoksede Hustru, og hun sætter Liv og Lykke og Kjær- 
lighed til i sin Kamp for at fyldestgøre Kravet, medens han ved 
hendes Dødssæng synker sammen under Bevidstheden af, at 
han intet har udrettet. »I krig med samhållet«, den største af 
hendes Noveller, behandler en Skilsmisse og dens Følger. Arla 
er gift med en tør, egoistisk Overretsassessor, der intet er for 
hende uden hendes Børns Fader. Da lærer hun en ung, radikal 
Digter og Samfundsreformator at kende, som hun kommer til at 
elske, og for hvis Skyld hun forlader Mand og Børn. Men det ny 
Ægteskab, der til Forudsætning har svegne Pligter, bliver i Længden 
ikke lykkeligt; netop^ det, at hun har svigtet en Gang, har ligesom 
berøvet hende den Idealets Glans, han tilbad hos hende, og da 
han ikke kan vinde hende helt og ikke vil nøjes med at eje hende 
halvt, rejser han bort, og hun vender som en fremmed tilbage til 
sine Børn, hvis Kærlighed hun imidlertid har tabt. — I det bedste 
af Forf.s ældre Skuespil »Elfvanc er en rettænkende, korrekt, lidt 
ældre Smaastadsborgmester gift med et ungt, livfuldt Naturbarn, 
som han ikke forstaar, og som ikke forstaar ham. Kærligheds- 
timen slaar endelig ogsaa for hende, og hun er lige ved at for- 
glemme sig selv ; da redder Pligtfølelsen hende. Men Borgmesteren 
anklager med rette sig selv, fordi han har taget hende uden at 
have tænkt paa, om han ogsaa kunde gøre hende lykkelig. 

Det betydeligste af Fru Edgrens hidtil udgivne Arbejder er 
Skuespillet »Sanna kvinnor«, et ægte Nutidsdrama, der med megen 
Overlegenhed behandler det samme store Samfundsspørgsmaal, som 
atter og atter kommer igen i hendes Arbejder. Det er særlig 
Begrebet Kvindelighed, saaledes som det i Almindelighed opfattes, 
hun her belyser. Med en Satire, hvis Indignation forsmaar alle 
komiske Virkemidler, river hun Sløret af den Art lovpriste Kvinde- 
lighed, der kun er et Produkt af Kvindernes Umyndighed og 
Mændenes Egoisme, og som i Virkeligheden er mere nedværdigende 

end hædrende for dens Ihændehavere. Af Stykkets tre kvindelige 
Figurer skildrer Moderen, Fru Bark sig selv bedst i følgende Repliker: 
Husk, min Pige, vi Kvinder maa taale og tilgive meget, det er vor Lod ; 
det nytter ikke at stride imod. Reformere Mændene kan vi jo ikke, vi bliver 
bare selv ulykkelige, naar vi forsøger derpaa. Og uden Taalmodighed og 
Mildhed kan vi heller ikke rigtig vinde Mændenes Hjærter — du kan være vis 
paa, at en Mand snart bliver ked af en Hustru, der laver Scener og kommer 
med Bebrejdelser 

Lissi. 

Men skal Mændene da virkelig have Lov til at være og gøre ganske, 
som de vil, og skal vi bare tie dertil? 

Fru Bark. i 

Ja, saadan har det jo været fra Verdens Skabelse, mit Barn, og vi skal 
heller ikke gaa og igemme paa den Slags [det drejer sig om et groft Ægte- 
skabsbrud af Lissis Mand]. Det er saa velsignet at tilgive den, man elsker. 

Lissi, den krænkede Hustru, der opdager sin Mands Utroskab og 
i sin første Fortvivlelse vil skilles fra ham, dø, aldrig se ham 
mere o. s. v., ender med at hænge sig om Halsen paa ham og 
tilgive ham baade denne Gang og i Fremtiden, blot hun kan være 
vis paa, han holder af hende. I Modsætning til hende staar 
Søsteren Berta som den sande Kvindeligheds Repræsentant med 
sit fulde Krav paa Ære og Hæderlighed i alle Forhold. Hun fører 
den svage Moders Sag mod Faderen, en Ødeland, der roser sin 
Hustrus ægte Pligtfølelse og Kvindelighed, da hun giver ham sine 
sidste Obligationer til at spille bort, hun foreholder Svogeren hans 
Adfærd mod Søsteren, som, då det. kommer til Stykket, svigter 
hende, ligesom Moderen gør det, og til Slutning ofrer hun alligevel 
for deres Skyld sin egen Lykke. 

I teknisk Henseende er Stykket godt. Handlingen udvikler 
sig følgerigtig og sikkert, Karaktertegningen er klar og gennemført; 
Replikerne ofte udmærkede. Stykket fortjæner at opføres ogsaa 
paa vor Scene. De to første Akter især ville gøre sig fortrinlig. 
Løsningen i 3die Akt falder lidt mattere, end den burde. Den til- 
syneladende Forsoning, der indtræder, svækker vel ikke Satirens 
Virkning i det hele, men som i andre moderne Stykker faar man 
dog ligesom en Følelse af Utilfredshed ved at se, hvorledes alt 
bliver ved det gamle, saa at endog Berta, Bæreren af det ideelle 
Krav, slaar sig til Ro ved, hvad der ikke kan være anderledes. 
Forf. vil vel forsvare det med. at saaledes gaar det som oftest til 
i Livet. 

M. Galsghiøt. 

Personerne: 

Herren. 
Fruen, 

En meget elegant og hyggelig Dagligstue. Herren og Fruen komme ind i 
Selskabstoilette. Det er Aften. Herren sætter sig meget mageligt. Fruen gaar 
op og ned ad Gulvet, standser foran Spejlet, retter paa sit Haar, strækker sig i 
^n Stol og ser uvilligt paa sin Mand, der læser i Berlingske uden at være blind 
for hendes Bevægelighed. 



Fruen. 
Er der noget nyt i Avisen? 

Herren. 
Nej, hvor skulde det komme fra? 

Fruen. 

Siden du er saa ivrig. 

Herren. 

Ivrig! Nej, jeg vil se Kurserne. Der er Liv i Russere for 
Øjeblikket. 

Fruen. 

s 

Det maa saamænd være rart for dem. 

Herren. 
Ikke for mig. For de gaar ned. 

Fruen. 

De gaar nok op igen. Alting gaar op og ned. 

Tilskueren. 1884. f> 

Herren. 

Aa — nej. Der gives de Ting, som gaar ned og ned, til 
de slet ikke kan naa dybere. Det gælder baade Papirer og: 
Mennesker. 

Han læser videre. 

Fruen (efter en Pavse). 
Er du i daarligt Humør, siden du ikke vil tale med mig? 

Herren. 
Jeg! Nej aldeles ikke. 

Fruen. 

I Vognen sagde du ikke et Ord. 

Herren. 

Jeg syntes, du var meget nervøs — eller optaget af jeg ved 
ikke hvad. Du forekom mig som én, der havde danset og endnu 
havde Musiken i Hoved og Fødder, da du sad og lænede dig til- 
bage i Krogen. Det klædte dig nydeligt. 

Fruen. 

Det var kedeligt, vi ikke kom til at danse. 

Herren. 
En anden Gang, kære! 

Han læner sig tilbage. 

Fruen. 

Du er nok glad ved at være vel hjemme igen. 
Herren. 

Det er sandelig det bedste ved at gaa i Selskab. 
Fruen. 

Jeg morede mig udmærket. Det var ligesom de alle havde 
Søndagsansigt paa. Der var saadant Liv i dem. 

Herren. 

Ligesom i Russerne. 

Fruen. 
Jamen d e gik til Vejrs. 

Herren. 

God Vin — og saa smukke Damer — hvis det ikke kan 
drive unge Mennesker op! 

Fruen (med et Skuldertræk, vendende sig halvt bort) 
Du vil nu trække det ned i lutter Raahed. 

Herren. 

Nej! kæreste, men jeg vil ikke se ideelle Nydelser i, hvad 
der er rent sanselig Livsglæde. Er det Ord ikke fint nok? 

Fruen. 

Fint eller simpelt — det er morsomt, det river én med 
sig. Og en Dame fornøjer sig, naar Folk om hende konverserer 
og gør Kur. — Min Bordkavaler var nu særdeles interessant. 

Herren. 

Ja, Konversationen gik yderst livligt jer imellem, saa* jeg. 
Fruen. 

Kedede du dig saadan, at du lagde Mærke til os. 

Herren. 
Hvad skulde jeg more mig med? 

Fruen. 

Tale med de smukke Damer. 

Herren. 

Hun er Pokkers køn: Fru Fugner. Sikken Arm, sik- 
ken Fod! 

Fruen. 

Det store, svære Fruentimmer. 

Herren. 

Hum! 

Fruen. 

Hvad skal hum sige? 

Herren. 

Saa meget som, at der gives en vis Fylde, der i de slankes 
Øjne viser sig som et Kødbjærg. Desværre synes her til Lands 
Fladheden i den danske Natur efterhaanden at forplante sig til 
den danske — Figur. 

Fruen. 

Du plejer dog ellers at fortælle en hel Del om, hvor rig 
Byen er paa smukke Piger. 

6* 

Herren. 

Ja smukke Piger er her nok af — hvis man da nogen 
Sinde kan faa nok af noget saa forfriskende. Det er virkelig en 
Fornøjelse at spasere ned ad Gaden om Formiddagen: dér tropper 
de op, holdvis, blonde og brunette, bly og kokette — stop, det 
rimer. Ja, der er Poesi i sligt. 

Fruen. 

Ja det bliver om lidt til Leporellos Arie. 

Herren. 

Nej, men hvad jeg vilde sige: det varer saa Pokkers kort. 
Det er lutter Knopper, der aldrig springer ud eller naar de ud- 
folder sig, forvandles til Tulipaner og Aurikler i Steden for til 
Roser. Saa snart de er gift og har faaet et Barn, er Skønheden 
forbi. — Nej, Holberg havde Ret. 

Fruen. 

Hvorfor siger du det? 

Herren. 

Fordi Holberg i sine Moralske Tanker — mærk dig: de 
moralske — foreslaar, at den velvise Magistrat bør forbyde Stad- 
ens smukkeste unge Piger at gifte sig i et vist Aaremaal, men 
derimod forlene dem med en klækkelig Apanage, saa de kan 
vandre omkring til Byens Zirat og Forskønnelse, Contentement 
og Plaisir. 

Fruen. 

Hum! 

Herren. 

Hvad skal hum sige? 

Fruen. 

Saa meget som, at saadanne vandrende Skønheder vist let 
for vild — og ledte de beundrende Vandringsmænd paa vildene 
Veje. 

Herren. 

Maaske blev det ikke Dydens egen sauve-garde. 

Fruen. 

Men vi kom fra Selskabet. Siden du synes saa godt om 
Fru Fugner, hvorfor talte du da ikke mere med hende, morede 
dig med hende? 

Herren. 

Hun er saa forelsket i sin Mand — (henkastende) mærke- 
ligt nok. 

Fruen. 

Naa, du tror ogsaa paa den Historie. 

Herren. 

Paa hvilken? 

Fruen. 

Du ved godt hvad jeg mener: Frøken Skou! 
Herren. 

Fugner anser sin Kones Veninder for sine — hvad kan 
være nettere? 

Fruen. 

Jeg finder det oprørende, at han bedrager sin Kone netop 
med den, hun selv holder mest af. Det er saa raffineret troløst. 

Herren. 

Saadan er det ikke ment. Det er ganske læmpeligt kom- 
met af sig selv — som alting i Verden kommer af sig selv. Hans 
Kone har selv indført Frøken Skou i hans Hus, bragt hende og 
ham sammen ved alle Lejligheder, skaffet dem Anledning til utal- 
lige Téte-å-téter, skabt en stor Fortrolighed imellem dem, en far- 
lig Omgangstone paa Fornavn, sørget for de blev opmærksomme 
paa hinandens bedste Egenskaber — og mærk det: de var naturlig- 
vis begge des elskværdigere, da de var uafhængige af hinanden. 
Fugner var dobbelt galant i en smuk Dames Nærværelse foruden 
sin egen Kones, og Frøknen nød godt af alle en galant Ægte- 
mands Opmærksomheder, uden at plages af den Ubehagelighed at 
være gift med ham. Alle Rettigheder paa begge Sider og ingen 
Pligter. En skøn Aften, ved Legemernes naturlige Tiltrækning, 
da Naturen, den Heks, altid vil have sin Vilje med os, forglem- 

mer de sig — og den næste Dag drikker de dus i Konens Nær- 
værelse — som i Virkeligheden er Skyld i det hele. 

Fruen. 

Og hvad skulde hun da have gjort? 

Herren. 

Passet paa i Tide, vogtet Lys og Ild. Hun bøder for sin 
Dumhed — hvis hun da i det hele lider nogen Nød. Naar man 
har en Skat, lader' man den ikke ligge paa Gaden, saa enhver, 
der blot gider bukke sig, kan tage den op. Hvorfor var hun 
ikke jaloux? 

Fruen. 

Tror du egentlig, Jalousi er heldig som Lynafleder, naar 
der er Torden i Luften? 

Herren. 

Jeg tror, at Kærlighed har godt af lidt Skinsyge som et Kryderi, 
et Peber, der kradser paa Tungen, gør Øjnene klare og Hjærnen 
fintmærkende. Den, der er gift med en galant Mand eller (med 
en Bøjning mod Fruen) en smuk Kone, skal have et Øje paa hver 
Fingér. 

Fruen. 

Var ikke en Smule Tillid bedre end al denne Paa- 
passenhed? 

Herren. 

Selv om jeg antager, at mine Kontorister ikke stjæler, luk- 
ker jeg dog mit Jærnskab i Laas. 

Fruen. 

En smagfuld Lignelse. 

Herren. 

Jaja! Jeg mener blot: man handler klogt, naar man ind- 
skrænker Fristelserne for dem, som mange vil friste. — Som 
sagt, hvorfor forudsaa' Fru Fugner ikke det sandsynlige, der hændte? 

Fruen. 

Hvor du taler! Og hvordan skal det ende? 

Herren. 

Ja, andre Steder ender sligt ofte tragisk. Her vil de tre 
Personer leve fornøjet sammen i nogen Tid: saa vil Frøknen be- 
gynde at blive utaalmodig, ubehagelig, jaloux. Hun vil stille 
større og større Fordringer til Fugner, hvis kronede Dage er 
talte. Hun vil sammenligne sin og Konens Stilling, blive bitter, 
ja bebrejde ham, at han forsømmer sine Pligter over for sin 
Hustru. De to faar Stævnemøder uden et Minuts Fornøjelse for 
lutter Bebrejdelser, Graad, Samvittighedsnag. Aa, Fugner faar 
sin Hyre. 

Fruen. 

Beklager du ham? 

Herren. 

Nej, jeg under ham det saamænd godt: man faar ingen- 
ting gratis i denne Verden. To saa smukke Koner! Det er 
desuden moralsk, at han udstaar sin Straf paa den Vis. Imidler- 
tid har Fruen det som Blommen i et Æg — begge to kæler de 
for hende, som om det gjaldt Livet, og hun, den Engel — 

Fruen. 

En fed Engel! 

Herren. 

Rubensk, kære, eller endnu snarere Makartsk — naa, hun 
begriber ikke, hvorfor de to kære Mennesker er saa underlig kolde 
og bitre mod hinanden, og hun tager hver af dem alene for sig 
og beder dem for hendes Skyld dog at ophøre med dette urime- 
lige Væsen: de holder jo begge af hende og maa kunne forenes i 
Kærlighed til hende. Og de to Syndere, lidt generte af denne 
mageløse og ufortjænte Elskværdighed, maa lade sig forsone og 
elske hinanden igen, angre igen og skændes igen — og saaledes 
glider det ustandselig videre. 

Fruen. 

Indtil? 

Herren. 

Du interesserer dig mest for Slutningen paa Historien. 

Fruen. 

Ja, man maa vel tænke over, hvorledes sligt slutter afl 
Ægteskabet ender med Døden, men Kærlighed ! med hvad tror du ? 

Herren. 
Med Skuffelse, tænker jeg. 

Fruen. 

Og var det saa slemt! Hvis man havde følt den store Lykke 
at leve fuldt ud af hele sit Væsen, sikker paa, at nu var det Ene- 
bedste timedes, man kunde vente i dette stygge og snævre Liv! 
— Men saadan Lidenskab føler næppe de tre, vi taler om. 

Herren. 

Aa nej, det er en mere civiliseret Lidenskab, én der lader 
sig forene med høj L'hombre, mange Middage og talløse Silke- 
kjoler. 

Fruen. 

Altsaa Opløsningen? 

Herren. 

Den er ganske simpel. Frøknen bliver til sidst ked af 
denne ensformige Trio, hun ser sig en skøn Dag i Spejlet: hen- 
des Ansigt er blevet stramt og skarpt. Hele hendes Person har 
antaget en vis Gulbleghed, som er egen for unge Piger, der er 
forelskede i gifte Mænd. 

Fruen. 

Har de en bestemt Kulør, saadanne? 

Herren. 

Ja. Naturen mærker viselig sine Skabninger, paa det at 
Forskeren kan kende og skelne dem. Forresten har ethvert Men- 
neske sin Farve. For Eksempel, Fugner, han er klædebrun, hans 
Kone tyrkeblaa. Min Svigermoder er skidengraa. 

Fruen. 

Maa jeg være fri! 

Herren. 

Det er en rent videnskabelig Undersøgelse. 

Fruen. 

Ja tak! — (Pavse). Hvad Farve har da jeg? 
Herren. 

Det Spørgsmaal ventede jeg. Det er det ejendommelige ved 
Damernes Samtale, at den øjeblikkelig omformer enhver almind- 
elig Bemærkning til en personlig. Men du — ja du er for Rest- 
en for Tiden changeant. 

Fruen. 

Hvad skal det sige? 

Herren. 

Du er snart blaa, snart grøn, snart graa, snart sort, men 
bestandig med noget tindrende og glødende i Farven. (Han læner 
sig tilbage og betragter hende). Du burde males af Gustave Moreau. 
Kan du ikke huske hans Billeder fra Salonen — dem, der er 
overstrøt med hundrede Pailletter. Ham minder du mig om. Du 
véd, hans Malerier elsker jeg — ganske ligesom dine Øjne, der 
lyser i det, samme Farvespil. Man véd aldrig, hvad Farve de Uge 
nu behager sig i at have, men man véd, de tindrer og at al Lyset 
i en Stue, i et Selskab, i en hvilken som helst Stemning brydes 
derinde og udstraaler derfra. Aa de Øjne! Jeg mærkede dem 
altid i gamle Dage, naar jeg ikke var foran dem, brænde mig i 
Nakken, saa jeg maatte vende mig om for at se dig. 

Fruen. 

Hvor du er galant i Aften for gamle Dages Regning. 
Herren. 

Jeg skammer mig lidt som alderstegen Ægtemand ved — 
Fruen (afbrydende). 

Snart tre Aar. 

Herren. 

Ved at gøre Kur. 

Fruen. 

Vi kommer stadig fra Frøken Skou. 

Herren. 

Det er sandt. Ja, som sagt, en skøn Dag river hun sig 
ud af det, ser sig bestemt og resolut omkring, udvælger sit Offer, 

smører sig Fuglelim om Munden — og vips er Guldfuglen fangen. 
Hun bliver forlovet, viser sig saa kysk som Minerva over for sin 
Kæreste og bliver gift. 

Fruen. 
Bliver de saa lykkelige? 

Herren. 

Hun lever for Huset og Børnene, gaar hyppigt i Kirke og 
omgaas stadigt sin gamle Veninde, Fru Fugner — det er den 
nydeligste partie carrée, og den velmeriterede Frue har ganske 
glemt, hvad Frøknen vidste. 

Fruen. 

Er de saa lykkelige? 

Herren. 

Hun ganske sikkert. Ham kan jeg umuligt vide noget om, 
da han endnu ikke selv aner sin Skæbne. Der er i hvert Fald 
ét Held for ham: hun har haft sit Æ ventyr før Ægteskabet. 

Fruen. 

Det mener du er en Garanti for , hendes senere Stand- 
haftighed. 

Herren. 

Kan være det. For os Mænd er det ikke sjældent saa- 
ledes. Efter mange forgæves Forsøg finder man endelig den, som 
synes den rette; saa sværger man sig selv, at nu skal hun 
være den rette, selv om man har taget fejl. 

Fruen. 

Aa, den Art Eder brydes vist let. 

Herren. 

Sker det, saa er Ulykken ikke større. En Kone — som for 
Eksempel Fru Fugner — lider saa uendelig lidt ved sin Mands Utro- 
skab. I det højeste, hvis hun opdager det, bliver hun en Smule 
ulykkelig — men hun skaffer sig dog straks den søde Fornøjelse 
at være Martyr, Offer, Helgeninde. Han derimod bliver under 
slige Vilkaar latterlig og mer end det ærekrænket. Han skal 
absolut foretage sig noget ud ad til i den Anledning, medens hun 

kan sidde hjemme og græde, afvekslende drukne ham i Taarer 
og stege ham med gloende Kul. Ja, Konerne har det i alle 
Maader godt. 

Fruen. 

Du taler mig ikke til Pas, du. Alle stærke Følelser op- 
løser du til ingenting, stryger dem ud til noget underligt ud- 
visket noget, hvor Mennesker gaar omkring i Taaget og hverken 
kender Forskel paa ondt eller godt. 

Herren. 

Ja ser du, jeg har aldrig troet paa den Historie med Æblet. 
De fik det næppe spist. 

Fruen. 

Saa har man altsaa Lov til at bedrage sin Mand. 

Herren. 
Der er Koner, der gør det. 

Fruen. 

Har de nogen Undskyldning? 

Herren. 
Ja mange Undskyldninger. 

Fruen. 

Det synes jeg med. 

Herren. 

Ser du, det er vi enige om. Mangen Mands Ulykke er des- 
uden ikke den, at hans Kone bedrager ham, men den, at han 
faar det at vide. 

Fruen. 

Vilde du altsaa foretrække intet at vide? 

Herren. 
Jeg taler ikke om mig. 

Fruen. 

Men jeg gør det. 

Herren. 

Jeg vilde opdage, hvis du ikke holdt af mig. Du vilde 
være altfor stærk og sanddru i din Kærlighed til en anden — 
jeg saa' det straks. 

Fruen. 

Maaske. Men hvis du blev forelsket i en anden, vilde du 
ikke sige mig det. 

Herren. 
Nej, hvad skulde det gavne? 

Fruen. 

Du har to * Slags Moral, en for Kvinder og en for Mænd. 
Herren. 

Jeg har slet ikke talt Moral, men kun om hvordan Livet 
er. Jeg bliver i øvrigt ikke mer forelsket. For en Mand som 
mig henved de fyrre er Livet forbi — aa jeg vil muligvis vedblive 
at dreje mig rundt paa Pletten endnu i adskillige Aar, men jeg 
trænges dog mer og mer hen til den Gammelmandslænestol, hvor 
man sidder med en Cigar i Munden, Berlingeren i Haanden og 
kigger lidt ud af Vinduet, naar Læsningen trætter én. Imidlertid, 
endnu er jeg ikke gammel, ganske fornøjet med Livet — og meget 
oplagt til at holde af dig. 

Fruen. 

Hvorfor fortæller du mig egentlig alt dette i Aften? 
Herren. 

Du har selv opfordret mig til at tale med dig, og jeg vil 
ogsaa gærne faa dig til at tale. Du synes mig særdeles urolig 
den sidste Tid. Er du det ikke? 

Fruen. 

Jeg er jo ikke færdig med Livet. Snarere lige begyndt at 
leve. Jeg er saa rastløs i den sidste Tid, jeg trænger til at ruske 
i alt det stille, som begraver mig levende. Du kan ikke forstaa 
det, det er undertiden ligesom jeg vilde hæve mig fra mit eget 
Legeme — nei det er galt — men løfte mig bort fra Gulvet, fra 
Stuen, slynge mig af Sted — jeg ved ikke hvorhen! 

Herren. 

Jeg forstaar nok. Saadan føler vi Mænd tidlig i Ung- 
dommen. Men naar vi falder paa den Art Flyvegriller, saa 
kommer Eksamenen eller Kontoret, griber os i Nakken og dukker 

os ganske artig ned i Jorden. Naar vi bag efter kommer op, ser 
vi temmelig lerede og melerede ud. 

Fruen. 

Aa, jeg udtrykker mig vist daarligt. Men det er som var 
der langt borte en Klokke, der ringede ganske svagt og kaldte 
ganske sagte — og jeg vil just nu, jeg trænger til, at den skal 
lyde fuldt og stærkt. 

Herren (med et halvt Smil). 

Jeg har nok følt det ringe for mine Øren, men det var 
næppe samme Klokke. 

^ Fruen. 

Livet er dog græsselig ensformigt. Hver Dag klæde sig 
paa, spise, gaa i Selskab, spasere paa disse rædsomme Gader, 
møde disse ækle Mennnsker, tvinges ud i det halve Liv, de alle 
vil udgive for et helt! Aa, jeg kan ikke mer. I Begyndelsen 
da jeg blev gift, syntes jeg alting laa til Rette for mig. Der stod 
alle Steder en Dør aaben for mig, som jeg smuttede igennem, og 
der var overalt en Krog, hvor jeg kunde sidde lunt og godt og 
nyde iriin egen Morskab. Teater, Concerter, Baller — altsammen 
var expres tilberedt og rettet an for mig. Men nu, nej nu er det 
ganske anderledes. 

Herren. 
Skønt det er ganske det samme. 

Fruen. 

Min Plads er der ikke mer. Jeg gaar ganske spøgelse- 
agtig hen og sætter mig; det vilde ikke undre mig, om en af de 
levende drev mig bort igen. Hvad vedgaar det egentlig alt mig? 
Jeg har jo ingen Interesse for det. Der er slet ingenting, der 
fordrer min Nærværelse. Hvad har jeg som Dame at skaffe med 
alt, hvad der virkelig strømmer igennem Livet? 

Herren. 

Du keder dig. 

Fruen. 

Det kan du ogsaa sige. Og hvad skal jeg vel faa Tiden til 
at gaa med. København er saadan en død By. Her er intet at 
adsprede sig med. 

Herren. 

Teatret? 

Fruen. 

Jeg kan ikke mer holde det ud; altid at se de samme 
Skuespillere, saa selvtilfredse og overvigtige som om de var Verd- 
ens Centrum. Og saa ligner de alt andet, men slet ikke Men- 
nesker. Alle Damernes smaa Grimacer kan jeg udenad — jeg 
er saa led ved at være Publikum for alt det Skaberi. 

Herren. 

Og Musik! 

Fruen. 

Aa ja, du! Det er ganske morsomt, skønt synge kan der 
rigtig nok ingen af dem. Og ved du, hvad jeg ikke kan udholde: 
den én Gang for alle regulerte Fornøjelse. At se de samme Men- 
neskers samme Begejstring paa det samme Sted ved den samme 
Musik for den samme Mand, naar han anfører det samme Orke- 
ster, som giver ham den samme Tush i samme Maaned hvert 
Aar. Aa, hvor det irriterer mig, naar han nikker til de samme 
Sangere. Jeg bliver saa flov ved at skulle høre sammen med 
alt det Snobberi. 

Herren. 

Ja, Byen er jo snobbet. Jeg er ogsaa helst inden fire 

Vægge. 

Fruen. 

Det følger ind med. Jeg er vant til Luksus, og jeg kan 
vist daarlig leve andet Liv — 

Herren. 

Behøves heller ikke, med mindre det skulde blive rent galt 
med Russerne. 

Fruen. 

Men jeg synes, at Malerierne paa Væggen og Flygelet og 
de Atlaskes Stole alt bringer den samme kvalme Luft af Snobberi 
ind med sig. Her hjemme lever alle Mennesker for andres Skyld, 
alle er Etatsraad og Ridder og rige og Kunstelskere — altsammen 
for de andres Skyld. 

Herren. 
Jeg er da ikke Etatsraad. 

Fruen. 

Jamen, du bliver det. Du kan umuligt undgaa det. Det 
er grueligt. 

Herren. 
Vi ser jo ens paa dette, ved du. 

Fruen. 

Ja Gud, du har saamænd selv lært mig det alt sammen. 
Jeg gentager blot. 

Herren. 

Men jeg trækker paa Skuldrene af det, lever mit eget Liv 
for mig selv, ser Snobberne spasere, pynte sig, spise, danse for 
hinanden — hvad de vil. Jeg trykker deres Haand og siger: 
velbekomme og god Fornøjelse! 

Fruen. 

Jamen du trykker deres Haand — og det holder jeg ikke 
af at se paa. I alt det Pjalteri trænger man til noget — noget — 

Herren. 

Hidsende? 

Fruen. 

Noget helt (Pavse). Noget, der paa én Gang er Glemsel og 
Liv. Der dør store Stykker i mig hver Dag, hvor god du end er 
imod mig. 

Herren. 
Det er slemt, vi ingen Børn har. 

Fruen. 

Aa ja, det er det vist — skønt Gud ved! Det maa dog 
være underligt at have nogle smaa Væsener om sig, knyttede saa 
nær til én, som ikke forstaar et Gran af, hvad man tænker. 
Kærlighed til Børn er dog saa dyrisk — eller jeg ved ikke, hvad 
jeg skal kalde det — saadan legemlig. 

Pavse. 

Herren. 

Du er forelsket. 

Fruen (sagte). 

Maaske. 

Herren. 

I hvad? 

Fruen. 

Jeg trænger til at give mig hen til noget, da det andet 
ikke fylder mit Liv. Det tager efter mig, stærkere og stærkere. 
Jeg kan ikke staa imod længer, og jeg forstaar næppe, hvad galt 
der er deri. — Vær ikke vred, fordi jeg taler saaledes. Det gør 
mig saa ondt, jeg maa bedrøve dig. Maaske gaar det over. 
Jeg er desuden fejg, som vi alle er. Til sidst vil jeg naturligvis 
intet — helt. 

Herren. 

Ja du, jeg frygter næsten mer det halve, der dølges. 
Fruen. 

Hvorfor spørger du mig? Naar man ikke taler om Spøg- 
elser, bliver man ikke bange for dem. Hvorfor lader du mig 
tænke paa dette? Det er ikke klogt. 

Herren (sørgmodig). 
Jeg stiller Diagnosen. 

Fruen. 
Kan du kurere Sygdommen. 

Herren. 

Min kære, det vil Tiden vise. Jeg har kun ét Middel at 
foreslaa, som jeg meget vil bede dig følge. 

Fruen. 

Jeg vil rette mig efter alt, hvad du ønsker. 
Herren. 

Du kan begribe, jeg længe har set dette, mærket, hvordan 
det kom og været forpint over, hvor fortabt og aandsfra værende 
du blev. I Selskab var du distrait, alene med mig gik du 
rastløs omkring eller sank død hen. Du ved, jeg holder af dig. 
Jeg er din gode Ven. Du vil nok tro, at jeg har været meget 
bekymret over dette. 

Fruen (sagte). 
Jeg kan jo ikke derfor. 

Herren. 

Nej. Men ser du, saa almindelig, som din Stemning form- 
edes for lidt siden, er den dog næppe. Og det enkelte volder 
mig Uro. En, som vi ikke behøver at nævne, spiller større Rolle 
i dine Tanker end min Lykke taaler. 

Fruen (skjuler sit Ansigt i Hænderne). 
Sig intet derom — det er saa fortvivlende. 

Herren. 

Holder du lidt af mig endnu, saa følg mit Raad. Du maa 
rive dig løs, du maa tvinge dig ud af disse Stemninger. Du ved 
godt, det er Hasard, om der skulde komme Lykke ud af det 
andet. Det begynder i hvert Fald med Ulykke — baade for dig 
og for mig. Du maa rejse. (Med et halvt Smil). Det er en Bade- 
kur, som Lægen foreskriver efter stillet Diagnose. 

Fruen. 

Rejse! Tror du, det hjælper? 

Herren. 

Véd det ikke. Jeg maa prøve det Middel, et gammelt 
probat Husraad. Der gives i alt Fald intet andet. Hvis jeg 
kæmper mod en bestemt fremmed Indflydelse, maa jeg unddrage 
dig denne. 

7 

Tilskueren. 1884. 

Fruen. 

Kan du rejse for din Forretnings Skyld? 

Herren. 

Aa jo, du. Selv om jeg mistede et Aars Indtægt, selv om 
jeg satte min halve Formue til, blev dette dog mindre end hvad 
jeg taber ved at blive. 

Fruen. 

Tilgiv mig! 

Herren. 

Jeg beder dig: sig ikke det. Jeg er bleven for gammel tit 
at dømme, og jeg har aldrig haft Anlæg til Moralist. Hvad jeg- 
i dette Øjeblik halvvejs fordrer af dig, maatte helst dit Hjærte 
give mig nogen Ret til. 

Fruen (i det hun rækker ham Haanden). 
Jeg er saa ulykkelig derover. 

Herren. 

Lad det være godt nu. Altsaa i Morgen Aften rejser vi. 
Fruen. 

Allerede i Morgen ! ' 

Herren. 

Des hurtigere naar vi Maalet. 

* Fruen. 
Og hvor skal vi hen? 

Herren. 

Det lader vi Tilfældet om. Vi rejser til vi er ganske trætte, 
saa hviler vi ud og saaledes fremdeles. 

Fruen. 

Og hvornaar kommer vi hjem? 

Herren. 

Naar du har lært, at der hører megen Resignation til at 
leve og mest til at leve sammen. 

Fruen. 
Blot det læres udenlands. 

Herren. 

Vi faar se. Ellers — hvad der skal ske, maa ske. Nu, 
Nat! 

Fruen. 
Vil du ikke ogsaa til Ro? 

Herren. 

Straks. Jeg vil blot læse min Avis til Ende. 
(Fruen gaar ud af Stuen, Herren læner sig tilbage i Tanker). 

Edvard Brandes. 

P. Bal an: Monumenta Reformationis Lutheranæ ex tabulariis S: Sedis 
secretis. 1521—1525. Fase. I. Ratisbonæ 1883. 



Pavedømmet har i den nyeste Tid jævnlig beredt Histor- 
ikerne Overraskelser, men næppe nogen af en saa ubetinget glædelig 
Natur, som da Pave Leo XIII sidste Efteraar nedsatte en Kommission 
til Udgivelse af en Del af de literære Skatte, over hvilke Rom i 
Aarhundreder har ruget med den største Skinsyge. Allerede den 
Maade, paa hvilken Leo XIII forkyndte den lærde Verden sit For- 
sæt, var ny og overraskende. Hans Brev til de tre Kardinaler, 
der skulde staa i Spidsen for dette Foretagende, var ikke skrevet 
i den sædvanlige Kuriestil; Sprogformen var vidt forskellig fra 
Pius IX's Encyklikaer. Og Indholdet viste, hvilken Magt Viden- 
skabens Krav har faaet selv i Rom. Protestantiske lærde have i 
de sidste to Menneskealdere som oftest forgæves maattet banke paa 
den tæt tillukkede Dør, bag hvilken de værdifulde Aktstykker laa 
gemte, der ikke blot vilde kunne bidrage til at løse mange af Kirke- 
historiens, men ogsaa ofte Verdenshistoriens Gaader. Efterhaanden 
som Historieforskningen er gaaet dybere, fra de ydre Kendsgerninger 
til de indre Motiver, er Savnet af Nøglen til det vatikanske Gehejme- 
arkiv blevet føleligere og føleligere; ti ikke blot i Middelalderen, 
men lige saa meget i den nyere Tid, har Rom kastet sin Islæt i 
den politiske Væv. Man forestillede Paven, at Rom i alle Hen- 
seender var bedst tjænt med, at de værdifulde Aktstykker kom frem 
for Dagens Lys. I mange Tilfælde maatte man øse af mindre 
vel underrettede Hjemmelsmænd, ofte af erklærede Modstandere; 
derfor vilde ikke blot Sandheden, men maaske ogsaa Rom selv 
være tjænt med at lukke op for sine Skatte. Pavedømmet vendte 

i Reglen det døve Øre til- saadanne Forestillinger. I en Tid, 
hvor Stikordet lød paa, at Dogmet skulde overvinde Historien, 
var der ikke Udsigt til at trænge igennem med den Slags 
Grunde. Men sidste Efteraar skete det forunderlige, at Leo XIII 
selv gjorde sig til Tolk for de Ønsker, hans nærmeste Forgængere 
saa ofte havde afvist. Han udtalte i det oven for omtalte Brev, 
at mange Afsnit af Pavedømmets ældre Historie vare komne til 
at staa i et misligt Lys, fordi Historikerne havde maattet øse af 
Modstanderes, tit saa forvanskede, Fremstillinger. Samtidig med 
at han opfordrede katolske lærde til at give »upartiskec Skild- 
ringer af de omstridte Tidsrum, aabnede han saa Udsigt til, at 
det pavelige Arkiv vilde lægge et Udvalg af sine Skatte frem. 
Tre Kardinaler skulde udkaste Planen til dette Arbejde, og naar 
den var billiget af Paven, skulde selve Udgivelsen begynde. 

Hurtigere end man kunde vente det, er Leo XIII's Tanke 
traadt ud i Virkeligheden. Højt over den Syndflod af Smæde- 
skrifter om Luther og Reformationen, som Luther -Jubilæet har 
fremkaldt i alle katolske Lande, rager det Hæfte Aktstykker, 
som den pavelige Husprælat Pie tro Balan for en Maanedstid 
siden udgav. Det er vel for en stor Del gamle bekendte, man 
træffer i dette Hæfte; men Aktstykkerne fremtræde her i større 
Fuldstændighed og nøjagtigere gengivne end andensteds. Og 
ved Siden af det gamle støder man paa ikke saa lidt nyt. 

Hovedstammen i det udgivne Hæfte danner den pavelige 
Nuntius', Hieronymus Aleanders, Indberetninger til Leo X's 
Statssekretær Giulio af Medici (senere som Pave Klemens VII) 
og Roms Svar. Disse Aktstykker ere allerede benyttede af Palla- 
vicini i hans Skildring af Trienter-Konciliets Forhistorie; men 
den lærde Jesuit var altfor meget Partimand til at gøre fuld Brug 
af dem. Man maatte imidlertid længe lade sig nøje med den brud- 
stykkeagtige Gengivelse hos Pallavicini, indtil vor Landsmand, 
Fr. Munter, sidst i forrige Hundredaar »ved et Tilfælde« i et 
romersk Bibliotek fandt Aleanders Depescher og i det mindste 
enkelte af Svarene paa dem, saa at han paa dette Grundlag kunde 
skrive en betydningsfuld Skildring af Aleanders Virksomhed paa 
Rigsdagen i Worms. Munter har rimeligvis afskrevet disse Akt- 
stykker, men hans Afskrift er forsvunden. Da Luther-Jubilæet 
nys henledede den almindelige Opmærksomhed paa Rigsdagen i 
Worms, blev der anstillet Undersøgelser for at finde Munters Af- 
skrift her i København, men uden Held. Derimod havde den 

gammelkatolske Kirkehistoriker, Prof. Friedrich i Munchen, paa sin 
skæbnesvangre Rejse til det vatikanske Koncilium i 1869 haft det Held, 
paa Stadbiblioteket i Trient at finde en Afskrift af Aleanders Depe- 
scher, som han kort efter udgav; menKritiken blev i høj Grad ud- 
æsket, baade over for den benyttede Afskrift i Trient og Friedrichs 
Gengivelse af denne. Derfor fortjæner selv det, som ikke er nyt, 
i denne romerske Samling at modtages med Paaskønnelse. 

Paa de efterfølgende Blade skal der af det nye og det gamle 
i denne Samling fremdrages nogle Enkeltheder, der have mere 
almen Interesse som Bidrag til Belysning af den kirkelige Situation 
i Aaret 1521. 



Afifatteren af de nævnte Depescher var Hieronymus Ale- 
ander. Han var født i Istrien i Aaret 1480 af fattige, men adelige 
Forældre, og da han 1520 blev sendt til Tyskland som pavelig Nun- 
tius, havde han allerede en lang og hæderlig offentlig Løbebane 
bag sig. Tyve Aar gammel havde han i Venezia holdt Fore- 
læsninger over Plutark og Cicero; de havde vakt saa megen Op- 
mærksomhed, at Pave Alexander VI havde udnævnt ham til Se- 
kretær for sin Søn, Cæsar Borgia. Otte og tyve Aar gammel op- 
traadte han som Lærer ved Pariser-Universitetet, og mod alle 
Regler blev han kort efter Rektor for denne Højskole. 1513 
træffe vi ham imidlertid som Hjælper hos Ærkebispen af Paris 
og Aaret efter som Kansler hos Biskoppen af Liége og Indehaver 
af en god Præbende. I denne Biskops Tjæneste kom han til Rom, 
og da Leo X lærte ham at kende, gjorde han ham først til Se- 
kretær hos Giulio af Medici, siden til Bibliotekar ved Vatikanet 
og endelig til Nuntius i Tyskland. 

Blandt de nye Aktstykker er et Brev fra Leo X til Ale- 
ander og Instruktionen med Hensyn til det, han skulde udrette. 
I Brevet fortæller Paven, hvorledes hans Sind er bleven sat i en 
stærk Bevægelse ved de daglige Efterretninger, som kom til Rom 
og mældte om Augustinermunken Martin Luthers nye Lærdomme 
og forargelige Artikler. Hans Kardinaler havde undersøgt Luthers 
Udsagn og Skrifter og foredraget ham Resultatet af Undersøgels- 
erne, og det lød paa, at Luther maatte tilbagekalde som en 
Kristen, hvis han ikke vilde domfældes som en Kætter. Nu faar 
Aleander, »hvis Kløgt er prøvet under vanskelige Forhold«, det 

Hverv at føre Pavedømmets Sag over for Kejser Karl og det tyske 
Rige. Han skal ikke aflade med at formane Luther til at vende 
tilbage paa den rette Vej; og han kan love Hæder og Ære, hvis 
det sker, men true med strænge Straffe, hvis det ikke sker. I 
Instruktionen indskærpes det ham, at han først og fremmest skal 
se til at komme godt ud af det med Johan Eck, der rejste rundt 
for at skaffe Banbullen mod Luther Godkendelse alle Vegne. 
Uenighed mellem Aleander og Eck vilde føre til, at det »hellige 
Værk«, der var betroet ham, vilde gaa til Grunde eller hindres; 
og Paven elsker dem begge i lige Grad og er villig til at belønne 
dem begge. Som Nuntius skal han gøre Kejseren det klart, at 
det fremfor alt er hans Pligt, at udrydde Hæretikere, og han 
skal stræbe efter at faa Breve fra Karl til alle Tysklands 
verdslige og kirkelige Fyrster, med Opfordring til at hjælpe ved 
Udførelsen af Bullen; i den Henseende var der nemlig meget 
tilbage at ønske. Dersom Luther enten selv eller ved en af sine 
Velyndere skulde kræve at blive forhørt af Kejseren, skal han 
sige til Kejser Karl, at Paven har tilbudt frit Lejde, og at Sagen 
bør paakendes i Rom. Og hvis Luther ikke inden den fastsatte 
Tid tilbagekalder, skal han sørge for, at han føres bunden til 
Rom, for der at lide den fortjænte Straf. Af hvad Art denne 
vilde blive, kan man skønne, naar man i et Brev fra Giulio af 
JMedici ser Luther kaldt »en ny Arios eller Muhammed«. 

I en af sine første Depescher giver Aleander en Skildring 
af Forholdene i Tyskland; i en anden udkaster han Skitser af de 
fremragende Personer. Ingen af dem, siger han, der har levet i 
det sidste Tusend Aar, har et bedre Sindelag end Kejseren; 
hvis han ikke var, som han er, vilde vore Sager være langt mere 
indviklede paa Grund af private Lidenskaber. Den kejserlige 
Skriftefader G la pi o er bleven langt mere billig mod Roms Sag 
end tidligere, paa Grund af de Opmærksomheder, der er vist 
ham; deraf uddrager den kløgtige Nuntius den Moral, at det 
»altid er godt, at gøre vel mod andre«. En af de kejserlige 
Raadsherrer, Biskoppen af Tuy i Spanien, havde forfattet en 
Tale mod Lutheranerne, som snart skulde blive sendt til Rom. 
Den høje Prælat forsikrede Aleander om, at han baade havde 
gjort og vilde gøre alt muligt i Luthers Sag, baade ved Tale og 
Skrifter, men han saa' godt, at det var et haabløst Arbejde, »ma 
<jhe ben vede esse irritum laborem« — en Sætning, der kan staa 
som Prøve paa det Blandingssprog af Italiensk og Latin, i hvilket 

Depescherne ere affattede. Den samme Biskop af Tuy havde haft 
en Strid med en Don Luis Caroz om en Præbende, og han troede 
sig forurettet ved Roms Afgørelse af Striden. Aleander mener 
nu »efter høje Herrers Raad«, at man bør se at faa Don Luis 
tilfredsstillet paa en anden Maade, da Biskoppen af Tuy er en 
lærd Mand, der har en høj Stjærne hos Kejseren. Biskoppen har 
ogsaa stor Indflydelse paa Karls Opdrager og Minister Ghievres, 
der har Tilbøjelighed til at lade al Ting fredelig afgøre, »for at 
Kejseren kan faa alle sine Kroner.« Denne Tilbøjelighed kan let, 
mener Aleander, friste til at stole for meget paa Tyskerne, der 
have stor Forkærlighed for Luthers Sag. Ghievres har atter meget 
at sige hos Kansleren Gattina ra, der er en fin Mand, som fører 
sig godt, »men han vil kun gøre, hvad Ghievres vil.« Hertugen 
af Alba er meget ivrig for Paven og Kirken og taler om dem 
med den største Varme. Det gør i det hele taget alle Spanierne r 
undtagen de mistænkelige Købmænd. Baade Købmændene i Ant- 
werpen og andensteds ere Luther hengivne, fordi han har sagt r 
at hverken Kættere eller andre maa brændes. Kurfyrsten af 
Sachsen er ganske vist en god Fyrste, men han er forført af 
sine Raadgivere, som alle ere Disciple af Luther. Aleander, der 
er meget opfindsom med Hensyn til de Motiver, der skaffe Luther 
Venner, har ogsaa et Par Hypoteser at give til bedste om. de 
Grunde, der gjorde Kurfyrst Frederik den vise luthersk sindet. 
»Jeg hører ogsaa, at han er vred over en vis Præbende, som man 
i Rom lovede, efter Indehaverens Død, at give til en Mand, der 
gik for at være en Slegfredsøn af Kurfyrsten«. Det Løfte havde 
Rom ikke holdt, og derfor kan Kurfyrsten — Aleander vil have 
det fra »en af hans Folk« — ikke slaa sig til Taals, »skønt han er 
en tavs og indesluttet Mand, der ikke siger sin Mening«. Der er 
imidlertid formentlig ogsaa en anden Grund til hans »Uvilje mod 
Præsteskabet« , nemlig Hadet til Kurfyrsten af Mainz. Det skal 
skrive sig fra en Strid om »et Land ved Navn Erfurt«, af hvilken der. 
er opstaaet et dødeligt Fjendskab mellem de to. Men trods det r 
gaa de dog, til Aleanders store Forundring, om, som var de to 
kærlige Brødre. »Over for denne Sachser«, siger den snedige 
Nuntius, »skal vi ved Hjælp af Kejseren og andre gøre ^os al 
mulig Umage paa næste Rigsdag , og jeg har ikke opgivet alt 
Haab om, at det kan lykkes os at udrette noget godt.« De 
teologiske Fakulteter faa det Skudsmaal, at de alle ere vel sind- 
ede mod Rom; men Aleanders Haab om Sejer er dog væsentlig 

bygget paa Kejseren. Hvis han bliver ved, som han er begyndt, 
saa vil alt gaa efter Ønske, og Kirken vil faa Fred. 

At der var Fare paa Færde, kunde den pavelige Nuntius 
ikke skjule. »Imod os staar en Legion af Adelsmænd og fattige 
tyske Grever, som under Huttens Ledelse have dannet en Sammen- 
sværgelse; de tørste efter Præsteblod og længes kun efter at kaste 
sig over os. Ogsaa alle Juristerne og Kanonisterne ere imod os, 
og baade de gifte og de gejstlige iblandt dem ere de mest erklær- 
ede Lutheranere; og det skønt Martin Luther alle Vegne for- 
dømmer deres Haandværk og raaber, at deres Bøger skulde 
brændes til det sidste Bogstav. Alligevel holde disse dumme 
Fyre paa ham til det yderste; det kommer deraf, at de ikke har 
Forstand paa den Videnskab, de give sig af med. Efter at være 
bleven Doktorer uden at have studeret, herske de paa Universitet- 
erne ved deres oratoriske Gaver. Men langt værre end disse 
Jurister ere dog de lunefulde Grammatister og Smaapoeter« — Poeter 
var i Tyskland Navnet paa Humanisterne — , »som Landet er fuldt 
af. De tro, at de blive lærde, især i Græsk, naar de blot erklære, 
at de afvige fra den gamle Kirkevej«. 

Aleander havde et svageligt Helbred > og det har sat sine 
Mærker paa hans Depescher, i hvilke vi idelig støde paa Udtryk 
for en sygelig Følelse af at være forfulgt paa alle Maader. »Reuch- 
lianerne, Lutheranerne og Erasraisterne have skrevet Dialoger 
imod mig, og de ere trykte. De have paa Kejserens Palads i 
Køln slaaet Vers op, i hvilke de sige, at jeg er en Overløber fra 
Humanismen, en Hofsnog, en defensor di pædieoni, en Bøddel, Op- 
brænder af gode og hellige Bøger — det vil sige af Luthers, 
Huttens og tusend andre Slynglers Skrifter. Af det ler jeg til den 
Guds Ære, for hvis Skyld jeg er bleven landflygtig i hele Tysk- 
land. De, som have været mine Tilhørere, ere værst imod mig; 
de flyr mig som en banlyst, men ogsaa derad ler jeg. Andre 
komme til mig for i Disput at forsvare Luther, men det er en 
let Sag at gendrive dem.t Dernæst klager han over, at man 
ikke vil sælge ham det, han trænger til; man sletter hans Navn ud 
paa hans Dør og tillader sig »tusende andre barbariske Ufor- 
skammetheden. Han lever i en dødelig Angest for, at Hutten og 
hans sammensvorne skal faa fat paa ham ; ikke blot gode Venner, 
men selv nogle Fyrster og kejserlige Sekretærer — og vel især 
hans egen sygelige Fantasi — have opfordret ham til at tage sig 
i Agt. Han har den største Vanskelighed med at pleje sit Hel- 

bred; ti medens han i Rom har Varme i Værelset fra September 
til Maj, sidder han nu i Januar Maaned uden Varme oppe ved 
Rhinen. Og han klager over de smaa og smudsige Lokaliteter, 
man i Tyskland byder en pavelig Nuntius. 

Efter denne mere personlige Klage gaar han saa videre i 
Skildringen af Forholdene i Tyskland. Han er højlig forbavset 
over, at der er Munke og Præster af andre Ordener end Augu- 
stins, som holde med Luther. Næsten hele Præsteskabet, med 
Undtagelse af Sognepræsterne, er over al Maade smittet af 
Lutheranismen, og det gælder navnlig om dem, »der ere befordrede 
fra Rom«. Præsterne have ikke megen Forstand paa Luthers 
Orunde, men kun paa hans onde Ord og paa Huttens Satirer; 
de ere i Forvejen forbitrede paa Rom, og nu knytte de Troens 
Sag til denne Forbitrelse og blande den ind i deres private 
Lidenskaber og Hadet til Rom. Ved Prædikenerne imod Luther 
og ved Baalene for hans Bøger bedres Folket imidlertid Dag for 
Dag, og Aleander haaber, at Advent og Fasten ogsaa skal gøre 
deres Virkning, og den forestaaende Rigsdag Resten. Han bøn- 
falder Rom om at gøre en Ende paa de mange økonomiske Mis- 
brug!, der klæbe ved den tyske Kirke; »ti disse Folk blande 
Luthers Sag med hine Misbrug, og det volder os stor Skade med 
Hensyn til Hovedsagen, som er den katolske Tro.« 

Dernæst aflægger han Beretning om den kætterske Lite- 
ratur, der vokser Dag for Dag. »Den nye Ariost har skrevet 
-en Bog om det babyloniske Fangenskab, der imidlertid er saa 
* uhyre ugudelig«, at den snarere vil gavne end skade Rom. Det 
værste er, at disse tyske Oprørere maa have Hjælpere ved selve 
Pavehoffet; ti Bullen mod Luther var trykt i Tyskland, før den 
blev offentliggjort i Rom. »Hverken der eller her kan man sige 
eller skrive noget, som man ikke snart faar at vide over Rom«; 
-saa vidt Aleander kan se, maa enten kirkelige Embedsmænd i 
Rom, eller i det mindste deres Skrivere, være Ophavsmænd til 
disse Brud paa Hemmelighederne ved Pavehoffet. Naar hertil 
kommer, at »hele Norden« er i Oprør, forstaar man den pave- 
lige Nuntius' Bekymringer. Imidlertid nærer han dog noget Haab, 
naar man blot vil bruge de Midler, man har. Det vilde være 
nyttigt at skrive til den pavelige Nuntius i England, for at han 
ogsaa kunde træffe sine Forholdsregler; »af et Brev fra Erasmus, 
som allerede er trykt, kan man se , at mange Stormænd i Eng- 
land holde med Luther, og naar jeg lægger Beslag paa eller vil 

brænde Luthers Bøger, saa sige de tyske Bogtrykkere, at de 
hellere ville sende disse over Antwerpen til England«. 

Jo længere Aleander opholdt sig i Tyskland, desto tydeligere 
saa' han, hvor mange Tilhængere Luther havde i »hele Norden«. 
Han er oprørt over, at man i Antwerpen trykker en spansk Over- 
sættelse af Luthers Skrifter, som saa uden videra sendes til 
Spanien; det er efter hans Mening de flanderske Skippere, som 
her ere paa Færde. I Gent prædikes Luthers Lære offenlig, »som 
om det kunde være Paulus' eller Kristus'«. Det samme er Til- 
fældet i Holland, og i Tyskland holde de ni Tiendedele paa 
Luther, mens den sidste Tiendedel* tror paa Romerhoffets Undergang 
og raaber paa et Koncilium, et tysk Koncilium. I et Brev til Eck 
klager han over, at der i Tyskland er saa mange Lutheranere, at 
ikke blot Menneskene, men ogsaa Stene og Træer raabe paa Lu- 
thers Navn. Over for denne sin Vaabenfælle udtaler han med 
Smerte, at Præsterne ere lige saa gale som Lægfolk, saa at hvis 
Kejseren ikke var det bedste og frommeste Menneske, saa vilde 
det staa ynkelig med Guds Kirke i Tyskland. Det er Kejserens 
Magt man maa stole paa. »Ti, kære, hvor tror du, at de, der 
ikke bryde sig om Pavens Forbandelser, ja som ikke agte Paven 
for en sur Sild, skulle bryde sig om Bispernes Trusler?« Derfor 
maa alt sættes ind paa at holde Kejseren fast, men det har sine 
Vanskeligheder »paa Grund af Lutheranernes uforskammede Magt«. 
Aleander gjorde imidlertid selv sit bedste. Han tog Bolig saa 
nær Kejseren som vel muligt, og havde sine Spejdere ude, saa 
at han vidste, hvad der gik for sig i Kejserens Kabinet, hvad der 
blev mældt til Rom, og hvad de luthersk sindede Fyrster tænkte 
paa at gøre. Naar han er ved det kejserlige Taffel bruger han 
Øjne og Øren paa bedste Maade og taler tilsyneladende aabent 
for at faa andre paa Gled »efter det Ordsprog, at Bordet er en 
stor Pinebænk«. Han bruger Penge til Bestikkelser, og han 
mener, at man for en lille Sum kunde faa alle Sekretærer og 
Tjænere til at danse for Rom, trods deres Had til det romerske 
Hof. En Gang da Pengene udeblive, skriver han et Brev for at 
skynde paa; »ti nu eller aldrig skal man skaffe sig Venner paa 
den anden Side.« Og foruden det urette Mammon bruger han 
alle de Gunstbevisninger, over hvilke Rom raadede. Med en 
kynisk Aabenhjærtighed skriver han: »Vi maa give os i deres 
Hænder, som kendelig nok ikke pløje lige; det er det eneste 
Middel«. Og disse maa ikke mærke, at man holder dem for 

Modstandere eller mistænkelige Personer; man skal overvinde dem 
ved fagre Ord, love Guld og grønne Skove, smaa og store Gaver 
fra Paven. »Det hjælper ikke det mindste at bruge Argumenter 
fra Troen, Religionen eller Frelsen, Velsignelser eller Banlys- 
ninger; det ler man kun ad.t I den Henseende have Luthers 
Skrifter øvat stor Virkning. Præsterne have trods alle kejserlige 
Paabud ikke Mod til at prædike imod Luther; ja i Antwerpen traadte 
nys en Kvinde hen foran en Munk, som stod paa Prædikestolen, 
og viste ham en af Luthers Bøger paa Tysk og sagde, at hun 
vilde læse den til Trods for hans Advarsel. Selv i Worms holdt 
Lutheranerne en Bogtrykker, og der var saa fuldt af tyske og latinske 
lutherske Bøger, at man næsten ikke solgte andre. Man kan læse 
Aleanders Fortvivlelse i den hele Depesche, i hvilken han udøser 
sin Harme over den Gerning, som Luthers Smaaskrifter havde 
øvet. Hertil kommer saa en ny Ulykke. Folk, der have været 
i Rom, fortælle, at man der ler ad Luthers Sag, og at ingen 
bryder sig om den. Og Aleander synes at skænke dette Rygte 
nogen Tiltro; ti man er ikke altid ekspedit nok i Rom. Maaske 
holder man sig noget tilbage af Frygt for at komme til at til- 
lægge Sagen for stor Betydning; »men der er dog en gylden Mel- 
lemvej til at undgaa de to Yderligheder«. . 

Ved Siden af Luther er der en anden Genstand for den pavelige 
Nuntius' Had: Erasmus. Denne havde skrevet til Rom og klaget 
over Aleander, og den lærde Humanists Klager havde kendelig 
gjort Indtryk paa Paven. Derfor bruger Aleander som Nødværge de 
skarpeste Udtryk om Erasmus. Han har skrevet værre mod Pa- 
ven end Luther; han er Tønderet til alle Ulykkerne; det er ham, 
der har ødelagt Flandern og Rhinlandene. Aleander kender Erasmus 
godt fra Venezia, hvor de boede sammen et Halvaarstid. Da 
holdt Aleander Forelæsninger over Plutark, og Erasmus gjorde ham 
den Ære at overvære disse. Siden vare de samtidig i Antwerpen, 
men Erasmus lod sig da ikke se. Senere igen havde saa Erasmus 
udspredt det Rygte, at Bullen mod Luther var falsk og ikke fra 
Paven; han havde vundet saa megen Tiltro hos Folk, at^ Aleander 
maatte vise nogle Originalen til Bullen. I Køln gjorde Erasmus 
først alle mulige Forsøg paa at krydse Aleanders Planer med 
Fyrsterne, men da det mislykkedes, kom han for at faa den pave- 
lige Nuntius i Tale. Denne var saa høflig imod ham som muligt, 
»i Mindet om Samlivet i forbigangne Tider«. Erasmus sagde, at 
han havde hørt, at Aleander havde i Sinde at faa hans og Reuch- 

lins Bøger fordømte; men den snilde Nuntius spillede den uskyldige. 
Han sagde, at han ikke havde noget saadant Hverv ; at han vel ikke 
havde læst hans Bøger, men at han ikke troede, noget i dem kunde 
stride mod Kirkens Ritus. Han skildrer selv sin Stilling un- 
der denne Samtale saaledes: »Jeg forstilte mig hele Tiden snildt 
(sempre dissimulai dextramente), og jeg fandt paa nogle smaa, 
forbindtlige Løgne (trovai alcune bugiette officiose), fordi jeg ikke 
paa anden Maade kunde virke til Gavn for Troen og min Mis- 
sion c Det eneste, han bebrejdede Erasmus, var hans Benægtelse 
af den pavelige Bulles Ægthed. Erasmus sagde hertil, at han 
ikke var forpligtet til at tro paa dens Ægthed, før han havde set 
Originalen; men han fik til Svar, at det var galt at nægte Bullens 
Ægthed, fordi han ikke havde set den; det var daarligt at for- 
dømme hvad man ikke kendte til; en klog Mand skulde tie og 
hellere tro det bedste end det værste. Erasmus blev rød i Hovedet 
og tavs, men saa slog Aleander Sagen hen i Spøg og indbød Hu- 
manisten til Rom, hvor han kunde være vis paa at finde en god 
Modtagelse, især »naar han vilde skrive noget, der kunde tjæne 
til at opbygge, ikke til at splitte Kirken«. De to gamle Venner 
blev sammen fem til seks Timer og skiltes tilsyneladende i Fred. 
Næste Dag skulde Luthers Bøger brændes; da lod Erasmus sig 
mælde. Aleander har ham mistænkt for, at dette Besøg havde 
til Hensigt at trække Baalfærden ud, indtil Kejseren, der skulde 
af Sted samme Dag, var rejst, og derfor sagde han, at han ikke 
havde Tid til at tale med ham; og da Luthers Bøger vare brændte, 
kom Erasmus ikke igen. 

Midtpunktet i Aleanders Depescher danner selvfølgelig Rigs- 
dagen i Worms. Den pavelige Nuntius gjorde trolig alt, hvad 
han kunde, for at holde Luther borte fra den. Efter romersk Tanke- 
gang burde en Kætters Sag jo kun paakendes for et romersk Forum. 

Nu foreligger der en mærkelig Instruktion, som blev given 
de kejserlige Afsendinge, der skulde bringe Frederik den vise 
til at falde fra sine Fordringer. Disse Afsendinge skulde ikke fra- 
gaa, at der var kirkelige Misligheder, men blot holde paa, at de 
kundel)live fjærnede uden Oprør og Skisma. De skulde vise hen til, 
at Paven havde sin Dommer i Himlen, og at Kristus havde sagt, 
at man endog skulde gøre, hvad Farisæerne paa Mose Stol sagde. 
Tillige skulde de gøre Fyrsten ængstelig for sin Magt ved at 
forestille ham, at Kirkemagtens Fald kunde drage Fyrstemagtens 
efter sig. De skulde vise Selvmodsigelsen i, at den samme Luther, 



Digitized by Google 



110 



Luther og Rom i Aaret 1521. 



der ikke vilde dømmes af Paven, gjorde sig til Dommer over Paven, 
og forestille Kurfyrsten, at det ikke var rimeligt, at hele Kirken 
havde taget fejl, lige indtil Luther og et Par af hans Tilhængere 
kom paa det rette Spor. Hvilken Brøde var det ikke, at have 
brændt Fædrenes Dekreter og saa mange hellige Mænds Bøger 
og at have fordømt Kostnitzer-Konciliet ! »Mon hele Verden hid- 
til er faren vild, og er Martinus den eneste, der har Forstand? 
Eller mon ikke samme Udaad snarere beviser, at Martinus er den 
mest ugudelige og slette Kætter? Hvis han, som han roser sig 
af og praler med, virkelig levede evangelisk, saa vilde han ikke 
tale saa skændig og uforskammet om Paven og Koncilierne«. 
Man vil naturligvis gøre Fordring paa, at Luther skal høres; men 
hvad vil det kunne hjælpe? Hvem skulde forhøre ham? Teo- 
logerne og Juristerne? Deres Bøger har han jo fordømt og 
brændt. Filosofferne? Den bedste af disse, Aristoteles, har han 
kaldt et umælende Dyr, der endogsaa var ulærd i de naturlige 
Ting. Skulde han da dømmes af Lægfolk og Kejseren? Det 
vilde stride aldeles mod den kirkelige Praksis. »Ja, den gode Lu- 
ther gør sig rigtig nok til Pavens Modstander og vil, at denne 
skal undergives Lægfolks Dom; men der er dog forhaabentlig 
ingen af disse, som er saa ugudelig og uforskammet, at han vil 
driste sig til det. Nej, Martinus vil gærne komme til Rigsdagen 
med frit Lejde, for der ustraffet at kunne udgyde sit Raseri og 
sin Gift, og saa drage bort, som om Kejseren og Fyrsterne havde 
billiget, hvad han har skrevet«. Og hvormed skulde man overbevise 
ham? Han fordømmer jo alle Videnskaber, Fakulteter og Bøger. 
Med Fornuftgrunde? Hvordan er det muligt, at den der skriver 
og handler saa ufornuftig, skulde kunne overbevises ved nogen 
Fornuftgrund? Ved det nye Testamente? Det indeholder for det 
første ikke Svar paa alle Spørgsmaal; dernæst vil Luther lægge 
sit eget ind i det, og endelig, naar noget ikke passer i hans 
Kram, saa siger han straks, at det er Galskab, som han har gjort 
det med Jakobs Brev. Skulde man da sammenkalde et alminde- 
ligt Koncilium? Det vilde stride mod al Fornuft, at tillade enhver 
at appellere til et saadant, som det er saare vanskeligt at 
sammenkalde. Det er en horribel Paastand, at det skulde være 
tilladt for en enkelt, som modsagde Kirkens Afgørelser, at appel- 
lere til et Koncilium. Man skal forestille Kurfyrsten, hvor farligt 
det vilde være, at gaa mod hele Kirken og stole paa ét, skrøbeligt 
Menneske. Nej, Kurfyrsten skal kønt tvinge Luther til at tilbage- 

kalde; derved vilde Martinus komme til at ligne sin Ordensfader 
Augustinus, som jo har skrevet en Bog, der hedder »Tilbage- 
kaldelserne« (Retractationes). Der er ogsaa mange andre hellige 
Fædre, som have faaet nogle Meninger domfældte; men Resten af 
deres Skrifter gælder dog i Kirken. Hvis Luther havde sit Efter- 
mæle kært, saa vilde han ligne dem. Naar han blot tilintetgjorde 
det, som stred mod Kirken, vilde Resten læses af alle, og det endog 
med pavelig Billigelse. Man skal derfor give Kurfyrsten det Raad, at 
Luther skal indespærres paa en eller anden Éorg, saa at han ikke 
længer kan udsaa sin giftige Sæd. Kurfyrsten maa ikke sige, at 
han er bange for Folket; ti Folket ser altid hen til Fyrsten og 
følger hans Eksempel. Naar blot Kurfyrsten vilde bryde med Luther r 
saa vilde dennes Mod synke; ti han har ligefrem i et Brev til 
Rektoren i Erfurt, Crotus, gjort sig til af, at Kurfyrst Frederik og 
hele dennes Hof var paa hans Side. Altsaa — Luthers Bøger 
skulde brændes, han selv forvares paa et sikkert Sted, og fremfor 
alt skal man hindre ham i at komme til Worms. 

Men alle Aleanders Bestræbelser vare frugtesløse. »Sachseren c 
og hans Venner krydsede tvært imod den pavelige Nuntius paa et- 
hvert Punkt. Denne mælder forfærdet til Rom, at der efter Sig- 
ende i Kurfyrstens Slot findes et Maleri, paa hvilket man ser 
Luther og Hutten bære en Kasse med to Bægre paa, og som har 
Indskriften: Den sande Tros Ark. I Forgrunden skal Erasmus 
være afbildet med en Lyre som Kong David, og efter Arken følg- 
er Johan Hus, »der efter Luthers Sigende i den Bog, som her- 
med følger, skal have været lige saa hellig som Eders Hellighed 
selv«. Og til Aleanders Harme blev det vedtaget at kalde Luther 
til Worms. Han maatte endog sluge den bitre Pille, at Karl V i 
det Brev, i hvilket han stævnede Luther, kaldte ham »kære, 
fromme, hæderlige«, og han giver sin Forargelse Luft i et Brev 
til Rom, i hvilket han klager over, at der ligefrem er sendt »en 
Herold« efter Luther. Han er i høj Grad spændt paa »denne 
Antikrists« Komme, men trøster sig med, at Kejseren kort før 
Heroldens Afrejse har sagt Kurfyrst Frederik »et og andet, som 
stemmede med Roms Ønsker«. Om denne Martinus blev der, da 
hans Stævning var vedtagen, pludselig en dyb Tavshed, som om 
han aldrig havde været til, medens der før ikke gik en Time eller 
et Minut, uden at man baade offentlig og privat talte om ham. 
Aleander ønsker, at det maa blive saaledes ved og føre til »stadig- 
Tavshed«; men han har ikke meget Haab i saa Henseende- 

Der var nogle Tyskere, som vilde skrive mod Luther baade paa 
Tysk og Latin, men de havde Vanskelighed ved at finde en Bog- 
trykker; og da det endelig var lykkedes, købte Lutheranerne, »der 
have fælles Pung, ligesom Søfolk«, næsten hele Oplaget og til- 
intetgjorde det. For at trøste sig og andre har han studeret 
Tysklands tidligere Kirkehistorie; men han har aldrig fundet nog- 
et, der lignede det, han selv oplevede. Skismaet mellem Hen- 
rik IV og Gregor VII, som netop begyndte i Worms, »Moder- 
skødet for Uenigheder med Præsteskabet« , var som Violer og 
Roser mod det, der nu truede; ti da var omtrent hele Tyskland 
og Kejserens Søn for Paven; nu er alle og alt imod Rom, alene 
med Undtagelse af Kejseren. »Ellers er hele Verden imod os, og 
disse bidske Hunde ere rustede med Bøger og Vaaben, og de 
prale af, at de ikke længere ere aandløse Bestier som deres For- 
fædre; nu siger man, at Tiberen flyder ud i Rhinen«. 

Aleander fulgte Luthers Rejse til Worms, saa godt han kunde 
det paa Afstand, og han gjorde stadig Indberetninger til Rom. 
Han er ærgerlig over, at Luther prædikede i Erfurt, og at han der 
blev højtidelig modtaget af »Artisterne og Legisterne«, det filo- 
sofiske og juridiske Fakultet, som vi vilde sige. Af Kejserens 
Skriftefader har han hørt, at Herolden var undervejs med »dette 
Uhyre«, og at alle Mennesker gik ham i Møde, baade Drenge og 
ugifte Piger, gamle og unge; og det skønt Kejseren havde lovet, 
at Rejsen skulde ske hemmelig. Endelig kom den 16de April, 
paa hvilken Luther holdt sit Indtog i Worms. Aleander havde just 
forseglet en Depesche, da forskellige Bud og Mængdens Sammen- 
stimlen sagde ham, at den store Kætter drog ind i Byen. Det 
var naturligvis under hans Værdighed at gaa ud i den Anledning, 
men han sendte et Bud hen til Porten for at faa alt at vide. 
Luther blev fulgt til Byens Grænse af hundrede Ryttere, »rimelig- 
vis af Sickingens Folk«; ind i Byen blev han kun fulgt af otte. 
Han sad i en Vogn med tre andre; andensteds fra véd vi, at 
disse tre vare en Ordensbroder, Amsdorf og Pommerinken Peder 
Svave, bekendt af sine Stridsskrifter mod Kristjern II. Da Luther 
steg ned af Vognen, tog en Præst ham i Armen, rørte tre Gange 
ved hans Klædning, og »gik saa pralende bort, som om han 
havde rørt ved en Relikvie af en af Verdens største Helgener«. 
»Om kort Tid,« føjer Aleander spydig til, »hedder det sig nok, at 
Luther gør Mirakler.« Ved Nedstigningen af Vognen vendte Luther 
»sine dæmoniske Øjne« rundt i Kredsen og sagde paa Latin: »Gud 

vil nok være for mig!« Der kom straks flere Adelsmænd for at 
besøge ham, og da han havde spist Frokost med en ti, tolv af 
dem, skulde hele Byen hen at se ham. 

Det vilde føre for vidt her at gaa ind paa alle de Rænker, 
den pavelige Nuntius spandt, og paa de Skuffelser, han led i 
disse Aprildage, i hvilke saa meget gammelt faldt, og saa meget 
nyt fik Fæste. Det var ikke blot de høje Prælater, der vare heftig 
bevægede; Fyrsterne vare lige ved at lægge Haand paa hin- 
anden. I det mindste paastaar Aleander, at Kurfyrst Frederik og 
Markgrev Georg af Brandenburg en Dag vilde være komne op at 
slaas, hvis ikke Ærkebispen af Salzburg havde lagt sig imellem. 
Jo mere indviklede Forholdene blev, og jo mere de voksede Alean- 
der over Hovedet, desto skarpere blev ogsaa hans Udtryk om dem, 
der krydsede hans Planer. Derfor har man al Grund til at mod- 
tage hans senere Beretninger med stor Forsigtighed ; . ti han und- 
lader ikke at sværte Modstanderne, som t. Eks. Frederik den vise, 
paa samme Tid som han gør alt for at stille sig selv i det skøn- 
neste Lys. Efterhaanden som Forhandlingerne gik deres vild- 
somme Gang, blev den pavelige Nuntius personlig saa meget Part 
i Sagen, at ikke blot hans legemlige Svaghed, men ogsaa Omsorgen for 
hans Ære som Diplomat gjorde ham nervøs og upaalidelig. Man 
behøver blot at læse de indskudte Parenteser, der ledsage hans 
Beretning om det første Forhør over Luther, for at se, hvor bit- 
ter han var bleven. Eller hvad skal man sige til følgende Be- 
skrivelse af det Indtryk, som Luther havde gjort i Worms: »For 
øvrigt har hans Komme været heldbringende, fordi baade Kejser- 
en og alle Mennesker holder ham for en usædelig og dæmonisk 
Nar; ja, saa snart Kejseren saa 7 ham, sagde han: den dér skal 
aldrig gøre mig til Kætter! og siden, da Bogtitlerne blev nævn- 
ede højt for Kejseren , sagde denne lydeligt , og det gentog han 
ofte siden, at han ikke vilde tro, at Luther havde skrevet de 
Bøger«. Det var Aleanders Yndlingshypotese, som han ogsaa 
fremfører i den samme Depesche, at det var Melanchton, »et meget 
smukt, men saare ondsindet Talent«, som havde forfattet en god 
Del af Luthers Bøger eller dog i det mindste hjulpet ham meget 
ved Affattelsen af dem. Ti Luther selv, siger han et andet Sted, 
»er hverken Grammatiker, Dialektiker, Filosof eller Teolog, men 
blot et forrykt Menneske«, og han skal selv have sagt, at andre 
havde skrevet flere af hans Bøger. Resultatet af Luthers Frem- 
træden i Worms er udtrykt i følgende smagfulde Karakteristik: 

Tilskueren. 1884. 8 

»Jeg vil ikke tale om den Drukkenskab, til hvilken Luther er 
meget hengiven, og de mange Raaheder i Udseende, Ord, Handle- 
maade, Fagter og Fremtræden, som har skilt ham af med det 
gode Omdømme, som Folk havde dannet sig om ham«. I Ale- 
ånders Depescher have vi kort sagt Forbilledet for hele den mod- 
erne ultramontane Karrikaturtegning af Luthers Person. Hvad 
kan der ikke nu gøres ud af saadanne Depescher, naar deres Af- 
fatter ophøjes til et samtidigt, »uvildigt« Vidne! 

Der har været stridt meget om , hvad Luther egentlig har 
sagt i det store Øjeblik i Worms, da han trodsede Kejser og 
Rige, og man har stundom villet henregne de fleste Ord, som 
ved den Lejlighed lægges ham i Munden, til »l'esprit dans l'hi- 
stoire«, ikke til Kendsgerningernes Verden. Vi træffe i den fore- 
liggende Samling en aldeles paalidelig Skildring af Forhøret, som 
vil gøre en Ende paa den gamle Strid. I Følge denne omhyggelige 
Gengivelse blev Luther til sidst spurgt, om han dog ikke vilde 
tilbagekalde og tilbagetage sine Bøger og de Vildfarelser, han 
havde udsaaet, og det blev betonet, at man vilde have »et utve- 
tydigt Svar uden Horn«. Dertil sagde saa Luther paa Latin: 
»Naar eders allerhelligste Majestæt og I, høje Herrer, ønske et 
ligefremt Svar, saa skal jeg give et uden Horn og Tænder, nem- 
lig dette: Med mindre jeg bliver overbevist af Skrifternes Vidnes- 
byrd eller af en klar Fornuftgrund — ti jeg tror hverken paa Paven 
eller Koncilierne alene, da det er en bekendt Sag, at de ofte have 
taget fejl og modsagt hverandre — , saa er jeg i den Grad over- 
vunden af de hellige Skrifter, jeg har anført, og min Samvittighed 
er saa fangen i Guds Ord, at jeg hverken kan eller vil tilbage- 
kalde noget, da det hverken er sikkert eller forsvarligt, at handle 
imod Samvittigheden. Gott helf mir! Amen«. Da der straks efter 
skete et almindeligt Opbrud af den trætte Forsamling, sagde den 
trierske Notar, der havde forhandlet med ham: »Lad din Samvit- 
tighed fare, Martinus; det raader vi dig til, fordi den er vild- 
farende! Det vil være sikkert og forsvarligt for dig. Men hvad 
det angaar, at du siger, at Koncilierne have taget fejl, saa vil du 
aldrig kunne bevise det, hvad Trossager angaar; men med Hen- 
syn til Sæderne vil jeg ikke være uvillig til at indrømme det«. 
Dertil raabte Luther, at han kunde bevise det; og saa skiltes 
Forsamlingen ad. 

Denne Forhandling blev ført den 18de April. Otte Dage 
senere kørte Luther ud af Worms Port, og medens Kejseren og 

Fyrsterne forhandlede om hans Skæbne, fandt han et Skjulested 
paaen »Borg«, saaledes som Rom selv (se S. 111) havde foreslaaet. 
I Worms gik der imidlertid det Rygte, at han vilde gaa til det 
husitiske Bøhmen eller, som de fleste mente, til Danmark. Man 
havde hørt, at Kong Kristjern II havde indkaldt Melanchton, men 
at Kurfyrsten ikke vilde give Slip paa ham ; derfor fandt man det 
rimeligt, at Luther nu søgte til »Dacien«. Aleander bemærker 
paa sin spydige Maade, at det var ganske naturligt, at Kongen i 
Dacien trængte til nogen Trøst og Lindring for sin Samvittighed 
paa Grund af den uhyre Forbrydelse, som han havde begaaet ved at 
dræbe sine Bisper — hvis ellers denne Konge, som aldrig havde 
haft Samvittighed, kunde have en brødebetynget Samvittighed. 
For Aleanders Bevidsthed var Ophavsmanden til det stokholmske 
Blodbad og Luther to antikristelige Skikkelser, og det var i hans 
Øjne naturligt, at en saadan Konge værnede en saadan Munk. 

Fredrik Nielsen. 

Kære Hr. Karl Madsen! 

De har i det første Hæfte af »Tilskueren« udtalt Dem om 
Nutidens Kunstvilkaar og deres Følger. Selv om De ikke havde 
givet Deres Udtalelse, fra den ene Ende til den anden, en bestemt 
— venskabelig, men polemisk — Adresse til mig, vilde jeg vistnok 
alligevel have taget til Genmæle, da jeg unægtelig er stærkt en- 
gageret i Sagen. Men jeg nødsages til at fatte mig i den største 
Korthed, da jeg kun har knap Tid. 

De skildrer det Péle-méle, som finder Sted i Nutidens 
Kunstvilkaar; og derimod har jeg intet at bemærke. Men selv 
drager De ikke nogen tydelig og positiv Konklusion af disse Præ- 
misser; De indskrænker Dem til at fremsætte forskellige Betragt- 
ninger og Eksempler fra Kunstens Historie, som skulde synes at 
tale imod den Konklusion , som jeg har draget. Det er mig ikke 
en Gang ret klart, om De til syvende og sidst vil min Mening 
til Livs, eller blot vil blødgøre, hvad der kunde synes haardt og 
ensidigt i den. 

De maa dog indrømme, at en Konklusion maa der til, at 
man trænger til et Svar paa Spørgsmaalet : ja hvad saa? Man 
bør ikke give et saadant Svar, før man vel har prøvet Sagen og 
sig selv; ellers vilde man udsætte sig for at komme ind i indre 
Usandheder, eller for straks igen at maatte ud at søge nye Stand- 
punkter. Men naar man efter en saadan Prøvelse udtaler sig 
meget tydelig i en bestemt Retning, mener man jo derfor ikke, 
at det praktiske Liv paa dette, lige saa lidt som paa noget andet 
Omraade, tilsteder et urimeligt Konsekvensmageri. Man ved nok, 
at man sejler inde i en Skærgaard, og at man, naar man vil 

mod Øst, alligevel kan blive nødt til foreløbig at gaa et lille 
Stykke mod Vest. I Anledning af alle slige Vendinger kan man 
fremsætte en overordentlig Mængde »Jamen«er; men Talen er jo 
her om Maalet for Sejladsen. Til at orientere sig bruger man 
et Kompas. Man kan jo gærne sige, at det er en meget aand- 
løs Indretning, som ikke har mer end én eneste Ting at sige, én 
Replik, som den evindelig gentager. Men naar der er Taage og 
Malstrøm, og Skibet drejer sig, og Mandskabet er ørt i Hovedet 
og hverken ved ud eller ind, saa bliver Kompasets Oplysning, 
skønt den gaar ud paa det selv samme, som den altid er gaaet 
ud paa, med ét ny og interessant. Man bør ogsaa have Agtelse 
for Polars tjærnen. Den tager sig ud som en sand Filister blandt 
Stjærnerne, der staar stille og ikke »lader sig flytte«, medens 
alle de andre §tjærner bevæge sig. Det er slet ikke for sin For- 
nøjelses Skyld, at den saaledes staar stille: Baggesen har meget 
rigtig indset om den stakkels Stjærne, at »den løb som andre vel 
ogsaa gærne«. Men den véd, at den gjør Gavn ved at blive paa 
sin Plads, fordi Menneskene da kunne faa Oplysning af den om, 
i hvilken Retning de gaa. Nu maa De ikke komme og drille 
mig og sige, at jeg nok selv vil være Kompas og Polarstjærne; 
jeg véd nok, at saa enfoldig og saa sikker kan et Menneske aldrig 
blive. Jeg mener blot, at en Mening maa der til, et Begreb 
om Retningen, som gaar ud over det nærmest liggende Virvar. 
Jeg, som lægger megen Vægt paa Deres Dom om Kunst, vilde 
ønske , at De selv havde fremsat en Mening i en enkelt Retning 
om det Spørgsmaal, De fremdrog; naar man blot staar og ryster 
paa Hovedet, bliver man til Slutningen svimmel. 

Naar De indrømmer (S. 68), at mit Standpunkt har sin 
Gyldighed med Hensyn til Førsterangs- Kunst en, saa vil jeg til 
Gengæld meget gærne indrømme Dem, at Deres Korrektiver have 
Betydning for Andenrangs-Kunsten. Er det af øm Interesse for den, 
at De har skrevet Deres Artikel? Det ligner Dem ellers ikke, da 
De i Grunden hører til de meget kræsne — hvilket ikke skal være sagt 
til Deres »Forklejnelse«. Jeg vil indrømme Dem mere, nemlig at jeg 
selv i min Betragtning maaske virkelig har taget for ringe Hensyn til 
Andenrangs-Kunsten , da denne jo kvantitativt tager en hel Del 
Plads op i Samfundet, større Plads end Førsterangs-Kunsten. 
Der kan virkelig være god Opfordring til at drøfte dens Stilling og 
dens relative Ret. Men lad os dog aldrig glemme at gøre den 
rette Forskel mellem disse to Ting, ikke glemme, at det som vi 

kalde Førsterangs-Kunsten, ganske simpelt vil sige det egentlige 
i Kunsten, dens originale Kildespring, Andenrangs-Kunsten det 
afledede. Det vilde være urimelig fordringsfuldt, om et Folk 
troede at kunne præstere alt af »første Sort«. En saadan Til- 
stand har aldrig fundet Sted, hverken i Grækenland paa Perfides' 
eller Alexanders Tid, eller i Italien paa Julius den andens og Leo 
den tiendes. Det, som vi ønske og haabe og kæmpe for, er, at 
der skal være noget af den Slags, og at det saa maa blive an- 
set for at være, hvad det er. Det forekommer mig vigtigere end 
at tale det næstbedstes Ret. 

Det kunde være meget fristende at drøfte de historiske 
Eksempler, De fremfører: det sekstende Aarhundredes Neder- 
lændere og Rubens, Delacroix, Marco d'Oggionno, Velazquez, den 
pompejanske Malerkunst m. m. Jeg for min Del £an ikke ganske 
lade det bero ved den Lære, De uddrager af disse Kendsgerninger. 
Men, som sagt, min Tid tillader mig ikke at diskutere disse 
Æmner, da det vilde kræve langt større Plads end deres egen 
Artikel optager, at imødegaa den. Jeg vil blot endnu tillade mig 
nogle Ord om Hovedpunktet. 

Naar der er Tale om at opdrage en Flok kraftige vilde, 
hos hvem Naturen er altfor overmægtig og uregerlig, og som 
ere udelagtige i de Resultater, hvortil den menneskelige Civilisa- 
tion har arbejdet sig op, saa sæt dem i Skole, hvor Skolen er 
bedst, lær dem mores og nyttige Elementarkundskaber. Men jeg 
kan vistnok gaa ud fra, at De og alle andre fornuftige Mennesker 
ville indrømme mig, at saaledes er Situationen ikke. Tænk Dem vor 
Tids Præstationer i Kunsten blandede mellem de bedste fra Histor- 
iens tidligere Perioder, mellem dem, som Gallerierne og Museerne 
bevare, og tænk Dem, hvorledes de ville staa i denne Sammenligning. 
Naar man som Maalestok anlægger en vis mangesidig Uddannelse, 
en udviklet Erfaring og Bevidsthed om Kunstens Midler, saa ville 
de visselig gaa af med Sejeren. Derimod vil man finde, at der 
ved de gamle gennemgaaende er en stærkere og friskere Smag, 
at de aabenbare et mere uforsagt Humør, en varmere og kraft- 
igere Subjektivitet. De gamle Værker ere hvert for sig ensidigere, 
der er knap nok noget af dem, som man vilde vælge til ube- 
tinget Forbillede, men hvert for sig have de tillige en overlegen 
kunstnerisk Fuldkommenhed i en bestemt Retning, der vidner om 
en energisk Fordybelse i den Opgave for Kunsten, som laa bedst 
for hver enkelt Individualitet. I Modsætning hertil ere vor Tids 

Værker med al deres Gammelklogskab dog hyppigst noget flade, 
flove, interesseløse; de udøve ikke den tvingende, betagende 
Magt over Beskuerens Sind. 

Hvoraf dette kommer? Nogle ville maaske sige, at det 
hidrører fra en almindelig Degeneration af den evropæiske Men- 
neskeslægts Blod- og Nervesystem. Hvis der heri er noget sandt, 
saa gaar Problemet langt ud over det kunstneriskes Grænser og 
maa henvises til en stor kombineret Kommission af Psykologer, 
Læger, Statistikere osv. Men ganske vist er der noget ved Sagen, 
maaske det meste, som beror paa de Vilkaar, hvorunder Kunst- 
neren nu til Dags udvikler sig. Og det er netop hint Péle-méle, 
hint utrolige »Vielerlei«, som møder ethvert ungt Menneske, som 
betræder Kunstens Bane. Der er græsk og italiensk, der er spansk 
og nederlandsk, der er fransk og tydsk, der er gammelt og mo- 
derat; og i det alt sammen ligger der det Spørgsmaal, den Op- 
fordring, til den, som selv producerer: Skulle vi ikke tage det 
paa den Maade, eller paa den Maade, eller paa den Maade? og saa 
videre i det uendelige. Saa mange Kunstværker, saa mange Syns- 
punkter; og saaledes bliver den vordende Kunstner stillet imellem 
hundrede tusende forskellige Synspunkter. 

Herved er nu paa en Maade aldeles intet at gøre. Det 
kan ikke nytte det mindste at sætte sig til at jamre over Tiderne, 
saa meget mindre, som der jo er noget ved det hele, som ikke 
er til at jamre over. Vi ville ikke forsøge paa at underkaste 
Kunsthandelen Censur og Karantæne, heller ikke standse Jærn- 
banetogene eller afskaffe det fortræffelige System med Tur- og 
Returbilletter til Udlandet. Men vi ville beflitte os paa at afvinde 
disse Vilkaar en god Side. Og den gode Side er, eller kan i alt 
Fald være, den, at alt det meget, som alle Vegne bringes til Torvs 
alle Vegne fra, af sig selv sørger for, at den almindelige Ci- 
vilisations Niveau overholdes, og at der ikke taales nogen 
Synken ned under det. Der gives, som De ved, højere og mere 
udviklede Former for Billedkunst, der tilstede fyldigere og mere 
eftertrykkelig at udtale, hvad man vil udtale, end andre, lavere 
og mindre udviklede Former. Der kræves blot, at man bestandig 
er underrettet om disse højere Former gennem enkelte Eksem- 
plarer, saa ville de af sig selv angive Niveauet og umuliggøre de 
lavere. Jo lettere det sker, des bedre. 

Det, som man kan kalde Andenrangs-Kunsten , sætter hele 
sin Ære i at følge med Tiderne, at være paa Højde med den 

almindelige Civilisation og svømme med dens Strømme. Første- 
rangs-Kunsten vil noget mere. Den vil ikke gaa med en Plakat 
uden paa sig, hvorpaa 'det nye, den vil, proklameres med fede 
Typer. Den virker gærne i al Stilhed og uden maaske selv at 
vide, at det, den giver, netop er noget nyt og originalt. Men 
dens Kendemærke er alligevel at være paa første Haand op- 
dagende. 

Og i Interesse af den er det, at der maa prædikes Ro for 
den enkelte. Jeg bruger naturligvis ikke Ordet Ro i Betydning 
af Hvile, Uvirksomhed, Ubevægelighed; ti den virkelig originale 
Produktion forudsætter en langt stærkere Braad i Sjælen, en 
langt mægtigere Arbejdsdrift og Udviklingstrang end en anden- 
haands Produktion. Jeg mener Ro i Betydning af Enkelthed og 
Simpelhed i Kampen for Opgaverne. Det er en saadan Kamp,, 
der ildner Udviklingen og giver Kræfterne Staal. Men den daglige 
trættende Uklarhed og Forvirring mellem lutter »Vielerleic svækker 
og smuldrer Arbejdet og giver Resultatet hint oven for omtalte 
saft- og kraftløse Præg. De lader mig somme Steder (S. 65) 
tale, som om jeg førte Ordet for en Kasper-Hausersk Ensomhed i 
Udviklingen. Det har jeg ingen Sinde gjort; jeg mener, at Ud- 
viklingen med lige stor Nødvendighed kræver Ensomhed til visse 
Tider og livligt Samkvem og Vekselvirkning til andre. Men der 
er en Art Samkvem, som har meget til fælles med den dybeste 
Ensomhed, og en tvungen Ensomhed, nemlig det, som man al- 
deles ikke er forberedt paa, som man ingen Forudsætninger har 
til at gaa ind paa. Kast et ungt Menneske pr. Jærnbane paa to 
Døgn fra København til Paris ind i en Mesters Atelier; der kan 
han føle sig ensom; og det, som han nærmest er anvist til, er at 
stille sig i et rent slavisk Forhold til det, som bliver ham lært. 

Hvordan man ellers i det Ydre skal gennemføre dette Krav 
til Ro og Enkelthed, derom kan man næsten ikke ytre sig i Al- 
mindelighed; hvad der gælder for den ene, gælder maaske ikke 
for den anden. Kunstner-Psykologien er en meget vanskelig Sag, 
der ikke lader sig regulere gennem faste Forskrifter. Jeg tror 
virkelig ikke , at det lader sig besvare med et simpelt Ja eller 
Nej, om danske Kunstnere bør gøre Udenlandsrejser eller ikke. 
En Kunstner kan jo ligesom et andet Menneske føle det forfriskende 
i en Gang at gøre en rask Tur pr. Jærnbane eller til Fods gennem 
fremmede Egne og Byer; og der er vel ingen Fare for, at han 

gaar i Stykker derved. Et andet Spørgsmaal er, om han bør ar- 
bejde sig ind i fremmede Skoler og arbejde sammen med dem. 

Jeg gaar ud fra den Kendsgerning, at vor Kunst, som 
overhovedet Nutidens, søger sine Opgaver i Virkeligheden, at den 
er realistisk. Jeg gaar fremdeles ud fra, at den har et natur- 
givet Operationsfelt, nemlig den Slags Natur og den Slags 
Mennesker, mellem hvilke Kunstnerne have levet og leve deres 
egentlig menneskelige Liv. Jeg tror ikke, at der gives nogen 
ægte Realisme, som har sin Genstand paa langt Hold. Skal 
Realismen ikke blive flad og udvortes, saa maa den søge Dybden 
og Inderligheden i Kunstnerens fuldkomne Fortrolighed med det 
Liv, han skildrer; der maa være en Baggrund af Samliv mellem 
ham og Æmnet. Er det ikke noget saadant, som f. Eks. gør 
Blichers Skildringer af Jyllands Hede og dens Beboere saa friske 
endnu den Dag i Dag? Jeg tror fremdeles, at Teknik en, for saa 
vidt som den skal have noget sandt kunstnerisk Værd, maa ud- 
vikles af Kunstneren selv i Forhold til de Æmner, han behand- 
ler, det Indhold han vil udtale. 

Den stærke Bevægelse hen imod Paris, som opstod i vor 
yngre Kunstnerverden for 8—9 Aar siden, manglede vistnok ikke 
naturlig Føje. Den vigtigste Grund til den maa vel søges deri, 
at det meste af den nærmest foregaaende Kunst her hjemme i 
Henseende til det kunstneriske Studium var bleven dels noget 
slap og dilettantagtig, dels noget tør og ufrisk. Fra en Del af 
Publikum støttedes Bevægelsen vistnok med noget, som jeg vil 
tillade mig at kalde Parisersnobberi: man havde været en eller 
to Maaneder i Paris og moret sig aldeles brillant, saa godt, at 
man kedede sig gudsjammerlig, da man kom hjem igen. Man 
fandt følgelig alt i Paris charmant og superb og betragtede det 
som hævet over al Diskussion, at Kunsten dér var, som den 
skulde være, og at den altsaa hjemme var, som den ikke skulde 
være. Jeg tvivler egentlig ogsaa meget om, at vore Venner, de 
yngre Malere, som drog der ned, ret vidste, hvad det var, som de 
søgte der nede; de underordnede sig, hvad der blev dem lært; 
men da det var Mænd med Alvor og Talent, og deres Lærer var 
udmærket dygtig, bragte de — jeg tænker f. Eks. paa Tuxen, Krøyer, 
G. Christensen — utvivlsomt ogsaa noget hjem med sig, som 
tidligere ikke fandtes her: en langt større Glans, Fylde og Fedme 
i Farven. Nu, da Bevægelsen atter har lagt sig noget, ere de 
traadte ind i det næste Stade, idet vi vente at se, hvorledes alt 

dette rigtig skal bruges til og underordnes de Opgaver, som 
Hjemmet byder dem. Derpaa kommer jo alt an. Det haabe vi 
vil lykkes, og det er allerede paa nogle Punkter lykkedes (f. Eks. 
Krøyers Billede fra i Sommer af Skagens Fiskere). Jeg finder 
overhovedet ingen videre Grund til at klage over, at det gik som 
det gik; men jeg vil dog tillade mig at minde om, at der er enkelte 
Malere her hjemme, som have lært sig selv at opnaa lignende 
maleriske Fortrin, som de andre tillærte sig i Paris, navnlig Viggo 
Johansen. For ham har vel nok de hjemvendende Pariseres 
Eksempel haft Betydning; men han giver selv et Eksempel paa, 
med hvor lidt Anvisning udenfra et ægte malerisk Talent kan 
hjælpe sig. 

Deres hengivne 

Jul. Lange. 

l?aa Mænds Navne have en saa forskellig Klang i og 
udenfor deres Fødeland som Richard Cobdens. Paa Fastlandet 
vækker det hos det overvejende Flerlal Forestilling om noget bor- 
neret, snæverhjærtet, selvisk; i England er dette Navn for længst 
æret blandt de første og Genstand for en ejendoijimelig Ømhed 
hos store Klasser af Befolkningen. Ingensteds føles dette som i 
Lancashires Fabriksdistrikter, der jo ogsaa have set det bedste 
af Cobdens Gerning. Hans Navn er her som en Nøgle til alle 
Hjærter. Om de ældre, der have kendt ham og kunne fortælle 
om ham, samles altid lige villig en lyttende Kreds, selv om det 
fortalte er hørt mange Gange før, og den fremmede, der kender 
Cobdens Historie og taler om ham med Sympati, regnes halvvejs 
for Landsmænd. Det er langt fra, at Følelsen for Cobdens Minde 
kun findes i en enkelt Provins; selv i London med dens kaotiske 
Blanding af forskelligartede Befolkningselementer og Interesser, 
lever den. Jeg mindes et Møde i et af de nordøstlige Kvarterer, 
der var sammenkaldt for at drøfte den almindelige politiske 
Situation. En af Talerne, der var Forsamlingen ubekendt, in- 
troducerede sig ved at omtale, at han havde staaet ved Cobdens 
Side under Kampen om Kornlovene, og fra den tæt sammen- 
pressede Mængde lød et tusendstemmigt , langvarigt Bifaldsraab. 
Hvorledes gaar det til, at Cobden og hans nu for 37 Aar siden 
endte Kamp for »billigt Brød« endnu bestandig har den Magt 
over Sindene? Var det sandt, hvad hans Fjender sagde, at han 
ikke havde nogen højere Tanke i sit Hoved, end at man bør 
sælge paa det dyreste og købe paa det billigste Marked, vilde 
hans Navn sikkert allerede være en død Lyd for den store Be- 

folkning. I Universitetsverdenen og Bureaukratiet kan man blive 
første Mand paa Enkeltheder, aldrig ude i Folket. Det vindes 
kun ved store, samlende Tanker og giver sig hellere hen til Sværm- 
eren med de vidtrækkende, uklare Syner, end til den nøgterne 
Praktiker. Sikkert gælder dette mere det engelske Folk end de 
fleste andre. Det er sagt om den engelske Arbejder, at han plejer 
at møde alle idealistiske Reformdeklamationer med sit: »meget 
vel, men hvad Forskel vil det nu gøre paa Brødpriserne?« Noget 
lignende gælder Middelklassen, og dog har England aldrig set 
nogen Agitation faa virkelig Tag i Befolkningen, uden at den har 
haft sit idealistiske — ofte fantastiske — Element. Et saadant 
savnedes mindst af alle i den Bevægelse, Cobden førte til Sejer. 
Kampen for Korntoldens Afskaffelse voksede i hans Hænder til en 
Kamp for Ligheden mod adelige Forrettigheder og bag hans Fri- 
handelslære glødede Tanken om Folkenes Broderskab. Derfor 
fik hans Gerning Vægt i England og Evropa. 

Richard Cobden er født d. 3. Juni 1804 paa en lille Gaard 
i Sydengland. é Hans Fader, William Cobden, var Forpagter og 
ejede i sine bedre Dage ogsaa selv nogen Jord, men der manglede 
baade Kapital og Foretagelsesaand, saa Familien har aldrig kendt 
til egentlig Velstand. Da Krigen mod Napoleon endte, faldt ogsaa 
den Smule, der var, sammen. Kornpriserne havde under Krigen 
naaet en ganske unaturlig Højde, og medens Arbejderbefolkningen 
sultede, levede baade Herremænd og Forpagtere i en Overflod, 
som ikke kunde vare ved. Freden fremkaldte et uhyre Landbo- 
Krach og stakkels William Cobden, der aldrig havde smagt synderlig 
af de gode Dage, fik saa godt som nogen de onde at føle. Famil- 
ien, der efterhaanden var vokset stærkt, sank ned i en Fattigdom, 
af hvilken den aldrig mere rejste sig. 

Richard Cobden var den Gang kun en 9 Aars Dreng, men 
han beholdt et varigt Indtryk af disse Tiders Begivenheder. Han 
lærte af dem, hvor tvivlsom den Velsignelse er, som selv de til- 
syneladende begunstigede faa ved en Tilstand, der kunstig holder 
Priserne oppe i det ene Aar uden at kunne hindre deres bratte 
Fald i det næste. Og saa lærte han frem for alt, hvad det vil 
sige at være fattig. Det er en nyttig Visdom for den, der som 
ledende Politiker skal have Befolkningens Livsinteresser i sin 
Haand, en Visdom, som engelske Statsmænd alt for meget have 
savnet. Hvor ofte ser man ikke selv gennem deres mest velmente 
Taler, at de aldrig have kendt Fattigdommen af andet end Rom- 

aner og Kommissionsbetænkninger , og hvor haardt er det ikke 
gaaet ud over de arbejdende Klasser i England, at deres Herrer 
ikke vidste, hvad det vil sige, at Brødet er dyrt. Det lærte 
Cobden grundigt, baade medens han var hjemme og siden, da 
han selv maatte ud blandt fremmede, medens Familien, efter at 
have opgivet Forpagtningen flyttede fra Sted til Sted, uden at 
opnaa andet end bestandig at synke dybere i Fattigdom. 

Fra sit Hjem medbragte han dog ogsaa andre Indtryk end 
af Fattigdom og Nød. Der var et ualmindelig kærligt Sammen- 
hold mellem Forældre og Børn og mellem Søskendene indbyrdes, 
og sikkert har Gobden mange Gange længtes tilbage, da han ved 
en Onkels Hjælp blev sat i Skole langt fra Hjemmet. Han til- 
bragte her Tiden fra sit 10de til sit 15de Aar. En af hans Bio- 
grafer siger, at han i sit senere Liv ikke kunde udholde at tænke 
tilbage paa denne Tid, saa mørk og tung stod den for ham. Han 
synes at være bleven forsømt og ilde behandlet i alle Maader, 
ikke mindst med Hensyn til selve Undervisningen. 15 Aar gammel 
kom han i Lære hos sin Onkel, der havde en større Manufactur- 
forretning i London. Her lærte han endnu en Side af Fattig- 
dommen at kende: at være i en Slægtnings Hus som den, der 
bliver »gjort vel imodc. Daglig maatte han høre om alt, hvad 
han havde modtaget af sine Velgørere og om den Taknemmelighed, 
han var dem skyldig; intet Under at denne Form for Velgøren- 
hed syntes ham en daglig Lidelse. Endelig klarede det for ham; 
han begyndte at vinde lidt Paaskønnelse for sin Flid og Paalide- 
lighed, avancerede til Kommis og endelig til Handelsrejsende. 
Man kan ikke lade være at sammenligne dette Ungdomsliv med 
det, hans senere Kampfæller i det offenlige Liv førte. I den 
Alder, hvor ,de andre dyrkede Sport og Videnskab paa Univer- 
sitetet, bestod hans eneste aandelige Uddannelse i halvt i Smug 
at lære sig selv lidt fransk tidlig om Morgenen, før han gik 
i Forretningen, og hans »grand tour« var at rejse rundt i Landet 
med Prøver. Man er ikke tilbøjelig til at anse denne Beskæftig- 
else for aandsudviklende , men sikkert nok kan den være det, og 
mere end én af Handelsverdenens Banebrydere har høstet sine 
Erfaringer og formet sine første Ideer ved den. For Cobdens frod- 
ige og længe indestængte Natur blev dette Liv en Fest. Han 
lærte nu for første Gang Initiativets og Ansvarets Glæde at kende 
— i ganske lille Maalestok, det er sandt — , men det var der 
dog, og hver den, der er anlagt paa Handling, ved, hvad det be- 

tyder, naar Rutinens og Underordnelsens Baand første Gang løsnes 
lidt, og Armene begynde at føle, hvad deres Kræfter ere værd. 
Og saa kom dertil selve Rejselivets Nydelse. Det var ikke Land- 
skab, Hav og Himmel, han havde sin Glæde af, men først og 
fremmest Menneskene. Diligencernes og Provinshotellernes træge 
Ensformighed eksisterede ikke for ham; deres aandsforladte Sel- 
skabelighed blev ham en Kilde til mangfoldig Belærelse og altid 
vekslende Indtryk. Det kom af, at for ham var den ene Købmand 
og Forpagter ikke som den anden. Han kendte ikke og kom 
aldrig til at kende den bornerte Overlegenhedsfølelse , der faar os 
til at kaste 9 /io af de Mennesker, vi komme i Berøring med, til 
Side som unyttigt Gods, kun fordi de ikke formaa at give os 
noget, der kan passe ind i den lille Kreds af Tanker, vi selv ikke 
ville udenfor. Han havde en fin og vaagen Sans for alle men- 
neskelige Anliggenders Betydning og et Øje, der i Brudstykket 
formaaede at skimte Helheden. Endelig besad han en genial 
Gætteævne, der altid sagde ham, hvor han skulde banke paa hos 
et Menneske for at faa netop det hos ham frem, som var værdt 
at kende. 

Hvor meget Cobden end i disse Vandreaar lærte om sit 
Land og sine Landsmænd, var og blev det dog kun en stykkevis 
Kundskab, der endnu ikke lod sig bruge i større Formaals Tjæn- 
este. Først da han naaede en selvstændig Stilling, blev det ham 
muligt at gøre mere omfattende kommercielle Erfaringer og at 
supplere det, han ved Selvsyn havde lært, med nogen boglig 
Viden. Denne afgørende Vending i hans Liv var ikke Resultatet 
af nogen langsom Sliden sig i Vejret , men snarest af et dristigt 
og vellykket Kup. Omtrent 3 Aar efter at han havde begyndt at 
rejse, besluttede han og to andre unge Mænd af samme Fag at 
gøre et Forsøg paa at skabe sig en selvstændig Agenturforretning. 
De ejede knapt et Par hundrede Lstr. hver, men skaffede sig lidt 
Kredit, og til deres egen Forbavselse lykkedes det dem at faa 
Agentur for et af de største Katuntrykkerier i Mancheter. Der- 
med var Foretagendet sikret, og Forretningen dreves med stigende 
Held et Par Aar igennem. Saa viste der sig en Lejlighed til at 
udvide den og slaa ind paa nye Baner, og det unge Firma lod 
staa til. Det erhvervede et Kattuntrykkeri i Sabden i Lancashire 
og drev det samtidig med at Agenturforretningen fortsattes. , 

Cobden blev nu Sjælen i den Del af Virksomheden, der 
var knyttet til Lancashire, og bosatte sig i Manchester. Han var 

ikke af de Naturer, der af et higende, fantasifyldt Begær efter 
Magt drives frem til praktisk Virken, og for hvem ethvert af de 
Resultater, der vindes ved det forberedende Arbejde i mindre 
Formaals Tjæneste, kun har Værd som et Trin, der fører opad. 
Politisk Magt blev først attraaelsesværdig i hans Øjne, da han 
fik noget bestemt at bruge den til. Heller ikke hørte han til 
dem, for hvem en tidlig Begejstring for Frihed og Fremskridt 
har været Drivfjeren til Virksomhed. Han havde i sin første 
Ungdom ikke meget med Ideer at skaffe, det var Tid og Lejlig- 
hed ikke til, men der var en kraftig Fremadhigen i ham, som 
var beredt til at kaste sig over, hvad der nu maatte tilbyde sig 
og gøre det mest mulige ud deraf. Da han saa kom ind i en 
selvstændig Forretning, tog den for en Tid alle hans Ævner i 
Beslag. De Forhold og Omgivelser, hvorunder han nu levede, 
eftar at have sat Bo i Lancashire, æggede til at gaa paa, udvide 
sig, gøre Penge. Der var Muligheder nok: det ene nye Felt aab- 
nede sig efter det andet, og man behøvede ikke at søge længe 
for at finde Folk, der havde skabt sig en Formue af intet. Cob- 
dens Sind tog Fart ved alt dette: han følte sig tidt, hvad Kierke- 
gaard kalder »ovenud c af Selvtillid og Fremtidshaab. I et Brev 
til Broderen, Fredrik Cobden, siger han: »Om jeg saa blev klædt 
nøgen af og kastet ud i Lancashire, skulde jeg endda tjæne mig 
en Formue,« og i andre taler han om sin »Bonapartiske« Stem- 
ning og om det næsten grænseløse Perspektiv af ærgerrige For- 
haabninger og Planer, han har for Øje. Dybt karakteristisk er 
det imidlertid, at disse Napoleontiske Syner endnu ikke rakte 
udenfor Forretningslivet. Ganske vist kan der midt i Heden 
komme en pludselig Følelse af Tomhed over ham, som naar han 
skriver: »Hvad er det egentlig jeg jager efter? Jeg kan knap 
give mig selv et ordentligt Svar derpaa. Efter Penge er det 
ganske sikkert ikke; jeg bryder mig ikke om dem . . . .« I saa- 
danne Ord ligger en blinkvis Fornemmelse af, at han hørte anden- 
steds hjemme, men den greb i ingen Henseende forstyrrende ind 
i hans Liv. Hvad han havde Hænderne fulde af tog ogsaa hans 
Hjærte fangen, og han forstod i forbavsende Grad at faa alt, 
hvad der var i ham af Planer og Drømme til at føje sig suppler- 
ende eller fortsættende ind i den begrænsede Verden af praktiske 
Formaal, der til en vis given Tid var ham anvist. Denne Ejen- 
dommelighed var dog ingenlunde til Hinder for, at han kunde 
skifte Formaal og Virksomhed, men det skete som ved en Natur- 

udvikling, i stille, organisk Vækst. Han gik ikke omkring i Manchester 
som en forklædt Samfundsreformator, men da han var Købmand, 
følte han sig ogsaa som Købmand, og først da han i sin Virk- 
somhed stødte Panden saa haardt mod Samfundets Brøst , at han 
saa dér var noget, som ogsaa han burde være med til at faa af 
Vejen, begyndte Politikeren at gro i ham. Åf Forretningslivets 
Erfaringer og Fritimernes spredte Læsning formede han sig nu 
efterhaanden en sammenhængende politisk Anskuelse og begyndte 
snart at gøre den gældende i den offentlige Debat. Systematisk 
Læsning, Udenlandsrejser og en begyndende kommunal og politisk 
Virksomhed udviklede ham som offentlig Mand og trak ham lang- 
somt bort fra Forretningslivet, om han end nogle Aar endnu 
formelt vedblev at tilhøre det. 

Dette var i alt væsentligt hans personlige Udvikling i det Tiaar, 
der fulgte paa hans Bosættelse i Manchester. Med hans An- 
skuelser er der i hele dette Tidsrum ikke foregaaet nogen Væsens- 
ændring. Baade Grundsynet og Stillingen til de enkelte Spørgs- 
maal er ens, og Forandringen bestaar kun i, at Anelser og 
Stemninger hærdes til sammenhængende , kampfærdig Over- 
bevisning. 

De biografiske Enkeltheder fra denne Tid have ikke megen 
Interesse. Forretningen udvidede sig stadig. Firmaet , der nu 
bestod af fem Personer, erhvervede et nyt Kattuntrykkeri i Crosse 
Hall, som kom under Cobdens særlige Bestyrelse, og for Aaret 
1836 naaede den samlede Nettofortjæneste 23,000 Lstr. Imidler- 
tid fandt Cobden ogsaa Tid til at arbejde paa sin Selvudvikling. 
Allerede 1832 se vi ham beskæftiget med at læse Latin og Mate- 
matik , og snart gaa Rejser Haand i Haand med de boglige 
Studier. 1835 besøgte han Nordamerika, 1836—37 Orienten og 
1838 Tyskland. Tilsammen toge disse Udflugter ham knapt et 
Aar, men da han rejste udelukkende som Iagttager uden noget 
som helst Forretningsformaal , slog Tiden godt til, og Udbyttet 
blev af varig Betydning for hans senere Virksomhed. Overalt var 
det de sociale og^politiske Forhold han ofrede sin Opmærksomhed, 
især Handels og Industripolitiken. — Cobden kunde uden alt for 
stort Afbræk for sin Forretning tillade sig disse Rejser, efter at 
hans ældste Broder Fredrik var kommen til at bo hos ham og 
bleven hans Medhjælper. Fredrik Cobden havde ligesom de fleste 
af sine Søskende den Gave at faa alt, hvad han tog sig for, til 
at gaa skævt. Efter forskellige mislykkede Forsøg paa at skabe 

sig en Stilling, havde han med sin Broders Penge begyndt en lille 
Tømmerhandel og taget sin Fader, der nu var Enkemand, i Huset. 
Forretningen vilde imidlertid ikke trives, og 1836 opgav han den 
og flyttede sammen med Broderen i Manchester. Richard Cobden 
havde altid holdt særlig meget af sin ældste Broder og vilde nu 
gøre ham delagtig i sin Virksomhed og sit Held. I de første Aar 
saa det ogsaa ud, som om Frederik Cobden nu var kommen paa 
sin rette Hylde. Saa længe et stærkere Hoved kunde tage Styret 
og træffe alle Afgørelser af Betydning, var hans Flid og gode 
Vilje tilstrækkelig, og gik der end lidt i Løbet under Broderens 
lange Rejser, erstattedes det snart, naar denne efter Hjemkomsten 
tog fat med friske Kræfter. Imidlertid begyndte det offentlige Liv 
at lægge saa stærkt Beslag paa Richard Cobdens Tid og Tanker, at 
det kom til at staa for ham som det bedste, om han lidt efter 
lidt kunde trække sig ud af Forretningslivet. Det i Forbindelse 
med Ønsket om at skaffe Broderen en sikker og uafhængig Stil- 
ling førte til sidst til, at han i Aaret 1839 løste Forbindelsen med 
det Firma , han saa længe havde tilhørt. Han beholdt Forret- 
ningen i Manchester og Crosse Hall og indgik nu i Kompagniskab 
med Frederik Cobden. Forandringen var ikke heldig: det ny 
Firma havde for lidt Kapital og kom ved Adskillelsen ind i for- 
skellige vanskelige Forhold, men alt kunde endda være gaaet 
godt, hvis Cobden ikke lige fra først af og i bestandig stigende 
Grad havde haft sine Tanker andensteds henne. 

Allerede i 1835 se vi ham i Lag med offentlige Sager. Det 
var, hvad der laa udenfor hans egen Dør, han først følte Trang 
til at tage sig af. I hans lille Fabriksflække Sabden var der ingen 
Skole, og Folkene brøde sig ikke om at faa en ; i Manchester led 
man under, at Byen regeredes af en lille Klike. Han talte og 
virkede for Almueundervisning i Sabden, for kommunalt Selvstyre 
i Manchester, men Viljen lader til at have været bedre end Ævnen. 
I alt Fald var hans første Manchestertale et afgjort Nederlag, han 
stammede, kunde ikke finde Ordene og maatte til sidst forlade 
Tribunen. Mere Held havde han med de to Piecer, han 1835—36 
udgav under Titlerne »England, Irland og Amerika« og »Rus- 
land«; de ere byggede paa samme Idégrund, som hans senere 
Agitation og vakte ikke lidt Opmærksomhed. Rimeligvis skylder 
han dem, at en Del af Stockports Vælgere gjorde ham til deres 
Kandidat ved Parlamentsvalgene 1838. Han optraadte ved Valg- 
møderne som uafhængig radikal, gjorde et godt Indtryk paa 

Tilskueren. 1884. '9 

Vælgerne og støttedes af den mægtige O'Connel, men faldt ikke 
desto mindre. Valgkampens æggende Spænding med dens korte 
Sejershaab fulgt af Skuffelsens Svie gav ham hans politiske Ud- 
daab. Gennem de følgende Aars Breve klinger en daarlig skjult 
Længsel efter det politiske Kanaan, han én Gang havde skimtet, 
og han er fra nu af klar paa sit Kald. Han spillede en Hoved- 
rolle i Agitationen for at skaffe Manchester en kommunal Forfat- 
ning, men næppo havde han sejret her, før en større Sag tog 
ham fangen, én der i faa Aar skulde løfte hans Navn op til 
verdenshistorisk Betydning: Kampen om Kornloven be- 
gyndte. 

De næringsdrivende Klassers Kamp mod den store Jord- 
besiddelse er gammel i England, men først vort Aarhundrede har 
set den ført med klar Bevidsthed og lige Vaaben. I de første 
Aartier knugede Jorddrotternes enige Vælde alle andre Interesser 
ned. I deres Haand var Parlament og Kirke, de vare kun Na- 
tionens af Navn. Hvad havde vel Købmænd og Arbejdere at 
vente af et Underhus , hvis store Flertal ind- og afsattes af prunk- 
ende Aristokrater og tykhovedede Landjunkere, og hvad Trøst og 
Hjælp skulde Befolkningen finde hos et Præsteskab, der regeredes 
af Aristokratiets yngre Sønner, og hvis lavere Lag ved deres Ud- 
dannelse fjærnedes saa langt som muligt fra dem, blandt hvem de 
skulde virke, medens de i materiel Henseende oftest vare ganske 
afhængige af den Herre, paa hvis Jord de levede. Den Lovgiv- 
ning, der udgik fra det herskende Aristokrati og den Maade, paa 
hvilken Lovene udførtes, røbede den brutaleste Standsegoisme. 
Lad Kornlovene tjæne til Eksempel: Da Napoleonkrigen var endt, 
og Freden kom og bragte rigeligt og billigt Brød til Huse, hvor 
man før havde vaandet sig under Hungersnødspriser , blev der 
Oprør i Godsejernes Lejr. Et Skrig rejste sig fra alle dem, der 
havde tjænt Penge, medens de andre sultede: for Guds Skyld 
ingen Kornindførsel! Man skrev Piecer og holdt Taler om, hvor- 
ledes Jorden maatte gaa ud af Dyrkning, hvis Kornet sank i Pris, 
og hvorledes Byerne vilde gaa til Grunde med de Landdistrikter, 
de levede af. Den rette inderlige Klang fik Ordene dog først, 
naar det gjaldt at vise, hvorledes »gamle Englands« Storhed paa 
det nøjeste afhang af Aristokratiets Glans. Man kunde i øvrigt 
have sparet sig baade Argumenterne og Rørelsen, ti de, der havde 
Sagen i deres Hænder, vare i Forvejen overbeviste. Dertil kom 
at Forpagterne, hvis Afgifter vare drevne i Vejret ved de høje 

Kornpriser, og Gejstligheden, der havde sin Hovedindtægt af 
Tienden, fiellere end gærne stemmede i med og saaledes lavede 
en Slags offentlig Mening for Sagen. Den næringsdrivende Borger- 
stand var endnu paa denne Tid alt for lidt vant til at gøre sin 
Mening gældende, dertil uvidende i økonomiske Spørgsmaal og 
besjælede af en snobagtig Ærbødighed for Aristokratiet, saa fra 
den var ingen samlet Modstand at vente. Kun én Klasse — den 
laveste og mest forurettede af alle — rejste sig mod Lordernes 
nye Lov. Store Arbejderforsamlinger i London og andre Byer 
protesterede imod al Hindring for Kornindførsel, og kun under 
Beskyttelse af Soldater vovede Parlamentet at forhandle og ved- 
tage denne Lov, efter hvilken al Indførsel af Hvede var forbudt 
naar Prisen var under 80 Sh. pr Quarter 1 ). 

Hvad denne Lov betød for en Arbejderbefolkning, hvis Løn 
gennemgaaende ikke strakte videre end til de første Fornøden- 
heder, gør man sig vanskelig nogen Forestilling om. Medens 
Hveden 1815 stod i 63 Sh. pr. Quarter, steg den efter Lovens 
Vedtagelse saaledes, at Prisen i Aarene 1816—17 gennemsnitlig 
var 105 Sh. Intet Under at Arbejderne nu, overalt hvor de sam- 
ledes for at forhandle deres Vilkaar og demonstrere mod den be- 
staaende Tilstand, førte Slagordene »Parlamentsreform« og »ingen 
Kornlovec paa deres Faner. De mest nødlidende nøjedes ikke 
med Agitation. Naar man sulter, er det en fattig Trøst at høre 
paa Taler om Reformer, som der endda ingen Udsigt er til at 
faa ; det letter Sindet mere at slaa løs. Saa kom da en Tid, hvor 
knap nogen Dag gik hen uden blodige Gadeopløb, Brandstiftelser 
og Ødelæggelse af Maskiner og Fabriker. Mod alt dette havde 
»det bestaaende« let Spil; haarde og hensynsløse Straffe ramte 
ethvert Brud paa Ordenen, og man brugte de begaaede Ulovlig- 
heder som Paaskud til at gribe til voldsomme Midler ogsaa mod 
den fredelige Agitation. Endnu har Manchester ikke glemt, hvor- 
ledes et fredeligt Arbejdermøde paa »St. Peters Fields« tæt uden- 
for Byen blev hugget sønder og sammen af Politi og Soldater. 
Gennemgaaende stillede Bourgeoisiet , hvem Urolighederne gik 
nærmest ud over, sig paa Avtoriteternes Side, og Arbejderbevæg- 
elsen mistede snart sin truende Karakter. 



En Quarter — c. 2 Tdr. 3 Fjerdingkar. — 1 Lstr. å 20 Shilling å 12 Pence 
= 18 Kr. 

Imidlertid: hvor mangt et Mellemværende Bourgeoisie og 
Arbejdere end kunde have indbyrdes, maatte de dog i Tidens Løb 
finde hinanden i fælles Modstand mod Aristokratiet, Parlamentet, 
i hvilket Middelstanden kun var forsvindende repræsenteret, tog 
ikke synderlig mere Hensyn til de næringsdrivende Borgere end 
til Arbejderne. Det herskende Skattesystem bandt Hænder og 
Fødder paa Omsætningen og tyngede Middel- og Smaakaarsfolk 
til Jorden. Byerne vare uden virkelig Selvstyrelse og fik paa 
tusende Maader at føle, de vare Stedbørn. Heller ingen aandelig 
Frihed var der; medens flere og flere netop af Mellemklassen 
sagde sig løs fra den træede, rutinesløve Statskirke og samledes 
om Sekternes friskere, mere folkelige Forkyndelse, blev Parla- 
mentet ved at klæbe sig til den gamle Fiktion, at den engelske 
Kirke var hele Folkets. Alle Rettigheder forbeholdtes dens be- 
standig indskrumpende Flok, medens der for de andre kun var 
Tilsidesættelser og Krænkelser at vente fra Statens Side. Endelig 
brød da den Overbevisning igennem, at bedre kunde det aldrig 
blive, saa længe Underhuset var i Godsejernes Vold, og Middel- 
standen samledes med de politisk vakte Arbejdere om Reformfanen. 

O'Connells sejerrige Agitation for Katolikernes Emancipa- 
tion havde vist, hvad en Folkevilje formaaede, selv mod det stæd- 
igste Toryministernim, og den gav Bevægelsen Ild og Fart. Whig- 
gerne satte Parlamentsreformen forrest i deres Program og brød 
ved Valgene i 1830 Toryernes mangeaarige Herredømme. Saa 
begyndte Kampen dog først for Alvor, og den var næppe endt 
med Sejer, hvis ikke Fabriksdistrikternes Arbejdere havde staaet bag. 
Dem frygtede man , naar alt kom til alt, mere end Købmændene, 
og da Overhusets Forkastelse af Reformloven havde trængt Whig- 
ministeriet bort og Wellington stod med Krig og Fred i sin 
Toga, var det de Budskaber, der kom fra By efter By om Ar- 
bejderrejsninger og mest af alt Truslen fra Birmingham, om at 
100,000 Arbejdere vilde staa i London den Dag, Reformen havde 
dem behov, som bestemte ham for Freden. I denne Kamp synes 
det mig, at Arbejderne staa renest. Med forbausende Selvbehersk- 
else og politisk Klarsyn havde de slaaet af paa deres gamle 
Fordring om almindelig Stemmeret og sluttet sig til det minister- 
ielle Forslag, der vel at mærke ikke lod Stemmeretten gaa læng- 
ere ned end til den lavere Middelstand. Paa forholdsvis faa Und- 
tagelser nær fik Arbejderne ingen direkte Gavn af Loven, men de 
indsaa, at mere kunde der ikke for Tiden opnaas, og stolende paa, 

at Borgerstandens Repræsentanter vilde varetage ogsaa deres 
Tarv, gik de Gang efter Gang i Ilden for Reformen. Saa kom 
da Sejeren til sidst , men dens Frugter svarede ikke til Kamp- 
tidens Forhaabninger. Det viste sig, at Valgkredsenes Fordeling 
endnu sikrede Godsejerne en mægtig Indflydelse paa Underhusets 
Sammensætning, og Middelstanden fik snart at se, hvad dette 
betød. Man havde villet »Refonhen« for Reformernes Skyld, men 
efter at et Par — ganske vist meget betydningsfulde — Love vare 
gennemførte, gik LovgiVflingsværket omtrent istaa, og det inden 
man var naaet til Skattereformen, som dog mest af alt laa Byerne 
paa Sinde. Den mere fremskredne Del af Mellemstanden be- 
gyndte nu at ønske en ny Reform, men alle Bestræbelser af den 
Art mødte den ugunstigste Modtagelse baade hos Regering og 
Parlament. Reformen skulde være endelig; Whigaristokratiet var 
endda snarest bange for at være gaaet for vidt. Saa vendte de 
misfornøjede sig atter til Arbejderne, men disse vare ikke saa 
næmme at komme til Rette med nu som sidste Gang. Ogsaa de 
vare blevne skuffede, men Skylden derfor gav de ikke saa meget 
Aristokratiet, som selve det liberale Bourgeoisie. 

Maskinindustriens Sejer over Haandværket havde i England 
som overalt skabt en stadig og bevidst Krigstilstand mellem Kapital 
og Arbejde. 

Arbejderne kom til at staa Driftsherren fjærnere og bleve 
langt mere afhængige af ham end før. I Tusendvis droges Børn 
og Kvinder til Fabrikerne og ødte deres Sundhed ved at arbejde 
14-16 Timer i Døgnet for Sulteløn. Ofte henyttede Fabrikanten 
sin Magt til at berøve sine Folk en Del af deres Løn ved at 
tvinge dem til at købe dyre og daarlige Varer i en til Fabriken 
knyttet Butik , der ejedes af ham selv. Alt dette havde ganske 
vist længe gaaet i Svang, men netop i 30'erne begyndte Arbejd- 
erne at rejse sig for Alvor derimod. Gennem deres Fagforeninger 
førte de en Krig paa Liv og Død mod Arbejdsherrerne, og i Spørgs- 
maalene om Kvinde- og Børnearbejde og Fabriksbutiker støttedes 
de virksomt ved en Agitation, der lededes af Mænd uden for 
deres egen Stand, først og fremmest Lord Ashley. Fabrikant- 
erne bekæmpede alle disse Bestræbelser med en hensynsløs Ego- 
isme, der kun saa som saa dækkede ved Appeler til National- 
økonomiens Sandheder og nogle Fraser om Frihedens Velsignelser. 
Et nyt Æmne til Strid blev Bourgeoisiets Kælebarn, Fattigloven 
af 1834, hvis Grundtanke var, at den tidligere Fattigunderstøt- 
telse i Hjemmet burde indskrænkes saa meget som muligt, og at 

alle arbejdsdygtige Folk, der nøde offentlig Understøttelse, burde 
indsættes i Tvangsarbejdsanstalter. 

Altsaa: Byarbejderne og den besiddende Borgerstand vare 
skilte ved Stridsspørgsmaal af indgribende social Betydning, og 
en Samvirken i Reformspørgsmaalet blev derfor yderst vanskelig 
at tilvejebringe. Fra 1838 samlede den radikale Del af Arbejder- 
standen sig i det hele om det af O'Connell og andre Parlaments- 
medlemmer affattede »Charter« med dets berømte 6 Punkter: 
almindelig Stemmeret, etaarige Parlamenter, hemmelig Afstemning, 
Afskaffelse af Valgbarhedscensus , Diæter for Underhusets Med- 
lemmer og ligelig Fordeling af Valgkredsene. Disse Fordringer 
våre Bourgeoisiet alt for vidtgaaende, og da tilmed den chartiske 
Agitation hurtig fik en revolutionær Karakter, kom Reformbevæg- 
elsen i det hele noget i Miskredit hos det, uden at Misfornøjelsen 
med den bestaaende økonomiske Lovgivning i mindste Maade tog 
af. Af denne Situation voksede Antikornlovbevægelsen frem. 
Handlende og Fabrikanter begyndte at blive stemte for at forsøge 
deres Ønskers Virkeliggørelse naaet ved at sætte det bestaaende 
parlamentariske Maskineri i Bevægelse ude fra. At det netop blev 
Kornlovene, man gik løs paa, var saare naturligt; her forelaa 
en iøjnefaldende Uretfærdighed mod store Klasser af Befolkningen, 
og her kunde man regne paa fuld indbyrdes Enighed, hvad der 
ikke var Tale om, saa snart Turen kom til Beskyttelsen for In- 
dustri, Skibsfart og Kolonialprodukter. Allerede 1836 var der i 
London bleven oprettet en Agitationsforening mod Kornlovene, 
men dens Virksomhed var gaaet omtrent sporløst hen. Det var 
først, da en lignende Forening 2 Aar senere stiftedes i Manchester, 
at der kom Liv i Bevægelsen. Hovedstaden for Verdens største 
Fabriksdistrikt var det bedst mulige Midtpunkt for en Agitation af 
væsentlig økonomisk Natur. Her føltes alle Handelens og Indu- 
striens Svingninger øjeblikkelig; alles Eksistens var knyttet til 
dem, alles Tanker drejede sig om dem. 

Alligevel var Begyndelsen tarvelig nok. Foreningen havde 
i de første Maaneder kun faa Medlemmer, næsten alle Fabrikanter 
og Handlende, og med Pengebidragene var det ikke bedre bevendt, 
end at et Tilsagn om 10 Lstr. vakte en sand Entusiasme. 

Fra første Færd var Cobden en af Bevægelsens bedste Støtter. 
Han var et af de Medlemmer, som sjældnest savnedes i det lille 
kolde, uhyggelige Værelse, hvor Foreningen holdt sine Møder, 
hans friske, sangvinske Forhaabningsfuldhed har mangen Gang 

holdt Modet oppe, naar Modstanden var haard og Sagen gik 
trægt fremad. Der virkedes i de første Par Aar væsentlig ved at 
sende lønnede Agitatorer ud til alle Kanter og ved stadig at ind- 
samle Stof til Belysning af den bestaaende Kornlovs uheldige 
Virkninger. Dette Stof udnyttedes i Piecer og frem for alt i For- 
eningens Blad paa den mest drastiske Maade, og alt som Agita- 
tionen trængte frem, oprettedes der rundt om i Byerne lignende 
Foreninger som den i Manchester. 1841 forenedes saa de fleste 
af dem i en stor Fællesorganisation , »den nationale Antikornlov- 
ligue«, og Manchesterforeningens Forretningsudvalg fik Ledelsen 
ogsaa af den nye Forenings Anliggender. Gobden beklædte aldrig 
Formandsposten eller nogen anden af de ledende Stillinger i Anti- 
kornlovsliguen, men mere og mere blev det dog ham, Bevægelsen 
samlede sig om, og ham, der for Landet kom til at staa som 
dens Bærer. Det laa ikke i hans Ideers Nyhed: hvad han i 
samtlige 7 Agitationsaar aldrig trættedes af at gentage, var egent- 
lig kun den Adam Smithske Nationaløkonomis ABC, anvendt 
paa Spørgsmaalet om Kornlovene. Kærnen i hans Udviklinger 
var altid denne: Naar Kornlovene ophæves, ville Brødpriserne 
synke, og Befolkningen faar saaledes Raad til at anvende langt 
mere til Klæder, Husudstyr, etc. Derved vil Efterspørgselen efter 
Industriprodukter stige og saaledes flere Arbejdere kunne anvendes 
og faa højere Løn. Desuden ville de Lande, der trænge til vore 
Industriprodukter, men kun have Landbrugsprodukter at betale 
med, blive i Stand til at gøre større Indkøb hos os og saaledes 
stadig forøge Efterspørgselen efter engelsk Arbejde. Dette vil 
atter drive Kapitalgevinst og Arbejdsløn i Vejret, medens de ager- 
dyrkende Lande nu nødes til selv at sætte en kostbarere og slet- 
tere industriel Produktion i Gang, som trods sine Mangler be- 
standig vil indskrænke vort Markeds Omfang. Den egentlige ager-' 
dyrkende Klasse i England (Forpagtere og Landarbejdere) have i 
Virkeligheden fælles Interesse med den øvrige Befolkning i dette 
Spørgsmaal. De høje Korn priser gavne i Længden ikke Forpagt- 
erne, da de kun bevirke en Stigning i Forpagtningsafgiften. Gods- 
ejerne have nemlig haft en afgjort Tendens til at beregne Af- 
giften efter den Kornpris, man ved Tolden mente at kunne sikre 
Forpagterne, men da Prisen ofte falder langt derunder, bliver Re- 
sultatet i høj Grad til disses Skade. Landarbejderne se ingen 
anden Virkning af Kornlovene, end at deres Brød fordyres, uden 
at Lønnen derfor stiger. Den eneste Samfundsklasse, der saaledes 

har en stadig Interesse i Korntolden, er altsaa dens Ophavsmænd: 
Godsej er -Aristokrat i et. 

Der var i alt dette kun ét Punkt — Anklagen mod Aristo- 
kratiet — ud fra hvilket en virksom Agitation kunde skabes, og 
ved at se dette klart og energisk klynge sig til det skabte Cob- 
den sin Storhed som Agitator og sin endelige Sejer. Oprindelig 
havde han et langt mere begrænset Syn paa Sagen, et væsentlig 
forretningsmæssigt. Det Slagord, hvormed han først satte Man- 
chesters Forretningsverden i Bevægelse mod Kornlovene var: »lad 
os ofre en Del af vore Formuer for at redde Resten;« han appel- 
erede, som han selv har sagt, til Middelstandens Pengepunge. 
Cobden maatte med Naturnødvendighed komme ind paa Spørgs- 
maalet netop fra denne Side. Hans politiske Drivkraft var Trangen 
til at binde an med dette eller hint bestemte Samfundsonde, som 
gik ham paa Livet i hans egen Virkekreds, og nu, da han som 
Forretningsmand led under de daarlige Tider og saa' Tilbagegang 
og Lammelse paa alle Kanter, brød det frem i ham, at Korn- 
lovenes Ophævelse var Midlet til at standse Krisen og give For- 
retningslivet et. Stød fremad. Han kom saaledes ind paa Sagen 
fra den økonomiske Side, og dette førte igen til, at den i Begynd- 
elsen blev behandlet hovedsagelig som en Fabrikantsag, ja som 
en særlig Manchestersag. Medens Hovedmassen af Bevægelsens 
Tilhængere egentlig følte sig hyggeligst og bedst til Mode paa 
denne snævrere Grund, var Cobdens Opfattelse i bestandig Ud* 
vikling. Allerede i hans første Taler spores glimtvis de videre 
Synsmaader, der senere skulde blive fremherskende, men det tog 
nogen Tid, inden de fik praktisk Form. Den rent filantropiske 
Opfattelse af Sagen var den, der — - sporet af den bestandig stig- 
ende Elendighed — tidligst arbejdede sig frem i Linje med den 
klasse-økonomiske. Cobden og mange med ham vendte sig til 
Arbejderne for i fuldstændig Oprigtighed at forkynde dem Læren 
om alle Interessers Solidaritet og om Frihandelen som det sociale 
Spørgsmaals sande Løsning og for at tilbyde dem at være deres 
Førere i Kampen for billigt Brød. Men Cobdens Haab om at 
sprænge den i hans Øjne hule og vildledende Chartistbevægelse 
og samle Arbejderne om Antikornlovliguen og »de sunde økonom- 
iske Principerc brast. Han og hans Bevægelse vandt megen 
spredt Sympati blandt Arbejderne, men som Klasse stode disse 
fast om deres politiske Førere og gjorde med dem Front mod 
Liguen. Det, at Cobden og hans Venner vare Fabrikanter, blev 
dem overfor Arbejderne en uovervindelig Hindring. Hadet sad 

saa fast i Sindene og fik bestandig saa megen ny Næring, at selv 
Cobdens ærlige og varme Ord syntes dem Snarer, lagte af en 
Fjendehaand. De lo højt, naar en Fabrikant talte til dem om 
Arbejdets og Kapitalens Solidaritet, fandt med Rette den eneste 
virksomme Garanti for deres Klasseinteresser i almindelig Stemme- 
ret og energisk faglig Organisation, medens Frihandelssystemets 
Gennemførelse syntes dem en yderst tvivlsom Fordel. Vel vare 
de fleste af dem Modstandere af Kornlovene, men disses Op- 
hævelse stod kun for dem som én af de mange Frugter, 
Stemmerettens Udvidelse vilde bringe. Desuden blev den Mening 
hurtig udbredt iblandt dem, at de radikale Fabrikanter kun vilde 
Korntoldens Ophævelse for at kunne trykke Arbejdslønnen ned 
og derved skabe sig en personlig Fordel, uden at Arbejdernes 
Vilkaar forbedredes. Det hjalp ikke, at Cobden paa viste, hvor- 
ledes den forøgede Produktion, der vilde blive en af Reformens 
Frugter, vilde holde Lønnen oppe: Mistroen tog Luven fra alle 
Argumenter. Resultatet blev, at man maatte opgive at skabe en 
egentlig Arbejderbevægelse for Sagen , og med fornyet Styrke 
kastede man sig saa over Middelstanden, men dog uden at tabe 
Arbejderne af Sigte. Cobden viste her i eminent Grad, hvor lidet 
selvisk han var i sin Politik. Sagens rent humane Side vedblev 
at beskæftige ham frem for alt andet, og trods den personlige 
Mistænkeliggørelse, han havde været og var Genstand for fra Ar-; 
bejderpartiets Side, blev han aldrig træt af at forkynde sin Sym- 
pati med Arbejderne, og nogle af de varmeste og mest gribende 
Skildringer af deres Nød skyldtes ham. 

Det var ikke agitatoriske Manøvrer dette. Man ser det af 
hans Breve og private Udtalelser, men aldrig skønnere end i John 
Brights Fortælling om det Møde mellem ham og Cobden, hvorfra 
Kampfællesskabet mellem dem stammede: 

»Det var i September Maaned 1841. Befolkningen led for- 
færdelig rundt om i Landet, og I, der leve nu, men ikke ere 
gamle nok til at huske, hvad der den Gang gik for sig, kunne 
ikke have nogen Forestilling om Landets Tilstand det Aar .... 
Den Dag, da Cobden kom til mig, var jeg i den dybeste Sorg, 
ja jeg kan næsten sige Fortvivlelse, ti mit Hjems Lys og Solskin 
var blevet slukt. Alt, hvad der var tilbage paa Jorden af min 
unge Hustru, undtagen Mindet om et helligt Liv og en alt for 
kort Lykke, laa tavst og koldt i Kammeret over os. Cobden kom 
til mig som min Ven og talte medfølende Ord til mig. En Stund 

efter saa han op paa mig og sagde: »Der er i dette Øjeblik 
Tusender af Hjem i England, hvor Hustruer, Mødre og Børn ere 
ved at dø af Sult. Naar den første hæftige Sorg er ovre, vil jeg 
raade Dem at gaa med mig, og vi ville saa ikke hvile, før Korn- 
loven er ophævet.« Jeg tog mod hans Opfordring« *). 

Arbejdernes Holdning havde vel, som Gobden selv har 
sagt, tvunget ham og hans Venner til at gøre Agitationen i det 
væsentlige til en Middelstandsbe vægelse , men den fik ikke mere 
noget standsegoistisk Præg. Det var først og fremmest Cobden 
det skyldes, at man aldrig forlod den humane Grund, man én 
Gang havde taget; de Aar, Nødstilstanden varede, overdøvede 
Raabet: billigt Brød for de hungrende! endog alle andre Slagord 
og blev egentlig det, den hele Agitation samlede sig om. Idet 
nu Antikornlovliguen med stigende Sikkerhed paastod, at den 
Reform, den arbejdede for, var det eneste sande Middel mod Be- 
folkningens Nød, fik Bevægelsen en ejendommelig Varme og en 
vis ideel Karakter, som mægtigt bidrog til at give den Stand, der 
bar den frem, forøget Tro paa sin egen Herskerret i Landet. 
Mere end alt andet var det dog Sammenstødet med det regerende 
Aristokrati, der gav Liguen dens politiske Betydning. 

Kampen mod Kornloven maatte blive en Kamp mod 
Godsejeradelen, ti denne var Kornlovens Ophav og Garde. Selve 
den saglige Argumentation, der er Kærnen i Cobdens Taler, 
vender sin Braad mod den herskende Klasse. Dertil kom nu, at 
da Agitationen begyndte at brede sig over Landet, søgte Aristo- 
kratiet og alt, hvad der var afhængigt af det eller gik det til 
Haande, at standse den, ikke saa meget ved Argumenter som ved 
Injurier og personlig Overlast. Mere end én lille Købstad maatte 
Agitatorerne forlade, fordi den dominerende Jorddrots Agenter havde 
lejet Folk til at huje og pibe ad dem eller overdænge dem med 
Gadesnavs. Den Presse, der stod i den regerende Klasses Tjæneste, 
blev formelig vild, da Liguen begyndte at vise sig som en Magt. 
»Standard« skrev: »England vilde være lige stort og mægtigt og 
alle nyttige Engelskmænd lige rige, selv om alle Fabriksbyer og 
. Fabriksdistrikter i Storbritannien ødelagdes,« og i »Morning Post« 
læste man de ikke mindre utrolige Ord: »De industridrivende 
raabe: »hvorfor maa vi ikke ombytte vore Produkter med Nærings- 
midler dér, hvor vi kunne faa mest for dem?« Dertil svare vi: 



») Tale ved Afsløringen af Cobdens Statue i Bradford 25de Juli 1879. 

»ja, hvorfor ikke? hvem hindrer jer i det? tag jeres Fabrikater 
med jer for Guds Skyld og byt dem, hvor I ville, lige fra Tobolsk 
til Timbuktu. Hvis I ikke kan finde jer i at undvære udenlandsk 
Korn, saa væk med jer og jeres Sager, og lad os aldrig se jer 
mere«.« Saaledes talte man den Gang i ledende Blade til Eng- 
lands Middelstand, men netop disse og lignende Udtalelser bleve 
Begyndelsen til Enden. Ved hvert af Liguens Møder citeredes de 
atter og atter, og den Stand, de vare henvendte til, lærte af dem 
omsider, hvad den regnedes for i sit eget Land og hørte med 
Jubel Cobden og de andre Ledere angribe Aristokratiet. Denne 
Stemning steg ved den Modtagelse, som Deputationer fra Anti- 
kornlovforeningerne i alle Egne af Landet i Aaret 1840 fandt hos 
de ledende Whigministre. De delegerede kom for at skildre 
Landets Nød og bede om Kornlovens Afskaffelse. De havde 
allerede den Gang Petitioner med c. Million Underskrifter 
bag sig, men det formaaede ikke at sikre dem en høflig Mod- 
tagelse. Premierministeren, Lord Melbourne, der i Lordernes Hus 
havde omtalt Liguens Fordringer som »det galeste, han nogen- 
sinde havde hørt«, svarede dem straks med et køligt »De véd, at 
det er uigennemførligt«, og ikke synderlig bedre gik det dem hos 
de andre Ministre. Da Charles Villiers aarlige Forslag i Under- 
huset om at Huset skulde tage Kornlovene op til fornyet Be- 
handling noget efter kom for, kunde de delegerede høre, hvor- 
ledes Landjunkerne betragtede det hele som en behagelig Spøg 
og overdøvede Villiers og hans Venner med allehaande Tilraab, 
blandede med Hanegal, Tyrebrøl o. desl. — Forslaget faldt med 
177 Stemmer mod 300. 

Der skulde dog snart komme en Tid, da Whiggerne ikke 
mere saa ned paa Liguen. Lord Melbourne's Ministerium havde 
ved sin Talent- og Formaalsløshed og sit valne Greb paa alle 
Spørgsmaal sat sin Popularitet til. Da det i 1841 tydelig nok 
var sit Endeligt nær, gjordé det en sidste Kraftanstrængelse: det 
tog Kornreformen op. Kornloven af 1815 var 1828 bleven afløst 
af en ny, der hvilede paa Principet »den glidende Skala«, efter 
hvilket Tolden skulde stige, efterhaanden som Prisen faldt, saa- 
ledes at Summen af Markedspris og Told gennemgaaende kunde 
være 80 Sh. pr. Quarter. Dog sank Tolden i stærkere Forhold, 
naar Prisen var over 70 Sh. og var kun 1 Sh., naar denne 
naaede 73 Sh. Lord Russel foreslog nu en fast Told af 8 Sh. 
pr. Quarter, og man haabede derved, naar Valgene kom, at finde 

en Støtte i Liguen. Ganske vist stemte dennes Tilhængere gen- 
nemgaaende paa Whigkandidaten, naar denne kun havde en Tory 
til Modstander, men hvor det var muligt, opstillede de selv Kan- 
didater, der satte Frihandelen øverst paa deres Program, og ikke 
faa Steder førte de deres Valg igennem, saaledes i Stockport, hvor 
Cobden nu valgtes med stor Tilslutning. Resultatet blev, at Tory- 
erne fik et betydeligt Flertal, og Sir Robert Peel dannede det nye 
Ministerium. 

Whiggerne fastholdt som Opposition deres 8 Sh.s- Korntold, 
og der forelaa nu et alvorligt Enten-EUer for Frihandelspartiet. 
Det var ganske vist ved Valgene blevet en selvstændig Fraktion i 
Underhuset, men det Stemmetal, det kunde raade over, var dog 
saa forsvindende lille, at det aldrig vilde kunne udrette noget 
alene. Hvad laa da nærmere end et nært Forbund med Whiggerne. 

De Forhaabninger, der en Tid knyttedes til Peel, skuffedes 
aldeles, då han endelig brød Tavsheden og forelagde det Forslag 
til en ny Kornlov, der bibeholdt den glidende Skala med noget 
lavere Toldsatser, idet Summen af Markedspris og Told nu gen- 
nemgaaende vilde blive 70— -75 Sh. pr. Quarter. I Sammenligning 
med dette Forslag — der i øvrigt snart blev til Lov — var Rus- 
sell's et uhyre Skridt fremad. Det friede fra al den Usikkerhed 
i Kornhandelen, som fulgte med den glidende Skala, og som greb 
saa forstyrrende ind i Forsyningen, og desuden kunde de 8 Sh. 
pr. Quarter ikke fordyre Brødet saaledes, at det kom til at spille 
nogen væsentlig Rolle for de arbejdende Klasser. Endelig hørte 
Frihandelspartiet gennem gaaende til Whiggerne i den almindelige 
Politik, om det end gik betydelig længere til venstre. Sammen- 
slutningen kunde ganske vist ikke have skaffet de forenede Grup- 
per noget Flertal i det nuværende Parlament, men Liguen kunde, 
hvis den vilde have knyttet en politisk Whigagitation til sin op- 
rindelige, snart have vendt Stemningen i Landet saaledes, at næste 
Valg vilde blive en Sejer for Oppositionen, 

Selvfølgelig vare mange af Liguens Mænd stemte for at ind- 
gaa Alliancen, og naar den dog ikke kom i Stand og det oprinde- 
lige Program fastholdtes i sin Renhed, er Æren og Ansvaret der- 
for først og fremmest Cobdens. Han satte hele sin Veltalenhed og al 
den personlige Indflydelse, han raadede over, ind paa at bevare 
Liguen som en politisk selvstændig Gruppe, der skulde gennemføre 
Frihandelen ikke ved Kompromis'er og smaa gradvise Fremskridt 
men ved Tilintetgørelse af Beskyttelsessystemets Hovedhjørne- 

sten: Korntolden; Indtil dette Maal var naaet, skulde Gruppen 
holde sammen og i sin Politik slutte sig nærmest til det Parti — 
ligegyldigt om Whigger eller Toryer — , der i hvert givet Øjeblik 
kom Frihandelsideerne nærmest, uden at knytte sig bestemt til 
noget af dem. 

Naar Cobden slog ind paa denne Vej og til det sidste holdt 
sig og sit Parti, paa den, var det ikke blot et rent forstandsmæs- 
sigt Overlæg, der ledede ham. Hans Holdning bestemtes langt 
mere afgørende af instinktive Fornemmelser, der grundede i Ind- 
tryk fra hans Barndom og første Ungdom. Det, at Cobden kom 
ind i Parlamentet, vilde ikke blot sige, at en Fabrikant og Fri- 
handelsmand kom der — dem var der flere af i Forvejen — nej, 
det nye var, at nu tog en Mand Affære, som havde en energisk 
Vilje til at føre selve Middelstanden frem som selvstændig handl- 
ende Magt i Politiken, en Mand, som ved Fødsel og Udvikling 
hørte til et helt andet Sæt end de, der før havde regeret Landet* 
Adelige eller borgerlige: de kom dog alle fra Familier med politiske 
Traditioner , Familier , som sendte deres Sønner ud i Verden 
med et færdigt Stempel som Whigger eller Toryer. Dertil kom 
Paavirkningen fra Skole og Universitet: man sluttede sig til de 
andre af Partiet, klæbede sig af og til lidt opad de Hertug- eller 
Jarlesønner, i hvem man saa sine fremtidige Førere og gjorde i Dis- 
kussionsklubberne Prøve paa de kommende parlamentariske Kampe. 
Men nu Cobden. Politik havde ikke spillet nogen Rolle i hans 
Familie, dertil havde man haft alt for travlt med at bjærge Brødet, 
og under Ungdommens haarde Slid var det atter og atter de smaa, 
rent praktiske Formaal, det kom an paa: Toryers og Whiggers 
Kampe vedkom ikke ham, de gik hen over hans Hoved. Alt som 
hans Tanke voksede til, fik han Blik for det eqe Forhold efter 
det andet i Samfundet, som burde være anderledes, men som oftest 
var det Ting, der ikke syntes at interessere noget af de to of- 
ficielle Partier synderligt. Hans politiske Opdragelse faldt hoved- 
sagelig i Whigregeringens Decadenceperiode. Mere og mere kastedes 
der Los paa Principerne og de praktiske Reformer, og det hele 
opløste sig i et ynkeligt Partikævleri, der under forskellige Former 
skjulte det ene Spørgsmaal: skal Lord Melbourne eller Sir Robert 
Peel væfe Førsteminister? Cobdens Sind oprørtes over alt dette. 
De to Partier bleve ham Uge gode eller lige slette, og medens han 
ligegyldig vendte sig fra deres tomme og larmende Strid om 
Magten, fordybede han sig stedse mere i en praktisk Reformvirk- 

somhed, der til sidst udelukkende samlede sig om Komsagen. Ikke 
nok med, at han til sidst kun vilde se den enkelte Reform og 
kastede Foragt paa alt det, der for de andre var det vigtigste: 
Magtspørgsmaalet mellem Partierne og det hele politiske Maskineri, 
men han følte paa sin egen Stands og Arbejdernes Vegne den 
hæftigste Uvilje over, at de saa længe vare blevne brugte til Sta- 
tister af et Aristokrati, der ikke kunde eller vilde se de nærings- 
drivende Klassers Behov. Whigministeriets sidste Svingning for- 
sonede ham langt fra; at Mænd, der før kun havde haft kolde 
Sarkasmer tilovers for det, som for ham var Landets Velfærdssag, 
nu benyttede det som et sidste Middel til at holde sig ved Magten, 
oprørte hans moralske Følelse og blev ham et yderligere Bevis 
paa, at de saglige Hensyn under de bestaaende Partiers Herre- 
dømme bestandig underordnedes Magtspørgsmaalet. Saaledes 
voksede der for ham efterhaanden et nyt og større Indhold ind i 
Kampen mod Kornloven: det at. gøre de næringsdrivende Klasser 
til Herrer i deres eget Land. 

Det var først, da det begyndte at klares for Befolkningen, 
hvor hen Bevægelsen bar i politisk Henseende, at den naaede sin 
egentlige Betydning. Sandt nok, det var Middelstanden som kunde 
beherske Valgene, men endnu havde den ikke lært selvstændig at 
nytte sin Magt. Den fulgte sine gamle Herrer — enten nu disse 
kaldte sig Toryer eller Whigger — og tjænte deres Standsinter- 
esser og de politiske Traditioner, der bare deres Stempel, men det 
var kun modstræbende og halvt skamfuldt: der var indeklemt 
Harme og ubehjælpsom Handlelyst overalt. Saaledes blev da Korn- 
lovbevægelsen først og fremmest i Manchester og siden i alle de 
større Handels- og Fabriksbyer greben som det længe ventede 
Løsen, der kunde samle Middelstanden til selvstændig politisk 
Handling mod Aristokratiet og ved Siden af Arbejderne. Cobden 
gav nu al denne uklare Higen et sikkert og konsekvent Udtryk: 
allerede 1839 havde han ved et Møde i London af delegerede fra 
de forskellige Byers Antikornlovforeninger sammenlignet, hvad der 
nu var i Færd med at blive til med de tyske Stæders Forbund i 
Middelalderen og profeteret, at ligesom Hansa- og Rhinforbundet 
havde lagt Røverriddernes Borge i Ruiner, saaledes vilde ogsaa 
den engelske Borgerstand ved Enighed og Energi styrte sine adel- 
ige Undertrykkere. Han havde den sikreste Tro paa, at der paa 
Frihandelssagen kunde dannes et Borgerparti, der om ikke mange 
Aar vilde have detroniseret de to gamle politiske Partier, og i 

denne Omvæltning saa han langt fra en blot Klassetriumf, ja end 
ikke alene en Garanti for Frihandelspolitikens fuldstændige Gennem- 
førelse. Hans sangvinske, iderige Sind formaaede kun at , tvinge 
sig til stram Overholdelse af det »en Ting ad Gangen«, der syntes 
ham Grundreglen for al praktisk Politik, ved paa halv fantastisk 
Vis at forestille sig den Reform, der kæmpedes om, som svanger 
med en Uendelighed af Udviklingsmuligheder. Det er næsten 
utroligt alt, hvad et Middelstands-Herredømme og gennemført Fri- 
handelspolitik kunde blive til i hans Øjne. Han tvivlede ikke paa, 
at Jordejendommens Frigørelse og ligeligere Fordeling, Ophævelse 
af al religiøs Ulighed og Kundskabens Udbredelse til alle Samfunds- 
lag vilde blive umiddelbare Følger af Middelstandens Sejer i Korn- 
lovkampagnen. Det var for ham kun forskellige Sider af det 
samme Spørgsmaal: Frihandel med Varer maatte føre til Frihandel 
med Jord, Religion og Kundskab. Og videre endnu rækker hans 
Blik. Han ender en af sine Agitationstaler saaledes: »Hvis jeg 
ikke var overbevist om, at dette Spørgsmaal rummede et stort 
moralsk Princip og medførte den største Sindenes Revolution, 
Menneskeheden endnu har set, vilde jeg ikke tage den Del i Be- 
vægelsen, jeg gør. Hvad betyder vel Frihandelen? Den betyder, 
at de Mure, der adskille Nationerne, brydes ned, disse Mure, bag 
hvilke Hovmod, Hævn, Had og Skinsyge gemme sig, for nu og da 
at bryde frem og drukne hele Lande i Blod. Følelser som disse 

øge Krigenes og Erobringernes Gift , de fostre en Lidenskab 

efter at undertvinge andre og udvide sin Magt, de faa eders Krigs- 
helte til at drage ud og sprede Ødelæggelse i andre Lande og saa 
vende tilbage, for at trone sikkert i eders Lidenskaber og krænke 
og undertrykke eder her hjemme. — — Jeg beder eder alle tage 
Del i vor Bevægelse, ti den har Plads nok til os alle, og der er 
Ære og Ry nok for os at vinde, naar vi fuldbringe vor store 
Triumf: Kornlovens Omstyrtelse.« 

Cobden var ubøjelig sikker paa sitMaal; hans hele politiske 
Liv efter Antikornlovliguens Sejer var en Kamp for at gennemføre 
de i hans Øjne nødvendige Konsekvenser af Kornlovreformen, men 
det viste sig stedse mere, at han havde hildet sig i Illusioner og 
altfor lidet havde forstaaet at værdsætte Partiorganisationens og 
den parlamentariske Taktiks Betydning. Han vilde ikke slutte sig 
til noget af de bestaaende Partier, og selve de Egenskaber, der 
gave ham den tændende Harme mod det gamle, hindrede ham i 
at blive Skaberen af nye levedygtige Partidannelser. Han hadede 

»Akkordens Aand« alt for meget til at kunne gaa ind paa den 
evige Læmpen sig ogMæglen, der vilde have været nødvendig for 
at samle de indbyrdes uenige Grupper, der stode udenfor de be- 
staaende Partier: parlamentariske Manøvrer, der ikke stode i umid- 
delbar Forbindelse med bestemte saglige Spørgsmaal, vare ham en 
Modbydelighed. Han havde Blikket saa ensidigt rettet paa det 
saglige i snævreste Forstand, at han end ikke forstod den fulde 
Betydning af Spørgsmaalet om Stemmerettens Udvidelse. Saa 
vigtigt som det var ham, at Samfundet udvikledes i demokratisk 
Retning, formaaede han ikke at sætte Valglovreformen i første 
Række og i den at se den eneste sikre Borgen for den Udvikling, 
han selv ønskede. Han var alt for hildet i sin optimistiske Tro 
paa Harmonien mellem de forskellige Samfundsklassers Interesser, 
alt for overbevist om Sandhedens smittende Magt til at bryde sig 
meget om, hvordan Stemmeretten var fordelt mellem de forskel- 
lige Lag af deri næringsdrivende Befolkning, han bestandig be- 
tragtede som en Enhed. Dertil kom, at den Sag, der var ham den 
fundamentale, Frihandelssagen, fandt mere Tilslutning hos hans 
egne Standsfæller end hos Arbejderne, hvorfor han egentlig ogsaa 
betragtede den oplyste Middelstand som bedre i Stand til at se, 
hvad der var de arbejdende Klasser tjænligst, end disse selv. — 
Alligevel var han langt fra at frygte almindelig Stemmeret, ja han 
udtalte sig endog oftere for den, men til at sætte den politiske 
Reform paa sit Program ved Siden af den økonomiske var han 
ikke at bevæge, endskønt han paa et vist Tidspunkt af Agitationen 
dermed kunde have købt en Alliance med den moderatere Fløj af 
Chartistpartiet. 

Et kan ikke nægtes: havde Cobden forsøgt at kæde dette 
eller et andet stort politisk Reformspørgsmaal ind i Kornlovagita- 
tionen, vilde han i hvert Fald have svækket den Kraft, der kunde 
sættes ind paa det oprindelige Formaal og gjort en Ende paa 
Middelstandens enige Optræden. Netop ved snævert at begrænse 
Agitationen til denne ene Sag og forkaste alle Alliancer udenom 
den og alle Kompromiser, naaede Cobden hurtigst og sikrest sit 
Maal: det aristokratiske Monopols Fald i den økonomiske som i 
den politiske Verden. 

Cobdens Plan, at gennemføre Kornlovreformen ved Liguen 
alene, nødvendiggjorde en Agitation mere energisk og omfattende, 
end man nogensinde før havde kendt i England. Han var fuld- 

kommen klar over dette og rede til at sætte alt andet til Side for 
selv at kunne vise Vejen. Og dog havde han ingen af de Egen- 
skaber og Tilbøjeligheder, som designere en Mand til Agitator. 
Hans Skikkelse besad ingen særlig Magt til at fange Mængdens 
Blikke, og han havde ikke de store markerede Træk, der tage sig 
ud paa Afstand, saa lidt som en Stemme, der kunde døve Mod- 
sigelserne og bore sig gennem larmende Mishagsytringer. Hans 
ydre Fortrin vare saadanne, der lettere gøre sig gældende i en 
mindre Kreds: bløde, fint afrundede Ansigtsformer, et lyst og ro- 
ligt Blik og en bøjelig Stemme med en vis fortrolig indtrængende 
Klang. Hverken Patos eller æggende Haan laa synderlig for ham; 
han kunde og vilde ikke drukne sine Tilhøreres jævne, dagligdags 
Fornuft i en Stormflod af hede Ord. Langt snarere søgte han at 
sprede al den Dunst, hvori deres Hjærner og Hjærter til daglig 
Brug vare hildede, for saa at appelere til det sunde Overlæg og 
Retfærdighedsfølelsen hos dem. Det var dog langt fra, at han 
gjorde dette paa ensidig forstandsmæssig Maade. Hans særlige 
Ævne som Agitator laa netop i, at han formaaede at gøre sin 
Argumentation ejendommelig sympatetisk dragende, at beskæftige 
Forstand og Følelse paa samme Tid uden at ofre Klarheden. Det 
skete ikke ved Sidebetragtninger og Indblanding af uvedkommende 
Ting, men ved i sin Omtale af de jævne, dagligdags Forhold, der 
altid var Genstanden for hans Udviklinger eller gik igen i hans 
Eksempler, at lade sin sympatetiske Forstaaelse skinne igennem 
Ordene, saaledes at Tilhørerne fik baade Lys og Varme deraf og 
med taknemmelig Glæde skønnede, at her var en, som forstod 
dem og vilde dem vel. Der gik elektriske Traade fra ham til hans 
Tilhørerkreds; hvor ensartet hans Stof end var, talte han dog al- 
drig paa samme Maade til to forskellige Forsamlinger. Naar han 
rejste fra det ene Fabriksdistrikt til det andet, forstod han halvt 
forstands-, halvt instinktmæssig, hvilken Nuanceforskel der var i 
Opfattelsen af den økonomiske Situation, og det kunde ikke falde 
ham ind at give Strømpevævere og Metalarbejdere de samme op- 
lysende Eksempler og appelere til deres Fornuft paa samme Maade. 
Endnu stærkere traadte dette frem i hans Agitation fra Mand til 
Mand. Gobden talte i de Aar Bevægelsen stod paa daglig med 
Snese af alle Slags Mennesker, der kom til ham for at gøre ham 
Meddelelser om de mest forskelligartede Forhold vedrørende Agita- 
tionen, eller for at søge Vejledning hos ham. At han ikke sløv- 

Tilskueren. 1884. • 10 



Digitized by Google 



146 



Richard Cobden. 



edes af dette og altid friskt og forstaaende kunde tilegne sig den 
overvældende Mængde af ofte ensartet Stof, der saaledes meddeltes 
ham, ligger i hans sympatetiske og fint skælnende Blik paa alle 
menneskelige Forhold, det samme, der i hans Ungdom hjalp ham 
til saa godt at udnytte de tarvelige Erfaringskilder, han havde Ad- 
gang til. Under disse Samtaler og dem han efter Møder i Jærn- 
banekupeer eller paa Markeder førte med hvem han traf paa, 
skaffede han maaske sin Sag endnu videre Ørelyd end ved sine 
offentlige Taler. Han forstod, hvordan der bedst skulde tales til 
hver enkelt og var paa én Gang sejersikker i sin Argumentation og 
jævn og hjærtelig i sin Færd. De, der havde talt med ham én 
Gang, glemte ham ikke siden og styrkedes i deres Iver for Sagen 
ved en varm personlig Sympati for dens Bannerfører. 

Ejendommeligt for Cobdens Agitation var det, at han selv ofte 
betegnede den som en Folkeopdragelse i stor Stil. Han saa det 
som den skønneste Side af sin Opgave at udbrede Kundskab om 
det økonomiske Livs Love til alle Klasser af Befolkningen, og han& 
Talers rolige Form, deres sanddru, oplysende Karakter vidner om r 
at det har været ham Alvor med denne Opfattelse. Dog spores 
den ogsaa paa mindre heldig Maade: Der er tidt en Overlæsselse 
af Stof og en vis trættende Indtærpning i disse Taler; det til- 
spidsede bevingede er der alt for lidt af. I saa Henseende 
staar J. Bright meget højere — for ikke at tale om O'ConnelL 
Gobdens Fejl bidroge imidlertid netop til at gøre ham til Middel- 
standens Yndlingstaler; man fandt sig ret hyggelig til Mode ved 
denne solide, dagligdags Bredde, medens en udpræget literær Form 
rimeligvis vilde have vakt Mistillid. 

Den Agitation, Cobden stod i Spidsen for, er bleven et 
Mønster for alle senere. Den lededes med en Energi og en Offer- 
villighed, som vanskelig kunde overtræflfes. De Mænd, der sade i 
Liguens administrerende Raad, og af hvilke de fleste havde store 
private Virksomheder at passe, ofrede en uforholdsmæssig Del af 
deres Tid paa Arbejde i Sagens Tjæneste og gjorde det med en 
frisk Entusiasme, somAarene og Arbejdets tilsyneladende Resultat- 
løshed ikke formaaede at svække. Den Opfindsomhed, der ud- 
vikledes for at holde Interessen ved lige og vinde nye Tilhængere 
var overordentlig. Man holdt store »Frihandelsbasarerc baade i 
Manchester og London, hvis glimrende Arrangement lokkede Tus- 
ender af besøgende til, og som under mange forskellige Former 

gjorde Propaganda blandt Folk, der aldrig kom paa de offentlige 
Møder. Der var i det hele en storartet Stræben efter at vinde 
politisk nye Lag for Bevægelsen: Kvinderne opagiteredes ved sær- 
lige Møder, og en Kvinde-Petition til Dronningen om Kornlovenes 
Ophævelse vandt stor Tilslutning. Paa et Fællesmøde af forskel- 
lige Sekters Præster var Gobden bleven indbudt til at tale om 
Midlerne til at afhjælpe den Nød, der i bestandig stigende Grad 
hærgede Befolkningen, og det lykkedes ham at vinde adskillige for 
den Mening, at Kornlovene laa ved Roden af Ondet. Han stands- 
ede ikke, før han havde naaet at føje denne Stemning som virkende 
Led ind i sin Agitation: Sekterne vare jo Udtrykket for den 
engelske Borgerstands selvstændige religiøse Liv og endnu stærkt 
forulæmpede af det bestaaende og dets Lovgivning. Ved at sam- 
menkalde et Møde af Præster for at forhandle om den Stilling, 
der burde indtages til Kornlovene, naaede Gobden at vinde 700 
Dissenterprædikanter for sin Agitation, give dem Forstaaelse af, 
hvad Spørgsmaalet i dets videre Konsekvens bestod og sende dem 
ud til videre Virken for Sagen hver i sin Kreds. 

Det bedste og kraftigst anvendte Middel var dog Agitations- 
møderne. Fra Hovedkvarteret i Manchester udsendtes der Aaret 
rundt en Sværm af Talere til alle Egne af Landet, og trods sin 
Parlamentsvirksomhed og sit store Arbejde i Liguens Raad var 
Cobden den utrætteligste af alle. Med storartet Opofrelse af sin 
private Velfærd var han Maaneder igennem saa godt som hver 
Dag paa Tribunen og det ikke for et Syns Skyld, men som den, 
der frem for nogen maatte bære Kampens Byrde. Særlig kastede 
han sig over at opagitere Landdistrikterne. Han fremstillede sig 
for Forpagterne som en Forpagtersøn og som én, der i sine For- 
ældres Hus med egne Øjne havde set »en Terminsdags Elendighedt. 
Hans Tale var her endnu mere konkret, endnu stærkere knyttet 
til de praktiske Forhold, der laa lige for hans Tilhøreres Øjne, 
end sædvanlig. Han udviklede ikke Solidariteten mellem Land- 
brug og Industri ud fra almindelig -økonomiske Grundsætninger, 
men paaviste, hvorledes kun en mindre Del af Forpagternes Børn 
slaa ind paa deres Fædres Levevej eller blive gifte med For- 
pagtere: de fleste gaa til Byerne og finde bedre eller slettere Be- 
skæftigelse, alt som Industri og Handel gaar op eller ned. — Han 
havde Godsejernes umiddelbare Indflydelse og Landboernes For- 
domme at kæmpe mod, men langsomt og sejgt borede han sig 
gennem det alt sammen og vandt Terræn fra Uge til Uge. 

10* 

Sit mest glimrende Udtryk fik Agitationen dog gennem de 
store Møder, der 1844 holdtes i Convent-Garden Teateret i London. 
Alverden strømmede til for at høre Liguens Talere, og Cobden og 
Bright naaede en uhyre Popularitet. Selv »Times c bøjede sig for 
Nødvendigheden og anerkendte Liguen som »en stor Kendsgerning«, 
»en Magt i Staten«. 

Ogsaa i Parlamentet var Cobden Agitator. Han levede ikke 
som de fleste andre Medlemmer mest for Huset og dets indre Be- 
givenheder, men saa altid ud efter. For ham var Underhuset væs- 
entlig den store Talerstol, hvorfra hans Stemme kunde naa til hele 
Nationen. Dog var han ikke blind for, at der netop i selve Huset 
var Proselyter at gøre, som kunde være hans Sag nyttigere 
end nogen udenfor, og dem forsømte han ingen Lejlighed til at 
paavirke. 

Cobden begyndte sin parlamentariske Løbebane under meget 
vanskelige Forhold. Toryerne vare komne ind med overvældende 
Flertal og de Landjunkere, der dannede Partiets Gros, døvede en- 
hver Modstand med deres larmende Sejersglæde. I Begyndelsen 
søgte man at se »Demagogen« over Hovedet og haabede, at han 
vilde gøre Fiasko for dette mere kræsne Publikum, men da det 
viste sig, at han ypperligt forstod at skaffe sig Husets Øre og var 
en højst ubehagelig Modstander i en Debat, søgte man at komme 
ham til Livs ved stærkere Midler. Det kunde ofte være ham 
svært nok at bryde gennem al den Larm og Latter, der ledsagede 
hans Taler, og han siger selv, at Toryerne behandlede ham, »som 
man vilde behandle en Bombe i et Krudtmagasin: som en Ting- 
est, der skal skubbes og sparkes til, kort sagt skaffes af Vejen 
paa en hvilken som helst Maadec 

Man forstaar deres Forbitrelse , naar man læser disse 
Cobdens første Parlamentstaler. Her, hvor han stod Ansigt til 
Ansigt med dem, der efter hans Overbevisning vare ansvarlige 
for Landets Nød , fik hans Sprog en harmfuld Energi , der 
ellers ikke var det eget. Man læse et Udfald som dette: »Sir E. 
Knatchbull (en af Ministrene) har sagt, at en Korntold er nød- 
vendig for at sætte Jorddrotterne i Stand til at hævde deres Stil- 
ling i Samfundet. Det blev for nogle Aar siden rigtig sagt , 

at Kornlovene ikke ere andet end et Tillæg til Pensionslisten, 
men det kunde tilføjes, at de ogsaa betyde Fattigvæsenets Udvid- 
else til hele vort Landaristokrati. Hvis dette Land skal ødelægges 

af et Adelsregimente, burde vi hellere straks adoptere det gamle 

venetianske System, at Adelen aabenlyst tog Pengene ud af 

Lommerne paa Folket. Dette vilde være mere hæderligt, c Peels 
Udvikling om at Principet for hans Kornlov var det, at Korn burde 
indføres toldfrit, naar der var Trang til det, besvarede han saaledes : 
»Jeg spørger Huset og Regeringen, hvem der da skal afgøre, naar der 
er Trang til Korn? Er det dem, der sulte eller dem, der spise 
kostbart hver eneste Dag og vælte sig i al Livets Overflod? — — 
Sidde vi her for at afgøre, naar Folket i dette Land trænger til 
Mad? Hvad kende Medlemmerne af dette Hus til Trang? Det er 
sandelig ikke deres Sag at sige, naar det hungrige Folk skal have 
Føde: det er Folket selv den bedste Dommer om.c — 

Ord som disse vare vel nærmest henvendte til Toryerne, 
men Whigaristokratiet ramtes ogsaa af dem, og Cobden forsømte 
desuden ingen Lejlighed til at foreholde det, at det i Kornsagen 
og i hele sin Politik »mere havde de faa end de mange for Øje«. 

Trods sin dybe Uvilje mod Aristokratiet som politisk Magt 
var Cobden langt fra at vise nogen Fanatisme i sit personlige For- 
hold til dets enkelte Medlemmer. Det var ikke tilfældigt, at 
han blev den store politiske Optimist og Forkynderen af den 
sociale Harmonis Lære. Der var i selve hans Natur en lykkelig 
Ligevægt, der holdt ham tilbage fra alle Yderligheder og stillede 
ham ejendommelig uafhængig overfor det politiske Livs Fristelser. 
Paa de store Folkemøder følte han sig i en vis Forstand hjemme, 
fordi han fornam det at lære og lede de mange som sit Kald, men 
han var langt fra at blive beruset af den Jubel, der, alt som Agi- 
tationen skred frem, stærkere og stærkere lød ham i Møde, hver 
Gang han viste sig. Hans Ord staa sikkert til Troende, naar han 
af og til i sine Breve giver til Kende, at han trættedes af disse 
uafbrudte Ovationer. Noget lignende var Tilfældet med hans For- 
hold til »Selskabet« i London. Det er en af Hemmelighederne ved 
Cobdens støtte Gang mod sit Maal, at der ikke var et Gran af 
Snobben i ham. Han følte sig aldrig beæret ved at sidde til Bords 
med Hertuger og Jarler, ja, borgerlig som han var i Sind og Færd, 
led han ikke en Gang rigtig Tonen i disse Kredse. Dog laa intet 
ham fjærnere end at holde sig borte fra dem. Han havde aldrig 
set sig saar paa et adeligt Vaabenskjold og følte derfor intet Nag 
til adelige som saadanne. Han havde en saa ubetinget Følelse af 
at være lige saa god som de, at der aldrig kunde komme Skygge 

af Misundelse eller genert Følelse ved kun at være »Mr.« op i 
ham. Han kom sammen med dem, naar det faldt sig, dels paa 
Grund af en afgjort Utilbøjelighed til at være afstikkende og give 
den principfaste Aristokratfjende i Kostume, og dels fordi det var 
nyttigt for ham at kende disse Folk personlig; men han lod sig 
derfor paa ingen Maade afholde fra i Parlamentet at sige dem de 
drøjeste Ord om deres Standsfordomme og brutale Egennytte. — 

(Sluttes.) 

Udgiveren. 

Ijad dem, der er i Gunst hos deres Stjærner, 

af Hæder rose sig og Titlers Mylder, 

mens jeg, hvem Skæbnen fra slig Ære fjærner, 

uænset glædes ved, hvad mest jeg hylder. 

Se, Fyrstevenner brede fagert Løvet 

som Morgenfruens Blomst mod Solens Øje; 

men brat kan Glansen blive dem berøvet, 

for Vredesblik maa deres Pragt sig bøje. 

Den kampberømte Kriger, aldrig trættet, 

der efter tusend Sejre én Gang tabte, 

for stedse ud af Ærens Bog er slettet 

og al den Stordaad glemt, han ellers skabte: 

Held mig da, at vor fælles Kærlighed 

faar Lov at gro i Tryghed og i Fred. 



Mit Venskabs Drot, til hvem dit høje Værd 
bandt fast min Lydighed med stærke Baand, 
dig sender dette skrevne Bud jeg her, 
som Tegn paa Hyldest, ej paa Vid og Aand; 



') Disse seks Sonetter — fra den 25de til den 30te i den samlede Række — 
ere, ligesom de fleste andre i Samlingen, henvendte til en Ven af Shake- 
speare; — der er Tale om en Rejse, Digteren maa gøre bort fra sin Vens 
Nærhed. O. A. 

en Hyldest, der, skønt stærk, ser blottet ud, — 

— ti tom paa Ord og fattig er mit Vid, 

men som du nøgen i din Tankes Skrud 

vil svøbe venlig til en bedre Tid, — 

indtil den Stjærne, der min Bane leder, 

i gunstig Stilling peger paa min Færd 

og Klæder om mit Venskabs Pjalter breder, 

saa jeg din Agtelse kan blive værd: 

da tør jeg sige, hvor jeg elsker dig, 

ej før mit Hoved vise paa din Vej. 



Af Møje mat jeg til min Sæng mig skynder, 

hvor rejsetrætte Lemmer Hvilen kender; 

en Vandring i mit Hoved da begynder, 

et Aandens Værk, naar Kroppens Virken ender: 

Ti mine Tanker, fra min fjærne Krog, 

da mylre frem mod dig paa Pilgrimsfærd 

og aabne mine matte Øjenlaag, 

saa jeg mod Mulmet, som den blinde, ser. 

Dog gennem Sjælens Sekraft øjner brat 

dit Billed jeg i Mørket, tæt og tungt, 

der, lig Juvelen i den sorte Nat, 

gør Natten skøn, dens gamle Aasyn ungt. 

Saadan ved Dagen mine trætte Lemmer, 

ved Nat min Tanke ingen Fred forhemmer. 



Hvor kan da Foden glad mod Maalet rettes, 
naar ej af Hvilens Sødme jeg forynges, — 
naar Dagens Tyngsel ej af Natten lettes, 
men Dag af Nat og Nat af Dagen tynges? 

Og skønt de to i bittert Fjendskab vanke, 

saa enes de dog om at martre mig, — 

én ved sit Slid, den anden ved den Tanke: 

hvor fjærnt jeg naar, jeg fjærnes mer fra dig. 

Til Dagen siger jeg, at til dens Pris 

du straaler klart, naar Skyer alt fordunkle; 

og Natten smigrer jeg paa samme Vis: 

du smykker den, naar ingen Stjærner funkle. 

Men Dagen lader Sorgen daglig stige, 

og Natten gir den ikke Lov at vige. 



Naar Mennesker og Lykken bort sig vender, 

naar jeg forladt med Graad i Øjet staar 

og Raab imod den døve Himmel sender, 

og naar jeg dybt forbander mine Kaar 

og én Mands Haab som Maal for Ønsket nævner, 

en andens Træk, en tredjes Vennekreds, 

og fordrer hines Stræben, disses Ævner, 

med hvad der mest mig glæder mindst tilfreds, 

foragtende mig selv, — da stundom svæver 

min Tanke hen mod dig, og mine Kaar 

— som Lærken, der ved Gry fra Jord sig hæver, 

ved Himlens Porte Jubeltriller slaar: 

din Kærlighed slig Rigdom skænker mig, 

at da med Kongers Kaar jeg bytter ej. 



Naar for de tavse Tankers Ret jeg stævner 
mit Minde om de svundne Ting til Møde, 
jeg ser, hvor tidt de glipped, mine Ævner, 
og klager atter over Tidens Øde. 

Da kan mit Øje jeg med Taarer dugge 
for dem, hvem Døden i sit Mørke bandt, 
paa ny ved Elskovs gamle Smerter sukke 
og jamre over mangt et Syn, der svandt. 
Da kan jeg sørge over Fortids Kvaler 
og tælle op det triste Regnebræt 
af svundne Klager, jeg paa ny betaler, 
som om ej én Gang før det alt var sket. 
Men naar jeg dig da mindes, kære Ven, 
saa svinder alle Savn og Sorger hen. 

a Bjørnson for seks Aar siden offentlig angreb et af den 
aabenbarede Religions mest uundværlige Dogmer, fløj der ud over 
det ganske Land et Rygte om, at Bjørnsons frække Hovmod — 
han havde kort før udgivet »Kongen« — nu havde optændt Her- 
rens Vrede, og at Straffen var over hans Hoved. Bjørnson holdt 
paa at blive gal. Han havde nemlig indladt sig paa intet mindre 
end at nægte Djævelens Tilværelse og at udtale noget om, at det 
kristelige Helvede var et afskyligt og latterligt Begreb. Der frem- 
kom i Dagbladene nogle lægmandsmæssige Imødegaaelser af enfoldig- 
brutal Beskaffenhed, men de officielle »Kirkeværger« forholdt sig 
fornem tavs lige over for denne Bjørnsons nyeste »Guttestreg«. 
At begynde en Strid til Fordel for Djævletroen fandt de kirkelige 
Journalister ikke var raadeligt. Glygge var de imidlertid blevne. 
Bjørnson holdtes i skarpt Udkig, medens de oppebiede en senere 
Lejlighed, som da ' heller ikke udeblev. Den skabtes ved, at et 
Privatbrev fra Bjørnson blev trykt i et Provinsblad. Brevets Ind- 
hold gik ud paa, at Paulus's Opfatning ikke havde været, at Kri- 
stus var Gud, men den lovede Messias, Menneskehedens Aand fra 
Evighed, og at denne Apostel heller ikke havde kendt noget til 
Læren om Treenigheden. At Bjørnson »fornægtedec Djævelen, 
havde man til Nød kunnet se igennem Fingre med; men at 
raisonnere over Dogmet om, at Kristus, ligesom Indernes Krishna, 
er undfangen af en Gud og født af en Jomfru, at anstille Under- 
søgelser angaaende denne Trossætnings Opkomst og Oprindelse, 
var at bringe hele Religionen i Fare. Nu var der al mulig Grund 
til at gaa løs. Naar de sendte det Skrig ud over Landet, at 
Bjørnson bespottede Gud, traadte Barnetroen under Fødder og 
gjorde Verdensfrelseren Kristus til et Menneske alene, vidste de, at 
de kunde gøre Regning paa Tilslutning af Religionens baade 

konservative og liberale. Vor teologiske Videnskabs mest ansete 
Forvaltere og vort kongelige Statskirkevæsens bestaltede Vogter 
lagde i Forening ud, og der fremkom gennem flere* Hæfter af 
»Luthersk Ugeskrift« — Pastor Heuchs Organ — arkelange Artikler, 
hvoraf den første indeholdt Bjørnsons aandelige Biografi, »som«, 
siger Bjørnson i Fortalen til den nys udkomne Oversættelse af 
»Ingersoll« — »maatte være saare upartisk , saasom den blev op- 
tagen baade af Kristian Friele og Carl Ploug, den nordiske Kirkes 
to sidste hellige.« 

Da var det, at Bjørnson i »Dagbladet« — Præsteorganet 
nægtede ham Plads — udslyngede den krigvarslende Tesis, at 
»Teologien er Samtidens gedigneste Indøvelse i Humbug«, og be- 
lagde denne sin Paastand med to Eksempler, et fra det gamle og 
et fra det nye Testamente. Ugeskriftet svarede med vidtløftige 
Afhandlinger, forfattede med en suveræn Ligegyldighed for det 
utilstrækkelige i, selv for Teologer nu om Stunder, at hente sine 
Bevisførsier fra hvad Aanden vidner i deres Hjærter. Bjørnson 
kunde ingensteds faa trykt sine Svar; men jeg tænker han har 
svoret ved sin egen Sjæl, at de Herrer skulde høre fra ham. — 

Imidlertid rejste Bjørnson til Amerika, hvor han forblev det 
meste af et Aar. Det var som om Frihedsluften i den store, 
demokratiske Republik styrkede hans Nerver og løste de Kræfter, 
som endnu laa bundne i ham. Den religiøse Fanatisme lagde ikke 
dér Hindringer i Vejen for Fremskridtet. De mest forskelligartede 
Trosbekendelser mødte der hinanden med den samme gensidige 
Respekt. I Amerika er det vistnok med Styrke gaaet op for 
Bjørnson, at det er Fordragelighedens Aand, som holder Na- 
tionernes Organisme sund, og efter Hjemkomsten har han med 
en Sorg, som har lutret hans Energi og bestemt hans Liv, 
stedse klarere set, hvorledes den teologiske Vankundighed Slægt 
efter Slægt havde spundet Hjærnerne ind i et Væv af fordum- 
mende Vane, af sløv Lettroenhed, af overdreven Varsomhed for 
det overleverede, af en svag Falden til Hvile i Religionens færdige 
Livsanskuelse og endelig af en brutal Fanatisme mod dem, der 
tvilede, spurgte, undersøgte. Fra da af har Bjørnson set sin egent- 
lige Mission i at vække det norske Folk til Selvtænkning og lære 
det Selvstændighedens Æresfølelse. I Skrift og Tale, privat og 
offentlig har han arbejdet derpaa. Den Bog han i Fjor udgav 
under Titelen : »Hvorfra stammer Miraklerne i det ny Testamente« — 
havde til Formaal dette ene, at bringe Folk til at se og tænke 

paa egen Haand. Den indeholdt et Uddrag af den i Amerika højt 
ansete Videnskabsmand C. B. Waites store Værk om »Christian- 
religion in the two first centuriesc Bogen blev systematisk tiet 
ihjæl fra* den Lejr, der tror sig hævet over at tage Hensyn til den 
videnskabelige Forsknings Resultater. 

1 Aar har Bjørnson udgivet et lidet Skrift: »Tænk selv«, 
der er en Oversættelse af nogle i »North American Review« trykte 
Afhandlinger af den bekendte Roberi Ingersoli, og til Bogen 
skrevet en Fortale, der er præget af en behersket Indignation og 
en sejersikker Kraft, af en Forstaaelsens Tolerance og en Respekt 
for sin Opgaves Alvor, som vækker ærbødig Beundring. Paa 
enkelte Punkter har Sproget en Billedrigdom, der er sublim i sin 
Skønhed. Man læse et Sted som dette: »Men atter er der Varme, 
Klang, Farve i Luften — en Verdens Vaardag for Mod og Lykke. 
Atter er der en Oplivelse, et Haab, et Tiltag, som bare et Par 
Gange før i Historien; Videnskabens taktfaste Kolonner kommer 
og besætter frejdig Stilling efter Stilling ; ædle Kristne hilser Fjenden 
velkommen til Kamp, men først og fremmest velkommen til Sejer 
over den Tavshed, den uværdige, usædelige Tvang, hvori ogsaa 
de blev holdt, ligesom alt af Aand. Literaturens tætladede Himmel 
slipper Lyn og Torden henover den tørste, men lidt forfærdede 
Jord, og Demokraties Masser ordner sig i det fjærne til Opbrud 
mod den nye Dag. Nu vil det attende Aarhundredes hjemforlovede 
Soldater modtages med Løvpragt og Hyldingsraab af festklædte; 
her er atter Mod og Lykke ved vor Arne. Og skulde nogen i 
Overlegenhed sige: men disse kendte vi jo før, — saa skal jeg 
svare: desto bedre vil de gøre sin Gerning, naar de fra gammelt 
er kendt paa Pladsen; de vil der finde Forbundsfæller, som I ingen 
Anelse har om. Og længes I efter den moderne Videnskabs sidste 
Tropper i Stedet for disse gamle Grenaderer, — de skal komme 
ledede af en Vilje I ikke magter at standse, fordi den drager Kraft 
af det, som har størst Ævne i Samtiden«. 

Hvad der giver Bjørnsons Virksomhed sin Adel og Værd- 
ighed, er den Tolerancens Aand, [hvoraf den er præget. Det er 
umuligt at fare frem med en hensynsfuldere Læmpe lige over for 
en Modstander, som af alt, hvad der giver Udviklingen Livskraft, 
af alt, hvad der skaber Fremskridtet, for længst er bleven ladet 
i Stikken. Det gør en saa meget større Virkning, som han 
i sit Aandsarbejde mødes med en kristen Samtid, der paa alle 
Omraader forkætrer og forulæmper hver den, hvis Udtalelser viser, 



Digitized by Google 



158 



Bjørnstjerne Bjørnson og „Over Ævne" 



at han har gjort sin Tanke fri. Det er, som om Bjørnson alene 
blandt sine Modstandere forstod at praktisere dette Ord: »Elsker 
eders Fjender« og »Værer sagtmodige af Hjærtet«. 

Der er maaske dem, som mener, at det er Tidsspilde at 
give sig i Kast med en Opgave som Bjørnsons, ørkesløst at føre 
Krig mod noget, der »besørger sig selv saa ypperligt taget af Dage«, 
ja endog uridderligt at øve sine Kræfter paa en falden Stormagt. 
Hvad kommer Kristendommen os ved, spørges der fra Lederne for 
den fremadgaaende Armé. Vi har jo bare at gaa uforstyrret videre 
og virke ud fra de Livsanskuelser, som ejer Fremtiden; den gamle 
Religion med sine Dogmer, sine Fortællinger og Mirakler er ikke 
lsénger nogen virkelig Aandsmagt. Om Bjørnson fulgte denne An- 
visning, vilde hans Digtning vistnok indbringe ham flere Laurbær, 
men hans Betydning som Bæreren af vort folkeopdragende Fri- 
gørelsesarbejde vilde derved i høj Grad forringes. Bjørnson er 
nemlig ikke alene den store Digter, han er fremfor alt en Folke- 
lærer. Havde Vilkaarene været de henfarne Tiders: retslig For- 
følgelse, Gods og Æres Fortabelse, han vilde være gaaet paa sin 
Fod fra Sted til Sted for at forkynde, hvad han vidste vilde tjæne 
de mange til bedste, indtil Fængslet havde lukket sig efter ham, 
ja indtil man havde taget hans Liv. Han er sit Fædrelands sam- 
vittighedsfulde Arbejder, den store utrættelige Menneskeven, som 
vil gøre de menige Skarer skikkede for Frihedens Rige. Paa én 
Gang vor nationale Udviklings Mester og Tjæner, er han det hel- 
lige, almindelige Demokratis helstøbte Repræsentant. Det er et 
Folk af overbeviste, Bjørnson lægger Kraften paa at skabe. Han 
véd nemlig til Bunds, hvilken Betydning dette har for en Nations 
indre Fasthed og Styrke, og Bjørnson er af dem, hvis Viden 
forpligter. Det er næppe for meget sagt, at den Gerning, Bjørn- 
son gør, er den vigtigste, der kan gøres i vort Samfund. For 
kommende Tiders Overblik vil den staa som et Monument over 
en Udvikling, hvis Linjer han har draget, hvis Veje han har brudt, 
og hvis Fysiognomi han har præget. 



I nøje Sammenhæng med denne Bjørnsons Virksomhed i 
sædelig og religiøs Retning staar de poetiske Arbejder, hån i 
Mellemtiden har udgivet. Det ældste, Fortællingen »Støv«, som 
aabnede »Nyt Tidsskrifts« første Hæfte, viser os i en Skildring, 
der imponerer ved sin Genialitet, de kristelige Teoriers skadelige 

Indflydelse paa svage og ureflekterte, de saakaldte fromme Ge- 
mytter. »Naar Børnene faar lærte — hedder det — »at Livet her 
er ingenting mod Livet hisset, det at være synlig ingenting mod 
det at være usynlig, det at være Menneske ingenting mod det at 
være Engel, det at leve ingenting mod det at være død, saa er 
det ikke Vejen at lære dem, at se rigtig paa Livet eller til at 
elske Livet, faa Livsmod, Arbejdskraft, Fædrelandskærlighed«. 
»En Handske«, som derefter udkom, belyser det kristne Samfunds 
Forhold til den kristelige Læres Kyskhedsbud og viser, hvor lidet 
den herskende Religion hos sine Bekendere har formaaet at skabe 
en Tilstand, som svarer til de Krav, den har opstillet. 

Højere op end alt, hvad Bjørnson har skrevet, rager hans 
sidste Arbejde »OverÆvne«. Behandlingsmaaden er en storslagen 
Sejer over Stoffets barokke Kantethed. Alt, hvad Nordlandenes 
Natur rummer i sig af Skønhed og Majestæt, har Forfatteren 
fundet gribende Udtryk for. I et Par Samtaler, som bæres af sin 
egen troværdige Naturlighed, faar vi et Billede af Landet der oppe, 
som ingen Malers Pensel kunde give anskueligere. Dette Land, 
hvor Sommeren er en eneste Dag og Vinteren en eneste Nat, 
»hvis Æventyr er som at stable det ene Land oven paa det andet, 
og saa begynde at trille Isfjældene fra Nordpolen paa dem«! Vi 
ser den trange Fjordbygd, hvor Kirken og Præstegaarden ligger, 
stængt inde paa den ene Side af de nøgne, skyhøje Fjæld- 
masser og paa den anden aaben for det vældige Hav med Fugle- 
flokker og Fiskestimer i Millionvis. Vi føler den isnende, »kulsorte« 
Havbris, som gufser ind i denne Skærgaard af Stenknauser, der 
staar endebent op af Havet, hvor Maageskarer skriger, og Springer- 
flokkenes Rygsider giver Vandet sit dystre Udseende. Og jævn- 
sides dermed faa vi en levende Forestilling om dette Jættelands 
underfulde Trylleri med sin fine, yppige Farvepragt, naar Solen 
bag Havdunsterne antager kolossale Dimensioner og kaster en 
trolddomsagtig Regnbueglans over Hav og Bjærg og Himmel. Og 
naar Vinterens Nordlys svøber Landskabet ind i et sølvmorsagtigt 
Lysskin med de skiftende Forskelle af lilla, af blegblaat og hvid- 
gult. Det er som vi kender de tusende Duftstrømme, naar Sang 
fortæller om Floraen der udenfor, der er saa overstrømmende 
frodig under Midnatsolens Glød; vi smittes af hans Stemning, naar 
han beskriver det jublende, spirende Liv i de tusende vaade Øjne 
og den travle, sommerglade Trængsel blandt Blomsternes mange 
Tusender. 

»Over Ævne« er et dramatisk Førsterangs-Værk. Med Sik- 
kerhed er Ekspositionen lagt til Rette. Paa samme Tid som de 
nødvendige Traade kunstfærdigt samles til den Spændingens Knude, 
som skal løses i sidste Akt, strømmer der et sjælfuldt Handlingens 
Liv gennem alt, hvad vi ser og hører. Billede paa Billede af 
Familiens Fortid rulles op, medens Situationens Beskaffenhed klart 
og fyndigt tegnes. Gennem hans Hustrus fængslende Skildring er 
Sang paa Forhaand givet, og samtidig har vi faaet et udmærket 
Billede af hende selv og af de Forhold, der udgør Handlingens 
Relief. Slutningsscenen, da Skreden gaar med Brag og Larm, med- 
ens Sang i Kirken ringer ind sin Bøn, og Hustruen sover den 
overanstrængtes unaturlige Stensøvn, medens Rakel og Elias huker 
sig ned i Fortvilelsens Angest, og Hanna under det voksende Døn 
bøjer sig over Søsterens Sæng, og i forstenet Resignation venter 
det uundgaaelige, indtil de atter over det rullende Skred hører 
Klokkeklangen, og bryder ud i Forløsningens Jubel, er det mest 
dramatisk gribende, der overhovedet kan gøres. Det samme 
gælder anden Akt. Man tænke sig det givet paa en Scene, der 
magtede sin Opgave. Det fuldkomnes Højtidelighed hviler over 
disse Optrin. Den bedende Troskæmpe i Kirken, omgivet af de 
knælende Skarer udenfor, de diskuterende Præster, der i beængstet 
Spænding spør hinanden, om de nu skal faa opleve det Mirakel, 
som den nødlidende Kirke saa svarlig tiltrænger, Præsteenken og 
Aagot, der kommer som Simeon og Anna i Templet og takker Gud, 
fordi »deres Øjne har set hans Frelse«, Rakel og Elias, der i sin 
vaandefulde Uvished ikke véd, hvad de skal tro og tænke! 
Ligesom Rædselen og Faren stiger til sin højeste Grænse i første 
Akts sidste Scene, saaledes her Spændingen og Forventningen, 
indtil den ekstasiske Stemning ved Synet af den gaaende værk- 
brudne kulminerer i de knælende Præsters jublende Halelujah, 
mangefoldigt gengivet fra Sang og Folkeskaren udenfor, ledsaget 
af Kirkeklokkens Toner, for saa atter at .forstumme, da de ser, at 
det er den dagligdagse Død, denne de forkrænkeliges evige Arve- 
lod og ikke det uforkrænkeliges attraaede Mirakel, de har bivaanet. 
Om »Over Ævne« kan det siges, at en Titans vældige Fantasi har 
parret sig med en moderne Tænkers skabende Intelligens, og 
Frugten af Foreningen er bleven: Et Dramaernes Drama. 

Men »Over Ævne« er ogsaa noget andet og mere. Det er en 
Verdensallegori, klædt ind i et Kæmpebillede, hvor hver en Skikkelse 
er et Storværk. Billedets Baggrund er den nitten Aarhundreder 

gamle kristelige Religion, med sine Mirakeltraditioner, sin Tro, sin 
Tvil, sin Kvasitro, og sin Vantro. Der er en Luft i Billedet, klar 
og gennemsigtig som den menneskelige Aands ved tusendaarig 
Erfaring indsamlede Viden, og Lyset og Varmen under dets hvælvede 
Himmel straaler ud fra den Sol. som vor Tankes Frihed har tændt. 
I denne Belysning ser vi Kristendommens Forhold til Nutid og 
Fremtid. — Fordreven op mod det yderste Nord, klemt inde mel- 
lem Klippeblokker og Snefjælde, kæmper den sin sidste Kamp i 
den aandelige Gigant, Præsten Sangs profetiske Skikkelse, kæmper 
og gaar under. Han er den ideale Kristendoms allegoriske Figur. 
Hans sængeliggende Hustru, hvis Kraft er brudt i Kampen for at 
forsone Modsætningen mellem Troens paradoksale Absoluthed og 
det akkorderende Jordlivs praktiske Krav, er den bedre Del af 
Nutidens kristne Menighed. Mere eller mindre bevidst, i stærkere 
eller svagere Modstand føler dens Lemmer Lærebuddet om at »give 
Fornuften fangen under Troens Lydighed« som en Byrde, der er 
over deres Ævne. Af Frygt for at tabe det nedarvede Fodfæste, 
af Vanens Sløvhed , af Fejghedens eller Kærlighedens Hensyn , tør 
de, vil de imidlertid ikke gøre Oprør. Rakel og Elias repræsen- 
terer Kristendommens sidste frafaldne, den stedse minkende Rest 
af selvstændigt tænkende Individer, som til det yderste klamrer 
sig til Troen, fordi de gennem Instinkter, Opdragelse, Tilbøjelighed 
er bunden til den. Hanna fra Amerika er det friske, naturlige 
Menneskeliv, som lader Kristentroen være Kristentro, som vokser 
sin Vækst ganske uafhængig af dens Forskrifter og Forestillinger. 
Præsteenken og Aagot er den aandelige Almue, hvis snævre Be- 
grebskreds, i Forening med nedarvet Hang til Tro paa det over- 
naturlige, afføder den overtroiske Ævne, som uden Refleksion hen- 
giver sig til Mirakeleksperimenter. De tilrejsende Præster er den 
officielle Statsreligion; hver for sig repræsenterer de en Afskygning 
af det konfessionelle System, som den teologiske Tillæmpning, i 
Forening med institutionelle Krav og Bekvemmelighedshensyn har 
vidst at konstruere af Kristendommens Lære. Alle, undtagen Bratt. 
For han er Kristi virkelige stridende, af Anfægtelse og Aandsnød 
omspændte Kirke. Disse Præster er hver for sig et fuldendt Pro- 
dukt af lyslevende Tilforladelighed. Ikke hos nogen er der An- 
tydning til det karikaturmæssige. De er slet og ret dygtige 
Præster, der varetage sit Embedes Tarv. Deres Samtale, om hvorledes 
de skal forholde sig til Miraklet, er en sand Skatkiste, fyldt med 
teologiske Karakteristiker fra vor Tid. Og hvad nu Sang angaar, 

Tilskueren. 1884. 11 

saa kunde den mest fanatiske Partiskhed ikke ha'e givet Kristendom- 
men en elskeligere, en værdigere Repræsentant. Han er undfangen 
af en Aand med den mest omfattende Forstaaelse af Skønheds- 
siden i Kristendommens Væsen og formet af et Menneske med et 
fugleperspektivisk Overblik paa Modsætningsforholdet mellem dens 
Vilje og Ævne, mellem Læren, den forkynder, og Livet, den afføder. 
Der staar en Glans af denne Skikkelse, som næsten blænder vort 
Øje. Gennem hans lysende Renhed skimter vi Billedet af Kristen- 
dommens første Repræsentant, Jesus af Nazareth, og det bæres 
os for, at vi paa Sang skal se dem bekræftede disse Ord: »Se, 
jeg er med eder alle Dage indtil Verdens Ende«. 

I dette store allegoriske Galleri er der kun en eneste Skik- 
kelse, som mangler; det er en Repræsentant for den Kristendom- 
men modsatte Aandsmagt, for Fritænkernes store Skare. Men det 
er med velberaad Hu, at denne Figur er udeladt; ti det er dette 
Digterværks etiske Styrke, at det ikke har haft Brug for at stille 
nogen kristenfjendsk Udæsker i Marken. Det er Kristendommen 
Y~ selv, som gør Prøve paa Kristendommen. Tribunalet er rejst paa 
1 dens egen Grund, blandt lutter villige Tilskuere, og baade Dom- 
mere og edsvorne brænder af Nidkærhed for at se Kristendommens 
Sag fejre Sejerens Triumf. Det er indre Vanmagt, og ikke ydre 
Fjender, som foraarsager Nederlaget. Den dømmes i sig selv og 
af sig selv, fordi den passer til Nutiden som Barnets Svøb til det 
voksne Menneske, og fremfor alt, fordi den er og bliver: »over 
Ævne«. 



Ligesom Ibsens »Brand«, er Bjørnsons »Over Ævne« i 
egentlig Forstand en Digtning om Kristendommen. Ikke om det, 
der kalder sig Kristendom og praktiseres som saadan af Hyrder 
og Menigheder i de troende Kirkesamfund, men om Kristendommen, 
som den er i Følge sit Væsens Art. Baade hos Bjørnson og Ibsen 
er Hovedpersonerne i de nævnte Stykker Præster. Sideordnede 
hvad Ideernes helstøbte Gennemførelse angaar, er de hinandens 
Modsætning, for saa vidt som de hver for sig er Udtryk for den 
Dobbelthed, der karakteriserer Grundforholdet i den kristelige Lære. 
Brand er en Legemliggørelse af og samtidig et Offer for dens ene 
store Grundidé: dens umenneskelige Grumhed. I ideal Hengivelse 
til den ubønhørlige Absoluthed, hvormed Lærens Krav fremsættes, 
fordrer og viser han ubetinget Redebonhed til at følge Abrahams 
Eksempel, da han paa Herrens Befaling bragte sin eneste Søn til 

Offerdøden. For ham eksisterer ingen Sidesti, der fører forbi Bud 
som disse: »Hvis den højre Haand forarger dig, saa hug den af«, 
og »hvis dit Øje forarger dig, saa riv det ud«, og »hvo som ikke 
hader Fader og Moder og Hustru og Barn for min Skyld, han 
er mig ikke værd«. Fuldkommenhedens Rædsel er over ham. 
Mo'ren, der budsender ham i sin sidste Times Sjælsnød, lader han 
dø i sine Synder, fordi hun svigter det eneste Vilkaar, han kender 
mellem Himmel og Jord: at ofre intet eller alt. Sin egen Sjæl 
pisker han til Blods med Offersvøber, indtil han villigt giver Alf 
og Agnes hen i Døden, fordi Timen er kommen, da Kravets Gru 
med sit intet eller alt er faldet over. ham selv. For ham er 
Kristi Ofiferdød paa Korset ikke Tegnet paa Guds Forligelse med 
Verden, men en blodbesprængt Vidneførsel om den Hævn, Synden 
kræver. Hans Kristus er ikke kommen til Frelse for de klynkende 
Syndere, men til Dom over hver den, »der ikke, som han selv, i 
Gethsemane Have, tømmer Kalken til den sidste Draabe«. 

Medens Sangs Forkyndelse i »OverÆvne« er som Evangel- 
iets Sejershymne, er Brands lig Lovens Domsbasun. Han er en 
Midler for den hævnende Menneskenes Søn, der paa den yderste 
Dag siger til Brødre og Søstre: »Gaar bort, I forbandede i den 
evige Ed«, medens Sang er fyldt af den himmelsendte Messias, der 
gi'r sit Liv til en Frelse for Menneskene. Sang ser i Kristen- 
dommen idel Naade^ Kærlighed, Bønhørelse. »Hvad som helst I 
bede Faderen om i mit Navn, det skal eder gives«, og »Gud er 
alle Menneskers Fader« — det er for ham Kristendommens Pro- 
gram. Hans Tro er som Kristendommens Løfter: uendelig, — 
hans gode Gerninger som dens Paabud: grænseløse. Han viger 
ikke ræd og fejg tilbage for at tage Kristus paa Ordet, naar han , 
siger: »Hvis du har Tro som et Sennepskorn, skal du kunne sige 
til dette Bjærg: løft dig op, og kast dig i Havet«. Han har 
Troens Mod til at gaa løs paa Kristendommens eneste til- 
forladelige Argument, Mirakelmagten, og sætte Livet ind 
paa at vise Sandheden af Tilsagnet om, at for Troen er ingenting 
umuligt. Det, som »bare én af Millioner kan naa« — at være 
en Kristen, er Sang i Kraft af sin klippefaste Tro, medens Brand 
er det gennem sin rene Viljes Kæmpekraft. Men det gaar den 
ene som den anden: Paa dem begge aabenbares det, at en kon- ^ 
sekvent Gennemførelse af de kristelige Teorier redningsløst driver 
over i det unaturlige, det er: det umenneskelige. Sit eget og sine / 
Børns Liv har Sang i fanatisk Forvisning om overnaturlig Beskyt- i 

telse gentagende sat paa Spil. Sin Hustru har han sprængt. 
Hendes Kraft er fortæret i Kampen for at redde sig selv og 
Børnene fra hans ubændige Tro'sraseri. Hvis hun ikke havde 
været, vilde han ha'e øst ud over Drukkenbolte og Dagdrivere, 
hvad hans Børn skulde haft til sit daglige Underhold. I den van- 
kundigste Forsømmelse havde han ladet dem vokse op som rene 
Vilddyr, der sent eller tidligt vilde have rejst en smertelig-forbitret 
Anklage mod den Far, som havde handlet saa umenneskelig ilde 
imod dem. 

Brand og Sang lider begge Nederlagets Skibbrud og ender 
i Tvilens Fortvilelse. Med Stenkast og Smædeord jages Brand 
som det umuliges Apostel bort fra den Bygd, han har ofret alt 
for at vise Vejen til Frelse. Han omkommer paa den ensomme 
Sfievidde med et Tvilens Skrig til den Herre, han saa trofast har 
tjænt: om da hans Martyrliv har været forgæves. Sang, der i sit 
Livs mest kritiske Øjeblik lades i Stikken af den Gud, som har 
lovet ham Miraklet, synker sammen under den dræbende Skuffelse, 
det han sender sit t vilende: eller — ?, som et Klagesuk op ad 
mod det høje. — 

Disse to digtede Profeters Endeligt leder uvilkaarlig Tanken 
hen paa deres store Forbilledes, Jesus af Nazareths. Gennem hans 
Ord paa Korset : »Min Gud, min Gud, hvi har du forladt mig!« aander 
det selv samme klagende Suk som det, der arbejder sig frem fra 
Sangs og Brands bristende Hjærter, et Klagesuk over den svigtede 
Forhaabning om Undsætning fra den Gud, de har været tro til 
Døden. Ogsaa den Gang lod Miraklet vente paa sig. Saa længe 
Verden har staaet, har der gaaet et Sagn om dets Eksistens, men 
Beviset for Bruddet paa Lovmæssighedens Orden vil udeblive ind- 
til Dagenes Ende. 

Kristiunia i Jan 1884. 

Amalie Muller. 

De efterfølgende Linjer skulle ikke være nogen Anmældelse 
af Hr. Holger Drachmanns nyeste Bog »Skyggebilleder fra Rejser 
i Indland og Udland« ; de skulle kun være nogle faa Bemærk- 
ninger fra Enkeltmand om Bogens sidste Afsnit, »Ostende-Briigge«. 
Jeg lader ligge af dette Afsnit, hvad der kan være i det af godt 
og friskt set og sikkert og stemningsfuldt malet, — det er endda 
ikke, i Forhold til Skildringens Omfang, saa overmaade meget. 
Mine Linjer skulle kun være et Angreb, og Afsnittet fortjæner 
efter min Mening som Helhed kun Angreb og Tilbagevisning. 
Ikke saaledes, at jeg tror, det vil bevare en blivende Plads i vor 
Literatur; dertil er det for oppustet og udbovnet, for marvløst 
og benløst, altfor raabende og uklart; det vil holde sig oppe som 
et stort Udraabstegn i nogen Tid, og saa vil det synke hen, bort 
fra det blivende i Literaturen. Men en Del af dets Aand vil 
mulig blive tilbage og hænge over mange Sind som daskende 
Laser, der i Taagen opfattes som Faner, vinkende til Strid mod 
det, der i Virkeligheden har varig Berettigelse. Mod denne Aand 
bør der gøres Indsigelse. Det er hverken nogen overlegen, fast, 
klar eller god Aand. 

Den Modsætning, der ligger i Betegnelsen »Ostende-Brugge«, 
betyder, som man let vil se, naar man læser Afsnittet, adskilligt 
andet end netop Modsætningen mellem de to Byer. Den betyder 
f. Eks. Modsætningen mellem fransk og dansk eller fremmed og 
nationalt. Hr. Drachmann kan ikke lide nyere fransk Literatur; 
det er jo i og for sig en ærlig Ting; enhver faar vælge sin Læs- 
ning, som han vil; jeg selv tilstaar, at jeg er daarlig bevandret i 
den nævnte Literatur. Men det synes mig kun meget lidet over- 

legent, naar Hr. Drachmann paa Grundlag af denne og andre 
Antipatier springer op og raaber til os alle sammen, at nu maa 
vi lukke Vinduer og Døre i for fremmede Luftdrag og fremmede 
Bøger. Hvorfor skulde enhver af os ikke ogsaa suge Næring af, 
hvad godt for sig han kan finde i det ikke-danske Evropa, og 
hvorfor skulde vort Land som Helhed ikke lade sig befrugte af 
evropæiske Kulturstrømninger, naar disse formaa at gøre det? 
Skal der være Tale om at slaa et Løsen fast som Princip paa 
Aandslivets Omraade, — og det er det, Hr. Drachman vil, — saa 
maa dette Løsen for vort Land netop blive: aaben Udsigt til alle 
Sider, ingen national Afspærring. Selvfølgelig maa den fremmede 
Næring blive til Kød og Blod hos en selv for at gøre Gavn ; man 
skulde tro, det var overflødigt at tilføje dette; men det synes ikke 
at være det, naar man ser Hr. Drachmann i sit Nytaarsdigt i 
»Morgenbladet« indføre i sit nationale Kampprogram en saa over- 
ordentlig uomtvistelig Frase som denne: 

Der er ej Nation, man i Verden kan nævne, 
ej Enkeltmand knap, som blev stor ved den Evne 
at plapre de fremmede Sprog 1 ). 

Nej, det er vist nok; men hvem paastaar ogsaa det? 

Men det forholder sig overhovedet saaledes, at Hr. Drachmann 
paa mange Punkter i »Ostende-Brugge« er kommen i en saadan 
Angest over Umodenheden og Karikaturen, at han blind antager 
dem for Sagen selv og slaar løs paa dem alle under et. Dette 
tyder ikke paa nogen fast Aand 2 ). 

Eller Modsætningen Ostende- Brugge skal betyde saadan 
noget dunkelt noget som Modsætningen mellem Videnskab og 
Kærlighed eller Kritik og Hjærte. Hr. Drachmann er meget for- 
bitret paa al Videnskab og Kritik. Disse ville nu sikkert uan- 
fægtede og rolige finde sig i denne Forbitrelse. At basere For- 
bitrelsen paa noget saa uvedkommende, som at Videnskaben ikke 



l ) Alle Udhævelserne i Citaterne ere af mig. 

*) Et tydeligt lille Eksempel vil man finde ved at slaa op S. 143. Hr. Drach- 
mann er vred paa den kunsthistoriske Vigtighed og siger med en lille Ed : 
„Pokker i Vold med kunsthistorisk Vigtighed", — altsaa med Karika- 
turen. Men saa føjer han til: „Vilde blot Kunsthistorien lade Historien 
og Kunsten skøtte sig selv!" Ja, saa kunde Hr. Drachmann glæde sig; 
men saa var der rigtig nok heller ikke en Stump tilbage af Sagen selv, 
af Kunsthistorien. 

tilfredsstiller Kærlighedstrang eller meddeler Tilgivelse (S. 136), 
eller at Kritiken ikke lærer »at tage vare paa Hjærtet« (272), 
synes dog en Kende uretfærdigt og vidner ikke om nogen klar Aand. 

Men jeg kommer til det i »Ostende-Brugge«, som synes 
mig rent ud sagt stygt, son\ giver Afsnittet i saa høj Grad 
Karakter af en Pamflet, og som navnlig fortjæner Tilbagevisning. 
Hr. Holger Drachmann sætter sig i Kampstilling til fri viden- 
skabelig Forskning, til aandelig Paavirkning ude fra, til nyere 
Tankeretninger. Han gør bred Front mod den Mand, som i det 
sidste Decennium her hjemme har staaet som uegennyttig For- 
kæmper for disse Ideer paa Literaturens Omraade. Saa skildrer 
Hr. Drachmann et elegant og tomt Badeliv i Ostende, et Liv, 
hvor drivende Lapse og Koketter føre en Tilværelse i Uvirksom- 
hed og Usædelighed, uden Alvor, uden andet Maal end at tage 
sig ud, fordrive Tiden og more sig. Det, jeg kalder stygt, be- 
staar deri, at Hr. Drachmann knytter Forbindelsestraade mellem 
de aandelige Magter, han bekæmper, og den Verden, der repræsen- 
terer det tomme, usædelige Driveri, den umoralske, blot mater- 
ialistiske Egennytte, saa det for Læserens Øjne tager sig ud, 
som om det ene førte til det andet. At han gør dette, vil 
kunne lade sig paavise. Det er f. Eks. ikke nogen smuk Over- 
gang, naar der (S. 138) tales om en Mynheer, der »snød 
sine Medmennesker paa den mest moderne liberale Maade af 
Verden«. De nævnte Forbindelsestraade ere meget tydelige i Af- 
snittet 147 — 162, hvor Digtet, der ender med Skildringen af 
Ostende, danner Overgang til Skildringen af Hr. Drachmanns 
personlige Opfattelse af og Stilling til Fremskridtet her hjemme, 
og paa Siderne 223 — 26. De kunne atter ses S. 166, hvor der om 
dette samme Ostende-Liv siges: »Vi har der hjemme et kært 
og godt lille Land, som følger langsomt, meget langsomt med 
Tiden. Men Bevægelsen kan dog spores, og Mændene »forud 
for deres Tide ere emsigt nok paa Færde«. Med en lidt anden 
Vending tales der S. 222 om Solens Opgang, Monarken, der giver 
Avdiens til »hele den Menneskehed , der endnu kan bøje sig troende 
for en Avtoritet, endnu ikke bryster sig af sit Krimskrams paa 
Regnetavlen, endnu ikke i Blaserthedens Kikkert tager Maal af 
Suverænen og siger: »Det er bare Solen, som staar op!«« Med 
de Mennesker, der ikke bøje sig troende for en Avtoritet, mener 
Hr. Drachmann vel dem, der have Tillid til den frie Forskning og 
hævde dens Berettigelse, og nu ser man, med hvilke lette Overgange 

de gøres først til Vigtigmagere og saa til blaserte Folk uden 
Sans for Naturskønhed. Denne ufordragelige og pamfletagtige 
Aand trækker sig helt igennem Afsnittet »Ostende-Brugge«, og 
det er alt andet end en god Aand. Den fortjæner en skarp Pro- 
test af enhver, som har Tillid til og Respekt for det ihærdige, 
uegennyttige Arbejde i Videnskabens og Aandens Tjæneste. 

Ad. Hansen. 



Trykfejl: 1ste Hæfte S. 27, Lin. 1 f. o.: „uddrages*, læs: „ledsages". 

Lars Iversen havde i adskillige Aar maattet 



døje, at hans Formands Enke, Mette Splyd, som Enkesæde be- 
nyttede ikke alene sin afdøde Mands Hus — det kunde endda 
være det samme, for Lars Iversen havde et ligesaa godt Hus 
lige ved Siden af Mettes — men der var en dejlig Have med 
gamle Frugttræer, gamle Humleplanter og et dejligt Vænge med 
rigeligt Græs. Baronen havde lovet ham, at han skulde faa hele 
Lodden, naar Mette Splyds Datter efter Konfirmationen kom ud 
at tjæne. Men den gamle Enkebaronesse , Lensbesidderens Moder, 
som beskyttede Mette, raadede hende til at beholde Datteren 
hjemme og ikke lade hende komme ud at tjæne. Saa kunde 
Moderen jo beholde det hele. 

Lars Iversen havde erfaret det, og straks søgte han Avdiens 
hos Baronen. 

Han spurgte ham om Forlov til at tage nogle »Skinker« i 
Skoven til at tætte sit Svinehus med, at Grisen kunde have det 
lidt lunt nu, da det blev køligt i Vejret. Båronen skyndte sig 
med at tillade det og vilde gærne have afskediget Skovfogeden, 
men denne blev staaende ved Døren og drejede sin graa Bule- 
hat mellem Fingrene. 

»Ja, Baronen lovede mig jo dog« . . . begyndte han. 

»Ja vel, ja vel ... . Mette Splyds Have, men hendes Dat- 
ter maa først have en Kondition.« 

»Det varer vist grumme længe, Hr. Baron.« 

Tilskueren. 1884. 12 

»Saa?« sagde Baronen, trak Brynene sammen og pustede 
Cigarrøg op gennem Haarene paa sine Moustacher. »Hvor- 
for det?« 

Han saa' ikke paa Lars Iversen. Han anede et Grin i 
hans smaa Snogeøjne. 

»Der er nok dem, som gærne vilde have, at hun blev 
hjemme i lange Tider,« sagde Skovfogeden. 

»Hvad for noget Sludder? . . « 

Baronen for hidsig op af Stolen, men tog sig sammen og 
gav sig til at spasere frem og tilbage med Hænderne i Lommen 
paa den stukne sorte Silkemorgenfrakke. 

»Jeg mener nemlig, at baade Enkebaronessen og Pigens 
Mo'er . . de har saadan deres aftalte Meninger om Tingen.« 

»Ja, ja, ja, ja. Saa er der ikke videre ved den Sag at 
gøre foreløbig. De maa vente.« 

»Man bliver ældre og ældre, Hr. Baron .... min Søn 
vokser til . . og . . .« 

»Ja ham bliver der jo sørget for. Han faar jo vel Deres 
Plads, om jeg lever, og alt gaar vel.« 

»Ja, men jeg er jo da ikke saa gammel, saa jeg kunde 
da nok leve i nogle Aar og have Fornøjelsen af at holde to 
Køer for én, naar jeg fik det Stykke Jord til og lavede det 
til Græsning. Og Hr. Baronen kunde vel ikke sige til Enke- 
baronessen, at den Tøs kunde have fælt godt af at komme 
ud at tjæne. Hun gaar og smisker til min Peter, men han er 
jo alt for ung.t 

»Saa . . . aa. Fy, er det saadan én?« 

»Naa, det har Hr. Baronen aldrig mærket noget til?« 

»Hvad kommer Mette Splyds Tøs mig ved?« sagde Baron- 
en fornemt. »Tror De, jeg ... . lægger Mærke til, hvad hun 
foretager sig?« 

»Nej, det forstaar sig. Men om Hr. Baronen lod falde et 
Ord til Enkebaronessen . . .t 

»Nej Gu' gør jeg ej . . . Men . . men . . men, hvorfor i 

Alverden har De ikke for længe siden giftet Dem med Mette 
Splyd? Tag hende. Der er Tid endnu.« 

»Det kan da ikke være Hr. Baronens Alvor.« 

»Hvorfor ikke?€ 

»Jeg har aldrig haft Sind til hende.« 

»Puh! Hvem faar den, han helst vil have?« 

»Og saa er det da en farlig gammel Kasse — om Forlad- 
else, Hr. Baron, og jeg er jo da ingen udlevet Mand, saa, om 
jeg skulde forandre mig . . . .« 

»Saa meget des bedre, Iversen. Saa bliver Familien jo 
ikke forøget. Og De, som gammel Jægersmand, der er kendt 
med de enlige Skovstier, De kan jo altid tage Revanche. Hvad, 
Iversen?« 

»He — ne — j. Det er jo meget naadigt af Baronen at 
spøge med mig, — men — « 

»Ja, det Forslag vil jeg gøre Enkebaronessen. For jeg 
gider ikke høre mere Vrøvl om den Havejord. Farvel, Iversen. 
Det bliver derved. Ellers faar De aldrig Jorden, for Mette Splyd 
er ligesaa klog som De.« 

Iversen gik med Gru i Hjærtet. Da Baronen var bleven 
ene, hug han Cigaren hen mod Poreelænskakkelovnen, saa Gnist- 
erne røg vildt om i Stuen, og sagde: 

»Den infame Tøs! Lægger hun sig efter Jægerdrengen? 
Saa skulde Pokker have Samvittighedsnag! Hvor det Bonderak 
efterhaanden bliver durkdrevent. 

At gifte sig med Mette Splyd! Blive Nr. 3 hos saadan en 
gammel Kælling! Paa Tilbagevejen til sit Hus mumlede han en 
Masse Skældsord med Intervaller af Eder: Den Sjokke-Dorthe ! 
(Eder) . . . den Grævlingetryne! (Eder) . . . den slatne Pande- 
kage! ... det sprukne Øltræ! . . . den platbenede »Muldhvalp«! 
. . . hun har akkurat ligesaa mange Haar paa Hovedet som en 
gammel Rotte paa sin Hale ... det rimpede Madæble! . . . osv. 
osv. i det uendelige. Den Beskæftigelse forkortede ham Vejen 

12*. 

allenfals. I saaledes at lette sit fulde Hjærte tog han under en- 
somme Vandringer i Skoven saa ofte Erstatning for den Tvang, 
Livet paalagde ham: at tæmme sin Tunge og tale i saa dannede 
Former, som han formaaede. 

Da han kom hjem, skyndte han sig at gaa i Sæng. Der 
laa han med Dynen op over Ørerne, bandte, skældte ud, ærgrede 
sig og sukkede højt i sin Ensomhed, og da den Skovløberkone, 
som gik ham til Haande, kom og skulde lave Middagsmad, er- 
klærede han, at saa syg, som han var, vilde han ikke kunne faa 
Mad ned i de første fjorten Dage. 

Skovfogeden forsøgte paa at sove, men hver Gang han var 
v«d at daane hen, var det ham, som om Mette Splyds rynkede, 
røde Ansigt, stramt omfattet af Huen med det stivede Lin, bøjede 
sig tæt op mod hans som til Kys. Arrigt spyttede han langt ud i 
Stuen og vendte sig bandende om paa den anden Side. Men 
Huen og »det rimpede Madæble-Fjæs« kom ubarmhjærtig igen, 
og dets Øjne gloede ham lige ind i Ansigtet. Lars Iversen 
stampede fortvivlet med Fodbladene mod Benenden paa Sængen. 

Mette Splyd red ham som en Mare. Og da Lars Iversen 
var saa meget paavirket af det 19de Aarhundredes rationelle Livs- 
opfattelse, at han ansaa' det for ganske unyttigt enten at vende 
sine Tøfler eller ryge med Lysetande for at jage saadanne 
Spøgelser paa Flugt, fandt han paa et andet Middel. 

Han sluttede saaledes i sin Vaande: 

Alt ondt kommer af Feber. Feber kureres bedst med 
Brændevin blandet med storkornet Krudt. Det havde han lært 
af den gamle Lødberg, der var Skovrider paa Godset i hans 
Barndom; han havde kureret baade Mennesker og Kvæg med 
dette Arkanum ; ja somme Tider havde han brugt Harlemmer- 
draaber, men det var kun mod en af for mange Kartoflers Nyd- 
else frembragt »Trommesyge«. Lars Iversen befølte sin Mave. 
Nej, Trommesyge var der ikke Spor af, tvært imod, Hvælvingen 
havde snarere givet sig en Smule som en Følge af Sindsbevæg- 
elsen. Nej, hans Onde maatte være Feber. 

Skovfogeden mindedes, at hans Herre, Baronen, en Gang, 
da han havde skudt en Ræv i hans Navn, i rørt Taknemmelig- 
hed havde foræret ham en halv Flaske gammel Rom og sagt til 
ham: Drik den med Andagt, Iversen, for det er fine Varer. 
Rigtignok var han for Øjeblikket »ædende galt paa Baronen, men 
derfor kunde hans gamle Rom jo være udmærket. Han havde 
tænkt at spare denne Rom til en højtidelig Anledning. Han 
havde i sin Tid grundigt overvejet, om Sønnens Konfirmations- 
dag kunde være passende Lejlighed, men han var snart kommen 
til det Resultat, at de Bondebæster, som vare hans Gæster den 
Dag, satte langt større Pris paa sød Punschekstrakt. Det gjorde 
han, Skovfoged Iversen, i Grunden ogsaa, men saadanne fine 
Sager var natyrligvis uhyre gode for Helbreden, det »var ikke for 
ingen Ting, at den .... naa . . . den Baron var saa tyknakket 
og fedrygget. Det kom begribeligvis af de dyre Drikkesorter«. 

En saadan Drik, blandet med grovkornet Krudt, maatte 
kunne hjælpe ham i hans Kvide. Ti strakte da Skovfoged Lars 
Iversen med en rask Beslutning Benene ud under Dynen, stak 
dem i et Par Trætøfler, trak den lille, bugede Flaske op,, hældte 
et halvt Ølglas fuldt af dens Indhold, tog sit Krudthorn med det 
groveste Krudt i og sank den mekaniske Blanding i et Drag, 
efterfulgt af et: »Aa, ja, Herre du min Gud!« 

Og Lars Iversen sov uden Forstyrrelse og Dobbeltgængen 
og Mareridt, til det blide og fine Oktobermorgenlys ramte hans 
aabnede Øjne." 

Lidt tung i Hovedet var han. Han maatte orientere sig 
lidt, inden han fandt, af hvad Grund han skulde være gal i 
Hovedet ... Da det var lykkedes ham at finde den rette Stem- 
ning, gabede eller sukkede han højt, knyttede Næven i Retningen 
af det gamle Skovfogedhus og ønskede Mette og hendes Datter 
hen til et langt fjærnere og værre Sted end det, hvor Peb- 
eret gror. 

Hans bespændte Bryst trængte til Luft. Han aabnede 
Vinduet og fik Udsigt til Mette Splyds Baghave, hvor faa 

gamle Frugttræer stod midt i Plænen, hvor Græsset groede, som 
Vorherre vilde. Det laa bleggrønt i Morgensolen med lange 
Strimer Dug over. En Ko kunde godt gaa der endnu og glæde 
sig ved Tilværelsen. »Hvem der dog var Ko!« tænkte Lars 
Iversen, da han saa' det høje, fede, saftige Græs. Lars Iversen 
blev blød om Hjærtet. Ti, tænkte han, blev det Stykke Jord 
ordentlig behandlet, kunde det føde to Køer. Han havde én Ko, 
Mette Splyd havde én .... en til .... sikken en Mælkning! 
Kanske endnu en Ko, naar et lille Stykke af Humlehaven blev 
ryddet. Nogle Kalve var der Plads til i Mettes i lang Tid ubrugte 
lille Udhus. 

Lars Iversen maatte holde sig for Øjnene for ikke at over- 
vældes af de Drøvtyggerfantasibilleder, som tyngende sænkede sig 
over ham. 

»Jeg kunde ligesaa godt have taget Kællingen for mange 
Aar siden. Et Asen har hun altid været, men jo længere hun 
har levet, desto værre Asen er hun bleven,« sagde han til sig 
selv. »Men det Stykke Jord vil jeg ha' .. jeg vil ... jeg vil 
ha' det Stykke Jord« .... og Lars Iversen knyttede Haanden 
pegende ud mod den lyse Plæne med Frugttræerne .... i Guds 
Navn, lad mig saa tage den forbandede Kælling med i Købet, 
siden Baronen er det Bæst, som han nu en Gang er . . og siden 
han har den gamle Sidse til Moder . . . æh . . . bæh. 

Lars Iversen vrængede og søgte efter Ævne at efterligne 
Enkebaronessens stive Holdning og langsomme Gang. 

Lars Iversen gik ud i Skoven og brugte sin Økse, saa det 
susede under Huggene. Han anbragte dem hensigtsløst, hvor 
han kunde komme til, paa Vindfælder saa vel som paa døds- 
dømte Træer. Men det var rent lyriske, slet ikke forstmæs- 
sige Hug. 

»Ædelgran har jeg aldrig prætenderet paa, Hvid- 
gran .... ikke en Gang .... men en gemen gammel Fyrre- 
skinke ... ja . . ja ... det er saa Livets Gang . . . skidt er 
det . . . men det kan vel aldrig blive anderledes.« 

Han kom tilbage, og da stod Solen højt paa Himlen. Han 
kiggede ind i Mette Splyds Baghave. Græsset var blevet mørk- 
ere og saa' endnu appetitligere ud. 

»Kanske tre Køer!« sagde Lars Iversen, løftede sin Bryst- 
kasse, sukkede og tog sin Beslutning. Han stak en stivet Flip 
fra oven ned i sit Brunels Halsbind, iførte sig Blanklæders 
Støvler og sin selvlavede Uniformsfrakke af grønt Klæde med 
støbte Bronceknapper, hver prydet med et af Skovens vilde Dyr i 
Relief. Frakken maatte finde sig i, at de nederste Knapper paa 
Grund af, at de sidste syv Åar havde lagt Aarringe af Fedt om 
hans Liv, ikke kunde naa sammen. Iversen tændte en Cigar, 
styrkede sig igen ved en Slurk af Baronens Rom og betraadte 
for første Gang i sit Liv Mette Splyds Stue — ikke uden Hjærte- 
banken. 

Han ventede, at Husets Værtinde skulde blive yderlig for- 
bavset. Men Mette Splyd havde været hos Enkebaronessen Gaars- 
dagens Eftermiddag, havde faaet fornøden Underretning, og hun 
havde straks fundet sig til Rette i Situationen, der, naar alt kom 
til alt, kun kunde gavne hende i pekuniær Henseende. 

Hun sad i sin eneste gamle, haardsædede Lænestol, for- 
beredt paa Repræsentation. Om hendes føre Skikkelse sad en ti 
Aar gammel, kirsebærrød ulden Kjole, som hun havde købt paa 
en Avktion i den forrige Skovriders Stærvbo, saa stramt, at den 
truede med at revne i alle Sømme. Sin sædvanlige Hue havde 
hun ombyttet med en af store Strimler omgiven, tæt Kappe. Nu 
maatte hun hæve sig ud over Bondestanden og give »Madamenc. 
End ydermere betegnede hun det ved hvide Bomuldsstrømper og 
Brunels Snørestøvler paa sine uhyre Fødder. Det, der hos andre 
Kvinder vilde hedde Smalben, og som hos hende var saa tykt 
som en forsvarlig Læg, bovnede frem som en tæt stoppet Pude 
inden for og oven over de korte Skafter. 

»Føj for Fanden! klang Trodsen i Lars Iversens Indre, da 
han saa' sin paaoktroyerede Genstand, men sit Ansigt havde 

han efter nogen Forberedelse, inden han gik hjemme fra, faaet 
ordnet i de blødeste Folder, det kunde opdrive. 

»Vil Iversen ha' et Glas Punsch?« sagde Mette Splyd med 
et saa dannet Tonefald, som hun kunde tvinge ind i sit brede 
sjællandske. 

»Gaar det an paa Formiddagen, Madam Splyd?« sagde 
Skovfogeden ligesaa dannet. 

Mette tog en dampende, hvid Fajancetepotte ud fra Koge- 
hullet i Kakkelovnen og skænkede brun Punsch ud i to Ølglas. 

»Det er af Ollendorffs fra Holbek,« sagde Skovfogeden, efter 
at have nippet til den. 

»Er den ikke ret behagelig?« sagde Mette. 

»Højligen,« sagde Lars Iversen. 

»Velgaaende, Iversen!« sagde Mette og stødte sit Glas 
mod hans. 

»Tak,« sagde Lars Iversen. »Gid Vorherre vilde glæde et- 
hvert skikkeligt Menneske!« 

»Ja, det maa vi saamænd alle bede til,« sagde Mette. 

»Bare Menneskene kunde enes i al Ting, Madam Splyd. 
Saa vilde Livet være saare godt.« 

»Ja, det har Iversen s'gu Ret i.« 

Lang Pavse. Begge stak Næserne i Glassene og sugede 
langsomt ligesom i aftalt Andantetakt Draabe for Draabe ind af 
den meget søde Drik. 

De betragtede hinanden over Glassets Rand. Fire smaa, 
listige Øjne mødtes. Men Situationen begyndte at blive uhygge- 
lig. Begge sukkede: 

»Aa — - ja . . saa gu\ Saadan er Livet!« 

»Det er det, som det er,« sagde Mette. 

»Ja lige akkurat,« sagde Iversen. 

»Og det bliver ikke anderledes,« sagde Mette. 

»Nej, Vorherres Skabelse kan ingen omstøde,« sagde 
Iversen. 

»Nej, det er umuligt for os Mennesker,« sagde Mette og 
foldede Hænderne. 

Et nyt Drag Punsch, en ny Pavse. Endelig sagde Mette: 

»Ja Iversen, det kommer da Dem til at begynde.« 

»Madam Splyd har da Aarene forud,« bemærkede Iversen, 
ikke uden en bittermandelagtig Tilsætning til Sødmen i Tonen. 

»Jorden skal jo samles,« sagde Mette. 

»Det skal den,« sagde Iversen. 

»Lad os saa drikke dette Punscheglas .ud hver paa sin 
Side,« sagde Mette i Læsetone, »og opvende vore Tanker til . . . 
til den Kant, hvorfra alene Velsignelsen kan udgydes over et 
ægteviet Par.« 

»Vi skal vel løse Kongebrev?« sagde Iversen, mens han 
hostede og spyttede med bortvendt Ansigt. 

»Det koster nok 16 Daler i gamle Penge,« sagde Mette. 

Men det kommer vi vel ud over Men det er vist bedst, at 

Iversen ser, hvad der er af Uldent og Linned .... saadan rent 
ud sagt. Iversen kan tænde en ny Segar (Mette tog en Papirs- 
pakke ned fra en Dragkiste), det er af dem til tre for otte Skil- 
ling i gamle Penge.« 

Der var meget hjemmegjort Tøj i Mettes Skuffer i Stor- 
stuen. Men Lars Iversen var for meget af en moderne Mand til 
ikke at tænke: 

»Hvad skal jeg med alt det? Det skal, min S'æl, under 
Hammeren, naar jeg faar Magt over det.« 

Meite følte sig aabenbart skuffet ved Skovfogedens kølige 
og fremtvungne Beundring af def, hun i en lang Aarrække havde 
dynget op af uproduktive Flidsfrembringelser. Iversen mærkede 
det, og sagde til sig selv: 

»Noget maa der gøres for en Ordens Skyld, og han om- 
satte sin indre Stemme i en praktisk Handling, idet han, efter at 
have strøget sit stive Overskæg og befriet * det fra Punsche- 
lævningerne, gav Mette Splyd et Kys paa Munden. 

»Nej Gud frelse og bevare os, Iversen!« sagde Mette og 
tørrede sin Mund med Forklædet. 

Jo, det skal til, især blandt Folk udenfor Bondestanden,« 
sagde Skovfogeden, mens han energisk kvalte et Suk, tog Afsked 
og gik. 

Da han var uden for Døren, sagde han: 
»Det var overgemt Kødmad.« 

Han satte sig i det Vindue, hvorfra han kunde se Mette 
Splyds Baghave, og mod hver Følelse af Modbydelighed, der 
rejste sig i ham, stillede han tre Køer op. De tomme Mellem- 
rum, hvori Køerne ikke ret vilde lystre hans Fantasis Bud og 
forlangte at reduceres til to, udfyldte han med dæmpede For- 
bandelser mod sin Herre, Baronen. 

Fjorten Dage efter havde Skovfoged Lars Iversen, 52 Aar 
gammel, og Enken efter de to sidste Skovfogeder i Strandholt 
Hestehave, Mette Splyd, 59 Aar gammel, Stuebryllup hos Præsten. 
Nærværende vare kun de lovbefalede Par Vidner. 



Digitized by Google 



Mirakelkure. 

Sympatimidler. — 'Folkemedicin. — Arkana. 



Naar man aabner en Geologi, vil man snart træffe en af 
de Oversigtstegninger, ved hvilke Geologerne pleje at fremstille 
de forskellige Jordlags Forhold til hinanden og deres Aflejring 
det ene efter det andet. Man vil da se øverst oppe et tyndt Lag 
Muldjord og under det lejret Lag efter Lag, det ene ældre end 
det andet, hvert med sine karakteristiske Dyre- og Plantelevninger. 
Paa mange Steder afbrydes Regelmæssigheden derved, at Sænk- 
ninger og Hævninger eller vulkanske Udbrud have løftet dybere 
Lag op, saa at de komme Overfladen nær eller endog bryde helt 
igennem til Dagens Lys; paa andre Steder ligge Lagene saa regel- 
mæssigt og roligt, som de have ligget der i Aartusender, og 
som de vel fremdeles i Tiderne ville blive liggende. 

Hvis det var muligt at give en lignende grafisk Frem- 
stilling af et moderne Menneskes Bevidsthed, saa vilde man øverst, 
dækkende alt det øvrige, finde et tyndt Lag naturvidenskabelige 
Forestillinger og Kundskaber, der tilsyneladende omfatte og dække 
alt, men gennem hvis Sprækker og Huller man paa mange Steder 
vilde kunne se ned til de dybere Lag; under denne Overflade 

vilde man da finde Lag paa Lag af franske Revolutionsideer 
blandede med patriarkalsk - absolutistiske Forestillinger, middel- 
alderlig Kraftforgudelse sammen med Brudstykker af romantisk 
Kvindekultus, kristelige, jødiske og persiske Religionsaflejringer i 
forskellig Mægtighed, men dybest nede, i de stærkeste Lag, de 
gamle, uudryddelige Forestillinger fra Menneskehedens Barndom, 
som hos alle Folkeslag leve i Æventyr og Folkesagn, og som hvert 
Øjeblik gennembryde alt det overliggende og komme frem i Dags- 
lyset under forskellige Forklædninger, snart som Folketro og 
Ammestuehistorier, snart i psevdo videnskabelige Teorier om Liv- 
et efter Døden, Aandernes Samkvem med Menneskene, Spirit- 
isme o. s. v. 

Et af de Punkter i vor Bevidsthed, hvor det er let at 
grave en Schakt ned til de dybeste Lag, er den populære Opfat- 
telse af Lægevidenskab og Lægekunst; det er jo ikke saa længe 
siden, at selve Lægevidenskaben har sluppet de sidste Baand, som 
knyttede den til det overnaturliges Verden. Endnu for et halvt 
Aarhundrede siden kunde en af Københavns bekendteste Læger 
anbefale sine Patienter at anvende saakaldte Sympatikure, og i 
Lægebøger fra Slutningen af forrige Aarhundrede vil man finde 
Sygdomsforklaringer og Raad, der for den moderne Videnskab 
tage sig ud som rent Nonsens, naar man ikke ser dem i Belys- 
ning af den historiske Udvikling. 

Medens Videnskaben nu helt har sluppet Mystikens Skygge- 
haand, holder der sig endnu hos Lægfolk en stor Tilbøjelig- 
hed til at anvende Lægemidler, hvis Virkning mere eller mindre 
bevidst søges i hemmelighedsfulde, overnaturlige Kræfter. Og 
det er ikke alene blandt Bønderne eller Byalmuen at man finder 
denne Higen mod det mystisk-meningsløse, helt op gennem alle 
Samfundslag kan man faa Beretninger om vidunderlige Kure, 
foretagne ved Sympatimidler eller om aandebesatte Individer, 
som i en ekstatisk Tilstand kunne erkende Sygdommens Natur 
og give Anvisning paa den rette Behandling uden selv at have 
nogen Forstand derpaa, alt ved de Aanders Hjælp, som antages 
at tale gennem dem under Besættelsen, den magnetiske Søvn 
eller hvad Klædebon, man ellers vælger til at hylle disse gamle, 
overtroiske Forestillinger i. 

Ved nu at gennemgaa den folkelige Lægemiddellære finder 
man snart, at der trods den tilsyneladende usammenhængende 
Vrimmel af Raad og Formler findes visse Systemer af Forestil- 

linger, som med meget smaa Ændringer stadig vende tilbage hos 
alle Folkeslag. Allerede den Omstændighed, at disse Ideer ere 
saa vidt udbredte, at man f. Eks. kan finde nøje tilsvarende 
Folkeraad hos vor Bondealmue og hos Buskmændene i Afrika, 
eller at Paris' og Londons mest feterede Medier gøre ganske de 
samme Kunststykker og paastaa, at de ere i Besiddelse af netop 
de samme Ævner som de siberiske Troldmænd, tyder paa, at de 
tilgrundliggende Forestillinger have en ældgammel Oprindelse, 
men dette bliver endnu mere øjensynligt, naar man gennem Li- 
teraiuren søger tilbage til det Tidspunkt, da de først opstod. 

Fra Nutiden vises man da først tilbage til Middelalderens 
Magi og Djævlebesættelse, dens Alruner og Amuletter, dens Be- 
sværgelser og Mirakler, men Middelalderen havde atter denne 
Tro paa det mirakuløse dels fra de barbariske Folkeslag, der 
grundede ny Riger af Romerrigets Brudstykker, dels som Over- 
levering fra den latinske Dæmonlære, dels endelig gennem de 
kristelig-religiøse Forestillinger direkte fra Orientens undermættede 
Fantasi. Følger man Lægekunstens Historie i Evropa tilbage til 
Grækenland, staar man atter ved Underets Port, og jo længere 
man gaar tilbage til Ægypternes og de gamle asiatiske Folkeslags 
Lægevidenskab, desto mindre Rolle spiller Erfaringen og den 
sunde Fornuft, og desto mere breder det mirakuløse sig. 

Mange af de Folkemidler, som endnu i vore Dage finde 
troende Tilhængere, have imidlertid deres Rod i en saa primitiv 
Naturopfattelse, at selv de ældste nedskrevne Traditioner ere 
komne ud over dette Standpunkt, og vi nødsages derfor til at 
søge deres Oprindelse endnu længere tilbage i de Tider, da Skrift- 
sproget endnu ikke var opfundet eller dog alene var de indviedes, 
Præsternes, Ejendom, da Folket levede som Nomader eller maa- 
ske endog som Jægere, og da Redskaberne var af Træ, Sten 
og Ben. 

Da nu Historien glipper her, maa man søge Oplysninger 
paa anden Maade, og det er nu saa heldigt, at man kan finde 
Folkeslag, der i Levevis, Kultur og Tankegang endnu staa paa 
samme Trin som hine Oldtidens tusend Aar fjærne Nationer, og 
man kan saaledes ved deres Hjælp udfylde Hullerne og kaste Lys 
over meget, som den historiske Forskning alene ikke vilde kunne 
klare. 

Man vil nu vistnok møde den Indvending, at man ikke kan 
drage nogen Slutning fra Tankegangen hos Nutidens saakaldte 

vilde og uciviliserede Folk til Fortidens Pælebyggere og Stenøkse- 
mænd, at disses hele Tankesæt og Forestillingskreds kan have 
været en ganske anden. Denne Indvending taber dog det meste 
af sin Betydning derved, at vilde Folkeslag af ganske forskellig 
Race og fra vidt fra hinanden liggende Egne have næsten ens- 
artede religiøse Forestillinger, naar de i andre Henseender, som 
Levevis, Haandværksdygtighed, Vaaben o. s. v., staa omtrent paa 
samme Trin, og at de uciviliserede nulevende Folkeslags religiøse 
Begreber svare til dem, der herskede hos de af Oldtidens Folke- 
slag, der stod paa et lignende Udviklingstrin. Man ledes der- 
ved til den Mening, at Naturopfattelsen og de religiøse Fore- 
stillinger i de store Træk ere afhængige af hele Udviklingen, 
saaledes at Menneskeheden i det væsentlige gennemløber de samme 
Stadier, lige saa vel med Hensyn til religiøse Forestillinger og 
Naturopfattelse som med Hensyn til Levevis og Kunstfærdighed. 
Forskellen bliver da kun, at nogle Folkeslag skride raskere frem, 
bearbejde Stoffet hurtigere og bringe mere ud deraf, medens 
andre kunne blive staaende i Aartusender tilsyneladende paa 
samme Punkt, overleverende de samme Forestillinger og den 
samme Levevis fra Fædre til Sønner, stivnede som Mærkepæle i 
Menneskehedens Udviklingshistorie eller som Larver, der ere spid- 
dede i et Naturaliekabinets Skabe og aldrig ville naa Tilværelsens 
højere Former. 

Det er let at nævne Idégrupper, der genfindes hos alle 
Folkeslag; en saadan er f. Eks. den Forestilling, at der bestaar 
en hemmelighedsfuld Forbindelse mellem Fødens Egenskaber og 
den, der ernæres ved den. Derfor betale Malajerne i Singapore 
høje Priser for Tigerkød, skønt dette ikke smager godt, idet de 
vente at blive stærke og modige som Tigre ved at spise det. 
Tylor "fortæller, at en engelsk Købmand i Shanghai under Tai- 
ping-Oprøret en Gang traf sin indfødte Tjæner med et Menneske- 
hjærte og af ham fik den Oplysning, at det var Hjærtet af 
en tapper Oprører, og at Tjæneren nu vilde koge og spise det 
for at blive modig. Ny-Seelænderne drive Konsekvensen saa vidt, 
at de lade spæde Børn synke Smaasten for at gøre deres Hjærte 
haardt, ligesom de voksne Krigere æde en Del af deres slagne 
Fjendes Legeme for at erhverve hans Kræfter og Mod. Araberne 
sige om sig selv, at de ere hævngerrige og stridbare, fordi de 
spise Kamelens Kød, og i nordiske Sagn kan man finde Beret- 

ninger om, at man spiste Bjørnens Hjærte for at blive stærk og 
modig, kort over hele Verden findes Spor af denne Tro. 

For et primitivt Standpunkt synes denne Tanke ogsaa at 
være meget nærliggende, og man kan let gøre Prøve herpaa ved 
at se, hvor naturlig den forekommer Børn. Lubbock fortæller, 
at han har hørt en lille Pige med megen Alvor forklare sin yngre 
Broder, at man blev dum, naar man spiste for meget Gaasesteg, 
og det er sikkert en Slutning, som de fleste Børn uden Betænk- 
ning ville anerkende som rigtig. Paa mange Punkter i Men- 
neskehedens Historie er denne Forestilling dukket op igen, og 
endnu saa sent som i Slutningen af det 1 7de Aarhundrede disku- 
terede franske Læger med Opbydelse af hele deres Lærdom det 
Spørgsmaal, om Indsprøjtningen af Lammeblod i et Menneskes 
Aarer kunde antages at ville have en blidgørende Indflydelse paa 
hans Karakter. 

En anden Tro, som har spillet en stor Rolle i den ældre 
Medicin og næsten er ligesaa udbredt som den førstnævnte, er 
den, at Planter, Stene o. s. v., der ved deres Farve eller Form 
minde om en eller anden Legemsdel, eller som ved lignende ud- 
vortes Egenskaber lede Tanken hen paa et bestemt Sygdoms- 
symptom, maatte have en særlig helbredende Ævne for denne 
Legemsdels Sygdomme eller det bestemte Sygdomssymptom ; denne 
Forestilling blev i Middelalderen sat i System af Paracelsus, og 
>Signaturlæren« henføres ofte til ham, men den er langt ældre, og 
Paracelsus havde faaet den fra Folketroen. Eksempler paa saa- 
danne Midler ere Safran og Svaleurt, der paa Grund af deres 
gule Farve anvendtes mod Gulsot, Øjentrøst mod Øjensygdomme, 
fordi dens Blomster havde nogen Lighed med et Øje o. s. v. 

Søger man nu Oprindelsen til al folkelig Sygdoms- og 
Helbredelseslære, ledes man tilbage til Menneskehedens aller tidligste 
Forsøg paa at finde en Forklaring for de Naturbegivenheder, som 
de iagttog og som paa saa mange Maader greb ind i deres Liv. 
Naar de ældste Mennesker saa Solen staa op og gaa ned, saa 
Dag og Nat skifte, hørte Vindens Tuden eller saa Skyerne sejle 
over deres Hoveder, saa søgte de som rimeligt en Forklaring paa 
alle disse Fænomener, og de fandt den ved at tillægge hele Na- 
turen Vilje og besjælet Liv. Solen tænktes som et besjælet Ild- 
hjul eller som en Gud, der kørte Solvognen hen over Himlen, 
Skyerne vare Himlens Køer, i Vinden hørtes Aandernes Stemme, 

kort alt, Floder, Kilder, Planter, Stene, Himmellegemer blev be- 
sjælede Væsner. 

Denne Naturopfattelse kende vi fra Oldtidens tidligste Hymner 
og Sagn, men den findes endnu hos vilde Folkeslag og drives 
der endog til de videste Konsekvenser. Buskmændene troede for 
ramme Alvor, at en rejsendes store Vogn var Moder til den 
mindre, og de foragte den Pil, som en Gang har forfejlet sit Maal, 
medens de betragte den, der har ramt, som en klog og dygtig 
Pil; de ville derfor hellere lave nye Pile, selv om dette koster nok 
saa megen Tid og Umage, end samle de Pile op, der ere skudte 
forbi. Paa Tahiti herskede ligeledes den Tro, at alt, selv Red- 
skaber og Brugsgenstande, havde en Sjæl, og der var særegne 
Teorier om, hvorledes det gik denne Sjæl, naar Genstanden gik i 
Stykker, eller naar Planten visnede. 

Ved Sjæl forstaas dog efter denne Opfattelse ikke noget 
ganske ulegemligt, men en taage- eller skyggeagtig Substans, der 
findes i ethvert Menneske og Dyr, og som er den egentlige Grund 
til alle Handlinger og Egenskaber. Under almindelige Forhold 
er Sjælen fast knyttet til det Legeme, i hvilket den opholder sig, 
men under særlige Vilkaar kan den for en Tid eller for bestandig 
skilles derfra og da vise sig som et Syn eller en Skygge for 
andre; den kan midlertidig tage Ophold i et andet Væsen, hvad 
enten dette er Menneske eller Dyr, den faar ved Livets Ophør en 
Art selvstændig Tilværelse og har da mer eller mindre fuldstændig 
den samme Trang til Føde, de samme Følelser af Kærlighed og 
Had, som det Individ, den tidligere besjælede, og den har som 
oftest lige saa stor eller endog større Magt til at gavne eller 
skade som det levende Individ. 

Denne Opfattelse føres nu videre ogsaa til Planter og livløse 
Genstande, deres Forhold og Egenskaber tilskrives ogsaa en saa- 
dan Sjæl, og nu har man en Forklaring paa alt, hvad der kan 
ske, ligefra Solens Bevægelse og Jordskælv til det daglige Livs 
mindste Hændelser, som den, at et Redskab gaar itu, eller at en 
udskudt Pil forfejler sit Maal; alt beror paa de Aander, som findes 
overalt og som snart ere venlige, snart drillende eller fjendske 
mod Menneskene. 

Det forstaas nu let, at Sygdommene, hvis Oprindelse det tidt 
kan være saa vanskeligt at efterspore, og som kunne komme saa 
pludselig og umærkelig, maatte finde deres Forklaring i Aand- 

ernes Indflydelse, og denne Teori findes da ogsaa hos alle ucivili- 
serede Folk hele Jorden over. 

I den simpleste og raaeste Form findes denne Lære hos 
Mintiraerne, et lavt staaende malajisk Folk; for hver Sygdom 
kende de en særegen Aand, > Hantu c, en for Kopper, en for Bryst- 
sygdom o. s. v., og naar der en Gang optræder en ny Sygdom 
blandt dem, vil man straks, samtidig med at man giver Syg- 
dommen et Navn, ogsaa udfinde en Hantu, der foraarsager den, 
ja saa vidt drives dette, at naar en Mintira bliver saaret og ser 
Blodet strømme ud, saa forklarer han det ved, at en Hantu har 
sat sig ved Saaret og suger. 

Da Sygdomsaanden som alle andre Aander antages at have 
en Art legemlig Personlighed, er det rimeligt, at man søger at 
holde smitsomme Sygdomme borte ved rent mekaniske Midler. Er 
der udbrudt Kopper i en Landsby, lægge Naboerne Tjørn og 
Krat paa de Stier, som føre der hen, i den Tro at Sygdoms- 
aanden saa skal have nogen Vanskelighed ved at komme ad den 
Vej. Den samme Tro bevirker, at forskellige indiske Stammer 
hælde ildelugtende Olier paa Jorden omkring deres Hytte for at 
skræmme Sygdomsaanderne bort. 

Patagonierne mene ligeledes, at enhver Sygdom skyldes en 
Aand, som er trængt ind i den syge, og deres Troldmænd bære 
derfor Trommer bemalede med Djævle for straks at kunne skræmme 
Aanderne bort ved Trommeslag. Denne Sygdomsopfattelse findes 
hos alle Amerikas Stammer helt op til Grønlænderne ligesom 
hos alle Negerfolk, og i Østafrika er Betegnelsen for en sindssyg 
simpelthen >en, der har Djævlec 

Den samme Opfattelse fandtes ogsaa i Oldtiden. Homer 
betegner en Mand, der led af en svær Sygdom, som >en, der 
siedes af en plagende Dæmon«, Pythagoras mente at Sygdomme 
skyldtes Dæmoner, der levede i Luften, og det græske Ord Epi- 
lepsi, som endnu bruges for at betegne en særegen Form af 
Nervesygdom (Ligfald), betyder ligefrem Grebethed eller Betaget- 
hed o: af en Dæmon. Gennem hele Oldtiden opfattede man 
Sindssygdomme som en Besættelse af Aander, og paa dette Om- 
raade har Teorien haft størst Indflydelse og bevaret den længst. 
Det var jo ogsaa let forstaaeligt, at man ikke kunde forklare sig 
Tale og Handlinger, som stred ganske mod det fornuftige, paa 
anden Maade end ved at antage, at en ond Aand havde taget 
Bopæl i den syge og nu drev sit Spil gennem ham. Vi skulle 

senere se, hvorledes denne Opfattelse fra Grækere og Romere ned- 
arvedes til den senere evropæiske Civilisation, hvor den gennem 
mange og lange Aarhundreder fik en ganske uangribelig Ka- 
rakter ved at træde i nøje Forbindelse med den officielle Re- 
ligion. 

Naar man gaar ud fra, at enhver Sygdom skyldes en skad- 
ende Aand, saa er det klart, at man for at bevare sig mod Syg- 
dom eller for at helbrede den maa tage sin Tilflugt til saadanne 
Midler, hvis Virksomhed ligeledes beror paa overnaturlige Kræfter. 
Lysten til at samle mærkelige eller ualmindelige Genstande er 
fælles for hele Menneskeheden, og meget jævnlig knytter der sig 
til denne Tilbøjelighed den Forestilling, at saadanne sjældne Gen- 
stande bringe Lykke; Amuletter, Relikvier, indviede Medailler, 
Lykkeskillinger og saadanne Ting holdes i Ære selv af civiliserede 
Folkeslag, men i sin Renhed som Udtryk for Folkets religiøse 
Følelse er den saakaldte Fetischkultus dog kun almindelig hos 
lavtstaaende Folk. 

Ordet Fetisch er af portugisisk Oprindelse og dannedes af 
de første Opdagere for at betegne de magiske Genstande, hvormed 
Negrene i Vestafrika behængte deres Legemer, for at beskytte sig 
mod Sygdom og Fare af enhver Art. Som Fetisch kan alt an- 
vendes: Tænder og Klør af Dyr, Fuglenæb, Muslingeskaller, Træ- 
stykker, Planter, Smaasten ; Valget er ganske vilkaarligt, kun ledet 
af den øjeblikkelige Indskydelse, men som oftest vælges dog en 
Genstand, der ved Farve eller Form er lidt paafaldende og af- 
vigende fra det almindelige; den er da en Fetisch og antages 
at være Bopæl for en Aand, der beskytter Bæreren af Fetischen. 

I en omtrent 100 Aar gammel Rejsebeskrivelse fortæller 
Forfatteren, hvorledes han en Dag besøgte en gammel Neger, der 
sad i sit lille Fetischhus omgivet af alle sine tusende Rariteter 
som Fuglefjær, Smaasten, Menneskehaar o. s, v.; han spurgte 
ham nu ud, om han ogsaa havde mærket nogen Gavn af alle 
disse Skatte? Ja, det var Negeren ganske sikker paa, han kunde 
nævne talrige Eksempler paa, hvorledes én Fetisch havde skaffet 
ham Held i Fiskeri, en anden havde beskyttet ham i en over- 
hængende Fare, en tredje havde hjulpet ham med at udfinde og 
straffe en Tyv o. s. v. 

Den rejsende spurgte ham nu videre, hvorledes han fandt 
ud, hvad der var en Fetisch og tog som Eksempel en rund Sten 

paa et Hønseægs Størrelse, der laa i Fetischhuset. »Ja, deri havde 
givet sig meget tydelig til Kende; det var en Gang, da han skulde 
ud paa en besværlig og farefuld Rejse, saa var han lige uden for 
sin Dør snublet over denne Sten; han tog den op, stak den til 
sig og Ekspeditionen løb lykkelig af; siden den Tid havde den 
desuden vist sin Kraft paa mange Maader.« 

Saaledes var det i Afrika for 100 Aar siden, og læser man 
moderne Rejsebeskrivelser, ser man, at det er saaledes den Dag 
i Dag; saa udbredt er Fetischtroen, og saaledes er den udviklet til 
at være Forklaring paa alle Livets Hændelser, at selv Evropæere 
ved at leve nogen Tid blandt Negrene smittes af Troen paa Fe- 
tischerne og disses magiske Kræfter. 

Fetischlæren findes hos mange andre Folkeslag end Neg- 
rene; hos de germaniske og skandinaviske Folk findes saa- 
ledes Planter som scabiosa succisa — Djævelsbid, som beskytter 
den, der bærer den paa sig, mod Djævelens Anfægtelser; efter 
Folketroen beskytter forskellige Ædelstene mod Gift, Jærn mod 
Aander. Henrik Harpestræng, der levede i Danmark i det 13de 

Aarhundrede, siger om Koral: Cbrallus hedder en god Sten ; 

han duer for Storm og stiller haardt Vejr, og han duer mod 
Trolde og Torden 

Blandt de Folk, som endnu ikke kende Skrivekunsten eller 
hvor denne er i Hænderne paa enkelte indviede, bjiver det skrevne 
altid regnet for en særdeles mægtig Fetisch; alle kende fra de 
gamle nordiske Sagn Runernes Magt til at vække Storm, stille 
Blod, fremkalde Kærlighed o. s. v., og denne Ærbødighed for det 
skrevne er vidt udbredt. 

En Missionær i Nordamerika beretter, at Indianerne vare 
overbeviste om, at han havde en Aand i sin Bibel, fordi han 
straks kunde sige dem, hvad Side de havde slaaet op uden først 
at tælle de foregaaende Blade; endnu mere karakteristisk er følg- 
ende Historie: En Indianer blev sendt med nogle Brød og et 
Brev til en Nabomission. Da han kom der hen, saa man, at der 
manglede nogle Brød i det i Brevet opgivne Antal, og Indianeren 
maatte gaa til Bekendelse, at han havde spist dem paa Vejen. 
Han var nu overbevist om, at der havde været en Aand i Brevet, 
som havde beluret ham, og da det næste Gang blev betroet ham 
at bringe Brød og et Brev af Sted, skjulte han Brevet under en 
Sten, medens han spiste et Par af Brødene og troede sig nu 
ganske sikker, da Aanden jo ikke havde kunnet se ham. 

13* 

I Afrika ere skrevne Besværgelsesformularer meget alminde- 
lige ; Mungo Park traf en Gang, da han var i stor Nød, en Neger, 
der tilbød ham et solidt Maaltid for en skreven Besværgelse. Han 
malede da Negerens Skrivebræt helt fuldt paa begge Sider, og 
den lykkelige Ejermand af Besværgelsen vaskede den nu af med 
lidt Vand og drak dette, og til sidst slikkede han Skrivebrættet 
omhyggelig af for at faa alt med. 

Ogsaa de muhamedanske Stammer bruge skrevne Amu- 
letter, som sædvanlig ere Vers af Koranen; disse antages at be- 
skytte mod Fare, Sygdom og Saar; dog undtage de praktiske 
Arabere Skudsaar, da Krudtet ikke var opfundet paa Muhameds 
Tid og han derfor ikke havde nogen Anledning til at give Hjælpe- 
midler derimod. 

Hos mange Folkeslag er det ikke givet alle at finde den 
rette Fetisch. De have derfor en særlig uddannet Kaste af Præster, 
Troldmænd eller Læger, da disse tre Funktioner altid forenes i 
samme Person; disse særlig udrustede og uddannede Individer 
have da det Hverv at sætte sig i Forbindelse med Aanderne, 
udfinde den, som har foraarsaget Sygdommen eller truer med 
Ulykke og Sot og angive Midlerne til at besejre, forjage eller for- 
sone dem. 

Idet man gaar ud fra, at Sygdomsaanderne have en Art 
legemlig Personlighed, søge Troldmændene hos mange Stammer 
ved en eller anden Fremgangsmaade at drive den ud af den 
syges Legeme. Hos mange vilde Folk suges saaledes Sygdom- 
men ud; dette er den eneste Lægemetode, som Indianerne i Para- 
guay kende; Lægen sætter sin Mund til det syge Sted og suger 
stærkt, og efter hver Sugning spytter han ud; af og til trækker 
han Vejret dybt og blæser paa det smertende Sted, og paa denne 
Maade fortsættes Behandlingen i mange Timer. Denne Behandl- 
ingsmaade genfindes gennem hele det amerikanske Kontinent helt 
op til Polarlandene. I Sydafrika er f. Eks. Kuren for en Forstuvning, 
at Troldmanden suger i nogen Tid og saa spytter en eller anden 
Genstand ud, som paastaas at være Sygdommen. Da Trold- 
mændene paa mange Steder faa Betaling for hver Sygdomsaand, 
som de paa denne Maade kunne udsuge, er det let forstaaeligt, 
at en Sygdom ofte først kan helbredes, naar et større Antal 
Smaasten, Træstumper o. s. v. ere spyttede ud som udsugede 
af den syges Legeme. Udsugningsbehandlingen findes ogsaa i 
Avstralien og er saaledes næsten universel; det er derfor maaske 

ikke helt umuligt, naar Lubbock mener, at man i denne udbredte 
Folketro finder Roden til det bekendte Ammestueraad mod enhver 
Smerte, »at blæse paa det smertende Sted og saa kysse det«. 

Fremgangsmaaden er imidlertid ikke altid saa læmpelig; 
blandt de indfødte paa Borneo behandles visse Former af nervøse 
Lidelser hos Kvinder paa den Maade, at man kaster et Klæde 
over Patientens Hoved og dernæst prygler hende med en stor 
Stok, idet man gaar ud fra, at det er Sygdommen, ikke Pa- 
tienten, der føler Slagene. Naar nu Troldmanden af den syges 
Klager og Skrig har fundet ud, hvad det er for en Aand, som 
har foraarsaget Sygdommen, kan han fortsætte Behandlingen 
paa samme Maade, indtil han antager, at Aanden er drevet 
ud. Hyppigere hænger man dog en Snor med mange Knuder 
om den syges Legeme for at hindre Aanden i at slippe bort; den 
syge kastes nu ned paa Jorden, og Lægen tramper saa længe 
om paa hendes Mave og Bryst, til Aanden er dræbt. 

Saa mærkelig som denne Fremgangsmaade end synes os, 
er den dog vidt udbredt. Mongolerne anvende saaledes mod 
Epilepsi først Mosehus, saa Besværgelse, og naar alt andet glip- 
per, prøve de at forjage Sygdommen ved en grundig Dragt Prygl. 

Ligesom Sygdommen skyldes Besættelse af Aander, saa- 
ledes er det en almindelig Tro, at Lægen for at kunne udfinde 
og besejre Aanden maa komme i en særlig abnorm Tilstand, 
maa blive besat af en mægtig Aand, som er stærkere end den, 
der har foraarsaget Sygdommen, medens Troldmanden selv, naar 
han atter vender tilbage til den naturlige Tilstand, som oftest 
ikke véd, eller lader som om han ikke véd, hvad han har 
sagt under Ekstasen. En Type paa denne Art Troldmænd er de 
saakaldte Schamaner, der ere de eneste af Folket anerkendte 
Læger i den nordlige Del af Rusland, i hele det nordlige Asien 
og helt ind i Nordamerika. En saadan Schaman hører gærne 
til en Slægt, i hvilken denne Begavelse nedarves; han forbereder 
sig ved at forlade Hytte og Hjem, ved at faste i lang Tid, 
ved at undgaa alt Samkvem med Mennesker og ved at gruble 
over Aandernes Vilje, saa længe til hans Fantasi er opfyldt af 
Syner, hans Søvn afbrudt af Drømme og han selv i Stand til at 
hensætte sig vilkaarlig i en abnorm, ekstatisk Tilstand. 

Naar nu en Sygdom rammer en af Siberiens Nomader f 
henter man en Schaman; denne ifører sig da sin Troldmands- 
dragt, der bestaar af en kort Kaftan besat med Bjælder, raslende 

Stykker Jærnblik, klaprende Træstykker, smaa Læderremme o. s. v. 
Han sætter sig nu ned paa et Tæppe , der er bredt paa Jorden, 
synker hen i dybe Betragtninger, gaber, rækker sig og mumler 
Bønner og Besværgelser. Efterhaanden bliver hans Stemme stærk- 
ere og stærkere, til sidst skriger og raaber han af fuld Hals; 
han springer op, griber sin lille Tromme og løber rundt, stadig 
trommende og skrigende; Sveden strømmer ned af hans Leg- 
eme, Øjnene staa stift i Hovedet, hele hans Krop sitrer af uvil- 
kaarlige Trækninger, og hans Stemme har ganske tabt sin men- 
neskelige Klang, han udstøder kun Hyl, ikke artikulerede Ord. 
Endelig styrter han ganske udmattet ned paa Tæppet, han ligger 
nogle Minuter med pustende Aandedrag og tilsyneladende bevidst- 
løs, saa rejser han sig op og tilkendegiver Aandens Fordring, der 
som oftest gaar ud paa, at man skal ofre et eller andet nærmere 
betegnet Stykke Kvæg. Varer Sygdommen desuagtet ved, maa 
der foretages en ny Besværgelse eller tilkaldes en anden Schaman, 
og saaledes gaar det videre, saa længe Sygdommen varer og den 
lidende endnu har noget at ofre. 

Den samme Metode bruge Grønlændernes Angekokker med 
deres Trylletromme og Hensynken i magisk Søvn, den kan gen- 
findes paa alle Sydhavsøerne og paa mange andre Steder. I 
Vatnsdæl Saga berettes, at Ingemund lukkede tre Finner inde i 
en Hytte ; deres Legemer blev da stive, og de sank hen i en Trylle- 
søvn, der varede tre Døgn; i denne Tid havde deres Sjæl forladt 
dem og var faret til Island for at undersøge den Egn, hvor Inge- 
mund skulde bosætte sig, og da Sjælene kom tilbage og Finnerne 
atter vaagnede op, kunde de give en nøjagtig Beskrivelse af 
Vatnsdæl. Ogsaa den klassiske Oldtid havde sine Schamaner, og 
naar man læser, hvorledes Præstinden i det delfiske Apollotempel 
grebes af Guddommen, der fik hele hendes Legeme til at skælve 
og tvang hende til at udstøde Klager og Skrig, indtil hun endelig 
i den højeste Ekstase og saa godt som ubevidst fremførte ufor- 
staaelige Ord, der tydedes af Gudens Præster, saa maa man uvil- 
kaarlig sammenstille Oraklerne, saaledes som de endnu bevaredes 
i Grækenlands Blomstringstid og langt senere, med Grønlands 
Angekokker og Jakuternes Schamaner. 

Endnu en Ejendommelighed ved Schamanismen fortjæner 
at fremhæves; efter dens Teorier er Aandebesættelsen ikke ind- 
skrænket til den syge og til Troldmanden, ogsaa livløse Gen- 
stande, som Stene eller Stokke, kunne blive Sædet for Aanderne 

og blive da i Stand til at foretage Bevægelser, ligesom de jævnlig 
blive Aandernes Redskaber til at udpege den, der er skyldig i en 
Forbrydelse o. 1. 

Blandt Mongolerne opdages en Tyv derved, at en af deres 
Lama'er tager en Bænk og med mange Ceremonier og Besværg- 
elser drejer den rundt i forskellige Retninger; til sidst stiller den 
sig, efter hans Sigende af sig selv, i en bestemt Retning; Lama'en 
sætter sig over Skrævs paa den og paastaar nu, at den løfter 
ham op og bærer ham hen til den skyldiges Telt. I Central- 
afrika foretages en lignende mirakuløs Retsforfølgning derved, at 
Troldmanden udtager fire unge Mænd og lader dem to og to 
holde hver i sin Ende af en Stok. Nu foretages i lang Tid Be- 
sværgelser med Hyl, Trommen, Skralden og Dansen omkring 
disse fire Mænd, indtil de efter nogen Tids Forløb komme i en 
ekstatisk Tilstand: de stirre vildt, Skummet staar dem ud af 
Munden; stadig holdende fast i Stokkene snurre de rundt og 
fare af Sted i vildt Løb, hvorpaa de komme tilbage blødende og 
saarede af piggede Planter og Tjørne og styrte sammen uden for 
et af Teltene, medens Stokkene rulle hen for den skyldiges Fød- 
der. Efter Negrenes Opfattelse er det Stokkene, sdm først blive 
besatte og som dernæst drage Mændene med sig og tvinge dem 
til at udføre deres vilde Løb for at holde fast. 

Foruden de tidligere nævnte Behandlingsmaader : Udsug- 
ning og Udprygling af Aanderne, findes der en stor Mængde 
andre Midler, som benyttes af vilde Folkeslag mod Sygdomme. 
Videst udbredte ere Ofrene; det er jo naturligt, at man søger at 
forsone Sygdomsaanden ved at ofre en Del af sin Ejendom, sit 
Kvæg, eller hvad man ellers har kært. I sin raaeste og vildeste 
Form kan dette udarte til Menneskeofre af Børn, Slaver eller dem, 
der frivillig tilbyde at ville gaa i Døden; Sagnet om Admet og 
hans trofaste Hustru Alkeste viser, at man har kendt denne Art 
Menneskeofre i det gamle Grækenland. Ogsaa de gamle Nordboere 
drev Menneskeofre efter temmelig stor Maalestok; saaledes be- 
rettes om Kong Øn den gamle i Upsal, at han for at opnaa en 
høj Alder ofrede sine ni Sønner, den ene efter den anden og 
derved ogsaa naaede at blive saa gammel, at han ikke mere 
kunde gaa, men blev som et lille Barn. I Vestergøtland beslut- 
tede man paa den sorte Døds Tid at forsone »Digerdøden« ved 
et Menneskeoffer, og da to Tiggerbørn just kom vandrende, be- 
gravede man dem levende. 

Som oftest lade Aanderne sig dog nøje med Ofret af et 
eller andet Dyr, hvis Kød da tilfalder Præsterne, og der kan derfor 
til Ofre kun bruges saadanne Dyr, hvis Kød er brugbart til Føde, 
da Aanderne have den samme Smag og Tilbøjelighed som deres 
Tjænere. 

Hvor Menneskeofrene efterhaanden gaa af Brug, formildes 
de, saa at man kun ofrer en lille Del af sit Legeme; saaledes 
hugge Mødre i Syd-Indien et Led af en Finger for at frelse det 
syge Barns Liv, og efterhaanden kan Ofret mere forvandles til en 
Form, som naar Guden kun forlanger, at Negle og Haar skulle 
ofres, eller naar det tillades at erstatte Ofret af et Menneske eller 
af en Legemsdel derved, at en billedlig Gengivelse i Metal, Træ 
eller Voks hænges op i Gudens Helligdom. 

Naar Sygdommen ikke antages at ville lade sig forsone 
eller ganske besejre, kan den besværgendes Bestræbelser gaa ud 
paa at overføre den paa et andet Menneske, et Dyr eller en 
Plante, som da antages at faa Sygdommen. 

Blandt Zulukafferne er det en almindelig Kur, at Besværg- 
eren bringer lidt af den syges Blod ned i et Hul i en Myretue 
og dernæst lukker Hullet godt med en Sten. I Vestafrika plejer 
man at overføre Sygdommen paa en levende Fugl, som saa slip- 
pes løs og flyver bort med den; det antages da, at den, der 
fanger Fuglen, vil blive angrebet af den Sygdom, som den er 
Bærer af, og denne Tro paa,. at Sygdommen saaledes kan gaa 
over paa andre gennem Mellemled, er meget vidt udbredt. 

Plinius omtaler som Lægemiddel mod Maveonder at over- 
føre disse paa en Kalkun eller And, »der da som oftest vil dø« 
af dem, og den klassiske Overtro, at man kunde paaføre sin 
Fjende Sygdom og Død ved at gøre et lille Billede af Voks, som 
da under bestemte Ceremonier gennemboredes med Naale eller 
smeltedes ved en sagte Ild, har holdt sig til de sidste Aar- 
hundreder. I den mest bogstavelige Forstand mente man i Mid- 
delalderen, at man kunde drive Djævle ud af ét Menneske i et 
andet; saaledes gjorde en Præst langvarige, men forgæves Forsøg 
paa at helbrede Kong Karl den 6te af Frankrig ved at drive 
Djævlene ud af ham ind i 12 Mænd, der stod lænkede lige over 
for Kongen for at modtage Djævlene, og man kan endnu i Mis- 
sionærers Beretninger fra sidste Halvdel af dette Aarhundrede 
finde fortalt, hvorledes Djævlene, naar de drives ud af de ny- 

omvendte Hedninger ved Daaben, foraarsage Besættelser med 
Skrig, Krampegraad o. s. v., der kun kan helbredes ved Vievand, 
Korsets Tegn og Bønner. 



/ 



Det er ikke vanskeligt at se, ad hvilke Veje disse Urtidens 
forskellige Forestillinger om Sygdomme ere naaede ned til vore 
Dage. Det er paavist, at Grækerne havde den Tro, at saavel 
den syge som den, der skulde udfinde Lægemidlet, vare besatte 
af Aander, og at Ofre spillede en stor Rolle i den ældste Helbred- 
elseslære. Efterhaanden uddannede der sig i Grækenland den 
Skik, at syge, der havde fundet Trøst og Hjælp i et af de be- 
rømte Templer paa Kos eller Knidos og andensteds, opskrev deres 
Navn, Sygdom og det Middel, som havde hjulpet dem og lod 
disse Tavler hænge op i Templet; derved ophobedes efterhaanden 
en vis Mængde Erfaringer, og da Tempelpræsterne lagde en 
stadig voksende Vægt paa Diæt og naturmæssige Midler, lagdes 
herved et Grundlag til en rationel Medicin. Denne Stræben bort 
fra det mystiske understøttedes derved, at der begyndte at ske en 
Sondring mellem Præster og Læger: man drog nu vel til Templet 
og ofrede til Guden for at genvinde sit Helbred, men samtidig 
søgte man Lægens Hjælp. 

Romerne havde langt mindre Sans for Naturvidenskaberne, 
ligesom deres Civilisation i det hele taget aldrig naaede op i 
Højde med den græske. De græske Læger med deres fornuftige 
og sindige Behandling havde derfor stor Vanskelighed ved at 
finde Indpas i Rom, medens ægyptiske Isispræsier, etruskiske Trold- 
mænd og alle Orientens Magere og Djævlebesværgere fandt en 
uudtømmelig Guldgrube i Romernes Lettroenhed. Det var dog i 
Roms gode Dage mere den store Hob, som troede paa sligt; i 
de dannede Klasser var en vis fornem Skepticisme Mode, men da 
Rom oversvømmedes af fremmede og alle Evropas og Asiens 
halv- og helbarbariske Folkeslag efterhaanden opnaaede romersk 
Borgerret, saa var enhver Overtro sikker paa at finde troende 
Tilhængere og det desto flere, jo taabeligere og mere modbydelig 
den var, og hos Forfatterne fra den Tid kan man derfor finde Med- 
delelser om Ofre og Ceremonier, som var de raaeste Negerfolk 
værdige. 

Da .Kristendommen blev den herskende Religion, bragte 
den ingenlunde nogen Forbedring med sig i Henseende til en mere 
naturmæssig Opfattelse af Sygdommens Natur. Fra sin orient- 
alske Oprindelse havde den bevaret Troen paa Aandebesættelser 
som Sygdomsaarsag og Djævleuddrivelse som Helbredelsesmetode; 
det er overflødigt at samle Beviser herpaa, då Evangelierne og 
Apostlenes Gerninger have Overflod af saadanne Beretninger. 
Særlig interessant som et Eksempel paa en Overførelse af Syg- 
domsaanderne til Dyr er Fortællingen i Lukas Evangeliums 8de 
Kapitel V. 27 — 36, som tillige indeholder en temmelig god Syge- 
beskrivelse: »Men der han traadte ud paa Landet, mødte ham en 
Mand af Staden, som i lang Tid havde været besat af Djævle, 
som ikke tog Klæder paa og ikke blev i Hus, men iblandt Grav- 
ene i lang Tid havde den (den urene Aand) sledet ham, 

og han havde været bundet med Lænker og Bøjer og bevogtet* 
og han havde sønderrevet Baandene og var drevet af Djævelen i 
Ørknerne«. Der berettes nu videre, hvorledes Kristus uddriver 
Djævlene og efter deres eget Ønske lader dem fare i nogle Svin, 
som derpaa styrtede sig i en nærliggende Sø og druknede, medens 
den syge helbrededes. Den samme Begivenhed berettes i Markus 
Evangelium 5te Kapitel V. 1—17 næsten med samme Ord, men 
endnu noget mere udførlig, saaledes at f. Eks. Svinenes Antal op- 
gives til henved to tusend. 

Da saaledes Besættelsesteorien fik ny Avtoritet ved den 
Religion, der efterhaanden blev den absolute Rettesnor for en 
stor Del af Menneskeheden, vendte den senere Oldtid og hele 
Middelalderen tilbage til de ældste og raaeste Forestillinger om 
Sygdommene; Kurene vare udelukkende Bønner og Besværgelser, 
og man fandt derfor i de første kristelige Tider ved hver Kirke 
ansat en Exorcist, hvis Bestilling var den at uddrive Djævle, og 
en særegen Plads i Kirken, som var bestemt for de besatte. 

Ligesom enhver Sygdom havde sin Djævel, saaledes uddan- 
nedes der efterhaanden en Art Specialitet i Behandlingen; de for- 
skellige Helgene delte Lægekunsten mellem sig, og ved enhver 
Sygdom gjaldt det nu væsentlig om at finde den Helgen, der hjalp 
mod denne Lidelse. Saaledes hjalp St. Valentin mod Ligfald, St. 
Veit mod den Sygdom, som bærer hans Navn, St. Hubertus havde 
sin Specialitet i at helbrede Bid af gale Hunde, og efter franske 
Beretninger er hans Ry ikke tabt endnu, St. Clara var god for 
rindende Øjne o. s. v. I Stedet for til Gudernes Templer søgte 

man nu til Helgenskrin og hellige Kilder og hængte der sine 
Offergaver, som Billeder af Hænder, Fødder, Øjne o. s. v. , medens 
Stumper af Helgenkister eller Knogler, Klædningsstykker og lign- 
ende maatte gøre Gavn mod Sygdom og Fare; dertil kom ogsaa 
indviede Medailler, afskrevne Bønner og Besværgelser o. s. v. 

Ret snurrigt er det at se, hvorledes Helgenene paa mange 
Steder tog ligefrem Arv efter de gamle Guder, hvis Templer de 
havde erobret. I det gamle Rom ansaas Romulus for at være 
Barndommen særlig gunstig i Erindring om hans egen besværlige 
og farlige Barndomstid, og man bragte derfor syge Børn til hans 
lille Tempel ved Foden af Palatinerhøjen ; nu ligger paa samme 
Sted en Kirke indviet til St. Theodoras, og moderne rejsende 
fortælle, at man endnu som for 2000 Aar siden kan se Romer- 
inder sidde der med deres syge Børn, anraabende Stedets Genius 
eller Helgen om Helbredelse. 

Højdepunktet af denne Udvikling betegner »malleus malle- 
ficarum«, Heksehammeren, et middelalderligt Værk, i hvilket der 
gives nøjagtige Kendetegn paa Djævlebesættelser, ligesom der med- 
deles Oplysning om alle de Ulykker, denne kan foraarsage, medens 
Kuren væsentlig bestaar i at brænde de besatte, et Raad, som 
kun blev alt for villig fulgt, og som har kostet Tusender Livet. 

Selv længe efter at Videnskabernes Genfødelse havde be- 
redet Vejen for en mere ædruelig Opfattelse af Sygdomslæren, be- 
varede Sindssygdommene og de store Nervelidelser som Epilepsi 
og St. Veitsdans deres Anseelse som Djævlebesættelse, saa at man 
efter Reformationen kan finde Exorcisme som en anerkendt Be- 
handling selv i protestantiske Lande. I det danske Kirkeritual 
af 1685 gives der udførlige Regler for Besværgelsen og nærmere 
Bestemmelse af de Tilfælde, i hvilke det anses for hensigts- 
mæssigt, at Præsten ogsaa tilkalder en Medicus, og endnu i Aaret 
1787 blev en besat behandlet af 7 Præster i Tempiekirken i 
Bristol, og det lykkedes disse at drive 7 Djævle ud af ham. 
Ellers synes Besættelsesteorien ogsaa for Sindssygdommens Ved- 
kommende at have tabt Terræn, siden Pinel erholdt Konventets 
Samtykke til at løse de sindssyge i Bicétre af deres Lænker og 
derved muliggjorde en rolig Iagttagelse og Behandling af disse 
Lidelser. Dog kan Besættelsesteorien endnu spøge i enkelte 
Hjærner, og vi have i Danmark endnu for faa Aar siden set den 
Fordring fremsat, at der ved Sindssygehospitalerne skulde forsøges 
en særlig gejstlig Behandling sideordnet med den lægevidenskabe- 

lige. Ogsaa den rene Fetischisme holdt sig i Danmark lang Tid 
efter Reformationen; ligesom Kristian den første havde skrevet til 
Lunds Domkapitel om at faa udlaant den der beroende Helgen- 
særk, som var i Ry »for at være gode Kvinder ganske nyttig i 
Barnsbyrd«, saaledes viste Fredrik den tredje 200 Aar senere 
Bartholin en Sten, som efter Kongens Sigende havde den Egen- 
skab, at naar en fødende holdt den i sin Haand, befordrede den 
Fødslen. Bartholin fortsætter: »Saa stor er Dronningens God- 
hed, at hun udlaaner denne Sten til en og anden, som er i haard 
Barnsnød, og ikke faa have brugt den med god Virkning.c 

Naar man nu erindrer den trofaste Vedholdenhed, med 
hvilken alskens Overtro bevares fra Slægt til Slægt og ser, hvor- 
ledes Livsanskuelser og Meninger langsomt synke ned fra Sam- 
fundets højere Lag til de lavere paa samme Maade som Skikke 
og Moder, saa vil man ikke undres over, at Befolkningen endnu 
paa mange Punkter bevarer de nedarvede Forestillinger om 
Sygdom og Sundhed og kun langsomt lader sig paavirke af en 
mere naturvidenskabelig Betragtning. Vi skulle nu se, hvorledes 
de mystiske Midler, som bruges under Navn af Sympatikure t 
gode Raad o. s. v., alle lade sig henføre under en af de Arter 
Overtro, som i det foregaaende er omtalt. 

I sin mest uforfalskede Form findes disse Raad blandt 
Landbefolkningen, og det er ogsaa der lettest at faa dem samlede 
og opskrevne. Der findes derfor forskellige Samlinger af denne 
Art, og her skal navnlig hentes Eksempler fra Sognet Nørre- 
tranders tæt øst for Aalborg og fra nogle Haandskrifter, der til- 
hørte en gammel Smed paa Als, og som udgjorde Grundlaget for 
en stor Lægepraksis. 

For Tandpine raades det, at man skal stange sine Tænder 
med et nyt Søm, og dernæst slaa det stiltiende ind i en Stolpe. 
Midlet til at vinde en Kvindes Kærlighed er det at sætte en gul 
Frø ned i en Myretue og lade Myrerne pille den af; af Skelettet 
udtager man da Kravebenet, der har Form som en lille Krog, og 
med den spidse Ende giver man et lille Ryk i den elskedes Hals- 
klæde; naar man bliver ked af hende, behøver man kun at støde 
til hende med den tykke Ende af Frøbenet, saa er hendes Kær- 
lighed atter borte. 

Havde nogen i Nørretranders Vorter eller Udvækster, gik 
man Aftenen før en Begravelse til [Graven og tog et Dødningeben, 
hvormed man stiltiende strøg 3 Gange hen over Vorterne, hvor- 

paa man kastede Benet i Graven; den samme helbredende Virk- 
ning havde et Ligs Haand. Som beskyttende Midler bares: et 
Firkløver, en Bynke, en Hugormebraad , mod Tandpine et Stykke 
Pandeskal af en afdød eller en Tand af en Død. For Krampe 
anvendtes Kammen af en gul Hane brændt og pulveriseret, men 
bedre var dog Blodet af en henrettet. 

Alle dise Raad, hvis Tal let kunde forøges i det uendelige 
høre øjensynlig ganske simpelthen ind under Fetischlæren o: Gen- 
standene ere valgte vilkaarlig og have kun det ene til fælles, at 
de have frembragt en eller anden Ideforbindelse med Sygdommen, 
eller i øvrigt sat Fantasien i Bevægelse, derfor ogsaa den særlige 
Forkærlighed for uhyggelige Ting som Dødningeben, henrettedes 
Blod o. s. v. 

Ogsaa de skrevne Amuletter, ere endnu stadig i Brug ; saa- 
ledes anbefales det mod Koldfeber at bære paa sig følgende 
Opskrift : 

Abracadabra 

Abracadabr 

Abracadab 

Abracada \ 
Abracad 
Abraca 
Abrac 
Abra 
Abr 
Ab 
A 

og Teorien er nu den, at ligesom Linjerne i denne mystiske Form- 
ular stadig blive kortere, saaledes skulle Feberanfaldene efter- 
haanden tage af. Der findes ogsaa Formularer, som skulle skrives 
paa Brød og spises, netop som Negeren drak Mungo Parks Be- 
sværgelse. 

Svarende til Udbanknings- og Udsugningsbehandlingen er 
den Tro, at en Kvinde, der har født Tvillinger, og som har et 
sjældent Navn, er i Stand til at helbrede for Ryg- og Lænde- 
smerter, derved at den syge lægger sig paa Jorden og den kloge 
Kone dernæst træder vedkommende i Lændeegnen med højre Fod. 

Ofrene ere ligeledes repræsenterede. I »Modsotc, en Sygdom, 
der ytrer sig ved Madlede, Mathed o. s. v., maales den syge efter 
visse mystiske Regler med en Traad, derpaa klippes et Stykke af 

højre Stortaas og Langfingers Negl samt en Lok Haar af Issen; 
disse Ting lægges i et trekantet Stykke Papir, der beskrives med 
visse Tegn og opbrændes stiltiende. 

Overførelse af Sygdomme til Træer anbefaledes særlig 
mod Koldfeber. Den syge gik en Torsdag Aften efter Solens 
Nedgang stiltiende ^hen til et Hyldetræ og gravede en Haandfuld 
Muld op ved dets Rod. Jorden lagdes i et Stykke Linned og bares 
til næste Aften ved samme Tid, da bragte den syge Jorden til- 
bage paa dens Plads og sagde: Hyld du bold, der har du din 
sorte Muld og saa den Kold. Men ogsaa andre Ting som en 
rød Traad, en Tot Haar, en Klud og lignende kunde ved Be- 
sværgelser faa Sygdomme overført paa sig, og den der rørte ved 
dem, fik da Sygdommen; derfor var det i Nørretranders Skik, 
naar man traf saadanne mistænkelige Genstande, at korse sig og 
spytte paa dem, inden man gik hen der over eller rørte ved dem. 

Af Trylleformularer findes blandt Landalmuen en forbavs- 
ende Mængde; mod Forvridning læser man saaledes følgende: 
»Jesus ned ad Bjærget red, sin Firefoles Fod han vred, saa satte 
han sig af og gav sig til at signe: Ben i Ben, Kød i Kød, Sener 
i Sener og Led i Lave; du skal ikke svie, du skal ikke hærpe, 
du skal ikke hovne, du skal ikke værke; i Navn G. F. G. S. og 
den H. A. Amen.« 

Det mærkeligste ved denne Besværgelse er, at man i Tysk- 
land har fundet Opskrifter paa den, i hvilken den besværgende 
ikke er Jesus, men Sjugunt og Sunna, Freja og Fylla og til sidst 
Odin, medens Formularen i øvrigt er ordret ens, saa at man her 
har et øjensynligt Bevis paa, at Besværgelserne ere af ældgammel 
Oprindelse og blot efterhaanden ere forandrede for at passe ind i 
den nye Religion. 

De fleste Besværgelser have nu et noget kirkeligt Anstrøg med 
Anraabelse af den treenige Gud, men der findes dog ogsaa saa- 
danne, der til Modsætning anraabe Satan, saaledes f. Eks. føl- 
gende Besværgelse, ved hvilken man kan binde den, der er for- 
gjort: man lader en Hund æde Neglestumper af ham paa Smørre- 
brød og siger: »Tag al min Sygdom og al min Ulykke med 
i denne Dag og dette Aar og alt saa længe Verden staar, i Sa- 
tans Navn.« 

I Byerne ere Besværgelserne og Trylleraadene meget mere 
afblegede, det er her navnlig de saakaldte Sympatikure, som spille 
en Rolle; blandt disse findes simple Fetischer som Kastanier eller 

Kartofler, der bæres i Lommerne som Middel mod Gigt, et Hals- 
baand af Ravperler har efter andres Mening samme Virkning. 
Dernæst tror man stærkt paa Signaturlæren, efter hvilken Mid- 
lerne ere betegnede ved ydre Egenskaber, saa at gule Silketraade, 
Æggeblommer o. s. v. hjælpe mod Gulsot. Ogsaa Overførelses- 
teorien staar endnu i Hævd; man behandler saaledes Vorter ved 
i aftagende Maane stiltiende at stryge dem med raat Kød eller 
ombinde dem med en ulden Traad og dernæst kaste Sympati- 
midlet i Latrinen eller grave det ned i Jorden, helst paa en 
Kirkegaard, hvorefter Sygdommen dør bort, naar Sympatimidlet 
raadner op. 

Finnerne have fra Oldtiden bevaret deres Ry som Hekse- 
mestere; en midaldrende Mand berettede saaledes i fuldt Alvor, 
at han som Barn var bleven helbredet for en Sygdom derved, at 
en finsk Matros havde ladet sin Haand glide hen over ham og 
lovet at tage Sygdommen med til Finland. 

I det hele er Fantasien paa dette Omraade dog noget 
mindre livlig hos Bybefolkningen. De gamle Former for Aande- 
troen have efterhaanden tabt det meste af deres Anseelse, men 
kun for at vige Pladsen for nyere Systemer, der ikke give de 
gamle noget efter i Urimelighed. 

Den dyriske Magnetisme havde sine begejstrede Tilhængere 
i alle store Byer, og dens yngre Halvbroder, Spiritismen, finder 
nu overalt troende i alle Samfundslag, lige op til de højeste. I 
Spiritismen er Aandeteorien atter kommen frem i hele sin op- 
rindelige Umiddelbarhed; ligefra de dansende Hatte og Borde til 
de med Hjærtet seende Medier, der i en hemmelighedsfuld Søvn 
kunne se Fremtiden og erkende Sygdomme blot ved at røre ved 
en Lok Haar af den syge, skylde alle Spiritismens Profeter 
Aanderne deres magiske Egenskaber. Det er Aanderne, der løse 
de spiritistiske Jonglører ud af deres Baand, medens usynlige 
Hænder spille paa alle mulige Instrumenter i det halvmørke Rum, 
ja en foretagsom Fotograf har endog en Gang drevet det saa 
vidt, at det lykkedes ham at tage Fotografier af de henfarnes 
Aander, hvorved altsaa Oldtids-Forestillingen om Aandernes Legem- 
lighed atter kom skarpt frem. Det kom senere til en retslig Under- 
søgelse, der opklarede det hele som et storartet Bedrageri, men 
selv efter at Fotografen havde tilstaaet alt og havde forevist de 
Hulspejle og andre Redskaber, ved hvis Hjælp han havde vist 
Aanderne for de troende Spiritister, var det umuligt at faa disse 

til at tro paa et Bedrag. Der udkommer nu bestandig ny spirit- 
istiske Bøger, ja i Amerika findes Tidsskrifter og Dagblade, hvis 
væsentlige Indhold er Gengivelsen af saadanne Séancer, hvor For- 
tidens store Mænd og Kvinder, som Sokrates, Plato, Apostlene, 
Luther o. s. v., give Møde som Aander for paa Yankee-Engelsk 
at meddele Tilhørerne de floveste og bedst kendte Sandheder 
sammen med en Hoben Fantasterier om Aandernes Tilstand, 
deres nærmere og fjærnere Forbindelse med Jordbeboerne o. 1., 
kort sagt, der opføres nu i Civilisationens Centre Forestillinger, 
som ingen grønlandsk Angekok vilde skamme sig ved, og som 
enhver jakutisk Schaman eller mongolsk Lama straks vilde for- 
staa som Aandebesættelse og for Størstedelen ogsaa vilde kunne 
gøre efter. 

Selv Mænd, der ved deres øvrige Dannelse skulde være 
beskyttede mod den Art Anfægtelser, kurine blive grebne af 
Troen paa Aanderne, og man har saaledes et Værk af en fransk 
Astronom Flammarion, der i fuldt Alvor diskuterer og antager 
Spiritismens Læresætninger, medens en norsk medicinsk Professor 
for ikke mere end et Aarstid siden bragte Spørgsmaalet om 
Ønskekviste og deres mystiske Ævne til at finde Vand frem for 
Videnskabernes Selskab i Norge. 

Der er altsaa ingen Grund for de saakaldte dannede Klas- 
ser til at se ned paa Landalmuen eller endog paa de saakaldte 
vilde Folk for deres Overtro, tvært imod maa man indrømme, at 
i Henseende til Naturopfattelse staa endnu mange af de ældste 
og raaeste Forestillinger ved Magt selv hos de Folkeslag og i de 
Samfundslag, der mene om sig selv, at de ere paa Højden af 
Nutidens Civilisation. 



En ganske særegen Plads blandt de mystiske Lægemidler 
indtage de saakaldte Arkana, som først i vore Dage have vundet 
deres overordentlige Udbredelse. Ordet »Arcanum« betyder noget 
hemmelighedsfuldt, overnaturligt og betegner saaledes i og for sig 
Værdien af de Lægemidler, der henregnes under denne Gruppe, 
men i øvrigt omfattes under denne Benævnelse Ting af højst 
forskellig Natur, der blot have den ene Egenskab til fælles, at 
deres Sammensætning holdes hemmelig af Opfinderne, idet disse 

navnlig stole paa Mængdens Tilbøjelighed for det ubekendte, 
mystiske. 

Blandt den uhyre Hob af Midler, der efterhaanden ere 
blevne anpriste som de syges Haab og Frelse (Eduard Hahns Bog 
»Die Geheimmittel« nævner saaledes 1756 Arkana), er der en stor 
Mængde, som ikke have nogen som helst anden Virkning end 
den, som Overtroen vil tillægge dem, der altsaa ere rene Fetischer. 
Et Eksempel paa denne Art Arkana ere de her tillands meget 
anvendte »elektromotoriske Tandhalsbaand t , der skulle beskytte 
smaa Børn mod de Farer og Sygdomme, som kunne følge med 
det første Tandbrud. Disse Tandhalsbaand, der bindes om Børn- 
enes Hals, bestaa af en Strimmel Fløjel, i hvilken der er indsyet 
et med Svovl gnedet Kattunsbaand, og de ere selvfølgelig lige 
saa lidt elektromotoriske, som de kunne have nogen Indflydelse 
paa Tandbruddet; af saadanne Tandhalsbaand findes en Del Af- 
arter, der ligne hinanden i høj Grad og alle ere lige meningsløse. 

I den sidste Tid har man af og til set Anbefalinger for 
>Homeriana«, en Plante, der efter Sigende hentes fra Siberien, og 
som skulde være et ufejlbart Middel mod Lungesvindsot. Ved en 
i Karlsruhe paa Øvrighedens Opfordring foretagen Undersøgelse 
viste det sig, at den foregivne siberiske Plante var en i Tyskland 
meget almindelig Ukrudsplante Polygonum aviculare — Skedeknæ, 
der ogsaa er vildtvoksende hos os, og som ikke har nogen som 
helst helbredende Egenskaber. 

Et Arkanum, der er nær i Familie med de rigtige gamle 
Tryllemidler, er det i Tyskland højt ansete Epilepsimiddel fra 
Diakonisse- Anstalten i Dresden; det bestaar af Stære, der skulle 
skydes i de 12 første Nætter efter Jul og brændes til Kul. 

Af saadanne ganske uvirksomme Ting anbefales og fal- 
bydes talløse, men her maa disse Eksempler være nok. Endnu 
mere maa man dog advare mod alle de Arkana, der ligefrem ere 
farlige for Sundheden; dette er Tilfældet med næsten alle Haar- 
midlerne, hvad enten de siges at gengive Haaret dets naturlige 
Farve eller man er ærlig nok til at kalde dem Haarfarvnings- 
midler. De indeholde nemlig saa godt som alle Bly i forskellige 
Forbindelser, og da man tvinges til at vedblive med at bruge 
dem stadig, naar man vil bevare sit Haars kunstige Ungdomme- 
lighed, saa udsættes man for alvorlige Tilfælde af Bly forgiftning, 
en meget smertefuld og farlig Lidelse. Hos os averteres hyppigst 
>Fredriksens Haareliksir« , der bestaar af Vand, Glycerin, Bly- 

Tilskueren. 1884. ^ 

sukker og Svovl med lidt vellugtende æterisk Olie, ligesom ogsaa 
forskellige af de engelske hair-restorers og hair-renewers. I Eng- 
land er foretaget kemisk Undersøgelse af 19 saadanne Farve- 
midler, og af disse indeholdt de 18 Bly i betydelig Mængde; 
blandt de farlige, blyholdige Midler var der forskellige, der som 
HalPs vegetable Sicilian hairrenewer bar Paaskrift om udeluk- 
kende at indeholde uskadelige Plantestoffer. 

Andre Toiletmidler ere ikke skadelige, men blot unyttige, 
saaledes Lilionese, der bestaar af lidt Potaske og Borax, opløst i 
fortyndet og parfumeret Spiritus; et ganske enkelt er endog for- 
nuftig sammensat, saaledes det amerikanske »Sozodont«, der an- 
befales som Renselsesmiddel for Tænderne og bestaar af Sæbe, 
opløst i fortyndet Spiritus og Glycerin; her stikker Hestefoden 
kun frem ved den aldeles urimelig overdrevne Pris, der forlanges, 
og som er c. 3 Gange højere end de anvendte Stoffers Værdi. 

Blandt de Arkana, der udraabes som ny Opfindelser, der 
kunne hjælpe mod talløse Sygdomme, findes mange gamle og for 
Lægerne velkendte Lægemidler og Sammensætninger, til Dels saa- 
danne, som tidligere have været i almindelig Brug, men senere 
ere forladte som uvirksomme eller uhensigtsmæssig sammensatte, 
men til Dels ogsaa saadanne, der have en ganske begrænset Virk- 
ning og med Nytte kunne anvendes mod bestemte Symptomer, 
men ved at bruges i Flæng mod ganske forskelligartede Lidelser 
som oftest ere uden Virkning og endog kunne skade derved, at 
de syge ved Troen paa dem afholdes fra at søge en fornuftig 
Behandling. 

Maaske det mest udskregne og mest virtuosmæssig ud- 
basunede Middel af denne Art er Hoffs Maltekstrakt. En tysk 
Forfatter, Eduard Hahn, der har skrevet den førnævnte Bog om 
Arkana, karakteriserer dette »Sundhedsøl« paa følgende Maade: 
»Oprindelig var Hoffs Maltekstrakt et daarligt Slags undergæret 
(bajersk) 01, hvori der var kommet et Øludtræk af Bukkeblad, 
Korbendikt og Tørstetræbark samt smaa Mængder af Sukkerkulør, 
Koriander, Kardemome, Kanel, Anis og Potaske. Senere forøgedes 
Tilsætningernes Antal med Kartofifelstivelsesyrup og noget Glycerin. 
Skønt Hoff har benægtet, at hans Maltekstrakt indeholder Tørste- 
træbark og skønt ikke alle Kemikere have kunnet paavise det, 
findes denne Bark dog i Virkeligheden næsten altid i dette i 
Sandhed væmmelige Pøjt (scheussliches Gesoflf), men Fabrikanten 
har af og til glemt at tilsætte en eller anden af Bestanddelene, 

saaledes som Vidner have forklaret, ofte er Tilfældet 

Ekstraktindholdet i dette 01 har varieret fra 4, 5 pCt. — 12pCt., 
medens Alkoholmængden stadig har holdt sig ved 3 pCt.c 

I en af Forhandlerne paa dansk udgiven Reklame angives 
Sammensætningen af Maltekstraktet til 8,12 pCt. Ekstrakt og 
4 pCt. Alkohol, og efter denne Beregning vilde det altsaa have 
lignende Betydning som bajersk Eksportøl, der indeholder 5 pCt. 
Alkohol og 6 pCt. Ekstrakt, eller Ale og Porter med 7 pCt. Alko- 
hol og 8—9 pCt. Ekstrakt, men det vil af det foregaaende frem- 
gaa, at man ikke kan stole ubetinget paa, at Maltekstraktet altid 
er ens sammensat, da Fabrikanten flere Gange har ændret Til- 
beredelsesmaaden , enten dette nu er sket af en Fejltagelse eller 
af andre Grunde. Fuldstændig fantastisk og grebet ud af Luften 
er det naturligvis, naar man har villet tilskrive Maltekstraktet en 
særegen Virkning mod Lungesvindsot og andre tærende Syg- 
domme, og der er saaledes ingen Grund til at betale det langt 
højere end andre bedre tilberedte og sundere Ølsorter. 

Sundhedssalt, der anbefales som Universalmiddel mod en 
Masse Sygdomme, bestaar af tvekulsurt Natron (Sodapulver), 
kulsurt Magnesia og Pebermyntesukker; det er saaledes en 
uskadelig Blanding, der er ganske nyttig mod enkelte Mave- 
lidelser, men ikke mod alle de Sygdomme, som nævnes i Re- 
klamerne; dets Pris er 1 Krone 35 Øre pr. Pund, medens den samme 
Mængde paa ethvert Apotek kan faas for 60 Øre og endog kan 
laves langt billigere, naar man selv vil sammenblande de enkelte 
Bestanddele. 

Brama-Livseliksir er en mørkegul, bitter Vædske, der er 
tilberedt ved at opløse 4 Dele simpel Aloe i 96 Dele Spiritus; 
den kan i mange Tilfælde virke ligefrem skadeligt, særlig naar 
man giver den til smaa Børn, saaledes som det anbefales i Re- 
klamerne. For nogen Tid siden oplyste en dansk Læge, at Brugen 
af Livseliksiren syntes at have haft meget alvorlige Følger for en 
Barselkvinde. 

I sin Tid anpristes Revalenta arabica, ligesom nu Hoffs 
Maltekstrakt, som et uovertræffeligt Ernærings- og Styrkelses- 
middel for Børn, svage Personer, Rekonvalescenter o. s. v. En 
Undersøgelse viste, at det bestod af en Blanding af forskellige 
Arter Ærte- og Bønnemel i varierende Mængde; det var følgelig 
langt fra at være let fordøjeligt, og et Pund af denne unyttige 

14* 

Blanding solgtes for 3 Kroner, medens den virkelige Værdi næppe 
var 50 Øre. 

Det vilde være let at fortsætte denne Opregning og gennem- 
gaa alle de Taabeligheder , der anbefales som ufejlbarlige Midler 
mod Døvhed, Stær, Gigt og alle mulige Lidelser og Sygdomme, 
men de anførte Eksempler maa her være tilstrækkelige til at vise 
Arkanas Natur, og vi skulle heller ikke her komme ind paa den 
modbydelige Annonceindustri, der spekulerer i Menneskehedens 
sørgeligste Sygdomme og i den Sky, som Patienter, der lide af 
saadanne, ofte have for at lade deres nærmeste og deres Læge 
faa noget at vide derom. Det er nu Videnskaben en let Sag ved 
Kemiens og Mikroskopiens Hjælp at paavise de Stoffer, af hvilke 
Universalmidlerne ere sammenblandede, og enhver kan let skaffe 
sig Oplysning om et hvilket som helst Arkanums virkelige Sam- 
mensætning og Værd. 

Tilbage bliver da den tilsyneladende uforstaaelige Kends- 
gerning, at Publikum altid paa ny lader sig narre, at der be- 
standig dukker ny Arkana op, der roses i de højeste Tonarter, 
der ikke alene finde Lovprisere blandt det tankeløse Publikum, 
men som ogsaa kunne prange med Attester fra Læger og Kemi- 
kere, og som trods de umaadelige Udgifter til Avertissementer, 
Reklamer, Piecer o. s. v. dog gøre Fabrikanterne til Millionærer. 

Til at frembringe dette Resultat ere forskellige Faktorer 
samvirkende; først og fremmest den Tørst efter det ukendte, 
mirakuløse, der oven for er paavist under saa mange Former, der- 
næst Betydningen af de idelig gentagne Avertissementer, der slaa 
saa tidt mod Publikums Øjne og Øren, at det til sidst ligesom 
tvinges til at købe. Med Hensyn til Reklamen udvikles der en 
særdeles stor Opfindsomhed: Avisernes Avertissements-, Inserat- 
og Reklameafdelinger sættes i Virksomhed, offentlige Bygninger, 
foreløbige Skure, Sporvogne, Teaterplakater — alt bliver taget i 
Brug af Reklamen. 

Den bekendte Pillefabrikant Holloway skal en Gang have 
budt Dickens 1000 Lstr. for, at han skulde lade en af Personerne 
i en Roman omtale Holloway's Piller, og saaledes ere Fabrikant- 
erne overalt paa Spor efter en ny Art Reklame. 

Attester fra Læger faas paa forskellig Maade; i en Af- 
handling »Die Heilmittel und die Heilschwindler « har For- 
manden for Sundhedsraadet i Karlsruhe givet Oplysning om den 
Fremgangsmaade, der anvendes i Tyskland. I nogle Tilfælde 

havde man uden videre anført vedkommende Læges Navn uden hans 
Tilladelse eller trods hans bestemte Protest, i andre Tilfælde var 
det straffede Personer, daarjige Subjekter og Mennesker uden al 
Berettigelse til at kalde sig Læger, der figurerede som Attest- 
udstedere, kun i ganske enkelte Tilfælde havde godtroende Læger 
kant deres Navne til denne Industris Tjæneste. 

Her hjemme have vi for nylig sét, at en Udsælger af Hoffs 
Maltekstrakt har tilbudt en Masse Læger at give deres fattige 
Patienter gratis Maltekstrakt, naar Lægen vilde skriftlig forlange 
det til vedkommende. Naar nu en Læge godtroende mente, at 
Maltekstrakt dog altid var 01 og saaledes kunde være nyttigt for 
en fattig Patient, kunde han være sikker paa at finde sit Navn op- 
ført i næste Reklame, som en Læge, der har anbefalet og re- 
kvireret Hoffs Maltekstrakt. 

Blandt de paa Reklamerne opførte Attester findes ogsaa 
saadanne: »Da jeg ønsker at gøre Forsøg med Hoffs Maltekstrakt, 
bedes De sende mig . . . . N. N.c; denne Attest er selvfølgelig 
uden mindste Betydning, men det tankeløse Publikum læser kun 
Lægens Navn og tror saa deri at finde en Garanti for Midlets 
Værd *). 

Hidtil har Kampen mod denne Oversvømmelse af Arkana 
været temmelig frugtesløs; der er forsøgt forskellige Fremgangs- 
maader, men uden synderlig Virkning. Det vilde være meget 
nyttigt, om der fandtes en af Myndighederne indsat Kommis- 
sion af sagkyndige, der havde det Hverv, at undersøge Ar- 
kana og offentliggøre Resultatet af Undersøgelserne tillige med en 
Beregning af Midlets virkelige Pengeværdi, saa at enhver kunde 
se, hvor uhyre en Fordel Fabrikanterne tage. Meget vilde der- 
næst være naaet, naar den bedre Del af Dagspressen kunde blive 
enig om, at den ikke vilde optage Avertissementer om Arkana; 
dette skal være Tilfældet i England, hvor efter Sigende 200 Dag- 



') Undertegnede blev for en Del Aar siden opfordret til at give en Attest 
for Sundhedssalt , men da den, der henvendte sig til mig, nægtede at 
give Oplysning om Midlets Sammensætning, blev denne Anmodning selv- 
følgelig meget bestemt afslaaet. Fabrikanten, Hr. Heymann-Bloch, har 
senere benægtet at have henvendt sig til mig; det er mig efter c. 10 
Aars Forløb umuligt at mindes den Persons Udseende, der indfandt sig 
hos mig, men det er jo ogsaa ganske ligegyldigt, om det var Fabrikanten 
selv, hans daværende Gompagnon eller en Agent, der havde det Hverv 
at skaffe Attester. , 

blade have sluttet den Overenskomst, at de lige saa lidt optage 
Avertissementer om Arkana som Avertissementer af usædeligt 
Indhold. Ogsaa burde Lægerne alle som én indse, at det er under 
deres Værdighed at give nogen Attest for et Lægemiddel, hvis 
Sammensætning ikke er offentliggjort, saa at man kan kontrollere 
dets Virksomhed paa videnskabelig Maade, men alle disse For- 
holdsregler ville dog være utilstrækkelige til at bekæmpe dette 
Uvæsen. Den eneste virksomme Hjælp maa bestaa i en alminde- 
ligere Udbredelse af Kundskaben om Sundhedens og Sygdommenes 
Natur og i det hele om Naturlovenes uomstødelige Gyldighed. 
Først naar Naturvidenskaben paa en ganske anden Maade har 
gennemtrængt Befolkningens forskellige Lag og ikke blot danner 
en tynd Fernis, hvormed man dækker sin Overtro, kan man 
haabe, at undergørende Amuletter, besatte Medier, Sympatikure 
og alle hemmelighedsfulde Midler og Arkana, der sky Videnskab- 
ens fulde Dagslys, ville tabe deres Tiltrækning. 

F. Levison. 

Schwester Weleicka. 

En Lasareterindring. 

Lasaretet paa Augustenborg Slot var efter Ind- 
tagelsen af Als den 29de Juni 1864 stærkt belagt med saarede, 
danske og tyske imellem hinanden, dog saaledes, at i Reglen ud- 
gjorde hver enkelt Stues Belægning én Nationalitet. De tyske 
Læger overtog først Lasaretet nogle Dage, efter at Kampen havde 
fundet Sted, og med dem fulgte en Skare sorte Franciskanerinder, 
anførte af »unsere liebe Muttere og af en yngre Prælat, der 
talte Politik som en Krigskorrespondent, naar han besøgte en 
dansk saaret, med hvem han kunde indlade sig. Han var livlig 
nok, »unsere liebe Mutter« derimod stille og blid. De barm- 
hjærtige Søstre fik Lasaretet delt imellem sig, hver havde to 
Stuer at passe foruden den Tjæneste, der faldt af paa Officers- 
stuerne eller de Afdelinger med lette saarede, som ikke fik faste 
»Søstre«. Det var flinke Sygevogtersker, og der var næppe gaaet 
en Dag, før der var et hjærteligt Forhold mellem dem og de 
danske saarede. De fleste af dem var kønne unge Piger, en af 
dem paa en egen sjælfuld Maade smuk, Schwester Weleicka; kun 
om en enkelt opdagede vi, at hun ikke var til at lide paa, 
hun løb med Sladder og gik unsere liebe Mutter under Øjnene. 
Der gik det Sagn mellem os danske — med hvilken Ret, véd jeg 
ikke — , at vore barmhjærtige Søstre var ubemidlede adelige Døtre 
fra Westfalen, der paa denne Maade traadte ud i Livet, da de 
ingen Udsigt havde til at blive gift. De kunde godt have været 
det, saa fine de var i hele deres Færd. Man spurgte dem ikke 

om deres Oprindelse, det kunde ikke være faldet nogen ind, deres 
Person var som et fjærnt Anliggende, skilt fra denne Verden ved 
det smalle, hvide Lin, de bar om Panden. Ellers talte vi om 
alle mulige Ting med dem, om deres Klosterløfte — der ikke var 
absolut bindende — , om Ordensreglerne, om Tjænesten paa 
andre Lasareter, om tidligere Hospitalserfaringer , men mest 
naturligvis om Begivenhederne i vor egen lille Verden med Opera- 
tioner og Smerter og Dødsfald og Besøg af fjærnt boende Slægt- 
ninge. Der var en ung Pige, som kom rejsende dybest nede fra 
Schlesien for at se til sin Forlovede, en Underofficer, der laa 
dødelig saaret af en Geværkugle, der var gaaet gennem Under- 
livet og ud ved Rygsøjlen, som den havde beskadiget. Hendes 
Skæbne laa os alle paa Sinde, og da Underofficeren trods al 
rimelig Beregning kom sig og kunde begynde at være oven Senge r 
fik vi Besøg af »Søstre« fra de andre Stuer, som vi næppe havde 
set før, og som blot kom for at tale om Begivenheden. Der var 
en dansk saaret, en Kæmpekarl, som var alles Yndling, en Fynbo, 
hvis venstre Ben noget sent blev sat af helt oppe ved Hoften. 
Da haii begyndte at vinde Kræfter og kunde bevæge »Stumpi« r 
som han sagde — der var kun enHaandsbred tilbage afLaaret— t 
maatte alle, Damer som Mænd, der besøgte ham, underkaste sig 
den Højtidelighed at bevidne hans Ævne til at bevæge »Stumpi«, 
og da hans Fødselsdag indtraf, var hele Lasaretet i Bevægelse. 
Der blev kogt Chokolade efter en stor Maalestok, og alle danske 
saarede, der blot kunde krybe og gaa, var indbudte til hans Stue* 
Det var danske Damer i Augustenborg og »Schwester« fra hans 
Stue, som var Værtinderne. Jeg blev netop baaren gennem Stuen 
fra Bad, da de første enbenede Fyre indfandt sig. Selv laa han 
glædestraalende med en mægtig Kringle foran sig paa Sængen* 
bagt i Form af et S — han hed Sørensen — , og rundt om i 
Stuen og som en Ramme omkring Kringlen var der tæt med 
røde og hvide Blomster. Festen havde for øvrig nær givet An- 
ledning til Uro. De tyske saarede var ikke indbudte, og pludse- 
lig som alt gik bedst, indfandt hele den bevægelige tyske Be- 

lægning sig med deres Blikmaal, de vilde ogsaa have Chokolade. 
De fik den, men Schwester var vred, og der Stabsarzt, som var 
overordentlig dånenfreundlich — Tyskerne sagde zu dånenfreund- 
lich — , tænkte paa at diktere Straf. Dette blev der dog, saa 
vidt jeg véd, ikke noget af; snarere skulde jeg tro, at Oberstabs- 
arzt har givet Stabsarzt en Røffel. Man havde naturligvis bl. a. 
nær taget Livet af Sørensen, hvor kraftig han end var. 

En Dag i Avgust kom saa Schwester Weleicka uden Varsel, 
ledsaget af unsere liebe Mutter, ind til os for at sige farvel. Hun 
skulde til Amerika , til en Koleraby dér. Ordren var kommen til 
hende for en halv Time siden s hverken hun eller nogen paa La- 
saretet havde anet, at hun skulde rejse. Det var et Tab for os, 
om end vi ikke umiddelbart havde noget med hende at gøre, 
hun var saa munter og smuk. Ganske vist havde vi i den sidste 
Tid ikke set saa meget til hende som i Begyndelsen, men allige- 
vel, det gjorde os ondt, at hun forlod Lasaretet, og selv var hun 
ogsaa bevæget ved Afskeden. Hun var den af alle »Søstrene«, 
som man havde kunnet tale bedst med. 

En Sommeraften, to Aar efter, fik jeg saa ved et tilfældigt 
Møde den sandsynlige Sammenhæng at vide med denne pludse- 
lige Afrejse. 

Paa Schwester Weleickas danske Stue var der kun én, 
som kunde tale tysk, en ung Handelsmand fra en Provinsby paa 
Sjælland, der under Krigen var bleven Korporal. Det var lutter 
Bønderkarle ellers, som laa paa Stuen. Al Anmodning om Hjælp, 
enhver Anvisning og hele Underholdningen med Schwester maatte 
altsaa gaa igennem ham. Han var ikke smuk, tvært imod, men 
han havde et Smil, der var vindende, og han var af et glad 
Sind ligesom Schwester Weleicka. Der var haardt saarede paa 
Stuen, der blev døjet mange Smerter, men der var ogsaa mangen 
hyggelig, lille Latter; Schwester havde saa blød en Haand, og 
Korporalen var saa flink til at forklare. Selv havde han et 
Skudsaar i Laaret, som i Begyndelsen ikke plagede ham saa 

særdeles, det var først da det tog paa at læges, og da der var 
ved at gaa Rosen i Saaret, at Pinen begyndte. 

Schwester havde nogle Nætter maattet vaage hos en dø- 
ende tysk Soldat i Stuen ved Siden af den danske. Den døende 
led meget og maatte idelig lindres. Inde paa den danske Stue 
plejede alt nu at være roligt om Nætterne. Der brændte en svag 
Natlampe henne i det ene Hjørne af det store Rum ligesom i 
Stuen ved Siden af, og naar én tilfældig vaagnede, kunde han 
ved den vage Belysning se Schwester Weleicka gaa stille fra og 
til inde hos Tyskeren, der næsten uafbrudt stønnede. Denne 
Lyd var man vant til, det forhindrede ikke Søvnen. Korporalen 
var den, som hyppigst vaagnede, Saaret brændte ham, men lige 
over for den Lidelse, som foregik i Stuen ved Siden af, kunde han 
ikke bekvemme sig til at give sin Smerte til Kende. Han havde 
dog nu og da om Natten vekslet hviskende Ord med Schwester 
Weleicka, hun havde strøget ham over Haaret og sagt, at han 
skulde se at sove, og han plejede da ogsaa at falde i Søvn 
hurtig efter. 

Den fjærde Nat — Tyskeren maatte nu dizj, det var ube- 
gribeligt, at han levede — vaagnede Korporalen med en ulidelig 
Svie og Hede i Saaret, Forbindingen pinte ham, tør og haard, 
som den var bleven. Han saa den unge Nonne sidde træt paa 
en Stol umiddelbart inden for Døren til den tyske Stue, en Klage- 
lyd der inde fra fik hende til at løfte Hovedet, og lidt efter 
rejste hun sig og gik bort til den døende. Korporalen bed Tænd- 
erne sammen og lukkede Øjnene; ved en svag I^yd aabnede 
han dem paa ny, og han saa da Schwester Weleicka, der var 
kommen tilbage til Døren, staa med Haanden paa Ryggen af sin 
umagelige Stol ligesom lyttende. Alt var stille. Saa kunde han 
ikke mere, han maatte stønne lidt. Øjeblikkelig var Nonnen ved 
hans Sæng. Hvad var der i Vejen? Ak, hun maatte ikke blive 
vred, men han kunde ikke sove for Svie og Pine i Saaret. »Vent 
lidt, jeg vil blot se til min Patient der inde, saa skal jeg hjælpe 

Dem.« Og hun forsvandt for kort efter at komme tilbage med 
den store Bakke med Forbindingssager. 

»Han er stille, min Pommeraner nu; jeg kan nok faa Tid 
til at skifte Forbindingen, c 

Uuå satte sig paa Sængekanten, slog Tæppet til Side, løste 
Bindet, kølede Saaret med Vand, kom frisk Olje og Charpi paa 
og slyngede saa Bindet om paa ny, alt med den letteste Haand i 
Verden. 

For den saarede var det, som gled han ind i Himmerig. 
Med halvt tillukkede Øjne laa han ubevægelig og saa paa den 
unge Nonne. Hans Tilstand blev saa livsalig. Ingen Pine mere 
og Friskhed over Saaret! Da den sidste Naal var fæstet, tryk- 
kede hun svagt med begge Hænder rundt om Benet, dækkede 
den saarede til og bøjede sig frem over ham for at se ham ind i 
Øjnene. 

»Naa, er det nu godt? Kan De nu sove igen?« 

Hendes Stemme var saa mild, næsten kærtegnende, hun 
var ham saa nær, hendes Ansigt saa smukt, alt saa tyst, Be- 
lysningen saa forunderlig, og nu gled hendes Haand igen op over 
hans Haar, — han rejste sig en Smule op fra Puden og med en 
Bevægelse, som han ikke var Herre over, slyngede han begge 
Arme om hendes Hals og trykkede hende med et Kys paa Læb- 
erne tæt ind til sig, medens han sagte sank tilbage i Sængen. 
Hun gav sig i første Øjeblik hen i hans Favntag, saa rev hun 
sig løs og gik, uden at sige noget, hurtig ind i den anden Stue. 
Han faldt næsten øjeblikkelig i Søvn, lykkelig ved at have op- 
levet, som han syntes, det skønneste Øjeblik i sit Liv. 

Næste Morgen stod det hele utydelig som en Drøm for 
ham. Men han blev opmærksom, da Schwester Weleicka ikke 
indfandt sig, som hun plejede, ved Morgentoilettet. Hun blev i 
Reglen afløst fra sin Nattevagt Kl. 4 om Morgenen og var ellers 
altid allerede Kl. 8 paa ny i Stuen, naar Vaskefadene blev baaret 
ind. Men denne Morgen kom hun først Kl. 9, da Lægens Stue- 
gang begyndte. Hun havde grædt, og hun løftede ikke Øjnene 

fra Bakken med Forbindingssager. Hun svarte kun det aller- 
nødvendigste paa Lægens Spørgsmaal, og der forekom ikke en 
Spøg den Morgen paa Stuen. En saa alvorlig Stuegang havde der 
ikke før været, næppe nok i de barske danske Lægers Tid med 
den enlige svenske Diakonisse. Man tilskrev det Dødsfaldet der 
inde blandt Tyskerne og de anstrængende Nattevagter, kun Kor- 
poralen vidste bedre Besked, hans Øje forlod ikke Nonnens An- 
sigt, men aldrig kunde han møde hendes Blik. Han var meget 
modfalden, han vilde for alt ikke have tilføjet hende Bekymring. 
Lægen gik videre til den tyske Stue, og Nonnen fulgte ham. Da 
Stuegangen ogsaa her var forbi, kom hun tilbage og gik alvorlig 
lige hen til Korporalen. Hun stod et Øjeblik foran ham uden at 
tale, saa sagde hun blidt: 

»Sie haben vergessen, ich bin die Braut unseres Herrn 
Christus.« Stemmen var fast, Øjnene bedrøvede, og stille forlod 
hun igen Stuen, inden han havde kunnet svare. 

Den Dag og de følgende Dage blev hun saa inde paa den 
tyske Stue, ellers havde hun haft for Vane at sidde mellem de 
danske. Tonen var mere høvisk der, i alt Fald forstod hun det 
ikke, hvis der faldt en Ytring, som kunde saare hendes Øren. 
Korporalen fik aldrig Lejlighed til at sige hende de Ord, som 
brændte ham i Sjælen. Naar han bad hende om at blive, ryst- 
ede hun sagte paa Hovedet, og hun kaldte paa Sygepasseren, 
hvis han anmodede om Hjælp. 

Men allerede Andendagen efter den natlige Begivenhed 
stod der de smukkeste Blomster paa hans Bord ved Sængen, da 
han vaagnede om Morgenen, og der laa fine Cigarer til ham. 
Der hengik fra nu af ingen Dag, hvor ikke en eller anden lille 
Overraskelse var beredt ham, enten i Form af Blomster eller 
Syltetøj, ægte Seltersvand, Cigarer, Tobak, fine Skjorter, hjemme- 
bagte Kager eller Bøger, ja da han kunde begynde at sidde oppe, 
blev en udmærket Lænestol rullet ind til ham, og paa den laa en 
fint udstyret Slobrok. De barmhjærtige Søstre stod i Forbindelse 
med Komiteer i Tyskland, som forsynede dem med alt muligt. 

Spurgte han, svarte hun ikke eller sagde »Weiss nicht — 
eine Dame«, eller »Der Vorsteher«, stundum ogsaa »Die Herren 
Officiere«, og en Tak, som kunde blive til en Samtale, var og 
blev det umuligt at faa anbragt. 

Saa skete det en Dag under Stuegangen, at Schwester 
Weleicka stod tæt ved Korporalens Sæng med Ryggen til, med- 
ens der Stabsarzt syslede med en saaret i Sængen ved Siden af. 
Korporalen kunde ikke lade være, han berørte bønfaldende hendes 
Haand. Hun trak Haanden til sig uden Vrede, men forandrede 
sin Stilling, og da hun fulgte med Lægen til den næste Sæng, 
saa hun første Gang i disse mange Dage Korporalen ind i Øjnene. 
Det var et fast og bedrøvet Blik. 

Det var hendes Afsked med den danske Korporal. Han 
saa hende aldrig mere. Den Dag hed det, at Schwester Weleicka 
var syg, den næste Dag fik Stuen at vide, at hun var kom- 
manderet til Amerika. Hun sagde farvel dér, medens Korporalen 
humpede om nede i Parken. 

Min Hjemmelsmand formoder, at hun i Skriftemaalet har 
givet sit bespændte Sind Luft, og at »unsere liebe Mutter« eller 
den livlige Prælat har sørget for hendes Fjærnelse. 

Kække, blide Schwester Weleicka! 

E. Skram. 

Et Foredrag, holdt d. 18de Januar 1884 i Københavns liberale Vælgerforening. 



Alle forstandige Mennesker ere enige om, at Kongens Per- 
son ikke maa inddrages i Landets politiske Stridigheder; han bør 
staa højt ophøjet over alle Partierne, saa at der ikke er et eneste, 
som ligefrem beraaber sig paa ham, eller som omvendt vover at 
gøre ham til Genstand for Angreb. 

Helt anderledes forholder det sig med den Institution, hvis 
Bærer han er. Man kan længe nok sige, at det er Landstinget, 
som staar imod Folketinget, eller at det er Ministrene, som 
ikke kunne komme til Rette med Rigsdagen. Til sidst rejser 
sig dog uundgaaelig det Spørgsmaal: men hvorfor just disse 
Ministre? og man nødes da, efterdi det jo er Kongen, som ud- 
nævner dem, til atter og atter at overveje, hvor vidt Konge- 
dømmets Ret og Pligt gaar. Af det forskellige Svar, som gives 
herpaa, beror for en væsentlig Del den forskellige Stilling, som 
indtages i den politiske Strid. Det skyldes derfor kun Mangel 
paa Klarhed eller Mangel paa Mod, naar man skyder Overvejelsen 
fra sig, og hvad Modet angaar, saa synes jeg, at det maa vokse, 
naar man betænker, at, hvis man skulde komme til den Over- 
bevisning, at Kongedømmet i en given Situation benyttes paa en 
mindre tilbørlig Maade, saa rammer Dadlen derfor jo slet ikke 
selve Kongen, men de Ministre, som paatage sig Ansvaret for 
hans Handlinger, og at Ministre maa finde sig i en af Hensyn 
til Landets Vel dikteret Kritik, er noget, hvorom der fornuftigvis 
ikke kan disputeres i en fri Stat. 

Kærnen i Spørgsmaalet ligger i et Par Ord, der forekomme 
saa hyppig, og til hvilke vi ere saa vante, at mange maaske 
netop af den Grund ikke give videre Agt paa dem, men tanke- 
løst lade dem summe forbi Ørene, ganske ligesom vi gøre med 

de mange intetsigende, høflige Talemaader, hvoraf Luften er 
svanger. Jeg sigter til Ordene »af Guds Naadet, som i alle Love 
og Kundgørelser sættes foran »Konge til Danmark c og den øvrige 
overflødige Titulatur. 

Lærde Granskere oplyse, at Kongerne dermed oprindelig 
ønskede at lægge deres kristelige Ydmyghed for Dagen og slaa 
fast for sig selv og al Verden, at de intet vare i og af sig selv, 
men skyldte Gud alt; hvis saa er, varede det i alt Fald ikke over- 
dreven længe, inden Piben fik en anden Lyd. Det gik hermed, 
som det saa ofte gaar, at en Ting til sidst kommer til at betyde 
akkurat det omvendte af hvad der fra først af var tilsigtet. Der 
indtraadte et Tidspunkt, hvor »af Guds Naade« blev ét med 
Folkefrihedens Undergang og Kongernes absolute Selvraadighed. 

Et slaaende Eksempel have vi i vor egen Historie. Det 
var som bekendt Frederik den tredje, under hvem Enevælden 
blev indført. Hans Søn, Christian den femte, var altsaa den 
første, der besteg Tronen som Selvhersker. Aaret efter, den 
7de Juni 1671 , blev han salvet i Frederiksborg Slotskirke af Sæl- 
lands Biskop, Johan Wandal, som i en lang Tale udviklede 
den ny Statsform, hvorunder Danmark og Norge nu levede, og 
blandt andet udtrykte han sig da paa følgende Maade 1 ): 

»Naar Paulus siger, at Overmagten eller Overøvrigheden 
er af Gud selv beskikket og er Guds egen Forordning, da vil han 
dermed vise, at den af Gud umiddelbart og uden nogen anden 
mellemga^ende virkende Aarsag er indstiftet og forordnet paa 
den Maade, som ellers al Naturens ordentlige Løb og Stjærnernes 
visse Gang paa Himlen er af Gud selv i Skabelsen beskikket. 
Derfor kalde og Kongerne sig med al Rette Konger af Guds 
Naade, dermed erkendende ingen anden end Gud alene for den, 
hvis Velgerning det er, at de regere og herske over deres Folk og 
Undersaatter. 

Det er Guds egen himmelske og guddommelige Majestæts 
herlige, glimrende Straaler, som fremskinne og glinse i de jord- 
iske Majestæter, og det er samme allerhøjeste Konges egen konge- 
lige Trone, hvilken Kongerne paa Jorden i hans Sted besidde. 

Ligesom Gud selv har indgivet og indplantet en Frygt og 
Rædsel for Mennesket udi alle Dyr paa Jorden, udi alle Fugle 



') Se: Johan Wandal: Christian den femtes kongelige Salvings sandfærdige 
Beskrivelse. København, 1671. 

under Himlen og i alle Fisk udi Havet, saa har Gud og indsat 
i Menneskenes Hjærter en Frygt og Rædsel for de høje Øvrigheder 
og Regenter. 

Herren selv giver Kongerne den høje Æretitel, at han kald- 
er dem Guder og den Allerhøjestes Sønner. Der er ingen over 
disse jordiske Guder og den Allerhøjestes Sønner; de have og 
ingen at svare eller gøre Regnskab foruden den himmelske Gud 
alene, han, som er den Allerhøjeste over al Jorden og meget op- 
højet over alle andre Guder. Dersom disse jordiske Guder synde 
og forse sig, da synde de imod den højeste Gud alene og ej 
imod Menneskene. Der er heller ingen mellem Gud selv og disse 
hans Statholdere, som kan sætte dem til Rette, naar de forse sig, 
eller som kan fordre Regnskab af dem for deres Handlinger, 
men Gud alene er deres Overmand og Overdommer. Ti ligesom 
de af Gud alene umiddelbart ere beskikkede og forordnede, saa 
afhænge de ogsaa af ham alene og ere ham umiddelbart under- 
givne. 

Denne Øvrigheds Overmagt er en saadan høj og suveræn 
Magt, som ingen maa eller kan modstaa, med mindre han vil 
modstaa Guds egen Forordning og derved hente sig selv en haard 
Dom og Straf over Halsen. Hvo, som sætter sig op imod Overøvrig- 
heden, fører Krig imod Gud, sig selv til Ulykke og Fordærvelse. 
Dersom Kongen vil misbruge saadan sin høje Ret og Magt til at 
undertrykke, da skal der ej være andet Raad og Middel for 
Undersaatterne uden det alene, at de kunne raabe til Herren over 
deres Konge, eftersom den eneste Appellations Ret over Kongerne 
paa Jorden findes hos Gud i Himlen. Ti ligesom det tilhører 
Kongen at regere over Folket, saa tilhører det Undersaatterne at 
være Kongens Tjænere. Kongen skal herske baade over Under- 
saatternes Personer og over deres Gods og Ejendom, hvoraf han 
enten kan fordre Tiende efter sin Vilje eller udi Nøds Tid tage 
det ganske bort til sin og sine Krigsfolks Gonservation og til den 
algemene Velstands Beskærmelse mod sine og Rigets Fjender, t 

Om disse Betragtninger, som uden Tvivl i sin Tid have 
fundet kraftig Genklang i saa godt som alle Tilhørernes Hjærter, 
tør man dristig paastaa, at de nu til Dags ere aldeles uforstaae- 
lige for det overvejende Flertal af os; de klinge som Røster paa 
et fremmed, ukendt Tungemaal. Enhver, som blot har nogen 
Kundskab og Tænkning, véd, at det Grundlag, hvorpaa de hvile, 
er uholdbart. Det forholder sig ingenlunde saaledes, at Gud 

umiddelbart har indstiftet Kongemagten; den er overhovedet slet 
ikke bleven til paa samme Maade som Naturens Løb og Sjærn- 
ernes Gang. Ti medens vi Mennesker slet ingen Indflydelse have 
eller have haft paa, hvorledes Stjærnerne vandre og hvorledes 
Naturlovene virke, saa er det uimodsigeligt, at det er' gennem 
menneskelige Handlinger og Skæbner, at Tronerne ere blevne 
rejste. Vil man nu indvende , at det dog er et guddommeligt 
Forsyn, som har staaet bag ved og ledet de menneskelige Viljer 
saaledes, at deres Samvirken tilvejebragte det Resultat, som netop 
kom ud, saa skal jeg gærne samtykke deri; men jeg maa da til- 
lige bemærke, at, naar man vil have Forsynet med i én Periode 
af Historien, saa gaar det ikke an at udelukke det fra de andre. 
Heraf følger, at, hvis det var Forsynet, som styrede Frederik den 
tredje til at gribe Enevælden, saa var det ogsaa efter Forsynets 
Bestemmelse, at der 1848 blev gjort Ende paa denne Enevælde. 
Og hvis det var i sin gode historiske Orden, at Wandal og hans 
samtidige priste sig lykkelige, fordi de vare blevne Trælle, saa er 
det heller ikke mere end billigt, at vi ere glade, fordi vi ere 
blevne fri. Ja det skulde gaa underlig til, om vor Glæde ikke 
var større end vore Forfædres. Man plejer ofte at længes efter 
de saakaldte gode gamle Tider. Hvis det ellers er sandt, hvad 
der siges om, at Historien er en Fremadskriden, saa turde 
det være nok saa godt at høre til den sidst fødte Slægt. Det 
maatte være et underligt Menneske, som, efter at have smagt 
Frihedens Sødme, kunde have Lyst til atter at opleve Fædrenes 
Trældom. 

I Spørgsmaalet om Kongemagtens Oprindelse pg Udvikling 
skal jeg for øvrigt ikke fordybe mig; det vil jeg lade Historikerne 
om for ene og alene at holde mig til de nu foreliggende Kends- 
gerninger. Og en Kendsgerning er det da, at i alt Fald den 
Magt, som vor Konge nu har, ikke er umiddelbart anordnet af 
Gud, men fastslaaet gennem Afstemninger paa en grundlovgivende 
Rigsforsamling, og at ligesaa dens Udøvelse ikke blot staar 
under guddommeligt Tilsyn, men ogsaa under Tilsyn af Men- 
nesker, idet den stadig kontrolleres af de Mænd, som Folket 
vælgér til Rigsdagen. Men naar saa er, vilde det da ikke være 
rigtigst og mest stemmende med Sandheden, om vi arbejdede paa 
at faa Ordene »af Guds Naadec udslettede af den kongelige Titu- 
latur? Af den Mening ere mange, men til disse kan jeg dog paa 
ingen Maade slutte mig. Det maa nemlig indrømmes, at Grund- 

Tilskueren. 1884. 15 

loven har givet Kongen en saadan Stilling, at han maa siges at 
være »af Guds Naadet i en helt anden Forstand, end det er Til- 
fældet med os andre. 

For det første gælder det om os, at vi — naar undtages 
Lensbesiddere — ikke fødes til vor Virksomhed. Det er muligt, 
at en Grosserers Søn bliver Grosserer og en Stomagers Sko- 
mager, men der foreligger kun en Mulighed, ikke en Nødvendig- 
hed derfor. Vedkommendes eget Valg og mange Haande For- 
hold, hvorover hverken han eller Faderen er Herre, kunne føre 
ham over i en ganske anden Virksomhed. Kongen derimod fødes 
til Konge; Kronen gaar uvægerlig i Arv fra Faderen til den 
ældste Søn. Dernæst ere vi ikke alene Gud, men ogsaa men- 
neskelige Love undergivne. Hvis vi forse os, kan man straffe os; 
ja vi kunne forse os saa haardt, at vi miste vort Borgerskab, at 
vi indespærres i Fængsel, ja at vi maa bøde med vort Liv. 
Kongen derimod staar ingen uden Gud til Ansvar; hvorledes han 
end opfører sig, tør man aldrig gaa i Rette med ham. Han er 
ikke nogen menneskelig Ret undergiven; Kronen viger ikke fra 
hans Hoved, før han gaar i Graven eller selv af egen Drift ned- 
lægger den. 

En tredje Udvej blev antydet af »Dagbladet« i en Artikel 
d. Ilte Januar, hvori det med Fynd og Klem bekæmpede »Konge- 
dømmet af Guds Naade« og hævdede, »at Revolutionen kan 
være etisk og politisk tilladelig, ja en Pligt for Folket imod sig 
selv«. Denne Mulighed bør vi lade de konservative beholde for 
sig selv. I vor Grundlov findes som bekendt ingen Paragraf om 
Revolutioner. Dens Givere ere gaaede ud fra den rigtige Forud- 
sætning, at det i Danmark vil gaa med Konge og Folk som i de 
gode gamle Kærlighedshistorier, hvor vedkommende trods alle 
Genvordigheder til Slutning altid havne i et lykkeligt Ægteskab. 

Paa Arveligheden og Ansvarsløsheden er det, at Konge- 
dømmet beror; hvis de forsvinde, er Landet bleven forvandlet til 
en Republik. Det vilde i saa Henseende ikke hjælpe det aller- 
mindste, om man vedtog fremdeles at kalde Overhovedet for 
Konge; faktisk vilde han dcg ikke være Konge, men Præsident. 

Det er fremdeles indlysende, at disse to Punkter staa i den 
nøjeste Forbindelse med hinanden. Man kan kun træde i Spidsen 
for et Samfund ad to Veje, enten ved Fødsel eller ved Valg. For 
Fuldstændigheds Skyld skal jeg dog bemærke, at der gives en 
tredje Vej, som er en Forbindelse af de to andre, idet Folket kan 

have Valgfrihed, men saaledes, at det ved Lov eller Sædvane er 
nødt til at vælge mellem Mænd, der ved Fødsel tilhøre en be- 
stemt Familie. Sligt var i gamle Tider Skik i Danmark. Saa 
længe Valget er undergivet en saadan Begrænsning, kan Konge- 
dømmet endnu vedblive at være Kongedømme og staa paa An- 
svarsfrihedens Grund; men naar Valget er helt ubundet, saa at 
det træffer Mænd, hvem de øvrige Borgere i alle Maader agte for 
deres lige, da er det utænkeligt, at de i Længden ville fraskrive 
sig Retten til atter at vrage ham, hvis han skuffer deres For- 
ventninger. De ville under ingen Omstændigheder gaa videre end 
i den nuværende franske Republik, hvor det vel ordentligvis ikke 
er Præsidenten, men Ministrene, som bære Ansvaret for Reger- 
ingens Handlinger, men hvor dog Præsidenten kan sættes under 
Tiltale, naar han anses for skyldig i Højforræderi. 

Hvis vi for fra skulde indrette en Stat, vilde vi vanskelig 
falde paa at indføre Kongedømmet, og selv om vi havde Lyst 
dertil, vilde vort Forehavende snart vise sig at være en Umulig- 
hed. Man kan ikke paa én Gang ved Lov gøre en enkelt Mand 
til en Undtagelse fra Borgernes fælles Vilkaar. For at virke maa 
Lovene være rodfæstede i gamle Sædvaner og livskraftige Følelser. 
Naar vi have det Kongedømme, som vi have, saa er det derfor 
udelukkende, fordi det er bygget paa en Række af historiske 
Forudsætninger; det staar som en ærværdig Lævning fra den Tid, 
- da Folket ingen Raadighed havde over sine Anliggender, fra den 
Tid, da man troede, at Gud selv havde lagt al Magt i en jordisk 
Statholders Haand. Uundgaaelig rejser sig da det Spørgsmaal, 
om vi handle vel i at bevare denne Lævning, om vi ikke vilde 
være bedre farne, hvis vi ganske brød med Fortiden og indrettede 
os som Republik. 

Ogsaa i vort Fødeland har vel ikke mange, men dog enk- 
elte Røster hævet sig for denne Anskuelse, og de have øjensynlig 
let ved at vinde Spillet, saa længe man bevæger sig paa den 
rene Tænknings Omraade. Ti det maa for det første indrømmes, 
at Fødsel aldeles ikke er nogen Borgen for Dygtighed; det er en 
ren Overtro, hvis man indbilder sig, at visse Familier ere i Be- 
siddelse af det underfulde Privilegium at frembringe dygtige Stats- 
mænd; stundum slaar det til, men lige saa ofte gaar det galt. 
Historien fortæller om mangfoldige Konger, som aldeles ikke 
duede til deres Gerning, om Konger, som ikke blot vare dumme, 
men som oven i Kjøbet vare ondskabsfulde og nedsunkne i alle 

Haande Laster. Men Herskeren bør aabenbart være en duelig 
og god Mand. Hvor taabeligt — vil man derfor sige — er det 
ikke, at et Folk forlods forpligter sig til at betro sin Skæbne til 
en Mand ene og alene, fordi han er Søn af sin Fader! Hvot 
taabeligt, at det vedkender sig Forpligtelsen, selv om vedkom- 
mende under sin Opførsel som Prins har haft rig Lejlighed til at 
lægge sin Udygtighed for Dagen! Og Jivor taabeligt, at det skal 
vedblive at holde ham i Ære, naar han efter at være bleven 
Konge yderligere stadfæster de slette Meninger, der havde dannet 
sig om ham! Hvis en Folkefører forener en frodig Indbildnings- 
kraft med stor Veltalenhed, vil det ikke falde haardt for ham at 
oprulle Billede paa Billede, der kan bringe de republikariske Til- 
bøjeligheder til at slaa ud i lyse Luer. 

Vi maa dernæst indrømme, at vi ikke ere synderlig konse- 
kvente, naar vi holde paa Ansvarsfriheden. Ansvar for Gud er 
en meget god Ting; men det er kun enkelte, højst fortræffelige 
Personer, som kunne lade sig nøje dermed. Vi trænge desfor- 
uden ordentligvis ogsaa til menneskelig Kritik og Tilsyn. Hvis 
Straffens Mulighed slet ikke svæver over vore Hoveder, saa vil 
jeg vel ikke paastaa, at de fleste af os ville begaa ligefremme 
Nederdrægtigheder; men det er dog sandsynligt, at saa godt som 
alle ville lade sig friste til nogen Misbrug af deres Stilling eller i 
det mindste let henfalde til Sløjhed. Det er derfor bleven Skik 
at indrette det saa, at, jo betydningsfuldere éns Virksomhed er, 
desto større er ogsaa hans Ansvar for Menneskene. Kun naar 
Talen er om det allerbetydningsfuldeste, om Kongegerningen, til- 
lade vi os den stik modsatte Slutning og sige: slet intet Ansvar. 
Deri er der øjensynlig ingen forsvarlig Mening, og der lader sig 
holde mange smukke Taler om de forfærdelige Resultater, som 
slig Meningsløshed maa medføre, og Indtrykket af disse Taler 
vil yderligere kunne forstærkes ved Vaaben fra Historiens Rust- 
kammer. 

Alt dette lader sig sige og det med saa mange gode 
Grunde, at i mine Tanker en Royalist handler meget uklogt ved 
allerede her at tage Kampen op. Men naar da Kongedømmet 
grundig er bleven revet ned, er det ikke mer end billigt, at vi af 
Republikanerne forlange paalidelig Besked om, hvad der da skal 
sættes i Stedet. Ti uden et Overhoved kan et Samfund jo ikke 
bestaa. Og der er da al Rimelighed for, at man vil belære os 
om, at det kommer an paa, at det er de bedste og dygtigste, 

som blive satte til at regere, og at dette netop vil blive Følgen, 
saafremt vi ombytte Fødselsretten med Valg og fastsætte, at Hersk- 
eren skal staa til Ansvar for sine Gerninger. 

Der er kun én forbistret Vanskelighed ved dette tiltalende 
System, og det er, at vi ikke ere lidenskabsløse Engle, men 
skrøbelige Mennesker. Jeg tør ikke nægte, at Engle kunne sætte 
sig hen for i al Ro og Mag at overveje, hvem der har det klar- 
este Hoved og det kærligste Hjærte, og at de derpaa, naar Over- 
vejelserne ere forbi, med rørende Beskedenhed ville bøje sig for 
den Ærkeengel, som efter omhyggelige Undersøgelser maa anses 
or den mest udmærkede. Men det er uimodsigeligt, at vi Men- 
nesker nu én Gang ikke ere saaledes indrettede. Vi ere forsynede 
med stor Egenkærlighed og Selvtillid, saa at vi alle sammen nære 
en ustyrlig Lyst til at anse os selv eller dog i alt Fald denne 
eller hin gode Ven for den bedste og dygtigste. Dette medfører, 
at vore Overvejelser uundgaaelig ende med en Strid om Magten. 
Snart kæmpe vi med Kanoner og Geværer, snart med Partier og 
Afstemninger. Og man maa være meget naiv for at indbilde sig, 
at Sejeren tilfalder den bedste og dygtigste, nej, det vil altid 
være den stærkeste, som tager Magten, og ved den stærkeste for- 
staas den, som har den mest ubetvingelige Ærgerrighed i Forbind- 
else med et dumdristigt Mod, en flammende Veltalenhed, en mægtig 
Ævne til at styre eller hvad det nu end for Resten maatte være 
for en Egenskab, som i dette givne Øjeblik er mest i Stand til 
at paavirke Sindene. Og ad den Vej, Magten vindes, vil den og- 
saa bevares. I Stedet for virkelig Frihed, hvor hver eneste saa 
vidt muligt faar, hvad han kan gøre Krav paa, indtræder en 
Partiregering, der hæver nogle paa andres Bekostning. Og det 
hjælper aldeles ikke, at man i Forfatningen indfører en eller 
anden Bestemmelse, hvorefter Overhovedet naar som helst kan 
stilles for en Domstol; ti det, at han er bleven Overhoved, be- 
tyder netop, at han er i Besiddelse af Midler, hvorved han med 
Lethed kan sikre sig mod enhver Retsforfølgelse. 

Finder man denne Skildring overdreven, saa er Overdriv- 
elsen i alt Fald ikke større end Republikanernes, naar de afmale 
Kongedømmets Mangler. Man behøver for Resten kun at studere, 
hvad der er sket i forskellige Republiker, f. Eks. i de sydameri- 
kanske, for at erfare, at der gives Virkeligheder, som fuldkommen 
svare til, ja endog overgaa den antydede Mulighed. Det er 
naturligvis tænkeligt, at vi vilde bære os fornuftigere ad end 

disse ulykkelige Republiker, men det er ogsaa tænkeligt, at det 
vilde gaa os akkurat paa samme Vis. Hvis der ikke var andet 
for, maatte vi selvfølgelig vove Springet og prøve vor Lykke; 
men heldigvis ere vi ikke saaledes stillede. Er vort Kongedømme 
stridende mod den teoretiske Tænknings Fordringer, saa har det 
iil Gengæld det uvurderlige Fortrin at være overmaade praktisk. 
Det har i Aarhundredernes Løb slaaet meget dybe Rødder i vort 
Folk. Det er gaaet over i vort Kød og Blod, ja bleven et 
Slags Instinkt hos os, at den øverste Stilling ikke er et Tvistens 
Æble, men uadskillelig knyttet til en bestemt Familie. Man maa 
være blind for ikke at skønne herpaa, for ikke at se, at Konge- 
dømmet er saa langt fra at staa Friheden i Vejen, at det tvært 
imod, naar det udøves paa en nogenlunde rimelig Vis, er et Bol- 
værk for Friheden og en Hæmsko for ensidigt Partivæsen. I et 
frit Land skal og maa der være Uro, Gæring, Brydning og en 
Del Forvirring; dette er den ueftergivelige Betingelse for den 
Kræfternes ubundne Rørelse, uden hvilken der ikke kan foregaa 
væsentlige Fremskridt. Men det er overmaade gavnligt for et 
Folk, at der midt under Striden er noget, som staar fast, noget, 
som holder Bevægelsen inden for visse Grænser, noget, som er 
omgivet af saa megen Ærbødighed, at ingen , falder paa at an- 
taste det. 

Men vil vi bevare Kongedømmet, saa bør vi ogsaa gøre 
det til Gavns, saa at vi ikke blot udvortés holde det i Ære, men 
gøre os Umage for stedse at skænke det et Tilhold i vore Følelser. 
Kommer der en Gang imellem en Kurre paa Traaden, bør vi 
derfor vel vogte os for straks at skrige op og begynde at tale om 
Republik; vi bør hellere, som det sømmer sig sindige Mænd, med 
sejg Udholdenhed stole paa, at Uvejret nok driver over og ender 
med Solskin og god Forstaaelse. Hertil have vi danske en saa 
meget større Opfordring, som vi vitterlig ere for smaa til at ind- 
lade os paa vovelige politiske Eksperimenter. Saa vidt dødelige 
ellers kan forudsige noget, er vor nationale Tilværelse saa uaf- 
viselig sammenbunden med Kongedømmet , at vi staa og falde 
med det. Hvis vi, omgivne, som vi ere, af monarkiske Lande, 
lade os henrive af republikanske Lyster, er der ingen Tvivl om, 
at vi ufortøvet ville blive et viljeløst Bytte for Naboerne. 

Men naar Talen er om et Forhold mellem to, beror det 
ikke udelukkende paa den ene Part, om Forholdet bliver godt. 
Det hjælper kun lidet, at Folket med Hengivenhed omfatter 



Digitized by Google 



Om Kongedømmet. 



223 



Kongedømmet, hvis dette ikke fra sin Side søger at komme til 
.Forstaaelse af og i venlig Pagt med Folkefriheden. Saafremt det 
kun er en ærværdig Lævning fra Fortiden, har det ingen Frem- 
tid; Oldsager høre ikke andensteds hjemme end paa Museer; skal 
det føre et daadkraftigt Liv, saa maa det indtræde som et nød- 
vendigt og frugtbart Led i Nutidens Virksomhed. Hos et frit 
Folk maa Kongedømmet i Aand og Sandhed blive et helt andet 
end i Absolutismens Dage. For at forklare, hvad jeg mener, vil 
jeg tage et naturhistorisk Billede. Naturforskerne lære, at Fugle 
og Pattedyr nedstamme fra én og samme Urform, som har 
udviklet sig forskellig alt efter de forskellige Betingelser, hvor- 
under den var henvist til at leve. Heraf fulgte, at Forlemmerne 
hos Pattedyrene, der vandrede paa Jorden, bleve til Ben, medens 
de hos de i Luften levende Fugle forvandledes til Vinger. Det 
absolute Kongedømme vil jeg ligne med en Ørn, som i majestæt- 
isk Fjærnhed svævede hen over Undersaatternes Hoveder; hvad 
der skete 1848, betød, at det fra Luften blev hensat til Jorden, 
hvorfor det nu maa aflægge sine Vinger og se til at faa Ben at 
gaa paa. 

Der er et Parti her i Landet, som er imod denne Omdan- 
nelse og stadig holder paa Vingerne, et Parti, hos hvem Tradition- 
erne fra 1660 ere stærkere end Traditionerne fra 1848. Heri er 
der i og for sig intet forunderligt. Det er umdligt, at Tanke- 
gangen kan udvikle sig ens hos alle; der vil altid være dem, som 
føle sig tilskyndede til at gaa i Bagtroppen. Ogsaa disse gøre 
deres store Nytte i den politiske Husholdning, idet de forhindre, 
at Bevægelsen bliver alt for overilet. Naar man stundum kan 
blive lidt utaalmodig over deres ualmindelige Sendrægtighed, saa 
føler man sig opfordret til at bære over med dem ved den Be- 
tragtning, at der er enkelte, som ere saa forhippede paa Om- 
dannelser, at der, hvis de fik Sejer, var Fare for, at ikke blot 
Vingerne, men Forlemmerne helt faldt bort, eller med andre 
Ord at Kongedømmet i Stedet for at faa en tidssvarende For- 
andring blev saa lemlæstet, at det ikke længere kunde fungere. 

Striden mellem de politiske Partier her hjemme drejer sig, 
da Republikanerne endnu ere for svage til at danne et eget Parti, 
ikke om Kongens Ansvarsfrihed, men om dem, der paa hans 
Vegne bære Ansvaret. De mest yderlig gaaende af dem, som — 
for at fastholde det foregaaende Billede — sværme for Vingerne, 
forfægte med Iver Kongens ubetingede Ret til at vælge, hvem 

han vil, til Ministre. Hvis Ordet »ubetingett tages i sit fulde, 
ubegrænsede Omfang, er det klart, at Grundloven kun bliver en 
Omvej, ad hvilken Enevælden atter rykker ind i Landet. Ti en 
Konge kan naturligvis altid finde et vist Antal Mænd, som sam- 
tykke i hans Handlinger, og forudsat, at de ikke begaa lige- 
fremme Ulovligheder, saa at en Rigsret kan faa dem fjærnede fra 
deres Embeder, bliver det altsaa i hvert foreliggende Tilfælde den 
kongelige Vilje, som skal gøre Udslaget. 

Men i samme Øjeblik slige Teorier hævdes, have vi Strid- 
en gaaende. Ti at et Folk er frit, vil sige, at det selv danner 
sig en Mening, om hvad der skal ske, og hvorledes det skal ske. 
Og Ministrene ere ikke blot Kongens Tjænere, de skulle tillige 
som Administrationens Spidser sørge for Udførelsen af den folke- 
lige Vilje. Mon et Folk i Længden vil finde sig i, at Ministrene 
rent tilsidesætte den ene Side af deres Opgave? Dette er lidet 
troligt. Selv om Ministrene i øvrigt ere nok saa udmærkede 
Personer, vil det til sidst med høje Raab forlange dem afløste. 
Og der maa da indtræde ét af to: Enten maa de have Magt til 
at sprænge Forfatningen, hvis Vedvaren, naar de forblive ved 
Roret, er en tom Form, eller ogsaa maa de «vige Pladsen for 
Mænd, som ere i Samklang med Folket. I vore Dage kan der 
vanskelig være Tvivl om, hvilken af disse Muligheder der vil gaa 
af med Sejeren. Fordum mente man, at Folket var til for Konge- 
dømmets Skyld; men den Omdannelse, som skal foregaa med 
det, bestaar netop deri, at (Jet bringes til almindelig Bevidsthed, 
at Kongedømmet udelukkende er til for Folkets Skyld, saa at det 
ingen moralsk Ret har til at være, naar det vil gaa paa egen 
Haand i Stedet for at fremme de folkelige Interesser. Jeg véd 
meget vel, at adskillige af dem, som jeg her har for Øje, ikke 
mene det saa slemt, og at de, naar det kom til Stykket, vilde 
være med til at fordømme ethvert virkeligt Forsøg paa at lyksalig- 
gøre os med Enevælde i gammel Stil; men naar saa er, indser 
jeg ikke, hvorfor de give sig af med Lærdomme, i hvilke der 
kun er Mening, hvis man vil godkende en rent personlig Politik, 
for hvilken der afgjort ingen Plads er under en fri Forfatning. 
Det er i Kongedømmets egen vel forstaaede Interesse, at der 
bliver gjort Ende paa al den umodne Tale om, at Kongen kan 
tage til Ministre, hvem han vil; Spørgsmaalet maa mellem for- 
nuftige Mennesker besvares derhen, at han naturligvis kun bør 

tage dem, der have Ævne og Vilje til at føre Folket videre paa 
Fremskridtets Bane. 

For at forsvare sin Stædighed tager man sin Tilflugt til 
Grundlovens § 13. Om man end nok saa gærne vilde, des værre 
man kan ikke; ti det gælder fremfor alt om at være forfatnings- 
tro. Hvad staar der da i den berømmelige Paragraf? Mon, at 
Kongen i Valget af Ministre har Ret til at følge sine personlige 
Tilbøjeligheder? Aldeles ikke. Det hedder ganske simpelt, at 
»Kongen udnævner og afskediger sine Ministre«. Eller med andre 
Ord: der indrømmes ham Valgfrihed; men det forudsættes natur- 
ligvis, at han bruger Friheden med Maadehold saaledes nemlig, 
at han i sit Valg indskrænker sig til Kredsen af de Mænd, som 
virkelig ere skikkede til Pladsen, og til Skikkethed hører fremfor 
alt den særlige Dygtighed at kunne samle et Flertal paa Rigs- 
dagen om de for Landets Vel nødvendige Love. Al anden Dygt- 
ighed bliver betydningsløs, naar denne fattes. Havde vi her 
hjemme Statsmænd saa fremragende som Bismarck og Glad- 
stone, saa maatte vi dog undlade at nyde godt af dem, hvis 
det af en eller anden Grund var dem en Umulighed at vinde 
Rigsdagens Tillid. Det kan jo dog ikke nytte at fortolke § IS 
saaledes, at alle de Paragrafer, som handle om Rigsdagens Mynd- 
ighed, faktisk miste deres Gyldighed. 

Der er kun ét rimeligt Forsvar, det absolute Højre kan 
føre for sin ubegribelige Fortolkning, idet det nemlig kan gøre 
gældende, at den er en nødvendig Ensidighed, som er bleven 
fremkaldt ved den modsatte Ensidighed, hvori Venstre har gjort 
sig skyldig. Men som det let vil ses, værner dette Forsvar kun 
om deres Personer, ikke om deres Anskuelser. Vi finde det alle 
tilgiveligt, at en Mand bliver hidsig og i sin Hidsighed forløber 
sig, saa at han siger mere, end han kan staa ved. Men derfor 
bliver det, han siger, dog akkurat lige galt, og det er ikke mer 
end billigt, at han ændrer sine Udtryk, naar Sindsligevægten 
genoprettes. Forhaabentlig vil en saadan Genoprettelse ikke lade 
vente alt for længe paa sig. Hidsighed er ikke helt at fordømme; 
den er stundum endog ret klædelig; men naar den fortsættes i 
Aarevis, antager den Karakter af det unaturlige. 

Den Venstre- Ensidighed, hvortil jeg sigtede, kan kort og 
godt betegnes ved Ordet »Parlamentarisme« , hvis jeg da herved 
forstaar den Teori eller Praksis, at det er den sejerrige Rigsdags- 
opposition, som uden videre danner det ny Ministerium, saa at 

Kongen blot har den formelle Ulejlighed at undertegne Udnævn- 
elsen. I Følge dette Standpunkt løses altsaa de mulige Modsig- 
elser mellem den kongelige og den folkelige Vilje paa den Maade, 
at hin altid bøjer sig for denne. Enkelte have ment, at sligt 
skulde stemme med vor Grundlov; men dette maa bestemt be- 
nægtes. At den ingenlunde har tænkt sig Kongen som en Nikke- 
dukke, fremgaar tilstrækkeligt af §§ 15 — 16, hvor han skildres 
som den, der virkelig for Alvor fører Forsædet i Statsraadet og 
aldeles ikke er indskrænket til uden videre at underskrive, hvad 
det maatte behage Ministrene at forelægge ham. Men naar han 
har en virkelig Indflydelse paa Ministeriets Virksomhed, saa er 
det en Selvfølge, at han ogsaa maa have en saadan paa dets 
Dannelse. Hvis en Konge tilfældigvis altid stemte overens med 
Rigsdagsflertallet, kunde det naturligvis let faa Udseende af, at 
han selv ingen personlig Mening havde; men man vilde aldeles 
ikke have Ret til at fastslaa, at det nu ogsaa forholdt sig saa- 
ledes og burde forholde sig saaledes, saa at man vrededes paa 
hans Efterfølger, naar denne bar sig anderledes ad. En slig 
Vrede vilde være ugrundlovmæssig, efterdi den rene Parlament- 
arisme uimodsigelig er ét med Kongedømmets faktiske Af- 
skaffelse. 

Som en afgørende Indvending herimod peger man hen paa 
England, hvor Kongedømmet og Parlamentarismen gaa venlig 
Haand i Haand. Men for ikke at tale om, at det endnu ikke har 
vist sig, om Kongedømmet under disse Vilkaar i Længden kan 
vedblive at holde sig, saa maa man ikke overse, at hvad der 
passer for ét Land, derfor ikke behøver at passe for et andet. 
Og der er en gennemgribende Forskel mellem England og Dan- 
mark. England ejer en mægtig og indflydelsesrig Adel, der, selv 
om dens direkte politiske Magt uafbrudt formindskes, dog stadig 
spiller en stor social Rolle. Som dette Aristokratis Spidse har 
Kongedømmet en vidt rækkende social Betydning, der tillader det 
ved alle Anledninger saa vel ind ad til som ud ad til at optræde 
som Nationens værdigste Repræsentant. Her i Danmark mangle 
vi noget tilsvarende. Vor Adel er for lille og afmægtig til at af- 
give et solidt Grundlag for en Trone. Hvis Kongen slet ingen 
politisk Magt havde, vilde han derfor inden føje Tid almindelig 
erkendes for en temmelig overflødig Prydelse. Han og Konseils- 
præsidenten vilde i den Grad blive jævnbyrdige, at Landet ikke 
paa én Gang vilde have Plads for dem begge. 

Vil vi have et Kongedømme, bør vi derfor i mine Tanker 
ogsaa aabent anerkende, at der tilkommer Kongen et afgørende 
Ord ved Dannelsen af Ministeriet, og det er just ved dets Dan- 
nelse og ikke saa meget under dets senere Virksomhed, at han 
skal have noget at sige. Det ligger i Sagens Natur, at han 
ordentligvis ikke blander sig i Enkelthederne, men overlader disses 
Afgørelse til dem, der skulle bære Ansvaret. Det er i hele den 
Aand og Retning, hvori Regeringen føres, at hans Tilværelse 
lægger sig for Dagen. 

Det kunde maaske synes, at jeg er hildet i en Modsigelse, 
eg paastod nylig, at der under en fri Forfatning ikke er Plads 
for en rent personlig Konges Politik, og nu hævder jeg dog en 
personlig Indgriben fra hans Side. Men Modsigelsen er kun til- 
syneladende. Det personlige kan baade betyde en egenkærlig 
Omsorg for private Interesser og et ejendommeligt Blik for, hvad 
det heles Vel kræver. Og det er selvfølgelig ene og alene i sidst 
nævnte Forstand jeg mener, at en Konge har Lov til at gøre sig 
gældende. 

Naar jeg taler om et ejendommeligt Blik, tænker jeg al- 
deles ikke paa den ualmindelige Dygtighed i faglig eller i alminde- 
lig politisk Henseende, hvoraf en Konge kan være i Besiddelse. 
Sligt er en Tilfældighed, hvorpaa man ikke kan bygge noget i en 
Statshusholdning. Og med al Respekt for Genier anser jeg det 
ærligt talt for en tvivlsom Lykke for et Land, at det har en 
Konge, som henhører under denne Klasse. Ti Genier pleje at 
være uberegnelige og ustyrlige med Hensyn til de Ideer, de have 
sat sig i Hovedet. De kunne gøre umaadelig Nytte ved som 
Sædemænd at udstrø deres Ideer blandt os, være sig nu, at de 
optræde i Literaturen eller i Forsamlinger. Men for at Ideerne 
skulle blive brugelige i Livet, er det nu en Gang en ubønhørlig 
Lov, at der maa slaas en Smule af paa deres Idealitet, saa at de 
til Gengæld faa et mere praktisk Tilsnit. 

Det bedste for et frit Land turde derfor vistnok være en 
Konge, som har et godt Hjærte cg en sund, jævn Sans. Har 
han disse Egenskaber, saa vil Kongedømmet under hans Ledelse 
blive til en sand Velsignelse. Man maa nemlig erindre, at under 
virkelig frie Forfatninger er det Flertallet, som faar Magten. Her- 
til er der intet at sige; lovlige Afgørelser kunne ikke faas paa 
anden Vej. Men man vilde tage meget fejl, hvis man indbildte 
sig, at Flertallet ogsaa altid ubetinget har Retten paa sin Side. 

Dette er naturligvis en Umulighed , da et Parti som bekendt kun 
bliver til og sammenholdes ved en god Portion lidenskabelighed 
og Ensidighed. Det er derfor en stor Mislighed, hvis Flertallets 
Sejer bliver saa absolut, at Mindretallene med den Ret, som de 
repræsentere, rent trænges tilbage. Man siger rigtig nok, at det 
saa maa blive deres Opgave ved Anspændelse af alle deres Kræfter 
at arbejde sig frem til at blive et nyt Flertal, der kan fortrænge 
det regerende. Men for ikke at tale om, at disse evindelige Parti- 
kampe let kunne blive alt for voldsomme og demoraliserende, saa 
er det navnlig hos smaa Folk ingenlunde givet, at et endog 
meget berettiget Mindretal kan skaffe sig tilstrækkelig Ørelyd for 
sine Interesser. Vort Folk er f. Eks. saa lille, at det vanskelig 
kan yde ordentlig Mandskab til alle de Retninger, som fortjæne 
at komme i Betragtning. Og der gives derhos Anskuelser, som 
have et betydeligt politisk Værd, men hvis Ordførere — hvad 
enten man nu vil rose eller dadle det — som oftest ere for aande- 
lig fornemme til at ville indlade sig paa de Intriger og Kampe, 
uden hvilke man ingen politisk Magt opnaar. 

Her er det nu, at Kongen kan virke udjævnende, dæmp- 
ende og mildnende. Just fordi hans Trone ikke anfægtes af de 
skiftende Flertal, og han selv ikke stiger ned paa den politiske 
Arena, kan han holde sin Sjæl saa meget udenfor Lidenskabelig- 
heden, at han bedre end Partiernes Førere faar Øje paa de uret- 
mæssige Fordringer, hvori de staa i Fare for at hildes, og det saa 
meget mere, som han i Kraft af sin ophøjede Stilling er den 
eneste Mand i Landet, der altid kan faa fat paa dem alle og 
tvinge dem til en sømmelig og aaben Forhandling. Naturligvis 
mener jeg ikke, at han skal bruge sin Magt til i Længden at 
forholde Flertallet dets Ret; derved lammer han kun sin egen 
Gerning, som maa lykkes desto bedre, jo klarere det slaar for 
alle , at han selv er lydig mod Forfatningen. Men han kan ved 
at fremskynde eller forhale et Ministeriums Afgang og ved at 
paavirke Beskaffenheden af dets Sammensætning styre Stats- 
skibet saaledes, at de værste Skær omsejles, og Sagerne faa en 
jævnere og roligere Gænge, end de kunde have faaet uden ham. 
Han kommer altsaa til at spille omtrent den samme Rolle som 
Regulatoren i et Urværk; og i samme Grad som han har Held 
hertil, saa at de forskellige Retninger føle, at de i ham have et 
sikkert Tilhold, naar de blot ikke ville være utaalmodige, men 
bie, til deres Time kommer, i samme Grad vil Kongedømmet 

vokse sig fast i den almindelige Bevidsthed. Folket vil mere og 
mere omfatte det med Ærbødighed og Hengivenhed og indse, at 
det ikke blot er en Garanti for Ordenen, men ogsaa den fasteste 
Støtte for den forfatningsmæssige Frihed. 

De, som ikke have formaaet at løsrive sig fra Forestilling- 
erne om det gamle Kongedømme af Guds Naade, ville selvfølge- 
lig være meget utilfredse med den Skildring, jeg her har givet af 
Kongens Opgave. De ville ikke blive trætte af at forsikre, at han 
paa den Maade ikke faar nogen virkelig Magt, men kun bliver 
Flertallets Haandlanger. Om mere kan der imidlertid ikke være 
Tale, hvis det skal være Alvor med en fri Forfatning. Og jeg 
kan til Gengæld forsikre disse Mænd, at de ved deres Fordringer 
kun bringe Kongedømmet i Miskredit og forøge Antallet af Re- 
publikanerne. Det turde for øvrigt være en stor Misforstaaelse, 
naar man kalder denne Magt ringe, ja der kan endog spørges, 
om den absolute Konge i Grunden nogen Sinde har haft en, der 
var større. Det er kun en ren Indbildning, hvis man tror, at en 
Konge, fordi der ingen Rigsdag er til, kan gøre alt, hvad ham 
behager. Han er jo dog ikke mere end et Menneske med en be- 
grænset Synskreds og Rækkeævne. Heller ikke han kan undvære 
Ministre og Raadgivere. Og hvor ofte er det ikke sket, at Ene- 
vældens tilsyneladende Repræsentant ikke naaede højere end til 
at være sine Ministres Tjæner! han faldt i Hænderne paa et 
Hofparti, der skjulte for ham, hvad der ikke passede i dets Kram 
og umærkelig styrede hans Handlinger. Derimod er det netop 
det gode ved en fri Forfatning, at intet kan holdes nede, og at 
der trindt om i Folket opvokser Mænd, som kende dets Trang og 
vinde dets Tillid. I saadanne har Kongen langt brugeligere Raad- 
givere end i dem, han selv har skabt. Der kan udrettes mere 
ved Samvirken med frie Mænd, som sige imod, end ved Herre- 
dømme over frygtagtige Tjænere, der snakke én efter Munden 
for saa dog bag hans Ryg alligevel at fremme deres egne private 
FormaaL 

Til de forskellige Tider har Kongedømmet en forskellig 
Opgave. Spørge vi om, hvilke Krav der nu for Tiden her hjemme 
stilles til det, saa er det ikke svært at finde Svaret. Ti vi véd 
jo alle, at der nu gennem mange Aar har raset en Strid, som 
fortærer vore Kræfter, som fylder Sindene med Bitterhed og 
truer med at umuliggøre alle Fremskridt. Det er indlysende, 
at Kongemagten ikke kan forholde sig ligegyldig hertil, at det er 

den, som til sidst har at hidføre en heldbringende Løsning. I 
hvilke Retninger vore Ønsker og Forhaabninger bør gaa med 
Hensyn til denne Løsning, afhænger af det Syn, vi have paa 
Striden. 

Formelt har den antaget Karakteren af en Strid mellem 
Landsting og Folketing. Nogle parallelisere disse med det engelske 
Overhus og Underhus. Hvis saa var, vilde der i alt Fald for 
mig ikke være Spor af Tvivl om, at det er Landstinget, som 
ubetinget bør vige. Ti de gejstlige og verdslige Lorder, som 
sidde i Overhuset, repræsentere et saa lille Mindretal og saa sær- 
lige Standsinteresser, at deres Mening ikke bør kunne veje op 
imod, hvad det hele store Folk forlanger. Men Parallelen passer 
slet ikke. Vi komme Sandheden betydelig nærmere, naar vi sige, 
at Landstinget og Folketinget tilsammen svare til det engelske 
Underhus. Ganske vist repræsenterer Folketinget den i Tal største 
Del af Nationen; men hvis det alene raadede, vilde det være det 
samme som, at kun én Stand herskede, saa at vi bleve prisgivne 
til en beklagelig Ensidighed. Man kan finde Landstingets Sammen- 
sætning urimelig, ja det er end ikke uden Grund bleven sagt, at 
det volder Hovedpine at sætte sig ind i den. Men det kan ikke 
nægtes, at der gennem al denne Løjerlighed vindes Repræsen- 
tanter for den større Ejendom, Handel og Industri, samt for den 
strængere videnskabelige Dannelse, kort sagt: Repræsentanter, der 
ikke blot forfægte ejendommelige Standsinteresser, men Inter- 
esser, der ere af en saa afgørende Betydning for Nationens Vel 
og Ve, at den ikke paa nogen Maade kan undvære deres Arbejde 
og den Ensidighed, hvortil de kunne føle sig opfordrede. 

Saa længe der er Fare for Landstinget, saa længe det ser 
ud. som om man vil indskrænke det til en Jabroders betydnings- 
løse Rolle, tør man derfor ikke undre sig over, at Højre gør 
Modstand mod Folketingets Fordringer og det saa meget mindre, 
som det folkelige Parti er slaaet ind paa Veje, som ere yderst 
mislige og farlige at passere. Jeg sigter herved navnlig til Visne- 
politiken. Det er i sin Orden, at et Parti uafbrudt siger nej til 
Forslag, som det ikke kan gaa ind paa; men det eneste korrekte 
er aabenbart, at det derhos selv stiller en Række af Forslag, som 
det Aar efter Aar anbefaler til Nationens Velvilje. Ere disse 
Forslag praktiske og vinde de stadig Genklang hos Folket, saa er 
det umulig andet end, at Maalet omsider naas, saa at der dannes 
en Regering, som kan føre det ny Program ud i Livet. Som be- 

kendt har imidlertid vort Venstre valgt en anden Fremgangs- 
maade, idet det rent ud har vægret sig ved at forhandle med 
det forhaandenværende Ministerium. I Stedet for selv at kritisere 
denne Politik, skal jeg give Ordet til en Mand', hvem ingen vil 
beskylde for Mangel paa demokratisk Sindelag, nemlig til Tscher- 
ning, som paa et afgørende Punkt af sit Liv sagde 1 ): tJeg er 
traadt ud af Bestyrelsen for Bondevennernes Selskab, fordi dens 
Formand antog det nødvendigt at betræde en politisk Vej, som 
jeg holder for i høj Grad fordærvelig for den sunde Udvikling af 
Friheden. Jeg mener hermed det, at gøre Kampen mod Minist- 
eriet til et Formaal i Stedet for at holde den paa Sagernes Ge- 
bet og lade Kongen raade for Valget af Ministre«. 

Men idet jeg her slutter mig til Tschernings Dom, vil 
jeg tillige hævde, at i Politik intet er unyttigere og fordærveligere 
end at klage over sine Modstanderes Misgreb. Fejl begaa vi jo 
alle sammen. Højre handler derfor forstandigst, naar det griber 
i sin egen Barm for at efterforske, om det muligvis ikke selv 
skulde være brødebetynget, og naar det da er bleven nødt til en 
Syndsbekendelse, vil det forhaabentlig have faaet fornøden Sindsro 
til at overveje, om Grunden til Venstres Færd virkelig, som man 
har for Skik at sige, udelukkende skulde være at søge i enkelte 
Føreres Ærgerrighed og hidsige Utaalmodighed. Man maa være 
baade blind og døv for ikke at opdage, at der bag ved det alt 
sammen ligger en stor social Kendsgerning, og det er slige Ting, 
som gøre Udslaget i Politiken; mod dem nytter det slet ikke at 
stampe. 

Begivenhederne i 1848 betød, at de universitetsdannede og 
den højere Borgerstand fik Overtaget. De mente det sikkert over- 
maade vel med de andre Stænder; men de ansaa det for givet, 
at det var dem selv, som skulde regere, og naar de sværmede 
for en fri Valglov, var det i Haabet om, at man altid vilde vælge 
dem til Repræsentanter og godvillig -finde sig i deres Formynder- 
skab. Dette Haab er blevet skuffet. Formyndere kunne være 
fortræffelige, men vel at mærke kun til en vis Tid. Der kom- 
mer et Øjeblik, hvor Børnene ere voksede til og ubønhørlig kræve 
selv at raade. Dette er den egentlige Betydning af det , som nu 
sker. Bønderne ville ikke blot formelt, men ogsaa faktisk have 
den Indflydelse, som Valgloven har lagt i deres Hænder; de ville 

') Se Efterladte Papirer III, S. 186. 

ikke længere betragte os som overordnede Væsener; de ville i 
alle Maader anerkendes af os som vore jævnbyrdige. Heri kan 
jeg for mit Vedkommende ikke fortænke dem; hvis vi selv vare 
Bønder, vilde vi tænke paa samme Vis. Og jeg tror ogsaa, at 
det er til hele Landets Gavn, at denne sociale Forandring fore- 
gaar. I et Land saa demokratisk som vort maa der nødvendig- 
vis udvikle sig en stor, bred Mellemstand, som kan tage Rigets 
Skæbne paa sine Skuldre. Vore Købsteder ere for faa og smaa 
til at spille denne Rolle; Mellemstanden maa brede sig alle Vegne; 
det bliver ikke til noget med den, før i det mindste Gaardmænd- 
ene træde ind i dens Rækker. De, som ere i Besiddelse af en 
højere Dannelse, maa opgive Tanken om ligefrem at herske over 
Bønderne; attraa de for Fremtiden Indflydelse, maa de se at op- 
naa den ved et jævnt, ligefremt Væsen og ved saa dygtige Be- 
stræbelser, at det gaar op for alle, at man umulig kan und- 
være dem. 

Her er Stridens Kærne, og her er det, at Forskellen mellem 
det absolute og det moderate Højre lægger sig for Dagen. De 
absolute* Højremænd ville standse den demokratiske Bevægelse og 
politisk fastholde et Udviklingstrin, som i social Henseende er 
overvundet. I dette Øjemed paakalde de Kongemagten og bede 
den anvende Landstinget til at holde Folketinget nede; de mene, 
at de handle i Landets Interesse, men uden at de selv vide det, 
er det dog deres egen private Interesse, hvorfor de kæmpe, og 
det er ikke gaaet op for dem, at, naar Kongemagten bruges saa- 
ledes, er det ikke mere det hele Folk, men en enkelt Stand, som 
den tjæner. Derimod bøje vi moderate Højremænd os for de 
sociale Kendsgerninger, og vi nære det Haab, at Kongemagten 
ved Ministerforandringer, der svare til vor nuværende sociale Til- 
stand, vil med hele sin vægtige Avtoritet stifte Fred mellem 
Landsting og Folketing, mellem By og Land, mellem Borger og 
Bonde, mellem den højere og lavere Dannelse. 

Saa vidt jeg kan skønne, er der ingen Grund til at sørge 
over, at Fredsslutningen har ladet saa længe vente paa sig. Striden 
har gjort sin store Nytte. Hvis Venstre allerede for længere Tid 
siden havde faaet Statsroret i sine Hænder, er det ikke umuligt, 
at det vilde være gaaet saa iltert frem, at det havde opmandet 
Højre til en Modstand, som kunde have bragt Forfatningen i Fare. 
Under Striden er Hidsigheden bleven dæmpet og afløst af en 
klarere Bevidsthed om Maalet. Gennem Visnepolitiken og de der- 

med beslægtede Forsøg har Venstre faaet en paalideligere Indsigt 
i Betingelserne for Statsstyreisen, og det har lært, at der maa 
tages et større Hensyn til de i Landstinget repræsenterede Sam- 
fundsklasser. Omvendt er der hos adskillige af Højre fremvokset 
en modnere Forstaaelse af, hvad det er, Striden gælder; medens 
disse, hvis Venstre havde haft et alt for rask Spil, let kunde 
være blevne revne med i en blind Reaktion, ere de nu ved at se 
det absolute Højres Færd blevne befæstede i en oprigtig Kærlig- 
hed til Friheden, saa at de hellere end at opgive denne ville 
ændre deres fra Fødselen tilvante Synsmaader. Det følger af sig 
selv, at de ikke drive Ændringen saa vidt, at de lade de væsent- 
lige Højreprinciper falde; de ville fremdeles værne om Lands- 
tinget; men forudsat, at Venstremændene gaa sindig frem, ere de 
villige til sammen med dem at hjælpe Folketinget til sin Ret. 
Og det kan til visse ikke kaldes et ubilligt Ønske, at man efter i 
ni Aar at have haft et Landstingsministerium , der intet kan føre 
igennem, nu endelig prøver paa at faa et Ministerium, der kan 
enes saa vel med Folketinget som med Landstinget. 

Som sagt: Striden har gjort sin Nytte. Naturligvis er der 
baade i Højres og Venstres Lejr uforsonlige, der, som man siger, 
bære Ideens Fane højt og anse det for at være under deres egen 
og Ideens Værdighed at gaa ind paa nogen som helst mindelig 
Overenskomst; men heldigvis er der ogsaa begge Steder dem, som 
oprigtig søge hinanden og som føle, at Landets Vel beror paa, at 
vi midt mellem Yderlighederne faa en stor og bred Mellemretning 
som er saa rummelig og tolerant, at den indenfor sig kan taale 
mange Haande Afskygninger. Den liberale Vælgerforenings Stift- 
else er et Vidnesbyrd om denne Trang. Gid Trangen maa 
blive større og større, gid den maa faa et stedse kraftigere 
og kraftigere Udslag ! Saa kommer Statsskibet nok i Havn. Just 
fordi jeg betragter Kongedømmet som uundværligt for os, tvivler 
jeg heller ikke et eneste Øjeblik om, at det, naar den belejlige 
Tid indtræder, vil vide at sætte sit vægtige Segl paa Folkets Af- 
gørelse. Med dette Ønske vil jeg slutte, med Haabet om, at det 
nu ikke maa vare længe, inden det atter bliver Dag i Danmark. 

A. C. Larsen. 
(Theodoras). 



Tilskueren. 1884. 

Ingen af de parlamentariske Ledere spillede den Bolle i 
Cobdens Tanker som Premierministeren, Sir Robert Peel. Ktans 
Slagfærdighed i Debaten, store taktiske Dygtighed og fremfor 
alt hans sikre, praktiske Greb paa Sagerne, indgød Cobden Respekt, 
men denne Følelse blev tidlig blandet med en stærk Uvilje, som 
— modsat hvad der ellers var Reglen hos ham — til Tider fik 
en personlig Karakter. Cobden havde ikke ret længe iagttaget sin 
Modstander, før det blev ham klart, at han i Hjærtet var Fri- 
handelsmand, og der findes i hans Breve Vidnesbyrd om, at han 
til denne Opdagelse knyttede Haabet om sin Sags snarlige Sejer. 
Da nu Peel nøjedes med at gennemføre Toldreduktionen af 1842, 
hvorfra et Par af de betydeligste Artikler vare helt udelukkede, 
medens Korntolden kun undergik en ringe Modifikation, tabte 
Cobden alt for ham. Han saa alt for absolut paa Frihandels- 
spørgsmaalet og brød sig alt for lidt om at veje de Partihensyn, 
der for Peel endnu vare afgørende, til at han skulde have kunnet vurd- 
ere, hvilket modigt Skridt denne i Virkeligheden gjorde ved i Spidsen 
for et afgjort Beskyttelsesparti at gennemføre den største Frihandels- 
reform, England til Dato havde set. For Cobden stod det snarere, 
som om han, for at holde sig ved Magten, fornægtede sin Over- 
bevisning, og det er karakteristisk at sammenligne den overlegne 
Godmodighed, hvormed han i sine Breve omtaler de Toryjunkere, 
der ved forskellige Lejligheder insulterede ham, med hans hvasse 
og ofte ubillige Ord om Peel. Sagen var, at han troede paa de 
førstes Oprigtighed, men ikke paa Premierministerens. Naar han 
taler om denne, kommer der endog af og til et Stænk af Brutal- 

itet frem hos ham, saaledes naar han den ene Gang efter den 
anden hoverer over Peels falmede og sygelige Udseende og ender 
et af sine Breve med det Udbrud: »Han ser 20 Procent daarligere 
ud nu, end da jeg kom ind i Huset, og hvis jeg blot havde Bright 
med mig, skulde vi tilrede ham saadan, at han blev nødt til at 
fortrække, inden Samlingen er ude«. Peel følte sig paa sin Side 
stærkt irriteret over Cobdens ubarmhjærtige Angreb og gav sin 
Stemning Luft med en Hensynsløshed, der brød med alle parlament- 
ariske Former. Cobden endte paa den Tid, da Industrikrisen var 
paa sit højeste (Febr. 1843), en af sine Taler med at gøre Peel 
»personlig ansvarlig« for Landets Nød. Nu var Premierministerens 
Sekretær kort før bleven myrdet paa Gaden, og Gerningsmanden 
— som i øvrigt senere viste sig at være sindssyg — tilstod, at han 
havde forvekslet sit Offer med Peel. Denne satte i nervøs Op- 
hidselse Mordet i Forbindelse med de mange Voldsomheder, der 
paa den Tid bleve ytrede mod ham personlig ved Liguens Agi- 
tationsmøder. Cobdens Ord vakte en Forbitrelse hos ham, som 
han — der ellers havde en saa ualmindelig Selvbeherskelse — ikke 
var i Stand til at styre. Han sprang op og beskyldte, saa tyde- 
ligt som det paa indirekte Maade kunde gøres, Cobden for at have 
udpeget ham til Offer for et nyt Attentat. Skønt Toryerne bevis- 
lig ikke havde forstaaet Cobdens Ord saaledes og denne selv 
energisk fralagde sig en saa grov Mistydning, kunde de dog ikke 
nægte sig at benytte den ypperlige Lejlighed til at komme ham 
til Livs. Peels Udfald blev applauderet med et Raseri over alle 
Grænser, og Cobdens Protester druknede fuldstændig i lavede eller 
ægte Indignationsraab. 

Maaske bidrager det noget til at forklare Peels Optræden 
ved denne Lejlighed, at han længe havde følt, hvorledes under 
Cobdens Taler Tvivl paa Tvivl listede sig ind i hans eget Sind 
med Hensyn til den bestaaende Kornlovs Forsvarlighed. Da han 
tog Magten under den bestemte Forudsætning fra sit Partis Side, 
at han skulde opretholde Beskyttelsen for det engelske Agerbrug, 
var han endnu i Stand til at slaa sig til Ro med de skrøbelige 
Grunde, der kunde anføres for at lade Korntolden ligge som en 
Enklave i det Frihandelssystem, han ellers hyldede. Han var ikke 
nogen særlig logisk anlagt Natur og kun alt for tilbøjelig til at 
lade øjeblikkelige Betimelighedshensyn og Partiinteresser binde sin 
Tænkning, men var han først skræmmet op, saa var der det i 
hans Sind, der ikke lod ham hvile, før han igen havde fæstnet sig 

en Overbevisning og givet den et saa fyldigt Udslag i den prakt- 
iske Politik, som muligt. Cobden var den, der stak hans Bevidst- 
hed vaagen og bestandig æggede det søgende og sandhedshigende 
i den længere frem. Længe betragtede Peel ham dog kun som en 
paatrængende, irriterende Fredsforstyrrer, men efterhaanden som 
hans Modstandskraft blev svagere, formildedes hans Stemning. 
Oftere og oftere saa man ham følge Gobdens Ord i anspændt lyt- 
tende Stilling og med de nervøse Ansigtstrækninger, der for en 
skarpsynet Iagttager som Disraeli tydelig varslede om den til— 
v stundende Svingning. I Februar 1845 var han naaet saa vidt, at 
han under en Tale af Cobden, som det havde været hans Hensigt 
at imødegaa, pludselig hørte op at gøre sine sædvanlige Notitser 
og til sidst krøllede Papiret sammen og sagde til sin Sidemand 
paa Ministerbænken: »De maa svare paa dette her, for jeg 
kan ikke«. 

Aarene 1844 og 45 var en vanskelig Tid for Liguen. 
Rigelig Høst havde bragt Kornpriserne til at falde stærkt, og der- 
med var fulgt et ikke ringe Opsving for Handel og Industri og 
en Stigning i Arbejdslønnen. Nu var der ganske vist intet, som 
klarere beviste Rigtigheden af Cobdens og de andres Paastand: at 
lave Kornpriser var en Livsbetingelse for England, og at man 
derfor burde søge at gøre dette Gode saa uafhængigt af Natur- 
forholdene som muligt, men de bedre Tider fjærnede det hele 
Spørgsmaal fra den almindelige Bevidsthed, og Agitations vilkaar- 
ene forringedes. Cobden tog heraf Anledning til at gennemføre 
en Udvidelse i Liguens Taktik: man vedblev med Møderne omkring 
i Landet, men den meste Kraft kastedes nu over paa Valgforbered- 
elserne. Der vedligeholdtes en stadig Forbindelse mellem Raadet 
og Vælgerne i de Kredse, hvor der mentes at være Mulighed for 
at sætte Frihandelskandidater igennem, og omtrent 300,000 Mænd 
i alle Egne af Landet fik stadig Liguens Blade og Agitationsskrifter 
tilsendte med Posten. For at afholde Udgifterne ved en Agitation 
af denne Art forlangte og fik Liguen ved lutter frivillige Bidrag et 
nyt Fond paa 100,000 £. Hvad man lagde mest Vægt paa var 
dog at skabe nye Vælgere. Der var i Valgloven en Bestemmelse 
om, at enhver Mand, der ejede Jord, som aarlig kunde indbringe 
40 Sh., havde Valgret i Landdistrikterne, og Cobden rejste nu en 
mægtig Agitation for at formaa Liguens Tilhængere til at erhverve 
sig saadanne smaa Landejendomme og derved skaffe sig Stemme- 
ret i Kredse, hvor ellers Godsejerindflydelsen vilde være den over- 

vejende. Han tillagde denne Sags Fremgang en overordentlig Be- 
tydning og saa i den Slutstenen paa den hele Bevægelse, det 
bedste af alle Midler til at overføre den politiske Magt fra Land- 
aristokratiet til Middelstanden og den højere Arbejderstand. Som 
sædvanlig forstod han at sætte Masserne i Bevægelse: Tusender 
fulgte hans Raad og købte Jord og Stemmeret for deres Sparepenge. 

Under alt dette havde Cobden tunge Bekymringer at kæmpe 
med i sine private Forhold. Alt som hans Magt og Anseelse steg 
i det offentlige Liv, forringedes hans økonomiske Stilling. Frederik 
Cobden kunde ikke alene staa for Styret, saaledes som han maatte 
nu, da al Richards Energi samlede sig om Agitationen: Forret- 
ningen »manglede et Hoved«. Allerede i de første Aar, Cobden 
sad i Parlamentet, kan man af hans Breve til Broderen se, hvor 
klart han var sig bevidst, at det gik ned ad Bakke, men han var 
nu saa uløselig bunden til sit offentlige Hverv, at han ikke vilde 
tænke paa at forlade det. Desuden følte han sig bestandig sikker 
paa, at Kampen snart maatte være endt. Denne smittende Vished 
om Sejerens Nærhed gav ham meget af den frisknende, nydannende 
Ævne, paa hvilken hans og hele Bevægelsens Tiltrækningskraft i 
saa høj Grad beroede, men den blev i mere end én Henseende 
farlig for hans private Velfærd. Den var Skyld i, at han bestandig 
havde Fornemmelsen af ikke at burde give sig af med sine egne 
Sager, da der netop nu kun behøvedes en kortvarig Anstrængelse 
for at faa Sejeren i Hænde. Endelig bleve de Farer, der truede 
Forretningen, saa store, at selv Cobden ikke kunde nægte for sig 
selv, at nu gjaldt det straks at tage fat med fuld Kraft, hvis Ruinen 
skulde undgaaes. I September 1845 fattede han da den Beslutning 
at forlade Ligue og Parlament, og det skønt han nu mere end 
nogen Sinde var sikker paa, at Kampens Afslutning var nær. »Blot 
tre Ugers Regnvejr« , havde han kort forinden sagt, »medens 
Hveden blomstrer eller er i Modning, og Kornloven vil falde«. 
Det var kun Hensynet til Hustru og Børn, der tvang Beslutningen 
igennem hos ham, og det har sikkert været hans Livs mørkeste 
Dag, da han gav Afkald paa at føre sine gamle Kampfæller til 
den sidste Storm og paa at dele Sejerens Glæde med dem. Lykke- 
ligvis for ham var Katastrofen nærmere, end nogen anede. Da 
Bright, som den Gang var paa Agitationsrejse, modtog det Brev, 
i hvilket Cobden meddelte ham sit Forsæt, var den Regn, som 
gjorde Efteraaret 1845 saa skæbnesvangert, allerede begyndt at 
falde, og det var øjensynligt, at nu var det kun en kort Tid, det gjaldt. 

Bright skrev til sin Ven, at Liguens Kraft vilde være brudt, naar 
dets »Kildevæld« var borte og skyndte sig til Manchester. Der 
lykkedes det ham sammen med et Par andre at gøre Udveje, saa 
Faren afvendtes endnu for denne Gang. 

Den Regn, der kronede Cobdens og hans Venners Haab, 
afgjorde ogsaa Kampen i Sir Robert Peels Sind: han indsaa nu, 
at Kornlovene maatte falde. I England var Kornet slaaet fejl, 
og i Irland stod Hungersnøden for Døren, da det vaade Vejr havde 
ødelagt Aarets Kartoffelhøst, Peel kunde og vilde ikke forholde 
en hungersyg Befolkning billigt Korn, og var der endnu nogen 
Tvivl tilbage hos ham, maatte den falde for Liguens truende 
Holdning og Landets resolute Krav. I Slutningen af Oktober — 
under Parlamentsferien — begyndte Statsraadsmøderne om Korn- 
lovene. Peel vandt ikke fornøden Tilslutning for sit Forslag om 
Ophævelsen, og Kabinetet skiltes uden at have truffet nogen Af- 
gørelse. Saa var det Lord Russel i sit bekendte Edinburgh-Brev 
resolut optog Liguens Progam, men selv ikke den overhængende 
Fare, som denne kloge politiske Mariøvre udsatte det regerende 
Parti for, kunde drive dets Ledere til Enighed: Peel maatte ind- 
give sin Demission. Russel blev da kaldet, men hans Forsøg paa 
at danne en ny Regering lykkedes ikke, og da Peel nu atter 
vendte tilbage, førte han endelig sin Sag igennem. Statsraadets 
Beslutning anedes selvfølgelig, men bestemt Besked vidste dog kun 
faa, indtil Parlamentet i Januar 1856 traadte sammen og Peel 
forelagde sit Forslag, der i sin endelige Skikkelse gik ud paa at 
fastsætte en Told af 4—10 Sh. pr. Quarter indtil 1849 og derefter 
en rent finansiel Afgift af 1 Sh. pr. Quarter. Da brød Gammel- 
toryernes længe sammenpressede Forbitrelse ud i det fanatiske Bi- 
fald, der fulgte Disraelis hadske Angreb paa sin gamle Leder, og 
under Debatten blev det efterhaanden klart for alle, at Peel nu 
kun var Fører for en Fraktion af Toryerne: Partiet som saadant 
var ikke mere. 

Cobden deltog kun lidet i disse Forhandlinger; han be- 
høvede det ikke. I Virkeligheden var hans Gerning gjort, og han 
havde ikke nødig selv at pege paa sin Triumf: den laa klart nok 
for alle. Skønt kun Fører for en i Huset lidet betydende Gruppe 
havde han med de næringsdrivende Klasser bag sig tvunget begge 
de aristokratiske Partiers Førere til at knæsætte den Sag, de én 
Gang havde været enige om at se ned paa, ja han havde bragt 
dem saa vidt, at de nu kappedes om, hvem af dem der skulde 

have Æren af at føre den ud i Livet. Og medens Middelstanden 
gennem sin selvskabte Organisation enig og sluttet førte den Fane 
frem, som dens gamle Herrer mere eller mindre modstræbende 
fulgte, genlød Parlamentssalen Dag efter Dag af det splittede Re- 
geringspartis bitre indre Strid. 

Den uforbeholdneste Anerkendelse af, hvem der var Situa^ 
tionens Herre kom fra selve Premierministeren. Han havde endelig 
under store Vanskeligheder ført sit Forslag gennem begge Huse, 
men paa selve den Dag, da det vedtoges i Overhuset, fik han et 
Underhusflertal imod sig ved Afstemningen om en irsk Tvangslov: 
det var Whiggerne og Oppositionen i hans eget Parti, som her 
fandt hinanden. Tre Dage efter forkyndte han Huset sin Fra- 
træden i en Tale, som gjorde det dybeste Indtryk paa dem, der 
hørte den og det hele Land. Intet af den naaede dog videre og 
fandt varmere Tilslutning end disse Ord om den nys vedtagne 
Kornlov: »Den, hvis Navn bør staa knyttet til denne Sags Gennem- 
førelse, er hverken den ædle Lord, Medlemmet for London (Russell) 
eller mig, det er en Mand, som, idet han handlede ud fra rene 
og uegennyttige Bevæggrunde, har kæmpet for den med utrættelig 
Energi og appeleret til Fornuften med en Veltalenhed, som var 
saa meget større Beundring værd, fordi den var ukunstlet og uden 
Flitter. Det Navn, der bør knyttes og vil blive knyttet til denne 
Sags Gennemførelse er Richard Cobdens. Uden Betænkning giver 
jeg ham Æren.« 

Faa Dage forinden havde Cobden skrevet et Brev til Peel, 
der kaster et ejendommeligt Lys over hans politiske Tankegang. 
Han bad ham indtrængende ikke at vige for den kunstige Koali- 
tion, der var i Begreb med at trænge ham bort fra Magten, men 
at opløse Underhuset og appelere til Landet. Det, at Peel saa 
kort efter at have ført Liguens Sag igennem skulde vige for et Fler- 
tal, hvis mest højtalende Fløj udraabte hans Fald som den ret- 
færdige Straf for, at han havde brudt med Beskyttelsessystemet, 
vilde efter Cobdens Mening gøre den offentlige Mening i England 
og Evropa usikker paa Betydningen af den vundne Sejer. Og dog 
var Frihandelstanken »Tidens Idec og dens fuldstændige Gennem- 
førelse »Aarhundredets største Triumf«. Hvis Peel vilde bryde 
med den parlamentariske Traditions og Partihensynenes Smaalig- 
hed, lade Tvangsloven ligge og gaa til Valg paa Frihandelssagen 
alene, da lovede Cobden ham, at det uhyre Flertal af begge Par- 
tier vilde samle sig om ham, og at han som Fører for dette nye 

Middelstands- og Arbejderparti sikkert vilde kunne give sig i Kast 
med at udrydde Resterne af Beskyttelsessystemet paa alle Om- 
raader. Om de to gamle Partier siger han, at Førerne endnu 
holde en Skinfægtning vedlige, men at Soldaterne forlængst have 
taget Gevær i Arm' og kun vente paa det samlende Løsen : »Peel 
og Frihandel«. 

Hvad der slaar i dette Brev er den uselviske Given sig hen 
til en stor politisk Tanke, der faar Cobden til at overtale og hjælpe 
sin gamle Modstander til at stille sig i Spidsen for den Hær, Li- 
guen havde samlet og høste Frugterne af dens lange Kamp. Han 
saa i Peel den Fører, der kunde bringe Middelstandsbevægelsen 
videst, og betænkte sig ikke paa at afstaa ham sine friske Lavr- 
bær. Ikke mindre ejendommelig er hans Seen hen over alle be- 
staaende parlamentariske Regler og Fornemmelser. Han saa ikke, 
hvor umuligt det var for Peel^at sætte sig ud over det Faktum, 
at han var falden paa en irsk Tvangslov. Om han saa hundrede 
Gange gjorde Frihandelen til sit Program, vilde hans Modstandere 
ligesaa ofte føre det irske Spørgsmaal frem i Forgrunden som 
det egentlige Opløsningsspørgsmaal, og den offentlige Mening vilde 
forvirres ved denne helt nye og uforstaaelige Praksis, at en Min- 
ister opløste paa det Spørgsmaal, hvori han havde sejret, og lod 
det ligge, hvorom Kampen endnu var uafgjort. Fremfor alt vilde 
denne pludselige Omstyrtelse af de gamle Partigrænser have virket 
langt mere stødende og forvildende end Cobden anede, og Peel 
vilde i de flestes Øjne have staaet i en højst uren og tvivlsom 
Stilling, hvis han helt havde fraterniseret med Whiggerne og lige- 
som ved en Taskenspillerkunst pludselig forvandlet sig fra Landbo- 
aristokratiets til Middelstandens Minister. Han var heller slet ikke 
Manden for at gøre sligt. Kun langsomt og tøvende skilte han 
sig ved gamle Forbindelser og gamle Fordomme, og skulde det 
være sket, som Cobden ønskede, maatte det have været en Affære 
paa mange Aar. Hans Svar blev i Overensstemmelse hermed: 
med en oprigtig Anerkendelse af Cobdens rene Hensigter lod han 
ham vide, at han i Betragtning af de mange praktiske Hindringer 
vilde lade det blive ved sin oprindelige Beslutning og hellere falde 
paa gammeldags, reglementeret Vis end forsøge paa at vinde en 
politisk Helteglorie ad uprøvede Veje. 

Cobden og hans Venner havde mange Gange erklæret, at 
Liguen kun var stiftet for sit angivne Formaals Skyld og vilde 
opløse sig, naar det var naaet. De holdt punktlig deres Ord. Faa 

Dage efter Ophævelseslovens Vedtagelse holdtes det afsluttende 
Møde i Manchester: da Liguens Virksomhed erklæredes for endt r 
fulgte en langvarig, dyb Tavshed, som ingen ret havde Mod til 
at bryde. Enhver følte den som Ophøret af et vægtigt Stykke 
Englands Historie. 

Cobden benyttede denne Lejlighed til — som saa ofte før 
— at lægge alle paa Sinde, med hvor ringe Ret han for Offent- 
ligheden var kommen til at staa som den hele Bevægelses Bærer. 
Han erklærede, at ikke faa havde været hans jævnlige eller Over- 
mænd i Iver for Sagen og agitatorisk Ævne. Ikke desto mindre 
vedblev den offentlige Mening saa vel i Liguen som i hele Be- 
folkningen at give ham Æren og Takken for Reformen, og denne 
Stemning fik et Udslag i den store Nationalsubskription, man 
satte i Gang for ham. Det var almindelig bekendt, at Cobden 
gik ud af Kampen som en ruineret Mand, og {Tanken, om at han, 
der havde bidraget saa meget til at forøge andres Velstand, selv 
skulde lide Mangel, fik Bidragene til at flyde rigeligere ind, end 
nogen havde troet muligt: de naaede til næsten l 1 /* Mill. Kroner. 
Cobden tog mod Gaven, skønt kun med megen Overvindelse. En 
stor Del af den gik med til at afvikle hans Forretning, som viste 
sig at staa endnu slettere, end man havde troet. For Frem- 
tiden indrettede han altsaa sit Liv udelukkende paa offentlig 
Virksomhed. 

Straks efter Liguens Slutningsmøde flyttede han med sin 
Familie ud i en af Wales' smukkeste Egne for at nyde den stille, 
landlige Ro, han i Kampens Dage saa ofte havde længtes efter. 
Han kunde haardt trænge til den; Nervesystemet var rystet r 
og den megen Talen for store Forsamlinger, ofte i fri Luft, 
havde medført alvorlige Strube- og Brystlidelser. Men det offent- 
lige Livs Hvirvel havde grebet ham: han var naaet hinsides det 
Punkt, hvor den stille, hvilende Nydelse er mulig ud over enkelte 
Timer. Til en af sine Venner skriver han: »For ti Aar siden, før 
jeg blev Agitator, tilbragte jeg et Par Dage i dette Hus. Naar 
jeg sammenligner mine Følelser den Gang og nu, mærker jeg t 
hvor meget jeg har tabt ved at vinde offentligt Ry. Det barske 
Vejrlig har gjort mig uskikket til Havnens Ro, og jeg er bange t 
jeg aldrig mere kan kaste Anker. Det er, [som laa der en mag- 
netisk Haand paa min Pande, eller som om der var en Uro- 
stifter i mig, der jog mig fremad mod min egen Vilje.« Det var 
store Planer, der groede i ham og betog ham Glæden over 

Naturens Pragt: »Jeg vil give mig ud paa en privat Agitations- 
rejse gennem Evropas Fastland. Forleden Dag fik jeg et Vink 
fra Sir Roderick Murchison, der er Kejseren af Ruslands Ven og 
fortrolige, at jeg vilde kunne komme til at øve stor Indflydelse 
over Kejseren, hvis jeg kom til St. Petersborg. — — Jeg har 
faaet lignende Meddelelser om Madrid, Wien og Berlin. Nu, jeg 
vil med Guds Hjælp anvende et Aar til at besøge alle Evropas 
store Stater, lære deres Fyrster og Statsmænd at kende og for- 
søge at vinde Rum for de Sandheder, der have vist sig uimod- 
staaelige her hjemme. Hvorfor skulde jeg ruste op i Uvirksom- 
hed? Mine Landsmænds Borgersind sætter mig i Stand til at 
rejse som deres Udsending, og jeg vil være den første Gesandt 
fra Folket i dette Land til Evropas Nationer.« 

I Eftersommeren 1846 forlod Cobden England, og i 14 
Maaneder gennemrejste han Frankrig, Spanien, Italien, Østerrig, 
Preussen og Rusland. Overalt blev han modtaget med Agtelse, 
til Tider endog med Entusiasme. Baade Folk og Fyrster saa i 
ham Hovedrepræsentanten for et verdensomfattende Princip og, 
frisk som hans Sejer var, overvurderede man maaske endog hans 
politiske Magtstilling. Han udnyttede den gunstige Situation til 
det yderste og forsømte ingen Lejlighed til at vinde Sjæle for sit 
Evangelium. Enten han talte med Louis Philippe og Metternich 
eller med Lederne for de liberale Oppositionspartier, var han lige 
utrættelig for at give dem Forstaaelse af Frihandelens og Freds- 
politikens Fordele. Bedst virkede han dog paa større Forsaml- 
inger. Hvor han kom frem, holdtes der Møder og Banketer til 
hans Ære, og hans altid friske og aktuelle Argumentation vandt 
ham alle Vegne talrige Tilhængere, især i Handelsstanden og den 
politiske Verden. Mest Indtryk gjorde maaske selve hans Person- 
lighed. Den havde alt det hyggelige, støtte og paalidelige, som 
er de bedste Englænderes Særkende, og næsten intet af det, der 
virker irriterende eller komisk paa fremmede. Merimée har sagt 
om ham, at han var den eneste Englænder, han havde kendt, 
som aldrig kom med Trivialiteter, og endnu mere iøjnefaldende 
er det, hvor fri han var for Bornerthed og Nationalhovmod. Han 
kunde se paa en » Fastlandssøndag « uden anden Følelse end 
Glæde over, hvor hyggeligt og sundt Folk her morede sig i Mod- 
sætning til den engelske Sabbats Hældøreri og Drukkenskab. I 
det hele havde han en sjælden Ævne til at forstaa fremmede In- 
stitutioner og til at skatte alt, hvad der i Udlandet var ander- 

ledes og bedre end hjemme, og dog slog han ikke af paa sin 
varme engelske Nationalfølelse. Fordi han mente, England i 
mange Henseender kunde lære af andre Lande, blev han ingen 
gnaven Kritiker af de hjemlige Forhold og var altid villig til at 
give sit eget Land Palmen, hvor det fortjænte det. Dette aabne 
og upartiske Blik paa alle Forhold gjorde ham til en bedre Iagt- 
tager, hvor han kom hen, end største Delen af hans politiske 
Kaldsfæller, og det er næppe nogen Overdrivelse at sige, at han 
vendte hjem fra sin Rejse med en rigere, mere selvset og selv- 
oplevet Erfaring om evropæiske Forhold, end nogen anden engelsk 
Statsmand paa den Tid besad. Han skulde ikke længe efter faa 
rigelig Brug for den og samtidig erfare, hvor ene han stod i sin 
Opfattelse af udenrigspolitiske Spørgsmaal. 

Med Cobdens Hjemkomst begynder et nyt Afsnit af hans 
offentlige Liv. Det fik langt fra den glimrende Karakter, som det 
første. Hans politiske Formaal bleve større, men ogsaa vanske- 
ligere at naa, og alt som Kampen mere og mere rykkede over 
paa den almindelige Politiks Omraade, traadte hans Uvilje mod 
Partikombinationer og parlamentarisk Taktik og hans Mangel 
paa Ævne til at underordne den enkelte Sag under Situationen 
ham stedse mere hindrende i Vejen. Han vedblev med sit »én Ting 
ad Gangene, men der var ikke længere noget enkelt Reform- 
spørgsmaal, om hvilket man kunde samle et Flertal, der var rede 
til at gaa mod Maalet tværs igennem de bestaaende Partier. 
Sagen var, at Liguens Sejer netop havde ført til, at Partierne 
vare blevne mere lydhøre for den offentlige Mening, mere sandt 
repræsentative end før, saa at Befolkningen nu ikke behøvede at 
optræde uafhængigt af dem, men kunde haabe at faa sine Ønsker 
frem gennem dem. Den Opgave, der nu laa for, var den, som 
Gladstone mange Aar efter løste: at samle alle liberale Afskyg- 
ninger — Whigger, Peeliter og Manchestermænd — i ét stort 
Fremskridtsparti, hvis venstre Fløj særlig maatte virke hen til at 
opagitere Befolkningen paa enkelte Reformspørgsmaal, saaledes at 
Partiets mere konservative Elementer nødtes til at optage dem 
paa det fælles Program. Cobden havde ganske vist tænkt sig noget 
lignende med det store Borgerparti, han allerede i Kornlov- 
bevægelsens Dage havde varslet om, men han var ikke den rette 
til at føre Tanken igennem. Han vilde bygge af nyt og paa bar 
Grund, ikke efter vanlig engelsk Vis sammenarbejde og ændre 
det givne. 

I og for sig staar Cobden ikke mindre beundringsværdig i 
denne anden Periode af sit Liv end i den første. Hans hele 
politiske Virksomhed var en harmonisk Udfoldelse af enkelte 
simple Grundideer, og de senere Aars Stræben gik væsentlig ud 
paa at virkeliggøre de Udviklingsmuligheder, han under Agitationen 
selv havde erklæret for uadskillelige fra Frihandelstanken. Under 
de Nederlag og Skuffelser, han fra nu af bestandig maatte lide, 
viser hans uforgængelige Principtroskab, hans rene og sanddru 
Sind sig klarere end nogen Sinde før. De Spørgsmaal, som frem- 
for alt laa ham paa Sinde, vare Jordejendommens Fordeling, Folke- 
undervisning, Finansreform og Forholdet til Udlandet. For Landbo- 
reformen var hans Opmærksomhed allerede bleven stærkt vakt 
under hans Agitationsrejser i Landdistrikterne, og da han efter 
sin Hjemkomst købte sin Fødegaard og boede der en stor Del 
af Aaret, blev han bestandig stærkere knyttet til Sagen. Han 
var baade af økonomiske og politiske Grunde en varm Tilhænger 
af Selvejendom og arbejdede hen imod en Lovgivning, der kunde 
hidføre de store samlede Godsers Udstykning og en Lettelse af 
de uforholdsmæssige Byrder, der hvilede paa Grundejendoms 
Overdragelse. I sin sidste offentlige Tale ytrede han: »Hvis jeg 
var 25 eller 30 Aar gammel, i Stedet for at jeg uheldigvis er det 
dobbelte, vilde jeg tage Adam Smith i min Haand og danne en 
Ligue for Frihandel med Jord ligesom den, vi havde for Fri- 
handel med Korn.« Nogen samlet Agitation kom han aldrig til 
at udfolde i dette Spørgsmaal, men i de Taler og Skrifter, hvor 
han lejlighedsvis er kommen ind paa Sagen, har han leveret 
dygtige Bidrag til dens Forstaaelse og i mange Kredse vakt en 
hæftig Uvilje mod den bestaaende Tilstand. Det var særlig fra 
denne Side, han mente, det irske Spørgsmaal skulde ses, og Felt- 
raabet »Irland for Irlænderne« var ogsaa hans. Trods sin ringe 
personlige Sympati for den irske Nationalitet og særlig for dens 
Repræsentanter i Parlamentet, udtalte han sig til Tider saa- 
ledes, at hans Ord endnu den Dag i Dag vilde kunne under- 
skrives af den radikaleste Landliguemand. Han bestemmer Ir- 
lands Hovedulykke som den, »at en stor Mængde Jord ejes af 
Efterkommerne af en Race Erobrere, der bo uden for Landet 
og hvis Eksistens saaledes paa dobbelt Maade holder Erobringen 
og Undertrykkelsen i frisk Minde,* medens de indfødte udelukkes 
fra at komme i Besiddelse af Jordejendom og saaledes fra at faa 
nogen Interesse i, at der hersker rolige Tilstande i Landet«. 

For Almueundervisningen følte Cobden saare varmt. 
Det var denne Sag, der tidligst fik ham frem for Offentligheden, og 
lige til sin Død vedblev han at anse den som afgørende for Eng- 
lands politiske Fremtid. Han saa den eneste Garanti for en ro- 
lig, fremadskridende Udvikling i Massernes Oplysning og mente 
nu — ligesom i Kornlovagitationens Dage — , at den væsentligste 
Side ved enhver Agitation burde være den oplysende. Selv blev 
han aldrig træt af at være Folkelærer i stor Stil. Han saa Kilden 
til al slet Politik i Uvidenhed og lagde derfor bestandig, naar 
han agiterede for eller imod en Sag, Hovedvægten paa at belyse 
de faktiske Forhold , der stode i Forbindelse med den, saa klart 
og indtrængende som muligt. I selve Skolesagen var hans Pro- 
gram: Kommuneskoler med gratis og tvungen Undervisning og 
Udelukkelse af dogmatisk Religionsundervisning. Han naaede 
ikke selv at se det ført ud i Livet, men det er nu, paa det første 
Punkt nær, gældende Lov i England. 

Noget af det første, der slog Cobden, da han som ungt 
Parlamentsmedlem begyndte at sætte sig ind i Statshusholdning- 
ens Enkeltheder, var, hvordan »de stakkels Djævle af Skatteydere 
bleve plyndrede for deres Penge«. Det harmede ham, at de 
Millioner, der for det overvejende Flertals Vedkommende vare 
Udbyttet af strængt Arbejde og pinlig Paapassenhed , skulde 
kastes bort til Ting, der efter hans Overbevisning vare unyttige 
eller ligefrem skadelige. Saa længe Kornlovkampagnen varede, 
maatte han nøjes med i Ny og Næ at røre lidt ved Sagen, men da 
den var endt, gjorde han Finansre formen til sin Hovedopgave. 
Hans Plan var simpel og gennemgribende: ved Besparelser i den 
civile Administration vilde han indvinde IV« Mill. Lstr., ved Re- 
duktion af Militærbudgetet, 8V1 Mill., for saa at anvende det 
fremkomne Overskud til at stryge saa godt som al Told paa 
rene Brugsgenstande samt Vindues- og Avertissementsafgifterne. 
Han sluttede sig nøje til en allerede bestaaende Agitations- 
forening, hvis Formaal var finansiel Reform, og Bright og han 
gjorde endog et Forsøg paa at skabe en ny omfattende Bevægelse 
med Finansreformen og Valgrettens Udvidelse som Løsen. De 
vilde tage Antikornlovliguen til Mønster og ventede Tilslutning 
fra deres gamle Tilhængere, men Agitationen fik aldrig rigtig 
Livskraft. Det kom først og fremmest af, at Tiden ikke længere 
var saadanne Enkeltformationer udenfor Partierne gunstig, men 
der var ogsaa afgørende indre Fejl. Cobden havde bestandig 

lidt ond Samvittighed, fordi han her havde svigtet et af sine 
Yndlingsprinciper ved at hægte to forskelligartede Sager sammen 
i én Agitation, og dertil kom, at hanafHjærtet kun gik med til det 
ene af Punkterne: Finansreformen. For Stemmerettens Udvidelse 
var og blev han lunken; han var rede til at støtte den, men 
havde ingen rigtig Tillid til den. Saa længe der endnu bestod 
saa megen grov politisk Overtro — og det ikke mindst i de lav- 
ere Lag — , troede han ikke paa, at en Parlamentsreform vilde 
give større Sikkerhed for en virkelig Reformpolitiks Gennem- 
førelse, og hans Universalmiddel var nu som før det: at sprede 
politisk Oplysning blandt Befolkningen ved gennemgribende Agi- 
tation for enkelte politiske Hovedreformer. Grundfejlen i hans 
Opfattelse var den at overse Betydningen af at den endelige Afgør- 
else af Spørgsmaal som Undervisnings-, Landbo- og Finansreform 
blev lagt i de Klassers Haand, hvis Interesser det ved disse Re- 
former netop var Hensigten at tjæne, og som havde mindst For- 
del af at opretholde det bestaaende. Her saa Bright langt klar- 
ere, idet han aabent erklærede Valgrettens Udvidelse for den 
Grundreform, af hvilken alle de andre vare afhængige. Cobdens 
Stilling til Valgreformen viste klart, at hans Kombinationsævne 
og strategiske Blik svigtede ham, naar det gjaldt den politiske 
Situation i sin Helhed, medens Bright traadte i Forgrunden som 
den, der var designeret til at føre Manchesterideerne ud i den 
praktiske Politik. 

Uenigheden mellem de to Venner om dette Spørgsmaal 
formaaede ikke at skille dem — hverken personlig eller politisk. 
Mulig var det sket, hvis den indre Reformpolitik havde faaet en 
hurtig og uhæmmet Vækst, men allerede begyndte Udenrigs- 
politiken at lægge sig skyggende over det politiske Liv, og det 
skulde snart komme saa vidt, at det ikke længere var Reform- 
spørgsmaal, men Krigs- og Interventionspolitik , der optog de 
flestes Tanker. Her stod Cobden og Bright sammen til det sidste, 
og under deres fælles haabløse Kamp mod hele Landets offentlige 
Mening knyttedes de endnu tættere til hinanden end i de gode 
Dage, — saa tæt at de ikke mere kunde skilles. 

Afsky for Krig var det dybest liggende politiske Instinkt 
hos Cobden. Tanken om en Kamp for den nationale Eksistens 
laa ham som Englænder fjærn, den Krig, han havde at tage 
Stilling til, var den evropæiske Interventionskrig eller Erobrings- 
og Straffekrigen i fremmede Verdensdele. Krigen og hvad der 

fulgte med den var alle hans Idealers og al hans praktiske Stræbens 
Dødsfjende. Han elskede den roligt fremad skridende Udvikling og 
det frie, fredelige Samarbejde mellem alle Kræfter. Hans Maal var 
at nedbryde alle de Mure, som Fordommen og de misforstaaede 
Særinteresser taarne op mellem Stænder og Nationer, saa at en- 
hver frit kunde udnytte sine Ævner til sit eget og det heles Tarv. 
Hvad betød nu Krigen for ham? den betød de økonomiske 
Værdiers Ødelæggelse, en Beskatning, der lammede den enkeltes 
Virksomhed, Vedligeholdelse af Skinsyge og Had mellem Nation- 
erne. Naar han stred for Frihandel og Finansreform, var det 
kæreste Haab, han knyttede til Sejeren, det at formindske Sand- 
synligheden for Krig, og han havde den tillidsfulde Tro til Men- 
neskene, at havde de først lært at kende, hvilke Velsignelser det 
frie Samkvem mellem Landene bragte, vilde det være umuligt at 
skrue dem tilbage til de gamle nationale Fordomme. Det var en 
Tid lang den almindelige Tro om Cobden, at han af religiøse og 
humane Grunde fordømte al Krig, men et saa absolut Standpunkt 
var han langt fra at indtage. Han var paa dette Punkt , som 
paa alle andre, kommen til sin Overbevisning ad den praktiske 
Erfarings Vej, og jo mere han havde set Krigens Skadelighed for 
de Interesser, han satte højest, jo mere havde ogsaa hans Følelse 
rejst sig imod den. Derfor fordømte han heller ikke Forsvars- 
krigen, ti han forstod fuldt ud, hvad national Uafhængighed be- 
tød og troede intet Offer for stort, naar det gjaldt den. Hvad 
han vilde var kun, at man, inden man førte Krig eller indlod sig 
paa en Politik, der kunde lede dertil, nøje skulde overveje, om de 
moralske og materielle Fordele, der var Sandsynlighed for at 
vinde, vare en Krig værd, og i Henhold til dette Princip for- 
dømte han alle de Kolonialkrige og Krige for evropæisk Lige- 
vægt, som England paa hans Tid førte eller truede med. Det 
var hans Overbevisning, at intet var urimeligere og mere øde- 
læggende end disse evige Indblandinger i Fastlandsstaternes indre 
Forhold eller internationale Mellemværender. Han benægtede, at 
Englands Livsinteresser vare knyttede til Magtfordelingen paa 
Kontinentet og paastod, at en engelsk Regering hverken kunde 
have Indsigt eller Magt nok til saaledes at opkaste sig til et Slags 
evropæisk Forsyn , og at man ved disse Indblandinger i Alminde- 
lighed kun opnaaede at gøre sig alle Parter til Uvenner, ogsaa 
den Magt, man støttede, idet man i ni Tilfælde af ti maatte lade den 
i Stikken efter først at have fristet den til at stille sin Sag paa 

Spidsen ved at give den Haab om Englands Hjælp. Kolonial- 
krigene fordømte han endnu mere ubetinget. Han betragtede 
Kolonierne som unyttige eller endog skadelige for England paa 
dets nuværende Trin af økonomisk Udvikling og mente, at Be- 
stræbelserne burde gaa ud paa at give dem saa megen indre 
Selvstyrelse som muligt, for at de efterhaanden kunde gøres 
fuldstændig uafhængige. Derfor misbilligede han bestemt alle 
Forsøg paa at udvide Englands Kolonialrige, ligesom han med 
sine hvasseste Ord rævsede den engelske Regerings utaalelige Øra- 
skindethed og Fordringsfuldhed overfor svage orientalske Magter. 

Efter Sir Robert Peels Fald kom Lord Palmerston i Spidsen 
for Englands udenrigske Politik, og det blev fra nu af mere og 
mere ham, der kom til at give Perioden sit Præg baade ind ad 
og ud ad til. Han var en afgjort Modstander af Cobdens Ideer 
om Krig og Udenrigspolitik, og om ham samlede sig al den 
kraftige Fordom og vage Følelse, der rundt om rejste sig mod 
disse Ideer, hver Gang de kom frem. I Palmerstons og Cobdens 
kraftig prægede Typer stode to politiske Racer op mod hin- 
anden, begge lige overtydede om deres Herskerret og lige uvillige 
til at gaa paa Akkord. Modsætningsforholdet viser sig saa godt 
som paa ethvert Punkt. Palmerston havde liden eller ingen Inter- 
esse for indre Reformer: man kan gennemgaa hele hans politiske 
Korrespondance uden at finde synderlig andet end Udenrigs- 
politik og Partimanøvrer. Det er utroligt, i hvilken Grad han 
tabte Befolkningens Interesse af Syne; han syntes kun at erindre 
dens Eksistens paa de Tider, hvor det var dens Tur at gribe 
ind i det politiske Skakspil, eller naar folkelige Demonstrationer 
bleve attraaelsesværdige for hans Parti. I hans Øjne var den 
engelske Samfundstilstand i det hele mønsterværdig. Han glæd- 
ede sig over de Reformer, der vare gennemførte, men brød sig 
heller ikke om flere; hvad skulde man vel med dem? Paa alle 
Reformvenner anvendte han de Ord, han en Gang har brugt om 
det chartistiske Arbejderparti: at det var Folk, »som nærede en 
uretfærdig og urimelig Misfornøjelse med dette Lands Tilstand«. 
Han selv var af Hjærtet glad og stolt over »dette Land« og 
dets Tilstand. Naar han i Parlamentet og paa Valgtribunen 
erklærede det engelske Folk for det lykkeligste og frieste i 
Verden og bestemte dets Mission som den at være Mentor og 
Tugtemester for andre Nationer, talte han ud af en oprigtig 

Overbevisning. Denne Synsmaade lagde han ogsaa til Grund 
for sin Udenrigspolitik. Atter og atter greb han ind i frem- 
mede Staters Forhold, for ved gode Raad og Trusler at hidføre 
den Ordning af deres Forfatningsforhold o. dsl. , som forekom 
ham den bedste. Han lededes i disse Bestræbelser gennemgaaende 
af en velment Iver for at opfylde det, han betragtede som sit 
Lands Mission og for at nærme andre Landes Institutioner saa 
meget som muligt til det engelske Forbillede, men Resultatet blev 
som oftest Fortræd for alle Parter. Hans Fremfærd var irriter- 
ende hensynsløs og alt andet end konsekvent, og dertil kom, at 
han ikke just havde det fineste Blik for fremmede Nationers 
Ejendommeligheder. Et sandt Prøvekort af hans Mangler som 
Udenrigfepolitiker faar man gennem den berømte Don Pacifico-Sag. 
En Portugiser, Don Pacifico, der som hjemmehørende i Gibraltar 
var engelsk Undersaat, havde bosat sig i Athen, og hans Hus 
var der under et Opløb bleven plyndret af en Folkehob. Han 
klagede til den engelske Regering over Avtoriteternes Passivitet 
i denne Sag og indgav en Fordring paa den græske Stat, i hvil- 
ken de forskellige Genstande, der vare blevne ødelagte for ham, 
ansloges til fabelagtige Værdier. Denne og et Par andre, ikke 
synderlig mere berettigede Fordringer fra engelske Undersaatter 
tog Lord Palmerston i sin Haand, og med grov Tilsidesættelse 
af almindelig diplomatisk Skik afviste han alle Mæglingstilbud 
og lod en engelsk Flaadeafdeling beslaglægge 15 græske Handels- 
skibe i Piræus' Havn som Sikkerhed for Opfyldelsen af de om- 
tvistede Krav. Det hele førte til, at Udenrigsministeren maatte 
finde sig i en drøj Reprimande fra den russiske Regering, kom 
halvvejs paa Kant med Frankrig og saa endda til sidst maatte 
nøjes med en meget mindre Sum end den, han oprindelig havde 
gjort Fordring paa. 

Om denne Affære rejste der sig i 1850 en Debat i Under- 
huset, som skulde blive af væsentlig Betydning for Palmerstons 
Stilling i det hele. Mod et Dadelsvotum i Overhuset var der 
foreslaaet en Tillidserklæring i det andet Kammer, og om den 
stod Slaget. Det blev en Kamp for eller mod den palmerstonske 
Udenrigspolitik i sin Helhed, og skønt Betingelserne vare ugunst- 
ige, vandt den angrebne Slaget. Hans vidunderlige Magt over 
Parlamentets Stemning viste sig her i fuld Klarhed. Den — som 
hans Popularitet i det hele — beroede ikke paa. nye Tanker eller 

glimrende Form, men han havde en enestaaende Ævne til at 
træffe netop den Tone, Folk i Øjeblikket vare mest stemte for at 
høre og til at give alle deres Fordomme og Fornemmelser et 
fuldt og energisk Udtryk. Ved Siden af megen taktisk Snildhed 
havde han en ejendommelig jævnt-humoristisk Maade at frem- 
sætte sine Tanker paa, som besnærede Folk og bibragte dem den 
Forestilling, at han var mere aabenhjærtig og folkelig end nogen 
anden Minister. Det vilde være Uret at nægte, at hans Fædrelands- 
kærlighed var varm og oprigtig, og naar hans Landsmænd saa 
ham hundse og forurette andre Nationer, bar de gærne over med 
ham, fordi de vidste, at Maalet altid var »at hævde Englands 
Ære«. Desuden beundrede man hans raske, egenmægtige Færd 
og ansaa den for Bevis paa Karakterfasthed, uden at spørge videre 
om dens Berettigelse. Hans store Tale i Pacifico-Debaten skaf- 
fede ham Landets oprigtige Beundring. Han var den Gang 65 
Aar gammel, men talte fem Timer igennem, fra Aftenen faldt paa, 
til det gryede mod Morgen, uden at standse og uden at bruge en 
eneste Notits. Og hvilken Tale! Blottet som den var for Ideer, 
skadelige som dens Doktriner vare, optog den i sin brede Strøm 
al den nationale Selvforgudelse, al den Ringeagt for Udlændinge, 
som den Gang boede i saa godt som hver eneste Englænders 
Hjærte, og Palmerston blev paa den i et Nu »det ægte engelskes« 
ideale Repræsentant. De Ord, hvormed han endte sin Tale, lyste 
henover den engelske Udenrigspolitik i hele den følgende Periode 
og kastede deres Gyldenskær over mangen en brutal Krænkelse 
af andre Nationers Ret: »Ligesom Oldtidens Romer følte sig sik- 
ker mod nedværdigende Behandling, naar han kunde sige »civis 
Romanus sum« , saaledes bør ogsaa enhver engelsk Undersaat, 
hvor han end færdes, kunne stole paa, at Englands vaagne Øje 
og stærke Arm vil beskytte ham mod Uret og Krænkelse«. 

Forgæves førte Talere som Cobden, Peel og Gladstone 
deres bedste Argumenter i Ilden mod denne Frase: deres Neder- 
lag var uundgaaeligt. Og hvad der viste sig her, gentog sig i 
bestandig større Maalestok i de følgende Aar. Da Napoleon IH 
1852 havde tilranet sig Kejsertronen, udbrød den første af de 
»Invasionspanifo'er, der karakteriserede Perioden. Der gik ikke 
en Dag uden Rygter om krigerske Forberedelser hinsides Kanalen, 
alle rettede mod England; man troede almindelig, at den nye 
Kejser ikke tænkte paa andet end hovedkulds at styrte sig i Krig 
med England: det var den gamle Napoleons Spøgelse, der gik 

igen i de opskræmmede engelske Hjærner. Cobden satte hele 
sin Kraft ind paa i Skrift og Tale at modarbejde denne taabe- 
lige Frygt og det Spild af Landets Penge til ekstraordinære For- 
svarsforanstaltninger, som fulgte dermed. Han søgte fremfor alt 
at oplyse den offentlige Mening om Frankrigs sociale og økonom- 
iske Forhold, for derved at modarbejde den ikke ualmindelige 
Tro, at Franskmændene vare en Flok forsultne Røvere, der ikke 
ønskede noget hellere end at tage for sig af Herlighederne paa 
denne Side Kanalen. Palmerston, der i øvrigt paa denne Tid 
ikke var Minister, gjorde sit bedste for at holde Paniken vedlige 
og forøgede derved sin i Forvejen store Popularitet. Cobden 
vidste, han satte til af sin ved at optræde, som han gjorde. 
Efter en Tale, han i Anledning af en Militslov havde holdt i 
Underhuset, bemærkede en af hans Kolleger paa den liberale 
Side til ham, at han »led af en fiks Ide, der berøvede Landet en 
dygtig Mands Tjæneste«, og paa mange Maader viste det sig 1 , at 
de fleste af hans gamle Meningsfæller forlode ham i denne Kamp. 
Midt under den hedeste Krigsstemning besøgte han Fredsvennernes 
aarlige Kongres, som det Aar holdtes i Manchester. En Ven, der 
mødte ham paa Gaden, sagde til ham: De er kommen her til 
Deres Fredsmøde paa en meget ubelejlig Tid; alle og enhver er 
greben af Paniken og mener, at De har Uret.« Cobden svarede, 
at netop derfor var han her; aldrig havde der været saa megen 
Brug for Fredspartiet som nu. 

Den Feber, Nationen saaledes var bleven hvirvlet ind i, 
forsvandt lidt efter lidt, men kun for at give Plads for en ny og 
farligere: Begivenhederne i Orienten udviklede sig i Løbet af 
Vinteren 1853 — 54 saaledes, at en evropæisk Krig Dag for Dag 
viste sig mere uundgaaelig, og England, der nu atter havde Pal- 
merston til Leder af sin Udenrigspolitik, tog kraftig Del i Be- 
givenhederne. Tanken om Krig med Rusland blev bestandig 
mere populær, og den fredelskende Side i Kabinetet havde ikke 
Mod og Energi nok til at gaa mod Strømmen. Det var den 
evropæiske Ligevægt, der atter maatte frem som Hovedargument 
for, at man vilde hjælpe Tyrkiet til vedblivende at underkue de 
slaviske Folkeslag paa Halvøen, men hvad der skabte Begejstring 
for Krigen og kastede et Lys af ideel Berettigelse over den, var 
Hadet til Rusland. Mangen en demokratisk Fredsven gik med 
til Krimkrigen for at ramme Despotiets Hovedstøtte i Evropa, 
Polens og Ungarns Undertrykker. De, der — som Cobden, Bright 

og enkelte andre — satte deres Indflydelse ind paa at hindre, at 
det kom til Krig, fik Raabet »Russerven« imod sig, men intet 
kunde være falskere. Da Kossuth besøgte England, efter at den 
ungarske Revolution var endt, var Cobden en af dem, der bidrog 
mest til at skaffe ham en glimrende Modtagelse, og i sine Taler 
paa Kossuthmøderne brugte han de hæftigste Ord mod Rusland 
og dets Intervention i Ungarn. Han nøjedes ikke med Ord alene. 
Da Rusland paa Londonerbørsen forsøgte at stifte et Laan, der 
skulde dække Udgifterne ved den ungarske Krig, rejste Cobden 
en i Handelsverdenen hidtil ukendt Bevægelse. Han holdt Møder 
i City en, hvor han indtrængende lagde alle paa Sinde, hvor 
tankeløst det var, ikke at tage moralske og socialøkonomiske 
Hensyn ved Anbringelsen af Penge i Statslaan. Han advarede 
mod Laanet som en uproduktiv Kapitalanbringelse og fremfor 
alt som en Haandsrækning til en halvbarbarisk Magt i Anledning 
af frihedsfjendske og umenneskelige Handlinger: »de engelske 
Pengemænd, der støtte slige Laan, blive i Virkeligheden Med- 
skyldige i Fastlands-Despoternes Forbrydelser og Grusomheder.« — 
Cobden havde nogle Maaneder i Forvejen rejst en lignende Be- 
vægelse i Anledning af et østerrigsk Laan, og i begge Tilfælde 
havde han styrket sin Sag ved at godtgøre, hvor usikre disse 
Kapitalanbringelser vare i rent finansiel Henseende. Hvad der 
slog ned var dog selvfølgelig hans kække Forsøg paa at hævde 
moralske Grundsætninger ogsaa paa et Omraade, hvor man hidtil 
havde ment at kunne lade rent selviske Hensyn raade. Selv- 
følgelig vilde Børsen som Helhed ikke vide noget af den cobdenske 
»Sentimentalitet« , og mange gamle Tilhængere af Liguen spurgte 
forundret, hvorfor de nu pludselig ikke mere maatte have Lov 
til at »købe paa det billigste Marked og sælge paa det dyr- 
este«. De, der spurgte saaledes, havde aldrig forstaaet Cob- 
den. Han havde ofret sig til Frihandelstanken, fordi han saa 
den som Moder til mægtige moralske Fremskridt, og han vilde, 
at dens Anvendelse paa ethvert Punkt skulde følge sædelige 
Love. — Hans Optræden overfor de to Laan vakte en betydelig 
Opmærksomhed, men et Par Aar efter var alt glemt, og han gik 
til sin Fredsagitation under den dobbelte Anklage for Mangel paa 
Fædrelandssind og Velvilje mod kontinentalt Despoti. 

Den Periode, der nu fulgte, var sikkert den pinligste i Cob- 
dens Liv. Han og Bright skyede ingen Anstrængelse for at vende 
Stemningen, men absolut uden Virkning. Krigsbegejstringen steg 



Digitized by Google 



Richard Gobden. 



253 



og steg, Krigen erklæredes og Landets Øjne vendtes bestandig 
mere mod Lord Palmerston. Palmerston var ganske vist alle- 
rede før Krigens Udbrud bleven Minister, men denne Gang var 
det Indenrigsportefeuillen, der tilfaldt ham, og langt fra at til- 
lægge ham nogen Delagtighed i de Fejl, der bleve begaaede, satte 
Flertallet sig bestandig fastere i den Mening, at Ulykken netop 
var den, at han ikke havde Indflydelse nok. Resultatet blev, at 
Ministeriet paa Begivenhedernes mest kritiske Punkt rekonstruer- 
edes med Palmerston som Førsteminister, og virkelig fik alt nu 
en anden Gænge. Vilde man endelig fortsætte Krigen, var det 
ogsaa øjensynligt, at den Mand burde i Spidsen, som var mest 
overbevist om Krigspolitikens Berettigelse og havde bedst Ævne 
til at gennemføre den. 

Medens Palmerstons Popularitet naaede sit Højdepunkt, 
blev der stedse mere ensomt om Gobden. Han, der havde været 
Folkemødernes Helt, kunde knap længere komme til Orde i nogen 
offentlig Forsamling, og selv i hans egen Valgkreds erklærede 
man sig mod ham. Palmerston skrev til en af de engelske Ge- 
sandter: »Den engelske Nation er enstemmig i denpe Sag; jeg 
siger enstemmig, ti Cobden, Bright & Go. kan jeg ikke regne for 
noget c, og han viste mere end én Gang, at han troede at kunne 
byde dem alt. I Anledning af en Udtalelse af Gobden om, at 
han selv kunde ønske at deltage i Hospitalstjænesten, greb han 
Ordet »Hospitalc ved Haarene og svarede: »Der er mange her i 
Landet som mene, at det Parti, til hvilket det ærede Medlem 
hører, øjeblikkelig skulde lægge sig ind paa et Hospital af en 
anden Slags, som jeg ikke nærmere skal omtale. c Og om !et 
Parlament, der modtog en Ytring som denne med brølende Lat- 
ter, skrev Cobden, at det var det Sted i Landet, hvor han og 
hans Meningsfæller for Tiden bleve hensynsfuldest behandlede. 

Der kom dog en Tid , da Cobden kunde have genvundet 
en Del af sin tabte Folkegunst. Han havde under hele Agita- 
tionen fremhævet Aristokratiets store Ansvar for Krigen og den 
Maade, hvorpaa den førtes. Da nu Stemningen under Indflydelsen 
af Uheldene paa Krim vendte sig mod de fleste af de ledende 
Ministre, begyndte man at mumle om, at Landet maaske var 
bleven narret ind paa farlige Veje, og at Cobdens Ord om et 
krigselskende Aristokrati, der ofrede Nationens Velfærd for sine 
egne ærgerrige Drømmes Skyld, dog havde noget paa sig. Cob- 
den forsmaaede den famlende Haand, der blev rakt ham. I 

en offentlig Tale sagde han: »Aldrig vil jeg krybe saadan for 
Øjeblikkets herskende Stemning, at jeg skulde deltage i noget 
Raab, der kunde bringe Folkets Flertal til at se bort fra, hvad 
der burde være dets første Tanke, nemlig at erkende sin egen 
Ansvarlighed for de Ulykker, der kunne komme over Landet, og 
sin Forpligtelse til at begynde hos sig selv, før end det finder Fejl 
hos andre.« Han vilde drive Mængden til at se, at Skylden for 
Krigen og alt hvad der. fulgte med den laa i dens egen Tanke- 
løshed og Uvidenhed, og for at hidføre denne frelsende Selv- 
erkendelse gav han atter sig selv til Pris. — Modigere Kærlighed 
til sit Folk har ingen haft. 

Styrken af den Stemning, der under Krigen havde rejst sig 
mod Cobden og hans Venner, skulde først kendes i sin fulde Ud- 
strækning længe efter, at A årsagen havde ophørt at være. Fe- 
bruar 1857 foreslog Cobden i Underhuset et Dadelsvotum til Re- 
geringen i Anledning af dens Fremfærd mod Kina. De kinesiske 
Avtoriteter havde paagrebet nogle indfødte Sørøvere ombord paa 
et Skib, der vel tidligere havde været engelsk Ejendom, men nu 
uden Berettigelse førte det engelske Flag. Guvernøren i Hong- 
kong forlangte de fangne tilbageleverede og en formel Undskyld- 
ning fra den kinesiske Statholders Side. Denne udleverede Sø- 
røverne, men nægtede at gøre nogen Afbigt, da han klarlig 
kunde godtgøre, at Retten var paa hans Side. Den engelske 
Guvernør svarede herpaa ved at lade Kanton bombardere, og 
efter at Palmerston havde billiget hans Fremgangsmaade og sendl 
Forstærkninger, ødelagde han paa lignende Maade flere kinesiske 
Kystpladser. Dette Stykke palmerstonsk Udenrigspolitik var dog 
de fleste for stærkt; over for Cobdens varme Appel til Husets 
Retfærdighedsfølelse faldt Palmerstons Angreb for »uengelsk Tænke- 
maade« til Jorden, og et Flertal af konservative, Peeliter og ra- 
dikale stemte for Mistillidserklæringen. Dog, Premierministeren 
kendte sin Styrke: han opløste Parlamentet og appelerede til 
Landet. Han instruerede klogelig sine Blade og Tilhængere til 
under Valgkampen at slaa stærkt paa de patriotiske Strænge og 
skrue den hele Konflikt ind under Slagordene: Interventions- ctr. 
Fredspolitik. Manøvren lykkedes glimrende. Cobden maatte for- 
lade den Kreds, i hvilken han fra 1847 stadig var bleven valgt, 
Yorkshires Vesterdistrikt, men ogsaa i den nye Kreds, han efter 
Opfordring søgte lil, faldt han. Bright blev slaaet i Manchester, 

selv Oldham og Rochdale faldt fra: Manchesterskolens Nederlag 
og Opløsning var Reglen over hele Linjen. 

Det er med Rette fremhævet som en Hovedgrund til at 
Gobdens og Brights Fredsagitation gjorde saa liden Virkning, at 
de for Offentligheden stode som Tilhængere af Principet »Fred 
for enhver Pris«. Dette var ganske vist for Cobdens Vedkom- 
mende ikke korrekt, men ved at slutte sig til »Fredsforeningen«, 
der væsentlig bestod af Kvækere, og ved mange Ytringer i sine 
Taler bestyrkede han Formodningen. Den dybest liggende Aar- 
sag, til at deres Agitation ikke blot var frugtesløs i Øjeblikket, 
men endog for en Tid tilintetgjorde deres velerhvervede Popula- 
ritet, maa imidlertid søges andensteds. Paa Tider, hvor de na- 
tionale Lidenskaber gaa højt, taaler et Folk mindst af alt at 
nogen stiller sig uden for Rækkerne, og er en Krig først brudt 
løs, bliver Upartiskhed og Retfærdighedsfølelse Forbrydelser. Af 
Cobdens Breve og Taler ser man, i hvilken Grad han holdt sit 
Hoved klart og sin Følelse kold, medens de andre saa rødt for 
Øjnene. Han skriver f. Eks. midt under Krigen i et Brev til 
Bright: »Enten saa den ene eller den anden Part vinder, vil der 
komme store Ulykker ud af det. Lad John Bull faa en stor 
militær Triumf, og vi komme for Resten af vor Levetid alle sam- 
men til at tage Hatten af, naar vi gaa forbi Hestgarderkasernen. 
Hvis paa den anden Side Czarens svulne Selvforgudelse bliver 
plejet og opildnet ved en Sejer, vil det nære den militære Hov- 
modsaand, der gaar gennem alting i Rusland, men naar ingen 
af dem kunde rose sig af en fuldstændig Sejer og Tabene havde 
gjort dem begge myge, vilde de for Fremtiden blive lige meget 
stemte for at holde Fred.« Slet saa stærkt udtalte han sig natur- 
ligvis ikke offentlig, men selve sit Standpunkt lagde han intet 
Skjul paa, og det er forstaaeligt , at de fleste knap kunde regne 
den for Landsmand, der saa roligt vejede Nationens Jubel og 
Sorg mod hinanden. 

Den Tid, der fulgte paa Gobdens tvungne Tilbagetræden 
fra den politiske Kamp, var den dødeste og tungeste i hans Liv. 
Svækket Sundhed og Sorgen over en Søns Død hensatte ham i 
en vis Apati, og en Tid følte han sig maaske endogsaa lettet ved 
at være befriet fra Deltagelse i aktiv Politik. Efterhaanden vendte 
Interessen tilbage, men samtidig med den en pinlig Følelse af 
Ensomhed og af at være ude af Rapport med Landet. Stem- 
ningen over for ham begyndte dog nu at bedres; der blev til- 

budt ham en Kandidatur til Parlamentet ved et Udfyldningsvalg, 
men han mente det rigtigst at sige nej. Det var dog mere Til- 
liden, til at han atter kunde udrette noget, end Lysten, der mang- 
lede ham. Den Bitterhed, hvormed han i sine Breve omtaler 
politiske Forhold og Personer, den forcerede Prisen sig lykkelig 
over at være Underhuset og al dets Kævl og Kedsomhed kvit 
taler tydelig nok om den Braad, der sad ham i Sindet. I Virke- 
ligheden var han syg af Længsel efter atter at komme ned paa 
Scenen, men han vilde hverken tilstaa det for sig selv eller andre. 

Før han ventede det, var hans Fangetid til Ende. 1859, 
endnu under Lord Derbys andet Ministerium, gjorde han en kort 
Forretningsrejse til Amerika — han havde ulykkeligvis engageret 
sig for stærkt i Illinois' Jærnbaneaktier og maatte se at redde 
hvad reddes kunde — , og ved sin Hjemkomst fandt han alt for- 
andret. Derby var falden, han selv valgt til Parlamentsmedlem 
for Rochdale ved Befolkningens eget Initiativ og Palmerston stod 
i Begreb med at danne et nyt Ministerium, i hvilket han i Er- 
indringen om den Koalition, der sidst havde styrtet ham, søgte at 
faa baade Peeliter, Whigger og radikale repræsenterede. Straks 
ved Landstigningen modtog Cobden et Brev fra Lord Palmerston 
med Tilbud om HandelsministerportefeuiUen og Sæde i Kabinetet. 
Den Kreds af Venner, som allerede paa Skibet omringede ham, 
søgte at tage hans Samtykke med Storm, men svimmel -som 
han var ved det Skybrud af Nyheder, der pludselig strømmede 
ned over ham, søgte han saa hurtigt som muligt at blive ene, 
for at kunne overtænke Sagen i Ro. Han Medlem af Lord Pal- 
merstons Kabinet! Forgæves genkaldte han sig Vennernes Argu- 
menter: han skulde gaa ind som deres Repræsentant for at holde 
Palmerstons Politik i Skak og føre Manchesterskolens Lære ud i 
Livet; men jo mere han tænkte, jo klarere kom det til at staa ham, 
at han i dette Ministerium altid vilde være i haabløst Mindretal 
paa udenrigspolitiske Spørgsmaal, og kun vilde faa Valget imellem 
at træde af inden Aaret var omme eller gaa paa Akkord med 
sin Overbevisning. Det sidste var ham nu som tidligere umuligt, 
og Andendagen efter sin Ankomst til England søgte han Avdiens 
hos Palmerston for at sige ham, at han afslog hans Tilbud. 

Uden Frugt blev Palmerstons Tilnærmelse til Cobden dog 
ikke: Handelstraktaten mellem England og Frankrig skyldes paa 
en Maade den. Cobden havde i de Aar, der vare gaaede siden Anti- 
kornlovliguens Sejer, ingenlunde tabt Frihandelssagen af Syne. 

Han havde bidraget sit til Navigationsaktens Ophævelse og andre 
Reformer i samme Retning, og da Ministeriet Derby i 1852 kom 
til Roret og en Tid truede med en Reaktion i Kornlovspørgs- 
maalet, mobiliserede han paany Liguen, der viste sig ligesaa kamp- 
beredt som tidligere. Det var imidlertid tilstrækkeligt at indtage 
Forsvarsstilling: Angrebet blev aldrig til noget. — Kort efter at 
Palmerston var kommen til Magten, henvendte Michel Chevalier 
sig til Cobden og foreslog ham at benytte et paatænkt Vinterophold 
i Paris til at vinde Napoleon III (or Tanken om en Handelstraktat 
med England. Gobden forelskede sig mere og mere i Forslaget og 
efter selv at have overvejet det, tog han til Hawarden og fore- 
lagde det for Finansminister Gladstone , der var den eneste af de 
ledende Ministre, som stod sympatetisk over for Manchesterskolens 
Ideer. Gladstone gik ind paa Planen og foreslog Cobden, at han 
som halvofficiel Udsending fra den engelske Regering skulde under- 
handle med Kejseren om den. Ogsaa Palmerston blev vunden, 
og i Oktober 1859 rejste Cobden til Paris for at begynde sit 
vanskelige Hverv. 

Stemningen i Frankrig var nærmest for at bevare det Pro- 
hibitivsystem, man havde, og blandt de umiddelbart interesserede, 
navnlig Jærnværksejerne og Bomuldsspinderne, herskede der en 
kampfærdig Fanatisme, som var beredt til at bringe store Ofre for 
at trænge selv de moderateste Reformforsøg tilbage. Saavel i Or- 
ganisation som i social Indflydelse vare Protektionisterne deres 
Modstandere langt overlegne, og Vanskelighederne forøgedes ved 
at de store Industridrivende, for hvem Beskyttelsen var en Livssag, 
netop vare Kejserdømmets paalideligste Støtter. Umiddelbart efter 
Cobdens Ankomst indførte Chevalier ham hos Handelsminister 
Rouher, og denne, der allerede var stærkt indtaget for Frihandels- 
ideerne, mistede under Samtalerne med Cobden sine sidste Betænk- 
eligheder. Dog, alt dette var kun Forpostfægtninger. Rouher 
sagde selv: »Regeringen bestaar kun af én Mand: Kejseren, og 
har kun én Vilje: Kejserens«; altsaa: blev han ikke vunden, var 
intet vundet. Cobden søgte privat Avdiens hos ham, og det viste 
sig, at Napoleon var en villigere Elev, end man skulde have an- 
taget. Han var i vag og taaget Almindelighed stemt for at gaa 
over fra Prohibitivsystemet til en moderat Toldbeskyttelse, og ved 
Cobdens lysnende Argumentation vandt denne Stemning i Fasthed 
og fik klarere Omrids. Dog blev der Betænkeligheder nok tilbage. 
Stemningen mellem de to Lande havde i det sidste Aar været 

stærkt spændt, og Eftervirkningerne heraf mentes at ville hæmme 
Underhandlingerne; desuden var det overvejende Flertal i Repræ- 
sentationen imod en Tilnærmelse til Frihandelssystemet. Gobden 
imødegik det første Argument ved energisk at fremhæve, at disse 
evige Paroxysmer af gensidig Uvilje netop viste, hvor nødvendig 
Traktaten var: et livligt Handelssamkvem mellem de to Lande 
vilde være den bedste Garanti for en varig Fred. 

I den næfmest følgende Tid stræbte Cobden at vinde saa 
mange af Regeringens Medlemmer som muligt for sin Plan, og i 
December var han omsider naaet saa vidt, at Kejseren gav sit 
Samtykke til, at officielle Underhandlinger indlededes. Cobden blev 
udnævnt til ekstraordinær befuldmægtiget , og Forhandlingerne 
skred saa hurtigt frem, at Traktaten forelaa til Underskrift allerede 
i Slutningen af Januar. Dens Hovedbestemmelser vare, at England 
skulde gaa ind paa en betydeligere Nedsættelse af Tolden paa 
franske Vine og gøre en Række nærmere betegnede Artikler helt 
toldfrie, medens Frankrig forpligtede sig til at ophæve Indførsels- 
forbuddet for en stor Mængde vigtige Vareklasser og sætte en Told 
paa ikke over 30% af Værdien i Stedet; de enkelte Satser skulde 
nærmere fastsættes ved en Tillægskonvention. Efterretningen om 
Traktaten vakte et uhyre Røre i begge Lande. I Frankrig rasede 
Beskyttelsesmændene over, at Kejseren havde benyttet sig af For- 
fatningens Bestemmelser om Traktater til at ordne dette Anlig- 
gende uden at spørge Folkerepræsentationen, og i England, hvor 
Gladstone i en Budgettale af enestaaende Genialitet forsvarede 
Traktaten og føjede den ind som Led i en omfattende Plan til 
finansiel Reform, følte man sig skuffet over de ringe Indrømmelser, 
Kejseren havde gjort. Den vanskeligste Del af Opgaven stod imid- 
lertid endnu tilbage: Tillægskonventionens Affattelse. Ogsaa denne 
blev overdraget Cobden i Forbindelse med to andre delegerede. 
Fra Marts til Oktober 1860 maatte han daglig tilbringe adskillige 
Timer dels med at tilvejebringe det store Materiale, der var Brug 
for under Forhandlingerne, dels med at imødegaa de franske be- 
fuldmægtigede, der bestandig søgte at holde Toldsatserne saa nær 
op ad de 30 °/o som muligt, og som kunde støtte deres Fordringer 
paa et ganske anderledes fyldigt og aktuelt Bevismateriale end 
Englænderne. Cobden viste under disse Forhandlinger en Over- 
talelsesævne, en Styrke i Argumentationen og en Detailkundskab, 
som overgik selv de største Forventninger, og det lykkedes ham 
efter overordentlige Anstrængelser at tilvejebringe Toldsatser, der 
gennemsnitlig kun beløb sig til c. 15°/o af Varernes Værdi. 

Den største af de Vanskeligheder, Cobden under Forhandl- 
ingerne, havde at kæmpe med, var hans egen Regerings Holdning. 
Anneksionen af Savoien og Nizza havde i England fremkalt en ny 
Invasionspanik, og Palmerston hidsede denne Stemning yderligere 
ved midt under Traktatforhandlingerne at forlange 9 Mill. £ til nye 
Søbefæstninger, samtidig med at han utvetydigt pegede hen til 
Frankrig som den formodede Fredsforstyrrer. For Cobden var 
dette i højeste Grad pinligt: det Argument, ved hvilket han væsentlig 
havde vundet Napoleon for Traktaten, var netop, at den vilde til- 
intetgøre Englands Mistillid til den franske Regerings Hensigter, 
og nu — efter at den foreløbige Traktat var undertegnet — var 
Forholdet mere spændt end nogen Sinde før. Forgæves lod han 
Palmerston vide, hvilken hæmmende Indflydelse Regeringens Hold- 
ning havde paa Underhandlingerne og gav ham de mest betryg- 
gende Forsikringer om Frankrigs fredelige Hensigter. For Premier- 
ministeren og de fleste af hans Kolleger stod Handelstraktaten som 
en Affære af underordnet Betydning, og man tog end ikke i Be- 
tænkning ved unødige Omsvøb at trække Sagen i Langdrag og 
støde de franske befuldmægtigede for Hovedet. Gobdens Indigna- 
tion over alt dette kan maales gennem hans Udtryks intense Vold- 
somhed; saaledes skriver han til Bright: »Den hele Affære maa 
synes alle alvorlige Mennesker saa hæslig og utilbørlig, at, med 
mindre vi skulle synke ned til at blive et Folk af politiske Gøglere, 
er det umuligt, vi længe kunne finde os i at blive regerede og 
repræsenterede af saadanne Personer, c 

Medens Cobden efter Traktatens endelige Ratifikation rejste 
til Algier for at styrke sit rystede Helbred, fandt hans Værk den 
rigeste Anerkendelse over hele England, og endnu en Gang blev 
han Øjeblikkets Helt. Ogsaa Regeringen maatte yde sin Skærv, 
idet den tilbød ham Valget mellem en Baronettitel og en Plads 
i Gehejmeraadet; han afslog begge Dele. 

Handelstraktaten var Cobdens sidste store politiske Bedrift. 
Haps Helbred var nu saa stærkt svækket, at han i Reglen maatte 
tilbringe Vinteren i mildere Klimater, og om han end aldrig holdt 
sig tilbage, naar det gjaldt en af hans YndKngsideer, kom han 
dog ikke mere til at træde i Forgrunden i nogen Sag. Tiden 
var politisk død og Palmerstons Regimente næsten ubestridt. 
Selv Toryerne saa ham gærne ved Roret og havde egentlig større 
Tillid til ham end til deres egne Førere, og saaledes lullede han 
det hele Land ind i en blid politisk Slummer: Alverden vidste, at 

under Palmerston kom der ingen vidtrækkende Reform af nogen 
Art. — I sine sidste Leveaar virkede Cobden navnlig for Bespar- 
elser paa Militærbudgetet og for at tilvejebringe fuld Betryggelse 
for Skibsfarten i Krigstid. Under den nordamerikanske Borgerkrig 
og den dansk-tyske Krig gik alle hans Bestræbelser ud paa at 
hindre Intervention fra Englands Side, og naar Fredspolitiken 
sejrede, maa det sikkert for en væsentlig Del tilskrives ham og 
Bright, navnlig Eftervirkningerne af deres Agitation under Krim- 
krigen. — Det sidste offentlige Anliggende Cobden beskæftigede 
- sig med var Palmerstons Forslag om Befæstningsanlæg i Canada. 
Trods Lægens Advarsler rejste han i det tidlige Foraar 1865 til 
London for at deltage i Forhandlingen derom, men straks efter 
Ankomsten maatte han gaa til Sængs, hæftig angreben af Astma 
og Bronchitis, og 10 Dage efter, d. 2. April, døde han. Den næste 
Dag meddelte Lord Palmerston Dødsbudskabet i Underhuset. Un- 
der dyb Tavshed rejste Disraeli sig og bragte sin døde Modstander 
en Afskedshilsen, hvis sidste — ofte gentagne — Ord løde saa- 
ledes: »Vi have den Trøst, naar vi mindes vore enestaaende og 
uerstattelige Tab, at disse store Mænd ikke ere helt tabte for os, 
at deres Ord tidt ville blive gentagne i dette Hus, at man ofte vil- 
vise hen til deres Forbilleder, ja at selve deres Udtryk ville be- 
vare deres Plads i vore Forhandlinger. Der er — det kan jeg 
med Sandhed sige — enkelte, der, selv om de ikke længere ere 
her til Stede, dog bestandig ere Medlemmer af dette Hus, og det 
uafhængige af Opløsninger, af Vælgeres Luner, ja endog af Tiden. 
Jeg tror, at Cobden var en af dem.« — Saa vendte alles Blikke 
sig mod den, hvem Cobdens Død havde ramt tungere end nogen 
anden, og skønt ude af Stand til at beherske sin Bevægelse, fulgte 
John Bright Husets stille Kald. Længe adlød hans Stemme ham 
ikke, og den brast ud i krampagtig Hulken under de sidste Ord: 
»jeg har aldrig vidst, hvor meget jeg holdt af ham, før nu, da 
jeg har mistet ham.« England kunde gentage disse Ord og gøre 
dem til sine. Cobden var en af dem, som i deres Livstid ofte maa 
staa ene med alles Haand imod sig, men om hvem til Gengæld 
Efterverdenens taknemmelige Kærlighed samler sig. I alt, hvad 
der i England er af Fremskridt, lever endnu Cobdens Tanker. 

Udgiveren. 

En Rejseerindring. 
I. 

Lørdag Eftermiddag trak Istriens Skærbugter og Oliven- 
bøje sig tilbage mod Øst og tog ved Solnedgang Afsked ved det 
fæstningsstejle Rovena, hvis hellige Eufemia, paa Toppen af det 
høje Domkirketaarn , lod sine Ærtsfolder lue ud over Havet. 
Maanelyset naa'de ikke ind til Polas Strande. 

Søndag Morgen gled Lloyddamperen ensom paa det himmel- 
begrænsede Havblaa, — Adria, der ikke som vort nordlige Salt- 
vand maa laane sin Blaanen'fra Himlen men har den nede i 
sit Dyb, naar Øjet stirrer loddende ned dér i, en mørk, uigennem- 
sigtig Koboltblaa. Det kan være meget uroligt, naar Luften efter 
en tre-dages Scirokkofeber vælter sig i Stormdelirier paa dets Puder, 
saa Fyldningen overalt i lange Striber springer op gennem det 
bristende blaa Silkevaar, eller ogsaa naar den stakaandede Bora 
begynder at rulle Skyerne sammen i graa Bolte og trille dem 
ned over Albaniens golde Klipper. — Saa er det at det skrække- 
lige Adria har jaget en saadan Rædsel i Livet paa den gamle 
Horats, at han derved uden at ane det, nitten hundrede Aar efter 
at han satte sig paa Karons rolige Tofte, har paadraget sig Hol- 
ger Drachmanns Foragt, — det er i øvrigt ikke enhver Forskræk- 
kelse, der har saa langt rækkende Virkninger; saa er det at 
Dogens gamle Trolovede, følgende sin sidste Brudgoms uklassiske 
Raad »gaber med en mægtig Hiat og spytter over Stranden en 

Tilskueren. 1884. 18 

Række Vokaler«, — medens mange arme søfarende gaber med 
endnu pinligere Hiater og spyr meget mer end Vokaler ned imod 
det. Men jeg, som — med Forlov — er en fredelig horatisk 
Natur, foretrækker det saaledes som det var i disse Dage, i klas- 
sisk Ro og Ligevægt, med behagelig klukkende Konsonanter i en. 
episk Rytmebølgning. 

Ingen anden Bevægelse end den vandrette, frem ad efter 
Næsen o: Bugsprydet. Naar man sidder midt paa Dækket og ser 
frem mellem Baadenes krumme Opstandere og de gabende Ventil- 
rør forbi Master og Skorsten, med flimrende Solblink til venstre 
og fjærn Bølgerifling til højre for den høje, kridhvide Kommando- 
bro, saa synes Skibet at være saa stille som en Mur; det eneste, 
der rører sig, er Røgen, som vælter op bag Skorstensranden. Der 
er mange »raske Folk«, der finder en saadan Sejlads kedelig, og 
som paastaar, at deres Humør trænger til høj Sø. Hvad mig 
angaar, saa tager jeg det Parti at betragte det hele som højst 
behagelige Livsbetingelser, der stiller En det frit for at sysle med 
hvad man vil, nyde godt af frisk Luft og hvilende Blik over 
Havet og midt under Arbejdet have den gode Rejsebevidsthed, 
at man gør saa og saa mange Knbb i Timen. Jeg udsøger mig 
en bekvem Plads under Solsejlet paa Agterdækket, studerer græsk 
Kunsthistorie, eller jeg skriver med Mappen paa Knæet nogle 
Sider af min allerede halv trykte Bog, — for at befri mine hel- 
leniske Dage for saa mange Ryk som mulig af Forfatter-Samvit- 
tigheden, disse det hvide Papirs »du skal«, der kan være lige saa 
ubønhørlige som den gamle Stentavles »du skal ikke«. 

Jeg ser op fra Papiret; vi har passeret Lissa, Monumentet 
for Tegethoffsg Sejer, den eneste Afveksling under denne Dags 
Sejlads. Over dens fjærne, skovmørke Klippebue dukke røde 
Skyer op. Det er lige i Middagstimen; en hed, rød Dunkelhed for- 
toner sig fra Horisonten op i det tynde Blaa. Agter ud gennem 
de mørkeblaa Bølger strækker sig snorlige den brede Kølstribe af 
fladt hvidligt Vand , sigtende lige midt imellem Lissas Vestspids 
og en lille Klippeholm. Men inden den naar saa vidt, taber den 

sig i et blankt, hvidt Vandbælte, der strækker sig lige langs foran 
de to Øer; det ser ud, som var Kølvandet en Kanal, gravet ud 
fra denne Sø gennem blaa Jord. Helt inde under Ø-Kysterne og 
tværs imellem dem er trukket en meget dyb Indigo-Linje; mellem 
den hvide, stille Indsø i det blaa Bølgehav og den blaa Middags- 
himmels røde, skyfødende Horisont spænder denne smalle Stribe 
sig fra til 0, som en lang Safirbro. — Intet Sejl, ingen Røg- 
strimmel over hele Adrias Flade. 

Da jeg efter Middagsbordet kom op paa Dækket, var det 
lige ved Solnedgang. Stor og glødende stod Solen paa Havkanten 
og spejlede sig i Vandet. Den stod nøgen ved Badet; violette, 
guldbræmmede Skykapper vare slængt rundt om; den havde og- 
saa afført sig sin Glorie og bredt den ud over den vestlige Him- 
mel, saa at Menneskeøjet kunde see dens utilslørede Majestæt. 
Men hvis det søgte bort, blændet for et Øjeblik, fandt det ved 
sin Tilbagevenden allerede ikke længer den hele Sol; uden at be- 
tænke sig steg den hurtig ned i Vandet. Og medens endnu Lap- 
per og Frynser af Purpuret vippede paa Bølgeskraaningerne, der 
fik en kold Staalglans, begyndte allerede Toppene at tændes i 
Maaneblink. Det var et »Kongen er død, leve Dronningen«. 
Lavt paa Himlen krummede Kvartersmaanen sig skraat i den 
grønlige Luft som en lille Faldøkse af Sølv; — det var »den 
voksende« , som det burde være, for vi var vel allerede paa 
tyrkisk Grund eller kunde komme der, inden den gik ned. Og 
lidt efter lidt glimtede saa frem af det Blaa Karlsvognen, Kronen 
og den lille Bjørn, — og de andre gode gamle Stjærner, som er 
lige kosmopolitiske, hvor tyrkisk saa Maanen bliver. Det vil da 
sige, hvis man ikke gaar alt for urimelig langt syd paa. Enhver 
Kosmopolitisme bar sin Grænse; der kommer et Punkt, da ogsaa 
Stjærnerne siger : Stop lidt, nu leger vi ikke mere med; — til Anti- 
poderne gaar vi ikke; nu kører Karlsvognen baglængs ned under 
jeres Horisont, saa faar Korset og Skorpionen dele Riget sig 
imellem. 

18* 

Men det er der jo foreløbig ikke Tale om. Det forekommer 
mig allerede æventyrligt nok, at jeg er kommen saa langt syd 
paa, som jeg er. Sandsynligheden for, at Grækenland virkelig er 
til, og for at jeg skal betræde dets hellige Jord, begynder at an- 
tage nære Virkeligheds-Dimensioner. Undertiden fristes man til 
at knibe sig selv i Benet for at se, om man ikke skulde vaagne 
i Kongens København. Naturligvis, man modstaar slige barn- 
agtige Indskydelser, og Sejerherren, den nøgterne Forstand, knibser 
med Fingrene og holder en lille Tale for den berusede Fantasi: — 
»Der kan du jo se, at alting er i Orden . . . Naa, hvad staar du 
saa og forundrer dig over? . . . Har jeg maaske ikke sagt dig i 
Forvejen, at det vilde komme saadan? . . . Har jeg ikke lært 
det allerede paa Skolebænken, at saadan laa det for hinanden 
paa den og den Breddegrad: »Fra Triest, Adriaterhavets største 
Handelsstad, ved Bugten af samme Navn, gaar Søvejene til Ori- 
enten« . . . Det er alt sammen den simpleste Sag af Verden .... 
Naar du bare har Penge til at løse Billeten, saa bliver du be- 
fordret, lige saa sikkert som en Avis i sit Korsbaand, hvor hen 
det skal være, f. Eks. til Ithaka .... Hvis man havde haft de 
østerigske Lloyds og det franske Messagerie paa Trojas Tid, saa 
havde Odysseus ikke behøvet at ligge saadan og føjte omkring 
og gøre sig til en Fabel for Alverden. . . Vi har ingen Odysseer, 
for vi har østerrigske Lloyds; der er ingen, der nogen Sinde har 
vidst hvad Lloyd betød, men det gør ogsaa lige meget; det véd 
vi, at det alt sammen er den simpleste Sag af Verden . . . Naa, 
hvad er der saa at gøre Ophævelser over? Gaa dog bare 
ikke hen og indbild dig, at der er noget overordentligt paa 
Færde.« 

Men dette sagde nu altsaa Forstanden. Fantasien der- 
imod, som er mindre snakkesalig, den svarede ikke med et Kny, 
men vilde blot ikke lade sig overbevise om, at det hele ikke var 
saare mærkværdigt. Og da den ligesom de fleste andre troende 
har noget af den vantro Thomas i sig, der til sidst vil stikke 

Fingeren i Naglegabet, saa blev den ved at gemme paa en lille 
Tvivl, for at holde sig selv i Aande. 

Medens dette foregik, sad jeg magelig henslængt i en af 
Tremmelænestolene, rullende den ene Cigaret efter den anden af 
virginisk Gyldenløv, og betragtede Maanen, der langsomt gled til- 
bage uden for Tovværkets sorte Streger og nærmede sig Hav- 
linjen, bestandig større og rødere med en bredere og gyldnere 
Viftestraaling over det mørke Bølgekrus. Endelig dyppede den 
sin underste Spids i Dybet og begyndte at suges ned i det. Til 
sidst stod kun en stor glødende Stjærne derude med én lang 
Straale tindrende hen over Vandet. 

Saa sluktes den ogsaa. Men Himmelkuplen blev ved at 
tindre og blinke med sine andre Stjærner, ligesom et Brillant- 
smykke, der drejes. Og midt paa Adrias mørke Cirkel skred 
Lloyddamperen Mars frem med sfrie utrættelige Jærnmuskler og 
de dampaandende Lunger, stirrende med sit blinkløse Lanterne- 
øje ud, hvor det gamle Hellas skjultes i Natten, søvngænger- 
sikkert, med magnetisk Vilje. 

II. 

Da jeg Mandag Morgen kom op paa Dækket, var Skibet 
paa Højden af Kap Glossa. I de nøgne Klipper, der med en lav 
Spids løb ud i Havet, hilste Øjet for første Gang tyrkisk Land. 
Barskt og øde saa' det ud, dette Albanien, »vilde Mænds knudrede 
Vugge«. Ingen grøn Plet var at øjne paa Stenbølgerne, der 
væltede sig over hinanden, rødlig graa i det straalende Sollys, 
med violette Skygger over Rundingen og skarpere skaaren Blaanen, 
hvor en Kløft gemte sig imellem dem eller grov sig ud gennem 
dem til Havet. Jeg husker tydelig en saadan Kæmpekløft, der 
skraanede jævnt ud mellem stejle, mørke Stenvægge og rundede 
dem bort i sin Udmunding; — et Horn, der syntes at raabe 
Iskanders og Alis Navne til Bølgerne, der staalblaa blinkede foran 
dens tørre Rustrødme. 

Dér lige ind mod Kysten er Vandet staalblaat ; — mod Syd 
brænder Farven op i lutter Solglans, som Skibet styrer ind i; — 
nord paa bliver det bestandig mere glimrende blaat, indtil det 
møder den grønligblege Kølstribe, Paa den anden Side af Køl- 
vandet tager en lilla Tone fat, men blaaner mer og mer mod 
Vest, indtil det atter møder Solblinket. Og netop dér toner nu 
en violet Taage op af Havet. Det er Korfu, Grækenlands første 
Landkending. 

Jeg har taget Billet til Korfu, men bliver der ikke længe, — 
maaske kun nogle faa Timer. Det beror paa, hvornaar den 
græske Damper afgaar. Og over for dette Spørgsmaal har man 
paa Lloydskibet kun en fornem Uvidenhed. Oprindelig havde del 
været min Plan at blive en fjorten Dages Tid paa Korfu. Men 
det er blevet lidt sent paa Høsten; vi har allerede den 10de Sep- 
tember, saa der er ikke megen' Tid at give bort. Desuden længes 
jeg nu alt for meget efter Grækenland. Hører Korfu da ikke til 
Grækenland? Jo, men ikke rigtig til Hellas. Det joniske Havs 
Dronning er saare skøn, men hun savner Gudindeglorien. Ingen 
berusende Offerduft hænger ved [det gamle Korkyras Navn, men 
en sveden Lugt fra dets fejge Kræmmerpolitik under Perser- 
krigen, da dets halvhundred Trerad-aarede laa til Ankers under 
Tænaronfc Poseidon-Tempel og bad om Modbør, medens Moder- 
landet i Salamisbugten modtog Frihedens Bloddaab. Nu tænker 
man ved Navnet Korfu snarere paa Englændere end paa Hellener. 
Nej, vi kan ikke slaa os til Ro dér. 

Klokken ét var vi Nordsiden saa nær, at man kunde se 
den hvide Klosterbygning paa Kegleklippen, der hæver sig som 
det højeste Punkt midtvejs, inde i Landet. Til begge Sider af 
denne Kegle danner Profilen Bølgelinjer med et langt jævnt Fald 
mod de lave Spidser; over den østliges grønne Frodighed samler 
sig Albaniens røde Klipper, den vestlige løber ensom ud i det 
blaa Hav. Kun sjælden træder Klippen nøgen frem; næsten alt 
er grønt, Bjærghæld, Kløfter og Dale ere løvdækkede. Korfu er 
jo Olivenskovens Land. Træerne, hvis Antal skal være over fem 

Millioner, naa en Højde af tredive til fyrretyve Fod, ja indtil 
tresindstyve Fod, og have en Udfoldelse som næppe noget andet 
Sted. Hvis de gamle havde Ret i, at Korkyra er Phaiakernes 
frugtbare Scheria, saa kan disse Olivenkæmper jo ogsaa have et 
værdigt Stampar i de to sammenvoksede Oliventræer, som gav Odys- 
seus Nattely og »hvorunder godt to eller tre Mænd kunde bjærge 
sig ved Vintertid, om saa Stormen var aldrig saa stærk.« Men 
overalt stikker mørke Cypresser deres stive Spidser op af det 
lyse, graalige Olivenløv, som Standarter med Dugen viklet fast 
om Stangen. 

Det er denne Modsætning mellem Øens smilende Frodig- 
hed og Fastlandets barske Nøgenhed paa hver Side af det blaa 
Sund, der gør Indsejlingen saa uforglemmelig. En lille skjuler 
selve Staden, indtil man er lige ved Rheden. Saa udbreder den 
sig pludselig med sine hvide Huse, behersket af de to store 
Forter. 

I Havnen laa det græske Skib med Dampen oppe. Det 
saa' altsaa ikke ud til, at Opholdet paa Korfu skulde blive af 
stor Varighed; maaske var der ikke megen Tid at give bort. 
Foreløbig kunde man ikke slippe fra Borde: Skibet havde ikke 
faaet Pratica, fra den forreste Mastetop vajede det gule Kolera- 
flag. Men Havnekommissionen var allerede paa Vején derud. 
Medens Mandskabet passerede i Gaasegang forbi Lægen, var 
»Mars« allerede omringet af Korfus Baadførere, af hvilke én 
snart befordrede mig og mit Tøj over til det græske Skib. Han 
paastod at jeg maatte i Land for at faa Billet, men det viste sig 
at være unødvendigt, og jeg var ret fornøjet med at slippe for 
en Landing i Huj og Hast, som ikke kunde bringe mig noget 
Udbytte men vel en uforholdsmæssig Udgift. Man siger om 
Baadførerne dér, at de ofte, naar den rejsende skal ud paa Skib- 
et, er enige om den fuldstændige Umulighed af at ro ham der ud 
under ti Francs, og hvis man ikke har Tid til at faa fat i de 
formodentlig altid fraværende Myndigheder, kan en saadan Strike 
komme En dyrt nok til at staa. Overhovedet ere alle enige i at 

advare mod Korfuanerne: »Pas endelig paa Deres Tøj, og vi& 
dem ikke for meget Guld, for det er lutter Tyve og Røvere, de 
tager alt, naar de bare kan komme af Sted dermed.« Selv fik jeg 
saa lidt at gøre med dem, at jeg ikke kan have nogen Mening, 
og jeg er i Tvivl om, hvor hen min eneste lille Erfaring peger. 
Da jeg nemlig allerede havde afskediget min Baadfører, faldt det 
mig ind, at jeg havde et Brev og et Brevkort, som jeg ikke 
kunde faa bort uden ved at betro dem til ham. Brevet var 
ufrankeret, da jeg ingen græske Frimærker kunde faa paa Skibet. 
Han erklærede sig villig til at besørge dem men maatte have en 
Drachme for at bestride Omkostningerne. Jeg forklarede ham, at 
han kunde nøjes med tredive Lepta, da et Frimærke kostede fem 
og tyve, og han allerede havde faaet mer end han fortjænte. 
Denne nye Synsmaade gik han ind paa og satte sin Ære i Pant 
paa, at han samvittighedsfuldt skulde besørge Kortet og Brevet, 
— som virkelig ogsaa kom til deres Bestemmelsessted — og Brev- 
et oven i Købet frankeret. Nu skal der en kyndig Psykolog og 
Moralist til for at afgøre, om Korfuaneren fortjæner Dadel, fordi 
han vilde snyde mig for fem og halvfjærsindstyve Lepta, eller Ros, ' 
fordi han ikke stjal fem og tyve. 

Det varede en halv Time, inden vi lettede Anker, saa der 
var nogen Tid til at betragte Stad og Omgivelser; hidtil havde 
Travlhed ikke tilladt mig mange rolig nydende Blikke. Til venstre 
strækker det gamle Forts lave Dobbeltklippe sig ud og lukker 
Havnen med de to Højder, kronede af gamle brune Mure, om- 
bæltede af Gypresser og ligesom løfted paa en Terrassesokkel af 
Murværk og Bastionvolde, der yderst mod Vest løber ud i en 
udsigtsberømt Platform. Til venstre for dens skarpe Skygge- 
Skraaning svømmer i fjærn Soltaage Bjærgene paa Korfus Syd- 
spids. Til højre for den hvide By rejser sig som Pendant det 
nye Forts dunkle Bastioner med lyst Murværk, og bort fra det 
trækker en Forstad sig langs Stranden; bag ved bølger en Krans 
af Olivenhøje. Men længst til højre lukkes Bugten af Pantokrator- 
bjærget med sin lange lige Sadel mellem to lave symmetriske 

Toppe. Denne Bjærglinje bliver ved at holde sig som Øst-Korfus 
karakteristiske Profil under Farten syd paa. 

Vi sejlede om det gamle Fort, der skød sig frem foran 
Byen mod den lille nøgne Vido-Ø. Snart efter saa' man ved 
Indløbet til en dyb Bugt en bitte lille Gypresseholm ; denne be- 
tragter den søfarende med hellig Gysen, da den er hverken mer 
eller mindre end det Skib, som Poseidon forvandlede til en Klippe 
til Straf, fordi det havde bragt Odysseus til Ithaka, — hvor hen 
vi netop nu sætte Kursen og som jeg haaber at komme paa 
Højden af i færre Timer, end de flinkt roende Phaiaker brugte. 
Ved dette Syn rystede brat mit Hjærte og mine Knæ, og jeg 
talede til min mandige Sjæl og spurgte den, om jeg vel havde 
fortørnet Jordrysteren, saa at hans tangvajende Trefork kunde 
oprøre det graalige Havdyb imod mig. Og min mandige Sjæl 
svarede mig, at vel var jeg en elendig Landkrabbe, der aldrig 
paa Skildpaddelyrens syv Strænge havde sunget Sange ved Havet r 
— ja jeg havde tvært imod i min karmoisinrøde Ungdom skrevet 
de uærbødige Vers »Gudesalget«, som nok kunde fortjæne en 
Dukkert; men for Resten vilde den hestebeskyttende Poseidon 
nok tilgive mig slige Formasteligheder for Romu lus's Skyld, lige- 
som Danmarks gyldenlokkede Ungmøer og velbepennede Kritikere 
allerede have gjort. 

Det kunde nu være godt nok, men hvem var sikker paa, 
at ogsaa de medsejlende havde en ren Samvittighed? Der var 
nu f. Eks. den lille sortsmudsede Italiener; da han var en fattig 
Stymper og — som jeg hørte bo'de ved Kysten — kunde han saa 
ikke til sin tarvelige Husholdning have sanket det langt-opsprøjt- 
ende Havsalt, skønt Dybets Guder have skænket den Knebelsbarts- 
Drot Emanuel og hans Efterfølgere det til en kostelig Eneret? 

Den for en Italiefarer naturlige Forbindelse mellem Salt og 
Tobak bringer mig til følelig at mindes min Mangel paa denne 
uundværlige Urt, — saa meget mer som jeg netop mistænksom 
iagttager en langhaget, fezprydet Græker, der ruller den ene 
Cigaret efter den anden mellem sine gule Fingre. Ogsaa han 



Digitized by Google 



270 



Adria og Landkendinger. 



kunde jo bringe Vanheld over Skibet; der skal kunne rummes 
megen Svig under saadan en rød, sortkvastet græsk Fez, der 
nøjagtig ligner en gammeldags Lamperørshætte. Men for Øje- 
blikket indgyder han mig mere Misundelse end Frygt. Jeg be- 
klager dybt ikke at være kommen i Land paa det skønne Korfu. 

Det vil snart ligge bag ved os. Vi nærme os det aabne 
joniske Hav og Aftenen. Til venstre, tæt inde ved Fastlandet, 
ligger de smaa Sybotaøer, der ikke udmærker sig ved andet, end 
at der ved dem en Gang fandt et Søslag Sted mellem Kolonien 
Korkyra og Moderen Korinth, som Athenienserne greb ind i, 
hvorved den peloponnesiske Krig begyndte. Disse Stenholme 
ere de smaa Tuer, der væltede Athenes gyldenhjulede Triumf- 
vogn. 

Albaniens Kyst er ikke øde som før; Olivenlundene synes 
at være trængt over Sundet fra Korfu; de har for største Delen 
dækket Strandens Nøgenhed og strækker sig højt op ad Bjærgene. 
Over deres Sider er et vidunderlig fint Farvespil hensmeltet. En 
Klippeskraaning træder ren violet frem af alt det løvgrønne. 
Over de nøgne Stenbølger ligger i alle Rifter og Kløfter underlig 
gennemsigtig grønne Skygger. Der bag ved, hvor Blikket under- 
tiden trænger ind gennem lange Slugter, gemmer sig de mørke 
Sulioters berømte Fjælde. 

Lige over for skærer Korfus Sydpynt sig skarpt takket ned 
mod Solnedgangens Rosa. En lang Guldsky synes at holde sig i 
Ligevægt paa dens lave Top. 

Foran, lidt til højre hæver sig over de violette Bølger 
Paxos' og Antipaxos' skovmørke Højder, lysende med lodrette 
hvidgraa Stenstriber. 

Det er Tid at gaa ned og spise til Aften. Blandt anden 
Klasses Passagerer er Italieneren og jeg de eneste Udlændinge; 
— men han snakker lidt græsk, og desuden kan alle disse Græk- 
ere mere eller mindre italiensk. Det er ogsaa det Sprog, hvori 
de tiltale mig, — for saa livlige Sydlændinge som de vil naturlig- 
vis gærne i Kast med den »hvide Mand« og udforske, hvad han 

fører i sit Skjold. Det gaar, »skønt med en Del Besvær«. Lidt 
bedre glider Samtalen, da et Par af Grækerne, som har faret til 
Søs, begynder at tale engelsk med mig, — hvorved de rigtignok 
snart bliver revet ud af den Fejltagelse, at min Blondhed er ud- 
klækket i Albions Taager. Nej, jeg behandlede rigtig nok ikke 
Versenes Sprog som mit Modersmaal; men under saadanne Om- 
stændigheder er man alt for glad over blot at kunne hjælpe sig 
lidt frem, til at have synderlig sproglig Samvittighed. Sproget, 
som for den indfødte er en Pegasus, der bærer ham over Tank- 
ens mest svimlende Afgrunde, som om det kun var tilladelige 
Grøfter, det er for den rejsende fremmede en ulykkelig Posthest, 
der bliver kørt sønder og sammen — og det endda paa de ked- 
sommeligste Alfarsteder. 

Maden var ret god, men for meget maa man nu ikke 
vente af det græske Køkken; Kødet er dets Svaghed. Inter- 
essantest var den hvide Resina-Vin, den nationale Drik, som jeg 
havde hørt megen Tale om. »Den første Dag spytter man den 
ud, den anden Dag kan man drikke den, den tredje drikker man 
sig fuld i den« — saaledes lød en dansk Kunstners Karakteristik 
af den. Det passede imidlertid ikke rigtig paa mig; jeg fandt 
den altid ret drikkelig, men aldrig synderlig herlig. Den er saa 
stærkt tilsat med Harpiks af Strandfyrren, at den næsten ingen 
Vinsmag har; snarere ligner den Ale, men kan rigtig nok ikke 
maale sig med denne ædle Ølsort. 

Efter Bordet drak man Kaffen oppe paa Dækket i Maane- 
skin. Det var den sorte Grums-Kaffe, Orientens Drik. Den ser- 
veredes i en lille snæver Kop med chokoladebrun Skumflade, i hvis 
løse Smaabobler Kahytslygten og Maanestraaler tændte Regnbue- 
glimt. Med Andagt tager man den i Haanden; den er et Pant 
paa, at man er kommen til Orienten. Men de første Gange, naar 
de uøvede Læber søber den ind, inden Grumset har bundfældet 
sig, har denne Kaffe rigtig nok ikke nogen synderlig tiltalende 
Smag. Senere blev jeg dens erklærede Tilhænger, navnlig i dens 
ægte bitre Form. 

Lidt senere ud paa Aftenen, da jeg gik om i mine egne 
Maaneskinstanker — ikke romantiske men klassiske — kom jeg 
i Snak med en af de engelsktalende Grækere, en stærktbygget 
skægget Karl, der snarere saa' ud som en engelsk Styrmand end 
som en Hellener. Han var imidlertid barnefødt paa Ithaka, »the 
most celebrated island«, som han venter at vi vil passere Klokken 
lidt over elleve. Det er for mig Aftenens vigtigste Spørgsmaal. 
Klokken elleve maa Maanen desværre være gaaet ned, men vi 
kommer sikkert saa tæt forbi den, at man tydelig kan skelne 
hele Formen. 

Ithakenseren havde hentet sig en Pude og et Tæppe, hvor- 
med han gjorde sig det bekvemt paa Træbænken langs Kahyts- 
huset. Saa krammede han et stort Stykke Papir op og bød mig 
arme tobaksløse at tage til hans Forraad og benytte det paa 
Rejsen, han havde nok deraf: — det var tyrkisk Tobak, den 
bedste Tobak i Verden, forklarede han med Stolthed. Den første 
Paastand kunde han nu have Ret i, uden at det forholdt sig 
rigtigt med den anden; for »tyrkisk Tobak« er ligesom »dansk 
Smør« et saare elastisk Begreb, og jeg tror ikke, at hans var 
vokset ved Saloniki. God og frisk var den imidlertid, saa den 
kunde sagtens være en Delikatesse for en nordisk Gane. Jeg 
kunde til Gengæld kun byde ham ægyptisk Rispapir, som han lod 
til at sætte megen Pris paa, da han selv havde en Bunke temme- 
lig groft Gigaretpapir. 

Snart samlede der sig flere medrejsende om os, en Ka- 
raffe Vin kom op — sort Vin, ikke Resina, — og Symposiet be- 
gyndte. 

Der var en ung, livlig græsk Gendarm, som meget gærne 
vilde i Kast med mig, hvilket havde store sproglige Vanskelig- 
heder, da han kun kunde sit Modersmaal. Saa meget kunde jeg 
vel forstaa, at jeg var en Landsmand af deres Konge, som var 
en meget god Konge, og at denne min ophøjede Kompatriot for 
Tiden beærede Danmark med sin kongelige Nærværelse. Men 
videre Meddelelser vare umulige uden Tolk. 

En af Grækerne begyndte at synge Nationalsangen — en 
flov Efterligning af »La Parisienne«. Derved kom Nationalsange 
i Almindelighed paa Repertoiret. Den russiske Hymne var der ingen, 
der kunde mer end Begyndelsen af. Men den angliserede Itbakenser 
brummede »God save the queen«. Det kunde Italieneren ikke holde 
ud: skulde det være t Musik, det var jo til at falde i Søvn over! og 
han vrængede Melodien efter paa en Maade, der kom den danske 
Opfattelse »Gummi elasticum« temmelig nær. Nej, saa var der deres 
Nationalmelodi, det var noget andet, det var Liv, det var Musik 
det! Efter denne Indledning maatte vi altsaa døje Garibaldi- 
Marschen, det livagtigste »Vagtparaden trækker op«, som man 
kan tænke sig, et Rabalderstykke der har gjort et uudsletteligt 
Indtryk paa mig ved den Effekt, som det frembragte ved at falde 
ind i Wagners »Valkyrie«, midt i Samtalen mellem Wotan og 
Brynhild, — fordi de kongelige i det Øjeblik traadte ind i Logen. 

Og Italieneren, der havde faaet Blod paa Tanden, fortsatte 
med Verdi, debiterede hele Scener med Trimolostemme og be- 
gejstrede Tenorist-Bevægelser. 

Men i en Pavse klappede Gendarmen mig paa Skulderen. 
Hans straalende Ansigt og Armen, der var hævet som en Takt- 
stok, forberedte mig paa noget særdeles overraskende. Og pludse- 
lig begyndte han saa at brøle »De gode gamle Ægypteret. 

Det var unægtelig en fia Opmærksomhed , skønt han ikke 
kunde ane, hvilke loyal -hjemlige Minder han bragte mig fra 
hine Middagsminutter, naar jeg som Dreng stod ude paa Altanen 
i Frederiksgade og ventede paa det Øjeblik, da den gamle Fane 
kom ud af Palæporten og Trommer og Piccolo-Fløjter spillede 
op . . . Amalienborg Plads! hvor forunderlig er det at mindes 
dig her nede og sende dig min Hilsen fra Orientens Tærskel. 
Jeg synes at fornemme din gamle palæhegnede Stenro om den 
irgrønne Rytterstatue, foran Marmorruinen. Og i din fornemme 
Stilhed hører jeg Skridt, — altid mange Skridt, — ligesom de 
høres paa hint Hjørne i Dickens »to Byer« : — smaa trippende Børne- 
fødder, Trampen af Drengestøvler, og saa urolig slentrende Yng- 

lingeskridt, standsende for at drømme, ilende for at naa, nølende 
for at lade sig indhente, — Kærlighedens Feberfjed. 

Musiceringen vedbliver. Der brøles i Kor en Mængde af 
disse kosmopolitiske Galopader, som man har danset efter, Gud 
ved hvor og med hvem. Men naar der kommer en længere 
Pavse, slaar Gendarmen højtidelig til Lyd som en Regiments- 
Dirigent og begynder paa vor gamle Fanemarsch: Da da dom r 
dom dom, dom dom, dom dom, — og jeg falder ind: rada- 
tjim, dom dim, dom dim — dom; — og vi høster stort Bifald 
med »den danske Nationalhymne«, som Italieneren sætter langt 
over den engelske. Med den drager endelig det glade Selskab 
bort for at sove Rusen ud. 

Jeg bliver siddende. Vagtparaden er trukken hjem, og jeg 
føler atter Palæpladsens forstenede Ro omkring mig. Men bestandig 
lyder Skridtene, især de sidste: Børneskoene og Drengestøvlerne 
forføje sig bort, men bestandig vedblive disse strejfende Ynglinge- 
skridt, urolig flakkende, ensomt søgende. I Stenpladsens Stilhed 
faar de en underlig Resonnans, som Draabefald i en Marmor- 
kumme. 

Hvad vil I mig her, I, min gamle Kærligheds Feberfjed? 
Hvad søger eders trætte Erotfødder saa langt fra deres egen 
Tryllekreds, her ude paa det joniske Hav? . . . aa, jeg ved nok, 

hvad I vil finde paa det joniske Hav, I smaa Pilgrimme! 

Og maaske er vi der allerede. 

For det er allerede silde. Maanen stikker kun halvt op af 
Havhorisonten, som et gyldent Bøffelhorn. Jeg gaar et Par Skridt 
tilbage for at faa Udsigt mod Øst. Dér hæver sig over Vandet 
en stejl Klippe, Forbjærget af en stor 0, hvis Masse flyder ud i 
Dunkelheden. Den sidste Glød af Maanelyset glimter mat paa 
dens ru Side. 

Ser I dér, hvad I søge, — Sapfo-Springet — den leuka- 
diske Klippe? 

Paa den tarpeiske Klippe har jeg staaet og været lige 

saa ubevæget som Childe Harold var det ved Actium og Tra- 
falgar — fordi han var født under en fjærn, hæderløs Stjærne: 

But when he saw the evening star above 

Leucadias far projecting rock of woe, 

And hail'd the last refuge of fruitless love, 

He felt or deemed he felt no common glow . 

Der gives Høsttimer, da hele Luften synger af Vingesusen, 
metallisk surrende Toner, som dem fra en Stemmegaffel. Kun af 
og til opdager Øjet en lavt trækkende Kile af Vildgæs: men 
mange flere, skjulte i det dæmrende blaa, fylder Rummet med en 
forvirret Lyd af deres fjærne Flugt. Saaledes syntes her Natte- 
luften at synge rundt om mig, mættet af Rytmer. Disse byronske 
Vers strøg mig saa tæt forbi, at jeg kunde se dem. Da jeg for 
mange Aar siden læste Childe Harold, hørte de til de faa, som slog 
ned i mig, af en eller anden skjult Grund, langt fra at ane, at de 
nogen Sinde skulde komme til at synge i mig paa det Sted, hvor de 
først blev følt. Disse Vers — og saa en' Strofe af hende selv, 
den lesbiske Muse, der fulgte det gamle græske Husraad mod 
ulykkelig Kærlighed, at springe ned fra den leukadiske Klippe, — 
Vers om hendes elskovssyge Legeme, hvor Feberflammer risle 
under en Hud, der blegner som tørt Græs . . . 

Maanens sidste Stjærneglimt er slukket. »Lidelsesklippen« 
trækker sig tilbage i den østlige Nat. Men mod Vest, lidt for- 
ude, ligger en ny Klippeø mørk paa Bølgerne. Tydeligere og 
tydeligere skelner jeg dens Form: to Fjælde med en dyb, hav- 
berørende Indsænkning imellem sig. Mit Hjærte banker stærkere, 
jeg véd at denne Profil er Ithakas. 

Det er ganske stille, og Havet er næsten blankt, kun 
bovnende med brede, flade Dønninger. Det klukker ganske sagte 
om Boven af den lille Damper, som iler frem med sin urolige 
Maskinstønnen, dirrende af Skrueslaget. Jeg er ganske alene paa 
Agterdækket, og fra Kommandobro og Fordæk høres ikke en Lyd. 
Straaler fra Toplygten glide ned ad Masten og entre ned ad 
et Par Toves Undersider. Fra Kahytstrappen strømmer et rødt 

Lys ud, og af og til søger jeg der hen for at kigge paa mit Kort. 
Over den vestlige Himmelrand er der en mat eliptisk Glans fra 
den skjulte Maane og Havet har en selvlysende Blankhed. 

Paa det voksende Ithaka trækker det ene af de to Fjælde 
sig bag ved det andet. Det bliver en stor, rund Klippe. Vi er 
nu tæt ved den. Men bag ved den viser sig et andet, længere 
buet Bjærg, der med sin blegere Tone sjgies at ligge længere 
borte. Jeg er i Tvivl om det er Kefalonia eller om det hele er 
Ithakas Længdeprofil. 

En Matros kommer op fra Maskinrummet med en Lygte i 
Haanden. — »Ithaka,« siger han lakonisk, da han ser mig staa og 
stirre paa Øen. Jeg spørger paa slet Italiensk, om det sydlige 
Bjærg ogsaa hører dertil eller om det er Kefalonia. 

»Ithaka, all Ithaka,« svarer han og gaar for ud. 

Den korte Vej fra Leukadia til Ithaka er Vejen fra Lyriken 
til Eposet. Den leukadiske Klippe stiger stejlt op af Vandet som 
en dristig Sprofe, men episk magelig strækker Ithaka sig paa 
Havet, Heksametrets evige Bavtasten, med sin harmoniske Dobbelt- 
bølge delt af den kløvende Cæsur. Nu da vi er tæt inde, tegner 
denne store Profil sig klart mod den lysende Vesthimmel. Ved 
Sænkningen midtvejs trækker en Bugt sig ind; dér er vel den 
Forkyn helligede Havn, hvor Odysseus blev landsat. Hvis Oliven- 
træet endnu staar der inde, er det i alt Fald skjult af Natten, og 
det ser ikke ud til, at der er meget tilbage af de træsortrige 
Skove. Men det ser man vel, at Landet er fuldt af Klipper og 
ikke duer til Hesteavl ... 

Og hvor blev du saa af, du lille Forstand, der var saa 
vigtig ude paa Adriaterhavet? Du gjorde slet ingen geografisk- 
moralsk Bemærkning om, at Elskovs-Klippen paa sine gamle Dage 
er bleven til Kap Ducato og saaledes paa en sindrig Maade viser, 
hvorledes Alderen forandrer Idealerne. Du fordybede dig heller 
ikke i Beregninger over, hvor mange smaa Rapsoder der kan 
være gaaet paa én stor Homer, og betonede ikke Usandsynlig- 
heden af, at mange af disse Rapsoder selv har set Ithaka, — da 

Kommunikationsmidlerne den Gang var saa langt tilbage, at man 
ikke havde noget pan-hellenisk Dampskibsselskab — for ikke at 
tale om østerrigsk Lloyd. Du tav ganske stille . . . Men du, du 
troende og tvivlesyge Fantasi, — Begejstring, Andagt, Poesi — 
eller hvad nu Menneskene døbe dig, — du der i din Ungdoms 
Titankraft kunde flytte Bjærge, men nu ligesom Tithon er svunden 
ind til en fjærn Stemme, der synger underlige gammeldags Sange 
for os fabriksmæssige Nutidsmennesker! Nu tvivler du da ikke 
længer? Nu er det dog vel klart, at vi for ramme Alvor kom- 
mer til Grækenland, da du har haft saadanne Landkendinger af 
det gamle Hellas som Sapfos Klippe og Odysseus* 0? 

Dér glider den længer og længer tilbage paa det matlys- 
<ende Nattehav. Du sender den dit sidste Farvel og jubler mod 
de kommende helleniske Dage: 

Und die Sonne Homers, siehe, sie låchelt auch uns. 

K. Gjellerup. 



Tilskueren. 1884. 

Er en konfessionsies Skole mulig? 

(Indledningsforedrag ved et pædagogisk Møde i København 30. Novbr. 1883.) 



Det er paa en stor historisk Bevægelses Bølger, at Tanken 
om konfessionsløse Skoler i Nutiden bæres frem. Kast blot et 
Blik paa de evropæiske og amerikanske Lande, saa vil De overalt 
se Samfundene ivrig sysselsatte med at iagttage, drøfte og ordne 
deres Skolevæsen, og alle ere de mere eller mindre inde paa den 
Bevægelse, der giver Konfessionerne en anden Valplads at kæmpe 
paa end Skolens Enemærker. Hvad der tidligere har hersket i 
Kraft af Traditionens ubestridte Herredømme, drages ind under 
Forhandling: Tvivlen d. v. s. Tanken om, at Sandheden kan ses 
fra mange forskellige Sider, er bleven en Livsmagt, der, idet den kritisk 
trækker Grænser, i sig bærer Frø til en mere dybt gaaende og 
omfattende Tro. Livet leves ikke længer barnlig og naivt, men 
med en Refleksion, der drager alle og alt ind i sit Net, og en af 
de skønneste Frugter af den dybere Bevidsthed om Livets Væsen 
er den voksende Respekt for personlig Overbevisning, en Respekt, 
som Nutidens Stater have lyst i Kuld og Køn ved deres Love om 
Tros- og Samvittighedsfrihed. Denne Anerkendelse af den person- 
lige Overbevisning og dens Krav er det første Udgangspunkt for 
Tanken om konfessionsløse Skoler. 

Men et andet Hovedtræk i den samme Udvikling er, at der 
gennem de mange Modsætninger, der have staaet stejlt og util- 
gængelig lige over for hinanden, efterhaanden har arbejdet sig 
frem en Følelse og Forstaaelse af et Fællesskab, der ligger bag 
ved Modsætningerne, Tanken om almene Love, der gøre dem alle 
til et sammenhængende Hele. Paa Sprogets Omraade hersker ikke 

mere den Rangforordning, der stiller et Par klassiske Sprog lige 
over for Resten som barbariske; man er gennem den videnskab- 
elige Sammenligning naaet til at se det forbindende Slægtskab, 
der gør dem alle til Mødre, Søstre eller Døtre af hinanden. Og 
om de Forestillinger, der ligge bag ved Sprogenes Udtryk, gælder 
jo det samme: ogsaa de forme sig til et mægtigt Stamtræ med 
sine Rødder i de tidligste historiske Tilstande og sin Top i en fjærn, 
endnu ikke synlig Fremtid. Mere og mere har den hele Livs- 
betragtning faaet fast Fod i Anerkendelsen af en Menneskenatur, 
der udvikler sine Ejendommeligheder i historisk Sammenhæng uden 
Spring, det ene Led skydende frem af det andet. Denne Betragt- 
ning, der har behersket Naturvidenskaben, saa længe der har 
kunnet være Tale om en saadan, har ogsaa begyndt at lægge 
Aandsvidenskaberne under sit Scepter, og der er ad videnskabelig 
Vej indvundet et Materiale, som ivrige Granskere flittig arbejde 
med at lægge til rette for en rationel, rent menneskelig Forstaaelse, 
og hvis Resultater lidt efter lidt ere blevne Menneskeslægtens Al- 
meneje. Det er den anden Forudsætning for Tanken om konfes- 
sionsløse Skoler. 

Jo mere forstaaet Stof Videnskaben lægger under sig, des 
mere sejrer den Bevægelse, der knytter Menneskene sammen i Fred 
og Enighed. Under videnskabelig godtgjorte Sandheder maa alle 
bøje sig, der er en tvingende Magt i et Bevis, hvor Tænkningen 
virkelig har sagt det afgørende Ord, og paa denne Baggrund er 
det, Skolen, hvor dens Stilling er mest fremskudt, har udviklet sig 
til at arbejde. Skolen maa væsentlig opfattes som Kundskabs- 
organ, som en Institution, gennem hvilken et enkelt bestemt Livs- 
krav kommer til Orde, fordi Opdragelsens andre Organer ikke 
længer have mægtet at omspænde det paa den Maade, som Op- 
gaven kunde fordre. Men Kundskab er jo i Virkeligheden kun 
Indsigten i og Forstaaelsen af Kendsgerninger; at stille den op- 
voksende Slægt i det rette Forhold til Livets Kendsgerninger, de 
nærmere cg de fjærnere, det er derfor Skolens Opgave. I Føl- 
elsen af, at der er andre Magter i Livet end dem, der med Tank- 
ens tvingende Herredømme ere i Stand til at lægge Menneskeaand- 
erne under sig, har Skolen draget sine Grænser snævrere end den 
i tidligere Tid har kunnet gøre det, den Gang Bevidstheden om 
Dobbeltheden i det aandelige Livs Udgangspunkter endnu ikke var 
klart fremme. Bevægelsen gaar da hen imod at samle Skolen i 
dens hele Virksomhed om alt det, der kan være Menneskeslægtens 

Fællesgods, alt det, i hvilket de forskellige, selv om deres person- 
lige Standpunkter fjærne sig nok saa meget fra hinanden, alligevel 
kunne finde et Bindeled og en fælles Virkeplads. Skolen, som er 
ruget ud under Kirkens Vinger, har vokset sig kraftig og stærk og 
har, som saa mange Børn vendt sig bort fra det Formynderskab, 
i hvilket den i tidligere Tider søgte sin Støtte og Styrke. De Tider 
ere komne, i hvilke man ser Skolen fra et væsentligt andet Syns- 
punkt end det, hvorfra man i Middelalderen ganske naturlig og 
nødvendig maatte betragte den, og i hvilke en Anerkendelse af 
Skolens selvstændige Opgave, en Frigørelse af Skolen paa alle 
Punkter, er Livsnerven i dens Udvikling, en Uafhængighed, der 
imidlertid ikke betyder det samme som en Kamp med andre Livs- 
magter, men kun betyder en bestemt Begrænsning til de Opgaver, 
som Skolen i Kraft af sit Princip er i Stand til at løse. 

Og naar Skolen nu har sin Opgave i det almene, følger 
deraf, at den, principielt sét, maa staa uden for den enkelte be- 
stemte Konfession. For saa vidt som Skolen er konfessionel, er 
den det i Kraft af en historisk Tradition, ikke i Kraft af et Prin- 
cip, som vedblivende vil kunne beherske dens Gerning. Det gælder 
da om at drage frem, hvorfor et Princip som Konfessionsløsheden 
ikke alene vitterlig er i Færd med paa mange forskellige Steder 
faktisk at trænge igennem, men ogsaa om at se, med hvilken Ret 
det gør sig gældende, hvilke større Frugter af den hele Virksom- 
hed der ville kunne ventes af dette Princips Sejer end ved en Be- 
varelse af den hidtil værende Tilstand. 

For det første maa Sagen ses fra Skolens eget Synspunkt. 
Skolen vil, idet den tyr til det almene som sin Opgave, kunne 
indvinde for sit Arbejde en Mangfoldighed af Kræfter, som den, 
saa længe den holder sig til det snævre konfessionelle Omraade, i 
Følge Sagens Natur maa skyde ud. Kræfter, som i og for sig 
maaske vilde være ypperlige Støtter for Skolen, har den konfes- 
sionelle Skole ikke Brug for, fordi dens Tyngdepunkt er lagt ikke i 
den størst mulige pædagogiske Brugbarhed hos Læreren, men i hans 
Overensstemmelse med et bestemt konfessionelt Standpunkt. Og idet 
Kredsen af Skolens Lærere udvides, vil dens hele Virksomhed og- 
saa faa et mere alsidigt Præg; der vil føres friskt Blod ind i Skol- 
ens Organisme, fordi der ved Tanken om, at man fra forskellige 
Standpunkter mødes til fælles Virksomhed, vil blive en ganske 
anden Lejlighed til ogsaa inden for Lærernes egen Kreds at drøfte 
ethvert forefaldende Spørgsmaal fra alle Sider end dér, hvor man én 

Gang for alle er bunden til en bestemt Grundopfattelse og, hvad 
enten man mere eller mindre varmt er knyttet til den, har at 
holde sig den efterrettelig. Skolens Arbejdskraft, Liv og Alsidig- 
hed vil kun kunne vinde ved en Frigørelse af Kræfterne. 

Og vende vi os dernæst til Forældrene og se, hvor vidt 
deres Krav til Skolen og til deres Børns Opdragelse vil lide eller 
vinde ved en saadan Forandring, saa er det ogsaa tydeligt nok, 
at den kun vil skaffe Forældrene en større Ret over deres Børn, 
en større Adgang til at holde dem inde paa de Baner, som deres 
egen personlige Udvikling fører dem til at ansé for de ønskelige. 
Der ligger en Fare i at overlade en fremmed Magt Udviklingen af 
det, som i egentligste Forstand kun kan være et rent personligt 
Anliggende. Idet Skolen overtager en Religionsundervisning i kon- 
fessionel Aand, overtager det, som dog egentlig først kan faa sin 
Betydning derved, at det gennemføres i et Liv, der leves, saa har 
det uvilkaarlig den Indflydelse paa Forældrene, at der ligesom be- 
røves de>n noget af det, der skulde være deres egen nærmeste og 
første Opgave, at Brodden tages noget af den Følelse i dem, der 
siger til dem, at det er dem, som først og fremmest have at sørge 
for det rent personlige Liv i deres Børn. Den konfessionsløse Skole 
vilde derfor i mange Tilfælde føre Børnene tilbage til deres For- 
ældre ved igen at skaffe disse fri Udsigt til, hvad der er deres 
særlige Opgave. Men dernæst vil det jo i Følge Sagens Natur 
overordentlig ofte være Tilfældet, at den Udvikling, Forældrene 
have gennemgaaet, i vigtigere eller mindre væsentlige Punkter ikke 
kan forlige sig med den religiøse Paavirkning, som deres Barn er 
Genstand for i Skolen. Det er aldeles nødvendigt, at der tit maa 
komme Stridspunkter frem, i hvilke Skolen og Hjemmet staa lige 
over for hinanden som to kæmpende, der drages om Barnet og 
søge hver paa sin Side at faa Overtaget, og selv med den størst 
mulige Resignation fra Hjemmets Side vil der heri dog altid være 
noget, der strider mod den sunde naturlige Forældrefølelses Krav. 
Og hvad der lægger sig skillende ind imellem Forældrene og deres 
Børn paa et saa ømtaaligt Punkt som det religiøse, kan ikke 
andet end forstyrre Forholdet mellem Forældre og Børn paa den 
ene, Forældre og Skole paa den anden Side. Megen Uvillighed 
mod den offentlige Skole vilde netop derfor falde til Jorden i det 
Øjeblik man ogsaa her gennemførte Frigørelsen og derved saa 
meget varmere lagde Forældrene paa Hjærte, at Skolen ikke gik 
ind i deres Opgaver. 

Se vi dernæst paa, hvorledes en saadan Principforandring 
vilde virke paa Lærerne, saa er det jo klart, at ogsaa der kunde 
der kun være Tale om en Sejer, der var vunden, en Sejer for den 
frie Personligheds Ret til at gøre sig gældende, en Sejer for den 
moralske Holdning, som det dog først og fremmest kommer an 
paa, at en Lærer er i Besiddelse af. Overalt, hvor man lever sit 
aandelige Liv under Trykket af Meninger, man skal have, er der 
en Fare for, at det kan gaa ud over éns rette moralske Forhold 
til sin Piigt. Den Frimodighed i Kampen for sin Overbevisning, 
som hører ethvert sandt Menneskeliv til, lider let et stærkt Knæk 
ved en Kommando fra oven, som for visse Mennesker i visse Stil- 
linger paabyder en én Gang for alle given Opfattelse. Hvis man 
vil se hen til Forholdene, som de virkelig ere i Lande, hvor gen- 
nemført konfessionel Undervisning findes, vil man ogsaa gennem- 
snitlig møde som Fællespræg for Lærerstanden en vis Ængstelig- 
hed, en vis Frygt for at sige noget, der paa den ene eller den 
anden Maade ikke lader sig forlige med vedkommendes Stilling og 
de Fordringer, der i Kraft af denne stilles til ham, en Tilbøjelig- 
hed til at tie paa Punkter, hvor det maaske kunde være mere 
velgørende for vedkommende selv og hans Omgivelser at tale, et 
Hang til at lægge Hænderne i Skødet, hvor den første og natur- 
ligste Tilskyndelse var den at handle, kort sagt en fortsat Tagen 
Reb i Sejlene i mange Situationer, hvor det netop gjaldt om for 
fulde Sejl at styre løs paa et Maal. Den personlige Handledygtig- 
héd, den troværdige Staaen ved sit Ord, den frie Udtalelse af sin 
inderste Overbevisning — alle disse Elementer i et udviklet Men- 
neskeliv ere udsatte for at lide noget, naar der er Tvang i éns 
aandelige Forhold, og derfor vil ogsaa fra denne Side sét, gennem 
sine Lærere, Skolen kun kunne vinde ved en Frigørelse. I kon- 
fessionelle Lande gaar det tit saaledes, at netop de mest udpræg- 
ede Personligheder i Lærerstanden ere dem, som først staa for 
Skud, naar der er Tale om at rense Besætningen; dem, der ere 
deres Overbevisning bekendt, dem, der kæmpe med aabent Visér, 
dem er det, der falde først i Kampen, og dog er det dem, der i 
Virkeligheden, moralsk sét, ere Skolens bedste Støtter. Sligt und- 
gaas i det Øjeblik man hæver Forpligtelsen, Stavnsbundetheden til 
visse Meninger. 

Og se vi endelig paa den Indflydelse, som en saadan Forand- 
ring vilde have paa Eleverne, er det klart, at den ogsaa her 
vilde virke frugtbargørende paa Udviklingsmuligheder, som nu holdes 

nede. Følelsen af at staa lige over for Lærere, der kun ere bundne 
til deres Udtalelser gennem deres personlige Overbevisning, vil 
skabe en forøget Tillid til hele den Virksomhed, der udgaar fra 
dem. Følelsen af, at der ved en Skole arbejder Mænd eller Kvinder 
sammen, der ellers i væsentlige Punkter maaske staa i Strid med 
hinanden og ikke ere bange for at vove en Kamp med hinanden 
om deres Overbevisning, hvis Livet kræver det af dem, vil hos 
Eleverne udvikle en Fornemmelse af det humane Fællesskab, i 
hvilket selv de største Modsætninger ere i Stand til at samles om 
m og samme Opgave med Tilsidesættelse af det, som til andre 
Tider skiller dem; det vil være et Indlæg til bedste for den for- 
standige Tolerance, den gensidige Indrømmelse af hinandens Ret 
til fri personlig Udvikling. Selv om dette ikke træder saa klart 
og fuldt bevidst frem for Eleverne, medens de endnu gaa i Skole, 
som det senere hen i Livet kan stille sig for dem, er der dog et 
uvilkaarligt Indtryk, der gør sig gældende, og -mangen en Gang 
mister selv de mest indtrængende Forklaringer, den mest gennem- 
førte Fremstilling af et eller andet Standpunkt sin Kraft, fordi der 
hos den, der skal modtage det givne, dæmrer en Følelse af, at 
vedkommende ikke kunde sige anderledes, selv om han vilde det. 

Ved en Gennemførelse af Konfessionsløsheden maatte Skolen 
maaske bevæge sig paa et noget mindre Omraade, men den vilde virke 
med mere samlet Kraft, fordi den byggede paa det enkelte simple 
Princip, at Skolen kun er Organ for almen gyldige, tvingende 
Sandheder. Den stiller sig i saa Tilfælde ikke nogen større Op- 
gave end den kan magte, den sigter ikke mod noget Herredømme 
over det rent personlige Liv, et Herredømme, som den dog ikke 
kan føre igennem. — 

Saa kommer dernæst det Spørgsmaal, som jo skulde være 
det afgørende i Aften: er det da muligt at være konfessionsløs i 
sin Undervisning, lader det sig gøre at gennemføre dette Princip 
saaledes, at det virkelig bliver til noget, at det ikke bliver et Skilt, 
der hænges ud, men bag hvilket Modsætningerne alligevel tumle 
sig lystig? Nu maa man jo indrømme, at den konfessionsløse 
Skole stiller store Fordringer til sine Lærere, den fordrer af dem 
Modenhed, aandelig Overlegenhed, den fordrer Samvittighedsfuldhed, 
fordrer Selvbeherskelse af dem, kort sagt, den fordrer alle de 
Egenskaber, som udgøre Lærervirksomhedens Blomst. Men fordrer, 
strængt taget, ikke al Lærervirksomhed lignende Egenskaber? Lad 
os gaa ud fra, at Skolen ikke er konfessionsløs, den vil aldrig 

kunne sikre sig ved noget som helst Middel, at alle dens Lærere 
staa netop i ét og alt paa det Standpunkt; som Skolens Konfession 
angiver. Og fordi dette er en Umulighed, viser Virkeligheden og- 
saa, at det ikke finder Sted; men der er ingen andre Vilkaar, paa 
hvilke man er i Stand til at sætte en offentlig Skole i Scene. Den 
konfessionelle Skole er for saa vidt ikke til at gennemføre, naar 
den skulde tages i sin allerstrængeste Forstand, det Samfund, der 
ordner Skolen, har ingen Midler til at prøve Hjærter og Nyrer r 
har intet andet at ty til end netop den Samvittighedsfuldhed hos 
Læreren, der forbyder ham at give sig i Lag med et Kald, til 
hvilket han ikke har de krævede Forudsætninger, Men kan man 
ikke gaa ud fra, at alle, der komme til en Lærergerning i en of- 
fentlig Skole, just have den fine Følelse for, hvor Samvittighedens 
Krav ligger, vil man heller ikke kunne gaa ud fra, at det hele 
Lærerkorps én som alle skulde kunne maales paa en justeret Vægt 
og holde det rette Maal, og dog virker Skolen Dag ud og Dag ind 
som konfessionel Skole. Der forlanges da i Virkeligheden af dens 
Lærere kun dette, at de underordne sig i Principet under Skolens 
Krav, at de holde deres afvigende Meninger tilbage, at de over- 
hovedet søge paa intet Punkt at vække Strid eller Forargelse i 
Barnet, paa intet Punkt direkte modarbejde det, som fra anden 
Side principielt lægges til Grund for den hele Skoles Virksomhed. 
En konfessionsløs Skole bliver for saa vidt ikke vanskeligere stillet r 
som ogsaa den netop maa stille Krav til sine Lærere, beslægtede 
med dem, vi her have set stillede til den konfessionelle Skoles 
Lærere. Den forlanger da af sine Lærere, at de skulle arbejde 
med selve den særlige Opgave for Øje, som Skolen tjæner, arbejde 
for Meddelelsen af de Kundskaber, der i samlet Række kunne 
drage ind i Disciplenes Bevidsthed, og stille dem i det rette orient- 
erende Forhold til det Liv, de røre sig i. Skolen kan ikke ogr 
skal ikke give disse Kundskaber som blotte Brudstykker, som 
spredte Elementer, den maa paa alle Punkter, hvor en virkelig 
Sammenhæng kan paavises, søge at indordne Kundskaberne under 
denne Sammenhæng. 

Og der er jo store Omraader, hvor der i Virkeligheden slet 
ikke vil blive Tale om nogen Strid mellem konfessionel og ikke 
konfessionel Opfattelse. Lad os først tage den Undervisning, som 
Skolen paatager sig at give i Naturkundskab. Det er klart, at det 
konfessionelle Hensyn her ikke vil komme til at spille nogen 
Rolle; man staar lige over for en Gruppe Kendsgerninger, som det 

gælder om at tilegne sig ad rent naturlige Veje, som det for 
Eleven kommer an paa at iagttage med alle sine Sanser, for at 
saa alle disse Sanseindtryk kunne knyttes sammen under mere 
almene Synspunkter, og der kan fremgaa et Billede af Naturen, saa- 
ledes som den ordner sig i sine forskellige Grupper, og som disse 
Grupper staa i indbyrdes Forbindelse med hinanden. Hvad enten 
man staar paa den ene eller den anden Konfessions Grund, er 
det de samme Naturlove, der skulle opspores, de samme typiske 
Udtryk for Naturkræfternes Virken, Opmærksomheden maa ledes 
hen paa, og der er ingen Fare for, at nogen Strid vil kunne 
blusse op, naar man, vel at mærke, husker paa at holde sig paa 
det Omraade, hvor denne Undervisning nødvendigvis maa holde 
sig, Kendsgerningernes Omraade. 

Gaa vi saa over til den Side af Undervisningen, der be- 
skæftiger sig med Menneskelivet, saa træde Vanskelighederne 
noget mere i Forgrunden. Dog er der en hel Gruppe af Kund- 
skaber, hvor de endnu ingen Rolle spille: hele den sproglige 
Undervisning vil jo kunne gaa sin Gang uden at anfægtes af det 
konfessionelle Standpunkt; religiøs Følelse og sprogligt Studium 
ere to Omraader, der ikke staa i naturlig Forbindelse med hin- 
anden, og man vil fra forskellig Side kunne mødes paa denne 
Arbejdsmark i den største Enighed. Men nu den Literatur, som 
er nedlagt i de forskellige Sprog? Den plejer jo at é nævnes som 
et af Eksemplerne paa, hvor vanskeligt det er at gennemføre den 
konfessionsløse Undervisning. I Literaturen staar man jo nemlig 
over for aandelige Fænomener, som nødvendigvis maa afspejle 
sig i Lærerens Bevidsthed, og det Spejlbillede, der falder ind i 
den, maa igen straale tilbage paa Eleven, som saa paavirkes af 
Lærerens Sympatier. Hvor meget sandt og rigtigt der er heri r 
tror jeg dog ikke, Opgaven derfor behøver at blive sprærfgt. Jeg 
tænker mig nemlig som Lærer i en konfessionsløs Skole en Mand, 
der er i Stand til at forstaa og vurdere de forskellige aandelige 
Standpunkter, forstaa dem saaledes, at han paa én Gang kan 
stille sig inden for dem og uden for dem, og derfor ogsaa paa 
ethvert Punkt tage de rette Hensyn til Eleven og til Æmnet. Er 
der Tale om Literaturhistoriens Frembringelser, saa gælder det 
altsaa for Læreren om at sætte sig saaledes ind i det enkelte 
Værks eller den hele Periodes Aand, at han besjælet deraf lader 
selve de literære Kendsgerningers Aand tale igennem sig, medens 
hans individuelle Følelse eller Smag træder tilbage. Man holder 

sig vistnok i Reglen for stærkt til den gamle Opfattelse af Skolen 
som bunden til Kirken, af Læreren som en Slags Præst, naar 
man mener, at Vanskelighederne her skulde være uoverkomme- 
lige. Præstens Opgave er jo nemlig ganske vist den: at vidne 
om sin personlige Overbevisning, at tale ud fra denne med al 
den Fynd og Kraft, som staar til hans Raadighed, for at vinde 
Sjæle for det, han anser for det rette, det ene rette. Men Lær- 
eren har slet ikke denne Opgave, han skal ikke vinde Sjæle i 
den Betydning, at han skal gøre dem til sine Tilhængere eller til 
sin Overbevisnings Tilhængere, han skal udvikle og frigøre disse 
Sjæle saaledes, at de blive i Stand til selv at vælge deres Stand- 
punkt, naar de have samlet det fornødne Livsstof til at kunne 
træffe et Valg; ud over det gaar hans Opgave ikke, efter den 
Maalestok, vi her have anlagt paa Læreren. Og for saa vidt han 
da ogsaa maa være til Stede i Undervisningen med sin Person- 
lighed, er der noget, der hedder bunden Varme, en Varme, som 
i dette Tilfælde ikke træder direkte frem i Forkyndelsen af de 
Sandheder, som kunde gøre Læreren til en Apostel for sin per- 
sonlige Overbevisning, men en Varme, der træder frem i den 
Sjælfuldhed, med hvilken han er i Stand til at sætte sig ind i 
Æmnet for sin Undervisning, og den Aandsbevægelighed, med 
hvilken han er i Stand til at sympatisere med det forskellige, til 
kritisk at kunne leve sig ind i vekslende Tiders Tankegang og 
vekslende Personers Stemning og Følelse. Staar han f. Eks. lige 
over for et saadant literært Storværk som Dantes »Guddommelige 
Komedie«, vil hans Opgave som Lærer i Literaturhistorie paa 
ingen Maade være den kritisk teologisk at vurdere den Livs- 
anskuelse, som udtaler sig gennem Dantes Bog i Forhold til det 
Standpunkt, Læreren selv staar paa; nej, hans Opgave vil være 
den at tise, hvad det, historisk set, er for en Aand, der udtaler 
sig gennem Arbejdet, hvad det er for Sider af Middelalderens 
Liv, som dér træde os i Møde, hvad det er for forskellige Tids- 
aldres Tanker, der brydes med hinanden om Herredømmet, naar 
midt i den middelalderlige teologiske Skolastik de frieste og frisk- 
este Udtryk for Naturbegejstring bryder ind. Læreren maa 
ligesom kunne vandre rundt i de store, rummelige Sale med 
aabent Øje for deres Bygning og Udsmykning og gøre sine Elever 
opmærksomme derpaa, men uden at det for ham som Lærer i 
Literaturhistorie i mindste Maade bliver det afgørende, om Dante, 
religiøst eller teologisk set, havde Ret i sin Opfattelse eller ikke. 

Saaledes maa han lægge hele sit Stof til rette, og ud fra det 
Synspunkt ville i Virkeligheden den konfessionelle og den ikke 
konfessionelle Lærer komme til at staa hinanden meget nær. 
Forskellen beror i mange Tilfælde mere paa den forskellige Op- 
fattelse af, hvad det vil sige at være Lærer, end paa det forskel- 
lige personlige Standpunkt, hvorpaa Menneskene staa. 

Gaa vi nu over til selve Historien, som skulde være det 
allervanskeligste Punkt, saa er der maaske visse Afsnit af den, 
som paa Grund af Tidernes Ugunst maa stilles uden for Be- 
handlingen i en Skole som den konfessionsløse Skole, vi her 
skildre. I Følge selve Undervisningens Princip høre de naturlig- 
vis med til det, som skal meddeles Børnene, men det er jo ikke 
altid, de historiske Tilstande ere saaledes, at et Princip kan 
gennemføres i sit fulde Omfang, ihvor vel den endelige og blivende 
Løsning af Problemet er og maa være den, at hele den historiske 
Udvikling drages ind med i Undervisningen, naar Livsvilkaarene 
ere blevne andre end dem, under hvilke f. Eks. vi i Øjeblikket 
leve. Saa bliver det da her det Synspunkt, der anlægges, at 
gennemarbejde i Skolen alt, hvad der uomstridelig er i Stand til 
at drages ind under en rationel historisk Opfattelse. Det gælder 
for det første om Oldtidsfolkene, at det Synspunkt, vi skildrede 
for lidt siden lige over for Literaturhistorien, vil kunne gennem- 
føres ogsaa her uden store Vanskeligheder. Man vil kunne skildre 
Grækernes Liv i Oldtiden saaledes, at det efterlader det mest 
blivende Indtryk af noget stort og menneskeligt, og den konfes- 
sionelle og den ikke-konfessionelle Lærer ville kunne arbejde Side 
om Side paa at meddele deres Elever en Række rent nevtrale 
malende Livsbilleder, alene forskellige ved den større eller mindre 
Kunst, som hver af dem er i Stand til at lægge i sin Frem- 
stilling. Kun, naar vi komme til den hellige Historie, som den 
kaldes, altsaa det Afsnit af Historien, i hvilket Historien — fra 
én Side set — bryder de naturlige Aarsagers Kæde og bringer 
et nyt og overnaturligt Element ind, stiller Sagen sig noget ander- 
ledes, og dog vilde man til en vis Grad ogsaa her kunne finde 
Vej. I det Øjeblik man stiller sig paa det Standpunkt ikke at 
meddele, hvad der i og for sig er historisk Sandhed eller ikke, 
siden man endnu ikke kan blive enig om noget Sandhedskriterium 
at styre efter, men at meddele, hvad de foreliggende Kilder inde- 
holde, f. Eks. fremstiller, hvorledes det gamle Testamente skild- 
rer et enkelt Folks Udvikling med dets stadige Koncentration 

om det religiøse Problem, skildrer dette Folk som det, i hvilket 
en egen Opdragelsestanke er bleven virkeliggjort, — med Over- 
legenhed nok, med Forstaaelse nok til ogsaa dér at kunne se 
bort fra det Standpunkt, man selv staar paa, for at leve sig 
ind i det historiske Standpunkt, saa vilde heller ikke denne 
Undervisning frembyde saa store Vanskeligheder, at ikke Opgaven 
skulde kunne løses, hvis det kom an derpaa. Men, som sagt, 
Faren er der større, fordi Ømtaaligheden fra deres Side, der 
ere personlig interesserede i en konfessionel Opfattelse, er saa 
meget større, og derfor er det, at foreløbig en Opgave som denne 
maaske helst maatte blive liggende, for at ikke Undervisningen 
praktisk skulde strande paa et eller andet uformodet Skær. Og 
hvad der gælder om det gamle Testamente gælder naturligvis i 
forøget Grad om det nye, fordi det historiske Element træder saa 
meget mere tilbage og det direkte religiøse Moment saa meget 
stærkere frem. Men komme vi til den senere Historie, blive Van- 
skelighederne igen mindre, naar man blot resolut gaar ind paa 
at tage Sagen historisk, o: holde sig til de foreliggende Kends- 
gerninger og ikke bruge Undervisningen til derigennem at indøve 
Sandheder, som udspringe af en blot personlig Overbevisning. Vi 
ere allerede komne paa saa stor Afstand f. Eks. fra Middelalderens 
Katolicisme og dens Kampe med den nye Tid, der trænger 
ind, at vi uden stor Vanskelighed ere i Stand til med en god 
Vilje at sætte os ind i hele dens historiske Betydning, saa vidt 
de historiske Studier strække sig, og at kunne fremstille den t 
uden at her til Lands f. Eks. den protestantisk konfessionelle Be- 
vidsthed vilde føle sig stødt ved at én, der ikke stod paa dens 
eget Standpunkt, tog denne Undervisning i sin Haand. 

Men ogsaa Erkendelsen af, at Oversigten over hele Historien 
i dens Sammenhæng, at Indtrykket af de store Livstanker, der 
maatte bære Historien i dens Udvikling, i Virkeligheden paa af- 
gørende Punkter ligger over Børns Horisont, fører os til at fast- 
holde det samme Synspunkt. Man vil da ræsonnere saaledes: hvad 
det kommer an paa, er netop at give Kendsgerninger, fordi Eleven 
endnu ikke er moden til i et samlet Overblik at vurdere disse 
Kendsgerningers Forhold til de religiøse Sandheder. Man er vant 
til at overvurdere Børns Fatteævne, og jeg tror, at den konfession- 
elle religiøse Undervisning i Skolen har bidraget til denne Over- 
vurderen. Man tror at kunne føre Børn ind paa en personlig 
Overbevisning, der kræver ganske andre Udviklingstrin gennem- 

gaaede, end Barnet kan have gennemgaaet, en ganske anden 
Sum af Erfaring end den, der ligger til Rede for Barnet, og man 
fører derved ikke sjælden dette ind paa en umoden Behandling 
af Problemer, som vilde gribe Barnet ganske anderledes i deres 
Oprindelighed og Friskhed, hvis de gemtes til den Tid, i hvilken 
det var naturligt for det at stilles Ansigt til Ansigt med dem. Af 
denne rent pædagogiske Grund mener jeg, at det ogsaa i Historie- 
undervisningen gælder om ikke at stramme Buen mere end at 
den kan holde, ikke at ville give Børn en Forstaaelse af historiske 
Kendsgerninger, som de dog i Virkeligheden ikke ere i Stand til 
at tilegne sig. Begrænser man Opgaven saaledes og tænker sig 
den lagt i Haanden paa en udviklet Lærer, saa vil mange af de 
Farer, man frygter for, falde til Jorden, og Undervisningen vil 
kunne gennemføres uden noget egentligt Sammenstød i Barnets 
Bevidsthed mellem det, som det fra de forskellige Sider hører. 

Men, spørger man maaske saa, vil ikke det, at man saa- 
ledes begrænser Skolens Opgave, at man i den Grad holder sig 
til Kendsgerningerne, føre til, at Skolen mister den Karakter af 
en opdragende Skole, som det har været dens Stolthed at arbejde 
paa, og som den har arbejdet sig hen imod i alle senere Tider? 
Jeg tror, at man maa svare nej paa dette Spørgsmaal. Skolen 
vil ikke opgive at være en opdragende Skole, selv om den bliver 
det i en noget anden Betydning, end man maaske i Almindelig- 
hed er vant til at forbinde med Ordet. Det, som nemlig gør 
Skolen opdragende, er dette, at den lærer Barnet at arbejde i 
bestemte Opgavers Tjæneste, lærer Barnet at bøje sin Vilje og 
sine Ævner ind under Gennemførelsen af Arbejder, som kun 
kunne lykkes derved, at Barnet sætter alle sine Kræfter ind. 
Dette, at Barnet opdrages til at arbejde, styret af Hensynet til 
sin Pligt, det er det, som er det egentlig opdragende Element i 
Skolens hele Virksomhed, og det er et Motiv, som ligger uden for 
det konfessionelle. Skolen vil vedblive i lige saa høj Grad som 
nu, paa mange Punkter i endnu højere Grad, at kunne virke op- 
dragende, Personlighederne ville udvikles som nu gennem de Krav, 
der stilles til dem, men udvikles mere end nu gennem Bevidst- 
heden om, at den personlige Overbevisning og Aandsfriheden i 
det hele taget er anerkendte Magter i Menneskelivet, og at intet 
Baand ude fra befaler den enkelte at sige noget, han ikke fuldt 
kan staa ved. Naar Skolen er opdragende, saa er det derhos 
for en væsentlig Del indirekte gennem sin Undervisning. Den 

har først og fremmest at paa virke Erkendelseslivet, men den 
bliver ogsaa opdragende paa andre Omraader, for saa vidt hele 
den øvrige Menneskenatur er til Stede i Baggrunden ved denne 
Udvikling af Erkendelseslivet. Ad denne Vej bør altsaa Skolen* 
den offentlige Skole, løse sin Opgave, og ad denne Vej vil den 
ogsaa være i Stand til at levere det Samfund, som har oprettet 
den, et Korps af Borgere i Staten, som ere i Stand til at bruge 
deres Ævner med den Kraft, der overhovedet staar til deres Raad- 
ighed, og bruge den til bedste for de Formaal, som Staten op 
Samfundet maa anerkende som sine højeste og ypperste. Hvad 
den direkte moralske Paavirkning angaar, som jo paa mange 
Steder har afløst den egentlige konfessionelle Paavirkning, saa 
tror jeg, at den maa forme sig noget forskellig efter de forskel- 
lige Folkeslags Modtagelighed for sligt. Jeg tror saaledes, at her 
i Danmark vilde det ikke stemme helt med Folkekarakteren, om 
man vilde udsondre en særlig Undervisning i human Etik, som 
man vel maatte kalde det, og henlægge den til Børneskolen. 
Men deraf følger naturligvis ikke, at man ikke skulde kunne 
bruge det foreliggende Stof, idet man lod det bryde sig i Barnets 
Tankegang, til ogsaa at give Barnet store og levende Indtryk af r 
hvad et Menneskeliv, rigt paa moralske Fortrin, har at sige, at 
man ikke ud fra de Eksempler, som Historien eller Literaturen 
frembyder, ogsaa i den Henseende kan frugtbargøre Barnets Ind- 
bildningskraft og derigennem trænge ind i dets Følelse og styrke 
dets Vilje. Meningen med, at jeg har hævdet Kendsgerningerne 
som dem, paa hvilke Skolen skulde bygge Løsningen af sin Op- 
gave, skal jo ikke være den, at disse Kendsgerninger lige over 
for Barnet kun skulle staa som kolde, ligegyldige Skikkelser, paa 
hvilke Barnet hverken skulde kunne ofre sin Sympati eller sin 
Interesse. I Barnets Sind maa naturligvis alle disse Indtryk farves, 
saaledes som det falder naturligt for et Barn. Det maa vælge 
sine personlige Helte ud af det hele store Galleri, som dets Under- 
visning frembyder, det maa øve sine Kræfter i at efterligne disse 
Helte og forme Livet omkring sig i sin Leg paa den Maade, som 
dets Idealer foreskrive det, det maa drage Undervisningen med 
ind i sine personlige Interessers Kreds; saa vil derigennem ogsaa 
et opdragende Element lægge sig for Dagen, som ikke vil blive 
uden Betydning for Barnet selv. Det har under mange Tiders 
Undervisning været et væsenligt Savn netop dette, at der var et 
alt for stort Spring fra Barnets Leg til Barnets Arbejde, at dets 

Undervisning ikke fik den befrugtende Indflydelse paa dets Fan- 
tasis frie Spil, som kunde gøre, at alle de Indtryk, det havde 
modtaget, ogsaa kom til at spille en Rolle i dets Liv. Der har 
været for bred en Kløft mellem Barnets Færd i og uden for 
Skolen, og dette har naturligvis for en stor Del netop ligget i, at 
man i Skolens Virksomhed ikke har valgt den Fremgangsmaade, 
som kunde ligge Barnet nærmest. 

Skulde jeg i en kort Sum samle, hvad jeg mener er den 
væsentlige Opgave for Skolen, saa skulde det altsaa være den, 
med det mest gennemførte Hensyn til, hvad Barnet paa sit naive 
Standpunkt er i Stand til at tilegne sig, med et lige saa gennem- 
ført Hensyn til at vælge netop de Fremstillingsformer, som falde 
sammen med Barnets egen Trang, at stille det saaledes midt ind 
i Livets Kendsgerninger, at det ikke længer overvældes af dem, 
men ser dem efterhaanden samle sig og lægge sig til rette for 
dets Blik i naturlige Grupper, hvor en tydelig Overgang overalt, 
hvor den kan paa vises, fører fra den ene Gruppe til den anden; 
at orientere Barnet i det Liv, det skal leve, inden for de Grænser, 
dets Standpunkt foreskriver, og udvikle dets intellektuelle og 
moralske Ævner gennem alt det Arbejde, en saadan Livsorientering 
kræver — det skulde være Skolens Opgave, og intet andet. Hvad 
Opdragelsen i øvrigt stiller af Krav, maa saa vælge sig andre 
Organer. Det inderste, rent personlige Liv maa have andre, 
mere personlige Organer til sin Udvikling end dem, Skolen er i 
Stand til at frembyde, og det borgerlige Samfund som saadant 
har jo heller ikke nogen Ret til eller noget Krav paa at gribe 
ind i den rent personlige Udvikling. Fra Individets og fra Sam- 
fundets Side vil derfor den pædagogiske Opfattelse af Skolens 
Gerning være den, som tjæner alle berettigede Krav bedst. 

H. Trier. 

Len unge Goethes Faust. 

To Forelæsninger, holdte ved Københavns Universitet den 22. og 24. Oktober 1883 

af 

Julius Hoffory. 



I. 

Den 22. Marts 1832 døde Goethe, og kort Tid efter, alt- 
saa for lidt over et halvt Aarhundrede siden, udkom anden Del 
af Faust. Hermed var et Værk ført til Ende, hvis Lige Verden 
ikke havde set, en Digtning, hvori alt, hvad der nogen Sinde har 
bevæget en Menneskesjæl, har faaet Liv og Mæle. Faust er ikke 
alene Goethes og den tyske Literaturs Hovedværk; den er tillige 
Midtpunktet i hele den moderne Literatur; med hvert Aar, der 
gaar, bliver dens Indflydelse større, dens Stilling mere dominer- 
ende. At en saadan Digtning maatte blive Genstand for den al- 
sidigste og mangfoldigste Drøftelse, følger af sig selv; det vilde 
være blevet Tilfældet, hos hvilket Folk den end var fremkommen; 
det maatte i særlig høj Grad blive Tilfældet hos et Folk som 
Tyskerne, der forener en dyb Pietet for deres nationale Literatur 
med et stærkt Hang til filosofisk Spekulation og alvorlig Stræben 
efter filologisk Grundighed. Det er derfor ikke at undres over, 
at Faust alene i Tyskland har fremkaldt en hel Literatur af 
Skrifter, som udelukkende gaa ud paa at forklare og kommentere 
denne Digtning, ganske fraset den Syndflod af tyske og ikke 
tyske Arbejder, som beskæftige sig med Goethes Virksomhed og 
Værker overhovedet, og som naturligvis alle ogsaa mere eller 
mindre dvæle ved Faust. Det er ikke min Hensigt her at gaa 
nøjere ind paa hele denne Literatur, jeg skal ikke en Gang for- 
søge at give Udsigt over den ; dertil vilde disse Timer ikke strække 

til, dertil er Faustliteraturen baade for omfattende og for mange- 
artet. Det, jeg derimod ønskede her at foredrage for Dem, er 
nærmest Udbyttet af en enkelt. Mands Forskninger over Goethes 
Faust, det er de Resultater, hvortil Professor Wilhelm Scherer 
er kommen i sin banebrydende, tankerige Bog: »Aus Goethes 
Fruhzeit« (Strassburg, 1879). 

At jeg i det følgende nærmest vil dvæle ved dette Skrift 
er ikke alene begrundet i, at jeg anser det for at høre til det 
allervigtigste, som hidtil er skrevet om Faust, men ogsaa fordi 
jeg betragter det som særlig vel skikket til at illustrere den nyere 
tyske literærhistoriske Metode, til at oplyse, med hvilke Midler 
den arbejder, og til hvilke Resultater den kan naa, samt endelig 
til at vise dens Forhold til den nyere danske Behandlingsmaade 
af literærhistoriske Spørgsmaal. Jeg skal, inden jeg gaar videre, 
forsøge i korte Træk at gøre Rede for hele dette Forhold. 

Det, hvorved den nyere danske literærhistoriske Metode, 
saaledes som den er bleven uddannet af Georg Brandes, særlig 
udmærker sig, er, at den lægger Hovedvægten paa den psykologiske 
Analyse; Literaturens Frembringelser betragtes mindre som Kunst- 
værker end som »documents humains«, o: en Række Vidnesbyrd 
om Følelser og Tanker, der vise os det væsentligste, som til en 
vis given Tid foregik i Sjælene, og Brandes anfører selv som For- 
maalet for sine Hovedstrømninger at give Grundridset til det 19de 
Aarhiindredes første Halvdels Psykologi. Det kommer i Reglen 
for Brandes mindre an paa, hvad en Forfatter har fuldbragt, end 
paa, hvad han har villet, og det hænder ikke sjældent, at han 
lige over for et indholdstungt Digterværk kan lukke Øjet i for 
store formelle Mangler, medens han omvendt ofte ikke synes at 
tillægge den fuldendt kunstneriske Form den mindste Fortjæneste, 
naar Indholdet forekommer ham at være af ringe Betydning. Jeg 
skal som Eksempel minde om Brandes* Omtale af Bjørnsons 
»Redaktøren«; De erindrer, at hans Dom om Stykket i det hele 
falder meget gunstig ud, skønt dets formelle Svagheder baade ere 
mange og af særlig skæmmende Natur. Omvendt har Brandes 
ikke ét godt Ord til overs for »De nygifte« , det fineste og ynde- 
fuldeste Kunstværk, som Bjørnson overhovedet har skabt. Men 
Brandes opholder sig kun ved de Problemer, som omhandles deri, 
og dem formaar han ikke at afvinde nogen dybere Interesse. Det 
er naturligvis ikke hermed Meningen at ville paastaa, at Brandes 
skulde mangle Sans for Teknik og Form; tvært imod har han jo 

Tilskueren. 1884. 20 

mangfoldige Gange vist, at han baade kan og vil anlægge den 
rent æstetiske Maalestok, hvor det gøres fornødent; men paa den 
anden Side kan det ikke nægtes, at dette Hensyn i hans Hoved- 
værker træder noget tilbage, medens religiøse, sociale og politiske 
Spørgsmaal staa i Forgrunden. Saaledes bliver Literærhistorien 
for Brandes nærmest et Afsnit af den menneskelige Aands Historie,, 
hans Interesse er stærkest og hans Fremstilling mest intensiv, 
hvor det drejer sig om et nyt Tankeindhold, om en ny literær 
Type, og derfor se vi ham ogsaa atter og atter vende tilbage til 
den Opgave at skildre en enkelt fremragende kulturhistorisk Per- 
sonlighed '). Som Eksempel paa, hvor vidt man særlig paa 
Goetheforskningens Omraade kan naa ved Hjælp af denne Metode, 
vil jeg nævne Brandes' udmærket skønne og dybt indtrængende 
Afhandling: »Goethe og Danmark«. Beundringsværdig er her ikke 
alene det Skarpblik, hvormed Brandes overalt eftersporer de 
psykologiske Motiver (jeg erindrer saaledes om hans Paavisning 
af, hvorledes Baggesens Bedømmelse af Goethes Betydning ganske 
retter sig efter Varmegraden af hans Forhold til Sophie Ørsted) f 
men ogsaa den Sikkerhed, hvormed han bestemmer Goethes 
kulturhistoriske Betydning ikke blot i Forhold til Danmark, men 
overhovedet. Brandes's Afhandling er ikke blot det bedste, der 
paa Dansk er skrevet om dette Æmne, den indtager i den samlede 
Goetheliteratur en ærefuld Plads og er særlig i Tyskland Genstand for 
Beundring, fordi den belyser Goethes Betydning fra en ny Side og med 
andre Midler end dem, som tyske Forskere i Reglen anvende. Georg 
Brandes's Forskernavn, som allerede i Forvejen var højt anset i 
Goethes Fædreland, er ved denne Afhandling præntet endnu fast- 
ere ind i den tyske Bevidsthed. Skulle vi nu herefter i Korthed 
søge at karakterisere den nyere tyske literaturhistoriske Metode,, 
saaledes som den navnlig er udviklet af Wilhelm Scherer, 
saa bliver den vigtigste Forskel den, at de æstetisk-stilistiske Hen- 
syn rykkes mere frem i Forgrunden, end Tilfældet er i Danmark. 
Scherer søger i sine literærhistoriske Værker ikke blot at give 
den Tidsalders eller Forfatters Psykologi, som han behandler r 
han søger tillige at vise, hvorledes Stil og Form har udviklet sig,, 
og det lykkes ham ofte at give ypperlige Bidrag til Forstaaelsen 
af en Forfatters aandelige Personlighed ved at analysere rent ud- 



*) Sml. Otto Brahms Bemærkninger i „Deutsche Rundschau^, VIII, 4y 
S. 145 ff. 

vortes Ejendommeligheder. Det er ikke blot Stil og Fremstillings- 
maade, han undersøger, ogsaa Sproget selv og Skrivemaaden blive 
kritisk mønstrede, og de saaledes udvundne Resultater blive da 
atter prøvede ved at sammenholdes med, hvad vi ellers ad histor- 
isk Vej vide om vedkommende Forfatter eller hans Værk. Det 
er, som De ser, i det væsentlige den samme Metode, som længe 
har været herskende paa Filologiens Omraade ved Behandlingen 
af den græske og latinske Literaturs Autorer og som i vort Aar- 
hundrede med saa stort Udbytte ogsaa er bleven anvendt paa de 
germanske og romanske Folks middelalderlige Literatur. Det er 
Scherers Fortjæneste at have gjort de samme Principer gældende 
ogsaa ved Behandlingen af den nyere Literatur, medens man tid- 
ligere i Tyskland havde betragtet de literærhistoriske Fænomener 
fra et mere udelukkende filosofisk - æstetisk Standpunkt. Kan 
det nu end undertiden hænde, at Fremstillingen ved slige møj- 
somme filologisk-literære Undersøgelser bliver mindre flydende og 
mindre let at følge, saa er til Gengæld Resultaterne i mange Til- 
fælde sikrere og mindre omdisputable end de, som indvindes ad 
den rent psykologiske Analyses Vej. 

Men — kunde man nu her indvende — ere slige Under- 
søgelser overhovedet nødvendige i saa stor Udstrækning for den 
nyere Literaturs Vedkommende? Er ikke de historiske Efter- 
retninger om nyere Forfattere og deres Værker i Reglen saa rig- 
holdige , at der ikke bliver synderligt Rum for filologiske Under- 
søgelser? Er det nødvendigt eller ønskeligt, at øve Tekstkritik 
hos Lessing og Goethe paa samme Maade som hos Horats og 
Virgil? Svaret herpaa er ikke vanskeligt at give: Nødvendigheden 
af slige Undersøgelser stiger naturligvis, jo længere vi gaa til- 
bage i Tiden, og jo mindre vi véd om vedkommende Forfatter. 
De ere nødvendigere hos Shakespeare, om hvis Liv vi saa godt 
som intet vide, end hos Schiller, hvis Udvikling vi kan forfølge 
fra Aar til Aar. 

Men hertil kommer ogsaa et andet Moment. Den Art 
Tekstkritik, som der kan være Tale om at anvende lige over for 
nyere Forfattere, bestaar naturligvis ikke overvejende i For- 
modninger om et Ord paa dette eller hint Sted i vedkommende 
Værk skal læses paa den ene eller den anden Maade, eller i 
Undersøgelser om et Udtryk har denne eller hin Betydning. Den 
hele nyere Literatur foreligger jo i trykt Tilstand, saa at der 
ikke bliver noget synderligt Spillerum for Afskriver-Misforstaaelser, 

20* 

og det hænder jo heller ikke ofte, at der i de nyere Sprog kan 
være alvorlig Tvivl om et Ords Betydning. Den Art Kritik, som 
der her kan blive Tale om, vil i Reglen ikke tage en Række 
Enkeltheder men et helt Værk under Behandling, den vil søge at 
opløse Værket i dets enkelte Bestanddele og at bestemme, hvilket 
Udviklingsstadium, hver af dem tilhører, den vil kort sagt stræbe 
at udgrunde Værkets Tilblivelseshistorie. 

Den Mand, der paa den klassiske Filologis Omraade er 
Hovedrepræsentanten for denne Art Kritik, er Fr. Aug. Wolff, 
Forfatteren til de berømte Undersøgelser over Homer. Wolff har 
som bekendt søgt at vise, at de homeriske Digte ikke danne en 
organisk Enhed, men at de *bør betragtes som en Samling af løst 
forbundne episke Digte, som det til Dels er muligt i det enkelte 
at udskille. Det vil være Dem bekendt, at Wolffs Hypotese ved 
sin Fremkomst vakte den største Opmærksomhed i vide Kredse 
og baade fremkaldte levende Tilslutning og energisk Modsigelse. 
Det var ikke blot i den filologiske Verden, at man ivrigt diskuter- 
ede pro et contra, Spørgsmaalet drøftedes ogsaa uden for de 
egentlige Fagmænds Kreds og var f. Eks. Genstand for indtræng- 
ende Undersøgelse af Mænd som Herder og Goethe. 

Den samme Metode, som Wolff havde bragt i Anvendelse 
paa de homeriske Digte, blev af Karl Lachmann indført i den 
tyske Filologi og anvendt paa den tyske Iliade , paa Nibelungen- 
lied. Ogsaa Nibelungenlied udgør i udvortes Forstand en Enhed, 
men de enkelte Afsnit ere af saa forskellig Karakter og ulige 
Værdi samt indeholde saa mange indre Modsigelser, at de efter 
Lachmanns Mening umulig kunne tilhøre samme Tid eller være 
af en organisk Støbning. Lachmanns Teori har fremkaldt en 
ikke mindre stærk Bevægelse end i sin Tid Wolffs Hypotese, og 
Striden er endnu langt fra ført til Ende; der fremkommer endnu 
næsten hvert Aar Indlæg for og imod, og dette Spørgsmaal er 
endog blevet til det væsentligste Skelnemærke mellem de to vigt- 
igste Skoler inden for den tyske Filologi, hvilke derfor ogsaa be- 
tegnes med Navnene Lachmannianere og Anti-Lachmannianere. 

Om Wolffs og Lachmanns Teorier i det væsentlige træffe 
det rette, er et Spørgsmaal for sig, men der kan ikke være nogen 
Tvivl om, at de have virket i høj Grad fremmende paa hele 
Videnskabens Udvikling, og at de have banet Vejen for en hel ny 
Betragtning af slige Digtes Tilblivelsesmaade. — Vende vi nu 
atter tilbage til den nyere Literatur, saa vil man let indse, 

at en Metode som den nys skildrede, der gaar ud paa at sønder- 
dele et Digterværk, saaledes at dets oprindelige Bestanddele komme 
for Dagen og dets Tilblivelseshistorie bliver aabenbar, paa mange 
Maader kan finde Anvendelse paa mere moderne Digterværker. 
Den vil her naturligvis kun yderst sjælden kunne føre til det Re- 
sultat, at de forskellige Afsnit af en Digtning tilhøre helt forskel- 
lige Tidsaldre, men den vil kunne yde væsentlige Tjænester, hvor 
det drejer sig om at bestemme en Digtnings gradvise Opstaaen, 
eller hvor man i det enkelte skal paavise den Indflydelse, som 
en Forfatters Stil og Fremstillingsmaade har haft paa en andens. 
I særlig Grad vil Metoden kunne vis§ sig frugtbar, naar man har 
at gøre med en Digtning, som en Forfatter i en længere Aar- 
række har arbejdet paa og navnlig da, naar han tillige har søgt 
at hylle dens Opstaaen i et vist Mørke. Nu findes der imidlertid 
ikke nogen Digtning i hele den moderne Literatur, paa hvilken 
disse Kriterier i saa høj Grad passe, som netop Goethes Faust. 

Faust er Goethes Livsværk, den Digtning, som han arbejd- 
ede paa fra sin tidlige Ungdom til kort før sin Død, om end 
med lange Mellemrum og Afbrydelser. Og naar man husker, 
hvilke Omskiftelser Goethe gennemgik i sit Liv, vil man ikke undre 
sig over, at de forskellige Dele af Faust have et saa ulige Præg; 
»Gotz von Berlichingens« Digter var ikke den samme som Forfat- 
teren af »Valgslægtskaberne«, og den Goethe, som skrev Tasso, var 
en ganske anden end den, der skrev »Wilhelm Meisters Vandre- 
aar«. Goethe vidste naturligvis meget vel selv, at Faust ikke ud- 
gør en Enhed paa samme Maade som f. Eks. »Ifigenie« eller »Hér- 
mann og Dorothea«, men det var ham ikke kært, at man beton- 
ede Digtets fragmentariske Karakter, og ligesom han overhovedet 
ikke vilde tillade, at hans Skrifter bleve ordnede kronologisk, saa- 
ledes søgte han ogsaa at forhindre, at man kom paa det rene 
med Kronologien i »Faust«. Særlig karakteristiske er i denne Hen- 
seende nogle Ytringer i et Brev til Wilhelm von Humboldt, som 
Goethe skrev d. 17. Marts 1832, altsaa fem Dage før sin Død, og 
som er det sidste, han overhovedet har forfattet 1 ). I denne højst 
mærkelige Skrivelse, som indeholder Goethes sidste Konfession, 

l ) Sml. Herman Grimm: „Goethe", Berlin 1880, S. 464 ff. Jeg benytter her 
Lejligheden til at gøre opmærksom paa dette aandfulde om end stundum 
bizarre Værk, som hidtil langt fra har været vurderet efter Fortjæneste 
i de nordiske Lande. 

saa at sige hans literære Testamente, ytrer han sig om Faust 
paa følgende Maade: 

»Det er over tresindstyve Aar siden, at Konceptionen til 
Faust stod mig ungdomsfrisk for Øje, klar fra Begyndelsen af, 
men den hele Rækkefølge mindre udførlig. Nu har jeg stedse 
ladet mit Forsæt skride saa sagtelig frem og kun i det enkelte 
udarbejdet de Steder, som netop interesserede mig mest, saa 
at der i anden Del opstod Lakuner, som maatte forbindes med 
det øvrige ved en ligelig Interesse. Her indtraadte nu ganske 
vist den store Vanskelighed ved Forsæt og Karakter at opnaa 
det, som egentlig skulde fremgaa af den frivilligt virksomme 
Natur alene. Men det var heller ikke godt, om det ikke ogsaa 
havde ladet sig gøre efter et saa langt, virksomt og eftertænk- 
somt Liv, og jeg nærer ingen som helst Frygt for, at man vil 
kunne skelne det ældre fra det nyere, det senere fra det tidligere; 
hvilket vi da ville overgive kommende Læsere til velvilligt Efter- 
syn«. De Lakuner, som Goethe her omtaler, findes ikke blot i 
anden, men ogsaa i første Del af Faust, og her ligesom dér har 
Goethe med stor Sindrighed søgt at dække over dem, saa at det 
for en mere udvortes Betragtning ser ud, som om de slet ikke 
vare til Stede. Men den Opgave, som den nyere Faustkritik har 
stillet sig, bestaar netop i at adskille det ældre fra det nyere, i 
at udfinde Digtets oprindelige Plan og paavise, hvorledes den 
siden er bleven modificeret, og jeg haaber, at det skal lykkes 
mig at vise, at Goethes Fortrøstning til, at kommende Læsere 
ikke skulde kunne skelne de senere Bestanddele fra de tidligere, 
ikke har holdt Stik; selv om vi endnu ikke ere i Stand til at 
forfølge hver enkelt Scenes Historie, har dog de nyere Forskning- 
er bragt saa megen Klarhed til Veje, at vi i Hovedtrækkene kan 
overskue Dramaets Tilblivelse. Forinden vi imidlertid gaa over til 
at efterspore Digtets oprindelige Plan, ville vi kaste et kort Blik 
paa den Stilling, hvori Goethe befandt sig, da han begyndte at 
arbejde paa Faust. 

I det nys anførte Brev af 17. Marts 1832 ytrer Goethe, at 
han for mere end 60 Aar siden havde haft Planen til Faust 
klart for Øje. Vi føres derved tilbage til Aarene 1770—72, til 
Goethes Strassburger-Ophold og Tiden kort derefter. 

Goethe var i Aaret 1768 fra Leipzig vendt tilbage til Frank- 
furt. Han var den Gang syg og nedtrykt, og det varede over et 
Aar, inden han kom saa meget til Kræfter, at han atter kunde 

tage fat paa Studierne. Den 2. April 1770 indtraf han i Strass- 
burg, ved hvis Universitet han efter Faderens Ønske skulde tage 
Doktorgraden, hvad der ogsaa lykkedes ham i det paafølgende 
Aar; han promoverede d. 6. Avgust 1771. Det er dog ikke paa 
Goethes juridiske Studier, vi tænke, naar vi nævne Strassburg, det 
er først og fremmest paa det Udbytte for sin digteriske Person- 
lighed, som Goethe dér indhøstede, og hvorfor han har gjort ud- 
førlig Rede i »Dichtung und Wahrheitc. Hovedudbyttet af Goethes 
Strassburger-Ophold lader sig sammenfatte i Navnene Skakespeare, 
Herder, Friederike. 

Det var først i Strassburg, at Goethe kom til at gøre nær- 
mere Bekendtskab med Shakespeare. Ved Beskæftigelsen med 
ham aabnede der sig en hel ny Verden for Goethe; han følte sig 
til Mode som en blindfødt, der paa én Gang ved et Under er 
bleven seende. Alt var ham nyt og ukendt, og det uvante Lys 
smertede ham. Lidt efter lidt lærte han at se, og han følte 
levende, hvad han havde vundet. Han var intet Øjeblik i Tvivl 
om, at han burde sige det saa kaldte regelmæssige Teater farvel. 
Stedets Enhed forekom ham fængselsagtig snæver, og Handlingens 
og Tidens Enheder vare for ham kun besværlige Lænker for Ind- 
bildningskraften. Shakespeares Teater sammenligner han med et 
Raritetskabinet, hvori Verdenshistorien føres os for Øje. Shake- 
speares Planer ere ikke Planer i Ordets sædvanlige Betydning, 
hans Stykker dreje sig alle om det hemmelige Punkt, i hvilket 
vor Viljes Frihed støder sammen med Udviklingens nødvendige 
Gang. Samtidig med at dette blev klart for Goethe, mylrede det 
naturligvis med Planer i hans eget Hoved; han vilde digte en ny 
Julius Cæsar, som skulde kappes med Shakespeares, han be- 
skæftigede sig med Mahomet og Doktor Faust og bringes endelig 
ved et Tilfælde til at give sig nøjere af med den gamle Røver- 
ridder Gotz von Berlichingens Historie, som han straks vilde 
dramatisere. Midt i denne Gæringsperiode er det, at Goethe 
træffer sammen med Herder, hvis overlegne Personlighed straks 
tog ham fangen. Han tilbragte Vinteren 1770—71 sammen med 
ham og var i denne Tid under en stadig og indtrængende Paa- 
virkning fra Herders Side. Herders Guder bleve Goethes Guder, 
og medens han tidligere havde følt sig som Discipel af Wieland, 
lærte han nu »at gaa i Skole hos Naturen. Hans Lyrik antog en 
helt anden Karakter, hele den antike mytologiske Staffage falder 
bort. Overhovedet er det først nu, at Goethes ægte Produktivitet 

tager sin Begyndelse. Alt det tidligere havde kun været plan- 
løse Forsøg, han havde vel anet Retningen; nu kom Herder for 
at vise ham Vejen. Og Herder var ikke nogen mild Vejviser, der 
kunde i hans Væsen være en Barskhed og en skærende Haan r 
der i Øjeblikket kunde svide og brænde; men den strænge Ave 
var sund for Goethe, og han bøjede sig villig i Følelsen af, at 
Herder var hans Mester og kunde hjælpe ham paa Vej, naar 
han vilde. 

Men Goethe var i denne Periode ogsaa Genstand for Paa- 
virkning af en helt anden Art. Han var henimod Slutningen af 
sit Strassburger-Ophold bleven indført i Pastor Brions Familie i 
Sesenheim, nær ved Strassburg, og var dér bleven grebet af en 
hæftig Kærlighed til den yngste Datter, FriederikeBrion. Goethes 
Skildring af hele dette Forhold danner en af de skønneste Epi- 
soder i »Dichtung und Wahrheit«, den udgør et i sig selv afsluttet 
fuldendt lille Kunstværk. Jeg skal tillade mig at genkalde de 
vigtigste Momenter af Goethes Fremstilling . i Deres Erindring, idet 
jeg dog samtidig maa fremhæve, at ikke alle Enkeltheder tør be- 
tragtes som »historiske« i strængeste Forstand. Dog tør Skild- 
ringen af Forholdets Udvikling og den afgørende Krise anses for 
at stemme temmelig nøje overens med de virkelige Begivenheder. 
Ifølge Goethes Fremstilling befandt der sig mellem .hans Studie- 
fæller »ogsaa en indfødt Elsasser, et stille, flittigt Menneske, hvis 
væsentlige Adspredelse bestod i at aflægge Besøg i Omegnen af 
Strassburg hos Slægt og Venner, hvoraf han havde en Del. Af 
, ham blev Goethe indført i Pastor Brions Hus , og straks ved det 
første Besøg greb Friederike Brions yndefulde Skønhed hans let 
paavirkelige Sind. Han bliver snart en stadig Gæst i Præste- 
gaarden, og hans Forhold til Friederike bliver stedse fortroligere 
og inderligere; det kommer ikke til nogen udtrykkelig Erklæring r 
men Goethe gaar og gælder i Familien for Friederikes Forlovede. 
Forholdet naar sit Højdepunkt ved en landlig Fest, hvor Goethe 
aflokker Friederike den Tilstaaelse, at hun elsker ham. Men fra 
det Øjeblik af er det som om der indtræder et Omslag; Tanken 
om at binde sig for hele Livet synes at have haft noget afskræk- 
kende for ham, og han faar en levende Følelse af, at Forholdet 
ikke kan blive staaende paa det Punkt, hvortil det var naaet. 
»I min Sjæl«, siger han i et Brev fra den Tid, »se* det ikke helt 
lyst ud; jeg er for meget vaagen, til at jeg ikke skulde have en 
Følelse af, at jeg griber efter Skygger.« Dertil kom ogsaa Føl- 

elsen af Forskellen i social Stilling mellem den rige Patriciersøn 
og den fattige Præstedatter; han overvejede, hvor lidt hans Fader 
vilde synes om en slig Forbindelse. Forskellen i Vilkaar traadte 
især klart frem ved et Besøg, som Friederike og hendes Søster 
aflægge i Strasburg, hvor de ikke ret føle sig hjemme i de uvante 
Omgivelser. Det var en sand Lettelse for Goethe, da de rejste 
bort igen. 

Men med alt dette kommer det ikke til noget pludseligt 
Brud. Forholdet løsnes ganske langsomt lidt efter lidt, som naar 
Bladene falde af Træerne. Ja der høres end ikke et bebrejdende 
Ord, da Goethe kort før sin Afrejse fra Strassburg aflægger et 
sidste Besøg i Sesenheim, men baade Goethe og Friederike føle, 
at her var noget brudt, som ikke atter kunde heles. Han rejser 
bort fra Strassburg opfyldt af de bitreste Selvbebrejdelser 1 ). 

I denne Stemning vender Goethe tilbage til Frankfurt, hvor 
ban d. 28. Avgust efter sin Faders Ønske indgav Ansøgning om 
at blive beskikket til Advokat Hans Forretninger optog ikke 
meget af hans Tid; han havde kun faa Proceser at føre, og selv 
ved dem fik han Hjælp af sin Fader. Det følger ogsaa af sig 
selv, at hans juridiske Forretninger ikke kunde yde ham nogen 
Tilfredsstillelse i den Gæringstilstand, hvori han befandt sig. Alt, 
hvad han havde oplevet i Strassburg, var ham endnu i for friskt 
Minde til at han kunde komme til Ro. Shakespeares Indflydelse 
kom endnu en Gang over ham med al sin betagende Magt; de 
Planer, han havde udkastet i Strassburg, levede op i ham med" 
fornyet Styrke, og vi se ham nu med Alvor og Kraft bringe en 
af dem til Udførelse. Det var det mægtige Drama »G6tz von 
Berlichingen«, Ridderen med Jærnhaanden, Goethes første literære 
Stordaad. Det, som giver dette Stykke sin Hovedinteresse for 
os, er den gigantiske Ungdomskraft, som gennemtrænger det hele, 
og som giver sig til Kende baade i Stykkets Indhold og dets 
Form. Goethes G6tz er den brave, af sine Modstandere bagtalte 
Mand, der stedse har øvet Ret og Retfærdighed til de svages Be- 
skyttelse. Rigets Tilstand var fortvivlet , enhver maatte sørge for 
sig selv, og Kejseren var magtesløs. Gotz er tro mod Kejseren, 
men hader de slette Fyrster, og naar han maa ligge under i 
tampen mod dem, vil han dø med Ordet Frihed paa Læberne. 
Omkring Gotz har Goethe grupperet en Række af andre Figurer, 



J ) Sml. ogsaa Herman Grimm: „Goethe", S. 55 fif. 

alle fulde af det pulserende Liv, som bølger igennem hele Stykket; 
der er først Elisabet, Gotz's herlige Hustru; der er Lerse, hans tro- 
faste Ledsager, der er Georg, den kække Rideknægt, og hvad de 
alle hedde. Paa den anden Side staar den Kreds, der grupperer 
sig om det bambergske Hof; Biskoppen af Bamberg, den falske 
Adelheid, den vankelmodige Weislingen, Franz*, den elskovssyge 
Page, den tungerappe Hofnar og mange flere. Lige saa stærkt 
bevæget, som Indholdet er, lige saa ujævn og springende er 
formen; der tages saa godt som intet Hensyn til Tidens og 
Stedets Enhed, der er Seeneforandring for et Stykke Dialog paa 
€t Par Linjer; heller ikke Handlingens Enhed overholdes, idet 
Weislingen, den utro Elsker — paa en Maade Goethes egen 
Dobbeltgænger — , optræder som en Slags anden Hovedperson 
ved Siden af Gotz. Tillige ere Stykkets øvrige Hovedfigurer saa 
forskelligartede og mangfoldige som vel muligt; vi finde Borgere, 
Soldater og Bønder imellem hverandre, det tragiske og komiske 
staar Side om Side, Sproget veksler mellem Svulst og Djærvhed. 

Stykket blev til — dette Moment vil jeg særlig bede Dem 
fastholde — i Slutningen af Aaret 1771, og fuld af Glæde over 
-det færdige Værk sendte Goethe Manuskriptet til Herder, hvis 
Dom han med Længsel imødesaa 1 ). 

Dette er i Korthed Grundtrækkene af Goethes Liv i den 
Periode, som gaar umiddelbart forud for Arbejdet paa Faust. Vi 
have hermed set, hvorledes Goethe var rustet for den store Op- 
gave, som ventede paa ham; i den næste Forelæsning skulle vi 
da søge at bestemme, hvilke Dele af Faust, der ere blevne til i 
dette Stadium af Goethes Liv , og deraf se at faa en Forestilling 
om Dramaets oprindelige Plan. 

II. 

Saaledes som Goethes Faust foreligger, er Digtet som 
bekendt gennemgaaende affattet i Vers — for største Delen rim- 
ede Vers — af mere eller mindre regelret Bygning. Kun den 
berømte* Scene: »Mørk Dag. Mark« danner en Undtagelse, idet 



') Angaaende Goethes Ophold i Strassburg, navnlig for saa vidt Forholdet 
til Herder kommer i Betragtning, henviser jeg til den aandfulde Frem- 
stilling hos Wilhelm Scherer: „Geschichte der deutschen Literatur" 
S. 480—500. 

den er affattet i en lidenskabelig, smertefuldt bevæget Prosa. 
Den lyder i Peter Hansens fortræffelige Oversættelse som følger: 

Mørk Dag. Mark. 

Faust. Mefistofeles. 

Faust. I Elendighed og Fortvivlelse! Længe ynkeligt vildfarende paa 
Jorden og nu Fange! Som Misdæderske indespærret i Fængsel til grufulde 
Kvaler, den hulde, usalige Skabning! Saa vidt er det kommet! Saa vidt! — 
Forræderiske, usle Aand, og det har du dulgt for mig! Staa kun der og rul 
med indædt Harme dine djævelske Øjne i Hovedet! Staa der og trods mig 
med din utaalelige Nærværelse! I Fængsel! I uoprettelig Elendighed! Over- 
givet til onde Aander og til uskaansomt dømmende Mennesker! Og mig ind- 
luller du imidlertid i taabelige Adspredelser, skjuler hendes stigende Nød for 
mig og lader hende hjælpeløst omkomme! 

Mefistofeles. Hun er ikke den første. 

Faust. Hund! Afskylige Udyr! — Forvandl ham, du uendelige Aand! 
forvandl atter det Kryb til en Hundeskikkelse, saaledes som han paa natlig 
Vis fandt Behag i at luske foran mig, at krumme sig for den intet anende 
Vandrers Fødder og hænge sig om den faldendes Skuldre. Forvandl ham igen 
til hans Yndlingsskikkelse, at han maa krybe i Sandet for mig paa sin Bug, at 
jeg maa træde paa ham med min Fod, den fordømte! — Ikke den første! — 
Jammer! Jammer! ufattelig for en Menneskesjæl, at mere end én Skabning er 
sunken ned i denne Elendigheds Dyb, at ikke den første, der vred sig i Dødens 
Kval for den evige Forbarmers Øjne, kunde gøre Fyldest for alle de øvriges 
Brøde! Mig trænger gennem Marv og Ben alene denne enes Ve; du haaner 
med roligt Grin de Tusenders Skæbne! 

Mefistofeles. Nu er vi nok igen ved Enden af vort Vid, dér hvor 
Forstanden slaar Sludder for jer Mennesker. Hvorfor giver du dig i Lag med 
os, naar du ikke kan gennemføre det? Du vil flyve og er ikke hæjdet mod 
Svimmelhed? Er det os, der har trængt os paa dig, eller dig, der har trængt 
dig paa os? 

Faust. Skær ikke saaledes Tænder ad mig, dit graadige Dyr! Jeg 
væmmes ved det! — Du store, herlige Aand, som undte mig at se dit Aasyn, 
du, som kender mit Hjærte og min Sjæl, hvorfor lænker du mig til denne 
skændige Følgesvend, som fryder sig ved Skade og kvæger sig ved Fordærv? 

Mefistofeles. Er du saa færdig? 

Faust. Red hende! eller ve dig! Den grueligste Forbandelse over dig 
i Aartusender! 

Mefistofeles. Jeg kan ikke løse Hævnerens Lænker, ikke aabne han« 
Rigler. — Red hende! Hvo var det, der styrtede hende i Fordærvelse? Mig 
eller dig? 

Faust ser sig vildt omkring. 

Mefistofeles. Griber du efter Tordenen? Vel, at den ikke blev givet 
jer elendige dødelige! At knuse den, der uskyldigt kommer dem i Vejen, er 
jo Tyranners Maade at give sig Luft paa, naar de ingen anden Udvejvéd. 

Faust. Bring mig til hende! Hun skal befries! 

Mefistofeles. Og Faren, du udsætter dig for? Vid! end hviler Blod- 
skyld over Staden fra din Haand. Over den myrdedes Grav svæve Hævnens 
Aander og lure paa Morderen, naar han kommer tilbage. 

Faust. Ogsaa dette af dig? Alverdens Mord og Død over dig, Uhyre! 
Før mig dér hen, siger jeg dig, og befri hende! 

Mefistofeles. Jeg skal føre dig dér hen, og hør,' hvad jeg kan gøre! 
Har jeg al Magt i Himlen og paa Jorden? Slutterens Sanser skal jeg om- 
taage; tag saa Nøglerne og før hende ud med Menneskehaand. Jeg skal holde 
Vagt. Troldhestene ere beredte, jeg bortfører eder. Det mægter jeg. 

Faust. Op og herfra. 

Den mærkelige Kendsgerning, at den nævnte Scene er affattet i Prosa, 
har naturligvis allerede i lang Tid tildraget sig Goetheforskernes 
Opmærksomhed og været Genstand for deres Overvejelse. Saa- 
ledes ytrer Goethes Biograf G. H. Lewes i sit Værk om Goethes 
Levned (den tyske Udgave, S. 374): »En Ejendommelighed ved 
denne Scene fortjæner særlig at fremhæves: den er det eneste 
Stykke Prosa i det hele Værk; — hvad kan have foranlediget 
Digteren hertil? Jeg troede først, at Aarsagen laa i Scenens 
Natur, men Udtrykkets lidenskabelige Kraft synes at kræve Verse- 
formen, og Scenen i Auerbachs Kælder er dog sikkerlig af mere 
prosaisk Natur end denne. Spørgsmaalet maa altsaa forblive 
ubesvaret, og æstetiske Kritikere kunne øve deres Skarpsindighed 
derpaa.« Det Problem, som Lewes her har peget paa, men ikke 
har formaaet at løse, er blevet optaget af Wilhelm Scherer i 
hans geniale Afhandling: »Der Faust in Prosa« (i »Aus Goethes 
Fruhzeit«, Strassburg 1879), hvori han ikke alene forklarer os 
Grunden til, at den nævnte Scene er affattet i Prosa, men ogsaa 
påaviser, at den indeholder Nøglen til Forstaaelsen af hele den 
oprindelige Plan til Faust, som i meget væsentlige Henseender var 
forskellig fra den senere. 

At Scenen »Mørk Dag. Mark« er digtet i Prosa ligger ikke, 
som Lewes først formodede, i dens Indhold, men har sin Grund 
i den Tidsperiode, hvori den er bleven til. Det lader sig nemlig 
baade af ydre og indre Grunde gøre klart, at det nævnte Optrin 
hører til Digtets allerældste Bestanddele. Rigtig nok mangler det i det 
Fragment af Faust, som Goethe offentliggjorde i Aaret 1790, men 
at det den Gang ikke var uskrevet, fremgaar af en Bemærkning 
af Wieland fra 1796, som ytrer, at Goethe har udeladt de inter- 
essanteste Scener, f. Eks. den i Fængselet, hvor Faust bliver saa ras- 
ende, at han endogsaa indjager Mefistofeles Skræk. Hermed kan 
kun dette Optrin være ment. Det er rigtig nok en Vildfarelse, at 

det skulde foregaa i Fængselet, men denne Fejlhuskning er let for- 
klarlig, naar man erindrer, at Scenen netop begynder med at 
omtale, at Gretchen er i Fangenskab. — Men vi kunne bestemme 
Affattelsestiden endnu nøjere, naar vi kritisk betragte Prosa- 
scenens Stil og sammenligne den med Stilen i andre af Goethes 
ældre Arbejder. 

Vi saa i den forrige Forelæsning, at Goethes geniale Ung- 
domsværk »Gotz von Berlichingen« eller — som det oprindelig hed 
— »Gottfried von Berlichingen c blev til i Slutningen af 1771, kort 
efter at Goethe var vendt tilbage til Frankfurt. Fuld af glad 
Fortrøstning sendte han Manuskriptet til Herder, begærlig efter 
at høre sin Læremesters Dom. Men Herder svarede ham tilbage: 
Shakespeare har rent fordærvet jer! Og Goethe selv kunde ikke 
nægte, at denne Bebrejdelse havde en vis Berettigelse. Stykket 
var blevet til i Goethes shakespeareske Periode og bærer i høj 
Grad Præget heraf; overalt støde vi paa shakespeareske Remini- 
scenser og Manerer. Men efter at Goethe havde faaet Gotz af- 
sluttet og havde sendt Stykket til Herder, altsaa i Begyndelsen 
af 1772, indtræder der et stærkt Omslag hos ham. Han begynd- 
er at beskæftige sig mere indtrængende med den græske Litera- 
tur, han læser Homer, Xenofon, Plato, Theokrit, Anakreon, Pindar, 
og disse Studier vække nye Planer til Live hos ham. Han tænk- 
er paa at dramatisere Sokrates. Paa denne Tid udkom ogsaa 
Lessings »Emilia Galotti«, som ved sin strængere dramatiske 
Økonomi og sin mere beherskede Karaktertegning lærte Goethe, 
at man kunde være stærkt paavirket af Shakespeare uden derfor 
at forfalde til slavisk Efterligning. Dette stærke Omslag hos 
Goethe kom nu ogsaa hans »Gotz« lil gode. Han tager Stykket 
for sig paa ny og underkaster det en gennemgribende Omarbejd- 
else. De shakespeareske Aliurer og Manerer fjærner han med 
ubarmhjærtig Strænghed; Stykket bliver, som han selv udtrykker 
det, smeltet om, renset fra Slakkerne, tilsat med nyt og ædlere 
Stof og støbt i en ny Form. Det var denne helt igennem om- 
arbejdede »Gotz«, som udkom 1773, og med ét Slag grundlagde 
Goethes Berømmelse i Tyskland. Den oprindelige Affattelse, som 
Goethe havde sendt til Herder, blev derimod liggende utrykt; 
efter Goethes Død blev den funden mellem hans Papirer og trykt 
i hans efterladte Skrifter. 

Naar vi nu sammenligne Stilen i vor Prosascene med Stil- 
en i »Gotz«, saa ville vi finde, at den netop stemmer overens med 

den oprindelige Gotz i saadanne Ting, som Goethe senere har 
fjærnet. Jeg skal anføre nogle Eksempler. »Gottfried af Berlichin- 
genc af 1771 er opfyldt med Overdrivelser af lignende Art, som vi 
træffe dem i Schillers »Røvere« og i saa mange andre Værker fra 
Sturm- und Drangperioden, og hvoraf vi i vor egen Literatur 
finde en Genklang hos Joh. Ewald. Ganske det samme er, som 
De vil mindes, Tilfældet med Prosascenen i Faust. For ret klart 
at stille Dem Ligheden for Øje, skal jeg her anføre et af de 
Scenefragmenter , som Goethe i den senere Bearbejdelse har 
fjærnet. Jeg vælger hertil et Stykke af den Scene i femte Akt, 
hvor Metzler, en af Høvdingerne i Bondekrigen, haanlig afviser 
en Adelsmands Hustru, der anraaber ham om Barmhjærtighed 
for sin Ægteherre, der er i Fangenskab sammen med adskillige 
andre Adelsmænd. 

Metzler. Barmhjærtighed? Det skal være Løsenet, naar vi myrde dem. 
Hustruen. Ve, ve! 

M. Ligesom din Mand, den giftige Drage, kastede min arme Broder og 
endnu tre ulykkelige i det dybeste Taarn, fordi de i deres Hungers Kvide 
havde røvet en Hjort i hans Skov til Føde for deres stakkels Kvinder og Børn ! — 
Vi jamrede og bad. Saaledes knælede den arme Kvinde, som du, knæler, og 
saaledes stod den Nidding, som jeg staar. Ikke vilde jeg bytte denne Plads 
for en Stol i Himlen. Da tiggede ogsaa vi om Barmhjærtighed, og mere end 
én Dreng jamrede dertil. Den Gang lærte jeg, hvad jeg nu øver. Han stod, 
den Usling, som en Jærndjævel stod han og haanede os med et Grin. De skal 
raadne i levende Live og dø Hungersdøden i Taarnet, raabte han tænder- 
skærende. Den Gang var der ingen Gud i Himlen for os, nu skal der heller 
ingen være for ham. 

Som De ser, er her Stil og Udtryksmaade af ganske samme Art 
som i den prosaiske Faustscene. Særlig karakteristisk er det, at 
de optrædende Personer kaste om sig med store Tal, især for at 
antyde uhyre Tidsrum. »Om jeg såa et Aarhundrede bløde, — 
min Hævntørst vilde ikke være slukket«, siger Metzler et andet 
Sted i samme Scene om de ulykkelige Adelsmænd (42, 185). 
Vinden opfordres til at jage de myrdedes Sjæle tusend Aar om- 
kring Jordens Kreds (ibid. 190). Alle slige Steder ere, som be- 
mærket, fjærnede i den senere Affattelse. I Faustscenen træffe vi 
paa ganske lignende Vendinger: »Du haaner med et roligt Grin 
de Tusenders Skæbne«, siger Faust til Mefisto. Og paa et andet 
Sted: »Den grueligste Forbandelse over dig i Aartusender.« Der 
kunde endnu anføres adskillige andre Overensstemmelser, men 
de her nævnte ville være tilstrækkelige til at vise, hvor over- 



Digitized by Google 



Den unge Goethes Faust. 



307 



ordentlig nært vor Prosascene er beslægtet med den første Af- 
fattelse af »Gote von Berlichingen«. Vi tør heraf med Sikkerhed 
slutte, at Scenen maa være bleven nedskrevet, før Goethe gav 
sig til at omarbejde sin »Gotzc, ti det er utænkeligt, at en Digter, 
der er enig med sig selv om at fjærrie Overdrivelser og Udvækst- 
er som de nysnævnte af et af sine Arbejder, skulde ville digte 
ganske lignende Ting fra nyt af ind i et andet af sine Værker. 
Scenen er altsaa bleven til før 1773, rimeligvis i Slutningen af 
1771 eller Begyndelsen af 1772, og er følgelig en Lævning af 
Goethes allerældste Optegnelser til Faust. Vi maa derfor ana- 
lysere dens Indhold saa nøje som muligt for at søge at faa en 
Forestilling om Dramaets oprindelige Plan. 

Gretchen er i Følge Prosascenen indespærret i Fængsel; 
forhen var hun længe ynkeligt vildfarende paa Jorden. Dette 
sidste Motiv har Goethe som bekendt senere fuldstændig ladet 
falde. Faust anraaber en Aand: »du uendelige Aand«, »store, her- 
lige Aand«. Denne Aand har vist sig for ham; han kender hans 
Hjærte og hans Sjæl og har givet ham Mefisto til Tjæner, smed- 
det ham til denne skændige Følgesvend. Mefisto kaldes: forræd- 
erske, usle Aand, Orm, skændige Følgesvend. Han ruller med 
indædt Harme de djævelske Øjne rundt i Hovedet, han skærer 
graadigen Tænder ad ham. Han formaar ikke alt: »har jeg al 
Magt i Himlen og paa Jorden?« Han er altsaa ingen Djævel, 
men en Aand, som fryder sig ved Skade og kvæger sig ved For- 
dærv. Faust har trængt sig ind paa Aandeverdenen, ikke om- 
vendt. Han maa altsaa have manet Aanden frem. 

Gud er den evig forbarmende lige over for den dømmende 
følesløse Menneskehed. Gretchen er overgivet til onde Aander. 
Mefisto vil omtaage Slutterens Sanser; Faust skal bemægtige sig 
Nøglerne og føre den ulykkelige ud. Mefisto vil bortføre dem paa 
sine Troldheste. 

Som De ser, stemmer Slutningen af Tragediens 1ste Del 
i den Form, som den senere fik, ganske med den Plan, som lad- 
er sig uddrage af Prosascenen. I det gribende Optrin i Fængselet, 
som afslutter 1ste Del af Faust, se vi jo netop Gretchen i Van- 
vid og Fortvivlelse, medens Faust søger at befri hende og Mefisto 
staar beredt med Troldhestene. Derimod afviger Tragediens Be- 
gyndelse i væsentlige Henseender fra den ældste Plan; navnlig 
synes Mefistos Stilling oprindelig at have været en hel anden, end 
den senere blev. Men et af de allerførste Optrin stemmer paa 

det nøjeste overens med den ældste Plan, nemlig Scenen med 
Jordaanden, som jo i Tragediens endelige Form indtager en be- 
synderlig isoleret Stilling og bliver uden videre Følger for Handl- 
ingens Gang. Vi saa af Prosascenen, at Faust har trængt sig 
ind paa Aandeverdenen, at han har manet Aanden, og at Aanden 
viste sig for ham. Ganske det samme se vi foregaa i Tragediens 
Begyndelse. Men Scenen med Jordaanden stemmer ogsaa i en 
anden Henseende og paa en endnu mærkeligere Maade overens 
med Prosascenen. Naar vi nemlig betragte det Afsnit af Fausts 
Monolog, som gaar forud for Jordaandens Tilsynekomst, ville vi 
finde, at Linjerne vel ere afdelte, som om det var Vers, men at 
det i Virkeligheden ligefrem er Prosalinjer uden Rim eller metrisk 
Struktur. Det hedder her (Faust I (Reclam) S. 15): 

Es w5lkt sich uber mir — der Mond verbirgt sein Licht — die Lampe 
schwindet! Es dampft. — Es zucken rothe Strahlen mir um das Haupt — es 
weht ein Schauer vom GewOlb herab und fasst mich an! Ich fuhl's, du 
schwebst um mich, erflehter Geist! Enthulle dich! 

Paa »Geist« følger der saa et Rim, og dermed fortsættes igen 
Rimenes Række, indtil Scenens Slutning, hvor Faust styrter sam- 
men med Udraabet: 

Nicht dir? Wem denn? Ich Ebenbild der Gottheit! Und nicht ein- 
mal dir! 

som jo ligeledes er i Prosa og uden Rim. 

Det fremgaar heraf paa det klareste, at ikke alene Scenen 
»Mørk Dag. Mark«, men ogsaa andre Afsnit af Faust fra først af 
vare affattede i Prosa. Og den Omstændighed, at netop et Stykke 
af Scenen med Jordaanden, der ogsaa af indre Grunde maa regnes 
til Dramaets ældste Bestanddele, endnu foreligger os i prosaisk 
Form, gør det dobbelt sandsynligt, at Faust i sin ældste Skikkelse 
helt igennem har været affattet i Prosa, og at Goethe først sen- 
ere har omsat Digtningen i Verseform og givet den den Skikkelse, 
hvori den foreligger i Udgaven af 1808. 

Af det anførte Sted fremgaar det tillige, at Jordaandens 
første Aabenbarelse efter den oprindelige Plan ligesom i den sen- 
ere Bearbejdelse foregik i Fausts Studereværelse (»die Lampe 
schwindett , »es weht ein Schauer vom Gewolb herab«). Men 
Aandens Tilsyneladelse var oprindelig ikke saa resultatløs som i 
den senere Affattelse, den var afgørende for Fausts videre Skæbne. 
Jordaanden har, som vi saa af Prosascenen, givet Faust Mefisto 

til Følgesvend. Dette synes imidlertid ikke at være sket straks 
ved dens første Aabenbarelse; det siges, at Aanden kender Fausts 
Hjærte og Sjæl, hvad der ikke vilde passe paa den første Be- 
sværgelse. Det er tvært imod sandsynligere, at denne forløb paa 
lignende Maade som i den senere Tekst, saa at Faust styrter af- 
mægtig sammen, medens Aanden forsvinder, men at Faust da 
siden efter søgte at gøre Fejlen god igen og stræbte at frem- 
kalde en ny Aabenbarelse, idet han helt hengav sig til Jordaand- 
en, d. v. s. den jordiske Natur, og flygter bort til Skovens En- 
somhed. Hermed vilde det ogsaa stemme, at Faust et andet 
Sted i sin første Monolog ved Synet af Maanen udbryder: »Ak 
kunde jeg paa Fjældets Tind kun vandre i dit kære Skin, om 
Bjærgets Huler med Aander svæve, paa Enge mig i din Dæmring 
Tæve, sprede min Lærdom for alle Vinde og i din Dug min 
Sundhed genfinde«. I den senere Affattelse er dette Motiv som 
bekendt atter opgivet; her følger umiddelbart efter Optrinet med 
Jordaanden den første Scene med Wagner. Til det samme Re- 
sultat føres vi ogsaa ad anden Vej. I det Fragment af Faust, 
som Goethe udgav 1790, findes der, som De ville erindre, en stor 
Lakune efter Scenen med Jordaanden og den derpaa følgende 
Samtale med Wagner. I det næste Optrin se vi da Faust og 
Mefisto i ivrig Samtale, uden at vi erfare noget om, hvorledes 
de have fundet hinanden; Scenen begynder med Ordene: »Den 
Lod, der fælles blev for hele Jordens Slægt, den vil jeg nyde i 
mit eget Hjærte« osv., hvilke jo i den senere Bearbejdelse danne 
Slutningen af en af de Repliker, som følge, efter at Faust har 
underskrevet Pagten med Mefisto. Denne Lakune arbejdede Goethe 
i lang Tid paa at udfylde, og det var bl. a. hans Hensigt her at 
indskyde en stor akademisk Disputationsscene: »Ich hoffe, dass 
bald in der grossen Lticke nur der Disputationsactus fehlen soli,« 
skriver han d. 6. Marts 1800 til Schiller. Denne Scene blev des 
værre aldrig udført, men vi har et Udkast dertil bevaret, og vi 
finde ogsaa i den færdige Faust et interessant Minde derom, idet 
Mefisto ved sin første Tilsynekomst optræder som vandrende 
Skolast, hvilken Forklædning jo slet ikke staar i nogen Forbind- 
else med den Rolle, han i den senere Affattelse af Faust spiller. 
Ved sin næste Fremtræden viser han sig jo ogsaa som ædel 
Junker, i guldbræmmet Kjortel, med Sværd ved Siden og en 
Hanefjer i Hatten. Som vandrende Skolast træffe vi ham nu i det nys 
omtalte Udkast til Disputationsscenen, og vi se ham her fremhæve 

Tilskueren. 1884. 21 

Fordelene ved det omvankende Liv, medens han lige over for 
Fausts Attraa efter Aandesyner giver ham Anvisning paa Frem- 
tiden. Derefter bar da Mefisto paa ny præsenteret sig i Fausts 
Studereværelse, hvorefter Overgangen skete til det, som i Frag- 
mentet fulgte den store Lakune. 

Dette var altsaa den Maade, paa hvilken Goethe i Aaret 
1800 tænkte paa at udføre Disput ationsscenen og hvad dertil 
hører. Men det lader sig med Sikkerhed godtgøre, at Goethes 
oprindelige Plan her var en ganske anden. Nøglen til For- 
staaelsen af den oprindelige Sammenhæng finde vi i en Ytring af 
Faust i 2den Dels første Akt. Faust tænker her tilbage paa sin 
tidligere Universitetsvirksomhed, erindrer sig, hvorledes han maatte 
høre og lære tomme Ord, medens der rejste sig forbitret Mod- 
stand, naar han forsøgte fornuftigt at fremstille, hvad han havde 
set; han mindes, at pinlige Oplevelser, »hæslige Streger«, som han 
kalder det, have tvunget ham til at opsøge Skovens Ensomhed, 
hvor han da til sidst, for ikke at være helt forladt og fortvivlet, 
maatte give sig Mefisto i Vold. Det kan efter hele Sammen- 
hængen ikke være tvivlsomt, at de hæslige Streger, som Faust 
her taler om, vare ubehagelige Universitetsoplevelser: han har 
kækt foredraget sin højere Indsigt og maattet lide Forfølgelse 
derfor. Scherer formoder nu højst skarpsindig, at det oprinde- 
lig var Goethes Hensigt at lade Konflikten komme til Udbrud i 
en Disputationsscene, i hvilken Faust, der var gjort dristig ved 
Jordaandens Aabenbarelse, gik for vidt og angreb den døde Fa- 
kultetsviden, i Modsætning til hvilken han da har prist Natur og 
Aand som Erkendelsens Kilder. Det tør da antages, at han er 
stødt paa hæftig Modstand og derved har ladet sig henrive til at 
meddele, hvad han selv har oplevet og erfaret. Men herved gav 
han sig til Kende som trolddomskyndig ; hans Liv var i Fare, og 
han havde ingen anden Udvej end at flygte. I Ensomheden søg- 
er han da at hidføre en ny Aabenbarelse af Jordaanden. En 
saadan fandt nu vel ikke Sted, men Mefisto kom som Afsending 
fra Aanden og reddede Faust fra Fortvivlelse og maaske fra Selv- 
mord. Det er uden Tvjvl en Reminiscens fra den oprindelige 
Plan, naar Mefisto i Scenen »Skov og Hulec siger til Faust: »For 
Fantasiens Kriblen i dit Ho'de har jeg dig dog saa temmelig kur- 
eret, og uden mig var du fra denne Klode for længe siden afmar- 
cheret«. Naar vi nu i Korthed skulle rekapitulere Gangen i Goethes 

oprindelige prosaiske Faust, for saa vidt vi hidtil have kunnet re- 
konstruere den, bliver Udviklingen altsaa følgende. 

Stykket aabnedes med en Monolog af væsentlig samme 
Indhold som den nuværende; derpaa følger Jordaandens Aaben- 
barelse, som ender med, at Faust styrter afmægtig sammen. Der- 
paa fulgte da Disputationsscenen, i hvilken Fausts Forhold til 
Aandeverdenen kommer for Dagen, saa at han maa flygte til 
Skovens Ensomhed. Her kommer Mefisto til ham som Afsending 
fra Jordaanden. Hensigten med hans Mission var, som vi nys 
saa, at fordrive Fausts Griller og faa ham til atter at forlade 
Ensomheden. Hovedindholdet af den sidste Del af Tragedien, 
efter at Faust har faaet Mefisto som Følgesvend, kan jo i Styk- 
kets senere Form sammenfattes i Ordet Gretchen. Det samme 
var, som vi nu skulle se, Tilfældet i den ældste Affattelse, og vi 
finde ogsaa i Gretchenscenerne hele sammenhængende Stykker, 
som Goethe ganske vist har ladet afdele, som om det var Vers, 
men som i Virkeligheden hverken indeholde Rim eller Rytme, 
og som uden Tvivl ere ordrette Lævninger af den oprindelige 
Prosa affattelse. Det første Sted findes i Scenen i Marthas Have 
(Faust I (Reclam), S. 90) i Dialogen mellem Faust og Margarete: 

Margarete (fahrt fort). Liebt mich — Nicht — Liebt mich — Nicht — 

(Das letzte Blatt ausrupfend , mit holder Frcude) Er liebt mich ! 

Faust. Ja, mein Kind! Lass dieses Blumenwort dir Gdlter-Ausspruch 
sein. Er liebt dich! verstehst du, was das heisst? Er liebt dich! 

(Er fasst ihre beiden Hånde). 

Margarete. Mich uberlåufl's! 

Faust. O schaudre nicht! Lass diesen Blick, lass diesen Håndedruck 
dir sagen, was unaussprechlich ist: sich hinzugeben ganz und eine Wonne zu 
fuhlen, die ewig sein muss! ewig! — Ihr Ende wurde Verzweiflung sein. Nein, 
kein Ende! Kein Ende! 

Det andet Sted staar i Katekisationsscenen. Det er Fausts be- 
rømte Tale (Faust I (Reclam), S. 98): 

Wer darf ihn nennen? und wer bekennen: ich glaub 1 ihn. * Wer em- 
pfinden und sich untenvinden zu sagen: ich glaub' ihn nicht? Der AU- 
umfasser, der Allerhalter, fasst und erhalt er nicht dich, mich, sich selbst? 
Wfllbt sich der Himmel nicht dadroben? Liegt die Erde nicht hierunten fest? 
Und steigen freundlich blickend ewige Sterne nicht herauf? Schau' ich nicht 
Aug' in Auge dir, und drångt nicht alles nach Haupt und Herzen dir, und 
webt in ewigem Geheimniss unsichtbar sichtbar neben dir? ErfQll davon dein 
Herz, so gross es ist, und wenn du ganz in dem Gefflhle selig bist, nenn' es 
dann, wie du willst, nenn's Gliick! Herz! Liebe! Gott! ich habe keinen Namen 
dafur! Gefuhl ist alles; Name ist Schall und Rauch, umnebelnd Himmelsgluth. 

21* 

Som De ser, er Formen helt igennem Prosa; kun ét Sted findes 
et Rim (ist — bist), men det er vistnok tilfældigt, da Ordstil- 
lingen er ganske prosaisk. 

Det tredje Stykke er endelig Scenen i Domkirken (Faust I 
(Reclam), S. 107 fif). Med Undtagelse af den latinske Sang er 
den helt igennem i Prosa; ingen bestemt Rhytmus, ikke et eneste 
Rim. Scenen lyder som følger: 

Dom. 

Amt, Orgel und Gesang. 
Gretchen unter vielem Volke. Boser Geist hinter Gretchen. 

Båser Geist. Wie ånders, Gretchen, war dir's, als du noch voll Un- 
schuld hier zum Altar tratst, aus dem vergriffnen Biichelchen Gebete lalltest, 
halb Kinderspiele, halb Gott im Herzen! Gretchen! wo steht dein Kopf? In 
deinem Herzen welche Misselhat? Bet'st du fur deiner Mutter Seele, die 
durch dich zur langen, langen Pein hinuberschlief? Auf deiner Schwelle wes- 
sen Blut? — Und unter deinem Herzen regt sich's nicht quillend schon, und 
ångstet dich und sien mit ahnungsvoller Gegenwart? 

Gretchen. Weh! Weh! wår' ich der Gedanken los, die mir heruber 
und hinuber gehen wider mich! 

Chor. Dies irae, dies illa 

Solvet saeclum in favilla. (Orgelton). 

BOser Geist. Grimm fasst dich! die Posaune tdnt! die Gråber beben! 
und dein Herz, aus Aschenruh' zu Flammenqualen wieder aufgeschaffen, bebtauf! 

Gretchen. Wår' ich hier weg! Mir ist, als ob die Orgel mir den 
Athem versetzte, Gesang mein Herz im Tiefsten I5ste. 

Chor. Judex ergo cum sedebit, 
Quidquid latet adparebit, 
Nil inultum remanebit. 

Gretchen. Mir wird so eng'! Die Mauernpfeiler befangen mich! das 
GewOlbe drångt mich! — Luft! 

BOser Geist. Verbirg dich! Sund' undSchande bleibt nicht verborgen. 
Luft? Licht? Weh dir! 

Chor. Quid sum miser tune dicturus, 
Quem patronum rogaturus, 
t Cum vix justus sit securus? 

B 6 ser Geist. Ihr Antlitz wenden Verklårte von dir ab. Die Hånde 
dir zu reichen, schauert's den Reinen! Weh! 

Chor. Quid sum miser tune dicturus? 

Gretchen. Nachbarin! Euer Flåschchen! — v (si e fåiit in Ohnmacht). 

Vi se af de tre anførte Prosastykker, at Begyndelsen af 
Gretchentragedien efter den oprindelige Plan skulde udvikle sig 
paa samme Maade som Tilfældet er i den endelige Redaktion. 
Af Scenen i Domkirken erfare vi end videre, at Gretchens Fejl- 

trin ogsaa efter det ældste Udkast har haft skæbnesvangre Følg- 
er: det rører sig svulmende under hendes Hjærte, og Moderen 
har hun dysset i Slummer, saa at hun sov ind til den lange, 
lange Kval. Hun maa altsaa ligesom i den senere Affattelse have 
faaet en Sovedrik af Faust og har da formodentlig ved et ulykke- 
ligt Træf hældt for meget i Skaalen, saa at Moderens Død blev 
Følgen deraf. 

Efter at Gretchen i Domkirken er sunken afmægtig sam- 
men, tør vi i Følge Scenen »Mørk Dag. Mark c antage, at hun 
har forladt Byen for at skjule sin Skam. Hun flakker omkring, 
dræber i Vanvid sit Barn, og bliver derpaa grebet og kastet i 
Fængsel. Imidlertid slæber Mefisto Faust omkring til hæslige 
Adspredelser. Han erfarer Gretchens Skæbne og iler hen for at 
befri hende af Fængselet, men hun vægrer sig ved at følge ham; 
— Tiden forløber, Faust maa bort og forlade hende i Elendighed. 

Her er imidlertid et dunkelt Punkt: hvorledes erfarer Faust 
Gretchens Skæbne? Det kan ikke have været Goethes Hensigt 
at lade Spørgsmaalet henstaa uafgjort. Den store Prosascene, 
hvorfra vi gik ud, begynder, som De vil erindre, med Ordene: I 
Elendighed og Fortvivlelse! Længe ynkeligt vildfarende paa Jord- 
en og nu Fange! Faust maa altsaa nylig have erfaret det skrække- 
lige, han taler under det første Indtryk af det oplevede. Heraf 
følger det da, at Opdagelsen maa være foregaaet for Tilskuernes 
Øjne, og at altsaa Begyndelsen af Prosascenen mangler; vi har kun 
Scenens sidste Halvdel. Men hermed er endnu intet oplyst med 
Hensyn til Maaden, hvorpaa Faust kommer til Kundskab om 
Gretchens Skæbne. En Antydning af, hvorledes Goethe har tænkt 
sig dette Forhold, finde vi etsteds i Scenen i Valgborgsnatten. 
Faust ser her, som De vil erindre, midt under Dansen en Taage- 
skikkelse, en ung Kvinde, staa alene i det fjærne. Hun har om 
Halsen en Snor saa rød som Blod og ikke bredere end en Knivs- 
ryg. Faust tror i denne Skikkelse at genkende Gretchen, men 
Mefisto beroliger ham med, at det blot er et Fantom, og slæber 
ham med sig til nye Adspredelser. At det imidlertid oprindelig 
var Goethes Hensigt at behandle dette Motiv nøjere, se vi af et 
herhenhørende Udkast, som endnu er os bevaret. Heri hedder 
det: »det nøgne Idol. Hænderne paa Ryggen . . . Hovedet fald- 
er af ... . Snadren af Djævleunger. Derved erfarer Faust.« Det 
var altsaa Goethes Hensigt i et Syn i Valgborgsnatten at vise 

Faust den Skæbne, som truede Gretchen, og derved at rivé ham 
ud af den Tummel, hvori han befinder sig. 

Men vi kunne komme Spørgsmaalets Løsning endnu nær- 
mere ved at betragte den mærkelige lille Scene: »Nat. Aaben 
Mark«, som i den endelige Affattelse følger umiddelbart efter den 
store Prosascene: De husker Sceneriet: Faust og Mefisto suse 
forbi paa sorte Heste i levende Samtale (Faust I (Reclam), S. 126): 

Faust. Was weben die dort um den Rabenstein? 

Mef. Weiss nicht, was sie kochen und schaffen. 

Faust. Schweben auf, schweben ab, neigen sich, beugen sich. 

Mef. Eine Hexenzunft. 

Faust. Sie streuen und weihen. 

Mef. Vorbei, vorbei! 

Det er klart, at denne Scene indeholder Hentydninger til Gret- 
chens Skæbne: Ravnestenen er Retterstedet, hvor om Ravnene 
sværme; Hekseforsamlingen indvier med sælsomme Geremonier 
Pladsen til den forestaaende Henrettelse. Faust ønsker at erfare, 
hvad Heksene have for, men Mefisto trænger ham forbi. Men 
hele Scenen passer ikke ret ind i Sammenhængen; den staar saa 
underlig/ løsreven mellem Scenen »Mørk Dag. Mark« og Fængsels- 
scenen, og hverken Faust eller Tilskuerne erfare noget nyt deraf. 
Det er ogsaa paafaldende, at Mefisto her, hvor de ere undervejs 
for at befri Gretchen, skulde have større Hastværk end Faust, 
og det er helt utroligt, at Faust ikke selv skulde gætte, hvad 
Heksene have for. Alle disse Vanskeligheder forsvinde, naar vi 
med Scherer antage, at dette Stykke oprindelig har været be- 
stemt til at danne Begyndelsen til den store Prosascene. Gangen 
vilde da være følgende: Faust og Mefisto komme i Nærhed- 
en af Retterstedet og Faust vil se, hvad Heksene foretage sig. 
Mefisto, der vil forhindre, at han erfarer noget om Gretchens 
Skæbne, søger at drage ham bort med sig, men — saaledes 
maatte da Fortsættelsen have lydt — Faust lader sig ikke slæbe 
med, han træder nærmere og erfarer af Heksenes Taler, hvilken 
Skæbne der truer Gretchen. Heksene flygte, og nu er det at 
Faust bryder løs: I Elendighed og Fortvivlelse! Længe ynkeligt 
vil dfarende paa Jorden og nu Fange o. s. v. At Dialogen ved 
Ravnestenen i Virkeligheden hører sammen med Scenen »Mørk 
Dag. Mark«, bestyrkes ogsaa ved den Omstændighed, at den lige- 
som denne er 'affattet i Prosa. Vi have altsaa her et nyt, ordret 
bevaret Brudstykke af Goethes ældste prosaiske Udkast af Faust. 

Naar vi ti) Slutning endnu en Gang genkalde os Dramaets 
Hovedmomenter efter den oprindelige Plan, som vi her have søgt 
at rekonstruere, saa se vi, at Gretchens Tragedie paa nogle 
mindre væsentlige Afvigelser nær var den samme i Goethes 
ældste Udkast som i den senere Affattelse. Dette kan heller ikke 
forundre os, naar vi mindes, under hvilke Omstændigheder 
Goethe første Gang konciperede og nedskrev disse Scener. Det 
var Friederike og hans eget Forhold til hende, som han her 
gengav i digterisk Fremstilling. Naturligvis er der ikke Tale om, 
at Goethes Skyld i Forholdet til Frederike kan sammenlignes 
med Fausts Brøde lige over for Gretchen, men Goethe har digt- 
erisk ført Forholdet ud i de yderste Konsekvenser, som det i 
Virkeligheden kunde have faaet. Afsnittet om Gretchen i Faust 
er ligesom Goethes digteriske Bod for den Brøde, som tyngede 
paa ham 1 ). 

Derimod ere Dramaets to andre Hovedpersoner væsentlig 
forskellige fra, hvad de blev til i den senere Bearbejdelse. Me- 
fisto er ingen Djævel men en Aand, der glæder sig, naar det 
gaar andre ilde. Faust er den gærende, revolutionære Gransker, 
der vil udforske Naturens Hemmeligheder, der har beskæftiget 
sig med alle Videnskaber, med Jurisprudens, med Teologi, med 
Fysik, uden at føle sig tilfredsstillet ved nogen af dem. Først 
da han træder i Forbindelse med Mefisto er det, at der begynder 
et helt nyt Liv for ham. Det er ikke vanskeligt at se, at det er 
Goethes Forhold til Herder, der har afgivet Grundlaget for dette 
Afsnit af Tragedien; Goethes egen gærende Uro i Begyndelsen 
af hans Strassburger-Ophold frembyder betydelige Lighedspunkter 
med Fausts Tilstand, saaledes som den er skildret i den første 
Monolog, og der kan ikke være nogen Tvivl om, at Mefistos 
skærende Ironi og overlegne Haan i det væsentlige maa føre9 
tilbage paa Herders Maade at optræde paa lige over for Goethe. 

Hvorledes Tragedien efter den oprindelige Plan skulde 
ende, kunne vi ikke sige med fuldkommen Bestemthed. Men da 
det betones, at Gud er den evige Forbarmer, kan det ikke an- 
tages, at Stykket skulde slutte med, at Faust bliver fordømt, saa- 
ledes som Tilfældet er i den gamle Folkebog om Dr. Faust. 
Det tør heller næppe antages, at Faust, saaledes som det sker i 
den senere Affattelse, ender med at dø som Fyrste og Hersker 

over et vidtstrakt Land , medens Englene føre hans Sjæl tit 
Himlen. En saadan Slutning vilde ikke stemme overens med det 
titaniske Overmod, som besjælede Goethe den Gang, da han gik 
til Arbejdet paa Faust. Det er troligt, at Tragediens Slutning 
ikke i Enkelthederne har staaet saa klart for Goethe som Be- 
gyndelsen, men det er ikke sandsynligt, at ban slet ikke skulde 
have overlagt, hvorledes Stykket skulde ende. Seherer formod^ 
er, at ligesom G5tz falder som Martyr for Ret og Frihed, saa- 
ledes skulde Faust efter den ældste Plan ende som en Martyr for 
Videnskaben, for den højere Indsigt, der kommer i Konflikt med 
Kirken. Fausts Selvopofrelse i Sandhedens Tjæneste vilde da 
være den Bod , hvorved hans Skyld lige over for Gretchen bliver 
sonet. At Faust oprindelig er tænkt som staaende i Opposition 
til den officielle Religion, derpaa tyder baade den paatænkte Dis* 
putationsscene og det tidligere omtalte Sted i Katekisations- 
scenen. Gangen vilde da oprindelig have været følgende: Faust 
er ikke moden til Jordaandens umiddelbare Paavirkning. Han 
maa først gennemgaa en Renselse. Mefisto sætter de lave jord- 
iske og naturlige Drifter hos ham i Bevægelse og indvikler ham i 
Skyld og Brøde. Men Faust vover at kæmpe for den Overbevis- 
ning, som han udtalte lige over for Gretchen, at kæmpe imod 
Kirkens Lære for Overbevisningen om en uudforskelig Algud. Vel 
maa han ligge under i Kampen, men idet han falder, trøster haa 
sig med Haabet om en bedre Fremtid, som han har hjulpet med 
til at bane Vejen for. Og denne Kamp er da tillige hans For- 
løsning. 

Dette var i det væsentlige den Plan, der foresvævede Goethe 
i Aaret 1772. I de følgende Aar kunde Goethe kun med lange 
Afbrydelser arbejde paa Faust. Andre digteriske, videnskabelige 
og administrative Opgaver lagde Beslag paa hans Tid og Kraft. 
Og ligesom Goethe selv blev en anden, saaledes blev Faust det 
ogsaa, og da Tragedien endelig udkom, havde baade Form og 
Indhold undergaaet saa gennemgribende Ændringer, at den op- 
rindelige Plan ikke mere var til at skelne. 

Jonas Lie: .Familien paa Gilje u . 

Et Interiør fra Firtiaareue. 

(Gyldendalske Boghandels Forlag.) 

Det er en i høj Grad fængslende Bog, Jonas Lie her har 
sendt ud i Verden. Der er østlandsk Bjærgluft i den og den 
store Naturs Syner og Lyde. Alvoren rejser sig som et grønklædt 
Fjæld i Bogen; kan man naa der op, faar man Fred, men det 
kaster et Liv og et Par Menneskers Lykke. Imidlertid gaar Livet 
nok saa slideligt nede i Lavningen. Historien er fortalt i et Sprog, 
der virker betagende ved sin Sundhed. Lies Prosa er som en 
brunkindet ung Svend, der er fri og fin og lun. Hans Ord ejer 
en Velklang, der døver Modsigelse, og de raaa i al Høviskhed 
kunne føre en Kvinde, hvor hen det skal være. Kun synes man 
at maatte gøre den Indvending imod Formen, at den er for frej- 
dig; vi staar for pludselig foran en brat Afgørelse og burde vist 
nok tidligere være blevne varede ad, for hvad der vilde komme. 

Forfatteren har kaldet sin Fortælling et »Interiør fra Firti- 
aarene«, det er det mindst gode ved Bogen; af historisk Stof rum- 
mer den ikke meget. Der er aandet let hen en vis StilfuldHed 
over nogle Damebreve, en til Husbehov skønhedssøgende Livs- 
betragtning, som man kan indrømme hører mere vore Fædres 
Tid til end vor egen, men ellers er der hverken i Personernes 
Tankegang og Vaner eller i de Begivenheder, Fortællingen fører 
med sig, synderligt, der tvinger Læserens Forestillinger de firti Aar 
tilbage, som Titelbladet angiver. Familien paa Gilje lever saa 
højt oppe i Norges Bjærge, at denne Fjærnhed er nok til at for- 

klare, hvorfor Livet dér ikke er efter sidste Mode, og den For- 
bindelse, Familien kommer i til Omverdenen, særlig Kristiania, 
kunde efter sin Natur lige saa godt være spunden af moderne 
Traade, som være knyttet af de falmede Baand fra vore Bedste- 
mødres gode Dage, som Forfatteren har ledt frem. Men Sagen 
er, at Lie har villet have Fred over sin Fortælling, derfor har 
han skudt den saa langt tilbage, og saa har han ønsket at se sine 
Personer ældes eller dø, inden han forlader dem. Er man ikke 
hvas i sine Fordringer, tager den lette Udpyntning i gammeldags 
Stil sig imidlertid behagelig ud. 

Der er udført et Mesterstykke af Fortællekunst i »Familien 
paa Gilje«. Lie har taget fast Stade paa Chefsgaarden i Bygden 
dér og forlader saa ikke mere denne Plads, saa længe Fortæl- 
lingen varer. De unge Fugle flyve fra Reden, og Fortællingen 
følger dem, men Fortælleren viger ikke ud fra sit valgte Opholds- 
sted. I Sommerdagens Solsteg, naar Jenterne gaar barbenede og 
skurer Mælkeringe ved Brønden, i Juledagenes Kulde, naar Sne- 
skavle hænger ud over Tagrenden, og Sneploven har gaaet i 
Kongevejen, i Vaar og Høst er Lie paa Gilje, fortæller om Kap- 
tejnen og hans Frue, og næsten uden at vi mærker hvorledes, er 
Inger Johannas Roman og Thinkås med bleven os berettet. Der 
er store Huller i vor Viden, det er under tilfældige Besøg, ved 
Stumper og Stykker af Breve, ved løsrevne Samtaler om huslige 
Sager, naar der gøres Forberedelser til Afrejse, eller naar man 
venter en kærkommen Gæst, i Slagtetid og Ferietid, at vi faar 
Lejlighed til at erfare det, som dybest interesserer os. Til sidst 
er det os, som om vi selv ude fra for Aar tilbage var kommen 
til Bygden, havde slaaet os ned dér og ikke senere forladt Gilje, 
vi tager kun Del i Livet uden for, naar vi hører, at de andre op- 
lever noget. Lie har draget en Tryllering om os, en Del af de 
optrædende Personer kender vi ikke en Gang, har aldrig set dem 
kun hørt om dem, og vi forlanger dog ikke at vide bedre Besked. 
Det er en Fortællemaade , som vilde have gjort det af med næst- 
en en hvilken som helst anden Forfatter alt i tredje eller fjærde 
Kapitel, Lie fører det igennem til det fjortende, og netop ved den 
delvise Utydelighed, hvori han lader største Delen af de to Ro- 
maner foregaa, som Bogen rummer, naa'r han at frembringe Liv- 
ets egen Virkning. Hvor ofte staar man med alle Traadene til 
en Begivenhed i sin Haand? Mellem Lie og Læseren er der den 
Finhed, at han forudsætter saa overordentlig meget og forud- 

sætter bestandig rigtigt, vor Fantasi er fangen, med et lille Ord 
nu og da tvinger han den til at gøre Tjæneste for de dramatiske 
Skildringer, som han har sparet. 

Som sagt, det vilde ikke være raadeligt for andre at følge 
Lie i denne Fremgangsmaade, og sit Held opnaar han ogsaa kun 
ved indtil det yderste at udbytte sin store Ævne som Fortæller. 
Han fortæller om Gilje op og op igen, lidt og lidt ad Gangen, i 
korte, slaaende Træk. Det er ham en Fryd at give os fuld og 
rund Besked om Chefsgaardens ydre og indre Liv; men bestandig 
er han Iagttager, ikke Forklarer. Det bider sig fast for An- 
skuelsen, hvad han meddeler, Billederne staar i klare Form- 
er, der er ikke Usikkerhed skabt, men altid har vi Fortælleren 
for os. Der er et stærkt personligt Præg over Bogen. Lie lader 
ikke uden videre Tingene gælde for hvad de er. Han gør dem 
mildere, elskværdigere, om man saa kan sige, end Livet giver 
dem. Men det sker ikke paa de daarlige Forfatteres Manér med 
en fast Hensigt om at ville komme til det og det Resultat, han 
narrer ikke sig selv og ingen i Bogen. Der skjules intet, det er 
en Undermaling, der anvendes, ens for alle Genstandene, de staa 
i det rette Forhold til hinanden, Foredraget er kun anlagt efter 
hans eget personlige Behag; det er nu hans Maade at fortælle 
paa, han fordrer, at vi andre skal kunne forstaa. Der gaar en 
munter Tone gennem Bogen, og Beretningen om Familien paa 
Gilje er dog saa sørgelig. Det er en Hverdagshistorie om to 
unge Piger, som ingen Lykke naa'r i Livet. 

Naturligvis svarer Arten af det Indtryk, Bogen gør, til den 
Plan, hvorefter den er skreven. Lie har villet give et Forgrunds- 
billede. 

Lie er som Iagttager klog og koldblodig. Han har set 
meget, hans Sprog er roligt, som Forfatterindividualitet er han 
vokset betydelig i de sidste Aar. »Adam Schrader«, »Livsslaven« 
og »Familien paa Gilje« betegner en Udvikling i Romanskrivning 
af udmærket Art. Der er nu et Indhold i hans Ord, som hæver 
ham over det ikke helt ægte, blødt virtuosmæssige, som han i 
sine Fortællinger fra Nordland og i Søhistorierne havde slaaet sig 
til Ro med. »Familien paa Gilje« er det mest modne af hans 
Arbejder, og det er det ikke mindst ved sin Begrænsning. Hari 
har ikke villet give mere, end hvad han tilforladelig vidste; Kap- 
tejnen og hans Frue, Livet paa Gilje er ham nærværende som 
hans eget Jeg, de unge Menneskers Forhold staar ham fjærnere, 



Digitized by Google 



Anmældelser. 



de er derfor kun i anden Række Bogens Indhold. Men han mis- 
forstaar intet, af hvad de unge foretager sig; i den Fortoning, 
hvori de i Bogen forekomme, læ$er man sig en Skæbne til, som 
nøje svarer til de givne Anlæg og Vilkaar. Der er endog her 
noget ubarmhjærtigt i Lies Respekt for Forholdenes Følger. Grips 
og Inger-Johannas bitre Nød lægger en Sorg ind i Bogen, som 
man er ved at tro, at man kunde have været sparet for; men 
Lie ha,r gjort Prøve paa sin Opfattelses Rigtighed ved i sidste 
Kapitel at vise, hvad Grip er bleven til, nogle og tyve Aar efter 
vi først lærte ham at kende som varmblodig og opvakt Student. 
I det lille Optrin, som foregaar i Landhandlerens Bagværelse, 
røber Lie et psykologisk Skarpsyn, som afvæbner enhver Ind- 
sigelse: saaledes maatte det gaa Grip. At Inger-Johanna klarer 
sig saa pas vel, som hun gør det, er mindre overbevisende, men 
saa er den elskværdige, altid hjælpsomme Thinkas hyggelige og 
velnærede Forfald som Fogdens nemhaandede Hustru med den 
evige Roman i Skødet desto mere sikkert og sandt. 

Men i Forgrunden breder den svulmende Skildring af Livet 
paa Gilje sig. Noget mere levende findes ikke i nordisk Literatur. 
Jeg slaar tilfældig op paa femte Kapitels Begyndelse: 

Kaptejnen var i et forfærdeligt Humør, det drønede i Dørene hele For- 
middagen. 

Ved Middagstid var der et lummert Pusterum, hvorunder Jørgen og 
Thea [de to yngste Børn] sad med Øjnene ned i Tallerkenen, højst forsigtige 
for ikke at give nogen som helst Anledning til en Udladning. 

Frugten af Jørgens bedste Bestræbelser for at gøre sig ubemærket var 
imidlertid som vanligt mindre heldige. Under Suppen kom han til at slurfe 
lydeligt i ét Væk af Skeen, — hvilket førte til et tordnende: 

„Slurf ikke som en Gris, Gul! u 

Efter Middagen følte Kaptejnen med ét Nødvendigheden af at fuldføre 
nogle Beregninger paa en Kort- og Opmaalsforretning, der havde ligget siden 
i Høst. 

Og nu var det ikke raadeligt at komme Kontoret for nær; han var 
næsten indiansk lydhør for den mindste Larm og aldeles vild fra sig, naar han 
forstyrredes . . . osv. 

Det er en Prøve, som er valgt i Blinde og vel et af de 
mindst fyldige Steder; men tag et af de forskellige Besøg, tag 
Slagtningen, tag Samtalerne mellem Doktoren og Kaptejnen, naar 
de sidder til langt ud paa Natten ved Toddybrædtet, tag de øko- 
nomiske Forhandlinger i Huset, tag Ola i Stalden og Stu<Jent 
Grip, som uden en Skilling i Lommen kommer strygende fra Høj- 

fjældene, tag endelig Kaptejnens sidste Køretur, da gamle Svarten 
bliver staaende i Vejen med Tømmerne helt ned over Forbenene, 
vender Hovedet og forundret ser paa sin Herre, som ligger død 
bag over i Karjolen — det er Malerier, som er lige saa rene i 
Farverne som Werenskiolds, lige saa personlig vederhæftige og 
overragende andres i Livagtighed. 

Gamle Fruen har Lie tegnet med stor Kærlighed, sdVn han 
har set hende, men der synes her at mangle en sidste Fuldend- 
else. Der er noget i denne sammensat kuede Natur, som ikke 
ret vil løsne sig fra Lærredet, man beholder et Spørgsmaal til- 
bage, om hvor hendes Elskværdighed begynder, og hvor den 
ender. Hun interesserer i højere Grad end Kaptejnen, fordi hun 
er en finere Natur, men i samme Grad ens Videbegærlighed stig- 
er, i samme Grad drager hun sig bort fra den sidste Forstaaelse. 
Lies Kunst har her ikke fuldt slaaet til, den er noget mindre 
haandfast i sin Fremgangsmaade over for hende, end man kunde 
ønske. Imidlertid er Billedet af Fruen god Kunst som alt i 
denne Bog. 

Det skulde vel i det hele være det, man maatte indvende 
imod »Familien paa Gilje«, naar man vilde anke over noget, at 
der er mere Liv end Styrke i den, mere slanke Muskler end 
spændte. Det er nu imidlertid saa Lies Ejendommelighed, han 
er ikke senestærk som Bjørnson og ikke skarp elegant som 
Kielland, han er sig selv, den yngste — ikke i Aar — af de tre, 
den elskværdige blandt Norges livskraftige Forfattere. 

E. Skram. 



H. Schwanenfltigel: „Oldtidens Kulturhistorie i sine Faser 14 . 

(A. F. Høst & Søns Forlag.) 

I Aaret 1744 udgiver Voltaire sine »nouvelles considérations 
sur l'histoirec og i 1763 sit »essai sur les moeurs et sur Pésprit 
des nations«. Det er disse Skrifter, der grundlægger Kulturhistorien 
«om Videnskab; det første giver Teorien, det andet udvikler den 
videre og anvender den. Det er smukt, at det er forrige Aarhundred- 
es store Frihedskæmper, der er Fader til Videnskaben om det menne- 
skelige Arbejdes Udviklingshistorie. Og det er naturligt, at det er paa 

det Tidspunkt i Aandslivets Historie, da Læren om Forholdet mellem 
Samfundsrettigheder og Samfundspligter opstilles, at man vender 
Blikket mod Samfundslivets Udvikling. Voltaire siger: »Det vil 
maaske snart gaa med Maaden at skrive Historie paa, som det er 
gaaet med Naturvidenskaben; de nye Opdagelser har omstyrtet 
de gamle Systemer. Man vil ønske at lære Menneskeheden at 
kende # i den interessante Detail, som nu til Dags danner Natur- 
filosofiens Grundlag.« Han udvikler, hvordan man med Omhu 
fortæller, hvor naar et Slag er leveret, aftrykker Traktater, be- 
skriver Kroningsfester og Gesandters Indtog uden at glemme 
hverken deres Schweizere eller deres Lakajer. Det er godt, at der 
er Bøger om det, men, siger han, »efter at have læst 3—4000 
Slagbeskrivelser og Indholdet af nogle hundrede Traktater, fandt 
jeg, at jeg ikke vidste videre meget mere end før. Jeg fik kun 
Begivenhederne at vide. Jeg kendte ikke Franskmænd og Sara- 
cener, fordi jeg kendte Slaget ved Poitiers, saa lidt som jeg kendte 
Tartarer og Tyrker af Tamerlans Sejer over Bajazet« .... »Man 
forsømmer for alle disse Ting Kundskaber af en mere tydelig og 
mere varig Nytte. Jeg vilde gærne vide, om Spanien var rigere 
før Amerikas Erobring, end nu; hvor meget større dets Befolkning 1 
var paa Karl den femtes Tid end paa Filip den fjærdes; hvorfor 
Amsterdam for 200 Aar siden havde knap 20,000 Indbyggere og 
nu til Dags 240,000; om det er sandt, at Jorden var tætteré be- 
folket for 2000 Aar siden, end den er nu. Det er Ting, som den 
vil vide, der læser Historien som Borger og som Filosof. Og han 
vil ikke nøjes hermed; han vil undersøge, hvad der har været et 
Folks Grundfejl og dets herskende Fortrin; hvorfor det har været 
mægtigt eller svagt til Søs, hvorledes og til hvilken Grad det er 
blevet rigere i det sidste Aarhundrede. Han vil vide, hvordan 
Videnskab, Kunst og Industri har formet sig; han vil følge deres 
Fremgang og deres Vandring fra ét Land til et andet. Sædernes 
og Lovenes Udvikling vil være hans Hovedstudium. Saaledes vil 
han lære Menneskenes Historie at kende i Steden for at kende 
en ringe Del af Hoffernes og Kongernes.« 

Med disse Ord tegner Voltaire, som allerede Lessing saaV 
det, Sporene for en ny Betragtning af Historien. I Steden for 
Fyrstehistorie vil han have Folkehistorie, i Steden for Bataillers 
Historie Ideers Historie. Dette nye Synspunkt breder sig ud over 
Evropa eller snarere vel, ud fra Tidsaandens fælles Retning op- 
staar det selvstændigt paa flere Steder. Justus Moser, den be- 

gejstrede tyske Folkeven, udarbejder sin »osnabruckische Geschichtec 
i den samme Aand, og efter ham følger M. J. Schmidt, Schlozer, 
Johannes v. Muller og mange flere. Synspunktets Berettigelse var 
indlysende, dets Frugtbarhed fremgik af denne Rigdom paa Ar- 
bejdere i dets Aand. Og selv om man i den følgende Tid blev 
vel filosofisk og overalt mente at kunne udfylde Overleveringens 
Huller med frie Ræsonnementer, Skridtet var gjort, den kultur- 
historiske Betragtning trængt igennem. 

Men efterhaanden som nu den historiske Videnskab er 
skreden frem, har den almindelige Historieskrivning mere og mere 
stræbt at give Folkenes Historie. Naar Lærebøgerne til Skolebrug 
undtages, som med sejg Udholdenhed holder fast ved kun at for- 
tælle om Konger, Krige og Fredslutninger, saa vil man kun sjæld- 
ent finde Fremstillinger af den almindelige Historie, i hvilke det 
kulturhistoriske Element ikke spiller en fremtrædende Rolle. Og 
det Spørgsmaal kunde da opstaa, om ikke den almindelige Histories 
fremtrædende kulturhistoriske Tendens kunde overflødiggøre den 
almindelige Kulturhistorie. En rent metodisk Undersøgelse af dette 
Forhold vilde derfor maaske have sin Betydning, om den end i 
en Anmældelse kun kan gøres i al Korthed. Spørgsmaalet bliver 
dette: naar den almindelige Historie fra Fyrstehistorie bliver Folke- 
historie, saadan som Bevægelsens Retning peger hen imod, har 
den saa optaget Kulturhistorien saaledes i sig, at denne dermed er 
overflødiggjort; eller har Kulturhistorien et særligt Omraade for 
sig, der til alle Tider vil bevare dens Særstilling? Med andre Ord: 
er Kulturhistorien en Betragtningsmaade af Historien eller er den 
et Fag inden for den? For at kunne besvare dette er det nød- 
vendigt at have en Definition af, hvad Kultur er. Jeg tror, det 
vil være nogenledes fyldestgørende at bestemme Kultur som Re- 
sultatet af det menneskelige Arbejde paa alle Omraader. Uden 
Arbejde ingen Kultur. Naar vi siger, at et Folk staar paa et 
højt Kulturstandpunkt, mener vi, at det samlede aandelige og 
legemlige Arbejde, der er udført hos det, er betydeligt i Forhold 
til vort. Og ethvert Arbejde, selv det laveste Folkeslags mest 
ufuldkomne, er et Kulturprodukt, vidnende om et Kulturstand- 
punkt. Kulturhistorien bliver altsaa Historien om det fremad- 
skridende menneskelige Arbejdes Resultater og de Former, hvor- 
under det bevæger sig. Det vil sige, Skildringen af Samfunds- 
tilstandene til de forskellige Tider er dens Opgave, og herved 
holdes den skarpt ude fra den almindelige Historie, ti dennes 

Opgave er det at skildre Begivenhederne i deres Rækkefølge og 
Sammenhæng. Begivenhederne til den almindelige Historie, Til- 
standene til Kulturhistorien, det er Resultatet. Det viser bedst 
Urigtigheden af den tit fremsatte Sætning, at al Historie bør være 
Kulturhistorie. Det sondrer mellem Omraaderne uden at forurette 
nogen. Paa denne Maade vil den almindelige Historie til enhver 
Tid kunne befrugte sin Fremstilling af Folks og Rigers Historie 
med Kulturhistoriens Resultater uden derfor at blive til Kultur- 
historie og omvendt. 

I en Literatur saa fattig som vor paa almindelige kultur- 
historiske Værker kan det synes utaalelig doktrinært at anlægge 
en saa ideel Maalestok. Sondringen kan heller ikke fordres gennem- 
ført, men en Bestræbelse imod den skal spores. Men ved Gennem- 
læsningen af Schwanenflugels »Oldtidens Kulturhistorie« paatrængte 
der sig mig en Del Bemærkninger, som efterhaanden fortættede 
sig til en væsentlig metodisk Indvending, og som Indledning til 
den maa de foregaaende Bemærkninger gælde. Det er ikke muligt 
at gennemgaa et saa omfattende Værk i alle Enkeltheder; det er 
en Selvfølge, at de forskellige Punkter vil stille sig forskelligt for 
hver enkelt studerende. At kritisere er saa let, at producere langt 
sværere og ulige mere fortjænstfuldt. Og denne Bog, der i saa 
mange Henseender yder noget godt og nyttigt, er der al mulig 
Grund til at begynde med at takke Forfatteren for. 

Det er en stor og vanskelig Opgave, han har sat sig. >At 
skrive Oldtidens Historie,« siger Voltaire, »det er, synes jeg, at 
samle et Par Sandheder og tusende Løgne, t Ser man, hvordan 
hans samtidige, Rollin f. Eks., i sin Historie tager for tilforladelig 
Sandhed Herodots Fortælling om Rhampsinit og Tyvene, som nu 
optages i Samlingerne af gammel-ægyptiske Romaner, eller den 
om Kong Nubis og hans Dronning, saa forstaar man Berettigelsen 
af disse Ord. Oldtidens Historie blev længe taget, som Oldtidens 
Forfattere skildrede -den; man saa' med deres Øjne; hvad Herodot, 
hvad Thukydid, hvad Taeitus havde sagt, maatte være rigtigt; man 
gøs for de store Navne som for ufejlbare Paver. Naar Herodot 
sagde, at der drog 2 Millioner Persere mod Grækenland, og at de 
drak alle Thrakieiis Floder ud, var det ikke utroligt, ti Herodot 
sagde det, og han maatte jo vide det bedst; naar Curtius Rufus 
fortalte om Alexander, at han efter Gazas Erobring bandt Liget 
af Byens Komandant Betis bag sin Vogn og slæbte det rundt om 
Staden, som Akilleus havde gjort ved Hektor, saa tænkte man 

ikke paa, at det efter hele Alexanders Karakter og Liv var lidet 
sandsynligt, at han i sligt vilde efterligne Akilleus, mens Retor- 
skolernes Deklamationer utvivlsomt gennemførte slige Sammen- 
stillinger i alle Enkeltheder uden Hensyn til historisk Sandhed; 
nej, saa havde Alexander slæbt det Lig efter Vognen. Thukydid 
sympatiserede, skønt Aristokrat, i alt væsentligt med den perik- 
leiske Politik og fremstillede den peloponnesiske Krigs Historie 
ud fra dette politiske Stade; det undersøgtes ikke kritisk, men 
akcepteredes. Og saa fremdeles. Vi er naaet langt videre nu. 
Niebuhrs historiske Kritik har snittet alle Sagnene bort fra den 
ældste romerske Historie (se Schwanenflugel S. 313 — 16); hans 
Disciple har anvendt hans Principer videre. Ogsaa paa Oldtids- 
historiens Omraade trænger den moderne historiske Kritik frem, 
sondrer først mellem ældre og yngre Kilder, og undersøger saa 
hos hver Forfatter hans personlige Stilling over for de Forhold, 
han skildrer, og den Tillid, der derfor kan skænkes ham. Men 
endnu er Troen paa Forfatterne for stor. Grunden dertil er vel 
dels den, at der om hver Periode væsentlig kun findes én For- 
fatter, men sikkert ogsaa den, at, naar man beskæftiger sig med 
dem, kommer man uvilkaarlig til at interessere sig levende for 
dem som Skribenter og fanges af dem langt mere end Historikeren 
ellers i sit Syn bindes af sine Kilder, fordi disse Kilder her ere 
historiske Kunstværker af første Rang. Schwanenflugel er Eksempel 
derpaa. Noget af det smukkeste ved hans Bog er hans varme 
Kærlighed til Oldtiden, hans Begejstring for dens Forfattere. Man 
mærker, hvilken Fryd det er ham at citere dem. Men saa faar 
han ikke ret sit Syn skilt ud fra sine Kilders. Et Eksempel herpaa 
er Afsnittet »Aristofanes og hans samtidigec Han fordyber sig 
her i en Undersøgelse af Aristofanes's Forhold til Sokrates og 
Euripides, som fremdrager mange gode Enkeltheder, og hvis Re- 
sultat: »de af Aristofanes's Komedier, der behandle historiske 
Personer, besidde intet personalhistorisk Værdc har sin Interesse 
i Literaturhistorien, men hvis Fejl paa dette Sted er den, at den 
slet ikke forsøger fra de aristofaniske Misforstaaelser og Forvræng- 
elser, fra den euripideiske filosoferende Liberalisme at søge til- 
bage til Meninger, Tilstande, Forhold i Folket, som de udgaa fra 
eller opponere imod. Han stiller dem kun i Forhold til Forfat- 
ternes Karakter. Men det bliver en Skildring af Individer. Han 
er Æstetiker og han læser som saadan. Han er moderne og véd, 
at Literaturudvikling er Kulturudvikling, men han lader sig under- 

tiden deraf forlede til at tro, at Literaturens Historie er Kultur- 
ens Historie. Et andet Punkt er Behandlingen af Perikles. Dennes 
personlige Omgangskreds lære vi at kende og disse Mænds Ar- 
bejder. Han skildrer smukt og levende det græske Teater under 
Opførelsen af Æskylos's Orestiade og med det som Udgangspunkt 
den græske Tragedie. Fidias's vidunderlige Kunstværker føres 
frem for os; de samtidige Filosofers Doktriner udvikles. Alt det 
er endnu kun Literatur- og Kunsthistorie. Saa faa vi Perikles's 
Hjem at se og hans Samliv med Aspasia, og han selv føres frem 
og hans politiske Ide. Men hvor er det Folk, Statsmanden virker 
for? Vi vilde se den athenske Borger i Folkeforsamlingen, som 
Dommer og i Hjemmet; ordnende Statens Sager og styrende sit 
Hus og sin Bedrift. At der i Athen var 90,000 frie mod lavt 
regnet 300,000 Slaver og den Betydning, dette Forhold har, ud- 
vikles ikke. Skildringen af Aspasia repræsenterer en Skildring af 
den græske Kvinde, men jo mere Billedet udpensles, desto mere bliver 
hun, rent bortset fra den omtvistelige Korrekthed, til en Undtagelse 
i Steden for et Eksempel. Det Niveau, over hvilket hun hæver 
sig, fremstilles ikke. I hele dette Afsnit mangler Reliefet. Og 
med Hensyn til det skæbnesvangre Forhold til Forbundsfællerne, 
saa omtales det udførlig, og der udtales, at Perikles sikkert mente 
ikke at have noget at bebrejde sig her. Men dette personlige 
Skøn er ikke afgørende. Man kunde i en Skildring som denne 
have taget til Centrum Droysens Ord: »Das gliickliche Schaffen 
einer nationalen, das vergebliche Suchen einer politischen Einheit 
ist die griechische Geschichte.« Et samlet Hellas, det er dog 
Ideen, der ligger bag ved, og Statsmændenes Værd kan maales 
efter deres Ævne til at hæve sig til hellensk Politik fra deres 
Kommunepolitik — man erindre, hvad Madvig plejede at gøre op- 
mærksom paa i sine Forelæsninger, at Sparta og Messenien til- 
sammen ikke er saa store som Sjælland og Fyen. Set her ud fra 
er Perikles's Undertrykkelsessystem over for Forbundsfællerne 
lidet værdt. 

Lad mig fremdrage et Afsnit endnu, den alexandrinske 
Tidsalder. Forfatteren har rigtig set Hovedtrækket i den hel- 
lenistiske Tids Karakter: dens Kosmopolitisme. Han ser den 
i Alexanders og Efterfølgernes Politik, i Filosofernes Lærebyg- 
ninger, i Folkenes Liv. Men havde ikke en Skildring af hin 
vidunderlige Stad Alexandria og dens strømmende Folkeblanding 
fra alle Verdens Lande, dens uforlignelige Pragt, dens Handels- 

storhed her været paa sin Plads? Paa alle Folkelivets og 
Aandslivets Omraader findes her Træk, der falder sammen i 
deres Idé. Havde Forfatteren givet sig i Lag hermed, han 
vilde være bleven beriget med Tanker om denne Periode, der 
havde fyldiggjort hans Fremstilling. Han havde set, hvordan 
denne Menneskehedens Ide, der vokser op under Hellenismen, 
hvordan den ved sit Arbejde for at udslette Ordet »Barbar«, 
for at ligestille Menneskene lægger en Grund for Kristendommens 
Moral, ligesom den romerske Kejserkult, der forlanger en fælles 
Gud dyrket Riget over, baner Vejen for Kristendommen som 
Verdensreligion. Han havde set den aandelige Realisme, som han 
dygtig og udførlig udvikler stammer fra Aristoteles, den vilde han 
have set fortsætte sig som Realisme Perioden igennem paa alle 
Livets Omraader. Han vilde have sat Menanders realistiske 
Komedie i Forbindelse dermed og Theokrits Idyller; han vilde 
hertil have henført Ting som de episke Digteres Tilbøjelighed til 
i de mytologiske Digte at benytte Situationer af den mest hver- 
dagsagtige Karakter, som naar Kallimakhos lader Hermes sværte 
sit Ansigt for som Bussemand at skræmme Gudernes Børn, naar 
de er uartige. Naturvidenskabernes, Geografiens, Handelens Op- ' 
blomstring vilde passe derind; Kunstens Realisme i Valg af Æmner 
og i Behandling, som vi ser den kopieret i Pompejis Væggemalerier 
— han vilde ud af alt dette have faaet et Billede, endnu rigere 
og fyldigere end det, han har udkastet. Og han vilde herved 
være kommen ind paa en af Kulturhistoriens interessanteste Op- 
gaver, Undersøgelsen af, hvorledes en Periode udvikler visse særlig 
fremspringende Karaktermærker paa alle Kulturens Omraader og 
hvordan saa nogle visne, mens andre optages og fortsættes af den 
følgende Periode. 

Jeg har i det foregaaende udelukkende omtalt den første 
Del af Schwanenflugels Værk, Grækenland. Endskønt der ingen 
Tvivl er om, at hans Herredømme over Stoffet er vokset efter- 
haanden, som Arbejdet er skredet frem, saa er Fortrin og Mangler 
dog gennem gaaende de samme. Det er en Bog skrevet med en 
inderlig historisk Interesse, med frisk, livfuld Fordybelse i Æmnet, 
med klare, oplysende Skildringer. Men de Indvendinger, det fore- 
gaaende samler sig til, er: for megen Dvælen ved Personerne, for 
liden ved Tilstandene; for stærk Fremhæven af Literaturen paa 
de andre Kulturfaktorers Bekostning, af hvilke enkelte som Handel 
og Retsvæsen saa godt som helt forbigaas; endelig ikke tilstræk- 

kelig Indskærpen af de forskellige Perioders Særmærker. Det er 
Mangler, som stammer fra, at Kulturhistoriens Begreb ikke er op- 
fattet omfattende nok. 

Var Bogen fra først af metodisk disponeret, saa havde 
selve Planen bundet Forfatteren til større Fuldstændighed. Nu 
er der meget, der mangler; der er ogsaa mange fejlagtige Enkelt- 
heder. Og selve det kulturhistoriske Synspunkt er ikke gennem- 
ført. Det har her som altid hævnet sig at bygge efter en uklar 
Plan. 

E. Slomann. 

1815-1884. 



I. 

Høj over Bryst og bred over Skulder 
syntes for hundrede Aar han bygt, 
Elsker af Klang og Hader af Bulder, 
vandred han Vejen saa stolt og trygt. 
Stolt: ti han følte, han meget formaaede 
ved Tankens ustandselig sprudlende Elv; 
trygt: ti han vidste, at Maalet han naaede 
ved Ævnen til haardt at skole sig selv. 

Vidskabens Gaard laa for ham, men Grøfter 
Port og Stakit vilde holde ham ude, 
Grøften han sprænger og Portfløjen løfter, 
Tralværket brister som Glar i en Rude. 
Dysten forløb uden ramlende Larm, 
han var for stærk til at være ubændig, 
og paa hans muskelsvulmende Arm 
sad der en Kunstnerhaand let og behændig. 

Hallerne klang ved hans taktfaste Skridt; 
Indtog han holdt med en kongelig Pande, 
rejste et Alter af Kundskabs Granit, 
Lyset spilled paa fintslebne Rande. 

Tilskueren. 1884. • 

II. 

Til Livets dunkleste Gange 
trængte hans forskende Ørneblik , 
hvor Nervens usynlige Slange 
de sælsomme Veje gik; 
hvor Livets Kildespring gemmer 
i Safters sagte rislende Flud, 
Spiren til Formen, der folder 
saa skønt sig i Lyset ud. 

For ham den ringeste Larve 
rummed en Verden saa rig og stor; 
hver Form, hvert Strøg af en Farve 
han stævned for Dommens Bord. 
Med Strænghed tvang han de stumme 
Aander opad til Dagens Liv, 
og Tryllestaven, de lystred, 
var Forskerens blanke Kniv. 

Selv den, der, som jeg, ukyndig 
stirrer hen ad et Blad fra hans Haand r 
kan skimte en stor og myndig 
Bygmesters Kunstneraand. 
Det er, som Øjet blev fanget 
i Tempelhallens myldrende Skov, 
hvor Leddene støtte hverandre 
efter den strængeste Lov. 

Ja, overalt, hvor han bygged, 
han rammed forsvarlige Pæle ned, 
saa Værket syntes betrygget 
for Tid og for Evighed. 

Og mangen en Bro, der slynged 
i Luften saa flot sin Bue alt, 
han blæste paa med sin Aande 
— og ned den i Stumper faldt. 

111. 

Og hvilket Langsyn over Aandens Vidder! 

Jeg ser og hører ham endnu. Han sidder 
deroppe paa sin gamle Kvist 
og lytter til, hvad os paa Hjærtet ligger. 
Hver af os i hans Rige er en Tigger, 
og han er Herremand i vort. 

For ham er hele Kunstens Felt, 

Historie og Sprog befarne Egne, 

hvor ogsaa han har boet i Rejsetelt 

som næsten alle Vegne. 

Men hændes det en Gæst at snakke sort, 

naar ej han har mod taaget Drøm sig varet, 

saa lukker Øjet sig bag Brilleglaret , 

og Smilet stryger haanligt langs hans Mund. 

Ti Klarhed, Sandhed er hans Væsens Grund, 

enhver løsagtig Flane, 

hvert leflende og selvsygt Halvgeni 

foragter han af gammel Granskervane. 

Men véd du, hvad du vil, 

og mærker han, du alle Kræfter fæster 

paa klart bevidste Maal, da kan hans Stemme 

lyde som Klangen af et fuldt Orkester, 

der muntrer dig til Kampens Vovespil 

med Fynd og Klem, som aldrig du kan glemme. 

22* 

Han elsked hvert et Gode, Livet har, 
tog for sig bredt af Livets rige Gaver, 
en Renæssance-Mand med Hjærnen klar 
selv paa en Vandring i Alcinas Haver. 
Den fine Rose 

han nød som Kender, men han vraged ej 
en saftfuld Plante fra en Mose, 
den vilde Blomst fra Randen af en Vej. 
I Sympatiens vide Fang han rummed 
en ædel Vin, som højt i Bægret skummed 
og dagligt Grovbrød uforfalsket, sundt, 
og store Tanker, som var faa forundt 
at følge med, og Spas i drøjest Stil. 

Jeg ser endnu hans store aabne Smil, 
der blottede hans Tænders fulde Række. 

Og stundum sad han blandt os ved en Fest 

for én, der buden var som Hædersgæst, 

fordi han fremmest stod i Striden; 

ja selv da Soten rased i hans Krop, 

han mødte end og raged mægtig op 

som Fanebærer i en Trop, 

der straks med Bifaldssalve Gubben ærer. 

Han var en stovt, en herlig Fanebærer! 

Paa Smertens Leje lagt, med Heltestyrke 
den visse Død han stift i Øjet saa' 
og uden Rædsel for det dybe Mørke 
kun med et Suk mod Luftens rene Blaa. 
Han var ej formet af det vege Stof, 
ej fra sin Livskrafts Stade blev han drevet; 
han gentog paa sin Dødssæng: Jeg har levet 
og jeg vil dø som Filosof. 

IV. 

Længe han stred, og haardt han led, 
gik Smertens bitreste Veje. 
Det var med Møje at Døden sled 
Livet ud af dets mægtige Leje. 

Kærlighed lagde sin Haand saa blød 
paa Forskerens kolde Pande, 
Varme den ned til Hjærtet gød, 
Ømheds Vælde han dybt maatte sande. 

Derfor til sidst fra hans Hjærte klang 
længe urørte Strænge, 
Taarer sig néd ad hans Kinder tvang 
som Kildebrud paa det stenede Vænge. 

Smerteløst ramte det sidste Hug, 
medens han blunded i Dvale. 
Kærlighed fanged hans sidste Suk 
græder nu tyst som Duggen i Dale. 

S. SCHANDORPH. 

Det var en April Eftermiddag ude i Amaliegade. 

Tre Personer — to Damer og en gammel Herre — sad og 
drak Kaffe i et elegant møbleret Værelse. 

Den ældste af Damerne, den smukke, endnu meget ung- 
dommelige Fru Falkenberg — Ministerens (Højesteretsadvokatens) 
Enke — havde kastet sig magelig tilbage i sin »Amerikaner« og 
gyngede. 

Lige over for hende sad paa en lav, polstret Stol Advo- 
katens Fuldmægtig, Andreas Ipsen, medens Datteren, Ingeborg, 
havde taget Plads henne i Vinduesfordybningen med en Bog, halvt 
bortvendt fra de andre. 

Samtalen holdtes i Gang af Fruen og den lidt aands- 
fraværende Ipsen, hvis røde, guldbebrillede Øjne hemmelig skævede 
efter Foden og det lille Stykke Ben, som Fru Falkenberg ufor- 
sigtig viste ved sine gyngende Bevægelser. 

Det var ligegyldige Ting, der taltes om. 

Ingen af dem tænkte paa, at det den Dag netop var fire 
Aar siden, at Falkenberg havde givet sin sidste, udsøgte Diner, 
den, der kostede ham Livet. 

En stolt Dag havde det for øvrigt været for Ministeren. 
I en glimrende Forsvarstale havde han om Formiddagen oppe i 
Tinget imødegaaet Oppositionens Angreb paa Regeringens Skat- 

telov. Hele København jublede. Efter Middagen mødte Student- 
erne med Fane, Sangforening og Begfakler. 

Uden Overtøj, blussende af Mad, Vin og Selvfølelse, var 
h. Eksel. traadt ud paa Balkonen for i varme, begejstrede Ord 
at takke »Minervas Sønner«, — ja, han vovede at sige alle Med- 
borgere, — for den ufortjænte, overraskende Hyldest, der var 
bleven ham til Del. 

Men den kolde Aprilluft, Middagsstemningen og Chåteau- 
Vinene blev Aarsagen til et apoplektisk Tilfælde. 

Faa Uger efter var han død. 

Fru Anna Falkenberg havde grædt paa Døds- og Begrav- 
elsesdagen, var for Resten bedrøvet i knap fjorten Dage og be- 
gyndte saa at leve op igen. 

Savnet kunde ikke være stort De to havde aldrig været 
meget for hinanden: han havde haft begge Hænder fulde af pri- 
vate og offentlige Hverv, hun havde været optaget af Selskaber, 
Koncerter og Toiletter, især af det sidste. Hvad den lille Fru 
Falkenberg havde haft paa lige fra hendes urimelig smaa, franske 
Støvletter til den fantastiske Strudsfjederhat var den Gang lige 
saa omtalt, som f. Eks. Advokatens berømte Indlæg i den Gribben- 
hjælmske Arvesag. Kun et eneste Skaar blev der i Fruens glade 
Tilværelse — »de dumme Pengehensyn«. 

Falkenberg efterlod sig uagtet sine betydelige Indtægter 
ikke stort mere end den rentable Gaard i Amaliegade, som de 
beboede, en Livrente til Moder og Datter og en saare ubetydelig 
Landejendom i Jylland. Ikke desto mindre blev Minister-Enken 
af Alverden anset for hovedrig. Hun smed om sig med Penge; 
og med sin Lyst til at gøre Opsigt, smigrede det hende, at man 
talte om hendes Ekstravagancer. Men hendes Omgangskreds ved- 
blev ikke at være den samme, som medens Falkenberg levede. 
Lidt efter lidt blev de politiske Notabiliteter og andre Stormænd, 
der tidligere havde kastet Glans over Huset, borte, og tilbage blev 
kun en Flok af Herrer, yngre og ældre, — personlige Beundrere 
af Fruen og hendes Datter. Alt som Tonen nu blev friere, for- 

svandt ogsaa Damerne. De havde paa deres Side altid fundet Fru 
Falkenberg koket, forfængelig og ubetydelig, og hun havde ikke 
kunnet afvinde deres Samtaler Interesse. 

Lige over for al den Ødselhed, Fru Falkenberg udfoldede r 
holdt Andreas Ipsen vel i Begyndelsen igen — Ipsen, der havde 
været Advokatens højre Haand, var ved Testament indsat til at 
bestyre Hustruens Pengesager — Huset burde indrettes paa en 
anden Maade; at vedblive saadan var den sande Ødelæggelse* 
sagde han. Men Fru Falkenberg lod sig ikke sige; hun forstod 
altid at vinde ham, og det saa' ud, som om hun kunde vikle den 
gamle, stive, snusfornuftige Forretningsmand med det vindtørre 
Ansigt under den afblegede Paryk om sine Fingre. Ipsen vidste 
altid Udvej, naar hun kom for at søge Hjælp, og for hver Gang 
han reddede Fruen — og han reddede hende mindst én Gang 
hver Maaned — .blev han uundværligere. Det varede ikke længe, 
før man var sikker paa at finde hans bløde, graa Hat og graa 
Frakke paa hvad Tid af Dagen, man end kom. Rig ved Arv 
levede han nu kun for sin Kobberstiksamling og sin Principals 
Enke. Han, der ellers var Forsigtigheden selv, rejste paa Fruens 
mindste Vink straks Penge. Der gjordes Prioritetslaan i Ejen- 
dommen i Amaliegade, som ved Advokatens Død næsten havde 
været ubehæftet. Og Fru Falkenberg, der ikke havde Begreb om 
Penge og Penges Værd uden for saa vidt som de var hende nød- 
vendige for at hun kunde nyde Livet, var sluttelig af den An- 
skuelse, at denne Gaard var en uudtømmelig Guldgrube; man 
behøvede kun at sætte Spaden i Jorden, eller rettere sit Navn 
under en eller anden Lap Papir for stadig at kunne se Guldet 
rulle gennem sine Fingre. 

Undertiden forsøgte Ipsen at gøre hende begribeligt, at det 
ikke kunde vedblive at gaa paa denne vanvittige Maade; men 
dels slog Fruen det altid hen i Spøg, og dels stod Tonen, hvori 
han gjorde sine Meddelelser, saa lidt i Samklang med Ordene, at 
hun ikke rigtig kunde tro, at det var alvorligt ment fra hans 
Side. Vel vidste hun, at hun allerede var i Gæld, men, naar 

Ipsen alligevel altid skaffede Penge, kunde den Ting vel ikke 
være saa farlig endda. Ingeborg var jo desuden smuk, hun vilde 
nok gøre et godt Parti; og hun selv da! havde hun ikke ogsaa 
Chancer? 

I sin Opførsel mod Husets Damer havde Ipsen altid været 
ærbødig. Alligevel var han Ingeborg i høj Grad imod. Hun, der 
i Pengesager ikke var i Besiddelse af Moderens Fortrolighed, og 
som derfor ikke forstod hans Uundværlighed, saa* i ham kun den 
underordnede, Papas Fuldmægtig, der var gjort af et helt andet 
Stof end hun og hendes. 

I den allersidste Tid var der dog sket en paafaldende For- 
andring med Ipsen; hans Optræden var bleven langt sikrere, ja, 
han havde endog oftere slaaet paa sin Magt. Ærbødigheden var 
vegen for en vis brutal Fortrolighed. 

Det var kort efter dette Omslag, at de tre den omtalte 
April Eftermiddag sad og drak Kaffe sammen. 

»De kan nu sige, hvad De vil« , sagde Fruen, medens hun 
tændte en . ny Cigarrette, »Uniformen klæder det blege, melan- 
kolske Ansigt med de sværmeriske Øjne udmærket. Der er noget 
»je ne sais quoi« ved ham.« 

»Men jeg véd det,« afbrød Ipsen, »der er noget sødligt, 
vammelt ved ham. Ja, om Forladelse jeg udtrykker mig saa 
stærkt; men det er min uforgribelige Mening. For Resten er 
han en Laban! Har jeg ikke Ret, Frøken Ingeborg?« 

»Han ser distingueret ud og danser fortræffelig,« svarede 
Ingeborg kort, vendte ham helt Ryggen og gav sig til at læse. 
Ipsen bed af et Stykke Sukker og drak Kaffe til. Ingeborgs 
Bevægelse fulgte han med et spottende Blik, men han sagde 
ingenting. 

»Naar De har saa meget imod ham,« fortsatte Fruen, idet 
hun koket, hver Gang Gyngestolen gik frem, bøjede sig mod ham 
og lo, »saa skal han heller ikke inviteres; synes du vel, Inge- 
borg?« 

»Det bliver din Sag, Mama, det blander jeg mig ikke i. 
Men danse godt gør han. — Giv mig en Draabe, Mama! c Og 
hun rakte sit Likørglas frem. 

»Tag dig i Agt, det er den anden.« 

Ingeborg lo og drak sin Chartreuse. 

»Du glemmer nok, jeg gaar i mit attende Aar, Mama. 
For Resten skulde du nødig tale med, du er jo meget værre end 
jeg! Du kan være vis paa, jeg saa' nok, hvorledes du drak smaa 
Privatglas med dem alle sammen i Gaar Middags. 

»Ja men derfor har jeg ogsaa min Hovedpine i Dag, min 
Pige. — Aa, gode Ipsen, ræk mig Eau de Colognen, « 

»Meget gærne. Skal jeg hælde?« 

»Tak, altid galant.« 

Ipsen rejste sig, gik bag om Gyngestolen, bøjede sig lidt 
dybere ned over hendes Hoved end nødvendig, hældte og pustede 
langsomt paa Issen. 

»Aa, det er dejligt!« sukkede hun. 

»Skaf Frøken Ingeborg bort; jeg maa nødvendigvis tale 
med Dem alene endnu i Dag!« hviskede han. 

Fru Falkenberg drejede Hovedet, saa' forbavset paa ham 
og begyndte at tale om en Soirée, som hun vilde give i en nær 
Fremtid, — om hvem der skulde bedes, Anretningen, og hvad de 
skulde have paa. Fru Falkenberg fortalte, at hun og Ingeborg 
skulde være ens klædt — et Koketteri, som hun kunde tillade sig 
uden at tabe noget derved. Lyse Silkegazes Rober, rigt ophæftede 
med levende Roser; hun mørkerøde, fuldt udfoldede, Ingeborg 
lutter Knopper af gloire de Dijon. 

»Men Ingeborg dog, vi har jo lovet at komme op til Frøken 
Nielsen i Eftermiddag for at prøve Kjole,« afbrød hun sig selv, 
rejste sig, ringede og gav Ordre til, at Johan skulde spænde for. 

»Det var godt, jeg huskede det; det kunde være bleven 
en slem Historie. Du glemmer ogsaa alting. Klæd dig kun 
•paa, min søde Pige! Jeg kommer straks. De følger os vel, 
Ipsen?« 

Ipsen undskyldte sig med en Kobberstikauktion, som han 
ikke vilde forsømme , og Ingeborg saa' pludselig helt fornøjet ud. 
Næppe havde Ingeborg lukket Døren efter sig, før Fru Falkenberg 
udraabte : 

»Herregud, Ipsen, hvad er der nu i Vejen? De har vel 
Penge til mig?« 

»Nej, det har jeg rigtig nok ikke.« 

»Men hvad skal jeg da gøre? Hør nu, lille, søde Ipsen, 
skaf nu Penge!« 

»Det gør mig meget ondt, jeg forsikrer Dem, meget 
ondt, Frue, men jeg sér mig ikke i Stand til at opdrive flere. 

Et stygt Udtryk, som Fru Falkenberg aldrig tidligere havde 
lagt Mærke til hos ham, blev tilbage paa hans Ansigt, efter at 
han havde svaret. 

Da Ingeborg straks efter kom paaklædt ind, mente Moderen, 
at hendes Ildebefindende var taget til, og uagtet Ingeborgs Over- 
talelsesforsøg , paastod hun, at Vognens Rysten vilde gøre ondt 
værre; men Ingeborg skulde blot tage af Sted, ellers blev Kjo- 
lerne ikke færdige til rette Tid. Ingeborg maatte finde sig i at 
køre alene til Syjomfruen. Fru Falkenberg og Ipsen blev tilbage. 

Der opstod en Pavse. 

Fru Falkenberg gik hurtig op og ned ad Gulvet og bed 
sig i Underlæben. Ipsen beholdt sin Plads paa den lille, polstrede 
Stol, hvor han sad og lod Haanden langsomt og tungt glide ned 
over sit Ansigt. 

»Sig mig saa, hvad den Hemmelighedsfuldhed skal betyde, 
Ipsen?« 

Hun vedblev at gaa, medens hun talte. 

»Hemmelighedsfuldhed, Fru Falkenberg? I den Tid, jeg 
har haft den Ære at være Fruens Konsulent i alle Deres Penge- 
affærer, har jeg ikke kunnet undlade at gøre den Iagttagelse, at 
De ikke gjorde Deres Datter meddelagtig i vore forskellige smaa 
Transaktioner; men skulde De i den sidste Tid have forandret Deres 
Anskuelser paa dette Punkt, saa er der fra min Side aldeles intet 

til Hinder for, at denne Samtale opsættes, til Frøken Ingeborg er 
i Stand til at overvære den. Jeg bøjer mig fuldstændig for Deres 
bedre Indsigt og beder om Forladelse, c 

»Nej, vist ikke, — vist ikke. Til Sagen, Ipsen, til Sagen!« 

»Da jeg er nødt til i længere Tid at lægge Beslag paa 
Deres udelte Opmærksomhed, vilde jeg tillade mig at foreslaa, at 
De satte Dem, lille Fru Falkenberg.« 

Og Ipsen trak Gyngestolen tæt hen til sig og indbød hende 
ved en Bevægelse til at tage Plads i den. 

Det var første Gang, han havde tilladt sig den Fortrolighed 
* at kalde hende »lille Fru Falkenberg«; men hun var for optaget 
af den forestaaende Samtale til at bemærke det. Hun satte sig 
tæt lige over for ham og iagttog spændt hans vissengule, rynkede 
Ansigt. 

»Sér De«, begyndte Ipsen langsomt, idet han lagde to 
fladneglede, rødhaarede Fingre paa hendes Knæ. Det gav et Sæt 
i hende, men hun trak sig ikke tilbage. »Sér De, De havde paa- 
lagt mig — ikke sandt — at opdrive Penge. De erindrer — det 
er jeg fuldstændig overbevist om — at jeg i al Ærbødighed 
gjorde Dem opmærksom paa de store , næsten uovervindelige 
Vanskeligheder, det vilde have for mig. Hvis De ikke troede mig, 
— og jeg tror næsten ikke, De gjorde det, — er det ikke min 
Skyld. Nu vel, det har vist sig fuldstændig umulig.« 

»Det er Deres Spøg, Ipsen, ikke sandt, gode Ipsen?« 

»Mit Spøg! I en saa alvorlig Sag vilde jeg mindst af 
alle tillade mig at spøge. Deres Stilling, Fru Falkenberg, — det 
gør mig meget ondt, at jeg maa sige Dem det — Deres Stilling 
er uholdbar.« 

»Hvad mener De med det?« 

»Jeg mener«, sagde han og gav herides Knæ et sagte 
Tryk med sine Fingre, inden han trak dem til sig, »at De er 
insolvent.« 

»Det véd jeg ikke hvad er. Jeg forstaar mig jo ikke paa 
Forretninger. Det eneste, jeg véd, er, at jeg maa have Penge. 

Pin mig nu ikke længere. De har jo altid hjulpet mig. Hvad 
De har tilraadet, har jeg altid gjort. Jeg har troet paa Dem, 
som paa Evangeliet. Skulde jeg have taget Fejl? Nej, De skal 
skaffe Penge, siger jeg. Huset og Godset er dog mit endnu, 
ikke sandt? Aa, vær nu god!« 

Hun havde talt hurtig og febrilsk; ved de sidste Ord, som 
hun i Modsætning til det foregaaende udtalte med sin blødeste 
og mest indsmigrende Stemme, bøjede hun sig hen over Ipsen og 
lagde sin Haand let paa hans Skulder. Men da hun opdagede 
det samme Udtryk i hans Ansigt, som for lidt siden havde været 
hende paafaldende, og nu parret med et lystent Blik i Øjnene, 
blev hun forskrækket og trak sig rask et Skridt tilbage. Var 
det virkelig den høflige, ærbødige Ipsen, der havde rejst sig og 
nu stod tæt foran hende og med en Stemme, der snærtede som 
Piskesmæld, svarede: 

»Ja, det faar ikke hjælpe ; De maa en Gang sættes ind i 
Status. Jeg har mange Gange forsøgt det — nægt det, om De 
tør — , men De har altid skudt det fra Dem.« Nu skal De høre, 
om De vil eller ej. Jeg sagde, De var insolvent. Vil De heller 
have et andet Ord? saa »fallitc da. Véd De, hvad det er? Naa, 
det véd De dog, Gud ske Lov! Deres Smule Kapital er gaaet ad 
Helv — undskyld! Huset er saa behæftet, at der ikke kan op- 
tages en Døjt mere deri. Saa husker De nok den lille Veksel, 
stor 15,000 Rbdr. Den forfalder i Dag otte Dage; det har De 
vel ikke glemt? Den maa betales, forstaar De det. Men hvor- 
dan, og af hvem? Ja, der er jo den lille jyske Knaldhytte, det 
er sandt. Vil De maaske tilfredsstille Deres Kreditorer med den, 
hvad? Nej, det lader De nok være med, min søde Ven!« 

Fru Falkenberg var bleven ligbleg. Med Anspændelse af 
hver Muskel rejste hun sig, hævede sin knyttede Haand mod 
Ipsen, som vilde hun slaa ham, men Armen faldt viljeløst ned; 
et halvkvalt Skrig undslap hende, og hun tumlede tilbage i Stol- 
en, hviskende: 

»Og saa vidt kunde De bringe mig!« 

Hun bedækkede sit Ansigt med begge Hænder og hulkede 

Ipsen var maalløs. Han, der havde følt sig saa overlegen, 
maatte tilstaa for sig selv, at han var bleven bange, da hun løft- 
ede sin Haand mod ham. Forgæves søgte han at tale; Ordene 
blev stikkende. Han begyndte at mistvivle om sin Sejer. Tank- 
erne løb vildt og han følte, at han behøvede Tid for at samle 
sig. Dog noget maatte der gøres, men hvad? Ingeborg kunde 
snart ventes hjem, og saa var Lejligheden uigenkaldelig tabt. 

Der var bleven dødsstille i Værelset; hun hulkede ikke mere. 

Han trak sin Stol saa nær hen til hendes, at han næsten 
berørte hende og greb begge hendes Hænder, som han fjærnede 
fra hendes Ansigt. De sad nu lige over for hinanden, hans Hænd- 
er hvilede paa Gyngestolens Armlæner. 

Fru Falkenbergs Ansigt var koldt og dødt, Munden fast 
sammenpresset; Øjnene stirrede udtryksløst frem mod Ipsen. 

Saa nær havde han aldrig været hende. Blodet skød 
ham voldsomt til Hovedet, og Stemmen dirrede, da han be- 
gyndte: 

»De miskender mig, Fru Falkenberg; De tager Fejl. Men 
De hører jo ikke paa mig! hvorfor stirrer De saadan? saa hør 
dog, hvad jeg siger!« 

Hun rørte sig ikke; Øjnene syntes stadig uden Sekraft. 

Men nu var Ipsen saa betaget, at han intet mere sansede. 

Den Skranke, som Fødsel, Vane og sund Fornuft havde rejst 
imellem dem, havde allerede vaklet; nu styrtede den sammen 
med et Brag. Den ungdommelige Lidenskab, som den gamle 
Mand i Aaringer havde opsparet, forøget, kælet for og omhygge- 
lig gemt for alles Blikke, lod sig ikke længer tøjle: 

»De tager Fejl af mig, siger jeg. De selv har ødelagt Dem, 
og ikke jeg. Var det ikke mig, der vilde vaage over Dem? men 
De vilde aldrig høre. Hvad skulde saa jeg gøre, der elsker Dem, 
hører De? Men De er ikke ødelagt helt endnu; jeg vil redde 
Dem, jeg vil hjælpe Dem! for jeg elsker Dem jo; hører De ikke, 
at jeg elsker Dem. De hører jo ikke paa mig, De véd jo ikke, 

hvad jeg siger! jeg véd det næppe selv. Jo, — jeg siger, at jeg 
længe, længe, endnu medens han levede, har elsket Dem. Han 
kunde bruge mig. Jeg er intet Fæ. Jeg sled, sled som et Bæst. 
Naturligvis! Men hvad skulde det føre til? Sér De: Afstanden, 
Fru Falkenberg, Afstanden! Minister! Storkors! og en fattig 
gammel Kontorist med Voksdugsmanchetter og Nankinsfrakke. 
Det var latterligt, ikke sandt? Ha, ha; ja, gu var det grin- 
agtigt! men du skulde blive min. Anna, jeg vilde besidde dig, 
Anna, jeg vilde c — 

Maaske havde Fru Falkenberg svagt fornemmet, at Ipsen 
sad foran hende og talte, men i saa Fald havde det været som i 
Drømme; Ordene susede hende forbi uden Sammenhæng, uden 
Mening; men hans vanvittig uhyggelige Latter havde som en 
skingrende Trompetfanfare kaldt hende paa Post; nu bragte 
Navnet »Anna« hende til at fare sammen; og Ipsen saa', at der 
kom Liv i Trækkene, Øjnene fik Udtryk, et mærkeligt Udtryk; 
han vidste, at hun hørte, ja slugte hans Ord. 

»Jeg vilde gøre alt godt igen, vilde jeg; for jeg er rig; rig 
nok. De har ikke én, ikke en eneste, der vil gøre det for Dem, 
som jeg. De kan tro, jeg véd det; for De maa være omgivet af 
Rigdom og Stads; men det skal nok komme i Orden alt sammen 
— jeg har Pengene. Og Vekslen maa betales. De 15,000« — og 
nu bøjede han sig helt hen over hende og hviskede — »dem be- 
taler jeg samme Time, som du — « Han kom ikke videre. 
Hun saa' ud, som skulde hun kvæles af Raseri, Ansigtet blev 
blaat, Øjnene røde, blodunderløbne; hun for op, og i samme Nu 
følte Ipsen en svirrende, sviende Smerte paa Kinden. Med et 
Skrig og et Blik, der tydeligere end Ord sagde: »Du skal faa 
det betalt«, styrtede han med Haanden trykket mod Kinden ud 
af Døren. 

Fru Falkenberg stod længe paa samme Plet som forstenet; 
til sidst faldt hun sammen, og da Ingeborg kom hjem, fandt hun 
sin Moder febersyg og uden Bevidsthed. Den tilkaldte, nærmest 
boende Læge, en Dr. Normand, frygtede for Nervefeber, men 



Digitized by Google 



344 



Selvmord. 



hans Bekymring viste sig ugrundet. Allerede den følgende Dag 
gav Fru Falkenbergs Befinden ingen Grund til Uro. 

For første Gang i Ingeborgs Liv optraadte hun selvstændigt : 
Da Dr. Normand om Aftenen forberedte hende paa, at Moderens 
Sygdom truede med at blive alvorlig, anmodede hun straks den 
unge Læge om vedblivende at tilsé Patienten, eftersom deres egen 
Huslæge, Prof. Møller var bortrejst. Hun kendte godt Dr. Nor- 
mand af Omtale. Hun vidste, at han var bekendt, rigtig nok 
mere som Selskabsmand end som Læge, — men, enfin, Prof. 
Møller var heller ingen Heksemester. Der hviskedes om, at Nor- 
mand var farlig for Damer. Naa, det var nu næppe rimeligt, 
saa grim, som han var. Men selv om saa var! Han var en ud- 
mærket Balkavaler og skulde spille ganske yndigt Violin. 

Dr. Normand kom altsaa igen næste Dag. Fru Falkenberg 
var mat og medtaget; men hun havde ikke Spor af Feber. Da 
Ingeborg fulgte Lægen ud fra Sygeværelset, slog han paa, at 
Sygdommen efter al Rimelighed maatte have haft en psykisk 
Aarsag. Ingeborg kunde ikke give nogen direkte Oplysning. Nor- 
mand gjorde forskellige Gisninger, som rent lægevidenskabeligt 
næppe gav noget Udbytte; men ved hans Spørgsmaal fik Inge- 
borg Munden paa Gled. Resultatet var en lang, underholdende 
Samtale, som begge i deres stille Sind gjorde sig til af at have 
tilvejebragt. Da Dr. Normand gik, ytrede han, idet han berolig- 
ende trykkede Frøken Falkenbergs Haand: 

»Ja ja, Frøken, vær De saa kun ganske rolig. De skal se, 
det har næppe noget at betyde. Naturligvis er vi forsigtige! Vi 
lader Deres Fru Mama ligge endnu i Dag, selvfølgelig! Men et 
blødkogt Æg til Frokost og lidt stegt Fisk til Middag — maaske 
med lidt Kompot. — Deres Fru Mama spiser vel Kompot? — 
Naa, ja, saa tør vi nok risikere det. — Med Guds Hjælp, det gaar 
nok! Men pas ogsaa paa Dem selv, Frøken! vi maa have Farve 
i Kinderne. De trænger til noget styrkende. Hvad mener De om 
en fransk Boeuf og et Glas Portvin? Jeg ser her ind hen imod 
Aften. Naa, farvel da.« 

Det var en Læge efter Ingeborgs Smag. Hvad havde de 
ikke alt faaet talt om i det Kvartér! Gud véd, om det ikke 
næsten var en halv Time, han var bleven? Hun troede det næsten. 
Om Moderens Sygdom havde de talt, om Karneval, om Læge- 
videnskabens nuværende Standpunkt og om St. Heller og Ernsts 
»pensées fugitives.« 

Indbydes maatte han nu. Gud véd, om Mama ogsaa vilde 
komme til at synes saa godt om ham? De maatte spille Duetter 
sammen. Grim var han, det lod sig ikke nægte, men hvad 
gjorde det? Hun kunde ikke begribe, hvorfor man altid skulde 
have saadan en kedelig, gammel Læge. Dette her var dog noget 
helt andet, end Prof. Møllers evindelige: »Naa, lille Ingeborg, er 
Maven i Orden?« Han skulde bare passe sin egen Mave, den 
kunde vist trænge til det. Møller saa' jo ud som lutter Mavepine. 

Hun blev afbrudt ved at Moderen lod hende kalde. Fru 
Falkenberg vilde staa op , hun kunde ikke udholde at ligge 
længere. 

»Hør nu, bedste, søde Mama, Dr. Normand har jo paa 
det strængeste forbudt dig at staa op i Dag.« 

»Sig mig, Ingeborg, har du nogen Sinde oplevet, at jeg 
gjorde, hvad Møller sagde? Hvorfor skulde jeg saa bryde mig 
mere om den Grimrian?« 

»Ja, jeg kan ikke holde paa dig, Mama; men det er meget 
urigtigt af dig. Du skulde 'Iblive liggende, saa vi kunde faa dig 
rask til Selskabet. Han skal da bedes?« 

»Hvem?« 

»Din ny Doktor.« 

»Men Barn ; du er jo fra Forstanden, c 

Imidlertid lod Fru Falkenberg sig klæde paa og blev af 
Ingeborg ført ind i Dagligstuen, .hvor hun lagde sig paa Sofaen. 
Ingeborg satte sig til at sy. 

Hun brød først Tavsheden. 

»Har du virkelig ingen Idé om, hvad der var Skyld i, at 

Tilskueren. 1884. 23 

du blev saa daarlig i Gaar Aftes? For at det kom af sig selv r 
kan du ikke bilde mig ind. Det siger ogsaa Doktoren.« 

Fru Falkenberg havde besluttet at fortælle Ingeborg alt r 
men en Følelse, som hun ikke kunde eller ikke vilde forklare sig r 
holdt hende tilbage. Maaske kom der dog til syvende og sidst 
en reddende Engel. Vel vidste hun lige saa godt som Ipsen, at 
det var umuligt, men alligevel — man kunde jo aldrig vide, hvad 
der kunde ske i otte Dage. 

Hun indskrænkede sig derfor til at svare: 

»Plag mig ikke, jeg er saa mat.« 

Ingeborg gav ikke fortabt. 

»Mama, gik Ipsen længe før du blev syg?« 

Fru Falkenberg svarede hende hæftigere og uvenligere, end 
hun nogen Sinde plejede: 

»Nu vil jeg have Ro. Gaa ind i Musikværelset og øv dig.« 

Ingeborg vilde ikke plage sin syge Mama med Musik, men 
Mama var paastaaelig. Ingeborg gik ind i Værelset ved Siden af r 
og straks efter trængte Beethovens Appasionata ind til hende. 

Fru Falkenberg lyttede. Fortalte den ikke om hendes eget 
Had, hendes egen Fortvivlelse? 

Hun følte det syde og gære i sig, det tog Vejret fra hende. 
Nu voksede det, voksede, vedblev at vokse — saa stilnede det. 
Ja, nu stilnede det. 

Nej, nej, det var ikke rigtig Trods, det! Var det Lidenskab, 
virkelig Lidenskab? Nej, Ingeborg kunde ikke fatte, langt mindre 
udtale Beethovens voldsomme Følelser. 

Men Ingeborgs og hendes egen Natur, var den ikke den 
samme. Mægtede hun da virkelig selv rigtig at fatte al sin For- 
tvivlelse? Hun troede at spore, hvorledes hendes Følelsers Styrke 
afdæmpedes og afblegedes med Ingeborgs Skygge-Musik. Hun 
søgte atter at gøre sig Rede for Gaarsdagens Hændelser. 

Saa meget var klart, at uden Ipsen var hun i Bund og 
Grund ødelagt. Men uden Penge var Livet ikke værd at leve. 
Huset tog man fra hende; Vekslen skulde betales. Og Ipsen, ham 

skyldte hun ogsaa Penge. Hvad vilde Folk sige? Og hvad vilde 
Ingeborg sige, naar de næste Uge kom og satte Segl for alting? 
For Møblerne, Smykkerne, Linned og Klæder. — Sine Gang- 
klæder maatte man beholde, det vidste hun. — Om Mændene ikke 
vilde have Medlidenhed, naar de saa' hende og Ingeborg sidde 
stumme af Fortvivlelse. Ingeborg saa' saa smuk ud, naar hun 
var bedrøvet. De vilde være klædt i Sorg begge to. Mon de 
saa virkelig kunde nænne at tage alting fra dem? Hun vidste, 
de turde ikke andet. Havde ikke Falkenberg en Gang fortalt 
hende, hvorledes det var gaaet til, da den rige Konsul Knudsen 
var gaaet fallit. Det var i Grunden underligt; det var noget, hun 
ikke havde tænkt paa i mange Aar, og nu dukkede det paa én 
Gang saa uhyggelig klart op for hende. Og hvordan var nu det! 
Havde hun ikke en Gang læst en Bog, som handlede om én, der 
fallerede. Var dér ikke ogsaa Tale om en Skurk, der vilde for- 
føre en ? jo, men Himlen straffede ham. 

Men det var i en Bog. 

De vilde vist blive meget fattige. At være fattig, hvad vilde 
det egentlig sige? Fattig som den lille, skrutryggede Lene, der 
hver Tirsdag kom ude i Køkkenet. Hun havde set, hvorledes 
gamle Lene havde puttet Lævninger ned i sin sprukne Lerpotte 
og knyttet sit blaa Bomuldstørklæde derom. De skulde spises, 
alle disse Lævninger. Det var rædsomt at tænke sig. Og man 
kunde blive fattigere endnu, meget fattigere, det vidste hun godt. 

Ipsen kunde redde hende, dersom hun kun selv vilde. — 
Nej, saa dog hellere leve i den ynkeligste Armod. 

Eller skulde hun tage Livet af sig? 

Gud véd, om hun havde Mod til det! Nej, hun turde 
ganske vist ikke. 

Ipsen var en Usling! Om det Slag, hun havde givet ham, 
mon havde gjort meget ondt. Det havde det nok; han havde 
skreget, det havde hun hørt. 

Hun havde aldrig anet, at Ipsen var saa rig. Han maatte 

være meget rig, siden han kunde redde hende. 

23* 

Ingeborg havde sluttet. Fru Falkenberg hørte, hvorledes 
hun med et Smæk lukkede den tykke Sonate-Bog og gik hen til 
Nodeskabet, som skreg i Hængslerne, da hun lukkede det op. 

Saa, nu begyndte hun at spille igen. Det var Nummer 
fire af Mendelsohns Lieder; den med For- og Efterspillet, som 
hendes Fader havde kaldt den. Den vakte gamle, Minder. Hun 
havde jo selv spillet den hjemme som ung Pige. Det var den 
Gang, hun havde Timer hos den halte Spillelærer; hvad var det 
nu han hed? Det var noget med P, nej med B; Berg — , Berg- 
lund, Bergson; nej, Bergstrøm var det. Han havde ogsaa været 
fattig. Hvor havde dog ikke hans Benklæder glinset; og Frak- 
ken! hun huskede saa tydelig den lange, kaffebrune Frakke. En 
Arkæolog vilde om Aarhundreder have kunnet konstruere Da- 
tidens Møbelformer efter hans luvslidte Ryg med de blanke Stole- 
mærker. Stakkels Fyr, han havde egentlig spillet saa smukt, 
smukkere end Ingeborg. Hun havde tit og mange Gange faaet 
Taarer i Øjnene, naar han spillede. 

Ingeborg maatte jo ogsaa kunne blive Spillelærerinde. Men 
Bergstrøm havde jo kun faaet 24 Sk. og en Kop Kaffe med en 
Tvebak for Timen. Hvad kunde vel saa Ingeborg faa! Nej, nej, 
det var ikke noget for hende at løbe fra Dør til Dør og faa 
vaade Fødder om Vinteren og Solstik om Sommeren. Og hvad 
skulde hun saa selv tage sig til? Hun kunde jo ingenting, 
slet ingenting. Bruge Penge kunde hun; det var det eneste, hun 
kunde. 

Hun skulde dog vist ikke have slaaet ham. Men skulde 
hun da have taalt hans Fornærmelser? Lige meget, hun burde 
ikke have slaaet ham. 

Han havde sagt, han vilde hævne sig. Hun var overbevist 
om, at Ipsen holdt Ord. 

Hvis hun nu skrev, at hun angrede, at hun havde 
slaaet ham. 

Nej, ikke for alt i Verden. 

Hvor var Ipsen dog gammel og styg. Men hvis nu Ipsen 

havde været en smuk, ung Mand, og hvis — 

Musiken forstummede. 

Ingeborg havde lydløst listet sig ind til Moderen. Sov 
hun? Hun laa med lukkede Øjne og et Smil om Munden. Inge- 
borg bøjede sig sagte over hende og kyssede hendes Mund. 

Fru Falkenberg for sammen og slcg Øjnene op. 

»Barn, hvor du forskrækkede mig, jeg var lige ved at falde 
i Søvn.« 

»Aa, det var Synd. Du maa ikke være vred paa mig, 
men jeg er slet ikke oplagt til at spille i Dag. Jeg vilde meget 
heller sidde lidt hos dig og passiare.« 

Ingeborg lod Munden løbe, Fru Falkenberg hørte adspredt 
til og svarede saa temmelig i Vind og Vejr; hendes Tanker 
bevægede sig stadig i samme Kreds med Ipsen som Udgangs- 
punkt. 

Hen ad Aften blev hun lidt feberhed. Ingeborg gjorde 
alt for at faa hende til at gaa til Hvile; men hun lod sig ikke 
sige. Hun havde ikke Ro paa sig længer. Hun slæbte sig af- 
vekslende fra Sofaen til Lænestolen og fra Lænestolen, støttende 
sig til alle de Møbler, hun traf paa sin Vej, til Vinduet, for atter 
derfra at vende tilbage til Sofaen; saa begyndte hun igen for 
fra, idet hun til Forandring indskød en Hvilestation, en Puf, paa 
Vejen til Vinduet. Hun følte sig meget nedbøjet og ulykkelig. 
Men sin Ulykke vilde hun bære ganske alene, — nu havde hun 
overvejet det; — Ingeborg skulde ingenting vide. Og hun var 
skuffet, — det hjalp ikke, hun forsøgte at nægte det for sig selv, 
— hun var skuffet. 

Hun havde ventet, at Ipsen havde givet Livstegn fra sig: 
et Brev, et Bud eller lignende; men intet. — Skulde hun dog ikke 
hellere skrive? 

Kl. otte præcis kom Dr. Normand og skændte blidt, fordi 
Fruen, imod hans Ordrer, havde forladt Sængen. Hun bad om 
og fik Absolution. Normands Nærværelse var hende behagelig. 

Hendes Tanker tog en anden Retning. Det var dog altid et 
fremmed Ansigt, om det var aldrig saa hæsligt. Selv da han 
begyndte at udfritte hende om den mulige Aarsag til hendes 
Sygdom, blev hun ikke ubehagelig berørt; hun følte kun, at 
hun havde al sin Aandsnærværelse behov lige over for ham. 
Han oplivede hende, han holdt hende i Aande. Uden egentlig 
at være paatrængende i sine Spørgsmaal forstod han at indrette 
dem saaledes, at hun, for ikke at sige for meget, maatte bøje af, 
parere, gaa uden om, hverken svare »ja« eller »nej«. Hun legede 
»Fruens Penge«. Det var dog altid en Adspredelse og uskyldigere 
end at lege »Frierleg« med Ipsen. 

Normand maatte give tabt, og da der ingen Panter var at 
indløse, saa' han sig nødsaget til at rejse sig for at gaa. Men 
Fruen var ikke ked af at lege endnu, og i samme Øjeblik, som 
Normand vilde forlade Stuen, tilkastede hun ham en Fjerboldt, et 
lille uskyldigt Spørgsmaal, som han behændigt fangede og sik- 
kert sendte tilbage. Ingeborg kom til og deltog. Kastede af 
øvede Spillere fløj nu Spørgsmaal og Svar livligt frem og tilbage, 
fra Mund til Mund. 

Da Normand endelig forlod Damerne, var det med en be- 
stemt Følelse af, at hans nye Patient virkelig var i Bedring. 

To uhyggelige, triste Dage forløb for Falkenbergs. Nor- 
mand var det eneste Lyspunkt. 

Ipsen lod endnu intet høre fra sig; men alt som den 
skæbnesvangre Dag nærmede sig , tiltog Anna Falkenbergs Uro 
og Beklemmelse. Lige over for Ingeborg vedligeholdt hun sin 
Tavshed, og heller ikke til nogen anden vovede hun at henvende 
sig om Raad eller Hjælp. Især var Nætterne forfærdelige. Søvn- 
løs kastede hun sig frem og tilbage, medens alle mulige Skræmme- 
billeder viste sig for hendes ophidsede Fantasi. Det var Selv- 
mord og atter Selvmord, dog stadig omgivet med et Skær af 
teatralsk Virkning: 

Det var sket! Indhyllet i sin Kappe havde hun for sidste 
Gang forladt sit Hjem; for evig havde hun taget Afsked med 

denne Verden, som hun saa nødig forlod, og sagte trykket et Kys 
paa den sovende Ingeborgs Læber. Natten var mørk og kold, 
Stormen hylede. Nu var det gjort, — Springet; ingen hørte 
hendes Raab, hendes Rallen. Bølgerne havde lukket sig over 
hende. Den rivende Strøm førte Liget med sig, langt bort, ud i 
det aabne Hav, hvor de skumklædte Vover legede med den nye 
Gæst. I rasende Flugt jog Stormen de regntunge Skyer efter 
hverandre. Nu flængede Maanen sig et Kighul i det tykke Skytæppe. 
Se, den kastede sit matte Blik paa det af Maager omkransede, 
afsjælede Legeme. Kun et Øjeblik og alt var atter bælgmørk 
Nat. Om Morgenen vilde vel Fiskere finde Liget, naar Havet 
havde skyllet det op paa den sandede Sandbred. Først vilde de 
forfærdes, men Forfærdelsen vilde give Plads for Medfølelse for 
det unge, blege, tangkransede Kvindelig. 
Eller saaledes: 

Salen er helt betrukken med hvidt. Midt paa Gulvet staar 
den sorte, aabne Kiste. Dér hviler hun ud, — den lange Hvile. 
Rundt om Baaren er strøet grønt og løse Blomster. Hun er 
iklædt sin Brudedragt, — det var hendes sidste Vilje; Myrte- 
blomster og Myrtegrene sno sig i det bløde, blanke Haar. Den 
hvide, folderige Silkekjole slutter tæt om Halsen. Den fæle Krans, 
som Rebet har tegnet om hendes Hals og Nakke, maa skjules 
for alles Blik. Ingeborg har nærmet sig Baaren; sagte hulkende 
lader hun sin Haand glide hen over den dødes Pande. Trin nærme 
sig. De komme. Nu staa de ved Kisten. Ingeborg lægger endnu 
en Blomst — den sidste — ved sin stakkels Moders Bryst. Hør, 
de skrue Kistelaaget til. Overvældet af sin Sorg styrter Inge- 
borg med et Skrig til Jorden. Forsigtig løfte de Kisten og bære 
den langsomt, ganske langsomt til Kirken. — Saa lyder Orgel- 
klang og Salmesang. Den blomstersmykkede Baare staar foran 
Alteret. Ét Kors af Roser, gloires de Dijon, ligge midt paa Kisten. 
Det er fra Ingeborg ; de skulde jo have smykket hende ved Festen. 
Stakkels Ingeborg, det blev en Sørgefest! Kransen for Kistens 
Fodende, »et Farvel« af hvide og røde duftløse Kamelier, er fra 

Tyendet. De holdt dog saa meget af deres lille Frue. Men den 
pragtfulde Guirlande, der i tykke Blomsterfletninger snor sig fast 
og sluttet om Kisten og aldrig synes at ville slippe sit tættfr 
Favntag, er fra Ipsen. Ipsen, det var alt, hvad du ævnede. I 
Graven kunde du bringe hende; men vanære hende; nej, aldrig. 
Et uoverskueligt Følge fylder Kirken. Se, der sidder ogsaa han. 
Ansigtet skjuler han i sine Hænder; men en krampagtig Hulken 
forraader hans Lidelser. 

For sent, Ipsen, for s$nt! nu hjælper hverken Taarer eller 
Anger ! 

Orgeltonerne hendø. 

Den høje gejstlige med Ridderkorset paa Brystet har rejst 
sig; langsomt skrider han hen for Baaren, folder Hænderne og 
løfter Blikket mod oven. Hans mægtige Stemme lyder helt be- 
væget, da Ordet lyder: »Af Støv est du kommen . . . .« 

Den ulykkelige lille Fru Falkenberg kommer ikke længer. 
Hun har aldrig været nogen flittig Kirkegænger; det er hende 
umuligt at skrive sin egen Ligtale; hun ser sig nødsaget til at 
begynde paa en ny Fantasi. 

Med hver Dag der gik blev Fru Falkenbergs Tilstand 
mere og mere foruroligende. Feber havde hun ikke, men de 
gennemvaagede Nætter svækkede hendes Kræfter; om Dagen var 
hun mat og sløv, stadig nervøs og forpint. Alle gik stille om- 
kring i Værelserne, som om der var Lig i Huset. Ved den 
mindste Larm for hun sammen; blot én smækkede hæftig med en 
Dør eller der ringedes lidt stærkt paa Dørklokken, det var nok til 
at skræmme hende. 

Dr. Normand var utrættelig med at tilsé hende. Han 
rystede betænkelig paa Hovedet og anbefalede Styrkende og 
Undgaaen af al Sindsbevægelse. 

Ingeborg, der allerede Dagen efter Katastrofen til Dels 
havde forvundet sin Skræk, var nu, ved at se Moderens tiltagende 
Afkræftelse, ude af sig selv af Bestyrtelse. Hun vedblev at rette 
de mest indtrængende Spørgsmaal til Moderen, men uden Nytte. 

Paa det Punkt var . og blev hun tavs. Ingeborg skulde blot ikke 
spørge, det var forgæves; hun vilde des værre tids nok faa alt 
at vide. — Der var Graad i Stemmen, naar hun talte. Hun slog 
endog paa sin mulig snarlige Død. 

At Ipsen maatte have meddelt hendes Moder noget meget 
ubehageligt hin Aften, og at det var Aarsagen til Sygdommen, 
det var klart. Det maatte være kommet til et Brud imellem 
dem. Ipsen havde ikke vist sig siden hin ulykkelige Aften, hvor 
hun blev sendt ud for at prøve Kjole. At det drejede sig 
om Penge, var mere end sandsynligt. Skulde Ipsen have be- 
stjaalet dem? 

Det var ikke utroligt; hun kunde ikke udstaa denne Ipsen. 
Men hvorfor skulde hendes Moder ruge som en Drage over 
den Hemmelighed? 

Fordi hun holdt af ham? 

Hvis Ipsen virkelig var en Tyv, maatte det dog slaa koldt 
Vand i Blodet. 

Nej, det maatte være noget andet, men hvad? 

Ipsen skulde dog ikke have faaet hendes Moder til at be- 
gaa noget urigtigt? Et Bedrageri af en eller anden Art. 

Umuligt! 

Men Mama var letsindig. 
Aa, de var jo rige. 

»Ja, var det i Grunden saa sikkert. Var de virkelig ikke 
rige, kunde hun dog maaske tænke sig, at man i et Øjebliks 
Selvforglemmelse kunde lade sig henrive til at — 

Nej fy, hendes gode, glade, smukke Mama begaa en rigtig 
Forbrydelse! 

Et uhyggeligt Perspektiv af Opdagelse, Politi, Fortvivlelse, 
Forhør og Vand og Brød viste sig for Ingeborgs Fantasi. 

Nej, det kunde Mama aldrig gøre. Det kunde det ikke være. — 
Paa Grund af den Tone, der herskede i Hjemmet, kunde 
Ingeborg umulig være nogen Ingenue. Hun havde læst temmelig 
meget og havde frit kunnet vælge sine Bøger. 

Den Tanke laa hende altsaa nær: skulde Mama maaske 
have en Elsker? Hun gennemgik omhyggelig hele deres Be- 
kendtskabskreds. Alle maatte de passere Revue; alle bleve mis- 
tænkte, satte fast, men atter løsladte af Mangel paa Bevis; og 
dog tog hun hver lille Omstændighed, hver lille Ytring med i 
Betragtning. Sagen var den, Mama havde altid ødslet med 
Haandtryk og lignende smaa Gunstbevisninger; men i Grunden 
var hun lige elskværdig, — ja, lige koket mod dem alle. Var 
der nogen, maatte det være v. Elbing, han var morsom og køn, 
især til Hest, og Mama omtalte maaske ham lidt varmere end de 
andre. Egentlig havde hun, naar hun skulde være ærlig, altid 
troet, at det var for at drille hende, fordi hun ogsaa sværmede 
lidt for ham; men, som sagt, det var jo muligt. Men selv om 
saa var, hvad vedkom det saa Ipsen? Dersom Ipsen havde op- 
daget noget, hvor turde han saa vove at bebrejde hendes Moder 
det? med hvad Ret? Og Mama, hvorfor skulde Mama have taalt 
det af ham? Og endelig, til syvende og sidst var det dog ingen- 
ting at blive syg og fortvivlet for. Nej og atter nej. Det maatte 
være noget helt andet. En virkelig truende, overhængende Fare 
maatte det være, som nærmede sig hendes Moder. 

Af alt rædsomt, som Ingeborg kunde tænke sig, var Fattig- 
dom hende det rædsomste. Og Mama? Ja, Mama tænkte som 
hun, det vidste hun. Det maatte det altsaa være. De havde 
levet over Ævne, de var ruinerede, og Ipsen — Ipsen var vel- 
staaende. En Tanke, som hun ikke vovede at give Ord, sneg 
sig ind paa hende, omspændte hende og fyldte hende med Afsky. 
Hun forsøgte at slaa den hen, at le derad. Hun lo, men Latteren 
havde en underlig tvungen Klang. Hun led ikke selv den Lyd. 
Hvad nyttede det ! , at hun gentog for sig selv de tusende Gange, 
at saa dybt kunde ikke hendes Moder falde. Tanken var én 
Gang opstaaet, hun kunde ikke løbe fra den; den forfulgte hende 
som den tirrede Vespe surrende forfølger Barnet. 

Dr. Normand var i disse tunge Dage meget for Ingeborg. 
Han talte med hende, opmuntrede hende, trøstede hende. Hun 

var af sit ganske Hjærte Prof. Møller taknemmelig, fordi han var 
rejst. Hun greb sig i at nære virkelig venskabelige Følelser for 
Normand; og alligevel havde hun hverken Lyst eller Mod til at 
meddele ham sine pinlige Tanker og Anelser. 

Der var kun to Dage igen. Lørdag Aften sent modtog ende- 
lig Fru Falkenberg det længe ventede Brev. Hun tog det, rejste 
sig saa hurtig, hun formaaede, og gik ind i sit Soveværelse, hvor 
hun lukkede sig inde. 

Den ministerielle, voluminøse Konvolut, hvor hendes fulde 
Navn med de kendte Ipsenske Bogstaver stirrede hende i Møde, 
indeholdt foruden forskellige juridiske Papirer følgende Brev: 

Til 

Højvelbaarne Enkefru Anna Falkenberg. 

Enke efter afd. Højesteretsadv. Henrik Falkenberg. 

S. K. af Dbg. p. p. 

I Fortsættelse af den den 20de hujus mellem Dem og mig 
førte Samtale, tager jeg mig herved den Frihed allerærb. at frem- 
sende Oversigt over Status. Ved at gennemgaa denne, vil De 
med Lethed kunne overtyde Dem om, at det er Dem en fuld- 
stændig Umulighed at opfylde Deres Forpligtelser, og vil De der- 
for blive nødt til at søge at træffe et Arrangement med Deres 
Kreditorer. Efter min ringe Formening vil en Fallit være uund- 
gaaelig. End videre tillader jeg mig at vedføje Kopier af de af 
Dem udstedte Prioritetsobligationer , Gældsbreve etc, samt dertil 
hørende Transporter, og vil De deraf kunne se, at jeg under- 
tegnede er Deres Hovedkreditor. 

Sluttelig undlader jeg ikke at meddele Dem, at Deres Sola- 
veksel, stor Rdlr. 15,000, hvoraf jeg er Ihændehaver, vil blive 
Dem præsenteret til Betaling paa Forfaldsdagen Mandagen den 
27de April Kl. 1. 

Med særdeles Højagtelse 

ærb. And. Ipsen. 

Brevet var læst, og forvirret havde hun gennembladet Do- 
kumenterne. Nu sad hun ved sit Toilettebord med Overkroppen 
foroverbøjet, Øjnene lukkede, Tænderne fast trykkede ind i Læb- 
en og virrede med Hovedet. En rum Tid sad hun saaledes; saa 
læste hun atter Brevet, men denne Gang langsommere. Ogsaa 
Papirerne blev gennemsete igen; først flygtigt, derpaa omhygge- 
ligt. Jo bedre hun forstod Indholdet, des ivrigere blev hun. Da 
hun efter et Par Timers Forløb rejste sig, ringede og forlangte 
Papir, Pen og Blæk, var hun sig bevidst, at hun var inde i alt. 
Ingeborg bragte selv Moderen det forlangte og tryglede om at maatte 
blive hos hende; men Fru Falkenberg vilde skrive; hun vilde 
være alene. Før Ingeborg gik til Sængs, listede hun sig flere 
Gange hen til sin Moders Soveværelse og lyttede. Alt var stille, 
kun Pennens Skraben paa Papiret troede hun at høre. 

Inde hos Anna Falkenberg laa parfumerede Brevstumper 
strøede omkring. Hun havde forsøgt at skrive til Ipsen, men 
havde opgivet det. Og hvortil skulde det ogsaa nytte? Hun 
følte, hun havde intet Valg. Men til Ingeborg vilde hun der- 
imod skrive. Hun vilde sige hende alt og derpaa tage en kær- 
lig Afsked med hende. Skulde hun ogsaa give hende Raad for 
Fremtiden ? 

Hvad Raad skulde hun kunne give, som kun kendte én 

Udvej? 

En pludselig Tanke fik hende til at studse: Stod hun 
egentlig ikke i Begreb med at handle egoistisk ved at forlade sit 
Barn, nu hvor det allermest vilde have Hjælp behov? Naar hun 
skulde være ærlig lige over for sig selv, havde hun i disse Dage 
kun tænkt paa sig, ikke paa Ingeborg. At hun selv ikke vilde 
leve i Fattigdom og Mangel, ikke en Gang sammen med Datteren, 
det havde været hende klart; men hvad Datteren vilde, havde 
hun ikke skænket en Tanke. Hun skyldte dog Ingeborg at tale 
med hende og høre hendes Mening. Det var fejgt af hende nu 
at ville flygte og lade Ingeborg staa alene. Nej, hun vilde ikke 
skrive en Tøddel; hun vilde nu lige i dette hellige Øjeblik gaa 

ind til hende og forklare hende hele deres ulykkelige Stilling; saa 
maatte Ingeborg gribe ind, saa maatte Ingeborg — ja, hvad 
maatle hun saa? Det var Snak. Ingeborgs egne Penge forslog 
jo langtfra; hvad skulde hun saa kunne hjælpe? 

Selv vilde hun ikke være fattig. Vilde Ingeborg, saa blev 
det herides Sag. Hun vilde ikke tale med hende, ikke influere 
paa hende. Hun vilde gaa sin Vej, saa maatte Ingeborg gøre, 
hvad hun fandt rettest. Og i Nat skulde det være, fra Kvæsthus- 
broen. Hvis hun gjorde det, var hun ikke fejg. Der hørte Mod, 
meget Mod til at tage Livet af sig, om saa alle Præster sagde det 
modsatte. 

Hun havde siddet og tygget paa Penneskaftet, nu smed 
hun det saa hæftig hen ad Papiret, saa at Blækket oversprøjtede 
det, sprang op og gik hen til Vinduet, som hun aabnede. 

En raa, mørk og fugtig Luft slog hende i Møde. Det 
havde øsregnet hele Dagen; en vedholdende, sivende tæt Regn; 
nu havde det faaet udraset. Under hende bredte den aristokrat- 
iske Amaliegade sig i al sin pyttede og fedtede Regnvejrsprosa. 
Over hende sneg de udvandede Skyer sig dræbende langsomt ad 
Sverig til. 

Alt var stille. 

Nu nærmede en Vogn sig; haardt rumlede den hen ad den 
smudsige Gade. Den holdt. Hun hørte plumpe, klodsede Mand- 
folketrin og en Lyd som af noget tomt og hult, der stødte og 
skrabede mod Stenbroen. Larmende aabnedes en Port. Trinene 
tabte sig der inde for atter at komme nærmere. Et svagt Lysskær og 
dæmpede, raa Stemmer trængte op til hende. En gnidende, skur- 
ende Lyd var det sidste, hun hørte. 

Fru Falkenberg smækkede Vinduet til. 

Var det den Nattens Romantik, hun havde tænkt sig! 

Ingen gusten, bleg Maane vilde spejdende følge hendes 
trætte Fjed mod den vaade Grav; ingen sørgeklædt Sky vilde 
græde Taarer, naar de kolde Vande for evig favnede hende. 

Fru Falkenberg saa' paa sil Ur. Klokken var over ét; der 
var ingen Tid at spilde. Hun aabnede et Skab og søgte sit 
Overtøj frem. Saa stod hun og stirrede, til et pludseligt Indfald 
satte Liv i hende. 

Hun skubbede Papirer, Skrivetøj, Brev og Mappe op i én 
Bunke paa Bordet for at skaffe Plads til Vandfadet, som hun 
hældte helt fuldt af Vand. 

Fru Falkenberg vilde holde Generalprøve. 

Hun bandt Haaret op i en Knude, slyngede et Haand- 
klæde om Halsen, saa at Snipperne hang ned over Ryggen, og 
smøgede Kjoleærmerne i Vejret til Albuen; Kjole og Skørter saml- 
ede hun med Benene for ikke at blive vaadere end nødvendigt, 
kikkede et Øjeblik ængsteligt ned i Vandfadet, bøjede sig dybt 
forover og puttede med et Ryk Hovedet under Vand. Det 
skvulpede over og anrettede Oversvømmelser mellem Papirerne. 
Hun vilde tælle Sekunderne. Til sytten kom hun, langsomt tæl- 
lende, medens smaa Luftbobler skød sig op til Overfladen; men 
nu begyndte Blodet at synge hende for Ørerne; hun syntes 
Hjærteslaget ophørte, hun glemte at tælle; nej, ikke give fortabt! 
— et Øjeblik endnu, og hun kunde ikke længer; hun snappede 
efter Luft og fik Munden fuld af Vand. Nej, hun følte, hun turde 
ikke, naar det kom til Stykket; hun var fejg. Det var jo helt 
umuligt, hvad hun havde hørt fortælle og stolet paa, at Druknings- 
fornemmelserne ikke skulde være ubehagelige. Dette her var jo 
alene forfærdeligt; og det samme vilde jo gentage sig i det store 
dér nede i det rigtige Vand. Hun tænkte med Rædsel paa, 
hvorledes Vejret vilde gaa fra hende og Blodet presse paa med 
voldsom Magt; maaske vilde det lykkes hende at arbejde sig op 
og trække Luft, men kun for atter at synke; der foresvævede 
hende noget om, at man tre Gange skulde komme op, før det 
hele var forbi; Dødskampen vilde blive lang; i de rædsomste Lid- 
elser vilde hendes Liv ende. 

Nej, heller alt andet; nu vidste hun, hun turde ikke. Hun 
vilde ydmyge sig; det nyttede ikke at være stolt; hun maatte 

krybe til Korset. Hun vilde — det var det eneste, der var at 
gøre — i Morgen opsøge Ipsen, bede ham om Forladelse; maaske 
vilde han høre hende. Det var jo dog ikke umuligt. For Inge- 
borgs Skyld vilde hun gøre det, — og for sin egen. Men hvis 
det glippede? Ja, saa var det tids nok i Morgen at tænke paa, 
hvad der var at gøre. Men det vilde ikke glippe. Alt vilde hun 
gøre. Hun vilde bede ham, hun vilde kaste sig paa Knæ for 
ham, hun vilde trygle, der var ikke det, hun ikke vilde; kun ikke 
det ene, det var umuligt. Hun vidste det saa sikkert, intet Men- 
neske paa Jorden kunde overtale hende dertil. 

Det var allerede begyndt at blive lyst, da Fru Falkenberg 
gik til Sængs, men hun faldt hurtig i Søvn og sov længe og 
fast, langt bedre end de foregaaende Nætter. Selvmordstanken 
var opgivet. 

Klokken henad elleve lod Fru Falkenberg sig klæde paa 
og spiste som sædvanlig Frokost sammen med Ingeborg, der saa' 
forgrædt og ulykkelig ud; hun vilde saa gærne spørge, men 
havde ikke Mod dertil. Hun havde en tydelig Fornemmelse af, 
at i Dag skulde der ske noget, og at hun maatte være paa sin 
Post Moderen havde en lige saa tydelig Fornemmelse af, at 
Ingeborg ikke havde Tillid til hende, og at hun søgte at udspejde 
hende. For at føre hende bag Lyset, slog Fru Falkenberg paa, 
at det vist vilde gøre hende godt at køre lidt ud i Middags- 
stunden, men hun var mest oplagt til at køre alene. Ingeborg 
troede ogsaa, at en Køretur kunde gøre godt, men i sit stille 
Sind lovede hun sig enten at ville forpurre den, eller ogsaa selv- 
køre med. 

Efter Frokosten lagde Fru Falkenberg sig ind i Kabinettet. 
Hun vidste, at Ipsen hver Søndag gik i Kirke og altid efter 
Gudstjænesten gik hjem hos sig selv. Han maatte være mildest 
stemt, naar han lige havde hørt Guds Ord; det vilde hun be- 
nytte sig af. 

Nu var Ingeborg i Musikværelset. Hurtig klædte Fru 

Falkenberg sig paa og gik hjemme fra, uden at nogen havde 
lagt Mærke dertil. 

Da hun endelig, langt om længe, sent paa Eftermiddagen 
kom hjem, blev hun modtaget af Ingeborg. Fru Falkenberg slæbte 
sig straks ind i sit Soveværelse og lukkede sig inde. — 

Den fastsatte Dag fandt Fru Falkenbergs Soirée Sted. Den 
havde været yderst elegant. Blandt andre var ogsaa Fuldmægtig 
Ipsen og Dr. Robert Normand til Stede. 

Frits Bendix. 

aforistiske Bemærkninger 
af 

Dr. med. Holger Mygind. 

Ved Erindring eller Hukommelse, hvilke to Benævn- 
elser i daglig Tale bruges synonymt, forstaas Ævnen til at be- 
vare Indtryk, vi en Gang have haft (Hukommelse i snævrere For- 
stand), saa at vi lejlighedsvis vilkaarlig kunne genkalde dem i 
vor Bevidsthed (Erindring i indskrænket Betydning). Ofte reprodu- 
ceres Forestillingerne i Form af Billeder, der kunne være mere eller 
mindre forandrede i Form og Anordning fra de oprindelige Sanse- 
indtryk. Ævnen hertil kaldes Fantasi. 

Erindring og Fantasi ere jo Ævner, der ere i højeste Grad 
gaadofulde for os, og nærværende aforistiske Bemærkninger ville 
ikke løfte den mindste Flig af dette Slør, men have kun til Hen- 
sigt at henlede Opmærksomheden paa enkelte individuelle Ejen- 
dommeligheder i Udviklingen af disse Ævner. 

Fysiologerne antage, at en nødvendig Forudsætning for 
Hukommelsen er, at hvert ænset Sanseindtryk efterlader et bliv- 
ende materielt Mærke eller Spor i Cellerne i Hjærnens graa 
Substans, og at disse Mærker, hvis Sum giver et Erindringsbillede, 
ikke udslettes af de utallige efterfølgende Sanseindtryk. Denne 
Forudsætning eller Hypotese bringer os imidlertid i Virkeligheden 
ikke Gaadens Løsning et Skridt nærmere, da vi aldeles ikke kunne 
danne os en Forestilling om dissp Mærkers Natur. Det har dog 
ikke manglet paa Gisninger. Man har saaledes ment, at Sanse- 
indtryk fremkaldte en forandret Anordning af Hjærnens Molekyler, 
saaledes at de kom til at vibrere paa en anden Maade end tid- 

Tilskueren. 1884. 24 

ligere, uden nogen Sinde at vende nøiagtig tilbage til de oprinde- 
lige Forhold, og man har benyttet følgende Billede til at anskuelig- 
gøre dette. Naar man sætter Overfladen af stillestaaende Vand i Be- 
vægelse med en Fjer, vil Vædsken, efter at være kommen til Ro 
her efter, ikke atter antage den oprindelige Form med Hensyn til 
Molekylernes Ophobning; for en almindelig Betragtning viser Over- 
fladen sig aldeles som tidligere, men hver enkelt Molekyle har 
skiftet Plads, og et tilstrækkelig skarpt Øje vilde kunne opdage, 
at Fjeren i Virkeligheden har efterladt sig Spor i Vandet. Man 
er endog gaaet endnu videre og har opkastet det Spørgsmaal, om 
hver Nervecelle kan bevare flere forskellige Indtryk, eller om den 
bliver »polariseret« eller bunden for stedse, naar den en Gang er 
paavirket. Da man har anslaaet Antallet af Nerveceller i Hjærnens 
graa Substans til c. 600,000,000 (hvilket dog maaske er for 
lavt) synes det ved første Øjekast usandsynligt, at hver Celle kun 
skulde kunne rumme et enkelt Indtryk; men der er hertil bleven 
indvendt, at de forskellige Kombinationer, som selv et saa be- 
grænset Antal Mærker kunne' indgaa med hverandre, dog ere saa 
talrige, at den store Mængde Sanseindtryk, som Erindringen kan 
reproducere, godt kunne tænkes at være lejrede paa denne Maade. 
Hver ved et Indtryk modificeret Celle var da at sammenligne med 
et Bogstav i Alfabetet, der faar en forskellig Betydning ved dets 
Kombination med andre. Men hvor forskellige ere ikke saadanne 
Mærker eller Spor? Nogle saa dybe, at de ere uudslettelige for 
hele Livet, selv om dette strækker sig over et Tidsrum af 80 Aar, 
andre saa overfladiske, at de udslettes efter faa Øjeblikke, og 
mellem disse Yderpunkter utallige Overgange. Ofte staar Varig- 
heden af et Indtryk aldeles ikke i Forhold til Intensiteten af dette 
under Paavirkningen ; man kan saaledes i aarevis erindre et An- 
sigt, der tilfældigt en Gang er passeret forbi én, selv om det al- 
deles intet karakteristisk havde ved sig, medens man kan glemme 
Personer, man har talt med gentagne Gange. Derimod spiller 
Opmærksomheden en fremragende Rolle baade med Hensyn til den 
øjeblikkelige Modtagelighed for Indtryk og Bevarelsen af disse. 
Som Ekempel paa , at man først ænser et Sanseindtryk , naar 
Opmærksomheden henledes derpaa, kan tages den Erfaring fra 
det daglige Liv, at man kan møde en bekendt paa Gaden, se 
tydelig vedkommendes Ansigt, men dog passere forbi uden at 
hilse, fordi man har sine Tanker henvendt paa et eller andet; 
faa Øjeblikke efter opdager man, at man har stirret en bekendt 

i Øjnene, og man vender sig maaske om for at hilse paa ved- 
kommende. Mellem saadanne Tilfælde, hvor Opmærksomheden 
først henledes paa et Sanseindtryk, efter at dette har fundet Sted, 
og Tilfælde, hvor Opmærksomheden ingen Sinde kommer i Virk- 
somhed, findes utallige Overgange, og vi bevare sikkert mange 
Indtryk i vor Hukommelse, uden at vi nogen Sinde genkalde dem 
i vor Erindring. Det er rimeligvis til Dels denne Slags Indtryk, 
der bevirke et Fænomen, de fleste Mennesker undertiden iagttage 
med Forbavselse som noget gaadefuldt, nemlig at et Sted, man 
ser første Gang, eller en Situation, man første Gang kommer 
i, synes én fuldstændig bekendt og fortrolig, skønt man ikke er- 
indrer noget lignende fra Fortiden. Noget lignende vil jo imid- 
lertid ogsaa fremkaldes, naar Erindringen ikke formaar at gen- 
kalde Indtryk, der vel ere »glemte men dog gemte«; lige over 
for saadanne Indtryk forholder man sig omtrent som en Person, 
der ejer et Blad, der er beskrevet med Blæk, der først kan gøres 
synligt ved visse kemiske Paavirkninger , der ere ubekendte for 
vedkommende: Ordene ere der, men de kunne ikke læses. 

At Erindringen undertiden ikke formaar momentant eller 
for en begrænset Tid at fremkalde Indtryk, der faktisk rummes 
inden for éns Hukommelse, er en Erfaring , vi vistnok alle. have 
gjort. Under saadanne Forhold har man i Reglen en meget 
stærk Fornemmelse af at en Ting nok er glemt for Øjeblikket, men 
dog eksisterer i vor Hukommelse, en Fornemmelse, der har af- 
fødet det Udtryk, der bruges paa Dansk, at »det brænder én paa 
Læben«. 

Af mange Ting og Begivenheder bevarer man i Hukom- 
melsen kun enkelte fremtrædende Egenskaber, som Opmærksom- 
heden særlig har været henvendt paa, fordi de adskille sig fra 
andre, man hidtil har gjort Bekendtskab med. Paa den anden 
Side har Hukommelsen let ved at fastholde Ejendommeligheder, 
som man tidligere har iagttaget, idet de synes bekendte for os 
og derfor lettere optages i vor Bevidsthed. Hukommelsen bliver 
da mere og mere i Stand til at reproducere det almindelige 
ved Ting, fordi vi iagttage dette oftere; herved opstaar saa til 
sidst Begreber i vor Tankeverden, idet de Egenskaber, der ere 
fælles for mange Ting, ligesom løsrive sig fra deres Substrater 
og føre en tilsyneladende selvstændig Tilværelse i vor Bevidsthed. 

At virkelig Begreber og Ideer opstaa ved Sansernes Hjælp 
(nihil est in intellectu qvod non antea fuerit in sensibus), ved at 

Hukommelsen opsummerer de enkelte Sanseindtryk, fremgaar 
ogsaa ved Betragtning af de i Literaturen berettede Tilfælde, 
hvor man har været i Stand til vilkaarlig og planmæssig at 
fremkalde Indtryk paa enkelte bestemte Sansér hos Individer, der 
vare defekte i Antallet af Sanser. Et af de interessanteste Indi- 
vider var Laura Bridgeman, hvis hele aandelige Udvikling er 
fremstillet af hendes Lærer Dr. Howe, der var Forstander for 
Blindeinstitutet i Boston. Hun var bleven blind og døvstum i en 
Alder af 2 Aar og havde ved samme Lejlighed mistet Lugte- 
sansen fuldstændig, Smagssansen for største Delen. Tilbage havde 
hun altsaa kun Hudfølelsen, der var aldeles normal. Indtil det 
7de Aar var hun i Hjemmet, men skønt hun havde været Gen- 
stand for den omhyggeligste Pleje her, havde hun dog ikke bragt 
det videre, end at hun kunde præstere, hvad en klog Hund vilde 
have kunnet under Anvendelse af nogen Dressur, og det skønt 
hun — som det senere vil vise sig — var i høj Grad begavet 
i aandelig Henseende og i Besiddelse af en ypperlig Hukommelse. 
Hendes Lærer begyndte Undervisningen med at fastgøre Sedler 
til de Genstande, hun benyttede oftest, saasom Skeer, Knive, Gafler 
o. s. v., og Navnet paa vedkommende Ting var trykt med op- 
højede Typer paa Sedlerne. Den lille Pige sk ( elnede snart, at den 
ophøjede Skrift paa Gaflen var forskellig fra den paa Skeen. 
Derefter blev der givet hende løse Sedler med Ordene Ske, Gaffel, 
o. s. v., og til Tegn paa, at hun havde forstaaet det rigtig , lagde 
hun Ordet Gaffel ved Gaffel o. s. v. , og hver Gang hun havde 
gjort sine Sager godt, opmuntredes hun paa forskellig Maade. 
Efterhaanden lærte hun nu selv at danne Ord af løse Bogstaver, 
men hun forstod øjensynlig aldeles ikke, hvad det hele betød, hun 
efterabede alt, men uden Tegn paa Interesse. Men en Dag — ja 
hendes Lærer angiver endog det bestemte Øjeblik — gik det pludse- 
lig op for hende, at hun ved Hjælp af sine Bogstaver var i 
Stand til at betegne noget, hun tænkte paa, og derved meddele 
sine Tanker til andre, og hendes Ansigt straalede af Glæde. Fra 
nu af arbejdede hun energisk , hun lærte efterhaanden de mest 
abstrakte Begreber, saasom Guds- og Udødelighedsbegrebet , og 
blev til sidst en fuldendt dannet Kvinde, der var i høj Grad agtet 
som Lærerinde for blinde og døvstumme Børn. 

Det vil saaledes ses, hvilken Betydning Hukommelsen har 
for Udviklingen af det sjælelige Liv, idet de utallige Sanseindtryk, 
et Menneske modtager, ikke blive staaende isolerede, men sammen- 

knyttes ved Hjælp af Erindringen, saa at man bliver i Stand til 
at samle Erfaring, til at sammenligne og uddrage Resultater. Det 
er tillige den, der danner den forbindende Kæde mellem Aandens 
Udviklingsstadier og slaar Bro over den mørke, absolut indholds- 
løse Afgrund, der under Søvnen, hvor Bevidstheden er fuldstændig 
ophævet, adskiller Individet i Dag fra, hvad det var i Gaar. Naar 
derfor Hukommelsen mistes fuldstændig eller partielt paa Grund 
af Sygdom eller Alderdom , taber hele Aandslivet det for Men- 
nesket karakteristiske Præg. 

Fantasiens Betydning er i saa Henseende langt ringere. 
Ved dennes Virksomhed reproduceres, som oven for omtalt, de 
oprindelige Sanseindtryk i en forandret Form; men det karakteri- 
stiske ved Fantasien er dog, at de Forestillinger, den fremkalder, 
altid ere iklædte en anskuelig, legemlig Form, saa at de frem- 
træde som Billeder med stor Klarhed og Realitet, ja hos enkelte 
Individer kunne Fantasibilleder endogsaa forveksles med Virke- 
lighed. 

Skønt Hukommelsen og Fantasien ere Ævner, der ere nært 
beslægtede med hinanden, kunne de dog være meget forskellig 
udviklede hos det samme Individ. Saaledes kan en Person være 
i Stand til at genkende et Ansigt, han har set for mange Aar 
siden en enkelt Gang, medens det er ham aldeles umuligt at danne 
sig et Fantasibillede af et Ansigt, der beskrives nøjagtig for ham. 
Der er dog et Forhold mellem disse to Ævner, der er temmelig 
konstant, nemlig at Individer med udpræget Ævne til at frem- 
kalde vilkaarlige Fantasibilleder (Folk med levende Fantasi, som 
det hedder i daglig Tale) have den Ejendommelighed at se Er- 
indringsbilleder o: naar vedkommende genkalder i sin Er- 
indring en Person, et Landskab eller en Situation, han kender, 
opstaar der straks foran ham et mere eller mindre tydeligt Bil- 
lede af disse. Denne Ejendommelighed at erindre i Billeder er 
saa naturlig for de Mennesker, der have denne Ævne, at de i 
Reglen ikke vide af det, før deres Opmærksomhed er bleven hen- 
ledt derpaa, og de fleste forbavses over at faa at vide, at langt 
fra alle Mennesker gøre som de. Forbavselsen er ikke mindre 
hos de Mennesker, hvis Erindring ikke er bunden til Billeder, 
naar de faa at vide, at en Mængde Mennesker ere forskellige fra 
dem i denne Retning, ja enkelte Læsere ville maaske være saa 
fremmede for det her fremstillede, at det vil være rigtigt at give 
bestemte Eksempler. Under en Samtale om en ældre natur- 

videnskabelig Bog, fortalte en bekendt mig, at han erindrede en 
Gang at have mødt mig med denne under Armen og straks gen- 
kendt den paa Grund af dens ejendommelige Ydre (den var laant 
fra, Universitetsbiblioteket); han erindrede ligeledes Stedet, hvor 
Mødet havde fundet Sted og den dertil knyttede Samtale. Idet vi 
nu begge analyserede de Forestillinger, Erindringen om dette 
Møde havde fremkaldt i Bevidstheden, viste det sig, at vedkom- 
mende bekendt samtidig med at Samtalen var falden paa dette 
Møde havde et tydeligt Billede af hele Begivenheden, dog saaledes 
at Omridsene af største Delen af min Person, samt den nær- 
liggende Universitetsbygning vare svage, medens derimod den 
bøjede, venstre Arm, der omfattede den omtalte Bog sammen 
med et Par andre, vare skarpt tegnede, hvilket ogsaa gjaldt det 
Hjørne af Fortovet, hvorpaa jeg havde staaet, saa at Hjørne- 
fliserne saas tydeligt; med andre Ord, alt hvad der laa inden 
for Øjnenes Synsfelt, da den omtalte Bog betragt- 
edes med Opmærksomhed, havde fæstnet sig i Er- 
indringen som et tydeligt Billede (Erindringsbillede). 
Derimod fremkaldte Tanken om dette Møde aldeles ingen billedlig 
Forestilling i min Erindring, skønt jeg tydelig huskede Stedet og 
Samtalen. 

Det vilde føre os for langt bort at diskutere nærmere de 
Fordele eller Gener, som Ævnen til at se Erindringsbilleder med- 
fører. At imidlertid en absolut Mangel i saa Henseende undertiden 
føles, kan formodes deraf, at man kan høre Folk beklage sig over at 
savne Ævnen til at genkalde Billedet af kære afdøde i deres Erindring. 
Andre ere derimod i Stand til at fremkalde et Ansigt eller en Person 
levende i deres Erindring til en hvilken som helst Tid og i en hvilken 
som helst Situation, og atter andre ere middelmaadig begavede 
i denne Retning. Disse sidste kunne være det i to Henseender, 
dels saaledes at deres Billeder vel ere tydelige, men det er ofte 
forbundet med Vanskelighed at faa dem frem, og de forsvinde 
hurtig igen, med andre Ord, de have intet Herredømme over 
deres Erindringsbilleder, men dels kunne ogsaa Erindringsbilleder 
altid være utydelige eller ligesom taagede. Oftest kunne Folk kun 
fremkalde i deres Erindring kendte Personer i en bestemt Situa- 
tion f. Eks. gaaende, leende o. s. v., ja en bekendt har endogsaa 
meddelt, at saa snart vedkommende tænker paa en bestemt Dame, 
ses denne altid i en Situation, i hvilken ingen tager sig ud til sin 
Fordel, nemlig lidende af Søsyge, fordi denne Dame var dette i høj 

Grad en Gang vedkommende saa hende. For de fleste Mennesker 
er det forbundet med Vanskelighed at lade en Person, som de 
tænke paa, forandre Stilling. Da jeg en Gang spurgte en Person 
om, hvor vidt han var i Stand til at lade et Erindringsbillede af 
en bekendt forandre Stilling, svarede han, at han formaaede at 
lade det svinge ud til Siden indtil en Vinkel af c. 30°; saa snart 
han derimod forsøgte at forcere Billedet ud her over, svingede 
det atter pludselig tilbage til den lodrette Linje. En saa nøj- 
agtig Angivelse vil tillige vise, hvor skarpt et saadant Erindrings- 
billede maa være, og hvilken legemlig Virkelighed det maa have 
for vedkommende. Man kan derfor ogsaa høre Folk angive, at 
saa vel de omtalte Erindringsbilleder, som ogsaa de rene Fantasi- 
billeder, findes paa et ganske bestemt Sted i Forhold til dem selv, 
oftest lige foran Øjnene. Saaledes har en Person angivet, at de 
findes c. 1 Alen foran Øjet, og at Afstanden kun varierer meget 
lidt, men de fleste angive, at de findes paa et ubestemt Sted 
foran dem. Ikke faa angive, at hvis de vare i Stand til at tegne, 
vilde de kunne projicere et saadant Billede paa Papir uden nogen 
som helst Usikkerhed, og enkelte kunne aftegne Konturerne fuld- 
stændig tydeligt 

At Erindringsbilleder ogsaa kunne findes hos Børn er uden 
for al Tvivl. En Meddeler angiver saaledes, at han som Barn 
havde stor Lethed ved at lære Vers og Prosa udenad, idet han 
ved Gengivelsen af det udenadlærte læste det op fra Bogen i 
Tankerne. Han kom af denne Grund af og til i Forlegenhed, 
naar han skulde vende Bladet i Tankerne, og han behøvede da 
ofte Hjælp til at komme op paa den følgende Side, men naar 
han først havde hørt, hvorledes denne begyndte, kunde han atter 
gaa videre. Man kan ogsaa høre Folk fortælle, at de endnu som 
voksne huske Ting, de have lært i Skolen, derved at de huske 
paa hvilken Side i vedkommende Bog, det var trykt, ja endog 
vedkommende Sides »Æselsører« eller Blækklatter erindres. Et 
ganske mærkeligt Eksempel paa denne Maade at lære udenad har 
Englænderen Galion, som har beskæftiget sig en Del med Er- 
indringsbilleder, angivet om en bekendt engelsk Statsmand, der 
har fortalt ham, at en ejendommelig Usikkerhed, der af og til 
kan indtræde i hans Taler, hidrører fra Rettelser og Udstreg- 
ninger i hans Manuskript, som han har lært udenad, idet han i 
Tankerne søger at tyde disse rigtigt. 

Denne Maade at lære udenad paa er vistnok fælles for en 
stor Del Mennesker, medens andre lære udenad ved at fæste 
deres Opmærksomhed paa Lyden af Ordene (Hørelseserindring). 
Saadanne Personer lære da kun udenad ved at oplæse eller høre 
Ordene. Det er saaledes blevet mig meddelt om et Barn i en 
engelsk Opdragelsesanstalt, der forstyrrede sine Kammerater i høj 
Grad, ved at hun aldrig kunde lære sine Lektier, uden at hun 
læste dem meget højt op; hendes Lærerinder forsøgte gentagne 
Gange at vænne hende af hermed, men Resultatet var hver Gang, 
at hun aldeles intet kunde erindre af det læste. Det er i øvrigt 
vistnok uden for al Tvivl, at Sprog læres af de fleste Mennesker 
lettest gennem Øret; at det dog ikke er Tilfældet med alle Men- 
nesker, lærer følgende Eksempel. En Meddeler, der er engelsk af 
Fødsel og har opholdt sig her i Landet i c. 1 Aar, angiver som 
en væsentlig Grund til, at han endnu kan saa overordentlig lidt 
dansk, at han altid tidligere har lært Sprog, deriblandt latin og 
græsk, ved Læsning; Gader, hvis Navne han har læst, husker 
han godt og ligeledes de danske Ord, han har set trykt eller 
skrevet; han havde f. Eks. Vanskelighed ved at lære et saa sim- 
pelt Ord som Smør, da det er helt forskelligt fra det engelsice 
»butter«, men efter en Gang at have set det skrevet, erindrer han 
det altid, idet han samtidig ser de enkelte Bogstaver foran sig 
»med to Prikker over Øet«. 

Det vilde være af stor Interesse nærmere at undersøge, 
hos hvilke Mennesker det navnlig er, at Erindringen er knyttet 
til Billeder, men der eksisterer endnu kun en meget sparsom 
Literatur herover. Det synes dog, som Kvinder have denne Ævne 
i en særlig Grad, ligesom vistnok ogsaa Børn besidde den i stor 
Udstrækning. At Børn virkelig besidde en saadan Ævne, er jo 
imidlertid meget vanskeligt at afgøre med Sikkerhed, men det niaa 
antages, fordi disse i høj Grad have den Ejendommelighed at se 
levende Fantasibilleder, og saadanne Individer have ogsaa Ævnen 
til at se Erindringsbilleder. Det er jo saaledes bekendt, hvorledes 
en tarvelig udstyret Trædukke i et Barns Fantasi kan omformes 
til en glimrende Prinsesse, en Stol til en Hest, et Skab til et 
Féslot. Børn med stærk Fantasi faa undertiden Udseende af at 
være løgnagtige, idet de ikke forstaa at skelne mellem Drøm og 
Virkelighed, og de maa ofte løbe Panden haardt imod Realitetens 
haarde Mur, før de lære det. 

Det synes end videre, at vilde Folkeslag gennemgaaende 
have Ævne til at se tydelige Erindrings- og Fantasibilleder. Grøn- 
lænderne ere saaledes ofte værdifulde Ledsagere for de viden- 
skabelige Ekspeditioner, naar de have været sendte ud for at 
overskue vidtstrakte Egne fra en højtliggende Bjærgtop, idet de 
dels kunne beskrive saadanne Landskaber tydelig efter deres Til- 
bagekomst, dels ogsaa ofte ledsage deres Skildring med [Aftegning 
af Landkort , af hvilke flere senere have vist sig at være i høj 
Grad nøjagtige i Gengivelsen af de mindste Enkeltheder. Om 
Buskmændene fortæller en engelsk Naturforsker, Dr. Mann, der 
har opholdt sig meget i Sydafrika, at de i det hele taget staa 
paa et lavt Kulturtrin, de føre et omflakkende Liv, stjæle og 
plyndre, hvor de kunne komme til, ere forfaldne til Drik og 
leve i Klippehuler; men de have den Ejendommelighed, at de 
aftegne Billeder af Mænd og Dyr paa Væggene af disse Huler og 
kolorere dem med Okker, og ofte ere disse Tegninger fortrinlig 
udførte. Under et Sammenstød mellem evropæiske Kolonister og 
de indfødte blev en Gang en Dreng, der tilhørte disse, tagen til 
Fange efter at være bleven saaret. Under sin Sygdom beskæft- 
igede denne Dreng sig meget med at tegne, hvorfor Dr. Mann 
en Dag bad ham om at vise ham, hvorledes han bar sig ad med 
at tegne. Drengen begyndte da med at afsætte en Mængde 
Prikker paa et Stykke Papir, tilsyneladende uden nogen som helst 
Plan eller Sammenhæng, idet Tegningen mindede mest om en 
Himmel, oversaaet med Stjærner. Efter at Drengen havde tegnet 
alle disse Prikker, betragtede han dem med stor Opmærksomhed. 
Efter at hans Ansigt saaledes i nogen Tid havde udtalt en nøje 
Betænkning, viste det fuldkommen Tilfredshed. Dernæst forenede 
han med raske Træk og uden Tøven de forskellige Prikker, og 
lidt efter lidt fremstod der et godt udført Billede af et Dyr, uden 
at han nogen Sinde forandrede de en Gang trukne Linjer. Det 
opklaredes da, at han altid bar sig ad paa denne Maade, og at 
hans Landsmænd havde lært ham denne Metode, som de selv 
altid anvendte. En saadan Fremgangsmaade forudsætter nød- 
vendigvis Tilstedeværelsen af tydelige Erindringsbilleder hos disse 
primitive Kunstnere. 

Den Omstændighed, at Kvinder, Børn og Vilde eller kun 
lidet civiliserede Folkeslag i det ovenstaaende ere nævnede som 
dem, hos hvilke Erindrings- og Fantasibilleder fortrinsvis fore- 
komme, maa dog ingenlunde forstaas saaledes, at Ævnen til at 

se disse kun findes hos Individer, der staa paa et lavere aandeligt 
Udviklingstrin. Tvert imod, den kan forekomme hos Individer, 
der staa paa det højeste aandelige Udviklingsstandpunkt, men det 
synes dog, som om abstrakte Videnskabsmænd, Matematikere 
o. lign. i Reglen ere berøvede denne Ævne. Derimod synes 
Kunstnere, Digtere, Forfattere af Rejsebeskrivelser o. lign. at be- 
sidde en saadan Ævne, ofte i en meget udpræget Grad. Saaledes 
har en Ingeniør, der er meget begavet som Tegner, meddelt, at 
naar han en Gang har koncentreret sin Opmærksomhed paa en 
eller anden Genstand f. Eks. en Vase eller et Landskab, kan han 
selv flere Aar senere fremkalde et Erindringsbillede heraf, hvori 
de mindste Enkeltheder ses nøjagtig, saa at han kan gengive 
Billedet i en Tegning; han behøver derfor aldrig at optage Skitser, 
hvilke ellers tjæne til at opfriske Kunstnernes Erindring. De In- 
divider, der have den Ævne at kunne gengive med Troskab en 
kun én Gang set Genstand, anvende i Reglen i det Øjeblik de 
betragte Objektet en overordentlig koncentreret Opmærksomhed; 
saaledes har den omtalte Tegner meddelt, at han i saadanne Øje- 
blikke abstraherer fuldstændig fra alt det omgivende, og idet han 
føler en ejendommelig Spænding i Hovedet, koncentreres hele 
hans aandelige Kraft med Styrke paa et enkelt Punkt. 

Ved at koncentrere sit Blik paa en Genstand i nogen Tid, 
opstaar der hos de fleste Mennesker et Efterbillede, som imid- 
lertid i Reglen ikke ænses, dels fordi det er svagt, dels ogsaa 
fordi Opmærksomheden ikke henledes derpaa. For de af Læserne, 
der aldrig have lagt Mærke hertil, kan følgende Forsøg anbefales. 
En klart oplyst hvid Lampekuppel betragtes stift i c. et Minut, 
hvorefter Blikket kastes paa en bar Væg; her vil man da efter 
faa Øjeblikkes Forløb se et tydeligt, om end i Reglen ikke skarpt 
kontureret Billede af Lampekuppelen, og dette Billede vil blive 
desto større, jo længere Væggen er borte fra én. Man kan ogsaa 
faa Billedet frem ved at lukke Øjnene efter at have set paa 
Lampen, og man vil da tillige se, at det forandres efter nogen 
Tids Forløb, idet den hvide Kuppel bliver mere og mere mørk, 
til sidst helt sort paa hvid Baggrund, hvilket Fysiologerne udtrykke 
saaledes, at det oprindelige positive Efterbillede omdannes til et 
negativt. Hvis den Genstand, man har betragtet, har været farvet, 
vil man ogsaa se, at Efterbilledet under disse Forhold først har 
samme Farve som den oprindelige Genstand, men dernæst an- 
tager en Farve, der er komplementær hertil. Fysiologerne have 

nøje undersøgt disse Efterbilleders Forhold, der i øvrigt frem- 
byder talrige Variationer foruden de oven for nævnte, men det 
vilde være at gaa uden for disse Bemærkningers Omraade at 
komme nærmere ind herpaa; Hensigten har kun været at lette 
Opfattelsen af det efterfølgende. 

Mange Mennesker have bestemte Fantasibilleder, saa 
snart de lukke Øjnene, en Ejendommelighed, som de navnlig 
ere kendte med om Natten, før de falde i Søvn. En Person, der 
beskæftiger sig meget med Naturvidenskaberne, har saaledes angivet, 
at han ser en uendelig Variation af matematiske Figurer foran sig, 
saa snart han lukker Øjnene; den ene Figur udfolder sig sukses- 
sivt af den anden, og da de tillige ere overordentlig smukt farv- 
ede, minder det hele om Betragtningen af et Kalejdoskop. Figur- 
erne ses saa tydeligt, at vedkommende er i Stand til at kopiere 
dem nøjagtig med Hensyn til Form og Farve. Denne Form af 
uvilkaarlige Fantasibilleder ved lukkede Øjne frembyder 
megen Lighed med de af Goethe iagttagne og beskrevne. Goethe 
angiver nemlig følgende: »Jeg har den Ejendommelighed, naar 
jeg lukker Øjnene, sænker Hovedet og tænker mig en Blomst i 
Midten af Synsorganet, at denne ingen Sinde forbliver et Øjeblik 
i sin oprindelige Skikkelse, men den opløses, og ud af dens indre 
udfolder der sig igen nye Blomster med farvede eller grønne 
Blade; Blomsterne ere ikke naturlige, men fantastiske, dog regel- 
mæssige ligesom plastisk udhuggede Rosetter. Jeg kan frem- 
bringe det samme, naar jeg tænker mig en broget malet Skive, 
som da ligeledes stadig forandrer sig fra Midten ud imod Peri- 
ferien fuldstændig som et Kalejdoskopc En anden Meddeler angiver 
altid med lukkede Øjne at se farvede Ringe omkring en mørk 
Skive, en tredje, lyst farvede, bølgeformige Striber paa hvid Grund 
og saa fremdeles. En stor Mængde Mennesker have imidlertid 
kun lysende Striber eller Pletter af ubestemt Størrelse og Kon- 
turer paa en fuldstændig sort Baggrund. 

Endelig kunne Fantasibilleder opstaa uvilkaar- 
lig i Sammenhæng med Tanken om Maaneder, Uger, 
Dage, Datoer og Tal, og de optræde da ofte med uafviselig 
Nødvendighed. Det skal dog straks bemærkes, at dette er et 
Forhold, der langt fra findes hos alle, der ellers have stærke Er- 
indrings- og Fantasibilleder, men det findes dog i det hele taget 
hos et ret stort Antal Mennesker, navnlig Kvinder, og dets Til- 
stedeværelse tyder aldeles ikke paa noget abnormt. Da Eksempler 

oplyse denne Slags Ejendommeligheder bedst, skal jeg først nævne 
et Eksempel paa Fantasibilleder i Forhold til Maanederne, og det 
mest udtalte Eksempel, jeg endnu har kunnet finde, er følgende, 
der gengives saaledes som Meddeleren (en cand. jur.) har ned- 
skrevet det. »Maanederne i et Aar tænkes altid som Led i en 
temmelig flad Oval, der varierer i Størrelse fra c. 1 Ålen i længste 
Diameter, naar Tanken er paa en Tilstands Varighed gennem 
flere passerede Aarsomløb, og som herfra til Helsingør, naar der 
tænkes paa den nuværende Maaneds Afstand fra en bestemt Maa- 
ned i samme Aarsomløb og navnlig naar der tænkes (med 
Længsel) paa et fremtidigt Tidspunkt. Ovalen ligger derhos i et 
Skraaplan med ringe Hældningsvinkel (c. 20°), saaledes at Som- 
meren ligger øverst mod Nord og Nytaar ligger forneden til højre 
(se Fig. 1). Maanederne ere af meget forskellig Længde, idet 
Efteraars-, men navnlig Foraarsmaanederne ere forholdsvis meget 
korte. Ovalen er nærmest at anse som et Legeme o: en flad 
Ring, hvoraf dog kun den opad vendte Side er synlig. Maaned- 
erne have en noget forskellig Schattering, idet navnlig Efteraars- 
maanederne ere noget mørke og Ringen her noget smallere med 
et noget markeret Punkt ved Juletid, medens Foraaret er bredere 
og lysere med lidt Antydning af gulligt Lys. — Den løbende Uge 
ses som Led i fornævnte Oval, idet hver Dag er en Stribe tværs 
over Ringen, saaledes at Morgenen vender ud mod Periferien, 
Aftenen ind mod Ringens Centrum. Søndagen er noget mark- 
eret, navnlig skarpt mod Lørdagen (se Fig. 2), ligesom de fast 
optagne Aftener i Ugen, Torsdag og Fredag, ere noget dybere i 
Tonen. < 

De Læsere, der ikke kunne finde det mindste tilsvarende 
hos sig selv til det oven for gengivne, ryste maaske betænkelig 
paa Hovedet. Det skal dog bemærkes, dels at disse Fantasi- 
billeder ingenlunde ere ualmindelige, dels at de Individer, der 
have dem, vise saa vel efter Englænderen Galtons som mine 
egne foreløbige Undersøgelser ikke blot intet som helst abnormt i 
aandelig Henseende, men adskillige ere endogsaa i høj Grad in- 
telligente og sjælssunde, og G al ton angiver med Navn en stor 
Del af de Mennesker, hos hvem han har fundet saa vel de i det 
foregaaende som i det efterfølgende omtalte Fantasibilleder, en 
Fremgangsmaade, der af forskellige Grunde ikke skal anvendes 
i nærværende Bemærkninger. Blandt de af Galton nævnede 
findes Mænd i Politikens, Kunstens og Literaturens Verden, der 

have et Navn saa vel i som ogsaa til Dels uden for England. 
En enkelt af disse, Professor Herbert Mac Leod, ledsagede 
Tegningen af sine Fantasibilleder (se Fig. 5) med følgende ka- 
rakteristiske Ord: Jeg har aldrig fundet noget lignende hos dem 
af mine Kollegaer, for hvem jeg har berørt dette Æmne, og flere 
af dem have endog gjort Nar deraf og rimeligvis anset mig for ] 
sindssvag, fordi jeg kunde have saadanne Fornemmelser. Da jeg 
havde tegnet medfølgende Skema og vist det til en af mine Ven- 
ner, omdannede han ved Hjælp af et Blyant Tegningen til en ' 
Søslange og bemærkede: »Hvis du var rig og havde indsat mig 
som Universalarving i dit Testamente, vilde jeg tilintetgøre denne 
Tegning, for at den ikke senere efter din Død skulde blive be- 
nyttet til at bevise, at du havde været sindssyg i levende Livec 
Det forstaar sig af sig selv, at naar Folk ere udsatte for at blive 
latterlige eller, hvad der vel er endnu værre, at blive ansete for 
svaghovedede ved at fortælle andre de Ejendommeligheder, der 
ere ved deres Fantasi, de da i Reglen beholde det for sig selv, 
hvilket ogsaa mange af Galtons Meddelere angive at have gjort, 
indtil hans første Arbejde herom udkom for nogle Aar siden. 

Gal ton angiver, at den almindelige Ordning af Maaned- 
erne i Fantasien er i en Oval, i hvilken Januar kan have den 
mest forskellige Plads, og i hvilken der gives hver enkelt Maaned 
en forskellig Vidde. De Erfaringer, jeg har gjort i saa Henseende, 
ere overensstemmende hermed, og tillige har jeg fundet, at det 
gennemgaaende er Sommermaanederne og af disse atter Juli og 
Avgust, der ere de længste (se Figg. 1, 4 og 7), medens Foraars- * 
maanederne gennemgaaende ere korte, ubestemt afgrænsede eller 
endog sammenflydende (Fig. 4). Fig. 4 viser tillige den Ejen- 
dommelighed, at den er en Tolvkant, der er afbrudt ved »Jule- 
ferien c mellem December og Januar. I Fig. 7 er Afbrydelsen 
endnu større, idet Januar og December ere vidt fjærnede fra hin- 
anden; i denne Figur ere baade Foraars- og Efteraarsmaanederne 
uden skarp indbyrdes Grænse og optage i det hele forholdsvis 
ringe Plads. I andre Tilfælde ere Maanederne ordnede i en skraat, 
ofte uregelmæssigt opad stigende Linje. Juleferien, men navnlig 
Sommerferien spille i mange Figurer en fremtrædende Rolle, et 
sikkert Bevis paa disse Fantasibilleders Oprindelse fra Barndommen. 
Desuden findes der en talrig Mængde andre mere eller mindre 
fremtrædende Ejendommeligheder, som Pladsen vil forbyde mig at 
komme nærmere ind paa. 

Ugedagene henføres af mange til Ovaler, at nogle til hori- 
zontale eller perpendikulære Rækker og for en enkelt Person ligge 
de i en Halvbue (Fig. 9). 

Fantasitalrækkerne frembyde en uendelig Variation. 
Ved Fantasitalrække forstaar jeg det for enkelte Personer ejen- 
dommelige Fantasibillede, hvor Tallene have deres Plads paa en 
bestemt (tilsyneladende tilfældig og vilkaarlig) Maade i Forhold 
til hinanden, saa at et Tal altid opsøges paa et bestemt Sted. Det 
forekommer mig, at Ordet Fantasi talrække er at foretrække for 
det af Galton benyttede Ord »numberforms« , da hint Navn 
bedre og tydeligere angiver det hele som en Fantasikonstruktion. 
Gal ton, som er den første, der har gjort opmærksom paa disse 
Ejendommeligheder, angiver, at han aldeles intet kendte fra sig 
selv til disse Forhold, og at det først var en af hans Venner, en 
bekendt Jurist, der fortalte ham om sin egen Fantasitalrække; 
for at det heller ikke skal antages om mig, at jeg har gjort 
mine, foreløbig flygtige, Undersøgelser med forudfattet Mening, 
skal det bemærkes, at jeg lige saa lidt har nogen Erfaring fra 
mig selv. 

Ved at kaste et Blik paa Figg. 3, 5, 6 og 8 vil det ses, hvor 
forskelligt og hvor tilsyneladende fuldstændig planløst Talrækken 
snor sig og gør Knæk og Bøjninger til alle Sider hos de forskel- 
lige Individer. Tegninger give imidlertid kun et ufuldstændigt 
Billede af de virkelige Forhold, eftersom Talrækken indtager et 
langt større Rum, end at den hele kan ses paa én Gang; under- 
tiden er dog dens Udstrækning ubestemt. Det mest besynderlige 
Udseende frembyder Fig. 5, der tilhører den før omtalte Professor 
Mac Leod; den er kopieret efter G al ton for at vise, hvor vil- 
kaarlig en saadan Talrække kan synes. Fig. 10 er ogsaa laant 
fra G al ton. Den frembyder det mest slaaende Eksempel paa, 
hvor tydelig en Fantasitalrække kan præsentere sig for vedkom- 
mende og viser, hvorledes et saadant Fantasibillede kan være til 
Nytte for dem, der har det. I dette Fantasibillede ere Tallene 
opstillede paa to Linealer, der ere forskydelige mod hinanden ved 
Hjælp af en Slædemekanisme. Naar vedkommende gør et Regne- 
stykke i Hovedet, foretager han det altid ved Hjælp af sin Fan- 
tasiregnelineal , idet Tallene forskydes mod hinanden ; han ser al- 
drig hele Linealen paa én Gang, men altid kun den Del, han har 
Brug for. I saadanne Talrækker kunne de enkelte Tal springe 
mere eller mindre stærkt frem i Forhold til de øvrige, og det er 

da navnlig Tierne (Figg. 5 og 8), men ogsaa andre Tal (f. Eks. 
1, 98, 99 og 101 i Fig. 6). Ophavsmanden til Fig. 6 (stud. polit. 
N. N.) angiver end videre følgende ret interessante Enkeltheder: 
De lige Tal ere gennemgaaende de smukkeste og mest fremtræd- 
ende, hvorimod ulige Tal, men navnlig Primtallene, dog ogsaa 
39, synes Stedbørn, dog hævdende sig ved en vis Ondskabsfuld- 
hed i deres Karakter, medens de lige Tal ere mere sympatetiske; 
enkelte Tal, f. Eks. 63, have en drillende Karakter. Det vil heraf 
ses, hvor fremtrædende de enkelte Tal kunne være og med hvil- 
ken forskellig Karakter de kunne optræde, saa at de ere ligesom 
forskellige Personligheder for vedkommende. Fantasitalrækkerne 
omfatte i Reglen kun de positive Tal, men kunne dog ogsaa 
rumme de negative (Figg. 3 og 6), ja i Fig. 6 ere endogsaa 
Brøkerne anbragte mellem 1 og 0, trods at Afstanden mellem 
disse to Tal ikke er større end mellem andre, men Pladsen skaf- 
fes til Veje ved at afsætte Brøkerne i to Rækker langs Væggen 
af en Tragt, hvis Munding maa tænkes anbragt mellem -f- 1 og i 
samme Plan som den øvrige Talrække, medens Spidsen vender 
nedad bort fra dette Plan. 

Mest forbavsende er dog de Tilfælde, hvor Maaned- 
erne, Ugerne, Tallene, ja endog Ord, der tænkes paa 
eller udtales, vise sig for vedkommende med bestemte, 
konstante Farver. Saaledes angiver en Meddeler, at Marts er 
blaa, Maj gul, Juni lyserød, Juli mørkegul o. s. v. Søndag og 
Tirsdag er for vedkommende hvid, Mandag blaa, Onsdag brun 
o. s. v. , og hvert Tal i Begyndelsen af Talrækken har sin be- 
stemte Farve. Ordet Menneske er for denne Person brunt, — god, 
rød, — ond, sort o. s. v. 

Hvis disse Farveassociationer kun fandtes hos et en- 
kelt eller hos ganske faa Individer, vilde det vel blive anset for 
en Ejendommelighed, der tydede paa en abnorm Sjælevirksomhed, 
men de ere vistnok ingenlunde sjældne. G al ton har nemlig 
truffet paa adskillige, efter at Bruhl i Wien havde henledet Op- 
mærksomheden herpaa, og efterat Bleuler og Lehmann fra 
Schweiz havde samlet en Del Tilfælde, og jeg har allerede efter 
kort Tids Søgen fundet flere. Blandt disse findes en Læge, der 
viser et Forhold forskelligt fra det hos andre trufne. Han an- 
giver nemlig, at naar hans Klokke ringer om Natten, vaagner 
han altid ved, at det lyner blaat for hans Øjne; d-Dur høres 
ledsaget af Fornemmelse af gul Farve, a-Dur med rød Farve 

o. s. v. Hvor saadanne Farveassociationer, der ere forskellige 
hos de forskellige Individer, stamme fra, er vel et Spørgsmaal, 
der foreløbig maa staa fuldstændig ubesvaret hen. Derimod vil 
det maaske kunne lykkes at kaste lidt opklarende Lys paa Op- 
rindelsen til de Fantasibilleder, der opstaa ved Tanken om Tal. 

Det skal først bemærkes, at Fantasien er en Ævne, ved 
hvilken Arveligheden spiller en stor Rolle, og det viser sig ogsaa, at 
Maanedovalerne , Fantasitalrækkerne, Farveassociationerne o. s. v. 
træffes ofte hos alle eller flere Medlemmer af samme Familie. 
Jeg har ogsaa truffet en Familie, hvor Moderen, en Søn og to 
Døtre alle have Farveassociationer, en anden, hvor Moderen, en 
Søn og tre Døtre have det, og Figg. 1, 4 og 7 tilhøre Medlemmer 
af samme Familie. Dernæst viser det sig ogsaa, at vedkommende 
Personer have haft saadanne Ejendommeligheder saa længe de 
kunne huske tilbage i Tiden, ja en af Gal tons Meddelere lægger 
Begyndelsen tilbage til det 4de Aar. Da det nu tillige er en 
Kendsgerning, at Børn have en stærk Fantasi, er det meget sand- 
synligt, at de opstaa i Barnealderen, og i Virkeligheden har man 
paavist deres Tilstedeværelse hos ældre Børn. At man ikke har 
kunnet paavise dem hos mindre Børn, ligger vel i, at Paavisning- 
en her er saa overordentlig vanskelig. I Almindelighed hører 
man imidlertid fra de paagældende, at de ingen Anelse have om, 
hvorfra deres Fantasibilleder stamme. Dog findes der enkelte, 
meget oplysende Undtagelser. Saaledes angiver Professor Mac 
Leod, at Oprindelsen til Begyndelsen af hans Fantasitalrække 
(Fig. 5) maa søges i, at han allerede i Fireaarsalderen lærte at 
kende, hvad Klokken var, og derigennem lærte Tallene, idet han 
ofte morede sig med at lade sin Ske og Gaffel paa sin Tallerken 
forestille Viserne paa Uret. Ved Tanken paa et Tal fra 1 til 12 
kom han saaledes altid til at henføre det til dets Plads paa Ur- 
skiven. Hos flere andre bærer Talrækkens Begyndelse ogsaa 
utvivlsomme Spor af at være afledet fra Urskiven. Atter andre 
(ikke her afbildede) synes at skylde Dominospil, Kort, Fingre 
o. s. v. deres Oprindelse. En engelsk Videnskabsmand har an- 
givet, at han ser Talrækkens første Tal langs med en gammel 
Spaseresti i hans Faders Have; Tallet 7 staar ved en Vandbehold- 
er, hvorfra hans Fader hentede Vand til sine Blomsterbede. 

Det synes at fremgaa af de nævnte Eksempler, at Fantasi- 
talrækkerne i mange (maaske alle) Tilfælde dannes derved, at 
Barnet søger at knytte Tallene til bekendte, konkrete Genstande 

i dets nærmeste Omgivelser, for derved lettere at huske dem og 
ligesom at binde det nye og ubekendte til det gamle, hvormed 
det er fortroligt, med andre Ord: Barnet udvikler sig ube- 
vidst en primitiv Mnemoteknik, der i Begyndelsen hvil- 
er paa vilkaarlig dannede Kunstgreb, der sete] fra 
Barnets Standpunkt ere praktiske og nyttige for det; 
ved den stadige, idelig fortsatte Brug faa disse Associa- 
tioner Præget af Uvilkaarlighed og Planløshed, ja de 
synes i mange Tilfælde snarere at maatte være til Hinder end til 
Hjælp for de psykiske Processer. Imidlertid er der ingen Tvivl 
om, at Associationerne virkelig hjælpe vedkommende i det dag- 
lige Liv, saa længe Fantasien ikke behøver at arbejde med ud- 
strakte Størrelser (f. Eks. med Tal over 100) eller længe ad 
Gangen (f. Eks. ved Udarbejdelsen af store Regnestykker) , aldeles 
ligesom en Mnemoteknik, der sigter imod et begrænset Omraade, 
er i Stand til at hjælpe Hukommelsen betydeligt. Men ligesom 
en Mnemoteknik, der vilde omfatte alle Genstande og Forhold, 
vilde vise sig ikke blot unyttig, men ogsaa hindrende for Hukom- 
melsen, fordi denne blev nød til at opsummere og gemme langt 
flere Enkeltheder, saaledes vil sikkerlig ogsaa de fantastiske Asso- 
ciationer træde hindrende i Vejen for de sjælelige Ævners Virk- 
somhed, naar denne beskæftiger sig meget med Tal og abstrakte 
Forhold. Dette er vistnok ogsaa Grunden til, at man ikke træffer 
dem ofte hos Matematikere, abstrakte Videnskabsmænd o. lign., 
hos hvem de dog maaske alligevel kunne have været tilstede tid- 
ligere. Jeg kender i alt Fald et Eksempel, hvor vedkommende, 
en matematisk Student, angiver, at jo mere han beskæftiger sig 
med Matematik, desto utydeligere blive hans Fantasiassociationer, 
og flere Personer have angivet, at de vare stærkere hos dem i 
deres Ungdom end senere. Der er saaledes en Del, der taler for, 
at Fantasiassociationer (og maaske Fantasien i det hele) 
undertrykkes stærkt hos Mennesker, der i særlig Grad 
anvende abstrakt Tænkning. Jeg behøver vel næppe at til- 
føje, at alt det her sagte maa tages i al Almindelighed, og at der 
træffes talrige Undtagelser, hvor det oven for fremsatte ikke kan 
anvendes. 

Jeg frygter for, at flere Læsere have haft Vanskelighed med 
at forstaa rigtig de psykiske Ejendommeligheder, som jeg har 
henledt Opmærksomheden paa, som eksisterende hos et ikke ringe 
Antal Mennesker, ti ligesom nogle øjeblikkelig opfatte, hvad det 

Tilskue! en. 1884. 25 

drejer sig om, ja endog møde det med en kendelig Sympati, fordi 
de føle noget dermed beslægtet hos sig selv, saaledes er der ogsaa 
andre, for hvem det ved første Betragtning synes saa fremmed, 
at det trodser al Forklaring, ja enkelte ville maaske endog be- 
tragte de i nærværende aforistiske Bemærkninger omtalte Forhold 
som betydningsløse Absurditeter hos enkelte Mennesker. Hertil 
skal dog indvendes dels, at de findes hos et meget stort Antal 
Mennesker, der ere lige saa udviklede og lige saa normale som 
den Del, hos hvem de ikke findes (hvilke der ere i Flertal kan 
endnu ikke angives), men dels tror jeg ogsaa, at alle disse For- 
hold frembyde betydelig psykologisk Interesse. Naar det nemlig 
erindres, hvor vanskeligt det kan være at forfølge de fleste psyko- 
logiske Processer i deres mangfoldige og indviklede Baner, saa vil 
det indrømmes, at det ikke kan være uden Betydning at forsøge 
at gribe og fastholde Detaillerne i de individuelle psykiske Livs- 
ytringer, og her synes netop at være et Omraade, der er tilgænge- 
ligt for direkte objectiv Undersøgelse. Denne Del af Psykologien 
er imidlertid endnu saa lidet opdyrket, at de enkelte Kends- 
gerninger foreløbig er spredte og delvis uforstaaelige , men det 
forekommer mig sandsynligt, at en videre gaaende Undersøgelse 
af disse Forhold vil kunne kaste lidt Lys paa enkelte psykiske 
Funktioner l ). 



*) Professor Harald Høffding og Forfatteren af disse Bemærkninger have 
paabegyndt et fælles Arbejde, der beskæftiger sig med de fleste af de 
Forhold, der have været omtalte her, og ville begge sætte megen Pris 
paa at modtage Oplysning om disse fra saa mange som muligt. 

Jeg sad alene i Albanos Kro 

en silde Aftenstund. — Med Velbehag 

jeg nød den Trætheds-Rus, den døsige Ro, 

der valmuekroner slig en Vandringsdag, 

som gled i Takt til Nattergale-Fløjter: — 

I Middagssol paa Monte Cavos Højder, 

hvis Lider luelyse af Gyvelkrat 

og Vaargrønt skraane langt og synke brat 

mod Kummens gyldenriflede Sø dernede, 

mens sadel-lagt paa Kraterets Rand det graa 

Albano hænger som en øde Rede, 

hvorfra i Gry der flagred* ud de smaa 

dunbløde Sommerskyer, hvis Skygger glider 

paa svømmende violbiaa Bjærgelider; 

og ud imod Campagnen, hvor der laa 

et Tæppevæv af falmet Regnbuetaage , 

til Havet trak sin smalle dybe Søm 

ind under Himmelhvælvets lyse Blaa: — 

I Skumringstid, da Blade-Glanslys vaage 

og Skygger slumre ind i sælsom Drøm 

mellem Olivens dragevredne Stammer, 

med Aftensolens Glød paa Nemis Tegl 

og Duggetaage over Dianas Spejl, 
som Klipperingens Løvskov inderammer: — 
I Maaneskin, der overstraaled Slugten, 
den bladesusende , hvor Viadukten 
som en forstenet Urtids Kæmpekryb 
vaded med Bueben i Taagens Dyb .... 
Alt dette gled forbi med Duft og Klang 
af Vaarlyst, Ungdomsmod og Vandretrang; — 
og mens jeg langsomt nipped til min Vin 
og saa' de matte Lampestraaler gløde 
igennem Glassets flydende Karmin, 
kom ukaldt mine Tankers Vej paa tværs 
en Melodi, — et gammelt Opera-Vers: — 
Det var i Kroen ved et Rejsemøde 
en Hilsen fra en ældre, lystig Fyr 
til En, der ung drog ud paa Æventyr, 
sin egen Tjæner og sin egen Herre, 
med faa Bekymringer, med Pakker færre, 
løsladt fra Hjemmets Ro og Arbejdsflid. — 
Bestandig lød det om igen, saa klagende: 
»Ungdom, glade Ungdom, glade Tid!< 



Ja, — Ungdom, sukked jeg, og har jeg kendt 
dig, Ungdom, som du er, og som du prises 
af hver, der mindes ømt hvad der er hændt 
af ondt og godt, den Gang hans Sejl stod spændt 
halvmaanebuet af din Foraarsbrises 
fuldbrystige Pust, — da det var nok at gynges 
og se, hvor Kølen Bølgeskummet skar, 
men lidet spurgtes kun, hvorhen det bar! 

Hvor var du som du élskes og besynges: 
med hastig Nyden og med rastløs Stræben, 
med dit Zigeunerliv fra Haand til Mund — 
for Haanden Slæb og Slid fra Morgenstund 
til Kvæld, om Natten tusend Kys for Læben, — 
med Tider stungne dybt af Armods Braad, 
med Overflods berusede Øjeblikke, 
med Tab og Vinding paa det ene Kort: 
Letsindighed ... Og var da dette ikke 

— ja er endnu — min Alders Arvelod? 
Hvi flygted du, — hvor gemte du dig bort? 
Var Fejlen min, er Skæbnen Skyld deri, 

at altid sneg du dig min Dør forbi? 
For Drømme drømte jeg, men ikke dine, 
min Rus var ej af dine Vigners Vine; — 
et Liv for Kamp jeg kender ganske godt, 
hin Kamp for Livet blev min Skæbne fremmed; 
for Livets Kunst er jeg i Skranken traadt, 
den Kunst at leve aldrig ret jeg nemmed; 
vel fandt jeg meget alt, og deriblandt 
Klenodie-Fund, som mange aldrig vandt, 
meget har martret og husvalt mit Sind 

— meget, — men aldrig du, du viltre Aand, 
der træder pludselig, selvbuden ind 

i Livets Sammenskuds-Symposion 
midt i de vises endeløse Strid, 
med Alkibiades-Smil i Læberanden 
og Øjekrogen, Violers Krans om Panden, 
af Fløjtetoner fulgt, — hetærefavnende 
Ungdom, løse Ungdom, kaade Tid! 

Saadanne vage Vemodstanker drømte 

i mig; og Aften gled mod Midnat ben 

før Kurveflaskens sidste Rest jeg tømte 

og gik at søge Mødighedens Ven, 

den sunde, stærke Søvn, som lønner Den, 

hvis Fod den lange Dag igennem satte 

sit Spor paa Skovens blomstervirkede Matte, 

paa Bjærgets Vindelvej, paa Fjældets Sti. 

Alt vuggedes min Sjæl, der sansed næppe, 

paa Livsfornemmelsernes stille Ebbe 

det sidste vaagne Tanke-Fyr forbi 

ud paa den mørke, tavse Bølge-Steppe, — 

da vaktes jeg ved Sang, — en sælsom Sang: 

halvt som den kunstløs-vilde Melodi, 

der stiger fra den ensomme Bjærgfugls Bryst 

i Vekselsaiig med Ekkos Nymferøst, 

— halvt som et Gaderaab . . . Det var en Dreng, der sang. 

Hjuis Stemme, endnu lidt i Overgang, 

slog over tit, sprang dristig op paa ny 

og traf den høje Tone med et Skrig, 

et Sejershyl i denne »Sangerkrig« 

mod Natteroen i Albanos By. 

Bestandig samme Sætning om igen, 

saa snart den sidste Tone døde hen, 

som om hans Læbe lig en Sangfugls Næb 

var bunden i den ene Tonering. 

Saa tog den andre Stemmer med paa Slæb, 

der famled i dens Spor og stræbte efter 

det samme bratte Fald og lange Sving; 

men tav de, var hans Røst med friske Kræfter 

igen paa Pletten for med fuld Bravur 

at spotte deres Afmagt. — Længer bort 

trak den utrættelige Strubesport 

ad øde Stræder; højt langs Klostrets Mur 

den stemte op, som om den vilde række 
til Rom og dér den hellige Fader vække; 
langt borte i Alléen døde Sangen 
af tusendbladet Steneg-Susen fangen, 
mens af og til en Tone, himmelhøj 
som en Raket ud over Byen fløj; 
saa nærmed den sig; Skridt for Skridt den gled 
ad stejle Trappegyders Stentrin ned 
og larmed atter paa den store Gade. 
Saaledes blev den ved i timevis 
den underlige Bjærgbo-Serenade 
min Søvn til ugenkaldeligt Forlis. 
I denne Jodlen, der fra Graad til Latter 
med sælsomt Lune svajed hid og did, 
det var, som mødte hine Ord mig atter, 
som raabte Vaarens Nat paa dig, du flygtende 
Ungdom, tabte Ungdom, svundne Tid! 

K. Gjellerup. 

»lilara, hører du det? Det er ikke længer jeg, som taler; 
det er den store Vished i mig, og du véd, hvem den hver Gang 
er fra!« 

Hvem er det, der taler saaledes? Det er Helten Sang i 
Bjørnson's Skuespil »Over Ævne«, en af de mægtigste tragiske 
Skikkelser i den nyere dramatiske Literatur. »Den store Vished 
i mig« — og: »du ved, hvem den hver Gang er fra!« Hvem er 
det, der vover at. føre saadan Tale? Det er Pastor Sang, den 
kristelige Kvaksalver. 

Sang er en Atlet i Troen. Han staar urokkelig paa den 
kristelige Aabenbarings Grund. Der er ikke et Aandepust af Tvivl 
i hans Overbevisning, ikke et Øjebliks Nølen eller Famlen i hans 
Gudhengivenhed. — Sang er en Kæmpe i Kærligheden, i den ægte, 
selvfornægtende, sig selv forglemmende kristelige Kærlighed. Han 
trodser Frost og Sne, Storm og Bølger, naar det gælder at hjælpe, 
at redde, at husvale. Med smilende Sorgløshed gaar han langs 
Fjældkanten ved den svimle Afgrund, naar Pligtens Vej fører did; 
med uforfærdet Sikkerhed følger han Kærlighedens Fodspor under 
en stor, vild Naturs overhængende Farer og truende Rædsler. 
— Sang er en Kristendommens Forkynder, — men ikke en saadan, 
der »hemmelig drikker Vin og offentlig prædiker Vandt, ikke en 
saadan, der stadig føler Aandens uimodstaaelige Kald til de bedst 
doterede Embeder, ikke en brammende Taler, der øser sin Søndags- 
begejstring af Forfængelighedens plumrede Kildevæld. Sang er 
ikke en klynkende Dameprædikant, der altid selv er den første til 
at græde over sin Tales rørende Vendinger, ikke en brøsig Vel- 
ærværdighed, der myndigen vaager over, at Kirkens »rene Lærec 
ikke forfalskes, men gaar paa Akkord med Livets mange Haande 

Skrøbeligheder. Nej, Sang saa, »at -Kristendommen krøb paa sin 
Bug og endda forsigtig forbi alle større Tuer. Hvorfor gør den det? 
spurgte han sig selv. Er det, fordi at dersom den rejste sig helt 
op, saa løftede den Tingene af deres Hængsler? Er det Kristen- 
dommen, som er umulig, eller er det Menneskene, som ikke tør? 
Om bare én turde, var der saa ikke Tusender? Og saa følte han, 
at han burde forsøge at være denne ene. c — Saa gaar han op 
til Nordlandene, til den fattigste, ødeste Egn i sit Fædreland; saa 
siger han Verden farvel, saa rejser han sig helt op, den Troens 
Atlet, den Kærlighedens Kæmpe, den vældige Ordets Forkynder; 
saa spænder han hver Muskeltraad i sin kraftfulde Personlighed 
for at vise Menneskeheden, »at Kristendommen ikke er umulige, 
at den ingenlunde er »over Ævne«. 

Og hvad bliver saa Enden paa dette? Faa vi da nu et 
sikkert Resultat? Nej. Faa vi at vide, om Kristendommen er 
»overÆvnec eller ikke? Nej. Bliver Sang »den ene, han forsøger 
at være?« Nej. Gives der da ingen Kristen? Kan der ingen gives? 
Det vide vi ikke; vi faa ingen Besked derom. Ti det er ikke 
Kristendommen, der her sættes paa Prøve, det er »en kraftig Vild- 
farelse« ; det er ikke Troens evige Idealer, der lægges paa Vægtskaal 
her, det er en glimrende Overtro, der har drukket sig fuld af 
Kristendommens Hjærteblod. Sangs Person og Skæbne beviser 
intet for eller imod Kristendommen; han naar ikke at blive, hvad 
han vil være, et Trosvidne, et kristeligt Sandhedsvidne; han bliver 
heller ikke, hvad en vis Kritik gad præge ham til, et Vidne for 
Kristendommens Usandhed. Men idet han i religiøs-kritisk Forstand 
bliver betydningsløs, kommer han des højere op paa den æstetiske 
Hylde, — idet han gaar glip af den kristelige Martyrkrone, lægger 
det tragiskes sitrende Skønhed sig om hans knuste Tinding, — 
idet Bjørnson's Værk lader Kristendommen gaa Ram forbi , bliver 
det en ypperlig Tragedie. 

Det forholder sig hermed saaledes. Der er en Fejl i Sang's 
Kristendom. Denne ligger fra først af i Periferien; men under 
hans rastløse gejstlige Virksomhed, hans energiske religiøse Liv 
griber den om sig, naar dybere og dybere, indtil den omsider 
vokser ind i Barmen, i hans Handlingers Kildepunkt, forvrænger 
Troen og ødelægger hans kristelige Personlighed. Fejlen ligger 
oprindelig i den intellektuelle Sfære. Den bestaar i en Over- 
vurdering af den menneskelige eller rettere : den kristelige Erkendelse. 
Her ligger en syg, som anses for ulægelig. Sang knæler ved hans 

Sæng og beder i inderlig Tro med den lidende om hans Sundhed, 
hans Liv. Saa vidt er nu alt i sin kristelige Orden. Saa kommer 
den syge sig, og nu slutter Sang: Gud har ved vor Bøn ladet sig 
bevæge til at gøre et Mirakel. Denne Slutning er ukristelig. En 
besindig Kristendom standser her resigneret ved et Spørgsmaals- 
tegn. Den anerkender Bønnens Berettigelse ogsaa med Hensyn til 
timelige — relative — Goder, den tror, at ogsaa en saadan Bøn 
kan blive opfyldt, den hævder Miraklets Mulighed; men den ved 
ikke, om dette i et givet Tilfælde virkelig er indtraadt eller om 
det skete er en Følge af saakaldte naturlige Aarsagers Virken. 
Men det ved Sang. Hans »credo, ut intelligam« indskrænker sig 
ikke til den kristelige Verdensanskuelses store Grundlinjer, ikke 
til hans subjektive Forløsningsbevidsthed, men det udstrækker sig 
til Verdensstyrerens specielle Forsynstanker. Hans Tro er et Slags 
magisk Apparat, er en Kikkert, gennem hvilken han skuer lige 
lukt ind i Himlen. Sang ved, naar Herrens Time er kommen, 
han kender Tid og Sted og Maade; han skønner, om Miraklet vil 
indtræde eller ej; han kan nok en Gang momentant tage Fejl af 
Maaden, som da han ved sin og Børnenes Bøn vil gøre sin syge 
Kone rask; men saa giver Herren ham et Vink, saa finder han 
sig til Rette, og nu opkommer »den store Vished« i ham, »og han 
ved, hvad Herrer* vil.« Sang nøjes ikke med den historiske 
Aabenbaring i Kristus; han har individuelle Aabenbaringer, Syner, 
guddommelige Indskydelser. Det ligger i hans elskelige Karakter, 
i hans Embedes Krav og Lejlighed og fremfor alt i hans 
reformatoriske Stræben, at han fornemmelig anvender sin for- 
mentlige »overnaturlige Magt« til at bevirke Helbredelsesmirakler. 
Hundrede syge, »d. v, s. virkelig troende«, har han »gjort friske« 
ved — undertiden endog paa Afstand — at bede med dem; en 
Præsteenke, der var lam i 15 Aar, har han kureret, saa hun nu, 
snart hundrede Aar gammel, »hver Søndag kan gaa til Kirke«; 
en Pige har han opvakt fra de døde ved at lægge Haand paa 
Haand og Haand paa Hjærte. At der muligvis en enkelt Gang 
kan have været Lykketræf eller Sansebedrag med i Spillet, at paa 
•andre Steder Naturen selv har overvundet den overvurderede 
Sygdom, at maaske i de fleste Tilfælde Præstens klippefaste Over- 
bevisning, hans henrykte Ord, hans fascinerende Personlighed har 
indvirket saa stærkt paa de troende syge, at »Aanden sejrede over 
Kødet«, — alt dette rinder den af sin Virksomhed berusede 
Troshelt, der vil lade Kristendommen bestaa sin Prøve, aldrig i Hu. 

Det er Bønnen, der har fravristet Himlen Miraklet, det véd Sang, 
og det véd alle, som staa under hans Indflydelse. Saa bliver han 
»Mirakelpræsten for hele Landet«; men fra et kristeligt Synspunkt 
er det just Troen paa denne »overnaturliget Viden, der stempler 
ham til Kvaksalver. 

Det er et underligt, vilkaarligt Menneskepaafund, at Kristen- 
dommen i vore Dage skal gøre sin Prøve ved Miraklet, ved den 
udvortes, saa at sige: haandgribelige Undergerning. Hvad nu, 
om Verdens alvise Styrer for Tiden — menneskelig talt — ikke 
holder Miraklet for opportunt, som den Gang, da Folket forgæves 
begærede et Tegn af Herren fra Himlen? Bliver derfor Kristen- 
dommen til Løgn? Denne ene Tanke er nok til at gendrive 
Bjørnson's Drama, dersom det skal betyde et Angreb paa Kristen- 
dommen. »Enten er Kristendommen et Liv i Gud udover Verden 
og alle dens Forskrifter, eller den er ikke!« siger Pastor Krøjer. 
Nuvel, den kristelige Tro er Verdensovervindelse; men hvad skal 
det sige: »udover alle Verdens Forskrifter?« Udover Naturlovene 
maaske og Timelighedens Vilkaar? En Kristendom med Trylle- 
staven paa Bunden af Tornisteren? En Kristendom, der vil kikke 
ind i Guddommens Mysterier? En Kristendom, der kræver gud- 
dommelig Visdom og »overnaturlig Magt« for sine Bekendere eller 
Forkyndere? Hvad er det for en uforskammet, næsvis Kristendom? 
Er det den, som er dokumenteret i de hellige Skrifter? — Saa 
kommer Pastor Bratt stønnende. Han rejser omkring i Verden; 
paa alle »Mirakelsteder« har han været, men ikke fundet, hvad 
han søgte: Miraklet. Nu staar han foran den sidste Prøve. 
Bratt har i syv Aar lovet sin Menigheds troende, hvad han selv 
ikke troede paa, Mirakelkraften. Han pukker paa Skriftens Bogstav: 
»Gud har i bindende Ord, det ene stærkere end det andet, sagt, 
at den troende har denne Magt.« Saa? Har Gud virkelig givet 
det nittende Aarhundredes troende den Forjættelse, at de skulle 
kunne gøre udvortes Mirakler? Bratt kender Tidens Tarv. Han 
ved, at Miraklet er det eneste, vi trænge til. »Hvis et Mirakel 
viste sig blandt os, — et saa stort, at alle, som saa det, troede — !« 
siger han. Hvor stort skulde vel dette Mirakel være? Mon 
Filosoferne skulde kunne tvinges til at stole mere paa deres 
Sanser end paa deres systematiske Tænkning? Og nu de sub- 
jektive Idealister med deres Modsætning mellem Tænk en og Væren? 
Og Naturforskerne, der langs ad Kausalitetstraaden efterspore 
Naturvirkningernes Aarsager? Skulde en virkelig Undergerning 

bringe dem længere end til Antagelsen af en fjærde Dimension 
eller lignende Hypoteser? »Høre de ikke Moses og Profeterne, 
da tro de ikke heller, om nogen opstod fra de døde!« Hvorfor 
forlanger Bratt ikke hellere et matematisk Bevis for den kristelige 
Lære? Det turde svare bedre til Tidens Tarv. Eller begriber 
han den indre Modsigelse, der ligger i denne Fordring? — Bratt 
er en interessant Figur, en Slags omvendt Nikodemus. Hin Øverste 
blandt Jøderne kom til Jesus om Natten: »Mester, vi vide, at du 
er en Lærer, kommen fra Gud; ti ingen kan gøre de Tegn, som 
du gør, uden Gud er med ham.« Han er formodentlig en af 
»alle dem, som saa' og troede«, der imponere Bratt saa stærkt. 
Det sidste er ikke Tilfældet med Herren; han bryder sig slet ikke 
om Nikodemus' Mirakeltro : ikke et Bifaldsord, ikke et Anerkendelsens 
Tegn har han over for Nikodemushyldingen. Derimod viser han 
Mesteren i Israel hen til et helt andet Begyndelsespunkt for Troen. 
Nikodemus har Miraklet, han mangler Forløsningstrangen ; Bratt 
har Trangen, han mangler Miraklet. Man kan med en vis Ret 
bestemme Forholdet saaledes: Nikodemus er en troende Ikke- 
kristen, Bratt en Kristen uden Tro. Fælles for dem er Over- 
vurderingen af Miraklet, den udvortes Undergerning : EnNikodemus- 
slægt kan ikke bruge Miraklet, Bratt og Konsorter kan undvære 
det. Lad Bratt med sin dybe Længsel kun gaa; han kommer nok 
til sin Gud. Hans Mirakelsyge med tilhørende Teorier er i Grunden 
kun pastorale Nykker. Naturligvis, saadan en vidtskuende og 
dybsindig Sognepræst forstaar sig langt bedre paa Tidernes Tarv 
end Verdens alvise Styrer. Og saa har han lovet sin Menigheds 
troende Mirakelkraften i samfulde syv Aar! Egentlig burde Vor- 
herre gøre et lille bitte Privatmirakel bare for, at velærværdige 
Hejr Pastor Bratt ikke kommer til at staa til Skamme over for 
sine Sognebørn. 

Men lad os vende tilbage til Sang. Vi skulle endnu 
betragte ham fra det æstetiske Stade. Af det forangaaende skønnes 
let, hvorledes han bliver til en tragisk Skikkelse. Med al sin Tro 
og al sin opofrende Kærlighed bliver han skyldig, dybere, for- 
færdeligere skyldig -end hele hans Omgivelse. Hans før omtalte 
oprindelig intellektuelle Fejl har som etisk Korrelat Mangel paa 
kristelig Ydmyghed. Sang er en religiøs-etisk Kæmpe; men han 
hører som Faust, Manfred, Brand til Titanernes Æt. Formaste- 
lighed er hans tragisk-etiske Mærke. Vi lære ham at kende, 
da han har naaet Højden af sin tragiske Udvikling. »Han mangler 

en hel Sans«, siger hans Hustru, »Virkelighedssansen«. Javel, 
han lever visionært, »udover Verden og alle dens Forskrifter«; 
imens han lytter til Røsten fra Himlen, misagter han Timelig- 
hedens Vilkaar, opofrer han ikke blot sin Formue, men ogsaa sin 
Familie, forsømmer sine Børns Opdragelse, bliver Skyld i, at de 
lide Skibbrud paa deres Kristentro, »sprænger« ved sit Livs 
stundesløse, vilde, stundum vulkanske Trosromantik sin elskelige 
Hustru, der med Tvivlertraditionens sikre Anelse omsider tror paa 
Sang, men ikke paa hans Kristendom, — opfostrer som Ordets 
Forkynder en mirakelsyg Menighed, hvis hule, oppustede Kvaksalver- 
tro en Gang vil briste med Thaumaturgens Hjærte. 

Og sandelig, hans Hjærte brister! Det turde være vanske- 
ligt at paapegé en Katastrofe i den gamle og den moderne 
dramatiske Literatur, der er mere gribende end den i Bjørnson's 
Tragedie. Hvad bliver der af »den store Vished«, da Sang's 
søvnløse Hustru under hans Hænder gaar ind til den evige Hvile? 
Først et Suk, et sagtmodigt, barnligt bebrejdende Blik opad: 
»Men dette var ikke Meningen«. Saa pludseligt, men med psyko- 
logisk Nødvendighed, bryder Nemesis frem, saa springer hun som 
et Rovdyr paa Titanens Nakke. Saa dukker Tvivlens længe 
knugede Dæmon op af Sjælens Dyb, og med ét vældigt Greb 
knækker den Heltens Patos. Saa opsluges Kæmpens lange indholds- 
rige Helteliv af et mægtigt Øjeblik, og Forkynderens svulmende 
Begejstring med den dybe Klang, med de sonore Brysttoner ind- 
snerpes til et gispende »Eller«. Det er paa én Gang Troens 
Dødssuk, dette Eller, og Tvivlens Sejersgrin. Hvad tvivler da 
Sang paa? Paa sin overnaturlige Therapeutiks Rigtighed i det 
givne Sygdomstilfælde? Paa mere end det. Paa Rigtigheden af 
det Syn, han hidtil har haft paa Kristendommen, paa Sandheden 
af den Fortolkning, han har bygget sit Livsarbejde paa? Vistnok 
paa mere end det. Jeg skønner ikke andet, end at det er Kristen- 
dommen selv, han i dette Øjeblik opgiver. Den har jo formentlig 
ikke bestaaet sin Prøve. Det er den forfærdelige tragiske Ironi 
i Sang's Skæbne, at hans formastelige Overtro, just fordi den har 
Kristendommens ægteste, tungeste Guldklumper inden i sig, river 
Troen med i sit Fald. Religionens Skatte ligge paa mystisk Grund; 
ve den forvovne, der slipper den historiske Aabenbarings vej- 
ledende og hæmmende Haand! 

Han har lagt hende varsomt ned, sin døde Hustru »af den 
gamle Tvivlerslægt«. Derpaa rejser han sig, og det er Troens 

Atlet endnu, der for sidste Gang ser spørgende op til Himlen. 
Men det varer kun et Nu, et frygteligt Øjeblik, saa synker han 
med Tvivlens Rallen paa Læben død til Jorden, en fortvivlet 
Tvivler. 

Sang er en Titan i Præstekjolen. Ad Bønnens Himmelstige 
klavrer han »udover Verden med allé dens Forskrifter« og rusker 
med formastelig Haand i Uendelighedens Porte. Men Titanen 
rammes af Titanskæbnen; just da han strækker Haanden ud til 
sit Livs vældigste Tag, farer Jupiters Tordenkile ham ind i 
Hjærtet. — Eller lad mig tale moderne æstetisk om en moderne 
Tragedie; — ti en saadan er Bjørnson's Stykke, om end han ikke 
kalder det saaledes. Tragediens Æmne er fra gammel Tid Skyld- 
problemet; den kan med en vis Ret kaldes dets kunstneriske 
Forklarelse. Dette er dog ikke at forstaa saaledes, som om den 
dæmpede, formildede, forjaskede dette ubøjeligste, rædsomste af 
alle Menneskeslægtens Problemer. Nej, Tragedien kender til fulde 
Skyldens Alvor. Men Kunsten har sine Skranker. Det i Skyld- 
problemet dirrende Spørgsmaal om det skyldbetyngede Individs 
Redning strækker sig udover menneskelig Kunst og Videnskab. 
Dette dybeste, kvalfuldeste Inderlighedens Spørgsmaaal er Poesien 
ikke mægtig; det er Religionens centrale Objekt. Dets Besvarelse, 
dets Løsning er Kristendommens inderste Kærne. Men der ligger 
i Skyldproblemet ved Siden af det subjektive et objektivt, ved 
Siden af det religiøse et metafysisk Spørgsmaal, det nemlig om 
Skyldmomentets metafysiske Overvindelse, om Opløsningen af den 
ved Individets Skyld i Verdensharmonien indførte Dissonans, 
om den skyldiges Betvingelse. Med dette Spørgsmaal, der 
eksemplificeres ved den tragiske Helts Færd og Skæbne, har Tragedien 
at bestille. Sang bliver skyldig; ti der er en Brøst i hans religiøs- 
etiske Patos. Saa kommer han ind under Verdenslovenes tragiske 
Nødvendighed; saa bliver han i Steden for et knejsende Sandheds- 
vidne en knækket tragisk Skikkelse. Den moderne Tragedie kender 
intet til Naade, til individuel Tilgivelse, til Syndernes Forladelse. 
Den færdes i Retfærdighedens Rige; i Kristendommens Forgaarde 
rase dens Kampe. Den viser os, hvorledes Verdensordenens Hjul- 
værk tager fat paa den skyldige og knuser ham. Naar da Kata- 
strofen har fundet Sted, staa vi et Øjeblik stille, — rystede, 
bedøvede; men saa hæver vort Bryst sig atter, saa klares vort 
tilslørede Øje, sad hvælver den høje Himmel sig atter over os, 

og fra dens dybe Blaa straaler Solen i den moralske Verden ned 
til os, den evige Retfærdighed. 

Det ligger nær at sammenligne Sang med den anden store 
tragiske Præsteskikkelse i den nyere norske Literatur, med Henrik 
Ibsen's Brand. De have saa megen indre Lighed med hinanden, 
de to, og ere udvortes dog saa forskellige. Brand er som Sang 
kæmpehøj i Tro og i Kærlighed; men han har ogsaa den samme 
— oprindelig intellektuelle — Grundfejl, som denne, Overvurderingen 
af den kristelige Viden, der efterhaanden bringer ham til at strække 
sin Personlighed udover Menneskehedens Grænser. Brand vil 
reformere, som Sang, og han har i Sandhed en Reformators store 
Egenskaber: Overbevisningens Fylde, Kraft, Mod, Dødsforagt, 
Selvfornægtelse, Opofrelsens Frejdighed; han er til enhver Tid 
rede til at hengive sit Liv i sit Kalds Tjæneste. Men han mangler 
ét, og dette ene er alt: han mangler Ydmygheden. Ogsaa han 
har Titanmærket paa den høje Pande: Formastelighed. Grund- 
forskellen mellem Sang og Brand — der maaske oprindelig hænger 
sammen med Temperamentsforskelligheder og andre individuelle 
Naturdifferenser — turde være denne: Naar det enkelte Menneskes 
Frelse efter kristeligt Skøn kommer i Stand ved en Samvirken af 
to Faktorer, ved at Gud tilbyder, meddeler, giver, og ved at 
Mennesket lyttende, samtykkende, villende annammer, saa lægger 
Sang i sin pastorale Virksomhed Hovedvægten paa den første, 
Brand paa den anden Faktor. Sang anraaber Gud, Brand for- 
langer Mandsviljens qvantum satis. Sang beder; Brand formaner, 
advarer, truer. Sang er mild, elskelig; Brand mørk, streng, 
ubøjelig. De ere begge Anakoreter; men i Forhold til andre er 
Sang en Ypperstepræst, Brand en Dommer. Brand's formastelige 
Selvovervurdering udfolder sig paa det psykologiske Omraade: han 
ved med matematisk Sikkerhed, hvor vidt den døende Kvinde, 
hans Moder, svarer til den etiske Fordring eller ej; han ser klar- 
ligen det Punkt, hvor en sørgende Moders, hans egen Hustrus, 
Kærlighedssmerte gaarud over den etiske Grænse. Brand randsager 
Hjærter og Nyrer, Sang Guds Dybheder. En Mand som Brand 
kan ikke virkeligt og varigt reformere, han kan kun ødelægge. 
Og det gør han, grusomt, hensynsløst, om end hans Hjærte bløder. 
Medens Sang bliver den vidtberømte Visionær, udvikler Brand sig 
alt mere og mere til, hvad han konsekvent maa blive: en 
Revolutionær. Brand er en kristelig Faéthon, der fordrister sig 
til at styre Solvognen og i Steden for Velsignelse bringer Død og 

Fordærvelsp. En etisk Jette er han, der forbrænder Verden med 
den kristelige Kærligheds Ild. Sang med sin blide, barnlige Elsk- 
værdighed er værst mod sine egne. Hvor karakteristisk forskellig 
er Katastrofen i de tvende Stykker: Sang's Sværmerpatos kulminerer 
i Himlen, i Visionen; derfor sprænges det ægte dramatisk i det 
store Øjeblik, da denne svigter, da »den store Vished« fejler, da 
Miraklet glipper. Brand derimod færdes med guddommelig Myndig- 
hed paa Jorden; hans dramatiske Patos er mere moralsk Harme 
over Verdens Dorskhed, Menneskenes Viljessløvhed end positiv 
Begejstring. Derfor er den ikke let at knække: naar hans Virk- 
somhed ikke krones med Held, saa ér det jo ikke hans Skyld, 
men Verdens. Derfor segner han ikke, da hans Livs Arbejde 
tilintetgøres, da alle forlade ham, da hans tidligere Tilhængere 
kaste Stene paa ham. Han staar ensom paa Fjældet, bleg og 
blødende, med Dødssmerten i Brystet; men han staar endnu, 
ubøjet, lige oprejst som Granen paa Klippehøjden. Sang falder, 
Brand maa slaas til Jorden. Det er Naturmagten, Sneskredet, 
der endelig fælder ham, der kvæler Kærlighedens blinde Fakkel- 
bærer i den kølige Lavinegrav. 

Johannes Petersen. 

Anne Ch. Ed gren: „Samfljndsbilleder". 

(Gyldendalske Boghandels Forlag.) 

»Samfundsbillederc begynde at blive læste, efter at de i 
længere Tid have foreligget oversatte. 

Hvad Oversættelsen angaar, da kan man ikke tilbageholde 
den Betragtning, at det er et sørgeligt Tegn paa Læseverdenens 
Magelighed, at et saa nær beslægtet Sprog, saa let at tilegne sig 
ved egen Hjælp virkelig behøver at oversættes. Er Talen om 
fransk, ere alle enige i at læse det i Originalsproget. Blot en 
Tvivl,, et knap fremsat Spørgsmaal mødes paa Forhaand af den 
unge Dame med et absolut: »Paa Fransk naturligvist. Dog er 
den senere franske Literatur saa rig paa nye Orddannelser, at 
selv det bedste Leksikon ikke forslaar. Hvor tilgiveligt om en 
svag Mistanke herom uvilkaarlig øser Styrke af Bogens spændende 
Indhold og lader »Borringc blive paa sin Hylde. Saaledes kan 
man sige, at maaske en Tiendedel af Romanen sluges i en kun 
halvt forstaaet Tilstand. Om dette er bedre end en god Over- 
sættelse, er tvivlsomt. Man gør det af Mode, man har hørt saa 
meget om et Sprogs Aand og Tone, at man endelig har faaet en 
vis Respekt derfor. 

Men har da det svenske Sprog ikke ogsaa sin Aand, sit 
eget uudsigelige »je ne sais quoi«, hvorunder al dets Sang og 
Digtning melodisk føjer sig ind, og hvorfra man ikke ustraffet 
løsriver det? 

Jo, det vides godt, sin Bellman kender man i alle Tilfælde, 
men man ved ogsaa, at Sverig ikke just hører til Literaturens Stor- 
magter, og derfor behandles det som en fattig Slægtning, der ikke 
gærne modtages i sin egen Kjole, før end Familiens tilvante Draperi 
er kastet derover. En Digter, siger man, har besørget det denne 
Gang. Hellere burde han have vist os Kjolens ejendommelige 
Snit og Ynde, og hvorledes den af alle passede bedst til den ranke 
Skikkelse, der bærer den saa frit og dygtigt. 

26 

Ti dygtig er »min sannten« Fru Edgren. Let og sikkert 
er hun traadt frem for det danske, om hendes Tilværelse intet 
anende Publikum. Ingen Debutarbejder, ingen smaa Forløbere har 
forberedt hendes Komme. Med pludselig Aplomb, som da Minerva 
i fuld Rustning sprang ud af den store Zeus's Hoved, har hun 
vist sig for os. Hendes Hovedværk »Sande Kvinder« godtgør, at 
hendes Vaaben ikke ere gjorte af en sædvanlig Smed, de ere fine 
og stærke og ramme med medfødt Sikkerhed. Selv de uvante 
Maal, hun sigter efter, have lagt Beslag om ikke paa det store 
saa dog paa det bedre Publikums Interesse. Man er fuldkommen 
fulgt med. 

Efter at have gjort sig bekendt med dette Værk, har man 
med fornyet Interesse vendt sig til hendes andre Arbejder, og 
»Samfundsbillederc, der som sagt tidligere var oversat, vækker nu 
mere Interesse end før. Alle vil gøre sig bekendt med den 
skandinaviske Literaturs nye Fremtoning. 

Man begynder med »Ballet« og morer sig, om man vil, 
som paa et virkeligt Bal. Alt er saa helt og holdent fra selve 
Livet løftet ind i Bogens Ramme, og dog med let Kunst givet 
som Maleri fuldt af Bevægelse, Liv og Farve. Et vist elegant 
»Chic« fremhæver som en klar glansfuld Fernis baade Figurer 
og Interieur. Enhver Skikkelse glider hurtig forbi, men under 
den flygtige Læsning modtager man det samme sikre Indtryk, 
som naar den varme Lak indprentes af Signetet. Hurtigt og 
bestemt staa de der, og længe vil Erindringen bevare dem. 

Hvem ser ikke den stakkels rødnæsede, grønt klædte Eugenie 
for sine Øjne, der Aar for Aar maa gaa paa Bal og sidde over, 
for at en gammel Moders velkonserverede Hals kan vise sig. 
Man beundrer den skønne Aurora, der diskret svøber sine tredive 
Aar i det fine Rosa og i selvironiserende Tankeleg foretrækker 
Kunstberideren for Lensgreven. Man forfriskes ved Arlas næsten 
geniale Naivitet, og hendes lidt dukkede Holdning minder om 
Hyasinten, naar den lige har forladt de sammenfoldede Blades 
skærmende Tryk. Alt er saa fint givet, saa kvindelig skarpt set. 
M^n føler et vist Velvære ved endelig en Gang at være sammen 
rned en Forfatter, der kender de højere Samfundslag fra eget Syn 
og ikke kummerlig flikker det sammen paa anden Haand. Morsomst 
af alle er dog Gurli inde i Sovekamret. Den overstadige Friskhed, 
den ungdommelige Betagethed, hvormed hun snapper efter Glædens 
Frugter, er højst komisk. I al sin mankerede Forhippethed dog 

gladere end Damerne der inde i Balsalen, der plukke dem med 
begge Hænder, ti Illusionerne har hun. Beskrivelsen af hende, paa 
Baggrund af hele det blaserede Selskab, virker som en frisk 
Blomst, stukket i en halwissen Kotillonsbuket. 

Men vi vil ikke trætte Læseren med flere fremtrukne Billeder; 
de tage sig desuden bedst ud i Rammen. Medens vi endnu en 
Gang fornøje os over den rige Virkelighedssans, der gennem- 
strømmer det hele, og Øret med Sympati opfanger Tonen af 
den overlegne, smilende Ironi, der, skillende sig ud fra alle banale 
Røster, har trængt sig fint igennem det heles Larm, forlade vi 
Ballet med det stille Slutningstableau og den de retfærdiges Søvn 
sovende Statsraad. 

Vi skynde os forbi Aurore Bunge for at komme til »I Krig 
med Samfundetc, ti der er noget i denne Titel, der ægger som 
et brændende Spørgsmaal og bringer ens Tanke tilbage til 
»Sande Kvinderc Hvor objektivt Forfatterinden ellers stiller sig 
i sine Fortællinger, i en Tid som vor og med et Æmne som dette 
maa hun tage Parti, Men hvoraf kommer det, at man efter endt 
Læsning ligesom føler en let malaise, et koldt Pust og med en 
tvedelt Følelse lægger Bogen fra sig? 

Man er skuffet, ti hvem angriber Digterinden og hvem 
forsvarer hun? Dog vel ikke det Samfund, hun selv skildrer saa 
trist og idéforladt? Vil hun, at vi skulle holde med det Selskab, 
hun har vist os paa Ballet, og som nu i Hverdagsbelysning lever 
sit Sommerliv paa Lidingøen, ikke mere flatteret af Solen end af 
Lysekronerne. Et Sommerliv saa stift og hyklet, at man end ikke 
maa rulle en Kroketkugle over en Plæne, fordi det er Søndag. 
Et Liv saa glædeløst, at den unge Frue kun under Form af at 
»samle Svampet tør nyde Naturen fuldt ud. Ja det lader til det. 

Men vil man ikke straks klare sig Spørgsmaalet, faar man 
snart Troen i Hænde. Som der er skrevet om at føle Tidens Puls, 
kan man gøre det med Publikums. Hvor ringe man end vil 
anslaa dettes Dom, i denne ene Ting, for eller imod Samfundet, 
har det en sikker Sporsans, som ikke svigter. Man vil snart 
erfare, at fra Salonernes unge Damer og ned til den jævne Daglig- 
stues Lampeskær, der belyser de strikkende Bedstemødre og vel- 
meriterede Tanter, er Dommen enslydende i ubetinget Anerkendelse. 
Vil man stille Diagnosen bestemtere, vover man et lille Angreb. 
Det bliver tilbagevist som en Fjendtlighed. Nu er Sagen klar. 
Det af den nyere Literatur saa haardt trængte Samfund har taget 

sig »I Krig med Samfundet« til Indtægt. Det har endelig faaet 
Hvile, dets Puls slaar roligt og sejerssikkert. Den moderne, fejrede 
Fru Edgren staar paa dets Side, og »Sande Kvinder«, der mulig 
nok kunde bringe lidt Uro i Slagenes Takt, blive venligst holdte 
tilbage af Hr. Bøgh, med Forsikring om, at ikke i Aar og heller 
ikke ad Aare ville de blive slupne løs — hvor beroligende! 

Og man forstaar godt, at Publikum har dannet sig denne 
Mening, i god Samklang med den Formodning, at en, som der 
siges, konservativ Digter har oversat Fortællingen. Ti ikke en Gang 
den forslidte Anmælderfordring om at skifte Sol og Vind lige 
opfylder Forfatterinden. Hun lader den første skinne og den 
anden blæse paa de Strøg, hvor den almindelige Mening nu 
en Gang helst ønsker det. 

Bogens Hovedmotiv er Lidenskaben imellem Mand og Kvinde, 
stillet op imod Moderkærligheden og Forpligtelsen imod Ægte- 
manden. Dette Æmne kende vi. Ved Udgivelsen af Fru Gyllem- 
bourgs Breve i Fjor delte det København i forskellige flammende 
Lejre, hvor hver selskabelig Sammenkomst var en forud givet 
Valplads. 

Det nyttede ikke, at der for Publikums Øjne blev lagt de 
virkelige Dokumenter, de næsten endnu blødende Vidnesbyrd om 
en lidende, elskende, sit Ideal aldrig svigtende Kvindelighed. 
Publikum siger som Orgon, at det tror ikke, selv om det ser, 
og ser det endelig, saa smeltes det ikke, det holder uvægerlig 
ved Lovens Bogstav, ved Traditionen. 

Hvor meget haardere maa da Dommen ikke falde, naar, 
som her i Fortællingen, Elskeren hører til selve Samfundets Be- 
kæmpere, til dem, der aabent haane og foragte det. Her er da 
ogsaa for Arlas Vedkommende Tyngdepunktet givet. Dette er det 
skyldbetyngede »Baade — Og«, der som en uløftelig Sten er sat 
ind i Forfatterens triste »Enten— Eller«, der som to sande Græde- 
pile overskygge den. 

Hvor megen Energi, hvor kraftig Farvevirkning anvendt 
paa rette Sted, hørte der ikke til, for her at lade Vægtskaalen 
balancere lige. 

Ti det nytter ikke, at Hofraaden er saa kedelig, at selv den 
lille med Syltekrukkerne ikke kan holde ham ud, naar der bliver 
tildelt ham en dødelig Sygdom, der stiller saa stærke Krav til 
Læserens og Hustruens Medlidenhed, at hendes Vægring halvt 
bliver til et attenteret Mord. Det hjælper ikke, at Berntson er 

stillet saa ene, saa tappert stridende i Livet, naar Moderkærligheden 
alene faar hele Skildringens Varme til sin Raadighed og Børnenes, 
i det mindste Pigens, fysiske og aandelige Karakter er anlagt som 
halvvejs fortabt ved Moderens andet Giftermaal. Nej, det hele er 
grundet, det hele er planet og farvet saaledes som Recepten nu 
en Gang fordrer det. Det er muligt, at det erotiske ikke ligger for 
Fru Edgreh. Hun har i det mindste ikke mange Penselstrøg 
tilovers derfor. Meget naturtro er i Begyndelsen de elskendes 
snart Fjærnen og snart Nærmen sig beskreven. Det er som en 
stilfuld Menuet med Aars Mellemrum, holdt i samme Takt, medens 
Karakterernes Forskellighed klart røber sig bag Stivheden. Selve 
Følelsernes Udfoldelse forbigaas, og Berntsons haardt og kantet 
tegnede Billede ligner de tørt udskaarne Træfigurer, som findes 
i gamle Kirker. Den Fortryllelse, han skal udøve over sine Til- 
hørere og Arla, maa man tænke sig til, føle den gør man ikke. 
Al Varme og Glød mangler. Kun Essensen af hans Radikalisme, 
det bidende og skarpe, det, der kunde betegnes som Østenvinden, 
der styrker de forhen stærke, men ubarmhjærtig river de vaklende 
og svage omkuld, er ypperlig givet. Træffende er ogsaa hans 
Lede ved al vammel Beundring, alt det flade, fordummende Koteri- 
væsen. Selve Arten af hans Dygtighed er saa dygtigt beskreven, 
at man føler, det maa være bygget over til Dels virkelige Forhold. 
Men vi forlange noget mere. En Skikkelse som Berntson maa 
efter vort Skøn kunne aftvinge netop én Digter i det mindste 
fuldt saa megen Sympati som kølig Agtelse. Man tænke sig f. Eks. 
Lasalle, hvilket Beslag maatte han ikke kunne lægge paa en 
virkelig Digterfantasi! 

Men vi vende os atter til Fortællingen, hvor en ubønhørlig 
Nemesis tættere og tættere snører sit Straffenet sammen om den 
ulykkelige Arla. Hun har kun fulgt sit Hjærtes Lov, aldrig i det 
væsentlige svigtet sin fine Natur, ikke en Gang modsat sig Sam- 
fundets rent ydre Love, for saa vidt hun er lovformelig skilt fra 
Manden, lovformelig viet til Berntson. Alligevel behandles hun 
som en forstødt, en almindelig foragtet. Hendes Møde med 
Søsteren paa Hasselbakken er betegnende herfor. Her mangler 
Forfatteren helt vor Sympati. Som hele Scenen er lavet paa at 
»tage Applausc, som for med en vis Jagen efter Effekt at faa de 
to saa forskellige og dog ens Søstertyper stillet sammen, saaledes 
har den da ogsaa ,taget Publikum med Storm. Men hvor 
arrangeret er det ikke? Man tænke sig, at Arla skulde være saa 

ufin, saa ustolt, for ikke at sige indskrænket, at hun netop i dette 
Øjebliks udsatte Stilling skulde ville søge Søsteren. Hvis hun 
havde mindste Tro paa at blive venlig mødt, kunde hun jo 
forlængst have søgt hende i hendes Hjem. Og nu Berntsons 
Indtryk af denne Scene! Det er muligt, at det har et karakteristisk 
Fællespræg for alle Mænd, et henkastet: »saadan ere de nu en Gange 
Men at han, den radikale, i hvem det moderne Menneske med sit 
dybere, friere Blik paa Kvinden er saa udviklet; at han, krænket 
gennem sin Hustru, skulde lade sig fange i Indtrykket af den lille, 
selvgode Præstefrue, der i sin ukærlige Kristendom saa fejgt 
ignorerer Søsterens fremrakte Haand, det tro vi ikke. 

Arla staar, lidende under sine tunge Skæbnekonflikter, 
med den altid offerberedvillige Kærlighed og dog her, som overalt, 
trækkende det korteste Straa. 

Og som Synet af Marie har magtstjaalet Berntson, saaledes 
ogsaa Forfatterinden. Fra dette Øjeklik er hvert Pennestrøg en 
Hylding til det bestaaende, og enkelte Sætninger falde endog i 
ligefrem Prædiketone. 

Men det var egentlig ikke dette, vi havde ventet af Fru 
Edgren. 

Ikke stor som Ibsen, ikke aandfuld som Kjelland, har hun 
Kalkens udfyldende, bindende Egenskaber, og betrædende de samme 
Baner vilde hun mulig rent praktisk udrette mere. De Søm, 
der nu én Gang for dlle holde Lovens Tavler fastslaaede til 
Samfundsmurene, behøver ingen Digterhaand at hamre fastere til. 
Det besørges til alle Tider af Stat og Gejstlighed, ja Samfundets 
egen Selvopholdelsesdrift gør det til Overflod. 

Nej, af Digterne ville vi noget helt andet. Vi ville have 
nye Syner, nyt Opland for den menneskelige Udvikling. Derfor 
have alle virkelig store Digtere mere eller mindre været »I Krig 
med Samfundet c, og vi haabe, ja vi forlange næsten af Fru Edgren, 
at hun, som hører til de faa udvalgte, de enkelte virkelig »fødte«, 
ikke maa gaa uden om de deraf følgende Forpligtelser, men at 
hun, som sin Stammemoder Gefion, kækt vil pløje nyt, frugtbart 
Land ud af gammelt. 

Mathilde Berg. 

Edvard Brandes: „En Forlovelse". 

(P. G. Philipsens Forlag). 

Dette Skuespil i to Akter er- skrevet for dets sidste Re- 
pliks Skyld. Den unge Pige bliver forladt af den, hun elsker, 
fordi han ikke har Raad til at gifte sig med hende, ikke har Blod 
og Vilje til at holde en lang Forlovelse ud og ikke har Mod til 
at tage hende, da hun vil give sig hen til ham. Den unge Pige 
udbryder da: »Hvorfor skal jeg bøde for hvad jeg ikke har for- 
skyldt !c og synker hulkende sammen i Sofaen med Hovedet 
mellem Hænderne. Det er et Offerlam, der her er fremstillet, 
den af Samfundsordenen kuede Mø, en af Blegsotens Blomster i 
den germanisk-kristelige Have. 

Æmnet er vovet efter de Vedtægter, der raader for hvad 
der maa siges, og hvad der skal forties i det gode Selskab i Kø- 
benhavn, men Forfatteren er gaaet varsomt til Værks. Der er 
stille i Stykket, der forefalder intet Skrig deri, ingen Voldsom- 
heder, ingen krasse Ord, Brandes er ikke Prædikant, han nøjes 
med at give Sagen, som han har set den, vi andre faar da, saa godt 
vi kan, uddrage Moralen af hans Fremstilling. Det Anliggende, 
som er Dramaets, opfatter Brandes som i det væsentlige vokset 
op af tarvelige Eaar, i saadanne Hjem, hvor der ganske vist 
aldrig sultes, men hvor der altid savnes, i Huse, hvor Luften ikke 
netop stinker, men hvor den aldrig er ren, i de stille Lugtes 
Gader, dér hvor Livet slides, ikke trives. Det er en Art af For- 
sagelsens Svamp, som her er studeret, og Forfatteren har søgt 
den paa de Steder, hvor Vinden ikke længer kommer fra Univers- 
ets aabne Rum men fra de side Strækninger, som Menneske- 
slægten i Aartusendernes Løb har gennemvandret og oversmittet 
med sit Afifald. Det er ikke Resterne af det oprindelige Men- 
neskes Vildskab eller Tamhed, der har afgivet Stof til Beretningen 
i »En Forlovelsec, det er det forpinte Menneskes Vilkaar, og 
Fremstillingen er lige paa, uden Vredes eller Ironis Mellemkomst. 
Stykket er ikke befriende, det er tyngende. 

Der vil maaske blive indvendt imod »En Forlovelset, at 
Tingen er for ringe: det interesserer os ikke, at Hr. cand. jur. 
Resen og Frk. Signe Rønning bryder deres Forlovelse, det er to 
saa almindelige Mennesker og deres Forhold saa sædvanligt, at 
der maatte en ganske anden Behandlingsmaade til, for at deres 

lille Pine skulde kunne fængsle vor Opmærksomhed; Stoffet er 
ikke uddybet nok eller ikke optaget med tilstrækkelig Inderlighed 
i Forfatterens Sind, til at der fra hans Bog kan strømme Varme 
til os. Dette er et personligt Spørgsmaal. Enten griber Brandes* 
rolige Fremstilling af de tarvelige Menneskers trange Banghed, 
eller den glider forbi som en farveløs Fortælling; den kunstneriske 
Form er saa knap, at det er selve Æmnets Masse, der maa være 
det afgørende for den Interesse, hvormed »En Forlovelse« læses 
af Publikum. Der er ikke anvendt Pynt skabt, Ordene ligger som 
et strammet Overtræk over Begivenheden, følgende dens Former 
i deres delvise Grimhed, ikke en rundende Vending er forsøgt, 
ikke et fangende Ord, det er selve det Faktum, at Resen gaar 
fra Signe, der skal vække Medfølelse eller ses paa med Ligegyldig- 
hed, Brandes har villet det saa. 

Dette er naturligvis ikke at forstaa saaledes, at Brandes 
har gjort sig det let med den Form, hvori han har fremstillet sit 
Æmne. Saa langt fra! Men hans kunstneriske Bestræbelse er 
Afklædningens ikke Udstafferingens. Han taler ikke til Forstaaelsen 
ved de mange Ords Omsvøb, han bruger den knappe Paavisning, 
han er ikke Humorist, han er bitter. Vi har i »En Forlovelse« 
Tingen fanget ubarmhjærtig i en Blottelse; det er Brandes' Kunst 
at vente, spejde, gribe til, naar Blottelsen er der. Han er ikke 
som den glade Jægersmand, der lader Skoven omringe af Klap- 
pere, som drive Dyrene i fed og egnet Tilstand gennem Revl og 
Krat imod Vagtpostens ventende Bøsse, han gaar ene ud, studerer 
sit Byttes Veje og fælder det i mager Tilstand eller drægtigt, 
ganske som det behager ham; hans Morskab er det stille rammende 
Skud, ikke Jagtdagens store Hallo. Man maa synes om at være 
med paa disse ensomme Veje for at gribes af Harme eller Med- 
følelse end sige falde hen i Behag ved hans Kunst. * 

Forstaar man imidlertid Brandes' Fremgangsmaade, og kan 
man føle Alvoren i hans Bog, er der i »En Forlovelse« nok at 
dvæle ved. Komedien er ikke ligelig lykkedes i stort og smaat 
— den staar i saa Henseende under »Et Besøg«, der ikke frem- 
byder ét skrøbeligt Sted, saa færdig og fast den er — , men 
helt er Stykket for saa vidt blevet, som det fra første Optrin til 
sidste anlægger, udvikler og gennemfører Billedet af et af de 
mange tusend Hjem, som i København lever i anstændig Fattig- 
dom. Stuernes Beklumring, »Dagstelegraf«-Tonen, som man paa 
én Gang anslaar og er udover, Familiens Egenhed, som dog ikke 

skiller den i Synsmaader og Sprog fra de mangfoldige andre paa 
samme sociale Trin, den unge Piges halv simple »Fif c, Faderens 
forkomne Dannelse og Moderens støvede Huslighed er følt og 
givet med kun den Feil i Anvendelsen, at Rønning er gjort til 
akademisk dannet Embedsmand; det burde være saa, at han er 
ansat i et Regeringskontor, hvortil der ingen Eksamen fordres. 
Hvor lidt Studentervæsenet end sikrer virkelig Dannelse, fører det 
dog til en hjemlig Omgang, der bevarer Smagen finere tilskaaren, 
end vi mærker den i Frk. Signes Mund. 

Denne unge Pige er Stykkets gode Indhold. Hun er et 
virkeligt Fund. Noget ufin af Sprog, brav af Tænkemaade, sund 
og uudvisket i sit Følelsesliv tegner hun sig kraftig i det For- 
middagslys, hvori Forfatteren har anbragt hende. Det er den 
borgerlige Frøken, her er fremdragen ; hun gaar fikst klædt i bil- 
lige, selvsyede Dragter, har sin Mening om Skuespil og nye Ro- 
maner færdig, lér højt, naar hun morer sig, og græder uden Sky, 
naar noget gaar hende imod. Hun er smuk, kraftig af Skabning, 
venlig og fri i sit Væsen. Hun har gjort megen Lykke paa 
Studenterballer, men er aldrig helt bleven taget ind i de Familier, 
som hendes dyre Skolegang aabnede for hende. Foran i Klassen 
mellem Veninderne, faldt hun saa underlig igennem, naar hun 
kom hjem til dem. Hun var rask paa det og havde ingen Ævne 
til at lempe sit Væsen efter de Huses Vaner, hvor hun blev ind- 
budt. Præget af Sværtegade blev siddende paa hende overalt 
Men naar det kneb for Veninderne, kom de til hende, hun kunde 
hjælpe. I det hele var det hyggeligere at gaa til hende eller 
træffe hende paa Gaden end at bede hende hjem. En uforvarende 
Ytring af hende stødte de gamle, og Brødrene og deres Venner 
blev altid smagløse i den Kur, de gjorde til hende. Saa mødte 
hun en Dag i denne Kreds cand. jur. Resen, han forelskede sig 
for Alvor i hende, og med et Hjærte fyldt af elskovsvarm Beslut- 
ning blev hun hans. Hun havde aldrig tidligere været koket og 
kunde nu for sit Liv ikke have faaet et Gran af denne Syge 
ind i sig. Det Forhold, hun var kommen i til en Mængde unge 
Herrer, havde ellers været paa Nippet til at lokke Kokette- 
riet frem i hende. Men nu blev hun flink som en Soldat paa 
sin Post. 

Stykket begynder her. Der er en vrippen Tone mellem 
de Forlovede. De er af forskellig Støbning, han er haard, hun 
er blød, og han er træt af de Ufinheder, som møder ham hos 

Signe og i hendes Hjem. Han længes kun efter ét, at faa hende 
over til sig som sin Brud, saa vil alt klare sig. Samtidig ind- 
træffer Katastrofen, Resens Fader har ødelagt sin Formue, der 
kan intet Bryllup blive af. I Resens Sjæl gaar Forlovelsen i Styk- 
ker med det samme, han har jo kun tænkt paa Giftermaal, 
det er Signe, der forskrækket maa ildne sin Brudgom op til at 
tage fat, at de dog muligvis om nogle Aar kunne blive Ægte- 
folk som andre uformuende Mennesker. Men han bestaar ikke 
Prøven, efter et Par Maaneders Forløb siger han sig fri, og Signe 
sidder grædende tilbage. 

Det er hendes salte Taarers særegne Art af Beskhed, 
Brandes har villet vise. Han nøjes ikke med en Paapegning af 
den almindelige Kærestesorg, som Forfatterne i Norden nu har 
skildret i et Aarhundrede, han viser, at naar Kæresten er kærne- 
fodret og tro mod sig selv, maa en Forlovelse af denne Slags 
brydes eller blive til ulidelig Plage, og at det er den unge Pige, 
der tror, at hun skal dø derved, — Lerpotten og Jærngryden! For- 
holdet er blottet helt ind til sit animalske Livsprincip i et Optrin 
uden Larm mellem to, som fører Tarvelighedens Sprog paa Læb- 
erne og for hendes Vedkommende med Frygten bævende i det 
unge Legeme. Og mere menneskelig følt eller mere skaansom for- 
staaet er der næppe nogen anden fint skrevet Scene at finde i 
vor Poesi. Det er denne Afsked mellem Resen og Signe, som 
løfter »En Forlovelse« op, om ikke i Højde med saa i Nærheden 
af »Et Besøg«. Signe ér saa ubeskrivelig rigtig set og gjort. 

Resen er Stykkets Svaghed. Han er tegnet som en Rig- 
mands Søn, men han tænker og taler som en Opkomling. 
Er man født i smagfuld Luksus, saa er man ikke gejl efter 
blaat Silke og hvidt Atlask, og saa har man ikke som første 
Indfald ved sin Fallit, hvad Drosker og Vinterfrakker koster. 
Fremdeles vilde det ikke være muligt for en Resen, hvis 
Ønsker og Vaner fra Ungdommen har bevaret et umisteligt 
Indtryk af den fint dannede Moders smalle Haand, i Ord at 
brutalisere sit Forhold til Signe saaledes: »Jeg synes, at det 
maatte blive [en] uvæltelig Grundsten for to Menneskers Lykke, 
naar den ene skyldte den anden alt«, hvor Meningen er, at det 
er hende, der vil komme til at skylde ham alt. Han kunde 
til Nød tænke sligt, men den Tungens Tugt vilde han have, 
at dette aldrig fik Ord. Det kan en overfladisk fin Fyr som 
Helmer i »Et Dukkehjem« naturlig komme til at sige, et virke- 

ligt Herregaardsbarn ikke. Men endelig, og det er det væsent- 
lige, vilde Resen, der er egoistisk i sin Kærlighed og angst 
mere end forelsket, aldrig have udsat sig for saa oprivende eller 
i det mindste saa pinagtig en Scene som Afskeden med Signe; 
han vilde have skrevet hende et langt Brev til. Men trods dette, 
at Resen ikke bliver til det, han skal være, er der i denne Figur 
nedlagt et værdifuldt Arbejde: han er den jævnt begavede juri- 
diske Kandidat, det selvkære Mandfolk, der fra Barndommens 
gode Forhold har den Æresfølelse bevaret, at han ikke bag sin 
Kærestes Ryg bryder sit Forhold til hende. Han maa sige 
hende, at han ikke kan holde sin Forlovelse ud. Han er et 
tarveligt Menneske, en sanselig Mand og dertil honnet. De 
psykologiske Grundtræk i ham er fint forstaaede, det er Figurens 
ydre Linjer, som er fortegnede. 

»En Forlovelsec har som Opgave for Forfatteren været 
yderlig »vanskelig«. Det er selve Livets Prosa, her er skildret, 
den fade Lugt i Byens snævre Gader, et lunkent Vand, som ingen 
Himmel spejler. Han har ikke kaldt Hjælp til ude fra af hvad 
Art nævnes kati, og han har faaet det formet, saa at Tingen i sin 
egen nedslaaende Virkelighed staar ny og fast for Erindringen. 
Bogen maa læses to Gange, det er sidste Scene, der kaster det 
Lys ind i Replikerne, som udkræves for at se dem. 

E. Skram. 

Breve til Krigsminister A. F. Tscherning. 

Efterstaaende Breve, der af Fru Oberstinde Tscherning velvilligst ere 
overladte Tidsskriftet til Udgivelse, hidrøre paa en enkelt Undtagelse nær fra 
anonyme eller Offentligheden ubekendte Personer. Muligvis kunne disse umid- 
delbare Udtryk for hine Dages naive Fortrøstning og opskræmte Mistænksomhed 
gøre Krav paa almindeligere Interesse. 

I. 

Hamborg. Skandinavisk Selskab, d. 18de April. 
Hr. Krigsminister! 

Paa egne og de herværende Danskes Vegne er det en Trang for mit 
Hjerte at bringe Dem vor Tak og Beundring for Deres utrættelige og heldige 
Virken til Fædrelandets Lykke og Ære. 

Indlagt tillader jeg mig at oversende en Proclamation , ikke i den daar- 
lige Tro, at jeg skulde kunne gjøre det bedre end de, som det nærmest tilkommer, 
men fordi det ogsaa har været en Trang for mit Hjerte at udtale noget Saa- 
dant. Skulde den ved Omstændighederne blive afbenyttet, vil det naturligvis 
være mig meget smigrende. I alt Fald vil De betragte den som et Udtryk for 
den Varme og Begeistring, hvormed vi ogsaa her i Hamborg følge vore Lands- 
mænds Stræben ogSkjæbne, saameget mere, som vi ere forhindrede fra person- 
lig at~deeltage deri. 

Vi nære ikke nogen Frygt, vi sætte den fuldkomneste Tillid til Dem og 
vore tappre danske Soldater. Ogsaa mange Hamborgere dele vor Forvisning 
om de danske Vaabens Held og dygtige Førelse. En meget dannet Mand her 
fra Staden, som synes at være nøie bekjendt med Lokaliteterne, yttrede igaar 
paa et offentligt Sted som sin Overbevisning, at de Danske, hvis det kom 
til Slag selv mod 30000 Tydske, niaatte seire, da det skal være vanskeligt 
eller umuligt, under den nærværende Stilling, for Preusserne ret at dække deres 
høire Fløi, saa at det, ved en pludselig Landgang af Danske under Slaget, vilde 
være let at omgaae den preussiske Armee, indslutte , den og tvinge den til at 
gaae tilbage. 

Som sagt, vi nære ingen Frygt, og det er især Tilliden til Deres mili- 
tære Dygtighed, Hr. Krigsminister, der giver os denne freidige Overbevisning, 

trods alle tydske Skraalere, som allerede hver Dag erobre Jylland til Skagen. 
Med de varmeste Ønsker for den Lykke, der ved Dem skal krone vore For- 
haabninger, tegner jeg med udmærket 

Høiagtelse 

Deres P. L. Møller. 

Soldater 1 

I have vundet en herlig Seier! hele Folket betragter Eder med Be- 
undring og Stolthed! 

Men endnu er Værket ikke fuldendt En haardere Kamp forestaaer 
Eder. Dog, Bevidstheden om Eders gode Sag, det hellige Kald at redde 
Fædrelandet fra Ødelæggelse, vil styrke Eders Kraft og ogsaa her skjænke 
Eder Seiren! 

Det er ikke længer en forvildet Oprørerskare, I skulle tugte; det er en 
Armee af Fremmede, der true med at erobre Danmark, oversvømme Fædre- 
landets velsignede Sletter, og bringe Fordærvelse over alle Eders Landsmænd. 
Dem skulle I nu jage tilbage! 

Frygter ikke fordi Fjendernes Antal er voxet! Ikke Tallet gjør Udslaget 
i en Kamp for Konge og Arne. Eders prøvede Tapperhed, Eders Kjærlighed 
til Fædrelandet, Eders Had til fremmed Vold og Fremmedes Aag, vil skjænke 
Eder Seiren. Eilers modige danske Hjerter, Tilliden til Eders Officerer, der 
have viist ligesaamegen Uforfærdethed som Dygtighed, vor Hærs heldige Stil- 
ling, der giver os afgjorte Fordele over Fjenden, endelig Gud og vor retfærdige 
Sag, vil ogsaa denne Gang bringe Eder Seier og Lykke! 

Og da er Alt vundet! da vende I som frie og stolte Danske tilbage til 
Eders Fædrenemarker; da have I, danske Krigere! vundet Verdens Beundring 
og Berømmelse til evige Tider! — 

n. 4 

Allerærbødigst! 

Uagtet at jeg er overbeviist om at DHV er bekjendt med Folkebevægel- 
serne i Jydland, saa da enhver Efterretning derom maa være dem vigtig, til- 
lader jeg mig at indberette følgende. 

Jyderne er, som bekjendt et dygtigt Folk, forbittrede over det schleswig- 
holstenske Parties skammelige Udfald mod Fædrelandet reiser man sig over- 
alt, saaledes baade i Randers og Aarhuusamterne. Frivillige melde sig, i Aar- 
huus 200 Mand, hvor man tillige fra England for egen Regning har bestilt 
400 Bajonetgevæhrer med Percussion, flere IM fiint Jagtkrudt er leveret gra- 
tis, henved 6000 Rbd. tilbudte til Datum, de 200 Mand vil forsyne sig med 
Vaabenfrakker, Landfolket opkjøber alle mulige Gevæhrer og forsyner sig med 
Krudt og Rennekugler. 

Vedbliver denne Entusiasme at strække sig syd efter, da er den fremad- 
gaaende Arme sikkret for en stor Deel i Rykken om det skulde falde Schleswig- 
holstenerne ind ved lejede Dampskibe at kaste Folk iland hist og her paa Jyd- 
lands Vestkyst.. Ingen Engstelse har jeg formærket, derimod de Ord: „lad dem 
komme og de skal finde varm Modtagelse." Klage over at Vaabnenes Antal 

ere såa fa ae høres overalt og nogle Feldtkanoner vilde med Glæde blive 
modtaget, da her findes ikke faae udtjente Artillierister, selv i det Gevile an- 
satte afgaaede Underofficierer af Artillieriet. En Tellegraphlinie fra Kolding og 
op i Jydland maatte være gavnlig, da ved den i Foraarets klare Dage Efter- 
retninger hurtig kunde gives fra Syd til Nord og omvendt, Gemytterne kunde 
derved beroliges. Pasløse Folk reiser overalt gjennem Landet og saaledes har 
nylig her i Egnen et Par Herrer reist omkring, et Sted angav de sig for 
Schleswigere ; hvilket deres Maal røbede, et andet Sted for strandede Svenske, 
-udspurgte Beboerne om Stemningen og Bevæbningen ; denne Omreisen sy- 
nes at burde controlleres og Poletiet indskjærpes den største Aarvaagenhed 
med Hensyn til dette Uvæsen paa en Tid hvor en mulig Krig staaer for 
Døren. 

Undskyld at jeg er .saa dristig at foruleilige med disse Linier, idet jeg 
lykønsker Danmarks Krigsvæsen til Deres Valg som Krigsminister. 

Aarhuus d. 26de Marts 1848. 

Til 

Krigsministeren. 

HL 

Christrup d. 4 Mai 1848. 

Hr. Krigsministeren ville tilgive den Frihed, jeg herved tager mig, i Be- 
tragtning af de alvorlige Omstændigheder, under hvilke vi befinde os. — 

Ifølge Lehmanns Tale idag i Randers, mangles Vaaben, og der skal 
ingen Udsigt være til at erholde et tilstrækkeligt Antal Geværer. Dette be- - 
styrker mig endmere i den Formening, at nogle Batailloner kunne anvendes 
til at kaste congrevske Raketter. For et Par Aar siden har jeg nemlig læst en 
Afhandling derom i Miliiair-Repertorium. Forfatteren, en forhenværende fransk 
Marschal, jeg troer Hertugen af Ragusa, der dog vel maa forstaae sig paa Sligt, 
paastaaer, at den Hær nødvendigviis maatte seire, som først i det Store gjorde 
Anvendelse deraf. Vel har jeg for kort siden anmodet en anden Mand om at 
afskrive denne Afhandling og sende den enten til Dem eller General Hede- 
mann; men da jeg ikke veed, om han har opfyldt mit Ønske, anseer jeg det 
for min Pligt mod det betrængte Fædreland at henlede Deres Opmærksomhed 
derpaa. En uventet Anvendelse af disse og andre ødelæggende Redskaber, i 
den størst mulige Stiil, vilde skaffe os den seierrige Udgang af Kampen, som 
vor retfærdige Sag, Krigernes Tapperhed og Nationens opoffrende Begeistring 
fortjener. 

Med den dybeste Høiagtelse 
N. N. 

Høivelbaarne 

Hr. Krigsminister v. Tscherning 

i 

Kjøbenhavn. 



Allerærbødigst, 
(Anonymt). 

IV. 



Herr Krigsminister! 



For Himlens Skyld udfør ej den Plan, som De antyder i Deres [Brev 
til General Hedeman, at trække Cavalleriet ud af Nørre Jylland over til Fyen, 
hverken for en Deel eller i det Hele; men lad det med dets Infanterie og Ar- 
tillerie Markussen holde sig i Stillingen mellem Colding og Ribe til Støtte- 
punct for Folkevæbningen i Jylland og Nord Slesvig; thi hele Nørrejylland 
staaer op i Masse, naar det har Militair at støtte sig til og ej ligger under 
og bliver Kanonføde ved første Sammenstød med Fjenden. — Send ikkun Offi- 
cerer ud, og Sjelland & Fyen og alt staaer op en Masse og knuser Fjenden i 
kort Tid. Gjør ikkun Opfordring og skaf Ledere til at føre Massen, og 
De vil see Underværk af Impulsen og Virkningen af Folkekraften, der vil kasle 
,00 /M, om de vare der, af Fjender paa Hovedet ud af Slesvig og Holsteen, thi 
Holsteen til Elben maa nu herefter være Politikken, som fra Først burde være 
hyldet som Prinsip, men nu forsvarer sig selv, da Forbundet er opløst og des- 
uden bindegalt. 

Rusland og England kan ej hylde den Politik, at udskille Holsteen. 

Op! altsaa, Herr Krigsminister og giv Løsenet til Jydernes pg hele Lan- 
dets Reisning en Masse og vi behøver ej fremmed Hjelp! — Vaaben faaes 
nok, og De vil sørge for Nogen kommer tilstede. 



Kan jeg ikke, fordi jeg er qvinde, følge med krigsfolket som drager i 
kampen, for fædreland og konge, naar jeg føler mod, og kald dertil, ligemeget 
i hvilken skikkelse eller paa hvad sted naar, kun paa et, hvor der er fare 
for livet, da jeg ikke kjender til frygt for døden, tvertimod søger den, især 
paa denne opflammende maade. Jeg er stærk, og udholdende, besider den 
største ligegyldighed, for alle legemlige beqvemmeligheder. Har jeg min arm 
til hovedpude, et stykke rugbrød, et kruss melk, øl, eller, jeg kan ogsaa godt 
nøies med vand, til at stille sult og tørst, da er jeg tilfreds. Mit navn er over- 
flødigt her, thi bøier de deres, nu, næsten almægtige villie, samtykkende til 
min bøn, og nævner tid, og sted hvor jeg k tale med dem ene, da er det 
tidlig nok at sige det, bliver derimod et afslag mig tildeel, som jeg saa nødig 
vil have, var det jo kun sagt, for at de, naar de fik bedre tid kunde spotte 
derover, da de ikke havde forstaaet mine følelser, i begge tilfælde beder jeg 
at overbringeren af dette, som de ikke maa sætte i nogensomhelst forlegenhed, 
for hvad han gjør af hengivenhed for mig, maa modtage skriftlig svar, hvor 
uforskammet tænker de, men læsningen af disse linier, og et ja, eller nei fra 
deres pen, kan kun optage fem minutter af deres tid, og det er saa lille en 
deel af dagen, for en mand af deres store virksomhed, at de, hvor kosbar den 
end er, vil offre den, for et medmenneskes beroligelse — 



(April 1848). 



Een Fyenboe. 



V. 

VL 

Ærbødigst! 

Som gandske tilforladeligt og fuldkommen overenstemmende med Sand- 
heden , finder man det for Pligt at tilmelde Deres Exellence at Dronning Caro- 
line Amalie har igaar afsendt en hende fra Ungdommen af bekjendt Mand, 
navnlig N . . . . ., der til forskjellige Tider har været ansadt i tydsk Kancellie, i 
gandske særegne Forretninger til Holsteen. — Hvorvidt det er Ds. Exll. mue- 
ligt at lade Sagen undersøge, henstiller man gandske til Deres bekjendte 
Viisdom. 

Kjøbenh. d. 27 April 1848. 

(Anonymt). 

VII. 

Hr. Krigsminister! 

Uagtet en Angivers Rolle er mig forhadt, saa troer jeg dog, paa en Tid, 
da saa mange danske Mænd kun vente paa Kongens Befaling til at væbne sig 
til hans og Fædrelandets Forsvar, al det er min Pligt, efter flere hæderlige 
Mænds Opfordring, at bede Dem, Hr. Minister, om nøie at undersøge Esqvadrons- 

Chefens, Hr. Ritmester s personlige Mod og Conduite, før De sender 

ham mod Fjenden. I tale alle Borgerne og Tropperne om hans Feig- 

hed. Man frygter, at han vil bringe Vanære over os. Man fortalte mig igaar, 
at da han havde faaet Ordre om at skarpe Patroner skulle uddeles til Trop- 
perne, overfaldtes han af en saadan Frygt og Bæven, at hans Kone maatte 
hjælpe ham i Uniformen, og han viste sig bleg og reent ude af sig selv for 
Dragonerne. Jeg har hørt hans Mandskab sige: vi gaae gjerne mod Tydskerne; 
hvis Ritmesteren giver os Lov til det; hvis ikke, gjøre vi det alligevel. 

Jeg kj ender ikke selv Ritmesteren; men kun efter den offentlige Stemme, 
og den er kun een i at betegne ham som feig og uduelig. Denne Stemme 
ønsker jeg skulde naae Hr Krigsministeren igjennem mig, da jeg i dette kun 
har een stor Interesse, nemlig mit Fædrelands Ære. 

Jeg er med dybeste Høiagtelse 

28 Marts 1848. Hr. Krigsministerens 

ærbødigste 

N. N. 
Capelian 
p. p. for 

Med Undtagelse af IV og V ere samtlige Breve skrevne med fast og 
øvet Haand. Den originale Retskrivning er overalt bevaret. 



Trykfejl: 4de Hæfte S. 311, Lin. 9—10 f. n. n Wer — nicht?" udgaar. 

Jjjendommelig for den nyeste Tids Malerkunst er den For- 
dring, at man skal gøre sine Studier, om muligt endog male sine 
Billeder i det frie. Man har nemlig af Aarhundreders Erfaring 
lært, at det er saare vanskeligt at føre de Indtryk, man har mod- 
taget i det frie, ind i Atelierets lukkede Rum og reproducere dem 
der, uden at de tabe noget af deres Buket og deres Natursandhed 
og til Gengæld blive tilsatte med en vis konventionel og flov 
Rutine, som smager af ingenting og af alting, og som man, selv 
med den bedste Ventilation, meget vanskelig kan faa helt ud af 
Atelierernes Kroge. Naturligvis gælder Fordringen for Behandl- 
ingen af Æmner, som ere tagne fra det frie: at male det lukkede 
Rum i fri Luft finder vel ingen fornødent. Med andre Ord: For- 
dringen gaar kun ud paa. at man under Arbejdet skal være i 
saa umiddelbart og uafladeligt Samkvem med sit Æmne som 
muligt. For Resten er der kun Tale om et Mere eller et Mindre; 
absolut og bogstavelig kan dette Krav ikke gøres til Grundlov for 
Kunsten. 

Fra sin Side kræver Videnskaben, for saa vidt som den er 
grundet paa Iagttagelse, det selv samme: man skal gøre sine 
Iagttagelser i Marken. Hver Videnskab har sin »Markc, og for 
den, som virkelig studerer, gælder det om noget mere end at have 
gjort en Promenade over Marken for at forvisse sig om, at Ting- 
ene derude omtrent se ud som der staar skrevet i Bøgerne. 
Videnskabens hele Virkelighed, dens friske Lyst og dens Haab 
om Fremskridt i Sandhedens Erkendelse beror paa, at alt Forsk- 
ningens Materiale indvindes i selve Marken. 

Kunsthistoriens Mark strækker sig over alle de Steder, hvor 
de originale Kunstværker findes. Da selv den enkelte store 

Tilskueren. 1884. 27 

Kunstners Værker i Reglen ere spredte saa stærkt omkring, frem- 
byder ogsaa denne Mark særlige Vanskeligheder for Undersøgelsen 
og kræver en anspændt Benyttelse af Tid og Sted. Men der 
spaseres i Virkeligheden omkring paa denne Mark paa mange 
underlige Maader. 

Naar man færdes i Rom, f. Eks. i Rafaels Stanzer, ser 
man undertidenen engelsk Familie komme mandsstærk anstigende: 
»Pa« og »Ma« med deres blonde Sønner og Døtre og allersidst 
en beskeden Guvernante eller Selskabsdame med en rødt ind- 
bunden »Murray« i Haanden. Guvernanten giver sig til med 
dæmpet Stemme at oplæse det vedkommende Afsnit af Bogen; 
og medens Pa og Ma undertrykke deres Gaben og Sønnerne se 
sig noget friere omkring, høre de Medlemmer af Familien, som 
have bedre Vilje til Dannelse, navnlig Døtrene, fromt efter og 
konstatere for sig selv, at det, som den vise Murray taler om, 
virkelig findes der. Dermed er den Sag afgjort, og med den 
glade Bevidsthed, at man nu har set det, gaar man ind i den 
næste Sal eller over til det næste Punkt paa Dagsordenen. Guver- 
nanten faar intet mere end Murray — og sin Løn, der dog maaske 
har mere reel Betydning for hende end den Løn , som de andre 
faa for deres — unægtelig heller ikke store — Anstrængelser. 

Hvor meget de faa ud deraf, er det ikke vanskeligt at 
regne sig til. Men jeg tilstaar, at jeg ogsaa tit har været noget 
skeptisk med Hensyn til Udbyttet, naar jeg i et Galleri har set 
et Par lærde Direktører eller Professorer vandrende omkring med 
hinanden og lorgnetterende Malerierne, rosende hint og lastende 
dette, erklærende det Billede for en tvivlsom Jan Kick og det 
for en utvivlsom Giorgione — ti en Kenders Blik skal jo især 
vise sin Styrke med Hensyn til det, som man mangler alt virke- 
ligt Grundlag for at bestemme. En tilrejsende Direktør maa 
naturligvis gøre sig gældende for Stedets Direktør, der naturligvis 
med Fornøjelse gør Honnørs for ham i sit Galleri. Direk- 
tørerne lære saaledes hinanden at kende, hvilket maaske ogsaa 
hyppig er det Udbytte, man egentlig rejser paa. Dette forhindrer 
ikke, at man, naar man kommer hjem igen, godt kan skrive en 
Bog om Malerierne , som er fuld af de moderneste Direktør-Men- 
inger om dem og af Diskussion om disse Meninger. Men Tingene 
selv, Kunstværkerne, spille ved nøjere Eftersyn kun en mærk- 
værdig beskeden Rolle i Bogen. Ti man har uheldigvis somme 
Tider glemt at unde sig den Ro, Stilhed og Tid foran Kunst- 

værkerne, der hører til ret at komme i Forhandling med dem. 
Det vilde jo ogsaa stride imod god Tone mod den højtærede 
Kollega, den anden Direktør, som gaar ved Siden af, og kunde 
desuden let give et Skin af, at man stod paa et underordnet, 
studerende Elev-Standpunkt, at man ikke var en udlært Kender 
og Mester i Faget, som egentlig véd og kender det alt sammen i 
Forvejen. 

Ved et saadant let og flygtigt Eftersyn af dem, som mere 
rejse paa at gøre sig selv bekendte end paa at gøre sig bekendte 
med Kunstværkerne, kunne Fejl i Opfattelsen af disse næsten faa 
et evigt Liv og overleveres ukritisk fra den ene Forfatter til den 
anden. For ej at tale om, hvad der jo er det vigtigste, at det 
egentlige Næringsstof i Studiet paa denne Maade kommer til at 
ligge ubenyttet hen, idet man giver sig at* med Skallerne i Stedet 
for med Kærnen. 

Det er kommet saa vidt, at man snart maa bede om Und- 
skyldning for, at man lige over for de berømteste og ypperste 
af Verdens Kunstværker paa egen Haand prøver paa at trænge 
ind i deres egentlige kunstneriske Væsen og Indhold; ti det ser 
jo ud som om man glemte eller ikke vidste, at den og den og 
den berømte Forfatter allerede havde skrevet Afhandlinger om 
dem, eller som om man troede, at man selv kunde se, hvad de 
ikke have set? Jeg læste fornylig i en temmelig ny Fremstilling 
af Leonardo da Vincis Kunst en udførlig og kundskabsrig Rede- 
gørelse for alle de udvortes Spørgsmaal ved hans »Nadvere« i 
Milano; men hvor man saa kom til det Punkt, hvor man skulde 
vente, at Forfatteren vilde tale om selve det overordentlige Bil- 
ledes Indhold, bøjede han af med den Erklæring, at det vilde 
han ikke tale om, efter at saa mange Forfattere, navnlig Goethe, 
havde fremstillet det: det vilde kun være »at hælde ny Vin paa 
gamle Læderflaskers Der er noget uhyre mistrøsteligt ved en 
saadan Beskedenhed, som betragter Fadet som afspist eller Flasken 
som uddrukken af dem, der kom først til Gildet, saa at man nu kun 
har Fadet eller Flasken tilbage at tale om. — Nej , Vinen er der 
virkelig endnu bestandig, og der er ikke Tale om at hælde ny 
Vin paa gamle Læderflasker, men om at hælde gammel Vin 
paa nye — og det har man aldrig hørt, at der var noget til 
Hinder for. 

Vinder hin Betragtning Indgang, saa er det ude med Til- 
egnelsen af den gamle Kunst saa vel som med et virkeligt be- 

27* 

tydningsfuldt Studium af Kunstens Historie. Det er netop alene de 
gamle Kunstværker — Ordet »Kunstværk« taget i videste Betyd- 
ning — , som kunne sikre Sammenhængen i Menneskehedens aandelige 
Udvikling, idet Kunstværket meddeler ej alene en Sag eller en Besked 
tørt og objektivt, men en Betragtningsmaade af Sagen, en sær- 
egen Aand og Følelse i Opfattelsen af den. Der er deri noget 
uendeligt og uudtømmeligt, som der overhovedet er i ethvert 
varmt Forhold til Livet; og det, som Kunstværket giver og 
fastholder gennem Tiderne, er intet andet end et saadant Forhold 
til Livet. Derfor ser den ene og den anden Betragter det samme 
i Kunstværket, — og de se, paa Grund af de forskellige Forudsæt- 
ninger, de medbringe, dog ikke det samme. Og derfor skal enhver 
ny Tid — og Tiden bliver bestandig ny — se fra nyt af paa de 
gamle Kunstværker. Det kan gærne være, at det kan koste en 
lille Overvindelse, endog Anstrængelse, at isolere det enkelte Kunst- 
værk for Betragtningen, at blive ene med det, at holde Tanken 
borte om de mange, som allerede før have set paa det og paa 
en Maade have trivialiseret dets Navn og Ry, for at lade Kunst- 
værket tale sin egen Sag friskt og nyt, som det udsprang fra 
Kunstnerens Hu; men i Betragtning af, at ingen Anstrængelse 
lønner sig rigeligere, bør man gøre den. Opgaven er jo aldeles 
ikke for enhver Pris at se eller at sige noget, som ingen anden 
før har set eller sagt; tvært imod, det kan man i Følge Sagens 
Natur ikke og bør aldrig ønske det. Opgaven er kun at se paa 
Sagen fra nyt af; om der saa i Følge Standpunkt og Forudsæt- 
ninger kommer en ny Side af den frem, saa lad den komme. 

Alt dette maa tjæne til Indledning for mine faa og spredte 
Optegnelser fra Holland. Indledningen er maaske bleven noget 
lang i Forhold til Optegnelserne; men da jeg kun offentliggør 
dem som enkelte Eksempler paa Studier tagne »i Marken« eller 
»i det frie«, i disse Ords oven anførte Betydning, saa bliver Ind- 
ledningen mig næsten lige saa vigtig som Studierne selv. Fol- 
den største Del er det efterfølgende kun ligefremme Aftryk af 
mine Notebøger fra en kort Kunstrejse i Holland 1882, af det, som 
jeg har nedskrevet lige over for Kunstværket selv. Noget, som var 
nedskrevet i alt for uregelmæssig Form, har jeg senere efterarbejdet. 
Der er andre Optegnelser, jeg har gjort, som jeg senere i mere 
metodisk Bearbejdelse vil benytte til et større Arbejde; men dem, 
som jeg her meddeler, har jeg med Forsæt ikke villet egentlig 
videnskabelig bearbejde eller jævnføre med de Udtalelser, som 

foreligge om de samme Æmner f. Eks. af Burger, Vosmaer, Fromentin, 
eller i vor Literatur af Høyen og E. Bloch. Derimod skylder jeg 
den med Æmnet mindre fortrolige Læser forud at bemærke, at 
han mulig eller sandsynlig vil have meget mere Glæde og Ud- 
bytte af at læse de andre Forfattere. Selv om jeg for min Del 
tror, at jeg aldrig ganske vil kunne tilegne mig Fromentins Be- 
tragtning i Les maitres (Vautrefoi^ saa skulde det meget glæde 
mig, om Læsningen af mine Optegnelser for en eller anden kunde 
danne Overgangen til Læsningen af hans Bog. 



I Musæet i Harlem hænger lige over for den berømte Billed- 
række af Frans Hals et Portrætmaleri af den omtrent et Hund- 
rede Aar ældre Joan van Score! (f. 1495, d. 1562). Det hører 
ikke til det. som man i Følge gældende Rejsevedtægt skal be- 
undre i Harlems Musæum; men Vedtægten har Uret: Scorels 
Maleri er fortrinligt og danner desuden en højst oplysende Mod- 
sætning til Frans Hals's. 

Det forestiller et ridderligt Broderskab i Harlem, Broder- 
skabet af det hellige Land, ved Midten af det 16de Aarhundrede. 
Brødrene, 12 i Tallet, have gjort en Pilgrimsfart til Jerusalem og 
besøgt den hellige Grav, og ere nu fremstillede her, ved Tilbage- 
komsten, i en Procession i 2 Rækker, hver med en Palmegren 
fra Jerusalem i Haanden. Men det er ikke hele Figurer, kun 
Brystbilleder, det ene bag det andet; Billedet er derfor langstrakt, 
næsten som en Frise og danner ikke nogen egentlig malerisk 
Helhed. Men de enkelte Portræter! Hvilken Stilhed og Dybde i 
disse alvorlige, aldrende Mænds Udtryk! Det er trofaste Mænd, 
som have udført en stor og vanskelig Daad til deres Sjæls Frelse, 
og ere vendt hjem med et vist Præg af ydmyg Stolthed og Føl- 
else af den opnaaede Værdighed, med noget af det hellige Lands 
Mysterier svævende om sig. Og hvilken uovertræffelig individuel 
og national Karakteristik i alle disse Hoveder! 

Men der er i dette gamle Billede aldeles ingen øjeblikkelig 
Sjælsbevægelse: en fælles Stemning behersker dem alle, en Stem- 
ning, som varer ved, og som de ville, skal vare ved. 

Vender man sig saa om til Frans Hals's (1584 — 1666) 8 store 
Malerier, som repræsentere Korporationsbillederne fra det næste 

Hundredaar, 2, 3, 4 Slægtled efter Scorels, hvilken Modsætning se vi 
da! Dér spiller og funkler og knitrer alt i Øjeblikkets Liv, som i det 
nøeste Sekund vil forme sig anderledes. Det, som der slaar os, 
er den utrolige Finhed og Sikkerhed, hvormed det øjeblikkelige 
Udtryk er truffet. Man faar et Indtryk, som hvis man saa en 
Mand staa med en Revolver i Haanden og skyde Svaler i Flugten. 
Truffet! Truffét! Truffet! Endog da Frans Hals bliver 80 Aar 
gammel, og da hans Haand ryster lidt, træffer han alligevel. 

Der findes vel ogsaa i hans Galleri af Personligheder en 
og anden, som bærer en mere imponerende Holdning til Skue; 
og de lægge undertiden, efter en vis konventionel Maner, Haanden 
paa Brystet ligesom for at forsikre, at de ere ærlige Mænd. Men 
Kunstnerens Hovedbestræbelse gaar dog ud paa i Skildringen af 
det menneskelige, det legemlige saa vel som det sjælelige, at 
undgaa alt, hvad der er stift og tvungent, at gøre alt lindt og 
blødt, lade det frit give efter for Stemning og Indskydelse. Deraf 
denne kække, frimodige Aabenhed, der altid virker saa elsk- 
værdig, selv hvor den spiller over Grænsen af det overmodige. 
Se den Herre, der staar dér og læner sig med Siden til Bordet 
og taler op til sin Kammerat, idet han sætter højre Haand i 
Siden og holder Pennen i venstre Haand — kan man tænke sig 
noget mere utvungent, naturligt spørgende? 

Lad os være Mennesker, siger Frans Hals, lad os ikke 
stille os op for hinanden, det er dog meget væsentligere at være 
Mennesker end at være Allegorier paa Borgerdyd. 

Men saa skorter det ogsaa en Gang imellem paa hvad 
man kunde kalde den borgerlige Værdigheds Holdning. Frans 
Hals's Personer gøre ingenlunde et saa bund-respektabelt Indtryk 
af Hædersmænd som den gamle Scorels. Og om Frans Hals 
endogsaa er en stor Karakteristiker, saa overgaar han deri dog 
heller ikke Scorel. 

En og anden af hans Personer har mindre Præg af en 
sat Borgermand end af en Æventyrer og Galfrands. Se ham, der 
sidder dér og har vendt Ryggen mod Banketbordet, udtrykkelig 
for at vise os, Tilskuerne, hvor fortræffelig han har tømt sit 
Rhinskvinsglas: uagtet han vender det om, kommer der ikke en 
Draabe ud af det. Han er saa kaad og kry over denne Helte- 
gerning og opfordrer os til stille Beundring for den og sig selv. 
Der sidder en anden og presser Citronsaft paa sine Østers med 
en Mine af næsten uforskåmmet Tilfredshed ved Livet. Det er 

ligesom om de Herrer ynkede os stakkels Mennesker fra det 19de 
Aarhundrede, fordi Vin og Østers ikke bekommer vore Maver saa 
godt som deres. Men vi maa til Gengæld beskylde dem og deres 
Tidsalder for en vis Forsorenhed. Vi Danske bruger, for at be- 
tegne Karikaturen af en stram Holdning, det Udtryk, at det ser 
ud som om Personen havde slugt en Lineal. Intet er fjærnere 
fra Frans Hals's Figurer; men en Gang imellem kunde man nok 
vente lidt mere af det, som i Kaptajnen paa det store Skytte- 
billede fra 1639 — han maa dog huske, at han har Kommando! 
Men han saa lidt som de andre tænker paa at gøre noget Krav 
paa Respekt gældende. Og finder Maleren , at en af hans Per- 
soner er hjemfalden til komisk Behandling, «saa behandler han 
ham ogsaa komisk, som den Herre med et Ansigt å la Jeppe 
paa Bjærget og med sin store Hat ganske betænkelig paa Snur, 
der glor frem imod os fra det allersidste Billede, malet i Frans 
Hals's 80de Aar. 

Damerne, Regentinderne, paa det næstsidste Billede, malet 
i det samme Aar, ere dem, der ere opfattede med mest Alvor. 

Man har talt meget om den Betydning, som de store Krige 
have haft for Kunstens Udvikling. Og deri er der vel ogsaa 
noget rigtigt. Uden Perserkrigene ingen Fidias. L'artiste est h 
fils du héros, som Taine udtrykker det. Ogsaa Frans Hals's Bil- 
leder vidne derom: deres mageløs livfulde, stærkt vakte, bevægede 
Væsen vilde næppe være tænkeligt uden en forudgaaende stærk 
Rystelse af Samfundstilstandene; den tidligere Kunst var i Forhold 
til dem søvnig. Men i andre Henseender har den lange Krigs- 
tilstand vel alligevel ikke været til Nationens Fordel; den har 
næppe tjænt til at gøre Menneskene solide. Om det er en Fordel 
for en Nation at ombytte Mennesker som Scorels med Mennesker 
som Frans Hals's, turde være et stort Spørgsmaal. 



Rembrandts »Nattevagts i Trippenhuijs i Amsterdam. 
(Maleriet, der er Rembrandts største og figurrigeste, forestiller 
som bekendt hverken en »Nat« eller en »Vagt«, men et Kom- 
pagni af et Skyttegilde, i Færd med at rykke ud til Fugle- 
skydning. Det er malet 1642, i Rembrandts fire eller fem og 
tredivte Aar. Det hænger i Musæet i Amsterdam lige over for 
Bartholomæus van der Helsts berømte og meget smukke store 

Billede af Fest-Banketten 1648 i Anledning af den Westphalske 
Fred. V. der Helsts Billede forholder sig til Rembrandts som 
god Prosa til Poesi). — 

Det er fuld Musik, dumpe Trommeslag i Skyggen og skingr- 
ende Piber i Lyset — ikke nogen almindelig Vagtparade, men 
gennemført Harmoni, mesterlig Kunst, saa uendelig forskellig fra 
v. d. Helsts Maleri lige over for, i hvilket der, sandt at sige, slet 
ingen total malerisk Virkning og Stemning er, hvor alt opløser 
sig i saa og saa mange bestemte Ting og Genstande. 

Jeg kender intet saa fyrig glødende, saa brændende i Virk- 
ningen som Lyspartierne i Rembrandts Maleri. En saadan Sammen- 
stilling af Farver som Kaptajnens dybtsorte Overærme , hans gule 
Silkeunderærmer med de glitrende Glanslys, den skinnende, varmt 
hvide Mansket, Lyset paa den udstrakte Haand, det højrøde 
Skærf osv. gør Indtryk af Kul, Gløder og Luer. I Modsætning til 
hans for det meste sorte Dragt skinner hans Ledsagers, den lille 
Lieutenants gule Dragt med det hvide Silkeskærf, hans gule Hat 
og hvide Fjer. Og hvor skinner ikke Kaptajnens store, hvide 
Pibekrave mod de sorte og mørke Omgivelser! Der er alene i 
Farve- og Lysvirkningen af disse to Forgrundsfigurer og deres 
Dragter noget æventyrligt, noget dæmonisk-fantastisk, en Forening 
som af Smerte og vild Jubel, som jeg ikke kender noget andet 
Sted fra end fra Rembrandts Farve — og ingensteds fra som her. 

Det som gør Rembrandt saa mærkelig og enestaaende 
blandt alle Hollændere er denne Afveksling af skinnende Højder 
og af sorte Dybder og Afgrunde i hans Sind og hans Farve. 
Hans Sjæl har været et Alpelandskab. Den gode van der Helst 
lige over for har derimod været en ægte Sletteboer: Det er paa 
det jævne, ganske paa det jævne alt sammen. 

Jeg véd nu ikke, hvad jeg skal foretrække: disse Blus, 
disse Skrig, denne mægtige Brio i Farven i Rembrandts »Natte- 
vagt« eller den søde, modne Mildhed i Farven i Velazquez's »Tapet- 
fabrik«. 

Det gaar mig med Rembrandts Maleri som det gik mig for 
adskillige Aar siden, da jeg første Gang kom til Florents og kom 
ind i Sakristiet ved San Lorenzo for at se Michelangelos Figurer 
paa de medicæiske Gravmæler. I Følge en simpel, men meget 
nyttig Metode, som jeg har indøvet fra Ungdommen, vilde jeg 
memorere disse vigtige Kunstværker ved at beskrive dem i min 
Notebog. Men da det kom til Stykket, vidste jeg ikke, hvor jeg 



Digitized by Google 



Et Par Optegnelser fra Holland. 



417 



skulde begynde, eller hvor jeg skulde ende: de var saa ganske 
forskellige fra alt, antikt og modernt, som jeg hidtil havde øvet 
min Beskrivekunst paa. Ligeledes her. Jeg ved slet ikke rigtig, 
hvad det er, jeg ser. Farvens utrolige musikalske Magt overdøver 
ganske »Meningen«. Man ved ikke altid saa nøje, om det er 
Mennesker, man ser, eller ikke; ja, det falder endog meget vanske- 
ligt rent naturalistisk at gøre sig Rede for Lysvirkningen. 

Det, som man bedst forstaar efter almindelig, sund Men- 
neskeforstand, er de to Figurer i Forgrundens Midte: Kaptajn 
Frans Banning Cock og hans Lieutenant Willem van Ruytenberg. 
De gaa fremad ved Siden af hinanden, temmelig rask, i livlig 
Samtale. Kaptajnen har i sin højre, behandskede Haand en meget 
lang Bambus-Stok og holder desuden den venstre Haands Handske 
dinglende ned fra den højres Fingre. Han udstrækker sin venstre, 
blottede Haand ivrig demonstrerende, dragende sin Ledsager til 
Vidne paa, at det, som han siger, er rigtigt. Det er en stolt og 
prægtig bygget Mand, denne Kaptajn, 3 Alen høj, omtrent 35 
Aar gammel, nordisk blond, med haarde, smukke Træk, tapre, 
skarpe, mørkeblaa Øjne, ivrig, virksom, kolerisk. Lieutenanten 
i den lyse Dragt er lille og brunet; han sætter den ene Haand i 
Hoften og holder i den anden sænkede en stadselig Partisan med 
en blaa og hvid Kvast. Han lytter ret vel fornøjet til Kaptajnens 
Tale, og hans Udtryk vidner om, at han glæder sig til noget, 
som snart skal gaa for sig. 

Det er overhovedet den almindelige Stemning blandt Fi- 
gurerne: en oprømt, bevæget Forventning om noget prægtigt, 
som forestaar. Foreløbig gaar det temmelig vildt og uordentligt 
til. Trommen røres, Hunden bjæffer, man taler, skriger, gaar og 
løber imellem hverandre; men man er ikke i Hverdags-Stemning. 
Der er et eller andet, som skal gaa løs. Se ham, som staar der- 
oppe i Mellemgrunden og løfter Fanen og udfolder den — hvor 
stolt og kry og højtidelig han ser op imod den! 

Og jo mere vi fordybe os i Betragtningen af Forgrunds- 
figurerne, des mindre kunne vi da ogsaa tie stille om, hvor al- 
deles fortræffelig mange af de enkelte Ting ere malede. Saa- 
danne Ting som Kaptajnens pibede Krave eller Lieutenantens 
Partisan — det kan man i Sandhed forstaa, hvad er. Og saa 
er det tillige meget interessantere malet, bedre forstaaet i den 
maleriske Samvirkning af Stof og Lys end van der Helsts ellers 
meget prisværdige Gengivelser af Stoffer og Ting. Jeg lægger 

særlig Mærke til Lieutenantens gtfle Lædervams med en bred, 
stiv Bord af stukket Guldtrækkerarbejde, For neden kan man 
nogenlunde følge Linjerne i de stukne Ornamenter; for oven, hvor 
Lyset preller mere direkte tilbage, opfatter Øjet intet andet end 
en uordentlig, urolig Glitren af Lyset paa Guldtraadene. Den 
gule Farve i Guldet er her saa fedt paasat, at den staar som 
Relief paa Billedfladen. Det er et af Rembrandts stadige male- 
riske Virkemidler at give et Indtryk i Lyspartierne af en over- 
ordentlig rig, brillerende Detail, uden at Detaillen egentlig er ud- 
ført. For Resten kunde man ved denne Lieutenants Figur nok 
'ønske, at man kunde mærke den menneskelige Skikkelse i dens 
frie Bevægelse lidt mere gennem den stive Paaklædning; den er 
lidt indpakket. 

Slagskyggen af Kaptajnens fremstrakte Haand falder tydelig 
og temmelig skarpt hen over Lieutenantens gule Jakke. Dette 
giver en Virkning af lidt dæmpet Solskin, saaledes ogsaa paa 
selve Kaptajnens Haand. Ellers staar paa Maleriet Lys og Skygge 
ingenlunde med saa skarp Grænse mod hinanden, som Solskinnet 
i Naturen lader dem staa. Fra et rent naturalistisk Synspunkt 
er der vel overhovedet ingen strængt gennemført Konsekvens i 
Behandlingen af Lyset. Total-Indtrykket minder mest om den 
glimrende Virkning, som et snævert indfaldende Sollys — især efter 
Regn — kan gøre i en af høje Bygninger tæt omgiven Gaard 
eller Gade, hvor man ser Tingene mod dunkle Baggrunde af 
aabne Porte eller desl. Men heller ikke denne Virkning er gennem- 
ført efter tro Iagttagelse af Virkeligheden eller efter Lysets strænge 
Logik: mere end om Logiken har Kunstneren brudt sig om Mu- 
siken i Lys og Farve og om at faa sine Figurer til at staa frit 
i Rummet og færdes jnellem hverandre paa Gadens Grund. Han 
har derved benyttet sig af sin mægtig virkende Farve og af alle- 
haande Kunstgreb, som jeg antager det for umuligt at gøre fuld- 
stændig Rede for med Ord. Resultatet er blevet, at Kaptajnens 
og Lieutenantens Figurer træde frem i Forgrunden med en saa 
stereoskopisk Virkning, at jeg ikke kender Mage dertil fra nogen 
anden Malerkunst. Man kunde tage i Kaptajnens fremstrakte 
Haand. Desuden har Rembrandt været ganske særlig betænkt 
paa at male allehaande Partisaner, Bøsseløb, Spyd, Sværdklinger, 
Stokke og saadanne retlinjede Genstande, i mange forskel- 
lige skraa Retninger indad i Rummet, hvilket bidrager mægtig til 

Indtrykket af Dybde. Og de ere saa fortræffelig malede, hver i 
sin Retning. 

Vi maa rede denne Vrimmel af Figurer mere ud fra hin- 
anden. En Krigsmand i helt skarlagenrød Dragt og med rød 
Hat gaar ilsomt fremad imod Forgrunden, idet han under Gangen 
sætter Ladestokken i Bøssen. En lille Dreng løber af alle Kræfter 
udad mod venstre, han har et Krudthorn hængende om Halsen 
og har faaet en Stormhue af Jærn paa, som falder ham helt ned 
over Øjnene — det er Kommers! Der er ogsaa andre Børn paa 
Spil: bag de to Officerer farer en lidt større Fyr tværs over 
Gaden; han har ogsaa en Hjælm paa, som han har faaet pyntet 
med Egeløv, og har faaet fat paa en Bøsse, som synes at gaa af 
lige bag Lieutenantens Hat — den er da forhaabentlig kun ladet 
med løst Krudt! En Herre tæt ved ham slaar Bøssepiben til Siden 
med sin Haand, ellers vækker en saa ringe Begivenhed ingen 
Opmærksomhed. Hvor mesterligt og genialt er ikke den Hjælm 
og det Egeløv malet, hvor prægtig staa de ikke mod den dunklere 
Baggrund! 

I et Mellemrum mellem Figurerne ser man lidt dybere inde 
en lille Pige, et nydeligt Barn paa 6 — 7 Aar. Hendes lange Kjole 
er af lys, gul Silke, hun har ogsaa langt gult Haar ned ad Nak- 
ken og prægtige Guldsmykker paa Hovedet — al denne varme, 
rige Glans har Kunstneren stillet i et stærkt Lys, som glimrer 
ikke alene imod Baggrunden, men ogsaa mod stærkt overskyg- 
gede Partier af Figurerne længere fremme: den før nævnte Drengs 
Ben og den røde Mands Bøssekolbe tegne sig skarpt, med dybe, 
næsten sorte Farver imod Pigens skinnende, lyse Dragt. Dette 
Pigebarns maleriske Bestemmelse i Farvens hele Orkesterharmoni 
kan man nok forstaa, naar man har Billedet for sig; men ellers 
synes hun dog at være noget ilde faren i al denne Hurlumhej. Det 
er mig ikke muligt at se, hvad det er, hun bærer paa sine Arme; 
men jeg ser, at dei^ fra hendes Bælte hænger et Stykke Fjerkræ 
ned, en lille Høne eller Due, hvis tykke, hvide, bløde Fjerlag 
skinner prægtig i Lyset mod den gule Kjole. Den hentyder vel 
til Festmaaltidet etter Fugleskydningen. (Men unægtelig synes 
Anbringelsen af denne lille Pige at tyde paa, at Rembrandt meget 
frit hensatte Figurer, blot for at anslaa Toner i Stemningen og 
Farven uden ellers at bekymre sig synderlig om en forstaaelig 
Motivering af deres Forekomst). 

Yderst til venstre har en Mand i Harnisk sat sig paa en 
Afviser, han holder en Partisan og har en brillant Hjælm paa 
Hovedet; men hans Ansigt hører til den plumpe, tvære, tyknæs- 
ede hollandske Type. Langt smukkere og bedre fornøjede ere to 
Hoveder lidt bag ved ham; de have blot den Fejl at sidde saa 
nær ved hinanden, som om de voksede paa de samme Skuldre — 
men det kommer vel af, at de ere saa gode Venner. Den ene 
har Hjælm, den anden en blød Hat, hvid Krave og Skjold paa 
Armen: en militær Pedant vilde vistnok have sine Bemærkninger 
at gøre om Uniformeringen, eller rettere: den fuldkomne Mangel 
paa Uniformering i dette Kompagni. Bag dem ses atter en plus- 
kæbet Hollænder med Hjælm paa Hovedet. 

Længst til højre gaar Trommeslageren med Barret over sit 
grimme, koparrede Hoved — hvorfor er han saa lille? — Der- 
næst et Par Mænd i Samtale; den ene, som bærer en ganske 
civil Dragt, men en Partisan over Skulderen, har et ualmindelig 
smukt, fintformet Hoved; han peger fremad og taler til Side- 
manden, der hører til Typen med de brede og flade Næser. Men 
hvor ere dog ikke disse Hoveder, hvad enten de have smukkere 
eller mindre smukke Træk, dejlig malede! Om man tog ethvert 
af dem ud af Billedet og satte det i en Ramme for sig, vilde det 
blive paaskønnet som en Kostbarhed. — Længere tilbage mod 
Dybden ses en Del Folk, som bære lange Landser uden for Resten 
at se ud som et militært Korps. Lidt længere fremme, lige bag 
Lieutenanten, undersøger en gammel Soldat, i rød Dragt og med 
Hjælm paa Hovedet, med megen Opmærksomhed Laasen paa sin 
Bøsse. Atter ved denne Figur maa man spørge, hvordan den 
kan blive saa lille. Men vist er det, at hans Hoved staar prægtig 
i Lyset og er meget udtryksfuldt. 

De Figurer, som ses i Mellemgrunden af Billedets midterste 
Parti, maa tænkes at staa et eller to Trappetrin højere end de 
andre. Det er et udmærket Træk i Kompositjonen. Og til Trods 
for, at Billedet netop forestiller Uorden, Tummel, Forvirring, er 
Grupperingen overhovedet behersket med et aldeles mesterligt 
Overblik, med den sande Kunst, som man i Begyndelsen af Be- 
tragtningen ikke takker for, og som man først bliver sig ret be- 
vidst ved at trænge dybere ind i Sammenhængen. Hovedperson- 
erne i Midten af Forgrunden ere stærkt fremhævede og baade 
bestemt adskilte fra og dog frit forbundne med Figurerne paa 
Fløjene. Reserven, der rykker frem højere oppe i Midten, gør en 

imponerende Virkning. Saaledes gaar der en vis skjult Symmetri 
gennem hele Anordningen. 

Deroppe ser man paa den ene Fløj den prægtige Fane- 
bærer, det er en af Billedets allerbedste Figurer. Ved Siden af 
ham — dog naturligvis ikke stramt paa Geled — andre Hoveder, 
som ypperlig bære Billedets modig-oprømte, barokke, fantastiske 
Stemning. Blandt dem er der en snurrig, grim ung Fyr med en 
høj, blød Hat paa Hovedet og med store Mustacher, og en anden, 
ganske ung, køn, men lidt flov Person med Hjælm paa Hovedet, 
som stikker en meget lang Landse frem paa skraa, helt ud af 
Billedet: Laridsen hviler over en fremstukket Sværdklinge; men 
hvor den kommer fra, ser man ikke. Et og andet er overhovedet 
vanskeligt nok at forstaa. Frans Hals's, van der Helst 's eller 
Velazquez's Figurer synes man bestandig at skulle genkende, selv 
om man i det virkelige Liv aldrig har set den Slags Folk, som 
de male; ved enkelte af Rembrandts faar man aldrig rigtig nogen 
Traad til Genkendelsen, selv om man stirrer nok saa længe paa 
dem: de ere og blive sære. 

I Forgrunden herske aldeles de varme Farver: blodrødt, 
lakrødt, gult, eller sort og hvidt ligeledes i varme Toner; der er 
kun et Par Stænk af kraftig blaat i Kvasten paa Lieutenantens 
Partisan. Ogsaa Gulvet har i Forgrundens Lys en kraftig, gullig 
Tone. Men lidt længere ind imod Mellemgrunden og ud imod 
Fløjene af Maleriet bliver alt mere og mere badet i svalere Toner, 
hist og her violetlige, men især en klar grønlig, som med alt sit 
beskedne og neutrale Væsen dog spiller en meget stor Rolle i den 
hele Harmoni. Den virker omtrent som Farvespillet i klare 
Bølger inde ved Kysten. Den fremtræder baade som en rent op- 
tisk Virkning i Clair-Obscuret , i Skygger og Reflekser, og tillige 
i enkelte Lokalfarver som Egeløvet paa Drengens Hjælm og Fane- 
bærerens Silkedragt eller Trommeslagerens Ærme, men altid be- 
skedent og underordnet, ikke med den højrøstede Kraft som de 
varme Farver i Forgrunden. Baggrunden for det hele er atter 
varmere; det er den mørke, men klare Dybde, fra hvilken Figur- 
massen rykker frem. Den tager ogsaa en stor Plads op i Højden. 
Det bidrager meget til den ejendommelige Virkning af Rembrandts 
Billede, at der er saa højt til Loftet i det, i Modsætning til van 
der Helsts Maleri, der næsten er som en Frise, hvor Figurerne 
fylde hele Højden. 

Rembrandts »Anatomi« i Musæet i Haag. (Dette Ma- 
leri, med Figurer i naturlig Størrelse, er Hovedværket fra Rem- 
brandts tidligere Periode, det er malet 1632, 10 Aar før »Natte- 
vagten«. I Saarlægernes »Gilder« var det ogsaa før Rembrandts 
Tid ikke ualmindeligt, at man ophængte Portrætkompositioner af 
en eller anden anset Kirurgs Foredrag over Anatomi). 

Det er et dejligt Billede, modent og harmonisk i Virkningen ; 
men det er ikke godt bevaret. 

Professor Tulps Forelæsning er ikke nogen Studenter- 
forelæsning: hans Tilhørere ere lige saa gamle som Professoren 
selv eller ældre. Det er Kolleger, som nok kende til Anatomi i 
Forvejen, for hvem han nu foredrager et eller andet vanskeligt 
Parti, maaske en Opdagelse af ham selv. Han har blottet Under- 
armens og Haandens Seqer og Muskler paa Liget, som ligger 
foran ham, han fastholder dem med en Tang og løfter dem lidt 
ud fra Forbindelsen med det øvrige af Armen, medens han ved 
en Bevægelse med sin egen venstre Haands Fingre gør tydeligt, 
hvorledes Organerne fungere. Det er en yngre Mand paa henved 
40 Aar, temmelig lille, med sort Haar, Mundskæg og Fip. Hans 
Udtryk er meget roligt, men vidner om en egen stille Glæde ved 
detÆmne, han foredrager. Professoren har selv beholdt sin store, 
bredskyggede Hat paa Hovedet, hvorimod alle hans Tilhørere have 
h|ottede Hoveder. 

Der er 7 Tilhørere malede paa Billedet; men der er vel 
egentlig underforstaaet flere, som maa tænkes paa den samme 
Side, hvor Beskueren staar. Fire af Tilhørerne høre efter og høre 
saa udmærket efter, som Tilhørere nogen Sinde have gjort. Den 
ene, som har sin Plads lige bag Ligets Hoved, bøjer sig frem og 
ser meget skarpt og nysgerrig efter Naturens blottede Mekanisme 
i Armen. Den anden, ved hans Side, bruger ikke sine Øjne, men 
des bedre sine Øren og sin Tanke. Han lytter til Foredraget, 
meget spændt paa den Konklusion, som Professoren vil drage af 
det, han har vist dem. Mindre anspændt er Udtrykket i den 
tredje Tilhørers Hoved, som ses lige bag dem. Hans Tanke syn- 
es allerede at være ilet forud til Resultatet og at nyde det; det 
er en yngre Mand af et overmaade vindende og elskværdigt Præg : 
han ser ud som om han var lidt intellektuelt forelsket baade i 
den anatomiske Videnskab og i Professoren. Længst til venstre 
en lidt ældre Mand; hans Profil har den brakke og uskønne Form, 
som man saa tidt træffer i Holland, ikke mindst blandt Rembrandts 

Figurer. Han stirrer ufravendt paa Professoren med et Udtryk af 
den reneste Beundring. 

De tre andre høre ikke efter. Han, som staar bag ved, 
længst til højre, ser til Siden ud imod Billedets Beskuere — eller 
mod de øvrige Tilhørere — ; i Haanden holder han en Liste med 
Tilhørernes Navne og synes at efterse deres Tilstedeværelse i 
Overensstemmelse med denne Liste. Det er ellers et udmærket 
skønt Hoved. Allerbagest har én rejst sig op, dog ikke for bedre 
at kunne se, hvad der demonstreres, men for at se over til den 
modsatte Side af Auditoriet. Endelig er des værre den aller- 
forreste kun en daarlig Tilhører: han er slet ikke med, men 
vender sig om, lige som om han hørte nogen gaa med Døren til 
den anden Side. Hovedet er tomt og indholdsløst i Udtrykket, 
tilmed mislykket • i Tegningen. Her har den afmalede Persons 
Krav paa at faa sit Portræt med været lidt i Strid med hans 
Forhold til Situationen; ti hvis den skulde have været rigtig ud- 
trykt, vilde man se hans Hoved lidt fra Nakken. Det er desuden 
et konventionelt Træk, at en af de forreste Figurer saaledes skal 
se ud imod Beskueren. 

Naar man i Trippenliuijs i Amsterdam staar imellem Rem- 
brandts »Nattevagt« og van der Helsts store »Banket«, er Mod- 
sætningen mellem de to Billeders maleriske Behandling slaaende 
og udtaler sig konsekvent i alle Henseender. Men hvis det i 
Stedet for »Nattevagten« var dette Anatomibillede, som hængte 
lige over for van der Helsts Banket, vilde man ikke føle nær saa 
stærk Modsætning, tvært imod i mange Henseender Overensstem- 
melse. Saaledes som f. Eks. Prof. Tulps Hoved og Figur er 
malet, ligner det i Grunden mere Stilen i v. der Helsts Portræter 
end i Rembrandts egne senere. Muligvis har v. der Helst i et 
saadant Hoved set sit eget Ideal af malerisk Behandling. Ved 
det Udviklingstrin, som Rembrandt her, i Anatomibilledet, har 
opnaaet, har han allerede ført meget af den hollandske Kunst et 
væsentligt Trin opad: de andre ere da blevne staaende her og 
have lige saa lidt kunnet som villet følge den store Fører til hans 
senere dristige Eksperimenter i Retning af den maleriske Magi. 
Foredraget i Anatomibilledet er sammensmeltet, delikat, kælende 
for de objektive Ting og respekterende Enkeltheder, en Gang 
imellem endog de enkelte Haar paa Issen og i Skægget; det er 
jævnt og glat og viser ingenlunde disse Bjærge af tykt paalagt 

Farve som Rembrandts senere Malerier. Et Parti som Tulps 
ungdommelig fyldige Kind, sund og saftig som en i Solen modnet 
Blomme, kan man netop finde Sidestykker til hos v. der Helst og 
hans Efterfølgere (f. Eks. Nasons Dameportræt hos Grev Moltke), 
skønt vel ingen af dem alle naar Rembrandt. 

I én Henseende er Rembrandt dog allerede her inde paa 
sin ejendommelige Bane, nemlig i den stærkt koncentrerede Lys- 
virkning, der giver Kompositionen en sluttet malerisk Helhed, som 
man unægtelig ikke finder i v. der Helsts langt senere Banket- 
billede. Lyset strømmer fyldigt ind fra et Vindue, som maa 
tænkes at sidde temmelig højt oppe til venstre. Maleriets største 
og mest virkningsfulde Lysmasse dannes af det nøgne Lig med 
dets blege, blodløse, grønlig-gullige Farve, som skinner stærkt i 
Lyset, især ved den venstre Hofte, hvor desuden et hvidt Klæde, 
der er kastet over Ligets Lænder, angiver en endnu højere Tone. 
Fra dette højeste Punkt afdæmpes Lyset ud til Siderne. Meget 
fin og sand er Farvens efter Fjærnheden fra Øjet aftagende Va- 
leur, især i Hovederne af Tilhørerne bag Liget; tre af disse Ho- 
veder ser man paa en Linje oven over og bag hinanden. Men i 
Interesse af den rent maleriske Økonomi med Lysvirkningen til- 
lader Rembrandt sig allerede visse Afvigelser fra det, som Virke- 
ligheden vilde vise. Hvorfor staa Tulps Hænder meget mere 
dæmpede i Farven end hans Ansigt? De ere dog baade nærmere 
ved Lyset og nærmere ved Beskuerens Øje. Det er aabenbart 
for ikke at svække Virkningen af Billedets aandelige Hovedpunkt, 
nemlig hans Ansigt. Hovedet længst til venstre staar mere 
dæmpet, end dets Plads i Lyset eller i Rummet synes at kunne 
motivere: det er for hele Kompositionens Afrundings Skyld. Af 
samme Hensyn har Rembrandt ogsaa kastet en Skygge, hvis na- 
turlige Motiver ellers ere uklare, over Ligets Ben og den store 
opslagne Foliant ved dets Fødder, nederst i Billedets Hjørne 
til højre. 

I det hele hæve Hovederne med deres varme, levende 
Farver, omgivne af de brede, hvide Kraver, og det lyse Lig sig 
stærkt frem imod den mørke Baggrund, som især ud imod Bil- 
ledets Udkanter og Hjørner bliver meget mørk. Dens Tone er 
grønlig ligesom det lyse Ligs. Personernes Dragter ere sorte; den 
forreste Tilhørers Ærme afsætter sig skarpt, men med glimrende 
Effekt, imod det stærke Lys over Liget. Kun én af Tilhørerne, 

han der rækker sig frem for at se, har en farvet Silke-Dragt, 
Farven er dog temmelig neutral, spiller imellem violet og kobber- 
rød. Bordet, hvorpaa Liget ligger, har Træets lyse, gule Farve, 
som et enkelt Sted er stærkt belyst. Den røde Farve i den dis- 
sekerede Arms Muskler gør sig ogsaa temmelig stærkt gældende. 
Men med alt dette gaar der alligevel en stor Simpelhed gennem 
Billedets Farvevirkning. Der er megen Farve, men ikke mange 
Farver. 

At Rembrandt fra Ungdomsundervisningen af kun kunde 
have svag Øvelse i Behandlingen af Figuren og dens Former, for- 
staar man let, naar man ser de Prøver af Figurmalerier af hans 
Lærere Pijnas og Lastman, som findes i samme Sal som Anatomi- 
billedet. Det viser sig ogsaa paa hans eget Billede i Tegningen 
og Formen af Liget, som lader overmaade meget tilbage at ønske: 
Overarmen, men især Benene og Fødderne ere slet tegnede og 
mislykkede i Forkortningen. Men Portræthovederne ere for det 
meste ypperlig tegnede, især Tulps eget; dog sidde Ørerne paa 
nogle af dem ikke ret paa deres Plads eller i deres Plan. Tulps 
Hænder med deres fine og vanskelige Bevægelse ere fortræffelige. 



Kun ganske kort Tid før min Rejse i Holland, d. 11. April 
1882, havde Staden Amsterdam købt et bevaret Brudstykke af et 
stort Maleri af Rembrandt. Det var udstillet i van der Hoops 
Galleri, der jo nu i mange Aar hsfr været offentlig Ejendom. 
Det var atter en anatomisk Forelæsning (af Dr. Joan Deyman) 
og var malet 1656 for Saarlægegildet i Amsterdam. 1723 havde 
det lidt af Ildsvaade, saaledes at nu kun den midterste og 
nederste Del af Billedet, der har været meget stort og omfattet 
10 Figurer i naturlig Maalestok, er bevaret — i det hele ret 
godt bevaret; kun paa enkelte Punkter er Farven skallet af ved 
Branden. 

Liget af en »22aarig Indbrudstyv Joris Fonteyn, født i 
Diest«, ligger paa en Bordplade med Overkroppen lidt skraat rejst 
i Vejret, Hovedet endnu mere rejst. Liget ligger saaledes for Be- 
skueren, at det ses i den allerstærkeste Forkortning indad i Rum- 
met. Begge Fodsaalerne ses helt. Et hvidt Klæde tildækker ellers 
Benene og Underlivet — for saa vidt som man kan tale derom; ti 

Tilskueren. 1884. 28 

Underlivshulen er helt opskaaret, udtømt og renset. Armene ligge 
symmetrisk til begge Sider. Hovedet, der vender lige fremad, har 
ikke saa meget Udtryk af et Lig som af en uendelig Melankoli og 
Sørgmodighed hos en levende Mand: Indbrudstyven ser egentlig 
meget ud som en lidende Kristus. Dette Indtryk forstærkes der- 
ved, at Issehinden er gennemskaaret og krænget ned til begge 
Sider, saa at den falder som et i Midten skilt langt Hovedhaar 
ned til begge Sider af Ansigtet og delvis skygger over det; man 
véd fra Maleriet af den gamle Kone i Grev Moltkes Samling, 
hvilken melankolsk Virkning Rembrandt kan fremkalde i et saa- 
dant halvt overskygget Ansigt. Efter at Issen er flaaet, har Pro- 
fessoren trepaneret Liget; hans Assistent (»Collegiemeester«) Gijs- 
brecht Matthysz Calckoen holder den afsavede, halve Hjærneskal 
i Haanden. Hjærnen ses altsaa blottet med sine Folder, sin rød- 
lige Farve og sine fugtige Glanslys. 

Ser man Billedet i Nærheden, synes Ligets Forkortning 
mislykket, Fodsaalerne alt for nære ved det hvide Klæde og den 
aabne Bughule; set i større Frastand bliver det meget bedre. 
Liget, som ikke er friskt længere — Farven paa Brystet har store, 
grønblaa Skjolder — er udmærket i Henseende til Farven og Ka- 
rakteristiken af Hudens bløde Overflade. Det er en Mesters Øje, 
som ser overordentlig meget i Farven, hvor andre Malere kun 
vilde se lidet. Skuldrene og Brystet, som ses noget mindre for- 
kortede, ere ogsaa fine og slaaende sande i Formen; Fødder og 
Hænder ere unægtelig temmelig plumpe i Formen, ligeledes det 
hvide Lagens Folder. 

Bag den døde Mand hæver sig Figuren af Doktoren i sort 
Dragt med hvide Mansketter. Han strækker demonstrerende Hænd- 
erne frem over den blottede Hjærne; i den venstre holder han 
et Instrument. Hans Hoved hører til det, som Branden ikke har 
skaanet. Ved Siden af Bordet staar som sagt hans Assistent, en 
ung Mand med et smukt Udtryk af i al Beskedenhed og Lydighed 
at være til sin Mesters Tjæneste; hans Dragt er sort, det lange 
Haar mørkebrunt. 

Paa Kanten af Bordpladen læses endnu Indskriften Rem- 
brandt 1656 (Aarstallet dog mindre tydeligt end Navnet). 

I Følge Rembrandts Tegning til Kompositionen, som var 
ophængt ved Siden af Maleriet, har der endnu bag en Skranke 
været 7 Tilhørere. 

Dette uhyggelige, rædselsfulde, dybt sørgmodige Indtryk af 
Liget, som det ligger dér i det oven fra nedfaldende Dagslys, om- 
givet af de mørke Farver! 

— Da jeg saa kom ind i den anden Stue og atter saa' 
J. Bakkers Regentfigurer (som eré malede lidt senere end Rem- 
brandts Billede) saa' de saa ubetydelige, forfængelige og selvglade 
ud — det faldt mig ikke ind, før jeg gik ind til Rembrandt. 

Jul. Lange. 

S P i een kalder Englænderne det. Tædium vitæ kaldte 
de gamle Romere i Kejsertiden det, Livslede. Den griber nu til 
Dags mest Mænd, som af Naturen har faaet et Overmaal af 
Hjærtevarme, de ikke i sit personlige Forhold i Livet har faaet 
Brug for. Strængt Arbejde hjælper lidt for det, men ikke i 
Længden. De fleste ender som udlevede Mennesker, ikke alle. 

Han havde det. Han var en begavet Mand, interesserede 
alle andre, kedede sig selv. 

Det var en Kveld, han havde været i Selskab, hvidt Slips, 
moret alle de andre, kedet sig selv. Af Høflighed havde han 
drukket sig syg, af Høflighed havde han saa fulgt en ikke hæslig 
Dame hjem . 

Endelig langt paa Nat slang han fra hende hjemover til 
sig selv, led og lej. Det var Barfrost og klart Maaneskin, ikke 
et Menneske paa hans Vej. Han havde langt at gaa, fra den 
ene Ende af Byen til den anden, var træt, fandt ingen Droske. 

Oppe i Wergelandsbakken kom en Kærre skranglende ned- 
over ganske sagte, en simpel Arbejdskærre. Paa Kærren stod en 
Kiste, over Kisten laa et sort Klæde, bag efter gik to Mænd. 

Han skønte straks, hvad det* var. En Selvmorder kørtes 
til Jords. 

»Christian Quint. 2 — 10—4«, tænkte han ved sig selv: »I 
Stilhed, om Nattene 

Han standsede, tog Hatten af og lod dem drage forbi. 
Saa vendte han om og fulgte efter i Afstand for ikke at for- 
styrre dem bag Eisten. Det interesserede ham næsten, han vilde 
»se Stemningen«, som Malerne kalder det, var oplagt til at følge 
Lig, især sligt et Lig og om Natten. 

Det gik Skridt for Skridt, ned Grottebakken, Teatergaden 
op, forbi Trefoldighedskirken op mod Kristkirkegaard. 

Vejen var lang, men han fulgte med. Den skranglende 
Lyd af Arbejdskærren paa den haardfrosne Jord i de stille, øde 
Gader i Maaneskinnet, det mørke Optog foran ham, det hele pas- 
sede for ham, virkede paa en Maade dulmende paa ham, men 
egentlig var det mest den skarpe, skranglende Lyd af Vogn- 
hjulene i Stilheden rundt om, som trak ham efter sig rent in- 
stinktivt. 

Oppe ved Kirkegaardsporten stod en Mand med en Løgt. 
Saa kom to andre, tog Kisten af Kærren og bar den ind paa 
Kirkegaarden. Han fulgte efter, stillede sig i Afstand og saa 
dem sænke Kisten i Graven. Alt efter Christian Quint. 

Da saa det var gjort, saa gik de to Mænd, som havde fulgt 
bag efter Kisten, og de andre gik, og han gik med, og Kirke- 
gaardsporten blev lukket. Han blev staaende en Stund uden 
for, saa' tilbage ind paa Kirkegaarden, som laa der stille og 
fredelig i Maaneskinnet, hen paa den friske Grav, hvor Selv- 
morderen hvilede, saa sukkede han sløvt og slæbte sig hjem- 
over igen. 

Det begyndte at lysne, da han endelig udmattet naaede 
frem til sin Bolig. Ude i Gaden foran hans Hus stod en Del 
Arbejdere og grov i en Grøft, de havde holdt paa med det Ar- 
bejde nu flere Dage og Nætter i Træk. Han standsede og saa 
paa dem, skammede sig, som han stod der i Kjole og hvidt 
Halstørklæde, forsviret og væmmelig lige over for de flittige Ar- 
bejdere. Han satte sig ned paa Trappen foran sin Gadedør. 
Arbejderne saa paa ham, sagde ingenting, arbejdede videre. Pa^ 

den opkastede Jord ved Grøftekanten havde en af dem sat sig 
og var sovnet ind. Kun den, som selv har arbejdet sine 
mødige Nætter igennem, ved, hvorledes det er, naar man døds- 
træt sætter sig ned saadan et Øjeblik og hviler, kæmper med 
Søvnen, giver efter en Stund, bare gad kunne sove rigtig ind et 
lidet Øjeblik. Manden i det hvide Slips kendte til det, han havde 
prøvet det mangen en Nat i tidligere Dage. Som han sad der 
nu, var han nær selv faldet i Søvn. Endelig tog han sig sam- 
men, tog Nøglen frem, aabnede og gik op paa sit Værelse. Han 
kastede sig i en Lænestol og tændte en Cigar. 

Det blev lysere og lysere. En Arbejdsvogn kørte larmende 
forbi, et enkelt Menneske kom nu og da gaaende med hurtige 
Skridt, som klang i Gaden, stadig hørte han den dumpe Lyd af 
Jordarbejdernes Hakker. Pludseligt holdt den op, og saa be- 
gyndte de at synge dernede: 

»Haa, let paa'en, aahaa hej!« — En tung Sten at lette, 
alle tog i, og én sang. — »Haa, let paa'en, aahaa hej!« Sten- 
brydernes Opsang, Arbejdernes gamle, trætte Trællesang, Sisyfus- 
sangen, den endeløse, ensformige; triste Toner, trættende at høre. 
Slig havde han nu hørt dem slæbe den samme Sang dernede Dage 
i Træk, altid det samme, »let paa'en, aahaa hej!« den sidste 
Stavelse i Strofen bare som en Stønnen, saa om igen, om igen, 
grænseløst melankolsk. 

»Hvad Fanden de Folk stræver slig for?« sagde han sint 
til sig selv. 

Han rejste sig, gik hen og aabnede en Skuffe i sit Skrive- 
bord, tog frem et Portræt og saa længe paa det. Der gik et 
Øjeblik en Trækning over hans Ansigt som af en fysisk Smerte, 
saa et Udtryk af Væmmelse. 

Han satte sig igen. Gigaren var gaaet ud for ham, han 
rev en Fyrstikke af for at tænde den igen, men satte i Stedet 
Portrætet ind i Flammen, tændte Cigaren ved det, holdt det i 
det ene Hjørne og lod det brænde, indtil Flammen sved ham 
paa Fingerspidserne, saa kastede han det fra sig og satte Foden 

paa det. Rejste sig saa roligt, gik hen og tog en Revolver ned 
af Væggen, ladede den og satte sig mageligt tilbage i Læne- 
stolen. 

Nede paa Gaden sang de videre: 

»Haa, let paa'en, aahaa hej! c 
»Haa, let paa'en, aahaa hejU 

Han aabnede Vesten, følte efter med venstre Haand, hvor 
Hjærtet bankede, satte Mundingen af Revolveren til og tryk- 
kede af. — 

Stephan Sinding. 

Det er Holbergs Jubelfest i næste Sæson. Hvorledes Tea- 
tret vil fejre den, ved man intet om. Man vilde beklage Nægt- 
elsen af den store Bevilling, der forlangtes til Højtideligholdelsen, 
hvis denne havde holdt sig indenfor det rent kunstneriske Om- 
raade: nu var der æventyrlige Planer om fri Rejse og Ophold for 
glimrende evropæiske Berømtheder — der næppe vare mødte — 
og om en splendid, elektrisk-belyst og kunstnerisk-dekoreret Aftens- 
mad for tusende solide danske Honoratiores — der alle vare 
mødte — og til denne Selskabelighed fordredes Hovedsummen, 
hvis Størrelse sikkert havde været en Gru for den sparsommelige 
Holberg. Han havde maaske nøjedes med at offerere de fine 
fremmede en Pris af sin Snustobaksdaase og indbudt sine Lands- 
mænd paa en Kop Kaffe med Kommenskringler. Hvad der kom 
sidst i Bevillingen, var i Virkeligheden det ene vigtige: nemlig Op- 
førelsen af en Række holbergske Komedier. Man tør imidlertid 
haabe, vi alligevel vil faa en holbergsk Uge i December; skulde 
Stykkerne blive sparsommeligt udstyrede, saa er vi ikke forvænt i 
saa Henseende, og det er dog det mindste. Nej, lad dem blive 
vel spillede! Men er man ogsaa vis paa det? 

Der kommer til næste Sæson nogen Bevægelighed i vore 
almindeligvis stabile Teaterforhold. To af Privatteatrene skifte 
Direktør, og én Direktør skifter Teater. Det sidste — Hr. Ander- 
sens Overflytning fra Kasino til Dagmarteatret — kan have en 
vis Betydning, fordi han i adskillige Aar har ytret Lyst til at 
skabe et kunstnerisk Teater og fordi Dagmarteatret frembyder 
den materielle Mulighed derfor paa Grund af dets fortræffelig 
indrettede Scene. Paa den kan der tales naturligt og spilles fint. 

Ligeledes indeholder Hr. Abrahams 1 Overtagelse af Folketeatret 
Løfter. Dette Teater har i lang Tid holdt sig klar af en- 
hver literær Stræben; nu vil det blive ledet af en Mand, der 
selv besidder kunstnerisk Sans. Vi faar nu se, hvad de Herrer 
vil og kan udrette. Men paa Forhaand bør man indrømme deres 
Opgaves Vanskelighed, da det kongelige Teaters Monopol for Øje- 
blikket ene og alene har den Betydning at lægge Hindringer i 
Vejen for Privatteatrene. Jeg sætter saaledes det ikke-utænkelige, 
at disses Direktører havde Lyst til at fejre Holbergs Tohundredaars- 
fødselsdag. Det var dog ikke urimeligt, om alle københavnske 
Scener bidrog efter Ævne til at forherlige den Mand, der har 
skabt dansk Drama og dansk Skuespilkunst til Trods for et tysk 
Hof, en bornert højere Dannelse og en uvidende Middelstand. 
Dette er efter den nuværende Lovgivning simpelthen umuligt. Det 
kgl. Teater har ene og alene Lov at spille Holberg — ellers 
ingen, og da det til daglig Brug benytter sig med stor Beskeden- 
hed af denne Ret og da Festopførelserne ikke vil kunne over- 
væres af særdeles mange, bliver Resultatet, at det store Publikum, 
for hvilket Holberg skrev, lige saa lidt ved denne Lejlighed som 
tidligere faar hans Stykker at se. 

Hvad vilde Holberg sige til dette, om han kunde staa op 
af sin Grav? Han, som vilde tvinge de københavnske Borgere 
til en hjemlig Kunstnydelse, vilde han forstaa vore Dages mærke- 
lige Teaterforhold? Det er næsten staaende Mode her hjemme at 
ivre mod fransk Frivolitet, mod den Smitte — tror jeg det hed- 
der — som fransk Literatur udbreder. Det har været saa alle 
Dage: P. A. Heiberg og Rahbek have maattet høre ondt for deres 
Gallicisme — saa skiftede Tiderne og Baggesen blev den romanske 
Antikrist, saa fremstod atter Johan Ludvig Heiberg som en fransk 
Vaudeville-Forfører, saa ansaas Tscherning og de første national- 
liberale Politikere for Boulevard-Revolutionsmænd, der vilde bygge 
samfundsopløsende Barrikader i vore smaa fredelige Gyder: be- 
standig den samme taabelige Beskyldning for Mangel paa Danskhed. 
Den kan imidlertid afvekslende antage en mere godtroende eller mere 
lumpen Karakter og beror i første Fald paa Misforstaaelse af For- 
holdet mellem kunstnerisk Paavirkning og national Literatur. Hvad 
vilde Holberg sagt, om man havde bebrejdet ham, at han havde stud- 
eret Moliére og Italienerne for at skrive Ben politiske Kandestøber 
og Maskeraden? Vi véd det hændelsesvis. Det var hans Stolt- 
hed, at han kunde saa' Frøkorn fra den fremmede Kultur i 

dansk Jordbund. Og han udtalte aabenlyst, hvorfra han havde 
hentet dem : 

»Og dette maa jeg tilstaa, at alt det', jeg véd, har jeg 
franske Bøger at takke for; ti af deres Læsning har jeg faaet min 
Smag i Tide dannet; ti saasom der er intet der er mere frit end 
de Franskes Sæder, saa er der intet mindre affekteret end de 
Franskes Skrifter.« 

Naar man angriber Forfattere for at lade sig paavirke af 
Verdensliteraturen, saa kunne disse trøstig pege op imod Holberg 
som den, der først har begaaet denne slemme Forbrydelse. Og 
ellers kunde man maaske slaa sig til Taals med den Tanke, at 
danskfødte Skribenter ere knyttede til dansk Sprog og Aand med 
usønderbrydelige og fintfølsomme Traade. Men en særegen Snur- 
righed er det værd at paapege. Imedens man ivrer imod baade 
Fransk og Tysk, er der ingen Stemme som hæver sig imod en 
Teaterordning, efter hvilken alle Hovedstadens Teatre, undtagen 
ét, ere henviste paa franske og tyske Oversættelser. Det kgl. 
Teaters Arkiv raader for hele den danske dramatiske Literatur — 
alt strømmer derind, og meget sparsomt flyder noget derfra. Og 
der forlanges oven i Købet Tak, naar man en Gang imellem 
aabner for Ventilen og lader noget af den til ingen Nytte op- 
sparede Kraft strømme ud. Saaledes var i Vinter Bladene fulde 
af officiøse Meddelelser om Teaterchefens Liberalitet, der havde 
tilladt et herværende Teater at opføre Kærlighed uden Strømper, 
hvilket det kgl. Teater for over hundrede Aar siden erhvervede 
af Wessel for nogle faa Kroner og siden da har betragtet som 
sin udelukkende Ejendom. Og hvis det saa endda spillede Stykket! 
Men dette har faktisk ikke været opført siden 1847 — altsaa ikke 
i 37 Aar, skønt denne Periode indesluttede Hundredaarsdagen for 
dets første Opførelse, hvilken man naturligvis ikke faldt paa at 
fejre. Man gemmer det trofast nede i Arkivet, for at ingen døde- 
lig af den nuværende Generation skal faa det at se, og naar man 
en Gang yder Digteren den naturmæssige Ret, han har til at faa 
sit Stykke opført, naar man ikke berøver vor Skuespilkunst fuld- 
stændigt et klassisk Mesterværk, naar man overlader et 'Privat- 
teater den Ære at spille Wessel — ja, saa kræver dette en Tak 
til Teaterchefens Liberalitet! Disse Forhold ere saa bagvendte, at 
man skulde tro blot en let Paavisning af deres Forkerthed kunde 
forandre dem — alligevel vil det muligvis tage lang Tid endnu, 

inden man faar dannet en kraftig Opinion, der tvinger en radikal 
Omordning frem. 

Det kgl. Teater bevarer saaledes den samlede danske dra- 
matiske Literatur — fra Holberg og Øhlenschlæger nedover Hertz 
indtil de mindre Aander — som en død Skat i sit Arkiv. Men 
ikke nok hermed. I Følge dets Privilegium har det end videre Hals- 
og Haandsret over, hvilke Kunstarter de andre Teatre maa op- 
føre, og er derved i Stand til at udelukke dem fra al god Lite- 
ratur. Dette har endnu ikke haft videre Betydning for vor origi- 
nale dramatiske Produktion, fordi den i lang Tid har stagneret, 
og den Gang den blomstrede, var det kgl. Teater uden Konkur- 
renter. Men sæt vi — hvad alting tyder paa — endelig igen 
faar en dramatisk Literatur;! Vil saa det kgl. Teater spille Styk- 
kerne? Næppe dem, der ere moderne i deres Aand, saa meget 
mere som vi sikkert gaa en vidt forgrenet Reaktionsperiode i 
Møde, under hvilken Striden fra Halvfjærdserne skal fægtes om 
igen. Og hvem véd da, hvorledes en reaktionær Teaterchef kan 
falde paa at benytte sin Magt? De nye Stykker kunne blive fuld- 
kommen hjemløse, idet Statsteatret ikke vil og de andre Teatre 
ikke tør give dem Ly. Hvis det var anderledes, hvis vort Na- 
tionalteater kun opførte klassiske Sager, medens den private Scene 
spillede de dramatiske Vovestykker, saa vilde det slet ikke være 
slemt. Baade Forfatter og Skuespiller vilde saa først faa Ridder- 
slaget paa klassisk Jordbund, naar de havde tjænt deres Sporer 
andetsteds. Derimod er det ødelæggende, naar man forhindrer 
dem fra enhver Opførelse — i Virkeligheden har vi paa den Maade 
dramatisk Censur. 

Vi se Systemet fuldt færdigt over for Oversættelserne. Man 
har endogsaa i denne Vinter indskærpet Politiforbudet mod 
god Literaturs Fremførelse paa de private Scener. Medens man 
som sagt ivrer mod Frivolitetens Smitte fra den lette franske 
Literatur, ser man samtidig Minister og Teaterchef drage i Leding 
for at de private Scener kunne indskrænkes til at opføre Farcer 
og Operetter. Man har ligesom en dobbelt Moral: én, der raaber 
Ak og Ve over Værker af Zola og Goncourt — Navne, der 
lyse som Stjærner i Samtidens Literatur — , og en anden, der 
har et overbærende Skuldertræk tilovers for den vildeste Offen- 
bachiade og det grueligste Pøjt af en Farce. Blot et eneste Eks- 
empel, hentet fra denne Sæson, skal jeg anføre. Professor P. Han- 
sen har i et overbærende og svagt Øjeblik oversat og ladet op- 

føre et lille meget frivolt Stykke af Meilhac og Halévy: Lolotte, og 
enhver véd dog, hvorledes denne Skribent staar som en sikker 
Vogter af Dyden og Moralen over for Literaturens Overgreb. Og 
i denne Sammenhæng er det værd at erindre, hvorledes det kgl 
Teater i Sæsonens Begyndelse gjorde et kejtet Forsøg paa et For- 
bud, da Kasino vilde opføre Prinsesse Georges. Skønt intet af de 
to Teatre havde betalt den franske Digter en Øre for hans Skue- 
spil, hævdede dog det kgl. Teater med komisk Værdighed sin 
Eneret. Og efter at et Privatteater for et Par Maaneder siden 
har offentliggjort, at det agter at spille Ohnets måitre de forges, 
fremtræder pludselig et advarende Forlydende om en lignende Hensigt 
hos det kgl. Teater. Forhaabentlig vil dette Rygte ikke bekræfte 
sig: Stykket, en talentløs Udtynding af Octave Feuillet, er uden 
al literær Værdi. Men hvis disse Bestræbelser efter literært Ene- 
herredømme ses i Lys af, hvad det kgl. Theater i Virkeligheden 
præsterer af moderne evropæisk Literatur, bliver den hele Trafik 
endnu snurrigere. Bjærget laver til Barsel og føder en Mus. 
Efter hele den store Brevveksling mellem Teaterchef og Minister 
angaaende en kombineret Plan for Kunstarternes Fordeling mellem 
Scenerne og efter at Monopolet var hævdet fuldtud, opfører det 
kgl. "teater i Sæsonens Løb kun et eneste nyt Stykke i en 
miserabel Oversættelse, Victor Hugos Euy Bias — som er 50 Aar 
gammel og som Kasino har spillet for en halv Snes Aar siden. I 
Sandhed, et ringe Resultat. 

Imidlertid, Spørgsmaalet om Oversættelser har forholdsvis 
ringe Betydning. Det gælder dansk Literatur, gammel og ny. 
Skal det nye Drama ikke spilles, fordi det kgl. Teater ikke selv 
vil indlade sig paa og forbyder andre Opførelsen, og skal de 
gamle Skuespil ligge mosgroede hen? Rimeligvis vil Holberg- 
jubilæet klare Sagen. De private Direktører vil forhaabentlig ind- 
gaa med et Andragende til Kultusministeren om at det maa til- 
stedes dem ved Opførelsen af en holbergsk Komedie at bidrage 
deres Del til Nationalfesten. Hvis dette afslaas, saa er man kom- 
men vidt i Mandarinsystemet. Vover man det ikke, saa bliver 
der Anledning til nyttig Sammenligning, der næppe vil falde ud 
til Nationalteatrets Gunst paa alle Punkter. Hvor sikker er man 
nemlig dér paa en mønsterværdig Festopførelse af Holbergs 
Komedier? 

* 



Digitized by Google 



Det kongelige Teater. 



437 



Det kgl. Teater har i Vinter ikke indstuderet noget Stykke af 
Holberg paa ny, om det endhar besat et Par Roller forskelligt i Eras- 
mus Montanus. Foruden dette har Repertoiret indeholdt Abracadabra, 
Forvandlede Brudgom, Usynlige og Pantsatte Bondedreng, — alle op- 
førte yderst faa Gange og for overordentlig slet Hus. Til Holbergs- 
forestillingerne møde endogsaa Abonnenterne nødig. For alle disse 
Opførelser gælder den samme Regel: af Stykkets samtlige Roller ud- 
føres én undertiden to ypperligt, de andre i det højeste respektabelt 
og ikke sjælden særdeles kedsommeligt. I Erasmus Montanus er 
saaledes Hr. Emil Poulsens Fremstilling af Hovedrollen fuldt for- 
staaende i hvert et Tonefald, men i øvrigt ser det ilde ud: Nille 
og Per Degn ere endnu dygtigt karakteriserede, derimod saa koste- 
lige Figurer som Ridefogden, Jeppe og Jeronimus flyde helt bort. 
Ja , vor første Komiker Hr. Olaf Poulsen har endog fra sin Debut af 
faaet galt Greb paa Jakob. Til Gengæld tager han saa en glimrende 
Revanche i de andre Komedier. Vi se intet vittigere paa vort Tea- 
ter end hans Harlekin i de Usynlige eller hans Henrik i Abra- 
cadabra — han er her naaet til det højeste Trin i Fremstillingen 
af gammel klassisk Komedie, medens hans medspillende krybe op 
ad de lavere Afsatser. Og ser man hen til de oven for nævnte 
andre Stykker, hvor hans Spil maaske ikke er saa fuldkomment, 
er dog altid Kløften dyb mellem ham og de øvrige Fremstillere, 
naar alene Fru Phister undtages i en eller anden Birolle. 

Det staar da saaledes til med Fremstillingen af Holberg: 
Man kan besætte en enkelt Karakterrolle ypperligt , man har en 
Henrik af første Rang, men til de øvrige Kadrer mangler Offi- 
cerer: ingen Jeronimus, ingen Pernille, knap en Magdelone. Og 
hvad der her er anført om Besættelsen af de holbergske Stykker 
gælder i Virkeligheden for det hele Repertoire. Man hjælper sig 
igennem ved en fortrinlig Udførelse af et Par enkelte Roller, som 
bringe Tilskuerne til at glemme, i hvilken Grad Kræfterne for øvrigt 
svigte. Det er mange Aar siden, vi har set et Stykke, hvor alt 
slog til. Opførelsen af Hamlet viser for det alvorlige Dramas Ved- 
kommende de samme Forhold. En Hovedskuespiller dominerer, 
og ham omgiver man med debuterende Sangere eller med dygtige 
Lystspils-Kræfter, som ere malplacerede i Tragedien. Kun en 
meget omhyggelig Indstudering holder saa det hele indenfor det 
respektables Omraade. 

Imidlertid vil man med Rette mene, at ingen Teaterchef 
kan skabe Genier i en Periode, hvor Begavelsen synes forsvunden. 

Fra 1750 til 1850 er vort Teater et af Evropas første, fra Midten 
af dette Aarhundrede begynder Dekadensen: den gamle Trup 
dør ud mellem 1850 og 1860, og fra den Tid af er Tilgangen af 
Talenter for intet at regne imod forhen. Aarsagen til denne 
Ufrugtbarhed synes mig imidlertid simplere end man plejer at 
mene. Naturligvis bør man ikke undervurdere den hele kunstner- 
iske Slaphed, der indtraadte her hjemme efter den første sles- 
vigske Krig. Det var en chauvinistisk Periode, i hvilken man 
anede den truende Fare men ikke turde se den i Øjnene, og 
Poesien maatte ligesom synge de gamle Vuggeviser for de mørke- 
rædde, der ikke turde være deres ærlige Frygt bekendt. Saa kom 
den anden Krigs dybe Ulykke, der satte den skærende Virkelighed 
i Steden for det alt for lette Fantasteri. Af dette Brud er saa 
langsomt fremgaaet en ny Literatur — en Virkelighedspoesi , der 
svarer til Tiden. Men denne er ikke begyndt med Dramaet; 
tvært imod først i de seneste Aar viser der sig Spirer til moderne 
Skuespildigtning hos os. Dog uden Digter ingen Skuespillere. 
To Gange skabte Holberg en Trup af fremragende Talenter, og 
Øhlenschlæger, Heiberg, Hertz fandt hver sine Fremstillere. Hvor 
er nu den danske Digter, som giver Teatret sit Guld at udmønte? 
Vi har ingen saadan og derfor heller ingen moderne Skuespilkunst. 
Naar man ser, hvorledes Scenens bedste Kræfter endnu staa med den 
ene Fod ude i Romantiken, forbavses man ikke over de faa Talenter, 
denne Tid kalder frem. Ambrosius fandt sin Fremstiller, og vor 
første Komiker bevæger sig helst i den gamle Komedies Livrée 
eller i de burleske Maskeroller — dette er den gamle Tids Efter- 
slæt, medens en anden Generation først vil opstaa ved Befrugt- 
ning fra det nye Drama. Naturligvis har man under denne Goldhed 
søgt Impulser andetsteds fra, og da til vort store Held Norge har 
frembragt en dramatisk Digtning i Rang med Evropas bedste, har 
den nærbeslægtede Produktion baaren god Frugt. Alle vide, hvad 
Kongsemnerne og Et Dukkehjem — for blot at nævne et Par Eksem- 
pler — have betydet for vor Skuespilkunst. Men den Reaktion, 
som her i Danmark aldrig synes at overvindes, har lagt de sned- 
igste Fodangler for den fremskridende Kunst: hvad man kunde 
fjærne af sandt og frit, har man redeligt holdt borte og blot 
accepteret, hvad der var fareløst eller hvad man ikke kunde und- 
gaa. For Gengangere lukkede man til vor Skam det kgl. Teater, 
skønt dette stod i dyb Taknemmelighedsgæld til den norske 
Digter. Og endnu i denne Sæson har vi oplevet en saadan Skan- 

dale som Forkastelsen af Fru Edgrens Skuespil Sande Kvinder, 
hvilket end ikke blev antageligt med Hostrups Navn til Garanti. 

Til den samtidige Literatur udenfor Skandinavien har man 
naturligvis ikke taget større Hensyn. Indtil Halvtredserne levede 
vi her hjemme af Scribe, og skønt hans Digterværd var tarvelig 
nok, saa fulgte vi dog heri kun en Retning, der beherskede alle 
Evropas Scener. Men da Heiberg blev Teaterchef, slog han fast, 
at der intet fandtes udover Scribe. Som han havde forkætret 
Victor Hugo, saaledes forholdt han sig fornemt vragende over for 
Kejserdømmets bedste Digtning. Senere hen har vi vel i Ny og 
Næ faaet opført et Stykke af Dumas, Augier og Sardou, men ikke 
i rette Tid, aldrig i det Øjeblik, hvor et nyt Skuespil var blevet 
en fremskudt Grænsepæl mellem Digtning og Virkelighed. Her hjemme 
ville man altid hellere rykke Pælene tilbage. Hvad har man op- 
ført af Dumas? Hans maaske allersvageste Arbejde den Frem- 
mede, som alligevel gav Hr. E. Poulsen Lejlighed til en fortrinlig 
Præstation — og ellers intet. Hvad af Sardou? Kun Ferréol — 
en efter gammel Mønster sammenlavet Kriminalhistorie; derimod 
intet af de store virkningsfulde og dygtige Karakterstykker som 
Gamle Ungkarle eller Maison neme. Augier er lidt rigere repræsen- 
teret med et Par af hans Ungdomsstykker, med Gabrielle oversat 
paa Prosa (!) med hans svage Alderdomsarbejde Familien Four- 
chambaidt og endelig med Giboyers Søn — tyve Aar for sent. 
Og meget, meget for silde kom ogsaa i denne Sæson Ruy Bias: 
Michael Wiehe, Fru Heiberg, Phister havde forstaaet den franske 
Romantik , medens alle Hr. Zangenbergs Anstrængelser ikke 
hævede Lakajen op til Tronen, hvor Fru Eckardt sad stiv og 
fremmed for Digtningens Lidenskab. Vil man nu spille franske 
Dramer, maa man søge de mest moderne Stykker, som Zolas 
Thérése Raquin eller Henri Becques Ravnene — det andet er ingen 
Nytte længer til; det norske Drama er gaaet frem i saadanne 
Kæmpespring, at tyveaarsgamle franske Stykker føles forældede ved 
Siden af hine. 

Dette er da den rent ideelle Grund til vor Skuespilkunsts 
Forfald: vi mangle et moderne dansk Drama, og man har ikke 
søgt at erstatte, hvad man kunde, igennem en stadig Følgen med 
i det bedste fremmede. Jeg lægger dog meget mindre Vægt paa 
det sidste Moment, for Oversættelser, om de end ere nok saa 
gode, skabe aldrig en tiende Del saa megen dramatisk Ævne som 
et indfødt Kunstværk. Skuespillerne forstaa det ikke. Vi have 

for nylig haft tilstrækkelig Vidnesbyrd derom i Fru Oda Peter- 
sens Præstationer; denne Dame, hvis Talent det kgl. Teater 
meget uklogt har givet slip paa, tror sig selv stor i glimrende 
franske Karakterroller , medens hun er mange Fold interessantere 
selv i en daarlig dansk Vaudeville. Kun i københavnske Kome- 
dier vil hun finde Anvendelse for sit Virtuostemperament og 
snørklede Spil. 

Dog der er en anden rent praktisk Grund, hvorfor det kgl. 
Teater tæller saa faa fremragende Kræfter for Tiden. Det er 
simpelthen Privatteatrene, som bevirke det. Før 1850 maatte al 
dramatisk Ævne ty til det kgl. Teater, da der intet andet Sted 
gaves, hvor det stræbende Talent kunde haabe Berømmelse og 
gunstig Stilling. Selv om Begynderen ikke var videre fremragende 
dannedes han dels ved Sysselsættelsen med betydelige Opgaver 
dels ved Omgangen med de første Kunstnere. Nu er det helt 
anderledes. Nu sluge Privatteatrene alle Kræfter, som ikke kunne 
udholde lang og møjsommelig Venten ved det statsunderstøttede 
Teater og som meget menneskeligt foretrække hurtig Befordring 
og en langt større Indtægt. Og hvis saa endda Privatteatrene 
kunde betragtes som en Forskole til den nationale Scene! Dog 
dette er langt Ira Tilfældet. 

Siden 1850 er ikke én betydelig Kunstner kommen med et 
paa Privatteatrene erhvervet Navn til det kgl. Teater og har 
hævdet sig der. Man maa ikke herimod anføre Vilhelm Viehes 
og Adolf Rosenkildes Navne; ti disse, som oprindeligt havde til- 
hørt det kgl. Teater, fik deres virkelige Uddannelse i Norge, 
ihvor vel de senere nogle Aar tilhørte Kasino. Sagen er den: 
Privatteatrenes sammenflikkede og uregelmæssige Repertoire ud- 
danner ikke de Skuespilleres Ævner, som søger til dem. Og 
dette er en Absurditet mere i det hele System: paa den ene Side 
henviser man det kgl. Teater til at supplere sine Rammer fra 
Privatteatrene og paa den anden Side forbyder man disse Op- 
førelsen af saadanne Stykker, der faa Betydning for de frem- 
stillendes kunstneriske Udvikling. Paa alle tre Privatteatre er der 
i hele den forløbne Vinter maaske spillet to eller tre Stykker, som 
besad literær Værdi og som saa naturligvis druknede i den bro- 
gede Strøm af alskens Oversættelser. Og upaatvivleligt findes 
der dog Kræfter, som vor første Scene havde god Brug for. Jeg 
skal ikke nævne Navne, som let vække overflødig Strid; men for 
de dødes Vedkommende kunne vel alle blive enige om, at Frederik 

Madsen var bleven en uovertræffelig holbergsk Henrik, og at 
Nationalteatret ikke kunde faaet nogen vittigere og rappere Pernille 
end den for kort Tid siden afdøde Fru Holst. Det kgl. Teater 
prøver og afskediger Skarer af Debutanter, men har ikke den 
ringeste nyttige Tilgang fra Hovedstadens andre Scener. 

* * 
* 

Den forløbne Sæson har ikke bragt nogen Nyhed af literær 
Betydning. Man har spillet en talrig Mængde Enaktstykker, som 
man temmelig affekteret betitler Proverber: af dem var Af dans- 
ning, der drejede sig om to middelaldrendes resignerte Erotik, det 
morsomste og Unge Koner, der mindede om slusket Dame- 
haandarbejde , det værste. Kun to større Nyheder opførtes: 
En Skandale, der var et praktisk Stykke og fik et praktisk Re- 
sultat, og Garman & Worse, over hvilket jeg ingen Dom har at ud- 
tale. Det er det hele. Jeg skal ved Siden heraf minde om, at 
Dagmarteatret har opført Paa Hjemvejen af Alexander Kielland, 
hvis Smaastykker det kgl. Teater har forsmaaet — ligesom Strind- 
bergs og Fru Edgrens Dramer — , samt Kærlighed uden Strømper, 
og at Folketeatret har spillet Gengangere. Kasino har paa sin 
Aktivside kun en Bagatel af Hr. P. Nansen, hvis Kammerater 
var det originaleste af Vinterens Smaastykker og selvfølgelig blev 
forkastet af det kgl. Teater. 

Dette har hjulpet sig med Genoptagelser. Det staaende 
Repertoire er gyseligt: man skammer sig ikke ved Farinelli, og 
man aflirer endnu Abekatten; man serverer den flove Første Kær- 
lighed sammen med det helt forældede Rosa og Rosita; og Ud- 
førelsen er kun halvt god. Den var des værre ikke bedre 
for Reprisernes Vedkommende. De tre store Stykker, man ind- 
studerede paa ny, have trukket fuldt Hus mange Gange, skønt 
Spillet ikke var glimrende. I Elverhøj trøstede man sig med Mu- 
siken, i En Spurv i Tranedans syntes de lidt tomme Løjer endnu 
lattervækkende og endelig nyder Bagtalelsens Skole, som er en 
spidsborgerlig, ikke synderlig original Komedie af en gammel- 
engelsk Scribe, her i Landet et Ry som Mesterværk, der i Fore- 
ning med dets effektfulde Intrige tilfredsstillede Publikum og Kri- 
tiken. En fremragende Præstation rummede intet af disse Skue- 
spil. Derimod fordrede Hr. E. Poulsen med Rette Tartuffe spillet 

Tilskueren. 1884. 29 

nogle Gange for at vise sin virtuosmæssige Behandling af Titel- 
rollen. Hamlet er omtalt oven for, og hermed er Sæsonens Arbejde 
gennemgaaet. 

Tager denne Opregning sig allerede mager ud, bliver dog Re- 
sultatet endnu tarveligere for de to andre Kunstarter, som Teatret 
dyrker. Den store kostbare Opera har i alt formaaet at bringe to 
nye Akter (Spanske Studenter) paa Benene i hele den forløbne 
Sæson, og hvad de gamle Sager angaar, tør man roligt paastaa, 
at Triumfer ere ikke her blevne fejrede. Det er ingen ublandet 
Nydelse at høre Figaros Bryllup paa vort Teater — det skorter 
baade paa Sang og Spil. Man vil ogsaa sjældent overvære noget 
saa provindsagtigt som Opførelsen af Fra Diavolo, hvor Røver- 
helten er lidet troværdig som Marquis, Zerline hverken er skælmsk 
eller koket og den skønne Englænderinde kun vilde bedaares af denne 
Fra Diavolo. Vi have faaet en ny og udmærket Kapelmester, 
vi have et rutineret Orkester — men der er Dyrtid baade paa 
Sangere og Sangerinder. 

Værre endnu staar det med Balletten, hvor man ikke har 
præsteret et eneste nyt Arbejde trods det store Personale, den 
udkræver. De alt for kendte, skønt meget smukke Balletter — 
uddansede som gamle Balskøijieder — trækkes stadig over Gulvet. 
Det er Synd imod Bournonvilles Arbejder, idet Publikum paa den 
Maade taber sin Sympati for deres virkelige Poesi. Og hvis man 
saa endda havde udstyret dem smagfuldt og rigt! Men tvært 
imod: Kostumerne ere hæslige og Dekorationerne lappede sam- 
men, og indenfor denne Ramme hoppe saa endel Mandfolk 
omkring, mange Børn og ældre Damer og nogle unge Kvinder. 
Ligesom ved Skuespillet findes her et Par dygtige Kunstnere, 
omgivne af én stor Middelmaadighed. Det hele er en Ynk: Opera 
og Ballet lige hensygnende og faldefærdige. 

Og her ere vi naaede til vort Teaters Grundskade. De tre 
Kunstarter ødelægge gensidigt hinanden som tre nærplantede 
Vækster, der berøve hinanden Luft og Sol. Ingen af dem vinder 
frem og faar sin fornødne Pleje, fordi der hverken er Tid eller 
Plads til alle. Og denne Strid mellem Skuespillet og Operaen er 
over hundrede Aar gammel; siden 1750 har vort arme National- 
drama kæmpet imod snart italiensk Opera seria snart franske 
Syngestykker, har været undertrykket af Direktører, der var Kompo- 
nister, hundset af Teaterchefer, som havde Primadonnaen til Mai- 
tresse, forsømt af Dilettanter, der fordrede Sangstemme som første 

Betingelse af enhver Skuespiller. Hvad var Vaudevillen andet end 
et Kompromis mellem Skuespil og Opera, og hvad er Elverhøj 
andet end en storartet Festvaudeville, med hvilken den smidige 
og kloge Heiberg vandt Hoffet for sin Yndlingsgenre? Der blev 
ingen Fred for Skuespillet: alle dets store Fremstillere maatte 
gøre Operatjæneste. Ja, lige til vore Dage finder dette Sted, vi 
have endnu set vor første Karakterskuespiller udmærke sig i 
Heltevaudevillen Bertran de Born og derfra var Springet kun 
ringe til en Operarolle j Drot og Marsk. Og medens saaledes 
Vaudeville og Opera trængte paa fra den ene Side, pressede Bal- 
letten af al Ævne fra den anden: den gav vore Skuespillerinders 
Opdragelse en ensformig Overkridten og fordærvede deres Natur 
med Dansestillinger, og den fordrede og fik vore Skuespillere an- 
vendt i de store Pantomimer. Hvorledes skulde vor Skuespilkunst 
frelse sig ud, klemt mellem Skjolde som den var? Og man 
mærke, hvorledes Tilstanden maatte forværre sig efter 1850, da 
Privatteatrenes Konkurrence opstod: nu fordredes netop enhver 
Anstrængelse for at skabe en kraftig Kunst, men hvor kunde man 
faa Publikums Smag oplært, naar den stadig dreves ud af dens 
sunde Bane ved Opera, Vaudeville og Ballet? Hvad er Følgen 
bleven ? Øhlenschlæger kan slet ikke spilles og Holberg kun halvt, 
og den ægte fremmede Poesi tør man ikke byde et Publikum, der 
er forvænt med Opera og Ballet, og hvis Gane kun taaler farce- 
agtige Lystspil eller gode gamle Vaudeviller som Elverhøj. 

Heri ligger naturligvis ingen som helst Animositet mod 
Opera og Ballet. Tvært imod, hvem vil ikke gærne høre smuk 
Musik godt sunget eller se yndefulde Danse? Men Skuespillet er 
det vigtige, det hvorpaa det kommer an. Først vil vi høre Tidens 
bevægende Tanker udtalte i vort Modersmaal — lad dem saa 
synge og danse bag efter! Med Sang og Dans opdrager man ingen 
Nation; Skuespillet derimod er en Højdemaaler for vor Dannelse. 

Og saa findes der endog det underlige tragi-komiske For- 
hold, at det er Skuespillet, som maa bære de to andre Kunst- 
arter. Ingen af dem betaler sig, ingen af dem skaffer saa stor 
Indtægt som den fælles Fjende. Da dette maaske er mange ube- 
kendt, skal jeg anføre nogle talende Tal fra de officielle Beret- 
ninger: 

I de to sidste Sæsoner var Gennemsnitsindtægten pr. Aften 
saaledes fordelt: 

29* 

For Skuespil . . . 2,814 Kr. 2,683 Kr. 
For Opera .... 2,354 Kr. 2,409 Kr. 
For Ballet .... 2,328 Kr. 2,347 Kr. 

Heraf ser man da, hvorledes Skuespillet altid indbringer mere 
end de to andre Genrer. Dog dette er endnu ikke synderlig op- 
lysende; man maa dernæst vide, hvor mange Forestillingsaftener 
hver af Kunstarterne udfylder. Saa faar man et Skøn over hvers 
Part af Indtægten. Forholdet stiller sig for de to samme Sæ- 
soner saaledes: 



Forholdet er omtrent som 3 til 1. Skuespillet indbringer altsaa 
gennemsnitlig mere end Opera og Ballet, skønt det opføres næsten 
tre Gange saa ofte som begge til sammen. Men hermed er vi 
endnu ikke færdige. Naar vi nemlig komme til Udgiftssiden, 
stiller Forholdet sig omvendt, men lige saa gunstigt for Skue- 
spillet. Her foreligger ingen statistiske Data og des heldigere er 
det, de ikke behøves. Utvivlsomt koster Opera og Ballet det ti- 
dobbelte af Skuespillet. Man tænke blot paa, hvorledes dette be- 
strides af en halv Snes Kræfter, medens de andre Kunstarter 
kræve et uhyre Personale: Korister og Figuranter og Statister og 
det store Orkester med alt hvad derhen hører. Til Indstudering 
og Prøver kræve Opera og Ballet desuden den mangedobbelte 
Tid, og endelig er deres Udstyrelse langt dyrere end Skuespillets. 
Hvad har dette vel kostet i Aar, hvor Opera og Ballet næsten 
intet Udbytte have givet? Kun nogle faa Tusender sikkert; man 
har endog langt overdrevet hvad Udstyrelsen af Hamlet krævede. 

Man kan da kortelig sige saadan: Naar Teatrets Indtægt 
budgetteres til 700,000 Kr., saa tjæner den højt regnet halve 
Snes Mennesker, der bærer Skuespillet, de 600,000 deraf — det 
vil sige hver 60,000 Kr. Hele det øvrige Personale til sammen 
tjæner det sidste Hundredtusende. Og naar Udgiften sættes til 



I 1881—82 

32 Skuespil opførte 

28 Operaer og Balletter . . . 



270 Gange 
114 Gange 



I 1882—83 

35 Skuespil opførte 

23 Operaer og Balletter . . . 



292 Gange 
101 Gange. 

den samme Sum, koster den samme halve Snes maaske hundred- 
tusend Kroner, medens hele det øvrige Personale forbruger de 
resterende 600,000 Kroner. Unægtelig, et mærkeligt finansielt 
System. 

Her synes da følgende bevist: Opera og Ballet ødelægger 
Dramet og Skuespilkunsten ideelt og praktisk, aandeligt og peku- 
niært. Og saa er Konsekvensen simpel: vi maa rydde Scenen. 
Vi maa skabe en ny for de to Kunstarter, hvor de kunne komme 
til deres Ret og hvor de omhyggeligt plejede ogsaa ville betale 
sig. Men Skuespillet skal i Højsædet! Dets Hjem er bygget, og 
de andre maa vige Pladsen. 

Det gælder at fremkalde den offentlige Mening, der fordrer 
det fornuftige og nødvendige. Det kgl. Teaters Monopol bør 
hæves, for Tiden er ikke mere til Monopoler og særlig dette gør 
kun Skade, idet vor nationale Literatur derved gemmes for Folket. 
Og dernæst kræves fuld Teaterfrihed ! Lad enhver, der kan, bygge 
et Teater og lad ham spille, hvad han formaar, men man tvinge 
ikke Privatteatrene til at opføre Udlandets daarlige Kram — sam- 
tidigt med man skriger over Frivolitetens Smitte — for at bevare 
den gode Literatur for det kgl. Teater, som slet ikke har Tid 
eller Ævne til at føre den frem. Først naar man fjærner Opera 
og Ballet, vil det kgl. Teater blive en literær og kunstnerisk 
Scene. Saa kan det kgl. Teater faa et fast Repertoire af vor 
gamle dramatiske Literatur og medens det en Gang imellem giver 
os en Prøve af Udlandets nyeste Kunst, lade alle Retninger i vort 
Aandsliv, konservative og frisindede, æske sin Dom fra dets Bræd- 
der. Saaledes skabes en national Scene, værdig den danske Skue- 
pladses Stifter, hvis Jubelfest vi snart skal fejre. 

Edvard Brandes. 

Moralstatistik. 

Die Moralstatistik in ihrer Bedeutung far eine Socialethik. Von Alex- 
ander von Oettingen, ord. Professor und Doctor der Theologie in Dorpat. 
Dritte, vollståndig umgearbeitete Auflage. Erlangen, 1882. 832 + CLII. 8°. 



Moralstatistik i videre Forstand kan man maaske be- 
stemme som Fællesbetegnelse for den Gruppe af statistiske Under- 
søgelser, der ved Hjælp af Tallene ikke blot ville angive de men- 
neskelige Tings Tilstand og Udvikling, men ogsaa — som »Moralf 
af disse Tal — ville søge en Basis eller en Støtte for det etiske 
Synspunkt, ud fra hvilket de i Tallene angivne Hændelser og 
Handlinger skulle bedømmes. Ind under denne Definition gaar 
da baade den tyske Teolog Sussmilchs statistiske Værk »Die 
gSttliche Ordnung« (1741) og den belgiske Astronom Quetelets 
statistiske Værk »Sur l'homme . . ., ou essai de physique socialec 
(1835), to af de ypperste Værker i den hele statistiske Literatur 
(se Anm. 1). Til denne Definition passer ogsaa Oettingens Ar- 
bejde. — Som Moralstatistik i snævrere Forstand kunde man da 
betegne Statistiken over en Række af saadanne sociale Forhold, 
som have det tilfælles, at man formener at kunne prøve Befolk- 
ningens Moral efter den Styrke eller Svaghed, hvormed disse For- 
hold lægge sig for Dagen. En Statistik af denne Art, om Be- 
folkningens Moral eller Umoral, er for en væsentlig Del gennem- 
ført i Oettingens Værk, der saaledes paa den ene Side lægger de 
meddelte statistiske Data til Rette for at udfinde det etiske Syns- 
punkt til Forstaaelse og Bedømmelse af Menneskelivet, paa den 
anden Side ud fra dette Synspunkt benytter de meddelte Tal for 
hermed at prøve Befolkningens Moral. 

Det smukke Formaal, som Oettingen saaledes har sat sig, 
lider imidlertid kendeligt under, at det socialetiske Synspunkt, der 

skal findes, bringer Forf. allerede fiks og færdig med til sin Under- 
søgelse — de indsamlede Data skulle kun være en Støtte for 
Rigtigheden af hans Livsanskuelse — , og de statistiske Data om 
Befolkningens Moral, som han anfører, synes væsentligst samlede 
som Tekststeder for en Række af Prædikener til Opretholdelse af 
den lutherske Sædelære. Der skabes herved et Konglomerat af 
filosofisk Teologi, Statistik og Moral, hvis Hovedkendemærke er 
det, at Konklusionerne ere forud givne, og at Præmisserne, hvis 
de ikke passe, stedse, om end uvilkaarligt, søges tilpassede. Naar 
de statistiske Opgørelser overalt støtte og bevise de Sandheder, 
som man forud vidste skulde resultere, er det en Elskværdig- 
hed hos Statistiken, som man faar en Mistanke om, den ikke 
ganske frivillig er gaaet ind paa, man frygter, den med en blid, 
men fast Haand er ført hen imod sit Maal, saa prøver man endnu 
en Gang og nævner til sidst Barnet ved sit rette Navn: Tendens- 
statistik. Et saadant Angreb for Tendensstatistik har Forf. da 
ogsaa ventet sig, og han gaar ikke af Vejen for det, han vil ikke 
liste sig bort; tvært imod tager han Tyren ved Hornene og ud- 
taler sig i sin Fortale paa følgende Maade: 

»Ligesom i Forordet til andet Oplag (1874), saaledes til- 
staar jeg endnu i Dag, at jeg ikke er traadt »forudsætningsløs« 
til det Undersøgelsesfelt, som ligger foran mig. Det forekommer 
mig, at alle de, som virkelig tro. at de gaa til den Art Forsk- 
ninger uden bestemt Verdensanskuelse, i heldigste Tilfælde narre 
sig selv. Hvad man i denne Henseende kan fordre af den ærlige 
Videnskabsmand er tre Ting: for det første, at han ikke skjuler 
sit Standpunkt, men hensynsløst bekender det; for det andet, at 
han ikke øver Vold mod Kendsgerningerne eller forskyder dem i 
Teadensens Tjæneste; for det tredje, at han byder Læseren Mulig- 
hed for en Kontrol. 

»Jeg beder altsaa, om man vil prøve nøje. Jeg vil lade 
Kendsgerningerne tale. Naar der sluttelig ud af disse viser sig 
en Bekræftelse af den kristelige Verdensanskuelse for mig, saa 
kan jeg kun oprigtig glæde mig derved. Men jeg vil gaa strængt 
metodisk til Værks og lader foreløbig Resultaterne staa hen. I 
hvert Fald ligger den Hensigt mig fjærn, at begrunde den kriste- 
lige Sædelære eller at bevise det godes sande Love ved moral- 
statistiske Data. Jeg holder ikke af at bringe fremmed Ild paa 
mit Alter og hader ethvert Forsøg paa at styrke Trossandheden 
ved falske Slutninger og Skinbeviser .« 

Disse Forfatterens Ord afvise jo paa en ærlig og kraftig 
Maade mulige Beskyldninger for, at han skulde have misbrugt 
Statistiken, grupperet Tallene til Brug for sine etiske Formaal. 
Men det faar ikke hjælpe. Det hele, man faar ud af Forordet, 
er, at Forf. er i god Tro, og at han anser det for muligt at 
skrive en statistisk Socialetik, saaiedes at Statistiken i dette Værk 
kan benyttes som fuldgyldig, videnskabelig Statistik. Men saa 
længe et Værk som det foreliggende af det store Flertal af dem, 
der benytte det, ikke tages i Hænde med al den Varsomhed, som 
dets Titel, selve dets undskyldende Forord og dets moraliserende 
Fremstiliingsmaade paa Forhaand nødvendiggør, saa længe Værket 
betragtes og benyttes som .» Moralstatistik t , saaiedes at Grupper- 
ingen af de enkelte Data og Betragtningerne over disse anses 
som det sidste Ord, den statistiske Videnskab ved hensynsløs 
Forskning og saa fordomsfri Betragtning som mulig for Tiden 
har at sige om disse Ting — saa længe maa man protestere 
over for denne Sammenblanding af en Lærebog i konfessionel 
Moral og en videnskabelig Statistik. Det er godt nok med denne 
Bekendelse om, ikke at være gaaet forudsætningsløs til Arbejdet, 
men det havde været bedre — for Statistiken — om Forf. med 
Sandhed kunde have udtalt, at de Forudsætninger om Tingenes 
Sammenhæng, om Verden som den er, og som den burde være, 
som han medbragte ved Paabegyndelsen af sit Værk, dem havde 
han i saa hwj Grad som muligt søgt at løsrive sig fra under sit 
Arbejde. Det havde været bedre, om han havde anerkendt, at 
netop fordi Moralstatistiken ved sin Omhandling af de sociale 
Forhold saa let fører sine Dyrkere paa Afveje, saa let bringer 
dem til at skrive Tendensstatistik, netop derfor maa man ikke 
gaa til Værket med opskrevne Faciter. Naar en Arbejder vil 
give en statistisk Fremstilling af Arbejderforholdene, da kan det 
ikke nytte, at han i sit Forord moddeler, at han er gaaet ud fra 
den socialistiske Anskuelse om, hvorledes Arbejdets Ordning burde 
være, skrevet Bogen med denne Forudsætning for Øje, været 
glad ved, naar Tallene viste, at hans Forudsætning var rigtig, at 
kun hans System var det gode, og ethvert andet førte til Ulykke 
— og det er ikke hans Skyld, at Tallene viste dette overalt — , 
men at han paa ingen Maade har gjort Vold paa Tallene, efter- 
som det ikke er hans Sag at bringe fremmed Ild til sine Ideers 
Altre. Den Statistik, han paa denne Maade har udarbejdet, kan 
indeholde mange fortræffelige Oplysninger og interessante Ting, 

men Værket som Helhed bliver aldrig et videnskabeligt; det kan 
blive et udmærket apologetisk Værk, men kun som saadant tør det 
da benyttes. At det sete afhænger af Øjnene, som se, er en lige 
saa umiskendelig Sandhed som den endnu almindeligere og, om 
muligt, endnu uomstødeligere, at Menneskene — og dermed deres 
Værker — ikke ere, som de burde være. Men vi stræbe netop 
hen imod Idealet, bl. a. ogsaa ved at søge at gøre vort Øje klart- 
skuende, og dersom det, at Idealet ikke kan opnaas, skal give os 
Ret til, f. Eks. paa Statistikens Omraade, med en vis Dristighed 
at styre lige paa med farvede Glas, saa lad os lige saa godt med 
det samme dele denne interessante Disciplin i forskellige Under- 
afdelinger efter Brillernes Art. Jeg foreslaar lyserøde Glas til 
lyserød Statistik for Manchesterpartiet, sorte Glas til sort Statistik 
for de Ultramontane , brandgule eller brandrøde Glas til gul og 
rød Statistik for de misfornøjede og revolutionære o. s. fr. 

Er da Oettingens 1000 Sider store Værk en Samling af 
Avisartikler, hvor der af de Talmængder, der nu til Dags staa 
til Raadighed om alle Tilstande og Forhold, er udpillet de faa, 
der hver Gang passe til det foreliggende Øjemed? Nej, saare 
langt fra. Da var Bogen ikke bleven det Værk, Lægfolk i Tysk- 
land og Norden i Almindelighed ty til, naar de ville have fyldig 
Besked om de Spørgsmaal, den behandler, endnu mindre var 
Bogen bleven et Hjælpemiddel af Betydning for enhver statistisk 
Undersøgelse i de omhandlede Retninger. Med uhyre Flid er 
Materialet samlet allesteds fra, paa mange Punkter — men dog 
noget forskelligt, eftersom der var god Viljo til — er Materialet 
kritisk sigtet og sammenarbejdet. Der er ikke faa Partier af 
Værket, hvor Stoffets Mængde og Behandling er saa fortrinlig, 
som man kan ønske sig, der er saa godt som ingen Del af 
Værket, hvor man ikke vil belæres af de meddelte Data og af de 
omhyggeligt samlede forskellige Anskuelser om Spørgsmaalene, 
selv om man véd, hvad der til Slutning skal følge som den rigtige 
Opfattelse. Men netop fordi man saa langt fra her har med en 
Dilettant at gøre, at man paa adskillige Steder i Bogen møder 
den grundige og udmærkede Forfatter, netop derfor er dette Værk 
en Prøve paa Systemet, et Bevis paa, at teologisk Statistik er en 
lige saa stor Uting som enhver anden Art af Hensigts-Statistik. 
Der er ikke Tvivl om, at en stor Del af Oettingens Læsere have 
følt dobbelt Glæde ved hans Værk, fordi det har været dem en 
Husvalelse at se saa omhyggeligt og tilsyneladende saa udtøm- 

mende godtgjort, hvordan de menneskelige Forhold, hvor de forme 
sig godt og lykkeligt, have taget deres Udgangspunkt i den Moral, 
der er Forfatterens og Læserens, men hvor de forme sig uheldigt, 
have forsyndet sig mod denne Moral. Men lige saa vist er det, 
at for en Statistiker bevirker denne stadige lykkelige Paavisning 
af, at Tallene netop ere, som de burde være til de paagældende 
Øjemed, en dyb Mistænksomhed mod alle saadanne Tal, der ikke 
ere meddelte umiddelbart (uberegnede, ugrupperede). Det er Bog- 
ens store Samling officielle Data, positive Meddelelser, der giver 
den Værd for Statistikeren, i saa Henseende kan Værket hyppigt 
benyttes leksikalsk; den øvrige Del af Bogen er ham imod som 
en betydelig Forfatters, sikkert ubevidste, Misbrug af Videnskaben. 



Det Oettingen vil opnaa ved at sammenslynge Etiken 
med Statistiken er to Ting. For det første vil han vise, at 
de store Tal aabenbare Forsynets Styrelse derigennem , at 
Millioner af Enkeltviljers frivillige Handlinger samle sig til 
faste Former og som Helhed styres af Normer og Love, 
Love for Gennemsnitstilstanden og Love for Afvigelserne, der i 
stadig Opvejning af hverandre stedse paa ny skabe Niveauet og 
derefter atter Bølgegangen, saaledes at altsaa den enkelte bidrager 
til Fuldbyrdelsen af disse Love som Led af Helheden, uden at 
derfor den enkelte som saadan er bunden i sin Handling og der- 
for skulde kunne fritages for sit Ansvar. Ved denne Anskuelse 
gør Oettingen Front dels imod de Teorier, der stille den enkelte 
uafhængigt af generelle Samfundslove , dels imod de Teorier, der, 
med Henvisning til den Lovmæssighed i Livsfænomenerne, som 
fremlyser af Tallene, nægter den enkeltes Ævne til at handle frit 
og derved tillige fjærner hans personlige Ansvar. Oettingen vil 
dernæst vise, at de Sædelærens Love, som man ad anden Vej er 
naaet til, støttes af Tallene paa dobbelt Maade, dels direkte, ved 
at Tallene vise, at Menneskeheden i sin Sammensætning — efter 
Køn, Alder osv. — er indrettet paa at fuldbyrde disse Love og 
ingen andre, dels indirekte, ved at Tallene godtgøre, hvilke For- 
styrrelser og Ulykker, der følge med at fravige disse Sædelig- 
hedens Love. Det er dette sidste — Paavisningen af den positive 
Morals Sammenhæng med Tallene — som danner Bogens Hoved- 

indhold, men som, i den Form, hvorunder Opgaven er søgt løst, 
efter min Anskuelse er mislykket og maatte mislykkes. Jeg skal 
i den følgende Undersøgelse, der kun vil holde sig til denne Side 
af Oettingens Værk, nærmere søge at godtgøre den nys nævnte 
Anskuelse. 

I. 

Det første Hovedafsnit af Oettingens Bog omhandler de to 
Køns Ligevægt, deres Tendens til Uge stor Talrighed, dette Spørgs- 
maals Betydning for Ægteskabsinstitutionen, Ægteskabets Hellig- 
hed, Nødvendighed og Nytte, Ægtefællers Skilsmisse, Skilsmissens 
Former og Misbrug, Kønslivet udenfor Ægteskabet, Prostitutionen, 
den ægteskabelige Frugtbarhed og Befolkningsforøgelsen, Frugt- 
barheden udenfor Ægteskabet, de uægte Børn og Hittebørns- 
væsenet. Som man ser, er her med faa Ord — der kun daar- 
ligt antyde 300 Siders udførlige statistiske og filosofiske Behandl- 
ing af Spørgsmaalene — betegnet Forfatterens Formaal: at give 
en statistisk Fremstilling af Kønsforholdet, dets normale og dets 
abnorme Forløb og dets Forhold til Socialetikens Fordringer. 
Forfatterens Statistik er imidlertid ikke overalt lige god. Man 
mærker det. rent teknisk, straks i de første Afsnit, og jeg skal, 
som Eksempel, anføre Forfatterens Beviser for en af de Teorier, 
som han sætter i Spidsen for sin Undersøgelse, og som vistnok 
er fuldkommen korrekt, men fra hvis Hovedregel der er over- 
maade mange Afvigelser, som det er vanskeligt eller foreløbig 
ugørligt at forklare — og som der derfor er nogen Fristelse til 
at bortforklare. Spørgsmaalet drejer sig om det bekendte og 
højst vidunderlige Fænomen, at den Overvægt i Antallet af fødte, 
som Drengene have over for Pigerne, i Reglen synes at vokse 
efter Kalamiteter som Krige o. 1., som i en betydelig Grad er 
gaaet ud over Mandkønnet, og der efter paa ny noget aftager, 
naar Forholdene igen ere komne i Ro. Naturen reagerer altsaa 
og søger at bringe Forholdet mellem Kønnene tilbage i den vante 
Form. Hvorledes dette kan paavises i Detaillen, og hvilke Aar- 
sager, man har anført til, at dette Fænomen ligesom i det hele 
taget Drengenes Overvægt ved Fødselen indtræder, skal jeg ikke 
her komme ind paa. Med Hensyn til Oettingens Bevismaade skal 
jeg imidlertid nævne hans Beregninger for Perioden efter Krigen 
i 1870. Han meddeler, at der i Sachsen fødtes gennemsnitlig af 
hver 10,000 levendefødte: 



Digitized by Google 



452 



Moralstatistik. 



Drenge Piger 

1834—70 . . . 5128 4872 

1871 . . . 5139 4861 

1872 . . . 5132 4868 

1873 . . . 5141 4859 
' lb74 . . . 5143 4857 

Hvad der her er utvivlsomt, er, at der i de 4 Aar 1871 — 74 er 
forholdsvis flere Drenge end i Tidsrummet 1834—70, men, selv 
bortset fra den nedad gaaende Svingning i Aaret 1872, hvad be- 
tyder saa de 4 Aar imod de 37 Aar? Hvoraf véd man — og 
Oettingen giver i saa Henseende ingen Oplysninger — at der ikke 
i de fbregaaende 9 X * Aar har været adskillige saadanne Sving- 
ninger, at der ikke har været større Forholdstal og der efter atter 
mindre Forholdstal for Drengenes Fødselstalrighed end det, det 
enkelte Gennemsnitstal for 1834 — 70 angiver? Det, jeg ønsker 
her at illustrere, er min ovenstaaende Bemærkning om, at man 
ikke kan bruge Oettingens grupperede, men kun hans uberegnede 
Tal. En Tabel som den nys anførte er, uden videre Tilføjelse, 
muligvis rigtig, men, videnskabelig set, utilstedelig, fordi de 4 
enkelte Aar ere sammenlignede med de 37 Aar under ét, og der- 
for Muligheden for, at man 1841 — 44 — uden foregaaende Krigs- 
aar — finder den samme Svingning opefter som 1871 — 74 lige 
saa stor, som at man ikke finder den; og det samme gælder 
selvfølgelig et hvilket som helst andet Firaar af de 37 Aar. Der- 
for bevise de her nævnte Tal kun saare lidet for det foreliggende 
Tilfælde, og med Hensyn til Sætningens almene Gyldighed bevise 
de slet intet. Men af større Betydning end denne uheldige Maade 
at opstille sine Tabeller paa, er Forfatterens Tilbøjelighed til at 
lade sine Love gælde for alle Tilfælde, saa snart han ikke kan 
finde nogen plausibel Grund for, at de ikke skulde gælde, og som 
Eksempel herpaa kan anføres hans Fremstilling af Frankrigs 
Fødselsforhold efter dette Aarhundredes Krigsperiode. Han med- 
deler, at under Napoleonskrigene steg Drengefødslerne, der nor- 
malt er 105 for hver 100 Piger, paa Grund af det store Mande- 
fald til lidt over 106 i Aarhundredets første Decennium og endog 
til lidt over 107 i Aarene 1811—13. Først fra Aaret 1816 synker 
Tallet igen noget og vedbliver at synke, for igen at stige til 
IO6V2 i Begyndelsen af Trediverne. Som Grund til denne Stig- 
ning anfører Forf. Julirevolutionen. Saa synker Tallet igen og er 

endog i Slutningen af Treserne nede under 105; men heller ikke 
efter Krigen i 1870 vil Tallet stige rigtig, det holder sig paa 105, 
ja er endog i nogle Aar under dette Forholdstal. »Men«, siger 
Forf., »i det hele taget indtraadte der siden den tyske Krig saa 
abnorme Fødselsforhold i Frankrig, at der i 1878 fødtes 104,62 
ægtefødte Drenge mod 106,03 uægteføgte Drenge for hver 100 
Piger.« (Ægtefødslerne har ellers større Drengeoverskud end 
Uægtefødslerne). Naar man gaar denne Skildring af de franske 
Fødselsforhold igennem, forekommer det mig, at man belæres 
om: at den mangfoldige Gange gjorte Iagttagelse, at Drenge- 
fødslernes Tilvækst staar i Forbindelse med Mandefaldet i Krigen, 
bekræftes ved Fødselsforholdene under og umiddelbart efter Na- 
poleonskrigene, at man dernæst ingen Grund kan finde — eller 
at i hvert Fald Forf. ingen har opstillet — til Stigningen i Be- 
gyndelsen af Trediverne, eftersom Bemærkningen om Julirevolu- 
tionen (sammenlignet med Napoleonskrigene!) er mildest talt haar- 
trukken, og at man lige saa lidt kan finde nogen Grund til Stil- 
standen eller Nedgangen efter 1870, hvad der ikke kan skjules 
ved at kalde hele denne Periode saa abnorm, at man slet ikke 
kan regne med den. Den Statistiker, der intet Hastværk har 
med at faa sine Teorier og Love — baade for normale og ab- 
norme Tilstande — til at passe ind selv dér, hvor man, ærlig 
talt, staar noget forlegen med Forklaringen, vilde aldrig servere 
en saadan Gruppering baade af Tal og af Ord, som den her 
fremstillede, men Oettingen ødelægger paa denne Maade mange 
af sine gode Tal med daarlige. Helheden bliver upaalidelig, 
fordi Lovmæssigheden skal frem overalt, selv hvor Tallene, sete 
med almindelige Menneskeøjne, i hvert Fald foreløbig synes at 
staa ligegyldige over for eller endog at spotte Teorierne. 

Det centrale i Forholdet mellem de to Køn er hos Oettin- 
gen, som man kan forstaa, Ægteskabet. »Ægteskabet viser sig 
som det Kildepunkt, omkring hvilket alle Vener og Arterier i den 
kolossale Organisme samles ligesom omkring et pulserende Hjærte.« 
Det er for Ægteskabet, med dette for Øje, at Kønsligevægten 
(Kønnenes lige store Talrighed) og Kompensationstendensen (Køn- 
nenes Udjævning efter Forstyrrelser i Forholdet) finder Sted, Sam- 
fundets Kollektivvilje i Henseende til Ægteskabet er den dybest 
liggende Motor til de Strømninger, ved hvilke Talforholdet mellem 
de to Køn bestemmes, og her maa Førsteforklaringen til de 
sekundære Forklaringer søges. I Kraft af denne Opfattelse er 

det Oettingen om at gøre at paavise lige stor eller næsten Ug e 
stor Talrighed hos de to Køn som Grundlag for det monogamiske 
Ægteskab, hvilket er »den eneste sædeligt berettigede Form for 
ægteskabeligt Fællesskabe. Han meddeler derfor, at man ved at 
sammenstille Befolkningerne i 20 Stater med tilsammen 150 Mill. 
Indbyggere har udfundet, at der til hver 10,000 mandlige svarer 
10,072 kvindelige Individer. En mere detailleret Fremstilling giver 
han i følgende Tabel: 

Paa 10,000 af Mandkønnet fandtes af Kvindekønnet 
(i 12 Stater 1850—60): 

I Aldersklassen 0—5 Aar . . . 9803 

5—10 - ... 9766 

10—15 - ... 9705 

15-20 - ... 9984 

20—25 - ... 10685 

25-30 - ... 10423 

30—45 - ... 10246 

40-50 - ... 10170 

50—60 - ... 10680 

60-70 - ... 11734 

70-80 - ... 11708 

80- 90 - ... 13446 

over 90 - ... 15520 

Gennemsnitlig . . . 10273 

Som man ser, er der her ikke 10072, men 10273 Kvinder paa 
hver 10000 Mænd, og Aarsagen til denne Differens er, at man 
ved den sidstnævnte Opstilling kun har kunnet medtage 12 Stater 
med tilsammen 100 Mill. Indbyggere, fordi der i de øvrige ikke 
forelaa nogen Fordeling af Kønnene efter Aldersklasser. Det kan 
imidlertid ikke skjules, at man — hvis man kun havde haft et 
af de tvende Tal — lige saa godt vilde have taget de 100 Mill. 
som de 150 Mill. til Maalestok for Kvindernes Fordeling i de 
civiliserede Stater, og Resultatet vilde da være blevet, at man 
ved den sidstnævnte Beregning (de 150 Mill.) havde faaet et 
Overskud af l l s Mill. Kvinder i Evropa og Amerika, ved den 
førstnævnte (de 100 Mill.) derimod, af 5Vs Mill. Kvinder, saa at 
man ser, at man maa være varsom med at drage almindelige 
Slutninger fra Gennemsnitstal af vilkaarlig Størrelse, og end mere 
varsom, hvis man f. Eks. i dette Tilfælde vilde slutte fra For- 

holdene i de civiliserede Stater til Jordens Befolkning som Helhed. 
Selve den anførte Tabel benytter nu Oettingen til at godtgøre, at 
Differensen imellem de to Køn er mindst i den voksne Alder, 
fraregnet de senile Aldersklasser, at den i Særdeleshed er ringe i 
Alderen 15—20 Aar, og at vi, naar vi regne Ægteskabsalderens 
Grænser til 20 og 50, i de mellemliggende Aldersklasser finde 
100 Mænd i Evropa for hver 103—104 Kvinder, hvilke 3—4 pCt. 
derfor, afset fra alle øvrige Omstændigheder, maa forblive ugifte 
>og hellige sig til Diakonissehvervet eller en anden ædel jomfrue- 
lig Beskæftigelse«. 

Der er, efter min Anskuelse, i hele denne Betragtning kun 
det ene simple Faktum rigtigt, at dersom man havde samtlige 
Evropas Ægteskabsmuligheder at begge Køn samlede paa én stor 
Fælled, og dersom man, ligesom de preussiske Konger med deres 
Grenaderer, kunde og vilde parre dem to og to, saa vilde der 
kun blive 3 — 4 pCt. Kvinder tilovers, som da kunde blive Diakon- 
isser, hvis de syntes om denne Beskæftigelse. Med andre Ord: 
Forholdene, som de nu vise sig for os i Evropa — i Amerika er 
der paa Grund af den stærke Indvandring et mandligt Overskud, 
og om Forholdene udenfor de civiliserede Stater vide vi intet paa- 
lideligt i denne Retning — tyde paa, at der for Menneskene lige- 
som for forskellige Klasser af Dyre- og Planteverdenen kun er 
gjort ringe Forskel i Henseende til Talrigheden af de to Køn, som 
ere nødvendige for hinanden ved Forplantningen (se Anm. 2). 
Den ligelige Fordeling af de to Køn har imidlertid intet sær- 
ligt med det monogamiske Ægteskab at gøre. For det første 
ikke , fordi det Faktum , at der er lige mange Mænd og 
Kvinder, højst vilde betyde, at én Mand i en vis Tid kun kunde 
være i Besiddelse af én Kvinde og vice versa, men paa ingen 
Maade udelukker, at de begge to otte Dage efter kunde skifte 
Mager, hvad der efter Oettingens Mening visselig ikke er noget 
Ægteskab. For det andet ikke, fordi det lige store Antal Mænd 
og Kvinder kun giver en Mulighed for Ægteskab, men der jo 
ingen Naturlov er for, at den Attraktion imellem Manden og 
Kvinden, som man hidtil har anset for den mest eller den eneste 
etiske Basis for Ægteskabet, og som selvfølgelig Oettingen ogsaa 
holder paa, netop overalt skulde føre de rette i hinandens Arme, 
og hvad skulde saa de tiloversblevne gøre? 

Men dertil kommer, at, statistisk set, er den hele Grup- 
pering af Tallene lidet oplysende. Som man nemlig vil se af 

Tabellen, er netop de Aldersklasser, i hvilke Ægteskaberne i Ev- 
ropa hyppigst indgaaes, Aldersklasserne 20 — 25 og 25 — 30 Aar, 
de Aargange, hvor Kvindekønnet er forholdsvis talrigere repræ- 
senteret end i nogen anden Aldersklasse lige fra Fødselen indtil 
det 50de Aar, hvad der allerede beviser det negative, at Naturen 
ikke er saa retlinet som Filosofernes Tankegang og ikke altid er 
saa venskabelig at passe ordentlig ind i de Skruer og Hængsler, 
man har lavet i Stand til den. End videre vil man let blive op- 
mærksom paa, at det i Grunden ikke er de ligeartede Alders- 
klasser, hvor Kønnenes lige Talrighed er af Interesse, men stedse 
den højere Aldersklasse for Mændene, sammenlignet med den 
lavere for Kvinderne. Og endelig er denne Sæk, der kastes over 
Hovedet paa et saa vældigt Antal Mænd og Kvinder i Evropa, 
for at faa de lige store Tal ud, ganske vist en rummelig Ting, 
men den betager én Synet af det, der netop er af Interesse: Dif- 
ferenserne imellem de forskellige Folkeslag. 

Det er nemlig en statistisk Regel, der ikke er ilde at holde 
sig i Minde, at dersom man kan paavise den Lov, man har ud- 
fundet af de store Tal — sammensatte af alle Talgrupper — og- 
saa ved de enkelte Grupper, saa bestyrker dette i høj Grad Lov- 
ens Almengyldighed, men dersom man ikke kan dette, og man 
paa den anden Side ikke opererer med alle de Tilfælde (Individer), 
som Loven vil give et Udtryk for (in casu har man jo kun at 
gøre med omtr. en Tiendedel af Jordens Beboere), saa svækker 
dette Interessen for det fundne Udtryk eller kan endog gøre det 
upaalideligt. Og nu er Tilfældet dette, at det kun er nogle Stater, 
om end de fleste, hvor der er flere Kvinder end Mænd, men 
andre, hvor det modsatte finder Sted. Oettingen oplyser selv, at 
for den giftefærdige Alders Vedkommende træffer man mandligt 
Overskud i Belgien, Hannover og til Dels Frankrig og Portugal, 
og for hele Befolkningens Vedkommende finder man Overskud i 
Amerika, Holsten, Sardinien, Parma, Toscana, Kirkestaten (Be- 
regningen er fra før 1860) og Grækenland. For Amerikas Ved- 
kommende skyldes dette Forhold, som nævnt, Indvandringen af 
Mænd, for Holstens Vedkommende antages Udvandringen af Kvind- 
er som Tyende til Hamborg at være medvirkende. Men alle 
disse Staters Overskud af Mænd, særlig i den giftefærdige Alder, 
og, som Følge deraf, de resterende Staters end større Overskud 
af Kvinder, forstyrrer dette ikke Beregningen? De Stater, som 
faa en stor Mængde Kvinder tilovers, skulle de eksportere deres 

Kvinder til Giftermaal? Det nytter ikke, naar Teologen Oettingen 
vil indvende, at Naturen ikke har taget Hensyn til hvert enkelt 
Folkeslag, men kun til samtlige Folkeslag under ét, og at man 
kun dér maa søge Svaret, ti Teologien maa sandelig holde paa 
den babelske Sprogforvirring, og som Følge deraf tales der nu 
en Gang forskellige Tungemaal rundt om paa Jorden, og ere 
Menneskene delte i Stater og Nationer. Og det heldige er, at den 
samme Realbetragtning af Forholdene, som Bibelens konkrete 
Opstilling af og Sondring imellem de forskellige Folkeslag for- 
pligter Teologen til, det forpligter Videnskaben ogsaa Statistikeren 
til. Det mætter ikke ens Aand at faa at vide, at naar man læg- 
ger de 12 Stater sammen, saa er Forholdet mellem de to Køn 
saaledes og saaledes, naar man lægger 20 Stater sammen, har 
Forholdet forandret sig en Procent, og at Forholdene i disse 20 
Stater skal tages som Norm for de 200 Stater, for hvilke vi staa 
uden statistiske Hjælpemidler. Det vi interessere os for end mere 
end for dette almindelige Forhold — som i en vis Forstand er 
des mindre interessant for den menneskelige Etik, jo mere det er 
et almindeligt biologisk Fænomen, som ikke gør Fordring paa 
etiske Konsekvenser — det er, hvordan Forholdene ere i hver 
enkelt Folkegruppe, og hvorfor de ere saaledes. Den, der vil 
paavise Aarsagen til, at i en given Stat Mandkønnet er i et større 
Overtal over for Kvindekønnet, de gifte i større Overtal over for 
de ugifte osv., end i en anden Stat, han vil kunne præstere et 
Arbejde, der er af virkelig Interesse. For det første vil nemlig 
de Tal, han arbejder med, ikke repræsentere en uvis Del af et 
Hele, men selv staa som en Helhed, for det andet vil han kunne 
staa inde for de Tal, han meddeler, og for deres Ævne til at 
sammenlignes i en langt bedre Grad, end om han benyttede 
internationale Tal, for det tredje vil han kunne gaa til Bunds i 
Tingene og søge de historiske og kulturmæssige Betingelser for, 
at Forholdene ere, som de ere, og endelig vil han paa en frugt- 
bringende Maade kunne gaa Etiken til Haande, fordi han vil 
kunne belyse de konkrete Forhold, der ere bestemmende for Ting- 
ene, saaledes som de have formet sig i den enkelte Stat, kunne 
erfare de Sædelighedsbetingelser , under hvilke denne Stat har 
udviklet sig og kunne stille bedre Diagnoser om de Samfunds- 
sygdomme, der maatte være tilstede, end naar. han beskæftiger 
sig med Samfundet i sin Almindelighed, hvor Sygdommene i 
Reglen gaa ind under den fælles Betegnelse Tidens Giftstof eller 

Tilskueren. 1884. 30 

a. 1., som synes at være et Stof, der svæver over Vandene i den 
største Ubestémmelighed , og der ligesom Flogiston eller Æther er 
en højst nødvendig Ting til Forstaaelse af den hele Samfunds- 
orden, men som er. meget vanskelig at blive klog paa. (Jfr. om 
den internationale Statistik v. Inama-Sternegg , hvis Anskuelser i 
det væsentlige svarer til det her udtalte, i Jahrb. f. National- 
oekonomie u. Statistik, XLI, Pag. 515 fif). 

Forholdet er altsaa dette, at selv om der var netop lige 
mange Mænd og Kvinder i Evropa i den Alder, hvor Individerne 
gifte sig, vilde dette kun give en formel Mulighed for monogamisk 
Ægteskab, men intet mere, fordi, som paavist, hverken Kærligheds- 
momentet eller Troskabsmomentet, de to konstituerende Momenter 
for det monogamiske Ægteskab, kunne stilles i direkte Forbind- 
else med en saadan Fordeling af Kønnene. Men dernæst er og- 
saa den opstillede Lighed i de to Køns Talrighed for saa vidt 
kun formel, som der intet Hensyn er taget til, at i nogle Lande 
have Mændene Overvægt over Kvinderne, i andre Kvinderne en 
saa meget større Overvægt over Mændene, og at det kun er ved 
Sammenlægningen af Tallene, at der sker en tilnærmelsesvis Ud- 
jævning. Vil man derfor se bort fra de oven for anførte kon- 
stituerende Momenter for det monogamiske Ægteskab og kun 
holde sig til Individantallet i de to Køns giftefærdige Alders- 
klasser, da maatle man begynde med de Undersøgelser, der ere 
foretagne om disse Forhold hos Naturfolkene, søge godtgjort, 
hvorledes Forholdet mellem de to Køn er i Naturtilstanden, og 
hvorledes det her paavirker det kønslige Samliv. Man maatte 
end videre søge fremdraget, hvorledes Forholdet stiller sig i de 
polygamiske Stater, om Polygamiet her muligvis skulde være en 
Følge af en meget betydelig Overvægt i Kvindetallet, eller om det 
fremkalder en saadan Overvægt, eller om der, hvad de fleste 
synes at antage, er omtrent samme Forhold mellem Mænd og 
Kvinder i disse Stater, som i de monogamiske, og at som Følge 
deraf Polygamiet i de velhavende Kredse af Befolkningen skaber 
en stor Mangel paa Kvinder i Befolkningens øvrige Lag. Vil 
man endelig nøjes med at undersøge Forholdene i Evropa alene, 
da ligger det nær, netop ikke at holde sig til Gennemsnitstallene, 
men for hvert enkelt Lands Vedkommende at faa undersøgt, om 
der er noget Forhold mellem de to Køns Fordeling i dette Land 
og det kønslige Samliv, særlig saaledes, at der skulde findes de 

mest normale Forhold i ægteskabelig Henseende, dér hvor de to 
Køn nærme sig hinanden mest i Talrighed. 

Det er ikke sandsynligt, at man selv ved denne sidste 
Undersøgelse vilde erfare noget som helst af Interesse, efterdi den 
lige store Talrighed af de to Køn — som gentagende er udtalt — 
kan have en i høj Grad naturvidenskabelig og fysiologisk Betydning , 
men ikke har noget med de etiske og sociale Forhold at gøre, der 
netop ere de karakteristiske og bestemmende for den særlige 
Kulturform af det kønslige Samliv, der kaldes det monogamiske 
Ægteskab. Ikke desto mindre maatte man gaa denne Vej, naar 
man vilde have den Tilfredsstillelse at bevise den monogamiske 
Ægteskabsinstitutions Sammenhæng med den af Naturen satte For- 
deling imellem Kønnene. Men man maatte da ogsaa udsætte sig 
for, at Tallene beviste én det modsatte af, hvad man vilde have 
bevist. Tror man at kunne støtte sin Etik ved det statistiske 
Underlag, da maa man ogsaa huske paa, at naar Underlaget be- 
væger sig, forskyder samtidig Etiken sig. Og idet man, som 
sagt, i hvert Fald ikke kan nøjes med de almindelige Gennem- 
snitstal, men maa tage Forholdene i de enkelte Stater og de en- 
kelte Nationer i Betragtning, da bliver det Udbytte, som Etiken 
vil vinde, end mere tvivlsomt. Det ligger nær at minde om, 
at selve det monogamiske Ægteskab paa ingen Maade er den 
højeste Form for den kønslige Sædelighed hos de kristne Nationer. 
Tvært imod, hos Majoriteten af de evropæiske Folkeslag, Katolik- 
erne, er Ikke-Ægteskabet, Cølibatet, den højere Form; Ægteskabet 
er kun til for den store Mængde, Cølibatet for de udvalgte. 
Skulde der da mangle en katolsk Moralstatistiker til at godtgøre, 
at naar England, Skotland og Skandinavien staar med det højeste 
Kvindeoverskud, hvorimod Belgien, Frankrig og Portugal i de 
giftefærdige Aldersklasser af Befolkningen samt Sardinien, Parma, 
Toscana og Kirkestaten i Befolkningen som Helhed staar med 
mandligt Overskud, dette bedst viser, at Naturen ikke har villet 
give et Overskud af Kvinder til Diakonissegerningen, men af 
Mænd til Præstegerningen, at dette er det naturlige og hint det 
abnorme, fremkaldt ved Civilisationens (Protestantismens) For- 
skydning af de naturlige Forhold? Jeg vil ikke sige, at jeg vilde 
anse denne Godtgørelse af, at Cølibatet er den ypperste Form for 
kønslig Sædelighed, og at Naturen har skabt en Fordeling mellem 
Kønnene med dette for- Øje, for overbevisende — men den vil 
altid kunne tjæne til Advarsel mod at benytte Tallene paa en 

30* 

naiv Maade til Fordel for Ægteskabsetiken, der visselig snarere 
svækkes end styrkes ved denne Fremgangsmaade, og der, i hvert 
Fald foreløbig, sikkert maa nøjes med at søge sin Begrundelse 
andensteds, og ikke, paa virket af den »moderne« Trang, for 
meget maa længes efter ogsaa at kunne skabe sig eksakte Be- 
viser, særlig ikke, naar disse ere hentede fra pseudo-statistiske 
Talrækker. 

— Den videre Undersøgelse af Spørgsmaalet om Ægteskabs- 
forholdene og om det hele Kønsforholds normale og abnorme 
Udvikling føres nu videre hos Oettingen med stræng konservativ 
Opfattelse af Samfundets Skyld og Samfundets Pligter over for 
alle de Udskejelser, som paa dette Omraade finder Sted. Jeg an- 
fører eksempelvis, at Forf. anser enhver Skilsmisse for en Uting 
— Separation fra Bord og Sæng er det højeste, han kan an- 
erkende Berettigelsen af — og at han i den mere moderne Op- 
fattelse af Skilsmissespørgsmaalet i en ganske særlig Grad mener 
at træffe »det atomistiske eller individualistiske Standpunkt«. Dette 
Standpunkt giver sig formentlig ligeledes til Kende i den hele 
moderne Nydelsessyge og Letfærdighed, som da atter danner 
Grundlaget for Prostitutionen m.m. Forf. fordeler Lys og Skygge 
som enhver laudator temporis acti har gjort det fra de tidligste 
Tider indtil vore Dage, men er end Forfatterens Fremstilling en- 
sidig, saa findes der paa den anden Side i disse Kapitler en Fylde 
af statistisk Materiale, en Rigdom af positive Oplysninger, som 
gør denne Del af Værket i høj Grad interessant og, læst med 
Kritik, meget lærerig. 

II. 

Medens det første Afsnit af Oettingens Værk omhandler 
Menneskets Kommen til Verden og alle de Forhold hertil knytte 
sig, omhandler andet Afsnit Menneskets Livsvirksomhed i »den 
borgerlige Retssfære«, »den intellektuelt-æstetiske Dannelsessfære« 
og »den religiøst-sædelige Sfære«. Det er Spørgsmaalene om den 
nuværende Arbejdsordning , dens Fortrin og Mangler, her er Tale 
om, end videre Spørgsmaalene om Forbryderforholdene og deres 
forskellige Udvikling efter Stater og Folkeslag, Individernes Alder 
og Køn m. v., dernæst Spørgsmaalene om Skoleundervisningen 
og den højere Undervisning samt deres Forhold til Moralen, ende- 
lig Spørgsmaalene om Religion og Kirke, om Religionsløshed og 

Kriminalitet, om Fremskridtets Betingelser og dets Ofre o. a. m. 
Interessante og lærerige Undersøgelser staa atter her Side om 
Side med tendentiøse og tillavede Talgrupper, hvor »internationalec 
Tal, f. Eks. paa Arbejdsordningens Omraader, benyttes til Sammen- 
ligninger, som Statistiken med det Materiale, den har til Raadig- 
hed, ikke kan og ikke bør give sig af med. Jeg skal imidlertid 
ogsaa af dette Afsnit kun fremdrage en enkelt Undersøgelse, som 
forekommer mig betegnende for den hele Fremstilling, og som 
bedst vil belyse de Misgreb, der saa lettelig blive en Følge af 
Statistikens og Etikens forhastede Forbindelse. 

Der er, som man vil indse, ingen Del af Statistiken, der er tak- 
nemmeligere for en moraliserende Moralstatistiker at give sig af med, 
end Forbryderstatistiken. Her er en rig Anledning til Beklagelse og 
Fordømmelse, her kan man med Bekymring og Indignation udtale, 
at hvis alt dette skal være en Følge af den moderne Kultur, da 
hellere ingen Kultur. Man maa selvfølgelig ikke tro, at Oettingen 
er saa taabelig, at han vil enten den elementære Skoledannelse 
eller den højere Dannelse til Livs. Tvært imod, han er en ivrig 
Forsvarer for begge Dele og ønsker, at baade Samfundet og pri- 
vate skal anvende deres bedste Kræfter for at fremme dem. Men 
han mener, at den Dannelse, Individerne nu faar, for en stor Del 
er Kundskabsmængder, som ikke bygges op paa noget religiøst 
og sædeligt Grundlag, og at det er en saadan Kundskab, der er 
værre end ingen, som forøger og ikke formindsker Forbrydelsernes 
Antal. Hvad der er rigtigt, eller hvad der er urigtigt i denne 
Sætning — Ordene selv sige saa lidet, det kommer jo alt sam- 
men an paa, hvad man forstaar ved den religiøse og sædelige 
Uddannelse — kommer ikke denne Sammenhæng ved, det der 
her er af Interesse at præcisere er, hvorledes nu Tallene tages i 
disse Maksimers Tjæneste. 

De Vanskeligheder, der staa i Vejen for en rationel Kri- 
minalstatistik , har Oettingen et saa klart Blik for som no- 
gen. At man ikke kan sammenligne to Tiders eller to Landes 
Forbryderstatistik , naar de have væsentlig forskellige Straffe- 
love og væsentlig forskellig Retsudvikling, er han selvfølgelig 
ikke blind for, men efter at have givet Forbeholdene deres 
Plads lader han sig dog føre noget for vidt i Benyttelsen af Tal- 
lene. Særlig maa man over for ham som over for alle andre, 
lige ned til Dagspressens Kriminalstatistikere, minde om, at For- 
brydelsernes Antal, under i øvrigt lige Forhold, vokser med hver 

Dag, Retssikkerheden stiger, ti jo flere Forbrydelser, Loven stempler 
som saadanne, og som opdages, des flere indregistrerer ogsaa 
Statistiken, og den moderne Tid maa i Sandhed tage et alt for 
stort Ansvar paa sine Skuldre, naar man uden videre lægger den 
til Last, at »Forbrydelserne tiltage fra Dag til Dag«, idet man 
dels glemmer, at mange Handlinger, som før efter Loven eller 
dog effektivt vare straffri, nu blive straffede, dels overser, at der 
har været Tider, saaledes som der endnu er Lande, hvor Tal- 
lenes Benyttelse til den Art Sager er og har været en ukendt 
Ting, og hvorved man da atter er bleven befriet for Tallenes 
voksende og ængstende Magt, men at de utalte Forbrydere dog 
visselig ikke kan være mere behagelige at have i sin Midte end 
de indregistrerede. — Den Naivitet, hvormed man jævnlig hører 
omtalt, at saa mange skrækkelige Forbrydelser som i vore Dage har 
der dog aldrig fundet Sted, og hvor man saa tænker paa* et Rovmord 
i Wien, paa Drabet af seks Børn i Paris eller paa tre Giftmord 
i Lissabon, ligger dog selvfølgelig .udenfor Oettingens Fremstilling. 
Selv med det defekte Materiale, der staar til Raadighed fra For- 
tiden, vilde det være let at godtgøre for hvert enkelt Land, hvor 
meget mindre den brutale Rovlyst og Hævnlyst giver sig Luft i vore 
Dage end i tidligere Tider, og i hvor meget højere Grad — poli- 
tiske Katastrofer fraregnede — selve Forbryderne og Forbryd- 
elserne ere tvungne ind paa Veje, der dog viser den formelle 
Respekt, den ydre Frygt for Samfundets retshævdende Haand og 
dets Love. Dette Fænomen turde være det nødvendige Overgangs- 
stadium til den vanemæssige, virkelige Respekt for Lovene, hvor- 
for ogsaa, efter min Anskuelse — til Dels imod Oettingens — den 
i øvrigt saa modbydelige Færden paa Lovens Rand, ja selv For- 
brydelser af bedragerisk og lignende Natur, er at foretrække for 
de brutale Forbrydelser. Men dette Spørgsmaal af interessant, 
selvstændig og vidt rækkende Natur tør jeg ikke her komme ind 
paa. Ikke heller skal jeg komme ind paa den mindre inter- 
essante, men mere praktiske Udvikling af, hvorledes den populære 
Opfattelse af de store Forbrydelsers Tilvækst mere skyldes Dag- 
bladenes Ævne — - og Lyst — til at give Beretning om hvert 
eneste Knivstik, der Døgnet igennem gives i hele den civiliserede 
Verden, end netop Forøgelsen i Knivstikkenes Antal. Hos Oettingen 
er det, som sagt, just ikke de naive Former for Beskyldningerne 
mod det moderne Samfund, der komme til Orde, men mere sind- 

rige Talopstillinger, kombinerede — som antydet — med Betragt- 
ninger af Forbrydelsernes Art. 

Er Oettingen imidlertid i det hele taget for lidet varsom 
ved Benyttelsen af Tallene til sine Konklusioner, saa er han det 
i Særdeleshed ved Kombinationen mellem Dannelsen og Kriminali- 
teten. Særlig har han et godt Øje til »Halvdannelsen«. Nu er 
det jo ganske vist, at ogsaa vi andre føle os ubehagelig berørte 
af dette Ord. Ved halvdannede forstaa vi, som Regel, Mennesker 
med en vis ydre Fernis, der blære sig af den Smule, de have 
lært, der tro sig kloge paa alle de Ting, hvis Vanskeligheder 
deres bornerte Blik end ikke har opdaget, og der ved deres Kund- 
skaber have faaet en vis overfladisk Kritik ind i sig, hvorved de 
mene at kunne negere al gammel Viden og gammel Tro, opfinde 
nye Sandheder og ny Tro, saaledes at de i Virkeligheden lettelig 
miste alt Hold paa sig selv og tidt ere mere udsatte for at gaa 
til Grunde end den helt udannede. Men, idet man indrømmer 
alt dette, maa man i Sandhed spørge: hvorpaa kender man egentlig 
disse halvdannede? Man har en Fornemmelse af, at det forholder 
sig med dem som nys udtalt, men kan Tallene, Tallene faa fat i 
et saadant Fænomen? Der spørges paa Tællingslisterne, om en 
Mand er døv eller blind, og tit svares der endog fejlt paa dette, 
fordi Folk, der ere tunghøre eller svagtsynede, hyppig opføres 
som døve eller blinde, eller Folk, som ere stokdøve eller stok- 
blinde, ikke blive opførte, fordi vedkommende selv eller hans 
Slægt ikke ønsker at gøre de nævnte Mangler bekendte for Al- 
verden og tror at kunne skjule dem. Men her har man dog 
noget at holde sig til. Hvad det er at være døv, blind, stum, 
halt véd dog enhver, selv Smaabørnene véd det. Men dannet, 
halvdannet — hvordan tælles de Folk? hvad er Kriteriet? hvor- 
dan véd man, at netop de gør sig skyldig i Forbrydelser? Jo, 
Oettingen tror at vide det. »I England og Skotland«, siger han, 
»er der bleven foretaget nøje Registreringer af Dannelsesstand- 
punktet ogsaa med Hensyn til de dømte Forbryderes Ævne til at 
læse og skrive. — Det mærkværdige er, at de halv- 
dannede paa en paafaldende Maade levere et stadig stigende Kon- 
tingent. Af hver 100 Forbrydere i Skotland var: 

Med Hensyn til Læsning Med Hensyn til Skrivning 

Helt ufuldk. godt. Helt ufuldk. godt 

udannede dannede dannede udannede dannede dannede 

1866 21,5 51,0 27,5 46,0 42,3 11,7 

67 21,1 52,6 26,3 45,1 45,4 9,5 

68 20,7 52,9 26,4 44,4 48,2 7,4 

69 20,8 53,8 25,4 43,8 49,0 7,2 

70 21,1 53,2 25,7 43,1 49,6 7,3 



Gennemsnitlig 21,0 52,7 26,3 44,5 46,8 8,7 

Med Hensyn til Skrivefærdigheden er Forholdet mellem Kon- 
tingentet af helt udannede og af kun ufuldkomment dannede i 
Løbet af de 5 Aar blevet lige det omvendte af, hvad det var. 
Halvdannelsens Forbandelse lader sig her næsten gribe med 
Hænderne.« 

Nu véd man altsaa, hvad Halvdannelsen er. Den er den 
ufuldkomne Ævne til at kunne læse, den ufuldkomne Ævne til at 
kunne skrive, og det er disse to ufuldkomne Egenskaber, der 
først og fremmest kvalificere Folk til Forbrydelser i vor stakkels, 
ryggesløse Tid! Altsaa, den Haandværkssvend, der kommer i 
Fængsel og kan huske, hvordan han har lært at skrive sit Navn, 
han er halvdannet og disponeret til Forbrydelser, den Bonde, der 
endnu forstaar at stave sig igennem et Bibelsted i Katekismen 
eller en Anekdote i Almanakken, han er Samfundets farligste 
Fjende, det er ham og hans, der skaber vort Sodoma og Go- 
morrha ! Ve ham , ti »Forbandelsen ved hans Halvdannelse lader 
sig næsten gribe med Hænderne«. Stakkels Haandværkssvend, 
stakkels Bonde! Havde de blot glemt den Smule, de i sin Tid 
havde lært, da vilde de ikke høre med til de sarteste af de sorte, 
nu er det dem, der fører Tidens Laster i deres Følge. — Nej, 
den Art af »Halvdannelse«, den Definering af Begreberne forslaar 
ikke i saa vægtige Spørgsmaal. Vi maa have bedre Beviser i 
Hænde, før vi dømme. Muligt, at det er gyldigt nok for Etiken, 
i Statistiken kunne i ikke nøjes med saa lidt. 

Statistiken! Som om denne Tabel havde noget at gøre 
med Statistik! I de 5 Aar er Antallet af Forbrydere, der aldeles 
ikke kunde læse og skrive, aftaget, og Antallet af dem, der kunde 
det delvis, tiltaget, og dette skal bevise, at Halvdannelsen dispo- 
nerer til Forbrydelse! Men selv om nu det, somOettingen kalder 

Halvdannelse, anerkendes som saadan, har vi saa bevist noget? 
Er det noget Under, at des flere af Befolkningen, der kan læse 
og skrive, des flere Forbrydere ville ogsaa være i Stand til disse 
Idrætter? Ligger det ikke nær at se, at der her er opstillet den 
umuligste, den mest forvirrende Slutning, en Statistiker overhovedet 
kan gøre sig skyldig i? Det er sandt, at der har været Tider, 
hvor man med Sorg har udtalt og godtgjort, at Snedkeriet eller 
Skrædderiet i visse Egne blev et stadig mere dødbringende Er- 
hverv, efterdi man fandt flere og flere Snedkere eller Skræddere 
paa Dødsattesterne og glemte at faa undersøgt, om det ikke laa 
i, at Snedkerne eller Skrædderne fik et stedse større Overtal 
blandt de levende i den paagældende Egn. Men vil maaske 
Oettingen ogsaa bevise, at Halvdannelsen ikke blot fører til For- 
brydelse, men ogsaa til Døden? Det vil nemlig være en let Sag 
at faa godtgjort, at færre og færre af dem, der dø, hverken have 
kunnet læse eller skrive, at flere og flere have kunnet det delvis 
— og nu bliver denne ringe og defekte Ævne opført som en 
Dødsaarsag, uden hvilken de maaske havde levet! Haaber Oet- 
tingen da mon ikke, at den Dag vil komme, da Tallet paa de 
Forbrydere, der hverken kunne læse eller skrive, er aftaget endnu 
stærkere, ja, da der ingen saadanne findes, ti man kan dog ikke 
vente, at naar alle Nationens Individer kunne læse og skrive, det 
at bryde ind i et Hus eller hugge løs med en Knippel skal kunne 
berøve vedkommende Individ hans elementære Kundskaber. Der 
er jo dog ingen saa sangvinsk at antage, at Forbrydelserne i et 
Land helt ville ophøre den Dag, da enhver kan læse og skrive, 
men da maa man ogsaa med Rædsel forudse, at den Dag kom- 
mer, da Procenttallet for de udannede Forbrydere er sunket ned 
til 1 eller 2, da Procenttallet paa halvdannede Forbrydere — for 
slet ikke at tale om de »godt dannedec — er vokset i en helt 
forskrækkelig Grad, og da »Forbandelsen« er lige ved at tynge 
os til Jorden. Naar det først er lykkedes Moralstatistiken at paa- 
vise noget saadant, da vil dens »Betydning for Socialetiken« blive 
klar for alle Arter af dannede, og da er Stødet til Omdannelse af 
den moderne Tid for Alvor givet. 

— Det er Undersøgelser som den oven nævnte, der vise, 
hvor farligt det er, naar en Forfatter ikke bestræber sig for at 
gaa forudsætningsløs til sit Arbejde. Og det sørgelige ligger ikke 
blot i, at slige Undersøgelser skæmme hans Værk og vække Mis- 
tillid til dets Brugelighed, ti for Statistikeren ere disse Uklar- 

hedens og Forudfattethedens Betiser »til at gribe med Hænderne«, 
men det ligger navnlig i, at det er netop saadanne Undersøgelser, 
som med Begærlighed gribes af den læge Læser, citeres og for- 
plantes og gaar Verden rundt. Det er den virkelige Halvdannelses 
Forbandelse, at den instinktmæssig netop tager saa saare meget 
af det uklare, det forvirrede op i sig og breder sig vidt og bredt 
dermed. Sligt kan den bedst recipere og bedst give fra sig igen. 
Hvad behøver man at huske paa Tallene — ak! man har næppe 
læst dem, end sige prøvet dem — , naar man blot husker det 
ene, at Halvdannelsens Forbandelse lader sig gribe med Hænd- 
erne, at Forbrydelsernes Antal vokser i vor Tid, alt som Kund- 
skaberne tage til, at her har vi Frugten af vort saa beundrede 
nittende Aarhundredes Kultur osv. osv. En Forfatter som Oet- 
tingen fremtræder paa mangfoldige Punkter som den udmærkede 
Videnskabsmand, men det forhindrer ham ikke fra paa adskillige 
andre Punkter at fremsætte forførerisk Tale for alle de halvdan- 
nede Eksistenser, »sociale« Forfattere, Moraljournalister m. fl., 
som, drivende om i deres smaa Skuder i Taage og Mørke, med 
stor Glæde lytte til og styre efter det Taagehorn, der lyder dem 
i Møde fra Kysten — og saa fører dem ind paa Uvidenhedens 
Skær, lader dem drukne i Vrøvlets Dybder. 

Und das hat mit ihrem Singen 
Die Loreley gethan. 



III. 

Det tredje og sidste Afsnit af Oettingens Værk omhandler 
Døden og dens Betydning i Menneskehedens Organisme. Det er 
navnlig visse Sygdomme og visse Dødsaarsager, Forf. her be- 
skæftiger sig med. Det er Sindssygdomme, særligt Højheds- 
vanvidet, Brændevinssygdomme og Kønssygdomme, altsaa saa- 
danne, der i en særlig Grad synes at staa i Forbindelse med det 
menneskelige Sjæleliv og den moralske. Vandel, til hvis Statistik 
— samt dennes Betydning for Socialetiken — Forf. knytter sine 
Betragtninger. Det er end videre af Dødsmaader Mordet og i 
Forbindelse dermed Dødsstraffen, dernæst Krigen og dens sociale 
Betydning, som Forf. behandler. Det er endelig ogsaa Selv- 
mordet, hvor Forf. i Bogens sidste Kapitel lader Alliancen mellem 

Tal og Etik sætte Frugt, og hvorfra han gaar over til sine 
Slutningsbetragtninger. 

Kapitlet om Selvmord er forholdsvis et af de udførligst 
behandlede * hele Værket. Det er intet Under, ti dels er der faa 
Afsnit af Statistiken, for hvilke der foreligger saa udførlige For- 
arbejder, dels er der næppe noget Afsnit, der egner sig saa for- 
træffeligt til filosofiske Spekulationer over Tallene, bl. a. af den 
Grund, at der er saa lidet et Hold ved mange af disse Tal — 
om Selvmordsmotiverne m. m. — og saa ringe en Mulighed for 
at udtale noget afgørende om adskillige af Tallenes Betydning, at 
der hører megen Takt og Resignation til ikke at lægge alt det i 
Tallene, som man ønsker lagt i dem, i Forventning om, at Mod- 
beviset vil falde vanskeligt. 

Naar taan vil spørge om, ud fra hvilke Synspunkter Selv- 
mordsstatistiken er bleven opgjort, da turde Synspunkternes An- 
tal og Art kunde udtrykkes i en Selvmordsmeddelelse, formet om- 
trent paa følgende Maade: Torsdagen den 3dje Januar 1884 
Kl. 10 Formiddag har N. N., 55 Aar gi., Enkemand, Kvæghandler, 
Medlem af Irvingianersamfundet, bosat i Newcastle i England, af- 
livet sig ved Hængning; den afdøde var en anset Mand, men af 
floget tungsindigt Gemyt, og han formodes at have begaaet denne 
Handling paa Grund af mislykkede Pengespekulationer. Man vil 
i dette Punktum, saa vidt jeg kan skønne, have faaet alle de 
Synspunkter frem, som enkeltvis, samlede, to samlede, tre sam- 
lede, ti samlede, femten samlede, kombinerede efter alle Kom- 
binationslærens Regler, kan gøres og er gjort til Genstand for 
Selvmordsstatistiken. Altsaa 1) efter Alder, 2) efter Køn, 3) efter 
gift eller ugift Stand, 4) efter Trosbekendelse, 5) efter Erhverv, 
6) efter Købstad eller Landdistrikt, 7) efter Nation, 8) efter Aars- 
tid, 9) efter Dag i Ugen, 10) efter Tid paa Dagen, 11) efter De- 
cennium, 12) efter Aflivelsesmaade, 13) efter Motiver, 14) efter 
social Fortid, 15) efter fysiologisk (psykisk) Fortid. Det er selv- 
følgelig ikke netop den her nævnte Orden, der følges, tvært imod, 
man kan stille Nationen i Spidsen og foretage Underafdelinger 
derefter, stille Motiverne i Spidsen, Alder, Køn osv. osv., men en 
ret Selvmordsstatistik vil i hvert Fald tage alting med. Nu er 
det paa ingen Maade min Mening, at det ikke er rigtigt, saa vidt 
muligt at bringe alt i Erfaring, klassificere alle Enkeltheder og 
søge ogsaa paa dette Felt at skabe sig en saa god Oversigt som 
mulig over de Love, der paa hvert enkelt Omraade vil kunne ud- 

ledes af Tallene. Og vidunderlig er i Sandhed den Regelmæssig- 
hed — endog i Henseende til tilsyneladende saa individuelle Forhold 
som f. Eks. Aflivelsesmaaden — , der gør sig gældende, men hvis 
nærmere Paavisning henhører til Selvmordsstatistiken som saadan, 
og som jeg derfor ikke her skal komme ind paa. Man vil imid- 
lertid indrømme, at for den, der vil udnytte Tallene, suge dem 
ud for alt det, man med en god Vilje kan faa ud af dem, er her 
en ualmindelig rig Lejlighed, og den er sandelig heller ikke bleven 
forsømt hverken af betydelige Mænd eller af dii minores. Ved 
den følgende Undersøgelse af Selvmordskapitlet i Oettingens Værk 
skal jeg dog, som sagt, ikke fordybe mig i alle de Enkeltheder, 
Spørgsmaalet kan give Anledning til, men tvært imod søge, ved 
Fremhævelse af de mest nærliggende Tal og Tilsidesættelse af de 
mere kunstige Kombinationer, at paavise, hvordan Forfatterens 
Mangel paa »Forudsætningsløshed« atter her fører ham til en 
Betragtningsmaade, over for hvilken den mere nøgterne Iagttager 
staar fremmed og uforstaaende. 

Selvmordsstatistiken frembyder for os danske en ganske 
særlig Interesse, for det første derved, at der paa dette Omraade 
er foretaget et grundlæggende Arbejde af Kayser, et Arbejde, 
som dels i og for sig var meget samvittighedsfuldt og dygtigt 
dels har faaet megen Betydning for hele den følgende, ogsaa 
fremmede Literatur om dette Spørgsmaal. Ved Siden af denne 
rent tekniske og literære Grund til, at dette Spørgsmaal har In- 
teresse for os kommer imidlertid en anden — og unægtelig 
uendelig væsentligere — nemlig den, at Danmark nyder den 
tvivlsomme Ære tidligere at have staaet med det forholdsvis 
højeste Tal og endnu at høre til de mest fremskredne Nationer i 
Retning af Selvmord. Rigtigheden af dette sidste vil ses af følg- 
ende Sammenstilling. 

Det gennemsnitlige aarlige Antal Selvmord pr. 1 Million 
Indbyggere var i: 

1875—79 



Irland 17 

Finland 33 

Slavonien & Kroatien 34 

Italien 38 

England & Wales . . 69 

Norge 71 

Belgien 78 

Sverig 91 

Bayern 100 

Østrig 130 

Preussen 152 

Frankrig 160 

Wurttemberg 169 

Baden 177 

Schweiz 414 

Danmark 255 

Thuringen 305 

Sachsen 334 



Disse Tal ere ikke alle lige gode, d. v. s. lige rigtige. Selvmords- 
statistik er nemlig en vanskelig Ting, og de meddelte Tals Paa- 
lidelighed afhænger i høj Grad af den Omhu, hvormed de paa- 
gældende Data indsamles og prøves i de statistiske Bureauer. 
Men selv om disse fuldt ud gøre deres Pligt, saa bliver der dog 
Fejlkilder nok tilbage. I Lande, hvor Selvmorderne ikke komme 
i indviet Jord, ville nemlig Slægt og Venner gøre deres til at 
skjule Selvmordet og give det Udseende af Ulykkestilfælde o. 1.; 
denne Tilbøjelighed vil ogsaa under andre Forhold være tilstede, 
fordi Selvmordet betragtes som sættende en Plet eller dog kast- 
ende et Skær af Uhygge over Familien, og det kan endelig ogsaa 
tænkes at ske, hvor den afdøde var livsforsikret, og man frygter 
for at miste Forsikringssummen. Selv om en saadan Ombytning 
af »Selvmord« med »Ulykkestilfældet, der altsaa formindsker Selv- 
mordenes Antal, ikke sker forsætlig, kan den dog ske uforsætlig, 
idet det tit, naar et Lig findes, kan være vanskeligt at afgøre, 
om vedkommende har taget sig selv af Dage eller har mistet 
Livet ved et ulykkeligt Tilfælde. Hvor Tvivlen ikke kan løses, 
vil Tilfældet snarere henregnes til Ulykkestilfælde, og Selvmord- 
enes Antal altsaa for saa vidt ogsaa formindskes. Medens Selv- 
mordstallene af de her nævnte Aarsager saaledes maa betragtes 
som Minimumstal, gør der sig dog i en enkelt Henseende en 
modsat Betragtning gældende. Der er jo nemlig en Mulighed for, 
at der ogsaa under Selvmord indregistreres Mord, som Forbryd- 
eren har forstaaet at udføre paa en saadan Maade, at man ved 
Fund af Liget tror at have med et Selvmord at gøre. I en lille 
Bog »To Samfundsonder« (København 1876) har Overavditør C. J. 
Wolff gjort dette Synspunkt gældende til Forklaring af de ufor- 

holdsmæssig mange Selvmord blandt Aftægtsfolk paa Landet i 
Danmark. Der er i denne Bog — hvis Idé er god, hvis Statistik 
er daarlig, og hvis Moraliseren har ført Forfatteren paa Afveje — 
sikkert peget paa noget rigtigt, som Avtoriteterne burde lægge 
sig paa Hjærte. Et saadant Fænomen vil jo, til Forskel for de 
oven for anførte Momenter, gøre de meddelte Selvmordstal 
for store. 

Naar jeg har gjort opmærksom paa de Vanskeligheder, der 
knytte sig til Erhvervelsen af en paalidelig Selvmordsstatistik, da 
er det for at minde om, at de paagældende Tal maa behandles 
med megen Varsomhed og Kritik og for. at bringe det . til Klarhed, 
at da Manglerne ved Selvmordsstatistiken i Reglen vil gaa i Ret- 
ning af at skabe Minimumstal, saa vil Tallene paa Selvmord, 
ceteris paribus, vokse, jo mere oplyst Befolkningen bliver, jo om- 
hyggeligere Ligsynet finder Sted, og jo nøjagtigere den statistiske 
Bearbejdelse af Selvmordsmaterialet gaar for sig. Det vil være 
nyttigt at have dette i Erindring, naar man læser Oettingens 
Veraab om Tidens voksende Fordærv, paa Grund af Statistikens 
voksende Selvmordstal. 

Ti Selvmordet er hos Oettingen Kulminationen af Sam- 
fundets Immoralitet. »Den frygtelige Regelmæssighed i dets perio- 
diske Progression i alle den evropæiske Civilisations Lande viser 
sig som den grinende Haan af et Skelet, der truende hæver sin 
Finger mod den letfærdig nydelsessyge Mængde.« Af saadanne 
Sætninger og Udraab har dette Afsnit større Overflod end noget 
andet. »Det kroniske Selvmord, der systematisk undergraver den 
enkeltes ligesom hele Samfundsgruppers Liv har sin Rod i Tids- 
retningen.« Selvmordet tilhører »Halvkulturen«. »Selvmordet 
staar højest blandt de højere dannede« o. s. fr. Den sidste Ud- 
talelse støtter sig til en fransk Opgørelse, som deler Selvmorderne 
i Agerdyrkere, industridrivende, liberale Profess. og »déclassés et 
misérables« — en i Sandhed værdifuld statistisk Inddeling! — og 
som finder Antallet af Selvmordene størst i den sidste, næststørst 
i den næstsidste Gruppe. Det er da, ved at se bort fra den 
sidste »trykkede« Klasse, at Oettingen faar den næstsidste Klasse, 
kaldet de højere dannede, til at staa med de største Selvmords- 
tal — »et Resultat, med hvilket ogsaa Oesterlens Undersøgelser 
stemme, — og som Wagners Fremstilling i hvert Fald ikke mod- 
siger«. Det sidste Argument er navnlig slaaende. Paa denne 
Maade have ikke blot de nævnte Forfattere, men ogsaa de fleste 

andre Selvmordsstatistikere, og mange ere som sagt deres Tal, 
maattet afgive hver sir) Part — denne en Sentens, hin et Stem- 
ningsudbrud — til Dannelsen af Oettingens Mosaik. 

Nu behøver man ganske vist ikke at være Filosof for at 
se, at store Selvmordstal i et Samfund pege hen paa perverse 
Forhold enten i Befolkningens materielle og aandelige Livsvilkaar, 
rent objektivt set, eller i de paagældende Individers eget Syn paa 
Tilværelsen, dens Krav og dens Pligter, eller — og snarest — i 
begge disse Henseender tilsammen. Man kan end videre hurtig 
blive enig om, at Selvmordstilbøjeligheden for saa vidt hører en 
højere Kulturs Vrangside til, som den sjældnere findes hos primi- 
tive end hos mere udviklede Nationer, rent fraregnet religiøse 
eller filosofiske Systemer, som har Selvmordet inden for deres 
Ramme. Det er endelig ogsaa af Betydning i denne Sammen- 
hæng at gøre opmærksom paa, at de germanske og protestant- 
iske Befolkninger i Evropa, gennemsnitlig taget, have højere Selv- 
mordstal, end de romanske og katolske. De førstnævnte have 
med deres tungere Karakter, deres noget mørkere Syn paa Livet, 
deres større Oplysning og dermed følgende større Kritik vanske- 
ligere ved at komme til Ro end de sidstnævnte, der under lys- 
ere Naturomgivelser have faaet lettere Temperament, og med 
deres færre Forudsætninger ville kunne finde den Hvile, de søge, 
i deres Kirke, som alle Dage har Olie, naar Bølgerne ere høje. 

Men man vil forst aa, at Oettingen, der er German og Pro- 
testant, ikke betragter dette — Germanismen og Protestantismen — 
som den moderne Ødelæggelse. Og han har saa meget mindre 
Anledning dertil, som det øjensynlig dog hverken er Race eller 
Religion, der er af afgørende Betydning. Ti selv om det kan 
paavises, at de protestantiske og germanske Befolkninger inden 
for samme Stat have Overvægten i Selvmordstal over for de ka- 
tolske og romanske, saa er det dog saare langt fra, at Række- 
følgen i Selvmordshyppighed i de evropæiske Stater retter sig 
efter disse Kriterier. Den, der vil kaste et Blik paa den oven for 
meddelte Tabel over den forholdsvise Selvmordshyppighed i de 
forskellige evropæiske Stater, maa med Forbavselse spørge sig 
selv, hvad der dog bevirker, at medens Stater som Preussen og 
Frankrig staa med de samme Tal, staa Stater som England og 
Norge blandt de gunstigste, Stater som Schweiz og Danmark blandt 
de ugunstigste i Selvmordsrækken. Der maa øjensynlig inden for 
hvert enkelt Samfund være Strømninger af national , historisk og 

kulturmæssig Karakter, som ere langt stærkere end de Fælles- 
strømninger, der give sig Udtryk i de internationale Tal. Atter 
her maa man derfor vise den største Varsomhed over for de 
internationale Tal. Naar Oettingen citerer en Tabel for Aaret 
1875, hvor efter Forholdstallene for de forskellige Racers Selv- 
mordstilbøjelighed skal fremgaa af følgende Antal Selvmord paa 
1 Million Indbyggere: 



da er der en formel Sandhed i denne Tabel. Men naar man saa 
husker, for blot at nævne Skandinaverne, at Finland, Norge og 
Sverig staa langt under Frankrig i Selvmordshyppighed , og at 
det kun er ved Danmarks særdeles store Tal, det skandinaviske 
Tal bliver ca. 130 og kommer foran Franskmændenes, saa vil 
forhaabentlig atter dette Eksempel tydeliggøre, at det ikke er de 
store Gennemsnitstal, det i første Række kommer an paa, at 
disse tvært imod hyppigt ere vildledende, ja meningsløse, og at 
det kun er ved Fordybelse i den Statistik, hvis Materiale og hvis 
Forudsætninger man kan beherske, man naar et rigtigt Syn paa 
de foreliggende Forhold — den første Betingelse for at kunne 
gaa videre og indlade sig paa de store Vuer. 

Tabellen over Selvmordshyppigheden i de evropæiske Stater 
kan altsaa ikke benyttes til Fordømmelsesdommen over Tiden. 
Den er for uensartet, for kapriciøs, for lidet forstaaelig tor det 
filbsoflske Blik, til at dens Tal skulde kunne lyde som »Skelettets 
grinende Haan«. Der er en kuriøs Modsætning i Oettingens Ud- 
talelser i saa Henseende, ti paa den ene Side er Selvmords- 
hyppigheden i vor Tid et Udtryk for den »letfærdige, nydelsessyge 
Mængde«, paa den anden Side er det store Overtal af Selvmord i 
Tyskland fremkaldt ved, »at dette højtudviklede Land med sin 
Højkultur og sin protestantiske Karakter bærer Kimene i sig til 
den forøgede Selvmordstendens, som saa let gaar Haand i Haand 
med overanspændt (Hamleth-agtig) Selvkritik og med sjælegreben 
(Werther-agtig) Inderlighed«. Letfærdig og nydelsessyg! Hamleth 
og Werther! ak, hvor fjærnt fra Statistikens nøgterne Tal og 
hvor inkommensurabelt med Selvmor dsdriften hos den sachsiske 



Tyskere . . 
Skandinaver 
Franske . . 
Slaver . . . 



150-165 
128—130 
116—120 
30- 40 
27— 30, 



Italienere. . 

Arbejder og den danske Bonde. Ordene slaa Klik, og Etikens 
følelsesfulde Sentenser staa kun i ringe Forbindelse indbyrdes og 
egne sig kun lidet til at give nogen fyldestgørende Forklaring af 
de Livsfænomener, som Tallene danne et Udtryk for, og som 
der skal andet og mere end Aforismer til at skaffe Klarhed over. 

Men det er ogsaa ved Selvmordstallets Forøgelse fra Pe- 
riode til Periode, at den »modernec Tid i en saa særlig Grad 
viser sine Krav og tager sine Ofre. D*»t er navnlig Stigningen i 
Selvmordstallet, der staar i Forbindelse med Nedgangen i Folkets 
Moral. Nu er det vel muligt, at dette er Tilfældet, det er muligt, 
at en mere udbredt Religionsløshed , Blaserthed, Slaphed i Moral- 
en o. 1. har fremkaldt et større Antal Selvmord, men statistisk 
vil dette ikke kunne godtgøres Selv om nemlig Selvmords- 
hyppigheden virkelig var større i vore Dage end for ti Aar siden, 
for ti end for tyve Aar siden, og selv om noget saadant kunde 
paavises for ethvert Land i Evropa, saa har dette, efter min An- 
skuelse, ingen paariselig Sammenhæng med Moralen. For at en 
saadan Paavisning skulde kunne finde Sted, maatte man jo nem- 
lig have godtgjort, at Moraliteten hos et Folk overhovedet var en 
væsentlig Faktor i Selvmordshyppigheden. Men, som vi ha^e set, 
er dette netop ikke muligt at bevise. Der gives ikke et Men- 
neske, som vil paastaa, at Moraliteten er langt dybere sunken i 
Danmark end i Norge, i Bayern end i Thiiringen; der er Aar- 
sager, foruden Moralen, ved Siden af denne og sandsynligvis 
fyldigere, vægtigere, mere indflydelsesrige, der bestemme Selvmords- 
tallene i de forskellige Lande, og naar disse Tal stige, hvordan 
kan man saa fremføre Moralen eller rettere Mangelen herpaa som 
afgørende Aarsag til dette Fænomen? hvorfor ikke prøve, om 
ikke de Aarsager, der fornemmelig have bestemt Selvmordstallet 
for et Decennium eller for en Generation siden, ogsaa ere de 
Aarsager, der nu virke med forøget Styrke til at forøge Tallet? 
Den økonomiske Kamp for at bevare sin Stilling i Samfundet 
kan være bleven sværere, den politiske mere oprivende, de sani- 
tære Forhold kunne have forbedret sig paa det legemlige, men 
forværret sig paa det psykiske Omraade, ja den »germansk-pro- 
testantiskec alvorligere, men tillige tungere Opfattelse af Livet 
kan have fortrængt den »letterec romanske og den mere søvn- 
dyssende katolske — men hvorfor netop en Dekadence i Moralen? 
Det er muligt, som sagt, at det er Moralen, der er sunken, men 
man kan kun ved en vilkaarlig Omflytning af Aarsagsbestem- 

Tilskueren. 1884. 31 

melserne slutte til dette fra Selvmordstallenes Forøgelse. Det er 
ulogisk at tro, at naar Selvmordstallene ikke egne sig til Maale- 
stok for Moralen, de da skulde gøre det i højere Grad, simpelt- 
hen fordi Tallene blive dobbelt saa store. 

Men det er dernæst et meget vanskeligt Problem at løse, 
hvor megen Vægt man tør lægge paa Tallene i de foregaaende 
Perioder. Det er ikke til at afgøre, hvornaar Selvmordstallene 
ere blevne saa korrekte, at de ere til. at benytte, og det er ikke 
usandsynligt, at de Aarsager, som jeg oven for har anført, og 
som bevirke, at Selvmordstallene overhovedet kun ere tilnærmelses- 
vis paalidelige, indtil for faa Decennier siden have haft en af- 
gørende Indflydelse paa Tallenes Størrelse. I hvert Fald er det 
klart, at for saa vidt Selvmordshyppigheden ikke i Realiteten af- 
tog, maatte Tallene, som ovenfor nævnt, med den voksende 
Paalidelighed i Ligsyn, Anmældelse og statistisk Bearbejdelse, 
ligeledes vokse. Gaar man derfor tilbage til Tallene i Trediverne 
eller Tyverne, forekommer det mig, at de saa godt som fuld- 
stændig tabe deres Værd, og at Glæden ved at kunne konstatere 
et overordentligt Spring fra da til nu kun kan være ringe. »Den, 
der beviser alt for meget, beviser ingenting«, og selv om man 
virkelig — f. Eks. for Frankrig — kan paavise et 2 å 3 Gange 
saa stort Selvmordstal 1866—70 som 1826—30, da vil dette, hvis 
det skal være et Tegn paa Moralens Tilbagegang, vidne om en 
alt for høj Moral under Karl X. Man kan i hvert Fald da kun 
beklage, at denne Selvmordsstatistik — der i øvrigt allerede var 
optaget til Behandling af Sussmilch — ikke gaar endnu et Par 
Generationer tilbage, da man da heraf, ligesom f. Eks. af Da- 
tidens danske Statistik over uægte Børn, kunde uddrage Slut- 
ninger om en ganske fortræffelig Moral i Tiden før den store Re- 
volution. — I de to sidste Decennier synes Selvmordshyppigheden 
gennemgaaende at have været i Stigning i de evropæiske Lande, 
dog med en Standsning eller endog en Svingning tilbage i Fem- 
aaret efter Krigen (1871 — 75), men derefter atter med en stærk 
Tilvækst i den økonomisk uheldige Periode (1876—80). Kun i 
Danmark og Norge har de sidste Decennier været Vidne til en 
Tilbagegang i Selvmordshyppigheden. 

Det følger af sig selv, at de store Byer som Regel have et 
forholdsvis højere Selvmordstal end det øvrige Land, og at her 
en betydelig Del af Selvmorderne hører til de yngre Aldersklasser. 
Men som Helhed spiller Storstaden dog ikke den Rolle ved dette 

Samfundsonde som ved saa mange andre, hvad der sikkert staar 
i Forbindelse med, at den Depravation, der paa forskellige andre 
Omraader giver sig Udslag i en Hovedstads sociale Liv, ikke har 
nogen tilsvarende Betydning over for Selvmordet. Endnu tyde- 
ligere viser Selvmordets ejendommelige Forhold til de almindelige 
Morallove og til Udskejelserne fra disse sig, ved at det hyppigst 
optræder i den Alder, hvor Lidenskaberne antages at være komne 
nogenlunde til Ro. Der finder jo nemlig her det mærkelige Sted, 
at Antallet af Selvmordere stiger med hver Aldersklasse lige ind- 
til det 70de Aar. Som Eksempel skal jeg anføre nedenstaaende 
Tabel for Danmark, paa Grundlag af den officielle danske Stati- 
stik (Statistiske Meddelelser, 13de Bind), hvilken Tabel udviser, 
hvor mange pr. 100,000 i hver Aldersklasse, der aarlig berøvede 
sig selv Livet i Decenniet 1866 — 75. 

Antal Selvmordere f. hver 100,000 Indiv. 1866—75 gnstl. aarlig: 

I Aldersklassen: Mandkøn. Kvindek. Hele Befolkn. 

10-20 Aar 10 6 8 

20—30 - 28 12 20 

30—40 - 41 13 27 

40-50 - 75 17 46 

50—60 - 112 27 69 

60-70 - 129 27 75 

70-80 - 117 32 70 

80 Aar og derover. ... 120 46 75 

Altsaa en uafbrudt Stigning af Selvmordstendensen ! Hos Mænd- 
ene er der — efter det 70de Aar — en ringe Tilbagegang, hos 
Kvinderne vedbliver Stigningen lige til Slutningen. Det fore- 
kommer mig, at en saadan Tabel — og i denne Henseende ere 
Forholdene i hele Evropa ens og have været ensartede, saa langt 
Selvmordsstatistiken gaar tilbage — bedre end noget andet vidner 
om, at vi over for Selvmordstendensen ikke have med den mod- 
erne Tid, dennes Rørelser eller dens Udskejelser at gøre. Selv- 
mordet i den høje Alder vidner om Træthed og Livslede, om 
Mangel paa fysisk Modstandskraft og om aandelig Sløvhed. Ere 
Selvmordstallene hyppigt et Udtryk for Livet i Last og For- 
brydelse, endende i Desparation, ere de det maaske endnu hyp- 
pigere for Livet i Skuffelser og Slid, endende i Mødighed. 

31* 

Med let Haand glider Oettingen forbi Aldersspørgsmaalet, 
hovedsagentlig beskæftigende sig med det Faktum, at medens der 
i Sachsen i de 20 Aar 1855—75 aarlig kun var 4 Drenge, der 
tog sig af Dage, var der i Femaaret 1875—80 aarlig 10 Drenge, 
der berøvede sig selv Livet, og end videre med den Oplysning, 
at en stor Del unge Mænd og Kvinder i Rusland tager sig selv 
af Dage — et Resultat af den russiske Nihilisme. Men disse 
»Blandinger« skal ikke tilsløre det Faktum, som overalt i Verden 
og uafbrudt er konstateret, at det er de højere Aldersklasser og 
ikke de yngre, der bringe det forholdsvis største Kontingent til 
Selvmordstallet. Det er ikke Jean de France, men Jeronimus — 
og Jeppe! — der har en særlig Forkærlighed for denne Maade 
at kvittere Livet paa. 

Der er ingen Anledning til at føre denne Undersøgelse ojn 
Selvmordet videre. De øvrige Synspunkter, fra hvilke Selvmords- 
spørgsmaalet kan ses og er behandlet, vil det blive for vidtløftigt 
her at komme ind paa, og vilde ikke bringe noget nyt til vor 
Betragtning. Det har kun været mit Ønske at godtgøre, at 
den direkte Forbindelse mellem Selvmordstallene og Etiken, som 
Oettingen vil paa vise, ikke findes og ikke kan findes. Det er 
ganske vist utvivlsomt, at mangfoldige Individer tage sig af Dage 
i yngre eller ældre Alder til Slut paa en Forbryderbane, eller 
fordi de, principløse og samvittighedsløse, have givet efter for de 
Fristelser, som Tiden sikkert nok byder i rigeligt Maal, og de da 
i deres Fortabthed — uden at forsøge nogen Oprejsning — ikke 
véd anden Maade at slippe bort paa end ved et Selvmord. Det 
er ligeledes utvivlsomt, at en stor Del Selvmordere høre til de 
saa kaldte højere Klasser, og at nogle af dem ogsaa skylde ufor- 
døjet Læsning og »Halvkultur« den Bane, de komme ind paa, og 
den Død, de selv berede sig. Den Statistik, der haves om Selv- 
mordernes Erhverv — ihvor vel man maa være meget varsom med 
at benytte den — og den Statistik, der haves om Selvmordernes 
Motiver — men som det er endnu farligere at bygge eksakte Under- 
søgelser paa — , giver dog Oplysninger og Momenter nok til at 
indse de her nævnte Forholds Betydning. Men at skyde disse 
Momenter i Forgrunden, gøre Selvmordet til en rent moderne — 
og stedse mere moderne — Forbrydelse, lade de egentlige Selv- 
mordsmotiver være Tidens »nedbrydende« Tendenser o. a. 1. , det 
kan man. kun gøre, naar man ikke mere kan se Skoven for lutter 
Træer, d. v. s. ikke mere ser paa de oprindelige, enkelte Tal om 

Selvmordets Styrke i de forskellige Lande og om Selvmordernes 
Alder samt paa de øvrige elementære Angivelser, for blot at faa 
fremdraget hver lille Kombination, der kan give Anledning til en 
Moraltale ad hoc, og for overalt at faa knyttet Moralstatistiken til 
den sociale Etik, man vil have frem, og i hvis Forgaard Moral- 
statistiken skal gøre Tjæneste. 



Jeg har i det foregaaende søgt at paavise, hvorledes den 
Mistillid man paa Forhaand maatte nære til den Oettingenske 
Maade at skrive Statistik paa, faar sin Bekræftelse, naar man 
følger ham i den konkrete Udførelse af hans Ideer. Jeg har kun 
paavist dette udtogsvis, ved enkelte, om end væsentlige Partier af hans 
Bog, men Oettingens Værk er overmaade konsekvent, det hele er 
skaaret over samme Læst. Imidlertid maa jeg dog paa ny minde 
om, at mig har det kun været om at gøre at belyse de om- 
handlede Spørgsmaal kritisk og særlig med Front over for den 
stærke og haartrukne Moraliseren, men at dermed den statistiske 
Behandling af disse Æmner langt fra er forsøgt udtømt, og at 
man netop til Belysning af Spørgsmaalenes Statistik i Almindelig- 
hed vil finde et overordentlig rigt og med stor Flid og Dygtig- 
hed indsamlet Materiale hos Oettingen. 

Har jeg haft saa meget at indvende imod Oettingens Mangel 
paa »Forudsætningsløshedc og imod hans Erklæring derom, saa 
skal jeg paa den anden Side indrømme, at bliver end hans aabne 
og ligefremme Udtalelse i Bogens Forord ingen Vejviser for den 
Vej, man skal følge, saa bliver den dog en Afviser og maner 
Læseren om Varsomhed. Mange Forfattere erklære sig — lige 
modsat — for forudsætningsløse ved den statistiske Behandling 
af de Æmner, de skrive om, men i Virkeligheden indskrænker 
Forudsætningsløsheden sig kun til Kendskaben til den statistiske 
Metode — her ere de ganske »fordomsfrie — i øvrigt have disse 
Forfattere grumme stærke Forudsætninger om de Resultater og 
Slutninger, de skulle komme til, og trods Erklæringen maa Tal- 
lene danse af Sted efter Forfatterens Pibe. Ti det er en virkelig 
Dans. Det er en hel Heksesabbat, denne Talhvirvel, der flyver 
omkring én, river og trækker i én fra modsatte Sider og rykker 
frem i alle mulige, og umulige Spørgsmaal, der blot paa nogen 

Maade kan sættes paa Tal, ligesom Vers paa Noder. Det var 
en smuk Opgave for en Moralstatistiker at vise Tallenes demora- 
liserende Virkning. Jeg foreslaar, han skal kalde sin Bog — i 
Lighed med den bekendte lille Bog »Om Brug og Misbrug af 
spirituøse Drikke« — om Brug og Misbrug af Statistiken. Ogsaa 
Statistik er, i sin Misbrug, et moderne Beruselsesmiddel. 

Men alligevel, det blev ingen lille Bog, denne statistiske 
Etik eller etiske Statistik, og Oettingens 1000 Sider viser i Grunden 
tilstrækkelig, hvad Statistiken baade kan bruges og kan mis- 
bruges til. 

Anm. 1. En noget flad, men let læselig Fremstilling af de to Forfattere, 
Sussmilchs og Quetelets statistiske Virksomhed og af Moralstatistikens Historie 
indtil 1835 vil kunne findes i den af Dr. juris V. John udgivne „Geschichte 
der Statistik". I. Stuttgart. 1884. Bogens andet Bind, der vil fremstille Sta- 
tistikens Historie efter 1835, vil ogsaa omfatte Moralstatistikens nyere Historie 
og prøve denne Disciplins Betydning i og for sig og som Del af den moderne 
Statistik (1. c. Pag. 367 ff. Se sammesteds om Ordet Moralstatistiks oprindelige 
Benyttelse). 

Anm. 2. Den omtrent lige store Talrighed hos de to Køn er, foruden i 
Dyreverdenen, nylig søgt paa vist for Planteverdenens Vedkommende. Hos 
F. Heyer: „Untersuchungen fiber das Verhåltniss des Geschlechts bei einhåu- 
sigen und zweihåusigen Pflanzen etc. u (Halle a. S. 1883), videre udført i en 
Afhandling af samme Forf. i „Bericht des landwirthsch. Institutes der Univer- 
sitåt Halle" (Dresden 1883), anføres (l c. Pag. 19—20 og Pag. 44 fif.), at af 21 
Tusender af Planten mercurialis annua, plantet til Forsøg i det her forelig- 
gende Øjemed, var der i det Tusende, hvor Hankønnet var mindst talrigt re- 
præsenteret, 482 af Hankøn og 518 af Hunkøn, hvor det var stærkest repræ- 
senteret 550 af Hankøn og 450 af Hunkøn, hos alle 21000 10799 af Hankøn og 
10201 af Hunkøn, altsaa som Minimum, Maximum og Gennemsnit resp. 980, 1222 
og 1059 af Hankøn for hver 1000 af Hunkøn. Ligesom Gennemsnitstallet 
svarer til det gennemsnitlige Forholdstal ved et tilsvarende Antal Drenge- og 
Pigefødseler, er Differensen mellem Minimum og Maximum — Svingningerne 
paa begge Sider af Gennemsnittet — ikke større end Svingningerne ved et til- 
svarende Antal Grupper af Drenge- og Pigefødseler. 

Marcus Rubin. 

Vel var Solskinsvejr, varmt, dirrende Solskin, saa Børnene 
fik Lov at slippe baade Underskørt og langærmede Forklæder og 
rigtig til Gavns kunde nyde den Smule Sommer, som nu endelig 
Vorherre Kavde betænkt os med langt ude i Juli. Og de nød 
den fuldt ud, og alle, baade Planter og Mennesker og Dyr 
badede sig i Solskinnet og varmede sig rigtig igennem efter den 
kolde, kedsommelige Forsommer, og syntes, det var paa Tide, 
Varmen kom. 

»Naar det nu vilde vare ved mindst en Maaned,« sagde 
den lille Pige, »vi har jo altid Møllebækken, saa Vandmangel kan 
vi ikke komme til at lide.« 

Men det syntes Møllebækken aldeles ikke om. Der var 
intet som ærgrede og trættede den mere end den hensynsløse 
Maade, hvorpaa de alle talte om dens sidste Draaber, den 
altid maatte yde til det almindelige bedste, som om det var en 
Selvfølge, at man ofrede sig for andre, den længtes inderlig efter 
Regn, og skønt det bare havde været Tørrevejr i otte Dage, 
skabede den sig saa træt og udslidt, som om den aldrig havde 
faaet Vand. 

Den listede dovent af Sted, faldt næsten i Søvn foran hver 
Sten i dens Vej , støttede sig tvært til Grene og Kviste, som ellers 
sitrede og svajede for dens kaade Piskeslag; den dvaskede og 
drev ligesom tilfældigt ind i de smaa kølige Bugter og ærgrede 
sig grøn over at se, hvor lavt den nu naaede op mod Kløver- 

barkerne og Engene, som den i sine Velmagtsdage sprøjtede det 
hvide Skum op ad, og saa luskede den trevent videre, den lange, 
solede Vej, som aldrig vilde tage Ende. Det var knap, den gad 
aflægge sit sædvanlige Besøg i Ellekrattet, hvor den dog havde 
sin bedste Legeplads, og derfra slæbte den sig, som en gammel 
aflægs Kaalorm, over Stenene, som den ikke en Gang prøvede 
paa at rokke — nej, det var et trist Syn at se Møllebækken nu 
tor den, som havde kendt den i de gode Dage. Og den havde 
haft gode, lystige Dage i Sommer. Dage hvor den havde drømt 
om at vokse til en stor Elv og oversvømme hele Dalen, Dage 
hvor Regnen havde skyllet ned, saa det næsten sved i Skummet 
inde mellem Træerne, og hvor der oppe fra Fjældene kom strøm- 
mende disse Tusender af fortryllende smaa Aaløb, som alle jubl- 
ende styrtede sig i Møllebækken. 

Ja de smaa, forviltrede Aaløb, det var noget at tænke 
paa, det var værd at længes efter nu, da den ikke havde 
Mod og Kraft til det usleste Spring. Den huskede dem, naar de 
sladrende begyndte helt oppe i Fjældet, hvor ingen en God vejrs- 
dag tænkte paa Vand, og saa rislede af Sted, modigere og mod- 
igere, hoppende og dansende til de blev rent ellevilde, sprang 
over Stok og Sten som en Flok skrigende Unger, der løb fra 
Skole og styrtede sig over artige Smaablomster, som tænkte paa 
Fred og ingen Fare og nu pludselig blev ruskede og piskede af 
Stilk og Rod og i vild Fart kastede ned ad Fjældet. De hidsige 
smaa Fossefald vilde ingen Modstand taale og nøjede sig aldeles 
ikke med, at de stilfærdigt bøjede Hovederne. Og saa styrtede 
de sig ned ad de bratteste Skraaninger i vildt Overmod, skum- 
mende og brusende i jublende Glæde; det lød som klukkende 
Latter, naar de saa fik fat i Smaastenene, som blev rullede og 
tumlede mod hinanden, løb med et langt Stykke Vej og til sidst 
melankolsk blev liggende tilbage med den sødeste Vuggevise, mens 
Bækkene hensynsløst væltede sig af Sted i vilfl Dans, som om de 
maatte briste af Latter og Vildskab. Naar de saa til sidst naaede 
til Møllebækken og med Sprutten og Skummen styrtede sig i den, 

ja saa var der heller ingen Ende paa god Modtagelse. Den gamle 
Møllebæk blev ung igen, svingede sig rundt i en hel Malstrøm, 
hvirvlede smaa Springvande op og vidste til sidst knap hvad Vej, 
den egentlig var i Færd med at løbe. Det var nyt Liv, og for 
hver saadan frisk lille Fjældstrøm dansede den af Sted, lettere 
og gladere, og kastede store Bolde af blødt, snehvidt Skum om- 
kring sig, og der kom mange slige Smaabække, de pæne Skov- 
veje var oversvømmede af dem, og man kunde ingensteds gaa 
tørskoet, saa det var paa Tide, Solen fik Overtaget og alle var 
fornøjede dermed undtagen Møllebækken, som for Resten ingen 
brød sig om. 

Hvorfor i Alverden den hed Møllebækken — ja det kunde 
vist ingen give Besked om, den hed det nu, og der maatte vel 
ogsaa en Gang i Tiden have været et Møllebrug paa dens Vej, 
siden endnu det lille, gule Hus ved Udløbet i Fjorden kaldtes 
Møllen, og siden enhver, der stammede fra Gaarden, havde 
»Møllen« efter sit Navn. 

I Stadsestuen paa Møllen boede i Aar i Sommermaanederne 
en Købstadsfamilie , en ung Kone med nogle flinke, opfindsomme 
Smaabørn, som satte det utroligste Liv i Jonas Møllens bonde- 
agtige Unger, som aldrig før havde forstaaet, hvor megen Mor- 
skab, der kunde blive af en død Mus, som maa begraves med 
Pragt og Pomp, eller ved Grankogler og Muslingskaller, som er 
baade Køer og Faar, men som nok nu vidste, at paa Møllen 
havde der ikke været saadan Moro før. 

Det var et underligt Sted at bo paa Landet for en »fin 
Frue, mente gamle Mo'er Ellen, her var jo ikke et Liv at tale 
med. og ingen kom der og besøgte hende, men hun sagde 
dog, him var godt fornøjet. Slægtninge havde hun i Byen en 
halv Milsvej derfra, som hun rigtig nok aldrig besøgte, men som 
da forgangen havde sendt saa mange Indbydelser til hende, saa 
Mo'er Ellen nok forstod, at Fruen helst vilde være alene, hvis 
hun ikke gik til dem nu. Jonas Møllen studerte paa, hvad der 
vel mankerte Fruen. Tæring havde han længe troet, men saa 

saa' han hende en Dag løbe op ad hele den bratte Fjældsti i 
Træk, og det begreb han nok var ikke Arbejde for en Tærings^ 
patient. Nu mumlede han noget om en »indvendig Syge«, det 
var saadant et hemmelighedsfuldt, fint Begreb for ham. Hun 
saa' ogsaa nok ud til at have en Pine et eller andet Sted, den 
Stakkel, med det blege Ansigt, hvor Øjnene saa' underlig store 
og mørke ud med sorte Ringe om. Haaret laa blødt og uregel- 
mæssigt om Ansigtet og maatte ofte utaalmodigt stryges fra 
Panden, hvor Haanden gærne dvælede en Stund, som om den 
trykkede en Smerte tilbage. 

I Familieraadet i Hovedstaden havde det længe været det 
almindelige Diskussionsæmne , hvorfor Emilie Krarup stadig blev 
magrere og blegere og saa' saa inderlig trist ud. Hvorfor triv- 
edes hun dog ikke, hun var jo saa lykkelig med den bedste 
Mand, de sødeste Børn og Genstand for alles Beundring. 

Svigermoderen, som de alle vidste, elskede denne Sviger- 
datter, var rent forskrækket over den Iskulde, hun i den sidste 
Tid havde mødt hos hende; hendes Tilbud om som sædvanlig at 
bo i Familiens Skød paa Landet i Sommertiden havde Emilie 
endogsaa afslaaet, og gamle Fru Krarup havde saamænd grædt 
af Sorg. Der havde før været saa megen Friskhed og Livslyst 
over Emilie, hun havde altid muntret hele Huset op, hun var jo 
som et sprudlende Væld af Fornøjelse gennem hele Familien, og 
dette var Utaknemmelighed, syntes gamle Fru Krarup, saadan at 
støde dem bort alle sammen for en Særheds Skyld, for syg var 
hun jo ikke. 

»Lad hende gøre, som hun vil, Moder,« sagde Albert Kra- 
rup, »hun er nervøs, det kommer alt sammen af Hovedpine,« og 
saa rejste han paa Bjørnejagt og ønskede sin Kone god Bedring. 

Saa snart som muligt flyttede hun ud til Møllen med 
Børnene. Der kunde hun da være for sig selv, i Fred og Ro. 
Børnene struttede, solbrændte og henrykte over Landlivet, Strand- 
en, Høladen og alle Herlighederne, og hun syntes, der var godt 
at være, fredeligt og godt. 

Hun gik lange, lange Ture langs Elven, som Børnene 
kaldte den i Regntiden, hun beundrede dens støjende Kraft og 
lyttede til dens urolige Brusen, der lød som en Vrimmel af hef- 
tige Stemmer, men nu, da den var tørret ind og gled saa sagte 
og beskedent af Sted, nu havde hun først rigtig faaet Sympati 
for den, og hun sad timevis ved Bredden og lyttede til dens 
melodiske Klager. Hun forstod den saa godt, naar den græd 
over, hvor tungt det var at slæbe sig gennem Livet uden Mod 
og uden Spændkraft, som en udpint, glædeløs Stakkel, for den, som 
før havde danset af Sted og forstaaet at tage alt op i sig som Jubel 
og Glæde, og det var ligesom hun ordentlig drog et Lettelsens 
Suk, naar hun hørte Fjordens bløde Skvulpen og saa' Bækkens 
Bølger forsvinde i Søen. , 

Og de store Graner stod og rystede paa Hovedet, de for- 
stod nu ikke den Slags Naturer. De bar jo Kulde og Varme, 
Regn og Tørke lige roligt, det var en Nødvendighed og man 
maatte indrette sig praktisk, saa var Livet skønt nok. Hun havde 
netop ikke været praktisk, det laa ikke for hende; hun havde 
ikke været husholderisk med sin Lykke, ikke forstaaet at spare 
paa den, og nu var den slidt op, tørret hen som Bækken af Sol- 
skin og godt Vejr. Hun var begyndt med alt for store Fordring- 
er til Livet, og da Skuffelserne kom, tabte hun Modet og hendes 
Sjæl blev trættere og tungere Dag for Dag. Der er Mennesker 
med Grantrænatur, som kækt staa imod ondt og godt, dem var 
hun ikke af, hun lignede mere Møllebækken, der maa have gunst- 
igt Vejr og Nedbør fra alle Sider for at have Kraft til at drive 
selv det simpleste Møllehjul. Men saa lignede hun ogsaa Bæk- 
ken deri, at hun i gode Stunder spredte af sin Lykke til alle 
Kanter. 

Børnene var en af de smukkeste Dage budne ind til Øvreby 
til Chokoladeselskab. 

Det var ellers forbundet med mange Vanskeligheder at 
komme did med dem, men i Dag skulde Moder selv ind med 

Brev, og da Jonas og Anders Møllen skulde ro ind med den 
store Snekke, tog de Fru Krarups lille lette Jolle med paa Slæb. 

Det gik i en Fart. For hvert Aaretag skar den lille Baad 
op gennem Bølgerne og satte Snuden højt i Vejret, saa Agterenden 
næsten tog Vand, og Børnene jublede og hvinede i vilden Sky. 

Inde i Byen tog Tanten imod dem; de maatte endelig slaa 
sig til Ro, hvor kedeligt, at det netop i Dag skulde træffe saa 
uheldigt, at Emilie ikke kunde blive; ja Børnene slap hun ikke, 
de maatte i alt Fald blive og lege med de andre hele Dagen og 
paa ingen Maade hentes før Klokken syv. Ja, ja da; Emilie lov- 
ede snart at se indom igen, kyssede Børnene, som lovede at være 
gruelig artige, og gik saa alene ned til Bryggen for selv at 
ro hjem. 

Vejret havde forandret sig, det blæste op og saa' lidt 
truende ud, og da hun kom til Baaden, stod Jonas og Anders 
der og parlamenterede. 

Jonas havde Betænkeligheder ved at lade Fruen ro alene i 
den lille Jolle, der var saa lumske Kastevinde i Fjorden, og Fruen 
kunde nemt komme i Fortræd, tillod hun ikke, at han tog 
Aarerne. 

Nej, det maatte Jonas slet ikke snakke om, hun vidste 
godt , at han havde Forretninger i Byen , som ikke skulde tilside- 
sættes for hendes Kujoneris Skyld. Hun var desuden ikke bange, 
hvad Fare var der ogsaa, den lille Baad var let at ro, hun skulde 
holde sig under Land, desuden kunde hun svømme, og med: 
»ellers Tak« til Mændene sprang hun i Baaden og roede ud paa 
Fjorden. 

Jonas og Anders stod og saa* efter hende. Jonas rystede 
paa Hovedet. »Jeg li'er det ikke,« sagde han, »hun er s'gu ikke 
stiv ved Aarerne. 

»Aa hvad,« sagde Anders, »vi kan da ikke true os til at 
hjælpe Konen, naar hun vil klare sig selv. Hun hakker lidt op 
og ned, men Strømmen er med, og den sætter hende sikkert nok 
i Møllebugten, kom nu du gamle.« Men Jonas blev ved at staa 

og stirre efter Baaden, som rask gled længere og længere ud, skønt 
hun havde sagt, hun vilde ro langs Land. Han syntes slet ikke 
mere, hun brugte Aarerne, og en styg Byge kom derude, det havde 
aldrig sin Rigtigbed. 

»Tag din Aare, Anders, i Prammen, c kommanderede han 
pludselig, og den yngre, som var vant til at lystre den Tone, 
sprang ned med ham, og nu gik det nok med otte Miles Fart, 
raskere havde de to ikke roet. 

Da Anders tog Aaren, syntes han, han saa' Damen derude 
gøre en voldsom Bevægelse, »hun lægger ordentlig ud nu, men 
nej gu' om hun ror fra os to, c sagde han tillidsfuld til Jonas, der 
roede, som det gjaldt Livet — men de kom dog for sent. 

Derude laa Baaden med Bunden i Vejret, og Fruen fandt 
de først efter lang Søgen — død for længe siden. 

»Hvem skulde have troet, at slige fine Fruer var saa ær- 
gerrige, at de roede Livet af sig, før de lod sig hjælpe i et Knibe- 
tag af et Par haandfaste Karle,* sagde Anders, »for nejmænd om 
der er Mening i at bære sig sligt i en Nøddeskal, som jeg med 
mine egne Øjne saa' Fruen gøre, ret som vi lagde fra Land.€ 

Men Møilebækken mumlede en Mængde Indvendinger. Den 
forstod, hvordan det alt sammen var gaaet til, den havde jo set 
Baaden kæntre. Og med sit melankolske Solskinssuk forsvandt 
den i Søen. 

Karl Føns. 

I Aarene 1877 — 80 har jeg, som det maaske vil erindres, 
i en Del Bladartikler og et Par selvstændige Smaaskrifter under- 
kastet vort højere Skolevæsens Plan og Metode en udførligere 
Kritik, hvis Resultat var en Fordømmelse af den i 1871 indførte 
Tvedeling af den lærde Skole, af vor ensidig grammatiske og til- 
med polyglottiske Sprogundervisning, af vor Misbrug af Romernes 
anden Haands og anden Rangs Literatur som den lærde Skoles 
Hovedfag, af vor saft- og kraftløse Historieundervisning, af vor 
hele upædagogiske Opfattelse af Forholdet mellem det abstrakte 
og det konkrete, Tanken og Anskuelsen. Hertil føjede jeg som 
positivt Supplement nogle (12) Reformforslag, blandt hvilke et, 
som jeg unægtelig ogsaa lagde særlig Vægt paa, ved sin noget 
dristige og paradoksale Karakter tildrog sig mere Opmærksomhed 
end alle de andre til sammen og gav mine pædagogiske Reform- 
bestræbelser et Skær af upraktisk Idealisme, som ikke saa lidt har 
svækket deres Virkning. Jeg sigter til Forslaget om at gøre Græsk 
til Hovedfaget i den lærde Skole. Dette Forslag, som i den sidste 
Tid er blevet genoptaget om end i en modificeret Form af 
Hr. Cand, philol. S. L. Tuxen i hans smukt skrevne lille Bog 
»Om Maal og Midler for den højere Dannelse« , har jeg efter lang * 
Overvejelse fundet det rettest at tage tilbage, og jeg ønsker gærne 
i det følgende kortelig at meddele, hvilke Betragtninger der have 
været de afgørende for mig i denne Sag, og hvorfor jeg ikke kan 
glæde mig ved at yngre dygtige Kræfter optage en Tanke, 
som jeg selv tidligere har baaret frem med levende Interesse. 

Men forinden maa det være mig tilladt at fremsætte nogle korte 
Bemærkninger til enkelte Punkter i Hr. Tuxens Skrift, som jeg 
har følt mig mindre tilfredsstillet ved. 

For det første maa jeg maaske have Lov til at udtale en 
Smule Forundring over, at Hr. Tuxen har stillet sig i det For- 
hold til mine Udviklinger, som hart har gjort. Han har nemlig — 
bortset fra en Kompliment for Varme og Veltalenhed af den Art, 
som Modstandere saa hyppig give hinanden , inden Slaget be- 
gynder — kun udtalt sig om mine Arbejder, naar han fandt Lej- 
lighed til at vende en polemisk Braad imod dem, og han har 
ikke nævnt, at alle hans afgørende Resultater, Forkasteligheden 
af Skolens Tvedeling, af Matematikens og Naturvidenskabernes 
Overherredømme i Skolen, Hævdelsen af Historiens pædagogiske 
Forrang, Filologiens Sammensmæltning med Historien, den græske 
Literaturs eminente Betydning for Undervisningen, falde sammen 
med mine Resultater, og, skønt Hr. Tuxen for en væsentlig Del 
har underbygget disse Resultater med selvstændigt Tankearbejde, 
forekommer det mig dog ikke ganske berettiget, at han i den 
Grad søger at distancere en ganske vist ubekvem Forbundsfælle, 
men dog en Forbundsfælle og Forgænger og betegner mig som 
en Mand, der har kastet sine Vaaben. Men ligefrem uforstaaeligt 
forekommer det mig, at Hr. Tuxen finder det naturligt, at mit 
Forslags Venner den Gang, da jeg gjorde mine Angreb paa vort 
højere Skolevæsen, lod mig kæmpe alene — »paa Grund af den 
stærkt subjektive Position, jeg straks fra Begyndelsen indtog« ! 
Jeg har altid troet, at den, der havde den rene, klare Sandhed 
paa sin Side, til Nød kunde bjærge sig selv, men at den, der, 
skønt hildet i subjektive Vildfarelser, kæmper for en i det væsent- 
lige god og sund Tanke, har et stort Krav paa, at denne Tankes 
Venner række ham en hjælpende Haand, navnlig ved at vise 
ham Grænsen mellem det holdbare og det uholdbare i hans Paa- 
stande. 

Naar dernæst Hr. Tuxen udvikler, at Matematiken og Natur- 
videnskaberne ikke bør indtage den centrale Stilling i en Skole, 
der tilsigter at lægge Grundvolden for den bedst mulige Dannelse, 
saa kan jeg, som allerede anført, slutte mig til ham under Hen- 
visning til mine tidligere Udtalelser. Men jeg maa beklage, at 
han underkender disse Videnskabers Betydning i en meget høj 
Grad. For ham er Matematiken nemlig kun en Beskæftigelse med 
Abstraktioner, satte af den menneskelige Tanke uden at være 

Udtryk for noget som helst. Hr. Tuxen synes at overse, at de 
matematiske Former saa at sige føre en Dobbelttilværelse, idet de 
baade sættes af den menneskelige Tanke og af Naturen, og at 
den, der f. Eks. kender den pythagoræiske Læresætning, ikke blot 
kender et sindrigt Resultat af menneskeligt Snille, men et Natur- 
forhold af den mest indgribende Betydning. Matematikens pæda- 
gogiske Værd beror derfor ingenlunde paa Bevisernes Stringens 
alene, heller ikke paa dens uudtømmelige Rigdom af Opgaver, 
der med de mindst mulige Fordringer til et ydre Apparat sætte 
den lærendes Tanker i levende Bevægelse, men ogsaa paa selve 
Systemet af de matematiske Sætninger, denne stille Skyggeverden 
af Skønhedens rene Elementer, denne vidunderlige Forbindelses- 
vej mellem Tanken og Naturen. Hr. Tuxen nærer den besynder- 
lige Anskuelse, at Matematikens dannende Betydning kun ligger i 
Metodens Skarphed og Klarhed, og at, naar man har faaet Sansen 
for denne udviklet i den rent elementære Del af Videnskaben, saa 
er det for Ikke-Matematikere kun Tidsspilde at trænge længere 
frem, f. Eks. til den analytiske Geometri. Jeg har ved en tid- 
ligere Lejlighed netop betegnet den analytiske Geometri som det 
Punkt, hvortil vi burde stræbe at naa med vor matematiske 
Skoleundervisning, fordi der her falder et saa overraskende nyt 
Lys over hvad der hidtil er lært, over Algebraens og Geometriens 
indbyrdes Forhold, ligesom der ogsaa aabner sig et Fjærnsyn 
over umaadelige Vidder af Videnskabens Land; men selv den, der 
er blind for alt dette, og som kun ser Metode, Formalisme og 
ensidig Forstandskultur i den matematiske Undervisning, burde 
dog, synes jeg, have Øje for, at, jo længere man trænger ind i 
Videnskaben, desto rigere, desto mere aandsdannende blive de Op- 
gaver, som den giver Lejlighed til at stille. Under Navnet Natur- 
videnskaberne sammenfattes som bekendt en stor Gruppe højst 
forskellige Videnskaber, hvoraf nogle, som Astronomien, grænse 
umiddelbart op til Matematiken og ere uopløselig forbundne med 
denne, medens en anden, Zoologien, grænser op til, ja griber 
over paa Menneskelivets Omraade. Det er næsten umuligt at tale 
om disse Videnskaber under ét, saa forskellige som de ere efter 
deres Væsen. Ikke desto mindre skærer Hr. Tuxen dem frisk 
væk over én Kam, betegner den Dannelse, de kunne yde, som 
udelukkende forstandsmæssig og formalistisk og erklærer, at en- 
hver vidtdreven Beskæftigelse med dem er uden særlig Betydning 
for den almene Aandsdannelse; ti naar man blot har udviklet 

den lærendes Sans for Enhed og Lovmæssighed i den materielle 
Tilværelse, saa er det Punkt naaet, hvor en Forøgelse af Kund- 
skabernes Mængde ikke kan forhøje Dannelsens Grad; »det er 
Aanden i Naturen, Sjælen skal gribe, ikke alle de enkelte Former, 
hvorunder den giver sig Udtryk«. Jeg skal ikke nægte, at den 
Opfattelse af Naturen, som her udtaler sig, ikke blot forekommer 
mig flad og aandløs, men næsten bespottelig, hvad enten jeg fra 
mit eget Standpunkt ser paa det store, Altet gennemstrømmende 
Liv, der trinvis udfolder sig fra Krystallens Vækst i Klippen til 
den højeste menneskelige Stræben, eller jeg med Hr. Tuxen stiller 
mig paa de positive Religioners Standpunkt og betragter Naturen 
som en Guddoms Værk. I begge Tilfælde maa jeg fordre Re- 
spekt for Naturen; ti enten er den selve Verdenslivet i sin Selv- 
udfoldnings Storhed, eller den er det alfuldkomne Væsens ufor- 
falskede Værk og Aabenbaring. Men dette glemme de rettroende 
kun alt for ofte, og i deres Glemsomhed tale de som Hr. Tuxen 
og sige, at i Naturens Skole er ikke meget at lære, men naar 
vore unge Mennesker have faaet Øjet opladt for Enheden og Lov- 
mæssigheden i Naturfænomenerne, saa er her intet væsentligt 
mere for dem at hente. I Modsætning til alle saadanne Forsøg 
paa at skaffe Historien Forrangen i Undervisningen ved at ned- 
sætte Matematiken og Naturvidenskaberne mener jeg, at Historiens 
Forsvarere bør tage Position paa den vistnok uigendrivelige Sæt- 
ning, at for Menneskebørn, der skulle leve i et Menneskesamfund, 
er Menneskets Natur og Livsforhold det nærmest liggende Dan- 
nelsesmiddel, det, der mest alsidigt vil udvikle deres Ævner og 
give dem de for Livet nødvendigste Kundskaber. 

Den følgende Del af Hr. Tuxens Skrift gaar ud paa at 
vise, at Historien tagen i videste Forstand er det naturlige Central- 
fag i en Skole for den højere Dannelse trods denne Videnskabs 
endnu ufærdige Tilstand og for en stor Del subjektive Karakter, 
og endelig beskæftiger det tredje og sidste Afsnit sig med at paa- 
vise, at det er den græske Literatur, som blandt alle Tiders Lite- 
raturer frembyder det bedste Grundlag for den studerende Ung- 
doms Uddannelse, ikke saa meget paa Grund af dens Fortræffe- 
lighed 1 ) som paa Grund af dens Objektivitet. Denne Begrundelse 



') I sin Polemik mod mig om dette Punkt frakender Hr. Tuxen Homer 

gennemført Karaktertegning. Er da ikke f. Eks. Achilleus's Karakter 
gennemført med det højeste Mesterskab? 

Tilskueren. 1884. 32 

synes mig at være meget uheldig, først og fremmest for Historie- 
skrivernes Vedkommende. Hr. Kand. Hude har allerede i sin 
Artikel i Morgenbladet for 18de April udhævet, at det ikke er 
muligt at hævde Thukydides fuld Objektivitet, hvorfor Hr. Tuxen 
ogsaa synes at ville udelukke ham fra Skolen. Men med Herodots 
Objektivitet staar det vistnok endnu daarligere til, saafremt man da 
ved en Historikers Objektivitet forstaar en Forening af Ævne og 
Vilje hos ham til at berette den rene historiske Sandhed. Ti 
medens der ikke foreligger nogen Grund til at betvivle Herodots 
Upartiskhed og Sandhedskærlighed, saa maa man indrømme, at 
det Stof, som han behandlede efter at have samlet det af mang- 
foldige mundtlige Traditioner, var i den Grad levende og i Færd 
med at gaa over fra Historie til Sagn, at der vistnok uagtet al 
den Kritik, han anvendte paa det, er meget store Uoverensstem- 
melser mellem Virkeligheden og det af Herodot tegnede Billede 
af den. Derfor bliver hans Hæder som Historiens Fader ikke 
mindre. Men den, der vil finde tilnærmelsesvis objektiv historisk 
Sandhed, maa søge til andre, af Kritiken bedre kontrollerede 
Egne. Fjærne Tiders Historieskrivere faa overhovedet let et Skin 
af større Objektivitet, end de virkelig besidde, fordi de ofte ere 
de eneste Vidner om det, de berette. Hvis Tiden havde sparet 
deres mindre berømte samtidige, vilde det vise sig, hvor meget 
der er tvivlsomt eller beror paa ensidig Opfattelse blandt det, vi 
nu anse for historiske Kendsgerninger. Nej, hvis nogen ønsker 
tilnærmelsesvis Vished i Historien, maa han netop gaa til de nyere 
Tider, hvor Kildernes Mængde tillader en Konfrontation af Vidn- 
erne, og hvor talløse Breve, Memoirer og Aktstykker frembyde 
en Kontrol, som der i Oldtidshistorien saa at sige aldrig kan 
være Tale om. — Men Hr. Tuxen betragter aabetibart Digternes 
og Filosofernes Værker som nok saa betydningsfulde Kildeskrifter 
til Oplysning om det græske Folks Liv som selve Historikernes 
Beretninger, og efter at have dvælet ved Homers selvforglem- 
mende Objektivitet og Sokrates's lige saa uselviske maieutiske Be- 
stræbelser slaar han disse Ting sammen og paastaar, at der gen- 
nem den græske Literatur klinger en Grundtone, der kan gen- 
gives saaledes; »Paa min Følelse, min Mening ligger der ingen 
Vægt; se, hvad jeg viser, og dan dig selv en Mening deraf; det 
det er den eneste Maade, hvorpaa du kan naa til Ærlighed i 
Følelsen, Selvstændighed i Tanken!« Ved saaledes at sokratisere 
den hele græske Literatur gør Hr. Tuxen den til en eneste stor 

Jordemoderanstalt eller Fødselsstiftelse og har saaledes let ved at 
godtgøre dens enestaaende pædagogiske Betydning. Men heri lig- 
ger en stor Fejltagelse. Homer føler sig som den gudbegejstrede 
Sanger i Besiddelse af ubetinget Overlegenhed baade over sit Æmne 
og over Tilhørerens Sind; det falder ham aldrig ind, at dennes 
Følelse kan tage en anden Retning, end han vil give den, og 
netop derfor forsmaar han alle lyriske Pirringsmidler og holder 
sig strængt indenfor sin objektive Kunstforms Grænser. Han kan 
i sin Selvsikkerhed ikke paa nogen Maade sammenlignes med den 
altid søgende, spørgende Sokrates. Det kan ikke heller nogen af 
de andre Digtere. Ogsaa Filosoferne ere næsten alle dogmatiske, 
overbeviste om at have fundet Verdensgaadens Løsning. Hr. Tuxens 
Formel passer saa at sige kun paa Sokrates, og selv for hans 
Vedkommende maa den siges at være mindre heldig udtrykt 1 ). 
Men hvad bliver der da tilbage af den saa meget omtalte græske 
Objektivitet? En stor Respekt for Klarhed, Orden og Begræns- 
ning, som blandt meget andet ogsaa førte til en større Fastholden 
af Kunstformernes naturlige Grænseskel, end man i den nyere 
Tid føler sig forpligtet til, og en dermed beslægtet Forkærlighed 
for at slaa ind paa Tankens fremfor paa Følelsens Veje, naar 
begge stod aabne. Deraf fulgte, at Grækenlands Forfattere vare 
mindre udsatte for den Sentimentalitet , hvortil adskillige selv af 
de bedre Forfattere fra de nyere Tider have hengivet sig; men 
saa laa til Gengæld Faren for utidig og løs Ræsonneren kun alt 
for nær for Grækerne, og det er bekendt, at denne sygelige Dis- 
position, som Sprogene des værre ikke har betegnet med et eget 
Navn (ti Rationalisme tør man vel ikke kalde den), har bredt sig 
vidt i den græske Literatur, ligesom det dog heller ikke kan 
nægtes, at ogsaa Grækerne havde deres særlige Sentimentalitet i 
den sygelige Udartning af Venskabsfølelsen, som den efterhomeriske 
Literatur indeholder saa mange Vidnesbyrd om. 

Efter disse Bemærkninger til Hr. Tuxens Bog skal jeg til- 
lade mig at fremsætte de Betragtninger, som have bevæget mig 
til at frafalde Tanken om at gøre Græsk til det centrale Fag i 
vore højere Skoler. Min Hovedgrund er den, at Græsk er et 
aristokratisk Fag. Under de nuværende Forhold er det vistnok 



') Dens Anvendelse paa de subjektive Lyrikere som Alkaios og Sapfo vilde 
udelukke hele denne Digtergruppe af den græske Literatur. 

kun et lille Mindretal af de bedstbegavede, der har et virkeligt 
Udbytte af den græske Undervisning; men selv om Skolen blev 
ordnet efter det af mig fremsatte Forslag, maa jeg indrømme, at 
maaske kun Halvdelen af Disciplene vilde blive nogenlunde hjemme 
i dette vanskelige Sprog. Der vilde i Klassen skabes et Aristo- 
krati, der havde Frugt af Undervisningen, og et Proletariat, der 
kun høstede Anstrængelse og Forknytteise. Dernæst vilde vi, ved 
at bygge vor højere Undervisning paa Græsk som Grundlag og 
lade Vejen til Universitetet gaa her igennem, uddybe den Kløft 
mellem akademisk dannede og det store Folk, som det netop maa 
være Opgaven at udjævne saa vidt muligt. Vor højere Skole 
maa tabe Karakteren af en lærd Skole; men denne Karakter be- 
varer den, saa længe dens Undervisning samler sig om Fag, der 
for den almindelige Bevidsthed staa saa afskrækkende ved deres 
Vanskelighed og saa fremmede for Nutidslivet og dets praktiske 
Krav som Latin og Græsk. Hvor meget smukt end Filologerne 
ville fortælle vort Folk om den græske Literaturs Primitivitet, 
harmoniske Udvikling og høje Blomstring, saa vil det dog have 
en sikker Fornemmelse af, at man maa kunne naa til det, som 
maa være Undervisningens rette Maal, det sande menneskelige, 
ad nærmere Veje og for billigere Køb. Til denne Anskuelse slutter 
jeg mig efter moden Overvejelse og raader til at komme Tids- 
aanden i Møde ved at fjærne de gamle Sprog fra vor Skoleunder- 
visning 1 ) og give den ledige Plads til en udvidet Undervisning i 
Matematik, Naturvidenskab, nyere Sprog og Historie for alle 
Skolens Elever. 

V. Pingel. 



') Kun af Latinen burde vel for den praktiske Nyttes Skyld Elementerne 
læres. 

Theodorus: Den højere Skoles Reform, smstds. 



Den nuværende Ordning af vort højere Skolevæsen blev 
allerede ved sin Fremkomst i 1871 modtaget med temmelig al- 
mindelig Mistillid. Hvis nogen deri saa utidig Ængstelse for det 
ny eller endog en særlig filologisk Misfornøjelse med de klassiske 
Sprogs Detronisering, saa har de faktiske Forhold grundig gen- 
drevet en saadan Opfattelse. Skoleloven af 1871 har nu virket 
længe nok til, at man kan fælde en begrundet Dom om dens 
Fortrin og Mangler, og Resultatet er blevet, at vistnok alle Skole- 
mænd, det vil altsaa sige, de Mænd, der daglig arbejde under 
denne Lovs Scepter, ere enige om, at den er i høj Grad uheldig, 
ja at denne »Reform t er noget af det værste, der overhovedet er 
timedes vort højere Skolevæsen. Deri ere Hr. Tuxen og alle de, 
der af hans Bog have følt sig foranledigede til at udtale sig om 
Sagen, aldeles enige. Fordi alle sagkyndige ere enige om Nød- 
vendigheden af en Forandring, er det nu vel ikke givet, at den 
virkelig er nær forestaaende , især ikke med den nuværende lang- 
somme Forretningsgang, hvis man ellers kan bruge et Udtryk, 
der minder om Bevægelse, om en Tilstand som vor. Men i dette 
Tilfælde er der dog nogen Grund til at antage, at der vil danne 
sig en stærk offentlig Mening om en Reforms Nødvendighed, da 
alle de Forældre, som have Sønner i den lærde Skole, i ualminde- 

lig høj Grad ere Part i Sagen. Blandt den nuværende Ordnings 
mange, mange Fejl er den nemlig en af de mest iøjnefaldende, 
at den frembringer en meget følelig Overbebyrdelse i fjærde Klasse, 
altsaa i den Alder, hvor den netop aandelig saa vel som legemlig 
virker allerskadeligst. Da man nu vel har lært, hvad der kommer 
ud af en overilet Reform, vilde det være meget ønskeligt, om 
Skolemænd i Tide vilde diskutere, i hvad Retning en mulig Ændring 
skal gaa; ti det er indlysende, at Skolevæsenet mindst af alt 
taaler hyppige indgribende Forandringer, saa den Vej, man nu, 
hvis der skal forandres, slaar ind paa, maa ikke ret gærne lede os 
ud i et nyt Uføre. Der er derfor al Grund til at være Hr. Tuxen tak- 
nemmelig for hans værdifulde Indlæg i Sagen, som allerede har frem- 
kaldt nogen offentlig Diskussion og forhaabentlig vil fremkalde mere. 
Hvis disse Linjer kunde bidrage dertil, er deres Hensigt naaet. 

Naar man overhovedet vil have Skoler, der ikke enten 
ere Elementarskoler eller rene Fagskoler — og i en overskue- 
* lig Fremtid vil man vel ikke komme bort derfra — , saa ligger 
deri en Anerkendelse af Begrebet almindelig Dannelse. Man 
gaar da ud fra, at der kan gives en Undervisning, som ud- 
vikler alle Elevers Ævner uden Hensyn til deres tilkommende 
Livsstilling saaledes, at de blive vel forberedte til at udfylde deres 
Plads i Livet og faa et Grundlag, hvorpaa de trygt kunne bygge 
deres personlige Udvikling. Dette kan naturligvis naas ad mange 
forskellige Veje, man kunde fristes til at sige, ad en hvilken som 
helst Vei; men det gælder for Skolen at vælge den hurtigste og 
sikreste; ti de unges Tid er kostbar, og kun det bedste er her 
godt nok. En saadan Undervisning maa foruden at meddele for- 
skellige nødvendige positive Kundskaber have til Midtpunkt et 
Fag eller en Faggruppe, som er af mere teoretisk Natur, og 
hvis Nytte er mere indirekte, netop fordi det skal være det fælles 
Grundlag for alle. Den gamle Skoleordning havde i hvert Fald 
det Fortrin, at Undervisningens Midtpunkt var tydelig betegnet; 
det var de klassiske Sprog, eller rettere La.tin med Græsk som 
Appendiks. Ved Skoleloven af 1871 har man nu paa den ene 
Side gjort et famlende Forsøg paa at give et nyere Sprog en 
mere fremtrædende Plads, hvilket ikke har baaret anden Frugt, 
end at der aarlig Landet over afleveres en Bunke daarlige franske 
Stile. Med lige saa usikker Haand har man forsøgt at drage det 
historiske Element i den klassiske Undervisning noget mere frem, 
men Forsøget er mislykkedes, som Hr. Tuxen njed Rette frem- 

hæver. Dermed skal det dog ikke være sagt, at det historiske 
Element ikke mange Steder kommer til sin Ret; men det skete 
ogsaa før 1871; Loven har heri næppe bevirket nogen Forandring. 
Paa den anden Side har Loven af 1871 med al ønskelig Klarhed 
opstillet de matematisk-naturvidenskabelige Fag som Bærere for 
en almindelig Dannelse. At nu den nuværende Ordning ogsaa 
paa dette Punkt er mindre heldig, indrømme vel de fleste. Men 
det er et stort Spørgsmaal, om det overhovedet gaar an at gøre 
disse Fag til Centrum i Skolen. Hr. Tuxen har, som det synes 
mig, klart og træffende begrundet den i og for sig ikke nye 
Tanke, at en saaledes anlagt Undervisning medfører den aller- 
største Fare for Ensidighed og aandelig Ubevægelighed og Uimod- 
tagelighed, den direkte Modsætning til den almindelige Dannelse, 
som Skolen skulde tilstræbe. Han burde maaske noget skarpere, end 
sket er, have betonet, at hans Bemærkninger naturligvis kun gælde 
Matematik og Naturvidenskab som Midtpunkt i en almindelig for- 
beredende Undervisning for Børn og unge Mennesker. Det vilde 
i Virkeligheden ogsaa være en besynderlig Forberedelse til Livet 
at lade den unge gøre et nøje Bekendtskab med matematiske Ab- 
straktioner, med Dyr og Planter, med det menneskelige Legeme, 
men ikke i tilsvarende Grad udvikle og aabne hans Sans for de 
aandelige Fænomener, som dog ville møde ham paa første Haand 
og gøre Krav paa hans Opmærksomhed i første Række baade i 
hans Selvudvikling og i hans Virken ud ad til i Samfundet. Ingen 
nægter hine Kundskabers Nødvendighed som Dannelsesmidler og 
Elementer i enhver Livsanskuelse; men den anden Side af Til- 
værelsen maa dog som i Livet saa i Skolen indtage den første 
Plads. Trods al Ensidighed indeholder Sokrates' Svar paa en 
Bebrejdelse for Mangel paa Interesse for Naturen en god Portion 
Sandhed endnu den Dag i Dag: »Undskyld mig, kære; jeg vil 
nu en Gang gærne lære noget, og Egne og Træer pleje intet at 
lære mig, men vel Menneskene i Byen.« Selv om man vil nægte 
det aandelige Livs Selvstændighed og hævde, at Moralen kun er 
Fysikens eleganteste Formel, og hvad det nu alt sammen hedder, 
saa vil man dog vel ikke være saa doktrinair og formalistisk, at 
man vil lede den unge til at tilteoretisere sig en fysiologisk Op- 
fattelse af Mennesket og Menneskelivet i Steden for at stille de 
Fænomener frem for hans Anskuelse, hvormed han dog i hvert 
Fald maa begynde, hvilken Forklaring han saa end siden naar 
til af dem. Der er nu vel heller ikke saa mange, som for Alvor 

ville lægge Hovedvægten paa de naturvidenskabelige Fag i Skolen. 
De i Anledning af Hr. Tuxens Bog fremkomne Udtalelser stemme 
i det mindste alle deri overens med ham, at dé ville gøre det 
historiske til Midtpunktet, og den bestaaende matematisk-natur- 
videnskabelige Retning turde, som Hr. Tuxen fremhæver, have givet 
adskillige Advarsler mod at gaa videre paa den Vej, ligesom den 
ogsaa synes at tabe Terræn. 

Det vil vel altsaa vedblivende være i Sprog- og Historie- 
undervisningen, at man maa søge Grundlaget for en alsidig ud- 
viklende Dannelse. Her at vende tilbage til den gamle Skoles 
ensidige Betonen af den rene Sprogundervisnings formelle Betyd- 
ning er vel det sidste, man vil gribe til, og med Rette, skønt denne 
Undervisning havde sine gode Sider, og skønt man har vist lige 
saa stor Ensidighed ved evig og altid at dolere over dens Form- 
alisme. Naar Hr. S. Larsén endog gaar saa vidt, at han be- 
tvivler Sprogundervisningens dannende Betydning overhovedet, 
synes det mig nærmest et Paradoks, ligesom hans Artikel i det 
hele mere udmærker sig ved den »verve«, hvormed den er skreven, 
end ved Klarhed og Grundighed. Den pædagogiske Betydning af 
Undervisningen i fremmede Sprog ligger hverken i, at disse skulde 
berige vort Bevidsthedsindhold med nye Begreber, eller i deres 
Indflydelse som Forbilleder og Mønstre, skønt jeg ikke tør benægte, 
at ogsaa disse Momenter spille en Rolle. Den ligger deri, at 
Eleven ved Omsætningen af den i det fremmede Sprog udtrykte 
Tanke i Modersmaalet nødes til at gøre sig denne Tanke fuld- 
stændig klar og til at tænke over Nuancerne i de Sprogmidler, 
som Modersmaalet tilbyder. Derved vinder han for det første 
Øvelse i overhovedet skarpt at opfatte, hvad han læser, og der- 
næst Ævne til at opfatte Modersmaalets Ord og Vendinger i deres 
indbyrdes Forskellighed, noget som, da Sproget som bekendt ud- 
øver en stor Magt over Tanken, bidrager væsentlig til at styrke 
hans Tænkeævne og Klarhed i det hele. At en saadan Skole for 
Tanken er højst fornøden som Modvægt mod den ikke blot hos 
Skoledrenge almindelige Tilbøjelighed til i Følge Inertiens Lov at 
benytte de sproglige Midler, hvormed man er vokset op, med en 
uklar Forestilling om deres Betydning, men uden at blive sig 
deres hele Indhold og Rækkevidde tydelig bevidst, er lige saa 
indlysende, som at de gamle Sprog i denne Henseende frembyde 
væsentlige Fordele fremfor de nyere, fordi de i deres hele Form 

ere mere afvigende fra vort Sprog; det bliver derved saa meget 
vanskeligere tankeløst at reproducere Indholdet af det læste. 

Men, som sagt, der er sikkert ingen Fare for, at man vil 
vende tilbage til at gøre den blotte Sprogundervisning til Skolens 
Kærne, i alt Fald ikke med de gamle Sprog i første Række. 
Derimod er der maaske Anledning til at fremhæve, at det endnu 
mindre gaar an at opstille den praktiske Tilegnelse af og Færdig- 
hed i de nyere Sprog som Skolens Maal; man ser jo af og til i 
Aviserne Udtalelser i den Retning af Folk, som paa en Rejse til 
deres Ærgrelse have mærket, at deres Sprogkundskaber fra Skolen 
(som maaske have ligget brak siden den Tid), ikke strakte til 
til at forstaa og gøre sig forstaaet iblandt fremmede. Over for 
disse Krav kan det ikke siges for tit, at, naar de nyere Sprog 
ikke benyttes som Supplement til Historieundervisningen, saa kan 
Meningen med Beskæftigelsen med dem i Skolen kun være den, 
at Eleven skal bringes til at kunne læse dem med nogenlunde 
Sikkerhed, saa at der er aabnet ham Adgang til de fremmede 
Literaturer og bibragt ham Smag for det Dannelsesstof, disse 
indeholde. At Ævnen til at tale fremmede Tungemaal i og for 
sig skulde have en dannende Betydning, er en komplet Overtro. 
Hvor mangen udannet Handelsrejsende taler ikke med Færdighed 
tre— fire Sprog? Det vilde være aldeles uforsvarligt af Hensyn 
til de faa Procent af Eleverne, som virkelig faa Brug for at tale 
fremmede Sprog, at lade hele Skolen anvende en betydelig Tid — 
og det vil der behøves — paa denne mere mekaniske Færdig- 
hed, som desuden i fornødent Fald hurtigt erhverves af den, der 
har nogen Læsning i vedkommende Sprog. 

Maa det saaledes siges, at Sprogundervisning for Sprogenes 
egen Skyld er lidet egnet til at være det centrale i den højere 
Skole, saa gælder det samme om en udvidet Historieundervisning 
i den nu brugelige Stil, d. v. s. en Udvidelse af det Lærestof, der 
skal tilegnes direkte gennem Lærebøger. En saadan udvidet 
Historieundervisning antydes navnlig af Hr. Hude med særlig 
Fremhævelse af den nyere Tids Historie. Han fremkommer her 
med den noget godtkøbs Indvending, som nu i adskillige hund- 
rede Aar har lydt mod Filologerne, at det er besynderligt at 
vide Besked f. Eks. med Athens Statsret og Sokrates' Lære, men 
ikke kende Danmarks nuværende statsretlige Forhold og det 
sidste Aarhundredes literære og filosofiske Bevægelser. Det første 
Eksempel er noget uheldig valgt, da Disciplene i vore »lærde« 

Skoler saa vist ikke skal tynges af deres Kendskab til Athens 
Statsret, medens de dog fra Historieundervisningen maa vide 
ganske god Besked med vore politiske Bevægelser siden 1848. 
Hvad det andet Eksempel angaar, kommer det da an paa, hvilken 
af de to Retninger man anser for den gavnligste i pædagogisk 
Henseende, saa at det ikke paa Forhaand kan bebrejdes Skolen, 
at den lægger mere Vægt paa noget gammelt end paa noget 
splinternyt, da der jo ikke er Tale om nogen kinesisk Udelukkelse 
af det ny, hvad der da for Resten er en absolut Umulighed. 
Naar man ser bort fra saadanne Forhold, som Hr. Hude antyder 
ved sit andet Eksempel, kan der dog kun være Tale om, at 
Eleverne paa et enkelt Punkt tilfældigt komme til at vide bedre 
Besked om et Forhold i Oldtiden end om det tilsvarende i Nu- 
tiden, og det er ingen stor Ulykke. Jeg anser det f. Eks. ikke 
for saa farligt, om Eleverne for at fdrstaa en Skildring hos Homer 
maa sætte sig ind i, hvordan Odysseus' Bue saa ud, selv om de 
maaske ikke véd med samme Nøjagtighed, hvordan et Baglade- 
gevær er indrettet. 

Til Spørgsmaalet om, hvor vidt netop den nyeste Tids 
Historie er særlig egnet til at spille Hovedrollen i Skolens Historie- 
undervisning , ville vi neden for komme tilbage. Her skal blot 
endnu bemærkes følgende om den udvidede Historieundervisning. 

Hvis man tænker sig denne iværksat ved større Lærebøger, 
som vel navnlig maatte inddrage mere kulturhistorisk Stof under 
Undervisningen, opstaar der en betydelig Fare for forøget Hu- 
kommelsesarbejde for Eleverne, hvilket ikke kan anses for heldigt. 
Det vil nemlig nok vise sig, at man ikke kan undvære synderligt 
af det verdenshistoriske Skema, som nu meddeles, og naar det 
ny tilkomne virkelig skal læres og gøres til Genstand for Eksami- 
nation, vil det blive en Udenadslæren efter en hidtil ukendt 
Maalestok. Skal det nye Stof derimod ikke virkelig læres og 
memoreres, hvorledes skal man saa sikre sig, at Eleverne have 
nogen virkelig Forstaaelse deraf og arbejde ordentligt paa at til- 
egne sig det? Desuden kommer denne, om jeg saa maa sige, 
fritstaaende Historieundervisning, i høj Grad til at lide under den 
Subjektivitet, som Hr. Tuxen vistnok med Rette har fremhævet 
som en Fare ved Historieundervisningen. Denne kan vel aldrig 
helt undgaas og er til en vis Grad heller ingen Skade til, saa 
længe Historien indtager sin nærværende Plads, og Undervisningen 
er i Hænderne paa en besindig Lærer. Men ganske anderledes 

stiller det sig, naar Historien skal være Hovedfaget, hvorigennem 
Eleven modtager sin væsentlige Dannelse. Saa vil Historielærerens 
personlige Sympatier og Antipatier øve en uforholdsmæssig Ind- 
flydelse, direkte eller indirekte, paa de unges Opfattelse af Histor- 
iens Personer og Begivenheder og derigennem paa deres hele 
Dannelse. Og denne Fare bliver aabenbart saa meget desto 
større, jo udførligere Historien meddeles, fordi det da ikke kan 
undgaas at komme ind paa Bedømmelse af de handlende Per- 
soner. Enten vil saa Eleven snakke Lærerens Dom efter — og 
hvis Eksaminationen skal være lige saa indgaaende som Under- 
visningen, maa det jo forlanges af ham, — eller ogsaa vil han 
lige saa ukritisk kaste sig over i en modsat Anskuelse. Endelig 
synes en saa omfattende Historieundervisning, som maatte for- 
langes af et Hovedfag, at svæve noget i Luften, naar ikke Eleven 
i det mindste paa et eller andet Punkt faar at se, hvorfra man 
nu véd alt det, han sidder og lærer, hvilke Kilder og Midler den 
historiske Videnskab har. Naar dette Selvsyn berøves ham, 
kommer han let til at forveksle Historien med sin historiske 
Lærebog, man betager ham Muligheden af at udvikle en sund 
Kritik og gør ham saaledes tilbøjelig til enten »iurare in verba 
magistric eller i usund Kri ticisme at kaste Vrag paa det hele; og 
begge Dele forhindrer virkelig Aandsfrihed *). Hvorledes det sub- 
jektive i Historieundervisningen skulde kunne afhjælpes derved, 
at »de store historiske Personligheder fremstilles i Forhold til 
deres Tid, som fremgaaede af den og benyttende den, prægede 
ved den og selv givende den et Præg* (Hude), er mig ikke klart. 
Det synes mig blot at være en Forlæggelse af det subjektive Ele- 
ment til et andet Omraade, Sympati og Antipati for visse Perioder 
af Historien i Steden for for enkelte Personligheder. En Dom 
om det Præg, de store Mænd har givet deres Tid, vil Læreren 
vanskelig kunne undgaa at give; og saa ere vi lige nær. 

Der er altsaa næppe noget andet Alternativ tilbage end en 
kombineret Sprog- og Historieundervisning, hvor Historien søger 
en Støtte i det ved Sprogundervisningen tilegnede Kildestof, og 
Sprogundervisningen ikke glemmer dette Maal over formel Aands- 
gymnastik. Hr. Tuxen, som klart og bestemt fremhæver dette, 



') Der er her selvfølgelig kun Tale om Eleverne i de øverste Klasser. 
Over for Børn har Historieundervisningen andre Formaal, som Hr. Tuxen 
træffende udvikler. 



Digitized by Google 



500 



Den lærde Skoles Reform. 



anbefaler saa med Varme Græsk som det ypperligste Grundlag 
for en saadan Undervisning, og han mødes heri med Dr. Pingels 
veltalende Angreb paa det bestaaende Skolevæsen for nogle Aar 
siden. Hvis man vil beholde de gamle Sprog ved denne sproglig- 
historiske Undervisning, kan der vel ikke være Tvivl om, at 
Græsken bør have Fortrinnet. Hvilke formelle Fortrin man end 
vil tilskrive Latinen fremfor Græsk (de ere vist blevne meget over- 
drevne), saa besidder den græske Literatur, naar der er Tale om 
de to Sprog som Bærere af cn Historieundervisning for unge 
Mennesker, i sin Primitivitet og i sin humane Karakter en uhyre 
Overlegenhed over den romerske. Hr. Drachmann bemærker 
meget træffende: »Romernes verdenshistoriske Storværk har kun 
efterladt sig forholdsvis svage Spor i den opbevarede latinske 
Literatur, i alt Fald for saa vidt den kan læses i Skolerne.« Den 
romerske Literatur, som kan forelægges Eleverne, er opstaaet, efter 
at Roms egentlige moralske Storhed og Kraft var kulmineret, saa 
at den fører os ind i Samfundstilstande og lader os stifte Bekendt- 
skab med Personligheder, som der for største Delen ikke er meget 
ved. Det er nu en Gang ikke let at vække de unges Sympati 
eller blot Forstaaelse for den romerske Statskunst og Statsindret- 
ning; den vil snarest virke frastødende. Og selv om denne Form 
af politisk Dygtighed ikke laa aldeles over de unges Horisont, 
saa vilde Literaturen ikke give dem et eneste klart og anskueligt 
Billede af nogen af de virkelig store Statsmænd, som Rom har 
haft. Selv Cæsar, hvem vi dog kunne lære at kende gennem 
hans egne Skrifter, vil snarere staa for dem som en dygtig, men 
haard General end som overlegen Statsmand. Den græske Hi- 
storie er derimod rig paa store og sympatetiske Skikkelser. 

Men Angrebene paa Hr. Tuxens Forslag komme ikke fra 
den Kant. Man vil nok have en sproglig-historisk Undervisning, 
men det sproglige Element skal leveres af de nyere Sprog *). 
Foruden Hr. S. Larsen har baade Hr. Mikkelsen og »Theodoras« 
gjort Forslag i den Retning. Jeg tror, man vilde tabe ved Byttet. 
For det første maa det bemærkes, at naar man med »Theodoras« 
vil fastholde, at Kildeskrifterne skal læses i Originalsproget, saa 



*) Ved Rigsdagens Behandling af Skoleloven af 1871 fremkom den Tanke 
at gøre Danmarks eller Nordens Historie til Centrum med Støtte i 
Oldnordisk. Dette Forslag er, saa vidt vides, ikke senere genoptaget 
som vel er. Det vilde selvfølgelig medføre en meget stærk Ensidighed. 

er man indskrænket til Tyskland, England og Frankrig, og An- 
tallet af Perioder, man kan vælge til en saadan Bearbejdelse i 
Skolen (det maa da vel være særlig betydningsfulde), bliver over- 
maade ringe; ti man vil være indskrænket til den nyere Tid, 
fordi de Fordele, man venter sig af de nyere Sprogs Indtræden 
i de gamles Sted, den lettere Tilegnelse og den større praktiske 
Nytte, i en væsentlig Grad vilde formindskes eller endog helt 
bortfalde, hvis man gik tilbage til de ældre Literaturperioder. 
»Theodorus« nævner som en brugbar Periode den franske Revolu- 
tion, og det bliver omtrent den eneste. Fra Renaissancen er man 
udelukket ved Sproget, og allerede Reformationen vil det holde 
haardt at faa med. Hvis man derimod med Hr. Mikkelsen vil 
lade Læsning af Kildeskrifterne i Oversættelse træde til som 
supplerende Historieundervisningen , falder denne Vanskelighed 
bort; man vil kunne bevæge sig selv i fjærne Perioder og navnlig 
faa Oldtiden med. Dette er vel en Fordel; men paa den anden 
Side følger der saa meget uheldigt med denne Læsen Over- 
sættelser, at denne Udvej synes upraktisk. En Vanskelighed gør 
Hr. Mikkelsen selv opmærksom paa, at Eleverne nemlig let vil 
komme til at gaa for hurtigt frem, saa det læste bliver ufordøjet. 
Om der virkelig skulde kunne raades Bod herpaa ved at lade 
Eleven anskaffe vedkommende Værk i Oversættelse og saa prøve 
hans Tilegnelse af det ved Overhøring og skriftlige Opgaver, vil 
jeg lade staa hen; det forekommer mig dog at være forbundet 
med en Del praktiske Vanskeligheder. Det vil saaledes blive en 
dyr Fornøjelse, hvis Eleverne skal anskaffe det lille Bibliotek af 
Oversættelser, som de ville kunne sluge i Løbet af 2 Aar med 
8 Timer om Ugen (saa mange forlanger nemlig Hr. Mikkelsen til 
»Literaturkundskab« d. e. Læsning i Oversættelse, til Dels i det 
mindste, af de vigtigste Skrifter fra den behandlede historiske 
Periode). Men tror man virkelig, at normale Elever i femte og 
sjette Klasse (for de dovne vil det naturligvis være et velkomment 
Paaskud til at skubbe af sig) vil finde nogen Tilfredsstillelse i at 
tilbringe 8 Timer om Ugen med at læse højt for hinanden? Jeg tror, 
at de i Længden vilde længes efter Arbejdets Møje og den Tilfreds- 
hed, som heldigvis er dennes naturlige Ledsager, og at disse 
Tuner vilde kede dem. Og selv om jeg skulde tage Fejl heri, 
vilde de saa have godt af en saadan Anvendelse af de mange 
Timer, uden synderlig Selvvirksomhed? Ti naar man ved, hvor 
vanskeligt det kan være selv for ældre at holde Tankerne saml- 

ede under et Foredrag eller en almindelig Oplæsning, saa vil 
man ikke gøre sig Illusioner med Hensyn til den Grad af Op- 
mærksomhed, hvormed ganske unge Mennesker ville følge disse 
Oplæsninger, især da de efter Hr. Mikkelsens Tanke allerede skulle 
begynde dermed i Mellemklasserne, og da jo Undervisningen i 
Dansk medfører, at en Del Timer anvendes til Oplæsning. Og at 
faa Disciplene til ved deres Hjemmeforberedelse at respektere 
dette Fag som et virkeligt Arbejde, vil vist vise sig vanskeligt. 
Dertil kommer, at netop denne Undervisnings Karakter som Kilde- 
studium gør det ønskeligt at kunne give Eleverne de originale 
Skrifter i Hænderne, og netop naar Læsningen af Literaturen 
skal tjæne til at belyse en Periodes aandelige Fysiognomi, bliver 
det Tab, et literært Kunstværk notorisk lider ved Oversættelse, 
ganske særlig føleligt. Maaske har Hr. Tuxen anslaaet dette 
Tab temmelig højt; men hans Modstandere tænke i hvert Fald 
for ringe derom *). 

Jeg tror derfor, at Fordelene ved det at støtte Historie- 
undervisningen ved Literaturlæsning i Originalsprogene langt op- 
veje Manglerne derved. Men saa kan jeg ikke se rettere, end at 
Græsk egner sig bedre end de nyere Sprog. 

Man maa for det første klare sig, om den Forfatterlæsning, 
man vil give Historieundervisningen til Underlag, kun eller væsent- 
lig skal omfatte historiske Kildeskrifter i snævrere Forstand, eller 
man vil tage dette Ord i videre Betydning. Lægger man Hoved- 
vægten paa de egentlige historiske Kilder, kommer man i en 
slem Forlegenhed over for den nyere Historie, hvor Kilderne dels 
ere saare mangfoldige, dels af en saadan Beskaffenheden, at de 
ikke egne sig til Læsning i Skolen. Det er vel egentlig ogsaa 
Meningen, at man vil føre de unge ind i en Tidsalders historiske 
Karakter gennem dens Hovedforfattere, selv om de ikke kunne 
kaldes egentlige historiske Kilder. Der er naturligvis ingen, der 



*) I samme Nr. af Morgenbladet, hvori Hr. Drachmanns oven anførte An- 
mældelse staar, læses følgende i en Anmældelse af „Evropæiske Digte" 
ved A. Ipsen: „Da Grev Stollberg havde fuldendt sin fortræffelige 
Oversættelse af Homer, kastede han Pennen og udbrød mismodig: Læ- 
sere, lær Græsk og brænd min Oversættelse! Den samme mismodige 
Følelse kendes sikkerlig af enhver, der har forsøgt at overføre fremmede 
Mesterværker i sit eget Sprog: Oversættelse er og bliver Over- 
sættelse/ 

vil betvivle, at Gothe og Schiller ere »gode at faa Forstand af«, 
som »Theodorus« udtrykker sig. Men Udbyttet vil overvejende 
blive æstetisk. Det kulturhistoriske vil med Nødvendighed træde 
i Baggrunden, fordi Forskellen fra vor egen Tid ikke er iøjne- 
faldende nok til at opfattes klart af ganske unge Mennesker, og 
det samme vil være Tilfældet med saa godt som alle Perioder af 
den nyere Historie, hvor der kan være Tale om at læse Hoved- 
forfatterne i Originalsproget. Men derved kommer man aldeles 
bort fra det, som skulde være det dannende og frigørende, at 
nemlig Eleven blev ført ind i en Kulturperiode med væsentlig 
andre Former for det ydre og det aandelige Livs Hovedfaktorer. 
Det forekommer mig, at endog Hr. Tuxen, der netop betoner 
dette Moment, er kommen noget bort fra det egentlig historiske 
og er i Færd med at glide over til det æstetisk-filosofiske, naar 
han stiller Platon og Tragikerne saa stærkt i Forgrunden og helt 
forbigaar Thukydid. Vel kan jeg ingenlunde give Hr. Hude Ret 
i, at Thukydids Værk er Grækernes vigtigste historiske Kilde- 
skrift og omhandler den vigtigste Periode i deres Historie ; i begge 
Henseender, ligesom ogsaa i pædagogisk Værd, overgaas han langt 
af Herodot. Men alligevel kan Dele af Thukydids Historie meget 
vel inddrages i Skolelekturen. Derimod tror jeg med »Theo- 
doras«, at noget saadant som en klar Opfattelse af de græske 
Tragikeres forskellige Ejendommeligheder ligaer over de fleste 
Elevers Horisont, og en saadan Viden synes mig ogsaa at være 
af underordnet pædagogisk Betydning. Hovedvægten maa vistnok 
lægges paa Homer og Herodot. Af dem kan der foruden et 
æstetisk ventes et rigt historisk Udbytte. Til de nyere Litera- 
turer maa der siges at være taget tilstrækkeligt Hensyn, naar der 
kan aabnes de unge Adgang til med nogenlunde Lethed at læse 
to nyere Hovedsprog; en Del af de mest fremragende Arbejder 
vil man jo kunne faa gennemgaaet i Skolen og derved udvikle 
Elevernes æstetiske Sans. Men ved at lægge Hovedvægten paa 
de nyere Sprog tror jeg som sagt, at man vil give det æstetiske 
for stor Overvægt over det historiske. 

Det maa end videre fremhæves, at ved at vælge en eller 
flere Perioder af den nyere Historie til udførlig Behandling, kommer 
man til at kaste Eleven midt ind i en historisk Udvikling, hvis 
Forudsætninger han ikke kender saa nøje. Derimod er den græske 
Aandsudvikling væsentlig primitiv, idet de Impulser, den har mod- 
taget ude fra, alle ere blevne selvstændigt og ejendommeligt ud- 

viklede. Den græske Literatur er saa bleven Udgangspunktet, 
først for den latinske og dernæst, direkte og indirekte, for det 
hele senere Aandsliv. Det synes derfor naturligt at begynde med 
Begyndelsen, at stille det græske Kulturliv frem for Eleven i 
større Omfang, for saa gennem den direkte Historieundervisning 
at give ham en Oversigt over de Bevægelser, der have ført os 
fra dette Grundlag til det Punkt, hvor vi nu ere. At det græske 
Kulturliv skulde være saa fremmedartet, at Eleven slet ikke skulde 
kunne faa Øje paa det fælles deri, forekommer mig at være en 
urimelig Paastand. Med noget større Ret kunde denne Indvend- 
ing gøres gældende over for Romernes Literatur. Men er der 
noget, der udmærker den græske, da er det netop dens univers- 
elle Karakter og den sunde Realisme og plastiske Anskuelighed, 
hvormed den skildrer virkelige Menneskers virkelige Følelser, Tanker 
og Handlinger saaledes , at ethvert Menneske genkender noget af sig 
selv deri og forstaar de Skikkelser, han møder dér. Det »Museum«, 
som »Theodorus« finder fornødent for at indvi de unge i græsk 
Kulturliv, kan sikkerlig indskrænkes til Lommeformat. Ved Hjælp 
af nogle Billeder vil man kunne oplyse de væsentlige Punkter af 
det ydre Liv, og der vil dertil ikke en Gang behøves saa megen 
Tid, som Hr. Tuxen ansætter dertil (1 Time om Ugen) ; ja efter 
min Mening vilde det ikke en Gang være heldigt, om disse saa- 
kaldte »Privatantikviteter« afløste sig fra Forfatterlæsningen som 
et særligt Fag. 

Det maa heller ikke overses, at et grundigt Studium af 
den nyere Historie fører ind paa den nyere Politiks vildsomme 
Veje, og for politiske Kombinationer og blot og bar politisk Stor- 
hed har den unge ikke iroegen Sans og Interesse. Man vil i 
Reglen ikke kunde faa ham bibragt nogien virkelig umiddelbar 
Forstaaelse af en snild Statsmand eller af en klog politisk Forholds- 
regel; og hans Refleksion er ikke udviklet nok til, at han kan 
finde sig til Rette i det forviklede Maskineri. Oldtidens, og da 
navnlig Grækenlands, Historie vil være forstaaeligere og over- 
skueligere for ham, fordi det hele politiske Liv saa vel ind ad til 
som ud ad til er simplere og ikke sammensat af saa mange Fak- 
torer, og fordi de store Personligheders Betydning er mere iøjne- 
faldende og ikke kræver nogen stor Refleksion for at fattes. 

Det skal naturligvis ikke nægtes, at der er Partier af den 
nyere Historie, der vilde kunne fængsle Disciplene i højeste Grad; 
jeg tvivler saaledes ikke paa, at »deres Øjne vilde funkle«, naar 

den franske Revolutions Aand slog dem i Møde fra Tidens egne 
Skrifter, for at nævne det af »Theodorusc valgte Eksempel, eller 
naar de i Enkelthederne fulgte Napoleon paa hans Felttog. Men jeg 
er lidt bange for denne Ild; de store Bevægelser i den nyere Tid 
ere os i deres Virkninger saa hær, at man maa være forsigtig 
for ikke at lede Døgnets tilfældige Strømninger i den ene eller 
den anden Retning ind i Undervisningen; de kan gøre Fortræd 
nok endda. I denne Forbindelse kan det ogsaa nævnes, at det 
ene naturlige dog vilde være at gøre Tysk til Hovedsproget; men 
det turde næppe være heldigt at basere hele vor Skoleundervis- 
ning paa tysk Literatur og Kulturliv og germanisere Ungdommen 
saa grundig. Fransk som Hovedsprog vilde paa Grund af den 
franske Aands blændende Egenskaber medføre en stærk Fare for 
blind Beundring; at lade Eleverne fordybe sig særlig deri vilde 
skaffe os en Hoben Jean de Francer og megen Unatur. 

Selv om de moderne Literaturer paa mange enkelte Punkter 
kan tage det op med den græske, saa er der næppe nogen, der 
forener saa mange Fordele paa én Gang. Rent bortset fra, at 
Sprogets fremmede Karakter sikrer mod overfladisk Tilegnelse, 
saa besidder den græske Literatur Værker, hvis høje æstetiske 
Rang ingen bestrider; de fører os lige ind i en sund og oprinde- 
lig Kultur, hvorpaa vor egen hviler: — hvor gives der noget 
Værk, der i denne Henseende kan maale sig med Homers Digte, 
denne store Billedbog, hvor alle Livets Sider træde os anskueligt 
i Møde? — de give os en paalidelig Beretning om vigtige histor- 
iske Begivenheder og store Mænd, hos Herodot med naiv Bredde, 
men dog med genialt Blik for det væsentlige, med ærlig Stræben 
efter Sandhed og med Følelse for og Forstaaelse af alt, hvad der 
er ædelt og stort, hos Ven som hos Fjende, hos Thukydid med 
større og modnere Kunst, der forstaar at male gribende Scener, 
saa meget mere gribende, som Fortælleren paa græsk Vis holder 
alle personlige Meningsudbrud tilbage; de give os et med Kærr 
lighed og med kunstnerisk Haand udført Billede af en af de 
mærkeligste og ædleste Mænd, der nogen Sinde har levet; der 
er ikke mange Bøger, der ere en saa sund og velgørende Kost 
som Platons Apologi. Og alt dette gives i en skøn og ædel Form, 
med et saadant Liv og en saadan Anskuelighed, at det ganske 
umiddelbart maa virke paa ethvert uforkvaklet Sind; Indholdet 
ligger ikke over de unges Fatteævne; det udvikler ligelig alle 
deres Sjælsævner, hidser ikke deres Indbildningskraft og frem- 

Tilskucren. 1884. 33 



Digitized by Google 



506 Den lærde Skoles Reform. 

kalder ingen Affektation. En saadan Literatur er som skabt til 
at være Centrum i den højere Undervisning. 

Hvorfor vil man da ikke have den? Den er for vanskelig 
tilgængelig, siger man; der gaar for megen Tid til de sproglige 
Forstudier. »Theodoras« vil ikke tro paa Hr. Tuxens Forsikring om 
det modsatte, fordi Hr. Tuxen er Fagmand; saa vil han vel 
heller ikke tro paa min. Men det skal dog ikke afholde mig fra 
at udtale som min Overbevisning, at, naar man resolut anvender 
som nu 5 Timer om Ugen i to Aar væsentlig paa en nøjagtig 
Tilegnelse af Formlære og Gloser, saa vil Læsningen af Homer 
og Herodot falde temmelig let, og derfra vil man saa efterhaanden 
kunne gaa videre. Med et noget forøget Timetal i de to sidste 
Aar ville Eleverne kunne læse baade saa meget og med saa stor 
Lethed, at de faa det fulde historiske og æstetiske Udbytte deraf. 
Derved vokser Sandsynligheden for, at de ogsaa efter Skole- 
gangens Ophør ville vedblive at sysle med græsk Literatur, som 
det f. Eks. skal være ret almindeligt i England; men selv om de 
ikke gøre det, er den Tid, de anvendte derpaa i Skolen, ikke 
spildt; Arbejdet vil have sat §in Frugt i en klarere Forstaaelse 
af Historien, en sundere æstetisk Smag og et mere aabent og al- 
sidigt Blik for Menneskelivet. Og kan dette opnaas, kan Græsk 
ikke siges at være et upraktisk Fag eller at læres blot for Skolens 
Skyld. Hvor mange Skolefag blive vel overhorvedet direkte fort- 
satte senere i Livet, naar de ikke netop ere vedkommendes Stu- 
dium? Hvem kalder Matematikundervisningen ufrugtbar, uagtet 
næppe mange Ikke-Matematikere i deres senere Liv aabne en 
matematisk Bog eller løse en Opgave? Man maa huske paa, at 
Græskens Stilling er væsentlig forskellig fra de nyere Sprogs. 
Maalet for Undervisningen i disse er at give den unge Adgang 
til Literaturen; naar han saa ikke benytter denne Adgang, saa 
har Undervisningen til Dels forfejlet sit Maal. Ved Græsk derimod, 
som jo skulde være Skolens Centrum, falder Accenten i langt 
højere Grad paa, hvad der læses i selve Skolen. Naar man siger, 
at Tidsaanden bærer henimod Fjærnelsen af Græsk, er det vistnok 
kun halvt sandt. I Tyskland har der vel hævet sig mange Røster 
herfor; men dels ere de fleste Skolemænd for Bibeholdelsen, dels 
have de klassiske Studier i Tyskland altid spillet en altfor frem- 
trædende Rolle i Skolen, saa at en Reaktion er saare forklarlig. 
I England og Frankrig indtager Græsk ubestridt en ikke ringe 
Plads i Undervisningen, om end det, som »Theodoras« siger om 

Udvidelsen af Græskundervisningen i Frankrig, er urigtigt. Over- 
hovedet var det vist meget ønskeligt, om man, som »Theodoras« fore- 
slaar, inden man skrider til en Omordning af vort Skolevæsen, vilde 
sende nogle Skolemænd ud »paa en Opdagelsesrejse i Udlandet«. 

Medens jeg saaledes i Hovedtanken er ganske enig med 
Hr. Tuxen, kan jeg ikke ganske tiltræde den Skoleplan, han tager 
Ordet for. Uden at gaa i det enkelte skal jeg tillade mig at an- 
tyde, hvorledes jeg tænker mig det her udviklede praktisk iværk- 
sat. Først maatte naturligvis Tvedelingen falde. At ophøre med 
Latin ved fjærde Klasse er vist umuligt, naar man virkelig vil 
opnaa, at Eleverne kunne læse dette Sprog, og det maa Univer- 
sitetet forudsætte. Det vilde nok vise sig uøkonomisk at erstatte 
Skolens Latinundervisning med et Kursus ved Universitetet. Man 
vilde imidlertid kunne indskrænke Timeantallet i Latin, navnlig i 
de 2 sidste Aar. Hvad der vilde tabes derved i Færdighed vilde 
rigelig kunde indvindes, hvis man forlagde Prøven i latinsk Stil 
fra fjærde Klasse, hvor den nu trykker saa haardt og egentlig 
spolerer hele Latinundervisningen, til Afgangseksamen. Stilen 
behøvede ikke at være sværere end nu ved fjærde Klasses Eks- 
amen; den vilde saa ikke skaffe de flittige Elever synderlig for- 
øget Arbejde, da den vilde falde af som en Frugt af samvittigheds- 
fuld Læsning af Forfatterne; derimod vilde den give de to sidste 
Aars Forfatterlæsning en Afstiver, hvoraf enhver Latinlærer vist- 
nok vil have følt Savnet. Naar man vil beholde Latinen som 
nødvendig for senere Studier, som Middel til Indøvelse af de 
grammatiske Begreber og som Støtte for Fransk , maa man virke- 
lig aflægge den taabelige Rædsel for latinsk Stil. Den har nu 
bødet haardt nok for gamle Synder. Versionen kunde saa til 
Gengæld falde bort. Naar man lod Latinen beholde sit nuværende 
Timetal i Mellemklasserne, vilde man med 4 Timer ugentlig i de 
to sidste Aar nok kunde drive det saa vidt, at Eleverne kunde 
faa læst tilstrækkelig Prosa til at kunne ekstemporere i en let 
Forfatter til Eksamen; anden Prøve i latinsk Prosa vilde ikke 
behøves, da jo Formaalet kun er at skaffe Eleverne Færdighed i 
at læse Sproget. Man vilde derved spare Tid og undgaa den 
trættende Repetition. Derimod vilde jeg anse det for ønskeligt, 
om der ved Siden heraf læstes og ved Eksamen prøvedes i et 
mindre Udvalg af Horats, især Brevene, som virkelig indeholde 
meget Dannelsesstof og interessere Elever i den Alder, samt 
muligvis en Komedie, for paa en underholdende og let Maade at 

33* 

gøre de unge bekendte med det græske Privatliv, som ingen gen- 
giver troere end Terents i hans Oversættelser af græske Lystspil. 
Det vilde ogsaa være nødvendigt at føre Matematiken igennem 
lige til Afgangseksamen. Naar man nøjedes med det Pensum, 
der nu opgives til fjærde Klasses Eksamen, med Tillæg af noget 
Trigonometri og Stereometri, der nu til Dels maa drages ind 
under Fysik og Astronomi, vilde man med et ringe ugentligt 
Timetal kunne opnaa langt bedre Resultater end nu, hvor Mate- 
matiken slippes just paa det Punkt, hvor Vanskelighederne ere 
overvundne og Udbyttet og Fornøjelsen derved skulde begynde. 
De nødvendige Timer i femte og sjette Klasse kunde tages fra 
Oldnordisk, som vel de fleste ønske bort, da det Udbytte, der 
vindes, ikke er stort, medens det Arbejde, der fordres for i den 
Alder at lære den vanskelige oldnordiske Formlære, er meget 
betydeligt. Maaske kunde ogsaa Fransk undvære 1 å 2 Timer, 
naar man afskaffede den unyttige franske Stil. Omvendt vilde 
Matematiken i Mellemklasserne kunne afgive nogle Timer til 
nyere Sprog og Græsk. Af de nyere Sprog burde Tysk være 
Hovedsproget, især i de to sidste Aar; det er usømmeligt, saa 
lidet mange Studenter nu kende til dette Sprog, der dog er vort 
naturlige Forbindelsesled med de store evropæiske Kulturstrøm- 
ninger. Engelsk kunde man rolig lade være et frivilligt Fag som 
før 1871; enhver, der har læst Latin, Tysk og Fransk, vil med stor 
Lethed selv kunne lære at læse nyere Engelsk. De 3 — 4 Timer, 
som Latin kunde afse i femte og sjette Klasse, skulde saa an- 
vendes paa Græsk, som derved i de to sidste Aar fik 8—9 Timer 
om Ugen. Naar man saa paa Græsken anvendte den udmærkede 
Tanke som er virkeliggjort for Latinen ved kgl. Anordn, af 16. Juni 
1882, at ikke alt, hvad der er læst i Skolen, behøver at opgives 
til Eksamen, saa vilde man med dette Timetal kunne gøre Græsk 
til Kærnen i den højere Skoledannelse, om man end ikke kunde 
læse saa meget, som Hr. Tuxen fordrer 1 ). Men naar der blev 
læst meget af Homer og Herodot, vilde man, som det oven for 
blev antydet, kunne slaa af paa Platon og især paa Tragikerne; 
1 Tragedie vilde efter min Mening være nok. Og af Platon er 



l ) Hr. Tuxen fordrer 13—14 Timer om Ugen for Græsk (altsaa over 2 Timer 
om Dagen), men 1 skal anvendes til Privatantikviteter, 1 til Repetition 
af Formlære og Syntaks. Ingen af Delene synes mig at behøve særlige 
Timer. 

der ikke saa overordentlig meget, som egner sig for Skolen, 
navnlig ikke af de større Dialoger; men noget mere end Apolo- 
gien og Kriton, som nu sædvanlig læses, vilde man dog kunne 
faa med. Med Xenofon 1 ) skulde man helst være færdig i Mellem- 
klasserne; derimod kunde der nok blive Tid til i de to sidste 
Aar at læse lidt af Thukydid, Demosthenes eller Lysias, samt 
den lyriske Poesi (dog næppe Pindar). — At gaa nærmere ind 
paa Enkeltheder vilde her ikke være paa sin Plads. Det har blot 
været min Hensigt om muligt at bidrage en lille Smule til at 
vække Interesse for Sagen. Jeg vil slutte med det Ønske, at man 
vil betænke sig vel, inden man bortkaster et saa ypperligt 
Dannelsesmiddel som de klassiske Sprog for at gaa i Spidsen med 
noget ganske uprøvet. 



! ) Hr. S. Larsen har gjort et livligt Indhug paa Xenophon; han har Ret 
i meget, men sikkert ikke i, at Anabasis ikke skulde egne sig som 
Begynderlæsning; netop al den „ ligegyldige - Detail, Hr. Larsen klager 
over, morer Disciplene meget i den Alder. At læse Memorabilia og 
Kyrupædien i Sammenhæng falder vel ingen paa; jeg ved af Erfaring, 
at der af begge kan gøres et Udvalg, som tilfredsstiller alle billige 
Krav. Hellenika læses vist næsten aldrig i vore Skoler, saa Hr. Larsen 
kunde for saa vidt have sparet sit Angreb paa den; men selv af den 
kunde der vistnok gøres et brugbart Udvalg. 

4. Maj 1884. 3. L. Heiberg. 

Den sidste af de store, hvide Svaner 
er fløjet bort til Svaners Fædreland, 
og Skumringssløret sænker sig om Strand, 
mens Folket samler sig om nye Faner. 

Dog vil den sidste, røde Aftenbrand 
endnu en Stund belyse vore Baner, 
mens kæmpestort, lig trodsige Titaner 
de faldnes Skygger staa mod Himlens Rand. 

Men, naar igen vi staa for Dagens Dør, 
skal alt da være gemt bag Nattens Slør, 
ja som et Blad af Livets Bog udrevet? 

Nej, hver en nordisk, høstmild Aftenstund 
skal disse Skygger ses paa gylden Grund 
og raabe til os: Ogsaa vi har levet! 

2. 

Et bronzefarvet Løv af Solen spættet, 
en Stilhed som paa Bunden af en Sø. 
I slig en Stilhed var det sødt at dø, 
af Somrens Solskin og dens Glæde mættet. 



*) Pal. Muller, f 27. Decbr. 1876. 

At hvile ud af Dagens Vandring trættet, 
hvor Skovens Fyrster deres Kroner strø, 
hvor end det vifter med en Duft« af Hø, 
hvor intet, intet standser Aandedrættet. 

Hvor ingen vildsom Larm din Tanke spreder, 
hvor kun en sagte Susen Øret naar, 
hvor alting lyttende og festligt staar. 

Ja, her hvor alt om Søvnens Stilhed freder, 
at slumre ind i Drøm om kendte Steder 
og drømme rolig fort et Tusend Aar. 

3. 

Der er en Flok, som Sangen ej kan naa 
for dette høje Bulder fra Fabriken, 
En Flok, hvis Haab er vendt mod Politiken 
og disse fagre Løfter til »de smaac. 

Aarhundreds Uret maa den slæbe paa, 
Stedbørn af Lykken, der lod dem i Stikken 
for selv at attachere sig hos Klikken, 
hos dem, der høste r hvor de ikke saa'. 

Lad Tæpper være dæmpede og bløde, 
at ingen Lyd fra Gaden skal os naa'. 
Lad Vinen duftende i Glasset gløde! 

Dog tror jeg, dersom Verden den skal staa, 
er det paa Tide nu at tænke paa, 
hvordan vi kan paa Lykkens Uret bøde. 

Alfred Ipsen. 

frem, o Foraar, af hver en Knop, 
af snævre Lukker og mørke Gemmer, 
slaa alle Døre og Ruder op 
med Klang af tusende Stemmer. 
Spring ud af Vinterens trange Hi 
til Melodien af brudte Lænker, 
hvor Vinden vifter ad Vaarens Sti. 
Spring ud, før nogen det tænker! 

Saa kom med Kundskabens gyldne Skat, 

I Sædemænd fra de høje Sale, 

strø ud i Landet ved Dag og ved Nat, 

og tilsaa Bakker og Dale. 

For længe Visdommens Venner sad 

i fornemt Stænge bag stolte Mure, 

og Almuesmanden var stolt og glad 

for et fattigt Frø i sin Fure. 

Det gaar ej længer! Det gælder ej 
med denne Visdom bag lukte Døre, 
her ud paa Livets den alfar' Vej, 
og tal, hvad Folket maa høre! 
Her frem med Tænkernes gyldne Fund, 
her er en Hunger, som snart maa stilles, 
og falder noget paa stenet Grund, 
skal dog ej Udsæden spildes! 

Det gaar ej længer! Det gælder ej 
med denne Visdom i Bur og Celle, 
her ud paa Livets den alfar' Vej, 
og da skal Visdommen gælde. 
Strø ud blandt Folkets forsømte Børn, 
strø ud en Sæd, der kan Hadet hindre, 
og falder noget blandt Stub og Tjørn, 
saa bliver Høsten ej mindre! 

Bryd frem, o Foraar, af hver en Knop, 
af snævre Lukker og trange Gemmer, 
slaa alle Døre og Ruder op 
med Klang af tusende Stemmer. 
Spring ud af Vinterens trange Hi 
til Melodien af brudte Lænker, 
hvor Vinden vifter ad Vaarens Sti. 
Spring ud, før nogen det tænker! 

Alfred Ipsen. 

Den franske Literatur i det 18de Aarhundrede — det Aar- 
hundrede, som Franskmændene ynde at kalde det filosofiske — 
har som bekendt ikke sin Styrke i Indholdets Originalitet. Som 
den nyere Filosofi i Slutningen af det 16de Aarhundrede fødes i 
England med Baco, saaledes er det den engelske Filosofi og 
Naturvidenskab i Slutningen af det 17de Aarhundrede, især Locke 
og Newton, der danner Grundlaget for de franske Filosofers 
Bestræbelser. Det er fra den engelske Naturfilosofis Rustkammer 
at de franske Skribenter hente de Vaaben, hvormed den filosofiske 
Turnering i det 18de Aarhundrede udkæmpes. De have skaffet 
de nye Ideer en Udbredelse, som de næppe kunde have faaet 
ved egen Hjælp, men de have kun føjet lidet eller intet til af 
deres eget. 

Det er Maupertuis, der første Gang (1732) indfører New- 
tons Teorier i den franske Litera tur ved sine Skrifter (»Om Lovene 
for Tiltrækningen«, »Forsøg paa en Kosmologic o. a.). Men det 
var forbeholdt en større Aand at skaffe disse Ideer Udbredelse i 
videre Kredse. 

Voltaire opholdt sig, efter at han var kommen ud af 
Bastillen, i to Aar, fra 1726—28, i London. Han studerede her 
det samtidige engelske Teater og tillige Newtons Filosofi, af hvilken 
han modtog et dybt Indtryk. Newton døde 1727. Han blev 
begravet med næsten fyrstelig Pragt, »som en Kongec siger Vol- 

taire 1 ), »der havde gjort vel imod sine Undersaatterc. Han laa 
paa Paradesæng og blev bisat i Westminster; hans Kiste blev 
baaren af seks Grever og Hertuger og fulgt af en umaadelig Skare, 
hvoriblandt alle Englands fremragende Mænd, som Kantsleren og 
Ministrene. »Voltaire blev uden Tvivl slaaet af dette glimrende 
Skuespil og denne Apoteose af en Mand, der kun havde været stor 
i Videnskaberne, denne Hyldest, som et oplyst Folks Fornuft ydede 
Geniett*). 

Han forfattede da de berømte »Lettres philosophiques« (om 
Newton og Descartes, Attraktionens Historie, Newtons Optik o. a.), 
i hvilke han kort og populært fremstillede Newtons Resultater. 
En udførligere Fremstilling gav han senere i »Elémens de la phi- 
losophie de Newtonc I den versificerede Dedikation (til Mad. de 
Ghåtelet), der indleder Bogen, viser det sig straks, at hvad Vol- 
taire lægger Vægten paa er ikke saa meget den egentlig viden- 
skabelige, den blot fysiske og astronomiske Betydning af Newtons 
Opdagelser, men mere, hvad man — sit venia verbo — kunde 
kalde den moralske Side deraf, deres Betydning for den alminde- 
lige Livs- og Verdensopfattelse. Hvad det derfor først og frem- 
mest kommer ham an paa, er at fremstille dem, at skaffe dem 
Udbredelse og Anerkendelse. »Newton har opdaget Sandheden, 
men han har søgt og stillet den i en Afgrund; man maa stige 
ned og bringe den frem for Dagens Lyst 8 ). 

Den Metode, Voltaire bruger hertil, som overhovedet til 
Fremstillingen af alle de videnskabelige og filosofiske Idéer, for 
hvilke han gør sig til Talsmand, er da heller ikke den kritiske, 
der omhyggelig prøver og vejer hvad og hvor meget der ligger i 
hver enkelt Teori, inden den godkendes. Det er heller ikke altid 
Historikerens, der forholder sig blot refererende, blot fremstillende 
til sit Stof. Det er Apostelens, der, greben af den nye Tids Aand, 
taler dens Tungemaal. Det er Skribentens, der anvender mindst 
lige saa megen Omhu paa at udforme sin Stil og afrunde sine 
Fraser, som paa Udviklingen af Idéerne. Det er den fine Mands, 
Verdensmandens, der skriver for Hoffet, for Adelen, for Salonerne, 
for Damerne, for hele det gode Selskab, der vil belæres uden at 
trættes, forstaa uden at arbejde. »Voltaire omsætter i smaa por- 



') Lettres sur Descartes & Newton, (skrevet 1728.) 

') Villemain: Tableau de la littérature au 18iéme siécle, I, 7. 

3 ) Voltaire: Elém de la phil. de Newton, av.-pr. 

tative Fraser de største Opdagelser og Hypoteser, Descartes', 
Malebranches' , Leibnitz's, Lockes og Newtons Teorier, Oldtidens 
og den nyere Tids forskellige Religioner, alle de kendte Systemer 
i Fysik, Fysiologi, Geologi, Etik, Jura, politisk Økonomi, kort sagt 
enhver Art Kundskab, som den menneskelige Aand i det 18de Aar- 
hundrede havde erhvervet sig«. 1 ) 

Hv^d der særlig gælder om Voltaire, gælder mere eller 
mindre alle fremragende Skribenter af den filosofiske Skole. Di- 
derot, Holbach, Helvétius, Grimm, Condorcet etc. have alle Natur- 
filosofien — der endnu for det meste var en Blanding af eksakt 
fagvidenskabelig Forskning og metafysisk Spekulation — til For- 
udsætning, og dem alle er det mindre om at gøre at fortsætte 
den videnskabelige Undersøgelse end at udbrede dens Resultater 
og drage dens videst mulige Konsekvenser. 

Mægtig er da ogsaa den Indflydelse, der gennem Natur- 
videnskaben udøves paa den almindelige Tankegang. Astronomiens 
nye Lærdomme og senere de geologiske Hypoteser fører til en 
sandere Opfattelse af Menneskets Stilling i Universet. Betragt- 
ningen af Naturlovenes Evighed og Uforanderlighed, der vel var 
det egentlige Kærnepunkt i den newtonske Teori, fører ved at 
overføres paa Aandsvidenskaberne til historisk Kritik og Analyse. 
Naar Naturens Love ere universelle og uforanderlige, ligger det nær 
at slutte, at ogsaa i Menneskelivet alt gaar sin naturlige Gang, 
behersket af Love, der ikke kunne forstyrres af nogen uden fra 
kommende, vilkaarlig Indgriben. Og selve Naturvidenskabens Prin- 
cip: at henføre det ubekendte til det bekendte, at søge naturlige 
Aarsager til ethvert Fænomen overføres paa alle Omraader, der 
ere tilgængelige for menneskelig Tænkning: metafysiske, religiøse, 
politiske, økonomiske Spørgsmaal behandles derefter. Saaledes 
bliver da Naturopfattelsen Udgangspunktet, den egentlige primus 
motor til den hele Bevægelse. 

Det er da ogsaa langt fra, at denne i Udviklingens Løb 
fornægter sin Oprindelse. Skønt alle de mere bekendte blandt 
Filosoferne, alle de egentlige Ledere af Bevægelsen med Und- 
tagelse af d'Alembert og maaske Buffon vare og bleve Dilettanter 
paa Fagvidenskabernes Omraade — som de med Undtagelse af 
Condillac, der heller ikke tog synderlig Del i Bevægelsen, i Grunden 



') Talne: L'ancien regime. Livre IV, Chap. I, 4. 

ogsaa vare det i Filosofien — saa have de dog alle i forskellig 
Grad syslet med naturvidenskabelige Problemer og Eksperimenter. 
»Voltaire nøjes ikke med at fremsætte Newtons Optik og Filosofi; 
han beregner, han iagttager, han eksperimenterer selv. Han ind- 
sender Afhandlinger til Videnskabernes Akademi; han har i sit 
Laboratorium i Cirey alle de da kendte fysiske og kemiske Ap- 
parater 1 )« med hvilke han selv eksperimenterer. Han er endog 
lige ved at anticipere Iltens Opdagelse og Forbrændingsteorien 
(sé neden for), idet han erklærer, at Vægtforøgelsen ved Metallernes 
Forkalkning hidrører fra Luften, der ikke er et Element, men en 
Blanding af Dampe. 8 ) Og ligesaa med de andre. Montesquieu 
f. Eks. dissekerer Frøer og offentliggør Undersøgelser af Planter 
og Insekter. Diderot har sat sig ind i alle Grene af Natur- 
videnskaben lige indtil de tekniske og industrielle Fremgangs- 
maader. D'Alembert og Buffon have skabt sig et Navn som Vid- 
enskabsmænd. Selv den ulærde Rousseau studerer og botaniserer 
og bringer ved sine Naturbeskrivelser Botaniken paa Mode. 

Ti det er det næste Træk: Videnskaben, især Naturviden- 
skaben, bliver en Modesag for den fornemme Verden, en Slags 
adelig Sport. »Filosofien«, det vilde den Gang sige alle mulige 
Spørgsmaal behandlede paa en vis abstrakt-ræsonnerende Manér, 
beherskede Salonlivet, som den beherskede Literaturen, som den 
til Slutning beherskede det hele Samfund. Der fordredes den 
Gang ikke saa synderlig meget til at gælde for Filosof. En sam- 
tidig engelsk Iagttager 8 ) siger herom: »Ved De, hvad Filosoferne 
ere og hvad Ordet betyder her? For det første indbefatter det 
næsten alle Mennesker; dernæst [?] betegner det de Folk, som 
erklærer sig for at være Fjender af Papismen.« Der var imidlertid 
en anden Ting, der i Tidens Øjne gjaldt for et endnu veder- 
hæftigere Kriterium paa en Filosof: at sysle med Naturviden- 
skaberne. Selv Kvinderne faa Smag derpaa. Fornemme Damer 
læser — eller køber i det mindste — Lærebøger i Fysik og Kemi, 
høre mineralogiske og botaniske Forelæsninger, overvære Eks- 
perimenter etc, ja, det fortælles endog, at nogle selv have haand- 



') Taine: L'ancien regime. Livre III, Chap. I, 2. 

? ) Sé: Du Bois-Reymond : Voltaire in seiner Bezieh. zur Naturwiss. Berlin 
1868. 

') Horace Walpole: Letters and correspondance , ct af Talne. 

teret Dissektionskniven. — Saaledes bliver Naturvidenskaben under 
Filosofiens Ægide indført i den almindelige Bevidsthed. 

Men selv Førerne kom som sagt ikke ud over Amatør- 
standpunktet. Da Buffon f. Eks. havde forklaret Forekomsten af 
Muslingeskaller paa Toppen af Alperne ved at antage dem for 
Lævninger af tidligere Tiders Oversvømmelser, mener Voltaire at 
have gendrevet dette ved at bemærke, at det fuldstændig strider 
mod Tyngdekraftens og Hydrostatikens Love, at Havet skulde 
have bedækket de højeste Bjærge. — Og det forstaar sig, at alle 
de fine Herrer og Damer, der studerede og eksperimenterede og 
dissekerede i ikke mindre Grad vare Dilettanter. Der danner sig 
overalt i Maaden at arbejde videnskabeligt, som i Maaden at 
ræsonnere filosofisk paa en Overfladiskhed, der hænger sammen 
med Oplysningens Art i det hele taget. Denne Oplysning, der 
var mere bred end dyb, mere klar end skarp, mere vittig end 
overlegen, mere fremstillende og udbredende end frembringende 
og undersøgende, — der i Filosofien nærmere søger en Tankeleg, 
en Øvelse for Ævnen til at opfatte og genfremstille end egentlig 
videnskabelig Sandhed, i Politiken nærmere en aandrig Adspred- 
else end en Løsning af virkelige, praktiske Opgaver, søger paa 
samme Maade i Videnskaben mere det interessante, kuriøse, vid- 
underlige end det sande eller dog Midlet til Sandhedens Erkend- 
else. Selv de, der hovedsagelig kun ere Videnskabsdyrkere, ere 
smittede af denne Aand; f. Eks. den gamle Fontenelle, Veteranen 
fra det 17de Aarhundrede, Racines og Moliéres samtidige, der i 
40 Aar var Sekretær ved Videnskabernes Akademi og som saadan 
skrev én Uendelighed af Analyser over indleverede Arbejder og 
Lovtaler over Medlemmerne. »Han tog i Videnskaberne en Smule 
af alt, med Maadehold og Lethed. Han samlede af alle Natur- 
videnskaber nøjagtige Iagttagelser, som han gengav med Ynde l )c[!]. 
— Man valgte med Forkærlighed Æmner, der tiltalte alene ved 
Navnet eller ved det snurrige, der derved kom frem. Saaledes 
skriver f. Eks. Mairon, Fontenelles Efterfølger, om »Nordlysets 
Historie«, Maupertuis om »Den hvide Neger« (de saakaldte Al- 
binos). 

Karakteristisk er det da ogsaa, at der samtidig med den 
overfladiske Interesse for Videnskaben og dens Dyrkere gennem 
hele Aarhundredet gaar et Træk af Foragt for Lærdom og Fag- 



J ) Villemain: Tableau de la litt. de 18iéme siécle. I, 13. 

kundskab. At være lærd var intet, naar man ikke tillige var 
populær Skribent og Filosof. Dette Træk, der er dybt grundet i 
den klassiske franske Aand og endnu i vor Tid hyppig kommer 
frem, viser sig allerede hos tidligere Skribenter. Moliére f. Eks. 
spotter (ligesom Holberg hos os) over Pedanternes rustne Lærdom 
og priser den naturlige sunde Fornuft 1 ). I det 18de Aarhundrede 
er dette staaende. »Dommen over Sandheden og Smagen tilhører 
ikke længere den lærde men Verdensmanden. — — — I det 
18de Aarhundrede er hans Avtoritet suveræne*). Det udvalgte 
Selskab, der fyldte Salonerne, dannede for literære og viden- 
skabelige Bestræbelser en Domstol, fra hvilken der ikke gaves 
Appel. Det skænkede sin Beundring og anvendte sin Indflydelse 
til Fordel for dem, der skrev og talte for det i det Sprog, det 
forstod, i den Aand, det forlangte. Og omvendt : enhver, der ikke 
underordnede sig dette Tribunal, enhver, der ikke slog ind paa 
den almindelige Alfarvej til Berømmelse, forblev ukendt og upaa- 
agtet. Selv saa udmærkede Videnskabsmænd som d'Alembert og 
Lalande vare mere bekendte for deres lidet værdifulde filosofiske 
Bestræbelser end for deres ulige større Fortjænester af Mekaniken 
og Astronomien. — Af og lil kan det latterlige Skær, hvori de, 
der kun gave sig af med Fagvidenskaberne, ofte stod, komme 
temmelig grelt frem. »I 1789, har Abbed Maury fortalt, var 
»Académie fran<jaisec det eneste, der var ansét i Frankrig, det 
eneste, der virkelig gav en Stilling. Videnskabernes Akademi be- 
tød intet i den almindelige Mening, heller ikke »Académie des 
inscriptionsc D'Alembert generede sig over, at han var Medlem 
af Videnskabernes Akademi. En Matematiker, en Kemiker etc. 
blive kun hørte af en lille Haandfuld Folk. Literatoren, Taleren 
henvender sig til Universet. I »Académie fran^aise« betragtede 
vi Medlemmerne af Videnskabernes Akademi som vore Tjænerec s ). 
Disse Tjænere vare den Gang Lalande, Lavoisier, Fourcroy, La- 
grange, Laplace o. a. 

Til disse for Naturstudiets Fremme temmelig uheldige For- 
hold kommer ogsaa en anden Omstændighed. Det 18de Aarhundredes 
franske Filosofi eller Filosoferen var gennemgaaende behersket af 
den deduktive Metode, der var laant fra Matematiken. Den var 



') Sé „La critique de l'école des femmes", 7de Scene. 

') Taine: L'ancien regime III, Chap. II, 1. 

') Recit du comte Joseph du Maistre, ct. af Talne. 

indført af Descartes, der selv var en stor Matematiker. Den 
bestaar i at udsondre enkelte abstrakte Kendsgerninger og ved at 
kombinere dem indbyrdes og deraf danne Slutninger at udlede 
de Konsekvenser, der ligge deri. Det er denne Metode, der an- 
vendes afRoussean (som senere afSiéyes) i Politiken, afCondillac 
i Psykologien og som Gondorcet kalder Aandsfilosofiens sidste 
Skridt. »Denne Metode blev snart alle Filosofernes. Det er ved 
at anvende den paa Moralen, paa Politiken og paa den politiske 
Økonomi at de ere naaede til at bevæge sig i disse Videnskaber 
næsten lige saa sikkert som i Naturvidenskaberne. — — — Den 
indeholder Principerne for et universelt Instrument, anvendeligt 
paa enhver Kombination af Ideer« 1 ). — Men denne Metode, der 
ved at beherske den hele Tankegang ligesom pressede denne i en 
bestemt Form, og som i den mekaniske Astronomi og Fysik havde 
givet saa glimrende Resultater, kunde ikke med Nytte anvendes 
paa de kemiske og organiske Naturvidenskaber, hvis Fremgangs- 
maade bestaar i at danne almindelige Slutninger paa Grundlag af 
Erfaring og Forsøg. Den induktive .Metode, der første Gang blev 
fremsat af Baco, blev i det 18de Aarhundrede først genoptagen 
og bevidst praktiseret af Lavoisier. 

Men virkede saaledes den almindelige Aandstilstand og det 
filosofiske Anarki i Forbindelse med den herskende videnskabelige 
Metode i det hele ugunstigt for de specielle Naturvidenskabers 
Udvikling, var der dog en Omstændighed, der virkede i modsat 
Retning. Ved at anvendes i den filosofiske Tænknings Tjæneste, 
i Forbindelse med den Omstændighed, at Skribenterne stadig hen- 
vendte sig til et Publikum uden egentlige videnskabelige Forud- 
sætninger, var Sproget blevet udviklet til en overordentlig høj 
Grad af Klarhed og Præcision. Den Fuldendthed i Fremstillingens 
Form, der fra Begyndelsen af kun var god Praksis, bliver efter- 
haanden til bevidst Kunst hos alle de bedre Skribenter og gaar 
til sidst over til at blive slaaet fast som Teori. D'Alembert skriver 
en Afhandling om Veltalenheden, Montesquieu om Smagen. Buffon 
holder Taler om Stilen og udtaler den ofte citerede Sætning at 
»Stilen, det er Manden selv«. Gondillac sætter Veltalenheden i 
System og skriver sin Bog om »Kunsten at skrive«, hvori han 
hævder, at Kunsten at ræsonnere reducerer sig til et vel formet 



') Gondorcet: Esquisse d'un tableau hist. de Tesprit humain Paris TAn III. 
p. 281. 

Sprog (une langue bien faite). Og det var ikke blot de propa- 
ganderende Filosofer, men ogsaa de mere formaalsløst virkende 
Forskere og Fremstillere af videnskabelige Teorier, der besad denne 
Ævne til at udtrykke sig klart og letforstaaeligt. Matematikere 
som Lagrange, økonomiske Forfattere som Condorcet, Kemikeré 
som Fourcroy og Lavoisfer skrev alle det samme behagelige, let- 
læselige og letfattelige, noget skolerette Sprog, der skyede de 
konkrete Udtryk og saa vidt muligt undgik alle tekniske og ufor- 
staaelige Kunstord. Det er klart, hvilken Betydning dette havde 
for Videnskaben. De videnskabelige Teoriers Udvikling afhænger 
jo i sidste Instans af den Skarphed og Nøjagtighed, hvormed de 
enkelte Begreber afgrænses og slaas fast. »Man kan ikke for- 
bedre SprogeU, siger Lavoisier 1 ), »uden at det tillige vil være at 
forbedre Videnskaben, og omvendt«. 

I Løbet af Aarhundredets sidste Halvdel vender saa Kultur- 
bevægelsen tilbage til sit Udspring: Naturvidenskaben. Efter- 
haanden som den egentlige literære Bevægelse begynder at sætte 
sig og Filosoferne ikke have synderlig mere nyt at fortælle, begynde 
de fagvidenskabelige Studier at vinde mere Terræn. Jo mindre 
af Betydning der foregaar i Literaturen, desto vigtigere Ting 
foregaar der indenfor Videnskabens snævrere Verden. Natur- 
videnskaberne, der tidligere for største Delen vare blevne betragt- 
ede som Dele af Filosofien, begynde ved en naturlig, fremadskrid- 
ende Differentiationsproces at vikle sig ud af dens Svøb og optræde 
som selvstændige. En af Betingelserne herfor var sikkert den 
foregaaende literære og sociale Bevægelse. Lad være, at Interessen 
for Videnskaben var overfladisk og Beundringen for dens Dyrkere 
blandet med et Stænk af Foragt for den støvede Pedant; alene 
det, at det store Publikum beskæftiger sig med den, taler om 
den, til en vis Grad følger med ved Opdagelsernes og Teoriernes 
Fremkomst er af Betydning for Videnskaben. Vekselvirkningen 
mellem Videnskaben og dens Dyrkere paa den ene Side og Nation- 
ens oplyste og dannede Del paa den anden Side har en Betyd- 
ning, der hyppig er bleven underkendt, — maaske ved Viden- 
skabsdyrkernes egen Skyld. »Fagvidenskabsmænd c siger Guizot 2 ) 
»vise undertiden stor Foragt for den Interesse, som det gode 
Selskab (les gens du monde) kunne vise for deres Arbejder. Og 



l ) Fortalen til Traité élem. de chimie. Paris 1793, p. VI. 
a ) Mémoires de Guizot, II (Note sur Mad. de Rumford). 

Tilskueren. 1884. 34 

dersom det blot drejede sig om at bedømme disse, vilde de have 
fuldkommen Ret. Men Agtelsen og den almindelige Smag for 
Videnskaben, og den hyppige og levende Tilkendegivelse af denne 
Følelse er for Videnskaben af stor Vigtighed og spiller en be- 
tydelig Rolle i dens Historie. De Tider, då denne Sympati har 
været tilstede, har for Videnskaben altid været en Frembruddets 
og Fremskridtets Tid«. 

Det er da ikke blot den specielle Udvikling indenfor de 
enkelte Videnskaber, men ogsaa den forudgaaende og samtidige 
Kulturbevidsthed i det hele taget, der bliver bestemmende for de 
store videnskabelige Teoriers Fremkomst. Det synes derfor ikke 
uberettiget at fremhæve disse Aarsager, saa meget mere, som det 
kun sjældent finder Sted. 

Naturstudiernes Opblomstren viser sig bl. a. i Institutionerne. 
I 1778 oprettedes en særlig mineralogisk Lærestol; i 1780 falder 
Oprettelsen af Veterinærskolen i Alfort; i 1788 indstiftes L'école 
des mines; i 1787 inddeles Videnskabernes Akademi i forskellige 
Afdelinger, for Naturhistorie, Agrikulturvidenskab, Mineralogi og 
Fysik. Af større Betydning er det dog , at der opstaar en Gruppe 
af udmærkede Forskere, der have faaet den største Indflydelse 
paa Naturvidenskabernes Udvikling. De nød ingenlunde i deres 
Samtid den Beundring, den noget larmende Popularitet, der var 
bleven Filosoferne til Del. Men det er dog et aabent Spørgsmaal, 
hvad der har faaet den dybeste og varigste Indflydelse paa Kultur- 
udviklingen i det hele taget: de Systemer, der nu kun have 
historisk Interesse, eller de epokegørende Opdagelser, der den Dag 
i Dag ere Grundpiller i den moderne Naturvidenskab. 

Det blev ikke Voltaire eller nogen af de egentlige Filosofer, 
der blev Newtons Arvetager eller Efterfølger. »Fem Matematikere«, 
siger Arago 1 ), >delte imellem sig den Verden, hvis Tilværelse 
Newton havde opdaget: Glairaut, Euler, d'Alembert, Lagrange og 
Laplace«. — Det er dog særlig paa de kemisk- fysiske og organ- 
iske Videnskabers Omraade, at der skabes noget betydningsfuldt: 
De Lisle og Haiiy grundlægge Krystallografien; Lavoisier 
fremstiller sin epokegørende Teori om Forbrændingen og lægger 
derved Grunden til den moderne Kemi; Lamarck udtaler de 
første Spirer til den Teori, som i vor Tid har gjort Darwins Navn 
verdensberømt; Laurent de Jussieu indfører det naturlige System 



') Arago: Notices biographiques III. p. 464. 

i Botaniken; Cuvier begynder, ligesom Zoologen Geoffroy St. 
Hi la i re, at træde frem i det sidste Decennium af Aarhundredet, 
men det er først lidt senere, at han frembringer sine glimrende 
Arbejder paa Palæontologiens og den sammenlignende Anatomis 
Omraade; Laplace endelig skriver 1796 sin »Exposition du sy- 
stéme du monde« og i 1799 sin >Mécanique celéstec og hans Navn 
træffes bestandig i de fysiske og mekaniske Videnskabers Historie 
i Begyndelsen af dette Aarhundrede. 

Ludvig den 16des Regeringstid danner saaledes Begyndelsen 
til en Periode i Naturvidenskabens Historie, der, kortvarigt af- 
brudt under Revolutionen . fortsætter sig under Napoleon og i 
Restavrationstiden. Alle de betydeligste Retninger i den nyere 
Tids Naturforskning kunne føres tilbage til denne Periode. At 
gøre Bekendtskab med dens mest fremragende Forskere, med 
deres Teorier og Opdagelser, er derfor det samme som at betragte 
den Grund, hvorpaa den moderne Naturvidenskab hviler. 

L Uvoisier. 

Antoine-Laurent Lavoisier blev født i Paris d. 26de 
August 1743. Hans Fader, en rig Købmand, lod ham faa en om- 
hyggelig Opdragelse og var fordomsfri nok til at tillade Sønnen 
ikke at vælge nogen Stand, saa at han kunde følge sin Tilbøje- 
lighed og hellige sig til videnskabelige Sysler. Han synes med 
ungdommelig Overdrivelse at have gjort dette saa udelukkende, 
at han forsømte de almindelige selskabelige Pligter — paa den 
Tid sikkert en temmelig vanskelig Ting. Cuvier fortæller 1 ), at 
han ernærede sig udelukkende af Mælk og blot levede sammen 
med Lærere og Studiefæller. Et lignende Træk af vel vidt 
dreven Iver lagde han for Dagen ved Konkurrencen til en af 
Akademiet i 1764 udsat Prisopgave: at finde den bedste Maade, 
paa hvilken Gaderne i en stor By kunde oplyses. Man fortæller, 
at han lod sit Værelse fuldstændig betrække med sort og sig selv 
indespærre der i 6 Uger uden at sé den mindste Lysstraale, i 
den Hensigt at gøre sine Øjne mere følsomme for Forskellen 
mellem Lysstyrken af forskellige Flammer.*) Han vandt da ogsaa 



') Biographie universelle. 

a ) Principet for det af Rumford senere konstruerede Folometer var for øvrigt 
allerede angivet af Lambert i 1760. 

Prisen: en Guldmedalje, som han beholdt, og 2000 fr., som han 
fordelte mellem tre ubemidlede Konkurrenter, hvem Spørgsmaalet 
havde forledet til betydelige Udgifter. 

Efter at have offentliggjort forskellige mineralogiske og 
kemiske Undersøgelser blev han i 1/68, i ei^ Alder af 25 Aar 
Medlem af Akademiet, til Trods for at hans Konkurrent blev 
støttet baade af Buffon og Premierministeren. »Jeg bidrog«, siger 
Lalande 1 ), den bekendte Astronom »til Lavoisiers Udnævnelse af 
den Grund, at en ung Mand, som havde Kundskaber, Aand og 
Energi og hvis Formue fritog ham for at have nogen anden 
Beskæftigelse, naturligvis vilde være meget nyttig for Viden- 
skaberne«. 

Den Videnskab, han foretrak af alle, Kemien, lagde imid- 
lertid ikke blot Beslag paa hans Tid og hans Ævner, men ogsaa 
paa hans Formue. Hans Eksperimenter kostede ham betydelige 
Summer, og det var for at bøde herpaa, at han i 1769 søgte og 
fik et Embede som Generalforpagter. 2 ) Hans Kolleger i Akademiet 
undrede sig en Del herover, men fik snart at mærke, at det ikke 
var til Skade for Videnskaben. 

Lavoisier ægtede i 1771 en Datter af Generalforpagteren 
Paulze. Ægteskabet var barnløst, men i øvrigt lykkeligt. Mad. 
Lavoisier knyttede sig til sin Mands Arbejder, hjalp ham med 
hans Eksperimenter, tegnede alle Træsnittene i »Traité de chimiec 
og udgav alene efter hans Død en Samling af hans Mémoirer til 
Akademiet. 8 ) 

Fra nu af og indtil Udbruddet af Revolutionen levede 
Lavoisier et stille og arbejdsomt Liv, beskæftiget med Under- 
søgelser, der snart skulde gøre hans Navn berømt. Han arbejdede 
hver Dag fra Morgen til Aften og helligede én Dag om Ugen 
udelukkende til Forsøg. Paa denne Dag, der sikkert har været 
en Festdag for Lavoisier, samlede han et udvalgt Selskab af franske 
og enkelte fremmede lærde, næsten alle Medlemmer af Akademiet, i 
sit Hus, som hans ansete Stilling, hans voksende Ry i viden- 
skabelige Kredse, Jians Formue og hans rolige, omgængelige og 



') Magasin encyclopédique de Millin, T. V, 1795. 

3 ) Generalforpagterne opkrævede Skatterne, som de sammen med andre Stats- 
indtægter havde forpagtet af Staten. 

3 ) Hun blev senere gift med Hr. de Rumford og havde en i sin Tid meget 
bekendt Salon i Paris. — Sé Mérrioires de Guizot. T. II. 



Digitized by Google 



Franske Naturforskere ved Slutningen af det 18de Aarhundrede. 525 

forekommende Karakter gav en høj Grad af Tiltrækningskraft. — 
Det er for dette Publikum at Lavoisier foreviser sine Eksperi- 
menter og forelægger sine Resultater, og deres Deltagelse har 
sikkert holdt ham skadesløs for det store Publikums Mangel paa 
Forstaaelse. 

Lavoisiers Navn er knyttet til Forbrændingsteorien, til For- 
klaringen af, hvad det er, der foregaar ved Forbrændingen. Spørgs- 
maalet om Ildens Natur daterer sig fra Filosofiens Begyndelse. 
Enkelte græske Filosofer havde fremsat Hypoteser, der strejfede 
ind paa den rette Forklaring, saa som at Luften var Ildens og 
Livets Ophav, og at Universet som et Hele var uforanderligt og 
altid sig selv ligt, medens Formernes Mangfoldighed frembragtes 
ved, at de enkelte Dele indgik forskellige Forbindelser. Men disse 
Anskuelser, der vare blotte Formodninger og ikke støttede ved 
Iagttagelse eller Forsøg, forbleve uden Virkning. I Middelalderen 
interesserede man sig mere for Metallernes Natur og de Forand- 
ringer, der kunde foregaa med dem. Man vidste, at de uædle 
Metaller ved Glødning mistede deres metalliske Natur og efter- 
haanden henfaldt til et jordagtigt Pulver, >Metalasken« eller 
»Metalkalk ene (Nutidens Metalilte). Af disse Metal kalke kunde 
man atter erholde Metallerne ved Glødning med Kul, den saa- 
kaldte »Revivifikationc; men nogen egentlig Forklaring af 
disse Fænomener havde man ikke. 

Det skyldes den af Becker fremsatte og af Stahl i det 
17de Aarhundrede forbedrede »Flogistonteori«, at disse tre 
forskellige Grupper af Fænomener: Brændbare Stoffers Forbrænd- 
ing, Metallernes »Forkalkningc og deres Revivifikation bleve sete 
under ét Synspunkt og erkendte som beslægtede Fænomener. I 
Følge denne Teori gaar der saa vel ved Forbrændingen som ved 
Metallernes Forkalkning noget af Stoffet bort; dette, der skulde 
være det egentlige »Ddstofc, kaldte Stahl for »Flogistonc 
Metallerne og de brændbare Stoffer bestaa alt9aa af Aske og 
Flogiston; medens Metallerne, der efterlod en betydelig Mængde 
Aske, kun indeholdt lidt Flogiston, indeholdt Stoffer som Kul 
og især Svovl, hvis Askemængde kun var ringe, betydelige 
Mængder deraf. Naar Metalasken revivificeredes, overførtes Flogi- 
ston fra Kullet paa Metalasken, der saaledes atter blev til Metal. 
— Denne Teori, der ikke er uden Fortjæneste, beherskede Kemien 
i det 17de og det meste af det 18de Aarhundrede. Den havde 
imidlertid en Akilleshæl. Dersom der nemlig ved Metallernes 

Forkalkning foregik en Subtraktion, en Fradragning af Stof, maatte 
jo Metalkalken veje mindre end Metallet. Men nu godtgjorde 
talrige Forsøg, at Metallerne tvert imod tiltage i Vægt ved For- 
kalkningen. Teoriens Tilhængere oversaa denne simple Kends- 
gerning eller gav den en kunstig Forklaring. Men det var i 
Virkeligheden den, der blev Udgangspunktet for Lavoisiers Under- 
søgelser, som førte til at omstyrte Teorien. 

Til denne Aarsag kom endnu en anden Omstændighed. 
Man havde før det 18de Aarhundrede hovedsagelig beskæftiget 
sig med Undersøgelser af faste og flydende Stoffer og kun givet 
ringe Agt paa Luftarter. Middelalderens Alkymister (som Para- 
celsus) havde vel kendt Kulsyren, som de antog for en »Aandf 
(»spiritus sylvestris«). Men først Hales opfandt et Apparat til 
at maale og veje den, og Black paaviste dens Tilstedeværelse i 
forskellige Stoffer. — Gavendish fremstillede 1766 første Gang 
Brinten (en brændbar Luftart, den ene af Vandets Bestanddele). 
Endelig gjorde Priestley sig bekendt ved en Mængde Under- 
søgelser af til Dels hidtil ukendte Luftarter. 1 ) 

Det var støttet til disse to simple Fakta : Metallernes Vægt- 
forøgelse ved Forkalkningen og Tilværelsen af forskellige Luft- 
arter, at Lavoisier, efter et grundigt Studium af sine Forgængeres 
Undersøgelser, skrider til at foretage en Mængde sindrige Forsøg, 
alle sigtende til at opklare samme Forhold: Forkalkningen, Re- 
vivifikationen og disse Fænomeners Forhold til Luften. Han 
maaler Vægtforøgelsen ved Forkalkningen, og han finder desuden, 
at denne kun foregaar til en vis Grad i lukkede Rum og slet 
ikke i lufttonimq; at den foregaar saa meget hurtigere, jo mere 
fintdelte Metallerne ere, d. v. s. jo større Overflade de frembyde, 
og endelig, at der ved Genforvandlingen til Metal udvikles Luft 
End videre finder han, at der ved Forbrænding af Fosfor lige- 
ledes finder en Vægtforøgelse Sted. Hvad der leder ham til disse 
Forsøg er en Slags Forudfølelse af Sandheden, hvori Resultaterne 
bestyrkede ham. »Jeg begyndte«, siger Lavoisier 2 ) »den Gang at 
ane, at Atmosfærens Luft eller et eller andet elastisk Fluidum, 
indeholdt i Luften var i Stand til i mange Tilfælde at binde sig 
til Metallerne, og at det var Tilføjelsen af denne Substans, der 
laa til Grund for Fænomenerne ved Forkalkningen«. — For at 



') Sé Kopp: Geschichte der Ghemie. III. 

*) Opuscules physiques et chimiques. Paris 1774. II. Ghap. V« 

finde denne Luft, dette »elastiske Fluidum« gaar han ud fra at 
det, der saaledes bindes til Metallet, er det samme som det, der 
frigøres ved Revivifikationen — Kulsyren, »fast Lufte, som man 
den Gang kaldte den. Denne Fejlslutning, som Lavoisier for 
øvrigt meget hurtig selv kom bort fra, er saare let forstaaelig. 
Man maa, som Hoefer har bemærket 1 ), ikke glemme, »at hvad 
der nu synes os saa simpelt og kun Skoledrengevisdom, er Frugten 
af vore Forfædres pinligste Anstrængelserc 

Lavoisier, der meget godt indsaa, hvilken overordentlig Be- 
tydning hans Eksperimenter kunde faa, og tillige, at de endnu 
langt fra vare afsluttede, nedlagde disse Spirer til sin Teori i en 
forseglet Pakke, som han indleverede til Akademiet i 1773. 

Og han fortsætter nu sine Forsøg, stadig mod samme Maal. 
Han finder, at ved Forkalkningen af Tin og Bly i lukkede Rum for- 
mindskes Luftens Rumfang netop lige saa meget (c. 1 /s), som der svarer 
til Metallernes Vægtforøgelse, og at Luften ikke er i samme Tilstand 
efter Forkalkningen som før. Lignende Resultater kommer han 
til ved Forbrænding af Fosfor. Det er altsaa klart, at kun en 
Del af Luften ved Forkalkningen og Forbrændingen forener sig 
med Metallet eller med Fosforet. Støttende sig til den Iagttagelse, 
at denne Del er den tungeste Del af Luften, formoder han et Øje- 
blik, at det kunde være de i Luften indeholdte Vanddampe, der 
forene sig med Metallet eller Fosforet. Men da Indførelsen af 
Vanddampe ikke forlænger eller underholder Fosforets Forbrænding, 
og da Luftens Rumfang i dette Tilfælde heller ikke formindskes, 
forlader han atter denne Formodning. Han præciserer nu sin 
Anskuelse saaledes: En Del af den almindelige Luft forbinder sig 
ved Metallernes Forkalkning, saa vel som ved Fosforets Forbrænd- 
ing med Metallet eller med Fosforet, og det er dette, der er 
Grunden til Vægtforøgelsen. 

Saaledes stod Sagen i Begyndelsen af 1774, da Lavoisiers 
»Opuscules physiques et chimiques« udkom. Bogen indeholdt en 
udførlig Redegørelse for tidligere Arbejder om Luftarterne og for 
de vigtigste af hans egne Forsøg. Man sér, at der kun mangler 
Navnet paa den »Del af Luftene, han omtaler, og den direkte Paa- 
visning, for at Teorien skal være færdig i sine væsentlige Grund- 
træk. Skønt Lavoisier saaledes ad indirekte Vej var kommen 
saa nær til at paavise Tilværelsen af den Luftart, han søgte, blev 



l ) Om Lavoisier i Nouvelle Biographie. 

det dog ikke ham, der skulde føje denne sidste Del til Bygningen. 
Det var den engelske Kemiker Priestley, der den 1ste August 
1774 ved Ophedning af Kvægsølvkalk (Nutidens »røde Kvægsølv- 
ilte«) fremstillede en Luftart, der havde den mærkelige Egenskab, 
at et Lys i den brændte langt livligere og med mere lysende 
Flamme, end i almindelig Luft, og at Smaadyr, indespærrede i en 
Klokke, fyldt med denne Luftart levede betydelig længere end i 
almindelig Luft. Han meddelte ved et Ophold i Paris i Oktober 
samme Aar dette Forsøg til Lavoisier, der øjeblikkelig indsaa dets 
store Betydning. Han gentog Priestleys Forsøg og fandt, at den 
udviklede Luftart er den til Indaanding og Forbrænding særlig 
skikkede Del af Luften — den Del, han saa længe havde søgt. 
Han indgav saa i Begyndelsen af 1775 til Akademiet en Afhandl- 
ing, hvori han viser, at »det Princip, der forbinder sig med 
Metallerne ved Forkalkningen, er det samme som den reneste Del 
af Luften, den Del, der er særlig skikket til Indaanding og For- 
brænding« — den, som han senere kaldte »oxygéne«, Ilt, »og Tat 
den Luftart, der dannes ved Metallernes Revivifikation med Kul, 
er en Forbindelse af Kullet og denne nye Luft« — hvad vi kalde 
Kulsyre. 

Saaledes er da Teorien væsentlig fuldt færdig. Det synes 
mig, at den Maade, paa hvilken han blev ledet dertil, har In- 
teresse ikke blot fordi Teorien er Lavoisiers videnskabelige Hoved- 
bedrift, men ogsaa derved, at den karakteriserer hans Fremgangs- 
maade i det h^le taget. Intet er Lavoisier saa meget imod som 
forhastede Antagelser, byggede paa for faa og for mangelfulde 
Iagttagelser. »Man har«, siger han, 1 ) »alt for meget formodet i 
Stedet for at slutte; derfor maa man simplificere Ræsonnementet 
og indskrænke sig til saa simple Operationer og saa korte Domme, 
at de aldrig kunne tabe af Syne den Evidens, der tjæner dem til 
Fører«. — Han gaar d& langsomt og metodisk fremad, med ufor- 
anderlig samme Formaål for Øje, ledet ved Resultaterne af det 
ene Forsøg til at begynde det andet. Han gør kun faa forskellige 
Forsøg, men gentager uden at trættes hvert enkelt Forsøg mange 
Gange, med den samme sejge Energi, som han allerede i sin tid- 
ligste Ungdom lagde for Dagen, indtil alle tænkelige Kilder til 
Unøjagtighed ere tilstoppede'. Han søger saa vidt muligt at »gøre 
Prøve« paa sine Resultater ved at foretage det til det analytiske 



') Traité élem. de ch., Disc. prélim. p. X. 



Digitized by Google 



Franske Naturforskere ved Slutningen af det 18de Aarbundrede. 529 

Forsøg svarende synthetiske og omvendt. Han sammenligner den 
Maade, paa hvilken man i Videnskaben kommer til de almene 
Love, med den, paa hvilken Barnet efterhaanden erhvervér sig 
sine almindelige Forestillinger. »Det er Fornemmelsen af vore 
Fornødenheder, der i vor Barndom lader Tanken opstaa om de 
Ting, der ere skikkede til at tilfredsstille dem. Og umærkelig 
danner der sig ved en Række af Fornemmelser, Iagttagelser og 
Undersøgelser en Rækkefølge af Idéer, der ere nøje forbundne 

indbyrdes. Naar vi hengive os til Studiet af en Videnskab, 

befinde vi os med Hensyn til denne i en Tilstand, der i høj Grad 
ligner Barnets, og den Gang, vi have at følge, er nøjagtig den 
samme, som Naturen følger ved Dannelsen af Barnets Idéer.c 1 ) 
— Ligesom altsaa Idéerne hos Barnet ere en Følge af Fornem- 
melserne*), bør de videnskabelige Idéer være en umiddelbar Følge 
af Erfaring og Iagttagelse. — Denne Metode: Induktion paa Grund- 
lag af Erfaring er i vor Tid den almindelig antagne (udenfor de 
rént mekaniske Videnskaber), og det er ikke Lavoisiers mindste 
Fortjæneste, at han i Praksis bryder med den deduktive Metode, 
der havde behersket Aarhundredets videnskabelige Forskning. 

Det er ikke uden Interesse at sammenligne Lavoisiers Frem- 
gangsmaade med hans berømte samtidiges, Englænderen Priestleys. 
Priestley, der vekselvis var lærd, fanatisk Sekterer, Filosof, Kemi- 
ker, Lægprædikant og radikal Politiker, og der delte sin Tid 
mellem Sprogstudier, filosofiske og teologiske Spekulationer, poli- 
tisk Agitation og kemiske Eksperimenter, er som Naturforsker en 
omhyggelig og opfindsom Eksperimentator, men arbejder uden 
nogen egentlig Plan og mangler den overskuende og sammen- 
fattende Ævne, der karakteriserer den ægte Forsker, saa vel som 
den. Aandsfrihed, der kunde afføre hans Tankegang den traditio- 
nelle Teoris Uniform. Han mener, at det mere skyldes Tilfældet 
end nogen særlig forudfattet Plan, at man kommer til et Resultat. 
»Jeg for min Dele, siger han 8 ), »vil oprigtig tilstaa, at jeg ved 
Begyndelsen af disse Forsøg [der ledecte til Iltens Opdagelse] var 
saa langt fra at have dannet mig nogen Hypotese, der kunde 
lede til de Opdagelser, jeg gjorde, at det paa Forhaand vilde have 



') Traité de ch. Discours prélim. p. VII— VIII. 

*) Les sensations; Udtrykket er laant fra Condiljac, af hvis psykologiske Teori 

den hele Anskuelse er paavirket. 
3 ) Priestley : Experiments on diff. kinds of air. 2 edit. Vol. II, Sect. III. 

forekommet mig meget usandsynligt, om nogen havde meddelt 
mig dem.« — Det er altsaa, efter Priestleys egne Ordi tilfældigt, 
at han har opdaget Ilten; derimod skyldes det sikkert ikke Til- 
fældet, at Lavoisier har opstillet den epokegørende Teori, hvori 
Ilten spiller Hovedrollen. — Priestley gør en Mængde Forsøg og 
finder mange nye og vigtige Ting. Men han véd ikke, hvad han 
skal gøre med dem, han er i stor Forlegenhed og bliver stadig 
overrasket. 1 ) Han forblev hele sit Liv igennem en Tilhænger af 
Flogistonteorien. Efter at have opdaget Ilten grunder han paa 
forskellige Forsøg en fantastisk Teori om, at Luften bestaar af 
Salpetersyre og Jord. Han foreslaar at anvende Ilten til Blæse- 
bælge, som Lægemiddel eller som — en »fashionabel Luksus- 
artikel« til Indaanding. — Lavoisier, der næsten i alt er en Mod- 
sætning til Priestley, — lige saa sindig og metodisk, som denne 
er rastløs og omfarende, og derti! i høj Grad videnskabelig for- 
domsfri — er straks paa det rene med Betydningen af Iltens 
Opdagelse og den Teori, hvori Ilten skulde spille Hovedrollen. 
Naar man derfor har beskyldt Lavoisier for at have tilegnet sig 
Æren for Iltens Opdagelse ved at undlade at nævne, at han havde 
faaet Ideen til sine Forsøg angaaende Fremstillingen af Ilt fra 
Priestley 2 ), saa synes der dog med Rette at kunne tvistes om, 
hvem Æren for en Opdagelse tilkommer mest: den, der tilfældigvis 
ligesom falder over den, men i hvis Hænder den forbliver fuld- 
stændig gold og ufrugtbar eller den, der, efter ad indirekte Vej 
at have gjort samme Opdagelse, indsér Betydningen af den direkte 
Paavisning og udleder Konsekvenserne deraf. Det er klart, at 
den, der gør en Mængde forskellige Forsøg, har flere Chancer for 
at opdage nye Kendsgerninger, end den, der gør en Række ens- 
artede Eksperimenter, sigtende til at opklare almindelige Forhold. 
»Opdagelsen af nye Stoffer var, skønt værdifuld ved at forøge 
Kemien med Materialier, ikke saa vigtig, som Opdagelser angaa- 
ende deres Sammenhæng.« 8 ) 

Betydningen af Lavoisiers Teori er af dobbelt Natur: for 
det første en mere speciel, for Kemien som enkelt Videnskab. 



') Han siger naivt: „Jeg vil ikke haabe, min Læser er bleven træt af den 
hyppige Brug af Ordet Overraskelse og lign. ; men jeg maa fortsætte lidt 
endnu i denne Stil*. — ib. 

*) I Mém. Acad. for 1782 siger han, at han har opdaget Ilten omtrent sam- 
tidig med Priestley, denne dog før ham. 

») Whewell: Hist. of induet, sciences. Vol. III, B. XIV, Chap. V. 

Erkendelsen af Ilten som væsentlig Bestanddel af en Mængde 
Forbindelser tillod at overskue disse fra et langt mere almindeligt 
Synspunkt end før og at fastsætte en bestemt Nomenklatur, en 
systematisk Benævnelse af Forbindelserne efter deres Bestanddele. 
Det er først herved, at Kemien kommer til at konstituere sig som 
selvstændig Videnskab. Ogsaa heraf har Lavoisier stor Fortjæn- 
este, idet han i Forbindelse med Berthollet, Fourcroy og Morveau 
udarbejdede en ny Nomenklatur, der i væsentlige Henseender er 
den endnu brugelige. — Men hans Teori har ogsaa en mere 
almindelig Side, hvorved den faar Betydning for Naturopfattelsen 
i det hele taget. Naar der ved Forbrændingen intet Stof forgaar, 
men der kun skér en Dannelse af nyt Stof af andre Stoffer, og 
naar, som Lavoisier har vist, den Forbindelse, der dannes, vejer 
nøjagtig lige saa meget, som Summen af de Stoffer, der forbruges, 
saa ligger det nær at udvide dette til enhver kemisk Proces og 
slutte, at Summen af Stof før og efter Processen altid er den 
samme, hvad ogsaa enhver Undersøgelse bekræfter. Der kan alt- 
saa intet Stof forgaa eller gaa til Grunde, ligesom intet kan op- 
staa eller skabes; det skifter kun Forbindelse og Tilstandsform. 
Materien er altsaa uforgængelig, ligesom den er evig. 
Det er dette Princip — der ganske vist før var bleven udtalt, 
men først ved Lavoisiers Forsøg fik en erfaringsmæssig Begrund- 
else — der i Forbindelse med sit naturlige Supplement, Loven 
om Energiens (Kraftens) Bestaaen, er Grundprincipet i Nutidens 
Naturvidenskab. 1 ) — Hvor klart Blik Lavoisier havde for denne 
Konsekvens af sin Teori, fremgaar af følgende Udtalelse: »Der 
skabes intet, hverken ved Kunstens Arbejder eller Naturens Pro- 
cesser, og man kan opstille som Princip for enhver Operation, 
at der er den samme Mængde Stof før og efter Operationen; at 
Beskaffenheden og Mængden af Grundstoffer er den samme, og 
at der kun foregaar Forandringer, Modifikationer c*) 

I 1783 var Lavoisier naaet til at udvikle sin Teori saa 
meget, at han kunde bryde afgørende med det mystiske Flogiston, 
hvis Tilværelse nu var ganske overflødig for at forklare Fæno- 
menerne. Hans Teori trængte ikke straks igennem, hvad han 
heller ikke selv ventede: »Jeg venter ikke, at mine Idéer skulle 
blive antagne lige straks. Den menneskelige Aand folder sig 



l ) Sé H. Høffding: Psykologi p. 38 f. f. 
a ) Traité élem. de ch. Chap. XIII. 

efter en bestemt Synsmaade, og den, der en Gang har betragtet 
Naturen fra et vist Synspunkt . . . gaar kun vanskeligt ind paa 
nye Idéer c. 1 ) Imidlertid, Teoriens Klarhed, dens Gennemførthed, 
dens Ævne til at samle de spredte Kendsgerninger under samme 
Synspunkt aabnede dog snart Øjnene paa de fleste af Samtidens 
Kemikere, og Antagelsen skete forholdsvis hurtigt, sammenlignet 
f. Eks. med Antagelsen af Newtons Teori. Priestley forblev, som 
nævnt, (ligesom den svenske Kemiker Scheele, der omtrent samtid- 
igt med Priestley havde opdaget Ilten) Tilhænger af Flogiston- 
♦teorien til sin Død. I Tyskland fandt Teorien ikke straks nogen 
venlig Modtagelse; Flogistonisterne brændte endog Lavoisier in 
effigie i Berlin. Men senere sluttede flere bekendte Kemikeré 
(Klaproth, Meyer, Lichtenberg) sig til Lavoisier. Hvor vanskeligt 
det er at faa Tankegangen, naar den en Gang har været vant til 
at bevæge sig i en gammel Teoris Former, til at gaa ind paa 
nye Idéer, kan sés af den Omstændighed, at den udmærkede 
Kemiker Berthollet, Lavoisiers Ven og Medarbejder, ventede 10 Aar, 
inden han sluttede sig til Iltteorien. 

Hvad der drog mange tvivlende over til Teorien, var den 
smukke Anvendelse, den fik ved Opdagelsen af Vandets Sammen- 
sætning. Cavendish viste 1781, at der ved Brintens Forbrænding 
dannedes Vand. Lavoisier paaviste derefter (1783), at Vandet be- 
♦ stod at Ilt og Brint og angav Mængdeforholdet. — En anden 
Anvendelse fik Teorien senere ved Lavoisiers Undersøgelser an- 
gaaende Respirationen. Udtrykket om Ilten, at den var »særlig 
skikket til Indaanding« (»éminemment respirable«) var temmelig 
ubestemt. Lavoisier viste, at den ved Indaandingen var den 
eneste virksomme Bestanddel af Luften, og godtgjorde Ombyt- 
ningen af Ilt med Kulsyre i Lungerne. 

Skønt Lavoisiers Teori sammenlignet med Flogistonteorien 
betegner et saa stort Fremskridt, er den dog til en vis Grad 
ensidig ligesom denne. Flogistonteorien havde forklaret For- 
brændingen som en Subtraktion, Metallernes Gendannelse af Metal- 
kalkene som en Addition. Lavoisier har vist, at det er det mod- 
satte, der er Tilfældet, naar Talen er om Stoffet. Men anderledes 
forholder det sig, naar man sér hen til de Kræfter, der sættes i 
Virksomhed, naar man holder sig til den dynamiske Side af 
Sagen. Der frigøres noget ved Forbrændingen og der bindes 



') Mém. Acad. 1783. 

noget ved Metallernes Åfiltning, nemlig Varme. Lavoisiers Teori 
giver ikke nogen fyldestgørende Forklaring af Varmefænomenerne 
ved disse Processer, skønt Lavoisier ogsaa forsøgte at faa denne 
Side med. Han antager, at Varmen er et Stof, og siger, at 
Varmestoffet (le calorique) gennemtrænger alle Legemer og stræber 
at fjærne deres Smaadele fra .hinanden. Smaadelene paa virkes 
paa den anden Side af deres indbyrdes Tiltrækning og holdes 
saaledes i faste Legemer i Ligevægt af to hinanden modsatte 
Kræfter. De luftformige Legemer ere særlig elastiske, fordi de ere 
gennemtrængte af en betydelig Mængde Varmestof »det mest 
elastiske af alle Legemert. Ilten f. Eks. bestaar af den egentlige 
Ilt (le base) og Varmestoffet. Nåar Fosforet brænder, forener 
det sig med den egentlige Ilt til det faste Stof, Fosforsyre, medens 
Varmestoffet bliver frigjort. — Man sér, at denne Teori ikke kan 
forklare, hvorfor der ogsaa udvikles Varme, naar Forbrændings- 
produkterne ere luftformige. 

Lavoisier stod i 1789 paa Højdepunktet af sin videnskabe- 
lige Løbebane. Han havde løst de urgamle Spørgsmaal om Ildens, 
Luftens og Vandets Natur; han havde godtgjort Tilværelsen af 
én af de uforanderlige Love, der beherske Naturen; han havde 
ved sin Teori skabt en hel ny systemastisk Videnskab og ved 
overalt at indføre nøjagtig Maaling og Vejning grundlagt den 
kvantitative Analyse. Han havde endelig ved sin Metode grund- 
lagt den eksperimentale Naturforskning. Nu satte han saa at sige 
Kronen paa Værket ved Udgivelsen af sin »Traité élementaire de 
chimiec I denne beundringsværdige Bog viser Lavoisier, at han 
er i Stand til at forene videnskabelig Grundighed og Præcision 
med den Klarhed og Formfuldendthed, der udmærkede næsten 
alle Aarhundredets literære Frembringelser. I første Del af Bogen 
giver han en detailleret Fremstilling af alle sine Hovedforsøg og 
de Teorier, han paa Grundlag af dem havde udviklet. Anden Del 
beskriver de Apparater og særegne Fremgangsmaader , han har 
benyttet, og ledsages af oplysende Træsnit. Stoffet var saaledes 
ordnet og lagt til Rette, at det kunde forstaas uden særegne 
Forudsætninger. 

Samme Aar, som Bogen udkom udbrød den franske Revo- 
lution. Den traf sikkert Lavoisier som de fleste andre af Datidens 
Videnskabsdyrkere temmelig uforberedt. Medens Kunstneren, Digt- 
eren, Skribenten i særlig Forstand øser sin Styrke af det umiddel- 
bare Forhold til Tidens ledende Idéer, synes disse kun ad in- 

direkte Vej at paavirke den egentlige Forsker. Den Ro og 
Sammentrængthed , de strængere Studier behøve, synes at kræve, 
at deres Dyrkere holde sig fjærnt fra distraherende sociale og 
politiske Bevægelser. Det tjæner imidlertid de franske Natur- 
forskere i Slutningen af det 18de Aarhundrede til Ære, at de i 
Steden for at følge Arkimedes berømte Eksempel — at indeslutte 
sig i sit Hus og lade Krigens Rasen og Syrakus's Belejring være 
den ligegyldigste Ting af Verden, naar man blot ikke forstyrrede 
hans kære Cirkler — tvært imod toge levende Del i den patriot- 
iske Bevægelse, der i Halvfemserne gik hen over Landet, og viste, 
at de, naar Øjeblikkets Krav fordrede det, kunde forvandle sig til 
Praktikere og Teknikere. Da Krigen med de allierede Magter 
udbrød og Frankrig fra alle Sider truedes af Fjender, var der to 
Ting, der manglede: Krudt og Jærn. De franske Kemikere og 
Ingeniører kappedes om at frembringe det. Monge forbedrede 
Metaludsmeltningen, Fourcroy støbte Kirkeklokkerne om til Kanon- 
er, Berthollet satte Salpeterfabriker i Gang. Lavoisier havde 
allerede tidligere beskæftiget sig hermed. 1776 kaldte Turgot, 
Ludvig den 16des Premierminister ham til Generaldirektør for 
Krudt- og Salpeterfabrikerne. Lavoisier forbedrede Krudtet saa- 
ledes, at medens de engelske Kugler i 1756 havde naaet de 
franske Skibe før end disse kunde faa Modstanderne indenfor Skud- 
vidde, var det omvendte Tilfældet i 1778. Han bragte end videre 
Produktionen af Salpeter op til det femdobbelte^ og fritog saaledes 
Frankrig for en stor Del af den trykkende Skat, der betaltes til 
England gennem det ostindiske Salpeter. — Ogsaa paa andre 
praktiske Omraader havde han indlagt sig Fortjæneste. Han gav 
Raad om en forbedret Agerdyrkning og købte selv Jord, som 
han i Løbet af nogle Aar bragte op til at give den dobbelte Af- 
grøde. Ved sin Stilling som Generalforpagter og gennem sin 
Svigerfader var han bleven ført ind paa nationaløkonomiske Studier 
og indgav ogsaa forskellige praktiske Forslag: om Nedsættelsen 
af Renten, om Fæstekontrakterne, om Skatteopkrævningen, om 
Frankrigs territoriale Rigdomme o. a. Efter Revolutionens Ud- 
brud gav han Bevis paa sin store praktiske Dygtighed. Han 
blev snart et af de virksomste Medlemmer af det Raad (le bureau 
de consultation) , der skulde staa Nationalforsamlingen bi i tek- 
niske Anliggender. Han deltog blandt andet i Udarbejdelsen af 
det ny Maal- og Vægtsystem. »Man fandt Lavoisier overalt; han 
gjorde Fyldest allevegne ved sine Ævner og sin Iver, der vare 

lige beundringsværdige«. 1 ) — Direkte at gribe ind i de politiske 
Begivenheder vilde han dog ikke. Ludvig d. 16de vilde i sit 
sidste Regeringsaar udnævne ham til Finansminister, men han 
afslog at modtage Udnævnelsen i et Brev, der udtaler konservativ 
Ærbødighed for Kongen og, paa den anden Side, Loyalitet over 
for Konstitutionen, som han mente, den lovgivende Forsamling 
havde krænket. 

Det er bekendt, hvorledes den franske Revolution udviklede 
sig. I Begyndelsen af 1794 var man inde i Rædselsperioden. 
Guillotinen var permanent. Enhver, der var rig, var Aristokrat, 
og enhver Aristokrat var mistænkt. Til de rige hørte ogsaa 
Generalforpagterne, særlig hadede som Skatteopkrævere. De bleve 
arresterede i Begyndelsen af 1794. Lavoisier, der havde noget 
af den lærdes kortsynede Optimisme, bevarede til det sidste Øje- 
blik Haabet om at blive frelst. Han sagde til Lalande kort før 
sin Død, at han forudsaa, man vilde berøve ham alt, hvad han 
ejede; men han vilde arbejde, blive Farmaceut f. Eks. for at sub- 
sistere og fortsætte sine Studier. — Generalforpagterne bleve (som 
alle for Revolutionstribunalet) anklagede tor at være »Ophavs- 
mænd eller medskyldige i et Komplot, sigtende til at begunstige 
Frankrigs Fjender c ; end videre for at blande Vand i Tobakken (!) 
(paa hvis Fabrikation de havde Monopol), at exploitere Folket, 
udplyndre Skatkamret etc. etc, og dømtes alle til Døden. Det 
er næppe muligt nu at afgøre, hvor vidt der laa noget virkeligt 
til Grund for disse Beskyldninger. Saa meget fremgaar af alle 
samtidiges Udsagn, at i alt Fald Lavoisier ikke havde misbrugt 
sin Stilling. Man forsøgte et Forsvar for ham. Der blev forelagt 
Revolutionstribunalet en Liste over alle Lavoisiers Opdagelser og 
over de tekniske og økonomiske Forbedringer, han havde indført, 
og det blev vist, at han, langt fra at have udsuget Folket 8 ), 
maatte betragtes som Menneskehedens Velgører. Men Tribunalet 
afslog at benaade ham og Formanden udtalte de mærkelige 
Ord: »Vi have ikke længere Brug for lærde«. Naar disse Ord 
nu skurre i vore Øren, maa man for at vise Retfærdighed erindre, 
hvad der i Indledningen til disse Linjer er sagt om Videnskabens 
Stilling i det 18de Aarhundrede. Lærdom og videnskabelig Dan- 



l ) Lalande i Magasin pittoresque. 

') Han havde under Hungersnøden i 178S laant Byen Blois 50,000 Fr. til Ind- 
køb af Korn. 

nelse vare, som alle andre Goder, noget , der i de allerfleste Til- 
fælde kun var tilgængeligt for de højere Stænder. Det var en 
Forrettighed som de andre; men Privilegiernes Tid var forbi. Og 
unægteligt er det, at lærde ikke var den Slags Mænd, Frankrig 
mest trængte til i Øjeblikket. Alligevel er Dommen en Skamplet 
paa den franske Revolution. 

Lavoisier bevarede Fatningen til det sidste. Han beskæft- 
igede sig i Fængslet med at ordne et Udvalg af de Afhandlinger, 
han havde indleveret til Akademiet (de bleve udgivne efter hans 
Død af Mad. Lavoisier). Han bad om nogle Dages Opsættelse 
for at fuldende nogle videnskabelige Undersøgelser (rimeligvis 
angaaende Transpirationen), som han antog vilde blive heldbring- 
ende for Menneskeslægten. Det blev ham ikke tilstaaet. Den 
8de Maj 1794 besteg han Skafottet. Han blev henrettet som den 
tredje; den anden var hans Svigerfader, Paulze. 

Lavoisier stod ved sin Død i sin fulde Kraft. Han var vel 
i sine videnskabelige Bestræbelser kommen ligesom til et afslut- 
tende Punkt, men det synes dog utvivlsomt, at han endnu kunde 
have ydet meget værdifuldt, om han havde levet. 

Emil Petersen. 

En mærkelig lille Bog maa det være, som kun kostede 
12 j3, da den udkom 1793 i København, men som nu i 10de Op- 
lag — nøje aftrykt efter det 1ste, kun forøget med 15 Sider No- 
ter — sælges for 5 Kroner Eksemplaret i Stokholm. 

Den Bog har ogsaa en mærkelig Forfatter: Thomas 
Thorild. 

Denne rigt begavede unge Mand (født 1759) var den af 
Sveriges ledende Aander, hos hvem den nye Tids Idéer i Slut- 
ningen af forrige Hundredaar stærkest og varmest kom til Gennem- 
brud. Særlig var han paavirket af Rousseau, hans »Sjæls Helgene, 
som han kalder ham i det Digt om »Passionernet , han skrev 
1782. Naturfilosof kan Thorild derfor med Rette kaldes; og hans 
Filosofi betegnes som »den æstetiske Panteismet af Geijer, som 
1820 skrev en fortrinlig Afhandling om Thorild (se Geijer's Saml. 
Skr., 1. Afd. 5, S. 223 flg.). Han filosoferede ej alene med sit 
lyse Hoved, men tillige med sit varme Hjærte — om dette Ud- 
tryk maa være tilladt. Man fortæller, at han en Gang i sin Ung- 
dom blev saa henrykt ved Synet af en blomstrende Eng, at han 
løb ned ad den Bakke, hvorpaa han stod, idet han udraabte: 
»Moder Natur, modtag din Søn i din Favn! c — og saaledes sank 
han gennem Blomstertæppet ned i Moradset. Æstetikeren Palm- 
blad bruger denne Anekdote billedlig, og dømmer om Thorild — 
vel strængt vistnok — , at han ligesom hovedkulds kaster sig i 
Naturens Skød, og lader sig overvælde af den i Steden for at be- 
herske den. Det er imidlertid netop saadanne Aander, som sær- 
lig er skikkede til at vække sin Samtid. — Og som i sin Æstetik 
er han i sin Politik. Hans Doktordisputats var en »Kritik over 
Montesquieuc ; og den Dag, han forsvarede denne — den f2 /i 1788 — 

Tilskueren. 1884. 35 



Digitized by Google 



538 



Et Indlæg i Kvindesagen fra 1793. 



»var en Højtidsdag i den gamle svenske Universitetsstad Upsalac 
Derefter vilde han, i September samme Aar, rejse til England for 

— som han udtrykte sig — »dér at begynde Verdensrevolutionen«. 
Til England kom han, men den forvæntede store Revolution ud- 
brød i Frankrig det følgende Aar. Da Thorild saa\ at Revolu- 
tionen gik sin Gang uden hans Hjælp, rejste han efter halvandet 
Aars Ophold i England tilbage til Sverige, hvor han virkede for 
den nye Tids Idéer, indtil han stødte de efterhaanden mer og 
mer frihedsfjendske Magthavere for Hovedet, blev Martyr for 
Trykkefrihedssagen, fængslet, dømt og landsforvist. Hans senere 
Liv, under hvilket der delvis indtraadte en Reaktion i hans Tanke- 
gang, vedkommer os ikke her. Det er dog især hans Ungdoms- 
værker — den Gang langt forud for sin Tid — , som endnu har 
det største Værd for vor. Den oven nævnte Kritiker Palmblad 
siger, at der i æstetisk Henseende »år dock ån i dag af honom 
oåndtligen mycket att lårac Literaturhistorikeren P. Wieselgren 
ser i ham en af »de kometiska naturer, om hvars kårna sekler 
strida«. 

Thorilds Navn kendes derfor endnu af enhver dannet 
svensk. Af Nutidens danske kender næppe mange ham. Men, 
kunde vi spørge Peter Andreas Heiberg's og Thomasine 
Buntzen's — den senere Fru Gyllembourg^ — »Københavnc, 

— det vilde uden Tvivl straks kende den aandrige svenske, den 
landsforviste Frihedsmartyr, hvis sørgelige Skæbne syv Aar senere 
skulde blive Heibergs egen. 

At disse to beslægtede Aander personlig har kendt hin- 
anden, er troligt, men maaske ikke længer saa let bevisligt I 
det vittige Tidsskrift »Rigsdalersedlens Hændelserc (II, 297—298) 
har Heiberg taant en Lignelse fra Thorilds »Kritik ofver kritikere 
(Geijer's Udg. af Ts. Saml. Skr. III, 33—34), og kalder ham ved 
denne Lejlighed »en god Ven« 8 ), 

Muligt er det, at Thorild, hvis Hvedebrødsdage falder sam- 
men med hans Ophold i København — fra April til September 
1793 — og med hans Udgivelse af den mærkelige lille Bog »Om 
qvinnok6nets naturliga hSghet«, ikke har søgt megen dansk Om- 
gang, saa optagen som han var af sin ædle og trofaste Gustava 



l ) Se min Afhandling * Montesquieu i Holbergs og Thorilds Omdømme 4 i 
det Letterstedske „Nordisk Tidsskrift* 1879, S. 761 flg., især S. 771—72. 
») Jfr. min „Nordens politiske Digtning 1789— 1804 g (Kbh. 1878) S. 59—00. 

Kossky's Kærlighed, af sin Vært og Landsmand Manderfeldt's 
Gæstfrihed og af den livlige Brevveksling med sine mange be- 
undrende Venner i Stokholm og Upsala. Atterbom 1 ) kalder 
hans Bog »en Hyldest til hende, eller Førstningsofret af hans 
Taknemmelighedt : hans elskede fulgte ham jo i Landflygtigheden. 
Manderfeldts Hus (nu Nr. 72 i St. Kongensgade) laa noget af- 
sides i det daværende København, og Værten plejede næppe 
megen Omgang med Datidens ledende Aander. Af Thorilds Breve 
til Vennerne hinsides Sundet faar man det Indtryk, at han følte 
sig fremmed i København. 

Lige meget! — Her skal vi holde os til en Side af Sagen, 
med Hensyn til hvilken det mer eller mindre fortrolige Forhold 
til hin Tids Friheds- og Lighedsmænd i København ikke har vid- 
ere Betydning. Hvor meget disse end sværmede for den store 
franske Revolutions Ideer, og næppe mindst for Condorcet's, 
syntes de dog kun lidet paavirkede af dennes Ideer om Kvindens 
Ligestillelse med Manden*). Hvor langt man i den Henseende 
var tilbage i København, da den franske Revolution udbrød, kan 
skønnes bl. a. af følgende lille, betegnende Træk. 1780 havde 
den ellers i flere Retninger frisindede Rahbek stiftet »Det dra- 
matiske literære Selskabc, som en Tid ogsaa kaldtes det »Bo- 
rupskec; i Følge dettes ældste Love, som gjaldt lige til 1809, 
skulde Forestillingerne gives alene af Mandfolk, som altsaa maatte 
spille ogsaa Kvinderollerne. Dertil snærtede, omtrent i 1790-erne, 
Klub visedigteren Haste i en Vise, der blev sungen i »Det for- 
enede dramatiske Selskabc, og i hvilken det hedder: 

„Hisset man i Han-Klub støjer*, 

medens her — i Modsætning dertil — 

„Ædel Viv og herlig Pige 
gør os Bunteraden kær* •). 

I øvrigt fandt de fleste af den store franske Revolutions 
Fremtidsidfeer sine Talsmænd ogsaa i Danmarks Hovedstad. For 



') Svenska siare och skalder V, 104 (2. Opl., S. 90). 

') Jfr. A. Hedin's interessante Foredrag d. ,7 's 1881 i den stokholmske 
„FSrening for gift qvinnas eganderått", trykt i den ny Række af dennes 
Smaaskrifter „Om den gifta qvinnans eganderått* I, S. 34—52. 

*) Nord. polit. Digtn., S. 19—20. 

35* 

Kvindesagen savnedes en saadan. Det er derfor »et Tilfælde, der 
ser ud som en Tanke«, at den politiske Filosof Thomas Thorild 
netop ved denne Tid kommer til København, og her udgiver sit 
lille Skrift »Om Kvindekønnets naturlige Højhed«, — et Skrift, 
der hidtil er blevet saa lidet paaagtet i sin »Fødestad«, at den, 
som skriver dette, endnu i September 1883 saa' det opført som 
anonymt i det kgl. Biblioteks Fortegnelser. Man vidste ikke dér, 
hvem der havde skrevet det, og glædede sig over, at man ved 
denne Lejlighed fik Forfatterens Navn at vide. 

Det har aldrig været oversat paa Dansk. En saadan Over- 
sættelse meddeles derfor neden for fuldstændig. For at gøre den 
saa tro som muligt — selv om den ydre Form skulde lide noget 
derved — , har jeg modtaget et Tilbud om at faa den gennemset 
inden Trykningen af den dygtige Thorild-Kender, Arvid Vik- 
strøm, den samme Mand, som 1883 har udgivet 10de Oplag, og 
som varmt har opmuntret mig til at »inforlifva åfven med den 
danska literaturen den lilla skriften af »den adertonde århundradets 
Stuart Mill««. »Den skandinaviske Lessing« kaldes Thorild 
bl. a. af en tysk Forfatter, som 1883 i et Tidsskrift har udkastet 
et fortjænstfuldt Livs- og Karakterbillede af ham (se Vikstrøms 
Udgave S. XIV-^XV). 

Paa Dansk lyder Thorilds Afhandlig saaledes: 

Om Kvindekønnets naturlige Højhed. 

Trældom er forbuden i Sverig. 

Ærlig Svensk. Pag. 1060 l ). 

Første Kapitel. 

Noget af det almindeligste i Verden er Mandfolkenes Stolt- 
hed med Hensyn til Kvinder: hvilken Stolthed viser sig, naar det 
er ilde, i et Slags vild, og naar det er vel, i et Slags mild, For- 
agt: en saadan, som man føler for Børn, og for alt det, hvis 
Svaghed er altfor langt under ens Højhed. 

Dette er saa vist, at endog Mandfolkenes ømmeste Tilbed- 
else af Kvinderne til sidst ikke findes at være andet end en 
Kunst, en sød List af deres Attraa. 



l ) Her under staar paa Titelbladet: „Kjøbenhavn 1793. Trykt hos Johan 
Rudolph Thiele*. 

Jeg har selv følt denne milde og smigrende Foragt med en 
saa aldeles tyrkisk Indbildning, at jeg sammenlignede Kvinderne 
med enhver anden lille vellystig og glimrende Ejendom: medens 
derimod en Mand betød for mig en Halvgud eller, i en eneste 
Tanke, alt sandt og stort. 

Men det hændte en smuk Dag, at jeg læste i en Bog, 
hvad jeg vel hundrede Gange tidligere har læst, om Døtres Op- 
dragelse, »hvorledes de ikke tidlig nok kan uddannes til den øm- 
taalige Dyd, der sømmer en Kvinde i Verdenc. 

Hvad? tænkte jeg: de maa vel først betragtes som Men- 
nesker, inden de betragtes som Kvinder? 

Og denne ene Tanke — at denne skønneste Halvdel af 
forstandige Væsener paa Jorden er først Mennesker, der- 
næst Kvinder, og ikke, saaledes som man altid har betragtet 
dem, først Kvinder, dernæst Mennesker — denne ene Tanke 
nedslog min tyrkiske Indbildnings Højhed og lærte mig i et Øje- 
blik ret at se den uværdige Halvmenneskelighed, hvori 
Mandfolkenes dumme Vildhed næsten altid har dristet sig til at 
holde Kvinderne. 

Men, tænkte jeg tillige, hvad ømt og ædelt, hvad velgør- 
ende Sandhed, hvad guddommeligt Snille har ikke været holdt i 
samme Mørke og Underkuelse: da Vilddyrs Styrke og Vilddyrs 
List har været næsten den eneste Lov paa Jorden, under Mand- 
folkenes langvarige og vidløse Vælde? 

Man bør derfor ikke undre sig over, at disse samme Mand- 
folk, hvis højeste Uduelighed baade til at tænke og styre sig selv 
er af Verdens Historie saa klar, at de, med sine haarde Sener og 
sit ynkelige Vid, ikke hos Kvinderne har set noget mere stort 
end Skørterne; ikke har mærket, at det ædle Væsen, som hed 
hun, allerførst hed Menneske; og ikke har fcrstaaet, at den 
lille Ulighed i Køn var kun en Skygge imod den store Lighed 
i Forstand og Hjærte, det er, i menneskelig Dyd og Værdighed. 

Mandfolkene, som er og altid har været, ikke Jordens 
Herrer, men med den latterligste Lavhed hverandres Slaver, 
har alligevel, kanske paa Grund af den Krysteragtighed, som 
hemmelig medfølger Overmodet, ikke vovet at følge den rigtige 
Fornuft, at sætte derimod sin egen Højhed i det som adskiller 
deres Køn. Hvorved vi, til evig Spot, vilde have faaet en Høj- 
hed, som baade rigtig svarede til den af dem naadigst forordnede 

Skørtetrældom, og som fuldkomment anstod deres myndig ufor- 
standige Slægt, just efter Bogstaven, en Bukse-Majestæt. 

Det er kun alt for klart, at den samme Taabelighed eller 
Skaraløshed det vilde være at betragte et Mandfolk kun i Egen- 
skab af en Han; den samme Taabelighed og Skamløshed er det 
ogsaa at betragte en Kvinde kun i Egenskab af en Hun. Da dog 
en Kvinde, i Følge Naturens guddommelige Orden, er 

I. Et forstandigt Væsen: med al et saadant Væsens 

Rettighed og Højhed. 

II. Et Menneske: med al et Menneskes Rettighed og 

Højhed. 

III. En Medborger: med al en Medborgers Rettighed og 

Højhed. 

IV. En Ven: for alle sine Venner. 

V. En Slægtning: for alle sine Slægtninge. 
VI. En Husmoder: for hele sit Hushold. 
VII. Og endelig allersidst en Hun, en Elskerinde for en vis 
lykkelig Mand, eller vel heller, en Hustru. 

Af hvilken store og sande Orden man ser, hvad for en ynkelig 
Uforstand der er i Mandfolkenes uværdige Maade at betragte 
Kvinderne alene som Hunner, det er alene som Kvinder: da 
det heraf er klart, at Kvinderne med aldeles samme Ret kunde 
betragte den anden Halvdel af Menneskene, det er alle Mand- 
folk, alene som Hanner: hvilket ogsaa rigtig Amasonerne for- 
dum gjorde. 

Men jeg tør vel bede alle ædle og forstandige Kvinder om 
at tilgive denne Vildhed hos Mandfolkene: efter som man helligt 
kan forsikre, at de har alt for liden Forstand til i et saa højt 
Æmne at kunne mene noget ondt: men alt maa forklares af 
denne Vidløshed saa gammel som Verden, paa Grund af hvilken 
de har dømt lige saa blindt om alt andet, der vedkommer men- 
neskelig Ret og menneskeligt Værd. 

Saaledes ræsonnerer disse slu Barbarer saadan om en 
Konge: Han er I. Konge, II. Min allernaadigste Herre og 
Beskytter, III. Medborger, IV. Menneske, V. Forstandigt 
Væsen. Endskønt det er klart, at dette er ingenting mindre end 
at vende op og ned paa Naturens hellige Orden, paa Naturens 
sande Værd og Højhed: ti kongelig Majestæt bestaar alene deri 
at være I. mest forstandigt Væsen, II. mest Menneske, 

III. mest Medborger. Ligesaa dømmer de om et Barn, en 
Tjæner, en Bonde, en fattig: og sætter altid det sidst, som er 
det ædleste og højeste. Hvorved de evig kan vedligeholde iblandt 
sig al den ynkelige fornemme Eærlingeovertro, som gør dem til 
hverandres Slaver, og alt det ynkelige lave Overmod, som gør 
dem til hverandres Tyranner. 

Men dette er naturligt, mine Læserinder. I bør vide, at 
Mandfolkene har saa fortræffelige Øjne, at de altid ser det først, 
som er lige for Næsen af dem: men har tillige saa slet Forstand, 
at de sjælden ser længere. Og derfor, naar man beundrer Mand- 
folkenes Skarpsindighed, hvorved de allerede for 6000 Aar siden 
har udgrundet, at Kvinderne er Hunner, det vil sige, er Kvinder: 
saa bør man ogsaa af Mildhed forlade dem, at de, efter 6000 
Aars Forsøg paa at tænke, endnu ikke har kunnet finde, at 
Kvinderne, med lige saa fuldkommen Ret som de, er 
Mennesker. 

Anm. Halvmenneske kalder jeg den, hvis menneskelige Ret og Høj- 
hed, ved et eller andet Slags Tyranni, sættes ned under en 
anden mindre og ringere Egenskab, saa at han ikke alene 
halvt men ofte meget mer, almindelig anses for noget andet end 
Menneske. Saasom at anses mere for Kvinde, Barn, Tjæner, 
Bonde, Kavaler, Herre, Prins, end Menneske. 



Andet Kapitel. 

Men, raaber man, naar I paa denne Maade vil ophøje 
Kvinderne til samme almindelige og fuldkomne Menneskeret, 
som den Mandfolkene kræver; da bør I tillige ophøje dem over 
al deres Svaghed, saa at de faar samme Styrke til at opfylde 
alle store Pligter. 

Himlens Gud! om Svaghed vover Mandfolkene at tale: 
de, som i disse mørke og blodige 6000 Aar, i hvilke de har haft 
Jordens Vælde, har styret sig selv og alt med en saa gyselig og 
gal Forvirring, at, om de havde taget alle sine Beslutninger ud 
af et Lotteri, som Lucifer netop dertil havde indrettet, saa havde 
dog aldrig noget kunnet udfindes med mindre Fornuft, eller 
udføres med mere Grumhed eller ledsages af en mer ynkelig 
naragtig Pomp og Pragt end hele deres fjollede Regering. 

Man behøver kun at tænke paa Verdens Historie: kun at 
tænke paa, at al Jordens umaadelige Daarskab jo er Mandfolks 
Værk: og at end i Dag det virkelig kloge i Verden forholder sig 
til det virkelig gale som ét til tusende. 

Saaledes kan jeg, i Følge dette store sekstusendaarige Be- 
vis, ikke en Gang tænke mig en Uduelighed til at styre sig 
selv og andre, det er, jeg kan ikke en Gang tænke mig en Svag- 
hed mer ynkelig og alligevel mer aabenbar end netop Mandfolk- 
enes. Især naar det tilføjes : at dels de latterligste, dels de blodigste 
af sine Galskaber har de begaaet netop paa et Vink af Kvind- 
er, hvilke de selv først ved sin Visdom har opfødt som Galning- 
er, og derefter tilbedet. 

Saa at her synes Mandfolkenes Sag at være paa én Gang 
og for evig tabt. 

»Men — siger de, og paatager sig en sødere Mine — : Vi 
»har jo dog altid været Jordens Herrer? Kvindekønnet har jo 
»til alle Tider maattet erkende vor Overmagt? Og det, som al- 
»tid er sket, det anses at være Naturens Lov. c 

Nej, gode Herrer. Sandheden, Snillet og Dyderne; Men- 
neskeligheden selv og dens skønne og hellige Love; Saligheden, 
med alle rene og naturlige Glæder — har været endnu langt 
haardere kuede af Eder end Kvinderne. Beviser dette alle disse 
guddommelige Tings Svaghed, eller at de af Eder har været 
kuede med Rette? Nej: det beviser kun den Vilddyrs-Styrke i 
Sener, den Haardhed i Sind, den grumme Ævne til at modstaa 
alt ret og guddommeligt, hvilke stadig har udmærket Eder i 
Verdens Historie. Og dernæst røber selve denne Historie, til 
Eders Blusel, at ikke en Gang dette lave Vælde, oprigtig talt, har 
tilhørt Eder: Ti allerførst var Vilddyrene Jordens Herrer, ved en 
Styrke større end Eders og lige saa ædel: og derefter har, ikke 
I, men Bedragere i Guds Navn og Tyranner med Ild og Sværd 
og alle blodige og gale Laster og med ét Ord, disse ældgamle 
Potentater Dumheden og Løgnen, været Jordens sande Her- 
rer: og I selv har været ikkun lave Slaver med Monarkers 
Hovmod. 

Saa at Eders Skryd med altid at have kuet Kvinderne er 
netop det Skryd altid at have kuet Billigheden og Ømheden og 
Snillet og Skønheden og al guddommelig Sandhed paa Jorden. 

♦ * 

Endda forsøge Mandfolkene sin sekstusendaarige Uduelighed i 
at tænke; og raaber stadig om Svaghed hos Kvinderne. Ti tro 
ikke, mine Læserinder, at disse højfærdige Éarbarer nogen Sinde 
kan fornæmme, at det, som altid var trykket og kuet, det har 
heller aldrig kunnet naa op til sin rette Styrke og Storhed. Folk 
med Snille og Oplysning, gode Mænd og Patrioter, den arbejd- 
ende Hob, selve Nationerne, med ét Ord, alt det, som mest er 
ret og stort, hvad mærkelig Styrke har vel alt dette endnu i 
Dag? Og dog har man af de skønneste Eksempler set, at i disse 
endnu kuede Væsener er en stille guddommelig Kraft, som de 
redelige haaber skal en Gang bryde frem, og stige op at velsigne 
Jorden. Derfor, ligesom man af et eneste Snilles, af en eneste 
stor Mands, velgørende Magt slutter, hvad Sniller og store Mænd 
kan gøre; saaledes bør man ogsaa af de beundringsværdige For- 
træffeligheder, baade Forstandens og Hjærtets, som man har set 
hos Kvinder, uagtet den sjældne Lejlighed, de har til at lyse i 
Verden, slutte, hvad de kan være, naar de en Gang ret har lært 
at kende sin naturlige Højhed, som er grundet i deres mer 
ømme og livlige Menneskelighed. Jeg vil ikke tale om alle disse 
store Dronninger, alle disse Heltinder, Statskloge og Sniller af 
deres Køn: ti derom staar i andre Bøger nok. Jeg vil heller ikke 
tale om alle disse ømme og høje Dyder, som de med en næsten 
guddommelig Sindsstyrke, lige saa daglig som takløst, udøve i 
det private Liv: ti dette kender enhver oplyst. Men jeg vil alene 
nævne den ene: vor Kristina, som var stor nok til smilende at 
bortkaste en Krone, for hvilket pragtfulde Legetøjs Skyld de 
største Mandfolk i Verden har gjort saa mange tusende blodige 
Daarskaber, — som forstod med et Vink at samle omkring sin 
Person alle Verdens den Gang glimrende Sniller, hvilket aldrig 
noget kongeligt Mandfolk har haft Vid til at gøre, — og som i 
det, hun har skrevet, viser en saa ægte stor Forstand, at man 
ikke har set en større. 

Men, hvad kan man vente af disse Mandfolks Vid: Naar 
de, med al sin Trodsighed, næsten aldrig har kunnet opløfte sig 
til en Tanke alene om det, som er højere Styrke. At en 
Vejrmølle i fuld Gang er stærk, det mærker de: men Luftens 
Styrke, som driver den, det er allerede noget højlærdt for dem. 
At Brunkeberg l ) er stærkt , derpaa kan de bede syv tusend 

') Den Bjærgaas, som strækker sig mod Nord fra Norrmalms Begyndelse 
ved Gustav II. Adolfs Torv i Stokholm. Brunkebergs højeste Spids er 

Djævle at tage sig: men Æterens eller Lysets næsten uendelige 
Magt over hele Naturen, det er intet for dem. At Styrke i Sener 
er Styrke, det er det allerførste og klareste af alt, hvad de 
véd, og det rette Princip i hele deres Visdom: men at Sand- 
hedens Magt, hvis mindste Vink gør Revolutioner og omskaber 
Tiderne; at Skønhedens Magt, for hvilken alle Helte er faldne; 
at Velgørenhedens Magt, som aldrig noget levende Væsen 
modstaar — er en uendelig højere Styrke, det er for dem en 
Nyhed. Men denne Styrke er Guds, og Snillets, og Kvindernes. 
Hvorfor ogsaa Kvindestyrken ligner mere en Engels, hvilket Væsen 
man véd er saa langt mægtigere end vi, som det er højere: 
medens Mandfolkestyrken ligner mere et Vilddyrs, hvis Vold for- 
skrækker og nedslaar. Aldeles saaledes, som man om Foraaret 
ser, at en eneste Grad af Solens Lys og Varme virker mægtigere 
paa hele Naturen end tusende Tordener. 

Dog maa jeg indrømme til Mandfolkenes Ære saa meget, 
at de altid med beundringsværdig Kraft har modstaaet Forstand- 
en, Dyden og Skønheden; og at denne høje Kvindestyrke 
endnu ikke har mægtet at bringe mere ud af dem end hvad det, 
som de selv har ømt og højt ved sig, har kunnet bringe ud af 
Dyrene; det er ikke stort mere end det af Kunst og Sødhed, 
af Snille og Smag, hvortil de selv har bragt Papegøjen, Aben 
og Bjørnen. • 

Skal jeg sige Sandheden rent ud? 

Naar man lægger Mærke til, at netop i samme Grad et 
Mandfolk forædles, ligner han, i Mildhed af Sæder og Væsen, 
en Kvinde, saaledes som man ser det hos alle Mandfolk af Aand 
og Følelse (hommes de sentiment), og tvært imod, at netop i 
samme Grad en Kvinde forværres, begynder hun, i alt Slags 
Uvane, at ligne et Mandfolk; ja, naar man ser den fuldkomne 
Lighed i Ømhed og Livlighed, som er imellem Kvinder og alle 
sande Sniller, det vil sige, de højsindede Mennesker, som ved sin 
Forstand og Dyd er alles Velgører: Saa er det umuligt ikke at 
tillægge Kvinderne netop den samme naturlige Højhed over 
Mandfolkene, som disse altid har troet sig at eje over Kvind- 
erne. Hvorved [Forstandens Orden i Verden maa opstilles paa 



Observatoriebakken. Et Torv i Stokholm hedder endnu Brunkebergs- 
torv. F. B. 

denne Maade: Naturen-, Sniller, Kvinder, Mandfolk, 
Dyrene. 

Anm. Og hermed har jeg den Ære at slutte mit Andet Kapitel. Det 
tredje, som staar tilbage, skal vise, hvorledes Jordens Vælde 
af Kvindernes Ømhed og Skønhed bør vindes.* 



Det tredje Kapitel er, saa vidt man véd, aldrig skrevet. 
Med hvilke Ord vilde vel Thorild have skildret, »hvorledes 
Jordens Vælde af Kvindernes Ømhed og Skønhed bør vindes?« — 



Jordens Vælde vandtes først af Vilddyrenes Styrke — det 
er den raa Magts Vælde. Den følgende Tidsalder er deres, 
som Thorild kalder »Bedragere i Guds Navn«, — det er Listens 
Vælde. Lever vi ikke endnu i denne Tidsalder? Er »Diplomati« 
og »Snedighed«, »Politik« og »listig Statsklogt« ikke endnu om- 
trent ens ty dige? Er det for meget sagt, at man endnu kun alt 
for ofte i Politiken »bruger Talen til at skjule sine Tanker«, og 
at de høje Forsikringer om alt, hvad man er »rede til at ofre 
paa Fædrelandets Alter« tiere fødes paa Læben end i Hjærtet? 
Saa vidt gaar det endog, at den Politiker, som vil tage Hjærtet 
med paa RaacL anses for »naiv«, en »skikkelig Fyr«, men Partiets 
»enfant terrible«; ti — siger alle »store Politikere«, især vor 
Tids Bismarcker og deres smaa Efterabere — i Politik gælder 
det kun om Forstand: »Følelses-Politik« duer ikke. 

Af samme Grund er det vel ogsaa, at disse vor Tids sæd- 
vanlige Politikere ser ned paa Kvinderne. Disses Hjærte er dem 
nemlig tit for rigt udviklet — vel næppe paa Forstandens Be- 
kostning, men dog forholdsvis saa udviklet, at der alene af den 
Grund ikke kan være Tale om at give dem politiske Rettigheder. 
Hvilken skadelig Indflydelse vilde de ikke i Tidens Løb kunne 
komme til at udvikle! Hvilken Forstyrrelse i den gængse kolde 
Politik, hvor det gælder at holde sine Modstandere fra Livet tit ved 
de hjærteløseste Midler! Det kunde jo føre til et helt System- 
skifte. Ikke et Systemskifte i den Retning, som Reaktionen og 
Revolutionen i vor Tid lige meget ønsker, at »Magten sættes i 
Rettens Sted, indtil der af Magten skabes en ny Ret« — , en Re- 
aktion, som — om end udført ved Revolution fra neden eller fra 

oven — vilde være en midlertidig Tilbagegang fra Listens Vælde 
til den raa Magts Vælde, en Tilbagegang fra vor til den nær- 
mest foregaaende Tidsalder. 

Ikke politisk, nej ej en Gang kommunal Stemmeret vil 
de slueste af vor Tids »store Politikere« indrømme Kvinden. 
Hvorfor ikke? Det siges, at det vel til Nød kunde gaa an med 
kommunal Valgret (som paa Island), men — det er et farligt 
Skraaplan! Der er kun en umærkelig Overgang — og ikke som 
Professor Goos udtalte i Studenterforeningen d. l0 /ii 1883: en 
»Afgrund« — imellem den kommunale og den politiske Valgret. 
Tænk, om hin førte til denne! Ja, tænk om Valgretten førte 
til Valgbarheden! Hvor vilde ikke al Kvindelighed forsvinde! 

Mon de, der tænker eller taler saaledes, ikke snarest viser, 
paa hvilket lavt Stade de selv, ja hele deres Tid, staar i politisk, 
i højere politisk Henseende? De kender kun Styrken i »KrafU- 
Politiken, »Blod- og Jærn«-Politiken: »Øje for Øje og Tand for 
Tand«, — Magt mod Magt og List mod List. Men hvo véd, om 
der ikke efterhaanden, lidt efter lidt, aldeles umærkelig, iAarenes, 
ja snarere Hundredaarenes Løb vilde foregaa et Systemskifte i 
Politiken, dersom Kvinderne mer og mer fik Adgang til at gøre 
sin Indflydelse gældende i de Sager, som er Folkets, — og 
Kvinderne er jo endog Folkets Flertal! Demokratisk maa 
vel dog altsaa den Tanke være: at give Kvinden Ret til at gøre 
sin Indflydelse gældende, naar de Love, hun selv skal lyde, for- 
beredes i Folkets Repræsentation. Frøken Sørensen i »Abe- 
katten« *) finder det ukvindeligt at krybe ind i en Omnibus, en 
af disse »uanstændige« Kasser, hvor fremmede Mandfolk kan 
sætte sig Side om Side med én. Nu har man et fornuftigere Be- 
greb om, hvad Kvindelighed vil sige. Men hvor langt har vi endnu 
ikke tilbage! 

Det vilde vel næppe falde nogen ind i Dag for Alvor at 
foreslaa, at Kvinden i Morgen skulde kunne vælges ind i Folke- 
repræsentationen; — endog fra »Kromøderne« maa hun gærne 
holde sig borte. Men derfor skal man ikke forsværge, at det ej 
en Gang skal kunne tænkes lige saa foreneligt med den, sande 
Kvindelighed at deltage i Mændenes Raadslagning om Folkets 



') Denne Vaudeville opførtes 1ste Gang den 'Vs 1849 paa den danske 
Skueplads. 

Vel og Ve, som det nu er foreneligt med den at sidde sammen 
med Mænd i Omnibusser og Sporvogne. 

Hører man ikke alle Vegne fra, hvor Kvinderne har faaet 
Adgang til Steder, der hidtil var Mændenes Enemærker, at Tonen 
blandt disse er bleven bedre. Ja, dette gælder endog paa det 
tidlige Trin af Udviklingen, hvor Kønnenes Sammenblanding 
ved en løsere Betragtning skulde synes allerfarligst. Det hører vi 
ej alene fra Nordamerika, hvor Samskolesystemet bærer de bedste 
Frugter i sædelig Henseende, men ogsaa fra den gamle Verden, 
t. Eks. fra Finland I Steden for at Kvinden skulde blive mand- 
haftig og altsaa ukvindelig, viser det sig, at denne Kønnenes fæl- 
les Deltagelse i alvorligt Arbejde i den ene eller den anden Ret- 
ning netop løfter baade Manden og Kvinden, gør ham mere ridder- 
lig og hende i sandere Forstand mere kvindelig. Der foregaar en 
aandelig og sædelig Tilnærmelse, idet baade Mand og Kvinde 
gaar fremad. Thorild gaar uden Tvivl for vidt, naar han ud- 
trykker det saaledes, at Manden, idet han forædles, mer kommer 
til at ligne Kvinden. Nej, forholder det sig ikke snarere saaledes: 
idet baade Manden og Kvinden under det fælles Samarbejde for- 
ædles, nærmer de sig begge mer til det sandere menneske- 
lige, som omslutter baade Mandens og Kvindens Natur; og saa- 
ledes bliver han mandigere og hun kvindeligere. 

Men hvorledes vil da ikke i en fjærn Fremtid »Jordens 
Vælde« — Politikens Omraade — kunne vinde, naar det selv 
vandtes af »Kvindernes Ømhed og Skønhed!« Har ikke Thorild 
i dette uskrevne tredje Kapitel — hvis Titel alene han har givet 
os i Arv — , ladet os ane en ny Tidsalder i Verdensudviklingen, 
hvor Tilbagegangen til den raa Magts Vælde er umulig, hvor 
Listens Vælde, vor Tids, er et tilbagelagt Stade, men hvor 
derimod Humanitetens Vælde, bygget paa Mandighedens og 
Kvindelighedens aandelige og hj ærtelige Forening, er den poli- 
tiske Morals eller den moralske Politiks Særpræg? Vejen dertil 



') Se bl. a. Till. til „Nationaltidende* Nr. -2701 den 8 /«o 1883: „Fælles 
Undervisning for Drenge og Piger*, H. E. Berner's Afhandling „Orn 
Kvindesagen (III, Vore Pigeskoler)" i „Nyt Tidsskrift 44 (Kristiania) 1884, 
S. 132—139, og Mrs. S. Kenney's om „ Amerikanske Universitetsforhold 
og Fællesundervisning for Mænd og Kvinder" i „Vor Ungdom* (Kbhvn) 
1884, S. 170 -174. 

gaar gennem en sandere og dybere Forstaaelse *af »Kvindekønnets 
naturlige Højhed«. — 

»Edra memorialer« — sagde Ehrensvård til Thorild, da 
denne overrakte ham et Skrift — »innehålla så stora sanningar, 
att de bora ligga i en stor mans bureau ånnu i femtio år«. I 
»mindst hundrede Aar« — havde den aandrige Ehrensvård maa- 
ske sagt, dersom Thorild havde overrakt ham et Skrift af det 
Indhold , som vi kan gætte os til af Titlen til det uskrevne tredje 
Kapitel om »Kvindekønnets naturlige Højhed«. 

Fredrik Bajer. 

I. 

For 8 Aar siden var det store Landomraade, vi kalde 
Kongobækkenet , næsten ukendt i Evropa. Kun Livingstone og 
Cameron havde rejst tværs igennem dets sydlige Dele, og nogle 
tyske rejsende havde fra Loandokysten vovet sig ind i de store 
Banturiger, der findes omkring Kongos sydlige Bifloder, men ingen 
havde formaaet at løfte det hemmelighedsfulde Slør, der hvilede 
over Afrikas mægtigste Strøm, eller at aabne det store Land 
for Handelens og Dannelsens Paavirkning. Ved selve Kongos 
Munding var den evropæiske Købmand kun trængt frem til Boma, 
nogle faa Mile fra Havet, og Landet oven for det nuværende 
Isangila kendtes kun som en Rede fuld af Menneskeædere. 

De forløbne faa Aar have forandret alt. Amerikanske, en- 
gelske, franske og tyske Forskere have angrebet det ukendte Land- 
omraade fra alle Sider, Kongos nedre og mellemste Løb er nu næsten 
lige saa godt kendt som Nilens og bedre end mangen asiatisk Strøm af 
lignende Størrelse. Nogle af dens Bifloder ere blevne besejlede, 
om nogle faa Aar vil hele Bækkenet være berejst, undersøgt og 
kortlagt, og de talrige Bantustammer, der leve i dets yppige Skove, 
gaa en bevæget og skæbnesvanger Fremtid i Møde. En skarp- 
sindig Fyrste af deres egen Race har en Gang gjort den Bemærk- 
ning om Evropæernes Indtrængen iblandt vilde Stammer, at først 
komme deres Missionærer, saa Købmændene og til sidst Soldat- 
erne. Kongofolkene have endnu kun naaet de to første Stadier. 

Langs Flodens Bredder virke ikke færre end tre store Missions- 
selskaber med Stationer helt op forbi Stanley Pool; Købmændene 
i Boma have anlagt 15 Handelspladser op til Vivi, og et filan- 
tropisk Selskab i Belgien har grundlagt mindst 21 Civilisations- 
stationer fra Havet til Stanleyfaldene, ja, et Par af disse, Vivi og 
Leopoldville, maa alt nu betragtes som smaa Stæder. Det samme 
Selskab har anvendt flere Millioner for at grundlægge en Vej uden 
om Kongos Vandfaldsegne til Stanley Pool; Niarifloden er bleven 
undersøgt i samme Øjemed og forsynet med lignende Stationer, 
og saaledes staar nu Indre-Afrika og den sejlbare Del af Kongo 



ad to Veje i Forbindelse med Atlanterhavet. Det belgiske Selskab 
har 4 Dampskibe og en hel lille Flaade af Barger og Baade oven 
for Vandfaldene, den franske Forsker de Brazza har for nylig 
forøget disses Antal, og i de Egne, hvor Stanley for 8 Aar siden 
var en jaget Flygtning, færdes den rejsende nu, uden Skydevaaben 
og uden Eskorte, lige saa sikkert som i flere evropæiske Stater. 

Denne store Forandring skyldes hovedsagelig to Mænd: 
H. M. Stanley og Kong Leopold II af Belgien. Kun faa vilde 
have formaaet at udføre, hvad Stanley siden 1879 har udført i 
Kongoegnene, og endnu færre have saa stor Kærlighed til Frem- 
skridt og Kundskab, at de, som Kongen af Belgien, af egne Midler 

ville ofre Millioner for at aabne en Vej gennem Afrika, der først 
kan komme fremtidige Slægtled til Gode. — Allerede før end Stanley 
i Aaret 1877 var kommen hjem fra sin store Rejse gennem det 
mørke Fastland, havde der i Belgien, under Kongens Forsæde, 
dannet sig et stort Selskab for Centralafrikas Civilisation: L'Asso- 
ciation internationale africaine. Med Kong Leopold II, 
M. de Quatrefages, den tyske rejsende Dr. Nachtigal og Sir Bartle 
Frere som ledende Udvalg konstituerede det sig i December 1876 og 
fik snart Filialer rundt omkring i Evropa. I Førstningen ind- 
skrænkedes dets Virksomhed dog til Østkysten alene, hvor det 
langs Karavanvejen fra Zanzibarkysten til Tanganjikasøen an- 
lagde Stationerne Tabora, Gonda og Karema; men efter Stanleys 
Hjemkomst ønskede det at inddrage ogsaa Vestkysten under sin 
Virksomhed og ved Hjælp af Stationer at grundlægge >en hvid 
Linje gennem det mørke Fastland« , hvorfor der i Nvbr. 1878 
under Navnet »Comité d'Etudes du Haut-Congo« dannedes 
en ny Gren af det oprindelige Selskab, Dette Selskab er anonymt, 
dets Medlemmer ere ukendte, i dets hidtidige Virksomhed har det 
yndet et vist Hemmeligheds -Kræmmeri, der særlig fra fransk 
Side har indbragt det en Del Mistænkeliggørelse, men sandsyn- 
ligvis dækker Navnet kun over Kong Leopold IFs Person. I en 
Brochure, der offentliggjordes for et Aars Tid siden, sammen- 
fattedes dets Program i følgende Ord. Komiteen ønsker at under- 
søge og tilvejebringe Betingelserne for et regelret Samkvem mellem 
Nedre- og Øvre-Kongo, at undersøge Mulighederne for Handels- 
forbindelser med Stammerne i Kongobækkenet og Indførselen af 
evropæiske Varer i Bytte mod afrikanske Produkter. Komiteen paa- 
tog sig derfor at oprette Stationer i samme Øjemed og af samme Art 
som de internationale paa Østkysten, den antog Associationens 
nevtrale Flag : en blaa Dug med en gylden Stjærne, og stillede sig 
under den almindelige Folkerets Beskyttelse. I dens Stationer kan 
enhver rejsende, ligegyldig af hvilken Nation, enhver Missionær, 
ligegyldig af hvilken Trosbekendelse, og enhver Købmand, lige- 
gyldig af hvilken Art, finde et Gæstehjem og Beskyttelse. De ere 
befæstede Tilflugtssteder, hvor Dannelsens Ombud i de mørke 
Skove kunne ty hen, og hvorfra de kunne paa virke deres Om- 
givelser. Komiteens første Arbejde var et storartet Vejanlæg 
uden om Kongoflodens Vandfaldsegne til Stanley Pool. Den be- 
gyndte sin Virksomhed med en Kapital af en Million Franks, men 
denne Sum er kun en Brøkdel af, hvad der senere er gaaet med, 

og under et Møde af Afrikaselskabernes Ombud i Bryssel i Febr. 
1879 overdroges Ledelsen af det store Foretagende til H. M. Stanley. 
Nogle faa Dage efter var han rejsefærdig, allerede den 18 Marts 
var han i Zanzibar, hvor han samlede en Skare kraftige indfødte 
om sig, og — aabenbart for at bortlede Opmærksomheden fra sit 
egentlige Formaal — foretog nogle hensigtsløse Recognosceringer 
op ad øst-afrikanske Floder, for saa pludselig med sin Dampyacht 
»Albion« at sætte Kursen igennem Suezkanalen og Middelhavet 
direkte til Kongomundingen, hvorhen han naaede den 3 Septbr. 
Her laa flere evropæiske Transportdampere og ventede paa ham 
med et uhyre Materiel: et mindre Dampskib, der skulde bruges 
paa den nedre sejlbare Del af Floden, 4 Dampchalupper og 5 å 6 
Staalbaade, der skulde føres op over Vandfaldene, Stations- og 
Pakhuse, Karrer, Muldyr og Proviant samt en Arbejdsstyrke paa 
flere hundrede Mand, hvide, Zanzibar-, Kru- og Kabindanegere, 
en Styrke, der siden er bleven forøget til mere end 2000. — Stanley 
gik straks op til Vandfaldsegnene 30 Mile fra Havet og uden be- 
tydelige Rekognosceringsarbejder i Kystegnene eller langs Flod- 
bredden gav han sig med ægte angelsachsisk Stivsind til at bryde 
sig en Vej hen over de klippefulde Terrasser, gennem hvilke Kongo 
i en Udstrækning af 35 Mile har boret sig en besværlig Udgang 
til Havet. 



Langs hele Vestkysten af tropisk Afrika fra Sierra-Leone 
Kysten til Ogovéflodens Munding er Landskabet en uendelig Skov. 
Under Tropernes Sol og uafbrudte Regnskyl udfolder Plante- 
verdenen sin glimrende Climax og trykker Dyrelivet ned i anden 
Linje. Skovregionen stiger umiddelbart op af Atlanterhavets 
Bølger og fortsætter sig med de samme Typer og den samme 
overdaadige Rigdom tværs igennem Verdensdelen til Viktoria 
Nyanza og Vestsiden af Tanganjikasøen. Men Syd for Ogovés 
Munding vige Skovene tilbage fra Kysten og give Plads for et 
aabent Savannahlandskab med store Plæner af 20 Fod højt Græs 
og skyggefulde Lunde åf mægtige Træer. Paa en heldig Maade 
betegnedes dette Landskab af tidligere Afrikarejsende som »park- 
agtigt«. Det omslutter Verdensdelens mest typiske Egne; den 
smukke Hyphæne- Palme, Oljepalmen, Bomuldstræet, Boababen, 
kæmpemæssige Mimoser, Figen og en Række glimrende Arter af 
de ærteblomstrendes Orden ere Landskabets fornemste Former; 
de store Tykhuder Elefanten, Næsbornet og Flodhesten færdes i 

disse Egne. Parklandskabet hersker udelukkende omkring Loando, 
Kabindo og langs Nedre -Kongo for derefter gradvis at glide 
over i Angolas fortørrede Kystplateauer, hvor Aloe- og Evphorbia- 
arter give Landskabet dets uvenlige Præg. Hele det indre Kongo- 
bækken oven over Kystterrasserne tilhører de tropiske Skove, den 
stadige Regn og det evige Foraar. Først ved Stanley Pool træder 
Floden ind i Parklandskabet. Det høje Græs dækker Egnen; i 
den 4 Maaneder lange tørre Tid faar Solen Lejlighed til at gennem- 
stege Vegetationen og uhyre Savannahbrande have »ædte Skovene 
bort fra Højsletterne. Trævæksten er sammentrængt i de dybe, 
vandrige Slugter og omkring Negerbyerne. Flodlandskabet er 
som Helhed trist og tungsindigt. Den mægtige Strøm tumler af 
Sted i Fald og Hvirvler mellem halvnøgne og vilde Klipper, 
sjælden ses en Hyttelejr ved dens Bredder, i Ny og Næ glider 
en Kano hen over dens brunrøde Vande, og Krokodillen, Flod- 
hesten og Fiskeørnen synes at være i uforstyrret Besiddelse af 
dens Vandspejl. I utallige Bøjninger og Serpentiner har den 
banet sig en besværlig Vej igennem Terrasserne, og for Be- 
tragterens Øje tager den sig nærmest ud som en Kæde af snævre 
Søer. Fra Stanley Pool til Vivi falder den noget over 1000 Fod 
og danner 32 Fald og utallige Strømhvirvler, men ingen af disse 
udmærke sig ved Skønhed eller virke ved andet end de uhyre 
Vandmasser, der piskes til Skum over skjulte Skær og mellem 
indsnævrende Klippesider. Ingensteds findes lodrette Styrtninger, 
og denne Del af Kongofloden vil næppe nogen Sinde blive Møde- 
sted for vor Tids naturtilbedende Turister. Mundingsegnene ere 
lave, usunde Mangrovesumpe med nydelige Klynger af Borassus- 
palmer og rigt Løvværk; men allerede oven for Boma snævres 
Flodlejet ind, Landskabet bliver storslaaet og skarpt, Borassus- 
palmen forsvinder, Skoven indskrænkes til Slugterne, og Bjærg- 
højderne hæve sig golde og triste op om den jagende Strøm. 
I saadanne Omgivelser ligger Vivi, Stanleys første Station fra 
Havet Dens hvidmalede Huse tage sig ud som en Ørnerede paa 
den røde Flodskrænt, medens Arbejdsstyrkens talrige Hytter skjule 
sig i Slugterne bag tæt Løvværk. Med Nød og næppe kan den 
lille Floddamper arbejde sig op gennem Strømhvirvlerne til Sta- 
tionen, og bag ved denne tordne Flodens Vandmasser ned over 
Yellalafaldenes Klipper. De ere egentlig kun en Række af korte 
Spring; sandsynligvis falder Kongo her ingensteds mere end 12 
Fod paa én Gang, men Faldenes stadige Følge og de indstrøede 

36* 



Digitized by Google 



556 



Kongo. 



Klipper fremkalde et uhyre Oprør. Det er et Væddeløb af Bølger, 
den ene jager den anden, de tilbageilende Vande møde de ned- 
styrtende Masser og sende Skyer af Skum og sønderrevne Vand- 
flager op i Luften. Yellalafaldene standse Flodens Sejlbarhed, og 
Stanley maatte fra Vivi føre en 11 Mile lang Vej over Land til 
sin næste Station Isangila. Egnen er meget klippefuld, Kongos 
Bifloder have gravet sig dybe Afløbsfurer ned i Stenen, og deres 
Slugter ere fyldte med yppige Skove, men Klippehøjderne ere 
nøgne. Arbejdet lagde Beslag paa Ekspeditionens Kræfter i 11 
Maaneder. Mange Steder maatte Stanley bane sig Vej med Dynamit, 
hele Klippepartier sprængtes bort, i 26 Dage arbejdede han for at 
naa 600 Alen frem, og som Regel regnedes et Par Tusende Alen 
for et heldigt Dagværk. I Tidsrummet fra Februar til Jul 1880 
tilbagelagde han Vejen mellem Vivi og Isangila 33 Gange frem 
og tilbage, halvtredje Tusende Dragter slæbtes hen til den sidste 
Station, og Mandskabet anvendte somme Tider en hel Dag til ved 
Hjælp af Taljer og Spil at bringe en Dampkedel op ad en høj 
Skrænt. Disse Bedrifter indbragte Stanley Hædersnavnet »Bula 
Matadi«, Klippebryderen, og under dette Navn er han nu kendt 
i hele Kongoegnen. Nu tilbagelægges Vejen til Isangila med Let- 
hed i 4 Dage. Fra Isangila til den næste Station Manjango er 
der 19 Mile, og Rejsen kan foretages paa Floden. Denne er dog 
langt fra farefri. Den brede Flodsæng. (3000 Alen) er overstrøet 
med Øer, Strømmen hvirvler og syder ind og ud imellem disse 
med farlige Malstrømme og Skær, hvor Skummasserne som store 
Bomuldsballer fare rundt i evige Runddanse, og forsænkede, bort- 
skyllede Øer sende hele Lunde af grønne Træer op igennem 
Vandspeilet. De Staalbaade, der holde Forbindelsen ved lige 
mellem Stationerne, maa mange Steder slæbes op imod Strømmen 
af Besætningen, der springer fra Klippe til Klippe langs Bredden, 
og selv Dampchaluppen kan somme Tider i Regntiden trænge til 
en saadan Understøttelse. Delmar Morgan, der besøgte Kongo i 
Fjor Efteraar, fortæller, at det ofte tog 1 Time at ro Baaden et 
Par Alen frem. — Her svigtede Stanleys Helbred ham; i længere 
Tid svævede han mellem Liv og Død, og han skrev om sin Til- 
stand: »Min Sygdom skyldtes væsentlig den -bestandige Nerve- 
spænding, som jeg blev holdt i paa Grund af de mange Farer, 
der vare forbundne med Sejladserne med de overlæssede Baade, . . . 
naar jeg saa' dem, lastede med Materiel og kostbare Menneskeliv, 

næsten give tabt i Malstrømmene og ofte forgæves kæmpe imod 
den rivende Strøm.« 

En halv Mil paa den anden Side Manjango indsnævres 
Flodens Løb atter og her findes det mest ansélige Fald, Ntombo 
Mataku, der strækker sig over hele Flodens Bredde og som et 
Par vældige Trappetrin af skinnende hvidt kan ses i meget lange 
Afstande. Stanley maatte atter ind i Landet, i fire Maaneder 
arbejdede hans Styrke paa at naa frem til Stanley Pool, der 
ligger 21 Mil fra Manjango, og den gamle Handelsvej langs Flod- 
ens nordlige Bred udbedredes en Del, men ikke des mindre er 
den senere bleven forladt, og nu gaar Hovedvejen paa den syd- 
lige Side over Lutete, hvor der er anlagt en Bistation, gennem 
frugtbare Højsletter og forbi venlig sindede Stammer til Leopold- 
ville. 

I Slutningen af 1881, efter 2 Aars Anstrængelser , naaede 
Stanley Kongoflodens sejlbare Løb, og den 3dje December s. A. 
kunde han sætte den første Damper i Vandet ved Stanley Pool. 



Da Peter den store anlagde St. Petersborg, sagde han, 
at denne By var det Vindue, hvorigennem Rusland kunde se ind 
i Evropa. Om Stanleys Hovedstation har man sagt noget lign- 
ende. Leopoldville ved Stanley Pool skal være det Vindue, hvor- 
igennem Evropa kan se ind i Hjærtet af Afrika. Men uheldigvis 
sidder dette Vindue noget højt oppe, det er en baade stejl og 
umagelig Vej, der fører op til det, og der kræves megen og be- 
sværlig Kravlen, før man naar det gode Udsigtspunkt. For nogle 
Aar siden var en berømt fransk Forfatter saa ondskabsfuld at kalde 
Stanleys nye Vej en Trappe, men selv om det er saaledes, vil 
Handelsmanden , Missionæren og Videnskabsmanden ikke des 
mindre være ham taknemmelig for den, og det af den simple 
Grund, at en Trappe altid er langt at foretrække for ingenting. 
Men en Handelsvej i evropæisk Forstand bliver den sikkerlig al- 
drig, og skulde det i Fremtiden vise sig, at Kongobækkenet virke- 
lig er i Stand til at bære en Omsætning i stor Stil, vil denne 
sky en Vej, hvor der maa foretages en Række Omladninger, hvor 
Trækdyr og Kaferrer næppe nok kunne benyttes, og hvor Men- 
neskerygge ofte ere det eneste Transportmiddel. Stanley roser 
sig af at have taget Tyren ved Hornene, og hans Bedrifter langs 
Kongostrømmen vidner jo ogsaa tilstrækkelig baade om hans 

Mod og Energi og om hans Foragt for Hindringer, men det turde 
dog allerede nu vise sig, at hans store Ævner og hans rigelige 
Pengemidler kunde have fundet en mere praktisk Anvendelse. 
Paa dette Punkt ligger den franske Forsker De Brazza's Betyd- 
ning. Endnu før end Stanley var færdig med sit Vejarbejde, 
havde denne rejsende naaet Stanley Pool, sikret Frankrig et Land- 
stykke ved dennes Bredder og derefter undersøgt Niariflodens 
Løb. I dennes Dal, der begynder noget nordvest for Stanley 
Pool, fandt de Brazza en naturlig Vej uden store Hindringer lige 
til Havet, og uagtet Stanley den Gang kun havde Spot tilovers 
for ham, har han senere ikke forsmaaet fuldt ud at benytte de 
Brazzas Anvisning. Han har derved selv bevist, at han ikke har 
fuld Tillid til Kongovejens Fremtid; ti i 1883 sendte han to Eks- 
peditioner under de belgiske Kaptajner Elliot og van der Velde 
henholdsvis til Niaris (Kuilu) øvre og nedre Løb for at recognos- 
cere Egnen og finde en brugbar Vej fra Leopoldville til Kysten 
og paa denne Maade undgaa Vandfaldsegnene til Vivi. Dette 
lykkedes. Kapt. Elliot undersøgte Landet paa det nøjagtigste, 
fandt mange brugbare Handelsveje og Terrænforholdene saa 'gunst- 
ige, at der kan anlægges en Jærnvejslinje op over Kystbjærgene 
til Stanley Pool. Stanley tillagde Niaridalen en saa stor Betyd- 
ning, at han i Fjor forsynede den med en Række Stationer, der 
fra Flodens øvre Løb ligge i følgende Orden: Philippeville, 
Stéphanieville, Stanley-Niari, Franktown, Badouinville og Rudolf- 
stadt ude ved Havet. De evropæiske Interesser begynde allerede 
at rettes imod Niarimundingen, de Brazza har her anlagt to Sta- 
tioner, den franske Republik har sat sig i Besiddelse af Pta. Negra 
og Loango i dens Nærhed, og saa vel Stanley som det inter- 
nationale Selskab har gjort sig megen Møje for at faa Højhedsret 
over Floddalen, men hidtil har kun de forenede Stater vist sig 
villig til at anerkende denne. 

Men ogsaa ved Stanley Pobl har Stanley forstaaet at komme 
sin Medbejler i Forkøbet. Det belgiske Selskab behersker denne 
Sø, Kongos strategiske Knudepunkt, Grebet paa den uhyre Vifte 
af sejlbare Strømme, der føre ind i de yppige, ugæstmilde Skov- 
egne, som muligvis med Tiden ville udvikle sig til et af Verdens 
største Koloniallande, men for Øjeblikket nærer ten i kommerciel 
Henseende temmelig værdiløs Vegetation. Selve Stanley Pool er 
en bægerformet Udvidelse af Kongo, 1147 Fod over Havet, om- 
givet af c. 1000 Fod høje Bjærge og overstrøet med Sandbanker 

og langstrakte Øer i Strømmens Retning. Den dækker et Fladerum 
af 20 □ Mile og er 6 Gange større end efter Stanleys første Over- 
slag. Den tropiske Skovegns glimrende Former i Fauna og Flora 
træde her for første Gang frem for den rejsendes Øjne. Ny 
Blomster, ny Træer og ny Palmer møde ham ved hvert Skridt, 
en ny og spraglet Fugleverden bygger langs Søens Bredder og 
ukendte Sommerfugle og Biller flagre omkring Løvværket; trods 
Afstanden er der langt større Overensstemmelse og Lighed med 
den fjærne Viktoria Nyanza end med Vandfaldsegnene, der kun 
ligge nogle Mile neden for. Hjorder af Elefanter og Flodheste 
søge Næring paa dens Øer, store Krokodiller slikke Solskin paa 
Sandbankerne og svømmende Øer af Papyrus og andre Vand- 
planter drive ned ad Vandspejlet, beboede af langbenede Vadere. 
Ved den nordøstlige Ende, hvor Kongo træder ind i Søen , hæver 
Højskoven sig mange hundrede Fod lodret op af Vandet, højere 
end Øjet kan række. Det er en Mur af Løvværk, af rigtblomst- 
rende Træer, af dristige Lianer, et Farvemosaik i tusende Afskyg- 
ninger. Paa Nordsiden rejse Doverklintens skinnende hvide Sand- 
skrænter sig op over Vandspejlet, og kransede med Vaargrønt tage 
de sig helt evropæiske ud. Langs den vestlige og sydlige Side 
vige Bjærgene tilbage fra Søens Bredder, der blive lavtliggende 
og sumpige. Her ligger Mfwa eller Brazzaville, en Samling mias- 
matiske Negerbyer, halvt skjulte af Bananer og Palmer og næppe 
egnede til at afgive et sundt Opholdssted for hvide Mænd. Lige 
over for Mfwa glider Kongo atter ud af Søen, paa den venstre 
Bred hæver her Negejbyen Kinshasha sig stejlt op over Flodlejet 
og behersker dette. Det havde været de Brazzas Hensigt at be- 
fæste dette Punkt og gøre det til Flodens Gibraltar, men i Fjor 
lykkedes det Stanley at erhverve Land deroppe, og et Stations- 
anlæg har for længst sikret ham Pladsen. Hovedstationen 
Leopoldville ligger egentlig ikke ved Stanley Pool, men snarere 
ved den lille sejlbare Stump af Kongo umiddelbart oven for Fald- 
ene. Den ligger højt som alle Stanleys Stationer. Midt paa 
siden af en 300 Fods Skrænt har han udgravet en mægtig Plat- 
form eller Terrasse og derpaa rejst de ansélige Stationsbygninger: 
Villaer, Magasiner og halvaabne Spisesale. Zanzibarhytterne ligge 
ordnede i hyggelige Gader, oven og neden for omgivne af venlige 
Haveanlæg. Oppe paa Klintens Krone har Baptistmissionen 
en Station, fra hvis Veranda der haves en fortryllende Udsigt 
over Søen, lidt længere borte, men endnu paa Stationens Grund, 

har en dansk Missionær opslaæt sin Bolig, og den hosliggende 
Negerby tæller mindst 1500 Beboere. Over, under og ved Siden 
af Stationen ligger vidtstrakte Haveanlæg, hvor der dyrkes 
Maniokrødder, Bananer og Grøntsager; Kvægholdet, der bestaar 
af Faar, Geder, Svin og Fjerkræ, forøges stadig, og Stanleys 
Bestræbelser gaar ud paa at sætte Stationerne i Stand til at 
brødføde sig selv, da Provianteringsspørgsmaalet, trods Landets 
overvældende Yppighed, lægger de største Hindringer i Vejen for 
alle Foretagender. Den tropiske Skovregion er blomstersmykket 
Sult. Næsten alle de dyrkede Brødplanter, Maniakroden, den 
søde Kartoffel, Majsen, Ananasen, Jordnødden, Orangen og Gi- 
tronen, ja, maaske endogsaa Sukkerrøret, ere Laan fra det rige 
Amerika; Portugiserne indførte dem i sin Tid i Kystegnene, og 
derfra ere de i de sidste Aarhundreder vandrede dybt ind i det 
forhungrede og yppige Indre. Men de indfødte avle kun, hvad 
de selv behøve, de have intet Forraad for uventede Efter- 
spørgsler, og Stanleys nærværende Arbejdsstyrke paa 2000 Mand 
have derfor hovedsagelig været henviste til evropæiske Fødemidler, ja, 
selv hans Lastdyr kunde ikke finde passende Næring, og der er 
bleven indført Hø i et Land, som sukker under Planteverdenens 
Overmagt. Af disse Grunde maa Stanley ofre Havevæsenet og 
den indre Økoaomi en pinlig Opmærksomhed. 

Leopoldville har en lille og sikker Havn bag et Skovnæs 
lige under Stationsbygningen, og fra denne Havn staar Sejladsen 
aaben 1000 engelske Mile østerpaa op ad Floden. »Leopoldville« 
— siger Johnsson — »er bestemt til at være Centralafrikas frem- 
tidige Hovedstad. Stanley har beregnet, at derfra staa Vandveje 
til en samlet Længde af 4520 engelske Mile aabne imod Nord, 
Syd og Øst ind i Hjærtet af Verdensdelen. Stanley Pool vil 
en Gang blive Endepunktet for en Jærnvej fra Atlanterhavs- 
kysten og Begyndelsespunktet for en Sejlads halvt igennem 
Afrika. Det Indres Produkter, Elfenbenet, Kobberet, Jærnet, Kryd- 
derierne, Vokset og Kautschuken ville her mødes med Frankrigs 
og Englands Frembringelser.« 

P. Lauridsen. 

Naar det hedder om sceniske Kunstnere, at den har 
»studeret« 10 Aar, den 15 Aar paa »Hamlet«, saa behøver dette 
ingenlunde, hvad jeg har hørt én og anden paastaa, at være Vig- 
tigmageri; tvært imod r en saadan Paastand har al Rimelighed for 
sig. Man »studerer« sig nemlig ikke til Forslaaelsen af »Hamlet«, 
som man f. Eks. studerer sig gennem Vischers Æstetik; man 
lever sig til at forstaa den; og dette kræver Tid. En ung Stu- 
dent, der kommer fra Artiumsbordet, forstaar ikke »Hamlet«. Er 
han forskruet, vil han bilde sig det ind; eller er han det ikke, vil 
han maaske have en Forstaaelse af alt det udvortes i Stykket og 
paa elskværdig ungdommelig Vis sympatisere med det tragiske i 
»den ædle Helts« Skæbne; men den fulde Tilegnelse af dette, det 
mærkeligste af alle Shakespeares Dramer, vil han først opnaa, 
naar han længe har iagttaget Menneskenes Færd, søgt at efter- 
spore Motiverne til deres Handlinger, været i Brydninger, bukket 
under i smertelige Kampe eller, i bedste Tilfælde, vundet dyre- 
købte Sejre, naar han under Udforskningen af andres Væsen ær- 
lig har bestræbt sig for at lære sig selv at kende, og, naar han 
som oftest er endt i Tungsind over ikke at være kommen til 
noget fast, positivt Resultat. Man maa selv have lidt af en Ham- 
let i sig for at forstaa denne sære dramatiske Figur, denne under- 
lige Sammensætning af Varmhjærtethed og Uskaansomhed, Indig- 
nation og Indifferent isme, Tro og Skepsis. — 

Shakespeare skrev dette Stykke paa den Tid, hans Vel- 
ynderinde, Englands fejrede og heltemodige Dronning Elisabeth, 
døde. Han var da i 40aars Alderen og i Færd med at trække 
sig tilbage fra Scenen og London. En Konge, en svag Karakter, 

Tilskueren. 1884. 37 

en selvbehagelig Pedant, der nærede overdrevne Forestillinger om 
sin Værdighed, besteg den engelske Trone. Shakespeare har en 
Gang sagt denne Mand nogle Artigheder; men i Virkeligheden 
var hans Respekt for ham mindre end Nul; og der mangler vist 
ikke meget i, at han kunde udbryde med Hamlet til Horatio: 

„Du véd jo nok, o Damon kær, 
før sad Olympens Gud 
paa Tronen her, nu sidder der 
en ægte — ægte Toskilling!" 

Heller ikke til den brødefulde Dronning manglede Shakespeare 
et Forbillede. Det var ikke stort mere end en Menneskealder 
siden, at Marie Stuart havde ægtet den Mand, der af alle ansaas 
for hendes Husbonds Morder; og mellem alle Dronning Elisabeths 
Tilhængere var det en afgjort. Sag, at hun var Medviderske i 
denne Forbrydelse. Netop et Aar efter at Shakespeare var kom- 
men til London, faldt Marie Stuarts Hoved paa Skafottet. 

Da Shakespeare udgav sin »Hamlet«, stod han netop ved 
Slutningen af en Livsperiode, der havde været overordentlig rig 
paa Omtumlinger og Oplevelser. Han havde omgaaedes Gøglere 
og Skuespillere, oplevet Elskovsæventyr, deltaget i æstetisk Klub- 
liv med den Tids bedste Hoveder og lærdeste Forfattere, haft 
Adgang til de højere Kredse og været Ven med unge Adelsmænd. 
Han havde set meget, tænkt meget, lidt meget, stridt meget, men 
ogsaa nydt meget. Og af alle disse Oplevelser havde hans Sjæl 
draget rig Næring; man ser det af hans senere Dramaer, af 
Mesterværker som »Othello« , »Kong Lear« og »Macbeth«. Men 
medens han i disse Skuespil har behandlet specielle Sider af det 
menneskelige Naturel, har han i »Hamlet« gjort selve det cen- 
trale i den menneskelige Sjæl til Genstand for sin Analyse: han 
har vist os vort Indre med dets vildsomme Gange, vort Selv med 
dets Faldgruber, vort Jegs Skyggesider, Selvfortærelse og Tvivl. 
Og han har vist os hele denne Misere, vel at mærke ikke hos et 
almindeligt eller dadelværdigt Individ, men hos et usædvanligt 
Menneske, en idealt anlagt Natur, en fint dannet Intelligens, en 
sædelig og pligtopfyldende Aand. Vi aner, at Macbeth maa 
falde for Ærgerrighedens Dæmoner i sit Bryst; vi kunne forstaa, 
at Skinsygens brændende Kvaler maa hærge Othellos Hjærte, 
naar han saa let har vundet en saadan Kvinde som Desdemona; 
vi kunne begribe, at Lear i sin kortsynede Forfængelighed maa 

løbe Panden mod Egoismens glinsende Mur. Men Hamlet; hvor- 
for bukker han under? Han, i hvem det ofte forekommer os 
Digterens eget Hjærte slaar, han, som stadig, hele Stykket igen- 
nem er Genstand for Tilskuernes Sympati? — Vi synes ikke her 
at sé den Fordring fyldestgjort, som vi stadig maa stille til den 
tragiske Digter, at han skal vise os den retfærdige Skæbnes Dolk 
i Melpomenes Haand. 

Og dog; den findes der. — Hamlets tragiske Skyld er den, 
at han har troet for meget; nu tvivler han for meget. Han 
er uhelbredelig syg af den Tæring, man kalder Tvivlen. Hamlet 
tror ikke mer paa nogen eller paa noget, mindst paa sig selv. 
Han har »troet« , som de færreste tror. Troet med en umiddel- 
bar, gemytfuld Naturs Naivetet, troet — som der staar i et af 
Kr. Richardts Digte — »at Judas var ond, og Kain var ond, 
men ellers ingen«. Og selv om han ikke har været uvidende 
om, at der var Lavhed og Ondskab i Verden, saa har han stadig 
tænkt sig, at alt dette med Lethed lod sig overvinde, naar man 
forholdt sig brav, naar man tappert bekæmpede det slette, altid 
var rede til at bekende det gode eller være et Eksempel til Efter- 
ligning. — Jeg kan forestille mig ham før den frygtelige Kata- 
strofe i hans Liv indtræffer: Faderens pludselige Død og Moder- 
ens Hastværksbryllup med den Farbroder, han aldrig har kunnet 
lide. Jeg kan tænke mig ham som dette Barn, dette unge Men- 
neske, fuld af god Vilje, ædel Stræben, lydig og fuld af Tillid 
lige over for sine Forældre. Født under rige Forhold, aldrig 
kendt med Savn al Livets Nødtørft, er han som en ædel Plante, 
der er i Besiddelse af alle Vilkaar for Udfoldelsen af dens ejen- 
dommelige Skønhed. Ofelia har skildret ham paa denne Tid: 

„The courtiers, soldiers, seholars eye, tongue, sword 
Th' expectancy and rose of the fair state, 
The glass of fashion and the mould of form, 
Th' observd of all observers! — — — ») 

En ædel Ærgerrighed har været hans eneste Svaghed; om det 
kan kaldes Svaghed, at han i ét og alt har villet vise sig sin 



') Hofmandens Øje og den lærdes Tunge, 
Krigsmandens Sværd, det skonne Higes Haab 
og Rosenknop, de line Sædeis Spejl, 
Mønstret for Høviskhed, det fælles Maal 
for alles Blikke 

(Lembckes Oversættelse). 

høje Stilling værdig. Han har elsket, elsket som man elsker 
første Gang, uinteresseret, ydmygt, uden Hensyn til den elskedes 
Stand og Stilling. Jeg ser ham skrivende daarlige Vers, der 
svulme af Ungdom, skyldløs Attraa og ridderlig Tilbedelse, lige 
saa tarvelige i Formen som lødige i Indhold. Han har set op 
til sin høje, herlige Fader, han har elsket sin Moder med øm 
Hengivenhed. Og han har været stolt og fuld af stille Fryd over 
sine Forældres udmærkede Egenskaber. Fremtiden har han været 
saa tryg for, at han næppe har skænket den en Tanke. Som 
Livet gled hen for ham, en klar, solbestraalet Flod, saaledes har 
han tænkt, det altid maatte blive ved at være. — Kun de fær- 
reste Børn kunne tale med om et Barndomsparadis ; men Hamlet, 
han har kendt det. 

Da kommer Slaget, pludseligt, voldsomt. — Faderen bliver 
funden død i Slotshaven, med Legemet bedækket af det væmme- 
ligste Udslet; Moderen, der i Begyndelsen har larmenteret, ægter 
næppe to Maaneder efter denne Farbroder, som Hamlet trods 
al hans indsmigrende Venlighed aldrig har holdt af, og i hvis 
Nærhed han altid har befundet sig uhyggelig. — Hamlet er over- 
vældet af Sorg, Vrede, Forbitrelse, Indignation. Hans Uvilje mod 
Farbroderen forvandler sig til Had. Spørgsmaalet om Tronfølgen, 
som før aldrig har foruroliget ham, sysselsætter nu ofte hans 
Tanker. Men det er ham dog intet mod det harmevækkende 
Faktum, at denne infame Person, denne »Toskillingskonge« ogsaa 
har taget hans Moder fra ham. Moderen, som han har elsket, 
højagtet og ønsket at kunne bære paa Hænderne, som han saa' 
Faderen gøre. Moderen, som har været ham Idealet for 
alle Kvinder! — Hamlets første Monolog er overordentlig vigtig 
for Forstaaelsen af dette Forhold; den drejer sig udelukkende om 
Moderen. Naar hans Moder kunde gøre det, hvordan 
maa da ikke andre Kvinder være. »O Svaghed, dit Navn 
er Kvinde!« — Saa kommer Vennerne, meddele ham, hvad de 
have set, og nu bliver først den frygtelige Hemmelighed ham 
aabenbar i hele sit Omfang. 

Optrinet med Faderens Genfærd ryster ham til Vanvid. 
Men allerede her skimtes Spiren til, Hamlets Svaghed: i det han 
selvbedragerisk skyder sig bort fra at skride til Handling. Un- 
der det første voldsomme Indtryk udtaler han, at han »med 
saa snar en Flugt som Andagts Vinger eller Elskovs Tanker« vil 
ile til sin Hævn. Dog allerede straks efter Genfærdets Forsvinden 

griber han til sin Tavle, for at skrive op: »at nogen smile 
kan og altid smile og være dog en Nidding«. Hvor mangen 
Digter og Filosof bruger ikke Pennen og Ordet som det Middel, 
hvorved han kan slippe for at gøre noget alvorligt. Hamlet nar- 
rer sig selv med at træffe Forberedelser: efter sin Samtale med 
Horatio »finder han det fornødent at tageen Daaremaske paa«, og 
slutter med et Suk over, at »Tiden er af Led. O hvilken Nød, 
at jeg just til at rette den blev født!«. — Man ser, hvorledes 
hans Sjæl allerede her er betændt af Tvivlen, hvorledes den alle- 
rede her har svækket hans Karaktér og lammet hans Daadskraft. 
Netop i selvsamme Nat, da Aanden viser sig for ham, var der 
jo Lejlighed til at udføre den Gerning, der er bleven ham paa- 
lagt, at dræbe Faderens Morder. Nu ligger jo Kong Glaudius, 
drukken af Vin »paa Blodskamslejet« , netop nu kunde Hamiet 
dræbe ham »i hans Synders fulde Flor«. Hvorfor gør han det 
ikke? 

Vi maa ikke tænke os, at Hamlet nogen Sinde har været 
særdeles anlagt til Handling. Han har altid været en spekulativ 
Aand, han har siddet paa de wittenbergske Avditoriers Bænke 
og hørt lange dogmatiske Foredrag om Sjælens Forhold til Leg- 
emet og om Filosofiens Beviser for Guds Tilværelse, og da Sorgen 
overvælder ham ved Faderens Død, ønsker han sig atter tilbage 
til hine Videnskabens Forgaarde. Men efter Genfærdets Aaben- 
barelser har Grubleriets og Tungsindets Gift begyndt at rase i 
hans Bryst og ikke alene undergravet hans Viljekraft, men ogsaa 
hans Tillid til Menneskene og Tro paa Livets Realitet. Den 
tillidsfulde Hengivenhed, han nærede for Moderen, er endogsaa i 
visse Øjeblikke næsten omskiftet til Had. Ofelia har han opgivet. 
Han, der som en Atlasbyrde føler Genfærdets Befaling tynge paa 
sig, kan naturligvis ikke tænke mere paa Kærlighed; Tanken 
om, hvorledes hin Daad skal udføres, maa optage ham helt. 
Dette maa sikkert være Meningen med hans Besøg hos Ofelia. 
At Hamlet har villet spille gal for sin elskede, er der ikke mindste 
Grund til at antage. At hans Forstand i de første Dage efter 
Mødet med Genfærdet har været noget rystet, og at han fra Tid til 
anden endnu ikke er ganske normal, turde være temmelig rimeligt. 
Jeg erindrer endogsaa, at den norske Karaktérskuespiller Isaksen 
i Sommeren 1871, da han den foregaaende Vinter havde spillet 
Hamlet, fortalte mig, at han havde opfattet Rollen ud fra denne 
Scene og i det Øjemed gjort Studier paa det norske Sindssyge- 



Digitized by Google 



566 Shakespeares „Hamlet" og dens Opførelse paa det kgl. Teater. 

hospital Gaustad. Dette er dog næppe korrekt eller alt for vidt 
drevet. Som Ofelia skildrer Hamlet for Polonius, har han villet 
tage Afsked med sin Kærlighed for stedse: han tør ikke elske 
hende; han vil ikke elske hende mere; hans Hævn bør nu alene 
opfylde ham, og desuden — han véd nu fra Moderen, hvad en 
Kvindes Kærlighed er værd. Hvor store Skuffelser, han har 
maattet lide; Kvinder skulle ikke mere holde ham for Nar. — 
Men Shakespeare har gennem hin Skikkelse, som beskrives os af 
Ofelia, villet vise, hvor forfærdelig tungt Opgivelsen af denne 
Kærlighed falder Hamlet, denne Kærlighed, som »40,000 Brødres 
ikke kan opveje«. Og vi tro ham paa hans Ord: han har virke- 
lig elsket Ofelia, stakkels Hamlet, ellers vilde han ikke være saa 
ubarmhjærtig mod hende, som han viser sig i III. Akts 1ste Scene. 
Han har skudt hende fra sig; men han strider voldsomt med sig 
selv, og de bitre Ord, han udslynger mod hende og hele Kønnet, 
ere hans Hjærtes Skrig under Slagene af hans Beslutnings Svøbe. 
Han flænger sit eget Hjærte, medens han saarer sin elskedes. 

Det forekommer os, at man har misforstaaet denne Scene 
paa det kgl. Teater, og dersom den dygtige svenske Skuespiller 
Lindberg, som man meddeler os, har opfattet den saaledes, saa 
skulde man have vogtet sig for at eftergøre hans Fejl. 

Efter at Hamlet i den berømte Monoloir — som Æstetik- 
erne altid meget rigtig har gjort til Centralpunktet i Stykket, og 
hvoraf det fremgaar, at Tvivlen er Grundtrækket i den Karak- 
ter, Shakespeare her har villet fremstille, og at den virker som 
Stykkets tragiske Skæbne — efter at Hamlet i denne Monolog 
har aabnet sin Sjæls hemmelige Rum for os, opdager han pludse- 
lig , at han ikke er ene. Ofelia belurer ham , eller han tror det i 
Øjeblikket. »Ofelia den fagre« skal da ikke udtales med øm 
Hyldest; »the fair« er aabenbart et Høflighedsadjektiv, som en- 
hver ung Dame i hin Tid, selv om hun i Virkeligheden ikke var 
saa »fager«, kunde gøre Fordring paa; — tvært imod, det maa 
udtales, som om Hamlet samtidig sagde ved sig selv: »Ah, Jfr. 
Ofelia belurer mig! — Skulde hun have opdaget mig, hørt, hvad 
jeg næppe vilde lade Væggene høre?« — altsaa overrasket, halv 
sagte, garderet; og nu skal de følgende Replikker i Overensstem- 
melse hermed fremsiges med kold Spydighed, der paa Grund af, 
at Kærligheden til Ofelia ved Synet af hende mere og mere faar 
Magt i ham og atter og atter drives tilbage, til sidst slaar over i 
Raseri. Bestandig alluderer han under hele denne Replikveksel 

til Moderens Forhold: hans Moders Adfærd har lært ham, hvad 
Kvinderne er for noget: »kloge Mænd véd godt t hvilke Vanskab- 
ninger de gør dem til«. Han er her lige ved at undskylde sin 
Skurk af Onkel. 

Ti at han er bleven ført bag Lyset med Hensyn til Moder- 
ens Karakter — det kan han ikke glemme. — Der er ingen 
Tvivl, at Forholdet mellem Moder og Søn i sin Tid har været 
saare inderligt. Moderen elsker endnu Sønnen: Kong Claudias 
siger selv, at hendes Eksistens drager Næring af Hamlets; men 
dennes Kærlighed er, som forhen bemærket, næsten slaaet om 
til det modsatte. At Reversen af dette Had dog alligevel er Kær- 
lighed fremgaar af den berømte Dialog i III. Akt 4de Scene, 
hvor Hamlet, efter at have ladet Moderen høre forfærdelige Sand- 
heder og »talt Dolke«, siger plodseiig med btød Stemme: 

„og naar I foler Trang til at velsignes, 

saa vil jeg bede Jer velsigne mig!" — — 

Det er et fint Træk hos Shakespeare, at Hamlet baade kan sé 
Aanden og høre den tale, Moderen derimod hverken ser eller 
hører den. — Aanden viser sig nu atter, for at skærpe Sønnens 
»næsten sløve Forsæt«. Ti hvad har Hamlet egentlig gjort i 
Mellemtiden? — Intet. Han har haft Betænkeligheder, tvivlet og 
atter tvivlet. En Gang har han endogsaa været nær ved at tro, 
at det slet ikke var Faderens Genfærd, men en Helvedes Ud- 
sending, der var sat ud paa ham. Han har gjort sin elskede 
ulykkelig og forstyrret sin Moders Ko til ingen Nytte« Han har 
ræsonneret og deklameret i Steden for at handle. Han har ikke 
villet eller ikke kunnet forstaa Himlens Vink, da den lod ham 
komme bag paa den knælende Konge. Atter her har han reflek- 
teret sig bort fra Daad. Og det lyder næsten som en Ironi over 
Hamlets Formening, at Kong Claudius i Bønnens Øjeblik var 
Himlen nær, da denne rejser sig og erklærer: 

„Mit Ord fløj op, min Tanke bliver nede, 
Ord uden Indhold naar ej Naadens Sæde!* 

I Steden for Kongen er han da, ført af sin Nemesis, kommen til 
at dræbe den uskyldige Polonius. Ogsaa dette hans Skæbnes 
alvorlige Fingerpeg søger han at bortræsonnere ved at gøre sig 
til »et Himlens Redskab, en Hævnens Engek. Men han tror 
dog i Grunden ikke selv derpaa og græder over sit ulykkelige 

Vaadedrab vIV, 1). — Og det er aabenbart, at han nu efterhaanden 
synker ned i Tvivlens letargiske Tilstand, hvor man endogsaa 
tvivler om sig selv: modstandsløs lader han sig føre til England. 
Men Tvivlen har endogsaa undergravet hans Moral, og skønt 
»hans gamle Skolekammerater« blot i deres Tjænstivrighed har 
villet gaa Kongens Ærinde, uden at ville eller ønske Hamlets 
Død, sender han dem dog hjærteløst i 'Undergangen. Kirkegaards- 
scenen karakteriserer ham paa dette Standpunkt. Han er kom- 
plet Nihilist: Hvad er vi Mennesker andet end Støv og Muld. 
Selv den store Cæsar, den største af alle Romerne, hvad er han 
bleven til andet end lidt Ler, der kan kline en Hyttes Væg mod 
Vinterkulden? — Ofelias Jordefærd og Laértes Optræden river 
ham ud af disse pessimistiske Kontemplationer. Hvorfor?, — 
Et Øjeblik forstaar man ikke Shakespeare. — Hvor kan Hamlet 
paa dette Standpunkt, hvor han for længst er kommen ud over 
Troen paa alt udvortes Væsen, lade sig imponere af Laértes 
Bramarbassadér? — Men den vidunderlige Mand, Kongen for alle 
Digtere, har ogsaa her Ret, som han næsten altid har Ret; og 
naar vi ikke forstaa ham, er det, fordi vi ikke naa ham i psyko- 
logisk Indsigt 1 ). 

»Sig mig, hvem du agter, saa skal jeg sige dig, hvem du 
selv er«, kunde et Ord lyde. »Den, du agter, vil du nemlig agte, 
enten fordi du virkelig maa se op til ham , eller ogsaa fordi han, 
trods hvad han ellers kan mangle, besidder én Egenskab, som du 
bitterlig maa savne«. Nuvel, denne Laértes, som Shakespeare 
ellers i »Romeo og Julie« (II, 4) har ladet Mercutio spotte i Ty- 
balts Skikkelse, og som Digteren selv heller ikke turde have haft 
meget tilovers for, da han som engelsk Patriot ikke led de franske 
Moderiddere — denne Laértes besidder én Egenskab, som Shake- 
speare har ladet sin (egen) Hamlet savne, nemlig Besluttethed og 
Daadsnarhed. Hamlet har i Uger og Maaneder ikke kunnet ringe 
sig op til at hævne en udmærket Faders Død; næppe har Laértes 
hørt, at hans Fader, den af Hamlet saa lidet agtede Polonius, er 
dræbt, før han fluks iler hjem for at kalde hans Banemand til 
Regnskab; og han, »Ærens Ridder«, tilsidesætter nu alt, Vasal- 
troskab, Samvittighed og trodser Himmel og Helvede, for at ud- 
føre denne Daad. — Spejl dig, Hamlet!! — Af samme Grund 



') Gervinus: Shakespeare, II. 

sætter Hamlet den unge norske Prins Fortinbras, der »for Ærens 
Skyld ypper Strid om en Æggeskalc saa højt. Og Horatio vil 
han »bære inderst inde i sit Hjærte, fordi Lykken ikke kan spille 
paa ham som paa en Fløjtec; ti Hamlets sarte, nervøse Natur er 
smertelig modtagelig for ethvert Lykkens Greb. — Stakkels Ham- 
let, hvor stor maa ikke hans Ulykke være, hvilke Lidelser maa 
han ikke være underkastet, han, der kender alle sin Sjæls Syg- 
domme, men ikke den lægende Urt derfor! 

Alle Bipersoner staa nu med samme Klarhed hos Shake- 
speare som Hamlet. — Først Ofelia, ganske vist en ikke sær- 
deles vanskelig Rolle, men dog af høj Vigtighed at faa godt be- 
sat. Naar vor (uden Dispyt) første Dramaturg, Dr. Edv. Brandes, 
mener (jfr. hans Anm. i »Ude og Hjemmec), at denne Rolle ikke 
bliver fuldt tilfredsstillende udført paa vor Scene af Fru Hennings, 
saa maa det dog være mig tilladt i det Stykke ikke at være enig 
med ham. I et Par Momenter slog maaske hendes Spil ikke til; 
men i alt væsentligt traf hun dog rigtig, og i Vanvidsscenerne, 
navnlig den sidste, forekommer det mig, hun fuldt ud fortjæner 
den Ros, der er bleven hende tildelt. Ti til hvilken Kategori af 
Kvinder hører egentlig Ofelia? — Hun er først og fremmest Typen 
paa den Kvinde, man har gjort Uret. Ofelia er den unge 
Kvinde, hvem man som første Bud har lært at lyde, som andet, 
at hun har at mene, hvad hendes Fader og vigtige Broder mener, 
og at hun som lille ung Pige slet ikke kan eller maa have anden 
Mening, og som tredje Bud, at hun har at give sit Hjærte bort 
til den, som Faderen bestemmer for hende. Hun er den unge 
Kvinde, man har holdt borte fra al selvstændig Tænkning og alt 
selvstændigt Arbejde; man har gjort hende hjælpeløs, for bedre 
at kunne beherske hende. Det er aabenbart, at Ofelias Intelligens 
ikke er bleven udviklet, og Lydighedsbuddet bleven konstant i 
hendes lille Hoved, ellers vilde hun ikke lade sig benytte af Lur- 
erne til at udspionere Hamlet. Ti intrigant og egoistisk er hun 
ikke, og selv om hun ikke har elsket ham som han hende, selv 
om hun først i det Øjeblik, han forlader hende (saaledes gaar 
det jo ofte) virkelig begynder at elske ham, saa vilde hun dog i 
hin Spejdei scene blive meget forbavset, om man udlagde hendes 
Nærværelse som en Fælde, der blev stillet for Prinsen. — Saa 
bryder Ulykkens forfærdelige Søer ind over dette lille, fine, svage 
Væsen. Næppe er hun bleven sig sin Kærlighed til Hamlet be- 
vidst, før denne i sit Sinds Ophidselse og Bitterhed atter saarer 

hende med Spydigheder og plumpe, obseøne Hentydninger 1 ); og 
kort efter erfarer hun, at han »i vanvittigt Raseri« har dræbt 
hendes Fader. Det er mere end dette Hjærte kan bære, og denne 
Hjærne rumme. Hendes .Vanvid er skildret med slaaende Sand- 
hed. Idealistiske tyske Dramaturger have vel været i lidt For- 
legenhed med de slibrige Viser, hun synger; de formene, at hun 
skulde sværme »mere rent«. Men dette Træk turde dog være 
aldeles overensstemmende med de virkelige Forhold: Kærligheden 
mellem Mand og Kvinde, der er den beherskede og forædlede 
sexuelle Attraa, synker, naar Bevidsthedslivet ophører, ned paa 
sit første, oprindelige Stadium. Det véd enhver Sindssygelæge. 

Dernæst er der Dronningen. Ogsaa hun er mesterlig 
tegnet. Her have vi en anden Kvindetype : den sanselige, karakter- 
svage, forkælede og forkælende Hustru og Moder. Medens Ofelia 
alle sine Dage har holdt sig det efterretteligt, som hun ansaa for 
rigtigt, og paa sin Maade været redelig, har Dronningen øjensyn- 
lig altid haft Smag for halve Sandheder, for det uklare og 
halvtilslørede. Hun har maaske en Anelse om, hvorledes det er 
gaaet til med hendes første Mands Død, men hun vogter sig vel 
for at udtale det, ja skyder enhver Tanke herom fra sig, saa 
snart den mælder sig. Hele hendes Optræden lige over for Søn- 
nen bør derfor være præget af en underlig Blanding af Usikker- 
hed, Frygt og Ømhed. Lige over for Kongen maa man derimod 

— hvad Dr. Edv. Brandes rigtig bemærker — kunne skimte 
noget af den overordentlige Tiltrækning, han udøver paa hende. 

— Alt dette ser man nu ikke det allermindste af hos FruEckart: 
en fin Kortbladsfigur, en Hjærterdame, det er det hele. — Og 
det samme er Tilfældet med d. Hrr. Sofus Petersen og Mantzius, 
som i betænkelig Grad i deres Optræden ved Siden af Fru Eckart 
minder én om en Hjærterknægt og Hjærterkonge. — En fed, 
smilende, salvelsesfuld Præst, hvis Liv staar i omvendt Forhold 
til den Lære, han forkynder, og det Ideal, han repræsenterer, 
vilde være den rette Form for denne kongelige Tartuffe. Han 
synes ikke at kunne være vanskelig at fremstille. 



l ) Replikken: „that's fair thought to lie between maids legs" turde vel 
ikke lyde fra Scenen i ligefrem Oversættelse; men efter at den er 
modereret i Lembckes Oversættelse, skulde man synes, at der ikke var 
noget til Hinder derfor. 

Derimod turde vel Polonius være en for vanskelig Opgave 
for en ung treogtyveaarig Skuespiller. — Polonius er da først og 
fremmest ikke blot nogen gammel, snakkesalig Nar. Han kan være 
det, det er sandt; men han har ikke været det fra Begyndelsen 
af. En Vismand taler igennem ham, da han giver sin Søn Laértes 
Raad ved dennes Afrejse til Paris. Gwinner, Schopenhauers Bio- 
graf, fortæller, hvorledes den store Filosof næsten daglig ind- 
præntede sig denne Levevisdom. Men det er vist, at alle de 
Hensyn og alle de Forsigtighedsregler, Hoflivet i over Aar og 
Dag har vænt Polonius til at iagttage, undertiden kan gøre ham 
dum, og Tidens Fordring, at man skal forstaa at belægge sine 
Ord paa den sirligste Maade, kan ofte gøre ham vrøvlevorn. — 
Denne dramatiske Figur maatte fremstilles med stor Finhed og 
Varsomhed. At Hamlet gør Nar ad ham, maa ikke vildlede 
nogen. Netop en Mand som Polonius maa irritere en Hamlet. 
Polonius, hvis Trosbekendelse er ubetinget Loyalitet og under* 
saatlig Ærbødighed lige over for den Mand, der beklæder Tronen, 
og hvis Katekismus er Hofceremoniellet, maa ved sin Opførsel 
stadig udæske den haanlig-overmodige Ironi hos Hamlet, der paa 
én Gang har faaet Lejlighed til at opdage alt det hule og orm- 
stukne, der gemmer sig bag Hoflivets glimrende Skal. Han kan 
vel ikke hade Polonius, da denne ingenlunde tør kaldes slet, 
men han maa i sin syge Sandhedsiver stadig forarges ved dennes 
servile Behagelyst. Polonius maa forekomme Hamlet som en 
sand Type paa den store Mængde Mennesker, der paa Jagt efter 
alt udvortes har tilsat hele det indvortes Menneske, og nu ere at 
ligne ved Dukker, der bevæges ved en skjult Mekanisme. — Polo- 
nius staar i Stykket som Hamlets diametrale Modsætning. Dog 
ogsaa her er maaske noget idealt gaaet til Grunde — hvem véd? 
Eller skulde det være en Paradoks, at der, ved stadig at ofre til 
Konveniensens Guldkalv, ved bestandig at bøje sig for det, der paa 
en given Tid har Magten i Samfundet, ved at gøre Moden til 
sin Afgud, gaar langt flere Sjæle tabt end ved virkelig store 
Synder? — 

Hvad Udførelsen af selve Hovedrollen paa vor National- 
scene angaar, da vilde det baade være uretfærdigt og utaknem- 
meligt ikke at erkende, at Hr. Emil Poulsen havde glimrende 
Momenter i sit Spil. Var end den Scene, hvori han har høstet 
mest Ros (Scenen med Ofelia), efter vor Formening ikke den 
heldigste — ti det maa staa fast, at Shakespeare aldrig har 



Digitized by Google 



572 Shakespeares „Hamlet" og dens Opførelse paa det kgl. Teater. 

tænkt paa, at Hamlet skulde opdage Lurerne og nu forandre 
Tonen (man jævnføre Teksten) — saa spillede han til Gengæld 
udmærket i Optrinet med Moderen, i Scenerne med Aanden, Polo- 
nius, »Vennerne« (»kan 1 spille paa denne Fløjte?«); og han saa' 
godt ud i Fægtescenen. Men fordølges tør det ikke, at han dog 
alligevel ikke fik den rette Hamlet frem. For det første er det 
tvivlsomt, om det sympatetiske og gemytfulde, som Hr. Poulsen 
søgte at fremdrage i sin Præsentation af Hamlet, og som vel og- 
saa ligger i denne Rolle, særlig ligger for denne vor Scenes be- 
tydeligste Skuespiller. Os har det aldrig forekommet saa. Der- 
imod have vi tit haft Lejlighed til at glæde os over at se ham 
udføre Roller, hvor det selvtillidsfulde krævede en dannet Frem- 
stilling, eller det kække og ungdommelig-overmodige fordrede en 
smuk og plastisk Form. Man huske ham som Helmer i »Et 
Dukkehjem«; man erindre ham i Mussets »Marianne«. Dernæst 
forstaar han fortrinligt at fremstille dæmoniske Karakterer: hans 
Bisp Nicolas er vel uforglemmelig for alle, der har set »Kongs- 
emnerne«, og hans Tartuffe er og bliver et betydeligt Arbejde. 
Beklageligt vilde det være, om et stort, taabeligt Publikum, der i 
sin Halvdannethed snakker noget om, at »Emil Poulsen bedst 
ævner at spille onde Mennesker«, skulde afholde ham fra et Rolle- 
fag, hvori han altid vil høste et lille kunstforstandigt Publikums 
Bifald. Hvad vilde Hr. Poulsen ikke kunde gøre ud af Jago. 
Men det er der nu ingen Udsigt til; hvor skulde vi faa en Othello 
fra, hvor en Desdemona? 

Dernæst har man (eller er det Hr. Emil Poulsen selv det 
skyldes?) omtrent gjort ham det umuligt at faa den rigtige Ham- 
let frem, ved at bortskære Scenerne vedrørende Fortin bras. 
Det er muligt, at Stykket vilde kræve længere Tid end det alle- 
rede nu gør; men det faar ikke hjælpe; hellere holde ud end 
lemlæste. Nu gaar den højst vigtige Monolog IV. Akt 4de Scene 
tabt, og med den Slutningsscenen, der indeholder hele Stykkets 
Moral: den tungsindige, viljefattige Tvivler Hamlet tager 
ikke Riget i Arv, men den handlekraftige, unge Nord- 
mand. Ti Tanke uden Daad ere som Ord uden Handling, de 
udrette intet her i Verden. — 

Vi savnede da i Hr. Poulsens Fremstilling af Hamlet det 
sammensunkne, det med sig selv misfornøjede, den Bitterhed, som 
har sin dybeste Grund i Selvanklage. Heller ikke saa' vi det 
tungsindig- vilde , der er dybt begrundet i Hamlets germaniske 

Naturel. I den berømte Monolog »to be or not to bec deklamerede 
Hr Poulsen som en græsk Filosof og ikke som en ulykkelig angel- 
saksisk Kongesøn, hvis Hjærne fortæres af Tvivl. Dertil saa' 
Hr. Poulsen for godt ud. Det er umuligt, at Hamlet kan eller 
skal tage sig ud, medens han gaar og spiller gal og virkelig hel- 
ler ikke altid er ganske normal. 

Beklageligt, at Hr. Poulsen ingen Støtte havde i Hr. Jern- 
dorff, der spillede Horatio. Hvorledes Goethe har tænkt sig 
denne Karaktér, kan man slutte sig til fra den Mand, han lader 
Skuespillerne i »Wilhelm Meister« overdrage Horatios Rolle. Ho- 
ratio skal være noget undersætsig, lidt firskaaren, en rolig Natur, 
der som oftest er i Ligevægt, trofast uden Pral, omtrent som en 
brav, nordisk Sømand. Han skal hverken være romantisk-senti- 
mental eller besidde noget af Hamlets Tungsind, ellers vilde denne 
næppe sætte saa stor Pris paa ham. Goethe giver vel kun et 
Vink, men det er retledende. Hr. Jerndorff burde have benyttet 
det. Det vilde sikkert have bidraget til at give ham en korrekt- 
ere Opfattelse af denne langtfra uvigtige Rolle. 

De øvrige Præstationer naaede ikke op over det (æstetisk 
talt) anstændige. 

Derimod maa Sceneinstruktørens Arbejde i høj Grad roses. 
Blot var det et Misgreb, at han i den første Scene lod Genfærdet 
trække over Baggrunden paa et Brædt. Maaske skulde derved 
frembringes en svævende Gang, og Indtrykket af det aandeagtige 
forstærkes; dog det faldt ikke heldigt ud. Tvært imod gjorde 
det et enkelt Øjeblik en parodisk Virkning, idet Aanden kom 
til at gøre et rent marionetagtigt Indtryk. Men det er og- 
saa ukorrekt, da Originalteksten har: »with solemn march goes 
slow and stately by them«, og Oversættelsen: »gaar langsomt 
dem forbi med stolt og majestætisk Gange — Bortset herfra 
havde Hr. Bloch skilt sig mønsterværdigt fra sit Hverv. Der var 
en Præcision over Gruppers og Ikke Agerendes Bevægelser, som 
før hans Ansættelse ikke blev set paa det kgl. Teater. — Ogsaa 
Kostymer og Dekorationer vare fortrinlige. 

Alt i alt behøver vor Nationalscene næppe at blues ved, hvad 
det har præsteret under Opførelsen af dette, vel det betydeligste, 
men ogsaa det vanskeligste af alle Shakespeares Dramaer. 

H. SghwanenflOgel. 

Under ovennævnte Titel har Hr. Dr. med. Mygind i »Til- 
skueren« for Maj d. A. leveret os en ret mærkelig liden Afhandling. 

Der oprulles os her en Side af den menneskelige Aands- 
kompleks, som idelig føres i Munden, men lidet eller maaske slet 
ikke hidtil har været gjort til Gjenstand for videnskabelige Drøft- 
elser. Afhandlingen slutter med et Opraab til enhver, der af 
egne Erfaringer kunde have Bidrag at yde til nærmere Belysning 
af Sagen. 

I Sandhed, vi vidste ikke, at vi kunde blive saa inter- 
essante ved den Slags, og vi betvivle ikke, at Opfordringen vil 
blive fulgt. Hvor mange vil ikke have slige Bekjendelser at af- 
lægge, mærkeligere, mere oplysende maaske end mangt et af de 
afgivne Eksempler! 

Vi følger Indledningen : almindelige Betragtninger over Fæno- 
menets Væsen og Art, for hvilke Individer det særlig synes at 
egne sig, og ville et Øjeblik standse ved Side 369, hvor For- 
fatteren giver disse Betragtninger en Slags Afslutning i følgende 
lidt underlig fattede Ord: 

»Den Omstændighed, at Kvinder, Børn og vilde eller kun 
lidet civiliserede Folkeslag i det ovenstaaende ere nævnte som 
dem, hos hvilke Erindrings- og Fantasibilleder fortrinsvis fore- 
komme, maa dog ingenlunde forstaas saaledes, at Ævnen til at 
se disse kun findes hos Individer, der staa paa et lavere aande- 
ligt Udviklingstrin . . . .« 

Nej sandelig, vi ville heller ikke forstaa det saaledes, og 
naar Forfatteren lægger til: »Tvært imod, Ævnen til at skabe 
Fantasibilleder kan forekomme hos Individer, der staa paa det 
højeste aandelige Trin«, saa venter vi os selvfølgelig Oprejs- 

ningen for den lidt besynderlige Kategori, hvori han har stillet 
os Kvinder, med andre Ord, vi venter at se denne Konsekvens 
anvendt ogsaa paa Kvinder, ja maaske særlig paa disse. 

Men Hr. Mygind synes blot at ville søge de ophøjede Und- 
tagelser fra den almindelige Regel blandt Mænd, medens det 
svagere Kjøn, stillet i Række med umyndige og uciviliserede — 
her mangler kun Forbrydere og Idioter, saa har vi den noksom 
bekjendte Gode-Napoleonske Kategori fuldstændig — , dog til sidst 
staar der som dem, der kun paa de lavere aandelige Udviklings- 
trin repræsenterer Ævnen til at skabe Fantasibilleder. 

Nu, detle være som det vil. Det faar blive den ærede 
Forfatters Sag, hvad Plads han paa denne Stige — de aandelige 
Ævners — vil anvise Kvinden. Vi ville kun udhæve en Menings- 
forskjellighed i et enkelt Punkt i Deduktionen, ikke gaa i Rette 
med ham, fordi han synes at hylde en Opfatning, der deles af 
tusende andre, en Opfatning, som, vi haabe det, i en ikke alt for 
fjærn Fremtid, selv vil tilhøre »Erindringen og Fantasienc. Det 
er jo dog nu bleven vor senere Tids prisværdige Opgave, hvor 
det gjælder dette saa meget omtvistede Punkt, klarere at skjelne 
mellem Aarsag og Virkning og bringe disse hidtil saa plumrede 
Begreber i det rette Forhold. Den vil endelig lære at forstaa, at 
man kan ikke bedømme en forkommen og altid vanvyrdet Vækst 
efter den Tilstand, dette har sat den i. Kvinden er bleven det, 
man til alle Tider har bestræbt sig for at gøre hende til. Tag 
Legetøjet og Dukkestadsen fra hende, hæv den smaalig-ængstelige 
Karantæne, der i Aarhundrcder har holdt hende udestængt fra 
Livet og dets Opgaver og dets Krav og Rettigheder, og det vil 
ikke falde nogen ind at stille hende i Række med Børn og — 
»Grønlænderec 

Vi gaa et Skridt videre. Vi vove den Gisning, at der af 
denne Gjenfødelsesproces vil udvikle sig Ævner hos hende, der i 
sin Art overgaar Mandens, Ævner, der særlig vil gjøre hende 
skikket til at indtage en Førsteplads i Hr. Myginds Rangforord- 
ning af Fantasibegavede. Skulde hun ikke allerede have vist sig 
skikket til en saadan? Hr. Mygind siger nej; i hans paafølgende 
Bevisførelser (se Side 370) nævnes blot Mænd. 

Dog dette fører os lidt for meget ud fra den lige Vej. Det 
var ikke vor Mening at kaste en ny Ufredsgnist ind i denne 
allerede stærkt brouillerede Sag, som kaldes Kvindesagen. Ned- 
skriverinden heraf vilde blot sige, at hun hører til de vistnok 

mange, som Hr. Myginds Afhandling varmt har interesseret, ja 
som har følt sig underlig berørt ved Opfordringen, efter Ævne at 
yde Bidrag. For første Gang faar man at vide, at slige Erfaringer 
kan have noget Værd, og man undres over, at de har kunnet 
gjentage sig Aar for Aar, uden at det er faldt os ind, at de var 
en Bønne værd at lægge Mærke til. 

Jeg hører ikke til de bildende Kunstnere, har aldrig, det 
være sig med Pensel eller Mejsel, forsøgt mig i den Retning. 
Men det menneskelige Ansigt har altid for mig haft en besynder- 
lig Interesse, tiltrækkende eller frastødende? Følelsen har afgjort 
det. Det har været en Gaade at løse, en Gjætning, et Spørgs- 
maal at besvare, og det besvaredes — naar Tiden dertil kom — 
kun paa en med andres Indtryk deraf ikke altid stemmende 
Maade. 

En tiltagende Nærsynthed, der altid vil virke hæmmende paa 
en alsidigere, mere omfattende Tilegnelse af Indtryk og Tankestof, 
bidrager maaske mer end noget til at udvikle en saadan bestemt 
Specialitet i vor Opfatningsævne. Det menneskelige Fysiognomi 
har man altid ved Haanden og saaledes kan man nok forstaa, at 
det let kan bemægtige sig Eneretten til vor Interesse, Første- 
pladsen i vore Fantasibilleder. Ingen kunstnerisk Nydelse kan 
for mig overgaa den, i Ro og Mag at færdes i en af hine Portræt- 
samlinger, som vi kjender dem fra Museer og gamle Slotte, og 
man skal ikke sige andet, end at Besøgerinden deler sin Interesse 
ligeligt mellem de levende, de medbesøgendes Fysiognomier og 
dem, som Kunsten har skabt. Dog med hin med Aarene tiltag- 
ende Nærsynthed og maaske man kan sige en tilsvarende pro- 
gressiv Skyhed for personlig at søge Individerne, selv hvor der 
kunde være vægtige Grunde for Haanden til at gjøre det, lærer 
man til sidst at nøje sig med Billederne, og det er kuns en ynke- 
lig Tilstaaelse, man maaske da kommer til at aflægge, at man 
kjender, paa yderlig faa Undtagelser nær, alle bekjendte samtidige 
kun gjennem Fotografier. 

Der tales i Hr. Myginds Artikel om Fantasibilleder, som 
man med lukkede Øjne kan skabe sig. Det er en Vision af denne t 
Art, jeg har at berette. Jeg kan ikke vilkaarlig fremkalde den, 
den kommer af sig selv, undertiden med et Mellemrum af 8 — 14 
Dage; heller ikke kan jeg med Bestemthed angive, hvorfor den 
da indfinder sig. 

Naar jeg har slukket Lyset og lukket Øjnene, stiger der 
først et menneskeligt Ansigt op for det indre Syn, der straks 
veksler i et andet og saa i en ustandselig Række, det ene efter 
det andet, det ene ud af det andet; det er ofte de største Kon- 
traster, der afløser hinanden, skjønne og hæslige, ophøjede og 
latterlige, men alle bære de den menneskelige Lidenskabs stærk- 
este Præg. Et ophøjet Ileltefysiognomi kan veksle med en Pjer- 
rots, det dejligste, mest henrivende Kvindeansigt, hyppigst med et 
bedende, smertetvunget Udtryk, til en Lady Macbeths rædsels- 
vækkende, forstenede. Det underholder, det morer — det kan 
smerte som en stum Bebrejdelse, fra en længst forspildt, grusomt 
undertrykt Kunst. 

Forlatteren berører i sine Betragtninger over Erindring og 
Fantasi etsteds den mystiske Halvtilværelse, som vi kalde Søvnen. 
Han benævner den »en mørk, absolut indholdsløs Afgrund, hvor- 
over kun Erindringen formaar at slaa en Broe 

Jeg er ikke ganske enig med ham i at kalde den saa. 
Der gives endnu et mægtigt Bindeled mellem »i Gaar og i Dag«, 
og det er Drømmene. 

Mange Mennesker har den Ævne at drømme sandt. I en 
vis Grad besidder ogsaa jeg denne Ævne. Ikke saaledes at for- 
staa, at det, som Drømmen forespejler os, bogstavelig gaar i Op- 
fyldelse. Den former sig kun paa en allegorisk-billedlig Maade. 
Naar jeg drømmer om det eller det, ofte noget ubetydeligt, dumt 
noget, men i en bestemt Forbindelse, saa ved jeg, hvad Klok- 
ken er slagen. Jeg ved, at hvor fredelig Dagen kan ligge for 
mig, vil Livet have én, eller maaske flere af sine Pile at udsende. 
Det hjælper ikke, hvor trøstende man ræsonnerer: ak was! det 
er træt nu, renonce, Beholdningen er udtømt, nej, den ikke 
ventede kommer. I tidligere Dage kunde disse Drømme, i sin 
mærkværdig sikkert varslende Billedskrift, have noget næsten 
poetisk formfuldendt, jeg maatte ofte fortælle dem — med Alderen 
taber det sig i det mere formløse, usammenhængende, som straks 
vil smutte os af Hukommelsen, naar vi forsøge at fastholde det. 

Et fortjæner maaske endnu at bemærkes, naar vi tale om 
Drømme, og det er den Rolle, Følelseslivet spiller i dem, man 
kan næsten sige i samme Mon forstærket, som Ævnen til at 
skabe og fastholde Billederne aftager og svækkes. Aarsag og 
Virkning staa her ikke altid i et rimeligt Forhold. Man kan 
vaagne i Efterdønningen af den stærkeste Bevægelse : Skræk, 

Tilskueren. 1884. 38 

Frygt, Glæde, Sorg, og le ad det, der i Drømmen har voldt den. 
Den latterligste Ubetydelighed kan vække en saadan, noget virke- 
lig oprystende, lade os ligegyldige. Vi træffe og tale med længst 
afdøde, som det naturligste af Verden, medens Synet af en os 

ganske ligegyldig Person kan sætte os i Affekt Den stakkels 

Følelse ! ikke en Gang i Drømmene finder den sin Gjenstand ! Man 
skulde sige, at disse dunkle Sjælefatamorganer samler sig, naar 
Spillet er udspilt, til sidst i en bitter Spot over den famlende 
Blindebukrolle, denne stakkels Følelse har været fordømt til at 
spille i vor konfuse Tilværelse og at den nu morer sig med at 
parodiere alle dens Fejlgreb, alle dens Skuffelser. 

Vi har naaet en Retning i Tiden, der atter vender sig 
spørgende mod det mystiske i Tilværelsen, det vi ogsaa benævne 
»det overnaturlige«. Vi staa foran Søgningen at hidtil uløste 
Gaader — Løsningen, ja, den taar vi overlade til Vinge- 
gestalten, hin velbekjendte, hvilende, ubevægelige, med de lumske 
Løveklør og det uudgrundelige Blik, som de gamle havde et andet 
Navn paa, men som vi kalde Fremtiden. 

Det Navn, der staar over denne Afhandling, vil næppe være 
synderlig kendt af mange danske Læsere. Det er imidlertid et 
Navn, som ikke lyder fremmed for nogen Nutids-Englænder, der 
med Rette gør Fordring paa at være inde i de Idestrømninger, 
^om bevæge og tumle sig i hans Land og hans Tid. Det er 
Navnet paa en Mand , der paa forskellige Omraader har udkastet 
Tanker og fremsat Anskuelser, prægede med det Personlighedens 
Mærke og formede paa den personlige Vis, som gør, at den 
talendes Ord regnes med blandt dem, man lytter efter. Foruden 
at være en Digter af Ejendommelighed og Betydning — og # det 
er væsentlig som saadan, han her skal betragtes, — har han 
baade paa det sociale, religiøse og literært-kritiske Omraade sat 
Ideer i Bevægelse af æggende og vækkende og lysspredende 
Karakter. 

I. 

Matthew Arnold, der sidste 24de Decbr. blev 61 Aar gammel, 
er Søn at den i England vel bekendte Doktor Thomas Arnold, 
anset som Prædikant, som Forfatter af en Roms Historie, men 
vel mest navnkundig som Pædagog; hans Navn som saadan er 
især knyttet til Rugby Skole, som han forestod i en Snes Aar; 
han døde forøvrigt ung, kun 47 Aar gammel, efter kort i For- 
vejen at have modtaget en Udnævnelse som Professor i Historie 
ved Oxford Universitet; Sønnen Matthew gik ved Faderens Død i 
sit tyvende Aar. Thomas Arnold synes at have været en højt 
begavet, meget energisk og alvorlig Natur, stærkt religiøs, i 
Hoveddogmerne ortodoks, men med imødekommende Frisind over- 

for Sekterne. Paa hans Elever synes hans Energi og Alvor og 
moralske Sans at have øvet en stor Virkning. Om den altid har 
været af en ubetinget sund og heldbringende Art er et Spørgs- 
maal. Man faar ligesom et lille Glimt af de uheldige Sider, der 
kunde være knyttede til hans Virksomhed som Opdrager, ved at 
læse nogle Linjer af en af hans Elever, Digteren Arthur Hugh 
Clough, som i øvrigt nærede stor Kærlighed til ham. De findes i 
Epilogen til Dipsychm, en Digtning, der skildrer en Menneskesjæl, 
hvis fintfølende Samvittighed Gang efter Gang stiller den tvivl- 
ende og vaklende og famlende overfor Livets Forhold. Clough 
lader her en gammel verdenserfaren Onkel føre en Samtale med 
sig om Digtets Tanke. Onklen siger, at Samvittighederne ere 
alt for ømme i den yngre Slægt, ogsaa blandt Skoledrengene, og 
tilskriver Thomas Arnold Skylden; »han ødelagde de offentlige 
Skoler.« Da Clough gør Indvendinger rykker Onklen op med sin 
Mening om sine egne Nevøer, der synes ham nogle Bengler af 
Keruber, alt for store til at være uskyldige og alt for enfoldige til 
at være noget som helst andet; »de ere fulde af Forestillinger 
om, at Verden er saa slet, og om, at de ville slaa ind paa en 
højere Vej, som de kalde det. Jeg frygter kun for, at de aldrig 
ville slaa ind paa nogen som helst Vej.« Paa Cloughs Ord, at 
en almindelig tolv-fjorten Aars Dreng næppe vil være alt for be- 
sværet af Samvittighedsskrupler, svarer Onklen: »Lad ham 
gennemgaa et stift Kursus af Konfirmation og Sakramenter, med 
Rygstød af Prækener og private Formaninger og hvad der om- 
trent er det samme som hemmeligt Skriftemaal, og jeg kan virke- 
lig ikke svare tor, min kære Nevø, om han ikke kan blive til 
lige saa stor en Gaas, som du — om Forladelse — var omtrent 
i Atten- eller Nittenaars Alderen.« Clough vil dog ikke have, 
at man maa give Arnold Skyld for slige Grublerier og Skrupler; 
men den gamle Onkel afbryder ham: »Men, min kære Dreng, 
hvor ofte har jeg ikke hørt af dig , hvorledes han plejede at an- 
gribe Forseelser, ikke som Forseelser mod Disciplinen — den 
rigtige Betragtningsmaade , — men som Synd, afskyelig For- 
brydelse, jeg ved ikke, hvad mere! Hvorfor bankede han dem 
ikke og holdt sin Mund? Banke dem gjorde han, men hvorfor 
præke?« Trods de humoristiske Overdrivelser forekommer det 
mig, at man gennem Ord som disse faar Fornemmelsen af, at 
Thomas Arnold mulig kan have lagt et stærkere og trangere 

Aandstryk over sine Elever, end det var sundt for Drenge- 
naturen *). 

I Matthew Arnolds Øjne har Faderen staaet højt, og han 
er bleven bevaret i et varmt Minde hos Sønnen. Denne er i reli- 
giøs Henseende afveget meget langt fra Faderens Standpunkt; 
men han har vedligeholdt sin Pietet for ham. Det er maaske 
ikke for intet, at Kærnepunktet i en af hans Digtninge, Sohrab 
and Rustum, dannes af en Søns Beundring for en stor og berømt 
Fader, og at der dvæles ved den sønlige og faderlige Kærlighed. 
I et andet Digt, Rugby Chapel, skrevet femten Aar efter Faderens 
Død, skildrer Sønnen ham som den lyse og stærke Sjæl, i hvis 
Skygge de yngre hvilede som under Grenene af en mægtig Eg, 
som den utrættede Aand, der under Livets Bjærgfart ikke nøjedes 
med alene at naa Maalet, men som vinkede til den skælvende 
og gav den matte Haanden og stadig var munter og hjælpsom og 
fast; og han tilføjer denne betydningsfulde Ros, der turde være 
et af de højeste Udtryk, som Beundring og Kærlighed kunne 
naa: »Gennem dig tror jeg paa de ædle og store, der 
ere gaaede bort, rene Sjæle, ærede og velsignede af tidligere 
Tider, som ellers — saadan, saa sjælløs, saa ringe er den Slægt 
af Mennesker, som jeg ser, — syntes kun en Drøm af Hjærtet, 
syntes kun et Skrig af Længslen.« 

Fra Rugby Skole gik Matthew Arnold til Universitetet i Oxford 
og tog sine Examiner der. Han har senere en Tid været Professor 
i Poesi ved det samme Universitet. Den gamle Universitetsby 
staar i hans Opfattelse med et ejendommeligt fredeligt og ær- 
værdigt Skær over sig. Tyve Aar gammel vandt han Newdegate- 
Prisen for et Digt om Cromwell; 1849 udkom hans første Bog, 



l ) Efter at ovenstaaende var nedskrevet, er jeg stødt paa nogle Linjer, 
der bestyrke min Gisning. I Martshæflet 1884 af The Nineteenth Cen- 
tury skriver den nuværende Domprovst i Westminster, George Bradley, 
der har været Elev af Arnold og i øvrigt yder hans pædagogiske Person- 
lighed stor Ros, om hans Indflydelse paa Drengene: „For nogle iblandt 
os, for de mere følsomme og modtagelige, var den maaske alt for stimu- 
lerende og lagde, ganske ubevidst fra hans Side, en utilbørlig Grad af 
intellektuel saa vel som moralsk Spænding og Ophidselse over Sind, der 
endnu vare umodne." 

Af Thomas Arnold findes der paa Dansk en af H. P. G. Koch 
oversat Prækensamling med en kort Biografi af Forfatteren (udk. hos 
Jacob Lund 1855). 

en Samling Digte, der bar Forfattermærket A. Siden den Tid 
har han skrevet i alt en Snes Bøger. 

II. 

Han har ved disse Bøger blandt andet tilkæmpet sig en Po- 
sition som en af Nutidens fineste engelske Kritikere, én, hvis 
Domme vidne om en sjælden kritisk Takt og sjælfuld Forstaaelse 
af Literatur, om de end ingenlunde altid ere uimodsigelige. Hans 
Stilling som Kritiker betegnes blandt andet ved hans Aands vide 
Omfang, ved dens frie Alsidighed. Derved faar hans Virksomhed 
i engelsk Aandsliv et særligt Præg, en bestemt Tendens; den 
faar en polemisk og en positiv Side. Den engelske Aand ejer 
efter Matthew Arnolds Anskuelse som Ejendommeligheder de to 
Egenskaber: Energi og Retskaffenhed, medens den gennemgaaende 
mangler Aabenhed og Klarhed og en hurtig og bøjelig Intelligens. 
Mod det, der far ham staar som Skyggesiderne i denne Karakter- 
sammensætning, er hans Polemik rettet. Han har Øje for og 
holder Øje med, hvor let den angelsaksiske Aand har ved at 
skrumpe ind til tør Ensidighed eller svulme op i Overdrivelse, 
ved at størknes til barok Særhed, forme sig til Uskønhed, lægge 
sig til Ro i Selvforgudelse og omhegne sig med en Mur af Fili- 
steri. Han skriver f. Eks. et Sted, at Englænderne, stor som deres 
Frihed er, i alle deres Forandringer ere gaaede frem efter blot og 
bar praktiske Synspunkter: »Hvad der var dem utaalelig ube- 
kvemt, have de undertrykt, og da de have undertrykt det, ikke 
fordi det var ufornuftigt, men fordi det var praktisk ubekvemt, 
have de sjældent, idet de undertrykte det, appelleret til For- 
nuften, men altid, om muligt, til et eller andet Præcedens eller 
Form eller Bogstav, der tjænte som et bekvemt Redskab for deres 
Hensigt, og der sparede dem for Nødvendigheden af at ty til al- 
mindelige Principer. De ere saaledes i en vis Forstand af alle 
Folk bleven det mest utilgængelige for Ideer og det mest utaal- 
modige ved dem, — utilgængeligt for dem paa Grund af deres 
Mangel paa Fortrolighed med dem, og utaalmodigt ved dem, fordi 
de ere komne saa godt ud at det uden dem, at de foragte dem, 
der, uden at være komne saa godt ud af det som de selv, stadig 
gøre Væsen over, hvad de selv saa godt have kunnet undvære. 
Men der er sikkert heraf i dette Land fulgt noget af en alminde- 
lig Kuen af den rene Intelligens: Filistæa er kommen til af os 



Digitized by Google 



Matthew Arnold som Digter. 



583 



at blive anset for det sande forjættede Land, og det er alt andel 
end det; den fødte Elsker af Ideer, den fødte Hader af Triviali- 
teten maa i dette Land føle, at Himlen over hans Hoved er af 
Messing og Jærn. Den, der er begejstret for Ideen, for Fornuften, 
værdsætter Fornuften, Ideen i og for sig selv; han værdsætter 
dem uden Hensyn til de praktiske Bekvemmeligheder, som deres 
Triumf kan forskaffe ham; og den Mand, der anser Besiddelsen 
af disse praktiske Bekvemmeligheder for noget i og for sig til- 
strækkeligt, noget, som erstatter Manglen eller Opgivelsen af 
Ideer, af Fornuft, er i hans Øjne en Filister.« l ) Man kan mene, at 
Arnold ikke har Ret i sin Paastand om den engelske Aands 
Utilgængelighed for Ideer, hvor denne Aand naar sin højeste 
Udvikling, man kan være uenig med ham i den Ringeagt for 
Ideernes Manifestation i den haandgribelige Virkelighed , som 
skinner igennem hans Ord, i det Fejlsyn hos ham, at en Ide, der 
søger et give sig Udtryk i Virkeligheden, derved ophører at være 
Ide, — man vil dog næppe kunne nægte, at hans Karakteristik 
af den engelske Aand indeholder megen Sandhed, og — hvad 
der i denne Sammenhæng er det vigtigste — det er i ethvert 
Tilfælde det Syn, som ligger til Grund for Karakteristiken, der 
bestemmer hans særlige Stilling. Ti lige over for en Raceaand 
af denne Beskaffenhed, som tilmed efter hans Opfattelse i Tiden 
efter den franske Revolution har befundet sig i en lang Periode 
af Selvkoncentrering, maa Opgaven, den positive Del af Reform- 
Opgaven, blive den at smelte det størknede i Folkeaanden. at 
rive den løs fra det blot og bart praktiske, som den er udsat for 
at kline sig fast til, at bringe den ud under aaben Himmel med 
vid Udsigt til alle Sider og med en frisk Strøm af Ideer strygende 
hen over den. Hvad den engelske Kritik da for Tiden har at 
gøre er i Følge Arnold, uden nogen som he lst praktiske, politiske 
eller andre Hensyn »at kende det bedste, der kendes og tænkes 
i Verden og, ved paa sin Side at gøre dette kendt, at skabe en 
Strøm af sande og friske Ideerc. Han definerer altsaa Kritiken 
som »en interesseret Bestræbelse efter at lære og udbrede det 
bedste, der kendes og tænkes i Verden. c 

Da der nu selvfølgelig ogsaa udenfor England trives mange 
af Verdens bedste Ideer, da desuden den særlig engelske Idestrøm 
nok skal gøre sig bomærkelig for en Englænder, bliver det i 
Følge Arnold den engelske Kritikers Pligt at lægge megen Vægt 

') Essays in Criticism, 3d Ed. 191—92. 



Digitized by Google 



584 Matthew Arnold som Digter. 

paa andre Nationers Tanker og særlig paa det i dem, han som 
Englænder af en eller anden Grund kunde være tilbøjelig til at 
overse. Her bliver saa et Valg tilbage, som enhver maa afgøre 
for sig. Men Kritiken, som Arnold opfatter den, skal i aandelige 
Sager betragte Evropa som »ét stort Forbund, forpligtet til for- 
enet Handling og arbejdende til et fælles Resultat«, dens Syns- 
kreds skal være evropæisk, ikke ensidig national. Et Blik paa 
Mathew Arnolds kritiske Afhandlinger vil vise, at han selv handler 
efter sine Teorier. Her findes, foruden enkelte om engelske For- 
fattere og foruden jævnlige momentvise Sammenstillinger med 
engelsk Literatur, Billeder og Skildringer fra fransk Literatur, 
som en Afhandling om George Sand, her findes en Skildring af 
Mark Avrel og et Essay om Spinozas Forhold til Biblen , her 
dvæles ved Heine og ved en fransk kritisk Dom om Goethe og 
en fransk Dom om Milton, eller der kastes — i en Bog for sig 
— et Blik paa keltisk Literatur og paavises keltiske Paavirk- 
ninger i engelsk Aandsfrembringelse *). Der tøves saa ved og 
indprentes yderligere saadanne Sider af fremmed Aandsliv, som 
Arnold mener kunne virke frugtbargørende og udfyldende paa 
engelsk Aandsliv. I Modstilling til den engelske Energi og Hæder- 
lighed peger han paa den moderne franske og gammel græske 
Sjælsaabenhed og bøjelige Intelligens. Punkter, der saaledes 
særlig tiltale Arnold hos Heine som beslægtede med Tendenser i 
hans egen Natur, ere den tyske Digters Forkærlighed for det 
franske Folk paa Grund af dets intellektuelle Klarhed og Be- 
vægelighed til Fordel for moderne rationelle Ideer, og hans Kamp 
mod den Filisteragtighed og Ensidighed, som betingede hans 
Uvilje mod Englænderne. Og ofte kommer Arnold med Behag 
tilbage til det græske Aandslivs Blomstring i det sjette og femte 
Aarhundrede før Kristus, den Periode, der i hans Øjne bærer 
Præget af den samme »fantasiberørte Fornuft« (imaginative reason), 
som efter hans Opfattelse er eller bør være Kærnen i det mo- 
derne Liv. Han ser i denne Literatur - Periodes Sundhed en 
Lægedom mod de fantastiske Udskejelser i en nyere Tid. Han 
opstiller som den sande Proeastil den attiske med dens »varme 
Gløden, livsglade Bevægelse og bløde levende Smidighed«; han 
opstiller den i Modsætning til, hvad han kalder den asiatiske 

') Arnolds literær- kritiske Afhandlinger findes for Størstedelen i Essays 
in Criticism (den interessanteste Samling), Mixed Essays og On the Study 
of Celtic Litterature; — desuden er der flere spredte. 

Stil, den alt for rige, alt for tunge Prosa, som uden Takt hengiver 
sig til sine Luner, og som han finder selv hos store engelske 
Forfattere, — og i Modsætning til den korinthiske Stil, de ledende 
Artiklers Stil. der er uden Sjæl, glimrer uden Varme, har Kraft 
uden Ynde, kun vil opnaa sine Øjemed, skade sine Modstandere 
og nyde sin Sejer. En Forfatter som Macaulay støder ham ved 
den stærke og gennemgaaende Retorik i Stilen. Matthew Arnolds 
egen Prosa har Karaktermærker af den Stil, han anser for den 
ideale; den er varmblodig og kraftig og dog yndefuld og smidig, 
dens Sproglegeme rødmer sundt som et karsk Legeme med friskt 
Blod, den er klassisk klar og dog moderne levende, fri og utvungen 
og dog fint behersket, skær og overlegen og dog fuld af indre 
Bevægelse. 

Som Aarer gennem hele Arnolds Kritik, givende Næring 
til den, krydser der saa, skjult, utydeligt eller aabenbart, Spørgs- 
maal som disse: i hvad Forhold staar dette Værk til vort eget 
Liv? hvad kan hin Aand gøre for os og hjælpe os til? hvad kan 
denne Aandsfrembringelse give os, den moderne Tids Børn, hvad 
skulle vi dømme om den? Ikke saaledes, at hans Kritik slæber 
sig tungt moraliserende af Sted og slutter af i en moralsk Lære. 
Saare langt fra! Men han føler sig som bevæget Søn af sin be- 
vægede Tid, kæmpende og arbejdende midt i dens Kamp og Ar- 
bejde, med et varmt og fast Tag i Livet, med stærk Følelse af 
Ansvar overfor Livet og derfor stadig med det Spørgsmaal paa 
Læben: hvorledes leves der bedst? Som indirekte Svar paa dette 
Spørgsmaal eller halve Svar eller Antydninger af Svar eller Hjælp 
til at besvare det vokse hans Arbejder frem og bære Mærke af 
deres Oprindelse. Han fremhæver med stærkt Ettertryk det mo- 
derne Element hos Heine. En Skikkelse som Mark Avrel faar 
yderligere Interesse for Arnold ved, at han ser ham levende i et 
Samfund og paa en Tid, beslægtede med dem, hvori vi selv leve; 
den grublende Kejser bliver for ham »en særlig Ven og Trøster 
af alle klarhovedede og samvittighedsfulde og dog renhjærtede og 
opadstræbende Mennesker, ganske særlig i saadanne Tider, der 
gaa ved Synets Hjælp, ikke ved Troens, men dog ingen aaben 
Udsigt have.« Poesien bliver for ham i sin dybeste Grund en 
Kritik over Livet, en Digters Storhed kommer til at bero paa 
hans »kraftige og skønne Anvendelse af Ideer paa Livet, — paa 
Spørgsmaalet : hvorledes skulle vi leve« ; Digtere som Wordsworth, 
Scott og Keats tilhøre i hans Øjne mindre Kulturstrømninger end 

Shelley og Byron, fordi de ikke som disse have søgt at anvende 
moderne Ideer paa Livet. Matthew Arnold selv er en moderne 
Aand, fordi han hører med i den Bevægelse, han selv har skildret 
i veltalende Ord: 

„De moderne Tider finde sig over for et umaadeligt System af Institu- 
tioner, fastslaaede Kendsgerninger, ubetvivlede Dogmer, Skikke, Regler, der 
ere komne til dem fra Tider, som ikke vare moderne. I dette System skal 
deres Liv føres videre; dog have de en Følelse af, at dette System ikke er af 
deres egen Skabning, at det paa ingen Maade svarer nøjagtig til deres virke- 
lige Livs Fornødenheder, at det for dem er tilvant, ikke rationelt. Det, at 
denne Følelse vaagner, betyder, at den moderne Aand vaagner. Den moderne 
Aand er nu vaagen næsten overalt; Følelsen af Mangel paa Overensstemmelse 
mellem det moderne Evropas Former og dets Aand, mellem det attende og 
nittende Aarhundredes ny Vin og de gamle Flasker fra det ellevte og tolvte 
Aar hundrede eller selv fra det sekstende og syttende bemærker næsten enhver 
nu; det er ikke længer farligt at paastaa, at denne Mangel paa Overens- 
stemmelse eksisterer; Folk begynde endogsaa at være undselige ved at nægte 
det. At fjærne denne Mangel paa Overensstemmelse begynder at blive en fast 
Bestræbelse hos de fleste Personer med sund Sans. Opløsere af det gamle 
evropæiske System af herskende Ideer og Kendsgerninger maa vi alle være, 
alle de iblandt os, som have nogen Kraft til at arbejde; hvad vi maa lægge 
Vind paa er, at vi ikke skulle blive bitre Opløsere af det" '). 

Stærkt bevæget og urolig bevæget, som Arnold er og altid 
har været, har han midt i Livets Kamp sit Øje rettet mod den 
klare Ro; men han har forstaaet den Lære, at disse Tilstande 
ikke blot ere Modsætninger til hinanden, men tillige Forudsæt- 
ninger for hinanden; og i Naturens store Liv ser han den samme 
Lov herske, saaledes som han har udtrykt det i den Sonet »Ro- 
ligt Arbejde«, han betegnende har sat i Spidsen for sine samlede 
Digte. 

Sænk dybt, Natur, dybt i mit Væsens Kilde 
en Lære, som du i hvert Vindstød gav, 
en Lære om to tæt forente Krav, 
trods Verdens Raab, at ej de enes ville: — 

Om Slid, som ej fra Ro sig lader skille; 

om Virken, alt for stor og stolt til Hast 

og Væddestrid, hvis Frugt — mer varig, fast 

end Døgnplans-Skraalets — modnes tyst og stille. 

Ja, mens paa Jord der tusend Mislyd klinger, 
mens Raab og Tummel er vort Arbejds Ramme, 
frem skrider dine tavse Tjænerskarer 



') Essays in Criticism, 3d Ed., 185—86. 

Og stille deres Hverv tilendebringer; 

ved fortsat Daad de gør vor Larm til Skamme; 

naar vi er borte, deres Stræben varer 

III. 

Det var, som alt sagt, i 1849, at Arnold debuterede som 
Digter. Hans Poesier bestaa til Dato i alt væsenligt af en Tra- 
gedie, Merope, i græsk antik Stil (185S) uden synderlig Betyd- 
ning, og af to Bind samlede Poesier, sidste og fuldstændige Ud- 
gave fra 1877; (et mindre Udvalg i ét lille Bind har han selv for 
kort siden besørget). Det er paa Poesierne i de to Bind, at hans 
Betydning som Digter hviler, — som man ser, en ikke omfangs- 
rig Grundvold, men en desto mere ejendommelig. 

Digtsamlingen fra 1849 hed The Strayed Rebeller f and other 
Poems. Den har taget første Del af sin Titel fra et Digt, hvori 
der fortælles om en græsk Yndling, som paa Vejen til en Bakkhus- 
fest er kommen forbi Tryllersken Kirkes Palads, har betraadt 
Gaarden, har drukket af Vinskaalen paa Alteret, er sunken slum- 
rende ned paa Søjlegangens Trappetrin og har sovet dér, til 
Aftenen er brudt frem. Han vaagner, ser Kirke staaende foran 
sig og taler til hende: »Du staar, smilende ned paa mig; — din 
højre Arm, lænet op imod Søjlen dér, støtter din bløde Kind; din 
venstre holder, løst hængende, det dybe, vedbendoinbæltede Bæger, 

jeg holdt lige nys Jeg ser Aftenduggen, samlet i tykke 

Perler, fordunkle Agat- Smykkets Stene paa din hvide Skulder«. 
Kirke byder ham mere af den vinlyldte Skaal, hvor »den røde, 
skummende Saft, overstrøet med mørke Frøkorn, gløder gennem 
det fine. rødniende Marmorc. — og Ynglingen sover atter ind 
for en Stund Kirke kalder paa Ulysses, som dvæler hos hende, 
og han kommer i sin Sumandshue og korte Vams, mager og med 
hurtigt Blik, og spørger, hvem Ynglingen er, som sidder dér i 
Søjlegangen, betynget af Vin og Søvn, »bøjende ^in hvide, fine 
Hals ned imod Bægerets vedbendkransede Rand, medens de klare, 
glimtende Vinblade, der krone hans Haar, falde frem og blande 
sig med de mørke Vedbendplanter«. Ynglingen vaagner atter, og 
paa Ulysses's Tiltale beretter han, hvad den gamle Silen har for- 
talt ham, naar han i Middagens Solskin sad hos ham, medens 

') Oversat i „Nær og Fjærn\ Nr. 407. 

hans Favner nede ved Vandet besprængte hans visnende Krans. 
Han beretter, hvad Silen har fortalt ham om de lykkelige Guders 
Syner, hvorledes de med skinnende Øjne se ud over Jorden og 
Menneskenes Færd: »De se Tiresias siddende med Stav i Haand 
paa den varme, græsrige Asopus's Bred, med Kaaben trukket over 
hans gamle blinde Hoved, i sit Indre grublende over Thebens 
Skæbne. De se Kentavrerne i Pelions øvre Kløfter, i Strømmene, 
hvor rødbærrede Rønnetræer om frynse de klare, brunlige, lave 
Kær, med dryppende Flanker og Hovederne løftede stolt op, 
snusende mod Bjærgvinden. De se Inderen drivende, med Kniv i 
Haand, med sin skrøbelige Baad fortøjet til en flydende 0, der 
er tykt omflettet med storbladede, lavt-krybende Melonplanter og 
med den mørke Agurk; han høster og stuver dem hen, — driv- 
ende, drivende; — rundt om ham, rundt om hans grønne Høst- 
plet, flyde Søens kølige Bølger, og Bjærgene omgive dem.« Og 
de se Skytheren paa den vidtudstrakte, bølgende Græssteppe holde 
Maaltid af Hoppemælk og bagt Brød i sin Vogn, medens Vej- 
sporet foran ham strækker sig lange Mile som en lige, sort Linje. 
Og Færgen se de paa den ensomme khorasmiske Strøm, for- 
spændt med to snøftende Heste, der svømmende trække Baaden, 
medens en Høvding i Forstavnen styrer dem med Raab og rystet 
Spyd; men agter ude krybe Købmændene i de lange Kapper blege 
sammen ved Siden af deres Rigdom af Silke og Balsam, af Guld 
og Elfenben og Ædelstene, medens den tungt ladede Baad støn- 
nende svinger i de gule Hvirvler. Og Guderne se »Heroerne, sid- 
dende i det mørke Skib paa det skumløse, violblaa Hav, der 
hæver sig i lange Bølger, nærmende sig ved Solnedgang til de 
saliges Øer«. — Vel er nu Digtets Moral eller Pointe den, at Skjald- 
ene ogsaa se disse Syner, men at Guderne have lagt den Lov 
paa dem, at de maa lide de samme Kvaler som de, om hvem de 
synge, at de maa blive, hvad de synge. Men det, som mest 
præger sig i Sindet af dette Digt, er den Række af kaméfine Bil- 
leder, som drs^er sig forbi én: den hvilende Yngling, denstaaende 
oprejste Kvindeskikkelse, den magre, skarpøjede Ulysses, den 
gamle, blinde Spaamand, de badende Kentavrer, den langsomt 
drivende Inder i Baaden, Skytheren paa Steppen, Købmands- 
færgen i Strømmen og Halvguderne ved Solnedgang paa det store 
Hav. Det har ofte bragt mig til at tænke paa den første Gang, 
jeg saa' den bekendte, antike Portland-Vase i British Museum i 
London: dens Stativ blev ved et Urværk sat i Bevægelse, og Va- 

sen drejede sig langsomt rundt for Øjet, saa Skikkelse for Skik- 
kelse af Sidernes fine, hvide Glas-Basrelieffer mod den dunkelblaa 
Grund sagte dvælende gled forbi. 

Denne Ævne til skarp, knap og fin Skildring, som fra 
første Færd har været til Stede hos Matthew Arnold, genfindes 
atter og atter rundt om i hans Poesi og er et betegnende Træk 
i den. Det er ofte, som om de Linjer, hans Pen drager, var 
Linjer i en Radering, der saa til sidst staar færdig, skarpt og 
stemningsfuldt. Disse Raderinger udføres tit rent i Forbigaaende, 
næsten parentetiske, som naar der til Anskueliggørelse af en Yng- 
ling bruges Billedet af »en ung Cypres, høj og mørk og rank, der 
i en Dronnings afsondrede Have kaster sin tynde, mørke Skygge 
paa det maanebelyste Grønsvær ved Midnat, ved en boblende 
Kildes Lyd«, eller naar der om et Mærke, prikket med en Naal 
paa den blottede Arm, siges, at det var saa fint som en Kinesers 
malede Arbejde, og Kineseren saa tegnes i faa Linjer: »saaledes 
som en kyndig Arbejder i Peking prikker med Sinnober en klar 
Porcellæns Vase, en Kejsers Gave, — ved tidlig Morgen maler 
han og hele Dagen igennem, og naar Aftenen kommer, op- 
lyser Lampen hans opmærksomme Pande og tynde 
Hænder« (Sohrab and Rusfumj. Ofte staar Billedet mere selv- 
stændigt; man finder f. Eks. et lille Landskabsrids ved Bretagnes 
Kyst, hvor Iseult, Enke efter Ridderen Tristram af Kong Arthurs 
Hird, nu bor ensom og stille med sine to smaa Børn: det er en 
Hulning i den røde Lyngslette ved Havet: 

„Denne Kreds af aaben Jord er lys og grøn; Lyngen, som kryber tæt 
helt omkring, vokser ikke her; men det blege Græs er bestrøet med Klippe- 
blokke og mangen splintret Masse af aaret, hvidtglimtende Kvarts og hist og 
her punkteret med Kristtorntræer og Enebær. I Aabningens jævne Midte stod 
der tre Kristtorntræer Side om Side og dannede, varm af Vintersolen, en 
Skærm af skinnende Grønt, isprængt med skarlagenrøde Bær, Kramsfuglens 
Føde. Under de glimtende Kristtorntræer staar Iseult og giver Agt paa sine 
legende Børn." 

Eller man ser Iseult med de trætte Træk, efter at Dagen og 
Børnenes Leg er til Ende: 

„Og nu vil hun gaa hjem og sagte læjrge sine leende Born i deres 
Sænge og lege en Stund med dem, før de sove; og saa vil hun tænde sin 
Sølvlampe, som Fiskere, der trække deres Net gennem de barske Bølger fjærnt 
ude langs med denne Jærn-Kyst, kende som en Stjærne, og hun vil tage sin 
Brodere-Ramme, og dér vil hun sidde Time efter Time, idet hendes Guld- 

lokker strejfe over den, kun løftende sit blødt bøjede Hoved for at give Agt 
paa sine Børn eller for at lytte til Vinden.* (Tristram and lseult). 

Der er i saadanne og lignende Skildringer hos Arnold noget, der 
minder, synes mig, om den fuldstændig fnugløse Skærhed og den 
Skarphed i Omridset, Paludan-Muller kan lægge i sin Billed-Kunst; 
jeg tænker paa en Strofe som denne: 

Der sidder hun, og Knæet Armen støtter, 
Mens Haanden slutter om den fine Kind; 
Der sidder hun og tænker, eller lytter 
Til Aanders sagte Røst, for Verden blind, — 

eller den dødsdømte Vestalindes Nedstigning i den aabne Grav, 
eller Adonis, der hviler ved Proserpinas Fødder i Underverdenen. 

Der er sikkert hos Arnold i denne Skildringens Knaphed, 
Sluttethed og Sikkerhed, der stundom kan gaa over til en vis 
Tørhed eller Goldhed, en Paavirkning fra det antike Grækenland. 
Sansen for Antiken, en ganske anderledes sjælfuldt forstaaende 
^Sans end den, det attende Aarhundrede ejede, har holdt sig i 
Englands Aandsliv lige fra Shelleys og Keats' Tid til vore Dage 
og har afsat sine Mærker i dets Literatur. Jeg har alt berørt, 
hvor stærkt Arnolds Væsen i det hele har følt sig draget til 
den gammel-græske Aand, og det er utvivlsomt, at hans Studium 
af dens Digtekunst har paavirket hans egen poetiske Stil i den 
angivne Retning. I Fortalen til de samlede Digte fra 1853 frem- 
hæver han Klassikerne som et frugtbarere Studium end Shake- 
speare for den, der som udøvende Digter vil studere den poetiske 
Kunst. Han savner hos Shakespeare de gamles »strænge og 
samvittighedsfulde Servbeherskelse«; han finder, at han staar til- 
bage for dem i »Æmnets nøjagtige Begrænsning, den samvit- 
tighedsfulde Forkastelse af Overflødigheder, den simple og strænge 
Udfoldning deraf fra den første Linje af Værket til den sidste«. 
Det er blandt andet saadanne Egenskaber, Arnold i sit Studium 
af de antike Digtere har fæstet sin Opmærksomhed paa. Derved 
har han tilegnet sig eller skærpet den Virkelighedssans og den 
kortfattede Troskab mod Naturen, der udmærker hans Skildring. 
Saa godt som aldrig er han i sin Beskrivelse romantisk, det vil 
sige: han søger ikke at opnaa Virkning ved andet, end hvad der 
i Følge Naturens Love hører det skildrede til, han drager intet 
vilkaarligt-fantastisk ind med. Det vil kunne ses og forstaas tyde- 
ligt, naar vi sammenstille to Skildringer af det samme Moment, 

én, saaledes som Arnold har udført den, og én, saaledes som den 
er fremgaaet af en — langt større — romantisk Digters Haand. 
Matthew Arnold har skrevet en episk Digtning om Balders Død 
/Balder Deadj, og en Passus af dette Digt kan da stilles sam- 
men med en tilsvarende af Oehlenschlågers Tragedie »Baldur hin 
Gode«. Hos den romantiske Digter drages ved Skildringen af 
det brændende Skib, der med Balders og Nannas Lig farer ud 
over Dybet, hele den mytologiske overnaturlige Verden ind med, 
og Naturundere lægge deres Magi over Scenen: 

„Men sligt et Syn er aldrig set, som da paa Strand 

De høje Guder stode, stirred gennem Graad 

Til Skibet, i hvis ranke Master Luen slog. 

Som nu det for paa Dybet ud. da lød et Suk 

Fra Jordens Klipperifter alle; men med dump 

Og rædsom Brusen rysted Skoven sine Løv, 

Og alle Haner galed, Himlen mørkned sig. 

Da gungred Havet, og af Havet Ægir skød 

Med Ran sig op; dem fulgte hver en Havets Mø, 

Indsvøbt i Tang, og Tindingen med Grus bedækt. 

Fælt hvined de paa Dybet; tykt for deres Mund 

En Fraade stod. Men Ilden mellem Bølgerne 

Slog op i Natten; trende Gange lued den. 

Men som den lued, tabte den sin røde Glans, 

Og sidste Gang var Luen klar, som Maanen og 

Som Stjærnerne paa Himlen. Vældig op den steg; 

Men som den steg, da sprang fra Jorden den med Klang 

1 lutter klare Gnister, og i samme Stund 

Var Himlen fuld af Stjærner, tændt af Gnisterne." 

Hos Matthew Arnold hedder det mere uromantisk, mere tørt, men 
ingenlunde mindre anskueligt: 

„Og Skibei flod paa Bolgerne og gyngede. Men i Højene hævede en 
stærk Østenvind sig, og den kom klagende ned til Havet: først løb Vindstød 
sorte over Havets Flade, saa frtr Vinden vedholdende og fyldte Sejlene og blæste 
til Ilden. Og omkranset af Røg stod Skibet ud til Sos. Snart hævede den 
mægtige Ud sig med en Brølen, og Baalet knitrede; og mellem Brænde- 
stykkerne skød skarpe, skælvende Flammetunger ud og sprang hojere op. 
snoende sig og farende frem, indtil de slikkede Toppen af Baalet og de døde 
og Masten og fortærede de sammenskrumpende Sejl; men stadig drev Skibet 
videre, luende i Ild oven over Skroget. Og Guderne stod paa Strandbredden 
og stirrede. Og medens de stirrede, gik Solen uhyggelig-bleg ned i det røg- 
indhyllede Hav, og Aftenen faldt paa. Saa faldt Vinden med Aftenen, og der 
var Havblik ; men gennem Mørket vogtede de paa det brændende Skib. der 
stadig førtes videre over de fjærne Vande, længere og længere, som et Øje af 

Ild. Og længe, i det fjærne Mørke, flammede Balders Baal ; men svagere glimt- 
ede det, da Stjærnerne hævede sig højt; Legemerne vare fortærede, Aske 
kvalte Baalet. Og ligesom i en hendøende Vinter-Ild et forkullet Brænde- 
stykke, naar det falder, danner en Regn af Gnister, saaledes faldt Baalet 
sammen med en Regn af Gnister, der gjorde Havet rundt om rødt; og alt var 
mørkt." 

Naar jeg om Arnolds Skildringer har brugt Udtrykket 
Radering, saa er det alligevel ikke udtømmende; det siger for lidt, 
navnlig om hans Naturskildringer. Der kan være over dem og i dem 
en Luft og en Horisont, en klar Skærhed og kølig Friskhed, der 
til Sammenligning fordrer det stemningsfulde og omhyggelig ud- 
førte Landskabsbillede, eller rettere som giver en Duft og et Pust 
af selve Naturens og Friluftens frodige Fylde, Friskhed og dulm- 
ende Ro. Eksempelvis anfører jeg her nogle faa saadanne Skil- 
dringer. Her er f. Eks. et Naturbillede fra Ætnas øverste Vege- 
tationsbælte, hvis Sandhed jeg ganske vist ikke kan kontrollere, 
men hvis Anskuelighed og Friskhed synes mig stor: 

„ Vejsporet snor sig ned til den klare Strøm for at skyde sig over det 
glimtende lave Vand; dér holder Kvæget af at samle sig paa deres Vej til 
de høje Bjærg-Græsgange og at dvæle, til de plumpe Kohyrder drive dem 
over, knædybt i det kølige Vadested; ti det er den sidste af alle de skov- 
rige, høje, kildevædede Dale paa Ætna, og Middagens Straale brydes dér af 
Kastanjegrene ned ad Dalens stejle, grønne Sider; Luften forfriskes af den 
springende Strøm, der kaster en evig Stænkregn over Træernes mosdækte 
Rødder og over Aarer af Grønsvær og lange mørke Skud af Vedbendplanter 
og duftende Hængeklokker af Hyacinther og over de sene Anemoner, der over- 
hylle dens vaade Bredder; men Eng og Strøm og Grønsvær og Kastanje- 
træer ende her; hinsides dette ligger Ætna nøgen i den hede Middags brede 
Glans, uden Skygge, Skraaning bag Skraaning, op til Spidsen, — Spidsen, om 
hvilken de hvide Skyer tumle.* (Callicles's første Sang i Empedocks on 
EtnaJ. 

Eller i store, brede Træk skildres en Maaneskinsaften paa den 
engelske Kyst ved Dover: 

„Havet er roligt i Aften. Det er fuld Flodtid, Maanen ligger smukt 
over Havstrædet; — paa den franske Kyst glimter og svinder Lyset; Englands 
Klipper, skinnende og udstrakte, staa ud i den rolige Bugt. Kom til Vinduet, 
Aftenluften er mild! Kun hører du — lyt! — fra den lange Linje af Skum, 
hvor Ebben møder Sandet, der ligger hvidt i Maanelyset, det skurende Døn af 
Smaasten, som Bølgerne drage tilbage og ved deres Genkomst kaste op paa 
den høje Strand, du hører det begynde og holde op og saa atter begynde, 
med skælvende, sagte Fald, og bringe Tungsindets evige Tone ind. tt (Dover 
Beach). 

Eller vi kunne træffe paa en lille simpel og sanddru Skildring 
som følgende med hele Sommerdagens Varme og Frodighed 
over sig: 

„Her, hvor Høstmanden nylig var i Arbejde, i denne høje Marks mørke 
Krog, hvor han lader sin Kofte, sin Kurv og sin Lerdunk ligge, og binder 
Negene i Solen hele Morgenen* og s*a ved Middagstid kommer her tilbage for 
at bruge sit Forraad, — her vil jeg sidde og vente, medens fra det høje Land 
langt borte Faarehjordenes Brægen fra Folden bæres til mit Øre, med fjærne 
Raab fra Høstmændene i Kornet, — al en Sommerdags levende Mumlen. 
Skjult er denne Krog paa den høje, halvt mejede Mark, og her vil jeg blive 
til Solfaldstid. Gennem det tætte Korn kige de skarlagenrøde Valmuer frem, 
og rundt om grønoe Rødder og gulnende Straa ser jeg lyseblaa Snerler krybe 
i Ranker; og Lindetræer, gennem hvilke Luften stryger, skænke deres Duft og 
lade deres vellugtende Blomsterbyger rasle ned paa Hvenegræsset, hvor jeg 
ligger, og hegne mig med deres Skygge mod Avgust-Solen.« (The Scholar- 
Gipsy). 

Man vil vistnok efter disse Citater give Arnold Ret, naar 
han om sig selv siger, at Landguden Pan har aandet paa ham, 
da han laa i sin hjælpeløse Vugge. Netop Pan er det, den store, 
nøgne, strænge og frie Naturgud selv, hos hvem han har lært at 
spille paa sin Syrinx. Og ved nu at lægge Mærke til, hvorledes 
Gudens Tale har virket paa Digterens Sind, faa vi et Indblik i 
dette; ved at se, hvilke Sider det er af Naturen, der griber hans 
Indre, og paa hvad Maade de præge sig dér, lære vi noget af 
den modtagendes almindelige Temperament at kende. Der findes 
blandt Arnolds Ungdomsdigte en Sonet (In Harmony with Nature), 
hvori det, som en Indsigelse mod Udtrykket »i Harmoni med Naturene, 
hedder, at Mennesket har alt det, som Naturen har, og endnu 
mere, og at hans Haab om det gode, om Forædling ligger i dette 
»mere«; der siges, at Naturen er grusom, stivsindet, omskiftelig 
og ubarmhjærtig, men at Mennesket er sygt af Blod, længsels- 
fuldt efter at tilbede, at det trænger til Hvile og gærne vilde være 
mildt, og det hedder til Slutning, at Mennesket maa begynde dér, 
hvor Naturen ender, det maa enten blive Naturens Slave eller hæve 
sig over den, Venner kunne de ikke være. En Betragtning som 
denne, der jo i og for sig, rent filosofisk set, indeholder megen 
Sandhed, er hos Arnold saa godt som enestaaende. Ja, i et af 
hans senere Digte, The Youth of Man, bryder han selv ligesom 
Staven over den: han skildrer her, hvorledes Mand og Hustru, 
længst ude over Ungdommens Tid, en Aftenstund staa i den 
samme Have, hvor de en Gang i Ungdommens Overmod have 

Tilskueren 1884. 39 

talt foragtende om Naturen og sagt, at den hverken havde Skøn- 
hed, Varme, Liv, Bevægelse eller Kraft, men at Mennesket lagde 
alt dette i den; men nu se de ud over Sommerlandskabet, hvor 
deres Børn lege, og de føle, at Naturen er den samme, men at 
de ere blevne forandrede, matte og sktppe; de huske med Smerte 
de stolte Ord fra deres Urigdom og føle , hvor skøn Naturen var, 
og Digteren slutter saa med disse Linjer: 

„Medens Lokkerne endnu ere brune paa dit Hoved, medens Sjælen 
endnu skuer gennem dine Øjne, medens Hjærtet endnu lader det rullende Blod 
strømme til din Kind , saa synk o Ungdom , i din Sjæl ! Hig mod Naturens 
Storhed; saml det gode i Dybderne af dig selv. u t 

Arnolds Forhold til Naturen er da gennemgaaende et Sympatiens 
og et Ærbødighedens Forhold. Og det, han som Digter bliver 
vår i den, er ikke dens oprørte Kampe, dens Ufred eller dens 
hensynsløse Grusomhed. Han ser dens frodige Mildhed, dens 
klare Ro, eller han ser den som den storladne, vidtudstrakte; 
i det alt ere de Ejendommeligheder, han aflytter den, enten 
dens milde eller dens storladne Fred; de kunne tilsættes 
med andre Elementer, men de ville dog altid kunne spores 
som Grundtræk i Arnolds Naturbetragtning. Det er Vemodets 
milde Fred, der klinger i Strofer som følgende, indflettede i et 
dybt og rent følt og skønt formet Sørgedigt, Thyrsi.% som Arnold 
skrev over sin Ven Digteren Glough, og som har haft den Ære 
af Swinburne *) at blive jævnstiilet med Miltons Lycidas og Shelleys 
Adonais; det hedder om Gøgens tidlige Bortdragen: 

„En stormfuld Morgen tidlig i Juni, naar Aarets første Frembrud af 
Blomstring er forbi, — før Roserne og den længste Dag, naar Havegangene 
og hele Græsgulvet ere bestrøede med røde og hvide Blomster af den faldne 
Maj og med Kastanjeblomster, da har jeg hørt Gøgens Afskedsskrig komme fra 
den vaade Mark gennem de urolige Havetræer med den susende Regn og den 
tumlende Vind: „Blomstringen er borte, og med Blomstringen gaar jeg.* 
Du alt for hurtig fortvivlende, hvorfor vil du gaa? Snart vil den høje Mid- 
sommer-Pragt komme, snart vil den kødfarvede Nellike briste og svulme, snart 
ville vi faa den guldbestøvede Torskemund, Skægnelliken med dens hjemlige 
Hytteduft og Levkøjer i vellugtende Blomstring, Roser, som skinne langt ned 
ad Alleerne, og aabne jasminomhyllede Gittervinduer og Grupper under de 
drømmende Havetræer og Fuldmaanen og den hvide Aftenstjærne. Den hører 
ikke; den flygtige Gæst, den er borte!* 



! ) * Essays and Studies, P. 155. 

Der er Uhygge over en Skildring som følgende af Hulerne dybt 
nede paa Havets Bund, men der er tillige en storladen Javshed 
og Fred over den: 

„ Sandbestrøede Huler, kølige og dybe, hvor Vindene alle sove, hvor de 
matte Lys skælve og glimte, hvor det salte Tang gynger i Strømmen, hvor 
Havdyrene, ordnede helt rundt, nære sig i Dyndet af deres Græsningsgrund, 
hvor Havslangerne rulle og sno sig, rense deres Panser og baske sig i Salt- 
vandet, hvor store Hvaler komme sejlende forbi, sejle og sejle med ulukt 
Øje rundt om i Verden evig og altid." (The Forsaken Mer man). 

Denne Fred i Naturen, som ikke er en Slaphedens, 
men en Kraftens Fred (se Sonetten foran S. 58G — 587), bliver nu 
ofte for Arnolds Sjæl, naar den føler sig urolig, syg, svag eller 
vaklende, den dybe Lægedom, der dulmer og opliver, eller det 
store Symbol, der peger paa sej og sikker Udholdenhed. Han 
ønsker saaledes, at han, naar han ligger syg og døende, maa 
være fri for ceremonielle Venner, for Læge og Præst, men at han 
maa blive bragt hen til Vinduet og se endnu en Gang Luftens 
vide Landskab badet i Morgenens bug, den Verden, som var før 
hans Fødsel, og som bliver efter hans Død, den Verden, som 
ikke var en enkelts Ven og ikke lovede en Kærlighed, den ikke 
kunde give, men som tændle sin Sol lor alle og, medens den 
selv levede, gav os andre Liv: 

„Lad mig stirre dér, til jeg i min Sjæl bliver knyttet fast til det, jeg 
stirrer paa; — saa jeg føler, at Universet er mit Hjem, saa jeg bar for mit 
Sind — i Steden for Sygeværelset, Kampen mellem Liv og Død, Striden for en 
Smule Aande — Livets rene, evige Løb, ikke Menneskets Kamp med Døden! 
Lad mig, idet jeg føler og stirrer saaledes, blive rolig, forfrisket, forædlet og 
klar; og lad saa min Aand drage villig bort for at virke eller vente andet 
Steds eller her!* (A H'iWi,. 

Han taler i A Summer Sight om dem, der trælle i deres daglige 
Donts trange Metalfængsel og knuges kummerfuldt til Døde dér, 
og om dem, der frie, men uden Maal tumles vildt om og lide 
Skibbrud paa Livets Hav, o*; han spørger, om Mennesket da 
enten maa være Slave eller afsindig. Men oven over ham staar 
den maaneklare Himmel, sænkende sig ned mod den dunkle Hori- 
sont, og den bliver ham det Symbol, der viser videre frem: 

„Simpelhed og Klarhed uden Skygge af Plet! Guddommelige Klarhed! 
1 Himle, hvis rene, mørke Egne ikko have noget Tegn paa Mathed, skønt saa 
rolige, og, skønt saa store, dog ere uforstyrrede og ulidenskabelige, som, skønt 
saa ophøjede, have Del i Verdens Slid, og, skønt saa besværede, holde eder 

39* 

fri for Støv og Smuds, .... I forblive som en Verden over Menneskets 
Hoved for at lade ham se, hvor grænseløse hans Sjæls Horisonter kunde være, 
hvor uhyre og dog af hvilken klar Gennemsigtighed!* 4 

Eller Naturen er ham paa én Gang den urodulmende og den 
symbolgivende; jeg anfører fuldstændig det lille Digt, han kalder 
Sdf~ Dependence. 

Syg i Sindet af at spørge evig, 

hvad jeg er og burde være, her 

jeg i Skudens Forstavn staar, som styrer 

over Havet frem ved Stjærneskær. 

Og et Blik af heftig Attraa sender 

jeg til Stjærnerne og over Hav: 

„I, som har mig trøstet fra min Barndom, 

trøst og sval mig, til jeg naar min Grav. 

„Grib endnu en Gang, I Stjærner, Vande, 
i mit Bryst med mægtigt Trylleri;' 
lad mig, mens jeg stirrer paa jer, føle 
Sjælen blive stærk og stor som I." 

Fra den dybe, stjærnesaaede Hvælving, 
over Havets klare Glimmersti 
kom i Nattevindens Susen Svaret: 
„Vil som dem du være? Lev som de. 

„Uskræmt af den døde Tavshed om dem, 
urørt, hvor end deres Blik naar ned, 
ikke de af andre Væsner kræve 
Lykke, venlig Trøst og Kærlighed. 

„Glade skinne Stjærnerne, og Havet 
ruller glad i Ma anens Sølvglans frem; 
ti de leve i sig selv, og andre 
Sjæles Feber piner ikke dem. 

„Af sig selv begrænset, lidt bekymret 
om, hvordan Guds andre Værker er, 
gydende hver Kraft i eget Arbejd, 
naa de til det stærke Liv, du ser." 

Luftfødte Stemme! i mit eget Bryst 
har før jeg hørt den samme strænge Røst: 
„Vær blot dig selv for Alvor: hvo som lærte 
sig selv at finde, misted al sin Smerte/ ») 

*) Oversat i „Nær og Fjærn", Nr. 407. 

En kyndig Iagttager vi] let kunne se, at vi her ere paa 
engelsk Grund, at vi befinde os i Wordsworths Fædreland. Og i 
Virkeligheden er der i Arnolds Poesi, ved Siden af Indflydelsen 
fra den græske Antik, en dyb Indflydelse fra og en nøje Tilknyt- 
ning til Wordsworth. Vi genfinde hos Arnold den hos Words- 
worth saa stærkt fremherskende Betragtning af Naturen som en 
Magt , der umiddelbart griber ind i Menneskesjælen med en 
lutrende, opdragende eller ligefrem belærende Ævne. Og den 
ejendommelige Sammenflyden hos Wordsworth af Naturfølelse eller 
en anden Stemning eller en ydre Begivenhed med en stille Tanke- 
strøm, en Sammenflyden, som, hvor den naar højest hos ham, kan 
frembringe en diamantklar Poesi af det reneste Vand, medens 
til andre Tider de digteriske Bestanddele kunne falde fladt og flovt fra 
hinanden og skille sig ud fra hinanden som skørnet Mælk, — denne 
Sammenflyden findes ogsaa hos Matthew Arnold. Det Element 
af Tanke, hvormed Wordsworths Digtning er mættet, har draget 
et saa tankebevæget Sind som Arnolds stærkt til sig. Begges 
Poesi er ofte og i høj Grad en ejendommelig Tankepoesi, en 
Poesi af en vis rolig, kraftig, fast udhamret Art, hvor Følelsen ikke 
bryder frem med nogen umiddelbar Lidenskabs Styrke, hvor Fan- 
tasien ikke skyder nogen høj Flugt i det poetiske Udtryks Orna- 
mentering, men hvor alt mere beror paa en energisk Fastholden 
af den digteriske Tanke, hvor Følelsen i bunden Varme har, hvad 
den fattes i Lidenskab, hvor Fantasien i intensiv Styrke ejer, 
hvad den mangler i Flugt, og hvor Rytmen, i Samklang hermed, 
oftest er simpel og jævn. Og Matthew Arnold, der selv er saa optagen 
afSpørgsmaalet om, hvorledes vi skulle leve, har i Wordsworths Poesi, 
der er gennempløjet af de samme Spørgsmaal, fundet en beslægtet 
Jordbund. Ti ogsaa i Arnolds Digtning, som i hans Kritik, findes der 
en stærk Dvælen ved moralske Ideer, ved Spørgsmaal, der dreje sig 
om de Vilkaar, hvorunder Livet leves eller bør leves. Og jeg 
tager næppe Fejl, naar jeg med Hensyn til dette Hangs alminde- 
lige Fremhersken, foruden at pege paa Indflydelsen fra Words- 
worth, viser hen til Faderens Indflydelse paa Sønnen. Jeg vil nu 
ikke sige, at det altid lykkes Matthew Arnold, hvis Skildring 
er saa skarp og nøje, at give sine Tankedigte et tilstrækkelig 
klart og skarpt Udtryk. Dog lykkes det ham langt oftere, end 
det mislykkes. Ikke heller vil jeg paastaa, at han altid i sin 
Poesi undgaar en noget gold Gyngen frem og tilbage fra Tanke 
til Tanke, fra Tvivl til Tvivl. Men oftere udgaar der dog som 

Resultat af Tvivlens Svingninger en fremadskridende Bevægelse, 
ligesom Pendulets Gyngen tvinger Viseren frem. 

Det er interessant at se Udtalelser af Arnold om Words- 
worth. De findes baade i Prosa og Poesi. Der er overhovedet i 
Arnolds Poesi et lille Omraade, hvor Kritikeren gaar op i og 
fortsættes af Digteren, hvor hans kritiske Sans og Finfølelse for- 
ener sig med digteriske Egenskaber til Frembringelse af poetisk 
følte og formede Domme om og Værdsættelser af Literaturens 
Skikkelser og Gang 1 ). Om Wordsworth har Arnold for faa Aar 
siden skrevet en Prosaafhandling som Fortale til et Udvalg af 
hans Digtning, som Arnold har foretaget, og ved hans Død i 
1850 skrev han et overordentlig smukt Mindedigt over ham 
(Memorial Verses). Han sætter i Prosaafhandlingen Words- 
worth s poetiske Storhed i den Styrke, hvormed han føler den 
Glæde, som Naturen og de simple, elementære Følelser og Pligter 
give os, og i den Styrke, hvormed han i sin Digtning peger paa 
denne Glæde og faar andre til at dele den. Og han siger i 
Mindeversene følgende Ord om den gamle Digter-Eremit. 

„Han fandt os, da Tiden havde bundet vore Sjæle i sin sløvende Magt; 
han talte og løste vore Hjærter i Taarer. Han lagde os, som vi laa ved 
Fødslen, paa Jordens kølige Blomsterskød, Smil brød frem fra os, og vi fik 
Lindring ; Højene vare rundt om os, og Luftningen gik atter over de solbelyste 
Marker; vore Pander følte Vinden og Regnen. Vor Ungdom vendte tilbage; 
ti paa Aander, der længe havde været døde, Aander, der vare fortørrede og 
tæt sammenfoldede, udgødes den tidlige Verdens Friskhed. a 

Man vil se, at disse smukke Linjer i Tankegangen stemme med 
Prosaudtalelserne, kun at de særlig dvæle ved Naturfølelsen 
og stærkere fremhæve det lægende, beroligende Element hos 
Wordsworth. Det var ganske deri samme forfriskende og lægende 
Virkning, som Stuart Mill i sin Selvbiografi fortæller, at Words- 
worth havde paa hans Sind, da han i en Periode af sin Ungdom 
var nedsunken i modløs Slaphed og Fortvivlelse, og hvad der ogsaa 
særlig gjorde Indtryk paa Mill, var den Maade, hvorpaa i Words- 
worths Poesi Naturen paavirker Tanke og Følelse 2 ). Det, som 
Arnold altsaa særlig betoner som et Kærnepunkt i Wordsworths 
poetiske Betragtning af Livet og Naturen, er Glæden, den stille, 



! ) Se Digtene Epiloyue to Lessing's Laocoon, Haworth Churchyard, Heine* s 

Grave y Stanzas in Memory of the Author of Obermann. 
a ) John Stuart Mills Levned. Paa Dansk ved Vilhelm Arntzen. S. 149—52. 

blidnende Glæde. Og det forholder sig ogsaa saaledes, at den er 
et fremtrædende Hovedtræk deri, hvilket ganske vist — hvad 
Arnold heller ikke mangler Blik for 1 ) — kun sker paa Bekost- 
ning af omfattende Syn hos Wordsworth , kun ved, at han lige- 
som skubber til Side og Ijærner fra sin Horisont store Masser af 
Livet. For Arnold selv som Digter var derimod, som vi saa\ 
den Ejendommelighed i Naturen, der væsentlig greb ham, dens 
Ro, for ham var den inderste Hemmelighed i Universets store 
Liv Freden *). Og denne Fred mister tit for ham Glædens Sollys, 
den bliver ofte skyggekølig, graa. noget hærdet gennem Resigna- 
tion. Det hedder udtrykkelig i Digtet Resignation, at det stumme 
Grønsvær, hvorpaa der trædes, at de alvorlige Høje, Strømmen i 
sit stadige Fald, de sælsomt indristede Klipper og den ensomme 
Himmel synes ham at taale snarere end at glæde sig. At 
det synes ham saa, vil jo blandt andet sige, at hans eget Sind 
er særlig egnet eller har særlig formet sig til at modtage dette 
Indtryk, at han ofte over for Livet har staaet med en Resigna- 
tion, der har farvet hans Sjæl og opfyldt den, saa den sfundum 
kan være tilbøjelig til at se det samme i Naturen, som gennem- 
trænger den selv. Vi staa da nu her ved de mere direkte Spørgs- 
maal om, hvilke Erfaringer Arnolds Digtertemperament har ud- 
viklet sig over, hvad Indhold det har, hvilke Ideer det rummer, 
paa hvad Maade det ser paa Livet. (Sluttes). 

Adolf Hansen. 



•) But Wordsworth' s eyes arrrt their ken 

trom half of human faU. (Staneas in Memory of th* Author of Ober- 
mann). 

a ) That general life, which does not ctase, 

Whose secret is not joy , but peacs. (Resignation). 

Stanley har tre Gange forsøgt at erobre den sejlbare Del 
af Mellem-Kongo, og dette er endelig lykkedes ham. Allerede 1883, 
kort efter at have sat den første Dampbarkasse i Vandet ved 
Leopoldville, gik han øster paa. Her, op mod Bolobo, udvider 
Kongo sig til en mægtig, flere Mile bred Strøm, overlæsset af Øer, 
men malerisk set bevarer Flodlandskabet sin tidligere Karakter. 
Det har skønne Enkeltheder uden pittoresk Virkning som Helhed, 
ti for at give en saa mægtig Vandaare Relief trængtes til en 
Ramme af Alper. — Han anlagde en Station ved Msuata nær 
Kvangos Munding, et betydeligt Stykke af denne Biflod besejledes, 
en bassinagtig Udvidelse af Wabuma, Leopold den andens Sø, 
opdagedes, men Stanleys nedbrudte Helbred og hans utilstrække- 
lige Proviant forsyning tvang ham til at vende om og søge hjem 
til Evropa. I Begyndelsen af 1883 gentog han Forsøget med større 
Midler og naade da frem til Ækvator. Flere vigtige Stationer an- 
lagdes fra Bolobo nord paa, han opdagede en ny Sø, Matumba, 
hvis Beliggenhed dog endnu er meget usikker; men atter maatte 
han vende tilbage, og først i August i Fjor havde han saa mange 
Dampskibe, en saa stor væbnet Magt og saa megen Proviant, at 
han kunde møde alle Eventualiteter og stille sig uafhængig af 
Bækkenets Befolkning. Uheldigvis tilhører dette Afsnit af Stanleys 
Virksomhed endnu ikke Historien. Han eller vel snarere hans 
Mandatarier have fundet det stemmende med deres Interesser ikke 
fuldt ud at offentliggøre hans Indberetninger og Iagttagelser, og 
det Hemmelighedskræmmeri, der altid har klæbet ved det belgiske 
Selskab, træder ingen Steder frem i et uheldigere Lys end her. 
Om hans senere Rejser foreligge kun nogle Brevnotitser og en 
tør, skematisk Oversigt, udgivet af L'Institut national de Géographie 

1 Brussel. End ikke Flodløbets sande astronomiske Beliggenhed 
er bleven bekendt i Evropa, det ovennævnte Institut har kun 
udgivet et raat Croquis, og Stanley Pool er det eneste Fikspunkt, 
der haves fra disse Dele af Strømmen. Dette er saa meget mere 
uheldigt, som det af mange Ting fremgaar, at Stanleys oprindelige 
Kaart er fuldt af Unøjagtigheder og Fejl og ikke kan lægges til 
Grund for videnskabelige Slutninger. 

Den 24de August 1883 forlod Stanley sit Hovedkvartér, 
Leopoldville, paa Damperen »En Avant«; ved Msuata sluttede sig 

2 Dampere og en større Baad til Ekspeditionen, og Rejsen gik 
derefter til Bolobo, hvor han fastholdtes i nogen Tid, da Bajan- 
serne, en derboende Folkestamme, havde rottet sig sammen og 
afbrændt Stationen. Det lykkedes ham hurtigt at tilvejebringe 
rolige Forhold og allerede den 20de September naaede Ekspeditionen 
Luk o 1 el a paa Flodens venstre Bred, hvor en ny Station anlagdes. 
Paa sin anden Rejse havde han anlagt sin østligste Station om- 
trent paa det Punkt, hvor Floden første Gang skærer Linjen, og 
ved denne, Ækvatorialstationen, lagdes nu den sidste Haand paa 
Udrustningen og en betydelig Proviantforsyning toges om Bord. 
Den 17de Oktober sejlede han øst paa med Løjtnant Roger og 
68 Mand og hurtigt nærmede han sig Skuepladsen for sine mest 
forbitrede Kampe i 1876—77, men baade i Bangala og Rubunga, 
Flodens nordligste Punkt, mødtes han nu af venligsindede Stammer, 
der hurtigt indlode sig i Handelsforbindelser med ham og afstode 
betydelige Landstrækninger til Stationsanlæg. Den 15de November 
naaedes det med saa megen Spænding imødesete Punkt, hvor den 
mægtige Biflod Aruvimi falder i Kongo. Her er Menneskeædernes 
Land, Koruru; her bor en talrig, krigersk og kunstfærdig Befolk- 
ning, og her udholdt Stanley 1876 det voldsomste og blodigste 
Slag paa hele Rejsen. Men desuden er Aruvimi for Tiden Verdens- 
delens mest interessante hydrografiske Spørgsmaal. Er denne Bi- 
flod Schweinfurts Uelle, hin mægtige Strøm, der Syd for ægyptisk 
Sudan strømmer imod Nordvest uden at nogen har fulgt dens 
Underløb, eller kommer den Ira andre, hidtil ganske uberørte Egne? 

Den 15de November lagde Stanleys Dampbaade sig for Anker 
paa Flodens højre Bred ud for Landsbyerne. Ogsaa nu hørtes den 
store Krigstrommes Larm, atter dækkedes Bredden af væbnede 
Krigere, men ingen Krigskanoer lode sig se, og efter en Times 
Afventning af Begivenhederne løb Skibene under Damp op i 
umiddelbar Nærhed af Byerne. Det ukendte Syn, Røgsøjlerne, 

Hjulenes Plasken og Vandets Brusen, holdt Lanserne tilbage, og 
der var ikke længere Tale om Kamp. Efter en kort Underhandling 
var Freden sluttet, og Stanleys Mandskab kunde opslaa sin Nalte- 
lejr i Byen. 

Derefter søgte Ekspeditionen at besejle Aruvimi. Stanley 
har altid hævdet, at denne Flod er Uelle, og han anfører en Række, 
for øvrigt svage Grunde for at bevise dette, men hans Sejlads 
standsedes allerede efter 3 Dages Forløb paa 2° 13' n. Br. af 
Strømhvirvler, uden at det lykkedes ham at løse Spørgsmaalet. 
Hans Opfattelse strider desuden bestemt imod de nyeste Forsk- 
ninger i Sudan, baade den russiske rejsende Dr. Juncker og 
Englænderen Lupton Bey mene, at Uelle løber til Chadsøen, det 
geografiske Selskab i London har for nylig udgivet den sidstes 
Kaartskizzer og indtegnet Uelle og Aruvimi som to helt forskellige 
Strømme, i Fastlandets geografiske Kredse næres den samme An- 
skuelse, men uheldigvis kan Spørgsmaalet ikke løses, fordi Stanleys 
Længdeangivelser ere usikre, Kongokaartet utilforladeligt, og Dr. 
Junckers og Luptons Kaartomrids uden astronomiske Fikspunkter. 

Siden Stanley første Gang besøgte disse Egne, er der ind- 
traadt en stor Forandring i deres Samkvemsforhold. Afrikas 
Svøbe, de arabiske Slave- og Elfenbenshandlere, ere naaede derhen 
og have begyndt deres ødelæggende Jagt. Da Stanley den 23de 
November i Fjor sejlede øst paa fra Aruvimi mødte han en hel 
Stamme, 1000 Kanoer tæt besatte af Flygtninge, der søgte sig et 
nyt Hjem, efter at deres Byer ved natlige Overfald og Slagterier 
vare blevne ødelagte og tomme Slavejægerne vare Arabere fra 
Nyangve, der synes at være fulgt efter i den dristige rejsendes 
Fodspor og at udstrække deres blodige Hænder til stadig større 
og større Dele af det ulykkelige Land. — 

Den 1ste December naaede Ekspeditionen uden Uheld Stanley- 
faldene, Rejsens Endemaal, og her anlagdes paa en høj sund 0, 
Vana-Rusani, Selskabets østligste Station. I stor Hast opførtes 
Husene, Haverne anlagdes, Proviant skaffedes til Veje, og Ingeniør 
Bennie med 30 Zanzibar- og Haussanegere lodes tilbage som Be- 
sætning. Samtidig afsendtes et Bud til den østafrikanske Station 
Karema ved Tanganjikasøen for at give Meddelelse om den ny- 
oprettede Station, og saaledes var »den hvide Linje gennem den 
mørke Verdensdel« fuldendt, fra Kongos Munding til Zanzibar- 
kysten ligger en Række Stationer, der vel ikke endnu have nogen 
kommerciel Betydning, men som Støttepunkter for Missionæren, 

som Udgangspunkter for den geografiske og naturhistoriske Gransk- 
ning, som Tilflugtssteder for de forfulgte betegne det største Frem- 
skridt, vore Dage have set i Centralafrika. Stanleys sidste Rejse 
op imod Strømmen har langt fra den novellistiske Interesse, som 
den spændende Odyssé, han udførte 1876—77 i omvendt Retning, 
men den lover langt mere for Videnskaben. Næsten ved hver 
større Biflod i Kongobækkenet har han nu Støttepunkter, Landet 
er roligt, Befolkningen anerkender hans Magt og søger Voldgifts- 
kendelser eller Beskyttelse i hans Stationer, og unge Videnskabs- 
mænd som H. H. Tohnston og Løjtn. Giraud have allerede vist, 
hvilken Betydning saadanne Støttepunkter have. og hvilke Resul- 
tater, der kunne naaes, naar Granskeren kan færdes i Ro og Mag 
ved det ukendtes Grænser. 



I Afrika glider den tropiske Regn regelbunden med Solen 
op og ned over Kontinentet fra Kapkolonien til Saharas Sydgrænse. 
Kun over et smalt Bælte omkring Linjen, fra Ogovés Munding til 
Viktoria Nyansa, er det Regntid hele Aaret igennem, men herfra 
aftager denne Nord og Syd paa saaledes, at Unjoro (2 Gr. n. Br.) 
har 10, Gondokoro 7, øvre Nil 5, Chadsøen 3 og Saharas Sydrand 
(20 Gr. n. Br.) 1 Maaneds Regn. Imod Syd gennemløbes en lign- 
ende Skala. Hele Mellem-Kongo, Flodens store nordlige Bue, til- 
hører det ækvatoriale Regnbælte med Nedbør Aaret rundt selv i 
vore, Sommermaaneder, da Solen er længst imod Nord. Regnen 
naar sine Maxima omkring Foraars- og Efteraarsjævndøgnene, og 
Flodflommen retter sig derefter. Ved Yellala stiger Kongo fra d. 
10de September til den :23de December (9 Fod) og' fra den 1ste 
Uge af Marts til Stutningen af Juni (2 1 /* F.). Dybere inde i 
Landet falde disse Momenter noget forskellige. Den sydvestlige 
Del af Floden, hvis Vejrlig stærkt paavirkes af Atlanterhavet, 
ligger uden for den stadige Regn. Ved Kongomundingen regner 
det i Maanederne November- Docember og Februar- Maris med 
Tørke i Januar, omkring Stanley Pool begynder Regnen i Oktober 
og varer uden indskudt Tørke til den iKMe Maj. Allerede ved 
Bolobo begynder den stadige Regn og den tropiske Skov, disse 
uadskillelige Fæller i Centralafrika. I Almindelighed have vi meget 
overdrevne Forestillinger om disse Egnes Regnmængder, der, saa 
vidt de ere kendte, synes at bevæge sig mellem 50 og 80 Tommer, 
om Aarstidsskifterne og Væxtperioderne, der nærme sig meget 

mere til vore Forhold, end den almindelige Forestilling er tilbøjelig 
til at antage. Vegetativt set gives der i Afrika en Vinter, en 
Vaar og Sommer som hos os, men det er vanskeligt — siger 
Johnston — at bibringe Folk den rette Forestilling om det trop- 
iske Landskabs Udseende i den tørre Tid. Mange flere Træer, 
end vi ere vante til at forestille os i vore tilfantaserede Landskabs- 
billeder, fælde Løv, og naar en Maaned er gaaet efter den sidste 
Regn, har en afrikansk Skovskraaning meget af Vinterens Øde 
over sig. Den prægtige Boabab, tidligere en hel Løvverden for 
sig, forvandles til et Virvar af nøgne Kviste, og Jorden dækkes af 
faldende Blade; andre Træer staa gulnede, fortørrede og hensygn- 
ende, om de end beholde Løvet. Blomsterfloret, dé sarte Klynger 
af Farver og Vellugt, de spraglede Mos- og Svampetæpper, de 
krybende Bregner og klatrende Lycopodia, alt hvad der skænker 
Landskabet Yppighed og Farve, forsvinder og erstattes af gule 
Stilke, sammenskrumpede Frugtskulper eller af visse frastødende 
Vækster, kødfulde, sært opsvulmede, forvredne, tornede Ting, der 
synes at trives, naar alt andet visner. Det høje Græs ligger 
gulnet og nedslængt eller forvandlet til Askehobe. 

Men den tørre Tid er kun en Hvile, i hvilken Naturens 
overanstrængte Kræfter atter samles. Og er der en Vinter i Afrika, 
saa er der ogsaa en Vaar, et Foraar fuldt af Haab og Forjættelse, 
af overstrømmende Grøde. Den første Regn er sjælden langvarig 
eller voldsom, men den gennemvæder Jorden. De udtørrede Bække 
flyde atter, og Floderne svulme. Saa komme Myriader af Blomster! 
De haardeste, mest forbenede Buske bryde og knoppes, frastødende 
Evforbier, tornede Akasier, apoplektiske Boababs faa pludselig Liv, 
og dette Liv skaffer sig Udtryk i overdaadige, véllugtsvangre 
Blomsterklaser. En Verden af Farver fylde Skovene, Sletterne, 
Moserne, de stenhaarde Klippesider og Bjærge. . Slanke Orkideer, 
stolte af deres uforlignelige Skønhed, skyde op langs Flodsiden, 
Cannas og Amomums fylde Skovlysningerne. De højeste Træer — 
haarde, alvorsfulde, forretningsmæssige Aaret igennem — udfolde 
i en 14 Dages Tid et saa pludseligt og heftigt Blomsterfyrværkeri, 
som skammede de sig over denne Svaghed. Selv Græsarterne 
gøre Forsøg i det beskedent skønne. Fuglene bygge, Skrædder- 
fuglene hænge deres Reder op paaGræsstraaene langs Strømmen, 
den larmende Fiskeørn afslutter hurtigt et »sjælløst Frieric, Duerne 
kurre, og muntre praktiske Papegøjer faa travlt med deres Reder. 
I stille Aftener ses Flodhestemamaen med sin spæde, lyserøde 

Unge vade i Land for at tilbringe Natten paa en i Fred for de 
afskylige Krokodiller, hvis egne Unger netop ere i Færd med at 
krybe ud af Æggene og løbe Spidsrod mellem deres utallige 
Fjender — Storkene, Ibisserne, Ichneumons — ja efterstræbte af 
deres egne unaturlige Fædre, der ikke ynde store Familier. — 

Vaaren glider over i Sommer, og saa følger nogle Ugers 
bedaarende Ensformighed. Regnen mindskes, og paa Skønhedens 
Tinde staar Naturen stille i sød Selvbeskuelse. 

Da farer Stormkongen hen over Skoven. Luften svangres 
af Elektricitet, Skyerne taarne sig op med Stormens II, Tordenen 
drøner, og Regnen styrter ned i sønderbrudte Strømme, ikke 
længere den milde Genopvækker af en stivnet Jordbund, men den 
haardhaandede Ødelægger af skrøbelig Skønhed. Hvor Johnston 
forstaar at male disse Oprør over den brede Strøm. Skydannel- 
serne, der i nogle Minutter med fantastisk Hastværk fylde den 
halve Horisont, deres snehvide Hoveder, deres II, Lynenes Zigzag, 
Stilheden over den mægtige Flod, der ligger som et Baand af 
smæltet Sølv, indfattet i palmesmykket Ramme, Angsten, Forvent- 
ningen, der gaar forud for Oprøret, og saa Udbruddet selv, der i 
sit første Anslag synes at indlede en storartet Naturkatastrofe, 
Farveovergangene, Stormen, den brusende, faste, fremadskridende 
Mur af Regnbundter, der næsten virke kvælende i Anløbet. — 
Eller Mellemrummene mellem disse Udbrud, hvor Naturen lig en 
lidenskabelig Kvinde synes at angre sin egen Vildhed. Himmelen 
er da et svagt, falmet Blaat, Landskabets Farver taageslørte og 
milde, og gennem en gylden Skumring, medens Palmeøerne synes 
at flyde paa Strømmens Guld, og store Fugle med tunge Vingeslag 
søge til deres Hjem hinsides Floden, glider Dagen langsomt over 
i den begsorte Nat. 

Alnaturen hidses af den brændende Sol. Den hede, væde- 
tunge Luft aander umættet Begær; Planteverdenen raser i vege- 
tative Orgier, alt er yppig Sanselighed, feberglødende Attraa. 
Flodhestens støjende Elskov og Krokodillernes Hyl fylde Nattens 
Stilhed, og selv Mennesket drages ind i disse Udskejelser. Det er 
Høst, Frugterne indsamles, Sukkerrøret skæres, og af dets Safter 
gæres en berusende Drik, der fremkalder mangen vild Udsvævelse. 
Det er paa Tide, at Naturen selv lægger sin stærke Haand paa 
Oprørerne; den udskejende Verden maa renses med Ild. Saa 
standser Regnen, Jordbunden tørres, Floderne svinde, overskyllede 
Øer komme atter til Syne, Damme og Søer forsvinde; hurtig 

tilbereder den altid brændende Sol Lutringsbaalet. En Dag kastes 
en Brand ind i det fortørrede Græs, Flammen slikker op ad det, 
Vinden griber den, og et frygteligt Ildhav styrter frem paa dens 
Vinger saa hurtigt, at medens Græsset forvandles til Aske, gør 
det ikke stort andet end svide Træerne. — Atter gaar Naturen 
ind i Vinterhvile. 

Naturligvis er et saadant Klima vanskeligt, selv om det 
langt fra er saa usundt som mange Egnes paa Guldkysten eller 
omkring Niger. Boma, omgivet af alluviale Moradser og Man- 
grovesumpe, er Flodens usundeste Plads, og her hersker Portu- 
gisernes »Febre perniciosa« eller den ondartede afrikanske To- 
dagesfeber. Men oppe paa det indre Sletteland, oven over Kyst- 
bjærgene, er Klimaet mere behageligt og næsten sundt, selv for 
Evropæere. Selvfølgelig kræver det stor Forsigtighed og megen 
Selvbeherskelse, den rejsende maa rette sig efter Livets Betingelser 
i disse Egne, og uden dette bliver Vejrlaget en Minotaur, der 
aldrig kan faa nok af hvide Mænds Kød. I disse hede og vaade 
Skove virker Naturens Kræfter voldsomt og pludseligt, alt er for- 
ceret, alt styrter frem imod Climax og Krise, og hvad der i Ev- 
ropa vilde være tilgivelige Uregelmæssigheder, forvandles i Afrika 
til dødbringende Fare. En alt for stærkt tilfredsstillet Madlyst, en 
uforsigtig Brug af Alkohol, en letsindig Spaseretur, utilstrækkelig 
beskyttet mod den brændende Sol, kunne betyde Død og det Død 
paa Stedet eller efter en kort, hidsig Kamp. — Vejrligets største 
Fejl er den voldsomme Dampudvikling. Selv i den tørre Tid, uden 
egentlig Nedbør, er Luften mættet af Væde, Morgen- og Aften- 
timerne indledes med en tæt, hvid Taage, Portugisernes »Ca- 
cimbo«, Guineakystens »Røg«; denne hænger som lave Skyer over 
Landskabet, og den klamme Luft overrisler alt med en tung Dug, 
som dog forsvinder i Regntiden, hvis Morgen- og Aftentimer sæd- 
vanlig cre lyse og klare. 

Centralafrika vil vanskelig nogen Sinde blive et virkeligt 
Hjem for Evropæere. 



Kongobækkenet bebos af Bantustammer. Denne Race 
dækker en Tredjedel af hele Verdensdelen, fra Cameronfloden i 
Guineabugten i Vest og fra Viktoriasøen i Øst helt ned til Kap- 
landet. Den er, for saa vidt som vi kende den, saa ensartet, at 
det væsentlige, der kan siges om én Klan, gælder om alle de 

andre. Legemsbygning, Hudfarve, Sprog, Sæder og Idékredse, 
Redskaber, Vaaben og Ornamentik spille inden for en fælles 
Grænse. Svahilifolket ud for Zanzibar ligner Angolenseren, 
Vagandasproget i Kong Mtesas Rige lyder de samme grammatiske 
Love som Bakongostammens ved Set. Salvador paa den modsatte 
Side af Verdensdelen, og Stanleys østafrikanske Ledsagere kunde 
til Nød gøre sig forstaaelige for Stammerne langs den mægtige 
Strøm. Dette store sydafrikanske Folkelegeme adskiller sig saa 
vel fysisk som sprogligt skarpt fra Nordens Negere og kamitiske 
Folkeslag og fra Sydens Hottentotter-Buskmænd. Som Regel er 
Typens Skeletbygning, særlig Hjærneskallen , smækrere end vor. 
Skulderpartiet og Armene ere stærkt udviklede, medens Benene 
ere forholdsvis svage og uden kraftig Læggedannelse. Individet 
er magert, det har den hvide Mands Højde, men langt fra hans 
Vægl. Hudfarven gennemløber alle Afskygninger fra det mørkeste 
til det lyseste brunt, gennemdæmret af rødt, men helt sorte 
Mennesker findes lige saa lidt her som noget andet Sted i Verden; 
strængt taget ere »hvide« og »sorte« kun overdrevne Talemaader. 
Klædningens Grundelement er den firkantede »Panno« af Katun 
eller Græsstof, fastholdt om Lænderne af Hoftesnoren. Hos 
Mændene hænger dette Skørt i Folder ned ovfT Benene, hos 
Kvinderne knyttes dets Snipper op over Brystet, der sjælden 
bæres til Skue. I Kystegnene smykke Høvdingene Overkroppen 
med aflagde evropæiske Husar- og Admiralsuniformer, medens 
Panno'en og de nøgne Ben stikke ud for neden og danne Karika- 
turer, der vilde gøre Virkning i et Panoptikon. Paa mange Steder 
i det indre forsvinder ?elv Panno'en og kun Hoftesnoren bliver 
tilbage. Kvinderne gaa nøgne i Hjemmet, og naar de gaa 
ud, stikke de nogle friske Maniokblade i Snoren. I de tropiske 
Egne ere Klæderne mere til Pynt end til Beskyttelse. Tatovering, 
Sminkning, Farvning og andre Hudprydelser ere i Brug tværs 
gennem Verdensdelen. 

I naturlig Intelligens synes Bantuen at staa over de fleste 
Naturfolk, og i selvisk Snedighed over^aar han selv den alminde- 
lige Europæer. Den sydafrikanske Mand beherskes ikke af moralsk 
udviklede Følelser, men af en særegen Fetishfrygt for det onde, 
som han søger at berolige ved sofistiske Kneb og diplomatiske 
Krogveje. Han er Positivist til Neglespidserne, praktisk, materiel, 
utilgængelig for genstandsløst Sværmeri, uden supranaturalistiske 
Tendenser, uden andet Navn for Gud end Himmelen, det blaa, 

med ringe Sans for Ære og Værdighed. Han er meget modtagelig 
for Farver, Pragt og Skønhed, hans Sprog har et Ord for dette 
Begreb, om end hans Handlinger, selv i Livets ømmeste Forhold, 
bestemmes ud fra rent praktiske Synsmaader. Hans Hovedlidenskab 
er at behage og besidde. Hans Religion, for saa vidt han har 
nogen, hviler ureflekteret paa Naturgrunden i Mennesket, paa 
Angstfølelsen, paa Længselen og. Fantasien, uden at han har for- 
maaet at bygge et teologisk System op af dette Materiel eller at 
udforme moralske Pligtbud. Han er Fetishdyrker, det vil sige, 
hans Religion er Naturmystik. Hans Affekter ere heftige, over- 
fladiske og voldsomme, de jage som Tropernes Skyer i forvirret 
Il hen over hans Sind med lidenskabelige Udladninger, der hurtigt 
glemmes. Hans Tilværelse er vegetativ. Han fødes, vokser, om- 
skæres, forplanter Slægten, ældes og dør, uden at Opdragelse, 
Skole, Kald eller andre Kummerligheder faa Magt over ham. 
Han har ingen Historie, faa Minder, næppe nok en Tidsregning. 
Hans Liv er som Skovenes Liv. Store Ulykker og voldsomme 
Slag ere snart skjulte og glemte, og dybtgaaende Følelser ere 
ikke til, ti de forbiilende Sorger og Glæder sætte intet Mærke i 
den tomme Sjæl, der aander, tænker og handler kun for Nuet. 

Bantuen ældes hurtigt. 60, højst 65 Aar, er Livets sæd- 
vanlige Grænse, og der ses kun faa gamle Folk iblandt dem. De 
kende kun lidet til Sundhedspleje. Alt er Fetish, al Sygdom er 
onde Aanders Værk og fordrives ved Besværgelser, Paakaldelser 
og Larm. Naturen kaarer sine stærkeste Børn, og de svage og 
vanføre overlades uden Modstand til Døden. De fysisk stærke 
ere derfor i Flertal, men, ligesom til Gengæld, sikre de snedigste 
sig det største Antal Kvinder og efterlade den talrigste Børneflok. 
Landsbyens Troldmand, Nganga'en, er som oftest en frastødende, 
tit en svagelig Person, men et Blik fra hans skarpe Øje fortæller 
tydeligt om, ved hvilke Midler han behersker sine senestærke 
Naboer. Selvfølgelig har han det største Harem og den største 
Efterslægt. 

Saaledes er i store Træk det Billede, som det sidste Tiaars 
Rejseliteratur giver af den vestafrikanske Bantu. Men de fleste af 
disse rejsende have kun iagttaget Kystbefolkningen, og med vort 
stigende Kendskab til de indre Stammer turde det allerede nu vise 
sig nødvendigt at give dette Billede et dybere, mere aandigt 
Relief. Kystbefolkningen i hele det hede Vestafrika er en udartet 
Slægt, og den rejsende maa op over Randbjærgene for at møde 

Racens fuldlødige Repræsentanter. Kystklimaets Febermiasmer 
virke degenererende, gennem Aarhundreder har den hvide Mand 
været disse Egnes Svøbe, Stammerne ere ved Slavejagterne blevne 
sammenblandede, fordrevne, oprevne og udslettede, og endnu i 
vore Dage — fortælle de portugisiske rejsende Capello og lvens — 
indgyder Evropæerens uventede Tilsynekomst en usigelig Rædsel, 
ja, selv Husdyrene gribe Flugten ved Synet af de blege Ansigter, 
hvis Griskhed have forvandlet disse Skove til Morderhuler. Muligt 
er det ogsaa, at Stammerne paa deres Vandring fra det nordøstlige 
Bantu fokus paa Kystlandet have mødt en Urbefolkning af Negere 
og blandet sig med den. I det mindste ved Kongomundingen, 
omkring Kabindo og Loango, synes to forskellige Typer at leve 
Side om Side. Den ene — Bantuen — er slank, velvoksen, med 
smaa velskabte Hænder og Fødder, smukke Træk, høj, tynd 
Næse, Skæg, Mustacher og yppig Haarvækst. Den anden har en 
løs, slet tømret Figur, plumpe Fødder, højtsiddende Lægge, til— 
bagevigende Hage, opsvulmede Læber, intet Skæg, Haaret kort og 
uldkruset. 

Det vilde være ubilligt at dømme Kongofolkene efter 
Stanleys Beskrivelser. En Mand, der lige har løbet Spidsrod, er 
sjælden i Stand til at fælde en upartisk Dom over sine Bødler, og 
Odyssevs er hverken den første eller den sidste, der har omdannet 
menneskelige Modstandere til Kykloper. »Gennem det mørke 
Fastlande er i denne Henseende ikke andet end en lidenskabelig 
Pamflet, saaledes som en Mand nødvendigvis maatte skrive den 
efter et 1U00 Miles Løb for Livet. Stammerne langs Kongo ere 
en Samling Uhyrer, deres Feltraab er »meatc, »meaU ! — Menneske- 
kød! De ere Verdensdelens Menneskeædere par excellence, men 
det gaar med denne berygtede Race, som det gaar med det 
meget omtalte Dværgfolk: ingen véd ret, hvor de have hjemme. 
Johnston, der har været i den heldige Stilling paa én Gang at 
kunne nyde godt af Stanleys senere Erfaringer og af sine egne 
sympatetiske Iagttagelser, giver dem et helt andet Skudsmaal. 
Han besøgte i Fjor de ublandede Bantustammer mellem Stanley 
Pool og Bolobo, særlig Bajanserne, der bo helt op til Ækvator, 
Flodens Dragere og Købmænd, der vedligeholde Forbindelsen 
mellem deres nordlige Naboer Bangalenserne og Kystegnene. De 
ere kraftige og velvoksne Folk. Mange af dem minde ved Legemets 
symmetriske og sunde Udvikling og ved Hudens varmt chokolade- 
brune om antike Statuer i Bronce. De pleje Huden og Haaret 

Tilskueren. 1884. 40 

med stor Omhu, særlig dyrke de Legemets Nøgenhed, og som de 
gamle Grækere udrive de ethvert Haar, der titter frem. Kun paa 
Issen lade de Stammens frodige Haarvækst frit udfolde sig og 
sætte den op i fantastiske »Coiffures«. Næsen, Munden og Hagen 
have meget forskellige Former, men faste, stærke og retlinede 
Underansigter træffes hyppigere end negeragtige og tilbagevigende. 
Øjnene ere klare, det hvide ikke blodunderløbet, Hænder og 
Fødder smaa, Kvindebusterne fast formede og uden de hængende 
Bryster, der skæmme Kystbefolkningen; den frastødende Luft, 
der er et Særkende for saa mange afrikanske Folk, findes ikke 
hos dem. De ere venlige, muntre og meget modtagelige for 
Skønhed, kære af Farver og Musik, hengivne til Dans, der baade 
har Mening og Ynde. Deres Sanselighed er ikke skønhedsforladt 
Drift, og om end Mændene holde saavel af deres egne som af 
andres Hustruer, elske de dog deres Familie, og mangt et Stille- 
livsbillede ses i Hytterne, hvor Fader og Moder hengive sig i Leg 
med Børnene. »Jeg synes om Bajanseren« — siger Johnston — 
»der er noget aandfuldt, muntert og gæstmildt over ham, kvik og 
utvungen fatter han den hvide Mands Veje. En Mu-jansi er en 
Mand af Verden, vidtberejst og uden Fordomme og Overtro«. 
Bajanseren er i Færd med at frigøre sig for Religionens over- 
leverede Former. Medisinmanden har ingen Magt i hans Byer, 
han har faa eller ingen af Kystbefolkningens hæslige Ceremonier, 
dens Heksebrande og Giftprøver eller dens gyselige Indvielsesfester. 
De svage Rester af Fetishdyrkelse, som endnu ere i Kraft, søger 
han halvvejs at undskylde, og han er næsten uden Religion; kun 
en mild Form af Forfædre-Dyrkelse er endnu tilbage, ledsaget af 
en usikker Forestilling om et Liv efter dette, om et Skyggerige, 
hvori den hedengangne fortsætter sin Gerning. Han vil være 
modtagelig for den evropæiske Dannelse, hvis den kommer til 
ham paa rette Maade. 

De have utvivlsomt en egen, oprindelig Kultur. Deres Huse 
ere store og ret høje, delte i tre eller flere Værelser, der kunne 
betegnes som Tale-, Spise- og Soveværelse. Gulvet er ofte dækket 
med rene Maatter, og de flettede Døre kunne svinges frem og til- 
bage paa en simpel Hængsel. Deres Pottemagerarbejde, Vævekunst 
og dekorative Sans, deres Metalarbejder i Jærn og Kobber, deres 
Forsøg i Husdyrhold, deres Fangst- og Fiskeredskaber vise alle 
et stort Fremskridt sammenlignet med Kystbefolkningen. Men 
andre rejsende give lige saa gunstige Vidnesbyrd om de ublandede 

Bantustammers Dannelsesstandpunkt. Helt henne mod Øst i 
Kongobækkenet traf Pogge og Wiszmann 1882 paa Stammer, 
hvis Industri, Agerdyrkning og huslige Liv i et og alt minde om 
Bajanserne, og hvis Tilværelse hviler paa en sundere, bredere og 
mere oprindelige Naturgrund, end de ulykkelige Folkeslag, der ere 
blevne traadte under Hæl af Araberne og Evropæerne. Rundt 
omkring i sin Dagbog henstrør Johnston Smaatræk af deres 
Liv, der vise tillidsfuld Hengivenhed, varm Sympati og skøn 
Menneskelighed. I Vabuma traf han en lille sortbrun Pige med 
klare Øjne, net opsat Haar og kun paaklædt med en stor Messing- 
halsring. Tillidsfuldt kom hun ham i Møde som en anden Pokahontas, 
uden videre gjorde hun sig til hans lille Vejviser, tog hans Haand, 
førte ham omkring for at vise ham alt seværdigt og trak 
ham læmpelig ud af en fjendtlig Menneskestimmel. Da hun 
saa\ at han samlede Blomster, bragte hun ham en hel Favnfuld, 
som hun møjsommelig havde plukket, og senere trykkede hun 
3 Æg, endnu varme fra Reden, hvor hun havde taget dem, i 
hans Haand. I den samme Egn traf han og Belgieren Orban en 
gammel Høvding, der græd over sin Yndlingsslaves Lig, et 
hæsligt, røgtørret og stegt Kadaver. Da han saa' de hvide Mænd, 
greb han deres Hænder, førte dem hen til Liget og udbrød: »O, 
I som gaa hjem til Mputo, til det ubekendte, til Himmelen c — 
og han stirrede op i den blege Aftenhimmel — »ville I ikke sende 
mig ham tilbage? Send ham tilbage! Sig ham, at hans Hytte 
staar rede, at hans Hustruer ville tilberede den skinnende hvide 
Maniok, at der skal være fuldt op af Malafu (Palmevin), og at 
jeg vil slagte en Ged! I ville sende ham tilbage, ville I ikke?« 
Hvor ilde rimer en saadan Blidhed sig ikke med disse Folks slette 
Rygte eller med det tusendtungede Raab om Menneskekød, der 
forfølger Stanley langs Floden. Johnston traf i mange Byer 
Hjærneskaller og andre menneskelige Knogler stukne op i Træer, 
paa Tage o. a. St., men dette sker af religiøse Grunde eller som 
en Art Pant paa, at den afdøde skal opføre sig skikkeligt, og da 
han paa læmpelig Vis spurgte Beboerne, om de spiste Mennesker, 
blev han tilbagevist med et energisk Ve* — Ve' (nej — nej), samt 
et frygtsomt »Na Baio«? »Men du, gør duc? — 

Men hvorledes skulle disse Folk møde den frembrydende 
Civilisation? Negeren er Verdensfolkenes Ingenu. Hans Karaktér 
er præget af en uendelig Barnagtighed. Han har Hang til Snak, 
han ønsker at kaste sig selv ind i enhver Sag, og hans Naivitet, 

40* 



Digitized by Google 



612 



Kongo. 



der kan være underholdende, bliver trættende, naar man søger 
noget mere end Adspredelse. Uden Eftertanke, uden Fremsyn og 
Forsorg, uden mandige Egenskaber og Modstandsævne, upaalidelig 
og falsk bliver hans Godlidenhed kun en Fare mere. Og uden 
om sig, i Samfundet, finder han lige saa lidt en Støtte imod det 
Stød og de Omvæltninger, der true ham. 

Kongobækkenet er muligvis Verdensdelens tættest befolkede 
Afsnit. Det er et helt Mylr af Stammer og Folkeslag fra Stanley 
Pool til Nyangve. Op mod Bolobo har hver Flodskrænt, hvert 
Fremspring sin By og længere Øst paa, ved Rubanga, ved Aruvimi, 
ved Stanleyfaldene ligger Landsby ved Landsby, og Strømmen er 
forvandlet til en uendelig Canula grande i afrikansk Stil. Det er 
en fast Regel for tropisk Afrika, at overalt, hvor Evropæeren, 
Ægypteren og Araberen endnu ikke ere naaede hen, hersker Vel- 
stand og Lykke i en tæt Befolkning, og efter Stanleys sidste 
Overslag sættes Bækkenets samlede Folketal til 49 Millioner eller 
til omtrent 900 Mennesker paa Flademilen. 1 1882 gennemvandrede 
Pogge og Wiszmann Egne op mod Nyangve, der vare dyrkede 
som en Have. Ligesom i de hollandske og nordtyske Marskegne 
ligge Byerne der i langstrakte Gader, Hytte ved Hytte, Mil efter 
Mil, ja en enkelt af disse Landsbyer var 17 Kilometer lang, og 
Ekspeditionen brugte 5 Timer for at vandre igennem den. Men 
alle disse Folkemasser ere udstykkede i usle Smaaklaner. De have 
intet forenende Led, ingen Statsenhed og ingen fælles Høvding. 
Langs Kongofloden findes intet tilsvarende til Muata Ianvos store 
Kongerige, Lunda, eller til Negerstaterne længere Nord paa. Saa- 
danne Høvdinger som De Brazzas Makoko eller Bajanserkongen 
Ibaka i Bolobo herske over nogle faa 1000 Undersaatter, men 
som Regel danner enhver By en uafhængig Stat. Denne Ad- 
splittelse har lettet Stanleys Arbejde overordentligt. Han har ikke 
maattet kæmpe med en mægtig og skinsyg Centralmagt, han har 
ikke mødt noget samlende Feltraab, og det er let at følge Romernes 
vise Politik: del og hersk, hvor Delingen allerede er udført. Afvist 
i én Landsby er han bleven modtaget med aabne Arme i den 
næste, og efter 2 Aars Arbejde spiller han nu Voldgiftsmand og 
Herre langs den Strøm, der for 7 Aar siden bar hans jagede 
Kanoer. Den evropæiske Dannelse er kommen til disse Egne ikke 
som en ydmyg Tjænestekvinde, der vil hjælpe og tjæne, men som 
en storladen Høvding, der vil indgyde Ærefrygt og naiv Beundring. 
Den mørkbrune Mand, der hverken forstaar at beherske sig selv 

eller at herske over andre, har faaet en Herre, sikkerlig en stræng, 
fordringsfuld og anmassende Hersker, saaledes som vor Kultur 
altid har vist sig lige over for de svage, men muligvis dog langt 
fra den værste, han kunde faa. 

Kongospørgsmaalet angaar Millioners Ve og Vel, det berører 
to Verdensdeles politiske Udvikling og Fremtid. Vi staa som Til- 
skuere til en heftig, paatrængende Konkurrence, til en religiøs, 
politisk, videnskabelig og kommerciel Kamp, til et Væddeløb paa 
alle Livets Omraader, til et anthropologisk Eksperiment efter den 
største Maalestok. Evropas alt for frodige Energi og markedsløse 
Frembringelser trænge paa for at finde Indgang gennem den 
aabnede Kanal og for at bemægtige sig det nyopdagede Lands 
rige Hjælpekilder. Den skrappeste Egoisme og den mest ideelle 
Stræben kæmpe Side om Side med og imod hinanden: den stille 
Forsker, den byttelystne Kræmmer, Menneskevennen, Missionæren, 
Politikeren og Æventyreren tumle sig langs den store Strøm. 
Det store mellemafrikanske Folkelegeme, gennem Aartusender 
indestængt af Ørkenens Sand og Kys tegnenes Sot og Febre, er 
pludselig bleven slængt ind i Kulturens Malstrøm. De gamle 
Samfundsformer smuldre hen som Mumier, der bringes op i den 
friske Luft, og de ny ere endnu ikke til. Med rivende Hurtighed 
griber Anarki og Opløsning om sig langs Floden. Kongobækkenet 
er et »noman's land«, herreløst Gods; den første den bedste, der 
kan paatvinge det sin Vilje, den Haandfuld hvide, hvem det 
muligvis i Morgen lykkes at tilrive sig Magten i Landet, er dets 
Herre og vil gaa ind i den politiske Koncert som anerkendt 
Magt, men de 50 Millioner Bantuer, der eje Landet, have ikke 
den Art Rettigheder. Enhver evropæisk Magt, der ser sig i Stand 
til det, søger at sluge en saa stor Mundfuld som muligt. Frankrig, 
Portugal, Belgien, Holland, England og Tyskland have Interesser 
ved Kongo og søge at bringe det mest mulige ud af disse Interesser, 
idet deres Bestræbelser dækkes under velklingende Talemaader. 
Men det er ikke vanskeligt at se Sandheden tværs igennem 
Fraserne. Evropa trænger langt mere til Kongos 50 Millioner 
Mennesker, end disse trænge til os. Deres fremtidige Købeævne,- 
deres Arbejdskraft og Landets rige naturlige Hjælpekilder ere lige 
saa mange Fristelser for den evropæiske Foretagelsesaand og 
Spekulation. Den koldeste Beregning maa nødvendigvis gøre 
Evropæeren til Fredsmægler og Beskytter i disse Egne, han kan 
ikke slaa sig til Ro med Folketallets Bevarelse, han maa søge at 

forædle og udvikle disse Masser; de maa opdrages til at føle 
Savn, som vor Kultur alene kan tilfredsstille, deres vilde Stolthed 
maa dæmpes og deres barbariske Dovenskab udryddes, før de 
lære at skatte Dannelsens Goder og finde sig i dens Love. Det 
belgiske Selskab har ladet sig lede af den Art Betragtninger og 
har i faa Aar udført et kæmpemæssigt Arbejde. Det er ganske 
privat, ja, det er næsten en hemmelig Forening, det støttes ikke 
af en stor Militærmagt eller af et rigt og stort Lands Pengemidler, 
og dog vajer dets Flag nu over Landstrækninger langt større end 
nogen vestevropæisk Stat. Det behersker hele Mellem-Kongo, 
1,000 engelske Mile lange Landstrækninger langs Verdens næst- 
største Strøm, og næsten alle dens Bifloder ere i dets Haand. Det 
har anlagt en Vej langs Nedre-Kongo, i Vivi har det et betydeligt 
Depot og i Niari-Kuilu-Dalen har det erhvervet sig vigtige Be- 
siddelser, der ere større end Kongeriget Storbritanien og Irland 
og have en Kyststrækning imod Atlanterhavet paa henimod 
100 danske Mile. Det har et umætteligt Begær efter Land, og 
det tog med Kyshaand imod General Gordons Tilbud om at sikre 
det to sudanitiske Provinser af det ægyptiske Statsvrag. Dets 
Besiddelser ere alt nu store nok til, at dets endelige Plan, Grund- 
læggelsen af en føderativ mellemafrikansk Fristat, kan gøres til 
Virkelighed, og det har allerede sikret sig Amerikas Godkendelse 
af dette ny Rige. 

Men disse store Resultater ere ikke naaede uden beklagelige 
Brud paa dets oprindelige Program. Det er ikke længere noget 
internationalt Selskab, ti alle de Forgreninger, det tidligere havde 
i 10 andre evropæiske Stater, have løsrevet sig fra Moderforeningen 
og dannet selvstændige Samfund med tilsvarende, men mere be- 
skedne Formaal. Det har baaret uhyre Udgifter, og dets Indtægter 
have hidtil udelukkende bestaaet i frivillige Gaver, men selv den 
mest højsindede og kongelige Gavmildhed, kan udtørres, og det 
har derfor nogle Gange været nødt til at anvende Magt, det har 
maattet indlade sig paa tvivlsomme Arbejdskontrakter med de 
indfødte og dannet Handelsmonopoler, hvor det lovede fuld Frihed. 
Forskellen mellem dets oprindelige Udkast og den konkrete Virke- 
liggørelse er iøjnefaldende, men det vilde dog sikkerlig være uret- 
færdigt at beskylde det for Hykleri og Tvetungethed, eller at sige 
om det, at det nu har kastet Masken. Forholdenes Magt have 
været stærkere end dets Hjælpemidler, og medfødte Tendenser 
have arbejdet sig op til Daglyset. 

»La Comité d'Etudes du Haut-Congoc er ikke længere et 
civilisatorisk Selskab og en videnskabelig Forening, men en abnorm 
Statsmagt, der synes at skulle spille en stor Rolle i Verdens- 
politiken. 1 hvert Fald vil det første Sammenstød mellem 
Dannelse og Barbari i Kongobækkenet foregaa under dens Tilsyn, 
det vil blive dens Pligt at lede de dybtindgribende , ofte tragiske 
Begivenheder, som ledsage den Art Konflikter paa en mere om- 
sigtsfuld og billig Maade, end dette plejer at ske, og det maa 
haabes, at den har bevaret saa meget af sin Oprindelighed, at 
dette store Hverv vil blive tilstræbt. 

d. 12 Juli 1884. 

P. Lauridsen. 

At Dr. Pingel i nogen særlig Grad skulde sympatisere med 
de i mit lille Skrift udtalte Tanker, havde jeg aldeles ingen Grund 
til at vente, navnlig da dets to første Afsnit uden at nævne hans 
Navn dog væsentlig var rettet mod hans nye Standpunkt, saa- 
ledes som han havde Lejlighed til at udtale og motivere det paa 
et Møde i Efteraaret, og det tredje havde taget Sigte mod en Del 
af hans tidligere Tankegang, nemlig Motiveringen af den græske 
Literaturs pædagogiske Betydning. Derimod havde jeg ganske 
vist ikke ventet nogen Bebrejdelse fra hans Side for ikke at have 
nævnt ham som den første Hævder af Resultater, som han al- 
mindelig antages ganske eller dog for en væsentlig Del at have 
fraveget, rent bortsét fra, at de strængt taget ikke kunne be- 
tragtes som hans private Ejendom, men vel maa siges at tilhøre 
den hele moderne Pædagogik, her hjemme særlig baarne frem af 
Grundtvig og hans Elever. 

Dr. Pingel mener, at han har været mig »en ubekvem 
Forbundsfællen Dette Udtryk betegner dog kun svagt min vanske- 
lige Situation over for hans forskellige Meninger: han var mig en 
ubekvem Modstander, fordi han endnu ikke offentlig havde moti- 
veret sine nye Anskuelser; en endnu mere ubekvem Forbundsfælle, 
fordi et naturligt Hensyn afskar mig fra at søge Støtte i Ud- 
talelser, som han formentlig nu selv ansaa for Urimeligheder; 
mest ubekvem dog ved at være begge Dele, Modstander og For- 
bundsfælle, paa én Gang. Af denne for ham ikke uheldige Stil- 
ling gør han da ogsaa Brug ved først at bebrejde mig Illoyalitet 
over for ham som Forbundsfælle, for dernæst, vel at mærke i 
samme Spørgsmaal, at gøre Front imod mig som heftig og ikke 
helt loyal Modstander. 

Den Tanke nemlig, at Dr. Pingel endnu skulde fastholde hine 
»afgørende Resultater« lader sig ikke vel forene med hans sidste 
Indlæg i forrige Hæfte af »Tilskueren«. I sit forandrede Forslag 
til Reform af vor højere Skole fordrer han nu at låa de døde 
Sprog udelukkede og i deres Sted indført »en udvidet Undervis- 
ning i Matematik, Naturvidenskab, nyere Sprog og Historie« (S. 492). 
Kunde man et Øjeblik være i Tvivl om, hvorvidt Matematikens 
første Plads i denne Opstilling ogsaa betød, at den skulde ind- 
tage en Hovedrang, da forsvinder denne, naar man sér hen til, 
at han S. 488 betegner Undei visning i den analytiske Geometri 
som det Punkt, hvortil man burde stræbe hen med Skoleunder- 
visningen i dette Fag. Stillingen er herved bleven helt klar. 
Saa længe Dr. Pingel fastholder dette Forslag, at gøre Matema- 
tiken til Hovedfag i Skolen, tør jeg des værre ikke betragte ham 
som Forbundsfælle, hvad jeg i mit Skrift rigtignok heller ikke har 
ment at turde gøre. 

Ti det er denne Centralstilling og kun den, jeg har ment, 
at Matematiken som Dannelsesmiddel aldeles ikke har Ret til at 
gøre Fordring paa, og Dr. Pingels Begrundelse forekommer mig 
ikke at indeholde nogen virkelig Imødegaaelse af min Motivering. 
»For ham«, siger han S. 487, »er Matematiken kun *) en Beskæft- 
igelse med Abstraktioner, satte af den menneskelige Tanke«. 
Dette er sagt om min formentlige Underkenden af Matematikens 
Betydning som Videnskab, og i den Sammenhæng er dette 
»kun« en ukritisk Tilføjelse af Dr. Pingel. Jeg kan da i hvert 
Fald ikke sé, hvorledes der kan ligge noget forringende for Mate- 
matiken som Videnskab i, at den beskæftiger sig med Abstrak- 
tioner; derimod kan jeg vel se, at det som Skolefag stiller den i 
anden Række, i Sammenligning med Naturvidenskaberne og Hi- 
storien. Naar dernæst Dr. Pingel siger: »for ham er Mate- 
matiken Beskæftigelse med Abstraktioner«, da ligger det Spørgs- 
maal nær: Men ior hvem i Alverden er den da andet? Dr. Pingel 
søger vel at vise, at for ham er den det ikke, ti de matematiske 
Former, siger han, fore en Dobbelttilværelse, og dette skal jeg 
have oversét. Men gælder da ikke dette alle Abstraktioner, de 
matematiske saa vel som de æstetiske? Ved at give en Art De- 
finition af, hvad der forstaas ved en Abstraktion, kan Dr. Pingel 
formentlig ikke hæve sin Klients Aktier. Heller ikke i hvad han 

siger om Matematiken og dens Forhold til Naturen, kan jeg op- 
dage noget, jeg har oversét. 

Jeg vilde ønske, Dr. Pingel i disse pædagogiske Spørgsmaal 
havde stillet sig noget mere som Kemikeren over for Nærings- 
midlerne. Har han virkelig fundet mere »Æggehvidestof« i Mate- 
matiken end det, de fleste andre har kunnet opdage, da burde 
han dog aabenbart have fremstillet sin Opdagelse simpelt og for- 
staaeligt i Steden for, som i sit Indlæg, at søge at afværge en for- 
mentlig profan Indtrængen i Videnskabens Tempel. Hele hans 
mod min Opfattelse rettede Hævden af Malematiken som pan- 
nelsesmiddel maa søges i følgende Sætning: »Matematikens pæda- 
gogiske Værd beror ingenlunde paa Bevisernes Stringens alene, . . . 
men ogsaa paa selve Systemet af de matematiske Sætninger, 
denne stille Skyggeverden af Skønhedens rene Ele- 
menter 1 ), denne vidunderlige Forbindelsesvej mellem Tanken og 
Naturen.« Dr. Pingel har tidligere udtalt sig i lignende Retning, 
og en Bemærkning i mit Skrift (S. 12) havde netop til Hensigt 
om muligt at bevæge ham til at udtale sig lidt udførligere om 
dette Punkt. Han har dog ved sin oven for fremhævede Betegn- 
else ikke gjort sin Opfattelse klarere: den indeholder saa at sige, 
lige saa mange Anledninger til vidtgaaende Spørgsmaal, som den 
indeholder Ord. Matematikens pædagogiske Værd skal bero paa, 
at den er »en stille Skyggeverden af Skønhedens rene Elementerc 
Skal Vægten her lægges paa, at det er Skønhedens Elementer? 
I saa Fald møder her det store Spørgsmaal om Skønhedsbetragt- 
ningens pædagogiske Betydning, et Spørgsmaal, der vistnok trænger 
til en meget indgaaende og sagkyndig Undersøgelse, men til hvis 
Besvarelse Dr. Pingel ingen Sinde vides at have givet noget Bidrag. 
»Det skønne« er som bekendt et meget kompliceret Begreb ; ved at 
bruge Ordene »Skønhedens rene Elementer« synes Dr. Pingel dog 
nærmest at have den jSide af det skønne for Øje, som Platon i sin 
Philebos kalder »den ved Passer og Lineal frembragte Skønhed«. Er 
Dr. Pingel da i sin pædagogiske Erfaring kommen til det Resultat, 
at det er denne Art af Skønhed, der har mest dannende Værd? 
Det vilde unægtelig være af stor Betydning, hvis han havde Ret 
heri og vilde paavise det fyldestgørende. For en simpel Tanke- 
gang ligger det dog nærmere at formode, at blandt Skønhedsind tryk- 
kene vilde Betragtningen f. Eks. af Maler- og Billedhuggerkunstens 

Værker være af mere dannende Virkning. Vi faa dog heller ikke 
Lov til at blive staaende her; Destillationen fortsættes: Matema- 
tiken giver os en Skyggeverden af Skønhedens rene Elementer; 
eller mener Dr. Pingel maaske, at selve Skønhedens rene Ele- 
menter maa betegnes som »en Skyggeverdenc ? — At kalde dette 
Pindehuggeri er kun at indrømme, at Dr. Pingel paa det eneste 
Sted , hvor han skulde .tillægge Matematiken andre dannende 
Ævner end dem, jeg har paapeget, har maattet nøjes med at 
sige Ord % der mulig kunne være skønne at sé til, men sikkert 
ikke ere gode at faa Forstand af. 

Selv om imidlertid Dr. Pingel havde Ret i, at man kan 
modtage Skønhedsindtryk gennem matematiske Sætninger, er han 
derved ikke naaet et Skridt videre med Hensyn til Paavisningen 
af, at den matematiske Dannelse naar ud over det rent formali- 
stiske, saa vist som Skønhedens Verden er en Region indenfor 
Formernes. Men det er dernæst i Virkeligheden aldeles uberet- 
tiget at tale om Skønhed og Matematik i ét Aandedræt. Ganske 
simpelt, fordi vi hist befinde os indenfor Anskuelsens, her 
indenfor Tankens Verden. Harmoni og Klarhed, Enhed i Mang- 
foldigheden søge de begge, men hist gives de os umiddelbart, for 
Øjet eller Øret, her naas de derimod ved en Række af Tanke- 
slutninger. En matematisk Figur kan først blive skøn, naar den, 
der selvfølgelig er opstaaet ved en Abstraktion fra Naturen, igen 
projiceres ned i Sanseverdenen og dermed eo ipso ogsaa ophører 
med at være matematisk Figur. I Goethes saakaldte »Gartenhaus« 
ved Weimar ser man opstillet for Enden af en af Havens Gange 
en regelmæssig Kugle, hvilende paa en regelmæssig Kvadrat, 
begge af Sten; den store Skønhedsdyrker har saaledes heller ikke 
kunnet lade sig nøje med en Skyggeverden af rene Elementer, 
med Tankens- Cirkler og Kvadrater: for at blive skønne maatte 
de geometriske Figurer »skues an i Stene 

I mit Skrift har jeg anket over en Tilbøjelighed til at over- 
føre den matematiske Nødvendighed paa Naturens Love; Dr. Pin- 
gel vil aabenbart gaa den modsatte Vej, gøre Matematiken til en 
Art Naturvidenskab. Over for dette Forsøg paa at skære de to 
Videnskabsgrene over én Kam, et Forsøg, der er særlig betænke- 
ligt, hvor Talen er om Videnskaberne som Dannelsesmidler, vil 
jeg indskrænke mig til at protestere, indtil Dr. Pingel har paa- 
vist det fejlagtige i min Argumentation paa dette Punkt. 

Om Matematiken har jeg sagt, at den har »en særlig og 
stor dannende Indflydelse paa den unge«, om Naturvidenskaberne, 
at de besidde »et stort pædagogisk Fortrin for de matematiske«, 
og jeg har forsøgt at paa vise dette i det enkelte; men jeg har 
tillige hævdet, at enhver vidt dreven og navnlig enhver ensidig 
Beskæftigelse med disse Fag er uden særlig Betydning for den 
almene Aandsdannelse og kan desuden have en meget uheldig 
Indflydelse paa de unges Udvikling. Dette bliver efter Dr. Pingels 
Opfattelse til, at jeg ringeagter selve disse Videnskaber, og dette 
igen til , at min Naturopfattelse er flad x ), aandløs og bespottelig, 
at jeg er en borneret Naturfjende, der mener, at i Naturens Skole 
er ikke meget at lære o. s. v. — Sligt er det, Dr. Pingel, jeg har 
kaldt »at indtage en stærkt subjektiv Position«. 

Matematikens Betydning som Dannelsesmiddel har jeg fundet 
i, at den mere end nogen anden Videnskab egner sig til at 
udvikle Klarhed og Stringens i den unges Tankegang, feje al 
Løshed og Overfladished paa dette Omraade grundig ud, Natur- 
videnskabernes i, at de aabne Blikket for Enheden og Lovmæssig- 
heden i den materielle Tilværelse. Det er, efter Dr. Pingels 
Mening, en meget underordnet Rolle, disse Videnskaber derved 
komme til at spille, efter min en meget stor og betydningsfuld, 
og jeg er ganske med til at beklage, at man nu lader Matematik- 
undervisningen standse for den sproglig-historiske Afdelings Ved- 
kommende ved Udgangen af fjærde Klasse, uden at jeg dog der- 
for ønsker, at man i nogen væsentlig Grad udvider Undervisnings- 
omraadet i dette Fag. At jeg ikke er fremkommen med noget 
positivt Forslag i dette som i saa mange andre Punkter, hvor 
mindre Reformer synes nødvendige, ligger ganske naturlig i, at 
jeg ikke vilde sprede Opmærksomheden og en mulig Diskussion, 
men samle den om det Hovedpunkt: hvad bør væi;e det cen- 
trale? Jeg sér stadig ikke rettere, end at det er Historieunder- 
visningen, der bør have denne Plads, men at vi foreløbig ere 
nødsagede til at samle denne om Beskæftigelsen med den antike 
Oldtid med Kendskabet til den græske Literatur som Grundlag. 
Mod min Opfattelse af denne Literaturs pædagogiske Betydning 
har Dr. Pingel en Del at indvende; disse Indvendinger, der til 



') Sét fra en Luftballon, siger man, at selve Rundetaarn skal tage sig ud 
som en Pandekage. 

Dels allerede ere fremsatte fra anden Kant og foreløbig imøde- 
gaaede af mig (sé »Morgenbladet« for 15. Juni), vi) jeg formentlig 
snart faa Lejlighed til at besvare paa en mere indgaaende Maade; 
i modsat Fald skal jeg, med Redaktionens Tilladelse, gøre dem 
til Genstand for en Drøftelse i en følgende Artikel her i Tids- 
skriftet. 

Et Punkt vil jeg dog her endnu gøre Rede for, og det et 
Punkt, der kunde synes at være Hovedsagen i Differensen mellem 
Dr. Pingel og mig, nemlig Grunden til, at han har frafaldet 
Tanken om at gøre Græsk til det centrale Fag i vore højere 
Skoler. Hans Hovedgrund er den, »at Græsk er et aristokratisk 
Fag«, særlig fordi vi ved at give det en Fortrinsstilling vilde »ud- 
dybe den Kløft mellem akademisk dannede og det store Folk, 
som det netop maa være Opgaven at udjævne saa vidt muligt«. 
Her er nu det pudsige Tilfælde, at det samme, der har bevæget 
Dr. Pingel til at Irafalde sin Tanke, har bevæget mig til at slutte 
mig til den, saaledes som jeg har udviklet det i mit Skrifts andet 
Afsnit. Tror Dr. Pingel virkelig, at trigonometriske Formler og 
analytisk Geometri egne sig bedre til at udfylde hin Kløft, end 
Kendskabet til Menneskeaandens Fremtræden i Historien? Han 
kalder selv sit tidligere Forslag paradoksalt, — jeg véd ikke, 
hvorledes hans nye Forslag med Hensyn til Matematiken, med 
denne ejendommelige Begrundelse skal betegnes. Det, der mangler 
vore unge »Akademikere« i, at de kunne bidrage deres til at 
uddybe den omtalte Kløft, er sandelig ikke matematiske eller 
astronomiske Kundskaber, men det er Sansen for og Kærlighed 
til selve Menneskenaturen, naar og hvor den saa fremtræder. Er 
den unge først naaet til Erkendelse af, »at han ikke hos noget 
Menneske vil kunne træffe en Side, hverken god eller ond, hvor- 
med han ikke føler noget beslægtet i sig selv« 1 ), da skal han 
ogsaa snart blive Demokrat i Ordets bedste Betydning. Men 
kender Dr. Pingel da noget som helst andet Middel til at aabne 
deres Blik herfor end Historiebetragtningen? Det tror jeg ikke; 
og netop derfor mener jeg, at vi først og fremmest bør arbejde 
paa, at vort højere Skolevæsen kan blive retormeret i denne Ret- 
ning, men at dette foreløbig kun kan ske paa Grundlag af det 
bestaaende. Det er en langsom Proces, det skal indrømmes, men 



') Mit Skrift: Om Maal og Midler for den højere Dannelse. S. 31. 

den Opgave, Dr. Pingel har henvist til, er saa stor, saa be- 
tydningsfuld som vel nogen i vor Tid, den kræver betænksom 
Overvejelse og forsigtige Handlinger, navnlig en grundig Under- 
søgelse af vore Dannelsesmidlers aandelige Næringsværdi. — Til 
Slutning vil jeg da slaa fast som et Hovedpunkt, hvori min ærede 
Modstander og jeg stemme overens, at i vore Skoler, de højere 
saa vel som de lavere, bør det Fag bære Prisen, der med Rette 
kan kaldes det mest demokratiske, vel at mærke med stadigt 
Hensyn til det praktisk gennemførlige. Det paaligger Dr. Pingel 
at vise, hvorledes hans nye Veje ville kunne føre til dette Maal. 

S. L. Tuxen. 

D. Laplace. 

i det 18de ^århundrede hvilede gennem- 



gaaende paa Betragtningen af Naturaltet sora et raekanisk-fysisk 
Aggregat. Universet stod for den almindelige Bevidsthed som en 
sindrig Mekanisme, et Slags automatisk reguleret Kunstværk, en 
uhyre Maskine, hvis Hjul og Tænder grebe ind i hinanden efter 
bestemte Love. Det er til denne Betragtning at Deismen, der i 
Størstedelen af Aarhundredet var alle dannedes Religion, især 
støtter sig. Et saa kompliceret, saa sindrigt indrettet Apparat 
kunde ikke tænkes uden en Skaber — eller rettere »Forfærdiger«. 
For Voltaire f. Eks. er Gud en overlæggende Kunstner, der har 
skabt Verden efter den viseste Hensigtsmæssigheds Principer. 
Diderot mener, at en Sommerfuglevinge eller Øjet paa en Myg 
ved sin sindrige Bygning alene er tilstrækkelig til at slaa Ateisten 
til Jorden 1 ). Rousseau, der dog er den, der vækker Sansen for 
Naturen til Live igen, udtaler sig i samme Retning: »Materien 
modtager Bevægelsen, men den frembringer den ikke.« »Man 
maa altid gaa tilbage til en eller anden Vilje, som første Aar- 
sag« 8 ). Ligesom et Ur ikke kan tænkes uden en Urmager og 
ikke kan gaa uden af og til at trækkes op, saaledes maa Verdens- 
altet tænkes at være skabt og at opretholdes af en uden fra ind- 
gribende Vilje. Det er derfor Heine spottende kalder Deismen en 
Religion for Genfere og Urmagere 5 ). 

') Lange: Geschichte des Materialismus. I. 4. 
*) Em ile, Livre IV (Confession de foi du vicaire savoyard). 
3 ) Zur. Gesch. der Religion und Phil. in Deutsohl. 2ter B. — Rousseaus 
Fader var Urmager i Genf. 

Yderspidsen af denne Opfattelse er betegnet ved Over- 
førelsen af det mekaniske Naturbegreb paa de levende Organismer. 
Allerede Descartes havde betragtet Dyrene som automatisk regu- 
lerede Maskiner. Lamettrie drager i sin berygtede Bog »L'homme 
machine« Konsekvenserne ved at overføre Begrebet paa Mennesket. 
Paa samme Maade betragter Gondillac Mennesket som en Slags 
Statue, der paa rent mekanisk, passiv Maade modtager Sanse- 
indtrykkene og omformer dem til Forestillinger og Tanker x ). Det 
er først i Slutningen af Aarhundredet , i Holbachs bekendte »Sy- 
stéme de la nature«, at der kommer Anskuelser til Orde, der 
pege ud over dette Standpunkt og henimod det, der blev hersk- 
ende i Begyndelsen af vort Aarhundrede: Betragtningen af Na- 
turen som et sammenhængende organisk Hele. 

Lad os forsøge paa at se, hvorledes den mekaniske Natur- 
betragtning har sin Rod i selve den specielle Naturforskning, for 
at vise, hvorledes det ogsaa et* gennem denne, at den til Slutning 
overvindes. 

Den moderne Astronomi var ved Newtons Opdagelser naaet 
til en Grad af Fuldkommenhed, som ingen anden Videnskab. 
Kopernikus havde omstyrtet den gamle Astronomi og banet Vejen 
for videre Fremskridt ved at angive det rette Udgangspunkt for 
Betragtningen af Himmellegemernes Bevægelse: Solen, som det 
centrale Legeme, hvor om Jorden og alle Planeterne bevæge sig, 
idet de samtidig rotere om deres egen Akse. Kepler havde paa- 
vist, at Planetbanerne vare Ellipser med Solen i det ene Brænd- 
punkt 2 ), og bestemt det almindelige (konstante) Forhold mellem 
Omløbstiden og Afstanden fra Solen. Men disse Love vare rent 
formale, havde kun Hensyn til Rum, Tid og Tal 8 ). Først Newton 
fandt i Tyngdeloven den fælles Grundlov, der omfattede alle de 
enkelte, det almindelige Princip, hvoraf de virkelige Bevægelser 



*) Et ret karakteristisk Udslag af denne Retning er den Opsigt som Vau- 
cansons og Droz's mekaniske Kunstværker — skrivende og klaverspillende 
Automater og lign. gjorde. — 'Man vilde for fuldt Alvor lave Maskiner, der 
kunde udføre de samme mekaniske Funktioner som et levende Menneske. 
— Sé bl. a. Helmholtz: Ueber die Wechselwirkung der Naturkråfte. — 
Konigsberg 1854. 

*) En Ellipse er en Oval af en saadan Form, at for ethvert Punkt i Om- 
kredsen er Summen af Afetandene fra to faste Punkter i den store Akse 
(Brændpunkterne) den samme. 

s ) Whewell: Hist. of phys. Astr. 

kun vare specielle Tilfælde, og derved Aarsagsforbindelsen mel- 
lem disse. 

Støttet navnlig paa Galileis Love for Tyngden paa Jorden 
paaviste Newton: at den Tiltrækning, Jorden udøver paa Maanen, 
er identisk med Tyngdekraften paa Jorden ; at det er denne samme 
Kraft, hvormed Solen tiltrækker alle Planeterne og tvinger dem 
til at kredse rundt om sig; at Tiltrækningen forholder sig om- 
vendt som Afstandens Kvadrat, og at den er gensidig mellem 
alle Himmellegemerne, ja, mellem alle Dele af Materien. 

Disse Love, saa betydningsfulde for Astronomien, saa kost- 
bare for Videnskaben i det hele ved deres uovertrufne Uni- 
versalitet, gave Newton Anledning til at udtale en ejendomme- 
lig Formodning. Opfyldte af Beundring for det hele saa mærk- 
værdige og regelmæssige Arrangement mener han, at Bevæg- 
elserne ikke kunne have mekaniske Aarsager, men kun være et 
almægtigt Fornuftvæsens Værk. Og ikke nok hermed. Saa mange 
Kræfter i Virksomhed, virkende i forskellige Afstande mellem 
Legemer i forskellig Stilling forekom ham umuligt at kunpe ved- 
blive at være i Ligevægt, og han antog derfor, at Solsystemet i 
sig selv indeholdt Spiren til sin Undergang. Det bragte ham da 
paa den Tanke, som Arago med Rette kalder nedslaaende (dé- 
courageante) , at Gud af og til greb ind og ligesom ved et be- 
standig fornyet Mirakkel genoprettede Ordenen og de regelmæssige 
Bevægelser, naar Ujævnhederne bleve for store, saa at »Systemet 
med visse Mellemrum atter maatfe bringes i Orden af sin Ophavs- 
mand.« — Dette turde imidlertid være det samme som Opgivelse 
af al videre Forskning. »De Aarsager, som Newton anførte, ere 
i Forskerens Øjne kun Udtrykket for den Uvidenhed, hvori vi be- 
finde os med Hensyn til de virkelige Aarsager« ! ). Heldigvis lode 
Newtons Efterfølgere sig ikke standse af Mesterens Tvivl om at 
finde disse. 

Efter Fremsættelsen af den newtonske Lov om alle Himmel* 
legemernes gensidige Tiltrækning, blev det klart for alle Datidens 
Astronomer, at de keplerske Ellipser kun gave et ufuldkomment 
Begreb om Planetbanernes Form, kun gav disse i store Træk. 
Naar nemlig alle disse Masser gensidig tiltrak hinanden, maatte 
dette give Anledning til idelige Forstyrrelser i deres Bane, de saa- 
kaldte Perturbationer. Virkelig vare ogsaa et Par af Ujævnhederne 



') Laplace: Exposition du systéme du monde, livre V, chap. V. 

Tilskueren. 1884. ^1 

i Maanens Bane, som de mest iøjnefaldende, iagttagne og be- 
kendte fra Oldtiden. Men hvor mange andre maatte der ikke 
findes, baade for Maanen og for Planeterne! Hvilken uendelig 
Række af Beregningsopgaver aabnede Teorien saaledes ikke Ud- 
sigt til. Over for den uhyre Opgave at beregne Forstyrrelserne i 
Planetbanerne var endog Newton selv standset, idet han havde 
nøjedes med at beregne et Par af Maanens Ujævnheder — af 
hvilke den største (den saakaldte Evection) endda undgik ham. 
Han har saaledes »paavist Tilværelsen af det almindelige Princip, 
som han har opdaget; men Udviklingen af dets Konsekvenser har 
været hans Efterfølgeres Værk« 1 ). 

Det var den i Videnskabens Historie saa mærkværdige 
Konstellation af udmærkede, især franske Matematikere 2 ), der 
paatog sig dette. Lad os betragte enkelte af de vigtigste Pro- 
blemer. Dersom et Himmellegeme som Maanen f. Eks. kun var 
paavirket at Tiltrækningen mod Jordens Centrum, vilde denne i 
Forbindelse med den oprindelige tangentielle 8 ) Bevægelse bringe 
den til at gennemløbe en matematisk nøjagtig Ellipse. Men 
kommer dertil Tiltrækningen fra et tredje Legeme som Solen, vil 
denne gribe forstyrrende ind og f. Eks. snart fremskynde, snart 
hæmme Bevægelsen. Problemet bliver da et rent mekanisk. Det 
er det i det 18de Aarhundrede berømte »Problem om de tre Le- 
gemer«, der snart blev »den Bue, paa hvilken enhver Matematiker 
prøvede sin Styrke og forsøgte at skyde længere end sine For- 
gængere« 4 ). D'Alembert, Glairaut, Euler, Lagrange og Laplace 
bidroge alle til Løsningen. D'Alembert viste Præcessionen, o: Jævn- 
døgnspunkternes Fremrykning paa Ækvator, bekendt fra Oldtiden, 
som beroende paa Jordens Fladtrykthed , og den for nylig af 
Bradley opdagede Nutation, d. v. s. Fiksstjærnernes tilsyneladende 
Pladsforandring som en Følge af, at Jordaksens Forlængelse i 
18 Aar beskriver en lille Cirkel paa Himmelkuglen, — som be- 
roende paa Forandringerne i Maanens Bane. Clairaut beregnede 
Tiden for Halleys berømte Komets Tilbagevenden, og Lagrange 
viste, at Grunden til, at Maanen stadig vender det samme »An- 
sigt« mod Jorden, idet dens Omløbstid og Omdrejningstid ere 
lige store — er Tiltrækningen af Jordens saa meget større Masse. 



') ib. livre V, chap. IV. 

") Sé forrige Hæfte p. 522. 

*) d: i Retning af den lige Linje, der berører Banen. 

4 ) Whewell: Hist. of mechanics VI, 7. 

Disse og lignende Undersøgelser tjænte til at bekræfte Tyngde- 
loven. Men interessantere og betydningsfuldere var dog det store 
Spørgsmaal om selve Solsystemets Stabilitet, dets Ævnetil at 
bevare den indbyrdes Ligevægt mellem sine Elementer. 

1 Aaret 1773 indleverede den 24aarige Matematiker Laplace 
til Videnskabernes Akademi en Afhandling, hvori han paaviste, 
at medens de fleste Elementer i Solsystemet undergaa stadige 
Forandringer — paa Grund af den gensidige Tiltrækning — me- 
dens saaledes Hældningen mellem de forskellige Baner og disses 
Excentricitet (o : Afvigelse fra Cirkelformen) ere underkastede smaa 
periodiske Variationer, er der dog et Element, der stadig forbliver 
uforandret, nemlig Længden af den store Akse i Ellipserne. Men 
paa denne beror atter Planetens Omløbstid, der derfor ligeledes 
forbliver uforandret. Nu var det imidlertid netop Forandringen i 
Omløbstid, der skulde være Aarsag i Solsystemets Undergang. 
At nemlig den Hastighed, hvormed en Planet bevæger sig om 
Solen, er vokset, vil sige det samme som at Solens Tiltrækning 
er bleven forøget, idet Planeten har nærmet sig til den. Bliver 
dette ved at finde Sted, ender den med at styrte ned paa Solen; 
omvendt vil den, hvis Hastigheden aftager, til sidst gaa helt bort 
fra vort Solsystem. Laplace har bevist, at der ingen Grund er 
til at befrygte dette. 

De Forandringer, der som Følge af de gensidige For- 
styrrelser finde Sted i Solsystemet, ere navnlig Forandringer i 
Graden af Planetbanernes Afvigelse fra Cirkelformen (Excentrici- 
teten) og i den indbyrdes Hældning mellem de Planer, hvori de 
bevæge sig. Laplace beregnede disse, de saakaldte »sekulære 
Inegalitetert, og viste, at de ere periodiske, idet de udjævne sig i 
Aaxhund redernes Løb, og at de stadig forblive meget smaa. »Der- 
ved alene at Planeterne bevæge sig alle i samme Retning, i 
Baner, der ere lidet excentriske og med ringe Hældning indbyrdes, 
blive deres sekulære Ujævnheder periodiske og indesluttede inden- 
for snævre Grænser, saaledes at Planetsystemet kun svinger om- 
kring en Middeltilstand, fra hvilket det aldrig fjærner sig mere 
end en lille Smule. Saaledes vil Forandringerne i Ekliptikas 
(Jordbanens) Hældning mod Ækvator aldrig frembringe et evigt 
Foraar paa Jordene l ). 



') Mécanique celéste III, préface. Exp. du syst. du monde II, Chap. IL — 
Mém. de l'Acad. 1787. 

41* 

Der var altsaa ingen Fare for, at de Uregelmæssigheder, 
der lade sig beregne af Loven for den almindelige Tiltrækning, 
skulde bringe Uorden i Solsystemet. Men en saadan kunde 
maaske rejse sig fra andre Kræfter? Ved at beregne en Maane- 
formørkelse, der var bleven iagttaget i Babylon i Aaret 720 f. K., 
fandt Astronomen Halley, at den efter Beregningerne skulde være 
indtruffen 3 Timer senere end efter de gamle Beretninger. Maa- 
nens Omløbshastighed var altsaa vokset, et Resultat, der fuld- 
stændig blev bekræftet ved senere Observationer. Paa lignende 
Maade fandt man, at Planeten Jupiters Omløbshastighed stadig 
voksede, medens Saturns Hastighed aftog. Man maatte da frygte, 
at det vilde ende med at Jupiter faldt ned paa Solen, Maanen 
ned paa Jorden, medens Saturn gik helt bort fra Solsystemet. 
Flere Matematikere (Euler, Lagrange) forsøgte uden Held at løse 
Problemet og opstillede forskellige Formodninger. Ogsaa Laplaces 
Forsøg slog første Gang fejl; men han kunde ikke lade Problemet 
ligge. »Overensstemmelsen mellem andre astronomiske Fænomener 
og Tyngdeteorien er saa stor, at man ikke uden Sorg kan sé 
Maanens sekulære Ekvation unddrage sig denne« *). — Ved en 
Række indviklede Beregninger lykkedes det ham da at vise, at 
Forøgelsen i Maanens Omløbshastighed skyldtes Forandringerne 
i Jordbanens Excentricitet, i Forbindelse med Solens Tiltrækning, 
og at Forandringerne i Jupiters og Saturns Omløbshastigheder 
havde sin Aarsag i et simpelt Forhold mellem deres Omløbstider. 
Forandringerne vare periodiske, tiltoge i Løbet af flere Aarhund- 
reder, aftoge derpaa igen o. s. fr.; for Maanens Vedkommende 
løb Perioden op til Millioner af Aar. Saaledes var Faren afværget 
ogsaa fra denne Kant »ved en matematisk Formels Almagt«, og 
»Jupiters og Saturns Afvigelser, der forhen syntes at danne en 
Undtagelse fra Tyngdens Lov, ere nu ét af de mest slaaende Be- 
viser paa denne« 2 ). 

En stor Mængde af Laplaces Undersøgelser vare paa lign- 
ende Maade rettede mod at bevise Tilstedeværelsen af Beting- 
elserne for Stabilitet, for Orden og Varighed i Solsystemet og 
særlig i Jordens Stilling i dette. Han paa viste saaledes, at der i 



l ) Syst. du monde II, 5. 
>) ib. II, 2. 

den almindelige Tiltrækning ikke indeholdes nogen Aarsag til, at 
Jordaksens Beliggenhed skulde forandre sig, hvorved der vilde 
foraarsages en total Omvæltning i de bestaaende klimatiske For- 
hold, eller til at Jordens Omdrejningshastighed og dermed Dagens 
Længde skulde forandres 1 ). Han beviste, at i de 2000 Aar, fra 
hvilke vi have Efterretninger om astronomiske Iagttagelser, har 
Jordklodens Temperatur ikke forandret sig 1 5 at en Grad, saa at 
der ingen Grund er til at frygte den af Buffon forudsagte hurtige 
Afkøling af Jordkloden; end videre, at i samme Tid var Solens 
Masse ikke aftaget en Tomill'ontedel, idet Aarets Længde var 
forbleven nøjagtigt det samme 2 ). Han paaviste, at Oceanets 
Ligevægt var stadig. Han viste det ugrundede i den den Gang 
ikke ualmindelige Frygt for et Kometsamraenstød , idet hen be- 
regnede Kometens Masse til i det højeste at være V5000 af Jordens, 
saa at den Rystelse, der vilde foraarsages ved et Sammenstød, 
næppe vilde spores. 

Man sér, at det var næston som om denne Mand havde 
paataget sig at sé Verdensaltet efter i Sømmene, at opsøge alle 
Skruer og Tapper i det store Maskineri for at finde det hele i en 
beundringsværdig Orden. 

At omtale alle de forskellige Arbejder, ved hvilke Laplace 
indlagde sig Fortjæneste af Videnskaben, vilde blive for vidt- 
løftigt. Dertil eie de for mange og for mangeartede. Jeg skal 
blot nævne i Forbigaaende hans Paavisning af Saturnsringenes 
Omdrejning; hans Beregninger angaaende Tidevandet — dette 
Fænomen, som de gamle kaldte »den menneskelige Nysgerrigheds 
Grav« — hvilke Beregninger han atter benyttede til Bestemmelse 
af Jordens Masse; hans Arbejder angaaende Sandsynligheds- 
regningen; hans fysiske Arbejder (han foretog Forsøg angaaende 
Varmen sammen med Lavoisier): hans Løsning af det berømte 
Problem om Længden o: Bestemmelsen af et Steds Længde paa 
Jordoverfladen, som han løste fuldstændigere, end man havde 



•) Poisson førte 1827 et fuldstændigere Bevis for. at Jordens Rotations- 
periode og dens (sideriske) Omløbstid, saa vel som de øvrige Elementer 
i Solsystemet, ere konstante. For øvrigt har man beregnet, at Om- 
drejningshastigheden formindskes (yderst ubetydeligt) ved Tidevands- 
fænomenerne. 

a ) Formindskelse af Solens Masse vilde formindske dens Tiltrækning paa 
Jorden og dermed dennes Omløbstid, d. v. s. AareU Længde. 

vovet at haabe det — »takket være en Skarpsindighed uden 
Lige, en Udholdenhed uden Grænser og en stadig ungdommelig 
Iver, der meddelte sig til dygtige Medarbejdere« *). — Jeg skal 
blot gaa lidt nøjere ind paa to Undersøgelser, der give et slaaende 
Eksempel paa Laplaces sjældne Skarpsindighed i Benyttelsen af 
de forhaandenværende Data , nemlig Bestemmelsen af Jordens 
Fladtrykthed og af Solens Parallaxe. 

Jordens nøjagtige Form søgte man tidligere at bestemme 
ved direkte Opmaalinger i forskellige Egne. Saaledes havde navn- 
lig den franske Regering i det 17de Aarhundrede ladet foretage 
saadanne, og det var netop Picards nøjagtigere Maalinger, der 
have forsynet Newton med de nødvendige Data til Udviklingen 
af Tyngdeloven 2 ). Paa samme Maade havde Bestemmelsen af 
Solens Parallaxe, d. v. s. den Vinkel, under hvilken Jordens 
Radius vilde ses fra Solen, af hvis Størrelse man atter kan be- 
regne Solens Afstand fra Jorden, været Genstand for vidtløftige 
Ekspeditioner, som for øvrigt ogsaa i vor Tid. Halley havde 
nemlig bemærket, at man ved Venuspassagerne med betydelig 
større Nøjagtighed kunde bestemme Sigtelinjen mod Solen. Det 
gjaldt da om, naar en saadan fandt Sted (f. Eks. 1761 og 1769) 
og iagttage den fra forskellige Steder paa Jorden. 

Laplace fandt imidlertid ved Beregning begge de søgte 
Størrelser med mindst lige saa stor Nøjagtighed, som hidtil ved 
Ekspeditionerne. Han beregnede Solens Afstand ved Hjælp af de 
Forstyrrelser, den til forskellig Tid frembragte i Maanens Bane, 
idet disse netop vare afhængige af Afstanden, og han fandt lige- 
ledes ved Maaneobservationer smaa Uregelmæssigheder i dens 
Bane, der hidrørte fra, at Jorden ikke var nogen fuldstændig 
Kugle, men fladtrykt ved Polerne, og af hvis Størrelse han atter 
beregnede Graden af denne Fladtrykthed. »Det er mærkeligt« 
siger han selv med berettiget Stolthed, »at en Astronom uden at 
gaa ud af sit Observatorium, blot ved at sammenligne Iagttagel- 
serne med Beregningerne, har kunnet bestemme Størrelsen af 
Jordens Fladtrykthed og dens Afstand fra Solen og Maanen, om 
hvilke Ting man tidligere fik Kundskab ved lange og besværlige 
Rejser paa begge Halvkugler« 8 ). 



') Arago: Oeuvres complétes III. 

*) Sé K. Kromann: Isaac Newton, p. 60. 

3 ) Syst. du monde II, 5. 

Det Redskab, ved hvis Hjælp Laplace udførte alle sine 
Opdagelser var den matematiske Analyse, »dette vidunderlige In- 
strument, der kan bruges som et lige saa sikkert Middel til at 
gøre Opdagelser, som selve Iagttagelsen« 1 ). Newton havde en For- 
kærlighed for Syntesen. Han gik ud fra visse Formodninger, 
visse ad anden Vej fundne Anskuelser, som han saa beviste 
ved Hjælp af Beregninger, under hvilke han aldrig tabte den 
virkelige Genstand af Sigte. Laplace derimod opstillede sine Be- 
regninger uafhængigt af de Problemer, paa hvilke de skulde an- 
vendes. Resultatet kom da først til Slutningen, et Facit, der 
vandtes ved at indsætte de ved Iagttagelse fundne konkrete Vær- 
dier. Han betragtede Astronomien som »et stort mekanisk Pro- 
blem, i hvilket de enkelte Størrelser i Himmellegemernes Bevægelser 
ere de vilkaarlige Konstanter. Det gælder derfor om at banlyse 
al Empirisme af Astronomien og reducere den til kun at laane 
af Iagttagelsen de nødvendige Datac *). 

Heldigvis har dog Laplace selv en enkelt Gang gjort Brud 
paa denne Regel og frigjort sig for, hvad man kunde fristes til 
at kalde Overlro paa Analysens Almagt. Det var, da han gjorde 
Forsøg paa at forklare Solsystemets Oprindelse ved Hjælp af sin 
bekendte Taageteori. Lad os forsøge paa at sé, hvad der var 
Kærnen, det egentlig ledende Princip i denne. 

Ved sine Beregninger angaaende Problemet om Længden 
var Laplace kommen ind paa Undersøgelser af Jupiters Drabanter. 
Planeten Jupiter ledsages som bekendt af 4 Maaner eller Dra- 
banter, der kredse rundt om Planeten, ligesom Maanen omkring 
Jorden. Laplace fandt for de tre af disse følgende mærkelige 
Forhold, bekendte i Astronomien under Navnet »Laplaces Love«: 

1) Den første Drabants Middellængde 3 ) plus 2 Gange den 

tredjes minus 3 Gange den andens er altid lig en halv 
Omkreds (180°); 

2) Den førstes Middelhastighed plus ± Gange den tredjes er 

altid lig 3 Gange den andens. 



») ib. II, 5. 

a ) Mécanique celeste I, Plan. 

3 ) Ved et Himmellegemes Længde forstaar man Afstanden paa Ekliptika 
(udtrykt i Grader) fra Foraarsjævndojjnspunktet mod Øst til det Punkt, 
der ligger lodret under Himmellegemet. 

Hvoraf korn dette mærkelige Forhold? Skulde man tænke sig, 
at Drabanterne fra først af »tilfældigvis« vare blevne anbragte i 
en saadan Afstand og indbyrdes Stilling, at det omtalte Forhold 
fandt Sted? Laplace fandt ved sine Beregninger, at selv om de 
Ira først af havde befundet sig i Stilllinger, der afveg fra disse, 
vilde den gensidige Tiltrækning imellem dem med Nødvendighed 
i Tidens Løb hidføre det nuværende Forhold, naar det blot i 
Mellemtiden en eneste Gang havde fundet Sted. Det var denne 
Tanke: at den indbyrdes Ordning i et System af Himmellegemer 
fremgik med Nødvendighed af Materiens Kræfter og ikke skyldtes 
nogen Tilfældighed eller nogen ydre Indgriben, som Laplace søgte 
at overføre paa hele Solsystemet. 

Han fremsætter sin Hypotese om Solsystemets Tilblivelses- 
maade (i en Note til »Exp, du syst. du monde«) med »den Mis- 
tillid, man bør nære over for Anskuelser, der ikke ere et Resultat af 
Iagttagelse eller Beregning.« Det var især følgende Kendsgerninger, 
der havde slaaet ham; Planeterne kredse alle om Solen i samme 
Retning og omtrent samme Plan; Drabanterne kredse igen om 
deres Planeter paa samme Maade; alle disse Himmellegemer saa 
vel som Solen dreje sig om deres Akse i samme Retning og med 
ringe Hældning mellem deres Planer og Ækvator; Planetbanerne 
ere alle Ellipser med ringe Excentricitet. 

Saa overordentlige Fænomener, siger han, skyldes ikke 
»uregelmæssige« Aarsager. »Man finder efter Sandsynligheds- 
beregningen, at der er mere end to hundred tusend Milliarder 
mod 1 at vædde paa, at de ikke ere Virkninger at Tilfældigheds 
Han tænker sig da, at alt Stoffet, al Materien i Solsystemet op- 
rindelig befandt sig i dampformig Tilstand og udgjorde en uhyre 
Taagemasse, der drejede sig om en Akse fra Vest til Øst. Ved 
Afkøling vilde Delene paa Overfladen gaa over til at blive flydende 
og synke ind imod Midten af hele Taagemassen. Da de have 
større Omdrejningshastighed end de indre Dele, vilde de faa disse 
og dermed hele Massen til at rotere hurtigere. Der vil da komme 
et Tidspunkt, hvor Centrifugalkraften for Delene ved Ækvator 
vilde faa Overvægt over Tyngden og løsrive disse, hvorved der 
vil dannes en roterende Ring, eller rettere flere, der efterhaanden 
smelte sammen til én. Paa Grund af Delenes ulige Tæthed vil 
Ringen til Slutning briste og der vil opstaa en Mængde mindre 
Dele og kredse om Taagemassen. Da de indre Dele af Ringen 
ved Bristningen havde en mindre Hastighed end de ydre, ville 

Delene samtidig faa en Drejning om deres egen Akse fra Vest 
til Øst. Dersom nu en at disse Dele havde en større Masse end 
de andre, vil den trække disse til sig og forene sig med dem til en 
samlet Masse. Saaledes er først den yderste Planet og efter- 
haanden alle de andre opstaaede. Af Planeterne ere da igen 
Drabanterne opstaaede paa lignende Maade. — Kometerne tilhøre 
ikke oprindelig Solsystemet, men ere senere dragne ind deri. 

Dette er den bekendte Taageteori, der for øvrigt allerede 
tidligere, uden at Laplace var bekendt dermed, i sine Hovedtræk 
v^r opstillet af Kant 1 ). Bortset fra, at vi i Saturnsringen have 
et Eksempel paa, at den forudsatte Bristning af Ringen ikke har 
fundet Sted og i Planetoiderne (en Mængde Smaaplaneter mellem 
Jupiter og Mars) et Eksempel paa, at Sammensmeltningen af 
Smaa planeterne til en større ikke er sket (eller paa, at denne 
senere er bristet) har Teorien i alt Fald en høj Grad af Sand- 
synlighed, og stemmer, som Herbert Spencer har vist fuld- 
kommen med den almindelige Udviklingslov. I den nyere Tid 
have de spektralanalytiske Undersøgelser vist, at vi genfinde de 
samme Stoffer, hvoraf Jorden bestaar, i Solen og Planetorne, og 
derved bidraget i høj Grad til at bekræfte Teorien. Den er til 
Dato den eneste vi besidde om Solsystemets Oprindelse. 

Der frembyder sig imidlertid naturligt et Spørgsmaal: 
Hvorledes skal man forklare den oprindelige Taagemasses Rota- 
tion? Laplace mente, at den almindelige Tiltræiknng ogsaa kan 
lade opstaa og vedligeholde uophørligt en Bevægelse i et System 
af Legemer, der oprindelig er i Hvile. Han har saaledes i alt 
Fald antydet Muligheden af en naturlig Forklaring; men nogen 
nærmere Paavisning af Maaden, hvorpaa det skulde finde Sted, 
har han ikke givet. 

Den Tvivl, som Newton og hans nærmeste Efterfølgere 
havde næret om at kunne forklare Solsystemets Oprindelse og 
Bevarelse ved egne Kræfter, havde Laplace saaledes sejerrigt 
overvundet. Han havde uimodsigeligt godtgjort, at dets Bestaaen 
var en nødvendig Følge af dets Ordning, og at denne atter lod 
sig forklare af dets Oprindelse ved en i høj Grad sandsynlig An- 
tagelse. Nødvendigheden af at ty til tilfældige Aarsager eller til 



') 1755 i „Altøemeine Natur*resohichte und Theorie des Himmels* — Såmmtl. 
W. herausg. von Rosenkranz und Schubert, Mer Th. 

en uden fra kommende Paavirkning for at forklare de naturlige 
Fænomener, var saaledes ophævet; og dermed var Betragtningen 
af Universet som en sindrig Mekanisme, der var dannet og opret- 
holdtes af et personligt Fornuftvæsen , væsentlig overvunden. 
Naturen — i alt Fald den uorganiske — virkede alene ved egne 
Kræfter og efter sine egne ubrødelige Love, og det gik saaledes 
ikke længere an at lægge den menneskelige Betragtning af For- 
maal og Midler ind i Forklaringen af Fænomenerne. 

Vi have (p. 625) sét, hvorledes Laplace stillede sig til Ind- 
førelsen af Gudsbegrebet i Videnskaben. Han betragtede det som 
en Tilflugt for vor Uvidenhed. Bekendt er Anekdoten om hans 
Svar til Napoleon, da denne bemærkede, at han forgæves havde 
søgt efter Guds Plads i hans Verdenssystem. Laplace svarede 
aldeles korrekt, at han ikke [som Newton] havde haft Brug for 
denne Hypotese. Han var imidlertid en alt for ædruelig Forsker 
til at udtale noget om Gudsbegrebet i og for sig. -Han hævdede 
ofte vor Videns store Begrænsning, og han siger udtrykkelig: 
»De første Aarsager og Tingenes inderste Væsen ville for be- 
standig forblive os ubekendte« Men han bortskaffede Guds- 
begrebet af Astronomien, han viste, at det i hvert Fald i Viden- 
skaben intet havde at gøre. Om hvorvidt han udenfor denne 
indrømmede det en Plads, er det mig ikke bekendt, at der fore- 
ligger bestemte Oplysninger 2 ). 

Pierre Simon, Marquis de Laplace blev født i Norman- 
diet i Aaret 1749 og var Søn af fattige Bønderfolk. Man véd 
ikke, hvorledes han erhvervede sig sin første Uddannelse, da han 
senere havde den Svaghed at ville skjule sin beskedne Herkomst. 
Efter i nogen Tid at have været ansat som Lærer ved Skolen 
i Beaumont, begav han sig til Paris, forsynet med talrige An- 
befalinger, med hvilke han fremstillede sig hos d'Alembert. Men 
den berømte Filosof og Matematiker modtog ham ikke. Han til- 
stillede da d'Alembert et Brev, i hvilket han gav en Udvikling af 
Mekanikens almindelige Principer. Samme Dag lod d'Alembert 



') Syst. du monde I, 2. 

2 ) Aldeles ukorrekt er det saaledes, naar Mådler i sin „Geschichte der 
Himmelskunde" (I, p. 67) drager positive Slutninger angaaende Laplaces 
personlige Forsynstro af hans iBestræbelser efter at paavise Orden og 
Stabilitet i Solsystemet; tvært imod søger han bestandig at udlede disse 
Ting af rent mekanisk-fysiske Aarsager. 

ham kalde og sagde til ham: »De sér, at jeg ikke bryder mig 
synderlig om Anbefalinger. De havde ikke behøvet dem, De har 
gjort Dem bemærket paa en bedre Maade. Det er nok for mig, 
jeg skylder Dem min Hjælp.« Ved d'Alemberts Hjælp blev han 
derpaa ansat ved Militærskolen i Paris, og fra nu af helligede han 
alle sine Anstrængelser til den teoretiske Astronomi. 

Laplace afgiver et fremragende Eksempel paa den Egenskab, 
der genfindes hos saa mange af de største Forskere: en urokke- 
lig Arbejden i samme Retning mod det Maal, han allerede tidligt 
havde sat sig. Dette Maal var ikke noget ringere end at sætte 
Kransen paa den Bygning, hvortil Newton og hans Efterfølgere 
havde lagt Grunden, at fuldende den teoretiske Astronomi ved 
Beregning af Formler for alle Himmellegemerne i Planetsystemet, 
saa at disses Sted til enhver Tid med Nøjagtighed lod sig forud 
beregne. Vi have i det foregaaende i Hovedtrækkene sét, hvor- 
ledes han udførte denne Plan. Skønt han anvendte hele sit Liv 
derpaa, havde han dog alle sine fundamentale Idéer før sit tre- 
divte Aar. Foruden dette vilde han imidlertid tillige en anden 
Ting: samle alle sine egne og sine Forgængeres Undersøgelser i 
et Værk, der saaledes skulde indeholde Summen af Tidens astro- 
nomiske Kundskab og blive for den moderne Tid, hvad »Alma- 
gesten« x ), Ptolemæus' berømte Værk, var for sin Tid. Det stor- 
artede i Planen opvakte hans Begejstring og smigrede hans For- 
fængelighed. »La mécanique celeste« indbefatter fem tykke Kvart- 
bind; første og andet Bind udkom 17J9, tredje og fjærde Bind 
1805, femte Bind 18:28. I første Del gives der de almindelige 
Principer for Materiens Ligevægt og Bevægelse; anden Del inde- 
holder Anvendelsen paa Himmellegemerne og derved Midlet til at 
fuldkommengøre de astronomiske Tavler. 

Mécanique celeste bestaar for Størstedelen af komplicerede 
matematiske Udviklinger og sidelange Formler og er ikke til- 
gængelig for almindelige Læsore. Alle kyndiges Vidnesbyrd 
stemme imidlertid overens i, at Laplace gennem dette Værk har 
naaet sit Maal. Hvor sammentrængt og svært tilgængeligt det 
er, kan bedst sés af følgende Smaatræk. Det hændte jævnlig, 
fortæller en af Laplaces Elever*), at Laplace selv ved at gennem- 



') Fra Almagesten have vi saa godt som al vor Kundskab til den græske 
Astronomi. 

') Biol i Journal des savants for Febr. 1850. 

gaa Mécanique celéste med ham standsede ved den almindelig 
brugte Vending: »Det er let at se, at o. s. v M « og kunde over- 
veje timevis uden at genfinde den Tankegang, der havde ledet 
ham selv gennem Overgangen. Napoleon, der var Medlem af 
den matematiske Afdeling af Akademiet og som satte megen 
Pris paa Titlen af Matematiker, skrev i 1805 efter Modtagelsen 
af tredje Bind af Mécanique celéste, der var dediceret til ham, 
saaledes til Forfatteren: »De første seks Maaneder, hvorover jeg 
vil kunne disponere, skulle blive anvendte til at læse Deres 
smukke Arbejde« *). Han udtalte senere, at Værket syntes ham 
kaldet til at sprede en ny Glans over vort Aarhundrede. 

Foreløbig skaffede det Forfatteren en Mængde Hæders- 
bevisninger fra alle Sider. . Han b!ev Medlem af de fleste franske 
og fremmede videnskabelige Akademier og lærde Selskaber, (bl. a. 
Videnskabernes Selskab i København). Han blev »comte de 
l'empire«, en Titel, han under Restaurationen ombyttede med 
Titlen af Marquis. Han stod, som nævnt, i Venskabsforhold til 
Napoleon. 

Allerede i 1796 udkom »Exposition du systéme du monde«. 
I denne Bog har Laplace givet Hovedindholdet af »La mécanique 
celéste« uden matematiske Udviklinger, og desuden et kort Om- 
rids af Astronomiens Historie. Skønt forholdsvis sammentrængt i 
sin Fremstilling er den dog forstaaelig for almindelig dannede 
Læsere — uden just at være, hvad man plejer at forstaa ved en 
populær Astronomi. Værket udkom seks Gange og er syvende 
Gang optrykt i den store Udgave af Laplaces Hovedværker, der i 
184^ udkom paa den franske Regerings Foranstaltning. Den er 
et særdeles vellykket Forsøg paa at skaffe Kundskaben til Viden- 
skabens Resultater Udbredelse i videre Kredse. 

Intellektuel Storhed eg Karakterfasthed følges som bekendt 
ikke altid ad. Laplaces Deltagelse i det politiske Liv frembyder 
et Eksempel herpaa. Han havde under Direktoriet holdt Lov- 
taler over Republiken. Efter den 18de Brumaire blev han Første- 
konsulens Indenrigsminister, men beholdt kun Portefeuillen i seks 
Uger og vakte almindelig Utilfredshed ved sin Holdningsløshed. 
Napoleon beskyldte ham ironisk for at føre Ideen om uendelig 
smaa Størrelser med over i Administrationen. Han blev derpaa 
Medlem af Senatet og gjorde sig som saadan kun bemærket ved 



') Arago: Oeuvres complétes III, p. 514. 

at stemme for Genindførelsen af den gregorianske Kalender (i 
Stedet for den republikanske) og ved ikke at ville undertegne 
sine Kollegers Manifest om Pressefrihed. Skønt hædret af Na- 
poleon og skønt han stod i personligt Venskabsforhold til ham, 
stemte han senere for den Lov, ved hvilken Napoleon maatte 
frasige sig Tronen Under Restaurationen maatte han som Medlem 
af Pairskammeret døje mange bidende Angreb af de liberale for 
sin forandrede Holdning. Denne Ustadighed har endog sat sig 
Spor i hans Skrifter. Første Udgave af »Exp. du syst. du mondec 
indeholdt til Slutning — efter en Lovprisning af Videnskaben som 
den Magt, der i de sociale Forhold »havde adspredt de Vild- 
farelser, som vare udsprungne af Uvidenhed om vort Forhold til 
Naturene — følgende: »Sandhed, Retfærdighed, det er den ufor- 
anderlige Grundvold [for den sociale Orden]. Langt fra os være 
den farlige Sætning, at det undertiden er nyttigt at bedrage eller 
underkaste os Mennesker for bedre at sikre deres Lykke.« Men i 
6te Udgave (1824) strøg Marquis de Laplace denne Protest mod 
Undertrykkelsens og den aandelige Fordummelses almindelige 
Forsvars princip og erstattede den med nogle almindelige Fraser 
om den Fordel, Navigationen og Geografien havde haft af de 
astronomiske Undersøgelser. Det var i 18:24 ikke klogt at være 
en alt for varm Ven af Frihed og Oplysning. 

Biot har fortalt et Træk 1 ), der stiller andre Sider af La- 
places Karakter i et gunstigere Lys. Biot kom som ung Viden- 
skabsmand til Laplace, der viste ham megen Velvilje. En Gang 
bragte Biot ham en ny, almindelig Metode til Løsningen af en 
Række matematiske Problemer i den teoretiske Astronomi. La- 
place gennemsaa Afhandlingen og raadede ham til, efter at have 
strøget Slutningen, der efter hans Mening drog for vidtgaaende 
Konsekvenser af Principet, at indlevere den til Akademiet. Den 
blev læst i Overværelse af de fleste af Akademiets berømte Mate- 
matikere (Lagrange, Laplace, Monge, Bonaparte) og høstede meget 
Bifald. Efter Séancen fulgte Biot hjem med Laplace. Denne 
fremtog da af en Skuffe et gulnet Papir, hvorpaa stod Løsningen 
af de samme Problemer efter ganske samme Metode som den, 
hvoraf Biot troede at være første Opfinder. Laplace var standset 
ved den samme Vanskelighed, der fik ham til at lade Biot stryge 
Slutningen, og havde derfor foreløbigt lagt Afhandlingen til Side. 



l ) I Journal des sa vants, 1850. 

Laplace døde i Aaret 1827, omtrent 100 Aar efter Newton. 
Man fortæller, at da i hans sidste Øjeblikke en tilstedeværende 
erindrede ham om hans store Opdagelser, svarede han: »Hvad 
vi kende er kun saare lidt, hvad vi ikke vide er umaadelig meget.« 
Samme Tanke skal han ofte have ytret tidligere. 

Med Laplace fuldendes foreløbigt det storartede Fremskridt, 
der i det 17de og 18de Aarhundrede havde fundet Sted i de 
eksakte Discipliner. Han hørte ikke til dem, der grundlagde en 
helt ny Videnskab, som Galilei eller Lavoisier. »Men han var 
skabt til at fuldkommengøre, til at uddybe alt, at flytte alle 
Grænser tilbage, at løse, hvad man hidtil havde anset for uløse- 
ligt« *). 



') Fourier: Éloge 'hist. de Laplace. — Nouv. Biogr. (Merlieux); Biogr. 
univ.; Arago: Laplace i Notices biogr.; Poisson et Biot: Discours pro- 
noncés aux funérailles de Laplace; o. e. a. 

Emil Petersen. 

Fra København i 1799. 



Af Lord Broughams Rejsedagbog for Sepl.-Okt. 1799. Oversat efter „The life 
and times of Lord Brougham* af Frk. M. Pingel. 



Den eneste offentlige Fornøjelse i Kobenhavn er Skuespil tre Gange om Ugen. 
Teatret er af samme Slags som gamle Drury, tungt men temmelig stort. Orna- 
menterne ere forgyldte paa Olivengrønt. Dette er den fremherskende Farve. 
Huset er mørkt, da alt Lyset bliver kastet ind paa Scenen under Forestillingen. 
Der er kun tyve Lamper; otte til blive hejsede ned fra Loftet over Tilskuer- 
pladsen mellem Akterne. Truppen er god og bestaar af omtrent tredive Med- 
lemmer. Spillet syntes at være godt og kydsk. Folk lod til at være tilbøje- 
lige til at kritisere. De vare i Morgendragter og sad stive som Udragere. 
Der var ingen Flaneri eller Kurmageri. Stykket var „She Stoops to Conquer*, 
og Toni Lumpkin blev meget godt spillet, skønt Sangen var udeladt. Udstyr- 
elsen var daarlig, men til Slutningen blev der givet en Ballet, i hvilken der 
blev danset godt, og Dragterne vilde have skaffet Biskoppen af Durham et 



Selskabslivet blev af Merry 1 ) betegnet som utaaJeligt, og skønt vi fandt 
Grund til at tro, at han havde overdrevet lidt (paa Grund af hans Stillings 
Natur), er Opholdet dog saa kedeligt, at den russiske General Knox, som nylig 
rejste her igennem paa Vejen til Holland, kun blev tre Dage i København og 
en Maaned i Helsingør. Selskabeligheden indskrænker sig til om Vinteren. 
Om Sommeren tage Købmændene ud paa deres Landsteder eller Smaahytter, 
og selv om Vinteren ere Selskaberne meget kedelige. Hoffet er det i en ual- 
mindelig Grad. For Øjeblikket er her ikke andre Ministre end den russiske, 
franske, hollandske og svenske, hvilke alle leve mege* tilbagetrukket. 

Regeringsformen i Danmark er enevældig, som hver Mand ved 

Manglen paa Rigsstænder maa i Krigstilfælde gøre Kronen yderlig afhængig, 
enten af de rige Købmænd eller af fremmede Subsidier. Regeringsførelsen er, 
skønt afskyelig i Teori, i Praksis mild og lemfældig. Enhver Skrive- og Tale- 
frihed øves her til en Grad af Tøjlesløshed, ukendt i England, eller kun kendt 
for alvorligt at blive straffet. Dette synes de indfødte at være fuldkommen 
paa det rene med, og de le af den engelske Frihed, som de kalde et tomt 



') Den engelske Gesandt. 



Tilfælde. 

Fra København i 1799. 



Navn. To Dage før vi kom hertil, fik man et Bevis paa Regeringens Magt. 
Pressen var bleven saa forargelig tøjlesløs, ja endog æreskændende, at en 
Forordning af 28de September blev offentliggjort. Men dette var i Virkelig- 
heden foraarsaget ved et Forslag, der var kommet frem fra en Flok Jakobinere 
af en temmelig simpel Beskaffenhed, som plejede at komme i Grouvelles, den 
franske Ministers, Hus. Forslaget gik ud paa at oprette et literært Selskab, 
men som man vidste havde politiske Formaal. Paul tilbagekaldte øjeblikkelig 
sin Gesandt og forbød paa det strængeste alt Samkvem mellem de to Lande. 
Forordningen blev øjeblikkelig affattet, jaget igennem af Ministeriet og derpaa 
afsendt med Baron Blum til St. Petersborg. I en lang Indledning udvikler 
den de Onder, der flyde af Tøjlesløshed, forbyder under de højeste Straffe 
Udtryk rettede mod Regering eller Monarki i Almindelighed og tilintetgør 
virkelig paa én Gang Tale- og Skrivefriheden ; men da enhver ved, at det er 
gjort for at tjæne et bestemt Formaal, blæse Folk aabenlyst deraf. Imidlertid 
er der blevet anlagt Sag imod Udgiveren af et anstødeligt Blad, men man 
venter, at han vil blive frikendt eller idømt en ringe Bøde '). 

Kongen af Danmark er Idiot. Dr. Thorkelin talte for Resten hemme- 
lighedsfuldt derom og syntes at tro, at det herskende Parti holdt hans Maje- 
stæt nede ved denne Beskyldning. Mr. Merry sagde, at Gesandter og andre 
forud blive underrettede om, hvordan det har sig, naar de skulle ind til ham 
for det Tilfældes Skyld, at han skulde stille sig blot. Lord Robert Fitzgerald 1 ) 
plejede ofte at spille Kort med ham og sagde, at han brugte pludselig, og 
uden Grund at løbe ud af Stuen. Naar nogen svarede ham, var han tilbøjelig 
til at blive ubehagelig, spytte Folk i Ansigtet og slaa dem paa Øret. Hans 
egen Familie svarede ham aldrig. Mr. Otto fortalte mig en snurrig Historie 
om ham. En Yndling af ham var ved Hoffets Indflydelse blevet fjærnet, hvor- 
paa man sendte ham en simpel Vægter, der skulde tænde op i hans Kakkel- 
ovn. Han gjorde ham til Kammerherre, og Manden maatte ved en stor Pen- 
sion bevæges til at trække sig tilbage 



! ) Det er utvivlsomt Sagen mod P. A. Heiberg, hvorom her er Tale. Hans 
Dom faldt den 24de December 1799 og lød, som bekendt, paa Lands- 
forvisning. O A. 

*) Den engelske Legationssekretær. 



Digitized by Google 



Resultater. 



i. 

Han var ikke enig med de andre; det var han jo aldrig. 
De andre syntes, han havde det saa godt. »Ham er det saa- 
mænd ingen Synd om; han har været svineheldige, plejede hans 
rige Onkel at sige, og den rige Onkel anslog ufravigelig Grund- 
tonen, som den øvrige Familie spillede videre paa. 

»Ham er det saamænd ingen Synd om!c lød det over hele 
Linjen, og den lille Ytring var efterhaanden bleven meget indholds- 
tung; bag den forskansede man sig, beroligede man sig. an- 
klagede man, aabnede hver sit lille Batteri mod ham, aldeles 
som den rige Onkel. Aarsagen, hvorfor den hele Familie fandt, 
den unge Mand maatte glæde sig, var, at han, der ingen Eksa- 
miner havde at sejle paa, alligevel var landet i Departementet, 
kopierede og regnede i Revisionen og trods alt, hvad der kunde 
tale der imod, bleven lagt Mærke til og lovet at bringes i Er- 
indring, naar en liden passende Bestilling tilbød sig. 

Men at den unge Mand ikke glædede sig, irriterede. Man 
forsøgte at faa den blinde til at se, og der var dem, som værgede 
sig mod dette blege, mørke Ansigt som mod noget fjendtligt, noget 
personligt fornærmende. 

Han havde virkelig Grund til at være fornøjet. I den 
sidste Tid havde han uden Tilskud fra Familien kunnet ernære 
sin sindssyge Fader, sine to smaa Brødre og den gamle Hus- 
holderske, der hørte Hjemmet til. 

Man mindede ham ved Anledninger om, hvilken Nydelse 
dette maatte være for hans grænseløse Stolthed, en af de syv 
Dødssynder, Familien havde at bebrejde ham, og som han havde 
sin nuværende ubetydelige Stilling at takke for. 

Tilskueren. 1884. 4r2 

Han var nemlig kommen paa Kant med sin rige Onkel, der 
efter Moderens Død for en Del Aar siden havde taget sig af ham 
og sat ham ind paa Krigsskolen. Gutten vilde derimod ind paa 
Latinskolen igen, hvor han var bleven afbrudt ved Moderens Død. 
Det kom til et Optrin; den fattige Gut var for stolt, den rige 
Onkel ikke overbærende, og saa blev det som før. Nød og For- 
ladthed og Sorg over Moderen, der havde været Forsynet over 
det lille Hjem. 

I de Aar, der da fulgte, kom der ofte over ham et Minde 
om, hvor han havde sørget en Gang i sin tidligste Barndom, da 
hans Mo'r var rejst bort for nogle Dage og havde ladet ham gaa 
ud med Barnepigen for at slippe at sige ham Farvel — og saa 
det senere Minde, da hun var gaaet for bestandig. Han havde 
sovet, overvældet af Nattevaag, siddende ved hendes Sæng med 
Hovedet mod hendes Pude. Men i Søvne havde han følt en 
Haand over sit Hoved, hørt en sagte, svindende Hvisken, og da 
han vaagnede, forstod han, det havde været hans døende Moders 
Afskedshilsen. Han glemte det ikke siden; naar han tænkte paa 
det, kunde han lukke Øjnene og atter føle Berørelsen af den 
døende Haand, atter høre den vibrerende Hvisken som en højtide- 
lig Overdragelse af det tunge, hun forlod, en hemmelighedsftild 
Indvielse til Smerten. 

Livet havde ikke artet sig heldig for ham, ikke en Gang 
fra Begyndelsen. Han havde aldrig kendt den lovpriste, tankeløs- 
lykkelige Barndom, vidste ikke at fortælle noget om Leg og lyse 
Farver. Dagen var brudt tung frem, men af alt var Faderen det 
tungeste. 



Denne Fader havde en Gang været ung som faa er det og 
smuk og glad. Hans Øjne lysende og Hjærtet varmt. Det var 
paa en Tid, da nye, store Tanker kom som Stormpast over Ev- 
ropa, fejende bort de gamle, visne Bladdynger over unge Skud. 
Og Ungdommen lyttede henrykt til de nye Læresætninger, glemte, 
at de ikke var ganske nye , at det allerede var forkyndt alt sam- 
men for over atten hundrede Aar siden af en fattig Nazaræer; 
glemte, at de evige Sandheder er som Lys, der glimter gennem 
Taagen: saa ser man det, og saa ser man det ikke. 

Det var Menneskelighedens Evangelium; — og man stillede 
sig jublende ind blandt de kæmpende. Her op trængte ogsaa Be- 
vægelsen, og mange Hjærter vaktes ved disse gamle, evig unge, 

stadig glemte, stadig som en Samvittighed opdukkende Sand- 
beder. En af de faa begejstrede var nævnte unge Mand, i hvem 
Samtiden allerede havde hilset Videnskabsmanden og den store 
Borger. Med et Hjærte, der brændte ham i Brystet, hilste han 
den gryende Dag, og i ungdommeligt Overmod holdt ban Fanen 
højt, der han gik til Kamp for alt, hvad der var undertrykt. 
Han saa' den Straale af Lys, der atter var trængt igennem; han 
fulgte den med sit Øje paa de lange Baner ind til den evige 
Kilde, men nær ved saa' han ikke godt, mærkede ikke, at ogsaa 
Vildfarelsen fulgte som altid med de store Tanker. Han var saa 
ung og saa brændende; han stormede saaledes af Sted, at det 
kunde vel hænde, han kom til at sparke til de gamle Love og 
Indretninger, at han talte om Menneskeretten og den usleste 
Tjæners Adelsbrev, at man ikke forstod ham: — saa det blev til 
en Misvisning. 

Derfor blev han ogsaa sat fast Mange Aar efter slap han 
ud, men det var ikke længer den kraftige Mand med de* ædelt- 
baarne Hoved og de lysende Øjne. 

Efter nogle Aar i Fattigdom fik han en beskeden Privat- 
stilling og giftede sig med sin Ungdoms Elskede, der trofast havde 
ventet og lidt med ham. 

Nu gik Aarene rolig; der var ingen, som kendte ham igen. 
Man havde spærret en Ørn i Bur, — og den havde flakset sig 
dødsenstræt mellem de trange Stænger. 

Hans Venner, der vilde trøste, forestillede ham, at vel 
kunde han glæde sig over sin korte Arbejdsdag, vel var den den 
fulde Dagløn værd, ti over Landet i de tusend Sind var Sæden faldt, 
og mens han sad mellem de trange Mure, havde den spiret her- 
ligt, forhaabningsfuldt. Mere maatte han ikke vente. Endnu var 
Vaarbruddets Tid; Væksten og Høsten var Fremtidens. 

Undertiden, naar han hørte paa disse Trøstetaler, kunde 
der fare et Lyn over det blide, taalmodige Ansigt, og der kom 
noget i Blikket, som tændte. 

Kunde da ingen forstaa det forfærdelige, der laa i, at hver 
liden Erkendelse, hver liden Fingersmon Sandhed koster saa 
grænseløst? Han bad dem betænke, hvad der maatte til hist paa 
Golgatha, og hvor liden Nytte Menneskene dog havde gjort sig 
af det. Han bad betænke alle Martyrers Blod, alle store Aanders 
uhyre , møjsommelige Arbejde , de* Tusender af bankende Hjærter, 
der unævnte, ukendte har ofret det største — og saa Resul tat- 

42* 

erne; dersom man vilde behage at overveje dem, vilde man 
muligen blive enig med ham om, at de Fnug af Sandhedserkend- 
else, man nu efter henved seks tusende Aars Forløb mente at 
have in mente, var saare dyrekøbte! 

Heller ikke kunde han være enig med dem om, at der her 
eller noget andet Sted var Mærker efter Udsæd, Tegn til vaarlige 
Spirer. Han vidste bare, at hvad han havde set som et velsignet 
Dagslys over Arbejdet, det var slukket for ham, og naar han 
saa' mod Fremtiden, da bar det ham for, som laa der noget 
ulmende til det tændtes, forfærdelig som en Nattebrand. 

Saa lod man ham bære sin Byrde. En stod stærk ved 
hans Side, det var hans Hustru; men hun kunde ikke hindre, at 
hans Styrke svandt. Men tilbage i hans Sind blev Byrderne, 
dunkelt opfattede som i en Drøm; den uhyre Skuffelse, det over- 
vældende Indtryk af alt dette dyrekøbte tumledes i hans Sjæl og 
fyldte hans Hjærte stille, trøstesløst. 

Han havde naturligvis til sidst mistet sin Post; man kunde 
ikke stole paa ham. Af Medlidenhed med hans Stilling havde 
man ladet ham beholde nogen Afskrivning, ti han var af og til 
bedre og i Stand til at arbejde. 

Hans velstillede Familie, der siden hans ubesindige Ungdoms- 
historie havde holdt sig fjærnt, saa' med Glæde, at det ikke var 
nødvendigt at nærme sig, ti harjs Hustru stod stærk under Byrd- 
erne og sørgede som et Forsyn for sit lille Hjem. 

Den ældste Søn, der allerede var langt op i Latinklasserne, 
hed Ambrosius. Han var saa blød og modtagelig for Indtryk, at 
Moderen var bange for at lade ham være for meget hjemme, og 
hun sendte ham ud at læse hos Kammeraterne, ængstelig for at 
han skulde være for meget sammen med Faderen. 

Men det havde været en af den lille Ambrosius' første 
Sorger, at hans Mo'r sendte ham saa- ofte bort, og at han troede, 
hun ikke brød sig om ham, men vilde være alene med Faderen. 

Sit Navn havde han faaet i en Fart af den gamle Hus- 
holderske straks efter, han var kommen til Verden; ti han var 
meget svag. Hun var i Nød for et Navn; Moderen var betænke- 
lig syg, og Faderen havde kun Tanke for hende; saa tog hun 
sin Tilflugt til Almanaken. Det var Ambrosiusdagen ; saa var det 
jo lige til. 

Da Moderen blev frisk igen og Barnet stærkere, gik en 
Del fredelige Aår. Hun, der følte sig lykkelig over, hvad der var 

dem lævnet af det store Forlis, var Styrken og Glæden over det 
lille Hjem. Men det nagede hende , at hun ikke kunde faa sin 
Mand til at vende Blikket fra de mørke Dage. Hun bebrejdede 
ham blidt, at han, der før havde set saa langt og havde lært 
hende at bruge sit Fjærnsyn, nu aldrig mere vovede Blikket ud, 
men lod det tabe sig i Skyggerne om Husvæggen. Saaledes kunde 
hun atter ildne ham op, og han lod til at friskne til aandelig 
som legemlig. Men med Fortrøstningen havde det aldrig nogen 
rigtig Art. Da satte hun desto højere sit Haab til Ambrosius; 
han skulde gøre Fyldest for dem begge og tage op, hvad der laa 
forsømt. Og hun dvælede med Moderstolthed ved, at Navnet 
ikke skulde gøres Skam af hendes rigtbegavede Barn. Stille be- 
væget talede hun i sit Hjærte som hin bibelske Kvinde, Samuels 
Moder, hvis Læber rørte sig, men hvis Røst ikke hørtes, da hun 
gjorde Herren det Løfte, at hun vilde føre sin Søn for hans An- 
sigt, og han skulde blive der evindelig. 

Hun saa' ham i Tanken sin Fader lig i alt undtagen i 
Ulykken og den korte Arbejdstime, og det lettede hende Dagens 
Byrder, hvis Tyngde ingen anede. 

Da Ambrosius en Dag kom fra Skolen og med sit lille, 
tungsindige Ansigt fortalte hende, at nu havde Gutterne efter 
Religionstimen fundet paa at kalde ham »den ambrosianske Lov- 
sange, gjorde Moderens lyse Smil et højst utilfredsstillende Indtryk 
paa ham. 

Men Moderen lagde ikke Mærke dertil, tænkte bare paa, 
hvorledes det passede sammen med hendes eget: som en Lovsang, 
saaledes var det netop, hun vilde have ham. 

Ambrosius var ikke mere end ti Aar gammel, da der kom 
en Dag, der gjorde et uudsletteligt Indtryk paa ham. Det var da 
Faderen faldt sammen, og han paa Moderen pludselig forstod, at 
det var forbi. Det sidste Aars tilsyneladende Ro havde været 
hans kæmpemæssige Anstrængelse for at skjule sig. 

Det var det sidste, han gjorde for dem, han elskede. Siden 
gik han omkring dem, selv hjælpeløs, selv den tungeste Byrde, og 
var Ambrosius og de to yngre Brødre til en stille, smertelig For- 
undring. De to mindste var ofte bange for den højvoksne, stærkt- 
byggede Mand med den bøjede Ryg og det tungsindige Ansigt, 
men Ambrosius hang med en sympatetisk, sorgblandet Kærlighed 
ved ham, lagde fuld af Haab Mærke til, hvorledes de blide, halv- 

slukte Øjne pludselig kunde vaagne op og sende Lyn, før de atter 
sank hen, og hvorledes Rester af den gamle Styrke kunde gennem- 
sitre hans Lemmer og rette den bøjede Ryg* 

Men Ambrosius haabede forgæves og fik efterhaanden en 
knugende Frygt for at Faderen pludselig skulde dø. 

Under disse Forholde voksede han op. Han hørte ofte tale 
om, hvor mærkværdigt han lignede sin Fader ; det var det samme 
Ansigt, de samme ejendommelige Manerer med mere andet Han 
kastede et forskrækket Blik i sig selv. Hvor meget havde han arvet? 
Han tænkte paa den dybe Skuffelse i Faderens Liv, og naar han kom 
til at se sit eget Ansigt, kunde det falde ham ind, om ikke denne 
Skuffelse havde mærket hans Barnenatur med sit tunge Segl, og han 
blev opfyldt af Angst, for at Moderen skulde skuffes. Han vidste, 
hvad hun ventede af ham, og at han var den eneste Straale af 
Lys paa hendes Vej. Han lærte sig til at vogte over sit eget 
Ansigt; han maatte ikke se for sørgmodig ud. 

Saaledes voksede han op. Da han var femten Aar, var 
han allerede vemodig som en midaldrende, der ikke har ligget 
indenskærs. Et stort, forvokset Legeme, og Sjælen forsmægtende 
efter Rum, Flugt, hvorhen vidste den ikke, bare langt, et Hjærte, 
der hungrede efter Daad, efter Føde, hvad, vidste den ikke, bare 
meget. 

Skolelivet var paa én Gang hans Hvile, og hvad der skabte 
Ufreden i ham. Det kunde ikke stille hans umættelige Kund- 
skabstrang; det bød ham kun enkle Draaber for det fulde Bæger, 
han higende strakte Hænderne efter — og uden for Skolen var 
det tunge Hjem. 

Saa maatte han være taalmodig og vente. Noget skulde 
der nok blive af ham; han skulde ikke skuffe sin Mo'r; han 
havde jo lovet det. Og han følte det saa forvisningsfuldt, at 
Kræfterne voksede i ham, og at Gud maatte gøre Resten. 

Og han ventede og var taalmodig, bar Hjemmets Byrder 
med Moderen, der var begyndt at gaa træt, og læste til Skolen i 
de kostbare Stunder, der faldt af. Paa Skolen var han den 
første og havde kun et Aar igen. Men saa gik hans Moder for 
Alvor træt og døde en Nat. 

Da begyndte Livet for Ambrosius. 

II. 

Nu var han som sagt oven paa, som Familien udtrykte 
sig, og kunde ved et anstrængt Arbejde selv sørge for sine Søsk- 
ende og for sin Fader, der led af en mild, men ulægelig Sinds- 
sygdom. 

Men hvad var det for et Arbejde; det var der ingen, der 
anstillede Betragtninger over — uden Ambrosius. 

Som han sad og regnede nede i Revisionen, kunde hans 
Barndom med dens Skygger, de tunge Skoledage med den stærke 
Fremtid vinkende trække forbi Erindringen. Bedre, bedre var det 
den Gang, og. han kunde se op med Blikket brændende ud i det 
tomme Rum. 

»Mo'r, hvorfor gik du?c 

Det kunde snige sig frem som en undvegen Klage midt i 
Kontortiden, mellem Regnestykker og Revisioner. 

I Kontoret fandt man ham underlig, som vel kunde være, 
sin Fader lig til det uhyggelige: den slanke Skikkelse trods Ung- 
dommen allerede gammelagtig foroverbøjet med samme sygelige 
Anstrængthed som hos Faderen, de samme ejendommelige Haand- 
bevægelser, det samme tunge Blik og den samme Vane med de 
halvdæmpede Udbrud ud i Vind og Vejr. Man forudsatte, han 
kunde ende som Faderen, men man maatle tilstaa, han gjorde 
sit Arbejde overraskende godt. Og han var jo ganske ung endnu 
og arbejdede kolossalt, hvad der vistnok maatte til, da det hlle 
Hjem med sine særegne Forhold kostede mange Penge, og de 
flittige Dage og Nætter bleve højst tarvelig betalte. Men Ambro- 
sius, den agtværdige, høflige unge Mand, der brugte sin Tid saa 
samvittighedsfuldt, var en ganske anden end den Ambrosius, der 
i en nervøs, svigtende Kamp endnu hokU sig over Vandene. Den 
Ambrosius, der af Familien omtaltes som saa vel begavet, at det 
var en ren Fornøjelse, naar han en sjælden Gang var i Kulør, 
som mellem Vennerne omtaltes for de Vers, han kunde skrive, 
naar han vilde, var en ganske anden end den, der endnu med 
fortvivlet Styrke hang ved sin Moders frydefulde Forvisning om, 
at han skulde tage op, hvad Forældrene havde ladet ligge, at 
gennem denne Søn skulde de begge naa frem til at tale ud, til at takke 
for sig — en ganske anden end ham, der nærede en ærefrygts- 
fuld Tro paa, at hvad der brændte ham i Sjælen var en Digters 

Glød, og hvad der gjorde ham Dagene saa tunge, Nætterne saa 
forfærdelige, var en bundet Digters Kvaler. 

Han havde forsøgt at fatte sig og se sig om efter en Ud- 
gang; men hvor havde der ikke været stængt? Hvad skulde han 
gøre? Gaa ud og raabe til Alverden, at man maatte skynde sig 
og komme med Hjælp, at der var noget, der brændte inde hos ham, 
eller at Livet havde glemt ham igen, stængt ham af med Smerter 
og Byrder helt siden han var Barn, at han ejede Kræfter, at 
han følte det saa usvigelig vist; bare Luft, Lys, men hurtig! 

Mon ikke alle fornuftige Folk vilde trække paa Skuldrene 
og smile. Havde ikke allerede enkelte, der havde faaet Mistanke om, 
at han holdt sig for et Geni, villet slaa ham ihjæl med den bekendte 
trøstefulde Sats: Geniet hjælper sig altid selv frem! Han kunde 
være ganske rolig ; saadanne Kræfter blev aldrig sølet bort*, Verdens- 
økonomien er i Grunden ikke saa gal — og han kunde betragte sin 
udmærkede Afskrivning, sine Revisioner og de nette Vers, han kunde 
skrive, naar han bare vilde, som et yderligere beroligende Bevis for, 
at dette var just den naturligste Maade at gøre Skel for sig paa, 
og at der var intet alvorligt paa Færde. 

Det var for Resten længe siden, Ambrosius havde vist 
nogen sine Vers. Ingen kunde formaa ham til det siden hint 
Selskab hos en af Tanterne, da en ung Dame havde listet hans 
Lommebog fra ham og af den oplæst nogle Digte, som man 
virkelig fandt nette. Han kunde virkelig blive en »liden Fa- 
miliepoet.« 

Ambrosius blev formelig feteret den Aften. Ingen anede, 
hvor man plagede ham, ingen hvor man fornærmede, idet man 
roste — og slet ingen hvorledes han vaandede sig under Tan- 
ternes klappende Hænder og de akademiske Venners overlegent 
velvillige Indrømmelser: Hans Vers taalte ikke at skanderes, men 
han havde alligevel opnaaet at gøre Indtryk. 

Tante Julie takkede ham, fandt det hele lidt gammeldags; 
for megen Weltschmerz blev kedelig i Længden. Man skrev ikke 
længer såaledes; han havde jo heller ikke kunnet følge med den 
literære Udvikling, men det gjorde slet ingenting; han kunde jo 
alligevel ikke tænke paa at lede sin lille A'are ud i Verdens- 
strømmen. Hun vilde virkelig altid sætte Pris paa hans Vers, 
men kunde han ikke prøve lidt i den humoristiske Genre? 

Men med Ambrosius var der foregaaet den Forvandling, 
at siden Slægt og Venner havde faaet Øjnene op for, at hans 

Vers vare nette, hadede han dem selv og saa\ at det var kun 
blege Genfærd af hans Tanker, bare tomme Genlyd af Sangen i 
hans Bryst. 

Ti det var ikke Drøm, ikke hul Indbildning, det som ingen 
vidste, ingen vilde tro andre end han selv, at det var sandt, han 
var Digter. Der steg i hans Tankeliv Syner; han saa' dem, hvor- 
ledes de dukkede frem af hans Væsens Dyb. Han grebes af en 
bellig Gysen, af en kold Sved. Og han skælvede; — - ti han 
kunde ikke gribe, ikke give Form ! Inderst inde i Aandens Værk- 
sted raadede en trøstesløs Mathed; en usigelig, grænseløs Træthed 
var der og fyldte hans Helligdom. 

En tung Fortvivlelse greb ham. 

Hvorledes skulde han kunne vente mere at sig selv, revet 
ud af Skolen, som han var i den Tid, da hans Øje aabnedes for 
Tankens Rigdomme. Og Ungdomstiden, da de Tusender af Spørgs- 
maal kommer stimlende og banker paa og river hen, den ejede 
han ikke; tungt Arbejde, tunge Sorger slugte den; der var stængt 
mellem ham og alt, hvad der vinkede og fristede. 

Paa samme Tid skød han stærkt i Vejret, udviklede sig til 
Mand, følte alle Livets Længsler vokse og trænges i sin Sjæl, og 
der kom en afsindig Trang over ham til at leve, nyde med hele 
Ungdommens Umættelighed. Men der var stængt. Og han 
længedes mod Kvinderne med en varmblodig Naturs Heftighed. 
Men ogsaa dér var der stængt. Hvem kendte hans Lidelse eller 
anede hans Forsmægten efter Livsnydelse? Der kom ikke mange 
Ord over den tavse Mund, ingen Lyd af Raabet i hans Sjæl. Han 
gik for at være den mest satte, den allersagtmodigste af alle unge 
Mænd, en der for Resten aldrig havde været ung og som saa 
uhyre respektabelt gik op i sit Arbejde. 

Saa var der jo enkelte, der havde den medlidende For- 
mening, at han var opkørt. 

Men Ambrosius var omsider kommen dertil, at det maatte 
blive anderledes; der maatte komme en Forandring, der maatte 
sankes Stene til at bygge, hvad der løftede sig i Sindet. 

Saa maatte der stjæles af Natten, og Sovetiden blev kort. 

Men de natlige Arbejdstimer og Sovetiden blev tit for- 
styrret. Faderen sov lidet. Efter Hustruens Død havde han 
aldrig fundet sig til rette, han var altid forundret over, at hun 
var borte, og det hændte ofte, han om Natten gik op og ledte 
efter hende. Det kunde berøre Sønnen mer end smertelig, naar 

Faderen fandt ham saaledes, nervøst anstrængt, rugende over sine 
Bøger og i sin sædvanlige milde Stemme spurgte: »Hvor er Mo'r 
henne, Gutten min? Jeg kan ikke forstaa detU 

Da kunde det hænde Ambrosius heller ikke kunde forstaa 
det, og at han mere. utrøstelig end Faderen kunde lade Blikket 
løbe om. 

Og der gik mangen kostbar - Nattetime spildt, naar han 
saaledes maatte gaa med Faderen ud og ind ad de samme Døre, 
de samme smaa, tavse Værelser; naar han slet ikke kunde for- 
staa«. Og naar han saa til sidst fik Faderen til Ro, men ikke 
selv kunde finde den, voksede den nervøse Ophidselse og den 
overanstrængte Træthed, og Natten malede Billeder paa den 
mørke Grund. 

Det var ofte med en sørgmodig Lettelse Ambrosius hilsede 
Dagen og det opslidende Kontorarbejde velkommen, ti intet er 
saa tungt om Dagen som i en vaagen Nattetime, naar Fantasien 
tumler i Mørket med trætte Tanker. 



m. 

Der var gaaet flere Aar for Ambrosius. 

Han var endnu henvist til det samme Afkriverarbejde, den 
samme ubetydelige Post i Revisionen, men man kunde jo ikke 
vente det anderledes, og Familien fandt, at en ung Mand som 
han havde Tiden for sig. Den fandt det heller ikke nødvendigt, 
at han arbejdede saa overdrevent; man maatte kunne hjælpe sig 
med mindre i det lille Hjem; der var kommet en Mistanke om, 
at Ambrosius var begyndt at bruge for mange Penge. De sidste 
Aar havde han været sygelig, men det var vistnok hans egen 
Skyld; det sad ham som en Feber i Blodet alt det Arbejde. 

Men for Ambrosius hastede det. Han havde forsøgt sig i 
nogle mindre Arbejder, men der var ingen Forlægger færdig. 
Dog maatte det gaa; svigtede alt og alle, vidste han den, der 
skulde sætte ham til Arbejde; hans Mo'r havde gjort ham saa 
tryg. Han forlagde da selv sine Smaating , der kom ud i Kom- 
mission. Han vidste, hvad det gjaldt; der skulde ikke mere til 
for at ødelægge ham end den lille Bog, om den ikke blev solgt. 

Men han frygtede ikke. Med sin Bog i Haanden gik han 
op til en gammel Lærer fra Skoledagene, som den Gang havde 
interesseret sig for ham og som i vide Kredse hævdede et Slags 
literært Supremati. Han vilde udbede sig hans Raad og An- 
mældelse, hvad der vistnok ikke vilde være vanskeligt, da han 
saa ofte, efter Ambrosius* Formening, endog havde ydet Dilettan- 
tismen sin Bistand. 

Han kom og gik igen med tillidsfuld Forventning; der 
vilde nok alligevel blive en Dør aabnet. 

Men da hans Mæcenas havde læst og atter modtog ham 
smilende, var det Ambrosius, som frøs der ham noget i Hjærtet 
og et af hans Luftslotte styrtede sammen: Han læste ingen For- 
gtaaelse i Mæcenatens Smil, han saa' ingen Dør paa Gløt, han 
hørte som i Drømme de overbærende Lovtaler, de velvillige For- 
sikringer om behagelig Overraskelse o. s. v., men — hvad jo en- 
hver maatte forudsé — der var alt for mange Mangler; heller 
ikke troede han, Indholdet vilde slaa an, hvad der jo var saa 
uhyre vigtigt. Til sidst vilde han venskabelig raade den unge 
Mand ikke at tænke videre derpaa end som en Fornøjelse; det 
forbød sig jo nærmest selv, naar han tænkte over sin Stilling, og 
at Døgnet ikke havde mere end fire og tyve Timer. Han var 
meget spøgefuld den gamle Velynder; han bemærkede smilende, 
at det var des værre ikke Tilfælde med Menneskene, end ikke 
med Genierne, hvortil han vel næppe turde regne sig, som med 
den kære Natur; der var jo Himmelstrøg i vort gamle Land, hvor 
Skoven grønnedes paa et eneste vaarligt Døgn! 

Kendte hans unge Ven det middelalderlige, sicilianske Sagn 
om Poesiens Sten, la pietra della poesia? Den, der kysser den, 
bliver Poet. Men det var i de Dage. Stenen var sandsynligvis 
udslidt; man kendte des værre ikke længer nogen saadan letvindt 
Metode. 

Den gamle Lærer og Velynder var meget venlig. Han saa* 
bekymret paa det unge, indfaldne, livløse Ansigt, raadede ham 
til at tænke paa sin Helbred og bød ham et hjærteligt Farvel. 

Ikke mange Dage efter laa Ambrosius til Sængs, han kunde 
ikke mere. 

Ambrosius var kristelig opdragen; han havde hele Barn- 
dommen igennem delt sin Moders Forvisning om, at han stod 
under Guds særdeles Beskyttelse, og han havde gennem sin Ung- 
dom vidst at trøste sig med, at Vorherre vel snart maatte komme 

og løse ham ud. Nu var det forbi. Troen, Haabet, den sværme- 
riske Tillid, Moderen havde tændt, var slukket. Himlen var død 
og kold, lukket for hans Nød. Hvor var hahs Moders Gud? 
Var der en Gud, der vilde lade ham omkomme? Var der ingen, 
der kunde redde af hans Haand? Den gamle Familielæge blev 
hentet. Men da der gik flere Uger, uden at Patientens Tilstand 
bedredes, erklærede den gode Doktor for Familien, at han ikke 
forstod sig paa hans Sygdom. Hans Mediciner virkede ikke, og 
han kunde ikke begribe, hvad der var i Vejen. Der maatte være 
noget paa Færde med Forstanden, noget lignende som med Fa- 
deren; han havde altid været af den Formening, at Ambrosius 
havde faaet for megen Forstand, aldeles som hans Fader. Det 
var nemlig et af den gamle Doktors Postulater, at ikke blot Ungdom 
og Galskab følges ad, men at der mellem megen Forstand og virkelig 
Galskab helt fra den første Evas Dage var en dybere Sammen- 
hæng, end man til dagligdags vidste om, og han paastod, at om 
nogen fra dette Synspunkt vilde studere de sindssyge, Tilde han 
kunne støde paa Tankebrokker mere storlagne end nogen Ruin i 
parisk Marmor. 

Hvorledes det nu end forholdt sig med Ambrosius, var det 
øjensynligt, at Doktorens Mediciner ingen Virkning viste. 

Han laa Dagene igennem i en let Feberdøs med Øjnene 
stirrende frem for sig eller træt lukkede. Men altid saa* han et 
og det samme. 

Det var hans eget Liv: Som en Dag, der sluktes i Taage, 
laa det, — eller var det allerede Aften, en lang, skumrende; — 

eller laa der noget og brændte i Øst under Skyen? 

Store Gud, var det først Morgen? Kunde der endnu tændes 
en Dag? 

Der var jo ingen, der vilde tro paa ham,. ingen uden han 
selv — ingen der vilde tro, at han ejede noget — ingen uden 
han selv! 

Blev der en Arbejdsdag for ham nogen Gang, saa blev 
det ikke — — — aa, saa blev det ikke, hvad det kunde have 
været ! 

Han gav sig som i en stor, legemlig Smerte. 

Hvem vilde have Medlidenhed med ham hvem vidste 

vel alt, hvad han havde mistet hvem vidste, hvad der var 

gaaet til for ham! 

Han gemte for sit Ansigt og jamrede sig. 

Trangt, trangt havde Livet lukket sig om ham; higende, 
umættelig fordrende havde hans Hjærte banket; ødselt havde det 
tæret paa sig selv, medens Fantasien gav Vederlag, — gyldne Stene 
var det for Brød.- Hvad kunde han for, at han var saa varm, 
at han havde været saa . stærk, at han maatte leve — at did 
han længedes, dér lukkede sig for ham alle Døre? Saa stod han 
der med sit bankende, brændende Hjærte og med de Tusender 
dirrende Nerver — . 

Saa havde han levet uden for de lukkede Døre, men hvad 
for et Liv? Mere forsmægtende end nogen Gang før laa han i 
sammensunken Fortvivlelse. Var alt opbrugt? Aldrig havde 
Hjærtet banket stærkere, og gennem det store, ømfindtlige 
Legeme sitrede hver Nervestræng. Var alt opbrugt? Intet til- 
bage til den store Arbejdsdag, hans Moder havde bedt Gud om 
for ham. 

Han græd. 

Klokken slog tolv Midnat. Det raslede uden for Døren, 
nogen famlede efter Haandtaget; Faderen kom ind. Det var den 
sædvanlige Tid, han plejede at gaa op paa. 

Ambrosius prøvede at rejse sig op, men sank tilbage igen. 

>Gaa og læg dig Fa'r! gaa og læg dig det er 

saa sentit 

Det kom saa anstrængt, at Faderen blev opmærksom. Han 
satte sig ved den syges Sæng. 

>Jeg lægger mig nok ikke; nu vil jeg sidde hos dig, og du 
skal sove! c 

Han saa' mildt paa ham med et Udtryk af Forstaaelse. 

>Fa'r synglt bad Ambrosius sagte; »som du gjorde, da jeg 
var liden og ikke vilde sove — nu vil jeg — men syng længe, 
for jeg vil ikke vaagne merle 

Og Faderen sang med de blide, halvslukte Øjne vendt 
mod ham: 

Af Dybsens Nød raaber jeg til Dig, 
Herre Gud, du vilde mig hore. 

Ambrosius blev opmærksom og saa' paa Faderen. *Der 
gled et Aandens Lys over det ædle Ansigt, alt som han sang — 
det var Smerten, der vaagnede op. 

Ambrosius vendte sig bort; han taalte ikke at sé det. 

Medens Faderen sang videre paa sin Salme, kom han til 
at tænke paa den Gang Gutterne paa Skolen efter en Time i 

Kirkehistorie havde fundet paa at kalde ham den ambrosianske 
Lovsang og paa det stille Sværmeri, der lyste af Moderen, da 
han beklagede sig derover; paa alt hvad denne Moder havde 
ventet af ham — og han brast i en voldsom nervøs Latter. Fa- 
deren sang videre af sin Salme, men han mærkede det ikke; om 
ham vuggede den første Strofe: af Dybsens Nød raaber jeg 
til dig! 

Det var hans Lovsang, hans Resultat, hans og Faderens. 
Hans Bevidsthed rummede intet mere; alt var øde som efter en 
Brand, kun dette ene knugende Indtryk som en eneste Ruin 
over Asken. 

Og han lo igen. 

Det faldt ham ind, om han nu begyndte at blive gal lige- 
som Faderen. Saaledes skulde det altsaa ende! En Rædsel greb 
ham, men han maatte le. Gal ligesom Faderen. Hvorfor gik 
ogsaa hans Mo'r? Hun maatte jo vide, han var ikke færdig til 
at bære det endnu. 

Og han lo, ude af Stand til at standse den matte, magtes- 
løse Latter, som han selv fandt uhyggelig mellem Salmetonerne. 
Han havde en Følelse af, at Herredømmet over de forskellige 
Livsytringer gled fra ham. 

Til sidst standsede Latteren og han forsøgte at tænke. Han 
saa' et øde, uendeligt Rum, et stort Legeme komme glidende; 
det var en Klode. Mægtig fyldte den Rummet; han følte, hvor 
den voksede, hvor den rundede sig til, han svimlede ved dens 
Bevægelse, ti det var jo hans eget Legeme, der voksede og voks- 
ede til en uhyre Masse. Den lagde sig kvælende over ham, knug- 
ede ham. Der var ikke længer Luft og Lys, der var bare en 
eneste forfærdende tung Angst. 

Men Faderen sang mildt og stilfærdigt. 

„Og skulde det end vare fra Morgenstund 
og indtil Aftens Ende, 
da skulde mit Hjærte dog ingenlund 
fortvivle eller fra dig vende! 

Ambrosius havde rejst sig op. Der laa en stum Rædsel 
over ham; han værgede for sig med Armene og vilde ud af 
Sængen. 

Faderen ilede hen og forsøgte at holde ham i Klæderne. 

Saa brødes de to. Det var Angsten, det var Døden, der 
var kommen, og han kæmpede. Han vilde raabe, men der var 
ikke Luft, ikke Rum til et Raab. Det kom tungt og kvalte ham. 

Begges Kræfter var udtømte, da der var bleven roligt i 
den lille Stue. Paa Bordet stod Natlampen og lyste fredelig under 
en Papirskærm, og der laa et fornøjet Udtryk over den gamles 
Ansigt. Han havde faaet pakket Sængklæderne ned om Sønnen, 
havde i sin ene Haand begge hans og aftørrede med den anden 
Sveden, der brast frem paa hans Ansigt. I det samme faldt hans 
Øje paa et Papir, sammenkrøllet om en Blyant. Han greb det; 
det var hans Søns Haandskrift, og det var Vers. Han foldede 
det ud, glattede det med oprømt Mine, kræmtede og med en 
Stemme, han lod stige til gamle Dages velklingende oratoriske 
Højde, da han henrev ogsaa ved det bløde Tonefald, dekla- 
merede han: 

Stille, stille, 
angstfulde Hjærte, 
ej dig forvilde; 
Intet det gør, om dit 
Liv gaar til Spilde! 

Tanker hel tunge, 
tyng ikke længer! 
Længsler som stunge, 
stille! Ti ældet er 
Ha abet det unge! 

Storm er til Huse, 
Livshavets Vande 
rejse sig, bruse, — 
løfter én Baad, mens en 
anden de knase! 

Hvad der gaar under, — 
ingen det mærker! 
ingen har Stunder, 
ingen véd Bod for den 
blødendes Vunder! 

Stille, stille, 
bankende Hjærte! 
Bort med den Grille 
at det var Synd, om dit 
Liv gik til Spilde! 

Ambrosius laa stille og lyttede. »Mo'r!« klagede han dæmpet 
Saa kom Graaden lettende og Tankerne tilbage, listende med 
Daggryet, én for én. 

Den gamle vendte Papiret om. »Ah, der har vi Titelen: 
»Trøstetanker«, Ah! Trøstetanker !« Han rullede atter Papiret 
paa Blyanten og saa* lidt tvivlraadig ud; derpaa nikkede han 
blidt: »Det er ganske rigtig! Ganske rigtig, ja!« 

Ambrosius for atter op. 

»Nej Fa'r, nej! Det er ikke rigtig!« 

Den gamle smilede lidt beroligende og lagde ham til rette 
igen. »Nej, det var nok ikke rigtig, Gutten min! saadan maa det 
ikke være!« 

Ambrosius rejste sig atter op og udbrød: »Fa'r! Jeg giver 

mig ikke! Jeg vil leve og skal jeg gaa til Grunde, — da 

skal det være med løftet Hoved!« 

Den gamles Øjne lynte. Han rejste sig ogsaa, rettede sig 
i sin fulde Højde, og der kom noget af svundne Dages glæde- 
straalende Kampfærdighed over ham. 

»Ret saa, min Søn!« raabte han livfuldt. »Du siger som 
Araberen paa sin Ganger: Dø om saa skal være! men over 
— over!« 

Ambrosius stirrede paa ham med et langt, smerteligt Blik. 
Han følte en kold Gysen, Kræfterne forlod ham igen. Han faldt 
tungt tilbage. 

»Fa'r syng! — — men saadan som du sang for mig, da 
jeg var liden og ikke vilde sove! — — Husker du de Sange? 
Men syng længe!« 

Den gamle var ogsaa faldt sammen igen, pludselig, tungt. 
Han satte sig stilfærdig ned. 

Og han huskede dem alle, og de kom Barnesangene med 
de uskyldige Tekster, hvor man intet sér og dog finder mere end 
man magter. Det kom med alt sammen : hin mærkværdige sang- 
vinske Tone, hint sikre Haab, hin lykkelige Hvilen, som ingen 
forstaar, der er bleven meget klog — i nænsomt glidende, blidt 
vuggende Melodier, komponerede af Moderhjærtet. 

Blødt og varsomt blev der sunget. Ambrosius lyttede; det 
lød trøstefuldt, lindrende. Det var som hans Moder kom og vug- 
gede ham, som var han et lidet Barn endnu, og det var ikke 
sandt, at noget var forspildt. 

Ambrosius blev roligere. 

Naar alt kom til alt — var ikke Livet værd at leve? Var 
der ikke Hvile selv i Kampen? Var der ikke Sejer, selv naar 
man faldt? Og var man end blindet, var man bundet, det var 
dog Lykken at famle sig frem over de evige Veje! Han saa' hen 
paa sin Fader og spurgte: »Fa'r, er det ikke saa, der staar et- 
steds i de gamle Bøger: Vi Mennesker er som paa Vagt; vi maa 
ikke afløse os selv eller undvige«. Men Faderen hørte ham ikke. 
Han sad og sang de gamle, bløde Sange og vuggede Hovedet 
dertil. Det var atter lysnet over Sindet; Erindringen vævede 
atter sin endeløse Væv. 

Snart sov Ambrosius sødt, og der kom et fredeligt Udtryk 
over hans Ansigt. 

Den gamle sad længe og saa' paa sin Søn med hans 
Hænder i sine. 

Da han vaagnede, havde han sovet meget længe. Dagen 
var kommen, var gaaet. Det var allerede Aften; men Faderen 
sad der. 

»Fa'r, c hviskede han, »Tak fordi du sang. Nu er jeg frisk ! 
Jeg vil leve — vil prøve igenlc 

Alvilde Prtdz. 

A. de Falloux: L'évéque d'Orléans (Paris 1879). 

F. Lagrange: Vie de Msgr. Dupanloup. I— II. (Paris 1883). 



I. 

Den romersk-katolske Kirkeafdeling har i den nyeste Tid 
i hvert af Evropas Hovedlande været repræsenteret af en Bispe- 
skikkelse, hvis Levnedsløb ikke blot har været et stort Stykke 
Kirkehistorie , men vedkommende Landskirkes Historie i kort 
Begreb. Englands katolske Primas i dette Øjeblik , Kardinal 
Manning, er en Levendegørelse af det Brud med en protestantisk 
Fortid og alle dets Konsekvenser, hvorom hele den moderne 
engelske Katolicismes Udvikling samler sig. Biskop Ketteler af 
Mainz var en Hovedmand i det katolske Tysklands Historie lige 
fra Frankfurter-Parlamentet indtil Kulturkampen; og i Biskop 
Dupanloups Liv mærkedes stærkere eller svagere Dønninger af 
alle den franske Kirkes Sejre og Nederlag i de to sidste Men- 
neskealdre. Disse tre Bisper have haft den Opgave at for- 
svare Pavedømmet og dets Sag under revolutionære Bevægelser, og 
de have ført Forsvaret med et *Mod og en Udholdenhed, som maa 
aftvinge selv Modstandere Agtelse. Baade Ketteler og Dupanloup 
have taget Del i de parlamentariske Kampe og brudt mange 
Lanser for Rom og dets Sag i de lovgivende Forsamlinger; og 
hver Gang et stort religiøst, socialt eller politisk Spørgsmaal satte 
deres Folk i Bevægelse, mødte disse tre Bisper med et Flyve- 
skrift, der vel i Reglen har skullet slukké Samfundsbranden, men dog 
ogsaa enkelte Gange gyde Olie i liden. Naar de katolske Interesser 
ere truede, plejer Kardinal Manning at paakalde sine Landsmænds 
Frihedskærlighed og logiske Sans. Biskop Ketteler rettede der- 

imod sin Appel til Tyskernes Retfærdighedsfølelse og deres etiske 
Bevisthed, og Dupanloup søgte at bringe Ærens og Patriotismens 
Strænge til at klinge. Skønt Biskoppen af Orleans i Tidens Løb 
modtog et helt Bind af de venlige Skrivelser, med hvilke de senere 
Paver have været saa rundhaandede , var der dog en Draabe 
gallikansk Blod i hans Aarer, og det kunde Rom ikke glemme. 
Det var kun en Draabe, men den var tilstrækkelig til paa flere 
Punkter at bringe ham i Konflikt med den pavelige Absolutisme 
og dens franske Udliggere, og det ultramontane Pressekobbel 
med Louis Veuillot's »L'Univers« i Spidsen har af og til kastet 
sig over ham med en Voldsomhed og en Raahed, som søger 
sin Lige. 

»L'Univers« har saaledes gentagne Gange paa en kynisk 
Maade søgt at bringe i sine Læseres Erindring, at der hvilede en 
Skygge over Dupanloups Fødsel. Hans Fader var nemlig en 
Adelsmand, hans Moder en Tjænestepige; og Faderen var, som 
hans Biograf siger, »ikke i Stand til at opfylde sine Pligter over 
for Sønnen«. Den vordende Biskop af Orleans blev født den 
3dje Januar 1802 i den lille By St. Félix i Savoyen, og efter Stedets 
Helgen fik han i Daaben Navnet Félix. Savoyen, Frans af Sales 1 
og J. dé Maistres Hjemstavn, var den Gang og er endnu en ivrig 
katolsk Provins; kirkelige Fester, fejrede med landlig Pragt og 
under den livligste Deltagelse fra alle Sider, hørte derfor til Félix 
Dupanloups ældste Minder. Hans Moder havde en Broder, der 
var Præst i Nabolaget, og han tog sig af den lille faderløse Dreng. 
I katolske Lande har Præstestillingen med den Glans, som 
Romerkirkens Lære om det umistelige Særpræg kaster over den, 
noget i høj Grad tillokkende for fattige Ynglinge; Ordination- 
ens Sakramente udhæver alle Samfundskløfter og fylder straks 
den ringeste Præst højt op over Lægfolket. Hvor jævne Kaar 
mødes med gode Ævner og religiøs Sans, ligger Præstevejen der- 
for som den naturligste Livsvej for et Barn. Dupanloup var saa- 
ledes allerede paa sin Konfirmationsdag klar over, at han helst 
vilde være Præst. I sin tidligste Ungdom skrev han: »Jeg kan 
ikke komme i Nærheden af en Diakon uden at blive dybt be- 
væget ved Tanken om, at han en Gang vil blive en Præst.« Og 
denne Følelse af Præstedømmets Højhed forlod ham aldrig. I 
hans senere Aar hørte hans Venner ham ofte sige: »for at være 
Præst maa man enten være født som noget stort eller være 
bleven noget stort.« 

43* 

Hans Moder havde en Søster i Paris, og paa hendes Raad 
rejste den ugifte Kvinde med sin Søn til Hovedstaden, hvor ingen 
kendte hende og hendes Historie, og hvor det var lettere at skaffe det 
fremmelige Barn en god Undervisning. Dupanloup kom netop til 
Byen, da denne var i festligt Skrud i Anledning af Kejser Napo- 
leons Giftermaal med Marie Louise, og den lille savoyardiske 
Dreng saa' med store Øjne paa al den Pragt, der da blev udfoldet. 
Efter faa Aars Forløb fik han imidlertid det første Indtryk af Lyk- 
kens Omskiftelighed, da den slagne Kejser, forladt af alle, blev en 
Fange paa den fjærne 0, medens det samme Paris, der havde 
forgudet ham, var i Jubel over den landflygtige Bourbons Til- 
bagekomst. Den første Skole, han ^lev sal, i, maatte han snart 
forlade, fordi hans Moder ikke i Længden kunde skaffe de for- 
nødne Penge til Veje, og en Tidlang modtog han ingen Under- 
visning. Da han var tretten Aar gammel, besluttede hans Moder 
at lade ham forberede til den første Altergang, og hun henvendte 
sig til Præsterne ved Saint-Séverin ; ti i det Sogn boede hun. 
Men disse fandt Drengen for ung og bad hende vente fem Aar. 
Det vilde hun ikke, og derfor gik hun til Præsterne ved Saint- 
Sulpice, og de tog imod hendes Søn. Dupanloup regnede senere 
denne Afvisning fra Saint--Séverins Præster med til sit Livs lykke- 
ligste Styrelser. Disse Præster vare nemlig Jansenister, og ved at 
blive afvist af dem undgik han altsaa Jansenismens Snarer, paa 
samme Tid som Forholdet til Præsterne ved Saint-Sulpice jævnede 
Fremtidsvejen for ham. 

I Aaret 1814 havde en ung Præst ved Navn Teysseire som 
en Slags Aflægger af Saint-Sulpice aabnet en lille Skole, der 
skulde give vordende Præster den første Undervisning. De, der 
under Konfirmations-Forberedelsen havde vist Anlæg til at blive 
Kirkens Tjænere, fik meget let Adgang til denne Skole, der gik 
under Navnet »la petite communauté« ; derfra gik de saa som oftest 
over til Seminariet Saint-Nicolas og siden til Saint-Sulpice. Re- 
volutionen og Napoleons Krige havde mindsket de franske Prfcsters 
Tal saa stærkt, at der maatte gøres alvorlige Anstrængelser for 
at fylde de tomme Pladser. De Præster, der underviste Félix 
Dupanloup i Katekismen, mærkede snart Ævner, i hvilke de saa' 
Anlæg for præstelig Virksomhed, og de skaffede ham Plads, først 
i Abbé Teysseires Skole, siden i Saint-Nicolas og i Saint-Sulpice. 
Medens Dupanloup endnu var i Saint-Nicolas, besøgte han en 
Landsbypræst i Courcelles, som tog ham med til et af de religiøse 

Møder, de saakaldte Missioner, som Jesuiteme den Gang afholdt 
paa forskellige Steder for at vække den religiøse Følelse. Paa 
Hjemvejen besøgte Præsten i Courcelles Slottet La Roche-Guyon, 
den unge Hertug af Rohans Herresæde, og ved den Lejlighed 
knyttede Dupanloup et betydningsfuldt Venskabsbaand med Her- 
tugen selv. Denne, der som Arving til et stort Navn havde haft 
en høj Stjærne ved Hoffet og i Hæren, havde den Gang pludselig 
trukket sig tilbage fra Verden. En Aften, som hans unge Hustru 
stod klædt i Kniplinger og Blomster, færdig til at gaa paa Bal 
hos den østrigske Gesandt, kom hun for nær til Kaminen. Ilden 
greb fat i hendes Klæder, og da Dansen begyndte i det østrigske 
Gesandtskabshotel, udaandede Hertuginden af Rohan under for- 
færdelige Smerter. Fra det Øjeblik af holdt Hertugen sig hjemme 
paa sit Slot , og hans væsentligste Omgang i flere Aar var 
begavede Elever fra Saint-Sulpice, som tilbragte deres Ferier paa 
hans skønne Borg ved Seinen. Han havde selv kastet sig over 
teologiske Studier, og i Løbet af forholdsvis faa Aar blev den 
tidligere Oberst i de røde Musketerer Præst, Ærkebiskop af Be- 
san?on og Kardinal. Paa hans Gods fandtes et Kapel, hugget 
ind i en Klippe. Det skulde efter Sagnet have været et af Møde- 
stederne for de ældste kristne i Gallien, og dér holdt den unge Her- 
tug til forskellige Tider prægtige Messer. Montalembert, der jævnlig 
var Gæst paa La Roche Guyon, skrev en Gang efter en saadan 
Gudstjæneste til en Ven: »Tænk dig et Kapel, udhugget i en 
Klippe, i hvilket Troens første Apostle i Frankrig for femten 
Hundredaar siden højtideligholdt de hellige Mysterier; tænk dig 
det oplyst med tre Hundrede Lys, prægtig smykket; tænk dig et 
udmærket italiensk Orgel , en stor Mængde Præster og Med- 
hjælpere, Miserere og Parre Domme smukt udførte, en Stimmel af 
andægtige troende, Grottens mystiske Udseende, paa ét Sted blænd- 
ende Lys, paa alle andre fuldstændigt Mørke! Det er noget, 
som kunde røre selv en vantro. c 

Hos den ultraroyalistiske Hertug paa La Roche-Guyon saa* 
Seminaristerne fra Saint-Sulpice meget forskellige Mennesker. De 
fleste af Gæsterne vare dog Tilhængere af det gamle Regimente. 
Dér kom Frayssinous, Stormesteren for det franske Universitet, 
der havde begyndt sin Løbebane som Forfatter af en berømt 
Apologi for Religionen, og som til sidst blev Lærer for den land- 
flygtige Karl X's unge Søn. Den berømte Jesuit, Pater Ravignan, 
var en stadig Gæst dér, og han blev siden en af Dupanloups 

nærmeste Venner. I Aaret 1827 mødte Dupanloup ogsaa Monta- 
lembert for første Gang ved en Kirkefest paa La Roche-Guyon. 
»Vi følte,« skrev Dupanloup om den senere Fører for de liberale 
Katoliker i Frankrig, »at han var en født Atlet, og at der med 
ham var kommen en Forsvarer for Frihed og Ret.« Montalem- 
bert sagde paa sin Side, at en halv Times Samtale med 
Rohan og Dupanloup havde været tilstrækkelig til at vise ham, 
at de vare grunduenige. »Men hvad kan det skade? Jeg har 
kunnet bevare min Religion mellem 120 vantro; jeg haaber, at 
Gud vil give mig Naade til ikke at lade mig fravriste mit Uaf- 
hængigheds-Princip mellem et halvt Dusin Absolutister, t »Dog,€ 
føjede han til, »der maa være Lighed i Meningerne, for at Hjært- 
erne kunne forenes.« Derfor følte han sig aldrig helt hjemme i 
den Kreds, der samledes paa La Roche-Guyon. Ogsaa Lamartine 
kom til Hertugen af Rohans Hof, og han har forherliget sit Op- 
hold dér i et Digt om »den stille Uge i La Roche-Guyon«. 

„Ici viennent mourir tous les vains bruits du monde, 
Nautoniers sans étoile, abordez, c'est le port! 

hedder det i Digtet; men at Verdens Forfængelighed ikke var 
helt udelukket fra denne stille Havn for Royalismen og Roman- 
tiken, fremgaar af en lille Scene, som netop er knyttet til La- 
martines Ophold paa Slottet. En Aften gjorde den unge fejrede 
Digter Selskabet den Glæde at oplæse en utrykt Tragedie. Alle 
vare enige om, at Tragedien var stor Poesi, men lige saa enige 
om, at dens Handling var for spinkel for et Teater. Da Lamartine 
hørte denne Kritik, rejste han sig straks op, sønderrev sit Manu- 
skript og kastede flet i Kaminen. Hans Stolthed og hans Ær- 
bødighed for Vennerne bød ham straks at tilintetgøre et Digter- 
værk, der ikke havde deres fulde Bifald. Dupanloup lagde imid- 
lertid Mærke til, at Manuskriptet ikke var brændt, og da alle de 
andre havde forladt Salonen, samlede han Stumperne af det 
sammen og ordnede dem saa godt i Løbet af Natten, at Trage- 
dien var frelst. Han gemte i mange Aar omhyggeligt det Manu- 
skript, han havde frelst, for en Gang at kunne overraske Verden 
med en ukendt Tragedie af Lamartine, og først i sine senere Aar 
talte han af og til om den Skat, han ejede. Da han var død, 
blev Manuskriptet sendt til Lamartines Adoptivdatter, men hun 
blev meget skuffet, da hun saa', at Manuskriptet indeholdt — 
Tragedien Saul, som allerede stod at læse i Lamartines samlede 

Værker. Digteren havde hjemme haft en Afskrift af det Manu- 
skript, han kastede i Ilden paa La Roche-Guyon. 

Medens Dupanloup var i Saint-Sulpice , høstede han sine 
første pædagogiske Lavrbær som Kateket, og efter at han, sidst i 
Aaret 18i5, havde modtaget Ordination, blev han Præst ved 
Madeleine-Kirken. Som saadan meddelte han stadig Katekumenerne 
Undervisning i Kapellet Saint-Hyacinthe, og i Tidens Løb voksede 
Tallet paa hans Elever saa stærkt, at ikke sjælden 1400 Børn vare ind- 
skrevne i de forskellige Klasser. Undervisningen i den kristelige 
Børnelærdom, der skulde danne Indledningen til den første Altergang, 
blev i hans Haand, som han selv sagde, »et Drama, et Digte; 
ved at paavirke Børnene paa forskellig Maade vilde han sætte 
dem i en Stemning, i hvilken de kunde være modtagelige for hele 
den ydre Pragt, som Romerkirken udfolder i Gudstjænesten. Han 
forberedte sig paa det omhyggeligste til hver enkelt Undervisningstime, 
for at hans Arbejde kunde være afrundet og formfuldendt, og 
han førte et strængt asketisk Liv. En Dag hver Uge mødte han 
Klokken fem om Morgenen i Saint-Sulpice for at knæle ned for sin 
Skriftefader, og hvert Aar trak han sig en Tid tilbage i Ensomheden 
for med Pennen i Ilaand at holde Regnskab over sin Sjæls Til- 
stand. Forgæves gjorde flere Bisper ham fristende Tilbud; han 
vilde ikke opgive Undervisningen i Saint-Hyacinthe. Derimod fik 
han Lejlighed til at tape Del i et Arbejde, som den romerske 
Absolutisme snart gjorde overflødigt. Da en af hans Velyndere, 
Msgr. Borderies, var bleven Biskop i Versailles, fik han en Op- 
fordring »til at være denne behjælpelig med Udarbejdelsen af en 
ny Katekisme og Liturgi for Stiftet Versailles, der nys var dannet 
ved Sammenlægning af Brudstykker fra flere andre Stifter. Du- 
panloup, der var en fortrinlig Latiner, ydede sin Medvirkning til 
Affattelsen baade af Katekismen, Missalet og Breviariet for det 
nye Stift; men snart niaatte alle hjemmefødte Liturgier vige for 
den romerske, og Dupanloup saa' da ogsaa Liturgien for Ver- 
sailles blive henlagt som et Offer for Roms Krav paa Ensformighed. 

Det varede ikke længe, inden Dupanloups royalistiske Venner 
anbefalede ham til Hoffet. Han blev først Almisseuddeler hos 
Ludvig XVFs Datter, siden Lærer i Religion for Hertuginden af 
Berrys Søn, Hertugen af Bordeaux, og tillige for de orleanske 
Prinser. Da Juli-Bevolutionen forjog Bourbonnerne , tænkte Du- 
panloup paa at dele Landflygtigheden med dem, men da der alle- 
rede var valgt en Lærer for Hertugen af Bordeaux, blev han i 

Paris. Til Trods for den Hengivenhed, han havde vist den for- 
drevne Fyrste, blev han imidlertid fremdeles ved at være Lærer 
for de orleanske Prinser, og midt under de Uroligheder i Hoved- 
staden, der indledede Louis Philippes Regering, forberedte han 
Prinsen af Joinville til den første Altergang. 

Dupanloup var en af de faa yngre franske Præster, der 
slet ikke havde modtaget Paavirkning af Lamennais og af den 
Bevægelse, han havde vakt. Lacordaire havde været en af hans 
Kammerater i Saint-Sulpice, og Montalembert havde, som oven 
for omtalt, tidlig gjort et vist Indtryk paa ham. Men Hertugen 
af Orleans* Ven var alt for nøje knyttet til de Kredse, i hvilke man 
levede paa Traditionerne fra Tiden før 1789, til at han kunde 
dele den Frihedsbegejstring, der den Gang greb en stor Del af 
den katolske Ungdom. I 1.831, da Lamennais' Sag var for i Rom, 
kom Dupanloup netop for første Gang til Pavens By. Dér slut- 
tede han sig straks til Lamennais' Modstandere, navnlig til Je- 
suiten Rozaven, der havde skrevet en Gendrivelse af Lamennais' 
hele Teori om Sikkerhed i Religionen. Det var ham en stor Be- 
roligelse at mærke, at Paven var »fast« med Hensyn til den 
franske Skribent, der en Gang i Rom var bleven hilset som »den 
sidste Kirkefader*. Han lagde megen Vægt paa denne Fasthed 
fra Roms Side, ti han havde den Overbevisning, at »det unge 
Præsteskab i en forfærdelig Grad var tilgængeligt for Skisma, 
Hovmod og tøjlesløs Frihed« ; hvis Lamennais kunde faa Medhold i 
Rom, "vilde efter hans Mening alle unge franske Præster stille sig 
paa hans Side. Derfor jublede han, da Gregor XVI i 1832 slyng- 
ede sin Encyklika imod den fejrede kirkelige Skribent. Han var 
henrykt over, at Paven havde talt med en saadan Kraft; ti nu 
kunde Smaafolk faa Mod til at udtale sig i samme Retning. 

I Rom havde Dupanloup haft Foretræde hos Gregor XVI, 
og denne havde hilset ham som »Ungdommens Apostel«. Men 
Katekism e-Undervisningen i Saint-Hyaeinthe blev ikke alle Vegne 
saa sympatetisk bedømt som i Rom. Flere af Parises Præster 
vare skinsyge paa den unge Præst ved Madeleine-Kirken, der 
havde forstaaet at samle store Skarer om den Undervisning, som 
andensteds gik ubemærket og upaaskønnet hen, og enkelte af dem 
havde med Grund ytret Betænkeligheder over for den »drama tisket 
Metode, som Dupanloup fulgte. Da Sognepræsten ved Madeleine- 
Kirken i 1833 blev Biskop, foreslog imidlertid Ærkebispen af 
Paris, Msgr. de Quélen, Dupanloup til den ledige Plads; men 

Regeringen havde andre Planer. Uden for de kirkelige Kredse 
var Kritiken af Dupanloups Religionsundervisning ikke mindre 
skarp end i disse; derfor blev Embedet ikke givet til ham, men 
til en anden Præst, der var bekendt som en ivrig Modstander af 
den unge Modepræsts kateketiske Virksomhed. Fra det Øjeblik 
var Freden ved Kirken forbi, og efter nogen Tids Forløb fjærnede 
den nye Sognepræst næsten paa alle Punkter Dupanloup fra Del- 
tagelse i Katekisme-Undervisningen. Ærkebispen blandede sig i 
Sagen og stillede sig paa Dupanloups Side; men Sognepræsten 
Ted Madeleine, der var støttet af Regeringen og for største Delen 
ogsaa af de andre Sognepræster i Paris, holdt Stand. Kirke- 
striden ved Madeleine vakte den største Opsigt; ti man var ikke 
vant til at se en Præst sætte sig op imod sin Biskop. Til sidst 
maatte Ærkebispen dog give tabt. For at skjule sit Nederlag ud- 
nævnte han da Dupanloup og hans Medarbejdere ved Katekisme- 
Undervisningen til Præster ved Saint-Roch og gav nogle Præster 
fra Saint-Roch deres Pladser ved Madeleine; men skønt Æren 
saaledes var reddet, var denne Forflyttelse en stor Skuffelse for 
Dupanloup. Han erfarede for første Gang, hvor liden Myndighed 
en katolsk Biskop i Frankrig havde over for en Præst, der støt- 
tedes af Regeringen; det var forbeholdt ham senere at erfare, 
hvor liden Myndighed en Biskop havde over for en Lægmand, 
der støttedes af Paven. 

Den ulrivillige Fritid, som Forflyttelsen til Saint-Roch skaf- 
fede Dupanloup, brugte han til at skrive en Bog, der har faaet 
en ikke ringe Udbredelse i den katolske Verden. Dens Titel er: 
Kristendommen, fremstillet for Verdensmennesker; Uddrag af 
Fénelons Værker. Medens han var ved Madeleine-Kirken, havde 
han faaet Msgr. de Quélen til at tillade Afholdelsen af de Præ- 
dikener i Advents- eller Fastetiden, der siden ved Mænd som 
Lacordaire, Ravignan, Hyacinthe, Loyson og Félix havde vundet 
saa stor Betydning. Formaalet for disse aarlige >conférences« 
var at forsvare Kristendommen over for de forskellige Angreb, 
som rettedes imod den; de bleve holdte første Gang i 1834 af 
syv forskellige Præster, blandt andre af Dupanloup. Udgivelsen af 
den oven for nævnte Bog sigtede mod det samme Maal, som 
disse »conférences«. Fénelon havde i sin Tid bedet Bossuet om 
at skrive en Apologi for Folk af den store Verden, og Bispen af 
Meaux havde lovet at opfylde det Onske ; men det var ikke blevet 
til noget. Ved at gennemlæse de fyrretyve Bind, som Fénelon 

selv havde efterladt sig, fandt Dupanloup imidlertid, at der i dem 
var mange Brudstykker til en saadan Apologi, som kun behøvede 
at sammenstilles. Det var det Arbejde, han tog sig paa. Ske- 
maet for håns Fremgangsmaade var givet paa Forhaand ved et 
Brev fra Fénelon selv, i hvilket denne udtalte, at man først skulde 
bevise Guds Tilværelse og Religionens Betydning over for Ateist- 
erne; derpaa Kristi Guddom og Kristendommen over for Deist- 
erne, og endelig Katolicismen over for Protestanterne. Guds Til- 
værelse, Kristi Guddom og den katolske Kirkes Ufejlbarhed ere 
derfor de tre Hovedpunkter i denne Apologi. 

Dette Arbejde mindede Msgr. Quélen om, hvilke Gaver 
Præsten i Saint-Roch havde til at virke paa de højere Klasser, 
og i 1837 aabnede han en ny Arbejdsmark for Dupanloup ved at 
betro ham Ledelsen af Seminariet Saint-Nicolas. Før havde dette 
Seminarium væsentlig kun været en tarvelig Planteskole, fra 
hvilken det lavere Præsteskab i Paris blev rekruteret; men under 
Dupanloups Ledelse blev det et Mødested for Sønnerne af de 
første Familier i Frankrig. Han gik ud fra, at de vordende 
Præster i alle Henseender vilde have godt af at opdrages sam- 
men med Ynglinge fra de højeste Kredse i Samfundet; og han 
mente, at ogsaa disse kun kunde have Fordel ved at øve deres 
Kræfter i Kappestrid med jævnaldrende, der havde Talent, men 
som hverken bar store Navne eller vare Arvinger til høje Samfunds- 
stillinger. De formuende Folk betalte deres Sønners Undervisning 
i dyre Domme; men for fattige Børn betaltes der intet. Havde 
de blot gode Anlæg, stod Skolen lige saa aaben for dem som for 
de rige Børn. De højbyrdigste Familier af den gamle Skole holdt 
det for en stor Lykke at faa et Barn inden for den Kreds, der var 
Genstand for Dupanloups daglige Paavirkning, og den eneste Straf, 
hans Skole kendte til, var en Udvisning i den venligste Form. 
Om Livet i Saint-Nicolas i de otte Aar, Dupanloup gav dette 
Seminarium sit Præg, foreligger der Udtalelser fra de mest for- 
skellige Sider. Men en Mand som Ernest Renan, der selv i flere 
Aar var Dupanloups Elev, yder hans Virksomhed en lige saa 
stor Ros som den ivrigste Katolik. Renan bebrejder ham dog, 
at han var alt for lidet grundig og videnskabelig, og at han 
stillede for store Fordringer til sine Disciple. Han var som en 
General, der ikke tog Hensyn til Sygdomme og Dødsfald blandt 
sine Rekruter. Som alle gode Opdragere virkede han mest ved 
sin Personlighed, men hans Indflydelse var saa overgribende, at de 

andre Lærere aldeles forsvandt ved Siden af ham. »Han vare 
siger Renan, »Kilden til alt i Skolen. Den havde mange Mangler; 
han udfyldte dem alle. Som Skribent og Taler var han kun af 
anden Rang; men som Opdrager var han uden Ligemand, t 

Det var hans Formaal at danne en Slægt, der holdt fast 
ved Frankrigs gamle religiøse og politiske Traditioner. Han 
elskede selv den klassiske Literatur, og for den kom han siden, 
som Biskop, til at bryde en Lanse; det var nemlig en Gang ét af 
Louis Veuillots Klagepunkter, at han i et Hyrdebrev havde formanet 
Lærerne i de lærde Skoler i sit Stift til at lægge Vind paa Studiet 
af den gamle klassiske Literatur. Men Dupanloup elskede ogsaa 
Frankrigs egne Klassikere, og den nyere romantiske Poesi blev 
læst og drøftet tidlig og silde i hans Skole. Saint-Nicolas var 
alt andet end en klosterlig Institution, hvor Tiden skulde gaa 
med Bønner og Andagtsøvelser. Hele Paris, siger Renan, strøm- 
mede ind ad Døre og Vinduer, men ikke den parisiske Fordærv- 
else! Abbé Dupanloup stræbte dog først og sidst efter at op- 
drage Kirken en Flok af lydige Sønner og at sfcaffe den Tjænere, 
der kunde være det samme for Nutiden, som Medlemmerne af 
det gamle franske Præsteskab havde været i de svundne Dage. 
For det gamle Regimentes store Præsteskikkelser nærede han den 
største Ærbødighed. Han havde vel ingen Sympati for deres 
Gallikanisme, men dyb Respekt for den Patriotisme, der havde 
bragt dem til at hævde den gallikanske Kirkes Rettigheder, og 
han kunde ikke finde sig i, at den moderne franske Ultramontan- 
isme kastede Vrag paa Fortidens store Bisper. Han var selv en 
ægte Franskmand med alle sit Folks stærke og svage Sider, og 
han satte store Kræfter ind paa at opdrage sine Elever til at 
være gode Franskmænd. Men det Frankrig, som han elskede, 
var skilt fra Nutiden ved en Revolution, som han afskyede, og 
hvis Virkninger han bekæmpede, hvor han sporede dem. Det 
var nu hans Haab, at Arvingerne til de store Navne, som saml- 
edes i Seminariet i Saint-Nicolas, skulde blive en Korshær, der 
kunde tilbageerobre de gamle Institutioner og genoprette hele den 
gamle Tingenes Orden. Men han vidste, at en saadan Erobrings- 
krig nu til Dags maa føres i Pressen og i lovgivende Forsaml- 
inger; derfor gjorde han alt for at lære sine Disciple at føre en 
smidig Pen og at tale med flydende Tunge. Naar saa meget af 
den ny Tids Frembringelser fik Lov til at sive ind igennem dette 
Seminariums Mure, var det fordi Superiøren i Saint-Nicolas havde 

en klar Bevidsthed om, at der nu maa skrives og tales paa en 
anden Maade end i Bossuets og Fénelons Dage. Han vidste, 
hvilken Magt Talentet og Geniet hår; skulde Kirken forsvares i 
vore Dage, maatte dené Sag bæres frem af Mænd, der havde øst 
af de Kilder, som udspringe paa Aandens Højder. Derfor gik 
han formelig paa Jagt efter Talenter, som han saa bragte inden 
for den Kreds, for hvilken han selv var Midtpunkt. Han havde 
sine Fangarme ude over hele Frankrig, og en Yngling, der havde 
vakt sine Læreres Forhaabninger, kunde dristig banke paa, enten 
han saa kom fra Savoyen eller Bretagne. Men han kendte ikke 
blot Talentets Betydning, ogsaa Vilkaarene for dets Udvikling. 
Den dræbende Tilbøjelighed til at støbe alle om i samme Knappe- 
form, som er de jesuitiske Skolers svage Side, fandtes ikke hos 
ham. Talentet og Geniet fik i Saint-Nicolas Lov til at udvikle 
sig i Frihed. 

Hvad han har naaet i disse otte travle Aar, er det naturligvis 
ikke muligt at sige; i Gambettas og Comtes Frankrig er der ikke 
Plads for Dupanloups Skole. Og allerede inden Biskoppen af Orleans 
lukkede sine Øjne, fik han paa mange Maader at vide, at han 
ikke altid kunde holde fast paa de mange, som han for en Stund 
kunde drage til sig. Den 3dje Januar 1857 faldt Ærkebiskop 
Sibour af Paris for Morderhaand, som han stod for Alteret i 
Kirken Saint-Étienne du Mont, i Færd med at læse Messe paa 
den hellige Genovevas Dag. Morderen var en Præst og en af 
Dupanloups gamle Elever. Naar man læser Dupanloups store 
Flyveskrift om Ateismen og den sociale Fare, sér man, hvor tid- 
lig en anden af Seminaristerne fra Saint-Nicolas havde begyndt 
at gøre sin gamle Lærer Sorg. Det Afsnit i Bogen, der handler 
om Panteismen, er helt igennem en Polemik mod Renan; og fem 
Aar efter at en af Eleverne fra det Seminarium, hvor man med 
særlig Højtidelighed havde fejret Madonnas Fester, havde myrdet 
Frankrigs Primas med Udraabet: å bas les déesses! satte denne anden 
Discipel fra Saint-Nicolas det religiøst interesserede Frankrig i Brand 
ved den Roman, som han havde givet Navnet »Jesu Liv«. 

Der er imidlertid ingen af Dupanloups Elever, der bedre 
end Renan har givet os Lejlighed til at forstaa det Trylleri, som 
Superiøren i Saint-Nicolas øvede over sine Elever. * Som saa 
mange Drenge i Kostskoler led Renan, der temmelig pludselig var 
flyttet til Paris fra Hjemmet i Bretagne, meget af Hjemve, navn- 
lig af Længsel efter sin Moder. Denne Længsel gav han Luft, 

hver Gang han skrev til hende. Alle Breve blev læst af en af 
Lærerne, og da Superiøren skulde vide alt, fik han snart et af 
Renans Breve at læse. »Det smukkeste Træk i Dupanloups Ka- 
rakter^ siger Renan, »var hans Kærlighed til hans Moder. Skønt 
hans Fødsel fra én Side set var det vanskeligste Punkt i hans 
Liv, viste han sin Moder en sand Dyrkelse. Denne gamle Dame 
boede ved Siden af ham; vi saa' hende aldrig, men vi vidste, at 
han besøgte hende hver Dag. Han plejede at sige, at man kunde 
bestemme Menneskers Værd efter den Agtelse, de vise deres 
Mødre.« Da hans egen Moder i 1819 døde, skrev han: »En stak- 
kels Præst, der i syv og fyrretyve Aar har levet ene med sin Mo- 
der, taber alt, naar han mister hende.« En Søn, der elskede sin 
Moder saa højt, kunde ikke være døv for den Smerte, der paa en 
saa oprindelig Maade kom til Orde i den unge Renans Breve; og 
han vidste, hvorledes Seminaristerne helst erfarede hans Medfølelse. 
Hver Fredag uddelte Superiøren i egen Person i hele Skolens Nær- 
værelse Ros og Dadel, og paa denne ugentlige Dommedag ventede 
Seminaristerne med Haab og Frygt. Den Flok af Ynglinge, som 
drømte om Ære, Anseelse og et stort Navn i Verden, stræbte nemlig 
fremfor alt efter at vinde Ros paa disse Fredage. Et Ord af 
deres Superieur kunde hæve dem uendelig højt i deres egne og i 
Kammeraternes Øjne; men et Ord af ham kunde ogsaa ydmyge 
dem dybt. Det vidste Dupanloup; og han gjorde alt for at gøre disse 
Fredage til Knudepunkter i de unges Liv. Det var netop en Fre- 
dag, paa hvilken Renans Brev var afsendt. Den Aften var Re- 
nans skriftlige Opgave kun sat som Nr. 5 eller 6 i Rækken, men 
Dupanloup lagde til: »Hvis Æmnet havde været det samme, som 
i et Brev, jeg læste i Morges, vilde Ernest Renan have været 
Nr. 1.« »Fra det Øjeblik af,« siger Renan, »lagde han Mærke 
ti! mig. Jeg var til for ham, og han var for mig det, som han 
var for alle, en Afgud.« 

Det store Ry, i hvilket Dupanloup stod som Pædagog, blev 
betydeligt forstørret ved hans Deltagelse i det mærkelige Drama, 
der bragte Udsoning til Veje imellem en af Revolutionens Vete- 
raner og Kirken. En Gang i de Dage, da Dupanloup færdedes 
ved Hove som Lærer for de kongelige Børn, havde han set en 
Skikkelse, der gjorde et vist Indtryk paa ham; det var Talleyrand, 
»Manden med de to Ansigter, som ikke forraadte hinanden« , den 
smidige Politiker, der efterhaanden havde været i Tjæneste hos 
Revolutionen, Kejserdømmet, Restavrationen og Borgerkonge- 

dømmet. Da Dupanloup kom til Saint-Nicolas , var Talleyrand 
en Olding paa over firs. Efter i sin høje Alderdom at have ud- 
ført sin sidste politiske Mission i London, levede han stille i sit Hotel 
i Rue Saint- Florentin; men hans nærmeste Omgivelser holdt ikke 
op at minde ham om, hvad der forestaar alle dødelige og da 
især en Olding, der langt har overskredet Støvets Aar. Tal- 
leyrand havde i sin Ungdom været Biskop af Autun, men han 
havde ikke læst Messe, siden Aarsdagen for Stormen paa Bastillen, 
da han læste den berømte Messe paa Marsmarken. Og han, den 
forrige Præst og Biskop, var indtraadt i et Ægteskab, der ikke 
blot krænkede den kanoniske Ret derved, at Brudgommen havde 
aflagt Cølibatsløfte. Af og til modtog han Breve fra gamle Damer, 
som raadede ham til »at opfylde Himlens Ønske« ved at søge 
Fred med Kirken, der havde dømt ham til kun at nyde Nadver som 
Lægfolk, med Brødet, men uden Vinen. En af disse Damer sendte 
ham endog en lille Medaille med Madonnas Billede, og en af hans 
mandlige Omgivelser forsikrer troskyldig, at Talleyrands Tanker 
bleve vendte mod Gud fra det Øjeblik af, han fik denne Medaille, 
som han stadig bar i sin Pung. 

Der var dog ingen, der tænkte mere paa den gamle Poli- 
tikers Omvendelse end Ærkebiskop Quélen af Paris, som i sin 
Tid havde været Koadjutor hos Talleyrands Onkel, Kardinal de 
Périgord. Da den gamle Kardinal døde uden at se sit Ønske om 
Brodersønnens Udsoning med Kirken opfyldt, testamenterede han 
sin Koadjutor Planerne i saa Henseende. Allerede den 8de De- 
cember 1823 havde Msgr. Quélen sendt Talleyrand et langt Brev 
i den Retning; men paa det havde han ikke faaet Svar, og i 
tolv Aar lod han Sagen hvile. Da Talleyrands Hustru døde i 
1S35 efter at være forsonet med Kirken, blev Situationen mindre 
indviklet, og Msgr. Quélen tog da Mod til sig og skrev et nyt 
Brev, der begynder saaledes: »Min Fyrste! En Dame, som De 
let vil genkende, uden at jeg behøver at betegne hende ved de 
Navne, som den borgerlige Lov tilstaar hende, men som det ikke 
er tilladt at give hende efter Kirkeloven, er nylig død i Rue 
Bourbon Nr. 87 efter for mig at have udtalt Ønsket om at blive 
forsonet med Gud, efter i Vidners Nærværelse at have bedet om 
Tilgivelse for de Skandaler, som hun havde været Aarsag til, og 
efter at have modtaget Kirkens Sakramenter.« Derpaa gik Ærke- 
bispen løs paa den Sag, som Kardinal de Périgord havde testa- 
menteret ham, og som Paven selv fulgte med Deltagelse. Samme 

Dag modtog Msgr. Quélen nogle Linjer, i hvilke Talleyrand takkede 
for Brevet og meddelte, at hans Niéce, Hertuginden af Dino, skulde 
aftale det nærmere *). Dagen efter skrev Talleyrand end videre, at 
han selv, naar den Forkølelse, der plagede ham> var overstaaet, 
vilde aflægge Ærkebispen et Besøg. Men Forkølelsen varede længe. 
Ærkebispen havde, som hans Brev antydede, plejet Underhandl- 
inger med Rom om, hvad der skulde, ske under visse Eventuali- 
teter. Allerede i 1835 havde man drøftet Spørgsmaalet dér, og 
et Brev fra Kardjnal Lambruschini havde lagt Ærkebispen paa 
Sinde ikke blot at forlange Anger, men ogsaa »nne réparaiion 
suffisante€. Kardinalen gjorde opmærksom paa, at Talleyrands Sag 
var meget forskellig fra Grégoires, der havde været Skismatiker, og 
Ærkebispen lod straks sine Ordrer gaa videre til Sognepræsten 
ved Madeleine, i hvis Sogn Talleyrand boede. Skønt enhver Præst, 
naar der er Dødsfare tilstede, som Ærkebispen af Paris udvikler, 
egentlig har Tilladelse til at meddele Absolution, er der dog visse 
Undtagelser fra denne almindelige RegeL Der er nogle Personer, 
som først maa »reparere de Skandaler, som de have været Aar- 
sag til«. For paakommende Tilfældes Skyld vedlagde Ærkebispen 
derfor i en forseglet Billet en Genkaldelse, der var udarbejdet »efter 
Samraad med fremragende Teologer«. Hvis Talleyrand skulde 
være saa svag, at han ikke kunde underskrive den, kunde »en 
mundtlig Tilslutning, som var fuldstændig tydelig (dairement 
exprimee) eller betegnet ved utvetydige Tegn fpav des signes 
non éqnivoquesj i Vidners Nærværelse være tilstrækkelig«; men 
disse Vidner maa saa skriftlig indestaa for den døendes Tilslut- 
ning, og kun i Dødsfare kan Absolutionen meddeles. Man ser, 
hvorledes alt var nøjagtig bestemt. Men Underskriften manglede 
stadig, og Udsigterne lor denne vare, trods den gamles venlige 
Ord, just ikke meget lovende. 

I Aaret 1791 havde Talleyrand en Gang i Anledning af et 
Skolespørgsmaal, som var for i den konstituerende Forsamling, 
sagt: »En ung Piges Nærværelse renser det Sted, hvor hun dvæler, 
og Uskyldigheden paabyder sine Omgivelser enten Anger eller Dyd.« 
Disse Ord vare ikke glemte. Da Talleyrand kort før det Tidspunkt, 
ved hvilket vi her dvæle, i London var tilstede, den Gang Hertug- 
inden af Dinos Datter Pauline blev konfirmeret, sagde han end videre : 



') Alle Aktstykkerne i denne Sag ere optagne i Lagranges oven fornævnte 
Værk I, S. 218 tig. 

»Hvor dog en ung Piges Fromhed er rørende, og hvor Vantro 
hos Kvinder strider imod Naturen!« Da Frøken Pauline siden 
kom til Paris, blev Dupanloup hendes Skriftefader, og efter- 
haanden blev Talleyrands Omvendelse lagt i hans Haand baade 
af Slægten og Ærkebispen. Den 2den Februar 1838, da Talley- 
rand blev 84Aar, indbød han Dupanloup til sit Bord, men denne 
undslog sig. »Det forbavser mig,« sagde den gamle Diplomat; 
»man har sagt mig, at Abbé Dupanloup er en klog Mand. Han 
burde kunne forstaa, hvor vigtigt det kunde være ham at have 
sin Gang i dette Hus.« Da der kom en ny Indbydelse, mødte 
Dupanloup endelig. Efter Bordet talte han med Talleyrand om 
Saint-Sulpice, og den forrige Biskop af Autun, der selv var en Elev 
af denne Skole, mindede om den døende Ludvig XIV's Ord: >Jeg 
kender ikke noget mere apostolsk, mere ærværdigt end Saint- 
Sulpice.« Dupanloup gik bort med en Følelse af, ikke at have 
haft en mere opbyggelig Samtale med nogen i Paris. »Der 
manglede kun et Kors paa Oldingens Bryst, for at jeg skulde 
have troet, at jeg talte med en af Frankrigs ærværdigste Bisper.c 
Eri Maaned efter holdt Talleyrand i Académie des sciences 
morales et politiques et Foredrag, som vakte en Del Opsigt. Det 
var en Slags Afsked* til Verden, og det var noget overraskende 
at høre en Mand som Talleyrand sige Akademiet Farvel i en 
Tale, der ikke blot lovpriste Teologien, men ogsaa Retsindighed 
og Oprigtighed' i det offentlige Liv. Han sendte straks Dupanloup 
et Eksemplar, og da denne kom for at takke, lod han falde nogle 
Ord om, at Fyrstens Udtalelser havde været til megen Trøst for 
Ærkebispen. »Jeg har rost Teologien.« sagde Talleyrand, »og jeg 
vil have, at man skal lægge Mærke til det.« Samtalen faldt atter 
paa Saint-Sulpice, og til sidst sagde Fyrsten: »Jeg er gammel, 
Hr. Abbé; jeg er meget gammel . . . Denne Aarstid er slem . . . 
Jeg bliver svagere ... ja, det gaar daarligt.« Der indtraadte da 
en Pavse, saa atter smaa Tilløb, men det blev ikke til mere den 
Gang. Da besluttede Dupanloup, som Tak for Talen, at sende 
Talleyrand sin Bog om Kristendommen for Verdensmenneskene, 
og samtidig skrev han et Brev, imellem hvis Linjer en Mand som 
Talleyrand kunde læse alt. Samme Dag skrev Hertuginden af 
Dino til Dupanloup: »Jeg vil ikke et Minut opsætte at sige Dem, 
at Deres beundringsværdige Brev har fremkaldt eti lang Samtale 
imellem min Onkel og mig. Jeg haaber paa gode Resultater og 
glæder mig over at se Deres gode Hjærte. Jeg er endnu saa 

bevæget, at min Haand ryster.« Nu var Belejringen begyndt, 
og den blev fortsat med stor Udholdenhed. 

Samme Dag, som Talleyrand havde modtaget Dupanloups 
Brev, sagde han til Hertuginden af Dino: »Hvis jeg bliver alvor- 
lig syg, vil jeg lade en Præst hente. Mon Abbé Dupanloup ikke 
gærne vil komme?« — »Det er jeg sikker paa t « svarede Hertug- 
inden; men da hun for længe siden havde faaet Nys om det 
ejendommelige ved Situationen og om Roms Fordringer, føjede 
hun til, at der jo var visse Uordener, der først maatte bringes i 
Lave. »Ja, ja,« svarede Talleyrand, »jeg skylder Gud noget; det 
har jeg længe tænkt paa.« Et Par Dage efter sendte han Du- 
panloup en Taksigelse for Bogen, men endnu var der ikke Lej- 
lighed til at aabne den forseglede Billet med Genkaldelsen, som 
laa gemt hos Sognepræsten ved Madeleine. Da Fyrstens Broder 
kort efter døde, gjorde Dupanloup atter Visit, og Talen faldt paa 
Døden. Den gamle Diplomat kom med forblommede Hentydninger 
til Udsoning, men endnu stadig legede hans Tanker Skjul. Da 
Hertuginden skulde rejse fra Paris for at være tilstede ved en Pris- 
Uddeling, trak han endelig et stort, beskrevet Blad i Kvart ud af en 
Skuffe og gav hende det, idet han sagde: »Giv Ærkebispen det, 
og sig mig, hvad han mener om det.« Han talte ogsaa om, at 
han vilde skrive et Brev til Paven, og at det skulde dateres fra 
den Uge, i hvilken han havde holdt sin Tale i Akademiet, for at 
man kunde se, han havde haft sine Aandskræfter, da Brevet blev 
skrevet. Da Hertuginden kom tilbage, spurgte han hende: »nu, 
hvad sagde saa Ærkebispen?« — »Han var meget glad og tak- 
kede Gud; men han mente, at der maatte tilføjes noget.« Talley- 
rands Brev gik nemlig ud fra den Forudsætning, at han, ved at 
være bleven sat tilbage til Lægmands-Kommunionen , tillige var 
bleven befriet for Cølibatsløftet ; men det var en Fejltagelse. Og 
desuden var det en anden Mands Hustru, han havde ægtet, saa at 
hans Giftermaal i dobbelt Henseende var en Krænkelse af Kirk- 
ens Love. 

Abbé Dupanloup fik da Ordre til at oplyse Fyrsten om 
hans Vildfarelse, men han tøvede nogle Dage dermed, da han 
ikke mente, der i Øjeblikket var Fare paa Færde. Den 12te Maj 
blev Talleyrand imidlertid syg, og den 15de var Situationen saa 
kritisk, at man sendte Bud efter Dupanloup. »Hr. Abbé,« sagde 
Fyrsten til ham, da han kom ind i Sygeværelset; »jeg har sagt 
alt paa disse to Sider; og de Folk, som kunne læse dem rigtig, 

ville finde alt, hvad der skal være.« »Ja, min Fyrste,« svarede 
Dupanloup, »men ikke alle kunne læse, og alle ville maaske 
heller ikke læse.« »De har Ret,« sagde Fyrsten. Dupanloup be- 
gyndte da at kritisere den Erklæring, Talleyrand selv havde op- 
sat, og han foreslog nogle Ændringer og Tilføjelser, der skulde 
være mere hæderlige for Talleyrand selv og mere tilfredsstillende 
for Kirken. For at vise, hvad han mente, rakte han den syge 
Olding en Afskrift af den Genkaldelse, som Paven krævede. Da 
Talleyrand havde læst den, sagde han: »Jeg er meget tilfreds 
hermed.« Abbé Dupanloup troede da, at alt var i Orden, men 
Talleyrand sagde rolig og meget bestemt: »De er nok saa god 
at lade dette Papir ligge her; jeg vil gærne læse det én Gang 
til.« Derefter talte de videre om alvorlige Æmner, og ved 
Aftenstid trak Dupanloup sig tilbage. * Men tidlig næste Morgen 
var han atter i Talleyrands H6tel. »Doktor,« sagde Talleyrand 
til sin Læge, »jeg vil vide, hvor vidt jeg er; sig mig Sandheden.« 
»Vi kan ikke vide, hvad Gud vil gøre med os,« svarede Lægen; 
»en Sygdom som denne er altid alvorlig.« Dupanloup havde 
først tænkt- paa at skrive et Brev til Fyrsten , men da han kom 
hen i Fyrstens Hotel, fik han en bedre Idé. Han sendte Hertug- 
inden, af Dinos unge Datter ind til den døende, og hun kom kort 
efter tilbage og sagde, at hendes Grandonkel ønskede at tale med 
Abbéen. Da tog Dupanloup Bladet fra Munden; men heller ikke 
denne Gang lykkedes det dog at bringe Sagen til Afslutning. »De 
har Ret,« sagde Talleyrand, »men jeg maa tale med Hertuginden; 
jeg vil læse disse to Aktstykker med hende; jeg vil ogsaa gøre 
en Tilføjelse, og saa skal vi være færdige.« Det var Dupanloups 
eneste Trøst, at disse Ord vare udtalte med saa megen Kraft, at 
Opløsningen ikke syntes at være umiddelbart forestaaende. 

Dupanloup blev imidlertid i Talleyrands Salon, og det ene 
Bud efter det andet gik imellem ham og Ærkebispen, som med 
stor Spænding ventede paa Udfaldet af Abbéens Mission. Henad 
Aften tog Hertuginden af Dino atter fat, og Talleyrand sagde: 
»De véd jo nok, Madame, at jeg for længe siden har sagt Dem, 
at jeg vil dø som en Søn af den katolske Kirke.« Saa foreslog 
hun ham at underskrive med det samme. »Jeg skal ikke opsætte 
det,« sagde han; »jeg vil blot læse disse to Stykker igennem 
igen og føje noget til. Jeg skal nok sige til, naar Tiden er kom- 
men.« »Gør det, Fyrste, medens Deres Haand kan det.« »Vær 
kun rolig; jeg skal ikke opsætte det.« Hun var imidlertid ikke 

rolig. Dupanloup havde nu taget Plads i Sygeværelset, og da 
Klokken var bleven otte, vovede han et nyt Forsøg. »Jeg vil 
sende et Bud til Ærkebispen,c sagde han; »han er urolig og 
ængstelig over Deres Tilstand.* »Tak Ærkebispen,« svarede Tal- 
leyrand, »og sig ham, at det nok skal ske.« »Men hvornaar, 
kære Onkel?« spurgte Hertuginden. »I Morgen tidlig, mellem 
fem og seks.c »I Morgen,« gentog hun. »Ja, i Morgen, mellem 
Klokken fem og seks,« sagde den døende, og Dupanloup skyndte 
sig med at bringe Ærkebispen Bud om denne sidste Bestemmelse. 

Klokken elleve begyndte den syges Kræfter at tage af. Da 
tog Hertuginden af Dinos Datter en Pen og Genkaldelsen samt 
Brevet til Paven og gik hen til sin Grandonkel. »Kære Onkel!« 
sagde hun, »nu er De rolig. Vil De ikke undertegne disse to 
Papirer? De billiger jo Indholdet.« »Klokken er ikke seks endnu,« 
svarede Fyrsten; »jeg har jo sagt dig, at jeg vil undertegne dem 
i Morgen, mellem Klokken fem og seks; det lover jeg dig igen.« 

Næste Morgen Klokken fire traadte Abbé Dupanloup atter ind i 
Sygeværelset, og Klokken fem mødte de Vidner, som Ærkebispen 
havde udvalgt; blandt dem var de Barante, Royer-Collard og 
Molé. »Hvad er Klokken?« spurgte Talleyrand. »Noget over fem.« 
»Godt,« svarede den døende Olding. Da lod Dupanloup Frk. Marie de 
Talleyrand kalde ind i Sygeværelset. Denne ganske unge Pige, 
der var en Slægtning af Fyrsten, skulde den Dag holde sin Alter- 
gang. Derfor mødte hun klædt i hvidt »som Naadens og Til- 
givelsens Engel«. Hun gik hen til den syge, kastede sig paa Knæ 
og bad om hans Velsignelse. »Det er Livets to Yderpunkter,« 
sagde Talleyrand; »hun skal holde sin første Altergang ... og 
jeg!« Da slog Klokken seks. »Kære Onkel,« sagde Hertuginden 
af Dinos Datter, »nu er Klokken seks. Skal jeg række dig disse 
Papirer, som du har lovet at undertegne paa det Klokkeslet?« 
Talleyrand sad da paa Sængekanten, og denne Gang tog han 
imod Pennen. Hertuginden af Dino læste Genkaldelsen og Brevet 
til Paven højt, og Talleyrand skrev endelig med store Bogstaver: 
Charles Maurice Prince de Talleyrand. Saa snart det var sket, 
forlod Dupanloup Hdtellet og skyndte sig til Ærkebispen. Da 
han kom tilbage, havde Kongen været dér, og den syge var 
stærkt betagen af hans Besøg. Kort efter indløb der et jubl- 
ende Brev fra Ærkebispen. Da Dupanloup meddelte Talleyrand 
Indholdet af denne Skrivelse, bad Fyrsten ham takke Ærkebispen. 
»Endnu i Morges,« sagde Dupanloup, »forsikrede Ærkebispen mig, 

at han vilde give sit Liv for Dem, min Fyrste,« »Sig ham, at 
han kan gøre bedre Brug af det,« svarede den døende, vistnok 
ikke uden den Ironi, i hvilken han altid havde været en Mester. 
»Min Fyrste,« vedblev Dupanloup, »De har i denne Morgenstund 
ydet Kirken en stor Trøst; nu kommer jeg for i Kirkens Narø 
at tilbyde Dem Troens sidste Trøst og Religionens sidste Hjælp. 
De har forsonet Dem med den katolske Kirke, som De har 
krænket; Øjeblikket er nu kommet til Forsoning med Gud ved 
en ny Tilstaaelse og ved en alvorlig Anger over alle Deres Livs 
Fejltrin.« Den døende, der stadig sad psCa Sængekanten, gjorde 
en Bevægelse hen imod Dupanloup og greb hans Hænder. Der- 
paa begyndte Skriftemaalet, og efter det fulgte Absolutionen og 
den sidste Olie. Klokken halv fire indtraadte Døden. 

Samme Dag rygtedes det, der var sket i Rue Saint-Florentin, 
over hele Paris. Der var vel ogsaa blandt Katolikerne enkelte, der 
betragtede Talleyrands Udsoning med Kirken som den gamle 
Statsmands sidste Løgn; men saa godt som alle Vegne vakte den 
stor Jubel. Msgr. Quélen skænkede til Tak, som en Votivgave, 
Kirken Notre Dame de la Delivrande en Madonna af Sølv, og 
Gregor XVI havde stadig Talleyrands Genkaldelse liggende paa sit 
Bord. Længe efter viste han den til Grev de Castellane med en 
Udtalelse om, at det var den største Trøst, han havde* haft i hele 
sit Pontifikat. 

Og efter den 17de Maj 1838 var Félix Dupanloup en af 
Frankrigs mest ansete Præster. 

(Sluttes). 

IV. 

Det erotiske Omraade i Matthew Arnolds Poesi er af for- 
holdsvis ringe Omfang. Og dér, hvor Erotiken kommer til Orde 
hos ham, er det ikke dens Lykke, hans Strofer dreje sig om. 
Han synes, rent personlig, ikke at være ukendt med Skuffelsen. 
Der findes mellem hans Digte to, der nu til Overskrift bære de 
almindelige typiske Navne Urania og Euphrosyne, det vil sige: 
»Den himmelskec og »Glædenc; disse Digte havde i tidligere Ud- 
gaver en lidt anden Form, der tydelig nok pegede hen paa 
personlige Oplevelser med et Stænk af Resignation over. Stærk- 
ere er Følelsen og strængere Resignationen i de to Digtcykler Faded 
Leaves og Stcitzerland. Navnlig er den sidste en smuk Digtning, 
der hos en Nordbo bringer Tanken hen paa Henrik Ibsens »Paa 
Viddernec ; der gaar igennem de energiske, kraftig skaarne Rytmer 
dybe Træk af tungsindig Resignation, af mandig Fasthed og illu- 
sionsfri Ærlighed. Her, som næsten overalt hos Arnold, er Kær- 
ligheden ikke en Magt, der direkte besynges i sin Lidenskab, i sin 
Smerte eller Glæde; den falder i hans Sind som det, der bringer 
Røre i Tanker og Følelser, saa de intensivere end før rettes mod 
hans eget Indre og mod Omverdenen. I denne Sammenhæng 
kan jeg omtale et af hans Digte, der udtrykker en tungsindig 
Kærligheds Klage over Troløshed, men som er holdt helt objek- 
tivt, næsten dramatisk, og som sikkert ikke har nogen som helst 
anden personlig Tilknytning til Digteren end den, der ligger i 
Fantasiens Ævne til paa Grundlag af Sindets hele Farvepræg og 

Sympatier at tænke sig ind i den skildrede Tilstand. Det er 
Digtet The Forsaken Merman, den forladte Havmand. Æmnet 
for dette Digt er det, vi kende fra Folkevisen om Agnete, der 
som Havmandens Hustru i otte Aar boede under Havet, men saa 
kaldtes op til Jorden ved Kirkeklokkernes Klang og forlod sin 
Ægtefælle og sine Børn. Men dette Æmne har Matthew Arnold, 
med sin djærve moralske Sans, med sin Sympati for de tilside- 
satte, med sit Hang til det storladent tungsindige, behandlet saa- 
ledes , at Hovedinteressen ikke , som i Folkevisen , knytter sig til 
Hustruen ^ der vil tilbage, men at det derimod er Havmandens 
Sorg over at være bleven ladt ene med sine Børn, der faar Ud- 
tryk. Digtet staar meget højt blandt Arnolds Poesi. Vi se dér 
Havmanden med Børnene nede ved Stranden, hvor de, inden 
de atter maa drage tilbage til deres ensomme Hjem, forgæves 
kalde paa Hustruen og Moderen. Billederne af de forladte, af den 
'hvide, sandede Strandbred, de bredt susende Vinde, det stærke, 
stormbevægede Hav, det ensomme, tavse Hjem paa dets Bund 
forene sig gennem de mesterlig beherskede, forunderlig tungsindig 
faldende Rytmer og Ord med de stadig omkvædsagtig gen- 
kommende Raab af hjælpeløs, kærlighedsfyldt Klage til et Ind- 
tryk af storladen, følelsesdyb Sorg, som, én Gang modtaget, dvæler 
i Sindet med en underlig Magi. Ingen Prosaoversættelse vil kunne 
give en Forestilling om dette Digts betagende Magt; jeg citerer 
her paa Grundsproget dets Indledningsstrofer 1 ): 

Come, dear children, let us away'; 
Down and away below! 
Now my brothers call from tbe bay, 
Now the great winds sboreward blow, 
Now the salt tides seaward flow; 
Now the wild white horses play, 
Ghamp and chafe and toss in the spray. 
Children dear, let us away! 
This way, this way! 

Call her once before you go — 
Call once yet! 

In a voice that she will know: 
' „ Margaret ! Margaret ! " 



') Af hele Digtet har jeg andensteds i dette Hæfte forsøgt en metrisk 
Oversættelse. 

Children's voices should be dear 

(Call once more) lo a mother's ear; 

Children's voices, wild with pain — 

Surely she will come again! 

Call her once and come away; 

This way, this way! 

„Mother dear, we cannot stay! 

The wild white horses foam and fret." 

Margaret! Margaret! 

Come, dear children, come away down; 
Call no more! 

One last look at the white-walTd town, 

And the little grey church on the windy shore; 

Then come down! 

She will not come though you call all day; 
Come away, come away! 



Swinbume, der i veltalende Udtryk har ytret sin Beundring for 
dette Digt, har ganske sikkert ikke været helt uden Paa virkning 
deraf, da han skrev sit smukke lille erotiske Klagedigt A Leave- 
Taking, hvor han selv og hans Aands Børn, hans Sange, tage 
Afsked fra den elskede; der har utvivlsomt dvælet i hans Sind 
et Ekko fra Havmandens Klage, som har lagt noget af sin Klang- 
farve over hans egne tungsindige Ord *). 

I religiøs Henseende er Matthew Arnold i Fædrehjemmet 
opvokset under ortodoks Indflydelse. Men vistnok allerede tidlig 
er Kritiken vaagnet hos ham, og under stadige Studier er hans 



') Man sammenligne med Arnoldi Digt saadanne Strofer af Swinburnes 
som disse: 

Let us go hence, my songs; she will not hear. 
Let us go hence together without fear. 



Let us rise up and part; she will not know. 
Let us go seaward as the great winds go. 

Let us give up, go down; she will not caie. 



Let us go hence, go hence; she will not see. 
Sing all once more together: surely she, 
She loo, rememhering davs and words that were, 
Will turn a little toward us, sighing. 



(Ptem$ and Ballad*, første Hække, 4de Udg., S. 60—61). 

Aands Horisont efterhaanden bletén udvidet mere og mere, og 
Udviklingen er da gétaet bort fra den enkelte Dogmelære hen 
mod mere omfattende Synspunkter. Han siger om sig selv i 
Stanzas from the Grande Chartrerne, at strænge Lærere greb 
hans Ungdom og rensede dens Tro og lutrede dens Ild, viste 
ham Sandhedens høje, hvide Stjærne dg bød ham at stirre paa 
den og hige mod deii. Mod alt det rent dogmatiske i Religionen 
har han stærk Uvilje; det, som for ham er Hovedsagen ved den, 
er den moralske, etiske Kærne, og den gælder det ham derfor at 
bevare, naar Dogmerne falde. Hvor stærkt han betoner det 
etiske over for Dogmet, ses af en Sonet som følgende (The Divinity), 
der tager sit Udgangspunkt i Bernhard af Clairvaux's Ord mod 
Biskop Gilbert de la Porrée paa Synoden i ftheims 1148. 

„Rist det i Malmen u — lød Sankt Bernhards Bud — 
„med Demantpen, skriv det paa Klippen haard! 
t)et er Gud selv, der bliver synlig, naar 
Guds Visdom og Guds Godhed foldes ud; 

ti disse Egenskaber danne Gud." — 

Den djærve Helgen talte vel og staar 

som den, der sejred, mens de svundne Aar 

hans Modparts Navn har dækt med deres Skrud. 

„Guds Visdom, Godhed!" — Ja, men Taatoen tyder 

dem vrangt, til Gud ej mere kender dem. 

„Visdom og Godhed, de er Gud!* — hvor byder 

Lærdom den mere simple Lære frem? 

Fra Helgen eller Kirke ej den lyder; 

i Ørknen, nu som fordum, er dens Hjem. 

Eller han svarer dem, der letsindig raabe, at hvis Dogmerne 
falde, hvis Kristus kun Var et Menneske, hvis intet guddommeligt 
Øje vogter paa Tor Synd , hvis der intet Liv er efter Døden , saa 
er der intet at bryde sig om, saa kunne vi leve som Dyr, — 
han svarer dem ved at tage de faldne Dogmer op og vende dem 
som etiske Bud mod de raabende: 

„Hvorfor ikke hellere sige: Har Mennesket ikke noget andet Liv? — 
Saa sæt Grundtonen højt for dette ene! — Sidder der ingen Dommer 
i Himlen til at se vor Synd? -=- Saa adlyd den indre Dommer mere 
strængt! — Var Kristus et Menneske som vi? — Ak, lad os da forsøge, 
om vi ogsaa kunne blive saadanne Mennesker som han!" (The 
Bitter Fart). 



Digitized by Google 



Matthew Arnold som Digter. 



681 



Men Smerten ved moralsk at Tære tvungen til at forlade den 
gamle Tro og dog ikke overalt at føle fast Grund under Fød- 
derne eller at faa Svar paa alle Spørgsmaal kan undertiden fylde 
ham med en Uro og et Tungsind, der har vanskeligt ved at finde 
sig til Rette (se f. Eks. Stanzas from the Grande Chartrerne). 

I Naturen saa' Arnold væsentlig dens Ro og øste Lægedom 
af den. Han tyr saa ofte til den, fordi han i det Liv, der føres 
omkring ham, og som Pligten nøder ham til at deltage i, saa tit 
fornemmer og besværes af Splittelsen og Uroen. Han kan for- 
nemme Splittelsen i al Almindelighed som et fælles Livsvilkaar, 
som et Misforhold mellem Ævner og Stræben, der avler stadig 
Usikkerhed i Ævnernes Anvendelse, saaledes som han har givet 
det Udtryk i det lille Digt Self-Deception: 

Hvorfor raabe vi i al vor Gøren 
blindt paa Ævner, som blev ej vor Del? 
— Vi vort Jordliv kende vel; men førend 
vi paa Jorden vaagned, var vi til. 

Før vor Aand var jordfødt end, den trængte 
dristig om iblandt Guds Skatte, hvor 
Gaver, Ævner fandtes rigt i Mængde, — 
bad om Udstyr til sin Gang paa Jord. 

Da, som nu, vi sogte ivrig tage, 
længselsdirrende, vor Lysts Behov; 
da, som nu, en usét Magt tilbage 
stødte os og gav vort Valg dets Lov. 

Det var ej os selv; — men ak, hvis Tanke 
styred da vor Aand den Vej. vi gik? 
Hvem slog Bom for Valget, satte Skranke 
for de Savn og Gaver, som vi fik? 

Ti kun Gavestumper han os skænked, 
intet helt: de vække H;iab, og vi 
tæres hen i Kamp, med Kraften lænket, — 
vil vi bruge dem, saa glippe de. 

Blindt vi vakle frem i Jordens Trængsel ; 
Ævner skyde op, men visne snart. 
Han, som gav vort Sind dets Hovedlængsel, 
stilled ej hirt Hovedlængsel klart. 

Drøm om Ævner falsk med Tanken leger, 
imod Maal, der gække os, vi gaa. 

Er der nogen Ævne da, vi ejer? 

Er der noget Maal, som helt vi naa? 1 ) 

Eller Uroen kan have sin særlige Grund i det Liv, der umiddel- 
bart omgiver ham. Dette: af Pligten at nødes til at færdes og 
virke i den Verden, hvortil han hører, og Følelsen af, at dette 
Liv stundum i sin Part river Sjælelivet ud af Ligevægt, fører det 
bort fra sin stille Vækst og bringer Splittelse ind i det, kan lede 
til et Sammenstød, der volder Smerte. Og særlig hans egne 
Landsmænds lidet rastende Liv, deres paa praktiske Formaal ret- 
tede ilfærdige Virksomhed kan undertiden virke frastødende paa 
Digteren og den overskuende Tænker i ham, — han, der har en 
saa stærk, stundum for stærk, Tilbøjelighed til at leve i en ren og pur 
Idé-Luft. I Byer, siger han, dér, hvor stadig nye Raab hæve sig, 
og hvor Menneskestrømmen uophørlig gaar forbi, dér burde Eng- 
lænderne begraves, »vi, som . . . , ikke en eneste Gang eje vor 
Sjæl, før vi dø« (A Southern Night). Det hedder i et andet 
Digt, at den Egn, som Mennesket nu sejler forbi paa Tidens 
Flod, er den flade Slette: 

„Borte er dens tidligere Kysts Ro. Dens Strøm er begrænset af Byer 
og hæs af tusende Raab. Og vi paa dens Bryst, vore Sjæle ere forvirrede 
som de Raab, vi høre, skiftende og farende som de Syner, vi se" {The 
Future). 

Et af de fyldigste Udtryk for Smerten ved at være undergivet det 
moderne Livs spredende Magt, ved ikke at mægte at kaste al sin 
Kraft over en enkelt Opgave og Virken findes i The Scholar- 
Gipsy. Udgangspunktet for dette Digt er et Sagn fra det 17de 
Aarhundrede om en studerende fra Oxford, der forlod Universi- 
tetet og sluttede sig til en Flok Zigøjnere, af hvem han vilde 
lære deres Tryllekunst og saa aabenbare den for Verden. Denne 
unge Knøs bliver for Arnolds poetiske Betragtning et Symbol paa 
en utrættet, haabfyldt og frisk Stræben mod et idealt Maal, en 
Stræben, der ikke kender Mathed eller Død; — Ynglingen lever 
endnu og søger frejdig sit ene Maal: 

„Du har ikke følt Timernes Løb! Ti hvad er det, der udtærer de døde- 
lige Menneskers Liv? Det er det, at deres Væsen ruller fra Forandring til 
Forandring; det er det, at gentagne Rystelser, atter og atter, udtømme de 
stærkeste Sjæles Kraft og sløve de elastiske Ævner; — indtil vi efter at have 
tumlet vore Nerver med Lykke og Kummer og trættet vort Vid paa tusende 



•) Oversat i „Nær og Fjærn", No. 407. 

Planer overgive vort udtærede Liv til den netop standsende Genius og ere, — 
hvad vi have været. Du har ikke levet saaledes, hvorfor skulde du da forgaa 
saaledes? Du havde ét Maal, én Dont, ét Ønske; ellers vilde du for længe 
siden tælles mellem de dode! Ellers havde du , som andre Mennesker, forødt 
din Ild! Slægterne af dine Fæller ere dragne bort. og vi selv skulle gaa; men 

du ejer Udødelighedens Lod, og vi tænke os dig fri for Alderdommen , 

fordi du havde, ak, hvad vi ikke have. Ti tidlig forlod du Verden, med 
Ævner, som vare friske og ikke bortvendte til Verden uden for, som vare fast 
rettede mod deres Maal, og ikke forødte paa andre Ting; fri for den syge 
Træthed, den matte Tvivl, som kommer af det at have forsøgt meget og at 
være bleven skuffet i meget. O Liv uligt vort ! — vi, som ørkesløst vakle uden 
Grænse eller Maal, vi, blandt hvem enhver stræber, og han véd ikke, for hvad 
han stræber, og blandt hvem enhver halvt lever hundrede forskellige Liv; vi, 
der vente som du, men ikke som du i Haab. Du venter paa Gnisten fra 
Himlen, — og vi letfærdige, som halvt tro paa vore tilfældige Bekendelser, 
som aldrig følte dybt eller vilde klart, hvis Indsigt aldrig har baaret Frugt i 
Gerninger, hvis ubestemte Beslutninger aldrig ere blevne opfyldte; for hvem 
hvert Aar, vi se, avler nye Begyndelser, nye Skuffelser; som tøve og famle 
Livet* bort og tabe i Morgen den Grund, vi have vundet i Dag, — ak, Vandrer, 
vente vi den ikke ogsaa? Jo, vi vente den! — men den nøler stadig, og saa 
lide vi. og én iblandt os, som har lidt mest, tager forsagt sit Sæde paa Aand- 
ens Trone, og han blotter os hele sit Forraad af kummerfuld Erfaring og 
sørgelige Dage, fortæller os om sin Elendigheds Fødsel og Vækst og Tegn, og 
hvorledes Haabets døende Gnist næredes, og hvorledes Bryst og Hoved bero- 
ligedes, og om alle sine Time for Time skiftende Lindringsmidler. Saaledes 
vore viseste! og vi andre græmme os og ønske, at den lange ulykkelige Drøm 
vilde ende, og vi lade fare alt Krav paa Lykke og prøve at bære, med det 
læbelukte Taahnod til vor eneste Ven, det kummerfulde Taalmod, der er alt 

for nær Nabo til Fortvivlelsen; — men ingen har Haab som dit! 

O, du, der blev født i Dage, da Aanderne vare friske og klare, og Livet randt 
muntert som Themsens glimtende Vand, før denne det moderne Livs sære 
Sygdom var brudt ud, med dets syge Hast, dets splittede Formaal, dets over- 
betyngede Hoveder, dets lammede Hjærter, flygt herfra, frygt vor Berøring! 

Der er i disse Strofer, som skrive sig fra Arnolds Ungdoms- 
periode, noget af den lidt slappe Melankoli, der til Tider kan gribe 
den tænkende og idealt anlagte Ynglings Sind, som fuld af Kritik 
og spændte Fordringer staar Ansigt til Ansigt med Livet. Men 
hvad jeg, foruden det stærke Udtryk for Smerten og Klagen, sær- 
lig vilde rette Opmærksomheden paa, er den Følelse af Resigna- 
tion, der ligger i Linjerne om Taalmodet med de tæt lukkede 
Læber, som vi tage til vor Ven. Dette fører os direkte over til 
en anden Digtning, der rummer ligesom et Svar paa de kryds- 
ende Tvivl og smertefyldte Spørgsmaal i Arnolds Sind, der giver 
som et Fingerpeg for hans Aands Famlen. Det er den mærke- 
lige dramatiske Toakts-Digtning Empedocles on Etna, omtrent fra 

Arnolds tredivte Aar. Dens Hovedfigur er Empedokles, den sici- 
lianske Filosof fra det femte Aarhundrede f. Kr., som efter Sagnet 
endte sine Dage ved at springe i Ætnas Krater. Digtet indledes 
med en Samtale i Ætnas Skovegne mellem Lægen Pausanias, 
der er Empedokles's Ven, og den unge Harpespille? Kallikles, 
som kender og beundrer Vismanden. De tale om det grublende 
Tungsind , der har grebet den forviste Filosof, og de enes om, at 
nu, naar Empedokles færdes paa Ætna, skal Kallikles usét følge 
ham og -søge at mildne hans mørke Sindstilstand ved nede fra at 
synge sine Sange for ham. Pausanias fortæller saa, at han har 
spurgt Empedokles om Hemmeligheden ved et Mirakel, der til- 
lægges ham, Opvækkelsen af en død Kvinde, og at Filosofen har 
sat Pausanias Stævne paa Ætna ved Aftentid: dér vil han aabenbare 
sin Kundskab for ham. Dette sker i et mægtigt rytmisk Udbrud 
af Empedokles til Lægen, hvori han 9traks afviser Talen om Mi- 
raklet og kraftigt og sluttet giver sin strænge, resignerede Livs- 
opfattelse. Digtets anden Akt bestaar saa væsentlig i Enetaler af 
Empedokles, der skildre hans Mismod, Tungsind og Livstræthed, 
indtil han ved Dramaets Slutning styrter sig i Ætfca. Men som 
lysere Mellemrum i Empedokles's strænge og tungsindige Ord 
skyder sig saa Kallikles's fem Sange ind, sungne til Harpen, og 
den sidste af dem, der priser Apollo og Sangens Kanst, ender 
Digtningen. Det hele Digt, sammenlignet med et Landskab, gør 
Indtryk af en vidt udstrakt, graa og trist Sandørken, hvor Empe- 
dokles's første store Udbrud hæver sig højt op som en mægtig, 
mørk, fastbygget Pyramide, og hvor Kallikles's Sange slynge sig 
hen som fem blinkende Smaafloder. 

Digtet er i øvrigt, som Drama betragtet, mangelfuldt; der 
er liden Handling og liden Udvikling deri ; det er mere Lyrik end 
Drama; desuden er det en Kompositionsfejl , der gør et uheldigt 
Indtryk, at Empedokles, som prædiker en Livets Resignation, der 
skal tages for Alvor i hans Mund , kort efter saa lidet forstaar at 
resignere, at han tager sig selv af Dage. Matthew Arnold har i 
nogle Udgaver af sine Poesier udeladt Digtet i dets Helhed og 
kun indskudt enkelte smaa Fragmenter; og han har netop gjort 
dette af kritisk Strænghed mod sig selv, fordi han fandt, at det 
fremstillede en poetisk mangelfuld Situation, en saadan, hvori der 
stadig og vedblivende dvæles ved en Tilstand af aandelig Nød, 
uden Handling, Haab eller Modstand 1 ). . Heldigvis for dem, der 

') Se Fortalen til Udgaven af 1853 (optrykt i Udg. af t854). 

nødig vilde have undværet den poetiske Kraft og Tankedybde, 
der skjultes i det udskudte, er det atter i sin Helhed optaget i 
senere Udgaver. 

Digtets betydeligste og tankevægtigste Del, den, der særlig 
gør det interessant som en moderne Poets Værk, er det store 
rytmiske Udbrud i første Akt, hvori Empedokles udtaler sin Livs- 
opfattelse til Pausanias. Det er holdt i en ejendommelig metrisk 
Form (fire tre-fodet jambiske Linjer, afsluttede med en seks- 
fodet jambisk), der ved sin Sluttethed og Fasthed, sin haarde og 
længe fortsatte Monotoni giver el stærkt Indtryk af Barskhed og 
Kraft. Indholdet af den græske Filosofs Ord ligger ikke Matthew 
Arnolds eget Sjælsindhold fjærnt. Arnold har selv paapeget, 
hvorledes der i en saadan Tænkers Følelser som Empedokles — 
paa en Tid. da det tidligere Grækenlands Ro og Glæde og ufor- 
styrrede Objektivitet var forsvunden, da Sindets Dialog med sig 
selv var begyndt, — maatte findes Elementer, som vi vilde kalde 
rent moderne, hvorledes allerede Hamlets og Fausts Tvivl og 
Mismod her kunne fornemmes *). Det er da sikkert denne Hoved- 
figurens Tilknytning til moderne Forestillinger og Følelser, som 
har draget Arnold til Æmnet og gydt Liv og Kraft i hans Ord. 
Der synes i Empedokles's første store Udbrud at være en Gen- 
klang fra Sénancours Ohermann*), — en Skikkelse, som Arnold 
et Sted har kaldt sin vandrende Ungdoms Lærer. Og hvor meget 
eller hvor lidt empedokleisk der nu end maatte være i Hoved- 
figurens Tanker, saa har der utvivlsomt bestaaet en stærk og 
organisk Forbindelse mellem Matthew Arnolds eget Sind og de 
Følelser og Forestillinger, der faa Udtryk i den græske Tænkers 
vægtige Ord til Pausanias. 

Empedokles taler her til Vennen om den urolige Tid, der 
omgiver dem, en Tid, hvor alt synes at vakle og Verdensordenen 
at være brudt. Hvad skulle vi da gøre? Nu vel, siger Empe- 
dokles, den vise Mand graver i sit e^et Bryst og spørger, hvad 
der fejler ham, og skaffer, hvad Lægedom han kan: 

„Sofisten spotter: „Taabe, nyd din Glanle, den være rigtig eller urigtig.** 
De fromme klage: „Forsag en Verden, hvor disse Sofister vrimle." Vær 
hverken Helgen eller lad dig lede af Sofisterne, men vær en Mand 

') Se Fortalen til Udgaven af 18T>3. 

*) Se G. Brandes: Emigrantliteratureu, 2den Udg., S. 100 H\. 

Læs én Gang dit eget Bryst rettelig, og du er færdig med al Frygt; Men- 
nesket faar intet andet Lys, om han saa søger tusend Aar. Synk i dig selv! 
spørg dér, ved det Alter, hvad der fejler dig. Hvad er det, der faar dig til 
at kæmpe og rase? Hvorfor ere Menneskene ilde til Mode? Det er, fordi den 
Lod, de have, undlader at behage deres egen Vilje; ti Mennesket vilde ikke 
knurre, hvis hans Vilje blev adlydt. Og hvorfor kæmper Mennesket saa- 
ledes stadig med sin Lod? Det er, fordi han gør denne Vilje til Maale- 
stokken for sin Ret og tror, at Naturen krænkes, hvis hans Vilje modsiges. 
Kunde du, Pausanias, lære, hvor dyb en Fejl dette er, — kunde du blot én 
Gang se klart, at du har ingen Ret til Lykken, ingen Adkomst fra Guderne 
til Velfærd og Hvile, saa vilde du stirre mindre forvirret, naar du blev stænget 
ude fra Lykken, og ikke heller tro, at Guderne vare afsindige, naar din egen 
Lod var haard." 

Dog er Tørsten efter Lykke, der er Mennesket medfødt, ikke i og 
for sig dadel værdig , hedder det videre: 

„Mennesket fejler ikke, fordi han dømmer, at hans Velfærd er hans 
sande Maal, han fejler, fordi han drømmer, at Verden kun er til for at skænke 
ham denne Velfærd. Vi 'dødelige ere ikke Konger, for hvis Herskertrang, hver 
af os, en nyskabt Verden springer frem, bestemt alene for hans Tumlelyst; 
nej, vi ere fremmede her; Verden er fra gammel Tid. Forgæves rase vore 
indespærrede Viljer og vilde underkue Verden. Grænser, som vi ikke satte, 
stille Vilkaar for alt, hvad vi gøre; vi ere fødte ind i Livet, og Livet maa 

være vor Støbeform . Intet Øje kunde være for sundt, til at 

granske en saa uhyre Verden, intet Taalmod for dybt til at ordne, hvad der 
her er hobet sammen , ingen Omhu for stor til at udforske , hvorledes Men- 
nesket her kan leve bedst Verdens Løb beviser de Vilkaar, paa 

hvilke Mennesket vinder Tilfredshed. Fornuften bekræfter Beviset. Vi bort- 
støde det og opfinde et falskt Løb for Verden og falske Ævner for os selv. . . 
.... Vi gøre ikke, hvad vi burde; hvad vi ikke burde, gøre vi, og støtte os 
til den Tanke , at Hændelsen vil bringe os igennem ; men vore egne Handl- 
inger, enten til det gode eller onde, ere stærkere Magter." 

Men selv om vi vare rene og gode og vise, saa møde vi dog i 
Naturen og i andre Menneskers onde Færd Ting, der kunne for- 
mørke vort Liv. »Hvad,« spørger Empedokles, »vilde da den 
vise Mand gøre?« Han vilde kæmpe sig, som han bedst kan, 
gennem dette skarpe, snareomgivne Liv og vinde, hvad der kan 
vindes ved Strid. Men vi have fundet paa en lettere Maade til 
at luske os fra vor Smerte paa. Som Barnet, naar det falder, 
skælder og slaar paa den ufølsomme Jord, saaledes befolke vi 
den tomme Luft med Guder, som vi tilskrive de Ulykker, vi burde 
bære, og lide saa lettere, naar vi have Gud og Skæbnen at rase 
mod. Men selv om det var saa , at Verden var fuld af usynlige 
Guder, saa er vi jo dog ét med, Led af den Magt, der arbejder, 

virker, stønner og sukker gennem alle Ting, gennem Jord og Luft 
og Hav, Mennesker og Planter og Stene, og denne Universets 
Guddom afviser da roligt Forbandelserne over sig selv. Men som 
vi dannede Guder for at anklage og forbande dem, saa danne vi 
dem ogsaa for at støtte os til dem. Vi kaste vort Blik paa 
Verden og vi søge at granske den og lære den at kende udvendig 
og indvendig, i Fortid og Nutid. 

„Men stadig, eftersom vi skride frem, svulmer Massen mere og mere af 
Bind, der endnu skulle læses, af Hemmeligheder, der endnu skulle udforskes. 
Vort Haar bliver graat, vore Øjne fordunkles, vor Hede tæmmes; vi give vore 
Ævner Hvile og tale saaledes til Guderne: „Hvis der findes sand Videnskab, 
dvæler den i eders Boliger! Menneskets Maal kan ikke udmaale det umaade- 
lige Hele. I alene kunne omfatte Verdens grænseløse Plan; vor fortvivlede 
Forsken var Synd, og vi opgive den herefter, ene sikre paa, at* eders Aand 
ser alle Ting, som hændes.** Taaber! Det, at Mennesket i sin korte Livsfrist 
ikke kan se alle Ting, giver ingen Grund til at paastaa, at der er Guder, som 
gøre det; ikke heller beviser det, at han er træt, at han har et Sted, hvor 
han kan hvile." 

Eller vi hige med Ungdommens Længsler ud mod den friske 
og straalende Verden, plukke, længselshede efter Glæden, Blomst 
for Blomst og trykke lidenskabelig Haand efter Haand, til vi se, 
at vi ere blevne ældede og matte og utilfredse, men at Hungeren 
efter Fryden brænder ufortæret i os endnu: 

„Vi standse; vi tysse paa vort Hjærte og tale saa til Guderne: „Verden 
har undladt at give den Glæde, vor Ungdom drømmer om, undladt at fylde 
den Tomhed, som vi bære i vort Bryst. Foranderlige indtil nu, saa' vi stadig 
hen til noget nyt; lad os herefter med uforanderlig Vilje se hen til eder for 
hos eder at finde den Glæde, vi forgæves kræve her.* Taaber! At Lykken 
saa ofte her spotlede vor Bon kunde, mener jeg. faa os til at frygte et lign- 
ende Udfald andensteds, — faa os til, ikke at flygte til Drømme, men til 
maadeholdne Ønsker. Og do<j. for dem, der kende sig selv. der vist drage 
deres Vej gennem Livet og boje sig for, hvad de ikke kunne bryde, — hvorfor 
skulde jeg sige, at Livet for dem behøver kun at give maadeholden Lykke? 

Er det saa ringe en Ting at have glædet sig ved Solen, at have 

levet let i Foraaret, at have elsket, at have tænkt, at have handlet, at have 
fremmet sande Venner og slaaet svigefulde Fjender ned, — saa ringe, at vi 
maa opdigte en Lykke i en tvivlsom Fremtid, og medens vi drømme over den, 
lade vor hele nuværende Tilstand gaa til Spilde og forvise vor Hvile til 
endnu fjærne Verdener.* 

Og Tænkerens sidste Lære til Pausanias lyder saa saaledes: 

„Landsbyens Bonde foler Sandheden mere end du, han, som nødig for- 
lader dette Liv, der kun giver ham lidet, — som nødig forlader sin haardt 

slidende, solBrændte Hustru, sine ofte gennemarbejdede Marker, de Bønder, 
med hvem han talte, de Egnens Steder, han kendte. Men du, fordi du hører 
Menneskene spotte over Himlen og Skæbnen, fordi de Guder, du frygter, und- 
lade at gøre din Tilstand lykkelig, — du skælver og tør ikke stole paa de 
Glæder, der ere! Jeg siger: Frygt ikke! Livet lader endnu menneskelig 
Stræben Rum! Men siden Livet er svanger paa ondt, saa nær intet over- 
drevent Haab. Fordi du ikke maa drømme, behøver du ikke derfor at for- 
tvivle!" 

Saaledes hæver denne Tankepyramide sig op i Matthew 
Arnolds Digtning i al sin glansløse Sanddruhed, bygget af det 
samme Resignationens Stenstof, som vi ogsaa andensteds have 
fundet i' hans Poesi. Det er en Resignation, der er grundet i 
selve Tingenes Natur, en klarhovedet Resignation, noget barsk 
og noget stræng, der ikke opgiver Kampen, men er gennem- 
trængt af et mandigt og udholdende Taalmod. Dog har der i 
Digterens Livsbetragtning siden da fundet nogen Udvikling Sted. 
Der er egentlig ikke kommen nye Momenter ind, ikke heller er 
der fjærnet noget af de gamle. Men -det er tydeligt at spore, at 
Matthew Arnold nu lægger stærkere Eftertryk end før paa Glædes- 
følelsen, paa Tilfredsstillelsen af Lykketrangen. Det ses klart i et 
senere Digt (fra Tredserne), Obermann Once More, der karakteri- 
stisk nok staar som det sidste, afsluttende Led i den samlede 
Udgave af de Arnoldske Poesier. Det skildres her, hvorledes 
Digteren tyve Aar efter den Tid, da han første Gang besøgte de 
Steder, hvor Obermann færdedes 1 ), nu atter vender tilbage til 
dem og igen tænker paa den ensomme Skikkelse. Medens Natten 
falder paa, ser han saa, som i et Drømmesyn, Obermann for sig, 
den melankolske Eneboer, der har levet og grublet mellem 
Schweiz's Bjærge. Obermann spørger Digteren, om han nu 
vender tilbage til ham og hans Ensomhed, nu, da Verden 
synes at skulle faa nyt Liv. Han bringer Digterens Tanke to 
tusend Aar tilbage i Tiden og maler i store Træk Romerens 
Verden i dens Kraft og Pragt og Nydelses- Jagen, hvilket alt dog 
ikke holdt Trætheden og Væmmelsen ude; han skildrer det grubl- 
ende Østen, som de romerske Legioner gik hen over, Østen, der 
grublede, indtil der brød en glædefyldt Morgen frem over det, og 
det raabte til Verden, at den Drik, der skulde slukke dens Tørst, 
maatte den søge i sin egen Sjæl. Og Vesten hørte det, tilhyllede 



! ) Se Digtet Stanzas in Memory of the Author of Obermann. 

sine Ørne, sønderbrød sit Sværd og lagde sit Scepter ned, opgav 
sit Purpur og sin Kejserkrone, forlod alt, tyede til Ørkenen, 
vaskede Bekymringen fra sit Ansigt i Taarer og stod som et 
smilende Barn midt imellem Ruiner. Men ogsaa denne Troens 
herlige Verden visnede omsider hen og blev som et Lig, der 
endnu talte, men kun døde Ord. Og saa kom Revolutionens 
Storm over Evropa og splintrede den gamle Verden, og paa 
Stumperne arbejdede Menneskene som før, men hver for sig, 
uden Samfund med hverandre; og Obermann saa\ at de led som 
før, »og dog have Menneskene saadan Trang til Glæde, men 
Glæde, hvis Grundlag er sandtc, — og saa flygtede han til Alp. 
ernes Ensomhed og levede og døde, »fattet paa at taale«. . Men 
videre hedder det saa mod Slutningen fra Drømmesynets Mund 
til Digteren: 

, Fortvivl ikke du, som jeg fortvivlede, lad ikke heller det kolde Mulm 
være dit Fængsel! Fremad ere de milde Timer dragne, og sé! Solen er staaet 
op! Den bryder Fortidens Vinter; en grøn, ny Jord kommer til Syne. Mil- 
lioner, hvis Liv laa fast i Is, have Tanker og Smil og Taarer. Hvad om der 
endnu behoves Anstrængelse, Strid? Om meget endnu ikke er vundet? Dog 
stiger den varmt op, Livets Time! Dodens Istime er forbi! Verdens store 
Orden gryr skinnende frem efter et langt, barskt Mørke, — guddommeligere 
tænkt, klarere sét, eftertragtet med lykkeligere Iver. Med slukket Haab og 
sluttet Bryn saa' jeg Nutiden dø; dens Livsfrist var næsten endt; dog havde 
den mere end jeg. Men du, — om end du kommer til Verdens nye Time 
med skæmmet Aasyn, berøvet den Glæde, den Blomstring, den Kraft, som 
bedst sømmer sig for dens Skjald , — om end mere end Halvdelen af dine Aar 
ere svundne og din Ungdomsstyrke forødt, — om der end, kastede om din 
fastere Manddom, hænger Sørgeklæder fra vor tungsindige Tid, hvis hele Trolddom 
din Ungdom følte, og hvis hele Skygge den gennemvandrede, — om du end 
kommer sent, om du end er sløvet og svag, saa forkynd dog Haab til en ny- 
skabt Verden! Hjælp den at stille hin dybe Higen, det Savn, der forvirrede 
vor Hjærne og fortærede vor Sjæl med en Tørst som Ild , denne ulægelige 
Smerte, del, som drev vort Liv ud til de øde Steder, til Alpesneen, og lam- 
mede alt vort Ord med Tvivl og alt vort Værk med Kummer; — hvad der 
endnu er tilbage af Styrke, anvend det til at hjælpe at opnaa dette Maal: 
én fælles Bølge af Tanke og Glæde, der atter løf ter Me nnes k e- 
slægten!' 

Paa dette Punkt synes Matthew Arnolds poetiske Virksomhed 
i alt væsentlig at have naaet sin Afslutning. Han har siden da 
kun ladet trykke ganske enkelte spredte Digte. Og paa dette 
Punkt munder hans Poesi ud i hans øvrige og senere Aands- 
arbejde. Ti jeg tager næppe fejl, naar jeg blandt andet og særlig 

Tilskueren. 1884. & 

knytter hin Opfordring fra Digtersynets Mund til Matthew Arnolds 
senere Værk Literature and Dogma. Denne Bog er ligesom et 
Hovedforsøg af Arnold paa at efterkomme Obermanns Ord, paa 
at yde Tanken dens Ret og paa at give Glæden Rum som be- 
rettiget Livsmagt. 

V. 

Literature and Dogma udkom 1873; den har oplevet flere 
Oplag og udkom i Fjor i en noget forkortet Folkeudgave. Det 
er en Bog af religions-filosofisk Art, en aandfuld, tankevækkende, 
original og energisk skreven Bog. Arnolds Bestræbelse i dette 
Arbejde er at anvende den samme literære Kritik og Fortolkning 
paa Biblen, som anvendes paa Menneskehedens øvrige literære 
Frembringelser, og hans Resultat bliver da et, som er opløsende 
for den ortodokse Teologis hele Dogmesystem. Af denne den 
literære Fortolknings Virkning paa Dogmet har Bogen sit 
Navn. Uden i øvrigt at indlade mig paa en detailleret og 
indgaaende Kritik af Bogen , hvortil jeg mangler den fornødne 
Kundskab, vil jeg anføre et Par af dens Hovedtanker. Helt igen- 
nem søger Forfatteren at staa paa en ren rationel, erfarings- 
mæssig Grundvold. Religionen er i Arnolds Øjne ikke udstyret 
med noget særligt overnaturligt Apparat eller Dogmesystem; den 
er ham intet andet end en Morallære, men en Morallære, hvis 
Udtryk, paa Grund af Sindets inderlige Dvælen ved sin Genstand, 
er bleven af en ejendommelig gribende og betagende Art Og 
ligesom der for Arnold ingen Modsætning er mellem Moral og 
Religion, saaledes ser han heller ingen Modsætning mellem Be- 
greberne »naturlig« og »aabenbaret« , men kun en Gradsforskel: 
hvad der fornemmes med særlig betagende Kraft og Styrke er 
»aabenbaret«. Religionen har nu til Genstafid blot og bart Men- 
neskenes Færd i Livet (conduct), og denne dækker — for at bruge 
et af de drastiske Udtryk, Arnold ynder at anvende som en Slags 
stadig genkommende Omkvæd, — tre Fjærdedele af Livet, medens 
Kunst og Videnskab optage én Fjerdedel. Grundvolden for Moral- 
loven er en rent erfaringsmæssig, rent psykologisk Lov, en Lov r 



') Hans Definition af Religion, sammenfattet i et kort Udtryk, er „morality 
touched by emotion,* 

der bekræftes paa samme Vis som enhver anden Naturlov: det 
er den Følelse af Lykke, der følger med det at have handlet 
rigtigt. Han betragter denne Følelse som lige saa usvigelig som 
Digterens eller Malerens Tilfredsstillelse ved et vel udført Arbejde, 
et Menneskes Tilfredsstillelse, naar Ridning eller Skydning lykkes 
ham, eller den sultnes Tilfredsstillelse ved at spise sig mæt. Hos 
intet Folk finder nu Arnold Moralloven saa intensivt følt og saa 
inderligt udtrykt som hos Jøderne, i det gamle og ny Testamente. 
Og Moralsansen bør da skærpes og udvikles ved Biblen, paa 
samme Maade som et Menneske med Sans for Billedhuggerkunst 
eller Poesi vil udvikle den ved Studiet af græsk Skulptur eller 
ved Læsning af Homer og Shakespeare. Kærnen i det gamle 
Testamente, trods og bag alle Vrangforestillinger hos dets For- 
fattere, trods alle falske Forventninger og falske Profeti-Udlæg- 
ninger, finder Arnold er den glade Jubel over, den stærke Hævden 
af, at Lykkefølelsen altid følger med det at gøre det rette, med 
Retfærdighed. Og i Kristi Lære, der kom som en Fornyelse, da 
Jødedommen var stivnet i en aandløs, bogstavmæssig Hængen 
fast ved ydre Regler, ser Arnold, trods og bag Evangelisters og 
Apostles Vrangforestillinger og Misforstaaelser , tre Kærnepunkter: 
det ene det, han kalder Kristi »Metodec, det vil sige Fordringen 
om at vende sig fra den bogstavelige Iagttagelse af den ydre Lov 
og rette Opmærksomheden paa det indre Menneske, det andet det, 
han benævner Kristi »Hemmelighed« , det vil sige Hævdelsen af 
Selvfornægtelse — ikke opfattet som Askese, men som Selv- 
beherskelse, — og af den Freds- og Glædesfølelse, der ledsager 
den, og endelig det tredje: den »milde Foinuftmæssighed« (>$weet 
reasonableness*), der udgik fra Kristi Personlighed og gennem- 
trængte hans Lære. Til Biblen, opfattet paa rette Maade, — dens 
Sprog betragtet som et digterisk Sprog, som et menneskeligt, til- 
nærmelselvist Forsøg paa at naa hen imod Sandheden, inde- 
holdende Fejlsyn og Vrangopfattelser, — mener da Arnold, at 
Menneskene ville vende tilbade. Og hvorfor? sporger han. »Fordi 
de ikke kunne komme ud af det uden den. Fordi Lykke er vor 
Tilværelses Endemaal og Øjemed, og Lykke er knyttet til Ret- 
færdighed, og Retfærdighed er aabenbaret i Biblen« 1 ). 

Fortræffelig i Arnolds Bog synes mig i det hele den nega- 
tive Side, hans Kamp mod den ortodokse Teologis Dogmer. 



! ) Literature and Dogma, 5th Edition, 1870, p. 354. 

Fortræffelig synes mig ogsaa den Grundtanke, der bærer den, at 
de religiøse Følelser ikke ere afgrænsede ganske for sig, som 
værende af en helt anden Art end andre menneskelige Følelser 
og som knyttede til naturstridige, mirakuløse Forestillinger. Men 
et Spørgsmaal turde det være, om ikke Arnold selv er for dog- 
matisk, naar han opstiller Biblen som den eneste, den udelukkende 
Lovbog for Moral og Religion. Og et andet Spørgsmaal turde 
det være, om ikke dens poetiske Billedsprog og mirakuløse For- 
tællinger ville træde for stærkt i Forgrunden i den almindelige 
Læsers Opfattelse og paavirke hans Intelligens uheldigt , idet 
Fantasisproget tages bogstavelig, og Miraklerne troes. 

Imidlertid, for at vende tilbage til Udgangspunktet for min 
Omtale af denne Bog og til dens Sammenknytning med Matthew 
Arnolds Poesi, jeg tror, at det kan siges, at han i den har søgt 
og i stort Omfang opnaaet at give den klare Tanke, hvad dens 
er, og at betone den Glædesfølelse , som et rigtigt ført Liv kan 
rumme. 

Adolf Hansen. 



Trykfejl. 8. Hæfte, S. 583: interesseret, læs: uinteresseret. 



Digitized by Google 



Den forladte Havmand. 

Af Matthew Arnold. 

Oversat af Ad. Hansen. 

Kom , kære Børn , nu maa vi af Sted , 
dybt under Bølgen ned! 
Fra Bugten kalder mine Brødres Røst, 
de store Vinde blæse mod Kyst, 
de salte Strømme mod Havet gaa, 
de vilde, hvide Havheste slaa, 
stampe og stejle paa skumdækte Bred. 
Kære Børn, kom saa med mig! 
Denne Vej, denne Vej! 

Kald én Gang, før I gaar, paa hende 

— tungt er vi stedte — 

med en Stemme, som hun vil kende: 
»Margrethe! Margrethe !« 
Børnestemmer er kære at høre 

— kald én Gang til! — for en Moders Ore, 
Børnestemmer, vilde af Klage, — 
sikkerlig vil hun komme tilbage! 

Kald én Gang, og kom saa med mig, — 
denne Vej, denne Vej! 
»Moder, vi kan ikke vente paa dig! 
Hestene stampe, til Flugt beredte!« 
Margrethe ! Margrethe ! 

Kom, kære Børn, kom, bort maa vi fly; 

stands eders Røst! 

Ét sidste Blik paa den hvide By 

og den Kirke graa ved den stormslagne Kyst, — 

saa maa vi fly. 

Hun kommer ej, kaldte I Nætter og Dage; 
bort maa vi drage. 

Kære Børn, var det i Gaar, 

vi hørte de Klokker i Dybet, hvor 

vi hviled i Hulernes Lejer? 

gennem de brydende Bølgers Gang, 

den fjærne Sølvklokkes bævende Klang; — 

sandstrøede Huler, kølige, milde, 

hvor hver eneste Vind er stille, 

hvor de dirrende Lysglimt svajer, 

hvor i Strømmen Havtangen nejer, 

hvor de Sødyr i lange Rækker 

mæskes i Dyndet, der Bunden dækker, 

hvor Havslangen ruller sig krum, 

basker sit Panser i Havets Skum, 

hvor vældige Hvaler forbi sig bøje, 

sejle og sejle med ulukt Øje 

rundt om Verden i Dage og Aar; — 

naar hørte vi Toner dernede, — naar? 

Kære Børn, var det i Gaar? 

Kære Børn, var det Aar eller Dage, 

— kald én Gang til! — at hun lod os tilbage? 

En Gang hos eder og mig hun sad 

i Havets Dyb paa en Guldtrone rød 

med den yngste Dreng paa sit Skød. 

Hun redte hans Haar, hun pusled ham glad, 

da den fjærne Klang af en Klokke lød. 

Hun sukked, og op gennem Havet hun saa'; 

hun sagde: »Hen til min Slægt maa jeg gaa, 

de beder i Dag i den Kirke graa. 

Det er Paaske hist, og det kalder mig! 

Havmand, jeg mister min Sjæl hos dig.« 

Jeg sagde: »Op gennem Bølgen du drage, 

bed din Bøn, og kom saa tilbage!« 

Hun smiled, gik op, hvor Brændingen slaar. 

Kære Børn, var det i Gaar? 

Børn, var vi lang Tid ene tilbage? 

»Det stormer paa Havet, de smaa, de klage; — 

de beder saa længe,« sagde jeg, »kom!« 

og op vi steg gennem Bugtens Brænding og Skum. 

Vi gik langs med Bredden, sandet og flad, 

hvor Strandgræsset gror, til den hvide Stad, 

gennem snævre Gader, hvor alt var tyst, 

til den Kirke graa ved den stormslagne Kyst. 

Fra Kirken lød Mumlen af Folk og af Præst, 

men vi stod derude i Kulde og Blæst. 

Vi kravled paa Gravstenen, regnslidt og graa, 

gerlnem Blyruden ind i Kirken vi saa\ 

Hun sad ved en Pille; vi saa' hende nær: 

»Margrethe!« sagde jeg, »kom, vi er her! 

Saa lang Tid var vi alene tilbage; 

det stormer paa Havet, de smaa, de klage.« 

Men ikke et Øjekast hun mig skænked; 

hendes Blik til den hellige Bog var lænket. 

Højt beder Præsten; — Børn, vi maa gaa! 

Lukket staar Døren; — kald ikke mer! 

Kom af Sted, kom ned, kald ikke mer! 

Ned, ned, ned! 

Til Havbundens Dybder af Sted! 



Digitized by Google 



696 



Den forladte Havmand. 



Han træder sin Rok i den summende Stad 

og synger sitrende glad. 

Hør, hvad hun synger: »Jeg jubler af Glæde 

for Barnet, der leger, for Torv og for Stræde, 

for Præst og for Sang og Klokkernes Klang, 

for min Rok og mit Spind 

og Solens velsignede Skin!« 

Og hun synger alt, hvad hun kan, 

hun synger saa glad i Sinde, 

til Skytten falder fra hende, 

og det snurrende Hjul holder inde. 

Hun lister til Vindvet og ser imod Strand 

og paa Havet, der ruller mod Kyst; 

og hun stirrer stift og nøje; 

og saa bryder der frem et Suk 

og en Taare glider tyst 

fra et kummersløret Øje 

og et kummertynget Bryst, 

et langt, langt Suk, — 

for en lille Havfrues sælsomme Øjnes Glans 

og Lokkernes gyldne Krans. 

Kom, Børn, ned i Dybet! 
Kom, bort maa vi fly. 
Det stormer, og Lysene 
blinker i By. 

Hun vil vækkes af Søvnen 

ved Vindstødets Brag, 

hun vil lytte til Stormen 

og Brændingens Slag. 

Vi skal se, — mens det brøler, 

det hvirvlende Hav, — 

en Tilje af Perler, 

et Loftshvælv af Rav, — 

syngende: 
»Her kom en Kvinde; 
hun svigted sit Ord; 
og ene bestandig 
Havkongerne bor.« 

Men, Børn, naar ved Midnat 
det tystner om Hav, 
naar Maanen er skyfri, 
og Strømmen er lav, 
naar fra Hedernes Gyvel 
det dufter mod Strand, 
naar Skyggerne hviler 
paa hvidnende Sand, 
vi langs Bugten vil ile, 
langs Kystkanten klar, 
over glimtende Havtang, 
af Ebben lagt bar. 
Vi vil stirre fra Klitten 
paa den slumrende By , 
paa Kirken, og atter 
til Havdybet fly, — 

syngende: 
»Dér bor en elsket; 
sit Løfte hun brød: 
de ensomme Havkonger 
grumt hun forskød.« 

Statens og Kirkens Forhold til hinanden er i vore Dage et 
af de brændende Spørgsmaal, og Besvarelsen af. hvorledes dette 
Forhold bør være, lyder fra de forskellige Sider meget forskelligt. 
Fra yderste Højre fordrer man en kristelig Stat, fra yderste 
Venstre en fuldstændig Adskillelse. Jeg tror dog, at begge disse 
Teorier for nærværende Tid kun har Interesse som Tankeeksperi- 
menter; den kristelige Stat har man i 3 Aarhundreder søgt at 
gøre til Virkelighed, til liden Baade saa vel for Staten som for 
Kirken; man kommer næppe nogen Sinde mere ind i det Spor. 
Den fuldstændige Adskillelse mellem Stat og Kirke kan ganske 
vist være Idealet baade for mange Kristne og Ikke-Kristne; men 
det er et Ideal, som sikkert i en lang Fremtid ikke kan virkelig- 
gøres. Det, som i vore Dage praktisk foreligger, er altsaa dette: 
hvorledes Forbindelsen mellem Stat og Kirke bedst kan ordnes 
efter Tidens Tarv til Gavn for begge Parter. 

I de mange Aarhundreder, hvori Stat og Kirke har staaet 
i Forbindelse med hinanden, har det vist sig, at Statsforfatning 
og Kirkeforfatning har haft Tilbøjelighed til at fremtræde under 
samme Former; dette er ogsaa ganske naturligt: naar Stat og 
Kirke staa i Forbindelse med hinanden, maa den samme Grund- 
sætning gøre sig gældende i Kirkestyrelsen som, i Statsstyreisen. 
Nu har Grundsætningen for Statsstyreisen i mange Aarhundreder, 
om end under forskellige Former, været denne: Alt fra oven, 
og man har i Kirkestyrelsen trolig fulgt samme Regel: til den 
enevældige eller aristokratiske Statsstyrelse svarede en enevældig 
eller aristokratisk Kirkestyrelse. — - Den store Bevægelse i Folkene, 
som begyndte med den franske Revolution og fortsattes ved Om- 
væltningerne i 1830 og 1848, gav imidlertid den gamle Stats- 

styrelses Grundsætning sit Banesaar; Folkene begyndte paa Stat- 
ens Omraade at tage sin egen Skæbne i sin Haand, og de frie 
Forfatninger gav Folkene en, mere eller mindre klar, lovhjemlet 
Ret dertil. Saaledes ogsaa hos os; man kan tvistes om de en- 
kelte Paragrafer i Grundloven i det uendelige; intet Menneske — 
undtagen forstokkede Jurister og reaktionære Godsejere — kan 
tvivle om, at Folkets Selvstyre paa det borgerlige og politiske 
Livs Omraade er den inderste Kærne i Grundloven. Den gamle 
Tids Grundsætning: Alt fra oven, fra Fyrsten, er afløst af den nye 
Tids: Alt fra neden, fra Folkene. Enevælden blev saaledes ved 
Grundloven klart og tydeligt afskaffet paa Statens Omraade, og 
ved Grundlovens forskellige Bestemmelser fik Folket Sikkerhed 
for, at denne paa det Omraade ingen Overgreb kan gøre. 

Forbindelsen mellem Stat og Kirke fulgte med fra den 
gamle Tid over i den nye; i Grundlovens § 3: »den evangelisk- 
lutherske Kirke er den danske Folkekirke og understøttes som 
saadan af Statent, blev denne Forbindelse slaaet fast; men medens 
der i Grundloven er en Mængde Bestemmelser, der sikrer Friheds- 
udviklingen i Staten og umuliggør en enevældig Styrelse i denne, 
saa er dette derimod ikke Tilfældet paa Kirkens Omraade. 
Ganske vist* ligger der i det nye Navn, man gav Kirken, — Folke- 
kirke i Stedet for Statskirke, — en Antydning af, at Folkestyr- 
elsen ogsaa skulde gennemføres paa det kirkelige Omraade. lige- 
som ogsaa Grundlovens §75: »Folkekirkens Forfatning ordnes ved 
Love, peger hen paa det samme; men saa længe disse Antydninger 
ikke ere udviklede, vil en modig Minister, der staar over for en 
spagfærdig Rigsdag, omtrent kunne regere enevældig i Kirken, 
og dette ér saa me^et farligere, som man her i Danmark paa 
Forhaand vil kunne sige, at Rigsdagene, i det mindste i en over- 
skuelig Fremtid, ville være temmelig spagfærdige og Ministrene 
som en Følge heraf temmelig modige. Det er derfor rimeligt, at 
der vil gaa en Tid hen, før der kommer en Rigsdag, der vil tage 
saa grundigt fat paa Statskirkens Omdannelse i Frihedsretning, 
som den grundlovgivende Rigsdag tog fat paa Statens, og et 
Folk, som i Livet vil hævde den Frihed, der staar paa Papiret. 
Jeg forudsætter nemlig, at naar der en Gang kommer en Rigs- 
dag, der tager fat paa Grundlovens § 75, den da vil indfri 
denne paa en saadan Maade, at Folkets Selvstyre i Folkekirken 
gennemføres lige saa fuldt som i Staten, om end selvfølgelig 
under helt andre Former. 

Saa længe Rigsdagen ikke tager fat paa denne § og 
gennemfører den i frisindet Aand, vil den staa som et Haabets 
Anker for de reaktionære Kræfter inden for Folkekirken, dertil 
denne vil knytte Forventninger om en Kirkeforfatning efter den 
gamle Grundsætning: Alt fra oven. Jeg har selvfølgelig meget 
tilovers for den danske Præstestand, jeg er knyttet til den ved mange 
og stærke Baand, men naar jeg ser, hvorledes Præstestanden vil 
have denne Grundlovs-Paragraf udført,' — saaledes nemlig at det 
blev den saakaldte »Gejstlighed«, der kom til at raade for Folke- 
kirken, — saa kan jeg ikke andet end heri se et Vidnesbyrd om, 
hvor lidet Præstestanden har forstaaet og er gennemtrængt at 
Grundlovens Tankegang; ti en Folkekirke, der styredes af konge- 
valgte Bisper eller Præster, var det samme som en Stat, der 
styredes af kongevalgte Jurister, og begge Dele vilde være lige 
langt borte fra den i Grundloven nedlagte Selvstyrelsestanke. Men 
Præstestanden er, i sin Helhed betragtet, ingen Ven af Selvstyr- 
elsen, hverken paa det borgerlige eller kirkelige Livs Omraade. 

Det er nu sket i disse Tider, at vi har faaet en Kirke- 
minister, som trods tfiange udvortes Uligheder dog i det væsent- 
lige kan siges at være et Udtryk for Gejstlighedens Tankegang 
baade med Hensyn til Statens og * Statskirkens Politik , og som 
derfor ogsaa har kunnet forløse Gejstlighedens bundne Tanke, ud- 
tale det Ord, der længe har ligget skjult i dens Hjærte, Ordet: 
Kirkeraad, eller som det i daglig Tale kaldes, Bisperaad; ti det, 
som gør Kirkeraadet dyrebart for Præsterne, er netop det, at det 
er et Bisperaad, og det, som gør Bisperaadet dyrebart for Mini- 
steren, er netop det, at han selv raader for Bispernes Udnævnelse. 
Det var ved en kongelig Resolution af 8de Oktober 1883, at denne 
Reformator -Tanke paa det kirkepolitiske Omraade saa' Dagens 
Lys. Allerede den Maade, hvorpaa Tanken kom til Verden, er 
betegnende; den kom ikke som en Lov, udsprungen af den lov- 
givende Forsamlings Ønske og Overvejelse; tvært imod viste det 
sig snart, at den kom trods den lovgivende Forsamlings Ønske; 
den kom som kgl. Resolution. Der var en Tid, da de kgl. Re- 
solutioner stod i høj Kurs; men siden vi fik en lovgivende For- 
samling, er Kursen paa dem dalet; Folket har en Følelse af, at 
hvad der kommer til Verden maa helst komme gennem Love, og 
hvad der ikke kommer ad den Vej, kommer ubetimeligt. Men 
der er hos Ministeriet, særlig hos Kirkeministeren, en vis For- 
kærlighed for kgl. Resolutioner, en vis Antipati for den regel- 

mæssige, slagne Vej. — Hos en stovt Jagtjunker, øvet i Parforce- 
jagtens Glæder, kan man forstaa denne Antipati for den slagne 
Vej ; under Hornets Klang, Hundenes Halsen og Jægernes Halloh ! 
farer han over Vejen lukt ind i Krattet. Men ved en evangelisk- 
luthersk Kirkeminister tænker man sig gærne noget adstadigt, der 
paa sin rolige Pasgænger, fulgt af sit gejstlige Følge, langsomt og 
værdigt bevæger sig frem ad den støvede Landevej. — I den Be- 
grundelse, som ledsager den kgl. Resolution, er der Ytringer, som 
tyde paa, at det, — som man kunde vente, — ogsaa var Mini- 
sterens personlige Ønske at drage sindigt frem ad Lovgivningens 
støvede Landevej; han taler nemlig om de frugtesløse Forsøg, der 
tidligere ere gjorte paa at gennemføre en Kirkeforfatning, minder 
om, at Iværksættelsen af en saadan for Tiden maa anses for en 
Umulighed, ikke blot paa Grund af de politiske Forhold, men 
ogsaa fordi der i Rigsdagen er et stort Parti, der af principielle 
Grunde vil modsætte sig en saadan, og fordi der selv mellem 
dem, der principielt maatte ønske en saadan, vistnok kun findes 
liden Enighed om de Grundsætninger, der maatte gøres gældende 
ved dens Anordning. — Meningen med dette synes at være den, 
at da Lovgivningens regelmæssige Vej er spærret, saa maa man 
gaa Resolutionernes uregelmæssige. Man kunde ogsaa efter Mini- 
sterens Begrundelse komme til den modsatte Slutning; man kunde 
gaa ud fra, at Love gives og Resolutioner udstedes for at imøde- 
komme en Trang i Befolkningen; da der nu, efter Ministerens 
Sigende, hos et stort politisk Parti, der altsaa repræsenterer Be- 
folkningens Flertal, ikke er nogen Trang til en Kirkeforfatning, 
og da det Mindretal, der ønsker den, slet ikke er enig om, hvor- 
dan den skal være, saa kunde man deraf slutte: da der ikke er 
nogen Trang til en saadan Foranstaltning og ikke nogen Enighed 
om dens Iværksættelse, saa lade vi foreløbig den Sag hvile. Det 
forekommer mig, at denne Slutning vilde være nok saa logisk 
som Ministerens, der jo gaar ud paa: der er ingen Trang hos 
Flertallet til en Kirkeforfatning, der er ingen Enighed hos Mindre- 
tallet, — altsaa maa det være paatrængende nødvendigt at 
tage fat. 

Er den Maade, hvorpaa Kirkeraadet er kommet til Verden, 
betegnende, saa er dets Sammensætning det ikke mindre. Den 
egentlige Stamme er de 7 Bisper; disse udnævnes som bekendt 
af Kongen, efter Ministerens Indstilling; fra denne Stamme skyder 
først to Grene ud: en teologisk og en juridisk Professor, — naturlig- 

vis Hr. Matzen; — Proféssorerne udnævnes som bekendt, af Kongen 
efter Ministerens Indstilling. Endelig er der ved en Skrivelse til 
Bisperne af 17de Juni 1884 gjort Skridt til at forøge Kirkeraadet 
ved »et Mecllem af Lægstanden for hvert Stift«, altsaa 7; disse 
skulle vel repræsentere det mere folkelige Element i Kirkeraadet; 
men da man af sørgelig Erfaring véd, hvilke Ulykker det folke- 
lige Element kan foraarsage i repræsentative Forsamlinger, har 
man taget sine Forsigtighedsregler; man har først sørget for, at 
det er i født Mindretal, — 7 mod 9; men dette er ikke Betryg- 
gelse nok; disse 7 Lægmænd skulle nemlig udnævnes af Lande- 
moderne. I sin nuværende Skikkelse bestaar Landemodet af Stift- 
amtmanden, Bispen og Provsterne; dette foreslaas nu »forstærket c 
ved én Præst og to Lægmænd fra hvert Provsti , og dette »for- 
stærkede« Landemode skulde saa vælge de 7 Lægmænd til Kirke- 
raadet. Det sés let, at selv i det »forstærkede« Landemode er 
Lægmands-Elementet i født Mindretal , og det vil altsaa staa i 
Gejstlighedens, særlig Provsternes, Magt at raade for Valget af de 
7 Lægmænd; som bekendt udnævnes Provsterne af Kongen efter 
Ministerens Indstilling. Det falder i Øjnene, at efter Ministerens 
Forslag er Godsejerne, det store Hartkorn, ikke repræsenteret i 
Kirkeraadet, skønt dog Godsejerne, ligesom de ere absolut bedst 
skikkede til Statsstyreisen, ogsaa maa være absolut bedst skikkede til 
Kirkestyrelsen. Denne Mangel tør ventes afhjulpen — uanset at Kirke- 
ministeren selvfølgelig altid bør være en Godsejer — derved, at Provst- 
erne ville vælge Godsejere, som den mest kirkeligsindede Del af Læg- 
mændene, til de 7 Lægmandspladser i Kirkeraadet. Slaar denne 
Forudsigelse til, — og giver man Agt paa Tidernes Tegn og Provst- 
ernes politiske Anskuelse, saa vil den slaa til, — saa faa vi alt- 
saa et Kirkeraad, bestaaende af 7 Bisper, to Professorer — den 
ene er Hr. Matzen! — og 7 Godsejere eller dermed beslægtede 
Aander, — alt fra oven! Det bliver et kirkeligt Landsting, kun 
adskillige Grader mere ufrisindet og ufolkeligt end det politiske. 

Ministeren mener, at det er af største Betydning for Kirken 
at faa et saadant »Organ«, — »selv om det i strængeste Forstand 
kun bliver raadgivende for Deres Majestæts Kirkeminister, for at 
Kirken igennem dette kan lade sin Røst lyde o. s. v.«. — Hvad 
mon det egentlig er for en »Kirke«, hvis Røst Ministeren vil høre 
igennem dette »Organ«? Er det den hellige almindelige Kirkes? Nej! 
— en Kirkeminister véd selvfølgelig godt, at den hellige alminde- 
lige Kirkes Røst ikke lader sig kommandere frem ved kongelige 

Resolutioner, den behøver hverken Konger eller Ministre for at 
komme til Orde, den gaar sin egen Vej og har sine egne »Or- 
ganer«, som tit hverken er Bisper eller Provster. Er det den 
danske Folkekirkes Røst, Ministeren vil høre? Nej! Den nu- 
værende Kirkeminister véd selvfølgelig meget godt, at lige saa 
lidt som man i det politiske Landsting hører det danske Folks 
borgerlige Røst, lige saa lidt vil man i det projekterede kirkelige 
Landsting høre det danske Folks kirkelige Røst. Hvis det var 
Ministeren om at gøre at høre den danske Folkekirkes Røst, saa 
havde han ganske simpelt henvendt sig til Folketinget; det er 
dér, at en Minister hører baade de borgerlige og kirkelige Røster, 
som han som Minister har med at gøre og har at tage Hensyn 
til. Han véd af Erfaring, at vil man høre det danske Folks Røst 
»lige over for forekommende Forslag og Forlangender om For- 
andringer i de bestaaende kirkelige Forhold og Love«, som han 
udtrykker sig i sin Begrundelse af Resolutionen, — saa er Bisper 
og Provster de allersidste, han skal gaa til, ti det har vist sig i 
de sidste 50 Aar, ja! man kan godt sige, det har vist sig lige 
siden Konstantin den stores Dage, at Forslag om Forandringer i 
bestaaende kirkelige Forhold og Love har altid hos den højere 
Gejstlighed mødt absolut Modstand, og det vilde være alt for 
meget forlangt af vore nuværende skikkelige Bisper og Provster, 
at de in corpore skulde kunne hæve sig over det i 1500 Aar 
gældende statskirkelige Niveau, som altid har været dette: at 
holde paa det bestaaende. Mon Ministeren kan nævne nogen 
Bisp, der rigtig for Alvor har villet gaa ind paa Forandringer i 
bestaaende kirkelige Forhold og Love? Xej! er man Bisp, saa 
er man ikke Reformator, og er man Reformator, saa er man ikke 
Bisp. — Altsaa: det er heller ikke den danske Folkekirkes Røst, 
Ministeren vil faa at høre gennem sit »Organ«; de sidste 50 Aars 
Historie har vist, at naar det danske Folks kirkelige Røst lød og 
blev hørt, saa lød Bispernes og Provsternes Røster lige stik imod- 
Jeg har al mulig Agtelse for vore Bisper og Provster, jeg be- 
tvivler ikke deres kristelige Sindelag, men det er ikke gennem 
dem, man hører den danske Folkekirkes Røst. Men der er ganske 
vist endnu en »Kirke«, hvis Røst Ministeren ikke forgæves vil 
lytte efter, naar hans Organ, Kirkeraadet, kommer til Orde, det 
er den gamle Statskirke. Det nytter ikke at lægge Skjul paa, at 
den langt overvejende Del af vor højere Gejstlighed endnu staar 
paa den gamle Statskirkes Standpunkt, drømmer om en kristelig 

Stat, der blandt andet skal bruges til at kue alle Frihedsbevæg- 
elser baade paa det borgerlige og kirkelige Livs Omraade. Jeg 
skal ikke bebrejde dem denne Drøm; den hører maaske med til 
den evangelisk-lutherske Kirkes Tradition; jeg forstaar ganske 
vist ikke denne Drøm, langt mindre end den katolske Drøm om 
en pavelig Kirkestat, der hersker over Folkene; men formodentlig 
vil den vende tilbage, saa længe vi paa det kirkepolitiske Om- 
raade ikke er kommen helt bort fra det »evangelisk-lutherskec 
Standpunkt med Fyrsten som øverste Biskop. Men Statskirkens 
Tid er forbi, og vil man atter prøve paa at kalde dens Røst 
frem, ja! saa kan man ganske vist faa den at høre, men det 
bliver kun en Røst fra Graven. 

Naar man vil refprmere kirkepolitisk, saa maa man være i 
Overensstemmelse med Tidens Tankegang baade paa det politiske 
og paa det kirkelige Livs Omraade; man maa kende og have 
Sympati for de Strømninger, der gaa gennem Folkenes Liv baade 
i borgerlig og kirkelig Retning; staar en Minister sympatetisk 
over for disse Strømninger, da kan han regulere deres Løb, skabe 
Former, hvorunder de paa en regelmæssig, lovbunden Maade 
kunne indordnes i Folkenes Liv og virke til Gavn; staar en Mini- 
ster antipatisk over for disse Strømninger, og har dog en Følelse 
af, at »noget maa der gøres«, saa griber han det første det bedste 
Middel til at hidføre en Forandring og kommer saa til at re- 
formere baglængs, mod Strømmen. Men Strømmen gaar sin Gang, 
og alle slige Forsøg paa at reformere baglængs efterlader ikke 
en Gang en Hvirvel i den; efter nogle Aars Forløb har man 
glemt, hvor Dæmningen blev sat til at standse Strømmen. Et- 
hvert Forsøg paa at ville reformere kirkepolitisk, der ikke er i 
Overensstemmelse med den borgerlig-politiske Reformation, der 
fandt Sted her i Danmark d. 5te Juni 1849, det er et Forsøg paa en 
Reformation baglængs, og det vil efter en kort Skintilværelse 
falde magtesløst til Jorden. De reformatoriske Tanker, der i vore 
Dage komme oven fra, uden Rod i 'Folkene, de visner, og de er 
i Grunden altid visnede; det er kun de Tanker, der har Rod i 
Folkene, der blomstrer og bærer Frugt. Kirkeraads-Tanken er 
kommen fra et Ministerium, hvis politiske Tanker alle ere visnede, 
fordi de ikke havde Rod i det danske Folk; denne Tanke er, om 
muligt, den mest rodløse, der endnu er kommen frem; jeg tror 
ikke, den vil kunne gøre nogen Skade; det, der skal kunne gøre 
Skade, maa have Rod i et eller andet virkeligt ; men denne Tanke 



Digitized by Google 



Ministeriel Kirkepolitik. 



705 



har kun Rod i en Drøm om den gamle Statskirke; i det virkelige 
Liv er den rodløs. Men Gavn vil Kirkeraadet heller ikke kunne 
gøre; man vil mulig komme med Forslag til ubetydelige Forand- 
ringer paa et og andet Punkt, men saa vil man rimeligvis paa 
andre Punkter søge at stramme Baandene; gennemgribende Re- 
fornier om en anden Præsteuddannelse, om folkevalgte Præster, 
om Bisper valgte af Præster og Folket i Forening, om en be- 
tydelig Udvidelse af Valgmenighedsloven t om en fuldstændig Om- 
ordning af Lønningsvæsenet, hvorefter Folk ikke lønher en Præst, 
som de ikke bruger, og de, som ikke hører til Folkekirken, heller 
ikke betale noget til den, — saadanne Reformer, som kan skabe 
en virkelig Folkekirke, — dem vil selvfølgelig Kirkeraadet være 
en født Modstander af. Og dog er det klart for dem, som kan 
og vil se, at det kan ikke længe blive ved at gaa i det gamle 
Spor. Folkekirken vil langsomt men sikkert gaa sin Opløsning i 
Møde, hvis den ikke ved tidssvarende Reformer bliver knyttet 
nærmere til Folket og de Strømninger, der gaa igennem Folket; 
og det, scm vil opløse den, er ikke Folkets Irreligiøsitet. Det 
yderste Højre og yderste Venstre mødes undertiden i den Paa- 
stand, at Folket er ved at blive afkristnet; dette er en fuld- 
stændig Fejltagelse, særlig for Landbefolkningens Vedkommende; 
jeg tør sige, at Kristendommen har aldrig haft mere Magt over 
Folket end i disse Tider, og vil man lægge Mærke til det, skal 
man se, at saa godt som alle de ledende Mænd i Bondestanden 
ere mere eller mindre stærkt berørte af Kristendommen; et posi- 
tivt Frafald fra Kristendommen i Landbostanden er i en over- 
skuelig Fremtid utænkelig. Men det er for Øjeblikket ikke de 
særlig folkekirkelige Institutioner og Personligheder, der knytter 
Folket til Kristendommen, det er hele den frie Virksomhed, der 
udøves gennem Højskoler, Friskoler, Foredragsforeninger o. s. v. 
Men det er en farlig Sag for en Folkekirke, naar den ikke kan 
knytte Tidens religiøse Bevægelse til de Institutioner og Person- 
ligheder, der særlig staa som dens Repræsentanter, ja! naar 
Folket opdager, at disse Institutioner og Personligheder end- 
ogsaa staa som Modstandere af den kirkelige og kristelige 
Frihedsud vikling, ti dette kan føre til, at Folket opgiver Haabet 
om at faa én Folkekirke, der svarer til Tidens Tarv, og saa 
vender den Ryggen. Naar frisindede Præster i Forbindelse med 
andre Statsborgere ikke kan indgive en Adresse om kirkelige Re- 
former uden at faa en »Næset, naar Minister, Bisp og Provst 

Tilskueren. 1884. 46 

foretrækker at tvinge en hel Kreds af Medborgere ud af Folke- 
kirken, fremfor at lade et 12aars Barn gaa til Alters, — da er det 
intet Under, om den frisindede Del af Folket fristes til at ryste 
Folkekirkens Støv af sine Fødder og gaa sine egne Veje. Naar 
hertil kommer, at Præstestanden gennemgaaende har stillet sig 
paa den politiske Reaktions Side, saa bliver Faren for Folke- 
kirkens Opløsning saa meget desto større. Der er nemlig en 
langt dybere Sammenhæng mellem Kristendommen og den fri- 
sindede Politik, som Folket har skænket sit Bifald, end de fleste 
tro, og Grunden til at mange ere Frihedsmænd, er netop den, at 
de er Kristne; Præster og andre lærde Folk er altid tilbøjelige 
til at tage Kristendommen teoretisk, tilegne sig dens Tanker blot 
som Tanker og blive forskrækkede for disse Tanker, naar de 
skulle gennemføres i Samfundet; det menige Folk tager Sagen 
mere praktisk og forstaar godt, at skal Kristendommens Tanker 
føres ud i Livet, saa er der meget i det gamle Samfund, som 
maa falde først; det ved godt, at der staar meget mere i Bibelen 
end det Ord om Lydighed mod Øvrigheden, ligesom der staar 
mere i Grundloven end det, at Kongen udnævner sine Ministre, 
og jo mere Reaktionen beraaber sig paa Øvrighedens og Mini- 
strenes Kristelighed, desto stærkere vil Folket forlange, at denne 
Kristelighed skal give sig et praktisk Udtryk derved, at Øvrigheden 
radikalt omdanner mange Samfundsforhold, der ikke stemme med 
Kristendommens Aand. En Agitation for en kristelig-socialistisk 
Stat vilde her i Danmark, særlig blandt Landbefolkningen, ikke 
flnde nogen daarlig Jordbund. 

Alle disse Strømninger, hele denne Tankegang hos Folkets 
store Flertal, maa der ved de kirkelige Reformer tages Hensyn 
til. Jeg tror ikke jeg tager Fejl, naar jeg siger, at den nuvær- 
ende Kirkeminister og .de nuværende Medlemmer af Kirkeraadet 
enten ere aldeles fremmede for alt dette eller staa som absolute 
Modstandere af det; sit kirkelige Præg faar Raadet ved Bisperne, 
sit politiske Præg faar det ved Hr. Prof. Matzen. De Mænd, som 
efter hele deres Stilling, Udvikling og Fortid næsten nødes til at 
holde sin Haand over alt det bestaaende, og den Mand, der 
staar som Legemliggørelsen af den Politik, der er forhadt af 
saa godt som hele det danske Folk, de skal nu give Raad 
om de kirkelige Forhold til den Minister, der ved sin hele 
Færd baade paa det politiske og kirkelige Omraade har vist, at 
han intet Hensyn tager til det, som Folket og Menigheden ønsker. 

Jeg betvivler ikke, at Ministeren og Kirkeraadet gensidig ville 
støtte hinanden, jeg er overbevist om, at det vil kun være i 
meget faa Tilfælde at Ministeren ikke kan og vil følge Kirjce- 
raadets Anvisninger, jeg formoder, at dette Samarbejde vil blive 
til Glæde for en stor Del af den danske Gejstlighed; og dog er 
Varslerne ikke heldige; ti — det er en Kendsgerning, som Mini- 
steren og Kirkeraadet selvfølgelig ikke vil nægte, — de sidder 
begge til Trods for det danske Folké overvejende Flertal, de har 
den udvortes Avtoritet, som høje Embeder, anselige Samfunds- 
stillinger kan give; der er, uden for al Tvivl, hos Bisperne og 
den teologiske Professor, der er Medlem af Kirkeraadet, levende 
kristelig Tro og et oprigtigt Ønske om at kunne udrette noget til 
Gavn for Folkekirken; men lige saa lidt som et Ministerium, der 
sidder til Trods for Folket, kan udrette noget uden netop dette, 
at sidde, lige saa lidt kan et Kirkeraad; man kan se ned paa 
»Folket c med saa stor Foragt, man vil, det er dog det Folk, der 
danner baade Staten og Folkekirken, og ethvert Forsøg paa at 
ville reformere uden dette Folk, eller at ville tilbageholde Re- 
former, som dette Folk ønsker, vil i Længden falde magtesløst til 
Jorden. Havde Bisperne, da de opfordredes til at indtræde i 
Kirkeraadet, henvist Ministeren til at gaa Lovgivningens og ikke 
Resolutionernes Vej, naar han tænkte paa Reformer i Folkekirken, 
da havde de nu i det danske Folks Øjne haft en Avtoritet, som 
vilde have givet deres Ord Vægt; nu har Kirkeraadet kun den 
ministerielle Avtoritet, og den vejer faktisk ikke meget i Folkets 
Øjne. Det staar med det nuværende politiske System — og 
falder med det. 

Henning Jensen, 
Sognepræst. 

m. Cuvier. 

Genoplivelsen af Sansen for Naturen begynder omtrent i 
Midten af det 18de Aarhundrede. Sammen med den vækkes og- 
saa Interessen for de Videnskaber, der beskæftige sig med de lev- 
ende Organismer, i Modsætning til' de matematiske og kosmiske 
Videnskaber, der saa^ godt som udelukkende beherskede Aar- 
hundredets første Halvdel. Det er Rousseau, der ved sine 
Naturbeskrivelser bringer Botaniken paa Mode. Det er B uf fon, 
der ved sin pompøse Stil og siné dristige Hypoteser virker væk- 
kende — mere end egentlig reformerende — i Zoologien og Pa- 
læontologien (Læren om Forverdenens Organismer), idet han, 
som en senere Forsker l ) har sagt , blænder sin Samtid uden at 
oplyse den. I den sidste Halvdel af det 18de Aarhundrede tæller 
de organiske Videnskaber da en Række Dyrkere, der alle paa 
forskellig Maade have bidraget til den storartede Udvikling, disse 
Videnskaber have faaet i vort Aarhundrede. 

Den egentlige Grundlægger i den nyere Tid af Natur- 
historien er Linné. Ved Beskrivelse og Klassifikation' af de en- 
kelte Dyre- og Plantearter skabte han et System, der længe var 
Udgangspunktet for alle Undersøgelser. Men Linnés System var 
kunstigt, grundet paa enkelte iøjnefaldende ydre Ligheder. Det 
afløstes i Botaniken af det naturlige System, der grundlagdes af 
Bernard og Laurent de Jussieu. I den systematiske Zoologi 



') Geoffroy St.-Hilaire. 

herskede der efter Linnés Død et Slags Anarki 1 ): man valgte 
vilkaarligt et eller andet Udgangspunkt til Grundlag for et natur- 
ligt System. Det var imidlertid først efter at Anatomien, Kend- 
skaben til Dyrenes indre Organisation, var bleven udviklet, at et 
saadant kunde opføres. 

I Aarene 1788—95 opholdt sig paa et Herresæde i Nor- 
mandiet, tæt ved Kanalen, en fattig ung Huslærer, hvis største 
Fornøjelse det var i sin Fritid at indsamle og studere alle mulige 
Naturgenstande. Han havde ikke mange Hjælpemidler til sin 
Raadighed, hverken Bøger eller Samlinger; han var da henvist 
til Tingene selv. Han samlede og dissekerede Fiske og andre 
Havdyr og opsøgte Forsteninger, som han sammenlignede med 
levende Arter. Han var ved dette ensomme og ufortrødne Stu- 
dium naaet langt videre frem, end han selv vidste. Om nogle 
Undersøgelser af Bløddyr skrev han saaledes til en Ven: »Disse 
Manuskripter ere kun til Brug for mig selv, og de indeholde sik- 
kert intet, der ikke er fremkommen andensteds og langt bedre 
fremsat af Natuforskerne i Hovedstadenc •). Da hændte det, at 
et Medlem af Videnskabernes Akademi, Agronomen Tessier, der 
for at undgaa de politiske Forfølgelser som Militærlæge under et 
paataget Navn opholdt sig i Nærheden, blev genkendt af den 
unge Huslærer som Forfatter til nogle landøkonomiske Artikler. 
Det gav Anledning til et nøjere Bekendtskab. Tessier opdagede 
snart, hvilken Skat af Kundskaber og Begavelse denne unge 
Naturforsker sad inde med. Han skrev til sine Venner i Paris 
om den Perle, han havde fundet i Normandiets Ørken og sørgede 
for, at han kom ind til Hovedstaden. Saaledes gik det til, at 
Georges Cuvier blev udrevet af sin ubemærkede Tilværelse og 
kom til Paris, hvor allerede hans første Arbejder skaffede ham 
Plads blandt Epokens mest fremragende Naturforskere. 

Cuvier blev født 17f>9 i Montbéliard, der den Gang hørte 
til Hertugdømmet Wurtemberg. Familjen var protestantisk. Fa- 
deren havde udmærket sig som fransk Officer i Syvaarskrigen og 
levede nu af en beskeden Pension, der endda efter Revolutionens 
Udbrud kun uregelmæssigt blev ham udbetalt. Den lille Georges 
var en svag og sygelig udseende Dreng, men for øvrigt i mange 



') Efter et Udtryk af Cuvier. 

a ) Mrs. R. Lee: Mémoires de Baron Cuvier, I. p. 23. 

Retninger et Vidunderbarn: tidlig moden 1 ) og læselysten, alvor- 
lig og videbegærlig. Han havde bl. a. et mærkeligt Talent til at 
tegne og udklippe Figurer i Papir. En Gang havde han tilfældig- 
vis faaet fat paa Bufifons Naturhistorie for at kopiere Tegning- 
erne, men han glemte hurtigt Billederne for Teksten. Bogen blev 
snart hans kæreste Underholdning, og hans Smag for Natur- 
historien var saaledes grundlagt. Den næppe aldeles paalidelige 
engelske Dame (Mrs. Lee), der har skrevet en vidtløftig Biografi 
af Cuvier, fortæller, at han i Tolvaarsalderen var lige saa for- 
trolig med Pattedyrene og Fuglene, som en Naturhistoriker af 
første Rang. — Han hævdede i Skolen i Montbéliard sit tidlige 
Ry for fremragende Begavelse. Fjorten Aar gammel havde han 
erhvervet sig alle de Kundskaber, der meddeltes dér. Paa Grund 
af Familjens Formuesomstændigheder havde man bestemt ham til 
Præst, idet Skolens bedste Elever kunde faa Understøttelse til det 
teologiske Studium. Men skønt han bestandig havde været den 
første i Klassen, fik han ved Afgangen dog kim 3dje Karakter, 
en Hævn af Bestyreren, fortælles der, for et satirisk Vers, som 
Cuvier havde forfattet om ham. Han kom da ved Understøttelse 
af Hertugen af Wurtemberg, der var bleven gjort opmærksom 
paa hans Begavelse, ind paa det saakaldte Caroline-Akademi i 
Stuttgart, en Art militær Højskole, som Hertugen havde oprettet, 
hvor der imidlertid ogsaa undervistes i Filosofi og i de klassiske 
Sprog. Man kunde her følge forskellige Retninger. Cuvier valgte 
den saakaldte »Cameralwissenschaft« — bestemt for dem, der 
vilde træde i Administrationens Tjæneste — , fordi denne Gren 
gav ham mest Lejlighed til Studiet af Naturhistorien. Foruden 
Bufifon læste han nu Linné, hvis »Systema naturæ« han benyttede 
til Bestemmelse af Plante- og Dyrearter. Han gjorde glimrende 
Studier og erhvervede sig blandt andet en Præmie i tysk Version, 



') Han kunde læse flydende, da han var fire Aar. Da han var seks Aar, 
besøgte en Taskenspiller Byen og gjorde sine Kunster, bl. a. med en 
saakaldet Héronskilde, som han fik til at springe paa Kommando, og 
med en Dolk, som han borede ind i Armen og trak ud igen, dryp- 
pende af Blod o. lign. Den lille, blege Dreng lod sig slet ikke imponere 
af disse Kunststykker, men betragtede dem roligt og opmærksomt. Da 
Forestillingen var forbi, kunde han forklare dem næsten alle og oplyse 
Mekanismen i Apparaterne ved at udklippe Modeller af dem i Papir. — 
Duvernoy: Notice hist. sur les ouvrages et la vie de Cuvier pr. 110. 

idet han i raindre end ét Aar var »bleven fuldkommen Herre 
over Sproget. Da han 19 Aar gammel havde endt sine Studier, 
var han imidlertid for ung til at træde ind i Administrationen, og 
da Familjens Kaar ikke tillod ham at vente, modtog han den 
omtalte Plads som Huslærer i Normandiet. 

Cuvier kom til Paris i Begyndelsen af Aaret 1795 og blev 
straks ansat som Lærer ved Centralskolen ved Panthéon og kort 
efter som Suppléant hos Professoren i komparativ Anatomi, den 
gamle Mertrud, for hvem han skulde holde Forelæsninger. Han 
havde i Normandiet fornemmelig gjort indtrængende Studier af 
Bløddyrenes indre Organisation. Disse Dyr, som Linné havde 
slaaet sammen med en Mængde af de lavere staaende Dyreklasser 
under Fællesnavnet »Ormec, viste sig imidlertid at have en for- 
holdsvis betydelig udviklet indre Organisation, navnlig i Henseende 
til Blodomløbsorganerne. For Insekternes Vedkommende viste 
han, at der hos disse Dyr saa at sige slet ikke er Tale om Blod- 
omløb, medens derimod Respirationen er saa fuldkommen som 
mulig, idet Luften gennem Aandehuller og vidt forgrenede Aande- 
rør overalt kan komme i Berøring med Blodet, saa at hele Dyr- 
ets Legeme saa at sige er at betragte »som én Lungec l ). — Hos 
nogle af de lavere staaende Dyr, som Iglerne, der tidligere havde 
været betragtet som henhørende til Dyrene med farveløst Blod, 
paaviste han Tilstedeværelsen af Circulationsorganer og af rødt, 
fordøjet (ikke blot indsuget) Blod: — - Cuvier begynder da med at 
omstøbe hele Linnés Klassifikation, og han inddeler de saakaldte 
»hvirvelløse Dyre fornemmelig med Hensyn til Cirkulationen i tre 
Klasser: Bløddyr, Insekter og Zoophyter, der efter hans Mening 
svarede til de fire Klasser af Hvirveldyrene, og tre andre: Orme, 
Krebsdyr og Pighude. Denne Inddeling var ny og overraskende, 
men endnu ikke støttet paa Sammenligning af alle de vigtigste 
Organer. Cuvier behøvede til fuldstændig Klassifikation et al- 
mindeligt Princip. Han fandt dette i Principet om Organernes 
Subordination, der allerede var bleven anvendt til Begrundelse 
af det naturlige System i Botaniken. Det vil være klart, at de 
forskellige Organer ikke ere af lige Vigtighed for Dyret. Det 
gælder da om at subordinere dem, at bestemme Graden af deres 
Vigtighed og at foretage den første Inddeling efter Lighed i de 



') Leqons d'Anatoinie comparée, I p. 57. 

vigtigste Organer, den na^te efter de næst vigtigste o. s. fr. — 
Dette Princip forudsatte naturligvis et sammenlignende anatomisk 
Studium af Dyrenes indre Bygning, netop hvad Cuvier fornemme- 
lig havde lagt Vind paa. Det vigtigste af alle Organer er Nerve- 
systemet. Der er, finder han, i Dyreriget fire forskellige Planer, 
fire Hovedtyper af Nervesystemet; det giver da fire forskellige 
'Rækker (embranchements) : Hvirveldyr, Bløddyr, Leddyr og Zoo- 
phyter (omtrent, hvad vi kalde Straaledyr). — Eftér Nervesystemet 
følger Aandedrætsorganerne , derefter Blodomløbs-, Fordøjelses- 
og Bevægelsesorganerne o. s. v., og den væsentlige Lighed i disse 
Organers Bygning giver da de forskellige Underafdelinger. Saa- 
ledes deles f. Eks. Hvirveldyrene efter Aandedræts- og Blod- 
omløbsorganer atter i fire Klasser: Fugle, Pattedyr, Krybdyr og 
Fisk. Ved Gennemførelsen af dette Princip naar man da efter- 
haanden ud til de mindste Underafdelinger, og saaledes var det 
naturlige System grundlagt. 

I Guviers »Distribution de regne animaU, der først udkom 
1817, har han givet en Oversigt over hele Dyreriget og dets For- 
deling. Det var imidlertid hans Mening at foranledige Udarbejd- 
elsen af et Værk, der skulde indbefatte Beskrivelse og Klassifika- 
tion af alle hidtil kendte Arter. Han foretog sig for en enkelt 
Klasses, Fiskenes, Vedkommende at vise, hvorledes han havde 
tænkt sig Udførelsen af et saadant Værk, og tillige at give et 
udførligt Eksempel paa Anvendelsen af Principet for Organernes 
Subordination. I »Fiskenes Naturhistorie« , der skulde omfatte 
tyve Bind, og af hvilke fra 1820 til Cuviers Død udkom otte, 
har han beskrevet henimod 5000 forskellige Arter, medens man 
før hans Tid kun kendte omtrent 1400. Den uhyre Mængde af 
Enkeltundersøgelser, der ligger til Grund herfor, ere udførte dels 
af Cuvier selv, dels af Medarbejdere under hans Ledelse. Cuvier 
har ved disse Arbejder, saa vel som fornemmelig ved sit store 
Værk over sammenlignende Anatomi i det hele anvendt et sær- 
deles betydeligt Arbejde paa at samle og studere, hvad han med 
et Udtryk, han hyppigt bruger, kalder »positive Kendsgerningert. 
Han var overbevist om, at det var paa Basis af saadanne, at 
Videnskaben skulde rejse sig. »Det er udelukkende i Rækken af 
disse, at Videnskaben hidtil bestaar; vi kunne ikke haabe at hæve 
os til de almindelige Aarsager, før end vi have klassificeret Kends- 
gerningerne, og før end vi ere naaede til at indordne dem under 

nogle almindelige Lovet Ved Udtrykket Love forstod Cuvier 
da ikke noget, der involverede et Aarsagsforhold, men blot et al- 
mindeligt Udtryk for en Række af Kendsgerninger. 

Det var som sagt ved Hjælp af den sammenlignende Ana- 
tomi, at Cuvier grundede sin Inddeling. Denne Videnskabsgren, 
der i den nyere Tid har sin Oprindelse fra Claude Perrault i det 
17de Aarhundrede, blev i den første Halvdel af det 18de aldeles 
forsømt. Senere har før Cuvier navnlig Daubenton og Vicq-d'Azyr 
dyrket den. Daubenton sammenlignede de forskellige Arter, Vicq- 
d'Azyr følte, at det ikke var Arterne, men Organerne, der burde 
sammenstilles, at det drejede sig om at genkende et Organ eller 
et Apparat gennem alle Forandringer og Modifikationer i Delenes 
Antal, Form og indbyrdes Stilling. Det var Cuvier, der udførte 
dette og derved blev den egentlige Skaber af den sammenlignende 
Anatomi *). 

Cuvier begyndte i 1795 den Række Forelæsninger ved 
Jardin des plantes, der frd 1800 (da han blev Mertruds Efter- 
følger) udkom under Titlen: »Le<^ons d'anatomie comparéec 
Disse Forelæsninger bleve snart stærkt besøgte, ikke mindst paa 
Grund af Cuviers sjældne Veltalenhed. Hvad der har almindelig 
Interesse synes mig at være de Love, han udledte af sine Under- 
søgelser, og de Anvendelser, han gjorde deraf. 

Det vigtigste og mest almindelige Princip er Loven om 
»Organernes Korrelation«. Sagen er ganske simpel. »Ethvert 
organiseret Væsen danner et Hele, et eneste og sluttet System, 
i hvilket Delene svare til hinanden indbyrdes og bidrage sammen 
til den samme endelige Handling ved gensidig Indvirkning. Intet 
af dets Dele kan forandre sig, uden at de øvrige Partier ogsaa 
forandresc *). Et Eksempel herpaa er Aandedrætsorganernes For- 
hold til de andre Organer hos de forskellige Dyreklasser. Hos 
alle de Dyr, der have en begrænset Respiration, d. v. s. en Lunge, 
hvortil Luften føres, maa der nødvendigvis finde en Cirkulation 
Sted for at føre Blodet til Lungerne og bringe det i Berøring 
med Luften. Dersom omvendt Cirkulationen mangler, som hos 
Insekterne, kan Respirationen ikke være begrænset, men maa 
foregaa overalt. Ligeledes forholde Graderne af disse to Funk- 



! ) ib. I; Lettre å Mertrud. 

•) Se Whewell: Hist. of physiology and comp. anat., chap. VII. 

*) Recherches sur les ossemenls fossiles, 4iéme édit. I, p. 178 fif. o. a. St. 



Digitized by Google 



714 Franske Naturforskere ved Slutningen af det 18de Aarhundrede. 



tioners, Respirations og Cirkulations, Udvikling sig omvendt til 
hinanden: jo 'mindre den ene er udviklet, des mere maa den 
anden være det. Fiskene, der skulle indaande den ringe Mængde 
Luft, der findes i Vandet, have til Gengæld et fuldstændigt Blod- 
omløb, medens dette hos Krybdyrene, der ere luftaandende Dyr, 
kun er ufuldstændigt, i det Hjærtekamrene ikke ere adskilte, saa 
at paa en Maade kun en Del af Blodet kommer under Aande- 
drættets Indflydelse. — Et andet Eksempel er Forholdet mellem 
Aandedræt og Blodomløb paa den ene Side og Bevægelsen paa 
den anden: Jo raskere Bevægelse (som hos Pattedyr og Fugle), 
des fuldkomnere Aandedræt og Blodomløb; er Bevægelsen lang- 
som og træg (som hos Krybdyrene) eller kan den finde Sted med 
Lethed (som for Fiskenes Vedkommende), er Blodomløb eller 
Aandedræt forholdsvis ufuldstændigt. — Af Fuglenes Flugt kan 
i det hele alle Særegenhederne i deres JBygning udledes : Vingerne 
fordre kraftige Muskler til Understøttelse og disse atter veludvikl- 
ede Bryst- og Skulderben til Støtte; til den livlige Bevægelse 
svarer et livligt Stofskifte, altsaa et fuldstændigt Aandedræt og 
Blodomløb, hvortil svarer en særlig porøs Lunge, hule Knogler etc, 
og en hurtig Fordøjelse. Til Bevægelsen svarer end videre en 
særskilt Udvikling af den Del af Hjærnen, hvortil Bevægelses- 
nerverne føre, o. s. fr. *). 

Loven om Organernes Korrelation hvilede altsaa paa Be- 
tragtningen af det hensigtsmæssige i Dyrenes Bygning. »Organ- 
erne ere ikke simpelthen sammenstillede (rapprochées), men de ind- 
virke paa hinanden og bidrage alle sammen til et fælles MaaU 
Vi kunne ogsaa indsé, at dette maa være saaledes. »En passende 
Harmoni mellem de Organer, der indvirke paa hinanden, er en 
nødvendig Betingelse for Eksistensen af det Væsen, hvortil de 
hører; dersom et af dets Organer blev modificeret paa en Maade, der 
var uforenelig med Modifikationerne i de andre, saa kunde dette 
Væsen ikke eksistere« *). Saaledes bliver Loven om Organernes Kor- 
relation nøjere set til Loven for Væsenernes Eksistensbetingelser. 

Det vil sés, at vi ved denne klare og bestemte Opfattelse 
af den dyriske Organisme som en afsluttet Helhed i Modsætning 
til en blot mekanisk Sammenstykning ere ude over det 18de Aar- 
hundredes herskende Idé med Hensyn til dette Punkt. Det var 



') Se andre Eksempler i Flourens: Histoire des travaux de Cuvier. 
*) Le^ons d'Anat. comp. I, Art. II. 

imidlertid aldeles ikke Cuviers Hensigt at opstille nogen filosofisk 
Teori; han vilde blot give det almindelige Udtryk for Kends- 
gerningerne. Det er ikke altid, at Grunden til visse Kombinationer 
af Former eller Organer lader sig paavise; saaledes er det ikke 
let at indsé, hvorfor Drøvtyggerne alle have delt Fod, og hvorfor 
kun disse bære Horn. Men han betragter saadanne Kombina- 
tioner, der overalt genfindes, som lige saa nødvendige som de, 
hvis Aarsager vi kunne indsé. Principet for Organernes Korrela- 
tion lader sig da gennemføre lige ned til de mindste Detailler og 
til Formen af de enkelte Dele, og derved bliver dette Princip, 
som vi skulle sé, et særdeles fintmærkende og frugtbringende 
Forskningsmiddel i Cuviers Hænder. 

Den mest bekendte og betydningsfulde Anvendelse, han 
har gjort deraf, er Bestemmelsen af de uddøde Dyrearter. De 
Lævninger af Fortidens Dyreverden, man fandt i Jordlagene, tydede 
man tidligere paa forskellig Maade. Forsteningerne ansaa man 
længe for Tilfældigheder, for Spil af Naturen, og det var en fattig 
Pottemager i det 16de Aarhundrede, Bernard Pallissy, der første 
Gang til Trods for de lærde hævdede, at de vare virkelige Dyre- 
lævninger. Endnu Voltaire mente, at Muslingeskallerne paa Top- 
pen af Alperne hidrørte fra Pilgrimsskarerne, der vare komne 
tilbage fra det hellige Land, medens Buffon hævdede, at de vidn- 
ede om tidligere Jordrevolutioner. De svære Knogler, som man 
jævnlig fandt i Lagene, antages af mange at hidrøre fra en Genera- 
tion af Kæmper, der skulde have beboet Jorden før Menneskene, 
en Mening, der endog deltes af mange dannede. Saaledes skild- 
rede en svejtsersk Læge som Lævninger af et Menneske, der 
havde levet før Syndfloden, nogle fossile Knogler, der, som Cuvier 
senere viste, tilhørte en uddød Kæmpesalamander. Flere Ana- 
tomer i Slutningen af det 18de Aarhundrede søgte forgæves at 
tyde Knoglerne. Det Spørgsmaal, der traadte i Forgrunden, var, 
om de Arter, hvis Lævninger fandtes i Jorden, levede endnu, eller 
om de vare uddøde. Til Løsningen heraf var det ikke nok at 
studere Aftryk af Muslingeskaller og Lævninger af andre Havdyr; 
ti selv om de vare ukendte, kunde man jo ikke vide, om de 
levede et eller andet Sted i fjærne Have. Cuvier rettede derfor 
tidlig sin Opmærksomhed paa de store Hvirveldyrsknogler, særlig 
Elefant-Hjærneskallerne. Der fandtes den Gang fire Eksemplarer 
af den siberiske Elefant, men intet i Paris. Ved Hjælp af en 
gammel, højst ufuldkommen Tegning i et videnskabeligt Tids- 

skrift af et Kranium af den siberiske lElefant, lykkedes det ham 
imidlertid at vise, at den tilhørte en hel anden Art end den nu- 
levende, særlig end den indiske Elefant, et Resultat, der senere 
blev bekræftet af en bedre Tegning, han fik tilsendt fra St. Pe- 
tersborg. Det blev herved fastslaaet, at der virkelig i tidligere 
Jordperioder havde boet Arter, der nu vare uddøde — et frugt- 
bart og betydningsfuldt Resultat! Det var det, der bestemte 
ham til de langvarige Undersøgelser og vedholdende Arbejder i 
samme Retning, hvormed han siden beskæftigede sig; endnu 25 
Aar efter erklærer han Afhandlingen om den siberiske Elefant for 
at være det af alle hans Arbejder, paa hvilket han selv satte 
mest Pris. 

En Dag i 1798 blev der bragt Cuvier en Mængde Dyre- 
knogler, der vare fundne i Gibsbruddene ved Montmartre, i Paris' 
umiddelbare Nærhed. Han saa' ved første Øjekast, at Benene 
hidrørte fra fuldstændig ubekendte Dyr, og at der fandtes flere 
Arter imellem dem. Men hvilket Arbejde at ordne en forvirret 
og ufuldstændig Dynge af Knogler eller Stykker af Knogler, hid- 
rørende fra ubekendte Dyr, hvis Art skulde bestemmes! Hvor 
vanskelig, ja umulig Opgaven maatte synes, faar man bedst et 
Begreb om ved at gennemsé det Atlas med Tegninger af de 
fundne Knogler, der senere fulgte med hans Værk herom. Cuvier 
løste Opgaven med en Sikkerhed, der forbavsede hele den civili- 
serede Verden. 

Det var Loven om den organiske Korrelation, anvendt paa 
Formen af Hvirveldyrenes Knogler, han benyttede hertil. Naar 
nemlig alle Delene i det dyriske Legeme ere sideordnede paa en 
saadan Maade, at enhver af dem svarer til enhver af de andre, 
at Forandringer i Formen af én Del nødvendigvis medfører til- 
svarende Modifikationer i alle de andre, saa maa man — med 
nøjagtigt Kendskab til disse gensidige Betingelser — ud fra 
Fortnen af én Del kunne bestemme alle de øvrige. I et kød- 
ædende Dyr maa nødvendigvis Sanseorganerne være indrettede 
til at opspore, Fødderne til at gribe og fastholde, Tænderne til 
at ihjælbide, Kløerne til at sønderrive og Fordøjelsesorganerne til 
at fordøje Byttet. I et planteædende Dyr vil alt dette være 
anderledes. Tænderne ere ikke skarpe, men knudrede eller fold- 
ede, Tæerne ikke adskilte, Fordøjelses-, Bevægelses- og Sanse- 
organerne indrettede væsentlig efter Fødens Beskaffenhed. Og 
»underordnet under disse almindelige Betingelser eksisterer der 

særskilte, der f. Eks. have Hensyn til Størrelsen, Arten og Op- 
holdsstedet af det Bytte, for hvilket Dyret er anlagt. Enhver af 
disse særegne Betingelser medfører Modifikationer i Detaillerne. 
Saaledes findes ikke blot Klassen, men Ordenen, Slægten, Arten 
udtrykt i Formen af enhver lille Delt ! ). 

Det vigtigste Kendemærke, det, hvormed der begyndes, er 
Tændernes Form. »Tandens Form hidfører Ledknoglens, Skulder- 
bladets, Kløernes, kort alt, ligesom Ligningen for en Kurve be- 
stemmer alle dens Egenskaber Man kommer derved til 

i Sandhed forbavsende Detailler. Den mindste Facet, den mindste 
Udvækst paa et Ben har en bestemt Karakter, afhængig af Klas- 
sen, Ordenen, Slægten og Arten« l ). 

Saaledes lykkedes det efterhaanden Cuvier at rekonstruere 
en Mængde uddøde Arter, ofte ud fra et enkelt Ben eller Brud- 
stykke af et Ben. Intet kunde udtrykke den Glæde, han følte 
ved efterhaanden at sé alle sine Formodninger bekræftede: hvor- 
ledes Føddernes Form stemmer thed Tændernes, med Skulder- 
bladets o. s. v. Det var næsten, som om han var Vidne til en 
Opstandelse i det mindre — en Opstandelse, ved hvilken, efter 
hans eget Udtryk, Domsbasunen blev erstattet af de ubrødelige 
Love for Organismernes Bygning. Hans samtidige forholdt sig i 
Begyndelsen noget skeptiske over for kans Resultater. Men da 
man senere fandt et næsten fuldstændigt Skelet af en af de Arter, 
han havde bestemt, og det svarede aldeles til Cuviers Bestem- 
melse, overbevistes selv de mest vantro. I Oktober 1800 med- 
delte han den lærde Verden om Opdagelsen af 23 nye, uddøde 
Arter, en Meddelelse, der vakte almindelig Entusiasme. Han fort- 
satte sine Undersøgelser og samlede Resultaterne i sit store Værk: 
»Recherches sur les ossements fossiles« *). Han har her bestemt 
og beskrevet over 90 Arter, der indtil da havde været ubekendte 
for Naturforskerne. Der var først flere Arter af Tykhudenes 
Orden fra Lagene ved Montmartre 8 ); dernæst Kæmpedovendyrene, 4 ) 
— Dyr saa store som en Flodhest; end videre de uhyre og be- 
synderlige Krybdyrformer : Hvaløgler 6 ) , Svaneøgler 6 ) , flyvende 



') Ossements fossiles I. 

*) Første Udg. fra 1814, sidste IMjr. (i 10 Bind) ved Frédéric Cuvier 
fra 1834. 

*) Palæotherium , Lophiodon, Anaplotherium, Anthrocoterium. 

4 ) Megatherium , Megalonyx. *) Ichtliyosaurus. 6 ) Plesiosaurus. 

Øgler 1 ), Fiirben saa store som Hvalfisk 2 ); endvidere Drøvtyggere, 
Rovdyr, Gnavere, Fugle, Krokodiller o. m. a. 

Det Spørgsmaal frembød sig naturligt, hvorfor disse Arter 
var uddøde, og hvorledes de vare blevne erstattede af andre. 
Medens Gu vier var beskæftiget med sine Undersøgelser, forfulgte 
dette Problem ham bestandig. Han gav sig — sammen med 
Mineralogen Brongniart — til at anstille geologiske Efterforskninger 
af Lagene i Paris's Omegn (ved hvilken Lejlighed de saakaldte 
Tertiærlag første Gang bleve undersøgte) og opstillede paa Grund- 
lag af disse en Teori — den eneste, han har opstillet, der ikke 
ligefrem er en Generalisation af Kendsgerningerne. Det er Teorien 
om de successive Skabelser. Der er i Følge denne tre tydelig ad- 
skilte Epoker i Jordens Udviklingshistorie. De ere blevne afbrudte 
ved voldsomme Revolutioner 8 ) , der have tilintetgjort den da- 
levende Dyreverden og gjort Skabelsen af en ny Dyrebefolkning 
nødvendig. Den første Epoke indbefatter Bløddyr, Fisk og Kryb- 
dyr; i den anden optræder Pattedyrene, navnlig Tykhudene fra 
Montmartre; i den tredje levede Mastodonten, Mammuthen, Næs- 
horn, Flodheste, Dovendyr o. a. Ingen af Lagene fra disse 
Perioder indeholder Lævninger af Aber eller Mennesker; de fore- 
komme (i Følge Gu vier) aldrig sammen med nogen af de omtalte 
Dyreformer. Det synes altsaa klart, at vi nu befinde os i en 
fjærde Periode, karakteriseret ved Menneskets Skabelse. Han 
kommer angaaende Menneskeslægtens Alder til et Tal, der omtrent 
stemmer med det, der er angivet i den mosaiske Skabelseshistorie, 
med hvis Inddeling i Dage eller Perioder Teorien ogsaa frembød 
en overfladisk Lighed. Cuvier fremhæver selv dette og er ingen- 
lunde utilfreds dermed, om end han ikke, som han senere blev 
beskyldt for, har søgt at opnaa dette Resultat ved Fordrejelser 
eller Fortielser 4 ). 

Vi vide nu, at Cuviers Teori ikke er holdbar, og at han 
havde for lille et Undersøgelsesomraade til at kunne drage paa- 
lidelige Slutninger. Ogsaa hans Bestemmelse af Menneskeslægtens 
Alder er efter al Sandsynlighed meget for lav. Allerede Aaret 
efter Cuviers Død blev der i Knokkelhulerne ved Luttich gjort 



l ) Pterodactylus. a ) Megalosaurus , Mosasaurus. 

•) Nærmest Oversvømmelser, støttet paa, at Saltvandsdannelser altid følge 

efter Ferskvandslagene. 
4 ) Sé herom Gompte rendu for 1837. 

Fund, der vare tilstrækkelige til at omstyrte Teorien. Denne 
vakte imidlertid betydelig Opsigt og bidrog maaske mest af alt 
til Cuviers Berømmelse. Første Del af hans Værk om de fossile 
Knogler, der fremstillede Teorien, udkom særskilt under Titlen: 
»Undersøgelser af Revolutionerne paa Jordens Overflade« i flere 
Udgaver. 

I øvrigt forblev han hele sit Liv igennem en Modstander af 
al Slags videnskabelig Spekulation. Han gaar endog saa vidt at 
mene, at »vore Naturvidenskaber (hvorved han dog kun forstod 
de organiske og fysisk-kemiske Videnskaber) kun ere sammen- 
stillede Kendsgerninger og vore Teorier kun Formler, der omfatte 
et stort Antal af disset *). Han betragtede Teorierne som far- 
lige, fordi de begunstigede Tendensen til »at udhvile i færdig- 
gjorte Meninger, der fritog for møjsommelige Studiert 2 ). I sin 
»Historiske Lovtalet over Priestley roser han denne, fordi han 
kun var Iagttager og Eksperimentator, fordi han »aldrig tillod 
sig hverken Systemer eller Fordomme« (hvilket for Resten turde 
være en Overdrivelse), og han vil hos Lamarck — Darwins be- 
kendte Forløber — kun anerkende de specielle Undersøgelser, han 
har tilført Videnskaben. 

Cuvier havde som Forsker og Forfatter en blandet romansk 
og germansk Karakter. Nogle af hans Biografer 5 ) skrive det 
sidste paa hans delvis tyske Opdragelses Regning. Jeg tror, det 
var mere medfødt end erhvervet. Han havde den Kærlighed til 
Kendsgerningen i og tor sig, den utrættelige Samlerflid, der hyp- 
pigst træfles hos tyske lærde. Han forsømte ingen Lejlighed til 
at forøge sin Kundskabsmængde, — for hvilken hans forbavsende 
Hukommelse var en tro Bevarer — og han glædede sig over en- 
hver nok saa lille Enkeltoplysning, hvormed han berigede sin 
Viden, hvad enten det drejede sig om en ny Planteart, en histo- 
risk Kendsgerning eller en statistisk Oplysning. Hans Flid og 
Arbejdskraft vare imponerende. Det var ham. umuligt at være 
ledig, han søgte blot Hvile ved at forandre Beskæftigelse. »Intet 
Menneske«, siger en af hans Biografer 4 ), »har nogen Sinde gjort 
et saa gennemført, saa metodisk Studium af den Kunst ikke at 



') Rapport hist. sur les propres dt*s sc. nat. depuis 17n9, p. 9. 

a ) Laurillard: Éloge de Cuvier, p. 61. 

J ) Pasquier, Mrs. Lee. 

*) Flourens: Elu^e de Cuvier p. 

spilde et Øjeblik«. Han læste og skrev i sin Vogn, ja havde 
endog anbragt en Lampe deri for at kunne læse om Aftenen, 
hvad han kun holdt op med, fordi det skadede hans Øjne. Han 
indrettede sig for ethvert af sine Arbejder i det Værelse i sit 
Bibliotek, hvor han fandt de Bøger, han skulde bruge. Dem 
lagde han da opslaaet foran sig og brugte hverken Excerpter eller 
Kladde, men ordnede det hele i Hovedet. Blev han afbrudt, var 
han i Stand til senere at genoptage Traaden i sit Arbejde i et- 
hvert Øjeblik og paa et hvilken som helst Sted. — Hans Værker 
imponere alene ved Tallet. Foruden de nævnte naturhistoriske 
Hovedværker har han skrevet Arbejder om Videnskabens Historie, 
der have betydeligt Værd. Han var fra Aaret 1800 Sekretær ved 
Institutet bg har som saadan udarbejdet en Mængde historiske 
Lovtaler over dets Medlemmer. Bonaparte udnævnte ham til In- 
spektør for det offentlige Undervisningsvæsen, og han blev i 1814 
Kansler og senere »Grand maitre« for Universitetet. I disse Egen- 
skaber har han foretaget adskillige Rejser og Undersøgelser og 
udarbejdet flere Skrifter om Undervisningen. Som Medlem af 
Statsraadet (fra 1814) og som Præsident for Komitéen for det 
Indre (fra 1819)* undersøgte, debatterede og udfærdigede han 
undertiden indtil ti tusend Sager om Aaret. -Og mærkværdigt 
ved en saa travl og mangeartet Virksomhed er det Præg af Ro 
og Orden, der var over alle hans Arbejder. Han var fransk 
ved sin klare og strænge Logik. Han havde i høj Grad Blik for 
Formens Betydning ogsaa i videnskabelige Fremstillinger, for den 
Forbindelse af »les sciences« og »les lettres«., som han omtaler 
ved sin Modtagelsestale ved Académie fran<jaise (1818). Hans 
Fremstillingskunst beror væsentlig paa tre Ting: paa hans Ævne 
til at gruppere og klassificere Kendsgerningerne og lade dem 
rykke frem i sluttet Række under Anførsel af de almindelige 
Ideer; paa hans Talent til at illustrere ved Eksempler og sanse- 
lige Træk *), og paa hans Had til alt ubestemt og uafgrænset og 
hans Forkærlighed for de klare og skarpe Definitioner. Han 
havde en egen Ævne til at klare Spørgsmaalene, til at stille 
Problemerne tydeligt. Naar han deltog i en offentlig Debat, 
ventede han i Reglen til alle Argumenter fra begge Sider vare 



l ) Ved sine Forelæsninger brugte han i en Fart at legne paa Tavlen den 
Genstand — et Dyr, et Organ, en Knogle eller lign., — hvorom han talte, 
idet han samtidig fortsatte Forklaringen. 

udvekslede, til alle de overflødige Ord vare udtømte. Han ud- 
talte da kort og tydeligt, uden al retorisk Prunk, det, hvorom 
det drejede sig, hvad der talte for og imod, og »Diskussionen var 
«ndt, naar han havde ophørt at tale« 

Det forekommer mig ikke usandsynligt, at det var denne 
Trang til tydelige og bestemte Afgørelser, der lod Cuvier fast- 
holde som Forklaringsgrund i Naturhistorien saadanne meta- 
fysiske Principer, over hvilke man i andre Videnskaber var kom- 
men ud. Hvad menes der, siger han, med saadanne Udtryk 
som Naturens Visdom, Godhed etc. Naturen er kun et Begreb, 
«n Abstraktion af alt det tilværende. Naar vi tale om Naturens 
Visdom, mene vi da egentlig Skaberens. Den gennemførte Plan- 
mæssighed i Organismernes Bygning viser os Tilværelsen af op- 
rindelige Hensigtsaarsager , af en øverste Intelligens, der ved 
Skabelsen af Dyrene har udrustet dem med Betingelserne for 
deres Eksistens. Ja, ligesom de enkelte Dele i Organismerne ere 
korrelative, saaledes ogsaa med selve Organismerne indbyrdes, de 
enkelte Arter i Forhold til hverandre: »De Væsener, som befolke 
Jorden, bidrage sammen til at vedligeholde dens Tilstand. De 
ere nødvendige for hinanden indbyrdes (som f. Eks. Byttet for 

Rovdyret) og for det hele Man kan ikke tænke sig den 

virkelige Verden berøvet en eller flere af de Klasser af Væsener, 
der bebo den, lige saa lidt som man kan tænke sig det men- 
neskelige Legeme berøvet ét eller flere af dets Organsystemert *). 
— Ogsaa for Teorien om de successive Skabelser var Guds- 
begrebet nødvendigt, og Cuvier tog saaledes Tilflugt til en For- 
klaring, som vi have set Laplace afvise i Astronomien, og som 
for øvrigt allerede Kant betegnede som utilladelig 3 ). 

Han hævdede yderligere disse Anskuelser over for visse 
Retninger, der i Begyndelsen af dette Aarhundrede gjorde sig 
gældende inden for den naturhistoriske Forskning. Det var den 



') Pasquier: Éloge de Cuvier devant la rhaiuhre des pairs. 
') Dictionnaire des se. nat. - Art. Nature. 

*) „Orden og Hensigtsmæssighed i Naturen inaa forklares af naturlige Aar- 
sager og efter Naturlove, og her er selv de vildeste Hypoteser, naar de 
blot ere fysiske, taaleligere end en hyperfysisk, d. v. s. Paakaldelsen af 
en guddommelig Ophavsmand, som man i denne Hensigt forudsætter." 
— Kritik der reinen Yernunft, Kehrbachs Udg. p. 588. — Se ogsaa 
„Cber den Gebrauch teleologisrher Prineipien inder Philosophie*, Såmmtl. 
W., herausg. von Rosenkranz und Schubert, 6ter Th. 

Tilskueren. 1884. 47 

naturfilosofiske Ide om alt det skabtes Enhed, der, efter at være 
udviklet i Tyskland af Schelling, blev antaget og anvendt af for- 
- skellige Forskere, Zoologer og Anatomer *). Alle skabte Væsener, 
mente man, udgjorde en Helhed og vare væsentlig ens og kun 
forskellige i Graden af deres Udvikling. De højere Former gen- 
tog de lavere under en mere udviklet Skikkelse. Ja, hele Uni- 
verset var en eneste stor Organisme, i hvilken Helheden afspejler 
sig og genfindes i alle de enkelte Dele. Inden for hver enkelt Or- 
ganisme skulde enhver af Delene svare til Helheden; saaledes var 
Hovedet paa en Maade en Gentagelse af hele Legemet: Hoved- 
skallen sammensat af Hvirvler repræsenterer Rygraden, Næsen 
er Brystbenet, Munden er Maven, Underkæben er Armene, Over- 
kæben er Benene, Tænderne svare til Fingrene eller Neglene etc. 
Bevægelsen gav i Tyskland Anledning til en Mængde Under- 
søgelser og Spekulationer, for en stor Del af lige saa fantastisk 
Art. I Frankrig antog den en mere ædruelig Karakter. Lamarck 
hævdede i Overensstemmelse med Teorien den virkelige Overgang 
mellem Arterne og fra det uorganiske til det organiske. Den 
fortjænstfulde Zoolog Geoffroy Saint-Hilaire fremdrog en anden 
Side. Han gik ud fra, at alle Væsener dannede en fortsat Trinrække, 
uden Spring, med stadig Overgang fra det lavere til det højere. Dyrene 
vare saaledes ikke skabte efter forskellige Anlægsplaner, men efter en 
eneste, der var Enhed i Planen ligesom der var Enhed i Komposi- 
tionen. Det var imidlertid ikke saa meget den virkelige Lighed, 
hidrørende fra naturlig Udvikling, som den filosofiske, ideelle 
Lighed, hvorpaa det kom ham an. »Enhver organisk Komposi- 
tion er en Gentagelse af en anden, siger han, uden i Virkelig- 
heden at være frembragt ved Udvikling og successiv Omdannelse 
af en og samme Kærne« 2 ). Han studerede da Organerne ikke 
med Hensyn til deres Hensigtsmæssighed, deres Nytte for Dyrets 
Eksistens, men med Hensyn til deres Analogi, dels indbyrdes, dels 
i Forhold til samme Organer i andre Dyr. Derved bliver »Teo- 
rien om Analogierne« ham en Ledetraad, et Undersøgelsesredskab, 
og han siger endog, at han kun i denne Henseende anbefaler 
Brugen deraf 3 ). Virkelig havde han ogsaa ved Hjælp af den 
gjort forskellige værdifulde Opdagelser. Men Teorien havde dog 

*) Som Kielmayer (før Schelling), Oken, Spix, Tieddemann, Meckel o. a. 
*) Principes zoologiques, p. 61, Noten. 
8 ) ib. p. 15. 

et mere omfattende Motiv. »Det strømmert, siger Geoflfroy 1 ), »ind- 
til Overvældelse over af Specialundersøgelser; lad os vise Erkendt- 
lighed mod dem, der saaledes have banet Vejen for os, men lad 
os for øvrigt nyde godt af saa mange ophobede Skatte . . . Lad os 
danne en virkelig Videnskab.« Han vilde da intet ringere end 
omdanne Zoologien, lade, som han udtrykker sig, den filosofiske 
Anatomi tage Plads blandt de »eksakte« Videnskaber. — Cuvier 
vidste vel, at der bag ved alle disse Bestræbelser laa en Ide, der 
stod i stik Modstrid med hele hans videnskabelige Verdens- 
anskuelse, nemlig Panteismen. Han kunde naturligvis ikke gaa 
ind paa at ophæve den Klassifikation, der for ham stod som al 
videre Forsknings urokkelige Grundlag, til Bedste for, hvad der 
ikke med Urette forekom ham at være en ufuldbaaren og taaget 
Teori. Da derfor Geoffroy i Anledning af en Afhandling, hvori 
nogle yngre Naturforskere søgte at føre Blæksprutten tilbage til 
Hvirveldyrtypen, triumferende tog dette Resultat til Indtægt for 
sin Teori om Overgangen mellem Dyrerækkerne, mente Cuvier at 
maatte tage til Genmæle. Saaledes begyndte den Diskussion mel- 
lem de to Forskere, der blev ført i Videnskabernes Akademi, men 
snart blev bekendt i en større Kreds og vakte saa almindelig 
Opsigt, at endog flere Dagblade gav udførlige Referater deraf. 

Cuvier begynder, karakteristisk nok, med at definere sin 
Modstanders Begreber. Hvad skal man forstaa, spørger han, 
ved de svævende Udtryk: Enhed i Planen, Enhed i Komposi- 
tionen? Ved en Tings Komposition kan ikke forstaas andet end 
de Dele, hvoraf den bestaar, ved Planen deres indbyrdes Ordning. 
Hvis man nu ved Enhed skal forstaa fuldkommen Enshed, Iden- 
titet, saa strider Teorien mod Sansernes simpleste Vidnesbyrd; 
skal Enhed kun betyde Lighed, Analogi, saa er Teorien vel sand 
inden for visse Grænser, men allerede udtalt af Aristoteles, altsaa 
lige saa gammel i sit Princip som selve Zoologien. Skal man 
tale om Plan, saa er der ikke én, men fire forskellige Planer, 
nemlig én for hver af de store Rækker, som man forgæves vil 
søge at sammensmelte. Ethvert Dyr har en Organisation, der 
svarer til Hensigten med det, til den Rolle, det bør spille i Na- 
turen, uden Hensyn til nogen Ensartethed i Planen. 

Over for disse Indvendinger gør Geoffroy gældende, at 
Teorien om Analogierne ikke, strængt taget, angaar Organernes 



') ib. p. 29. 

47* 

Virkemaade, deres Funktion (saaledes som Aristoteles havde paa- 
vist det), ej heller selve Organerne, men kun deres enkelte Dele, 
*de Materialier, hvoraf Organerne ere sammensatte«. Som Eks 
empel anfører han Ganebenet, der hos Mennesket bestaar af fem 
Ben, hos Katten f. Eks. af ni; efter Teorien om Analogierne 
søger man nu de fire forsvundne . »Materialier« , og denne bliver 
derved et Opdagelsesmiddel. — Med Hensyn til Cuviers Teori om 
Hensigtsaarsager bemærker han: »Jeg vogter mig for at tilskrive 

Gud nogen Hensigt Jeg kender intet Dyr, der bør 

spille en [bestemt] Rolle i Naturen.« Det er, mener han, at lade 
Aarsagen opstaa af Virkningen *). — For øvrigt viste Cuvier sig 
sin Modstander langt overlegen i Debatten, som han- stadig søgte 
at faa til at dreje sig om bestemte Eksempler. Geoffroy beklagede 
sig ogsaa senere over, at medens hans Modstander kunde bevise 
sine Paastande med Kendsgerninger, med Tingene selv, havde 
han derimod ikke denne Fordel: »Ti man kan ikke synliggøre en 
Idé, der kun kan straale for Aandens Øje.« 

Debatten standsede ved Cuviers Død (1832); men Geoffroy 
vedblev at arbejde med sin Teori og kom senere tilbage dertil. 
Han optog Udviklingstanken, og han skrev i 1837: »Troen paa 
Arternes Uforanderlighed bør være forbi, som ude af Stand til at 

fortsætte. Det var en Synsmaade, der har aabenbaret og 

fastslaaet Afslutningen af Cuviers Aarhundrede, den Epoke, der 
alt for udelukkende har været optagen af Beskrivelser og Klassi- 
fikationer« 2 ). — Naar Eftertiden heri har givet Geoffroy Ret , og 
naar Cuvier saaledes synes at have stillet sig paa den modsatte 
Side af Fremskridtet i Videnskaben, saa maa man erindre, at 
hvad han bekæmpede kun var de forhastede Teorier, der fremgik 
af Spekulation og ikke af induktiv Forskning. I Indledningen til 
Bogen om Revolutionerne paa Jordoverfladen siger han selv om 
den Videnskab, han her behandler, at »den Epoke, hvori den for 
Tiden befinder sig, ligner omtrent den, da Filosoferne troede, at 
Himmelhvælvingen bestod af Kvadersten , og at Maanen var saa 
stor som Peloponnes. Men efter Anaxagoras have Kopernikus 
og Kepler banet Vejen for Newton; og hvorfor skulde Natur- 
historien ikke ogsaa en Gang faa sin Newton?« — Vi, der have 



') Principes zool. p. 10, 61 o. a. St. 
") Compte rendu, 16de Jan. 1837. 

oplevet dette, bør erindre, at Cuvier banede Vejen for Darwin, 
som Kepler for Tyngdelovens Opdager. 

Cuvier modtog i sit Liv en Mængde Hædersbevisninger 
under de forskellige Regeringer. Han blev, som nævnt, Medlem 
af Statsraadet og »Grand maitrec for Universitetet; han blev 
Storofficer af Æreslegionen; kort før sin Død blev han ud- 
nævnt til Pair og til Præsident for Statsraadet. — Han var i sit 
Familjeliv hjemsøgt af Sorger. Af hans fire Børn døde de tre i 
deres Barndom, det fjærde, en smuk og begavet Datter, i sit 
22de Aar (1828). Tabet rystede Cuvier dybt; han søgte at 
dæmpe sin Sorg ved ihærdigt Arbejde, men hans Glæde ved Livet 
var fra det Øjeblik af forbi. Han døde 1832 efter et kort Syge- 
leje, ramt af et apoplektisk Tilfælde, der lammede Bevægelses- 
nerverne. Hans Hjæme vejede (i Følge Bérards Rapport) c. halv- 
anden Gang saa meget som et normalt Menneskes, og Hjærne- 
vindingerne vare overordentlig talrige og dybe. — 

Cuvier beskrives som en smuk Mand af et værdigt, noget 
strængt Ydre, med blondt, krøllet Haar, høj Pande, livlige Øjne, 
en temmelig stor Ørnenæse og en udtryksfuld Mund. Han havde 
i sit Væsen noget koldt og afmaalt over for fremmede; men det 
forsvandt, naar man kendte ham nærmere, og han var i høj 
Grad tjænstvillig mod andre. Han var i alle Forhold bekendt for 
den strængeste Retskaffenhed og for en ubøjelig, næsten haard- 
nakket Karakterfasthed. Han stod i Venskabsforhold til næsten 
alle samtidige franske Forskere, ogsaa — og i Særdeleshed — til 
Geoffroy Saint-Hilaire, i hvilket Forhold deres videnskabelige Debat 
ikke gjorde noget Skaar. 

Hans sidste Arbejde var en Række Forelæsninger ved 
Collége de France over Naturvidenskabens Historie, der navnlig 
gik ud paa at vise Sammenhængen mellem den videnskabelige og 
den almindelige historiske Udvikling. De bleve stenograferede og 
udgivne uden hans Medvirkning. 



De tre berømte Forskere, hvis Liv og Værker i det fore- 
gaaende kortelig ere blevne skildrede, frembyde adskillige fælles 
Træk. En stadig og vedholdende Arbejden mod samme Maal; 
en omhyggelig og samvittighedsfuld Undersøgelse af Enkelthederne, 



Digitized by Google 



726 Franske Naturforskere ved Slutningen af det 18de Aarhundrede. 

eller hvor Iagttagelserne (som for Laplaces Vedkommende) væsent- 
lig ere gjorte af andre, en kritisk Sondren imellem dem og en 
forsigtig og reserveret Fremgangsmaade i deres Benyttelse; ende- 
lig en Ævne til at ovérskue og sammenfatte, til at generalisere, 
d. v. s. finde de Træk, der ere fælles og gennemgaaende for de 
enkelte spredte Iagttagelser og Kendsgerninger. Alle tre betegne 
de — om end paa forskellig Maade — en Hovedepoke i Udvik- 
lingen af deres Videnskab. Alle have de løst Problemer, der af 
mange tidligere havde været anséte for uløselige, og de have der- 
ved rykket Grænserne for vor Viden, Grænsen mellem det be- 
kendte og det ubekendte, et godt Stykke tilbage. 

Men at flytte Grænser, deri bestaar jo netop overalt og 
til alle Tider Videnskabens Opgave. 

Emil Petersen. 

Johan Sverdrup: Taler, holdte i Stortinget 1851—1881. København. 
Gyldendalske Boghandel. 1882. 

Om Sverdrup gælder, hvad Bjørnson en Gang har sagt, 
at hvis der er noget ved en Mand, og han er kommen til Skels 
Aar og Alder, taler han i Grunden alHd om den samme Ting. 
Ikke at disse Taler have det samme Æmne eller trætte ved evig 
Afliren af den samme Melodi. Langtfra! Der er maaske ikke den 
Sag af Værd for Norges Udvikling, som ikke Johan Sverdrup har 
givet sit vægtige Bidrag til at oplyse og føre fremad. Retspleje, 
Hær væsen, Kirke og Skole, alle have de nydt godt af hans prak- 
tiske Blik og vidtrækkende politiske Kundskab; men gennem det 
alt sammen slynger sig den samme Tanke: det norske Folks fulde 
Selvstyrelse, dets Optugtelse til »Selvstændighedens Æresfølelse.c 
Alt, hvad han paa de enkelte Omraader vil, peger mod dette. 

Den rette Forstaaelse af denne Opgaves Storhed og af 
Sverdrups Betydning for sit Folk vindes kun ved en Betragtning 
af Norges politiske Udvikling fra 1851 til nu, men at give en 
saadan er ikke min Sag; en kyndigere end jeg vil om ikke lang 
Tid forsøge det her . i Tidskriflet. Kærnen i Sagen har dog 
Sverdrup selv ramt, da han ved den Æresfæst, der i 1872 blev 
givet for ham paa Kongsvinger, skildrede Modsætningen mellem 
Fortid og Nutid saaledes: 

»Grundlovens store Formaal var at bære Folket til et 
højere Liv og lykkeligere Tilstande ved at kalde det til første 
Deltager i Landets Styrelse. Den vilde et frit og med Frihedens 
<Joder velsignet Norge. Men Folket, der ikke kunde sige til 
Danskerne: »giv mig mine fire hundrede Aar tilbageø havde 
mere af Begejstringens Tilløb end fa Selvstyrelsens Ævne; det 

magtede endnu ikke til fulde sin største Qpgave, og da der altid 
er Bejlere til Magten — den sidder aldrig Enke — overtog de, 
der havde den væsentligste Del i Forfatningsværket , ogsaa at 
være Folkets Stedfortrædere i Statsboet. Et sælsomt Syn, over for 
Tronen repræsenteredes Folkemagten af kongevalgte Embeds-^ 
mænd, et Embedsaristokrati fremgik som Førstegrøde af en For- 
fatning, som vilde grundlægge et bredt Folkestyre. 

Det gik — som det maatte gaa. Ejdsvoldsgerningen var 
ikke gjort forgæves. Hvad vi havde faaet var en »Interims- 
styrelse«, indtil Folket i Frihedens Skole, der vækker alle Ævner 
og styrker alle Viljer, havde forberedt sig for sit Kald« 

Dog alene stod Sverdrup aldrig i det norske Storting; han 
havde fra først af et godt Rygstød i Ole Gabriel Ueland og 
den Bondeflok, der fulgte ham. Men de norske »Bondevennert 
vare som de danske et Overgangsparti. De bares frem af Land- 
befolkningens vaagnende Selvstændighedstrang, og deres Kamp for 
at skaffe Bondestanden bedre materielle Vilkaar var sand og be- 
rettiget nok, men deres Syn var for snævert, deres Maal for lille. 
De vare ikke et Folke-, men kun et Bondeparti , og derfor fik de 
aldrig de frihedselskende Lag af Bybefolkningen og de universitets- 
dannede med sig. Paa den store Politik følte de sig usikre, og 
de havde aldrig vovet for Alvor at rejse Fordringen om parla- 
mentarisk Selvstyrelse. Deres Uvilje mod Enibedsaristokratiet var 
blandet med en overtroisk Respekt for den sorte Kunst, det paa 
Statsstyreisens Omraade sad inde med og en hemmelig Mistvivl 
om egne Ævner. Dette kommer klarest frem i Statsraadssagen. 
Gang efter Gang faldt de kongelige Forslag om Statsraadernes 
Adgang til Stortinget for Bondepartiets Stemmer, og Grunden var 
først og fremmest den, at man frygtede ikke mere at kunne staa 
sig i Debatten, naar selve den sorte Skoles Mestre holdt deres 
Indtog i Stortingssalen. 

Sverdrup sluttede sig straks ved sin Indtræden i det poli- 
tiske Liv til dette Parti; han saa, at her var den sikre Grund f 
hvorpaa hans Hus maatte rejses, men det slaar ikke fejl, at han 
mangen Gang har følt sig som en fremmed blandt sine Parti- 
fæller. Hans modige^ Fremblik, der gik milevidt forbi, hvad 
de andre øjnede, har sikkert tit forekommet dem mere som løse 
Fantasier end som sund politisk Visdom. Men Sverdrup var 



l ) S. 141—42. 

Mand for at opdrage sit Parti. Hvad man undrende rystede paa 
Hovedet ad i det ene Storting, hørte man med Opmærksomhed i 
det andet og godkendte i det tredje. Og alt som Stortingsopposi- 
tionen rykkede over fra Standsinteressernes til den moderne evro- 
pæiske Liberalismes Grund, fik den voksende Tilslutning fra alt, 
hvad der var vaagent og udviklingslystent i Folket. 

Selvstyrelsen var i Sverdrups Tanker Politikens ene fornødne. 
Han har ikke — som saa mangen anden — villet den som 
Vaaben og Værktøj, for med den at slaa gamle Institutioner 
ned og tømre nye op. Den var for ham ikke blot et Middel, 
men Maalet selv. For sit Folk som for sit Parti var han først 
af alt en Opdrager, og det, han som saadan vilde, var at føre 
den Viljekraft, den Selvstændighedsfølelse og Virketrang, han for 
længst i det mindre havde lært at kende hos Befolkningen, over 
paa større Omraader. Ved at udvide Myndighedsomraadet og 
skærpe Ansvaret vilde han kalde de hvilende Ævner frem og 
skabe en bredere Opfattelse af Pligter og Rettigheder: Blikket 
skulde gradvis højnes fra Hjemmet til Bygden, fra Bygden til 
Landet. 

At Sverdrup har tænkt sig den parlamentariske Styrelse 
som det Maal , hvortil Udviklingen skulde naa , skinner klart 
igennem paa alle afgørende Punkter, men selve hans politiske 
Betragtnings Natur fører med sig, at han har maattet lægge den 
største Vægt paa, at Udviklingen foregik i organisk Vækst, ikke i 
Spring. Alt det én Gang vundne skulde grundig tilegnes, og 
først naar der ud af denne Tilegnelse voksede en ny og højere 
Stræben frem, kunde der være Tale om at gøre det næste Skridt. 
Den parlamentariske Styrelse maatte bæres frem af Befolkningens 
egen Trang og Ævne, ellers betød den intet for ham. Endnu 
saa sent som 1880 siger han, efter at have defineret den Form 
for parlamentarisk Styrelse, der synes ham at svare til Norges 
politiske Udviklingstrin: »En fuldkomnere vilde for os komme 
for tidlig og fremkalde, tænker jeg, umodne Frugter!« 

Som de betydningsfuldeste Hjælpeled i Udviklingen hen- 
imod Parlamentarismen har Sverdrup betragtet aarlige Storting 
og Statsraadernes Adgang til Stortinget. Den første af disse Re- 
former gennemførtes allerede 18G8, og med den indvarsledes i 
Virkeligheden en ny Epoke i det norske Statsliv. Til den sidste 
har Sverdrup knyttet endnu større Forhaabninger: han har i den 
set Vejen til >Tingets Optugtelse til politisk Takt, Forstand og 

Værdighed«, og det er i en Tale om Statsraadssagen , han siger 
de ofte citerede Ord: »I det Øjeblik, at al Magt og Kraft samles 
her i denne Sal til Afgørelse af Samfundets højeste og vigtigste 
Anliggender, gaar der en stor Vækkelse ud over Landet; der er 
ikke Udsættelses-Politik længer at drive, Øjeblikket gør sin Ret 
gældende, Afgørelse maa finde Sted, et afgørende maa anbringes. 
Det vækker, det samler, det oplyser, det giver Samfundet den 
Indsigt og den Kraft, som er nødvendig tor i Sandhed at bære 
den konstitutionelle Forfatning mod alle dens store Endemaal. 
Alt, som drages dertil, skærpes og levendegøres, og hele Folket 
bliver medinteresseret, medhandlende og medansvarligt« l ). 

Ogsaa paa den almindelige Lovgivnings Omraade har han 
haft dette Maal for Øje. Overalt er hans Stræben mindre den 
at støbe Udviklingen i faste Former, at anvende Lovens Tvangs- 
magt til at frembringe dette eller hint bestemte sociale Resultat, 
end at kaste de Skranker ned, der hindre Befolkningen i at forme 
Udviklingen paa alle Omraader efter sit skiftende Behov. Hans 
Tro paa Selvstyrelsens Magt til at opøve Ævnerne og uddybe 
Ansvarsfølelsen lod ham ikke i Tvivl om, at Udviklingen under 
disse Vilkaar vilde blive et jævnt og sikkert Fremskridt. 

At han i alle Lovgivningssager lader sin Stilling bestemme 
af væsentlig det samme Hensyn, giver hans hele politiske Virk- 
somhed et Præg af Sikkerhed og Konsekvens. Det har ogsaa 
bidraget meget til at alle oppositionelle Afskygninger i Norge saa 
villigt have fulgt hans Fane: i det brede og mulighedsrige Selv- 
styrelses-Løsen have de alle fundet noget af deres Stræben ud- 
trykt. Dertil kommer ogsaa hans Ævne til at føje de mest for- 
skelligartede selvvoksne Bevægelser i Norge ind som medvirkende 
Led i sin almindelige Politik. Ved at modstaa det hierarkiske 
Element inden for den norske Kirke og arbejde for Lægmænds 
Delagtighed i Kirkestyrelsen gennem Menighedsraad har han stræbt 
at aabne nye Omraader for den folkelige Selvstyrelse og samtidig 
knyttet de friere kirkelige Retninger til sig. Ligeledes med Maal- 
sagen og Forholdet til Sverige. Hans varme norske Uafhængig- 
hedsfølelse har her paa ganske naturlig Maactø bestemt hans 
Holdning, men i de af hans store Taler, der dreje sig om natio- 
nale Spørgsmaal — særlig om de gentagne Forsøg fra Højres 
Side paa at knytte Unionen med Sverige fastere paa Bekostning 
af Norges Selvstændighed — - er han mere end den stærktfølende 

•) S. 37. 

Fædrelandsven. Der er fin politisk Visdom i hans Paavisning af 
den nødvendige Sammenhæng mellem indre Selvstyrelse og na- 
tional Uafhængighedspolitik, og det er for en stor Del hans For- 
tjæneste, naar den nationale Strømning og Frihedsbevægelsen ere 
gaaede saa godt i Spand sammen hele Kampen igennem. Det at 
Nationalfølelsen i Norge saaledes er fremtraadt som et Udslag af 
Folkets naturlige Frihedsliv har blandt andet medført det uvurder- 
lige Gode, at den aldrig har faaet Lov til at slaa sig paa Mili- 
tarismen, paa Fæstningernes og Kanonernes Evangelium. — 

Sverdrup er ingen Ynder af platonisk Politik. Han blæser 
ad Særstandpunkternes Professor visdom og ad alle ensomme Teorier : 
>Den Repræsentant, som ingen Tilslutning har, han skulde lade det 
Hverv fare. En Politiker uden Ma?t er en Uting.« Selv er han, 
som han har sagt om Statsminister Stang, »en brændende Elsker 
af Magten«, men vel at mærke af den sande Magt, ikke af Magt- 
ens Skin. Ingen har bitrere end han haanet de Ministre, der 
»komme hinkende efter Begivenhederne og Stemningerne«, ingen 
har skaanselsløsere kaldt al afstængt Rutine og forloren Fornem- 
hed ved sit rette Navn. Den mægtigste er for Sverdrup den, der 
dybest forstaar sin Tid og tilmed er i Pagt med Fremtiden, men 
om denne Forstaaelse véd han, at den er ikke at hente i Studere- 
kammeret eller paa Regeringskontorerne. Den vindes kun ved 
under et nøje Samliv med Befolkningen at udlytte, hvor det stærk- 
este og bedste i den bærer hen, og har nogen erkendt dette, og 
dog vil forsøge at dæmme op derimod, svigter han i Sverdrups 
Øjne sin politiske Pligt, og mere end det; han begaar den største 
af alle Daarskaber. Ti overbevist, som Sverdrup er, om Sam- 
fundets dybe Naturbetingethed , har han liden eller ingen Tro paa 
Lovparagrafers og Regeringsforordningers Magt til at hæmme 
Udviklingen. »Tidens Strøm,« siger han et Sted, — »en Granit- 
dæmning vil den bryde i skummende Vrede, en Papirskranke, 
som Bestemmelser om et Lagting og lignende, overrisler den med 
kold Spot og gaar videre« l ). Selv regner han det for sin største 
og egentlig eneste Ære, at have forstaaet Kaldet og haft Vilje til 
at følge det: »Det har fra min første Indtrædelse paa den poli- 
tiske Bane været mig forundt med den fulde Overbevisnings 
Styrke og Troskab at leve og efter Ævne virke for det sejrende 
i Folkets Liv, for det, som har ventet sin Dag,- den Dag, som nu 
er i Frembryden« *). 

') S. 147. 

*) Tale ved Æresfe^ten paa Kon^rsvinger 1872. (S. 741). 

I Stortinget vil Sverdrup, at Norges ledende Statsmænd 
skulle dannes, og derfra skulle de igen virke udviklende og op- 
dragende paa Nationen. Stortinget er for ham »den store Op- 
lysningskilde for de stemmeberettigede og de politisk myndige i 
vort Land«; i det »skal al Magt samles«, ti ingensteds skønnes 
som dér, hvor Udviklingen bærer hen. Og ligesom han sér den 
bedste Opdragelse til Magten i et nøje Samarbejde med Folkets 
Tillidsmænd, saaledes vil han, at en Minister altid gennem Stor- 
tinget skal holde sig i levende Forbindelse med Befolkningen og 
atter paavirke den ad samme Vej. Han har selv i begejstrede 
Ord skildret sit Magt- Ideal: »Hr. Statsraad, kom De herind, vær 
en Mand, anlæg Deres Forslag paa det sande og rette, og paa 
det, som er stemmende med Tidsaanden — den mægtigste af 
alle allierede — , det som tilsigter Folkets Vel, og som aldrig 
glemmer dets Selvstændighed og Ære, og De kan være sikker 
paa, at De vil regelmæssig gaa ud af denne Sal som Sejerherre 
og med den gode Bevidsthed, at De har tjænt Norges Land, som 
ingen Statsmand før Dem! Hr. Præsident! jeg mener, at det 
Ord, som tales her — naar det har Værd i sig selv — , det naar 
langt, og det høres vide, og dér, hvor det slaar ned som gylden 
Sæd, dér ligger det ikke uden en Gang at spire, — det skal 
kommende Slægters Arbejde vise.« 

Man har kaldt Johan Sverdrup »radikal« , og Partifanatis- 
men har behaget sig i at fremstille ham som en Samfunds- 
stormer af den rødeste Lød. Intet kan være mere usandt. Selv 
hvor han føler stærkest — paa den konstitutionelle Udviklings Om- 
raade — , er han det støtte Fremskridts — ikke Omvæltningens 
— Mand. Snarere kunde man til Tider bebrejde ham for stor 
Forsigtighed, saaledes naar han i Begyndelsen af sin politiske 
Løbebane tøvede med at slutte sig til Forslaget om Statsraad- 
ernes Adgang, og naar han senere hen tog Afstand fra den al- 
mindelige Stemmeret. Endnu stærkere træder dette frem over 
for de saglige Spørgsmaal: han har sandelig snarere rokket for 
lidt end for meget ved det bestaaende Samfund. Kun paa ét 
Omraade — Retsplejens — har han villet reformere fra Grunden: 
han er her Juryinstitutionens konsekvente og energiske Talsmand. 
Ellers vil han overalt kun forholdsvis mindre Udbedringer af det 
bestaaende, og med Undtagelse af hans til alle Omraader ræk- 
kende Stræben efter at fremme Selvstyrelseselementet og give alle 
Institutioner et folkeligere Præg, finder man i hans fagpolitiske 

Taler ingen af Nutidens store Reformtanker. Han tager Ordet 
for Menighedsraad, men afviser direkte Tanken om Stats og 
Kirkes Adskillelse; han ivrer mod Forslaget om at Skolekommis- 
sionernes Formænd skulle være Medlemmer af Statskirken, men 
har intet Ord tilovers for den konfessionsløse Skole, og saa frem- 
deles. Det sociale Spørgsmael beskæftiger ham ligeledes i mærk- 
værdig ringe Grad. Visselig mangler det ham ikke paa Sympati 
for de fattige og forsømte Lag i Befolkningen, men det er ikke 
blevet ham klart, at »Mavespørgsmaalet« for dem nødvendigvis 
maa staa i første Rtekke, og at Selvstyrelse og Oplysning højst 
kunne komme i anden. 

Sverdrup fordrer kun, hvad han véd kan gennemføres 
inden .for det bestaaende Samfunds Ramme, men til Gengæld sæt- 
ter han al sin Ævne ind paa Fordringernes Opfyldelse. Der er i 
disse Talers rolige og beherskede Form en sikker Magtfølelse og 
en ubøjelig Vilje. Han véd nøje, hvor langt hans Arm rækker, 
og har forud afvejet sin og" Modstanderens Styrke. Deraf hans 
smittende Sejersvished, der bryder frem i Ord som disse: »Et 
vakt og kraftigt Folkevirke, det lader sig ikke en Gang dæmpe 
af noget absolut Veto; med fast Vilje fører det Nationens Men- 
inger og Hjærteanliggender igennem , trods hvad der staar i 
Grundlovsparagrafer om Vetoet, ja om det absolute Veto var 
nævnt i hver eneste af Grundlovens 112 Paragrafer« 1 ). Som 
ban vil Maalet, vil han ogsaa Midlerne: han har nøje vidst, hvad 
der maatte falde, for at hans Idéer skulde naa frem, og han har 
traadt det ned uden Skaansel, men selve hans Ødelæggelsesværk 
bærer Spor af hans Respekt for det bestaaende: han har skaanetalt, 
hvad skaanes kunde, og intet angrebet og tilintetgjort til Unytte. 
Ogsaa i hans Taler viser denne strænge Økonomi i Krigsførelsen 
sig; hvast rammer han hvad rammes skal, men han nægter sig 
alle Smaa vittigheder, alt unødigt Drilleri. — 

Det er en lidt tung Bog, Johan Sverdrups Taler. Der er 
forholdsvis lidet af det krydrede, pointerede, som moderne 
Læsere kun nødigt savne. Ogsaa vægtigere Anker kunde vel 
rejses. Det er langfra altid, at Formen har faaet Bugt med 
det stridige Stof, og det hænder stundum, at Kredsløbet, det 
levende og forbindende i Talen, stopper op, saa Dele af den 
komme til at ligge underligt hen til en Side, ligesom dødt Kød. 

») S. 474. 

Heller ikke er Sproget altid noget friskt og selvfundet Udtryk for 
den talendes Tanker; hos denne Kontorregimentets uforsonlige 
Fjende finder man Perioder, der lugte betænkeligt af Kancelliet, 
og skønt han har ført sin Kamp med Ordet langt mere end med 
Pennen, mærker man helt igennem for meget til det vanemæssige 
Bogsprog. Underligt er det ogsaa, at han trods sin varme norske 
Nationalfølelse og sin Forkærlighed for Maalsagen taler saa dansk, 
som han gør, og bruger saa mange fremmede- Ord. Det viser, at 
han er bleven staaende ved det Sprog, der herskede ved Skole 
og Universitet i hans Ungdom og ikke har brudt sig om at forme 
sig et nyt. 

Og dog er Johan Sverdrup en politisk Taler af høj Rang, 
en af Nordens ypperste. Lad være at han overgaas af andre i 
kunstnerisk Form, i kampfærdigt Vid, i tændende Ævne; ingen 
naar ham i Klarhed og Værdighed, i behersket Inderlighed. Hans 
Stil kan have den samme overlegne Ro, den samme lidt blege og 
afdæmpede Finhed, som vi kende fra Heiberg og Martensen. Og 
sammen med dette gaar den store Førers Ævne til at give de 
Stemninger og Tanker, der hos de mange famle sig frem i Halv- 
mørket, Lysets Daab, saa de hilses og følges som Faner. Men 
aldrig et Skrig, aldrig et hidsigt Slag i Blinde. Han véd nøje, 
hvor han vil hen; Talen skrider sikkert og roligt frem, og Øje- 
blikkets Stemning kan vel løfte og gennemgløde den, men aldrig 
kaste den ud af dens Plan. 

Johan Sverdrups Taler er en Bog, som ingen vil læse for- 
gæves, og den vil altid bevare en Æresplads i Nordens politiske 
Literatur. Sikkert vil det norske Venstre i Fremtiden udvide sine 
Opgaver og Ideer udover, hvad der Eummes her, men det vil 
aldrig glemme , at dets Stræben hviler paa det brede og ihærdige 
Arbejde, om hvilket disse Taler bære Vidne. Og skulde der komme 
Tider, hvor man vil forsøge at omstyrte Johan Sverdrups Værk, 
vil hans begejstrede Vidnesbyrd om Selvstyrelsens Velsignelse 
atter lyde i Stortingssalen og ligesom før blive det fælles Løsen 
for alle, der ville Fremskridt. 

N. Neergaard. 

i: orklaringen af et Verdensry som Judics er et Slags 
Historieskrivning. Ti det er i Virkeligheden ikke Styrken af en 
Begavelse, ikke Talentets kunstneriske Fuldendthed, der skænker 
det Mængdens Beundring: det er Talentets Slægtskab med 
Mængden. Og Undersøgelsen af dette Talents Egenskaber bliver 
saaledes, naar man ret ser til, egentlig en Bestemmen af Publikums 
Sympatier, Smag, øjeblikkelige Trang og Følelse. 

• Set fra dette Synspunkt vilde Judic -Forestillingerne paa 
Folketeatret faa en meget ejendommelig og dobbelt Interesse. 
De bragte os en Skuespillerinde, som har vundet et Verdensnavn 
ved at være det specifike Udtryk for et fremmed Samfunds Smag 
paa et enkelt Omraade — men et Omraade rigtignok, som kaster 
Strimer af Lys over en hel sædelig Tilstand — og de maatte 
kunne lære den, der vilde iagttage, meget ikke blot om det Sam- 
fund, fra hvilket Kunstnerinden kom, men ogsaa om det Samfund, 
som hun gæstede. Hvad af denne Kunstart Publikum forstod, og 
hvad det lod ligge, hvilke Egenskaber man gouterede hos Judic, 
og hvilke man lod uænsede — alt dette vilde ikke alene være 
lærerigt, fordi det tillod os at bedømme vort Publikums Kunst- 
forstand: nej, det vilde kunne give helt andre og meget mere vel- 
talende Oplysninger. 

Lad det siges straks, vort Publikum gav sig selv en Ufor- 
dærvetheds-Attest ved disse Forestillinger. Man modtog dem i 
alle Henseender naivt. Naivt med Hensyn til den moralske Side 
af Tingen, naivt i Henseende til det kunstneriske. Det første er 
meget beroligende, det sidste er ikke kommet uventet for de kyndige. 

Mængden begriber sjældent det kunstnerisk fuldendte, be- 
griber det mindst, naar det bestaar i det fuldendt naturlige. En 

lidt gnaven Kritik fra dem, der her skulde vejlede Publikum, 
har maaske yderligere bidraget til at vildlede. Man har i rigt 
Maal — Kritik som Publikum — feteret Visesangersken, den 
skønne Kvinde, Munterheden. Man synes mig i for ringe en Grad 
at have dvælet ved den kunstneriske Storhed i den nu en 
Gang givne Genre. Men hvis man ikke gør det, er Uretten stor. 
Kritikens Adjektiver, som, de samme hver Dag, maa bruges Aar 
efter Aar, bliver hurtigt udslidte Mønter; nye Sammenlignings- 
punkter er det eneste, som kan gengive dem noget af deres Præg. 
Men disse Sammenligninger, som man ikke skal fly, men just 
fremme for derved at løfte vort eget kunstneriske Niveau — disse 
Sammenligninger kan kun anstilles, naar man oprigtig giver det 
store Mønster, hvad Mønsterets er. 

Og Anna Judic er Mønsteret. Hendes Ry skyldes for en 
stor Del det nøje Slægtskab mellem hendes kunstneriske Person- 
lighed og det parisiske Publikum; men at hun har bevaret 
dette Ry, skylder hun sin Kunsts Mesterskab. Det skulde synes 
saare let at sé. Ti disse Parisere, som har forgudet hende i en 
halv Menneskealder, de er — og netop hendes Kreds — hvad 
man nu end vil sige om dem, næppe uden en vis Forstand paa 
Kunstens Metier. Det er ikke saa besynderligt; de vilde slet ikke 
kunne undgaa at faa den fint maalende Sans. Aar efter Aar 
bringer det hele Evropa dem Blomsten af sin Berømmelse, uden 
deres Præg ingen »Stjærner«, uden deres Daab intet Navn. 
Det er et nyt, raffineret Areopag for det kunstneriske Evropa. 

Dem tilføres bestandig ny Sammenligning; ny Færdighed 
hos en ny ansporer til evindelig Anstrengelse hos alle; her kan 
man ikke være Nummer et, man kæmper altid for at være del 
Og i denne altid fornyede Væddestrid, paa en Arena, hvor saa 
mange kappes, med saa mange Kræfter — her er det, Judic i 
femten Aar har hævdet sin Plads som den første. 

Hun har kun kunnet gøre det ved kunstnerisk at yde det, 
som i Genren ingen kunde overgaa. Vi nyder hendes Kunst ikke 
af et ciseleret og gyldent Bæger, men af en af hine vidunderlige 
Blomsterholdere fra Sévres — intet er saa fint som deres »brudtet 
Prydelse: Hvert Blad et Kunstværk; og den hele Krans en vid- 
underlig Harmoni. Saaledes let, og dog saa fast i Sartheden, 
saaledes fuldendt og dog saa fordringsløs er Judics Kunst. 

Hun har det fuldkomne Herredømme over en skøn Stemme. 
Hendes Piano smelter som Violintoner. Hendes Vekslen fra Sang 

til Tale^sker ved en Tonernes sagte Gliden over, saa man næppe 
véd, hvor Musiken tier. Selve de Modsætninger, paa hvilke 
hendes Spil altid er bygget, de to evigt skiftende Personer, som 
hun viser os i hver Rolle, de saa at sige ansættes saa vidunder- 
lig sikkert, i en eneste Tone, i et eneste Blik, i den ringeste Be- 
vægelse, at intet kan tage Kampen op med dette Mesterskab. 

Alt dette forstod vort Publikum ikke. Hvis det havde 
turdet, vilde det have fundet Judic »uendelig svære og intet 
videre. Nu vil det maaske hævne sig, fordi det har siddet saa 
taalmodigt under Pidsken af et uforstaaet Verdensnavn — ved at 
række Kranse og Laurbær til alle de fortryllende »Porcellæns- 
dukkerc, der for Fremtiden synger »Niniche« og »Josephine«. 
Det vil være enkelte — og mest enkelte stærkt musikalske — for- 
beholdt at bevare Mindet om Amélies Sang som en Erindring om 
uopnaaelig sart og jomfruelig Skønhed. Men disse faa vil heller 
aldrig forglemme. 

Var vort Publikum uforstaaende over for det rent kunst- 
neriske hos Anna Judic, var det, som sagt, naivt over for Genren 
Judic. 

Genren er bleven Fordærvelsen i Kate Greenaway-Kostume. 
Dette er det yderste Udtryk for Specialiteten, hvis Raffinement 
er steget fra Niniche til Nitouche. Judic spiller den Fordærv- 
else, som vil bevare Skinnet. Hun er den anstændige 
Uanstændighed, en Letsindets Smugdrikken, de stjaalne Blikkes 
Kunst. 

Det gentages hundrede Gange i hendes Roller, at »hvad 
man har glemt, er aldrig sket«. Grevinde Korniski betragter 
med et koldt Blik den, hvem Niniche for et Minut siden gav alt. 
Og i »Lilis« Livsbog er hendes Fejltrin et — hvidt Blad. 

Men denne Last, som er uskyldig, denne Respektabilitet, 
som er fordærvet, denne Person, som er to, hvoraf man kun 
behøver at se den ene — Dydens, mens man bare blinker til 
den anden: Letfærdighedens; alt dette fordrede netop det Paris, 
som gjorde Judic berømt. Det er det hykkelske Paris, som 
gjorde moderne de »Jerseys« , der dækker lige til Hagen saa 
stramt — at de afdækker alt. Ulykkerne, som kom over Frankrig, 
forlængede Letfærdighedens Skørter, saa der blev mer at løfte op. 

Derfor vilde Pariserne ikke længere den dekoletterede Operette, 
men Operetten i det sluttende Atlaskliv. De ønskede det tilhyllede 
for det afdækkede: Uskyldighedens Mine svøbt graciøst 0111 For- 

dærvelsen. Det er dette i »Niniche«, Kunstberidersken, som leger 
anstændig; i »Lili«, Bedstemoderen, som mindes »det hvide Bladt; 
det er endelig dette i »Mamzelle Nitouche«, Raffinementets Triumf: 
den unge uskyldige Pige, som synger om alt det, Antiken dæk- 
kede med et Figenblad — og som synger med et Madonnasmil 
uden at vide, hvad hun synger. 

Hvilket Raffinement. Hvor er her ikke Plads for Under- 
forstaaelserne og for de stjaalne Øjekast. Derfor kommer der ogsaa, 
efter som Raffinementet stiger, endnu én Nydelse til mellem Judic 
og hendes Publikum: Hykleriets hemmelige Nydelse træder til; 
og der udspænder sig fra Scenen over Tilskuerpladsen en Fri- 
mureriets Forstaaelse, som skærper Glæden. 

Judics Teater er som en Diner, hvor alle Overkroppe kon- 
verserer, rankt og korrekt, men Benene under Dugen kender mere 
intime Forstaaelser. 

Af alt dette forstod vort Publikum meget lidt. Det mindst 
raffinerede — og det var Niniches Spark med Foden — gjorde 
mest Lykke, og den almindelige Mening var, at man sandelig 
ikke var kommen for at sé Judic spille paa Harpe. Man ga? 
saaledes sig selv et Testimonium for Naivitet. Den trikot-klædte 
Last er endnu bestandig den farligste for København — og den 
er ikke »dødelig«. 

Det var ikke manglende Kundskab i Sproget , som her gjorde 
sig gældende. Sprogets Hjælp er unødvendig for den, som over- 
hovedet forstaar dette. Det var noget ganske andet: alt dette laa 
uden for »Sfæren«, hørte ikke til i Luften i denne Sal, som rum- 
mede naive og harmløse, en Hovedstad og dens Kongehus. 

Saa steg da heller ikke — ti hun fattedes jo Modsæt- 
ningens hævende Baggrund — Anna Judics unge Pige tilstrække- 
lig frem. Denne yderste, livsfrodige Triumf for hendes Kunst 
Denne unge Piges friske og uimodstaaelige Skønhed forlener den 
besynderlige Genre med det utrolige — den skænker den Poesi. 
Maaske den sandeste Grund til, at den har levet saa længe. 

Herman Bang. 



Meddelelse. Et Svar fra Dr. Pingel paa Gand. Tuxens Artikel i ,TiI- 
skueren's Augusthæfte er optaget i 4. Hæfte af „Vor Ungdom*. Svaret imode- 
gaar bl. a. den Opfattelse af Dr. Pingels første Indlæg, at han ønsker Mate- 
matiken gjort til Hovedfaget i vor højere Skoleundervisning. 

Hvorfor gamle Bastian Borg hængte sig? 
Man kunde vel først og fremst spørge, hvorfor han gift- 
ede sig? 

Svaret havde nu i de sidste tre Aar gaat rundt i Distriktet 
under alle Haande Variationer, og det lød paa, at Mads Foss 
ikke havde sét andet Raad til at faa klaret sin Halvpart i den 
fejlslagne Rugspekulation med Barkskibet Kronos, end at lade 
ham faa sin Datter Marianne. 

Han brugte, blev det velvillig udlagt, at likvidere sine 
Beter med sine smukke Døtre; de sad nu, den ene her og den 
anden der, underlig gifte. En vis stormodig Flothed og Rund- 
haandethed var Familietrækket hos dem alle. Der kom en stadig 
Selskabsturen til Huse med Konerne, — og, hed det, Pantobliga- 
tioner den ene efter den anden i Ejendommene, man kunde regne 
en for hver Barnrdaab! 

— At Bastian Borg havde hængt sig var des værre utvil- 
somt nok! 

Det var heller ikke det Spørgsmaal, lidt kløgtige Hoveder 
brød sig saa meget med som, hvorfor han havde gjort det? 

Dette stod saa rent, totalt uklart, — stred mindst mod to 
Aftaler, han havde gjort samme Formiddag, om næste Dag at 
indfinde sig nede paa Værftet i Ladestedet for at modtage 
Afregning for Masletrær og derefter at møde op hos Vej- 
inspektøren. 

Han var underlig nok, det var vist, den gamle oplagte 
Skipperen , som han gik der mellem sine surøjede , gulbrune 
Husebygninger, skutrygget, faamælt og mistænksom, med de 
buskede Bryn, de smaa runde Øjne, den krumme Næse og Arret 
i Ansigtet efter Minérskuddet, — Hubroen kaldte de ham. 

Tilskueren. 1884. 48 

Og det vakte jo en aldeles hovedstyrtende Forbavs- 
else, da det spurgtes, at Marianne Foss, den vakre, kvikke 
Marianne Foss! skulde »gaa i Hubron« , giftes med Bastian 
Borg. Han lignede en Hauk, som havde hængt for gammel paa 
Spigeren ! 

Men over til Borgsviken fik han hende, hvordan det nu 
gik til. 

Og op fra Ladestedet kom gamle Bastian hver Gang be- 
hængt med Presenter, Kjoletøjer og Hatteslør og Syskrin og fine 
Støvler, — for den Mand er en Daare, sagde han, som ikke for- 
staar en ung Kones naturlige Begær. 

Som rimeligt blev der anderledes Indryk og Besøg end 
før paa Borg, det var jo ogsaa noget, som Bastian indsaa . . . 

Men mere og mere underlig af sig blev han. 

Han gik stilfærdig omkring for sig selv. Folkene kunde 
sé ham staa og lytte i Skumringen paa de urimeligste Steder, 
saa her og saa der. De mente , han maatte have Uro af den 
gamle Skibsnissen sin, — et og andet uopgjort dem imellem, - 
at det var den Karen, han var synen for . . . 

Nu i Vaar havde den unge Ferdinand Wiese, som altid 
plejede at være paa Julebesøg hos Fogdens, Søn af Skibsbyggeren 
oppe i Fjorden, bedt om at faa logere sig ind der de Par Uger, 
han skulde annamme Skibsknæer og Egemateriale til Kranen i 
Skogene der omkring. 

— Det var en Eftermiddag i Skumringen, at Bastian nok 
syntes , der blev noget ensomt neden under. Han steg op ad 
Trappen til Gulsalen, hvor han vidste, Marianne lagde Dækketøj i 
Klædeskabet. Der blev han staaende i Dørglytten. 

Men, hvad han der havde sét, var ikke godt for nogen at 
sige, for Stuepigen, som havde været oven paa og hængt væk 
Klædessnorer, saaj, at han var ganske hvid i Ansigtet, da han 
vendte sig om og gik op ad Loftstrappen. Hun hørte, det knag- 
ede langsomt og tungt i Fjælene efter ham, og saa blev det saa 
stille, at hun hørte Dryppet uden for af Tagrenden. 

Da hun siden kom op paa Loftet med Klædeskurvene og 
Praasen i Haanden, troede hun først, han igen stod der og lurede 
og grundede. Men saa fik hun sé, hvordan det havde sig, — og 
da var det, de hørte Skriget nedover alle Trapperne. 

Ja, saa forklarede Stina den samme Aften. 

Dagen efter vidste hun imidlertid nøjagtig at berette om, 

hvorledes hun havde funttet ham med Ryggen mod Bjælken død 
af Slag . . . 

— Og i Dag havde der været Gravøl paa Borg, et ordent- 
ligt Gravøl! Det vil sige slet ikke noget overdaadigt flot, hvor 
det bugnede af Retter og flommede med Vin — saadan, som man 
for øvrigt ellers kunde ventet det i Fossegaardsfamilien. Men 
tvært imod hellere et ordentligt i Betydningen pænt og passende, 
næsten henimod nøgternt. 

Det var en stille, lavmælt, højtidelig Begravelse med én for 
én Skaaler udbragte af Mads Foss for Avtoriteterne : Præsten, 
Fogden og Sorenskriveren. 

At gamle Foss saa' noget medtaget bleg ud efter Syg- 
dommen, gjorde ham kim vakker og værdig; han rørte næsten 
ikke ved det stærke mere end, saa vidt Skaalerne krævede. 

Sønnen, Grossereren nede fra Kystbyen, takkede paa sin 
Søsters Vegne i velvalgte Udtryk de mange udenbygds, som havde 
vist Huset den Ære. 

Noget, som havde tynget Luften , var ved fælleds Venners 
Konduite lykkelig ryddet af Vejen. Bastian Borg skulde be- 
graves i indviet Jord! Der var endog demonstrationsvis bestilt 
fra Hovedstaden et Jærngitter med forgyldte Knopper. 

Det var en officiel Hemmelighed, som man her stod om, 
tavse og velforseglede. Og hver, som vilde regne sig i nogen 
Sammenhæng med »the upper« i Egnen, følte Æren af at være 
med i dette Fossegaardsfamiliens Privatisimum, og at han havde 
at bidrage sit til at kremte og støtte det. 

Alle naturligvis — undtagen gamle Tolderen paa Furusæt, 
som altid gik der med Luggen strittende op ad Nakken og gren 
imod Strømmen. Han paastod uden Sky, at det var Selvmord, 
og at Stina Stuepige — og flere end hun! — var underkøbte. 
Der nyttede intet Gitter om det, for alle saa' gennem Sprink- 
lerne. . . . 

Men hvem brød sig om en slig ansvarsløs Kæft! — 
Enken var vakker i sin sorte uldne Dragt, det lod sig ikke 
nægte, de Glimt af hende, de selskabelig udvalgte fik, — saadan 
hyggelig, lun ung Kone med den ranke Vækst og de graa talende 
Øjne under tykke sorte Bryn. Det ellers saa livlige og letbevæge- 
lige Ansigt var i Dag saa stilfærdig nedslagent. Det var en Kone 
med Takt, Marianne Borg; — og skulde no<*en paa Fossegaard 
mangle det? . . . 

48* 

Ja, hvem skulde hun nu have, — Marianne Borg? Eller 
rettere, hvem vilde hun tage? 

Det var det stille, dybt i Forundringen og Formodningen 
'tilbagetrængte Spørgsmaal , som svævede om i den bedrøvede 
Luft over Kisten og Granbaret nede paa Borg og alt der var 
begyndt at hviskes og blinkes mellem to og to af de røde An- 
sigter henne ved Kransekagen og Portvins- og Maderaglassene. 

Og bag efter, man gik vinøre omkring i Værelserne, havde 
man alt et helt Sæt af Kombinationer i Stand, — mærkelig nok 
•uagtet hendes kun fire og tyve Aar alle sammen med temmelig 
middelaldrende, endog tilaarskomne Mænd, naturligvis af Egnens 
første. 

Hvorfor det heller skulde være med Enkemænd og ældre end 
med Sønnerne, kom der ingen Rede for; det lod kun til at frem- 
gaa af et Slags Fælledsinstinkt. Hun var saa forstandig og kose- 
lig at tale med. Saadan leende halv dulgt, snurrede hun, naar 
hun vilde, baade Hode og Hjærte rundt paa en gammel Kavaller, 
og det var sandelig ikke for den gamle envise Ulk af en Skippers 
Skyld, at baade den ene og den anden af Omegnens graahaarede 
og skaldede Koryfæer saa flittig havde taget op paa Borg! 



Vaarluften og Søndenvejret havde taget alvorlig paa Føret 
Det laa godtsom blot med en Strime af Sne og Is i den ene 
Side af Vejen, saa Slædemejen gik bar i Sandet, og det gnurede 
og uléde lange Stykker. 

I Bredslæden med den store brune for, de med sort om- 
vundne Dombjælder og Bjørneskindsfælden kørte Mads Foss paa 
Fossegaard. Ved Siden af ham sad hans Datter Marianne med 
et tæt sort Slør for Ansigtet. Hun havde uvægerlig staat paa 
at komme hjem fra Borg straks. 

Hesten havde trukket med uformindsket Fart over halv- 
anden Mil, og mange Ord var der ikke vekslet mellem dem under 
Vejs. Hun forstod, at han var tilfreds med at faa hende hjem 
igen, det passede jo ogsaa saa for ham i alle Maader i det store 
Hus . . . 

Hun skimtede fra Siden i sin Far's Ansigt. Haaret og 
hans korte Kindskæg var sølvhvidt nu; det saa' saa godmodig og 
jovialt ud. 

Hun havde altid syntes, det var saa strængt, da hun var 
Barn, haft saadan Angst for det . . . Den var gaat bort mere 
og mere i Opvæksten, efterhaanden, som hun lærte sig til at oed- 
gaa og besnakke det . . . En Del af Kulisseroe faldt, den Gang 
han bad og tryglede og saa til Slut tvang hende over til Borg . . . 

Hun gøs over den mørke, bitre Ubøjelighed, som kunde 
komme op i ham; — den havde sat sit Mærke i alle Børnene ... 

Hans Ansigt kom just for hendes Erindring, tydeligt som i 
en Vision, kraftigt, sorthaaret, rødt ophidset, — hun var liden 
da! . . . den Gang Mo'r saa med ét havde sendt Anne Barnepige 
paa Porten. Han gik endnu med Rejsehuen paa, som han var 
kommen lige fra Hovedstadsmarkedet, og ravede og tordnede og 
slog Huen i Testellet. Mo'r fik Krampe inde i Stuen, og vi blev 
skydset oven paa; — og stakkars Bror Henrik rasede og spændte 
med Hælene i Sovekammerdøren . . . 



— Saa sad hun bag Sløret de to Mile som i Drømme ved 
alt det, som saa pludselig var overgaat hende. 

Og hun kørte fort i Tankerne, fortere og fortere . . . undaf 
noget, som bestandig jog efter og vilde mæide sig, og som ogsaa 
et Øjeblik indhentede hende . . . 

Tankerne kørte fra det igen. Det var noget helt nyt, hun 
nu skulde ind i — fra Gaarden og Stellet og — Ægteskabet 
der . . . Det var, som hun pludselig var sluppet ud af en Grav- 
kælder; hun havde virkelig et Øjeblik tænkt, at hun skulde være 
med ham did ogsaa! 

Og nu var hun kommet slig fra det! . . . 

Hun hadede at tænke paa alt der, — Kørene, Hestene, 
Værelserne, Folkene. Faderen og Skifteretten fik styre med 
Gaarden og det økonomiske. . . 

Hun skulde igen gaa som Datter hjemme, — notabene nu 
som en Datter, der ejede noget selv. . . 

— Den samme Sneskavl, som man maatte vare sig for, 
laa endnu altid i Svingen op til Fossegaardsgrinden der hjemme 
med Kanten af Sneplogen kørt langt ind i sig, kun lidt højere 
eller lavere, eftersom Vinteren var. Den voldtes af de to atten- 
toms Stokke, som stak Enderne ud tvært over hverandre ved 
Grøften som en Gaardshilsen og stiltiende Reklame om Fosse- 
gaardsskogen , hvad enten de nu vidnede sandt eller løj ... 
Sandhed havde det nu vel været en Gang, — hun havde aldrig 

tænkt over det før, — kanske i den Tid, da de tog ud de to 
gamle, sprukne, vældige Portstolper med Kuglerne paa, som 
stod paa hver sin Side af Grinden. Men en Mærkeøkse vilde 
gaat af Skaftet af Forbløffelse, om den traf paa den Slags Dimen- 
sioner nu . . . 

Her var maaget ny, ren, lys Sne ud over Vejen, saa Slæden 
fik en pludselig Lettelsens Fart, idet den slugtes af Portgabet og 
forsvandt ind over Lindealleen op mod Trappen paa Fossegaard. 

Bygningens vældige Teglstensskraaning med alle Kvist- 
karnapperne i syntes en hél Etage forvandlet til bare Tag over 
en Mængde smaarudede Vindusfag i to Rader hen efter Længden. 

Med den underlige lille By af store og smaa Udhuse, som 
stod sammen, gamle og ny, .den lange røde Laave og Staburet 
med den egne svære Madklokke gjorde Stedet trods sin Gammel- 
dagshed et herremæssigt Indtryk. Det laa tronende mellem vidt- 
strakte Gærdesgaarde, der i Vaartøen rablede sine sorte Streger 
hen over de hvide Marker. Her var Hlisrum nok baade for 
Hester og Køretøjer! 

Oppe paa Fjældknarten stod det gamle Udsigtstaarn, hvor- 
fra man kunde sé ud til Fjorden og i de øverste Ræer paa Skib- 
ene mellem Holmene nede ved Kystbyen. 

Neden fra tordnede Fossen og Møllebruget , og længere 
henne stak det forfaldne Teglværk sit graamosede Tag op af 
Bakken . . . 

Hjemmet laa foran hende, som det kunde været rigtig 
længe, — Aar — siden hun havde været der . . . 

Erindringer gennem alle Værelser . . . Kunde de fortælle 
Døre og Vægge! 

Det var begge de vakre Værelser inden for Sørsalen, 
Marianne fik, de, som vendte ud ipnod den vidtløftige park- 
lignende Frugthave med Lysthusene og alle Ribs- og Stikkelsbær- 
gangene, Bjerkelunden og de forgrode Græsbænke og Anlæg. 

Neden for laa en féd, sumpig Strækning med et hist og 
her opdukkende Krat, hvor Morgen- og Aftentaagen altid lagde 
sig — om Sommeren let dunstagtig, oin Høsten som en tæt hvid 
Stribe langs Marken. 

Det var en med Grønske næsten helt overvokset Dara. Det 
skimlede grønne Havegærde gik tvært over d< t nederste af den, 
hvor alle de fede Vandplanter stod og trykkede sig sammen. Af 
og til kunde en stille Lurer overkomme at høre et dæmpet Plask, 

— en gulbuget Karuds, som snappede en Flue' eller et Froske- 
embryo i nogen Skikkelse . . . 

Ellers laa Dammen lang, smal og tavs, næsten igengroet 
og gemte sin Tilværelse under Græstørven, der varmede den om 
Vinteren, medens Taagen lagde sig som Uld over den om Høsten, 

— til Isen kom, da Karudserne stod med Hovederne sammen i 
Dyndet midt nede paa Dybet, hvor det aldrig naade til at bund- 
fryse, eller tyde til mørke, hemmelighedsfulde Lunheder langt ind 
under Myrvolden. 

Fossegaard var i sin Tid berømt for sine store, fede Ka- 
rudser. Der gik dot Sagn, at de skrev sig fra en dansk Foged 
og Justitsraad, som en Gang i forrige Aarhundrede ejede Fosse- 
gaard med til- og underliggende Ejendomme .hele Elvedraget 
opover. 

Faktum var imidlertid, at de nu var blevet saa besværlige 
at faa fat paa! 

Forklaringen laa kanske i, at Karudser, som har staat to 
hundrede Vintre, Hoved mod Hoved og Øje mod Øje, sammen 
og grundet paa de Ting, som er oven over dem, ogsaa kan blive 
kloge og erfarne. 

Om deres Hjærner efter en darwinistisk Begrebsdannelse 
kunde have udviklet sin stumme Undren til et Slags, om end 
kun dunkelt bevidste, Ideer eller en anelsesfuld Spekulation om, 
hvad der kunde vente dem, naar det mystiske i Skikkelse af en 
Haav med Sækkenet dukkede ned og hævede enkelte sprællende 
op i den højere Sfære, — skal lades staa hen. Men sikkert og 
vist var det, at deres gløgge Øjne holdt Udkig med Buske- 
krattet og Havegærdet, og at den mindste mistænkelige Skygge, 
som bevægede sig der, var Signalet til en almindelig sky For- 
stikken langt ind under Græstørven; — man kunde komme 
med eller uden Haav eller slæbe den efter sig saa listig, 
man vilde. 

Den tilsegne Karudsdam laa der som et dunkelt Øje paa, 
hvad der bevægede sig Slægt efter Slægt . . . 

Den havde været uroet af smaa Gutter og Piger, som 
kastede Vedkubber i den — plask til Forskrækkelse! — og rodede 
og gravede ned i den med Grene og sejlede med Barkeskibe; — 
den blev altid fri for dem, naar Madklokken ringede . . . 

Det gamle, grønbrillede Øje havde skimtet unge Piger i 
hvide Balkjoler, som bevægede sig i det fri under Bryllupper og 

Fester i Sommertiden og dansede oven for paa Plænen, sét 
Træerne om Kvældene illuminerede med Begfakler og derunder 
alle Haande ravende og lallende Skikkelser . . . havde vel og i 
Tidens Løb sét et og andet blegt, forstyrret Ansigt staa og stirre 
ned — saa en Mands, saa en Kvindes, — som det vilde finde 
ud, hvor dyb den var der under Grønsken. Mads Foss's Bedste- 
fad, Kommerceraaden og Skibsrederen John Foss, da han maatte 
opgive sit Bo, gik der længe en Eftermiddag med Armene over- 
kors og grundede paa de Karudser! 

Det var da, alle Ejendommene ned mod Sjøsiden kom 
over i fremmed Haand . . . Men ogsaa da, Møllebruget blev 
bygget, som durede og rystede saa Dag og Nat der nede fra og 
tjænte Penge til Fossegaard som det eneste Aargangsfald viden 
om . . . helt til Processen kom paa om Damretten, som tabtes. 
Da blev det stilt, og Duren standsede lange Tider paa Aaret . . . 

At Haaven nu til Dags sjældnere gjorde sine herjendeGreb 
ned i Dammen end i tidligere Dage, turde ogsaa have sin For- 
klaring i, at Mads Foss selv aldrig vilde spise Karudser. Grunden, 
— at en Husjomfru i hans Far's, Krigskommissærens, Tid var 
forsvundet og fundet igen der ud paa Vaaren, — fandt han ikke 
for godt at rykke ud med. 

De gamle Karudser kunde have adskillige Ting fra gammel 
Tid af at grunde og ruge over der i Slammet . . 

Men lad os ikke rive op Tørven! 

De værste Hjemsøgelser, der fra Alders Tid var overgaat 
de gamle brave Karudser, var dog alle de farlige, hvasse Flaske- 
skaar og skarpe, kantede Buteljestumper, som Aar efter Aar nu i 
Sommerferierne blev kastet ned i den. 

Medens de voksne gastererede i Hovedbygningen, holdt 
Husets to Sønner deres eget Leven i det nederste Lysthus, det af 
Træ med Muren under. Brødrene havde Kammerater fra Skolen 
med sig hjem i Besøg, stjal Vinflasker i Kælderen og begrov 
dem — efter klink, klink mod Muren, — omhyggelig i Karuds- 
dammen, hvor de endnu laa med Spidser op af Dyndet og flæng- 
ede og rev og skar. 

Formanden for dem var den samme lange, lyshaarede 
Plageaand af en Gut, — Johnny, Lorden til Fossegaard, som han 
kaldtes — Husets ældste Søn, — der saa hændig havde gjort 
Opdagelsen at bringe tomme Flasker ud af Verden. Og den 

næstældste, Henrik, han med den mørke Lug, som forstod at 
jage Haaven saa langt ind under Tørven, fulgte trolig Eksemplet! 

Det var nu til Sommeren otte Aar, siden de havde faat 
den sidste Portion over sig, — til Dels knusende smaat, saa en 
Karuds kunde faa Glasfliser i Øjnene. Der var hylt og skreget 
og sunget i Kor den hele Kvæld i Lysthuset, og saa var de, seks 
Stykker i Rad, draget ravende og skraalende af Sted . . . 

Noget henimod saa langt vidste Karudserne. 

Men Mads Foss fik i Dagene efter Besked paa det mere! 

Hans næstældste syttenaarige, der snart skulde blive Stu- 
dent, havde om Natten brudt ind i et Vinlager nede i Ladestedet 
og langet ud Flasker til sine Kammerater, — to Styrmænd og 
nogle Sjøfolk fra et fremmed Skib, han var kommet sammen 
med. Og da der blev Tale om at arresteres, havde de brugt Vold 
imod Vægteren og dukket Politibetjænten flere Gange uden for 
Bryggen. 

Det var først et Par Maaneder efter, de fik et Brev fra 
ham fra Håvre. Hm agtede at sé sig om i Verden . . . vilde 
ikke være Familienavnet til Skam der hjemme . . 

Det var et Slag lige i Mads Foss's stolte Hjærte! 

Han vilde siden aldrig høre ham nævne .... havde ikke 
mere end én Søn, — John — den ældste. 

Proverbe af Herman Bang. 



Personerne : 

Vilhelm Tofte. 
Elna Holmer. 
Etatsraadinden. 

Elegant Dagligstue hos Holmers. Aften. Tændt Lampe. Skærme. Foran 
Kaminen paa Chaiselonguen Elna. Hun syr. Et Øjeblik efter kommer Vil- 
helm frem i Døren. Hat i Haanden; en Bog i den anden. 



Elna (ser ham). 
God Aften, er det Dem? 

Vilhelm (ind). 

Ja — Tjæneren sagde, Fruen ikke var hjemme .... Men 
jeg vilde blot aflevere denne Bog .... Jeg traf Deres Moder i 
Gaar, og hun bad mig, om hun maatte laane den. 

Elna. 

Bevar'es — vi kan vel nok sidde og tale sammen en ti 

Minutters Tid, fordi Mo'er ikke er hjemme Vi er da ikke 

Børn længere. Værsgo' (peger paa Stolen til højre). Mo'er kommer 
vist for Resten snart. . . . Hun er bare henne paa Pladsen — vi 
har jo abonneret om Fredagen, — men hun vilde gaa fra Bal- 
letten 

Vilhelm. 
De har kun én Plads i Aar. 

Elna. 

Ja jeg vilde ærlig talt helst være fri. . . . Nu havde jeg 
siddet i ni Aar i samme Selskab, i samme Loge og set paa de 

samme Skuespillere, — det hele bli'r til sidst saadan en hel 
Familiefest — og jeg brød mig ikke om i Aar igen at sidde at 
se paa, hvor mine Naboersker bliver gamle . . . 

Vilhelm. 

Jeg synes, De er begyndt at tale om Alder . . . 

Elna. 

Tvært imod — jeg er holdt fuldstændig op med at tale om 
den. Jeg sprang min Fødselsdag komplet over i Aar . . til Moders 
store Fortvivlelse, som jo altid tager Lejligheden i Agt til at fejre 
»de lykkelige Begivenhedert med »Lemmemiddaget. Stakkels 
Onkel Jens — i Aar brændte han inde med Talen . . . han har 
saamænd trolig holdt den — 

Vilhelm. 

I ni Aar. 

Elna. 

Nej — i ti — siden min Konfirmation. . . Han ændrede 
bare et Par Ord i Tidernes Løb .... Vaarblomsterne blev til 
Roser. . . Jeg husker godt, da Onkel Jens »changeredec Aarstid; 
det var for Resten tidligt — det var, da jeg fyldte nitten Aar. 

Vilhelm. 

Det var den første Fødselsdag, jeg var her i Huset. 

Elna. 

Ja — jeg husker det. 

Vilhelm. 
Og det er virkelig fem Aar siden. . . 

Elna. 

Ja — seks — imellem Venner. Det er seks Aar siden, 
naar man ikke springer min sidste Fødselsdag over. . . . Hvad 
nyt ellers, Hr. Tofte — efter at vi har faaet Landsted i Hellebæk, 
lever jeg hele Sommeren uden for Verden? Der maa jo være 
en hel Hoben Skandaler passeret .... 

Vi Ih e lim. 

Jeg ved ikke. . . Man siger, De er blevet forlovet? 

Elna. 

Saa? Igen? — Med hvem? Er det med Dem? 
Vilhelm. 

Nej, jeg er ikke saa lykkelig. — Med Deres Halvfætter. 

Elna. 

Hm. Ja — Folk er utaalmoåig efter »at føa det gode Hns 
at kommé i« . . Og den store Kapital fornuftig anbragt. Himlen 
véd, hvem man ikke er faldet paa at forlove mig med i de 
sidste ni Aar. 

Vilhelm. 

Selv med mig. 

Ehna. 

Ja — saa vidt jeg ved, har De deltaget i Fugleskydningen. 
Bøssen gaar jo fra Haand til Haand i Foreningen .... jeg er 
Fuglen. (Pavse). 

Vilhelm. 
Det har været en dejlig Sommer. 

Elna. 

Ja . . . dejlig. Men jeg véd ikke, jeg synes jeg har følt 
det mindre end jeg plejer. Efterhaanden synes jeg, bliver det 
saadan en Vane at Aarstid følger paa Aarstid, og man føler 
ikke mere som i gamle Dage hver Aarstid for sig — saadan med 
sit Liv — i alt Fald gaar det mig saadan. . . . 

Vilhelm. 

De er ogsaa taget tidligere ind, end De plejer. . . 
Elna. 

Ja. 

Vilhelm. 

Før sværmede De netop for Efteraaret. . . 

Elna. 

Ja — men jeg hader Galoscher — og i Fjor blev jeg for- 
kølet, fordi jeg gik uden i alt det tugtige Løv. . . . Jeg holder 
mest af de rigtig hede Dage, naar alting smelter, og man saa 
kan ligge ganske lad og bages i sin Hængekøje. . . 

Vilhelm. 

Hvor det er østerlandsk. Jeg har bevaret min Kærlighed 
til Efteraaret. 

Elna. 

De er nu ogsaa saa trofast, Tofte. 

Vilhelm. 

Tak Disse milde Efteraarsdage, klare og mangefarvede, 

og saa det, at man véd, at det hele er et kort Bedrag. . . 

Elna. 

Har De set, vi har faaet helt nyt Betræk her i Stuen? . . 
Vilhelm. 

Ja, jeg saa' det straks . . . Det er det østerlandske, som 
gaar igen. 

Elna. 

Oprigtig talt nej. . . Men saadan er nu Moden. 
Vilhelm. 

Og Skærme over alle Lamper? 

Elna. 

Ja, det er af Hensyn til min Alder. 

Vilhelm. 

Den Skærm er meget smuk. . . . Det er tørrede Blomster 
— hva\ . . 

Elna. 

Ja, ikke sandt? den er ganske net — og den har sin 
Historie. 

Vilhelm. 

Ja saa. 

Elna. 

Dem kan jeg jo gærne fortælle det, skønt det ellers er en 
Hemmelighed. Det er hele min Historie. . . . 

Vilhelm. 

I tørrede Blomster? 

Elna. 

Ja. 

Vilhelm. 

Det er ganske — bizart at skrive sin Historie paa en Lampe- 
skærm. 

Elna. 

Hm — jeg lavede den i Sommer . . Og nu tiltaler det mig — 
saadan uden at nogen aner dot, at ha'e alle mit Livs Hemme- 
ligheder udstillet (smiler) i det klareste Lys, — være sammen med 
dem, ene, mens der tit sidder saa mange maabende Mennesker 
rundt om ... . 

Saa sidder jeg og nikker til Lampeskærmen. 

Vilhelm (rører ved Skærmen). 
Ja det er virkelig meget interessant (drejer Skærmen. Pavse). 

Elna. 

Meget interessant (rejser sig). . . . 

Dér ser De — den helt visne Rose? — det er Mindet om 
min første Svaghed. Det var en Dragonlieutenant — ja, jeg maa 
rødme ved at tilstaa det — men jeg var ogsaa ung den Gang, 
det var, da jeg gik til Præsten, (sætter sig). 

Pavse. 

Elna. 

De sidder nok og ser etter Dem selv, — hvad? 
Vilhelm. 

Jeg nægter det ikke. (De staa begge op). 

Elna (drejer). 
Dér — dér er De. Den Fuchsia. 

Vilhelm. 

Ja — saa .... en Fuchsia .... Ja jeg maa tilstaa, jeg 
erindrer ikke. 

Elna. 

Nej, det kan jeg godt forstaa. . . Det er ogsaa en meget 
ubetydelig Historie. 

Vilhelm. 

Naturligvis. 

Elna. 

De havde en Gang sagt, at de aldrig vilde bære andet end 

Violer i Deres Knaphul, fordi det var min Blomst Da De 

saa første Gang glemte Deres Løfte — det var mod Slutningen 
af Sæsonen, — bad jeg Dem forære mig den Fuchsia, som klædte 
Dem saa fortræffeligt. 

Og saa tørrede jeg den. 

Vilhelm. 

Ja — det var virkelig en meget ubetydelig Historie. 

(sætter sig). 

(Pavse). 

Vilhelm. 
Men Fuchsien er ikke ene i Feltet. 

Elna. 

Nej, de andre Blomster er Violer, (roligt). Jeg bad paa 
samme Bal ogsaa Fætter Holger om hans Buket. 

Vilhelm. 

Aa. 

Hvorfor vil De gifte Dem med Deres Fætter, Frøken Holmer? 
(Pavse). De trænger jo ikke til at lægge hans halve Million til 
Deres halve Million. 

Elna. 

Bedste Hr. Tofte — jeg finder . . . 

Viljhelm. 

Og over for mig kan De ikke paastaa, at De elsker ham; 
Deres Fætter har aldrig været andet end et Skærmbræt. 

Elna. 

Tofte. 

Vilhelm. 

Jeg skal fortælle Dem , hvorledes det er gaaet til. Eller 
tror De ikke, jeg véd det ? Deres Fætter . . var til en Begyndelse 
Deres Fætter. Ham kunde De være sammen med, naar Konveni- 
ensen holdt Dem borte fra den anden, — hans Selskab kunde 
De fylde Tiden ud med, — mens De tænkte paa den anden, — 
ham kunde De endelig — for Deres Fætter, han er ét af den 
Slags Mandfolk, som man ikke rigtig falder paa, er Mænd, — 
ham kunde De, tænkte De, være sammen med, uden at man 
forlovede Dem med ham. . . . 

Elna. 

Ja — saa har jeg jo altsaa taget fejl . . . 

Vilhelm. . 

Ja — netop, fordi han var Dem saa ligegyldig. Han kom 
ind i Deres Liv, fordi han var noget saa neutralt — bare Gærdet, 
som skaffede Lov til, at der inde i Haven kunde gro ubegloet og 
ubefølet — hvad der vilde . . . 

Elna (efter en Pavse). 
Hvor véd De alt det? 

Vilhelm. 
Fordi jeg elsker Dem. 

Elna. 

Hvor mange Gange mon De nu har sagt mig det, Tofte? 
Vilhelm. 

For mange. 

Elna (med et Suk). 

Ja. (let) Den første Gang var den Dag, da Onkel Jens lod 
det Mrøe .Sommer. . . . Jeg husker det godt. Vi dansede efter 
Bordet — og da vi kom fra Salen her ind i denne Stue — her 
ved Døren, — sagde De: »Frøken Holmer. Jeg elsker Dem, c og 
lidt dristigt tog De Kniplingen paa mit Halværme til Side — og 
kyssede mig paa Armen — Hge dér — var det ... . 

Ja, — det var dristigt, men De gjorde det. . . . 

Vilhelm. 
Og De finder det saa morsomt? ... 

Elna. 

Nej — men jeg sidder og tænker paa nu, hvor jeg ser paa 
Dem, at De er ogsaa blevet gammel, Tofte. ... De har ligefrem 
faaet lidt Embonpoint. ... Og saa er det ganske morsomt, at 
det virkelig er den eneste Gang, De har kysset mig i seks Aar, 
— De — som elsker mig. 

Vilhelm. 

Véd De, at jeg nu kunde svare de frygteligste Ting. . . 
Elna. 

Det skal De ikke; det er saamænd ikke Umagen værd. 

(Pavse; hun drejer tankeløst paa Skærmen). 

Vilhelm. 
De gaar til næste Kapitel . . . ? 

Elna. 

Ja — det kan De gærne kalde det. 

Vilhelm. 

Maa jeg spørge, — hvor er Slutningskapitlet? 
Elna. 

Dér. Er det ikke smukt? . . . 

Vilhelm. 

Jeg synes, der er lavet nogle Tal af Græsstraaene. 
Elna. 

Ja, det er der ogsaa. . . 

Vilhelm, 

Den attende i den ottende 84. Det er Deres Fødselsdag? 

Elna. 

Ja — den Fødselsdag, jeg sprang over, og (lavere) — De . . 

Vilhelm. 

Jeg? . . . 

El na (rejser sig, staar støttet til Kaminen). 

Eller rettere — den eneste Fødselsdag, jeg har fejret . . . 
Tofte — jeg har været midt i en Krise .... Ja — De vil ikke 
forstaa det . . . men Ensomheden deroppe og en hel Del andre 
Ting ffiruden har vel hjulpet til at kalde det frem . . . 

Det er forfærdeligt, naar en Kvinde begynder at sige 
til sig selv, at hun ikke mere er ganske ung . . . 

Vilhelm. 

25 Aar. 

Elna. 

Aa — det kommer ikke an paa Aarene alene . . Jeg har 
set den første graa Skygge gaa over mit Ansigt — aa ja — De 
behøvér jo ikke at kalde det Skyggen af Alderen, som kommer -- 
kald det kun høfligt Skyggen af Ungdommen, der flygter . . men 
en Skygge er det. . . . 

(heftigere) De forstaar ikke, hvad det vil sige at føle, at det 
frodigste af Livet er lagt hensigtsløst forbi — at man for 

hver Dag, der gaar, bliver gammel, og — ikke og gaar glip af 

sin Bestemmelse. Manden kan ikke fatte denne Fornemmelse af 
Unyttighed — at alt er tomt og graat. . . . 

Det brød ind over mig den Dag . . . Hele Tomheden af 
det, der er gaaet . . du gode Gud — dette Liv, hvor man rejser 
fra København til Hellebæk og fra Hellebæk til København med 
Middage og Spilletimer og Visiter og tresindstyve Baller i Sæ- 
sonen og saa »flirtation« med Øjnene bag en Vifte og tout le 
reste — og saa det, som kommer, der er skrækkeligere endnu. — 

Det var som en bitter, forstenet Fortvivlelse. . . 

Vilhelm. 

Og alt det, som var »gaaett, kalder De bare »flirtationc. 
Elna. 

Ja kun »flirtationc. 

Vilhelm. 

Ja saa. 

Elna. 

Den Dag, Tofte, gik jeg om i en Stemning saa hjælpeløs 
— at et Haandtryk bragte mig til at græde . . vilde have bragt 

Tilskueren. 1884. tø 

mig til det . . . For mine Venner havde glemt Dagen, — der 
var jo ingen indbudt. . . . 

Jeg var alene, netop den Dag . . . Saa om Eftermiddagen 
kom disse Blomster — fra min Fætter, Det var hans Haand, 
som havde skrevet uden paa Kurven .... Moder stillede de stakkels 
Blomster op paa mit Værelse, . . Og da jeg kom op om Aftenen 
og saa' dem, græd jeg — saadan som jeg oprigtig haaber, man 
kun græder én Gang i sit Liv. . . Jeg vidste, at hele Livet vilde 
være blevet et andet . . om de Blomster havde været en andens 
Gave. 

Vilhelm (sagte). 

Hvis — Elna? 

Elna (roligt). 
Deres. Men De havde glemt. 

Vilhelm. 
Og saa tørrede De disse? 

Elna. 

Ja, til Erindring. 

Vilhelm. 

Men Elna . . Elna . . hvor skal dog et Tilfælde bestemme 
over to Menneskers Skæbne? 

Nogle Blomster, som han sendte. . . Jeg vidste ikke, om 
jeg turde. . . De har selv bedt mig om at undlade .... 

Elna. 

Vil De dermed sige, at De virkelig tænkte paa mig 
den Dag? 

Vilhelm. 

Om jeg tænkte paa Dem? Evaldsen mødte mig paa Gaden 
om Eftermiddagen . . . han sagde i Samtalens Løb: I Dag bliver 
Frøken Holmer myndig — det er hendes Fødselsdag. . . Det fo'r 
som et Lyn igennem mig: det var den attende. 

Elna. 

Saa var det jo rigtig heldigt for mig, at De mødte Evaldsen. 
Vilhelm. 

Ja, han havde tænkt paa »den fornuftige Anbringelsec . . 
Elna. 

Det var altid noget . . . 

Vilhelm. 

Jeg drak til Opvarterens Forbavselse Champagne den Aften 

paa Kaféen. Det var Deres Skaal, Elna — vor De 

var sandelig ikke den eneste, der var bitter den Aften. Jeg 
spurgte ogsaa mig selv, om dette Aar skulde gaa som de andre 
.... om vi skulde tage hinanden til Bords to tre Gange i Sæ- 
sonen, tale med hinanden under et Par Francaiser og hilse hin- 
anden paa Gaden som et Par fremmede, — jeg tænkte paa, hvor 
mange Aar vi endnu skulde blive ved .... 

Elna. 

At tale om Kærlighed. Ja — De havde Ret . . . 
Ja — hvor har vi sagt mange gode Ting om Kærlighed 
i disse seks Aar. 

Vilhelm. 

Sagt gode Ting. 

Elna. 

Ja — det er netop det, vi har. Véd De hvad — det slog mig 
forleden Dag, da jeg stod her igen efter at have været borte saa 
længe; alting her i Stuerne er i Grunden stillet op ligesom Møb- 
lerne i et Proverbe: Saadan noget afskyeligt udvendigt, utaaleligt 
som et Proverbe; hvor man beføler alting og ikke griber noget... 
og taler om de helligste Ting. Se blot: Kaminen, Chaiselonguen 
her og den Stol, hvor De sidder; det hele er et rigtigt Proverbe- 
interiør. Og Rammen har passet godt. Det har saadan i al 
Tarvelighed — været smaa Proverber, vi har spillet med hin- 
anden, om og om igen. 

Vilhelm. 

Hvad er det dog, De siger? Elna, hvordan er det, De 
taler? Spillet? Ja — der er hundrede Minder i dette Rum, men 
jeg spillede dem ikke . . . Husker De den Gang — ved Middagen 
efter Bordet — Deres Moder sad sammen med et Par Herrer der 
henne paa Sofaen, og vi to talte sagte; og i en pludselig Pavse der 
henne i Gruppen hørte Deres Moder mig sige: »Og hvorfor kan 
vi ikke blive lykkelige?« — og hun greb Sætningen og spurgte, 
hvorom vi talte, og jog sagde: »Vi talte om Lykken — om at 
naa Lykken«. . . 

Og Konversationen blev almindelig, og den traadte flad 
baade Lykke og Ægteskab og, hvad véd jeg. . . Men vi sad og 
smuglede vore hemmelige Tanker uset om Bord i Trivialiteternes 

Baade — og vi mødtes i hundrede Underforstaaelser 

Husker De? 

Elna. 

Ja — jeg husker — vi talte længe. 

Vilhelm, 

Talte. — Var det for Dem da kun Ord? Jeg gik hjem 
med min Hjærne i Brand og havde kun én Tanke: Dem. 

Og Elna — husker De en anden Gang? — en Nytaarsaften 
— Deres Moder gik ud til Folkene, og vi blev alene .... Her 
stod vi just, her ved Kaminen, — De saa tæt op til mig, at vor 
Aande mødtes, og jeg kunde føle Deres Hjærtes Slag ... Saa 
sagde jeg: »Hvad skal nu dette Aar bringe?« 

Elna. 

Ja jeg husker: det bragte intet. 

Vilhelm. 

Elna — Elna. Og sidst — nu inden De rejste, da De var paa 
Bal.. . De havde lét, vi havde talt over Bordet.. ..Og den Gang, 
da Værtens Skaal blev drukket, fivori der var Tale om Hjemmets 
Lykke og om den Kærlighed, der varer og som sejrer, da løftede 
De Deres Glas og saa' paa mig — og vi drak sammen midt i 
Vrimlen. — Var det »flirtation« ? 

Og da Vognen kom, og jeg hjalp Kaaben om Dem, og De 
steg ind, og vi dvælede Blik i Blik med Læberne saa nær . . . . 

Elna. 

At De kunde have røvet et Kys — ja, Tofte, og De 
gjorde det ikke .... Ja — jeg husker det. 

Vilhelm. 
Det gjorde maaske han? 

Elna. 

Tofte — vi behøver vel ikke at fornærme hinanden. - 
Har to Mennesker da aldrig Lov til at tale ud med hinanden — 
Kan de da aldrig sige deres lønligste Tanker, den ene til den 
anden?... Eller kan De ikke forstaa, at hvis De elskede mig, — 
saa havde vore Læber den Gang ikke været nær ... vi havde 
forglemt os i tusend Kys. . . Jeg véd det, jeg skælvede, fordi De 
var mig nær. ... 

Og Deres Stemmr skælved«', da Do sagde: »Lev vel — 
Frøken Elna — lev vel.« 

(Stilhed). 
Elna (vendt mod Spejlet). 

Ser De da ikke, hvor jeg er blevet gammel. 
Vilhelm. 

Elna — De har aldrig været smukkere. 

Elna. 

Det er ikke sandt. De mener det ikke. Jeg saa\ det gav 
et Sæt i Dem, da De kom ind. ... De tænkte det før, mens De 
sad her — jeg saa' det 

Ja, jeg er ikke mere ung — se kun (lofter Kandelabren). Men 
derfor skal det ogsaa være nok. Totte! De skal og maa forlade 
mit Liv. 

Vilhelm. 
Elna — hvor kan De? 

Elna (smiler vemodigt). 
Kan (betragter ham) kan det? 

Vilhelm (hedt). 

Hvorfor siger De, De er gammel — Elna — De er skøn 

Hvordan kan De sige, vi ikke elsker jeg elsker Dem — — 

(kysser hende pludselig)., 
Elna (bort). 

Tofte — det er næsten en Fornærmelse. 

Vilhelm (bliver ved). 

Elna. 

Elna (overvunden, med el Smil). 

Tofte — Vilhelm — det er næsten en Fornærmelse. 

Vilhelm. 
Hvorfor har vi dog ikke lait for? 

Elna sin iler). 

Talt? 

Vilhelm (bi). 

Elna! 

Elna. 

Aa — der er Mo'er .... 

Etatsraadinden (kommer). 
Elna. 

Mo'er . . . Tofte og jeg 

Etatsraadinden. 
Gudskelov (tager deres Hænder). Véd I hvad, — det eneste, 
der undrer mig, er, at det ikke er sket for længe siden. 

Vilhelm. 

Nej — Elna siger — jeg har brugt for mange Ord. 

Elna (holder ham for Munden 
Vilhelm dog — (gaar over til Lampen). 

Etatsraadinden. 
Hvad gør du dog — Elna? 

Elna. 

(tager Skærmen af). 
Aa — jeg ta'er bare Skærmen af Lampen (hun stikker de to 
Felter itu og ser gennem Skærmen paa Tofte) — for at sé, hvor Tofte 
er lykkelig! 

(Tæppet falder). 



Anm. Angaaende Retten til Opførelse henvende man sig til C. F. Hansen: 
Frederiksbergallée 16. 

Til J. C. Schiødtes Livshistorie og Karakteristik. 



Da Zoologen J. C. Schiødte døde i Foraaret, var det 
vistnok en udbredt, af mange delt Følelse, at en af vort Folks 
første Mænd, en Arbejdskraft næsten- uden Lige, et uerstatteligt 
Skarpsyn og Klarsyn var taget bort fra os, og den første Smerte 
herover fik et smukt og fuldt Udtryk i Schandorphs her i 
»Tilskueren« fremkomne lige saa dybt følte som fint karakter- 
iserende Digt. Men Æmnet er ikke udtømt hermed eller med 
de foreløbige Karakteristiker af den udmærkede Videnskabsmand, 
som forskellige Blade og Tidsskrifter bragte i Tiden nærmest efter 
hans Død. Det vil være en smuk Gave til den danske Literatur 
og det danske Folk, om en af dem, der have staaet den afdøde 
nær og med fuld Sagkundskab kan tale om hans store Arbejder, 
efter mundtlige og skriftlige Kilder vil tegne et gennemført Bil- 
lede af denne mærkelige Personlighed, og efter hvad jeg hører, 
er der ogsaa Udsigt til, at en af Schiødtes mest udmærkede Di- 
sciple vil optage denne taknemmelige Opgave. Det kunde derfor 
synes overflødigt, at jeg i de følgende Linjer meddeler nogle 
smaa Erindringer om Schiødte og nogle spredte Bidrag til en 
Karakteristik af ham. Men jeg har rettet mig efter en Opfordring 
fra dette Tidsskrifts højtærede Udgiver, som har ment, at dets 
Læsere netop nu ville sætte Pris paa nogle faktiske Meddelelser 
fra en af Schiødtes mangeaarige Venner, der kunde danne som 
et Supplement eller en Kommentar til Schandorphs Digt og 
maaske redde et eller andet Træk, der fortjænte at bevares. Jeg 
skriver disse Erindringer paa en Rejse under mangehaande Af- 
brydelser og forstyrrende Paavirkninger, og maa derfor i endnu 
højere Grad end ellers ønske mig velvillige og overbærende 
Læsere. 



Digitized by Google 



762 



Til J. G. Schiødtes Livshistorie og Karakteristik. 



Mit Bekendtskab med Schiødte stammer fra min Mor- 
broder, Fabrikejer Christian Drewsens Hus, og gaar tilbage til 
min tidligste Barndom. Med Drewsen var Schiødte bleven be- 
kendt ved et rent Tilfælde. Det var i Aaret 1832, da Schiødte 
endnu kun var 17 Aar gammel og forberedte sig paa at tage 
Eksamen artium ved Borgerdydskolen paa Kristianshavn , at det 
unge Menneske en Dag var ude at samle Insekter paa en Mark i 
Nærheden af Strandmøllen. Han var kun tarvelig udrustet med 
entomologiske Kundskaber, og hvor mangelfuldt han var forsynet 
med de nødvendige Apparater til Indsamlingen af denne Viden- 
skabs fine og urolige Stof, fremgaar tydeligt deraf, at han gemte 
Udbyttet af sin Fangst i et gammelt Bestik, som han havde med. 
Da saa' han en yngre Mand, der aabenbart ogsaa var natur- 
historisk Samler, og, idet han haabede at træffe en Deltager i 
det den Gang saa lidet dyrkede entomologiske Studium, henvendte 
han de Ord til den fremmede: Maa jeg spørge, samler De 
Planter? — Nej, jeg samler Insekter, var Drewsens Svar. — Gudske- 
lov, udbrød da Schiødte, for det gør jeg ogsaa. Efter Indbydelse 
fulgte Schiødte nu sin Kollega til hans Hjem paa Skodsborg, saa' 
hans Samlinger og lærte de første Begyndelsesgrunde af den 
entomologiske Videnskabs Teknik. Det var ikke et flygtigt Bekendt- 
skab, der her blev sluttet mellem de to Mænd, men et Venskab, 
der varede uforstyrret gennem 52 Aar, og som har haft saa stor 
Betydning for Schiødtes hele Liv, at jeg vil tillade mig at 
dvæle lidt udførligere ved det Hus, som et heldigt Tilfælde 
saaledes havde aabnet for den unge Naturforsker. Christian 
Drewsen, født 1799, var den ældste Søn af den bekendte Papir- 
fabrikant, Landøkonom og Politiker Johan Christian Drewsen. 
Allerede i en temmelig ung Alder maatte han paa Grund af 
Faderens stærke Deltagelse i det offentlige Liv overtage Ledelsen 
af den store Papirfabrik, der igennem adskillige Slægtled havde 
tilhørt Familien Drewsen, og som den Gang forsynede den danske 
Boghandel med Størsteparten af det Papir, som den forbrugte, 
og det er denne Mands stille og bramfri Virksomhed, hans Sand- 
druhed og Ærlighed, der har holdt den store Forretning oppe, 
medens den * yngre Broder Michael Drewsen , Silkeborgfabrikens 
Grundlægger, der i Mængdens Øjne var den betydeligere af dem, 
og ved Regeringens Naadesbevisninger udpegedes som en af vore 
højtfortjænte Mænd, ved sin Tilbøjelighed for Humbug og ydre 
Glans, ved sin stundesløse Uro og Mangel paa ædruelig, for- 



Digitized by Google 



Til J. C. Schiødtes Livshistorie og Karakteristik. 



7G3 



retningsmæssig Opfattelse af Forholdene væsentlig kun tærede paa 
Firmaets Marv. Den ældre Broder havde fra sin tidligste Ung- 
dom haft en overvejende Interesse for Naturhistorien, hans store 
Ønske havde været at berejse de tropiske Lande; han var en 
udmærket Kender af vor Fuglefauna. Gift i en ung Alder havde 
han maattet opgive sine ornitologiske Samlinger, hvortil der ikke 
længer var Plads i hans beskedne Bolig; men han havde fundet 
Erstatning i Entomologien og var allerede begyndt paa at danne 
den fortrinlige Samling af indenlandske og eksotiske Insekter, som 
han paa sine gamle Dage, efter at hans Syn er svækket, har 
skænket til det naturhistoriske Museum, hvor det nu i Forening 
med Schiødtes og hans Disciples Indsamlinger og nogle andre 
Privatsamlinger danner en af vore nationale Skatte, som frem- 
mede prise os for. Det Drewsenske Hus, hvor Schiødte nu baade 
Sommer og Vinter var en stadig Gæst (gærne fra Lørdag Aften 
til Mandag Morgen), besad en "ganske ejendommelig og ufor- 
glemmelig Ynde. Skodsborg eller (som det den Gang kaldtes) 
Skovsborg var paa den Tid endnu ikke opdaget af København- 
erne, hvis Udflugter gærne kun naaede til den sydlige Del af 
Dyrehaven. Palæet paa Skodsborg, som senere blev købt og 
udvidet af Frederik den 7de, var den Gang en temmelig beskeden 
Bygning, som om Sommeren beboedes af en fattig og elskværdig 
Prins af Hessen Philipsthal, hvis Rige kun kunde opdages paa 
meget store Kort over Tyskland. Saa kom Drewsens af Kaprifolie- 
ranker dækkede Hus tæt ved Stranden (senere blev det købt af 
Frederik den 7de og omdannet til Kavalerbolig), saa var der 
nogle Arbejderboliger, en primitiv Kro, en senere nedlagt Olje- 
mølle og nogle Haver. Det var hele det daværende Skodsborg. 
Men lige derfra og op til Agershvile strakte sig de høje Bakker 
med deres oprindelige jysk-nordsjællandske Vegetation, og neden 
under dem, ved Siden af den ensomme Strandvej, skvulpede Bølg- 
erne mod den naturlige Kysts Tang- og Stenvold. Ogsaa Dyre- 
havens nordre Halvdel, som ligger inden for den smalle Kyst- 
strimmel, son) jeg her har beskrevet, havde den Gang en ganske 
anden Karakter end nu til Dags. Den blev yderlig sjældent be- 
søgt af Turister og var i lange Tider i den Grad bleven skaanet 
af Øksen, at den næsten i hele sin Udstrækning bar Højskovens 
majestætiske Præg. Dog frembød den ogsaa Afveksling; den 
havde sine stille smaa Skovsøer, sine Enge og Mosedrag, sine 
Bregneholme og Hindbærtykninger, og mod Syd, hvor Højskoven 

gik over i den store Eremitageslette, slyngede sig Mølleaaen gen- 
nem en prægtig Skov af Elletræer mellem og hen over en uende- 
lig Frodighed af Vandplanter for derpaa ved sit Fald at sætte 
Strandmøllens brummende Hollændere i Bevægelse og omsider 
blande sig med Sundets Bølger. Det var den brogede og uende- 
lig varierede Insektverden paa disse den Gang saa uberørte og 
naturfriske Steder, som Drewsen anvendte sin Fritid paa at lære 
at kende, og det var paa disse Enemærker, at han nu førte sin 
unge Lærling omkring, der snart skulde overfløje sin Mester og 
blive en af Videnskabens ledende Mænd, hvis Aands Præg Forsk- 
ningen vil bære i lange Tider. Naar jeg med faa Ord skal 
karakterisere det Drewsenske Hus, vil jeg sige, at det var et 
Hjemsted for Freden og den stille Lykke, et Hus efter Rousseaus 
og St. Pierres Sind, hvor Hovedstadens Pjat og Gøgl og forlorne 
Aandrighed ikke kunde finde Indgang, hvor Tarvelighed, Renhed 
og Sanddruhed herskede, hvQr Menneskene kun vurderedes efter 
hvad de var, ikke efter hvad der var hængt paa dem. Men det 
ejendommeligste Træk ved Christian Drewsens Hjem var den 
levende og aarvaagne naturhistoriske Interesse, der opfyldte ikke 
blot Husfaderen, men ogsaa den venlige, forstandige Husmoder 
og deres tre Smaapiger. Det var en Familie af naturhistoriske Samlere 
og Iagttagere, og, om det end ikke kan nægtes, at Drewsen med 
Hensyn til den finere Undersøgelse af Dyrenes Bygning ikke naaede 
ud over Dilettantismens Standpunkt, saa er der sikkert kun yderst 
faa Entomologer, der har overgaaet ham i Kendskab til Insekt- 
ernes Liv og Forekomst. Saaledes, for blot at anføre et eneste 
Eksempel, var der en lang Tid, hvor de gamle, trøskede Stam- 
mer fra Dyrehaven, naar de bleve borthuggede, henlagdes i Drew- 
sens Klækkehus, og ofte fremgik der af dem Skarer af et eller 
andet sjældent Dyr, som man hidtil kun havde set i enkelte Eks- 
emplarer. Jeg erindrer ogsaa fra min Barndom, hvorledes Drew- 
sen stadig udlagde døde Smaadyr i Skoven for at iagttage de 
aadselgravende Billers mærkværdige Levemaade. Men jeg vender 
tilbage til Hovedæmnet for disse Linjer. 

Schiødte var født 1815. Hans Fader var en forhenværende 
Skibskaptain ; Moderen døde allerede, da han var 9 Aar gammel, 
og den fine og bløde Del af hans Natur, som han synes at have 
haft i Arv efter hende, blev, som det synes, helt trængt tilbage 
af de strænge og barske Omgivelser, hvorunder Drengen maatte 
leve. Det var den mørkeste Side af Livet, Eksistenskampen under 



Digitized by Google 



Til J. C. Schiødtes Livshistorie og Karakteristik. 



765 



daglige Savn og bitre Ydmygelser, som han først blev indviet i. 
Han havde opnaaet en Plads i Borgerdydskolen paa Kristians- 
havn, og han forberedte sig til at tage Eksamen artium; men da 
hans Rektor Krarup fordrede, at han i de sidste Skoleaar skulde 
lægge sine kære naturhistoriske Studier paa Hylden, tog han den 
dristige Beslutning at sige Skolen Farvel og indvie sig til det, 
som det den Gang syntes, haabløseste af alle Studier uden det 
uundværlige, det hellige akademiske Borgerbrev i Lommen. Dette 
maa være sket ikke længe efter den Tid, da han traf Drewsen. 
I det Drewsenske Hus gjorde Schiødte sig først og fremmest be- 
mærket ved sin brændende Interesse for Studiet, ved sin ube- 
tvingelige Energi og ved de sjældne Gaver, hvormed Naturen 
havde udrustet ham til det. Allerede hans Sanser vare af en 
særlig udmærket Art, og hans Haand var fin og let, saa at han 
ikke blot kunde præparere Insekterne med den højeste Fuldkom- 
menhed, men han tegnede med en Kunstners Elegance og til- 
egnede sig ogsaa Kobberstikkets fineste Teknik. Men bag ved 
disse mere udvortes Talenter laa den dybe, videnskabelige Forsker- 
trang, der ikke slaar sig til Ro med Fænomenerne selv, heller 
ikke med en sandsynlig Formodning om deres Væsen og Sammen- 
hæng, men kæmper med dem, til den sidste Skygge af Dunkel- 
hed er forjaget og de ligge spejlklart udbredte for Forskerens 
Blik. Det var til saadanne Arbejder over vide Felter af Entomo- 
logiens Rige, at den unge Mand følte Kræfterne svulme i sig, og 
det var hertil, at han nu med Skodsborg til Udgangspunkt ind- 
samlede et umaadelig rigt Materiale. Jeg maa maaske anføre et 
Par Smaatræk fra Schiødtes Ekskursioner, som forekomme mig 
at karakterisere hans Ihærdighed, men ogsaa hans Hensynsløshed. 
I sin Ungdom kom han en Gang med Drewsen til Tidsvilde By, 
som den Gang maa have staaet en Del tilbage i Renlighed. Ved 
Indgangen til Byen fandt Drewsen et meget sjældent Gødning- 
dyr i Nærheden af menneskelige Udtømmelser, og Schiødte, som 
yderligere vilde konstatere Insektets Forekomst, gav sig nu med 
den ham egne Grundighed til at gennemforske en lang Række 
lignende Udtømmelser, som fandtes op langs Byens Gade, uden i 
mindste Maade at lade sig forstyrre af den sammenstimlende Be- 
folknings Forbavselse og Latter. En anden Gang kom han hjem, 
jeg tror fra Laaland, og fortalte, at han nær var bleven arrest- 
eret paa en af sine Ekskursioner. I Væggen af et ensomt Bonde- 
hus havde han nemlig opdaget redobyggende Insekter, og nu gav 

han sig uden at spørge om Forlov til at udgrave denne Rede. 
Den stakkels Kone, som var alene hjemme med de smaa Børn 
og ikke kunde forstaa den fremmede Mands paafaldende Adfærd, 
sendte i dødelig Angst Bud til Sognefogden, at der var en Indbruds- 
tyv, der vilde trænge ind i hendes Hus. I det hele var det Ind- 
tryk, som Schiødte gjorde i sin Ungdom, væsentlig Indtrykket af 
en overordentlig Kraft, som fordrede en bred Plads for sig og sit 
Arbejde og ikke spildte synderlig Tid paa at tænke sig ind i 
andres Sted eller trække Grænserne mellem sin og andres Ret. 
Der var noget skarpt og uslebet i hans Væsen; han bar stærke 
Spor af, at han fra tidlige Aar havde maattet sætte haardt mod 
haardt. Harl boede den Gang paa et lille Kvistkammer og er- 
nærede sig kummerligt ved Undervisning i Zoologien, der i de 
Tider kun nød ringe Anerkendelse. Han maatte mangen Gang 
selv flikke sit slidte og skøre Tøj, der ved de voldsomme An- 
strængelser paa Ekskursionerne idelig sprængtes; og mellem Skods- 
borgs Tillokkelser bør ogsaa nævnes den rigelige og veltillavede 
Mad, som Schiødte endnu efter et halvhundrede Aars Forløb talte 
om med Begejstring. 

Imidlertid forbedrede sig efterhaanden Forholdene for den 
modige unge Mand. Hans mønsterværdige Arbejder bleve efter- 
haanden bekendte hjemme og i Udlandet, og efter Drewsens Raad 
henvendte han sig til Jonas Collin og vandt denne højhjærtede 
Fremmer og Beskytter af al god Stræben saaledes for sig, at 
Næringssorgens Tid nu hørte op og han ved Ansættelse i Statens 
Tjæneste blev sat i Stand til helt at ofre sig for sine Studier. 
Herved og ved Schiødtes mange længere Rejser i Indlandet og 
Udlandet blev han en noget sjældnere Gæst i Drewsens Hjem, 
som imidlertid fra 1848 af flyttedes til Strandmøllen; men ofte 
søgte han dog endnu ud til sine gamle Venners gæstfri Hus, og 
Forholdet mellem ham og Drewsen vedblev at være fortroligt og 
hjærteligt. Stod end Drewsen i Entomologien paa et gammel- 
dags, forcuviersk Standpunkt og kunde han end væsentligt kun 
som Samler af Stoffet bidrage til de dybtgaaende Arbejder, hvor- 
ved hans fordums Elev førte Videnskaben langt ud over Cuviers 
og Latreilles Forskning, saa glædede han sig dog af ganske 
Hjærte over disse Arbejders Fremgang og anerkendte i fuldeste 
Maal deres Værd. Schiødte paa sin Side viste nu som moden og 
højtanset Mand en smuk Side af sin Karakter, som man maaske 
næppe havde ventet at finde bag al den Haardhed og Barskhed, 

hvormed han var pansret i sine tidligere Dage. Han viste sig at 
være i Besiddelse af den sjældne Dyd: Taknemmelighed. Mange 
have vistnok ved et flygtigere Bekendtskab med Schiødte faaet 
det Indtryk, at han var en haard Egoist. Lige over for denne 
Opfattelse, som meget i Schiødtes Væsen kunde give Næring, er 
det mig kært at kunne vidne, at jeg altid har hørt ham omtale 
sine store Velgørere, Collin og Monrad, med den varmeste, respekt- 
fuldeste Taknemmelighed, og hvad de gamle paa Strandmøllen 
angaar, saa tør jeg sige, at Schiødte lige til sin Dødsdag viste 
dem en sønlig Ærbødighed og Taknemmelighed, der gør hans 
Hjærte den største Ære. 

Gærne vilde jeg endnu tale lidt om mit personlige Forhold 
til Schiødte. Det var, da han begyndte Udgivelsen af sit berømte 
Tidsskrift, at han anmodede mig om at hjælpe sig med Latinen 
i Diagnoserne og i Forklaringen af Tavlerne. For Schiødte var 
ingen Side af det videnskabelige Arbejde uvæsentlig, og han var 
sig vel bevidst, at det naturhistoriske Latin havde et temmelig 
barbarisk Præg. Den latinske Form var for ham en Art Lapidar- 
stil, hvori han nedlagde det koncentrerede Udbytte af sine Studier 
over Insekternes Bygning og Systematik. Han ønskede denne 
Stil nærmet til den klassiske Sprogform, og jeg, der var ung 
filologisk Kandidat, paatog mig med Glæde at yde den udmærkede 
Videnskabsmand denne Tjæneste, som for Resten viste sig vanske- 
ligere, end den ved første Øjekast skulde synes. Ti de klassiske 
Latinere have jo væsentlig kun skrevet om politiske, moralske og 
filosofiske Æmner, men nu gjaldt det om at finde klassiske Ud- 
tryk for den brogede Vrimmel af Entomologiens konkrete Form- 
forhold. Fra andet Bind af Naturhistorisk Tidsskrift og videre 
fremad foreligge Resultaterne af vore forenede Bestræbelser for 
at lade Entomologien tale et Sprog, der ikke kunde saare en 
Ciceros eller en Madvigs fine Øre. I denne Anledning kom jeg 
først i Schiødtes Hus, og, da han paa det venligste opfordrede 
mig til at gentage mine Besøg, og jeg i høj Grad følte mig til— 
trukken af hans altid lærerige Samtale, blev jeg, skønt ikke selv 
Zoolog, en af Schiødtes Omgangsvenner, der i de sidste 25 Aar 
af hans Liv har staaet i en stadig om end ikke meget hyppig 
Forbindelse med ham og har tilbragt mangen en Aften i Samtale 
med ham. Jeg har saaledes haft god Lejlighed til at lære ham 
at kende. Fra sit Giftermaal 1848 og lige til Aaret før sin Død 
boede Schiødte i det nu nedrevne, lave og uanselige Træhus, 

Svanemosegaard, ved Ladegaardsaaen lige over for Blaagaards- 
vejen. Hang Studereværelse, hvor saa mange uforglemmelige Ar- 
bejder ere udførte, var et til begge Sider halvmørkt Kvistværelse 
med skraa Vægge. I Midten faldt Lyset gennem et særdeles 
bredt Vindue ind over Arbejdsbordet med Mikroskopet og Tegne- 
rekvisiterne. Naar man kom til ham orn Aftenen, skød han 
gærne straks sin Tegning eller sit Manuskript til Side, aabenbart 
glad ved efter Dagens flittige Arbejde at hvile sin Tanke ved at 
vende den mod andre Æmner, og var der nogen, som ikke 
manglede Stof til Samtale, saa var det Schiødte. Naar jeg und- 
tager den abstrakte Filosofi, der ikke kunde glæde sig ved hans 
Sympati, og de strængt matematiske Videnskaber, som jeg tror 
han var temmelig fremmed for, var der næppe det Æmne, som 
ikke havde draget hans Forskerblik til sig. Livets Spil lige fra 
den mikroskopiske Celle til de højeste og mest sammensatte Virk- 
somheder i Menneskesamfundet var det vidtstrakte Felt for hans 
Interesse, og den dybe Forstaaelse, som han havde tilkæmpet sig 
paa et snævrere Omraade, var ham en Nøgle, der alle Vegne 
lukkede op. Schiødte havde paa sine Rejser set overordentlig 
meget og talt med de forskelligste. Mennesker; han besad den 
smukke Egenskab ikke at undse sig ved at belæres selv af den 
ringeste, der jo dog altid har et Livsomraade, hvor han er den 
erfarne og vidende. Det Tiltrækkende ved Schiødtes Samtaler 
laa efter min Mening især deri, at baade det store og det smaa 
kom til sin Ret, at Overblik og Indblik gik Haand i Haand. Her 
var baade den friske, umiddelbare Anskuelse, der gav hans 
Skildringer en saa poetisk Glans, og den dybe videnskabelige 
Sans for Loven, der behersker Fænomenerne. Paa sine Rejser 
havde Schiødte beskæftiget sig meget med Kunstens store Værker, 
og det var et Æmne, som han i sine Samtaler hyppigt vendte 
tilbage til. Jeg vil her minde om den skønne og aandfulde Af- 
handling i det Letterstedske Tidsskrift, hvor han lader den Ud- 
foldning, der gaar gennem Dyreverdenen opad til Menneske- 
formen, finde sin Fortsættelse og Afslutning i Kunstens, særlig 
den græske Plastiks Idealisering af det menneskelige Legeme. I 
Digtekunstens Verden var Schiødte særdeles vel bevandret; der 
var næppe mange af Verdensliteraturens store Digtere, som han 
ikke havde stiftet et indgaaende Bekendtskab med. Højest af 
alle skattede han Gothe, denne Naturforskernes Digter, hvis form- 
ende Kraft opfyldte ham med Beundring, og hvis mildere Panteisme 

stemmede med hans Verdensanskuelse og Religion. Man har talt 
meget om Schiødtes Uvilje mod Darwinismen, og jeg har hørt 
den Forklaring, at Schiødte ikke vilde anerkende den moderne 
Naturvidenskabs genialeste Tanke, fordi han ikke selv havde 
fundet den. I denne Motivering ligger der efter min Mening en 
stor Uretfærdighed, idet man ikke sætter sig tilstrækkeligt ind i 
vor Tids ældre Naturforskeres hele Tankesæt. Fra Ungdommen 
af beskæftigede med at udrede Arter, Slægter. Familier, kort den 
hele naturlige Systematik havde de vænnet sig til at betragte 
Arternes Varieren som bundne inden for visse Grænser og deres 
Oprindelse som en mystisk Akt af Naturens Kraft, utilgængelig 
for den menneskelige Forskning og Erfaring, og saa kom pludse- 
lig Darwin og rev det mystiske Slør bort og kastede sin Teoris 
grelle Virkelighedslys ind i den lukkede Helligdom og lærte, at 
den hele store Gaade kunde løses ud fra saa simple Forudsæt- 
ninger som Eksistenskampen og de til denne bedst udrustede In- 
dividers Udsigt til at overleve de øvrige og forplante Slægten, 
mærket med deres egne Ejendommeligheder og Fortrin. Jeg 
husker, at en ældre Botaniker, ikke mange Aar efter Darwinis- 
mens Fremkomst, ytrede til mig, at, hvis den nye Lære var sand, 
forekom det ham ikke mere værdt at leve. Dette synes mig at 
være et vægtigt Vidnesbyrd om, at de ældre Naturforskere ikke 
blot havde en videnskabelig Position at opgive, naar de skulde 
opgive Arternes Uforanderlighed, men at de maatte oprykke 
en dybt rodfæstet Følelse, næsten et Stykke Religion af deres 
Selv. Hertil kom nu for Schiødtes Vedkommende det, at han 
næppe nogen Sinde har gjort et dybere Studium af de fos- 
sile Dyreformer, hvis fragmentariske Tilstand og hypotetiske Be- 
handling sikkert kun har haft liden Tiltrækning for hans Natur, 
dels at den nye Teori, hvor herligt et Hjælpemiddel for Forsk- 
ningen den end afgiver under Besindighedens Kontrol, uden denne 
Tøjle utvivlsomt indeholder en Fare for, at Zoologien skal glide 
ned i et Uføre af Løshed og Fantasteri. Men Schiødtes Op- 
gave var netop hele Livet igennem at hævde den strænge, 
ædruelige Forsknings Ret. Jeg kan ikke forlade dette Punkt om 
Darwinismen uden at anføre, at Schiødte en Aften under sin 
sidste Sygdom temmelig umotiveret, forekommer det mig, af den 
forudgaaende Samtale ytrede Ord, der for min Erindring lyde 
saaledes: »Dyreformerne ere historisk fremgaaede, den ene af den 
anden; derom kan der ingen Tvivl være; det er kun Maaden, der 

er tvivlsom«. Hvis disse Ord ere rigtigt gengivne, indeholde de 
et ikke uinteressant Vidnesbyrd om, at Schiødte i sin sidste Leve- 
tid nærmede sig stærkere end før til Darwins Standpunkt. Men 
des værre føler jeg paa dette Punkt en Usikkerhed i min Er- 
indring, og jeg kan kun indestaa for, at jeg gik hjem med den 
Overbevisning, at Schiødte havde rakt en forsonende Haand ud 
mod sin store Modstander, og at han havde henvendt disse Ord 
netop til mig, fordi han vidste, at jeg i dette Spørgsmaal stod 
paa den yngre Slægts Side. Men Muligheden for, at jeg har 
misforstaaet ham, er, som sagt, ikke udelukket. 

Det interessanteste Æmne at høre Schiødte tale om var dog 
hans egne Arbejder, og jeg ledede ikke sjældent Samtalen hen i 
den Retning. Det var umuligt at høre ham tale om sin Viden- 
skab, om de Maal, han forfulgte, de Vanskeligheder, der frembød 
sig, de Metoder, han anvendte, uden at gribes af Entusiasme. 
Den brede Selvfølelse, hvormed han omtalte sine Arbejders Værdi, 
havde for mig intet pralerisk ved sig; jeg troede og tror endnu, 
at Schiødte har hævet den entomologiske Forskning til en hidtil 
ukendt Højde, og at det er forbeholdt kommende Slægter at naa 
op i Linje med den. Jeg husker særlig en karakteristisk Ytring 
af ham, som mange maaske ville tage Forargelse af, men som 
dog bør finde Plads her. Da jeg en Gang spurgte ham, om de 
Undersøgelser over Billernes Larver, der vel er hans Hovedværk, 
og hvorved han har stillet mange af disse udbredte og vigtige 
Dyreformer i et helt nyt Lys, idet man tidligere kun kendte dem 
som fuldtudviklede Insekter, — om disse Undersøgelser ikke havde 
fundet Efterligning og Tilslutning i Udlandet, svarede han, idet 
han efter Sædvane smækkede svagt med Tungen : »Nej , for jeg 
skal sige Dem, hvor jeg tager fat, der øver jeg gærne en lam- 
mende Indflydelse. Ved mine Arbejder skabes der en Maalestok, 
som Folk ikke kan staa sig ved at blive maalt mede 

Jeg tør ikke udstrække disse Optegnelser over et alt for 
stort Rum og forbigaar derfor, hvad jeg har erfaret om Schiødtes 
Forhold til hans Disciple, baade den snævrere Kreds af viden- 
skabelige Zoologer, der skyldte ham deres Uddannelse og Im- 
pulsen til ofte betydelige Arbejder, og de talrige Praktikere, der 
ved Landbohøjskolen hørte hans Forelæsninger. Det gør mig 
ondt, at Pladsen ikke tillader mig at meddele et Brev, hvori en 
af de sidste med stor Anskuelighed har skildret mig det Indtryk, 
som Schiødtes overordentlige Personlighed og glimrende Lærergaver 

har gjort paa ham. Jeg haaber, at dette Brev ved en anden 
Lejlighed maa kunne blive meddelt Offentligheden. Heller ikke 
vil jeg gaa nærmere ind paa de bitre Stridigheder, som en Men- 
neskealder igennem fandt Sted mellem Schiødie og hans af vort 
ærværdige og bedagedte Konsistorium støttede Kolleger ved Mu- 
seet. Jeg har jo kun hørt en meget ensidig Fremstilling af disse 
Stridigheder, og jeg vil blot gøre den ene Bemærkning, at, 
medens jeg tror og haaber, at Schiødte i Almindelighed havde 
Ret i Realiteten, saa frygter jeg meget for, at han mangen Gang 
i Formen har forsyndet sig mod den Hensynsfuldhed og Humanitet, 
som man skylder selv sine uforsonlige Modstandere. Men jeg 
indrømmer, at det er meget lettere at opstille denne Fordring 
end i Gerningen at opfylde den. Et Punkt, som jeg dérimod 
kunde onske at fremdrage, er Schiødtes Forhold til de opposi- 
tionelle Bevægelser i vor Uteratur og Politik; jeg vilde gærne 
fri ham fra den Beskyldning, som jeg har hørt fremføre, at han 
laverede mellem Partierne kun brugte Oppositionen til sine 
Planers Gennemførelse, men ikke oprigtig sluttede sig til den. 
Herimod vil jeg stille den Paastand, at Schiødte efterhaanden, 
som han saa' Forholdene udvikle sig, af sin Overbevisning førtes 
over paa Oppositionens Side, men ogsaa gav dette til Kende paa 
en utvetydig Maade. Saaledes *var han, da Georg Brandes forlod 
Danmark og hans Venner ønskede at give ham en Tak- og An- 
erkendelsesskrivelse med paa Vejert, ikke blot den første Uni- 
versitetsprofessor, men overhovedet den første, der satte sit Navn 
under denne Adresse, og da Brandes senere kom tilbage til Dan- 
mark, var Schiødte, skønt allerede angreben af den Sygdom, der 
blev hans Død, villig til at præsidere ved Festen, der blev given 
til Ære for Brandes, ligesom han nogle Aar tidligere havde ud- 
ført det samme Hverv, da det politiske og literære Venstre i 
Forening gjorde en Fest for Bjørnson. Det vil maaske erindres, 
at Schiødte var en af Indbyderne til Dannelsen af Københavns 
liberale Vælgerforening. Hermed forholdt det sig saaledes. Jeg 
kom i November i Fjor til Schiødte, om hvis Helbredstilstand jeg 
havde hørt foruroligende Rygter. Han var flyttet til en smuk 
Villa i en Have ved Nørrebro. Jeg fandt ham ikke lidet for- 
andret, men forebragte ham dog mit Ærinde, som bestod i at 
anmode ham om at deltage i Opfordringen til at danne en op- 
positionel Vælgerforening for Hovedstaden. Han svarede mig: 
»Kære Ven, jeg er dødssyg; jeg har blødende Kræftsvulster i 

Tilskueren. 1884. 50 

Underlivet og lever ikke Vinteren over. Und mig Fred og Ro. 
Jeg har desuden vigtige Forhandlinger med Ministeriet og ønsker 
ikke gærne at komme til at staa i et endnu ugunstigere Lys end 
det, hvori jeg allerede staar.« Jeg svarede, at under saadanne 
Omstændigheder kunde der naturligvis ikke vøere Tale om , at jeg 
vilde bede ham om hans Navn, men Schiødte ønskede dog at 
høre Opraabet til Københavns Borgere, som jeg havde medbragt, 
og da det var blevet ham forelæst, sagde han disse smukke Ord: 
»Hvad De dér har læst for mi^ r , stemmer med min Overbevisning. 
Jeg føler mig i min Samvittighed forpligtet til at støtte det, saa 
godt jeg kan. Jeg vil faa tusend Ulykker derfor, men sæt allige- 
vel mit Navn under.« Saaledes fik Schiødte en væsentlig Del i 
den liberale Vælgerforenings Dannelse; ti hans ansete Navn drog 
mange andre efter sig. Men de Ulykker, som Schiødte ventede, 
at hans Underskrift vilde berede ham, udeblev. Kultusminister 
Scavenius viste ingen smaalig Hævngerrighed, men imødekom 
paa den smukkeste Maade den gamle, højtfortjænte Videnskabs- 
mands Ønsker i forskellige Retninger, og Schiødte lukkede sine 
Øjne med den tillidsfulde Forvisning, at Museets kostbare Sam- 
linger, Frugten af hans og hans Venners mangeaarige Flid, vilde 
blive overgivne i Hænder, som vilde passe og udvikle dem med 
den strænge Orden og den samvittighedsfulde Omhu, hvormed 
han selv havde vaaget over disse Skatte. Gid hans Haab maa 
gaa i Opfyldelse! — Indtil den sidste Del af Januar Maaned holdt 
Schiødte sig endnu oven Sænge. I de sidste Uger, han var oppe, 
blev han modelleret af sin Ven Krøyer, hvis udmærkede Buste 
vil bevare hans karakteristiske Træk og det selvtillidsfulde, noget 
barske Udtryk, der sædvanlig laa over dem. Derefter fulgte et 
3 Maaneders Sygeleje med forfærdelige Kvaler. Han blev plejet 
med mageløs Ømhed og Trofasthed af sin Hustru og Datter; ofte 
skal han have været vanskelig og bydende, men til andre Tider 
igen uendelig mild og rørende taknemmelig. Om Aftenen vilde 
han endnu gærne modtage sine Venners Besøg. Han kunde endnu 
ofte tale med stor Livlighed om de mange Ting, der interesserede 
ham. Hans Venners Velfærd laa ham stærkt paa Sinde; men 
først og sidst drejede hans Tanker sig om de entomologiske 
Samlingers Fremtid. Sit monumentale Tidsskrift ønskede han, 
karakteristisk nok, ikke fortsat under en ringere Ledelse, men 
netop afsluttet med det Bind, der var under Trykning. Den 
22de April gjorde Døden omsider Ende paa hans Lidelser og 

udslukte et Liv. der paa den sjældneste Maade havde været ud- 
rustet til Arbejde i Videnskabens Tjæneste og med den urokke- 
ligste Troskab havde udført dette Arbejde efter en stor og om- 
fattende Plan. Sjældent har vistnok et Menneskes Ungdom og 
Alderdom staaet i smukkere Samjclang end denne Mands. 



Hjemkommen fra den Rejse, paa hvilken jeg har nedskrevet 
disse Erindringer og Bemærkninger, erfarer jeg, at »Tilskuerent 
allerede nu har Plads for det væsentlige af det ovenomtalte Brev 
om Schiødtes Lærervirksomhed. Forfatteren er Hr. Skovrider 
A. Hauch, som velvilligt har tilladt mig at benytte det, som jeg 
vil. Efter at have meddelt nogle Oplysninger om sine øvrige 
Studier ved Landbohøjskolen i Aarene 1867 — 70 skriver han saa- 
ledes om Schiødtes zoologiske Forelæsninger i 1867 — 68, til hvilke 
han i øvrigt gik med ringe Interesse for Faget og ked over, at 
de vare henlagte til den ubekvemme Aftentid: 

»Jeg husker tydelig den første Aften, da Schiødte begyndte 
sine Foredrag. Kort Tid efter, at Tilhørerne havde samlet sig, 
traadte han ind. Kun flygtig havde jeg tidligere set ham, jeg 
blev nu slaaet af denne mægtige Skikkelse, der med raske Skridt 
traadte ind i Forelæsningssalen , stillede sig hen til Bordet, hvor 
forskellige Genstande til Brug under Forelæsningen vare opstillede, 
saa' nogle Øjeblikke ned for sig ol derpaa hævede Hovedet ud 
imod Tilhørerne. Hans store, prægtige Skikkelse fængslede mig 
fra første Færd. Dette herlige Hoved, det kloge, bestemte, faste 
Ansigtsudtryk tiltrak mig paa en ganske særegen Maade. 

Han begyndte sit Foredrag. Jeg mægter ikke at beskrive 
Schiødtes Veltalenhed, for mig var den overvældende, jeg hørte 
til med anstrængt Interesse, hans Ord tvang mig til en Opmærk- 
somhed af en egen intensiv Art, jeg følte ofte Lyst til at bede 
om Pusterum til at faa Tid til at overveje og fordøje det sagte, 
men det gaves mig ikke. Han talte i et skønt Sprog, præget af 
den ham ejendommelige Energi, hans Tale var hurtig, distinkt, 
uden Stammen, uden Søgen efter Ord, det mest træffende, mest 
betegnende Udtryk faldt ligesom af sig selv ham i Munden. I to 
Timer i Træk talte han med samme utrættede Kraft. Hans 
Foredrag var ledsaget af livlige Gestus, det var ej alene med Ord, 
han virkede, hans hele Person arbejdede med. 

50* 

De fleste Mennesker have ikke det Held, at deres Bevæg- 
elser eller Ejendomroeligheder ved deres Organ forøge Virkningen 
af, .deres Tale, men dette var Tilfældet med Schiødte. 

Over . enhver af hans Bevægelser, over alt, hvad han fore- 
tog sig, var udbredt en Skønhed, en betagende Ynde. 

Ofte gik han hen til Tavlen og tegnede en Figur, et Dyr, 
et Organ til Forklaring af det sagte; det skar mig i Hjærtet at 
se disse Tegninger udviskede igen, det var Kunstværker; han 
tegnede let, sikkert, saaledes som jeg kun har set Kunstnere gøre 
det, blandt andet husker jeg, at han tegnede en Snegl, der bog- 
stavelig krøb hen ad Tavlen, jeg kunde have tilraabt ham: lad 
den staa, den maa ikke slettes ud! 

Schiødtes Bestræbelse gik fremfor alt ud paa at bibringe 
Tilhørerne en klar Forstaaelse, han søgte ikke at overvælde 
dem med en stor Mængde Stof, men han tilstræbte, at det 
gennemgaaede skulde være fuldt ud forstaaet. Denne Bestræb- 
else prægede hans Foredrag, han søgte aldrig efter Ord, men 
ikke sjældent kunde han ligesom forkaste et brugt Udtryk for 
at erstatte det med et andet, der end mere tilspidsede Men- 
ingen. Han lagde i sit Foredrag et saa ihærdigt Arbejde, at det 
forekom mig rørende at tænke paa, hvor meget denne store 
Viderjskabsrjaand gjorde for sine Elever. 

Efter det første Foredrag, jeg havde hørt af Schiødte, om- 
fatjte.de jeg hans Fag med den største Interesse, Studiet blev mig 
paa én Gang kært. og let, ti med underlig Fasthed indprægede 
sig hans Forklaringer, jeg forsømte ingen Forelæsning, de tvende 
Attener, n^ar Schiødte holdt Forelæsning, blev mig særlig kære; 
jeg kunde glæde mjg fra Gang til Gang. 

Jeg sandede, ved at høre Schiødte, en Bemærkning, jeg har 
hør^t sagt om hajn, at han ligesom et Lokomotiv, der i sin Fart 
fejer alle uvedkommende, Genstande til Side, paa samme Maade, 
naar han talte, bortjog al Uklarhed, al halv Forstaaelse, alt 
taaget, alt udvisket. 



Med en saa udmærket Lærer naaede jeg snart at komme 
ret godt med i hans F&g, Læsningen gjorde ikke det Skaar, som 
jeg havde frygtet, i mine andre Studier ; jeg hentede meget snarere 
forøget Kraft til disse gennem den udviklende Indflydelse, som 
Schiødte havde paa mig. c 

V. Pingel. 

Kort efter Talleyrand døde Ærkebiskop Quélen af Paris, 
og hele den franske Kirke var stærkt optagen al Spørgsmaalet 
om, hvem der skulde være hans Efterfølger. Msgr. Quélen havde 
været en Repræsentant for det Frankrig, som var forsvundet. 
Legitimiteten var hans anden Religion, og han havde været ude 
af Stand til at læmpe sig efter de nye Forhold. Han havde ikke 
paa noget Punkt fremragende Ævner, men en harmonisk Ud- 
vikling af en jævn Begavelse i Forbindelse med ydre Anstand 
havde skaffet ham en ikke ringe AnseeKe i Hofkredsene. Borger- 
kongedømmet kunde dog ikke være tjænt med igen at faa en 
Ærkebiskop af Paris, der i alle Henseender var knyttet til det 
gamle Regimente. Det var derfor forgæves, at Dupanloup efter 
Msgr. Quélens Død satte sine formaaende Venner i Bevægelse 
for at lede Valget hen paa sin forrige Sognepræst ved Made- 
leine, den Gang Biskop i Langres; ti Msgr. Matthieu vilde have 
styret Ærkestiftet som en Afglans af Msgr. Quélen. »Vi ville 
have en Ærkebiskops satfde Louis Philippe, »som tager sig af 
Præsteskabets Sager, men ikke blander sig i vore;c og Thiers, 
der var Minister, vilde have en frisindet Prælat paa Ærkestolen. 
Efter nogen Vaklen faldt Valget da paa Biskoppen af Strasbourgs 
Koadjutor, Aflre, der indtil kort i Forvejen havde været General- 
vikar i Paris og i denne Stilling vist sig som en Mand af en 
noget anden Støbning end den nys afdøde. De frisindede Kato- 
liker med Montalembert i Spidsen hilsede Regeringens Valg med 
Glæde; ti under Affres Styrelse vilde Lamennais' forrige Venner 
ikke længere komme til at staa paa dot sorte Bræt. Men 
Dupanloup var i høj Grad skuffet. Den nye Ærkebiskop havde 

Forbindelser, som han fandt farlige, og Msgr. Affre var i sin 
hele Optræden en Bourgeois, der savnede det Tilhold i det højere 
Aristokrati, der i mange Tilfælde havde givet Msgr. Quélen en 
betydelig Magt. Naar denne legitime Hofbiskop var krænket over 
et eller andet, trak han sig tilbage i en kold Fornemheds Skal; 
men samtidig signaliserede han til sine aristokratiske Venner. Med- 
ens han selv blev siddende rolig og ubevægelig i sit Palads, satte da 
disse Meningsfæller ved Hove Himmel og Jord i Bevægelse for at 
skaffe en saadan Vending i Tingene, at den vrede Akilles med 
Ære kunde gaa ud af sit ærkebispelige Telt for atter at lade sin 
fornemme Værdigheds Sol skinne ved Hoffesterne. Overgangen 
fra Msgr. Quélen til Msgr. Affre blev dog mindre, enfl man havde 
ventet; ti den sidste havde ikke for intet været Elev i Saint Sul- 
pice. I denne Skole, hvis Devise var: »det; gode gør ikke Larm, 
og Larm gør ikke godt« , havde Affre lært en ængstelig Tilbage- 
holdenhed; de, der havde ventet, at den nye Ærkebiskop skulde 
kaste sig ind i Kampen og personlig lægge sit Lod i Vægtskaalen, 
fik derfor snart at sé, at de havde forregnet sig. Msgr. Affre afskyede 
ligefrem offentlig Paatale af Kirkens Trængsler. Han fandt, at 
det var uværdigt for en Biskop at indlade sig paa en saadan. 
Det højeste, han kunde være med til, var en skriftlig Henstilling, 
der kun blev læst af rette Vedkommende. 

Forholdene drev imidlertid den nye Ærkebiskop ud af denne 
forsigtige Stilling, og de bragte snart ham og Dupanloup sammen. 
En Ærkebiskop af Paris kunde ikke i Længden være tjænt med 
at leve paa spændt Fod med en Mand som Helten fra Rue Saint 
Florentin, og Superiøren for Saint Nicolas kunde kun med Del- 
tagelse sé, at Msgr. Affre med Iver tog fat paa den Ordning af 
Undervisningsvæsenet, som hans Forgænger, halvt af Ladhed, halvt 
med en Hofmands Foragt for Kundskaber, saa grundig havde 
forsømt. For at ophjælpe de teologiske Studier udnævnte Affre 
et nyt teologisk Fakultet ved Sorbonnen, og Dupanloup overtog 
Pladsen som Professor i gejstlig Veltalenhed. Han havde imidler- 
tid næppe faaet begyndt paa sine Forelæsninger, før Sygdom 
tvang ham til at afbryde dem. Da han under et Ophold i Rom 
havde samlet legemlige Kræfter og hentet sig den teologiske 
Doktorgrad for en Afhandling om det ufejlbare Læreembede, blev 
de vel optagne igen, men kun for efter kort Tids Forløb at afbrydes 
for stedse. Som Indledning til en Forelæsning over Kirkefædrene 
drøftede nemlig Dupanloup Geniet, dets Magt og dets A fimagt, 

o<r ved den Lejlighed kom han ogsaa til at tale om Voltaire. 
Han henviste til Filosofen fra Femeys Ord til Thiriot: »Mentez, 
mes amis, mentezc, og føjede til: »kunde Fénelon ikke snarere 
sige om saadanne Folk end om sin Tids Spinozister og Panteister: 
det er ikke en Sekt af Filosofer, men af Løgnere ?c Mange af Til- 
hørerne klappede, men enkelte peb, og det hele Optrin fik et Efter- 
spil i Aviserne. Indignationen over en saadan Udtalelse fra en 
af Sorbonnens Lærestole var saa stor, at Dupanloup maatte 
trække sig tilbage. Men nogen Tid efter udnævnte Msgr. Aflfre 
ham til Generalvikar i Paris. Den forsigtige Ærkebiskop begyndte 
nemlig at sé, at Sneglehus-Stillingen ikke i Længden lod sig 
hævde, naar Kirkens Interesser stod paa Spil, og ved at gøre 
Dupanloup til sin Generalvikar vandt han en smidig og taktfuld 
Kampfælle i de Sammenstød imellem Kirkens og Voltaires Sønner, 
som vare i Færd med at trække op. 

Den store Revolution havde tilintetgjort Præsteskabets Ind- 
flydelse paa Skolen, og eller Aaret 1808 havde det franske Uni- 
versitet ubarmhjærtig undertrykt alle de frie Skoler, som Præst- 
erne havde bragt til Veje. Som en Føhe heraf blev Universi- 
tetet Genstand for de heftigste Angreb; Lamennais kaldte dets 
Skoler »Plantesteder for Ateismenc og »Forgaarde til Helvedet. 
Under det yderlig reaktionære Ministerium Villéle var Frayssinous 
bleven Stormester tor Universitetet, for at han skulde gøre denne 
Institution mere »kristelige, og skønt han ikke udrettede meget i 
den Retning, gjorde han dog de liberale saa ængstelige for en 
klerikal Reaktion, at Liberalismen satte Undervisningsfriheden paa 
sit Program. Derfor regnede ogsaa Lafayetle i den Proklamation 
til Parises Indbyggere, som han udstedte i Juli-Dagene, Under- 
visningsfrihed med til Folkets Eiobringer, og det nye Charte fik 
en Løfteparagraf, der stillede en Lov om denne Frihed i snarlig 
Udsigt. Det var dog Gejstligheden, som først mødte med Krav paa 
Opfyldelsen af Chart ets Ord. Lamennais forlangte i »L'Avenirt 
en hurtig Udførelse af denne Løfteparagraf, og da Rektoren ved 
Gymnasiet i Lyon vilde forbyde Stadens Præster at give deres 
Kordrenge gratis Undervisning, aabnede to af »L'Avenirsc Med- 
arbejdere, Lacordaire og Montalembert, for at minde om Chartets 
Lotte, i Paris en Friskole, der imidlertid efter faa Dages Forløb 
blev lukket af Politiet. De to Lærere blev vel dømte til en Bøde 
paa 100 Francs, men ved Forsvaret for Domstolene havde de 
faaet Lejlighed til at bringe Liv i Spørgsmaalet om Undervisnings- 

friheden. Da Gutøot blev Underyisn^gsminister i Slutningen af 
1832, skyndte han sig derfor med at fremlægge en Lov y der ordnede 
Elementarundervispingen paa ep s^adan Maade, at Præsternes 
frie Elementarskaler for .Fremtiden kunde kappes med Stats- 
skolerne; men den højere U,p,dervisning blev ikke ordnet den 
Gang. Først i 1836 fremlagde Guizot et Forslag herom. Det 
blev med stor Varme forsvaret af Saint-Marc Girardin, der blandt 
andet mindede, øm, at Voltaire, d a »Jesuiterne blev udjagné, havde 
J^eklaget deres Skæbne paa Skolernes Vegne; »ti, c sagde han, 
»de opdrog Ungdommen under Konkurrence med Universiteterne, 
og Kappestrid er en god Ting.« Under Forhandlingerne om 
Guizots nye Skolelov angreb Mænd- af Venstre, SQm Arago, Dupin 
og Lamartine, Universitetet, fordi det i deres Øjne var et Redskab 
for Despotismen, og fprdi det formentlig kun sørgede slet for den mo- 
ralske Opdragelse, og det saa' et Øjeblik ud, som om Skoleloven 
kunde føres igennem. En af de deputerede vilde imidlertid gøre en 
Tilføjelse til den, saa at Jesuiterne og andre af de ikke anerkendte 
Kongregationer bleve udelukkede fra at oprette Skoler, og for at 
hindre en saadan Krænkelse af Chartets Ord maatte Regeringen 
tøde Forslaget falde. 1 1841 kom Sagen atter for; men Under- 
visningsloven i det Aar gik ud fra , et ganske andet Synspunkt 
end Loven frp. 1836. Den Gang hed det, at Chart et vel prin- 
cipielt havde givet Undervisningsfrihed, men at Staten havde Ret 
til at øve eji absolut Indflydelse paa Ungdommens Opdragelse. 
Og ikke npk ^er^d. .Det nye Lovforslag vilde ogsaa stille de 
smaa Præsteseminarier, der hidtil udelukkende havde været ledede 
af Bisperne, ind under Universitetet. 

For at udforske Kongens Stemping over for dette mere 
radikale Forslag søgte Afifre Avdients hos Louis Philippe. Han 
bmgle ^tralcs Skoleloven paa Bane, men Kongen vilde ikke tale 
qm den. »Hr. Ærkebiskop,« $agde han, »De skal afsige en Kend- 
else imellem min Kone og mig. Hvor mange Lys hører der til 
et Bry|lup? Jog mener, at seks Lys er nok; min Kone vil have 
tolv. J^g husker, at der ved mit Bryllup i min Svigerfaders Sal 
kun var $eks Lys.« — »Der ligger ikke megen Vægt paa, om man 
tænder sejes .eller to\v Lys vod et Bryllup; men vil De ikke høre, 
f }ivad jeg har at sige om et „ mere alvorligt Spørgsmaal?« — »Det 
er et ipeget alvqrjigt Spørgsmaal.,« svarede Kongen; »det pætter 
Splid i min familie; min KQr>e paastaar, at hun har Ret; jeg 
mener, at hvin ,Jiar Uret.« Ærkebispen indlod sig ikfce videre 

herpaa, men brugte atter Undervisnings! ri heden paa Bane. »Men 
mine Lys, mine Lys,c gentog Louis Philippe. Affre lod, som om 
han ikke hørte disse Ord, og blev ved at tale om del Spørgsraaal, 
der havde sat Landet i Bevægelse. »Nuvel,« raabte da Kongen, 
»jeg vil ikke liave edeis Undervisningsfrihed; jeg holder ikke af 
de kirkelige Skoler, hvor man alt for godt lærer Børnene det 
Yei-s af Mayniftcat: Han har nedstyrtet de mægtige fra deres 
Sæde!« Ærkebispen rejste sig op, bukkede og gik med Følelsen 
af, at Kongen ikke vilde yde Kirken Hjælp under denne Kamp. 

Det nye Lovforslag kaldte efterhaaaden man^e af de franske 
Bisper frem paa Arenaen. Bladene \are fulde af Protester fra 
det vrede Episkopat, og Aflie sendte Kongen en konfidentiel 
Skrivelse, i hvilken han udtalte sig imod Universitetets Monopol. 
Det klerikale Blad »L'Univers«, der med stor Utrættelighed an- 
greb Universitetet som et Værn for Ugudelighed og Rygges- 
løshed, fik fat i Ærkebiskoppens konfidentielle Memoire og af- 
trykte den. Ved denne Tid kom Grev Alontalembert, der tidligere 
ved Besøg hos O'Connell og sine Slægtninge i Belgien havde sét, 
hvad Agitation kan udrette, tilbage fra et Ophold i England, hvor 
Cobden havde dannet sin Ligue mod Kornloxen 1 ). Og han be- 
sluttede at bruge, hvad han havde lært i Udlandet. Med Under- 
visningsfriheden som nærmeste Maal dannede han et katolsk 
Parti, til hvilket blandt andre Dupanloup sluttede sig, og som 
Pair af Frankrig bestemte han ved første Lejlighed at ville slaa et 
Slag for Skolesagen i Pairskammerct. Han vilde ikke vente, 
indtil ©elve Spørgsmaalet kom for, og baade Venner og Fjender 
vidste, at han vilde tage Ordet under Debatten om de hemme- 
lige Fonds, som plejede at give Anledning til storpolitiske For- 
handlinger. 

To Dage før han skulde have Ordet, modtog han et Brev 
fra Dupanloup. »Hr. Greve U saalcdes begyndte Brevet, »tillad 
mig at sige Dem, hvad jeg tænker med Hensyn til Deres Stilling 
i Kammeret. Vore Modstandere haabe paa, at De skal blive 
irriteret, og de ville drage Fordel deraf. De vil have en stor 
Fordel, hvis De kan forbavse Verden ved Selvbeherskelse, Maade- 
hold, alvorlige Advarsler og tæmmede Trusler. Kun faa Ord; en 
stærk, jævn og maadeholden Indsigelse.« Dupanloup var nemlig 
fuldstændig enig med Montalembert i at kræve Undervisnings- 

') Se oven for S. 134 flg. 

frihed, men han havde endnu ikke forsonet sig med den agita- 
toriske Voldsomhed, som var Montalemberts Styrke. Det var dog 
forgæves, at, ville have en Agitator som Montalembert til at tale 
med samme Forsigtighed som en Elev fra Saint Sulpice. I den 
Tale, som den unge Greve holdt den 16de April 18 14, sluttede 
han med de berømte Ord, der vandt Genklang i det hele katolske 
Frankrig: »Vi ville ikke være Slaver midt i et frit Folk; vi ere 
Martyrernes Efterfølgere, og vi skælve ikke for Julianus Apostatas 
Efterfølgere! Vi ere Korsfarernes Sønner, og vi vige ikke for 
Voltaires Sønner!« Over for en saadan Veltalenhed forsvandt 
alle Dupanloups Betænkeligheder, og hans senere Virksomhed af- 
lægger umiskendelige Vidnesbyrd om, at han selv som Taler 
og Skribent har uddannet sig efter- den katolske Agitators For- 
billede. 

Montalemberts dristige Ord i Pairskammeret frembragte en 
stor Bevægelse i hele det katolske Frankrig. »De franske Kato- 
liker,« skrev Greven selv kort i Forvejen til en Ven, »ere talrige, 
rige og agtede; de mangle kun én Ting — Mod. Hidtil har del 
at være Katolik i det sociale og politiske Liv sagt det samme 
som at staa uden for alt, at gøre sig selv saa liden Ulejlighed som 
muligt og at stole paa Gud for Resten. Vore Dages Katoliker 
have, især i Frankrig, én herskende Tilbøjelighed og én særlig 
Funktion: det er Søvnen. At sove godt, sødt og længe, og efter 
et Øjeblik at have været vaagen, snarest muligt at sove ind igen; 
det har hidtil været deres Politik.« Men hans Agitation ændrede 
hurtig Forholdene. To Maaneder efter hans Tale i Pairskammeret 
skrev Lacordaire til Mdme Swetchine: »Bisperne tale nu om Fri- 
hed og Menneskerettigheder; man vedkender sig Pressen, Chartet, 
Nutiden. Frankrig har endelig faaet et Præsteskab, som taler, 
skriver, som handler efter Aftale, som gør Front mod Magter 
som Professorer, Journalister, Deputerede og Fyrsten; et Præste- 
skab, der er gaaet ud af de gamle Stier og henvender sig, ikke 
til Kongen, men til Folket.« 

I disse ændrede Forhold fandt Dupanloup sig snart til 
rette; det var jo med en saadan Fremtid for Øje, at han havde 
søgt at fremelske Talenterne i Saint Nicolas. Men han var dog 
ikke blind for Farerne ved denne voldsomme Agitation. Det var 
lykkedes Montalembert at danne et virksomt katolsk Parti, men 
jo mere bevidst dette Parti traadte frem, desto klarere blev det, 
at der ikke længere var et katolsk Folk i Frankrig. Og hvem 

var Ledere af dette Parti? Det var ikke Bisper, men Lægfolk. 
Vel gik Dupanloup ikke saa vidt som Ærkebiskoppen af Rouen, 
der skrev til Montalembert: »Lægfolk have ikke den Mission at 
forsvare Kirken ;t men han var dog urolig ved at se, hvilken 
Magt Lægfolk havde faaet. Og allerede den Gang følte han sig 
stødt bort af den raa Tone, der af og til kom frem i de katolske 
Blade, navnlig i »L'Universc. Dette Blad, som i Aaret 1834 var 
grundlagt af Abbé Migne, senere bekendt som Udgiver af alle de 
latinske og græske Kirkefædre, havde i Begyndelsen ikke haft 
stor Betydning; men da Louis Veuillot i 1842 var bleven dets 
Redaktør, fik det større og større Indflydelse. Louis Veuillot 
havde etter en Fortid, der syntes at pege mod en anden Fremtid 
end den som Kirkens Apologet, i Rom halt en Chateaubriandsk 
Opvækkelse; »han havde bøjet sig for Korset, begrædt sine Fejl, 
og var vendt tilbage til Paris som glødende Katolikt. Da han 
kom ind i Redaktionen af »L'Universc, vendte han sine spidse 
Vaaben mod Kirkens Fjender, Voltai Hanerne , som han plejede at 
kalde dem, og Kampen for Undervisningsfriheden gav ham rigelig 
Lejlighed til at overdænge Universitetets Mænd med Skældsord, 
der klang ilde i saa høviske Øren som Msgr. Aflfres og hans Ge- 
neralvikars. Lamennais havde indført Skældsordslyriken i den 
katolske Presse, og Veuillot, der havde et stort Stykke af Rabe- 
lais' Natur i sig, blev snart en Virtuos i denne Retning. Det 
saa' ud, som om han vilde bevise Alvoren i sin Omvendelse ved 
den Maade, paa hvilken han angreb . de vantro. »Da Høveds- 
manden paa Golgata,c sagde Lacordaire med Henblik hl Louis 
Veuillots Polemik, »havde bojot sig for Jesus Kristus, gjorde han 
sig ikke til Bøddel; men han slog sig for Brystet ;c og mange 
fandt, at denne Efterligning af Tjænernes Sprog i Moliéres Komedier 
var ligefrem farlig for den katolske Sag. »Den irriterede Tone i 
»L'Universc c, skrev Dupanloup saaledes til sin Biskop, »tager 
Modet fra Folk og synes kun skikket til at bringe andre til at 
tro, at vor Sag er saa fortvivlet, at gode Grunde ere unyttige, og 
at man ikke har andet at fremføre end knubbede Ord og Injurier.t 
Da derfor Louis Veuillot, paa Grund af en Artikel om et Flyve- 
skrift i Skolesagen, var bleven dømt til Bøde og Fængsel, gav 
Dupanloup vel sit Bidrag til Bødens Afbetaling, men søgte sam- 
tidig at faa den bidske Redaktør fjærnet fra Bladet. Denne Plan 
mislykkedes, og dermed blev Grunden lagt til Fjendskabet imellem 
Dupanloup og Veuillot. Jo mere de maadeholdne Katoliker, og 

fremfor alle Dupanloup, søgte at dæmpe de stærke Udtryk, der vare 
Veuillot saa naturlige, desto mere søgte Redaktøren af »L'Universt 
at udvikle sit Talent til at skyde med Spidskugler, og han klagede 
over »de Folk, der greb fat i hans Klæder for at holde ham til- 
bage, idet de raabte, at han kompromitterede dem«. Han saa' 
snart, at der bag de faa dannede Mennesker, som blev stødt bort 
ved Tonefaldet i hans Blad, stod en stor Skare af Præster uden 
synderlig Dannelse og af fanatiske Lægfolk, som kunde le ad 
hans Udfald uden at tage Forargelse af Plumpheden i dem; og i 
dem fandt han sine trofaste Læsere og Tilhængere. Den demo- 
kratiske Luftning, der gik igennem Tiden, havde ogsaa naaet den 
katolske Kirke, og Louis Veuillot forstod at vinde Masserne og 
saa at tale i deres Navn, som om de vare deri rette katolske 
Menighed. Ogsaa i Bispegaardene fik »L'Univers« Tilhængere. 
Da Ærkebispen af Paris offentlig havde udtalt sig imod en Pjece 
af en af »L'Univers«' Medarbejdere, indeholdt Biadet først en Er- 
klæring fra vedkommende om, at han »ikke kunde tage imod 
Msgr. Affres Irettesættelse« , og derpaa et Brev fra Bispen af 
Chartres, i hvilket denne roste den Pjece, somAflre havde dadlet, 
og samtidig oplyste Læserne om, at Ærkebispen af Paris 1 Titel 
at Metropolitan var en blot Titel, »der ikke medførte nogen Over- 
legenhed med Hensyn til Skolesager«. Da »L'Univers« siden fik 
Paven paa sin Side, var der ingen Grænser for dets Magt; og jo 
mere Rom kom ind paa den Vej, der førte til den pavelige 
Syllabus med dens Fordømmelser af hele Nutidens Tænkesæt, 
desto bedre lærte man at skønne paa Louis Veuillot og hans 
Polemik. 

»L'Univers«' voldsomme Angreb paa Universitetet blev be- 
talt med samme Mønt. Man tillægger Thiers det Udsagn, at det 
»snart kunde blive Tid at lægge Voltaires Haand paa visse Folk«; 
og den antiklerikale Presse raadede ogsaa over spidse Vaaben. I 
1844 begyndte Eugéne Sue sin »Evige Jøde« som Feuilleton i 
»Gonstitutionnel«, Thiers' Organ, og i denne Roman fik han Plads 
ti! alle de Historier om Jesuiternes Skændselsgerninger, som gik 
rundt i Krogene. Hadet til Jesuiterne slog ud i lyse Luer over 
alt i Frankrig, og mange Lærere stillede deres Disciple den Op- 
gave at forfatte en Tale, som Arnauld kunde have holdt, da han 
i Universitetets Navn bad Parlamentet udjage Jesuiterne. Ned med 
Jesuiterne! blev et Feltraab, som det havde været det i Villéles 

Dage, og Michelet og Quinet angreb fra Collége de Frances Lære- 
stole Ignatius Loyolas Disciple med den støi. te Heftighed. 

Stormen mod Jesuiterne forvandlede Kampen for Under- 
visningsfriheden til en Kamp for de religiøse Kongregationers Fri- 
hed, og forskellige Forfattere optraadte som disses Forsvarere, 
blandt andre Jesuiten Paler Ravignan og Dupanloup. Skønt Pou- 
joulat og mange andre tilkende Dupanloups Flyveskrift »Om de 
religiøse Associationer c Prisen, )tan der dog næppe være Tvivl 
om, at det baade fra Formens og Indholdets Side staar langt 
tilbage for Pater Ravignans glimrende Forsvar for Jesuiterne, 
som Sainte Beuve kaldte »det første Skrift, udgaaet fra Katolik- 
ernes Rækker under denne Strid, som er en stor og hellig Sag 
værdige. Naar man nu efter saa mange Aars Forløb læser de 
to Skrifter, bliver man hurtig træt af Dupanloups Deklamation 
og Fraser, medens Ravignans »De Pexistence et de Tinstitut des 
Jésuitesc er saa veltalende, logisk og rigt paa virkelige Argu- 
menter, at det endnu stadig kan læses med Interesse. Hvis 
Loyolas Institution skulde kunne forsvares, maatte det være ved 
et saadant Skrift. Louis Philippe var en £>tund tilbøjelig til at 
holde paa Jesuiterne, men Thiers omstemte ham. »Man maa 
gøre Præsterne en eller anden Indrømmelse; de have dog endnu 
megen Magt,€ sagde Kongen til Thiers. Han fik til Svar: »Sire! 
jeg forsikrer Dem, at der er en stærkere Magt end Præsten; det 
er Jakobineren. c Efterhaanden fik man Kongen til at se, hvilken 
Ulykke Jesuiterne havde voldt Karl X, og han erklærede til 
den pavelige Xuntius i Paris, at han ikke vilde sætte sin Krone 
paa Spil for Jesuiternes Skyld. Guizot fandt da paa den snilde 
Udvej at sende Rossi ') som Bud til Gregor XVI for at bede 
Paven selv opløse Jesuiterne i Frankrig, og den smidige Italiener 
fik til sidst Bugt med Pavens Betænkeligheder over for et saa- 
dant Skridt. »Vort Hjærte er ved at briste,t udraabte »L'Universc, 
da det rygtedes i Paris, at vel ikke Paven selv, men Jesuiter- 
generalen i Rom, naturligvis efter hans Tilskyndelse, havde givet 
saadanne Ordrer med Hensyn til Jesuiternes fremtidige Stilling i 
Frankrig, at de kunde betragtes saa godt som opløste dér. Men 
de, der foretrak en liberal Katolicisme for Ultramontanisme, havde 
heller ikke Grund til at jubk over dette Resultat Disse direkte 



») Det var ham, der siden blev myrdet i Rom som liberal Minister hos 
Pius DL 

Underhandlinger med Paven blev nemlig et af de Momenter, der 
gav den franske Kirkes Selvstændighed et stort Knæk. »Naar 
man sér Regeringerne, den ene efter den anden, saaledes selv 
opfordre Pavedømmet til at give Regler for Præsteskabets og 
Katolikernes Holdning, kan man saa siden give dem synderlig Ret 
til at beklage sig over Ultramontanismens Fremskridt,« spørger 
Thureau Dangin med god Grund i sin Skildring af Kirkens For- 
hold til Julikongedømmet. Og det var heller ikke underligt, at den 
liberale Katolicisme til sidst kom aldeles i Miskredit i Rom, naar 
man sér de Vaaben, som Rossi brugte i sin Egenskab af fransk 
Sendeherre. For at bevæge Gregor XVI til at gøre Indrømmelser, 
fremstillede han, der selv var Liberalismens Talsmand, de liberale 
franske Katoliker, der kæmpede for Undervisningsfriheden, som — 
»Lamennais' Hale« (la coda di Lamennais). 

Kampen havde imidlertid varet saa længe, at mange paa 
begge Sider spejdede efter Muligheder til en Fred. Bisperne vare, 
paa én enkelt Undtagelse nær, trætte af at skrive Flyveskrifter, 
og Lægfolk kede af at læse saadanne. Det var som Tolk for 
denne Længsel efter Fred, at Abbé Dupanloup skrev sit store 
Flyveskrift: »La pacification religieuse«, i hvilket han tog Ordet 
for »en Fred, der hvilede paa Retfærdighed og Frihed«, og lige- 
frem paakaldte Principerne fra 1789. Han søgte at fremstille 
Katolikerne som oprigtige Venner af Friheden, men anbefalede 
paa den anden Side disse at vise Taalmodighed og Maadehold. 
Den Tone, der gik igennem dette nye Flyveskrift af den utrætte- 
lige Abbé, vandt straks Paaskønnelse hos Mænd som Thiers og 
Gonsin ; men »L'Univers« tog skarpt til Genmæle imod det. Dette 
Blad indeholdt den ene Artikel efter den anden, i hvilken Dupan- 
loup blev voldsom angreben, og en af »L'Univers«' Venner udgav 
en Pjece, i hvilken det hed: »Denne Salon-Mægling kan kun 
skuffe Hofsnoge og Abbéer, der vente paa kommende Værdig- 
heder. Hvis Abbé Dupanloup havde levet i Arianismens Dage, vilde 
han sandsynligvis kun have haft haarde Ord tilovers for St. Atha- 
nasios, men derimod blide og fredelige Fraser til de Hofsnoge og 
Prælater, der vare saa velvillige mod Arianerne.« Kredsen om 
»L'Univers« var allerede kommen saa vidt, at den betragtede sig 
selv som den eneste katolske Ortodoksi og de liberale Katoliker 
som de argeste Kættere. 

Men samtidig med at Dupanloup saaledes mere og mere 
kom i aaben Fejde med de intransigente, følte han sig stødt bort 

af Msgr. Affire. De vare uenige i Pædagogiken , og efterhaanden 
gjorde Forskellighederne i deres Synsmaader Samarbejdet utaale- 
ligt. Derfor opgav Dupanloup i Aaret 1845 sin Stilling som Su- 
periør for Saint Nicolas, og nøjedes en Tidlang med at være 
Kannik i Notre-Dame; men som saadan vedblev han at kæmpe 
for Undervisningsfriheden. Da Montalembert i sit Skrift »Om 
Katolikernés Pligt over for Valgenet atter tog Ordet for denne 
Sag, udsendte Dupanloup en ny Pjece, i hvilken han, i Stederl 
for at fordre Ødelæggelse af Universitetet, nøjedes med at kræve 
Plads for den frie Skole ved Siden af Statsskolen. Dette Skrift 
blev straks ilde medtagen i »L'Uni verst, som overøste Forfatteren 
med Spydigheder og endte med at erklære Fredsforslaget uantage- 
ligt. Da Regeringen kort efter forelagde et andet Lovforslag, som Du- 
panloup fandt utilstrækkeligt og uheldbringende for Katolikerne. skrev 
han igen et Flyveskrift, som var saa heldigt at falde i »L'Universc' 
Smag. Kun Indledningen, i hvilken Dupanloup havde givet Finter 
til Tonen i Louis Veuillots Artikler, vakte denne Gang den in- 
transigente Kritiks Uvilje. Denne Fejde viste Dupanloup, hvor 
nyttigt det vilde være for ham og hans Venner at have et Blad 
til den liberale Katolicismes Raadighed, og han arbejdede ufor- 
trøden paa at skaffe sig et saadant, som efter den oprindelige 
Plan skulde bære og svare til Navnet: »den sociale Frede; men 
først efter Februar-Revolutionen lykkedes det ham at faa et Organ 
ved at købe »L'ami de la religionc 

Regeringens Utilbøjelighed til at indrømme Undervisningsfrihed 
tvang Katolikerne til fremdeles at holde sig i Kampstilling. Msgr. 
Affre gjorde gentagne Gange forgæves Forsøg paa at gøre Louis 
Philippe klar paa, hvad Spørgsmaalet havde at sige. Til sidst 
maatte han opgive alt Haab i den Relning. »Disse Folk,c sagde 
han en Gang, da han kom fra Hoffet, »sér i Religionen kun en 
Maskine til at regere med; de have ingen Anelse om, at vi have 
en Samvittighed. € Den seje Modstand fra »L'Universc' Side og 
Roms Ængstelser over for »Lamennais' Halet var ogsaa lige ved 
at bringe de liberale Katoliker til Fortvivlelse; men da skete det 
sælsomme, at den katolske Kristenhed fik en liberal Pave i 
Pius IX. Nu kunde Montalembert og hans Venner glædé sig 
over »at have været Pavens Forløberet, og selv Louis Veuillot 
blev nu liberal og fortalle sine Læsere, at Rom nu havde lyst 
Velsignelse over de liberale Ideer, som han saa længe havde 
kæmpet for i Frankrig. Pius IX roste de franske Bispers Kamp 

fov Undeirisningsfriheden og sagde: »Kirken maa hare Frihed, 
fordi dens Modstandere have dét; Vaabnene maa være li^e.c Du- 
panloup, der straks efter Konklavet var ilet til Roin, blev over- 
ordentlig venlig modtagen i Vatikanet. Paven roste hans Fasthed 
og. Forsonlighed og tålte i de højeste Toner om Montalembert. 
Den liberale Pave bragte selv Voltaires Sønner til at studse. 
Baade Pairska mineret og Deputeretkammeret vedtog en Adresse, 
der aandede den varmeste Hengivenhed for den Pave, der »havde 
indviet en ny Æra for Civilisationen og Frihedeti«. Det katolske 
Blad »Le Correspondant« kunde derfor trøste sine' Læsere med, 
at »siden Pius IX's Stjærne havde hævet sig paa Evropas moralske 
Himmel, havde hans velgørende Indflydelse spredt alle Skyerc 

Det varede imidlertid ikke længe, inden Revolutionen tvang 
Louis Philippe til at forlade Paris, og i Fébruar-Dagene led iMsgr. 
Affre Martyrdøden 1 paa Paris' Barrikader. s Han vovede sig ud 
blandt de kæmpende for at stifte Fred, * men blev dødelig saaret 
af en Geværkugle og faldt om med Raabet: »Gid mit Blod maa 
være det sidste, som udgydes!« 

III. 

Dupanloup havde ijæppe overtaget Ledelsen af »L'ami de 
la religion«, før den romerske Revolution ogsaa nødte Pius IX 
til at flygte til Gaéta, og det blev en af hans første journalistiske 
Opgaver at bearbejde Stemningen i Frankrig, for at Pius IX ikke 
blot dér skulde kunne finde Ly, men ogsaa væbnet Forsvar. Hans 
Venner, som Montalembert, fandt, at han overgik sig selv i disse 
Artikler om Pavedømmet, som han skrev i de lange Vinteraftener 
i Aaret 1848, i Ensomheden paa sit lille Værelse i Klostergaden ved 
Notre-Dame; og fra Gaéta mældte Fyrstinde Borghése ham, at 
Paven og Kardinalerne hver Aften læste hans Blad. Snart stil- 
lede Præsidentvalget den gejstlige Journalist foran en ny, vanskelig 
Opgave. Skulde han tage Ordet for Gavaignac eller Louis Napoléon? 
Den første vilde ikke give bestemte Røfler med Hensyn til den 
kirkelige Politik, og den sidste havde »en højst beklagelig Fortid«. 
Da Prins Napoléon imidlertid lovede at gøre den liberale Katolik 
Falloux til Kirke- og Undervisningsminister, begyndte Vægtskaalen 
at hælde til hans Side. Undervisningsfriheden var derved sikret, 
men det romerske Spørgsmaal stod tilbage, den Sag, der optog 

den sidste Del af Dupanloups Liv som Skolesagen havde optaget 
den første. Gennem Mole fik han Prins Louis til at skrive et 
Brev til den pavelige Nuntius, i hvilket der forekom følgende Ord : 
»I mine Øjne staar Opretholdelsen af den verdslige Magt for Kirk- 
ens Overhoved i nøje Forbindelse med Katolicismens Glans, med 
Friheden og Italiens Uafhængighed. c Disse Ord bestemte Dupan- 
loups Blad til at stille sig paa Prinsens Side. Det var imidlertid 
ikke let at faa Falloux til at overtage Ministeriet Odilon Barrot 
vendte tilbage til Præsidenten med det Bud, 'at alle Overtalelser 
havde været forgæves. Prinsen blev utaalmodig herover. »Jeg 
forstaar godt,« sagde han, »hvad dette skal sige. I Fallouxs Al- 
der siger man .ikke frivillig Nej til et Ministerium ; hans Parti til- 
lader ham ikke at modtage Portefeuillen. Det er en Krigs- 
erklæring. Godt — naar jeg ikke kan faa Støtte i det konser- 
vative Parti, maa jeg søge den andensteds. Jeg kan ikke svæve 
i Luften. Naar Højre ikke vil hjælpe mig, gaar jeg til Venstre. 
I Aften vil jeg tale med Jules Favre.« Prinsens konservative 
Omgivelser saa\ at Følgen heraf vilde blive, at Loven om Under- 
visningsfrihed ikke gik igennem, og at Paven ikke kunde vente 
Hjælp af franske Bajonnetter. Falloux havde, efter at have med- 
delt sit Aislag, først søgt til Jardin des plantes, derpaa til Mdm. 
Swetchine for at være sikker paa at undgaa nye Overtalelses- 
forsøg. Dupanloup var imidlertid kommen ham paa Sporet 6g 
traf ham paa det sidste Sted, og dér blev han Genstand for en 
ny Overtalelse. For at være vis paa Sejeren bad Dupanloup ham 
tage med hen til Montalembert , som opholdt sig i Mdm. Thayers 
Salon. Da Falloux endelig gav efter for dette dobbelte Angreb 
fra de to Ledere for de liberale Katoliker, blev Dupanloup sendt 
til Molé, medens den vordende Minister og Montalembert kørte 
hen til Thiers. Montalembert traadte alene ind i Salonen og 
hviskede til Thiers, at Falloux ventede paa ham i et Sideværelse. 
»Jeg kommer,« sagde Falloux til Thiers, »fordi Præsterne sende 
mig. Jeg modtager Ministeriet, hvis De vil love at forberede, for- 
svare og stemme for en Lov om Undervisningsfriheden; ellers 
ikke.« — »Jeg lover Dem det,« svarede Thiers, »og tro endelig 
ikke, at det er en Forpligtelse, som vil volde mig Vanskelighed. 
Gør kun Regning paa mig; min Overbevisning er i fuldkommen 
Overensstemmelse med Deres. Mine liberale Venner og jeg have 
gaaet paa gale Veje i det religiøse Spørgsmaal; det bør vi frit 
erkende. Nu vil jeg skynde mig til Præsidenten, som i dette 

Tilskueren. 1884. 51 

Øjeblik modtager ulykkelige Raad, og om nogle Timer vilde 
det maaske være for silde at unddrage ham skadelige Paa- 
virkninger.« 

En af Falloux' første Handlinger som Minister var Sammen- 
kaldelsen af en stor Undervisningskommission, sammensat af Mænd 
fra forskellige Lejre. Dupanloup og Montalembert mødtes i den 
med Cousin og Thiers. I denne Kommission spillede navnlig Du- 
panloup en fremragende Rolle. »Det er en Fandens Abbé,« sagde 
Thiers en Dag til Montalembert, da de fulgtes sammen fra et Møde, 
»han har talt godt. . Retfærdighedens og Uskyldighedens Sag!c 
og han blev ved flere Gange at gentage de sidste Ord, som Du- 
panloup havde fremhævet i sin Tale. De sidste Oplevelser havde 
lært ham, at man kunde komme til at trænge til Præsternes 
Hjælp imod Jakobinerne, og derfor -var han langt mere villig til 
Indrømmelser end tidligere. Han stillede endog det Forslag, helt 
og holdent at overlade Præsteskabet den første Undervisning; 
men detie modsatte baade Montalembert og Dupanloup sig. De* 
vilde ikke selv modtage et Monopol i samme Øjeblik, som de 
klagede over Universitetets, og de nøjedes med at stille sig be- 
stemt paa Undervisningsfrihedens Grund. Med Hensyn til den 
højere Undervisning gjaldt Uenigheden egentlig nærmest det Spørgs- 
maal, om man skulde sætte en Bom for Jesuiternes Virksomhed 
eller ikke. Dupanloup gjorde gældende, at man maatte unde 
dem den samme Frihed, som de protestantiske Sekter havde; 
men Thiers svarede hertil, at der var visse Grundsætninger, som 
den franske Kirke højtidelig havde vedkendt sig, og Cousin for- 
svarede Universitetets Uvilje over for Loyolas Disciple. Paa dette 
Punkt af Forhandlingerne greb Dupanloup ind, og han talte saa 
godt for Jesuiterne, at Thiers greb Cousin i Armen og raabte: 
»Cousin, Cousin! har De forstaaet, hvad vi have lært i Dag? 
Abbé Dupanloup har Ret ! Vi have kæmpet imod Retfærdigheden 
og Dyden 7 og skylde Jesuiterne Oprejsning.« 

Med Kommissionens Arbejdé som Grundlag fremsatte Fal- 
loux et Forslag til en Skolelov, der i Aaret 1850 blev vedtaget 
med 400 Stemmer mod 250. Denne Lov mødte Modsigelse baade 
hos Universitetet og »L'Univers«. Paa den ene Side hed det, at 
»Loven Falloux« indførte en ny Middelalder; fra den anden Side 
lød der Klage over, at den »havde skabt en Hær af Lærere, 
Professorer og Inspektører, som bragte Statens forgiftede Lærdom 
til den fjærneste Afkrog paa Landet c. Med denne Lovs Ved- 

tagelse begyndte der en alvorlig Spaltning i det katolske Parti. 
»L'Univers« angreb Montalembert, Dupanloup og de andre Ledere 
af det katolske Parti med en skaanselløs Heftighed, og det aab- 
nede tillige sine Spalter for voldsomme Angreb paa de franske 
Bisper. Denne Adskillelse gik Montalembert meget nær til Hjærte. 
»Jeg har set,« klagede han siden, »den Hær, som jeg havde 
samlet, gaa Opløsningen i Møde. „ Jeg har set mine Venner ud- 
gyde Taarer over, hvad de kaldte mit Selvmord.« Men Dupanloup 
trøstede ham med at sige: »Hvorfor dog klage? De har samlet 
en Hær af Lanseknægte; nu, da De nævner Ordet Fred, gøre 
disse Oprør; saadanne Folk leve jo kun af Rov.c 

Endnu inden Skoleloven var vedtaget, og Spaltningen inden 
for det katolske Parti traadte saa tydelig frem, var Dupanloup 
bleven Biskop af Orléans. 

De Aar, der vare gaaede hen, siden den Tid, da han satte 
alle Sejl til for at skaffe Msgr. Quélen en Efterfølger, der svarede 
til det gamle Bispeideal, havde bragt ham til at skilte Ideal. 
Der fortælles, at Bossuet en Gang i sin Have blev overrasket af 
et Uvejr. De Præster, der ledsagede ham, trak deres lange Klæder 
op og løb af alle Kræfter lor at finde Ly; men Bossuet gik med 
de samme majestætiske Skridt som før. »Men, Monseigneur,c 
raabte Præsterne til ham, »De bliver helt vaad!« Han svarede: 
»en Biskop løber aldrig !« En saadan majestætisk Ro hos en 
Biskop havde været Dupanloups Ideal i de Dage, da han færd- 
edes i det gamle Regimentes aristokratiske Kredse, men Juli- 
kongedømmet og de to Revolutioner havde lært ham, at Tiden 
trængte til andre Bisper. »Hvis han havde været Pave,« siger 
Emile Ollivier om ham, »havde han grebet Julius H's rustne 
Kaarde og slaaet løs ved Siden af Lamoriciére ved Castelfidardot 
Som Biskop har han kæmpet med Pjecer og Bladartikler; han 
var en Soldat i Bispekaabe.« Falloux, der ikke blot som Minister 
havde tilbudt Dupanloup Bispedømmet Orléans, men som Ven 
næsten tvunget ham til at modtage det, siger, at han var lige saa 
fyrig som en Chef for en Avantgarde, der stadig hører Raabet: 
fremad! og derfor ikke giver sig Tid til at være længe paa samme 
Sted. Dupanloup var som Biskop saa lidet ængstelig for »at løbe«, 
at han ilede til alle Steder, hvor der var Ildløs; og han sammen- 
lignede sig selv med de japanesiske Heste, der hvilede sig ud fra 
Travløb ved at sætte 'i Galop. 

51* 

Det var hans Ærgærrighed at være Biskop for hele Frank- 
rig, ikke blot for Stiftet Orléans; derfor gav han Møde alle Vegne, 
hvor Kirkens Interesser stod paa Spil. Da Ærkebiskop Sibour 
af Paris i et Hyrdebrev havde udtalt sig imod Præsternes Del- 
tagelse i Politiken, gjorde en Præst i Stiftet Paris, Combalot, Ind- 
sigelse herimod. I en meget uærbødig Tone hævdede han over for 
sin Ærkebiskop, at Præsteskabet havde en politisk Mission, og at 
Præsterne derfor havde den Pligt at blande sig i det politiske 
Røre. Da Combalot mente, at Dupanloup var enig med ham i 
det Stykke, sendte han denne sin Pjece; men han fik den straks 
tilbage med Protest. Biskoppen af Orléans dadlede ham i de 
stærkeste Udtryk, fordi han havde vovet at tale imod sin egen 
Biskop, og mindede ham om, at for fem og tyve Aar siden gjorde 
en anden Præst (Lamennais) »Begyndelsen til sit beklagelige Faldt 
paa en lignende Maade. Derpaa offentliggjorde han, til Skræk og 
Advarsel for alle Præsterne i sit Stift, Svaret til Combalot, og kort 
efter bragte Bladene den Efterretning, at den dristige Abbé havde 
angret sin Optræden og faaet Tilgivelse. Det var ikke vanskeligt 
for Ærkebiskoppen i Paris at faa Bugt med en stakkels. Abbé, 
men han havde forgæves søgt at vise »L'Universc' Overgreb til- 
bage. Paa Provinsial-Synoden 1849 havde Sibour — med Blikket 
rettet paa Louis Veuillot — klaget over, at man, »under Paaskud 
af at forsvare Pavens Rettigheder, insulterede Bisper og Præstene 
Sagen gik til Rom, men Paven viste paa en utvetydig Maade, at han 
ikke billigede denne Afvisning af det mægtige »L'Univers«' Frem- 
gangsmaade; og Dupanloup kom snart efter til at mærke, hvor 
vanskeligt det var for Bisperne at faa Ret over for den mægtige 
Redaktør, der paa den Tid havde baade Pius IX og Louis Napo- 
♦léon at støtte sig til. 

Ert Præst ved Navn Gaume havde rettet et voldsomt An- 
greb paa Klassikernes Brug i Skolerne, og »L'Univers« havde i 
Tilslutning til ham udtalt, at disse Klassikere gjorde Ungdommen 
til Hedninger, og foreslaaet at læse Kirkefædrene i Stedet. Hvis 
dette Raad blev fulgt i Kirkeskolerne, vilde den nye Skolelov 
være uden Betydning; ti der var en stor Mængde gode Katoliker. 
der ikke delte denne Rædsel for Klassikerne, og de vilde da være 
fristede til at sende deres Børn i Statsskolerne. For at forsvare 
Klassikerne og dog tillige vise det Sandhedsmoment , der laa i 
Abbé Gaumes Forslag, skrev Dupanloup da et Hyrdebrev, i hvilket 
han gav sine Lærere Instruks med Hensyn til den rette Brug af 

den klassiske Uteratur. Da dette Hyrdebrev var udkommet, 
bragte »L'Univers« en Række Artikler, i hvilke Biskoppen af Or- 
leans blev angreben paa det voldsomste. Louis Veuillot erklærede, 
at Hedenskabet dannede Grundvolden for Undervisningen i de 
Skoler, Dupanloup havde oprettet i sit eget Stift, og andre Journal- 
ister bebrejdede ham, at han ikke kunde gøre tilstrækkelig Forskel 
imellem Sokrates og Evangeliet, ja til sidst blev han stemplet 
som en af Voltaires Sønner. Dupanloup svarede med at forbyde 
»L'Univers« paa sine Seminarier og med at tilbagevise denne 
Lægmandskritik af en Biskops Hyrdebrev. Skulde en Journalist 
have Lov til hver Morgen at tale om alt til alle og stille sig imel- 
lem en Biskop og hans Præster? »Det er, c skrev han i sit For- 
svar for Hyrdebrevet, »ikke en enestaaende Kendsgerning. Det 
er disse Folks Sædvane hovedkulds, dumdristig, voldsomt at løse 
de alvorligste og vanskeligste Spørgsmaal, og naar de en Gang 
have løst dem, taale de ingen Afvigelse, fra hvilken Side den 
end kommer. c Nogle af de franske Bisper holdt med Louis 
Veuillot, men de fleste tilkendegav Dupanloup deres Bifald, fordi 
han vovede at træde op imod »L'Universc' trykkende Overmagt 
»Der er i Paris, c skrev Msgr. Sibour til ham, »almindelig Indignation 
imod »L'Univers«. Vær kun modig, MonseignéUr, De skal ikke 
staa ene i Breschen!« Louis Veuillot var dog ikke bange for at 
tage Kampen op med flere Bisper paa én Gang. Han svarede 
med et Brev, i hvilket han erklærede sig »saaret i Sjælene og 
rede til at trække sig tilbage, hvis man ønskede det; men tillige 
fik han Lejlighed til at stemple Dupanloup som Gallikaner. »Jeg 
forstaar ikke.« skrev da Dupanloup til den pavelige Nuntius, 
»hvad denne Sag har med Gallikanisme eller Ultramon taoisme at 
gøre. Jeg er ikke og har aldrig været Gallikaner. Jeg har givet 
Beviser paa min Hengivenhed for den hellige Stol; jeg har for- 
svaret dens guddommelige Prærogativer og dens verdslige Suve- 
rænetet i vanskelige Tider, og jeg er rede til at gøre det igen. 
Nu til Dags kalder imidlertid »L'Univers« alle dem, der ikke gaa 
med Bladet, for Gallikanere.« Sex og fyrgetyve franske Bisper 
underskrev derpaa, for at støtte Bispen af Orléans, en Erklæring 
om, at en Biskops Handlinger ikke hørte for Bladenes Forum, og 
den gav tillige Dupanloup Ret med Hensyn til Brugen af Klas- 
sikerne. 

Det var kun en enkelt Episode af Kampen mellem Louis 
Veuillot og Biskoppen af Orléans; saa længe Dupanloup levede, 

laa han og Veuillot paa Krigsfod. Da saaledes hans General- 
vikar havde vovet at kritisere en Afhandling, som den spanske 
Sendeherre i Paris, Donoso Gortés, havde skrevet i et Tidsskrift, 
der beskyttedes af Louis Veuillot, bragte »L'Univers« en Artikel, 
der var endnu mindre ærbødig end de forrige. Generalvikaren 
af Orléans klagede da til Ærkebiskop Sibour, i hvis Stift »L'Univers« 
jo blev udgivet, og faa Dage efter udstedte denne et Brev, i 
hvilket han forbød sine Præstor baade at læse »L'Univers« og at 
skrive i det. Men Louis Veuillot gav ikke tabt. Han skrev til 
Rom: »vor Brøde er, at vi ere ultramontane« , og han mindede 
Pavens Omgivelser om, at han i tolv Aar »havde forsvaret den 
hellige romerske Kirkes Lærdomme imod en ugudelig Presse.c 
Veuillots Venner blandt Bisperne vendte sig ogsaa til Rom, og 
Pius IX udstedte en Encyklika, i hvilken han befalede Prælaterne 
at se med milde Øjne paa de katolske Journalister, og hvis der 
var noget, som fortjænte Dadel, skulde de fælde en saadan »med 
faderlige Orde Efter Modtagelsen af denne Encyklika ophævede 
Sibour straks Forbudet mod »L'Univers« ; men Dupanloup vedblev 
at forbyde sine Seminarister at læse det Blad, som Paven paa en 
saa utvetydig Maade holdt sin Haand over. For at takke for 
Roms Velvilje rejste Louis Veuillot uopholdelig til Rom. For- 
uden den sædvanlige pavelige Velsignelse fik han da, som de 
Papirer, der efter Kejserdømmets Fald blev funden i Tuillerierne, 
have vist, en bestemt Forsikring om, at Rom ogsaa billigede den 
politiske Holdning, som »L'Univers« indtog. Louis Veuillot 
havde straks sluttet sig nøje til det andet Kejserdømme, og hos 
Kejserinde Eugenie havde han en høj Stjærne; og som Kejserens 
og Pavens haandgangne Mand arbejdede han trolig paa at ud- 
slette de sidste Spor af den franske Kirkes Selvstændighed. 

Ikke længe efter disse Sammenstød med Journalismen blev 
Dupanloup valgt til Medlem af det franske Akademi. Mange af 
Akademikerne paaskønnede i høj Grad hans Kamp for at hævde 
de klassiske Studier, og baade Cousin, Villemain og Saint-Marc 
Girardin havde oftere været hans Gæster, naar Eleverne i hans 
Skoler i Bispegaarden i Orléans opførte Evripides' og Sofokles' 
Tragedier. Hans Kandidatur til Akademiet stødte derfor ikke 
paa Vanskeligheder. Man ventede ikke en Gang, til der blev en 
»analog« Lænestol ledig, men valgte ham til at indtage Filologen 
Tissots Plads, skønt Biskoppen derved blev . en revolutionær Vol- 
tairianers Efterfølger. Den 9de November 1854 holdt Dupanloup 



Digitized by Google 



Biskop Dupanloup. 



793 



sin Indtrædelse i Akademiet, og han løste paa en meget taktfuld 
Maade det vanskelige Hverv, at holde Mindetale over sin For- 
gænger. Under lydeligt Bifald fra Akademiets Medlemmer og 
Tilhørerne udtalte han: »jeg har gjort det samme med Tissot, 
som jeg gør med alle de Mennesker, Gud lader mig møde paa 
miii Vej. Det første, jeg søger, er ikke det, som adskiller, men 
det, som forener.t Det vaj Salvandy overdraget at byde ham 
Velkommen iblandt de udødelige. »Det er,« sagde denne, »Bi- 
skoppen, vi have kaldet til at tage Plads i Akademiet, den 
Biskop, som er højt agtet og elsket og altid er rede til at kæmpe 
for sin Sag som en Soldat eller rettere soiu en Ypperstepræst.c 
Akademikerne fik dog snart at føle, hvad det vilde sige, at have 
en saadan Ypperstepræst iblandt sig. Nogen Tid efter blev der 
Tale om Littrés' Optagelse i Akademiet, men Biskoppen af Or- 
leans satte Himmel og Jord i Bevægelse for at hindre, at en 
positivistisk Forfatter skulde kunne kalde sig Medlem af Akade- 
miet. Skønt Thiers og mange andre i høj Grad ønskede Littrés 
Optagelse, lykkedes det virkelig Dupanloup den Gang at krydse 
disse Planer, og han fik ogsaa Akademiet fra at krone Taines 
engelske Literaturhistorie. Ved hans energiske Bestræbelser aabn- 
ede dette end videre efterhaanden sine Døre for gode Katoliker 
som Berryer, Falloux, Lacordaire og Gratry; men det lykkedes 
dog ikke i Længden at holde den navnkundige Positivist uden for 
Akademiet; netop som Leksikograf havde han jo en særlig Adkomst 
til Plads dér. Men fra det Øjeblik af, at Littré indtog en af 
Akademiets Lænestole, viste Biskoppen at Orléans- sig aldrig mere 
blandt de udødelige. 

Dupanloups Optagelse i Akademiet var naturligvis Veuillot 
en Torn i Øjet, og det var for »L'Univers« et nyt Vidnesbyrd 
om, at Biskoppen af Orléans i det mindste var en Gallikaner. 
Hvorledes kunde han ellers tale om Friheden, som han gjorde 
det? Det var dog ikke blot i Rom, man den Gang var noget 
mistænksom, naar der blev krævet Frihed. Skønt Dupanloup, 
som oven for om lait, havde støttet Louis Xapoléon, da han bejl- 
ede til Præsident- Værdigheden, var han ikke vel set ved Kejser- 
hoffet, hvor Veuillot var en Stormagt. Hans gamle Kærlighed til 
Bourbonnerne var ikke helt rustet, og han var nøje knyttet til 
flere af Lederne for det orléanistiske Parti. Etter Statscoupet 
havde han offentliggjort et Hyrdebrev om Kirkens Frihed, i hvilket 
han vel roste den Hjælp, der nylig var bioven ydet Paven, men 

tillige mindede om det første Kejserdømme, »der vilde hæve 
Kirken uden at gøre den fri, og som snart efter endte med at 
forfølge den.c Han citerede Fénelons Ord: »Selv om Kirken 
faar Støtte af gode Fyrster, maa den stadig være bange for, at 
Beskyttelsen, i Steden for at være en Hjælp, skal blive et for- 
klædt Aag, medens der ikke er Fare paa Færde, naar den har 
sin Frihed.« Kejseren gjorde flere Gange ved Gunstbevisninger 
Forsøg paa at vinde »det skrækkelige Menneske, der kunde 
stikke Havet i Brand«, men alle Forsøgene mislykkedes. Den 
Haand, som Napoléon III udrakte, afviste Dupanloup lige til det 
sidste. 

Der kom ogsaa snart et Tidspunkt, paa hvilket Baandet 
mellem »L'Univers« og Tuilerierne begyndte at løsnes. Efter- 
haanden som det blev klart for Louis Veuillot, at Viktor Emanuel 
vilde faa Lov til at nyde Italien »som en Artiskokc, trak han sig 
mere og mere tilbage, og da man i Paris begyndte at tale om 
at indskrænke Paven til »Rom og en Havec, var Venskabet ude. 
Den Gang Laguerroniére udsendte sit berømte Flyveskrift: »Paven 
og Kongressen«, mødtes derfor Dupanloup og »L'Univers« til Kamp 
mod den fælles Fjende. Da Dupanloup havde læst Laguerroniéres 
lille Skrift, sagde han til sine Omgivelser: »denne Pjece stammer fra 
Helvede!« Lillejuleaften havde han faaet Bogen i Hænde, og Jule- 
aften havde han allerede sit Modskrift færdigt. Julenat satte to 
Trykkerier hver sin Del af dette, og lige etter Jul var Pjecen paa 
Bogmarkedet Louis Veuillot vilde ikke staa tilbage for sin gamle 
Modstander, og kort efter Jul optog han endog den Tale af Paven, i 
hvilken Laguerroniéres Skrift blev kaldt »et Værk af Hykleri og 
et uværdigt Væv af Modsigelser«. Kort efter indrykkede han og- 
saa den Encyklika, i hvilken Pius IX slyngede sit Anathetna mod 
de ugudelige, der vilde lægge Hænder paa St. Peders Arv, men 
Dagen efter forbød saa et kejserligt Dekret Udgivelsen af Bladet 
Veuillot trøstede sig da med paa sin Vis at citere Hjobs Ord: 
»en Encyklika af Pius IX har givet »L'Univers« Livet; formedelst 
en Encyklika af Pius IX mister det Livet Gud og Pius IX være 
lovet for begge Dele!« Men skønt Veuillot og Dupanloup saa- 
ledes mødtes i Kampen mod Pavedømmets Fjende, kom de ikke 
hinanden nærmere. 

Da Paven senere i 1864 udsendte den berygtede Rund- 
skrivelse med den saakaldte Syllabus, traadte Dupanloup atter 
frem med et Flyveskrift, i hvilket han søgte at slibe de værste 

Spidser af denne pavelige Krigserklæring til det moderne Sam- 
fund. Først i 1864 havde han faaet at vide, at Rom havde i 
Sinde paa den Maade at kaste Handsken til den nye Tid, og han 
havde bestemt fraraadet dette Skridt. Men da var det for silde. 
Til ham havde man ikke sagt noget om denne Plan. før alt var 
afgjort; men andre katolske Bisper havde ti Aar i Forvejen haft 
Lejlighed til at ytre sig om Sagen. Og da Kardinal Fornari i 
1852 sendte »enkelte udmærkede Bisper«, paa hvilke Rom satte 
særlig Pris, det første Udkast til Sy 11a bus, havde ogsaa Louis 
Veuillot faaet et Eksemplar. En Lægmand, »L'Univers«' Hoved- 
redaktør, siger Abbé Maynard med haanligt Sideblik, blev hædret 
ved Meddelelsen af dette første Udkast og med en Opfordring til 
at ytre sig om de enkelte Punkter af det; men Msgr. Dupanloup 
var ikke iblandt de udmærkede Bisper, der fik den Ære 1 ). Det 
hørte den Gang med til den pavelige Politik at omgaa Episkopatet, 
for saa vidt dette ikke i alle Henseender vilde underkaste sig den 
pavelige Ufejlbarhed, der var Dogme i Rom, længe før den blev 
det i den øvrige katolske Kristenhed. 

Det var nogenlunde lykkedes Biskoppen af Orléans at be- 
rolige Stemningen over for Syllabus og den dristige Encyklika, 
men han vidste, at værre Ting forestod. Louis Vouillot fik atter 
sit Blad paa Benene, og de ultramontane Franskmænd begyndte 
at udtale Ønsket om, at Paven dog paa det forestaaende Kon- 
cilium vilde proklamere sin egen Ufejlbarhed og Madonnas Him- 
melfart. Med denne Mulighed for Øje skrev Dupanloup da et 
Hyrdebrev, i hvilket han erklærede Proklamationen af Pavens 
Ufejlbarhed for at være »inopportun«, men det gav kun Anled- 
ning til, at alle Ultramontanismens Førere i de forskellige Lande, 
nied Belgiens Primas i Spidsen, rettede deres Pile mod ham. 
Han fandt dog ogsaa Tilslutning. Montalembert bragte ham 
og Ddllinger sammen hos Lord Acton pam Slottet Dalberg ved 
Worms, og da han kom tilbage fra det Møde, skrev han tre 
Smaaskrifter imod Ufejlbarheden. Til den ene af disse var der føjet 
en hvas Tilskrift til Louis Veuillot i hans Egenskab af Re- 
daktør. 1 denne dadler han Veuillot, fordi han, »en simpel Læg- 
mand«, en af dem, om hvem en Biskop i »L'Univere* 1 egne 
Spalter havde sagt , at de »Sattes Myndighed og ere intet« , vover 



») Maynard: BLsgr. Dupanloup et M. Lagrange, son historien (Paris 
1884) S. 127. 

at overfuse og banlyse alle de Katoliker, der ikke have hans 
Mening. »Jeg anklager Dem,« skrev han, »for Overgreb over 
for Episkopatet og for evindelig Indblanding i de alvorligste og 
mest delikate Spørgsmaal. Jeg anklager Dem for Deres Yder- 
lighed i Læren og Deres beklagelige Tilbøjelighed til æggende 
Undersøgelser og voldsomme og farlige Afgørelser. Jeg anklager 
Dem, fordi De anklager, fornærmer og bagvasker Deres troende 
Brødre. Ingen er mere værdig til at bære Titlen: accusator fra- 
trum (Brødrenes Anklager). Endelig anklager jeg Dem, fordi De 
med en sjælden Dristighed gør Kirken medskyldig i Deres egne 
Voldsomheder ved at give Deres Tanker ud for at være Kirkens 
Lære.« 

Efter at have lettet sit Hjærte paa den Maade, rejste Du- 
panloup til Konciliet. Pius IX tog ret venlig imod ham »i Mindet 
om hans tidligere Fortjænester« ; men da han kyssede Oldingens 
Haand, hviskede Pavens Omgivelser: et Judaskys! I Rom tog Du- 
panloup Bolig i Villa . Grazioli, og dér samledes Oppositionen, 
blandt andre Prags Ærkebiskop, Kardinal Schwarzenberg og Ærke- 
biskop Darboy af Paris; men al Opposition var jo forgæves. 
Ufejlbarheden blev proklameret, og Veuillot, der ved særlig pave- 
lig Gunst havde kunnet være til Stede ved alle Møderne, skønt 
han var Lægmand, rejste hjem »med sit Dogme i Lommen«, som 
han udtrykte sig, medens Dupanloup maatte sørge for at komme 
til rette med dette nye Udslag af den pavelige Absolutisme. Og 
da han kom hjem, blev hans varme franske Hjærte dybt saaret 
ved at se Frankrigs Nød. To Gange var Orléans besat af Fjend- 
erne. Den ene Gang søgte Dupanloup at stemme General von der 
Tann til Mildhed; den anden Gang blev han bevogtet som Fange 
i sin Bispegaard, fordi Tyskerne beskyldte ham for at have været 
Spion og for ved sit Spioneri at have bidraget til Bayrernes 
Nederlag ved Coulmiers. Da Krigen var til Ende, fik han Plads 
i Nationalforsamlingen, og dér gav han sin Smerte Luft ved at 
udgyde sin Vredes Skaaler over »Ministeren med det alt for lette 
Hjærte, der var Tjæner hos en Herre med en alt foi let Sam- 
vittighed, som paa én Gang havde udfordret Tyskland og for- 
ladt Rom.« 

Da Ærkestolen i Paris blev ledig, efter at Kommunens 
Mænd havde skudt Darboy som Gissol, ventede man, at Dupan- 
loup vilde blive Frankrigs Primas; men han frabad sig Valget, 

fordi han vidste, at det vilde støde paa Vanskeligheder i Rom. 
Men da Leo XIII havde besteget Pavestolen, ophørte det spændte 
Forhold til Pavedømmet ; ti den forrige Kardinal Pecci havde mange 
Berøringspunkter med Dupanloup. Derfor blev der gjort Skridt 
for at skaffe ham Kardinalhatten, men de førte ikke til noget. 
Han vedblev til sin Død kun at være Biskop i Orléans; Ærkesædet 
i Lyon, som var ham tilbudt, afslog han at modtage. I sine 
sidste Aar var han især virksom for Fusionen af de to kongelige 
Linjer, og han raadede Greven af Chambord til at opgive sin 
Afsky for Trikoloren, naar han derved kunde opfylde sine Pligter 
over for Fædrelandet; men den legitime Prætendent, der var i 
Ultramontanismens Vold, gav ham et kort, affejende Svar. Fal- 
loux boede just hos ham i Versailles, da disse Fusions-Under- 
handlinger stod paa. Han saa 1 Dupanloups Glæde, da man en 
Morgenstund sidst i Juni 1871 mældte, at den kongelige Families 
Udsoning var en fuldbragt Ken dsgerning, som Thiers selv Aftenen 
i Forvejen havde proklameret i Præsidentboligen. Men Dagen efter 
saa' Falloux hans Fortvivlelse, da det rygtedes, at andre Indflyd- 
elser havde gjort sig gældende, og at Planen var strandet. Og- 
saa i denne Sag stod Louis Veuillot og Dupanloup over for hin- 
anden i forskellige Lejre, og ogsaa her gik den første af med 
Sejeren. 

I Aaret 1875 blev Dupanloup Senator paa Livstid, og skønt 
han i Senatet stadig følte sig »som Daniel i Løvekulen«, tog han dog 
med sædvanlig Energi Del i alle Forhandlinger. Den sidste Sag, 
der vakte hans gamle Kamplyst, var Forslaget til en Nationalfest 
i Anledning af Hundredaarsdagen for Voltaires Død. Med stor 
Heftighed interpellerede han i Foraaret 1878 Ministeriet om denne 
Plan, og han besluttede at skrive et Skrift om Voltaire for at 
vise sine Landsmænd, hvor liden Grund der var til at mindes 
den Dag. For at samle Kræfter hertil rejste han først til Ein- 
siedeln, hvor nan, som »aa ofte tidligere, tilbragte nogle stille 
Dage ved det berømte Madonna-Billede. Derfra tog han til Sa- 
voyen, hvortil Barndomsminderne idelig havde kaldt ham, og 
paa Slottet Lacombe kastede han sig med Iver over den nye 
Opgave, han havde stillet sig. Midt i Juli 1878 modtog han fra 
Pave Leo XIII et Brev, i hvilket denne takkede ham for hans Breve 
om Voltaires Hundredaarsfest, der havde forhindret »den nationale 
Ovation, som man havde tiltænkt Ugudeligheden for at tilføje den 

katolske Religion en hadefuld Forhaanelse«. Det gav Dupanloup 
ny Lyst til at skrive Bogen om og mod Voltaire; men Kræfterne 
slog ikke mere til. Den Ilte Oktober sov han stille hen. 

Korstoget mod Voltaires Sønner bliver efter hans Død fort- 
sat af mange franske Bisper, men de sidste Rester af den liberale 
Katolicisme i Frankrig blev jordet med Biskoppen af Orléans. 



9. - - 665, - 10 - -: Hyacinthe, Loyson, læs: Hyacinthe-Loyson. 

Den første Astronom, der betjænte sig af Kikkert, Italien- 
eren Galilei, iagttog vel den Stjærne, hvortil disse Linjers Over- 
skrift sigter, nemlig Planeten Mars, allerede i Aaret 1610, men 
da hans Kikkert den Gang kun taalte 8 Ganges Forstørrelse, maatte 
han lade sig nøje med at konstatere, at den røde Planet frembød 
Skiveform. Fontana i Neapel bemærkede dog i Aaret 1638, at 
den lille Skive ikke altid er cirkelrund, men at den kan nærme 
sig den Figur, Maanen viser ved første eller sidste Kvarter. Pla- 
neten er selvfølgelig kun lys paa den Side, der vender mod 
Solen, og efter Marsbanens Beliggenhed i Forhold til Jordbanen l ) 
kunne disse Form forandringer let forstaas og forudberegnes. I 
Aaret 1606 lykkedes det Cassini at se Pletter paa Mars, og ved 
disses Bevægelse kom han til det Resultat, at Planeten drejer sig 
om sin Akse i samme Retning som Jorden og mejiet nær i samme 
Periode: 24 Timer 40 Minutter. Nyere Undersøgelser have ledet 
til en aldeles nøjagtig Bestemmelse af Planetens daglige Omdrej- 
ning, der foregaar i 24 Tinter 37 Minutter 23 Sekunder. Den 
Omstændighed, at et Par Kloder have ens Rotationstid, strækker 
sine Virkninger langt videre, end man ved første Øjekast kunde 
formode; af Overensstemmelsen mellem Dagens og Nattens Varig- 
hed, Solens Op- og Nedgang, Timernes hurtigere eller langsommere 
Flugt, følger Overensstemmelse mellem de eventuelle Beboeres 
daglige Arbejder, ja endog Sindstilstand, saa at Hverdagslivet her- 
ved faar sit Fysiognomi. 

*) Som bekendt omsluttes Jordhanen af Marsbanen. Deres Middelafstande 
fra Solen ere henholdsvis 30 og 31 Millioner Mil. 

Da Marsbanen omslutter Jordens i Afstande, der variere 
mellem 7 og 14 Millioner Mil, er den selvfølgelig betydelig større, 
saa at et Aar paa Mars er meget længere end vort Aar. I 687 
Dage fuldender Planeten sin Vandring om Solen ; men da der jo, 
som nys bemærket, er nogen Forskel mellem Dagenes Længde 
paa Mars og paa Jorden, har man fundet, at Mars-Aaret omfatter 
668 2 /8 Marsdage, saa at tre paa hinanden følgende Aar henholds- 
vis bestaa af 668, 669 op 669 Dage. Ligesom .Jordkloden under 
sin dobbelte Bevægelse bestandig, eller rettere i meget lange 
Tidsrum, beholder sin bestemte Stilling i Rummet, idet Aksen 
vedligeholder samme Retning i Aarets Løb, saaledes ogsaa Pla- 
neten Mars. Hvad Jorden angaar, er det jo en bekendt Sag, at 
Aksen i nordlig * Retning viser op imod Polarstjærnen (a Ursae 
minoris), og det er selvfølgelig af denne Grund, at den nævnte 
Stjærne synes at staa urokkelig fast, medens alle andre ligesom 
svinge rundt om den i Døgnets Løb. Jordaksen hælder som be- 
kendt 23V2 mod en lodret Linje paa Banens Plan. en Vinkel, af 
hvis Størrelse det gensidige Forhold mellem Aarstiderne væsentlig 
afhænger. I Fald Aksen stod lodret paa Banen, saaledes som det 
omtrent finder Sted ved Jupiter, bliver der slet ingen Forskel 
paa Aarstider, idet Forholdene i saa Henseende vedblive at være 
ens bestandig: paa et bestemt Sted af Overfladen, medens der 
naturligvis er stor Forskel mellem Stedernes Temperatur, efter- 
som de ligge paa forskellige Bredder. I Fald Aksen havde en be- 
tydelig Hældning, maatte der ogsaa findes en betydelig Forskel 
paa Aarstiderne for hvert Sted paa Klodens Overflade. Dette er 
Tilfældet ved Venus, og befandt vi os paa denne Planet, maatte 
vi kæmpe med bratte Overgange i de for øvrigt hurtigt skiftende 
Aarstider. Hvad Mars angaar, maa vi indrømme, at da dens 
Aksehældning, 28° 42', afviger saa lidt fra Jordens, bliver Forholdet 
mellem Planetens Aarstider meget nær det samme, som det er 
for vor Klodes Vedkommende. Planetens Akse, forlænget mod 
Nord, træffer et Punkt paa Himlen nær ved den klare Stjærne 
Deneb (a Cygni) i Svanen, som altsaa for Tiden har Rang som 
Polarstjærne for Mars. Ved en langsom Drejning faar Jordaksen 
i Tidernes Løb en noget forandret Retning, og netop den om- 
talte Stjærne, Deneb i Svanen, bliver ogsaa en Gang, men først 
om 7000 Aar, vor Klodes nordlige Polarstjærne. 

Som oven for bemærket, var det Cassini, der for et Par 
hundrede Aar siden opdagede de mørke Pletter paa Mars, og da 

disse altid viste sig tydeligst nær ved Skivens Midte ofc svækkedes 
hen imod Randene, sluttede han, at Mars er omgiven af en At- 
mosfære. Dennes Tilværelse er ogsaa ad anden Vej konstateret, 
men en ganske anden Fremtoning blev snart Genstand for Under- 
søgelse: de hvide Pletter ved Planetens Poler, der opdagedes af 
Maraldi i Aaret 1710. Da han saa' den ene af dem aftage i 
Størrelse, tænkte han at den vel til sidst ganske vilde forsvinde, 
og han forfulgte ikke sin Opdagelse videre; men da den store 
Observator William Herschel begyndte sine Undersøgelser over 
Mars et halvt Aarhundrede senere, saa' han ikke blot Polar- 
pletterne endnu, men fandt tillige, at deres Aftagen og Tiltagen 
i Udstrækning foregik inden for visse bestemte Grænser. Paa den 
Halvkugle, hvis Pol vendte bort fra Solen, og som altsaa havde 
Vinter, var den hvide Polarplet altid størst; efterhaanden som 
Planeten rykkede frem i sin Bane og fik en anden Stilling over 
for Solen, svandt Polarpletten ind, og den var regelmæssig mindst 
i den varme Sommertid. Man kommer uvilkaarlig til at tænke 
paa Jordens hvide Polarpletter, de umaadelige Strækninger af ls 
og Sne, der bestandig ere lejrede om vor Klodes Poler, og hvis 
Størrelse jo ogsaa i høj Grad skifter med Aarstiderne. Der er 
desuden andre slaaende Ligheder mellem Mars' og Jordens Polar- 
pletter. For begge Kloder er Pletten ved Sydpolen uden Sammen- 
ligning den største, og Pletternes Midtpunkter eller Kuldepolerne 
falde ikke nøje sammen med de geografiske Poler, Aksens Ende- 
punkter. I Aaret ItSU fandt Mådler, at Sydpolarpletten paa 
Mars naaede helt op til 55° sydlig Bredde. Vi forstaa heraf, 
med hvilken Ret vi tør betegne disse skinnende hvide Pletter 
som Ispletter eller Snemarker, og Betragtningen af den øvrige 
Planetoverflade viser yderligere dette Udtryks Berettigelse. Mars 
frembyder nemlig et meget broget Ud.-eende, idet mørke og rød- 
gule Pletter danne ligesom et vævet Tæppe om Kloden. Saa- 
danne Fremtoninger niaatte vi være forberedte paa at finde, i Fald 
Polarpletterne ere virkelige Ismasser; ti Eksistensen af Vand i 
saa stor Mængde, at flere hundrede Kvadratmil uafladelig holdes 
dækkede af ls og Sne, viser, at der maa findes store Have, 
hvorfra Vanddampe stige op i Atmosfæren. I Følge de optiske 
Love maa Havflader, set i betydelig Afstand, netop vise sig 
mørkere end Landmasserne. De gule Partier af Mars maa derfor 
anses tor at være Landjord, medens de mørke maa betegnes som 
Havflader. Som bekendt er der ogsaa paa Maanens Overflade 

store mørkegraa Pletter, nogle med en svag grønlig, andre med 
rødlig Tone, Pletter, der tydelig ses med blotte Øjne. Man antog 
dem en Gang for at være Oceaner og betegnede dem ved Navne, 
der tilkendegav hin Opfattelse og benyttes endnu, f. Eks. »det 
klare Have, »Skyhavet«, »Stormhavet«, »Regnbuebugten«, »Drøm- 
menes Sø«. Det er nu fuldkommen sikkert, at disse graa Pletter 
kun betegne Sletter, gennemskaarne af lave Højdedrag og spar- 
somt dækkede af smaa Kratere. Muligvis er det gammel Hav- 
bund, der kommer til Syne i Maanens mørke Pletter. Med Mars 
forholder det sig dog ganske anderledes. At man forgæves har 
stræbt at paavise Tilstedeværelsen af en Atmosfære *) om Maanen i 
kun 50,000 Mils Afstand, medens man øjeblikkelig erkender Luft- 
slørets Nærværelse paa Mars i en 200 Gange større Afstand, er 
jo allerede et talende Vidnesbyrd om en væsentlig Forskel mellem 
de nævnte Kloder. Følgen heraf er, at man let gør sig fortrolig 
med Tanken om Mangelen af Vand paa Maanen, men at man 
bestemt maa forudsætte Vandets Tilstedeværelse paa Planeten 
Mars. Hertil kommer , at vi besidde et Instrument , som , hvor 
utroligt det end lyder, kan sætte os i Stand til at faa Kundskab 
om, hvorvidt der i Marsatmosfæren virkelig forefindes Vanddamp. 
Vi behøve ikke at rejse til Mars for at faa Underretning om Pla- 
netens Aarstider og vigtigste klimatiske Forhold; en Del af dens 
Almanak vil en af vore Astronomer kunne affatte uden at for- 
lade vor Planet. Først i de sidste Aartier har man i Astrono- 
mien anvendt Spektroskopet, der opløser Lysstraalen og kundgør 
os, gennem hvilke Stoffer Lyset er passeret. Hvert Grundstof 
giver sit bestemte Billede, det saakaldte Spektrum, ja man har 
endog ved Tusender af kemiske Forsøg aldrig fundet to forskellige 
Stoffer, der gave nøjagtigt samme Spektrum. Derfor kunne vi 
angive, hvilke Stoffer der forekomme paa Solen og paa adskillige 
Fiksstjærner. Hvad Planeterne angaa, maa vi huske, at de ere 
mørke Kloder, der kun sende os tilbagekastet Sollys, saa at det 
spektroskopiske Billede fra en Planet ikke kan være væsentlig 
forskelligt fra Solens. • Dog har man i Lyset fra Mars og Saturn 
opdaget umiskendelige Tegn til Vanddampes Nærværelse. Den 
franske Astrofysiker Janssen har undersøgt denne Sag, Et 115 



') Bessel antog, at Maaneluftens Tæthed maatte være mindre en ! /«oo af 
Luftens Tæthed paa Jorden for at unddrage sig Opdagelsen. Nyere 
Forskere antage, at der eksiterer Maaneluft af Tæthed Vioo. 

Fod langt Jærnrør — altsaa af Længde som Rundetaarn — var 
for begge Ender lukket med stærke Glasplader. Foran den ene 
af disse antændtes et Baal, der betragtedes i Spektroskopet ved 
den anden Ende af Røret. Man udpumpede derefter Luften af 
Røret og fyldte det med Vanddamp under 7 Atmosfærers Tryk. 
Det spektroskopiske Billede af Baalet var i Luften fuldkommen 
frit for Linjer, men set gennem Vanddampene opstod der en 
Mængde Linjer af samme Udseende og Beliggenhed som de, der 
komme til Syne, naar Solen staar lavt paa Himlen og derfor 
iagttages gennem tættere Lag af Vanddampe. Janssen har an- 
stillet spektroskopiske Iagttagelser paa Toppen af nogle af de 
højeste Bjærge i Grækenland og Italien og har fundet, at i alt 
Fald den Atmosfære, der omgiver Mars og Saturn, indeholder 
Vanddamp. En anden berømt Spektroskopist, Englænderen Hug- 
gins, har ligeledes undersøgt disse Forhold. I Aaret 1871 rettede 
ban sit fortrinlige Apparat mod Mars. Det tilbagekastede Sollys 
er to .Gange trængt igennem Marsatmosfæren, inden det kommer 
til os og passerer det System af Glasprismer, der opløser Lys- 
straalen og afslører dens Hemmeligheder. Saafremt der i Mars- 
atmosfæren forefandtes Vanddamp, maatte denne straks røbe sin 
Tilværelse ved de vel bekendte mørke Linjer i Farvebaandets 
orangegule Region, og i Virkeligheden — disse Linjer traadte 
tydeligt frem. For nu at prøve, om de ogsaa hidrørte fra Pla- 
netens og ikke fra vor egen Elodes Atmosfære, rettedes Apparatet 
mod Maanen, der netop samtidig stod over Horizonten, men i 
Maanelyset var der ikke Spor af disse Linjer at se. De hidrørte 
altsaa virkelig fra Marsatmosfæren, og det er saaledes bleven 
godtgjort, at denne indeholder Vanddamp, men heraf følger atter, 
at de mørke Pletter paa Mars betegne Havflader. 

Vi gaa nu over til en nærmere Betragtning af Marskaartet. 
I Efteraaret 1877 kom Planeten os saa nær, som den overhovedet 
kan komme, nemlig til en Afstand af 7 Millioner Mil. Dens 
Glans overgik da endog Jupiters, og set i Kikkert ved 300 Ganges 
Forstørrelse frembød den en Skive, der var en Snes Gange større 
end den, Fuldmaanen har, og dog maa vi ikke glemme, at Mars 
er en lille Planet, i Rumfang kun Ve af Jorden; dens Gennem- 
snit er kun 900 Mil, medens vor Klodes som bekendt er c. 1700 
Mil. Paa Jorden indtager Vandet omtrent 3 Fjærdedele af Over- 
fladen, paa Mars er der næsten lige saa stort Vand- som Land- 
areal Marshavene danne talrige Bugter og Fjorde, og en Mængde 

Kanaler gennemkrydse Landene, der saaledes overalt staa i nær 
Forbindelse med hverandre. At dømme v efter de storartede Kanal- 
kaart, Schiaparelli har udkastet, maa man indrømme, at vore 
lignende Kanalanlæg ved Suez og Panama ere højst ubetydelige 
i Sammenligning med dem paa Mars. Vel er det en dristig An- 
tagelse, naar man af denne Grund vil drage den Slutning, at 
Menneskeheden paa Mars indtager et langt mere fremrykket Ud- 
viklingstrin end Menneskeheden her paa Jorden, men paa den 
dnden Side maa man tilstaa, at det vilde være en nok saa 
dristig Paastand, at Mars' Kanalnet er Naturens Værk. Kosmo- 
logien lærer, at Mars er en ældre Klode end Jorden, og vi maa 
derfor vogte os for paa Forhaand at betvivle Rigtigheden af selv 
meget dristige Paastande. »Den sande Videnskabsmand«, sagde 
Herschel, »bør hverken være alt for fjendtlig stemt imod eller 
alt for indtagen i Hypotesen. Iagttagelser ere intet værd, hvis 
de ikke formaa at lede til Teorien, og paa den anden Side ere 
de blotte Betragtninger og Forestillinger værdiløse, naar de ikke 
ledsages af de Fornuftgrunde, der støtte sig til Iagttagelserne«. 

. Efter Schiaparelli's Undersøgelser i 1877—78, 1879 og 1881 
kende vi nu Planetens Topografi temmelig nøje, i alt Fald fra 
Sydpolen til 40° nordlig Bredde. Hån har bestemt Positionen for 
62 Fundamentalpunkter, d. v. s. udledet, hvad vi kalde geografisk 
Længde og Bredde for disse Punkter som Grundlag for Kaart- 
tegningen. 

Som Førstemeridian paa Mars har man valgt den, der 
gaar gennem det fremtrædende Forbjærg af en lille Halvø paa 
Kontinentet »Copernicus«, der strækker sig ud i >Kaisers Bugt« *). 
I det Syd for dette Punkt beliggende Ocean findes der flere lys- 
ere, graagule Strækninger, som Schiaparelli af flere Grunde be- 
tegner ved Udtrykket >oversvømmet Land«. Som Modsætning 
hertil kan betegnes de særlig mørke Havarme »Maraldi« og 
»Hook«, som antages at være meget dybe. Kystomridsene paa 
Mars skjules undertiden af hvidlige Masser, hvorved man straks 
kommer til at tænke paa Skyer. Vi kunne iagttage, naar Vejret 
klarer op for en eller anden Egn paa Mars. Lockyer saa' en 
Gang, at en stor Sky masse skjulte Omridsene af et vel bekendt 



*) Schiaparelli har betegnet Stederne paa Mars med mytologiske og old- 
geografiske Navne. I denne Beskrivelse er dog den ældre Nomenclatar 
bibeholdt. 

Hav. Samme Nat iagttoges det samme af Dawes, der holdt ud 
ved Kikkerten til efter El. 2 om Morgenen; da var Skyen for- 
svunden, og > Astronomen med Ørneblikket« tegnede et ypperligt 
Billede af Mars. Om Skyen er faldet ned som Regn, eller om 
den har opløst sig i usynlig Damp, kan naturligvis ikke afgøres. 
I 1862 og 1877 er der set skinnende hvide Striber inde over 
Kontinenterne, uden Tvivl Snelag, som Skyerne have nedfældet 
paa deres Vej. Stribernes Retning viser da tillige Vindretningen 
i Planetens Atmosfære. I »Keplers Ocean« paa 48 • Længde og 
25 sydlig Bredde, omtrent under »Løvens Vendekreds« *), ligger 
»Sneøen«, en 0, som, skønt beliggende i det tropiske Bælte, dog 
fra Tid til anden frembyder en skinnende hvid Plet, netop som 
en Polarplet. Dawes saa' denne hvide Plet den 21de, 22de og 
23de Januar 1865, men havde ikke set Pletten den 10de og 12te 
November 1864. Atter blev den iagttaget den 4de April 1871; 
senere forsvandt den, men kom igen til Syne nøjagtig paa samme 
Sted i Aaret 1877. Denne synes at hæve sig op midt ude i 
Oceanet, overalt omgiven af Skyer, der fortættes her ligesom 
Alpeskyerne. Det er Planetens TeneriflEa! Naar vi komme til 
Erkendelse om disse slaaende Ligheder mellem Mars og den 
Klode, vi selv bebo, og naar >en anden Jordklodes« Geografi ikke 
længer er nogen lukket Bog for os, tror den stærkt bevægede 
Fantasi let at opdage mere, end hvad den strænge Forskning 
endnu finder tilstedeligt. Vi stirre forgæves efter de Byer, der 
ligge ved >Keplers Ocean« og dets Bugter, de Fartøjer, der 
gennemkrydse Strømmen, og de Væsener, som færdes i hin frem- 
mede Verden. Vor teleskopiske Seen er rettet mod en fjærn 
Baggrund, og vi kunne endnu kun med Sikkerhed skimte Gen- 
stande af saa betydelig Udstrækning, som Sicilien, Afrikas Central- 
søer dier Ceylon. Desuagtet kende vi i en Tis Forstand Mars' Geo- 
grafi bedre, end vi kendte Jordens paa Columbus' Tid. Vi kunne 
overskue Mars' Polaregne fuldstændig, og vi ere endnu ikke en 
Gang naaede hen til vor egen Klodes Poler. 

Planeten Mars er rød. Set i Kikkert er Farven egentlig 
en Nuance mellem orange og guL Hvorfra hidrører dette Skær? 
Vor Klode tager sig uden Tvivl grønlig ud i Afstand, efter som 



') Marsaksens Stilling i Rummet medfører, at Planetens Vendekredse ikke, 
saaledee som hos os, faa Navn efter Krebsen og Stenbukken, men efter 
de næste Dyrekredstegn: Løven og Vandmanden. 

den grønne Farve er fremherskende her saa vel over Fastlande 
som over Have. Ørkenerne ere gule. Atmosfæren vil vistnok 
meddele det hele en blaalig Tone. Planeten Mars' Landmasser 
vise sig gule som Majsmarker, hvilket vel. gav Anledning til, at 
allerede Lambert i forrige Aarhundrede fremsatte Hypotesen om 
en rødlig Vegetation paa Mars. Det er ganske vist underligt, at 
man paa Planetens Overflade, hvor alt andet ses ret tydeligt, slet 
ikke opdager Spor af udstrakte Skove eller Græssletter, men man kan 
selvfølgelig ikke tillægge dette negative Vidnesbyrd nogen Betydning, 
skønt det er utvivlsomt, at vi vilde være i Stand til at se Ame- 
rikas Urskove og Savanner i 7 Millioner Mils Afstand. I Fald det 
er Vegetationen, som Planeten skylder sin røde Farve, maatte 
man iagttage Forandringer, hidrørende fra Aarstidernes Skifte. 
Uagtet det er faktisk, at >Halls Lande i 1877 havde en dybere 
rød Tone end de øvrige Landstrækninger, vides der endnu intet 
om periodiske Farveforandringer, der korrespondere med Aars- 
tiderne. Man forstaar imidlertid let, at denne Undersøgelse er 
forbunden med store Vanskeligheder; vi se nemlig langt tydeligere 
de tropiske Egne af Planeten end de tempererede, hvor slige Om- 
skiftelser jo især maatte søges. Mars' røde Farve raaa snarere 
tilskrives* den tætte, vandholdige Atmosfære, der meddeler samt- 
lige Nuancer et Overskud af rødt Lys. Ogsaa Jordens Luftkreds 
bliver rød, naar den er tæt opfyldt af Vanddamp, noget, som er 
velbekendt fra Aftenrøden. Naar fjærne Snebjærge gløde i Sol- 
skinnet, venter man Regn. Den røde Tone, der lægger sig over 
Kystpartierne i det hede Jordbælte, er ogsaa bekendt og skyldes 
den vandholdige Luft. En saadan Atmosfære er udmærket skik- 
ket til af holde Varmen inde; den danner et skærmende Dække 
over Kloden, idet den hindrer den natlige Afkøling. Derfor er 
Planeten Mars varmere, end man af to andre vigtige Grunde 
maatte være tilbøjelig til at tro. Den Afstand, hvori Mars be- 
finder sig fra Solen, bevirker, at Planeten kun erholder omtrent 
Halvdelen af den Varmemængde, Jorden faar. En saadan Ind- 
skrænkning i Varmetilførselen vilde være skæbnesvanger for det 
jordiske Livs Tilværelse under de nuværende Forhold. Kun en 
større Egenvarme fra Klodens Indre eller en tæt, vandholdig 
Atmosfære vilde kunne erstatte hin Indskrænkning. Af Planetens 
ringe Størrelse følger imidlertid ogsaa en ringe Egenvarme, og 
heraf fremgaar det da, at kun en større Varmeindsugningsævne i 
Forbindelse med det skærmende Luftslør rummer Livsbetingelserne 

i sig. Da de hvide Polarpletter paa Mars ingenlunde indtage 
uforholdsmæssig store Arealer af Planetens Overflade, faa vi her- 
ved et klart Bevis for, at Marsoverfladen er i Stand til bedre 
end Jordens at beholde den ringere Varmemængde, som den mod- 
tager fra Solen. 

Lige indtil 1877 har man i alle astronomiske Skrifter set 
de Ord gentagne: »Mars har ingen Maaner«. Der havde selv- 
følgelig ofte været spejdet efter de ukendte Smaakloder, men for- 
gæves. Da lykkedes det Åsaph Hall den Ilte Avgust 1877, da 
Planeten befandt sig nærmest Jorden, at opdage en lille Mars- 
maane og 6 Dage senere atter en. Dette Held skyldtes især 
Eæmpekikkerten i Washington, den 32 Fod lange Refraktor med 
28 Tommers Aabning og 1300 Ganges Forstørrelse. I længere 
Tid havde Hall forgæves ransaget Planetens nærmeste Omegn 
uden at finde Spor til noget Lyspunkt, og han havde opgivet 
Sagen, hvis ikke hans Hustru havde opfordret ham indtrængende 
til endnu at ofre nogle Nætter paa denne Undersøgelse. Hall 
fulgte Raadet og blev — Marsmaanernes Opdager! De to Maaner 
ere ganske ubetydelige Himmellegemer, idet ingen af dem har 
over 2 Miles Gennemsnit. Afstanden mellem Marsoverfladen og 
den indre Maane er kun c. 750 Mil eller omtrent lig Afstanden 
mellem Danmark og Arabiens Sydspids. Den lille Maane løber 
saa hurtig rundt, nemlig i kun 7 Timer, at en Iagttager paa 
Mars maa kunne følge Bevægelsen uafbrudt, ligesom vi se Vis- 
eren paa et stort Ur rykke frem. Hertil kommer, at denne Klode 
staar op i Vest og gaar ned i Øst som Følge af, at dens Omløbs- 
tid er mindre end Planetens Rotationsperiode. Den lille Maane 
vil altsaa møde alle andre Himmellegemer, ogsaa den anden 
Maane, hvis Omløbstid er 30 Timer, altsaa ogsaa meget ringe, 
men dog større end Marsdøgnets Længde. Det er for øvrigt en 
Lykke for de eventuelle Marsbeboere, at Maanerne ere saa smaa; 
ti ellers vilde de bevirke en Ebbe og Flod i Planetens Vand- 
masser, som kunde gøre Kloden aldeles ubeboelig. Hvis Jordens 
Maane fra sin nuværende Afstand af 50,000 Mil (Omløbstid 27 
Dage) flyttedes ned til et Par Tusend Mils Afstand, vilde For- 
skellene mellem dens Tiltrækning paa vor Klodes Vande frem- 
kalde Flodbølger, der kunde beskylle vore høje Bjærge og gøre 
den største Del af Jorden ubeboelig. End videre kunne vi be- 
mærke, at en lagtager paa Mars med blotte Øjne kan se en Del 
af Asteroiderne samt Jupiters Maaner, og at Jorden viser sig som 

en Stjerne, netop saaledes som Venus straaler for os, og fjærner 
sig ikkun 48 fra Solen. 

Sammenfatte vi alt, hvad Videnskaben har bragt frem om 
Mars' kosmiske, geografiske og meteorologiske Forhold, er det 
umuligt at overse de slaaende Ligheder mellem Mars og den 
Klode, vi selv bebo. Solvarmen bringer Vandet til i Dampform 
at stige pp i Atmosfæren, hvor det ved Afkølingen atter antager 
synlig Form som Skyer. Ulige atmosfæriske Trykforhold frem- 
kalde luftstrømme, som Skyernes Løb tilkendegive. Vel kunne 
vi ikke høre Regnens Plasken eller Snestormens Susen, men alt 
vidner om Tilstedeværelsen af disse vel bekendte meteorologiske 
Fremtoninger. Heller, ikke have vi vanskeligt ved at tænke os 
Mars som Bolig for Mennesket, om end Videnskaben endnu ikke 
paa nogen Maade kan godtgøre Rigtigheden af denne store Tanke. 
Naar vi se den røde Stjerne Mars funkle som en Rubin blandt 
Fiksstjærne-Diamante^ne i Dyrekredsens Bælte, da staar den for 
os, ikke som et farvet Lyspunkt uden videre Interesse, men som 
en anden Jordklode, en Bolig for vore Medskabninger, der 
drage os forbi og se over mod os, som vi se mod dem. 

TORVALD KøHL. 

høje Graner langs Skovhegnet duvede svagt under den 
skyede Efteraarshimmel. De stod som en fremskudt Vagt i Række 
bag Række med Stammer lige som Lys. Skønt unge i Landet 
syntes de gammelkendt med Jordbunden. De var vokset godt 
sidste Sommer; deres unge Skud blinkede gennem det slørede 
Dagslys med en blændende isblaa Glans. 

Et koldt Vindpust strøg nu og da ind mellem Stammerne, 
raslede med Vildkatte-Spring i de nederste tørre Kviste og de 
halvvisne Bregner og gled hvislende, døende hen i Bøgeskovens 
Græs- og Brombærtæppe. Solen legede Skjul med sig selv, snart 
sad den i Randen af en Sky, missende saa blidt og aandsfraværende 
som en riglig god gammel Oldemo'r, snart rullede den helt frem 
og lyste gulrødt ned over Granernes mørke Alvor og Bøgeløvets 
evindelige, søvndrukne Uro. 

Men det hændtes ogsaa, den gemte sig for længere Tid, 
og da sneg sig en ængstende Forestilling om Efteraar og regn- 
tunge Aftener ind over Landskabet. Det fandt Familien ogsaa, 
som gik og tuslede omkring inde i Højskoven, og som i Dag var 
tagen herud for at sige Sommeren Farvel. 

Ti det var en af disse Egne — med friske Pust fra Sundet 
hen over rige Skove og Marker — hvortil Hovedstadens Beboere 
tyr ud, naar Græsset i Søndermarken og Dyrehaven bliver støvet, 
og Luften mættet med dagligdags Tale og vanesløv Færd — og 
endelig naar de gamle Drømme om Idyllen kommer igen. 

Og de havde netop mældt sig. Og Familien var med i 
Bevægelsen, de havde rejst. Lidt efter lidt, ved GrOSSerer- 
Tilskueren. 1884. ^ 

middage og i jævnere Aftenselskaber var det gaaet op for dem, 
at Folket der ude paa Mark og ved Kyst i Grunden var et ge- 
mytligt, fredsommeligt Folk, der — naar man blot var fri for alt 
Agitationsvæsen — altid beskeden vilde hygge om sin egen Rede 
og loyalt og ærbødig se op mod dem, der nu en Gang ved 
Fødsel og Rang havde faaet Visdom til at styre. Og saa var 
man af fuldt Hjærte gaaet med til at bringe Idyllen til sin 
Ret igen. 

Der var en anden Bevægelse oppe med næsten modsat 
Tendens, som Familien sandt at sige havde koketteret en Del 
med, men godt at man var ude over det, Stillingen dér havde 
været saa underlig utryg, uden Fodfæste. 

Det var næsten som i Dag her i Højskoven. - 

Man var nemlig her stødt paa en Krog, der aldrig havde 
set Mærker af en Støvlehæl og kun yderst sjældent af en Brænde- 
samlerskes Træsko. Det var et Sted, hvor alt groede saa frodigt, 
saa overmodigt vildt, hyor et skikkeligt gammelt Grævlingepar 
endnu kunde snuse omkring, og hvor et ungt Raadyrkid endnu 
kunde drømme i Fred en lang Skærsommer. 

Op igennem Kløfterne var der en bugnende Fylde af Bog 
og Hassel, Hindbær og Brombær, Røn og Slaaen, lutter glad 
Ungdom, bænket ved et rigt dækket Gildesbord, og op over 
Bakkesiderne klatrede svajende ungt og ivrigt Buskads for at se 
Herligheden efter i næste Kløft, medens øverst paa Bakkekammen 
stod en gammel skægget Røn med den bærrøde Krone løftet, 
viftende som en Fane. 

Det var Ungdommens Skyld , at man havde vævet sig ind 
i dette Ustyr. Fætter Kis og især de unge Frøkener gav ingen 
Fred. Tante strittede en Stund imod, men siden det nu en Gang 
var Sommerens sidste Dag, saa fik Ungdommen Lov at raade, og 
saa kom hele Familien i Vildnisset. 

Straks var de som ellevilde af Henrykkelse. 

Her raadede en fin, sød Duft. Solen skinnede paa de mægt- 
ige Stammer højt oppe. Over det modne Græs stod et skært, 
hvidt Lys, som fortonede i blød, grønlig Dæmring nede mod 
Kløfternes Buskads. En af de unge Damer manede -Ekko saa 
længe frem, at det ikke var hendes Fejl, naar "en ældgammel, 
mosgroet Kavaler ikke skred ud af Bakken og bød hende Armen; 
andre gik paa Opdagelsesrejser og hittede en lille fornøjet tiskende 
Bæk dybt inde mellem Græs og Ranker. 

Men det ujævne Jordsmon trættede. Det hændtes, at Papa 
fik et temmelig stærkt Stød i sin sirlig anlagte Mave ved uforvarende 
at dumpe ned i et Hul, eller Mama kom i den dødeligste. Sjæle- 
angest for sin Tornyre ved Synet af Skovens stridige, hensynsløse 
Ungdom; Fætter Kis gik i Bækken netop paa det dybeste Sted, 
og alle Damerne foruroligedes paa den mest underfundige Maade 
af gamle, knortede Grene, der laa gemte i Græsset, men pludselig 
ved et Tryk fra Foden sprang i Vejret uden nogen som helst 
Sømmelighedshensyn. 

Og saa begyndte det at blive koldt. Solen blev borte, og 
en sviende, næsten umærkelig Vind kom ude fra Granerne. Smaa 
utilfredse Udbrud vovede sig forsigtig frem, men da de hos alle 
Familiens Medlemmer fandt Genklang, saa søgte man med lange 
Skridt og ængslelige Hop ud af Højskoven. 

Man naaede lykkelig ud af den og af den øvrige Del af 
Skoven med, og saa vaagnede Henrykkelsen paa ny. Ti det Land- 
skab, der laa for den, belyst af en god og venlig Sol, var et af 
disse ægte danske med Trægrupper, der spejler sig i den stille 
blaa Sø, med et bølgende Fald i Agrenes Linjer, og hvidmurede 
Gaarde og Huse omkring Kirken, der med beskeden Ærværdighed 
løfter sit Aasyn over Præstegaard og Menighed, glad og tryg ved 
at have kastet alle Fortidens Utopier over Bord og nu indtaget 
en Plads som Led i de verdslige Goder. 

De unge tog hverandre i Hænderne og spredte sig i en 
Kæde ud over Agrene. Her var Luften behagelig lun, og Græsset 
tæt og blødt at træde paa som Fløjl. Men Tante gik med lette 
sirlige Skridt ad Stien og drømte om de Stier, hun havde traadt 
i sin Ungdom; hun havde nu altid fundet en Sti uendelig mere 
poetisk end en Landevej. Havde den gamle Dame, der ikke 
ejede Sangstemme, været ene, havde hun nynnet en Romance. 

Der laa tre eller fire Huse der nede under Bakkeskraaningen 
tæt ved Eng og Sø. Det ene havde Tegltag og Veranda, de 
andre forblæst Halmtag og graa afskallede Døre og Vinduer, men 
de laa alle i godt Kammeratskab, og det var ikke fri for, at Fami- 
lien fattede mest Velvilje for Hylterne med Straatag. 

Man gjorde en liden Standsning her for at se sig om. 
Søen saa' ganske fin og blaa ud her, midt ude var den lyseblaa 
med enkelte Guldstænk fra de solfarvede Skyer i Vest, inde mod 
Kysten blev den grønlig-sort, og over de blanke Siv stod en 
blaa Taage. 

53* 

Hinsides Søen hævede Landet sig. Der laa Kirken, Præste- 
gaarden og endnu et Par større Gaarde — alle i trygt Velvære. 
Solen luede paa det røde Tegltag og blinkede mod Gavlvinduerne; 
Haverne strakte sig helt ned til Søen, og ved en lille Bro med 
Flagstang laa hvidmalede Baade fortøjede. 

Familien havde fundet Idyllen. 

Hvor laa disse fattige Huse ikke kønne og tækkelige her 
ved Alfarvej. Kløver og Humle groede lige op til Dørtærskelen, 
Vejgrøftens vilde Blomster og Havens pænere Selskab hilste paa 
hinanden ved Gærdet; store Kyllinger løb klukkende omkring, 
og en rødbroget Kat kom og strøg sig kælent op ad de unge 
Damer. 

Man anede Fred og Alvor bag de smaa solbrændte Ruder, 
Beskedenhed og Lykke, gammeldags Sæder under det lune Halm- 
tags Skygge. Hvor det alt sammen var velgørende at se paa! 

Der fattedes egentlig ikke andet end Figurer i Landskabet 
— et ungt elskende Par eller en gammel Kone med hvide stivede 
Kappepiber, gyldent Nakkestykke og et blidt, stille lysende Ansigt, 
der levede i evig Søndagssteraning. 

Ganske saaledes saa' hun nu ikke ud, da hun bøjede frem 
bag én stor Pilebusk med en Del frisk plukkede Grøntsager over 
den ene Arm. Det var et halvgammelt Bonde-Kvindfolk, mager 
og mishandlet af Slid og Slæb, men endnu væver og senestærk; 
de snavsede Hænder var lutter Knogler og Knuder; Halsen rakte 
lang og gul frem af Kjoleaabningen , og Ansigtet var stærkt sol- 
brændt og rynket, havde hvasse, dybtliggende Øjne og et tyndt, 
sort Haar. 

Hun hilste lidt tilbageholdent paa Familien. Skønt en 
Smule skuffet hilste alle livligt igen, og Papa gjorde venligt et 
Par ligegyldige Spørgsmaal. Konen besvarede dem utvungent og 
sikkert, og da Mama nu ogsaa synlig interesseret spurgte ud om 
Haven, blev Bondekonen straks oprømt og viste med Selvfølelse 
sine Gulerødder og Petersiljeblade frem. Der kunde Herskabet 
se, hvordan det groede i hendes Smule Have. Hun plukkede 
væk hver Dag, gav bort og solgte, det stod lige tykt endda. . . . 
Ja, Herren og Fruen kunde være visse paa, Landet her ude 
havde ogsaa sine Behageligheder. Hvad de der inde i København 
maatte løbe paa Torvet efter og stadig have Pengepungen frem 
for, selv om det kun var den ringeste Haandfuld, det kunde hun 
hente lige uden for sin Dør. 

Hun viste dem ivrig sin lille Have, fortalte, hvor det 
groede bedst, og hvorledes hun saaede. Et større Stykke Jord 
var taget ind til Kaal, men først havde der været Kartofler; med 
en aarvaagen Bjærgsomhed drog hun Nytte af alt. 

Katten og et Par Kyllinger løb hende mellem Benene. 
Hun bukkede sig ned og klappede dem og kaldte hver især ved 
et Kælenavn. Saa fortalte hun om sin Hønseavl, der heller ikke 
var saa helt ubetydelig. Hun solgte hver Sommer Kyllinger for 
en køn lille Sum, og hun bar to Snese Æg til Købmanden om 
Ugen. Men havde Herskabet nu set hendes Høns, skulde de og- 
saa se hendes Grise, for det var Kærnekram, og hun førte dem 
om til den anden Ende af Huset, hvor der i et Træskur fandtes 
tre Svin, de to snart slaglefærdige. 

Familiens Medlemmer saa* til hverandre; de var alle glæde- 
lig overraskede. Den fattige Kones Stemning svarede saa for- 
træffelig til deres egen, at de aldeles ikke som sædvanlig følte det 
trykkende i den sociale Forskel. 

Saa snart Skurets gryntende Beboere mærkede Konen, 
stod de med Forbenene op paa Træværket for at lade sig klø i 
Nakken og muligvis faa Lov til at tigge en Gulerodstop, medens 
hun formulerede deres forestaaende Dødsdom. 

»Naa, naa Gys! ... Ja, ser De, disse her to er nu om- 
trent i Fedestand, og paa Tirsdag otte Dage skal de ind til 
Byen ... Se, se, Tøs, kan hun nu give Tid, saa, her er da en 
Mundfuld, skik sig nu kønt ... jo, de er sgu solgte til Slagteren. 
Den Karl her skal staa til sidst i November, han faar Kniven her 
hjemme, det halve beholder jeg selv, Resten sælger jeg til Hø- 
keren. ... Ja, saadan kan jeg saamænd fede tre hvert halve 
Aar . . . Naada Bassedieng! . . . Her skal Herren og Fruen se, 
hvordan Flæsket ligger henad Ryggen paa ham her. Men de 
lever ogsaa som Baroner hver Dag; jeg køber Mælk og Valle til 
dem, og gammelt Brød faar jeg fra Bagerne inde i Byen.c 

Alt imens hun talte, klappede hun sine børstede under- 
givne og øste Æde op i Truget En Ged, der halv skinsyg stod 
og stampede i Vejgrøften , gjorde hun lejlighedsvis opmærk- 
som paa. 

Familien var henrykt. Mama stod hensunken i Betragt- 
ninger over Høns og Flæskeskinker; Frøkenerne stak deres be- 
handskede Fingre hen mod Grisenes røde Snuder, pludrede den 
gamles Tale efter og lo ad Fætters Vittigheder. Alle var nu 

fuldstændig forsonede med Konens Udseende og helt indtagne i 
hendes Høns, Svin og Ged, men først og sidst dog i hendes egen 
flinke Adræthed og Ligefremhed. Det var sjældent, man traf 
Bønderfolk saa uforbeholdne til at fortælle om deres Sager. 

De vedblev med at spørge ud, og hun gav Svar, mundrap 
og frejdig, som hun var, og stolt og glad over alt det Liv 
og al den Trivsel, der skød op omkring hende paa hendes 
lille Plet. 

»Og De er altid ved godt Humør?« spurgte Mama. 

»Aa ja, det gaar nok an. I Dag kan jeg nu sagtens, c — 
Konen saa' tøvende ned paa sine Grøntsager — »for i Aften kom- 
mer begge mine Drenge hjem. Den ene er Murer, den anden 
Tømrer.« 

Baade Papa, Mama og Tante vuggede sig i Idyllens stiUe 
Lykke, medens de fulgte Konen over paa Vejen. Fætter Kis stod 
og smaadrillede Grisene, de unge Damer skændte paa ham for 
de »søde« Dyrs Skyld, men fniste, naar han efterlignede den 
gamles Stemme. 

Konen skævede nu og da derhen. 

Mama spurgte med udsøgt Interesse ud om* hendes Livs- 
forhold. Hvad hun levede af? Om Livet dog ikke var dejligt 
her ude ved Skov og Sø? 

»Ja, ser Fruen, jeg har jo mine Dyr og min Have, ellers 
lever jeg af de døde. Det vil sige, jeg binder Gravkranse, som 
jeg tager ind til Byen og sælger.« 

»Ja saa. De kan vel plukke Mos, og hvad De skal bruge, 
her ude i Skovene?« 

Nu skreg en af Grisene ganske højt. Fætter Kis havde 
stukket et Straa op i dens Tryne. 

Konen skottede derhen, før hun svarede: 

»Ja, Mosset maa jeg nok tage, men Granrisene stjæler jeg. 
Der er nok af dem. Skoven er rigtig god mod os Smaafolk, den 
giver os ogsaa vort Brænde, saa Fruen kan tro, der er et og 
andet her ude, vi er glade ved.« 

Der var en let Dirren i hendes Stemme, som man ikke 
havde mærket før. 

Papa trak paa Smilebaandet, som naar en af hans under- 
givne paa Kontoret sagde en godmodig, men daarlig Vittighed: 
»De sa'e stjæler — ?« 

Konen skottede op paa Herren og Fruen med et sært 
frygtsomt missende Blik. Hendes krogede, smudsige Skikkelse i 
<le lappede Kiteder syntes nu først at gøre den Opdagelse, at de 
andre var i Klæde og Silke og havde hvide Hænder, og ligesom 
med et Ryk var hun i Tone og Mine fjærn fra den jævnglade 
meddelsomme Tone fra før, da hun svarede: 

»Ja vist stjæler jeg, ligefrem tyvstjæler som en gammel 
Ravn .... Hvor mange af os Fattigfolk er ikke nødte til det, 
og hvorfor tie med det? Jeg har i snart tyve Aar maattet binde 
Kranse for at leve og opdrage mine Børn. Mos har jeg faaet 
Lov til at samle, men Granris er forbudt; alligevel skal de til, 
og saa maa vi rapse dem, som vi bedst kan, og snyde Skov- 
betjæntene . . . Herren og Fruen kan tro, jeg har haft mange 
pudsige Spil med de Skov-Hallunker.« 

De unge Damer var komne til og stirrede nysgerrigt paa 
den gamle. 

»Men min gode Kone,« tog Mama rolig og overlegent 
Ordet, som naar hun øste op af sin inderste Visdom over en ung 
uerfaren Husjomfru; »det kan De da ikke mene, som De der 
siger, det er alt for stærke Udtryk. . . At nogen i vort lille, vel- 
signede Land skulde være nødt til . . . nej, saadan maa De ikke 
tale. . .« 

Konen traadte et Skridt tilbage og rettede sin tunge krog- 
ede Krop i Vejret som for ret at maale Afstanden mellem hende 
og de andre. 

Der var langt nu. 

»Jeg har selv maattet opdrage mine Børn, og saa tog jeg 
min Føde. hvor Vorherre lod den gro, der blev nok til de andre 
endda. Greven og lians Haandlangere kalder det for Tyveri, naar 
vi Smaafolk tager Kviste og Nodder, i Fjor afleverede de to til 
Politiet, og jeg lader dem beholde Navnet.« 

»Deres Mand er altsaa død,« henkastede Papa, han vilde 
for Børnenes Skyld fore Samtalen ind paa et andet Spor. 

Der kom næsten et spottende Smil i den gamles mange 
Rynker, medens hun paa en underfundig skælmsk Maade klip- 
pede med Øjenvipperne: »Min Mand! Nej, vi er saamænd rendte 
fra hinanden.« 

»Ih, men Gud!« lød det fra Mama, Tante og den mest 
giftefærdige af de unge Frøkener. 

Det varede lidt, før Papa kunde spørge: »Han var maaske 
ikke god ved Dem, Deres Mand?« 

»Jo, jeg kan ikke klage; jeg har jo heller ikke givet ham 
Skylden,« svarede Konen næsten haardt. 

»Men hvorfor lever De ikke sammen?« 

»Vi kunde ikke forliges,« svarede hun koldt og med en 
Slags Trods. »Han trak til højre, og jeg til venstre, saa sloges 
vi, sloges for Alvor, og saa syntes jeg, det var bedst vi skiltes 
åd. . . . Jeg skal sige Herskabet, vi gaar vore egne Veje 
her ude.« 

Det slog nu paa én Gang Familien, hvor Kulde og Trods 
passede godt til Ansigtets Udtryk hos Konen. 
»Det er rædsomt,« hviskede Tante. 

Mama betragtede urolig sine Døtres skrækslagne og dog ny- 
figne Miner. Derpaa tog hun sin Mands Arm og sagde med en 
Stemme, der lod ane, hvor dybt hendes bedste og reneste Følelser 
var krænkede: »Kom, Theodor, vi maa helst gaa nu, hvis vi skal 
komme tids nok til Toget.« 

Det var med saare blandede Følelser, at Familien gik forbi 
den lille Have, som nys havde voldet dem saa megen Fornøjelse; 
de saa' der ind med hurtige skottende Blik, som bar den onde 
Urter, og Forestillinger om Tyveri og Ægteskabsbrud og deslige 
tumlede paa' en syndig Maade rundt i deres Hoveder. 

Papa og Mama gik forrest; hag efter kom de unge, de gik 
tæt sammen, . tyste og alvorlige, med en vis gammel Farisæers 
Taknemmelighed og trygge Forvisning i de glatte Ansigter. 

»Det var rigtignok en simpel Kone,« bemærkede Tante 
med en svag Knysten. 

»Ja, og saa den Frækhed, hvormed, hm . . . Gudskelov !c 
mumlede Mama. 

Tanken om Idyllen havde lidt et Knæk, som der skulde 
adskillige Middagstaler og Avisartikler til for at genoprette. 

Papa havde knappet sin Frakke og flyttede sine sirlige, 
velskabte Ben med en Alvor og Korrekthed, som kun den gør, 
der staar paa Skattelisten for 50,000. Han forholdt sig tavs, ti 
næst efter Skuffelsen var han stødt paa en yderst alvorlig Tanke, 
alt for alvorlig for hans Damer, nemlig Tanken, om det dog ikke 
var en alt for barnlig vild Ide at ville opdrage og forbedre den 
store Mængde og løfte den op over den grænseløse Kløft, der er 
mellem Menneskehedens Adel og Proletariatet. 

Men Bondekonen saa' efter Familien med et lyst, halvt 
ynkende, halvt spottende Smil, der spirede frem ved Mundvigene 
og efterhaanden bredte sig ud over Rynkerne helt op under de 
graa Øjenbryn. 



»Men fortæl en Gang, hvordan det egentlig gik til med 
Dem og Deres Mand, Ane. c 

Konen vendte sig om mod Spørgeren, der i Afstand havde 
overværet den sidste Del af Samtalen, og hvem hun godt kendte. 
Det var en ung Mand, som for en Tid havde taget Ophold 
der i Nærheden og jævnlig kom og købte af Anes smaa gule 
Sodæbler. 

»Hvordan det gik til,c gentog hun, idet hun hivede Grønt- 
sagerne bedre op i Armen og børstede Jordsmuldet af sin Kjole; 
»ligesom jeg sa'e: vi kunne ikke enes, saa pryglede vi løs paa 
hinanden, men det var jo ikke derfor, vi var komne sammen, og 
altsaa syntes jeg, det var bedst, enhver passede sine egne Bil- 
linger Ja , jeg siger det ligefrem, vi har ikke saa mange 

Navne paa Tingene her ude. c 

»Holdt De da ikke af ham, Deres Mand?t 

»Jo, da vi blev gifle. Aa, da var jeg en ung Tøs og helt 
forgabet i ham. Han var rigtig skikkelig og flink den Gang, og 
et kysseglad Ansigt det havde han — hvad ser saadan en Tøs 
saa vel mer efter. Vi flyttede straks ind i det lille Hus her, som 
vi fik til Leje, men det var jeg nu ikke videre tilfreds med, tor 
min Snak er, vi skal frem her i Verden, og det lignede ikke 
noget for et Par unge, stærke Folk at sidde og glo i en Leje- 
hytte her, og det gav Rasmus mig ogsaa Ret i. . . Nej, ser De, 
jeg havde set et nydeligt Skovloberhus ud hist ovre mellem 
Birketræerne — med gule Vægpe og Havetrappe — og jeg havde 
da ogsaa omtrent faaet Løfte om, at Rasmus skulde faa det, hvis 
han viste sig rigtig flink og paapasselig med sit Kram; jeg skal 
sige os, han gik paa Skovarbejde der ovre. Jeg drev paa ham, 
for luddoven, det mærkede jeg snart, han var, og jeg var ung og 
saa lind og ferm i Kroppen, at der ikke var den Ting, jeg ikke 
kunde komme over .... De kan tro, unge Herre, disse Næver 
her er bleven tagne i Brug i deres Dage.« 



Digitized by Google 



818 



Egne Veje. 



Hun strakte de røde, knoglede Næver frem. Hendes Øjne 
glimtede ved Tanken om disse Hænders lange sejge Dont, og 
den nedgaaende Sol skinnede i dette Øjeblik gennem et Poppel- 
træsr raslende Blade ind paa hendes Kind og lagde et kækt, gyld- 
ent Skær over den brune, furede Hud. 

»I fik ikke Skovløberhuset?« 

»Nej; Aarene gik. Skovfogeden sagde, han kunde ikke an- 
befale Rasmus. En anden fik Pladsen, da den blev ledig, og vi 
sad i det samme Hul, lige saa vidt som da vi begyndte, akkurat 
som en tøjret Lænkehund .... Nej, det er ikke sandt, vi var 
ikke saa vidt, det havde først en Tid staaet helt stille med os, 
saadan ligesom naar Vind og Vejr vender sig, og saa gik det 
tilbage. Rasmus gik og dovnede og aad alt op, hvad vi bjærgede 
ind. Vi havde faaet et Barn, en Dreng, og en anden Knægt 
havde jeg maattet tage efter min Søster, som var død i 
Barselsæng. 

Naa, jeg har nu altid været skrap i Munden, og jeg gen- 
nede paa Rasmus, det bedste jeg kunde, skar hans Mellemmad 
og fulgte ham op til Skoven; han lovede alt, men naar jeg var 
borte, aad han sin Mad og lagde sig til at snue. Han blev saa 
dorsk og dvask og brød sig Fa'en om alt andet, undtagen at æde 
og sove. Der var intet Udkomme med .ham, det var ligesom jeg 
havde et Klods om Benet .... Aa, mangen Gang kunde jeg 
smide mig ned ved Havegærdet og græde og vride mit Forklæde, 
saa ulykkelig som jeg var. En Dag manglede vi Brød, en anden 
Dag kunde jeg ikke skaffe Drengene et Stykke helt Fodtøj — og 
saadan rullede vi afsted ned i den sorteste Elendighed. 

Stump efter Stump, af hvad vi ejede, blev sat i Pant, og 
væk røg det ... . Aa, jeg glemmer aldrig den Dag, da de kom 
og vilde skrive en dejlig hvid lille Gris, vi havde. Den havde 
staaet hele Høsten , og jeg havde sanket Bygaks til den og fodret 
den med Valle og Kaalblade, saa den var bleven saa nydelig 
trind som en Pølse. Jeg bandte paa, at den skulde de ikke faa, 
og om Morgenen fik jeg den i en Pose og slæbt op paa Loftet, 
og. her gemte jeg den ind under Taget og strøede lidt Halm og 
Høsmuld oven paa. 

Men Prokuratoren vidste, der skulde være en Gris, og Død 
og Kjritte, hvor han brugte Kæft, da han ingen kunde finde, og 
jeg sa'e, jeg havde solgt den. Han sprang og rodede omkring 
fra én Krog til en anden, og jeg troede allerede, min Gris var 

frelst. Men til al Ulykke bryder han bovekain merdøren op og 
stikker Hovedet ind. Der sad Børnene, og da de ser dette her 
fremmede Gesicht, stikker de i at brøle. Grisen laa lige oven 
over, den bliver bange og begynder at grynte og trimle rundt i 
Posen. Nu var der ingen Redning, min dejlige hvide Gris tog 
de med sig. Men da de kørte hen ad Vejen, kunde jeg endnu 
høre, hvordan den laa og gryntede i Vognen, og da sank jeg 
sammen her ude midt i Døren og syntes jeg var den ulykkeligste 
Stakkel, fordi de havde taget min Gris, min lille hvide Gris, som 
jeg saadan havde plejet og fedet og var saa stolt af. Og begge 
Børnene gik saamænd hele Dagen og græd over Grisen. 

Og saadan gik det. Ingen Gris, ingen Ged, Hønsene triv- 
edes ikke, der blev tomt i den ene Krog efter den anden. Og 
saa gik Rasmus der og dorskede lige glad omkring! Jeg skændte, 
græd og tiggede, men det hjalp kun til at gøre Pinen længere... 
Naar jeg nu tænkte paa det kønne Skovløbcrhus , saa var jeg 
lige nær ved at gaa fra Samlingen, og jeg tabte da ogsaa til 
sidst Modet. 

Saa kom der en Dag, da de solgte de sidste Trævler og 
Stumper, vi ejede. Om Altenen var det Regnvejr, og da maatte 
jeg klatre op ad Stigen med Børnene og lægge mig paa Loftet i 
en Dynge vaad Halm. Det var al den Sæng, vi havde. Børnene 
sov snart; jeg laa og borede mig længere og længere ned i 
Halmen, det var ikke til at faa Søvn i Øjnene. Jeg tænkte paa, 
hvordan Elendigheden var kommen, og da jeg saa huskede, hvor- 
dan Grisen var gaaet, hvordan Geden var gaaet, og Hønsene og 
alt Indboet var svunden, Stykke efter Stykke, og jeg saa' for 
mig de tomme Steder, hvor Dyrene havde haft deres Plads, saa 
kogte det op i mig, jeg knyttede Hænderne, saa Neglene sad i 
Kødet, og svor paa, at nu skulde vi skilles. Dette her var jeg 
ikke født til. 

Jeg havde tænkt paa det før, men ikke haft Mod. 

Næste Dag saa si^er jeg til Rasmus: Nu gaar vi op til 
Præsten. 

Ja, han var lige glad. 

Da vi kom der op, maatte vi vente, til Præsten var færdig 
med Morgenkaffen, saa kom vi ind. 

Rasmus sa'e ikke noget, og Præsten sa'e heller ikke større, 
saa tænkte jeg, det er bedst, du lægger for, for nu skal 

det være Alvor, hvad saa Præst og Foged -og det hele Slæng 
siger. — 

»Ja, vort Ærende er kort og godt, Hr. Pastor,« sa'e jeg, 
»at Rasmus og jeg har gjort den Opdagelse, at vi gaar daarlig i 
Spænd sammen.« 

»Hvad vil det sige, min gode Kone?« 

»Vi kan ikke holde Trit, Hr. Pastor. Køretøjet er gaaet i 
Staa, og desformedelst det kun var en sølle Pindevogn, saa 
er den nu ogsaa gaaet i Kvas . . . Fprstaar Pastoren det saaVt 

Men Præsten virrede med Hovedet, saa den Svovlstik gik 
ud, han lige vilde tænde sin Pibe med. Og saa tænkte jeg, at det 
kanske ogsaa' var Præsten lige saa vanskelig at forstaa mig, 
som det mangen Gang var for os andre at forstaa ham, naar han 
* stod paa Prækestolen , og saa gik jeg lige paa. 

»Meningen er, vi vil skilles ad, Hr. Pastor.« 

Nu tabte Præsten den anden Svovlstik, saa' op med et 
Par vældige Brikker og sa'e: »Det er første Gang i min Embeds- 

tid.« Hvortil hverken Rasmus eller jeg havde noget at 

bemærke. 

Saa fik vi jo en Tale, som jeg kuns forstod lidt af, og 
Rasmus endnu mindre. Men Præsten selv saa' lige saa tilfreds 
ud som paa en højhellig Offerdag. Han endte med at sige: 
»Mennesket skal ikke adskille, hvad Gud har sammenføjet.« 

»Ja, men naar det nu er gaaet op i Sammenlimingen, Hr 
Pastor — ?« sa'e jeg. 

»Det véd hverken De, min gode Kone, eller nogen anden,c 
sa'e han, »Guds Veje ere ikke vore Veje. Men er den hellige 
Ægtepagt en Gang sluttet, da formaar ingen menneskelig Haand 
at løse den, derfor har vi Herrens eget Ord.« 

»Saa synes jeg heller ikke, Menneskene skulde befatte sig 
med at stifte den, og dertij hører jo ellers baade Præst og Degn,t 
bemærkede jeg. 

Saa fik vi en ny Præken om Lov og Øvrighed og Kødets 
syndige Skrøbelighed. Jeg forstod ikke det halve af hele det 
Synderegister. 

»Ja, Verden maa jo være grulig, Hr. Pastor,« sa'e jeg, 
»men den bliver ikke værre, fordi Rasmus og jeg vi skilles ad, 
og det er nu derfor, vi er gaaet her op.« 

Om vi da var noget imellem? 

»Ikke det mindste, c svarede jeg, »men vi gaar som sagt 
daarlig i Spænd sammen. Naar den ene trækker til højre, træk- 
ker den anden til venstre, vi er nu en Gang et umage Par . . . . 
Skal vi saa sige Amen, Hr. Pastor?« 

Nu vendte han sig til Rasmus og spurgte ham ud, men 
Rasmus sagde ikke andet, end at det var mig, der var kommen 
i Tanker om at skilles ad. 

Og saa fik jeg jo den ene Salve af Bibelsteder efter den 
anden lige i Synet. Jeg maatte dog adlyde Guds Røst og komme 
til Fornuft. Havde Rasmus været ond ved mig, havde han slaaet 
og mishandlet mig eller været hengiven til Drik, saa havde der 
dog været Billighed i mit Ønske, men Rasmus var jo det skikke- 
ligste Menneske af Verden. 

»Ja, hvad det første anbelanger, nemlig at prygle mig,« 
svarede jeg, »saa raaa Rasmus helst holde sine Fingre ved sig 
selv, han kunde ellers let stikke sig paa en Knappenaal, og for 
det andet, saa er det mig det samme, enten han drikker eller 
dovner Fortjænesten op ; . . . Nu kan De komme igen, Hr. 
Pastor.« 

»Men De har jo da Børn,« sa'e han. 

»Det var en meget rigtig Bemærkning, Deres Velærværdig- 
hed,« svarede jeg, »ja vel har vi Børn, vi har to, og det er der- 
for, vi maa skilles ad.« 

Nu tog Præsten sine Guldbriller af Næsen og begyndte at 
holde stor Rengøring. »Nej,« sa'e han, »nu forstaar jeg Dem i 
Sandhed ikke . . .« # 

»Nu begynder De nok at komme til Indsigt, Hr. Pastor,« 
brød jeg ham af, »rigtig, og vi kommer saa vist heller ikke til 

at forstaa hinanden Kanske Hr. Pastoren véd, at vi andre 

har vor egen Katekismus . . . Naa, men jeg tjæner nu ikke min 
Føde med Munden, saa jeg maa se at komme hjem til Rolling- 
erne, og nu véd De min Mening.« 

Saa gik jeg hjem, og da jeg saa\ hvordan Solen skinnede 
ned over Søen, og hvordan Byggen satte Vip op over Agrene, og 
Kartoflerne stod i fuld Blomst, saa fik jeg et Mod til at tage fat, 
som jeg ikke havde haft længe ... Nu havde jeg kun mig selv 
og mine to Drenge, jeg syntes jeg var fri med det samme, nu 
skulde der begyndes forfra. 

Jeg var snart i fuld Gang i Haven, og Dagen gik saa let 
og glad, som den ikke havde gjort i mange Tider. 

Men om Aftenen, da jeg stod og skar Mad til Børnene, 
stak Rasmus Hovedet ind ad det aabne Vindue og lagde grin- 
ende Armene op i Karmen. 

»Præsten sa'e, vi behøvede ikke at skilles, naar jeg ikke 

vilde.« 

Jeg saa' om imod ham, men kunde ikke svare ham et Ord, 
saadan kogte Vrede og Skræk op i mig. 

»Lad mig faa den Mad, du der staar med,« sa'e han og 
grinte væk. 

Nu taalte jeg ikke mere. Jeg skubbede Børnene ind i et 
Kammer og lukkede af for dem, og saa gik jeg hen for at møde 
Rasmus i Døren. 

»Her kommer du ikke ind,« sa'e jeg. 

»I mit eget Hus,« svarede han, »det vil vi se.« 

»Lad os det,« sa'e jeg. »Du har ingen Ret her, saa kan 
Præst og Øvrighed sige, hvad de vil!« 

Saa tog han fat, og jeg tog fat; vi sloges. Det blev et 
varmt Tag, og der vankede for Rasmus .... Aa, jeg følte mig 
saa stærk og rask, saa fuld af Mod og Lyst, og saa slog jeg til. 
• Jeg holdt heller ikke op, før Rasmus lovede at rømme Pladsen. 
Men da jeg saa forstødt og fortumlet kom ind og sad med en 
Arm om hver af Drengene, mens de spiste deres Mad, saa kom 
jeg alligevel til at ryste over hele Kroppen.« 

Konen tav. Stemmen var en Smule bevæget; men Ud- 
trykket i hendes gamle, vikingehaarde Ansigt var uforandret, de 
smaa dybtliggende Øjne spillede med deres ukuede Frejdighed. 

»Og saa arbejdede De Dem op igen?« 

»J$, De kan stole paa, jeg tog fat. Men saa kom det og- 
saa alt sammen efterhaanden, først Hønsene, saa Geden og ende- 
lig en Gris, det var min første stolte Dag, da jeg fik den. I For- 
aaret købte jeg Huset og Haven; og mine Drenge har jeg faaet 
godt fra Haanden.« 

»Ser De aldrig Deres Mand?« 

»Aa jo, han er Røgter henne østerpaa og kommer en Gang 
imellem og faar et Stykke Mad, og mens han sidder og dræver 
over det, fortæller han om Kosten og Sovetiden der henne, hvor 
han er, andet har han ikke Tanke for . . . Nej, men jeg siger 
Gudskelov for Haven, den var god, da det kneb, og saa lærte 
jeg at binde Gravkranse , . . Nu skal de høre, hvordan jeg tog* 

Skovfogeden ved Næsen, forgangen Uge jeg var henne efter Mos 
og Granris. 

Jeg og en anden Kranse- Kone fulgtes ad; saa som vi 
lige er blevne færdige med at plukke , opdager vi Skov- 
fogeden et Stykke inde mellem Træerne. Hvad vi har at gøre: 
hun tager Risene og dukker sig under Buskene, mens jeg haler 
af Sted med Kurven fuldt af Mos, og Skovfogeden er jo straks 
bag efter. 

Han raabte , jeg skulde vente , men jeg blev ved i 
rask Gang tværs ind gennem Skoven og lod, som jeg hverken 
hørte eller saa' ham. Da jeg saa endelig mente, at den 
anden Kone maatte være i Sikkerhed, gav jeg bedre Stunder, 
og Skovfogeden kom saa hinkende og pustende og var rigtig 
ædderspændt gal. 

»Jeg skulde skyde Benene fra hende, skulde jeg,t sa'e han, 
»lad mig se, hvad hun har i sin Kurv.t 

»Saadant rigtig dejligt Mos, nu skal Skovfogeden se. c 

»Nej, saa skulde da Dævlen! Men hvorfor pisker 

hun saaledes af, gamle Heks? c 

»Aa,c svarede jeg, »jeg syntes saamænd der trak et 
Tordenvejr op , og saa vilde jeg skynde mig at komme i 
Husly.t — 

Det forstod han, saa benede han af ind i Skoven. Men vi 
havde reddet vore Granris.« 

Hun smilte, og Smilet var farvet af det Humør og den 
Trods, hvormed hun saa uforknyt har slaaet sig igennem 
Livet, til hun nu sad trygt ved Hus og Hjem med sine to 
Drenge. 

»Naa jøses,« udbrød hun, »jeg staar og lader Munden 
løbe — jeg er jo lidt rap i Tøjet — og jeg skulde endda 
ind og koge Suppe til Drengene, de kommer hjem i Aften og 
har lovet at gøre lidt i Stand ved Huset .... Se, er det ikke 
dejlige store Gulerødder og Pastinakker! . . . Farvel!« 

.... Solen var gaaet ned. Skumringen bredte sig hurtig 
ud over Egnen, og Taagen kom og hjalp til med at viske alt ud 
i en flydende Ensformighed, i hvilken Eng og Mark fuldstændig 
forsvandt. Hegn og Gaarde stod som mørke Spøgelser, og af 
Kirken ragede kun Taarnet op. Søen skimrede hvid og rolig 
genilem Taagen som et kæmpemæssigt Stykke Lærred paa Bleg. 

Naar man kom nær, hørte man nede mellem Sivene en dæmpet, 
men uafbrudt Skvulpen og Plasken. 

Bøgeskovens Kroner gled ud i en Taagemasse, Øjet skeln- 
ede ingen Former, og Øret opfangede kun Millioner af Blades 
uophørlige, søvntunge Sus. Granerne havde skaaret en bred 
Bugt ind mellem Bøg og Hasselkrat; de stod som en tæt sluttet 
Hær, trygge ved egen Styrke og indbyrdes Sammenhold. Deres 
Toppe knejste som Spir, og deres mørkegrønne Skrud tindrede 
under Taagen. 

(November 1864— November 1884). 
En geografisk - sproglig Undersøgelse. 



Fyrst Bismarck har en Gang beklaget sig over, at hans 
politiske Løbebane ikke har skaffet ham nogens Hengivenhed og 
ikke glædet nogen, at den har kostet Evropa 3 store Krige og 
80,000 Lig. Derimod have vi ingen Steder set Fyrsten beklage 
sig over den Sum af Lidelser, hans Politik vedvarende paafører 
anselige Dele af det nye Riges Grænseprovinser, over at disse ere 
forvandlede til Valpladse midt i Freden, eller over at det store 
Riges samlede Kræfter søge at omforme og tilintetgøre de frem- 
mede Samfund, der ulykkeligvis ere faldne i dets Haand. Paa de 
Bakketoppe, hvor Duborg, de danske Kongers gamle Fæste i 
Sønderjylland, ligaer i Ruiner, knejse nu imponerende preussiske 
Kaserne- og Arrestbygninger. Det er symbolsk, det er saaledes, 
det skal være, et Blik hen over Flensborg illustrerer de preussiske 
Bestræbelser og Maal. Ved Hjælp af Bajonetter og Fangehuller 
forstaar den brandenborgske Race at holde sig i Toppen af alting, og 
det er ikke alene Mindet om hine danske Konger, der skal udslettes, 
nej, det er selve det Folkeliv, som har udfoldet sig under deres 
Scepter, der skal fladtrykkes, undergraves, tilintetgøres og erstattes 
af preussisk Væsen. Kansleren haren Gang i 1 870 sagt: »Jeg forud- 
ser, at det franske Samfund vil visne hen, og at det vil blive 
nødvendigt at forny det med pommerske Veteraner!« Hele 
Frankrig! Saa kan Nordslesvig kun være en lille lækker Biret 
paa det tyske Rigstaffel! Siden den preussiske Ørn rigtig blev 
myndig og følte, at dens Kløer vare skarpe og stærke, har den 
altid sørget for at have et Indelukke, hvor den ogsaa i Fredstid 

TiUkueren. 1884. ">4 

kunde mætte sin Smag for Lidelser og maale sin egen Styrke 
paa Offerets Krampetrækninger, og Riget er alt for ungt endnu, 
Magtens Sødme alt for berusende, alt for uvant til at Gøthes Tysk- 
land ikke de bonne gråce skulde tage Del i disse tyranniske 
Festspil. 

Det følger dog af sig selv, at det preussiske Væsen har 
flere Haandlangere end Venner, og særlig lige over for os har 
den historiske Udvikling tilført det en hel Hærskare af Svende, 
hvis Tjænstiver til sine Tider vel endog har været en Smule be- 
sværlig. Vi skulle ikke rippe op i gamle Historier eller gaa i 
Rette med Slesvigholstenerne. Nogle af dem , de bedste af dem 
i det mindste, elskede den Befolkning, hvoraf de selv vare ud- 
gaaede, de havde dog nogle Gran af den Agtelse for Danskhedens 
Ret, som et 400aarigt Samliv synes skikket til at fremkalde, 
mange af dem have med Sorg været Vidne til de senere Følger 
af deres Bestræbelser, og fremfor alt: de ere langt ulykkeligere 
end vi; de have ingen Arvinger, ingen Efterslægt, ingen Fremtid. 
Om nogle faa Aar vil Jorden opsluge de sidste Rækker af denne 
mærkelige Blanding af tysk Hovmod og dansk Drømmeri, og 
deres Sønner, for saa vidt de have politiske Tilbøjeligheder og 
ikke have fundet hjem til deres eget igen, ere kun »sociit i den 
brandenburgske Kejserstat, en Kolonne mere i det vidtløftige 
Klientel, der ikke har haft Ejendommelighed og Kraft nok til at 
hævde sig imod Jærnkansleren og endnu ikke har gjort sig saa 
fortjænt, at Berlin har villet anerkende dem som jævnbyrdige 
Borgere. Det er en arrig, umedgørlig og højst uelskværdig Race, 
disse slesvigholstenske Preussere. De ærgre sig over, at den store 
Kejserstats Elite behandler dem du haut en bas, og. hemmeligt 
svier Fredericia- og Istedslagene dem endnu over Rygstykkerne 
og i Hjærtet. Ingen Steder i den vide Verden have vi saa ufor- 
sonlige Fjender som de. De aad os med Hud og Haar, om det 
stod til dem, og de usleste Hundehverv, som den preussiske Stat 
ønsker udført imod Danskheden i Nordslesvig, og som en Gammel- 
preusser muligvis vilde krympe sig ved at udføre, kan altid gøre 
Regning paa en halv Snes indfødte Hænder. 

Det er bekendt nok, at den ene Stakkel ikke kan lide, at 
den anden har to Kæppe, og de slesvigske Preussere have altid 
fundet, at den nordslesvigske Befolkning har en Kæp for mange, 
men det er ikke mindre sandt, at kun Stodderen forstaar at mis- 
handle Stodderen, fordi ingen som han kender de saarbare Punkter, 

og dette er én af Grundene til, at Preusserherredømmet i Slesvig 
glider ud i saa smaalige Former. Paa Raadhuset i Flensborg, 
under Flakørnen , ses Byens gamle danske* Vaaben , men for ret 
at minde den loyale Befolkning om dens nuværende Stilling, have 
Myndighederne i dette Efteraar malet et Nældeblad paa Løvens 
Næse. Hvor instruktivt og betegnende. Det er netop denae For- 
mæling af Ornens Griskhed og Nældebladets smaalige Stik, der 
gør vore fraskilte Landsmænd Livet saa surt. Foruden at være et 
prægtigt og farligt Rovdyr, er den preussiske Ørn tillige en bureau- 
kratisk -smaalig Ørn, der nedlader sig til at fange Fluer, og 
Slesvigholstenerne pille Benene af disse Fluer. 

Da den preussiske Konge satte sig i Besiddelse af Slesvig, 
lovede han at agte dette Lands Ejendommeligheder i enhver Ret- 
ning, men siden denne Tid har hans Majestæts Regering anstrengt 
sig for at udrydde disse Ejendommeligheder i alle Retninger. 
Den har fordrevet det danske Sprog som officielt Meddelelses- 
middel fra hele Mellemslesvig, hvor det endnu er Folkesprog i 
mange Egne, den har gjort hele Nordslesvig retslig umyndig ved 
at indføre et fremmed Sprog for Skranken og i Administrationen, 
og den har halvt fortysket alle Skoler nord for Flensborg-Tønder 
Linjen, ja, den har lukket enhver højere dansk Dannelsesanstalt 
lige op til Kongeaaen og indført fuldstændig tysk Undervisning 
og næsten udelukkende tysk Gudstjæneste i alle dansktalende Køb- 
stæder. Vi behøve ikke at sky Paralleler. Den danske Regering 
gav det danske og det tyske Spro# lige Ret i en Del Kirker, 
hvor Menighederne 100 Aar i Forvejen havde ført Klage over, at 
de ikke forstode de tyske Præsters fremmede Sprog, og derfor af 
disse i Kirken ble ve skældte ud for Satans Yngel og Helvedes 
Brande; den preussiske Regering lader prædike udelukkende tysk 
i mange Sogne, hvor dér aldrig har været talt andet end dansk. 
Den danske Regering indførte Landets gamle Sprog i en Del 
Sogne, hvor endnu alle ældre Folk kunde tale dansk; den preus- 
siske Regering indfører tysk Skolesprog i Egne, hvor ingen for- 
staar dette Sprog, og hvor det aldrig er bleven talt. Den danske 
Regering tillod enhver Beboer af de blandede Sprogdistrikter at 
vælge det Sprog, hvori han vilde have sine Sager førte for Retten; 
den preussiske Regering har indført tvunget tysk Retssprog ikke 
blot i de blandede Distrikter, men i hele det dansktalende Nord- 
slesvig. Vor Administration vur ikke angerløs, men hvorledes 
gaar det saa den preussiske? 

r>4* 

I det Land, Kejser Vilhelm en Gang gav saa beroligende Løfter, 
er det omtrent en Forbrydelse at være dansk. Folk stævnes i Forhør, 
fordi de paa deres Huse have Vejrhaner, gennembrudte af et Kors, eller 
fordi der i en Bygningskrans ved Siden af en rød Klud hænger Høvl- 
spaaner, der af Naturen ere hvide og ikke sorte. Mænd og Kvinder, 
der have deltaget i Festrejser til Kongeriget, idømmes Bøder, fordi 
de ved Hjemkomsten have været i Besiddelse af Festtegnet, danske 
Undersaatter, der i Følge internationale Traktater skulde være 
sikrede fuld borgerlig Sikkerhed og Ejendomsret, forulæmpes og 
jages bort fra Arv og Hjem som Forbrydere. At have stemt paa 
en dansk Rigsdagsmand, at være Medlem af den danske Sprog- 
forening, at have deltaget i en Lystrejse til Jylland er tilstrække- 
lig til at berøve enhver Mand Adkomst til offentlige Hædershverv 
og gøre ham uskikket til at beklæde et Embede. Det er ikke til- 
ladt nogen Sønderjyde at lade sine Børn opdrage uden for Preussen, 
og i Skolerne gøres det Børnene til Pligt at deltage i politiske Fester 
og at synge Viser, der saare Befolkningens Følelser. Den danske 
Befolkning, der i Aartusender har været bosat paa Slesvigs Sletter, 
betegnes uden Sky som en »rigsfjendtlig Bande« af Indvandrere, 
der næppe have faaet Tid til at sætte sig ned. 

Op over hele Slesvig, fra Dannevirke til Kongeaaen, fyger 
Tyskhedens Sand i, tæt Drift og søger at trænge ind gennem alle 
Rtfter og Spalter, gennem alle ubefæstede Aabninger. Enhver 
Landsbyskole, enhver højere Dannelsesanstalt ere Blæsebælge, der 
ustandselig hvirvle Sandet op omkring sig, ethvert Drev i den 
store Politistats Maskineri, ethvert lille klaprende Provindshjul 
puster til Milerne, der dynges op alle Vegne og søge at kvæle 
den hjemlige Vækst. Den fri Bonde kan ikke træde ud af sin 
Gaard uden at faa Tyskhedens Sand i Øjnene, han kan næppe 
nok komme i Berøring med en Kommuneforstander, en Herreds- 
foged eller Præst uden at overdrysses deraf, og han er udsat for, 
at hans Søn eller Datter slæber det med ind i hans Dagligstue 
fra Skolen. Selv det forhadte danske Skriftsprog, »Mundarten ved 
Sundet«, maa træde i Fortyskningens Tjæneste, indtil det en 
Gang kan sættes paa Døren som en Tjænestekvinde . der har 
gjort sin Nytte, og det danske Folkesprog, dette Fuldblods- 
barn af den danske Tunge, saa perfektibelt, saa lærenemt, saa 
lydhørt under Skriftsprogets Paavirknihg, mene Magthaverne for- 
længst at have manet ned til en gold Dialekt. Det er nedsat i 
de meniges anden Klasse, det bærer forlængst sort Kokarde, det 

er et »Patois, ein Rabendånisch, ein Kauderwelsch , ein unåsthe- 
tisches Gemisch von Frisisch und Altanglisch, Juttisch dånisch 
und Plattdeutschc , der maa taales, indtil det en Gang kan ud- 
ryddes! Hvor forbavsede vilde disse Magthavere ikke blive, 
hvis de kunde se den lykkelige Forvandling, Hjemmefødningen 
er i Stand til at gennemgaa, eller hvis de forstode at skatte den 
vingelette, farverige Sommerfugl, der kan flyve ud af Puppens 
Hylster. 

Men hvorledes er da Forholdene i Sønderjylland? Hvor- 
ledes gaar det i den sproglige og nationale Kamp, der har saa 
store Kræfter, saa mange Hjælpere, saa hadefulde Fjender til An- 
greb, og saa smaa og ringe Kræfter til Forsvar og Værn? 

Den sproglige Livskamp, Striden paa*Liv og Død mellem 
Dansk og Tysk, det egentlige Melée føres endnu stadig inden for 
den Firkant, der begrænses imod Nord af Flensborg Fjord og 
Flensborg-Læk Vejen og mod Syd af Slien og Vejen til Husum. 
Kampen har her været staaende i de sidste 3 — 400 Aar. Det er 
historisk Jordbund, og Iagttageren betræder den med en underlig 
spændt Opmærksomhed. Hvert menneskeligt Væsen er hans 
Studieopgave, hver menneskelig Lyd opianges nøje, hver Hytte 
og Kro, hver Kirkegaard og hver Skolestue, Fortidens Hvilested 
og Fremtidens Væksthus, ere Genstand for en saa nøje Under- 
søgelse, som Forholdene tillade, o? hans Opgave er næppe løst, 
før det er lykkedes ham at trænge ind i Familiens Skød og der 
opfange de vordende Omdannelser. Det er et surl Arbejde at 
læse Allen: »Det dan>ke Sprog- Historie i Sønderjyllandc, og efter 
et saadant Arbejde er det en Trøst at komme over i selve den 
angrebne Egn og se, at Dansk har Livskraft i store Dele af denne 
Firkant, og at det trods alle Nederlag og alle Ydmygelser endnu 
holder nogle af vore vigtigste Grænsestillinger besat med Elite- 
tropper af den sønderjyske Gru iisehær. 

Det danske Sprogs største Nederlag i dette Aarhunijrede 
er Angels Tab, en Strækning paa 14 C Mil og mere end 60,000 
Mennesker. Aar 1SOO var Slien vort Sprogs Sydgrænse, men 
Sproget var isoleret og underbundet ved den højtyske Guds- 
tjæneste og Undervisning og Grunden undermineret af det plat- 
tyske Folkesprog, der ad de store Færdselsveje slæbtes ind i 
Landet og fandt Støttepunkter hos Præster, Lærere og tyske Ind- 
vandrere, hvorfra det kunde udbrede sig videre. 1840 var Dansk 
døende i et bredt Bælte langs Slien, og ved Krigens Udbrud 1848 

magtede omtrent hele Nord- og Mellemangel 2 Sprog: det danske 
Folkemaal og en plattysk Mundart, der i Tonefald og Ordstilling 
var lidet forskellig fra hint, men i sit Ordforraad havde Ævne til 
at udvikle sig i plattysk Retning. Under rolige Forhold vilde 
det danske Sprog dog endnu have holdt sig som Omgangssprog 
gennem flere Menneskealdre, i det mindste i Flensborg Amt, men 
den stærke slesvigholstenske Agitation under Krigen og imod de 
danske Sprogreskripter 1851 drev Angelboen næsten helt over i 
den plattyske Lejr. 

Det vilde være Daarskab ikke at erkende, at disse Re- 
skripter for Angels Vedkommende havde en uheldig Virkning, og 
at vor nationale Styrelse i Slesvig ingen Sinde har begaaet en 
mere upolitisk Handling. Kort før sin Død underkastede Biskop 
Martensen disse Reskripter en^ meget lidenskabelig og for os 
danske endog meget saarende Kritik, men da det synes, at han 
tilstræber at forsvare sit eget tidligere Partistandpunkt, at dække 
over en Mangel i sin Karakter og at tilføje gamle Modstandere 
en smertelig Lektion snarere end at træffe den fulde Sandhed, 
vil dette Afsnit af den udmærkede Forfatters Arbejde næppe faa 
nogen Betydning for vor fremtidige Opfattelse af denne Sag. 
1851 var det den danske Regerings Pligt at værne om det danske 
Sprog i Slesvig, og den havde Ret til at kræve, at Rigets Hoved- 
sprog blev kendt i dettes forskellige Dele. Den kunde derfor, 
uden derved at træde nogens Ret for nær, have indført et mindre 
Antal danske Undervisningstimer i alle Skoler lige til Ejderen og 
endnu flere i de Egne, hvor Dansk vedvarende levede paa Folkets 
Tunge. Det var det danske Folks " uafviselige Pligt at værne om 
sin Nationalitet og sit Sprog, og ingen Steder traadte denne Pligt 
frem med en saa bydende Nødvendighed som i de blandede Di- 
strikter, hvor fremmed Sprog og Væsen truede med at kvæle det 
oprindelige. Det maatte kræve, at Dansk, overalt hvor det 
endnu var til, fandt en betryggende Røgt i Skolerne, og de sær- 
egne Forhold, hvorunder vort Sprog levede i Mellemslesvig, gjorde 
det desuden nødvendigt, hvis de øvrige Foranstaltninger skulde 
have nogen Betydning, at det ved Gudstjænesten og i Administra- 
tionen stilledes jævnsides Højtysk, at det i Kirken og Regeringen 
optraadte med samme Rettigheder, samme Glans og Hæder, som 
dette »hellige og fine« Sprog Dette berettigede Selvforsvar kalder 
Biskoppen »Ødelæggelsens Vederstyggelighed«! Det er dog kun 
en rodløs Aandighed, der kan paastaa, at Folkets Modersmaal i 

Guds Hus kan saare dette Folks berettigede Følelser, og han 
skyder langt ud over de reale Forhold og gør sig paa den mest 
uheldige Maade til Talerør for en længst glemt, fraserig Agitation, 
naar han siger, at den danske Gudstjæneste i Angel hæmmede 
Folkets kirkelige o? religiøse Udvikling, hvad Højtysk vilde 
have gjort og den Dag i Dag gør i en langt stærkere Grad. 
Angelbonden er ikke lavet af et saa skørt Stof, at 30 danske 
Messer om Aaret skulde have en sporlig forstyrrende Indflydelse 
paa hans firskaarne Habitus. 

Ikke des mindre havde den angelske Befolkning en Ret 
for sig, en Ret, der stred imod den danske Regerings Ønsker og 
det danske Folks Interesser, men som lige fuldt vedblev at være 
en Ret. Igennem 3 lange Aarhundreder havde den danske Re- 
gering eller dens Repræsentanter og stedlige Myndigheder arbejdet 
paa at fortyske Angel, i en folkefjendsk Tid havde Befolkningen 
kæmpet imod efter bedste Ævne. havde senere bøjet sig for det 
uundgaaelige og arbejdede til sidst sammen med Regeringen. 
1851 var tysk Sprog og Dannelse en meget fremtrædende Faktor 
i Befolkningens Liv, og med Rette eller Urette tillagdes denne 
Faktor stor Betydning. Angelboerne kunde altsaa kræve denne 
Faktor respekteret, de kunde forlange, at ogsaa denne Side af 
deres Liv fandt en passonde Pleje i Skolerne, og de havde al 
Føje til at protestere imod, at Regeringen betragtede dem som et 
Ler, hvoraf den efter eget Tykke kunde udforme snart et tysk og 
snart et dansk Billede. Tysk fandt ikke en saadan Pleje i Sko- 
lerne, det var brøstholden med »indtil 4 Timers Undervisningc 
om Ugen, medens dansk slugte hele Resten. Hvis Dansk og Tysk 
1851 vafe ligestillede Sprog i Folkets Mund, hvis Angelboerne 
vare >bilinguesc, noget alle Sprogreskriptets Forsvarere indrømme, 
raaatte de to Sprog have delt Skolerne, som de delte Kirkerne 
og Administrationen, og jeg indser ikke, ved hvilke Argumenter 
den danske Regering kan renses for den Beskyldning: paa Sko- 
lernes Omraade at have forsøgt Angels Danisering. I hvert Fald 
klinger alt, hvad <ier i Sprogkampens Dage fremførtes til Forsvar 
for dette Punkt uden Beviskraft i vore Øren, og selv om det her 
kun drejer sig om et lille Omraade af de blandede Distrikter, er 
det dog meget beklageligt; at Regeringen ikke anvendte den 
fineste Guld vægt , don pinligste Nøjagtighed, den nænsomste 
Skaansel, ikke alene for Befolkningens, men og3aa og især for 
selve Sagens Skyld. Et System med dansk Undervisning og 



Digitized by Google 



832 



Efter 20 Aars Fremmedherredømme. 



blandet Rettergang og Gudstjæneste kan være et fortrinligt Gennem- 
gangsled for en Befolkning, der, skønt inficeret af tysk Aand og 
Tænkemaade*, endnu ikke magter noget andet Sprog end Moders- 
maalet og derfor i al Omgang, ude som hjemme, er udelukkende 
eller næsten udelukkende henvist til dets Brug. En saadan Egn 
var hele Mellemslesvig fra Tønder og Flensborg i en Kile ned til 
Fjolde, men i det dobbelttungede Angel maatte Systemet, saa snart 
det ikke havde Folkestemningen med sig, nødvendigvis under- 
grave sig selv, fordi Angelboeren kunde besvare det danske Tryk 
med et tilintetgørende plattysk Modtryk. Det var i Hovedsagen 
dette, der skete fra 1851 til 1864. Men desuden laa Fejlen paa 
et helt andet Punkt. Administrativt set vare Sprogbestemmel- 
serne yderst uheldige og skabte baade Undtagelsestilstande og 
Privilegier, der nødvendigvis maatte sætte ondt Blod. Sprog- 
grænsen tværs igennem Angel var tilfældig, et administrativt Lune, 
et arbitrært Indfald, der savnede enhver Støtte i de givne For- 
hold. Der kunde have været nogen Mening i at føre Sproglinjen 
ned til Slien og Dannevirke, hvor Dansk endnu levede paa gamle 
Folks Læber, eller at lade den følge Amtskellet mellem Flens- 
borg og Gottorp Amter, den gamle historiske Grænse for den 
kongerigske Del af Angel , men Oksebækken nede i Gottorp Amt 
betød intet som helsl. Regeringen handlede efter uforstaaelige 
Regler, og Befolkningen følte sig fornærmet, men saa* den imod 
Nord, maatte Reskripterne vise sig som ren og skær Uret. Flens- 
borg, Landsdelens Hovedby, Regeringens, Folkerepræsentationens 
og Overrettens Sæde, behandledes som en fuldstændig tysk By. 
Alt, Skole, Kirke og Retspleje, var tysk i Flensborg, og det uagtet 
Staden i 1851 i Ordets egentlige Forstand var en sproglig blandet 
By. Kun faa Steder i Sønderjylland kæmpede Dansk og Plattysk 
en haardere Kamp end i Flensborgs Gader og Huse, og ingen- 
steds i Mellemslesvig fandtes saa stærke Sympatier for Danmark, 
som netop her. For dette loyale Sindelag lønnede den danske 
Regering Byen med udelukkende Tysk. En højst mærkelig Be- 
lønning. Denne Regering kastede sig ind i den hæftigste Kamp, 
ikke med en Skare Bønder alene, men med en af Verdens største 
og mest ømtaalige Nationer for at danisere nogle faa Land- 
sogne, men Landets Hovedby, hvor den havde lige saa god Ret 
og flere Støttepunkter, Nøglen til Stillingen, det kritiske Punkt, 
hvor Mellemslesvigs nationale Stilling skulde afgøres, udleveredes 
uden Kamp til Germanisering. Vi ville ikke nægte, at Regeringen 

paa et enkelt, meget begrænset Punkt traadte Tyskheden tor nær, 
men den ligefrem tilsidesatte vore Rettigheder. Som en udue- 
lig General opgav den Fæstningen og holdt Glacis'et, eller troede 
den virkelig i 1851, at Angel og Mellemslesvig kunde bevares for 
Danskheden, naar Flensborg jrjordes bundtysk, eller at et saadant 
Svaghedstegn ikke vilde blive forstaaet og udbyttet af den aar- 
vaagne Fjende V Det skyldes ikke den danske Regering, at Flens- 
borg endnu, politisk set, er vor bedste Ven i Mellemslesvig, og 
at dens dygtige Førere forstaa stykkevis at tilbageerobre, hvad den 
Gang tabtes, men det er sikkerlig for en Del denne Regerings Skyld, 
at Flensborg, sproglig taget, er vor værste Fjende. Et dansk- 
dannet og til Dels dansktalende Flensborg vilde have standset 
Preussernes Germaniseringslorsøg i Menneskealdre. De bedste af 
Danskhedens Forkæmpere i denne By have forlængst indset dette, 
og de søge, trods deres e^en plattyske Opdragelse, at bøde der- 
paa ved at indføre dansk Hus- og Omgangssprog, men faa de 
ikke snart mange Efterfølgere btøndt Byens 2000 danske Vælgere, 
vil Flensborg vedblive at være Brændpunktet for Mellemslesvigs 
Denationalisering. 13 Aars delvis dansk Undervisning vilde have 
givet disse Bestræbelser et Grundlag, der var meget mere værd 
end hele Mellemangel, og i hvert Fald vilde den have fritaget os 
for den Ydmygelse at se vigtige nationale Afgørelser bestemte af 
modløs Opportunisme eller kortsynet Svaghed. Inden for den 
samme snævre Ramme kunde Regeringen ikke følge to saa mod- 
stridende FremgangMuaader uden at modarbejde sig selv. Flens- 
borg havde været loyal og lønnedes med Tysk, Angel havde gjort 
Oprør og straffedes med Dansk, men det følger da ogsaa af sig 
selv, at den begavede og mistænksomme Angelbobonde opfattede 
Sprogreskripterne, ikke som en Befrielse fra et gammelt og ind- 
groet Onde, men simpelt hen som en politisk Hævn. Denne 
Tanke laa Regeringen Ijærn, men ikke des mindre havde den som 
med Omhu lagt Præmisserne til Rette for en saadan Konklusion, 
og saa hjalp ingen Deklamationer og ingen Prækener, selv om 
Angeiboen havde villet høre paa disse Prækener, og al den 
Veltalenhed og Beviskraft, al den sproglige og historiske Viden, 
der fra dansk Side rykkede Reskripterne til Undsætning, prællede 
af paa den af selve Regeringen skabte Situation. Den Udryddelses- 
krig imod det danske Folkeniaal, der var begyndt 1848, fortsattes 
under Reskripternes Herredømme, Befolkningen holdtes fangen i 
hemmelige Foreninger, hvori de afsvor Dansk og hidsedes op 

imod alt, der havde hjemme hinsides Aa og Bælt, og der vedlige- 
holdtes et Had imod os, som først Preussernes Jærnaag har for- 
maaet at afdæmpe. 1864 eller nogle ganske faa Aar efter var 
hele Angel, bortset fra nogle intet betydende Smaaoaser, plattysk- 
talende næsten lige op til Flensborg Fjord. 

Men der tabtes endnu mere ved Sprogreskripterne. Vi 
havde en i det hele ganske fortrinlig Præste- og Lærerstand i 
Angel og Mellemslesvig, og om end en Del af dem aldrig lærte 
at behandle deres Sognebørn med den ligefremme, lidt udtraadte 
Els værdighed,, der er den slesvigske Befolkning saa kær, havde 
de paa den anden Side de Egenskaber, der giver Mindet Relief: 
Retsind, Dygtighed og Opofrelseslyst, og de have forskaffet sig et 
Eftermæle, der nu saa godt som er vort eneste Støttepunkt i 
disse og andre sydlige Egne. I en Kro nede mellem Slesvig og 
Husum spurgte jeg en Mand: »Hvorledes syntes de om Sognets 
tidligere danske Præst, Pastor M.?« — »Det var en farlig god 
Mand, han var færdig ved at give e Skjorte af sin Krop.« — »Og 
Deres nuværende Præst, Pastor R.?« — »Han! han tror te der er 
ingen andre Mennesker te end e Præst!« Des værre glemte han 
at tilføje, at Sognet havde fordrevet den første for at faa den 
sidste. Hver i sin Kreds udførte disse Mænd en god* Gerning, 
men deres Virksomhed vilde have haft langt videse Følger, langt 
større Betydning, baaret endnu smukkere Frugt, hvis Regeringen 
ikke ved ukloge Foranstaltninger havde undergravet deres Stilling 
og skudt dem frem som politiske Ombud, som nødtvungne Bærere 
af et abortivt Sprogsystem. Trods Minderne om Sprogreskript- 
erne vil det muligvis i en ikke fjærn Fremtid lykkes at tilbage- 
vinde Nordangel for den danske Sag, og saa meget er vist, at 
med nogen Konsekvens og særlig med nogen Langmodighed, en 
Egenskab, der ellers ikke ligger fjærn fra vor Folkekarakter, vilde 
den gamle kongerigske Del af Angel, det vil sige Flensborg 
Arat , den Gang ikke være gaaet tabt for dansk Indflydelse. 
Alle de Egne, hvor Plattysk 1851 i noget Omfang var trængt 
ind ved Siden af Dansk, ere tabte for os, de punkterede Partier 
paa Allens Sprogkaart have nu hovedsagelig plattysk Omgangs- 
sprog, og Grænsen mellem de to Maal kan drages efter dette 
Kaart med nogle faa og rent periferiske Ændringer. Dermed 
menes ikke, at Dansk er uddød i Angel; det tales og kan tales 
over hele Mellem- og Nordangel af Slægten fra 30 Aars Alderen 
og opad, pletvis er det endnu Omgangssprog, og i Strøgene langs 

Flensborg Fjord helt ud til Havet hævder det endnu sin Plads 
ved Siden af Plattysk, ja, tales endog af de helt unge. Ikke des 
mindre er Dansk et døende Sprog i Angel, og det næste Slægtled 
vil næppe kende noget til vort Sprog eller have umiddelbar Ad- 
gang til vor Dannelse. 

Siden 1864 har det plattyske Sprog gjort smaa og meget 
ringe Fremskridt. Den lidenskabelige Denationalisering er for- 
svunden med Sprogreskriptorne; der haves ikke længere en dansk 

i. Frioiik og Dantk e!>r Dansk Omgangs- Syd- og Nordgrænsen for de 
II. Frisisk, D;.usk t>ll plattysk. M ,r "K- tidligere blandede Sprogdistrikter. 

Mod-ætning, som Befolkningen kun hidsos op imod, og Plattysken 
virker derfor ikke som en Stormflod, der overskyller og drukner, 
men kun som Bolgeslag, der bortæde Stump efter Stump af den 
ny Strandlinje. Det dansktalende Mellemslesvig er falden tilbage 
under Vilkaarene før Reskripterne, og de Faktorer, der have de- 
nationaliseret Landet, fortsætte deres Værk umærkeligt, lidenskabs- 
løst og uden Idealitet. Folkemaalet overlades til sej og hæslig 
Straadød og Befolkningen til frastødende, aandsforladt Materialisme 

eller sygelig Religiøsitet. De bryde sig ikke om Tyskland, fordi 
Riget som saadant ikke betyder noget for dem,* de elske ikke 
Danmark eller den Sum af humane og frisindede Ideer, vor Dan- 
nelse repræsenterer, fordi de ikke kende os og aldrig komme i 
Berøring med os, og de hade Preussen, fordi det har lagt Cæsa- 
rismens Aag paa deres Skuldre. Intet kan være mere isoleret og 
mere forladt af Moderlandet end disse dansktalende Hedesogne. 
Indknebne mellem Angelboerne i Øst og Friserne i Vest fast- 
holde de, til kun et Par Mile fra den oprindelige Sproggrænse, 
deres sproglige Ejendommelighed, og det uagtet de, selv fra Flens- 
borg, som oftest faa tysk Svar paa dansk Tiltale. De forsumpes 
i Tysk. De lade sig denationalisere, fordi det er det bekvemmeste, 
det mageligste, fordi deres Naboer have gjort det, og — lader os 
gøre den menneskelige Natur Ære — fordi de ikke have et eneste 
Rygstød imod det store Maskineri, der virker paa dem. Det 
synes dog, som var deres politiske Indifferentisme i Færd med at 
forsvinde, og som kunde de vindes for et dansk Proteststandpunkt, 
hvorfra det fremtrængende tyske Sprog kan modarbejdes. I den 
danske Tid lykkedes det ikke at danne et nationalt Parti i disse 
Egne. Ved Afstemningen 1867. afgaves i Nørre Hagsted Sogn 
danske Stemmer mod 106 tyske, i Store Vi Sogn 25 mod iOO, 
i Jørl og Eggebæk Sogne 11 mod 281, i Vanderup 3 mod 
Ved Omvalget paa Gustav Johannsen 1881 afgaves alene i en 
enkelt By i Nørre Hagsted Sogn 19 danske mod 21 tyske Stem- 
mer, i St. Vi By 36 danske mod 12 tyske, i Vanderup 26 mod 
52, i Barderup 46 mod 10 og i Jereshøj (Eggebæk Sogn) 36 
danske mod 11. Denne Strømning kommer endnu i rette Tid, 
den kan endnu finde et naturligt Grundlag i det danske Folke- 
maal, uden hvilket en fortsat og varig Modstand imod Preussen 
næppe er mulig, og vi kunne særlig* takke Danskhedens Fører i 
Flensborg for, at Nationalitetskampen er naaet ud til Sprogets 
yderste Grænse. — 

Deres geografiske Stilling giver disse Egne en meget stor 
Betydning for Sprogstridén. De ere Stødpuder, som maaske gen- 
nem Slægtled ville afværge Tyskhedens værste Tryk nordpaa og 
forhindre, at denne i sluttet Række umiddelbart paavirker Mellem- 
slesvigs svageste Del: Egnene op mellem Tinglev og Tønder, 
hvor det holsten-gottorpske Bundfald endnu ikke helt er vasket 
ud af Jordbunden. Forholdene i hine Egne, Sprogkampens For- 
løb og Vilkaar, fortjæne derfor at kendes nøjere, og det er ingen- 

lunde ligegyldigt for os, i hvilket So^rn Sprogets Syd- og 'Sydøst- 
grænse for Tiden maa søges. I Slutningen af den danske Tid 
ansaas Fjolde Sogn som vort Sprogs yderste Grænse i daglig 
Omgang, og Forfatteren af denne Afhandling besluttede derfor i 
den forløbne Sommer at rejse derned for paa selve Stedet at naa 
til en grundet Opfattelse. Sognet hører til Bredsted Amt, det er 
udelukkende henvist til de tyske Byer Husum og Bredsted, og 
det staar Flensborg saa fjærnt, at jeg i denne By hverken kunde 
faa sikre Oplysninger eller Anbefalingsskrivelser til dansktalende 
Familier. I en Artikel, der kort i Forvejen havde staaet i »Vort 
Forsvare, hed det sig desuden, at kun de gamle i Sognet endnu 
tale Dansk, og jeg rejste derfor derned med ringe Ha ab om at 
træffe et livskraftigt dansk Sprog. Da jeg fejste dérfra, efter at 
have gennemvandret de fleste af Sognets vidtspredte Byer, undrede 
ét mig, og det var, at jeg paa dansk Tiltale kun én Gang havde 
modtaget tysk Svar, og dette Svar blev givet mig af min Vært, 
en indvandret Plattysker fra Egnen ved Dannevirke. I Huse og 
Gaarde, paa Veje og Stier blev jeg straks og med synlig Velvilje 
svaret paa Dansk, paa (lydende, sikkert og bredt Sønderjysk, som 
jeg *elv talte det. Fra Modpartens Side indlededes Samtalen 
aldrig med det afvisende »wiet, noget som næsten altid finder 
Sted i Angel, og efter et Par Bemærkninger talte jeg sædvanlig 
Skriftdansk uden derved at forstyrre Samtalen. I en frygtelig 
Hedekro mellem Solbro og Bondelum fremkaldte mit sønderjyske 
Maal en glad Panik i et landligt Middagsselskab, og paa den 
elskværdigste Maade af Verden satte Værten sig hen hos mig og 
gav mig — selvfølgelig paa Dansk — en vidtløftig Fremstilling af 
hele Omegnens sproglige Tilstand. »Vi tale megen Dansk her i 
FjokT Sogn, naar vi komme sammenø sagde han, »selv de unge 
kunne snakke med eller forstaa ost, og den Interesse, hvormed 
en Del unge Karle og Piger fulgte Samtalen, overbeviste mig om, 
at han talte Sandhed. »Vi forstaar ham meget godt,« sagde en 
20aarig Pige, »men vi snakker det saa daarligt.« I Bjerrup (Behren- 
dorf!), en stor og velhavende Landsby, traf jeg nøjagtig disse 
Forhold. Min for øvrigt plattyske Hjemmelsmand sagde, at alle 
Byens Mænd fra 30 — 40 Aars Alderen opad sædvanlig talte 
Dansk, og alt hvad jeg selv havde Lejlighed til at høre og op- 
fange bekræftede hans Udsagn. I Sognets Kirkeby, Fjolde, er 
Sprogets Stilling mindre gunstig. Her holdes nogle Markeder, 
Byen har en Mængde smaa næringsdrivende, til Dels Indvandrere, 



Digitized by Google 



838 Efter 20 Aars Fremmedherredømme. 

og paa ægte slesvigsk Vis kappes 3 Kroer- med Kirken om For- 
rangen i dens arkitektoniske Apparition. Kun ældre Folk tale 
dansk. I den Kro, jeg faldt ind, herskede et rigtig mellem- 
slesvigsk Babel; ti i én Husholdning lød Frisisk, Plattysk og 
Dansk imellem hverandre. Værten selv talte meget slet Dansk, 
men Jomfruen, en halvgammel Pige, underholdt mig timevis paa 
ejendommeligt og ublandet Fjoldedansk om hele Egnens sproglige 
Fysiognomi, og da jeg kom længere nordpaa, til Byerne Østenaa 
•og Lyngsted (Løvested), færdedes jeg i dansktalende Egne. Hoved- 
resultatet af mine Undersøgelser paa den Kant kan sammenfattes 
paa følgende Maade. I de nærmeste Grænsesogne op til Husum, 
i Svesing, i Olderup, i Byerne Arenfjolde og Højfjolde samt i 
Kirkebyen Fjolde tales Dansk af en Mængde, af en »Hobbenc, 
som det udtryktes paa Stedet, men Plattysken er det herskende 
Sprog ; i Immingsted er Dansk uddød, og i Øster- og Vester-Ørsted 
tales det kun af de allerældste. I Bjerrup, Bondelura, Spinkebøl, 
Bokslund, Nordsted, Haselund og Kollund, alle sammen Byer i 
Fjolde Sogn, er Sproget blandet eller hovedsagelig Dansk, og i 
Sognets nordligste Byer, i Østenaa og Lyngsted, er Dansk endnu 
Omgangssprog. 

Dette er ingen Tilfældighed. I Midtslesvig, fra Dannevirke 
til Tinglev-Tønder Linjen, ligge Byerne paa stribeformede Oaser 
eller Højdedrag, der løbe tværs over Landet til Marsken. Paa et 
godt Generalstabskaart tage de sig ud som Tværhylder, der med 
en mærkelig Regelrethed følge etter hinanden, eller, om man vil, 
som Perlesnore, der fra Øst til Vest ere trukne hen over Landet 
med store, næsten ubeboede Hede- eller Engstrækninger mellem 
sig. Disse geografiske Forhold i Forbindelse med Beboernes seje 
Fastholden af det nedarvede have været i højeste Grad ugunstige 
for Fortyskningen. Enhver beboet Stribe er omgivet af et isoler- 
ende Belte imod Syd, og medens Sprogomdannelsen i det tæt 
befolkede Angel med over 4000 Mennesker paa Flademilen ud- 
førtes i ét Anløb, naaede Plattysken næppe nok i 80 Aar at er- 
obre den første Oaserække, Bylinjen Bondelum, Bjerrup, Fjolde, 
og Sproget har endnu ikke slaaet sikker Bro over den milebrede 
Sumpstrækning omkring Bomstedaa og Herremose eller faaet 
rigtig Fodfæste paa den næste Oaserække: Sønder Hagsted- 
Østenaa- Lyngsted -Hjoldelund-Høgel. Fra Syd af vilde Midt- 
slesvig kun yderst vanskelig kunne erobres for Tyskheden , da 
alle Forbindelsesveje gaa paa tværs af dennes Paavirkningsretning, 

og det er først her ude, at man ret føler Betydningen af Angel- 
boernes, sproglige Forræderi, idet Plattysken nu trænger frem Øst 
og Nordøst fra, ad Færdselsvejene til Jærn vejs linjen og ad Flens- 
borg-Husum Vejen. Det er Mellemangel og Flensborg, der for- 
tysker disse Egne. 

Efter denne Udvikling er det muligt noget nærmere at 
fastsætte Grænserne for det danske Folkesprog i Midtslesvig. 1 
Vest danner Frisisk den gamle velkendte, uforanderlige Grænse 
helt op til Vidaa, i Syd er Byrækken Sønder Hagsted-Lyngsted- 
Hjoldelund vore yderste Forposter, og i Øst gaar Grænsen ud fra 
Flensborg, følger saa en Milsvej langs Landevejen til Slesvig, 
løber dernæst med ringe vestlig Bøjning tværs igennem Oversø 
Sogn, hvor Byerne Oversø, Frørup og Tarup ligge Øst, Barderup 
vesten for samme, ned i Eggebæk Sogn øst om Jereshøj og ind i 
Jørl Sogn, hvor den i S. Hagsted møder Sydgrænsen. Øst og Syd 
for denne Linje findes et smalt Bælte, hvor Dansk vedvarende 
hævder sig ved Siden af Plattysk, og helt imod Nord, i Rødenæs 
og Rosenkrans, trænger vort Sprog endnu Frisisk tilbage. I Midt- 
slesvig tales altsaa Dansk eller overvejende Dansk i Sognene Læk 
(selve Kirkebyen Læk dog undtagen), X. Hagsted, St. Vi, Vande- 
nip og Hjoldelund, samt i Dele af Enge, Oversø, Eggebæk, Jørl 
og Fjolde Sogne. 

Det ses heraf, at Plattysk for Tiden standses af Flensborg 
Fjord og af de udyrkede Sumpdrag, der langs Trenen og Bomstedaa 
løbe over til Marsken, men det er vanskeligt at sige, hvor stor 
Modstandsævne de ovennævnte Sogne endnu kunne yde. De 
danne den egentlige Grænseegn mellem Sprogene, de have i Aar- 
hundreder været udsatte for stærk tysk Paavirkning, og de fleste 
af Beboerne magte en Art Plattysk, dei under de nærværende 
Forhold er farlig for Dansk. Den egentlige Denationaliserings- 
Proces er utvivlsomt i Gang pletvis omkring i denne kgn, det 
danske Sprog staar som de rudimentære Lævninger af et tidligere 
dansk Samfundslegeme, og hvis dette ikke atter kan tilføres friske 
Safter, hvis det ikke paa ny, under en national-politisk Strømning, 
atter kan knoppes og løves, vil det smuldre hen. »De dansk- 
sindede ere døde,« sagde man til mig i Fjolde, de synes ikke at 
kunne leve saa længe som vort Sprog. 

Efter at Plattysken er bragt til Veje i Familien, begynder 
Denationaliserings - Processen som bekendt med , at Barnet af- 
sondres fra Familiens Sprog. Allerede i Svøbet sættes den lille i 

plattysk Karantæne, og ved denne kunstige Foranstaltning paa- 
tviu^es Barnet et Modersmaal, der ikke er Moderens Maal. Men 
det . er et fattigt, aandløst og ufuldstændigt Sprog , en hæslig 
Bastard af Dansk og Plattysk, Barnet lærer paa denne Maade. 
Stubbene af det gamle Folkemaal stikke frem alle Vegne, og saa 
snart Barnet er naaet ud over Skoletiden, falder det sædvanlig 
tilbage til Familiens Hovedsprog, der er det naturligste, rumme- 
ligste og mest aandfulde Udtryk for dets Tanker. Karantænen 
maa derfor fortsættes i næste Slægtled, Slægtens sproglige Øre 
svækkes endnu mere, det danske forurenses og undertrykkes, det 
plattyske udvides, frigøres og forædles, før en Generation helt 
kan give sig Tyskheden i Vold. Og selv efter alle disse An- 
strængelser taler den et meget maadeligt Sprog, der, uden Folke- 
maalets naturlige Lune og Kraft, næppe nok forstaas ud over 
Lokalitetens snævre Grænser. Derfor er Denationaliseringen en 
meget langsom Proces. Selv om Plattysk er bragt tilstede, 
kræver den under rolige Forhold mindst to Slægtleds Arbejde for 
at bringe det nye Sprog saa vidt, at det efter tattig Lejlighed 
kan erstatte Folkemaalet, og selv da opgives dette kun sjæl- 
dent frivilligt, uden ydre Paavirkning. 1 Sydangel begyndte 
Forældrene at tale Plattysk med Børnene 1800, i Mellemangel 
1815—20, i Nordangel 1820—30, men det var først i det andet 
Slægtled derefter, under stærke politiske Strømninger, at det lyk- 
kedes at udelukke Dansk fra den opvoksende Slægt, og denne 
Bevægelseshastighed kan paa ingen Maade bruges som Maalestok 
for Sprogomdannelserne i Sognene vestpaa. — 

Danskhedens anden Linje dannes af Oaserækken fra Flens- 
korg Fjord til Sydspidsen af Gudskog Sø, af Sognene Hanved, 
Valsbøl, Medelby, Karlum og Klægsbøl. Alle disse Sogne tilhøre 
de blandede* Distrikter og have tysk Skole- bg Kirkesprog, uagtet 
Omgangssproget er rent dansk. I Klægsbøl tale kun et Par Fa- 
milier Tysk, i Karlum, Medelby og Valsbøl har den store Kultur- 
stat næppe nok en saa fyldig Repræsentation uden for Embeds- 
mændene, og kun i de sydligste Dele af Hanved Sogn er Plattysk 
trængt noget mere ind fra Flensborg og Angel. Paa denne Linje 
bør vort Sprog og vor Dannelse opføre sin Hovedfæstning, og 
det maa blive den danske Sprogforening første og fornemste Op- 
gave herfra at afslaa det plattyske Sprogs Angreb nord- og øst- 
paa. I næste Aarhundrede vil Friservejen (Flensborg-Lækvejen) 
sandsynligvis danne en lignende Grænselinje som Slesvig- Husum- 

vejen i Begyndelsen af dette, og skulle vi have Haab om at 
bevare Nordslesvig, maa der langs Nordsiden af Flensborg Fjord 
og langs denne Vej gøres alt, hvad der kan gøres, og det er 
ingenlunde nok, at give Befolkningen god dansk Læsning, den 
maa ogsaa øves i Modersmaalets skriftlige Brug, og det saa meget 
mere, som Preussernes næste Slag imod det danske Sprog i hele 
Nordslesvig sikkerlig vil blive rettet imod de danske Stiløvelser i 
Skolerne. Skriftlig skulle Børnene kun have tyske Meddelelses- 
midler, og det er allerede en Ynk i Byerne at se danske Børn 
skrive tyske Breve til danske Fædre og Mødre. I vor nationale 
Kamp ere vi ikke saa heldigt stillede som Polakkerne, fordi 
de have Præstestanden paa deres Side, men ikke des mindre 
maa der kunne findes Midler ogsaa hos os. Hvorledes dette Ar- 
bejde for øvrigt skal udføres, ligger ganske uden for min Kom- 
petence og denne Afhandlings Grænser, og jeg skal, kun for at 
orientere Læseren, sige et Par Ord om *den nationale Tilstand 
i dette Strøg. I Karlum og Medelby findes mange gode danske 
Elementer, ved Rigsdagsvalget 18G7 faldt Halvdelen af Stemmerne 
paa den danske Kandidat, og hvis vi paa Vestkysten havde et 
politisk Centralpunkt som Flensborg, vilde disse Sogne med Lethed 
helt kunne vindes for vor Sag. En gammel Slesvigholstener, der 
i en halv Menneskealder har virket i Medelby, erklærede en Gang, 
at vi (o: Tyskerne) kunde arbejde 200 Aar i Nordslesvig og dog 
ikke faa Bugt med det danske Sprog, og en af det nuværende 
Systems Embedsmænd sagde i Sommer: »Det er Synd, at vi 
skulle præke tysk for Menigheden i Valsbøl.t Paa mine mange 
Vandringer i Mellemslesvig har jeg ingensteds nord for Friser- 
vejen fundet Denationaliseringsprocessen i Gang. De nordligste 
Strøg, hvor jeg har truffet den,' ere Byerne Veding, Skovkro, 
Hyllerup og Havrup samt til Dels Kirkebyen Hanved. Uden 
Hensyn til politisk Farve tale Forældre her ofte Plattysk til 
Børnene. I hele sin Udstrækning (Læk undtagen) danner Friser- 
vejen en Grænse i det mindste for denne Uskik, og den store 
nordlige Halvdel af det vidtstrakte Hanved Sogn er muligvis den 
mest nationalt vakte Del af hele Sønderjylland. Byerne Ellund, 
Harritslev og Frøslev afgive c. 90 pCt. danske Stemmer ved Valg- 
ene, over Indgangsdørene til disse Bønders Dagligstuer træffes af 
og til danske Kærnesprog indhuggede i Egebjælken; Iagttageren 
møder en Opvakt hed, en Fart og Kraft i Tanken, en Inderlighed 
i Overbevisningen, en Sandhed i Udtrykket, en fuldbaaren, lødig 

Tilskueren. :S54. 

og stærk Mandighed, der hurtig fortæller ham, at han ikke læng- 
ere har at gøre med en halv sovende halv træt Konservatisme, 
men med en bevidst, fuldvoksen Opposition, der skatter, hvad 
den har, og véd, hvorom det gælder. Denne Egn, der ligger helt 
nede i de blandede Distrikter, der i Følge Biskop Martensens 
Dom skulde tale et raat, fattigt og udannet Sprog, et Maal, der 
er berøvet Aandelighedens Præg; denne Egn har sin Digter, hvis 
Sange i Folkemaalet finde Genlyd over hele Nordslesvig, og sin 
Sangforening , der synger hans Overbevisning ind i den op- 
voksende Slægts Hjærter. 

„Som en Mur mod Nutids-Tant, 
Sej og tro, som vi er vant, 
Skal vor Gerning, skal vor Strid 
Aldrig svigte Fædres Id. 
Frøslevs Sønner ville hædre 
Fortids Minder, Fortids Fædre! 
Held dig, Frøslev By!' — 

Er det ikke »den rette Tonart?« — Gaa en kvart Mil uden 
for Flensborg, se disse -Byers hvidhaarede, pluskævede, dansk- 
talende Ungdom eller kom ind i Dagligstuerne og hør dem frem- 
sige Hostrups og Paludan Mullers smukke Sange, og man vil 
føle sig overbevist om, at heller ikke den næste Slægt vil svigte 
»Fortids Minder, Fortids Fædre«. Disse Mænd elske Danmark 
ikke som vi andre midt i Døgnlivets Slid og Prosa elske det. 
For dem staar vort Land altid i Højtidsskrud, de se paa det med 
Ingemanns, Paludan-Mullers og Hostrups Øjne. Det er deres 
Længslers Maal, lidet ringere end Paradis, et andet Kanaan, det 
forjættede Land, der flyder med Frihedens Mælk og Kærlighedens 
Honning, medens de selv sidde indeklemte i Jærnharnisket og 
fryse. Jeg véd ikke ret, om vort Samfundsliv i Længden kan 
danne et solidt Grundlag for et saadant Højtryk af længselsfuld 
Illusion; det maa de Mænd, der have paataget sig at lede Folke- 
stemningen og den politiske Kamp her i Landet, nærmere under- 
søge; men vi kunne sikkert ikke haabe at bevare Sønderjylland, 
hvis vi i vort offentlige Liv glemme at tage et omhyggeligt Hen- 
syn hertil. 20 Graders Kulde er sikkert ikke nogen behagelig 
Temperatur at leve i, men et evindeligt Snesjap har da heller 
ikke mange tiltalende Sider, og raske Folk foretrække som oftest 
klingrende Frost. 

Hvis vi alle Vegne havde en saadan Grænsevagt som nord- 
vest for Flensborg, vilde Nordslesvig være en uindtagelig Fæst- 
ning; men, des værre, vi have ikke alle Vegne en saadan Vagt. 
Lige ved Siden af, i Bov Sogn, slæbes det plattyske Sprog fra 
Flensborg rundt om Fjorden, og det understøttes langs Fjorden 
af den livlige Sommertrafik til Badestederne hen til Graasten. I 
Kobbermøllen, i Munkemølle og i de store Murstensfabriker paa 
Broager findes smaa plattyske Kolonier paa nogle faa hundrede 
indvandrede Mennesker, der vel for Øjeblikket ikke have den 
mindste Betydning, men dog fortjæne Opmærksomhed, og i en- 
kelte Dele af Sundeved har det tyske Sprog tidligere ved Hjælp 
af Gottorperne og Augustenborgerne forstaaet at liste sig ind i 
Kirken, og overalt, hvor dette har været Tilfældetj, lever Dansk 
paa en smitteførende Jordbund. Men for øvrigt vil Øst- og Vest- 
kysten af Nordslesvig yde den kraftigste og mest bevidste Mod- 
stand, og da Danskheden er mest truet paa disse Punkter, kunne 
vi se Fremtiden roligt i Møde. — 

Den største Halvdel af Hertugdømmets Areal og mere end 
Halvdelen af dets samlede Indbyggerantal tilhører endnu vor 
Stamme. I Haderslev, Aabenraa og Sønderborg Kreds samt i de 
dansktalende Dele af Tønder og Flensborg Kredse bo c. 180,000 
Mennesker, og i denne Beregning er hverken medtaget de Strog 
af Angel og langs Sproggrænsen, hvor Dansk endnu delvis er 
Omgangssprog , og hvor vi have Flertal v^.1 Valgene, eller Flens- 
borgs 30,0t)0 Mennesker, der med over Halvdelen af Stemmerne Gang 
efter Gang protestere imod Indlemmelsen i Preussen. Det tyske 
Parti vil indbilde Verden, at der finiles betydelige tyske Elementer 
nord for Flensborg-Tønder Linjen, men det vilde komme i For- 
legenhed, hvis det bestemt skulde paapege, hvor disse findes. 
Som Embedsparti og ved en hensyn>løs Brug af alle Magtmidler 
har det tvunget en Del Mænd i afhængige Stillinger til at stemme 
med Partiet, men disse vedblive lige fuldt at være dansktalende 
og danskdannede Mand, der saa snart Trykket hørte op, vilde 
finde hjem igen, og de tyske Indvandrere overalt, hvor de ikke 
kunne løbe sammen i Flok, denalionaliseres og opsuges af det 
danske Folkesamfund. Det danske Stemmetal er formindsket i 
Nordslesvig siden 1807, fordi mange som danske Undersaatter 
have mistet deres politiske Rettigheder, men Tyskheden har ikke 
gjort Fremskridt i de forløbne 20 Aar, og hvis Preussen trak sin 

Embedsstand og sine Soldater ud af Landet, vilde den Smule 
tysk Bundfald, der blev tilbage, hurtig smuldre hen af sig selv. 

Preusserne have med nogen Undren set en Modstand vokse 
frem, som de næppe ventede sig. Nordslesvig er et interessant 
Land. 200,000 Bønder og Smaaborgere byde et stort Kejser- 
rige og Verdens første Militærmagt Trods. Ingen Sinde har 
den danske Almuesmand og Bonde været stillet foran en værre 
Ildprøve end her, og det skulde synes naturligt, at hans 
Kamp fandt Deltagelse hos alle, men særlig hos de tilsvarende 
Lag i vort hjemlige Samfund. Danmark overlod ikke denne Be- 
folkning værgeløs i de fremmedes Hænder. Da den ulykkelige 
Krig skilte den fra Moderlandet, havde den faaet tilført betyde- 
lige Dannelseselementer ; de forudgaaende Kampe havde hærdet 
dens Vilje, skærpet og udvidet dens Blik, og en lykkelig økonomisk 
Udvikling havde sikret den en Velstand, som ingen anden i Landet. 
Oplyst, hærdet og økonomisk uafhængig kunde den vende sig til 
Selvforsvar. Men dette forklarer ikke til fulde dens Modstands- 
ævne. Denne Befolkning er først og fremmest af én Støbning. 
Den har virkeliggjort en Lighed i Tanke- og Omgångssæt, en 
demokratisk Jævnhed i al ydre Færd, i Sprog og Vaner, i Op- 
dragelse, i Sæder og Skikke, der som et stærkt og spændigt 
Baand binder rig og fattig, Arbejder og Bonde, Husmand og 
Proprietær sammen og forhindrer de sociale Modsætninger i at 
komme op og gøre sig gældende i den nationale og politiske Kamp. 
Dette er dens sande Rustning. Som Bondefalanks kan den have 
adskillige Fejl, men den lader sig ikke sønderdele i Lag eller 
skrælle op. som Løg, enig og kompakt slutter den sig om sine 
Førere, som den enkelte Landsby samler sig om sin kaarne Høv- 
ding. Af denne Befolkning have Preusserne kun formaaet at 
vinde »Plettet«, det lødige Sølv tilhører endnu den danske Krone. 

Paa Grund af hele sin historiske Fortid er Sønderjyden 
politisk set en Øbo. Han har dennes stærke Kærlighed til Hjem- 
mets Jordbund og Hjemmets Sæder, dennes skarpe Blik for 
Landsdelens Hæder og Interesse og dennes snævre og snæver- 
sindede Horisont over for den øvrige Verden. Igennem en. Række 
store Begivenheder opdroges og opdrog han sig selv til dansk 
Samfundsfølelse, men Berlin ligger helt uden for hans Verden. 
Den er Hovedstaden i et langt bort liggende Land. Preusserne 
have — uden for Magten — ikke et eneste Middel til at gøre 
Propaganda i Nordslesvig. Befolkningen afskyr deres Cæsarisme, 

der kun bryder sig om den som Skatte- og Soldateræmne. Hvor 
man holder op med Gødningen, kan man vende Ploven, sige de 
for et Ordsprog, og de bryde sig ikke en Døjt om at tilhøre en 
stor Nation, naar denne er af en saa smaalig og uelskværdig 
Natur som Brandenborgerne. Denne mærkelige Blanding af reli- 
giøs, abstrakt Idealisme og halvbevidst Positivisme, denne sindige, 
seje, af og til smaalige Erhvervslyst, omgærdet af et stærkt, men 
ikke meget fint Retsbegreb, den bløde, noget udtraadte God- 
modighed, det sky Følelsesliv, den vidt drevne Agtelse for Person- 
lighedens Ret, Lighedstrangen , Kærligheden til det vante, det 
hjemlige — alt dette i denne Befolkning føler sig tilbagestødt og 
fornærmet af den stramt tilknappede Magt, af den guldgallonerede 
Brutalitet, af det griske Embedsvælde og det hovmodige Soldater- 
herredømme. Med deres store Magtmidler havde Preusserne let 
ved at paatvinge Landet et rent ydre tysk Præg , og de vare vel 
ogsaa en Tid lang i Syvtierne tilbøjelige til at tro, at de gjorde 
Fremskridt, fordi den sindige og seje Modstand, der undviger 
Optrin og lidenskabelige Udladninger, kunde tage sig ud som 
langsom Flugt, men de have indset deres Fejltagelse. Jo længere 
de søge at trænge ind- og nedefter, des haardere bliver Jord- 
bunden. De møde vel ingen Flintkiler, der skære og saare, men 
de ville møde Granitlag, der trodse og tilbagevise. — 

Den i6de Oktober. 

P. Lauridsen. 

Iblandt de Arbejder, som en normalt fungerende Lov- 
givningsmagt vil komme til at beskæftige sig med, naar en Gang 
en saadan atter opnaas, er ogsaa Spørgsmaalet om Kvaksalveri 
og de dermed i Forbindelse staaende Forhold. .Spørgsmaalet har 
gennem vor hele konstitutionelle Periode flere Gange været til 
Diskussion i begge Ting; men skønt man fra de forskelligste 
Sider synes at have erkendt Nødvendigheden af en Forandring i 
de bestaaende Forhold, er man dog ikke naaet til nogen Løsning af 
Problemet. Det skulde glæde mig, om disse Linjer maatte bi- 
drage noget til Forstaaelse af, hvad det kommer an paa. Jeg 
maa dog tilføje, at jeg ikke betragter disse Linjer som et Indlæg 
i en Diskussion. Kun lidet af, hvad her staar, er ikke sagt tid- 
ligere, og mange vil finde deres egne Tanker igen. Men en Cita- 
tion for de enkelte Steder passer næppe i en Journalartikel af 
denne Natur. 

I forrige Aarhundrede og ind i vort var vor Lægestand delt 
i to mod hinanden staaende Lejre, Kirurger og Medicinere, hvilke 
sidste, der henhørte til Universitetet, betragtede hine, der udgik fra 
det kirurgiske Akademi og oftest rekruteredes af de ustuderede 
Klasser, som en lavere Kaste. Hver havde* sine Omraader, hvor 
de vare priviligerede. Det manglede heller ikke paa Rivninger 
mellem dem indbyrdes. Saaledes se vi i 1785 en Kancelliskrivelse, 
der maa mægle mellem den i Helsingør bosatte Medikus og de 
to der levende Kirurger. Sagen forholdt sig saaledes, at Medicin- 
eren havde været saa forretningsdygtig at engagere en »Svende 
fra den ene af de to Kirurger til for sig at udføre saadanne smaa 

Operationer, som Medicineren, der vel var noget urutineret paa 
det Omraade, fandt Anledning til at lade foretage. Dette finder 
nu de to Kirurger er uberettiget Indgreb i deres Rettigheder og 
besvære sig derover. Kancelliet mener dog, at da der er Tale 
om saadanne Operationer, som ere at henregne til den 
domestiske Medicin, som Folk imellem sig eller Do- 
mestiker kunne foretage, ligesom og Aareladning hører 
hertil, siden Kammertjænere i fornemme Huse fore- 
tage detn . . .t saa ses ikke at saadanne Forretninger høre til 
»jura chirurgorumt. Der føjes nu senere til, at videre end 
den saakaldte Chirurgia minor bør slige Assistenters udvortes For- 
retninger ikke strække sig, med mindre Nøden i enkelte Tilfælde 
fordrer for Næstens Liv eller Sundhed at foretage, hvad der ellers 
tilhører de priviligerede Kirurger. Medens der vel ved tidligere 
Rescripter findes Udtalelser, hvorved Forholdene mellem de pri- 
vilegerede Læger — Medicinere og Kirurger — ordnes, saa findes 
der først i 1794 en Bestemmelse, hvorved en virkelig Kvaksalver- 
lov kan siges at være fastslaaet. Regeringen lader dette Aar 
gennem en kongelig Forordning sine Præster og andre Embeds- 
mænd advare Befolkningen imod at overlade sig til uvidende 
Kvaksalvere. Og mod disse fastsættes der Straffe »for at tage 
syge i Kur og saaledes udsætte disse for Fare.« Straf- 
fene ere haarde og kunne stige til Forbedringshus. Men i en 
følgende Paragraf faslslaar Regeringen, at der skal kunne er- 
hverves en i Henseende til Omraade og Sygdomme indskrænket 
Ret til Lægevirksomhed for ueksaminerede. Retten meddeles 
gennem Kancelliet og kan tildeles saadanne Personer, der uden 
at være egentlige Læger harerhvervet sig udmærkede Kund- 
skaber eller fortrinlig Duelighed i en eller anden Del 
af Lægekunsten eller i at helbrede for en eller anden 
Sygdom, naar han med Amtmandens og Fysici Vidnes- 
byrd godtgør at besidde fornævnte Egenskab. 

Naar Staten saaledes har fundet sig foranlediget til at ind- 
føre denne Undtagelsesparagraf i sin Kvaksalverlov, saa hidrører 
det vel fra en Del forskellige Forhold, som ikke gælde nu. Føfst 
og fremmest er det dog vel i Erkendelsen af, at den ringe For- 
syning med Læger paa Landet og de sparsomme, besværlige 
Kommunikationsmidler medførte, at den store Del af Befolkningen 
var afskaaren fra Lægehjælp og paa en vis Maade henvist til 
Kvaksalvere. Man fandt det da bedre gennem en Paragraf som 

den omtalte at indføre en Art Kontrol med de ueksamineredes 
Lægepraksis, og medens man tilsyneladende lagde en vis Frihed i 
Forholdet, saa var den Bestemmelse, at den paagældende Fripraktiker 
skulde have Fysici Vidnesbyrd, i Virkeligheden en Maade,' 
hvorpaa man forsøgte at udstrække Monopoliseringen til Steder, 
hvor man kunde vide, at den strænge Lov ikke kunde over- 
holdes. 

Paa Forordningen af 1794 lever man saa videre til vore 
Dage med den lille Forandring , at Straffebestemmelserne for 
Kvaksalveri ere mildnede til Bøder og simpelt Fængsel, og at man 
fra Tid til anden nærmere har præciceret, hvad der skal regnes 
til Kvaksalveri, d. e. strafbar Lægevirksomhed af uavtoriserede 
Personer. Det kan nu ikke undre os, at man i nogen Tid har 
haft Øje for, at vor Lovgivning paa dette Omraade er forældet. 
Og som anført har man baade fra Regeringen og fra privat Side 
gjort Tilløb til Ændringer, baade i Folketing og i Landsting 
drøftet Spørgsmaalet, uden at dette dog er kommet til nogen 
Afslutning, og vi leve altsaa i det hele paa de gamle Bestem- 
melser. 

Det i vor nylig nævnte Kvaksalverlovgivning herskende 
Princip er som alt berørt at betegne som Monopolisering af 
Lægepraksis for dem, der have godtgjort et vist Mini- 
mum af Kundskaber, som Staten gennem sine derhen hørende 
Institutioner erklærer for nødvendige. Bestemmelserne skrive sig 
jo fra en Tid T da Staten monopoliserede de forskellige Arbejds- 
omraader, saa det ej er at undres over, at ogsaa Lægevirksom- 
heden fik sin Beskyttelse. Af Ordlyden i Loven ses det dog, at 
man ved Siden af det gældende Beskyttelsessystem ogsaa har 
haft noget andet for Øje. Staten har villet beskytte sine 
Borgere mod den Skade, som deres Uvidenhed paa det Om- 
raade kunde styrte dem i. Staten alene véd, hvad der i den som 
i andre Retninger tjæner Undersaatterne. Derfor drager den Om- 
sorg for at unddrage dem de Farer, der lure paa dem tra de 
uvidende Kvaksalvere, og den bedste Maade at afværge denne 
Skade er ved at straffe Kvaksalverne. Gaaende ud fra denne 
Opfattelse af Loven, at den ikke alene er en Beskyttelseslov for en 
bestemt Haandtering, men maaske mere, i hvert Fald tillige, en 
Beskyttelseslov for hele Samfundet, er det let forstaaeligt, at man 
har ladet Monopoliseringssystemet vare ud over den Tid, da man 
for øvrigt hævede Beskyttelsen for de forskellige Haandteringer. 

Et let og ret simpelt Ræsonnement er nu dette: Den Tid 
er forbi, da Staten havde Bet eller Forpligtelse til at gribe be- 
skyttende ind over for de enkelte Individer paa den Maade, her er 
Tale om. Enhver maa være Herre over, hvorledes han vil be- 
handle sin egen Person, altsaa ogsaa have sin fri Vilje til at 
ralge, om han vil komme sig eller dø af sin Sygdom med eller 
uden Kunsthjælp, eller hvor han finder for godt at henvende sig 
for denne Kunsthjælp. Staten har intet at gøre med at paa- 
oktroyere den enkelte denne eller hin Kunsthjælp. Men Følgen 
af denne Tankegang er Ophævelsen af Kvaksalverstraffene — Fri- 
givelse af den medicinske Praksis. Imod dette hævdes nu, 
at Staten dog griber beskyttende ind paa mange Omraader gen- 
nem alle Haande Sikkerhedsforanstaltninger paa Omraader, hvor 
man mener, at Publikum ej selv er i Stand til at bedømme Faren. 
Saaledes straffes ikke blot de, der gaa ligefrem aggressivt til 
Værks mod Person og Ejendom, men Myndighederne afholde Folk 
fra farlige Steder, fra at beskæftige sig med giftige og andre far- 
lige Stoffer o. I. Det samme har man villet gøre i Kvaksalver- 
loven, saafremt man væsentlig opfatter denne som bleven til for 
Publikums Skyld, ikke som en Beskyttelseslov for en vis Klasse 
Medborgere. 

Det vil dog være nyttigt ikke blot at holde sig til disse 
ganske almindelige Betragtninger, men undersøge, hvad Gavn en 
Beskyttelseslov som den anførte gør, og hvilke Svagheder der 
maaske klæber ved den. 

Dersom Publikum var saa fornuftigt, saa »civiliseret € , som 
man ofte hører udtalt, vilde Kvaksalveriet sandsynligvis ophøre af 
sig selv, nu da Lægestanden er saa talrigt repræsenteret, at man 
ikke af Mangel paa Læger behøver Kvaksalvernes Hjælp, saaledes 
som forhen. Det ligger langt uden for min hele Tankegang at 
forestille mig, at en bestemt akademisk Dressur er ene salig- 
gørende for at forstaa den medicinske Kunst. Men Forholdet er 
jo ikke det, at der lige over for Statens akademisk uddannede 
Læger optræder Læger af andre Skoler, af anden Oplæring, hvilke 
gaa deres egne fra hine maaske forskellige Veje. Forholdet er 
det, at Konkurrenterne for Lægestanden ere rekrutterede fra alle, 
der af en eller anden Bevæggrund føle sig »kaldedec til at 
helbrede deres lidende Medmennesker. Nu er den medicinske 
Kunst, der beskæftiger sig med hele den menneskelige Organismes 
Livsvirksomhed i sund og i syg Tilstand, præget af dette yderligt 



Digitized by Google 



850 Om Kvaksalveri og fri Praksis. 

sammensatte Omraade, hvorpaa den virker. Der behøves heller 
ikke at spildes mange Ord, før man bliver enig om, at hele den 
Skare af Mænd eller Kvinder af alle de forskelligste Livsvirksom- 
heder, der rekrutere Kvaksalverne, ikke udøve deres menneske- 
kærlige Kunst i Kraft af en ved Studium tilegnet Kundskabs- 
mængde, men i Kraft af et ganske fejlagtigt Syn paa hele Sagen 
og paa de enkelte spredte Kundskaber, som de have tilegnet sig 
gennem nogle populære Lægebøger eller gennem nogle mundtlige 
Overleveringer fra Slægt til Slægt eller endelig gennem Selvsyn 
ved Sygepleje, som Livet har ført vedkommende ind i. Hvilke 
Motiver det nu er, der bringer Publikum til at henvende sig til 
Kvaksalverne, er det ikke godt at sige ganske i Almindelighed, 
men som Hovedmotiv maa vel opstilles et hos Publikum tilstede- 
værende Fejlsyn, en Misforstaaelse af Lægens Gerning og Opgave, 
en Misforstaaelse, til hvis Opstaaen vi maa indrømme, at Lægerne 
selv ikke have været ganske fri for at bidrage noget, idet man tidligere 
har villet — og maaske endnu af og til vil — drage en Ring om 
-den Videnskab og Kunst, man er Indehaver af; men en saadan 
Ring medfører som sin ulykkelige Konsekvens et Skin af Char- 
latanismen, og den uforfalskede Charlatanisme i egen 
Person mælder sig straks som Konkurrent. Den antydede Mis- 
forstaaelse? at Lægegerningen som Hovedopgave har at udfinde 
»bestemte Midler« mod de enkelte Tilfælde maa nødvendigvis 
virke til at forøge Tilliden til Kvaksalverne. Ti hvad er rime- 
ligere, end at en ikke eksamineret skulde kunne sidde inde med 
en eller anden Hemmelighed, som Lægerne ikke kende. Og selv 
om man ogsaa til at begynde med er af dem, der rolig søger 
Hjælpen, hvor denne naturligst •findes, i Kredsen af oplyste Læger, 
saa er man udsat for fra Tid til anden at blive ført over i de 
andres Hænder. Ti der gives til alles Ulykke en hel Del Lid- 
elser, der ere af den Natur, at der ikke blot ingen Urt gror 
mod dem, men mod hvilke endogsaa en efter fornuftige Grund- 
sætninger ledet Fremgangsmaade er helt eller dog næsten virk- 
ningsløs. Hvad Under, at den lidende, skuffet i sine Forhaab- 
ninger hver Gang noget nyt er prøvet, hver Gang en ny Mand 
er raadspurgt, tænker, at den Ven havde Ret, som forleden 
fortalte, at N. N. fra X, der akkurat havde samme Sygdom, 
blev hjulpen af Kvaksalveren: »Hvorfor skulde denne da ikke 
kunne hjælpe mig?« Ja saaledes gaar det til, og de »dannede 
Mennesker skulde paa dette Omraade ikke pukke for 

meget paa deres Overlegenhed over for de udannede. Og- 
saa paa dette Omraade gælder den Sætning, at Sygdom er alles 
Herre. Da et Medlem af den tyske Rigsdag ved Kvaksalver- 
lovens Behandling udtalte, at han tvivlede, om nogen dér i 
Salen havde holdt sig fra at kaste sig i Armene paa en eller 
anden Kvaksalver, fandt han ingen Modsigelse. 

Men naar dette Syn paa Sagen er gældende, saa forstaar 
jeg ikke, at man venter gennem mer eller mindre strænge Be- 
stemmelser at kunne udrydde Kvaksalveriet. I de Lande, hvor 
der er Røvere, véd man meget godt, at man kun vanskeligt kan 
udrydde dem f saa længe man ikke kan naa at drage Befolkningens 
Sympati fra dem; saaledes med den frie Kunst, vi tale om. 
Berøv den Publikums Sympati, og den vil forsvinde fra Skue- 
pladsen. Saa længe vi kun ville udrydde den ved Hjælp af 
Straffe imod Udøverne, vil den vedblive at bestaa. 

Der er en anden Vanskelighed, som viser sig her, del er 
med Hensyn til Lovens Rækkeævne. Jeg vil forudsætte, at allige- 
vel en mod Kvaksalverne ført Krig kunde fordrive dem o: at man 
ved tilstrækkelig hyppigt at straffe dem, kunde berøve tilstrække- 
lig mange Lysten til at give sig af med den strafbare Haand- 
tering, saa at Standen uddøde af Mangel paa ny Tilgang. Men 
hvorledes vil man finde Kvaksalverne, hvem er det, man skal 
slaa sin Klo i? Det vedhængende Publikum vil for at beskytte 
sin Yndling drage et Hemmelighedens Slør om Begivenhederne, 
og den pikante Bevidsthed om Delagtighed i en Lovstridighed 
opmuntrer end mere, og saaledes dækkes disse Personer. Maaske 
findes vedkommende dog som oftest, men saa kommer Spørgs- 
maalet om, hvor Grænsen er at drage mellem strafbart og ikke 
strafbart, mellem det, som man sagsøger og det, man ej rører 
ved. Man er da kommen til det Resultat, at man betragter 
som strafbar den uavtoriserede Lægevirksomhed, der 
er gjort til et Levebrød, saa vel som den Virksomhed, 
hvorved vitterlig Skade er sket. Dette sidste er nu et 
meget vanskeligt Punkt at levere tilstrækkeligt og for en Domstol 
fuldgyldigt Bevis for, i hvert Fald i Hovedmængden af Tilfælde, 
og man vil næppe undgaa, at de kritiske Naturer komme til at 
pege paa Lægerne og sige: men have de da altid rent Brød i 
Posen? Der bliver da som hovedsagelig Grænse den, om Forret- 
ningen har haft et lukrativt Øjemed. Og man kan da ogsaa an- 
føre Grunde for, at man snarest tager , sig af denne som Levebrød 

drevne Art af Kvaksalveri. Først og fremmest maa det jo nemlig 
indrømmes, at det vilde være haardt at straffe Folk, der uden 
Fordel og i den bedste Mening af Verden hjælper paa syge Med- 
mennesker, og rimeligvis vil man dog ikke i Almindelighed ramme 
en saa udbredt Virksomhed hos en saadan Velgører, som hos 
den, der driver Sagen forretningsmæssigt. Desuden véd Avtori- 
teterne meget vel, at man ved at drage de gratis udøvende Kvak- 
salvere til Ansvar vilde komme til at ramme en Klasse Men- 
nesker, imod hvem der nødig maa føres Slag. Hvor mange Per- 
soner af et højt Nummer i Rangforordningen er der ikke, der 
stiller deres Hjælp til Raadighed for Omegnens Beboere, idet en 
eller anden tysk Lægebog eller et engelsk Husapotek er den 
videnskabelige Støtte for Kunsten. Paa Herregaarde , Præste- 
gaarde, Lyststeder paa Landet er den Art Husfruer, der prakti- 
sere, af Godhed og dyb Interesse for Sagen, ej ganske sjælden, og 
man vilde endogsaa kunne gaa overmaade højt op i Fornemhed 
og finde Udøvelsen af denne kvindelige Lægevirksomhed i Form 
af selvlavede Saarplastre og Gud ved hvad, som endogsaa 
kommer saadanne Patienter til Gode, som ere under kyndig Læge- 
behandling, og hvor den tildelte Velgerning netop ved Giver- 
indens høje Plads bliver uafviselig. At drage Grænsen mellem 
denne Art Virksomhed og den i ethvert Hjem og i enhver Kreds 
stedfindende Meddelelse' af Husraad — medicina domestica — det 
er umuligt; selvfølgelig er Øvrigheden temmelig hjælpeløs over 
for denne Art af Kvaksalverier , men indrømmes maa det sagtens 
ogsaa, at der kun er rummet en ringe Fare i den Art Virksom- 
hed. Naar nu saaledes Avtoriteterne maa indskrænke deres An- 
greb til de forretningsdrivende Kvaksalvere, medens de nylig om- 
talte gaa fri, saa medfører denne Omstændighed, at Forfølgelsen 
mest kømmer til at tage sig ud som en Forfølgelse til Beskyttelse 
af Lægernes Monopol, og det smukke, der laa i, at Loven eksi- 
sterer til Samfundets Beskyttelse, forsvinder til Dels. Men lad os 
nu antage, at ikke desto mindre den for Samfundet uheldigste 
Del rammes gennem Forfølgelsen af de forretningsmæssige Kvak- 
salvere, et er dog sikkert, at det er den uheldigste Maade, man 
kan angribe Kvaksalveriet paa, naar det sker til bedste for en 
bestemt Stand. Publikums Sympati vendes ikke fra Kvaksalv- 
erne af den Grund. Tvært imod sker det ikke ganske sjældent, 
at en Kvaksalverforfølgelse forøger Interessen for den forfulgte 
Publikum har dog kendt saa mange Personer, der er kommet 

sig under hans Behandling; og vi kunne jo egentlig ikke undres 
over, at den Kvaksalver, der saaledes forfølges trods sine »heldige 
Kuret, erhverver hos Befolkningen en Martyrglorie, der kdn vurd- 
eres i klingende Mønt og da med Lethed kan komme til mange 
Gange at opveje den Bøde, der er bleven Synderen idømt. Der- 
for er det ogsaa, at man i det hele er lidt forsigtig med at gaa 
frem mod Kvaksalverne baade her og andre Steder, hvor der er 
Forbud, som f. Eks. i Sverig. — Hertil kommer nu, at Kvaksalveriet 
selvfølgelig gør sine Fremskridt som enhver anden Haand tering, 
og de kloge imellem Udøverne have ligesom Lægerne lært af deres 
Erfaringer af Homøopaterne, at der gives en velsignet Masse 
Sygdomme og patologiske Tilstande, som gaa meget godt, ja 
maaske allerbedst, naar der gøres saa lidt ved Patienterne 
som muligt. Og den Fusker, der fører sig denne Lære til Bogs 
og handler derefter, han kommer vanskelig i den Situation at 
have gjort direkte Skade. Men heraf følger ogsaa, at mange 
Mennesker i disse ganske afventende Behandlingsmaader, der dog 
altid dækkes af en eller anden uskadelig Medicin eller anden 
Forskrift, se en direkte gavnlig Indgriben, og der udbredes Ros 
over den heldige Kur, og hver heldig Kur bliver et nyt Bevis for 
den dygtige Mand, medens Loven kommer til at staa som en 
særlig Lov til Hindring af en enkelt bestemt Slags uavtoriseret 
Næringsbrug. Myndighederne have nu en Følelse af alle disse 
Forhold og røre da paa mange Steder saa lidt ved Sagen som 
muligt, lige til de blive opfordrede dertil, og uheldigvis vil det vel 
ofte blive Lægen — den der nærmest føler sig forurettet — , der bliver 
Angiveren, og herved bestyrkes Befolkningen endnu mere i sin 
Opfattelse af Loven som en Næringslov for en enkelt Klasse, der 
kun udgør c. 1 t pro mille af Befolkningen. 

Som en Følge af alle disse Vanskeligheder er Resultatet 
da ogsaa blevet, at Loven er uden videre Virkning. Nu har der 
i 90 Aar eksisteret Straffebestemmelser mod Kvaksalverne, og 
endnu blomstrer det hele Væsen lige saa frodigt som tidligere. 
At sætte haardere Straf end den nu brugelige er ikke til Nytte; 
Loven bliver derfor nødvendigvis virkningsløs, og der er intet saa 
uheldigt ved en Lov som den Egenskab, at den ej overholdes og 
ej kan overholdes. 

Naar Forholdene ere saaledes, maa det indrømmes, at 
vor Lovgivning paa dette Omraade er af en meget maadelig Be- 
skaffenhed. Den muliggør ganske vist en Forfølgelse i det en- 

kelte lige over for denne eller hin Kvaksalver. Loven kan bi- 
drage sit til at fortrædige enkelte af disse Mennesker, men den 
er ude 1 af Stand til at bibringe Befolkningen en klarere For- 
staaelse af Sagerne, hvilket dog skulde være den eneste Maade, 
hvorpaa der kunde gøres noget for at faa Ondet til at for- 
svinde. — Hvad Undtagelsesparagrafen angaar, hvorved der 
aabnes Udsigt til en Art priviligerede Kvaksalvere, saa er det 
klart, at den maa endnu mere forrykke Begreberne, idet Be- 
folkningen kun vanskelig vil komme til at anse den Attest, 
som er saadanne Folk givet, for andet end en Indrømmelse til 
de ueksaminerede Lægers Duelighed i det hele. Man vil let 
komme til at gøre den Betragtning gældende, at den paagæld- 
ende attesterende Fysikus giver sit Samtykke til den Kvaksalver, 
der efter sin Bolig ej kan skade hans egen Praksis, men han 
nægter den til den, der sidder som Nabo — og Konkurrent. 
Dog om hele det heri liggende Princip vil siden blive talt. 

Kan man nu ikke gennem en Straffeparagraf mod Kvak- 
salveriet vente nogen Forbedring i dette Forhold , saa er det 
Spørgsmaalet, om man da bør gaa den anden Vej: rent ud 
at give Praksis fri, og vi skulle i det følgende se at klare 
Forholdene, som de ville stille sig under dette Princip. At 
man, som i Begyndelsen antydet, ved en Frigivelse af Læge- 
praksis i højeste Grad stemmer overens med Principet for den 
videst mulige personlige Frihed, er klart. Enhver har Lov til at 
søge Helbredelse der, hvor hans Smag og Overbevisning fører 
ham hen, og paa den anden Side er enhver Mand eller Kvinde i 
Almindelighed berettiget til at yde sin lidende Næste den Hjælp, 
der søges, og som vedkommende tror sig i Stand til at yde. 
Men nu kommer Modstanderne og erklære det for en Ufornuft, 
at yde denne Frihed. Det er kun en Frihed til at ødelægge 
baade Lægestanden og Befolkningen, og Staten er i sin fulde Ret, 
naar den stiller sig her som over for saa mange andre forUnder- 
saatterne skadelige Forhold. Sikkert nok har Staten her en vis 
Ret og en vis Forpligtelse, men hvor Grænsen er, det er noget, 
der dog ikke saaledes straks kan fastslaas. Vi maa nemlig for 
Forpligtelsens Vedkommende betænke, at Staten har ordnet et 
medicinsk Stiidium, der er baseret paa hele det Materiel af Kund- 
skaber, som Tiden kræver, ikke alene for at de uddannede Læger 
maa siges at være sat i Besiddelse af den rent faglige Viden, 
som er nødvendig, men ogsaa for at give vedkommende den al- 

mindelige Uddannelse, som anses nødvendig for hele den humane 
Virksomhed, som skal udøves. Staten har lagt dette Studium saa- 
ledes til Rette og udbudt det saa billigt, at Tilstrømningen af 
unge Mænd, der søge ad den Vej, er ud over, hvad der fordres 
for at erstatte den aarlige Afgang, saa at der nu i Gennemsnit 
er én Læge for lidt mere end 2000 Mennesker af Danmarks Be- 
folkning. Der er med andre Ord sørget for, at Publikums Tarv 
med Hensyn til Lægehjælp er efterkommet i en meget rigelig 
Maalestok saa vel hvad Antal som hvad den gennemsnitlige 
Kundskabsfylde angaar. Men saa maa det dermed 'ogsaa siges, 
at Staten har indfriet sin Forpligtelse med Hensyn til Lægehjælp 
ganske i Almindelighed. At en større Liberalitet med Hensyn til 
Hjælp for ubemidlede er yderst paatrængende, hører mindre her 
hen. Men naar denne Forpligtelse er opfyldt, maa man der- 
med sige, at Statens Hverv lige over for hver enkelt Patient er 
forbi. Og det kan paa den anden Side ikke nægtes, at det er et 
betydeligt Indgreb i den personlige Frihed at sige til sine syge 
Undersaatter: Enten tage 1 den af mig tilbudte Hjælp, eller I 
henligge uden Hjælp, og I have ingen Ret til at vælge i den 
Henseende. Xaar man saa endda kunde sige, at Staten overtog 
en Art Garanti for de eksaminerede Læger, som den tilbyder 
Publikum. Men nej. Efter Eksamen er det forbi med Garantierne. 
Hver kan frit læ?ge sig etter hvilken Charlatanisrne, Homøopati 
eller lignende, som han vil. Ud over Kollegernes Udvisning af 
Standen eller Publikums Dom er der intet, der kan fælde ham, 
han drive nu for Resten sin Haandtering af Godtroenhed eller af 
mere beregnende Motiver. Og det falder dog ikke nogen Moders 
Sjæl ind at fordre, at Staten skulde beskytte Publikum mod Spe- 
cialist P eller Homøopat Q, uagtet disse i deres bag Eksamens- 
garantien dækkede Stilling maaske ere farligere end mangen 
uskyldig Kvaksalver, ikke at tale om, at den sidste som Regel 
maaske dog er billigere end hine. 

Man er paa det religiøse Omraade for længe siden bleven 
enig om, at Staten ej bekymrer sig om, hvem man vælger til sin 
Sjælesørger, eller om man overhovedet vælger nogen saadan; det 
er virkelig paa Tide, at Folk have Lov til at betro deres egen 
Helbred til hvem de selv ønsker, naar der samtidig stilles til 
Disposition et klækkeligt Antal Folk, der ere i Besiddelse af de 
for Haandteringen nødvendige Kvalifikationer; naar du selv vil, 

er der sørget for en god og reel Behandling, saa vidt som Eks- 
amen og Studier kunne garantere den i dette Øjeblik. 

Medens det forekommer mig klart, at Statens Forpligtelser 
og Rettighederne ere begrænsede paa den nu anførte Maade, saa 
vidt Spørgsmaalet gælder en enkelt Patient, saa ere Pligterne og 
derved ogsaa Retten af en ganske anderledes vidtrækkende Natur, 
naar Spørgsmaalet ikke længere drejer sig om Sygdomme, der 
ramme den enkelte Person, men man staar lige over for saa- 
danne, der ej alene ere farlige for den enkelte, men for bele 
Samfundet, * altsaa i første Række de smitsomme Sygdomme saa 
vel * som Sindssygdommene. Det er nemlig klart, at enhver af os 
har Ret til at fordre af et ordnet Samfund, at Loven beskytter 
os efter bedste Ævne og saa vidt Kunst og Viden rækker mod 
Udbredelsen af disse Sygdomme, hvad enten de i kortere og 
raske Epidemier gaa over hele Landet eller enkelte Landsdele, 
eller de boende i Befolkningen som Endemier Aar ud og Aar ind 
kræve deres Kontingent uden nogen Sinde at rase, men heller 
ikke rase ud. For at en saadan Sikring skal kunne overholdes 
blot nogenlunde, er det nødvendigt at der er en Kontrol med 
Behandlingen af disse Sygdomme. Vi have i vore Bestemmelser 
i den Anledning Anmældelsespligt for Lægerne af de smitsomme 
Sygdomme, særlig en øjeblikkelig Anmældelsespligt for enkelte 
bestemte Sygdomme, alt beregnet paa, at Myndighederne i 
rette Tid skulle kunne tage deres Forholdsregler. Vi 
have Bestemmelser, hvorefter Staten eller dens Stedfortræder kan 
tage Epidemien under offentlig Behandling, saaledes at en lønnet 
Læge har at behandle alle Sygdomstilfældene i en bestemt Egn 
og endogsaa faar en vis diskretionær Myndighed til at fordre Til- 
syn med mistænkelige Tilfælde, der komme ham for Øje. Endelig 
have vi for den eneste Sygdom, for hvilken vi kende et Fore- 
byggelsesmiddel i Ordets egentlige Forstand — Kopperne — Be- 
stemmelser, der paatvinge hver især af Befolkningen at lade sig 
vakcinere, hvilket for alle kan ske paa det offentliges Regning. 
Denne Bestemmelse er jo berettiget ikke derved, at Staten har 
Ret til at befale den enkelte at gøre sig fri for Sygdommen, men 
'derved, at enhver af os andre har Ret til at fordre, at 
der ikke mellem os gaar nogle Medmennesker, der som 
uvakcinerede forøge Chancen for Koppernes Udbredeise. 
Med andre Ord, det er for at beskytte Per, at Staten lader Paul 
vakcinere, og omvendt. — Trangen til at underkaste sig passende 

Behandling for veneriske Sygdomme og Tilbudet om gratis Be- 
handling Tor enhver, der lider af samme, er ogsaa Bestemmelser, 
der høre her hen. Men det er klart*, at giver man Praksis fri, 
saa at hver Mand har Ret til at sætte sig ned som Læge, 
bliver Anmældelsespligten mere og mere illusorisk. Og paa den 
anden Side kan Befolkningen ikke have Tillid til, at de øvrige 
Bestemmelser, der skulle tjæne til at modarbejde smitsom Syg- 
doms Udbredelse, blive tilstrækkeligt iagttagne, naar man ikke 
véd, at de, der praktisere med disse Sygdomme, ere Folk af de 
tidssvarende Kvalifikationer, altsaa at Staten ved Lov udelukker 
de ueksaminerede fra at beskæftige sig med smitsomme og epi- 
demiske Sygdomme. Og af nærliggende Grunde bør Sinds- 
sygdomme gaa med her. Men her maa det indrømmes, at den 
medicinale Lovgivning i Danmark og de medicinale Avtoriteter 
ikke ere i Stand til at sikre os en virksom Kontrol, om Praksis 
blev given fri. Men det skulde næppe være vanskeligt at indføre 
saadanne Bestemmelser, hvorved en Kontrol blev mulig. Lad 
os saaledes tænke os, at der vedtoges, at ethvert Dødsfald skulde 
attesteres af en eksamineret Læge, saa at hele Ligsynsmands- 
ordningen ophørte. Dette vilde ikke være nogen uoverkommelig 
Ting med vore nuværende Kommunikationsmidler og udbredte 
Lægestand. Ethvert Dødsfald under mistænkelige Omstændig- 
heder vilde give Anledning til Forespørgsel, og en Forklaring 
vilde gærne medføre det nødvendige Udbytte, enten at den 
uavtoriserede havde behandlet Tilfældet vidende hvad det var, 
eller behandlet det under falsk Forudsætning, og et saadant Di- 
lemma vilde kun vanskeligt kunne bringes i Orden uden Skade 
for Kvaksalveren. Kvaksalverne vilde derfor være yderlig for- 
sigtige med at tage saadanne Sygdomme under Kur, navnlig de 
smitsomme Sygdomme, der kunne medføre Døden, og for de ikke 
dødelige Sygdomme vilde jo Faren være mindre, om ogsaa Kon- 
trollen der blev mindre virksom. Ved de dødelige Epidemier 
vilde Kontrolen let blive ret virksom, ti et Dødsfald er jo en 
Ting, der ikke saa let sker i Dølgsmaal. Jeg siger ikke, at netop 
den nævnte Maade var den mest passende, men jeg nævner den 
til Dels, fordi Bestemmelsen om avtoriseret Lægeattest for Døds- 
fald er en i England fastholdt Bestemmelse, og der er der en fri 
Praksis. Ogsaa uden for Tilfældene af smitsom Sygdom vilde en 
saadan Ligsynsbestemmelse være en nyttig Kontrol over for Kvak- 
salverne, hvis Kunstfejl lettere vilde komme for en Dag ad den 

Vej, end naar Ligsynet foretoges af uindviede. Der maatte da 
naturligvis fordres, at man havde virksomme Straffebestemmelser 
saa vel for Overtrædelsen af Forbudet mod smitsomme Sygdomme 
som mod paaviselige Kunstfejl, der havde voldet Skade, altsaa 
helt nye Love. Det sidste Punkt kunde vel bringes ind under 
Paragrafen i vor Straffelov, hvorved man ansvarliggør Per- 
soner, der ved Uagtsomhed forvolde en Persons Død. 
Men gav man Loven den Anvendelse, vilde det snart vise sig, at 
den var et tveægget Sværd. Ti det vilde være vanskeligt at 
bruge den over for ueksaminerede og lade den ligge over for 
eksaminerede, medens det paa den anden Side vilde være en Fejl 
at anvende den samme Straffebestemmelse over for den, der ud- 
øver Lægepraksis i Følge en af egen Magtfuldkommenhed afgiven 
Erklæring om sine Kvalifikationer, som over for den, der paa Basis 
af Studier har ydet de yderst mulige Garantier for Kvalifikationen 
til Lægepraksis. Det er tvært imod berettiget og i sin Orden, 
at der gaas skarpere frem mod den første end mod den sidste, 
men dette maa da ske gennem specielle Love og ikke gennem 
en almindelig Lov, der gives en særlig Anvendelse paa den ene 
af Parterne. At i ivrigt de avtoriserede Lægers Praksis ogsaa 
fra Tid til anden kunde trænge til en Kontrol ud over hvad der 
nu er Tilfældet, skal derfor ikke nægtes. 

Foruden Love til at gaa frem mod de frie Praktici, vilde 
der dog ogsaa være nye Ordninger at træffe med Hensyn til vore 
offentlige Læger, en Ting, der jo ved mange Lejligheder har været 
fremhævet som en bydende Nødvendighed. Der er ingen Tvivl 
om, at vore nuværende Stillinger som Fysici og Distriktslæger 
ere udstyrede med alt for ringe Mulighed for at gribe ind i rette 
Tid. Systemet arbejder paa dette Punkt for langsomt, allerede 
som Sagerne staa nu. Det vilde være utilstrækkeligt, naar der 
var nye Opgaver at løse som den med Kontrol over for Kvak- 
salverne. For at faa noget brugbart ind, maatte vi have en hel 
ny Slags medicinale Øvrigheder, Personer, hvis Stilling i første 
Linje var den, at passe deres Kollegers og de frie Prakticis, 
men ikke egen Praksis, altsaa virkelig lønnede medicinale 
Embedsmænd. Men disse maatte da være i Besiddelse af 
Kundskaber i Retsmedicin og andre Fag ud over det, der 
fordres til almindelig Praksis. Dog vi komme herved ind paa 
Spørgsmaelet om den saa ofte nævnte særlige Fysikatseksamen, 
et Spørgsmaal, der ikke hører hjemme her. 

Vi kunne ikke gøre os færdige med Spørgsmaalet om For- 
holdet mellem Staten, Publikum og Kvaksalverne uden at tale 
om Spørgsmaalet om Legalisering af disse for visse Sygdomme og 
for visse Omraader. Vi have oven for set, hvad vor nuværende 
Kvaksalverlov yder paa dette Omraade, og der er fremsat den 
naturlige Grund til, at Paragrafen er stillet op som sket er. De 
Grunde, som vi der have anført, ere nu ikke mere gældende. 
Men senere hen har man villet stille en anden Paragraf op, 
som skulde være en Slags Mellemting mellem bundet og fri 
Praksis, altsaa gaaende ud paa, at disse Mennesker, der have vist 
særlig Dygtighed i enkelte Retninger, skulle, naar de derom an- 
mælde et Ønske, kunne faa Tilladelse til at praktisere med visse 
Sygdomme og paa visse Steder; her er da ikke Tale om en gen- 
nem Fysikus eller Distriktslage opnaaet Attest for Kundskaber. 
En Lov af den Art er formentlig den alleruheldigste Kvaksalverlov, 
man kan faa tren). Lad os tænke os, at en Mand eller Kvinde 
laar en saadan Bemyndigelse til at praktisere med disse Syg- 
domme, som »han mener at forstaa sig ganske særligt paa«. 
Vedkommende er ellers uden de Forudsætninger, hvorved man 
venter, at Lægerne forstaa at kende de enkelte Sygdomme fra 
hinanden. Der er da en overvejende Sandsynlighed for, at en 
saadan Mand ofte vil komme til at opfatte Symptomer, der ligne 
»hans Sygdom«, som om de virkelig vare de samme, og han vil 
da trods sin særlige Indsigt eller netop paa Grund af den komme 
til at behandle en forkert Sygdom, hvilket foruden den formelle 
Lovstridighed, der ligger deri, ogsaa har den reelle Ubehagelig- 
hed for Publikum, at Patienterne maaske lide derunder, for saa 
vidt ikke hans Ordinationer hore til de alleralmindeligste og mest 
dagligdag-. I Jet hændes nu nok, at det samme sker ogsaa med 
os Læger. Jo, gan>ke vist, vi ere nu en Gang ikke andet end 
Menne>ker. Og jeg skal villig indrømme, at man ogsaa en Gang 
imellem ser vore eksaminerede Specialister, mest vel de af lav- 
ere Orden, være saa indtagne al deres Specialitet, at de vise far- 
lige Tendenser til at ville gaa efter Sætningen: »von einem 
Punkte zu curirenc. Man gror let fast i bestemte Synsmaader. 
Men dette sker mange Gange lettere for den, der kun har disse 
bestemte Synsmaader, og lad os føje til, som kun kan indkassere 
Penge, naar han ser Sagen fra den Kant. Deraf kommer de tal- 
rige brækkede Ben, som Kvaksalverne kurere paa 8 Dage eller 
endnu kortere Tid, deraf hele den Række af Mirakelkure, der 

tegne Glorien om Kvaksalverens Hoved, — som Regel misforstaaede 
Sygdomsbilleder. Men en Lovparagraf som den, vi her tale om, 
vilde kun bidrage til at øge disse Misforstaaelser. Man vil frem- 
hæve, at denne eller hin Kvaksalver ejer Hemmeligheder, ned- 
arvede fra Fader til Søn, og at det vilde være en stor Fejl mod 
den lidende Menneskehed, om man vilde lade disse kostbare 
Hemmeligheder gaa tabt for os. Alle disse nedarvede Hemmeligheder, 
som der tales om, kunne de, der ville give sig Tid til at søge efter, 
finde i gamle Lægebøger, og en Del deraf er ikke noget værd, 
medens vel et og andet er til at bruge. Og hvad de mange for- 
underlige Kure og vellykkede Behandlinger angaa om Patienter, 
der have været under Lægernes Behandling og ere forblevne 
uhelbredte, til de kom til Kvaksalveren, saa er det ganske vist, 
at saadanne Ting forekomme. Hvorfor skulde der ikke fra Tid 
til anden forekomme et Tilfælde, hvor en skarp Iagttager kan 
sammenstille Symptomerne paa rette Maade og faa et godt Re- 
sultat? Men en Mængde af disse Historier bero kun paa fejle 
Opfattelser. Patienten bliver utaalmodig under en lang kronisk 
Sygdom, hvis Gang som Regel er til Helbredelse; han forlader 
sin Læge for at gaa til en anden, han forlader denne for at 
gaa til en Kvaksalver, og til sidst kommer han sig. Kvaksalveren 
har kureret, »hvad Lægerne havde maattet opgive«. Eller en 
Læge foreslaar en Amputation for en daarlig Fod og afgiver den 
uforsigtige Erklæring, ellers ikke at ville have med Patienten at 
gøre. Familien bringer den syge til den kloge Mand; han am- 
puterer ikke, men lader Foden i Ro med Gud véd hvilken 
Salve, og Patienten kommer sig. Kvaksalveren har vunden en 
let Sejer over den eksaminerede Læge paa Grund af dennes 
Uforsigtighed. Og nu maa det tilføjes, at Kvaksalvernes Til- 
hængere nok udbasune Historier som den med Amtmanden, der 
kom til Konen i X; hun saa straks, »da Manden stod af Vognene, 
hvor Sygdommen sad; men vilde Hospitalernes Aarsberetninger 
tale med, saa skulde man kun høre, hvilke Forseelser der bringes 
os i Hænde fra Kvaksalverbehandling. Der er langt fra noget 
billigt i at give saadanne enkelte Personer nogen Legalisering 
over for andre. Men naar der virkelig i Befolkningen er den 
store Trang til, at deres kære Kvaksalvere skulle gaa fri for 
Straf, efter som de ere til saa stor Nytte, saa véd jeg intet bedre 
Middel end ovenstaaende Forslag: at give Praksis fri i Principet, 
medens naturligvis Kvaksalverne da skulde være forpligtede til at 

anmælde sig som praktiserende, for at Myndighederne kunde vide, 
hvor der fandtes saadanne Praktici. De oven omtalte Indskrænk- 
ninger med Hensyn til smitsomme Sygdomme og Sindssygdom, 
Benyttelsen af bedøvende Midler maatte naturligvis indføres. Ope- 
rations- og Fødselspraksis burde udelukkes, og Indskrænkninger i 
Medicinudlevering maatte selvfølgelig finde Sted, ligesom Straffe 
for Overtrædelser og Kunstfejl burde indføres. Men for Kontrols 
Skyld burde ikke alene vor Medicinallovgivning ændres, men vore 
medicinale Myndigheder maatte omordnes paa en for Forholdene 
mere passende Maade. Saaledes som Sagerne nu staa, vilde Fri- 
givelsen af Praksis komme som et enkelt uheldigt Led og virke 
skadeligt, fordi vi ikke have nogen Metode at møde Ulemperne 
med. En hvilken som helst Form for Undtagelseslov fra det sæd- 
vanlige Forbud er at anse for uheldig. 

Vi have hidtil kun betragtet den direkte Gavn og de direkte 
Farer, som Publikum opnaar gennem Frigivelsen af Praksis. 
Men det kan -ikke nægtes, at der er noget i den Ting, der er 
bleven fremhævet, at ogsaa Lægerne have deres Rettigheder. I 
Følge Forholdene her er Lægen nemlig underkastet en Del Vil- 
kaarlighed med Hensyn til de Tjænester, der fordres af ham, 
især i Forhold til den Godtgørelse, han opnaar for sine Tjænester. 
Kvaksalveren er i saa Henseende friere stillet. Alt hvad der saa- 
ledes gaar til Kvaksalverne er en Forringelse af Lægernes Livs- 
vilkaar, og man kan da ikke fortænke disse i deri at se en Uret- 
færdighed mod dem, der have ofret en Kække Aar paa at naa 
en ikke altid meget glimrende Eksistens. Man maa derfor, som 
Forholdene ere nu, indrømme Lægerne det berettigede i, at de 
anvende de Vaaben, som Lovgivningen giver dem i Hænde, selv 
om det maa indrømmes, at hvert Slag som føres er mere skikket 
til at yde noget for det lille Omraade, hvor den enkelte kæmper 
for sin Tilværelse, end at bidrage til at indskrænke selve Kvak- 
salveriet Desuden maa mine Kolleger erindre, at selv om ogsaa 
Kvaksalveriet er os til nogen Skade, saa er der en anden Klasse 
af beskyttede Næringsdrivende, der have en ganske artig Fordel 
deraf. Det er Apotekerne. En Farmacevt har meddelt mig, at 
paa et Apotek i det nordlige Jylland, hvor han havde tilbragt en 
Del Aar, var Aarets største Medicinalregning til en klog Kone der 
i Distriktet. Hun forskrev sine Salver og Draaber efter Aftale 
med bestemte Numre og fordelte selv Sagerne til sine Kunder. 

Naar nu det er en vitterlig Ting, at Lægernes Medicinalforskrivning 
bliver ringere og ringere, saa er det klart, at egen Fordel befordre 
Apotekerne ikke, naar de unddrage Kvaksalverne deres Støtte 
eller rent ud bidrage til deres Anholdelse. Man denuncerer ikke 
saa let en god Kunde — god ogsaa i den Forstand, at den til 
en Kvaksalver udleverede Medicin er at betale kontant, medens 
der efter -Lægens Recepter skal udleveres paa Kredit, om for- 
langes. — 

Saaledes kan Lægestanden ikke vente gennem den nuvær- 
ende Lovgivning at udrette synderligt mod Kvaksalveriet , og saa 
bliver Spørgsmaalet, om man med den frigivne Praksis vil kunne 
naa nogen Vej, eller om man endogsaa kan vente, at Kvak- 
salveriet vil komme til at florere til yderligere Skade for Læge- 
standen. Det maa jo fastholdes, at der fra alle Sider, hvor denne 
Sag er bleven drøftet, er blevet udtalt en almindelig Tilfredshed 
med den Oplysning og Opoflrelse, som i det hele er tilstede i den 
danske Lægestand. Det vil ogsaa anerkendes, at tlette Forhold 
er til en overordentlig Gavn for Befolkningen, og at alt saa en 
følelig Nedgang i Lægestanden, i Antal som i Oplysning, vilde 
være et føleligt Tab for Befolkningen, da vi dog maa være enige 
om, at selv en rigelig Forsyning med Kvaksalvere kun vilde være 
en slet Erstatning. Medens derfor den direkte Skade, Befolk- 
ningen kunde lide ved en Frigivelse af Praksis under den oven for 
skizzeredjB Række Indskrænkninger kun kan regnes forholdsvis 
ringe i Sammenligning med den Behagelighed, det er for Befolk- 
ningen at have sit Irie Valg, saa maa det erkendes, at der er en 
Mulighed for en indirekte Fare i Afgang af gode Kræfter fra 
Lægestanden. Det vli være af nogen Interesse at se, hvorledes 
Forholdet i saa Henseende er andre Steder. Og Tyskland bliver 
da det Sted, hvortil man vil være nærmest henvist. Ti England, 
hvor Ordningen af det medicinske Studium er af en saa forskellig 
Beskaffenhed fra vor, vil ingen Maalestok kunne afgive. Tyskland 
har derimod Lægeforhold, der komme vore en Del nærmere, og 
der er netop dér for ikke langt tilbage indført Praksisfrihed med 
visse Indskrænkninger. Det har nu heller ikke manglet paa 
Klager der nede fra, angaaende den stigende Skala, hvori Kvak- 
salveriet bredte sig til Skade for Lægestanden og derigennem for 
Befolkningen. De Klager, der føres, føres dog især fra Læge- 
standens Side og have delvis Karakteren af Misnøje med Nedgang 

i Indtægter. Rekruteringen af Kvaksalverne sker, som det synes, 
for en Del ved, at medicinske Studenter, der ej gide gøre deres 
Eksamen færdig, nedsætte sig som frie Praktici, og lignende 
Fremgangsmaader skal ogsaa finde Sted for Plejeres og Plejer- 
skers Vedkommende. Jeg skal nu hertil bemærke, at de her paa- 
klagede Punkter ere nogle, hvor der er følelige Differencer mellem 
Tyskland og Danmark. Først og fremmest maa vi tænke paa, 
at Tyskland paa Grund af sin Størrelse og sin Righoldighed paa 
medicinske Fakulteter lader en langt større Fare aaben, for at 
Studenterne, der gennemgaaende fordele deres Studier paa flere 
Steder, forlade Studiet uden at tage Eksamen. Vore smaa For- 
hold og gennem hele Livet nære personlige Bekendtskab lægger 
et stærkere moralsk Tryk paa den enkelte. Man emanciperer sig 
vanskeligere fra den faste Stok. Dertil kommer, at en Student i 
Tyskland godt kan absolvere sit Doktorat, før han tager den for 
den færdig uddannede Læge nødvendige Statseksamen. En saadan 
Mulighed for at gaa ud med den tilsyneladende garanterende Titel 
af Dr. med. eksisterer ikke her hjemme, og den offentlige Mening vilde 
meget hurtigt udpege den Student, der nedsatte sig som Kvak- 
salver, fordi han ikke havde gjort Studiet færdigt. Han 
vilde alt for ofte komme til nt gaa for den, der ikke havde 
kunnet tage Eksamen, og Publikum vilde ikke vise ham 
den Interesse, som der sædvanligvis vises en af dets Midte, der, 
som det synes, af et indre alvorligt Kald er ført ind i en Læge- 
virksomhed, som drives i Kraft af en »naturlig Begavelse«. 
Det er næppe derfor rimeligt, at særdeles mange Studenter vilde 
føle sig fristede til en Virksomhed af denne ArL Og den Fare, 
at i det hele Tilgangen til Studiet blev noget sparsommere, vilde 
i hvert Fald i Øjeblikket ikke veje særdeles meget. 

Hvad dernæst vor Lægestands Modstandsdygtighed mod et 
eventuelt opblomstrende Kvaksalveri angaar, da vilde den ogsaa 
snarest vise sig større end den tyske Lægestands. Ti medens 
vi maa indrømme, at vi her maaske som Regel ere fattigere 
paa medicinske Sljærner end Tilfældet er i Tyskland, saa med- 
føre vore Uddannelsesforhold og da navnlig den Omstændig- 
hed, at saa mange af de unge Læger faa Lejlighed til at 
gennemgaa en Tid, som oftest af et Par Aar, som Assistent- 
læger ved et stort Hospital, at vor Lægestand i sin Helhed 
kan mere end maale sig med den tyske. Og selv om ogsaa en 

og anden Læge i en Afkrog her hjemme kan forsumpe lidt, saa 
er her dog ikke noget Begreb, der svarer til den tyske »Bierarztc, 
en, som det synes, ikke ganske sjælden Figur i Tyskland. Af 
disse Grunde er der en vis Sandsynlighed for, at den danske 
Lægestand i sin Helhed vil være bedre i Stand til at tage Kampen 
op mod Kvaksalverne til bedste for Befolkningen, forud- 
sat at dér ydes den Støtte, som de oven citerede Kontrolforanstalt- 
ninger give. Men man vil indvende, at Kvaksalverne dog altid 
ville tage en Del af Fortjænesten, dér alt nu kan være ringe nok. 
Det er sandt, at navnlig i Begyndelsen nogle Honorarer ville ude- 
blive fra Lægernes Kasser og gaa i Kvaksalverlommerne. Men 
vi maa erindre, at en Ordning med de forskellige Sikrings- 
foranstaltninger, som blive at gennemføre, altsaa med tvungent 
Lægeligsyn, rimeligvis med langt hyppigere kontrollerende legale 
Obduktioner, vil i og for sig føre til et ikke uvæsentligt Tilskud 
til Lægernes Indtægten Det maa desuden forudsættes, at de 
gamle , og nu aldeles meningsløse Bestemmelser med Hensyn til 
Maksimalprisen for Lægetilsyn vilde falde bort ved en Medicinal- 
revision , hvorved Praksis blev givet fri. Lægerne vilde da have 
i* deres Magt, at hæve Betalingen for deres Ydelser, hvorved det, 
der mistedes i Praksis, rimeligvis vilde opvejes ved Betalingens 
Størrelse. Desuden vilde en saadan Forhøjelse i Betaling mulig- 
gøre en skarp Markering af Afstanden mellem den avtoriserede 
Læge og Kvaksalveren. Og vil man indvende, at dette Forhold 
let kunde medføre, at hele den ubemidlede Befolkning blev kastet 
i Hænderne paa Kvaksalverne, saa vil jeg dertil svare, at der 
ved offentlig betalte Læger, hvis Hjælp paa nem Maade stilledes 
de fattige til Disposition, uden at en saadan gratis eller mode- 
reret Lægehjælp blev regnet som Fattighjælp, let kan raades Bod 
paa nævnte Onde, især naar der blev udstedt Forbud mod at 
sende ikke betalende Patienter, altsaa fattige, tjænende Folk, 
Sygekassemedlemmer o. s. v. til andre end avtoriserede Læger, 
ligesom Sygehuse, Asyler og andre offentlige Anstalter ikke 
turde anvende andet end eksamineret Lægehjælp. 
Saadanne Bestemmelser hænge ogsaa paa det nøjeste sammen 
med det oven for forfægtede Princip, Sikring af Samfundet, 
men saa vidt mulig Frihed for den enkelte Patient til 
at vælge sin Hjælp. Kampen mellem Lægerne og Kvaksalverne 
vilde derfor komme til at dreje sig om den mere bemidlede 



Digitized by Google 



Om Kvaksalveri og fri Praksis. 



865 



Klasse, og der staar Lægerne sig ved at gaa frem efter den 
Regel, som passende kan udtrykkes saaledes: »Vis Publikum, 
at Lægerne ere baade bravere og dygtigere end de 
and re. c Det er Vejen til at beholde Pladsen. Ti det er der- 
igennem at et oplyst Publikum vil komme til at indse, hvor 
Sympatien rigtigst vendes hen. 

E. A. TSCHERNING. 

Vi have i vor Grundlov en Paragraf, saalydende: 
»Ethvert af Tingene kan til at undersøge almen vigtige 
Genstande nedsætte Kommissioner af sine Medlemmer. Disse ere 
berettigede til saa vel af offentlige Myndigheder som af private 
Borgere at fordre Oplysninger meddelte mundtligen eller skrift- 
ligen.« 

At minde om dette er ikke overflødigt: det synes som det 
er gaaet ganske i Glemme. Maaske er dette forklarligt under en 
Stilstandsperiode som den nuværende, men vanskeligere er det 
at forstaa, at man heller ikke den Gang, vi endnu havde en Lov- 
givningsvirksomhed, følte nogen synderlig Trang til at benytte 
sig af Paragrafen. Først noget ind i Konfliktsaarene fik vi en 
parlamentarisk Kommission: den Folketinget nedsatte til Under- 
søgelse af Vallø og Vemmetoftes Forhold, men i den Periode, 
hvor der var nogenlunde Samarbejde mellem Regering og Rigs- 
dag, havde man ikke Brug for noget saadant. Ikke saaledes at 
forstaa, at der ikke er bleven gjort Tilløb dertil, men de bleve 
alle slaaede ned af det herskende Parti. Det er en besynderlig 
Skræk, der har raadet over for dette jævne og simple Middel til 
at trænge til Bunds i de Forhold, man vilde reformere. I Sam- 
lingen 1867 — 68 fremsattes der i Folketinget af Balthazar Chri- 
stensen m. fl. et Forslag om at nedsætte en parlamentarisk 
Kommission til Undersøgelse af Almueskolevæsenet, og 1868—69 
foreslog det at undersøge »den civile Administrations Ordningc 
paa samme Maade. Begge Gange fremhævedes det med febrilsk 
Styrke af Forslagets Modstandere, at dets Vedtagelse vilde være 
enstydig med et Mistillidsvotum til Regeringen, og vel at mærke 
var dette den Gang endnu ikke nogen Anbefaling i Folketinget 

Man fremstillede parlamentariske Kommissioner som noget, man 
kun burde gribe til i rent ekstraordinaire Tilfælde og spurgte 
hver Gang med Eftertryk: er da virkelig den nærværende Sag af. 
saa kapital Vigtighed, at man for dens Skyld skal anvende et 
Middel, man hidtil aldrig har anset for nødvendigt? Endelig 
appellerede Bille til Tingets honnette Ambition og fremstillede 
Forslaget som en aandelig Falliterklæring: »»Vi ere fattigec — 
raaber man — »vi ere tomme; vi ville gærne raadgive, men vi 
vide ikke, hvad vi skulle gøre. Ideer udbedes derfor, og jo før 
og jo flere, desto bedre.cc Intet Under at dette gjorde sin Virk- 
ning. Flertallet vilde ikke lade sidde paa sig, at det var »fattigt« 
og »tomt«, og har det end muligvis følt sig lidt bart hist og her, 
trøstedé det sig med, at hvad det manglede, kunde det sende 
Bud til den røde Bygning efter. 

Var det nu ogsaa saa sikkert, at vore Lovarbejder her 
hjemme i Reglen havde været vel forberedte, og at man 
ikke behøvede mere Materiale til gennemgribende Omordninger 
af vigtige Samfundsforhold, end hvad der var at finde i Rege- 
ringens Motiver og Tingets egne Forhandlinger. Jeg tror,* at 
Svaret maa blive et rent og ubetinget »Nej«. Først altsaa de 
Oplysninger, Regeringen fremskaffer. Jeg lader foreløbig Spørgs- 
maalet om Nytten af Regeringskommissioner i Sammenligning 
med parlamentariske Kommissioner ligge; min Retragtning gælder 
kun det gennem Embedspersonalet indsamlede Materiale , med 
hvilket vore Regeringer da og-;aa i de fleste Tilfælde have ladet 
sig nøje. Der behøves nu ikke mange Ord for at vise, at disse 
Oplysninger nødvendigvis maa blive saare ensidige og mangel- 
hilde. Selvfølgelig kan en Regering gennem den officielle Stati- 
stik altid skaffe sig et værdifuldt Grundlag for Udarbejdelsen af 
sine Lovforslag, men det er ogsaa kun et Grundlag og som oftest 
endda et, der maa benyttes med megen Varsomhed og helt igen- 
nem suppleres og fortolkes ved Oplysninger af anden Art. Men 
i at skaffe saadanne ligger netop Hoved vanskeligheden for en 
Regering, saa læn/e den holder sig paa den rent officielle Vej. 
Det hører til Undtagelserne, at vore Embedsmænd staa i et saa 
sympatetisk Forljold til Befolkningen og saa nøje kende dens 
praktiske Krav, at de virkelig kunne give et alsidigt og fyldigt 
Billede af Forholdene og angive de rette Reformmidler. Som 
oftest vil ogsaa den Embedsmand, der officielt anmodes om at 
afgive sit Skøn over et eller andet Samfundstorhold, føle det som 

en kedsommelig Tilvækst til sin maaske i Forvejen tilstrækkelig 
besværlige Gerning og gøre saa lidt ud deraf som muligt. Des- 
uden: hvem kan forlange af en Mand, at han skal gaa uden for 
sin naturlige Begrænsning? Nu f. Eks. en Toldembedsmand; han 
er muligvis i Besiddelse af stor Varekundskab, megen Takt og 
Konduite, utrættelig Embedsiver. Men følger deraf, at han netop 
er den rette at tage med paa Raad, naar der skal gennem- 
føres en ny Toldtarif? Jeg tror det ikke, ti netop jo bedre Told- 
mand han er, jo mere vil han se Sagen fra dens rent told-tekniske 
Side og i sine Forslag snarere lade sig lede af Hensynet til, hvad 
der kan lette og simplificere Toldbehandlingen end til Handelens 
og Industriens Tarv. Og saadan fremdeles: saa snart der er Tale 
om Reformer, som gaa uden for det formelt administrative og 
gribe direkte og dybt ind i Befolkningens Livsvilkaar, slaa Em- 
bedsmændenes Oplysninger ikke til, og det saa meget mindre, 
som de først maa gaa gennem Regeringsdepartementernes Skærs- 
ild og bearbejdes og genfremstilles der, før de naa til Lovgivnings- 
magten. Nej vi maa nærmere til Kilden end som saa. 

. Men, vil man si^e , vi komme jo ogsaa nærmere til den. 
For det første have vi Rigsdagen, og dernæst staar det jo de 
Folk, hvis Interesser berøres stærkest af et foreliggende Lov- 
forslag, frit for at udtale sig derom til Regering og Rigsdag gen- 
nem Adresser. 

Det falder mig nu ganske vist ikke ind at nægte, at Rigs- 
dagen repræsenterer den Sagkundskab, det til syvende og sidst 
mest kommer an paa. Rigsdagsmændene ere de eneste, der 
kunne tale i den Befolknings Navn, for hvis Skyld alle Love og 
Institutioner blive til , og kunne de — støttede af deres Vælgere 
— efter moden Overvejelse sige, at dette eller hint ikke egner 
sig for Befolkningen og ikke ønskes af den, saa bør Sagen der- 
med være endt. Det nytter ikke at raabe højt med en »Sag- 
kundskab«, som skulde berettige til at gaa imod det store Fler- 
tals Vilje; den fornuftmæssig set mest fortræffelige og hensigts- 
svarende Institution duer ikke, hvis den ikke har Rod i Befolk- 
ningen, og bliver rent ud skadelig, hvis den skal paatvinges eller 
paalistes den. At denne nøje Overensstemmelse mellem Jordbund 
og Udsæd bedst sikres under et Demokrati, er maaske dettes 
dybeste Fortrin fremfor Absolutisme og Mindretalsvælde. 

I det store og hele vil en Folkerepræsentation, der holder 
sig i stadig Forbindelse med Vælgerne, altsaa vanskelig udsætte 

sig for at gribe fejl, men dermed er Sagen langtfra klar. Man 
skriver jo som bekendt ikke Love i Principet; enhver Lov er et 
Kompleks af Enkeltheder, og for at mestre disse Enkeltheder 
kræves et uhyre Materiale af alsidig Samfundskundskab. Kan 
man nu sige, at vor Rigsdag raader over en saadan? Vi behøve 
ikke at skamme os for at svare nej, saa meget mere som Ver- 
dens største og dygtigste Folkerepræsentationer i Gerningen af- 
lægge den samme Bekendelse, idet de ved Afgørelsen af alle 
vanskeligere Lovgivningsspørgsmaal i videste Omfang søge sag- 
kyndig Belæring ude fra. Naar alene Landbruget undtages, tror 
jeg heller næppe, at nogen betydelig Samfundsinteresse er fyldest- 
gørende repræsenteret i vor Rigsdag, og selv om Landbruget 
gælder dette kun i højst indskrænket Forstand. Det er egentlig 
kun Gaardejerne, der kunne slaa sig til Ro med den Repræsen- 
tation, de have; Husmænd og jordløse Landarbejdere kunne 
rnaaske svært nok faa deres Stemme hørt. Endnu tyndere er det 
paa andre Hold Det er nok en yndet Frase at kalde en Gros- 
serer eller Fabrikant, som vælges ind i Rigsdagen, Repræsentant 
for Landets »HandeU eller »Industrie, men synderlig bevendt er 
disse Betegnelser ikke. Kan man egentlig sige, at en Papir- 
fabrikant repræsenterer Skomagernes Interesser, eller at en Korn- 
grosserer 'særlig maa vide, hvad der ligger Urtekræmmerne paa 
Sinde? Ikke en Gang inden for samme Fag slaar det til med 
Interessernes Repræsentation. Mon egentlig en lille Smedemester 
vil føle sig repræsenteret ved en Jærn varefabrikant i stor Stil? 
Det er ikke min Mening med dette at anbefale en Rigsdag af 
lutter Specialister. Rigsdagen skal nok repræsentere, men den 
skal repræsentere politiske Overbevisninger, ikke Faginteresser; 
en Rigsdagsmand skal sidde som Repræsentant for det danske 
Folk, ikke for Hørkræmmere eller Skomagere. Dernæst skal han 
først af alt være eller se at blive politisk Fagmand: uden det 
udretter han ikke noget. Det er en udbredt Overtro, at en Mand, 
der er flink i sin borgerlige Gerning, straks maa kunne gøre 
Gavn som Rigsdagsmand, men atter og atter viser Erfaringen det 
modsatte. Handel smatadoren , det juridiske Universalgeni , det 
lokale Orakel sættes i »Salene ofte til Vægs af den jævneste 
»Levebrødspolitikere. Sagen er, at denne] har gennemgaaet den 
parlamentariske Eksercerskole, det har den anden ikke. 

Altsaa: den fornødne faglige Kundskab maa væsentlig 
komme ude fra. Rigsdagens Sag er den kritiske Skælnen mellem 



Digitized by Google 



870 



Parlamentariske Kommissioner. 



det ægte og uægte i alle de mange indbyrdes modstridende Men- 
inger og Forlangender, som de enkelte Interesser bringe til 
Torvs. Den skal omhyggeligt granske Enkelthederne, men aldrig 
tabe Helheden af Sigte, og medens enhver af Særinteresserne 
forlanger alt for sig, skal den forstaa at holde alle inden de rette 
Grænser, at give enhver sit til Fremme for det heles Tarv. 

Man har her hjemme søgt at skaffe den fornødne Tilførsel 
af Fagkundskab ved Adresser til Regering og Rigsdag. Det er 
især Toldsager, som formaa at lokke disse Adresser frem. Hvert 
enkelt Fag kommer og forlanger den højest mulige Beskyttelse 
uden Hensyn til, hvad det almindelige Forbrug kan taale, og 
hvad Fortræd der muligvis gøres andre Produktioner. Der er 
ikke meget at lære af disse Prokuratorindlæg, saa længe de staa 
uden Modstykker. Lad en Aktor personlig være aldrig saa ærlig 
en Mand, jeg gad se den Dommer, der vilde tro ham paa hans 
Ord og dømme, inden han havde hørt Defensor. Det er rimeligt, 
at den industridrivende, hvis Interesser ville lide ved en Told- 
nedsættelse, kun kan se lutter Ulæmper ved denne Foranstaltning, 
og — hans personlige Sandruhed ufortalt — vil han højst sand- 
synlig give en upaalidelig Fremstilling af den Ting, han taler om. 
Men lad ham faa Kritiken paa Halsen, lad ham staa Ansigt til 
Ansigt med en Mand, der lever af at forhandle udenlandske Varer 
af samme Slags som dem, han fabrikerer, saa bliver han uvil- 
kaarlig moderatere, og bliver han det ikke, har man i alt Fald 
i den andens Udtalelser Midlet til at kontrollere ham. 

I England og Frankrig har man allerede for længst indset, 
at parlamentariske Undersøgelseskommissioner med offentlig og 
og mundtlig Vidneafhøring er det bedste af alle kendte Midler 
til at hidskafife det Materiale, Lovgivningsmagten behøver. I disse 
Kommissioner sidde Repræsentanter for alle politiske Afskyg- 
ninger, og for dem møde praktiske Mænd, der nøje kende og 
oftest ere personlig interesserede i de Forhold, Undersøgelsen 
gælder. Man nøjes ikke med at lade dem, der fremstille sig for 
Kommissionen, udvikle deres Anskuelser i sammenhængende Fore- 
drag, men de enkelte Kommissionsmedlemmer rette idelig Spørgs- 
maal til dem, dels for at faa nærmere Oplysning om uklare 
Punkter, dels for ved Kritik og Debat at drive dem tilbage fra 
uholdbare Paastande. Ofte udøves Kritiken til Dels af Vidnerne 
indbyrdes, idet man konfronterer Folk, der have afgivet indbyrdes 
modstridende Beretninger om den samme Ting, for paa den 

Maade at komme til Klarhed. De Debatter, der saaledes atter og 
atter rejse sig mellem Vidnerne og Kommissionens Medlemmer, 
ere ofte af den højeste Interesse og kaste et klarere Lys over 
mangt et indviklet Forhold end Bunker af statistiske Tabeller 
eller officielle Beretninger. Det er en Selvfølge, at det ikke just 
er Stymperne i de forskellige Fag, som de parlamentariske Kom- 
missioner faa med at gøre« Enhver Stand, enhver Interesse gør 
tvært imod sit yderste for at faa sin Sag fremstillet saa talentfuldt 
og overbevisende som muligt. For det franske Deputeretkammers 
store Toldkommission (1879) kappedes Handelens og Industriens 
første Kapaciteter om at give Møde, og i England har bestandig 
det samme været Tilfældet. Der har Parlamentet ganske vist 
skrappe Tvangsmidler til sin Raadighed mod genstridige Vidner, 
men der er ingen Brug for dem: hvem vil vel lade sine egne 
Interesser i Stikken og maaske lade sine Modstandere være ene 
om at føre Ordet dér, hvor Afgørelsen ligger. 

Det er med en trist Følelse, man sammenligner vore 
kummerlige Udvalgsbetænkninger og Regeringsmotiver med den 
Skat af frisk og levende Samfundskundskab, man andre Steder 
har til Raadighed ved Lovgivningsarbejdet. Allerede i det rent 
ydre er Modsætningen slaaende. Hvad man her affærdiger med 
nogle Siders Ræsonnement, bruger man andre Steder bindstærke 
Værker til. Og det er sandelig ikke i Kvantiteten alene, For- 
skellen stikker. Di-se Tusender af Spørgsmaal og Svar bringe 
praktiske Oplysninger al don største Betydning frem; enhver ser 
Tingen fra sin Side og har sine ejendommelige Iagttagelser at 
give til bedste. Intet kan være et bedre Korrektiv mod ensidige 
Teorier og alskens Stuepolitik. Kommissionens Forhandlinger 
komme til at rumme Kvintessensen af Befolkningens erfarings- 
mæssige Viden om den Ting, der er under Forhandling. Først 
paa denne Maade gør man i Sandhed det praktiske Arbejdes 
Mænd medvirkende ved Lovgivningsarbejdet. 

Her til Lands har man ogsaa ved særlig højtidelige Lejlig- 
heder anvendt UndersøgelseskommisH< ner, men de have været 
nedsatte af Regeringen, og det at tilkalde sagkyndige i større 
Antal og mundtlig æske deres Vidnesbyrd har været en saa godt 
som ukendt Praksis. Derfor er det ogsaa ganske undtagelsesvis, 
at disse Kommissioner have formaaet at yde andet end en Række 
mere eller mindre forstandige men oftest temmelig lost begrundede 
Forslag, og den, der gaar til vore Kommissionsbetænkninger med 

Tanken om derfra at hente en fyldig Kundskab om de faktisk 
eksisterende Forhold, vil i Reglen blive slemt skuffet. Lad os 
f. Eks. se lidt paa den af Indenrigsministeriet i 1875 nedsatte 
Arbejderkommission. Om de almindelige Principer, Kommission- 
ens Medlemmer fremsætte og de praktiske Forslag, der ere blevne 
Resultatet af deres Forhandlinger, skal jeg ikke udtale mig; det 
ligger uden for denne Artikels Opgave, Men hvad jeg her stærkt 
maa henlede Opmærksomheden paa, er Utilstrækkeligheden af de 
faktiske Oplysninger, hvorpaa saa vel Ræsonnementer som Forslag 
ere byggede. F. Eks. om et saa mangfoldigt og vanskeligt For- 
hold som Lærlingevæsenet indeholder Betænkningen saa godt 
som intet andet end almindelige Betragtninger, og herpaa bygges 
saa et detailleret Lovforslag. I Virkeligheden vil den lovgivende 
Forsamling, der skal drøfte en Lærlingelov, være akkurat lige 
vel hjulpen, enten den har denne Kommissionsbelænkning eller 
ikke. Det skulde være underligt, om den ikke kunde møde med 
lige saa plausible Ræsonnementer, som Kommissionen, og af 
praktisk Fagkundskab rummede denne ikke mere, end hvad inan 
maa antage, enhver normal Rigsdag rigelig sidder inde med. 

Hvorledes vilde man nu i et lignende Tilfælde have baaret 
sig ad f. Eks. i England? Ja, dér vilde man først og fremmest 
ikke have givet én Kommission saa mange Opgaver at løse, at 
der rigelig havde været nok til tyve. Saaledes have Husholdnings- 
foreningerne, der her overfladisk behandles paa 2 Sider, i Eng- 
land været Genstand for grundig Undersøgelse i en særlig par- 
lamentarisk Kommission, for hvilken ikke blot de vigtigste For* 
eningers Ledere, men ogsaa private Handelsfolk, Arbejdere og 
Fabrikanter have maattet afgive mundtlige Beretninger. Et endnu 
mere slaaende Eksempel er Kommissionernes Behandling af Spørgs- 
maalet om Tvistemaal mellem Arbejdsgivere og Arbejdere. Man 
berører her — saa løseligt — Streikebevægelsen og stiller Forslag 
til en Lov om Arbejdsretter, men om Fagforeningerne, der alle- 
rede den Gang havde naaet en ikke ringe Udvikling her hjemme, 
tales der ikke et Ord., hverken i den egentlige Betænkning eller i 
Lovforslaget. I England nedsatte Regeringen i 1867 en Kommis- 
sion for at undersøge den samme Kreds af Forhold og fremsætte 
Forslag derom. Undersøgelsen, der selvfølgelig foregik gennem 
mundtlig Afhøring af Vidner, samlede sig hovedsagelig om Fag- 
foreningerne, og det kolossale stenografiske Referat af For- 
handlingerne er blevet et Aktstykke af uforgængelig Betydning for 

Samfundsvidenskaben. Fagforeningsformænd og Fabrikanter krydse 
deres Klinger for Kommissionen. Man nøjes ikke med at sætte 
sig omhyggeligt ind i Foreningernes Administration, i de be- 
staaende Voldgiftsretters Indretning etc, men ved Hjælp af intel- 
ligente Spørgsmaal og redebont givne Svar lærer man de faglige 
Kampes Enkeltheder at kende og forfølger Foreningernes Virken 
helt ind i det dagligdags og personlige. Mangt og meget i disse 
Beretninger fængsler som en personlig Oplevelse, og der kan være 
novellistisk Spænding hist og her midt imellem statistiske Rede- 
gørelser. Ogsaa principielle Betragtninger af stort Værd har 
denne Kommission fremkaldt, og Forhandlingerne levere paa én 
Gang Stoffet og en foreløbig Bearbejdelse deraf. Ved at gennem- 
gaa et Aktstykke som dette, forstaar man, med hvilken Ret Bren- 
tano priser de engelske Økonomer lykkelige, fordi de raade over 
et saa enestaaende fortræffeligt Materiale til Studiet af deres Lands 
sociale Forhold. Indførelsen af Undersøgelseskommissioner med 
offentlig og mundtlig Afhøring af Vidner vilde ogsaa her til Lands 
være af lige megen Betydning for den økonomiske Videnskab og 
Lovgivningsvirksomheden. 

Det nytter ikke at ville slippe bort fra denne Sammen- 
ligning ved at lægge Skylden over paa Personerne og blot nøjes 
med at ønske vore Undersøgelseskommissioner anderledes sammen- 
satte. Personerne ere i Virkeligheden forholdsvis ansvarsfri; det 
er Systemet, der maa forandres. Maaske ville ogsaa nogle for- 
svare det bestaaende System ved at henvise til enkelte Kommis- 
sioner, der under det have virket paa en tilfredsstillende Maade, 
som f. Eks. Proceskommissionen. Naturligvis indrømmer jeg vil- 
lig, at det langt fra er hver Gang et Lovarbejde skal forberedes, 
at der er Grund til at sætte det oven for skildrede Maskineri i 
Bevægelse. Naar det gælder Reformer paa det rent administra- 
tive Omraade, ville forholdsvis faa sagkyndige kunne gøre god 
Fyldest. Forholdene ere her mere ensartede, og den enkelte 
kender dem i en ganske anden Udstrækning, end der kan være 
Tale om ved Samfundsspørgsmaal af omfattende og kompliceret 
Natur. 

De parlamentariske Kommissioner, jeg tager Ordet for, ere 
altsaa saadanne, der benytte offentlig og mundtlig Vidneafhøring. 
Kommissionsforhandlingernes Offentlighed er en nødvendig Be- 
tingelse for, at de kunne gøre deres fulde Nytte. Særlig gælder 
dette Vidneførselen; ikke blot bør der gives Tilhørere Adgang, 

men de stenografiske Referater at' Forhandlingerne maa udkomme 
efterhaanden som de blive til. Først naar hele Nationen kan 
følge, hvad der foregaar for Undersøgelseskommissionen, kommer 
dennes Virksomhed fuldt ud til sin Ret og bliver et virksomt 
Middel til Dannelsen af en oplyst offentlig Mening. Det er ikke 
en Gang rigtigt, naar man, som i England, ikke lader det steno- 
grafiske Referat udkomme, før Kommissionen har endt sit Ar- 
bejde. Det er netop ønskeligt, at man ude i Landet fra Dag til 
Dag skal vide, hvad der bliver sagt for Kommissionen; derved 
opnaas blandt andet, at man faar de stridende Interesser langt 
fyldigere repræsenterede, idet enhver af Parterne natiirligen ægges 
frem ved at se sin Modparts Argumenter. — Derimod er der nok 
en. Del, der taler for at lade Kommissionens indbyrdes Forhandl- 
inger foregaa inden fire Vægge, og denne Pra,ksis har man da 
ogsaa i Reglen fulgt. 

Naturligvis er det ikke givet, at parlamentariske Kommis- 
sioner maa virke efter de Grundsætninger, jeg har skildret. De 
kunne ogsaa bære sig ad som gammeldags Regeringskommissioner 
og leve af indendørs Forhandlinger og Skriverier. Er dette Til- 
fældet, tillægger jeg ikke det, at de ere »parlamentariskec nogen 
synderlig Betydning, og de ville alt i alt skuffe dem, som vente 
sig noget af dem. Der er ingen Tvivl om, at en Regerings- 
kommission, der benytter offentlig og mundtlig Vidneførsel,, vil 
gøre langt mere Gavn end, en parlamentarisk, der følger de 
gamle Veje. * 

Sammenligner man derimod de to Slags Undersøgelses- 
kommissioner under Forudsætning af, at de begge følge Offent- 
ligheds- og Mundtlighedsprincipet , kan der ikke være Tvivl om, 
at Fordelen vil være paa de parlamentariske Kommissioners Side. 
I alt Fald gælder dette ubetinget for et ikke-parlamentarisk Land 
$om Danmark. Hvor Regeringen nyder Tillid hos den største 
Del af Befolkningen , ville Indvendingerne imod at lade den 
sammensætte Undersøgelseskommissionerne tabe meget i Vægt, 
men hvor den kun støtter sig paa et Mindretal, kan det ikke 
ventes, at de Kommissioner, den indsætter, skulle blive mødte 
med fornøden Velvilje og Tillid. 

De parlamentariske Kommissioner bør utvivlsomt vælges 
ved Forholdstalsvalgmaaden, ti det er af stor Betydning, at de for- 
skellige Standpunkter blive repræsenterede. Derved vindes der en 

almindeligere Tilslutning og en fyldigere Debat: ingen maa ud- 
sættes for at staa over for en Kommission af. lutter Modstandere, 
ligesom ingen bør føle sig tryg for Angreb og Kritik. 

En Mængde Detailspørgsmaal ville dukke frem, naar der 
hos os for Alvor bliver Tale om at indføre parlamentariske Kom- 
missioner, men jeg skal ikke komme nærmere ind paa dem her. 
Et af dem maa dog nævnes, fordi det er af væsentligere Betyd- 
ning og oftere har været under Forhandling i vor Rigsdag, 
nemlig hvor vidt en parlamentarisk Kommission har Ret til at 
sidde mellem Rigsdagssamlingerne. Paa den grundlovgivende 
Rigsforsamling var Stemmerne overvejende for Kommissionernes 
Permanens; kun Ørsted talte derimod. Siden have bl. a. Spon- 
neck, J. E. Larsen og C. V. Nyholm udtalt sig for, Krieger imod. 
Ad Fortolkningens Vej naar man her ikke til noget Resultat, men 
praktiske Hensyn tale utvivlsomt for at antage, at Kommission- 
erne kunne sidde mellem Samlingerne. I normale Tider kan 
Rigsdagsarbejdet intet undvære af den i Forvejen ikke meget 
rigelige Arbejdskraft, og skulde en Del af de flinkeste Medlemmer 
desuden have deres Tid optagen med Arbejde i Kommissionerne, 
vilde disse snarest komme til at hæmme og sinke Tingenes Virk- 
somhed. Tiden mellem Samlingerne synes ogsaa den naturligste 
til at forberede Lovforslag. 

Men hvad skulle vi bruge parlamentariske Kommissioner 
til? kunde maaske mange spørge. Lad dem være gode for andre; 
for os vilde de kun være Spild af Tid og Kræfter: vi komme dog 
ingen Vej alligevel. 

Ja noget er der unægtelig i denne Indvending. Med hvert 
Aar, der gaar, bliver det Lag af Skimmel, som ligger over 
vort offentlige Liv, tættere, og bestandig mere svinde Illusionerne 
om at der under det nuværende System lader sig udrette noget 
som helst. Godlidende Mæglingsfolk , som troede, at der kunde 
naas en Overenskomst ved at lægge lidt til hist og trække lidt 
fra her, have nu omsider lært, at det er mere end Plus'er og 
Minus'er, der ligge de stridende imellem. Nej, den eneste Realitet, 
vi trygt kunne regne med, er Stilstand og Øde: Sand og atter 
Sand, saa vidt Øjet rækker. 

Og dog er Situationen ikke uden Lyspunkter — fra Op- 
positionens Side set: Vort Demokrati er sandelig ikke gaaet 
tomhændet ud af de sidste Aars Kampe. Aldrig har det paa 

Rigsdagen staaet talrigere og bedre repræsenteret end nu, og 
aldrig har det haft bredere Grund at bygge paa. Den nuværende 
Tilstand har opelsket en demokratisk Lidenskab i Befolkningen, 
som man tidligere knap har kendt, og det politiske Kampspørgs- 
maal er i en ganske anden Grad end før kommen hver Mand 
paa Livet. 

Trods alt dette forekommer det mig, at der fra demo- 
kratisk Side dog nok kan være Grund til ikke at se Fremtiden 
helt ubekymret i Møde. Lad Selvstyrelsen være et aldrig s&a 
værdigt Maal for et politisk Partis Stræben, det skal dog nok 
mere og mere vise sig, at den politisk vakte Befolkning i Læng- 
den trænger til drøjere Kost end den, den nuværende Kamp kan 
yde, hvis Kraften og Modet skal holdes oppe. Det er sandt, at 
Kampen om Forfatningens rette Forstaaelse maa føres til Ende, 
før vi kunne naa videre, men derfor staar det lige fuldt fast, at 
det saglige Reformarbejde er Politikens egentlige Indhold. Man 
vil oftere og oftere spørge : men naar vi nu er. ved Maalet, naar 
vi er naaet til en parlamentarisk Styrelse, hvad saa? ti dette 
Maal er efter sin Natur kun et Middel, kun en Ramme, der er 
til for sit Indholds Skyld. Og Indholdet, Reformprogrammet? 
Ingen kender det, ti man vil vel ikke for Alvor vise os hen til 
Programmet af 1872. Denne Usikkerhed fører med sig, at vor 
politiske Debat lever langt mere paa Situationsbetragtninger og 
Personkritik end sundt er. Og saa den evige Gentagelse! Hvem 
kan ikke nu udenad, hvad der kan siges for og imod Principet 
Estrup? Den Antagelse ligger sandelig ikke fjærn, at en stor 
Del af Befolkningen omsider vil blive træt og afslidt ved al denne 
Ensformighed. Nu tror jeg just ikke, at Træthed og Lede som 
Regel faar Folk til at skifte Parti, men det er heller ikke nok, at 
Landet bliver ved at staa, hvor det staar; det kommer an paa, 
med hvad Sind det sker. Vi maa have et frodigt og udviklings- 
friskt Demokrati, ellers komme vi ingen Veje. Og blive vi ved 
nogle Aar endnu at herse med det konstitutionelle Spørgsmaal 
og kun med det, saa hører det op at skyde i Bunden. Paa dette 
Omraade kan nemlig en menig intet nyt bringe; der er i det hele 
ikke meget nyt at sige, og det, der er, siges af Førerne : saa faar 
de andre repetere. Saa snart vi derimod komme til at forhandle 
Reformspørgsmaalene, bliver der ganske anderledes Brug for alle 
og enhver. I et demokratisk Land, hvor Reformerne maa bygges 

op fra neden efter Hjemmenes og Sognenes Tarv, kan selv den 
ringeste komme til at bygge med, og tit er det netop ham og 
hans Lige, hvis Stemme det gælder at høre. Hvor vil det 
ikke knytte Befolkningen til Demokratiets Sag, at den saaledes 
føler sig som virkende Led i den Gerning, der gøres, hvor vil 
ikke dens Syn udvides, dens Ansvarsfølelse skærpes. 

Og Venstres Sag bliver langt lettere at føre over for Mod- 
standere og ligegyldige. Mange, der ikke have Øje for det parla- 
mentariske Princips Betydning, holde sig tilbage fra Politiken og 
betragte den som noget sig uvedkommende, fordi de have faaet 
det Indtryk, at der paa det saglige Omraade ikke er noget 
væsentligt, der skiller Venstre fra Højre. 

Nu er det sikkert nok, at der er Grundmodsætninger mel- 
lem Partierne *ogsaa uden for det konstitutionelle Spørgsmaal, 
men de komme for Øjeblikket saa godt som slet ikke frem, naar 
i alt Fald Befæstningssagen undtages, og det turde være en 
Smule for meget forlangt, at Striden om nogle »elendige Punktere 
paa Finansloven eller et Par Ører mere eller mindre i en Told- 
sats skulde kunne begejstre nogen. Faar Venstre blot et eneste 
Reformspørgsmaal af gennemgribende Betydning at slaas for, vil 
det vinde Tusender, som nu staa slappe og ligegyldige til det 
hele. Ikke mindst Betydning vilde Reformdebatten have for Løft- 
elsen af det politiske Jævnmaal i selve Rigsdagen. Politik er en 
saare svær Kunst at lære — maaske den sværeste af alle, og der 
maa en stadig Indøvelse i det politiske Arbejdes forskellige Bran- 
cher til Tor at skabe Folkerepræsentanter, der fuldt ud magte 
deres Opgave. 

Der siges: ja lad først Kræfterne blive løste, saa kommer 
Progragimet nok af sig selv. Maaske; men det vil ikke være 
heldigt, om der skal gaa alt for meget af den længe og længsels- 
fuldt ventede parlamentariske Guldalder hen , inden Frugterne 
komme. Det bliver ikke saa let at forme praktisk gennemførlige 
Reformer ud af det Virvar af hverandre krydsende Forslag, som 
de forskellige Personer og Grupper ville kappes om at bringe til 
Torvs, naar den lange Goldhedstid m Gang er forbi, og jeg er 
bange for, at en Periode, fuld af famlende Forsøg og personlige 
Rivninger inden for det sejrende Partis egne Rækker, let kunde 
blive skæbnesvanger for selve det vundne Resultat. Der bliver 
lurende Fjender nok, som ville skrige det parlamentariske Flertals 
Svagheder og Fejl ud i Verden, og der bliver utaalmodige Ven- 

ner nok, som ville kølnes eller maaske falde fra, naar der føreløbig 
kommer lige saa lidt ud af det nye System som af det gamle. — 
Nej, skal Demokratiet se sin Sejer i Møde med f ortrøstning, maa 
det have nyttet Kamptiden til gennem Undersøgelse og Debat at 
klare sig, hvordan de Reformer, Befolkningen trængfer mest til, 
i Grundtrækkene skulle se ud og saa danne et Flertal om det 
vundne Resultat. Saadan gør man i alt Fald andre Steder, og 
jeg ser ikke, hvad der skulde kunne fritage os for heri at følge 
almindelig parlamentarisk Skik.. Jeg mener slet ikke, at et Op- 
positionsparti skal have et fikst og færdigt Program, inden det 
kommer til Magten og saa som Regeringsparti trolig calcfuere det i 
alle Enkeltheder. Naturligvis maa Programmet for en Del vokse ud 
af den nye Situations forandrede Krav. Det skal være i en evig 
Nydannelse og Udvikling, men nogle faste Punkter maa der være. 
Paa visse afgørende Omraader maa Vælgerne have det Hold paa 
deres Repræsentanter, at de kunne sige til dem: her har vi Eders 
Ord; staa nu ved det! 

Nu er der dem, som mene, at det dog ikke kunde være 
saa svært for vort Venstre at faa et Program. Der er jo meget 
i Samfundet, som de fleste af os ere enige om burde være ander- 
ledes, og det var maaske ikke uoverkommeligt at sætte noget op, 
der i alt Fald løselig set var mere tiltalende end det gamle. Men 
Knuden ér netop, at politiske Programmer, der skulle være mere 
end Teaterdekorationer, lade sig ikke lave, og det skal siges til 
Ære for vort Demokratis Førere, at de have holdt sig for gode 
til at indlade sig paa sligt. Programmet af 1872 var for løst og 
svævende til rigtig at betyde noget, og siden har man følt, at 
Forholdene vare for lidt undersøgte og Stemningen som Følge 
deraf alt for spredt og vaklende, til at man der ud aft skulde 
kunne have dannet et levedygtigt Program. Skulle vi have et 
saadant, ville parlamentariske Kommissioner være Vejen dertil. 
Gennem dem faa vore Politikere det brede Underlag af Kends- 
gerninger, de fremfor alt have behov, og medens de Dag efter 
Dag diskutere de foreliggende Spørgsmaal med sagkyndige af alle 
Samfundsklasser, faa de i Stedet for en almindelig Forestilling 
om, i hvilken Retning der bør reformeres, en sikker Overbevis- 
ning om Reformens Omfang og Væsen. 

Maaske vil der blive indvendt, at det dog ikke faar nogen 
rigtig Art med parlamentariske Kommissioners Arbejde, før der 
bliver en nærliggende Udsigt til at faa et praktisk Resultat ud 

deraf. Naturligvis: det bedste er det bedste. Kommissionerne 
vilde selvfølgelig virke bedre og finde mere Tilslutning under 
normale konstitutionelle Forhold, men jeg ser dog ikke, at Lov- 
givningsarbejdets Standsning aldeles skulde kunne tage Vejret fra 
dem. Deres Arbejde vil have stor og blivende Betydning, selv 
om det ikke straks kan omsætte sig i Love, og de døde Aar, vi 
endnu have tilbage, kunne aldrig nyttes bedre end til at lægge 
Grundvolden for Fremtidens Reformværk. 

De parlamentariske Kommissioners vigtigste Opgave er at 
forberede Lovarbejder, men de kunne ogsaa anvendes paa anden 
Maade. Navnlig hvor der hersker varig Mistillid mellem Re- 
gering og Repræsentation, vil det ligge nær at benytte Kommis- 
sionerne til at skaffe fuld Klarhed over saadanne administrative 
Handlinger, der i særlig Grad udæsker Repræsentationens Kritik, 
og om hvilke Regeringen ikke vil eller kan give fyldestgørende 
Oplysninger ad sædvanlig Vej. Det kan tænkes, at Under- 
søgelser af denne Art ville støde paa Hindringer, men Grund- 
lovens Ord om offentlige Myndigheders og private Borgeres ab- 
solute Vidnepligt give vore parlamentariske Kommissioner en Ret 
i Hænde, som det vil blive svært at komme udenom. At dette 
ogsaa var den grundlovgivende Rigsforsamlings Mening, kom 
især frem gennem Ordførerens (Kriegers) Udtalelse om Vidne- 
pligten: »Ministeren kan ikke vægre sig ved selv at meddele 
eller at lade den underordnede Embedsmand meddele fuld- 
stændige Oplysninger uden at bryde Grundloven, c og denne Be- 
tragtning blev egentlig ikke bestridt fra nogen Side. 

Jeg har med disse Bemærkninger blot villet give Anled- 
ning til en Diskussion om parlamentariske Kommissioners An- 
vendelighed i vort politiske Liv. Selv kun en udenforstaaende, 
er det mig umuligt at have det fulde Overblik over de praktiske 
Vanskeligheder, der muligvis ville rejse sig imod deres Gennem- 
førelse; de praktiske Politikere ere i det Stykke de eneste rette 
Dommere. Saa meget staar dog fast: at parlamentariske Kom- 
missioner have været af stor Betydning andre Steder, og det 
turde i ethvert Tilfælde være en alvorlig Overvejelse værd, om 
de ikke ogsaa skulde kunne blive os til Nytte. 

N. Neergaard. 

Forskellige Stedforandringer, Opdukken af nye Mænd, stærk Rekrutering af 
de respektive Personaler havde spændt Forventningerne om den nuværende Sæson 
i Privat-Teatrene. Det hidtil naaede har næppe skaffet Valuta for Forhaabningerne. 
For Dagmarteatrets Vedkommende er det imidlertid nødvendigt at Yente, indtil 
Publikum tillader Direktøren at lade „Mamzelle Nitouche 14 forsvinde fra Plakaten. 
Stykket er kun en snedig Ramme om en enkelt Præstation og giver hverken 
Lederen Lejlighed til at udvikle Opfindsomhed eller Bipersonerne til at vise 
karakteristisk Talent. Der, hvor Skuespilleren modtager Skabeloner, yder Ru- 
tinen ham tilstrækkeligt Stof til at klæde dem paa. Om selve „Mamzelle Nitouche* 
i Fru Oda Nielsens Skikkelse har Publikum dømt. Den enkelte, som i sit Øre 
endnu har Anna Judics kælende Røst, for sit Blik endnu hendes Øjne og vidunderlige 
Smil, maa heller gaa Fru Nielsens Ydelse forbi med en respektfuld Kompliment 
end i det enkelte eftergaa denne Oversættelse af Nitouches Figur. Og i Kompli- 
menten bør ligge en Indrømmelse af, at der i alt Fald ikke er nogen Gnist af 
Imitation. Hr. Erik Bøgh har bedre end nogen anden havde kunnet, lagt Figurerne 
til Rette for Fremstillerne, han har snoet sine Viser om Komponistens Melodier, 
han har glattet ud hist og her uden at gøre fladt. Saaledes er „Frøken Nitouche* 
blevet en Entreprise, som vil have givet Dagmarteatrets Direktør et mægtigt 
Rygstød til at kunne ofre Tid og Penge paa et virkeligt Repertoire og paa sande 
kunstneriske Forsøg. 

De to med Dagmarteatret konkurrerende Privatscener har faaet nye 
Direktører. I Folketeatret er Hr. Severin Abrahams en ny Fører for en gammel 
Trup. Efter længst at have tjænt sine Sporer som Skuespiller synes Hr. Abrahams 
at skulle have Tid for helt at fatte sig som Direktør. Et enkelt Nederlag synes 
at have berøvet ham Modet, og han har ved en Række Repriser slidt Publikums 
Interesse noget tynd. Det forekommer mig, at man selv med et enkelt — i dette 
Tilfælde højst ufortjænt — Uheld maatte kunne opnaa aktivere Resultater, naar 
man raader over saa stort og saa sammenspillet Personale som Scenen paa 
Nørregade. Men det vekslende Held og det højst inegale Besøg i alle vore 
Teatre skyldes sikkert en i det hele forkert Arbejdsmetode. 

Maaden, hvorpaa vore Teatre arbejder, er importeret fra Paris. Man 
indstuderer et enkelt Stykke eller en enkelt Forestilling ad Gangen og staar og 
falder saa med den — staar og falder vil sige, at man gør sine Indtægter i de 
næste tre Uger afhængig af denne ene Forestillings Succes. I Paris, hvor en 
„halv* Succes holder syvti Aftener, er Fremgangsmaaden mulig. Her kan den 
saare let blive skæbnesvanger. Og det maa ved vore Teatre let blive gørligt at 
indstudere to Forestillinger ad Gangen, prøvende hver vekselvis hver anden Dag. 
Hvis man saa, fire — fem Dage før Opførelsen, standser den ene Forestilling for 

udelukkende at lægge Vægten paa den, man vil opføre først, vil man i Tilfælde 
af Fald dog kun være forsinket en l' peptid med det næste Arbejde, og man vil 
forhindre de Pengespild, som nu saa ofte borer Hul i Teaterlederens Pung. 

Navnlig paa Folketeatret, hvis »faste* Personale bevæger sig med saa 
stor Sikkerhed, roaatte et saadant rigere Arbejde lettelig kunne ydes. Fore- 
løbig har Severin Abrahams imidlertid øvet sig i sin nye Metier ved foruden 
at spille Nyheden „Lysttur til Monaco* at indstudere paa ny en Række af 
gamle Ting, som er bleven presenteret med hele Truppens Bravur. Det staar 
tilbage for den nye Teaterleder at udfolde sine egne og Personalets Kræfter i 
et Repertoire af mere varieret Natur og med rigere Opgaver for de spillende. 
Hidtil har han indskrænket sig til at vise megen Smag i Udstyret, Ævne til at 
skabe Fart i Ensemblet, endelig megen Esprit — i Maaden. hvorpaa han havde 
bevaret den franske .Buket* over Boulevardstykket: 9 Le train de jjlaisir*. 

Hr. August Rasmussen er i København en ny General for nye Trop|>er. 
Man havde imødeset hans Kampagne med Nysgerrighed. Dels Mistænksomhed 
mod en Mand fra Provinserne, dels Sympati for en ny, der kom med betyde- 
ligt Rygte om Energi og Dygtighed En Række af Uheld var paa Veje at 
afkøle Interessen, da pludselig „Donna Juanita* blev en virkelig Overraskelse. 
Kun de kyndigste havde haabet en saadan Sejer. 

Maaden, hvorpaa August Rasmussen i For aa ret sammensatte sit Personale, 
mishagede mange. For enkelte var Kræfternes Sammensætning just et vægtigt 
Løfte. Holdende alt Genren fremmed borte samlede den nye Direktør resolut 
et Personale, hvis Ensartethed var dets Styrke, og som valgte sig til Hoved- 
virken ét Felt: Operetten. Om det vil blive muligt at give København saa 
stor Smag for Operetten, at et Teater pekuniært kan baseres paa den yderst 
kostbare og tidslugende Genre, er raaaske et Spørgsmaal. Men indrømmes maa, 
at Kasinoteatrets Leder allerede ved Sammensætningen af sit Personale er gaaet 
frem med hensigtsklar Fasthed og Konsekvens. 

Det viste sig i .Donna Juanila*. „Fatinitza* var mindre lykket. Der var 
i delte første Fors*»g udviklet mere Odselhed end sikker Smag. Militæroperettens 
Plumpheder kom en og anden Gang paa Overfladen, og det hele gik noget vel 
meget løs paa „Hornene*. For megen Larm paa Scenen og i Orkestret; for faa 
Nuancer i det meget S|>ektakel. 

.Donna Juanita* har vist store Fremskridt i alt dette. Det store Suppéske 
Otøetryk af en Opero-com>qur presenteredes med farverig Elan. Jeg ynder ikke 
Genren. Den o-t rigske Operette - hvis Væsen er Brutalitet — synes mig som 
Musik i Slayt med alt det ringe og dekorationsmæssige i Makarts Kunst: Del- 
er samme Grelhed i Instrumentationen; samme Støj med Tonerne her som 
Spektakel med Farverne hist. Der er i Karakteren af begges Værk samme 
lascive Kødfuldhed; i Farverne er den for ladsket til at minde om en Rubens'; 
i Musiken for ølopdunstet til at taale Erindringen om en Rossini. Der er endelig 
hos Suppe samme Trang til „Kostymef som hos Makart. Den wienske Operette 
lever af Folkevisen. Man klæder sine Melodier ud snart i spanske Kapper, snart 
i ungarske Trikots, snart i tyrkiske RtHlho>er. Undertiden kommer disse op- 
pudsede Folkesange til at minde ju-t saa meget om Originalerne, som en 
Maskeradedragt ligner sit stakkels Forbillede. 

Naar man har sagt sin Mening om Genren, maa man imidlertid indrømme, 
at August Rasmussen i „Donna Juanita* smidig har føjet sig efter dens For- 

dringer og med Opbyden af offervillig Kraft har ladet alle dens Krav ske Fyldest. 
Det er Krav til Fylde overalt; Krav til Farver alle Vegne. Farver i Orkestret, 
Farver paa Scenen. Mængde oppe og Mængde nede. Styrke i Korene, Styrke indtil 
Brutalitet i Komiken. 

For at naa alt dette har Direktør Rasmussen intet Offer skyet. Der er 
i Orkestret flere Instrumenter, paa Scenen flere Kvinder, i Masserne større 
Variation end nogen Sinde før. Indtrykket udebliver ikke. Det lykkes baade at 
bedøve og at vække Latter, baade at oplukke Ørets Sans og at blænde Qjnene. 

Midt i alt dette faar man Lejlighed til at beundre et og andet, som giver 
Haab om, at den, som har ledet dette, vil kunne udrette alvorligere Ting. 
„Korenet" Spil, jeg mener Personalets Liv, Massernes Bevægelighed, Mængdens 
Deltagen i Handlingen er overordentlig. Et uhyre Arbejde maa ligge bag et 
saadant Resultat. Og lige over for dette Vidnesbyrd om organiserende Ævne er 
det lidet vigtigt, at August Rasmussen endnu ikke synes at eje stor Sans for 
Benyttelsen af selve Scenens Rum. Hans mise-en-sckne skaber aldrig flatterende 
Terrainforhold paa Scenen: han anbringer evindelig Masserne i samme Plan- 
En stor Del af Andersens overordentlige maleriske Virkninger beror paa hans 
virtuosmæssige Benyttelse af kuperet Terrain. 

Var „Donna Juanita" for Direktøren en Erobring, var det for Fru Thora 
Schwartz -Nielsen en Generobring af København. Skuespillerinden havde med 
sin klangrene Stemme samtidig tabt en stor Del af sit Publikum. Donna Juanita 
vil give hende alles Sympati øget tilbage. Der er her en Fylde af Temperament, 
som forbavser. Midt i en Hvirvel af kaade Indfald møder man i Rollen en sart 
Romance, der ved det ægte og| forstaaende Foredrag bliver til et fredsælt Hvile- 
sted for Sind og Øre. 

Hr. Charles Kierulff havde oversat Operetten. Tænkeligt skyldtes det 
ogsaa ham, naar Præget af ungdommelig Given sig hen saa lykkeligt laa over 
den hele Forestilling. Naar Resultatet berømmes skulde egenlig mange nævnes. 
Her tør det blive nok med disse. Kun kan man ikke skilles fra „ Juanita* 4 uden 
en Anerkendelse af den store Tempo-Kraft og -Klarhed hos den udholdende Musik- 
direktør, i København i denne Egenskab en Debutant, Carl Gotschalksen 

Maaske vil Kasino næste Gang give os eii fransk Operette. Da vil det 
blive Sarthed, Elegance og Lethed, man fordrer. Violinerne vil synge, hvor nu 
Hornene støjer. Sammenligner man „Donna Juanitas* Figurer med Personerne 
i „den lille Hertug" synes man for sine Øjne at sé broget Majolika ved Siden 
af douce Louis- Quatorze-Figurer fra Sévres. Det var maaske gavnligt for alle 
Parter at søge Variation i Genren. 

— — — Mens Privatteatrenes mange Personforandringer havde vakt 
Interessen for disse Teatre, har Nationalscenen lydløst begyndt sin Skuespil- 
Sæson. „Den flyvende Hollænder" har udtømt alle Kræfter. „Deklarationen* 
har været Skuespillets eneste Succes. „Ambrosius'* Genoptagelse er sket med 
et Blik paa den tomme Kasse, der i Fjor fyldtes ved Hjælp af „Elverhej*. 
Publikum vil heller ikke udeblive til det Molbechske Glansbillede, og man vil 
forsvare Stykkets Genoptagelse ved at henvise til Publikums Smag, der bydende 
fordrer det romantiske Drama. 

Man beskylder Publikum for at være gammeldags. Man burde rette 
Bebrejdelsen mod Skuespillerne. Jeg skal forklare mig nærmere. Sagen 
er sikkert den, at vor Skuespilkunst, som lægger liden Vind paa den psyko- 

logiske Undersøgelse, der hersker i Romanen, og som gennem Skuespillerens 
Person skulde udfylde det moderne Drama — passer for de gamle Stykker, 
hvor Traditionen, Rutinen og Masken klæder Personerne paa og lægger dem 
Ordene i Munden, roen forbliver fuldstændig utilstrækkelig, naar det gælder 
den Menneskefremstilling, som det moderne Drama fordrer. Et Stykke, der 
som ,En Skandale' giver Overfladen af et Samfundsliv, slaar an, fordi Skue- 
spillerne trods svigtende psykologisk Kunst dog magter Hverdagslivets Overflade. 
Men hvor der er Tale om dybere Sindsbevægelser, mere sammensatte Følelser, 
stærkere komplicerede Oplevelser, raader vor Kunst ikke længer over saa stor 
Sjælekundskab, at den kan følge Forfatteren, endsige da, at den skulde være 
mægtig nok til at nuancere ham og uddybe Forstaaelsen af hans Værk ved at 
tilføre det Detailler, røvede fra eget Liv. 

Skuespilkunst er en Formæling af to Eksistensers Lidenskaber gennem 
Kunsten — Digterens og Skuespillerens; to Oplevelser, som griber hinanden, 
knugende omfavner hinanden og flyder sammen. For at Legemliggørelsen gennem 
Skuespilleren skal blive paa Hojde med det psykologiske Drama, der fremstilles, 
maa Skuespillerne arbejde med den samme Selvkundskab, med den samme Sum 
af direkte Iagttagelser som Digteren. Begge disse to maa eje samme Muse, den 
psykologiske Kunsts eneste: Erindringen. 

Men vor Skuespilkunst synes mig at arbejde med betydelig ringere Fond 
af Sjæle -Viden og -Bevidsthed end Literaturen. Skuespillerne understøtter 
derfor kun slet Forfatterne — vel at mærke de Forfattere, man overhovedet 
spiller, ti de bedste af de nye Dramer ligger jo uspillede hen — og Indtrykket 
bliver en Fladhed, som ikke skal vække Mængdens Interesse for Skuespil, der 
i og tor sig er vanskeligere at tilegne sig end en Duftvaudeville eller et 
.Ambrosius' 

Saa bliver man heller ved at græde over det, som man er vant til at 
fælde Taarer over, bliver ved at le ad det, man er kommen i Vane med at le ad. 

Og dette er det, der skaber Succes for „Ambrosius*, .Elverhøj', .Deklara- 
tionen* , og som maaske vil vedblive med at gøre det, saa længe Skuespil- 
lernes Uddannelse fører dem bort fra Livet lige i Armene paa Traditionen — 
i Steden for omvendt. Forholdet er nu dette, at en ung Skuespiller hos os begynder 
med fra en Plads i Parterret at betragte de andre; saa maaske læse med en 
Instruktor, der siger ham: Saaledes gjorde jeg og paany tvinger ham til at 
betragte en anden. Dette er saa meget farligere, som selve hans Arbejde jo 
synes et Arbejde med en Rolle; at Livet saaledes ogsaa her kan synes kun 
paa anden Haand al træde ham imøde. 

Saaledes føres han idelig bort fra Livet Denne eneste Kilde, til hvilken 
Instruktionen - Mellemmand mellem ham og Livet — evindelig skulde føre 
ham tilbage. Instruktionen, hele Uddannelsen bør tvinge Skuespilleren til først 
at betragte sig selv, undersøge og granske sig selv. Siden bør den Unge ved 
at betragte de andre og Maaden, hvorpaa de udtrykker deres Følelser, sé at 
gere Udtrykket for sit selvstændige Liv saa fyldigt og rigt som muligt. 

Kun saaledes kan der opstaa en ægte Menneskefremstilling. 



Herman Bang. 




Et Par smaa Berigtigelser. 



I min Artikel om J. G. Schiødte i „Tilskueren"^ bktoberhæfte findes el 
Par faktiske Urigtigheder, som jeg kunde ønske rettede. Af hans nærmeste 
er jeg bleven nnderrettet om, at Schiødte ikke var 9, men 16 Aar gammel, 
da han mistede sin Moder, og at hans Ægteskab begyndte 2 Aar tidligere, end 
jeg har angivet ; Schiødte boede de 2 Aar paa Christianshavn, hvor ogsaa hans 
Søn, Arkitekt E. Schiødte, er født. 

V. Pingel. 



»0 r d«. 

Tillad mjg, Hr. Redaktør, at lægge Beslag paa en Side eller en halv af 
„Tilskueren" s Novemberhæfte for ved et Par Repliker at ændre mit Proverbe 
fra Oktoberhæftet. 

Det lille Stykke fremkom under bestemt Forudsætning af, at det vilde 
blive spillet meget kort efter dets Offentliggørelse i „Tilskueren". Jeg havde 
derfor — jeg tilstaar, at det var et svagt Forsøg paa at opnaa en Sukces paa 
Téatret — ændret min oprindelige Slutning og ved et coup de main forenet 
de elskende. Denne Slutning, der var falsk, var en Indrømmelse til Lampe- 
rækken og Publikums Vane. Indrømmelsen havde været overflødig, siden 
Stykket paa Grund af Omstændighederne endnu ikke har naaet til Opførelse 
og maaske i København slet ikke naar Lamperne. 

De vil derfor vise mig en overordentlig Velvilje ved her at lade mig 
hidsætte de faa Repliker, der oprindelig endte Stykket, og som erstattedes med 
den Slutning, De allerede kender. 

Da Vilhelm har kysset Elna, gaar hun bort fra ham og udbryder: 

Tofte . . . dette er en Fornærmelse! 

Vilhelm. 

Elna. (Pavse). Er det da sandt? 

Elna. 

Jeg besluttede at blive hans Hustru den Dag, jeg græd over hans Blomster. 
Vilhelm. 

Og De elsker ham? 

Elna. 

Jeg véd, jeg bliver elsket. (Bevægelse hos Vilhelm.) Nej, Tofte, nej, 
Kærligheden er ikke Ord. 

(Tæppet falder). 

Herman Bang. 



Digitized by Google 



Vintergæk. 



i. 

Den kolde Tid, den varer stedse ved. 
Skovbundens Rustløv, Kildens fugtige Bred 
Er ikke mønstret af en Blomstervrimmel. 
End hager sig den smudsige Sne som Skimmel 
I Jordens Sprækker fast, og friske Dun 
Har polstret disse Skyr, i hvis Alkove 
Endnu de barske Vinterstorme sove. 
Men naar saa Køjen bliver dem for lun, 
Og alt for vildt de vælte sig der oppe, 
Da brister under deres Kæmpekroppe 
De mørke, taagevævede Pudevaar; 
Dunmasser vælde ned, og Jorden staar 
Igen saa ørkenbar, saa dødningehvid — 
De golde Timer, ak! den kolde Tid! 



Men under denne Skorpes frosne Laag 
Er brogede Farvevædsker alt i Kog. 
Jeg hørte, før jeg aabned Jordens Skød, 
Hvor mangelund det hvisled, bobled, sød 
I Smeltedigler og i Sivningsrør. 
Selv duftløs, har jeg sanset kryderør 

Tilskueren 1^4. ^ 

De tusendfoldige Dufte, følt dem rinde 
Om Randen af min Vaardrøms Fosterhinde. 
De vente, — Duft og Farver længes hjem 
Til Luft og Lys, mens gyldne Straaler borer 
Og aabne Jordens alt for trange Porer; — 
Da vil som Kildevæld de springe frem, 
Favnes af Sol og Vind, mod hvem de hige, 
Af hvem de avledes en Gang, og stige 
Toneforvandlede mod Himlens Hvælv 
Fra Fugletunger, de beruste selv. 
Det drømme de nu om i muldmørkt Blund, — 
Om varme Timer, om den frodige Stund. 



IL 

Men ak! jeg er født før Tiden, 

Ufrodig liden, 
Lødfattig, duftløs, — en Skygge af det, 

Der straaler og dufter siden. 
Langt fra kan du vel næppe se, 
Om jeg er Blomst eller Fnug kun af Sne, 

Véd ikke, hvad jeg vil gække, — 
Haabet i Dag, eller Frygten i Gaar, 
Vinter, — Vaar? — 

Eller begge? 



Men hvad jeg end synes at gække, 
Enten det kække < 
Haab eller Frygten, — om Sneen paa ny 
Begraver hvad Stormene stække: — 

Blomst, — det er jeg, jeg kender mit Kuld, 
Farven og Duften vil stige af Muld 

Blomsterfødt, tvillingebaaren. 
Aarle jeg er, men en fattig én, — 
Rig skønt sen 

bliver Vaaren. 

Karl Gjellerup. 

Den 8de tfovember 1877. 

Efter samtidige Optegnelser. 



Nutidens politiske Historie har en Tilbøjelighed til at be- 
tegne Vendepunkterne i Udviklingen, Mærkepælene paa Vejen med 
Datoer. I Frankrig har man siden 1789 brugt næsten hele Al- 
manaken op, baade den gamle og den republikanske, og der skal 
en stærk Hukommelse til for at huske, hvad der forstaas ved den 
23de Juni, den 18de Brumaire, den 16de Maj osv. Her hjemme 
er det ikke fuldt saa galt, men vi have dog ogsaa i vor Politik 
enkelte saadanne Mærkedatoer, og det er ikke sagt, at alle have 
rigtig klar Erindring om, hvad de betyde. »Den 8de November 
1877« ligger os endnu^saa nær, at den ikke kan være glemt, og 
de allerfleste vide vel ogsaa, at det var den Dag, da 'Ministeriet 
Estrups provisoriske Finanslov fandt en Slags stiltiende Godkendelse 
af Rigsdagen. Men syv Aar ere gaaede hen, og efterhaanden have 
mange glemt, hvorledes det hele hang sammen, og hvordan det 
gik til. Det er navnlig for disses Skyld, at det følgende er ned- 
skrevet, støttet til samtidig gjorte Optegnelser af en Deltager i 
dette ejendommelige politiske Drama og til Rigsdags-Tidenden. 

For at gøre det klart, hvad det var, . som skete, og hvor- 
ledes det udviklede sig, er en kort Fremstilling af det, der gik 
forud for den 8de November, nødvendig. 

Fra 1870 havde det forenede Venstre været organiseret paa 
Grundlag af et Program, der spm sit Maal opstillede folkeligt 
Selvstyre, udtrykt igennem Folketingets Herredømme over Reger- 
ingens Sammensætning. Efter at Partiet havde opnaket et lille 
Flertal, var der gjort forskellige Forsøg paa at hævde denne Ind- 
flydelse, navnlig igennem Behandlingen af den aarlige Finanslov, 
over hvilken Tinget gjorde Krav paa en overvejende Myndighed. 

Det radikaleste blandt de forsøgte Midler var Nægtelsen af Finans- 
lovens Overgang til anden Behandling (1873), men dette Skridt 
blev mødt med en Opløsning, og Eksperimentet gentoges ikke. 
Aaret efter Ministeriet Estrups Tiltrædelse, altsaa 1876, skete der 
en Opløsning paa Basis af Forsvarsspørgsmaalet , og Venstre 
vendte tilbage fra de nye Valg med forøget Styrke, men ogsaa 
med en større Forpligtelse til at foretage et afgørende Skridt. 
Finanslovforslaget for Aaret fra 1ste April 1877 til 31te Marts 
1878 blev udset til Valplads. Medens man var ret rundhaandet 
i de egentlige Bevillinger paa denne, søgte man med fuld Bevidst- 
hed at opstille nogle enkelte Stridspunkter, som kunde give An- 
ledning til en konstitutionel Konflikt. »De fire Punktere, om 
hvilke det til sidst kom til at dreje sig, angik det kgl. Teater, 
Stiftsmidlerne, Kronborg Amtstue og Tilskudet til Skolelærere; 
disse Poster vilde Venstre og altsaa Folketingets Flertal have ind- 
satte paa Finansloven i en Skikkelse, som Regeringen og Lands- 
tinget havde erklæret for »uantagelige. Herom drejede sig altsaa 
formelt Striden, medens dens egentlige Indhold var dette, om 
Folketinget ved Hjælp af Finansloven kunde fortrænge et Mini- 
sterium, som ikke havde dets Tillid eller Sympati. 

Forhandlingerne, dels i Folketingets Finansudvalg og dels i 
de to Ting, havde trukket længe ud. Der var, efter at Folke- 
ting og Landsting begge havde haft Finanslovforslaget til fire Be- 
handlinger, den 20de Marts 1877 blevet nedsat et Fællesudvalg paa 
15 Medlemmer fra hvert. Af dettes 30 Stemmer vare de 16 mini- 
sterielle, medens 14 tilhørte Oppositionen. At Enighed ikke kunde 
opnaas, var forud givet, men det trak ud med Afgørelsen, og 
Ministeriet indbragte derfor, for at være dækket, hvis Finansaaret 
skulde løbe ud imens, et Forslag til en midlertidig Finansbevilling 1 ). 



*) Skønt det raaa forudsætte«, at saa godt som alle Læsere ere fuldkomment 
paa det rene med disse statsretlige Udtryk og ikke noget Ojeblik svæve 
i Tvivl om, hvad der forstaas ved „midlertidige 11 og hvad ved „fore- 
løbige* eller „provisoriske* Finanslove, er det dog maaske hensigts- 
mæssigt at give en lille Forklaring til bedste for de faa, som ere lidt 
usikre i deres Opfattelse. En midlertidig Finansbevilling er en paa 
regelmæssig Maade, altsaa gennem Vedtagelse af begge Ting og Stad- 
fæstelse af Kongen, tilvejebragt Lov, der bemyndiger Regeringen til at 
opkræve Skatter og Afgifter samt afholde løbende Udgifter, indtil den 
ordinære Finanslov er given, sædvanlig dog kun for en kort Tidsfrist af 
ikke over et Par Maaneder. En provisorisk Finanslov er en af 



Digitized by Google 



890 Den 8de November 1877. 

Det havde den sædvanlige Form, men med den korte Frist af 
ikkun fjorten Dage, altsaa til 15de April, og det vedtoges glat, 
hvorefter det stadfæstedes af Kongen og udkom den 31te Marts 
1877, altsaa lige i sidste Øjeblik. Det var ogsaa den samme 
Lørdag, 31te Marts, at Fællesudvalgets Indstillinger, en fra det 
ministerielle Flertal og en anden fra det oppositionelle Mindretal, 
skulde foretages til Behandling. Folketingets Møde var ansat til 
KL 10 Form., men Formanden (Krabbe) aabnede det med en Er- 
klæring om, at han fra Konseilspræsidenten havde modtaget Med- 
delelse om , at der var befalet et Statsraadsmøde Kl. 1 1 , og en 
Anmodning om at udsætte Tingets Møde, indtil Ministrene kunde 
være tilstede. Kl. 12*/4 genoptoges Mødet med Oplæsning af en 
Skrivelse fra Konseilspræsidenten om, at den midlertidige Bevil- 
lingslov var stadfæstet, og at Hs. Majestæt gav sit Samtykke til 
Rigsdagssamlingens Fortsættelse ud over den 31te Marts. Derpaa 
»aabnedes Forhandlingen« om Fællesudvalgets Indstillinger; For- 
manden meddelte, at som Talere vare indtegnede Berg, Scavenius 
og Scharling, men tillige at der af 25 Venstremænd var begæret 
Afslutning af Forhandlingerne. Medens deres Navne oplæstes, 
forlangte Konsejlspræsident Estrup Ordet; Tidenden refererer hans 
Begæring som faldende midt under den Formel, hvormed For- 
manden satte Afslutningen under Afstemning, men en Note er- 
kender, at »nogle Funktionærer« »tillige«, havde hørt den kort 
forud, ved et af de sidst oplæste Navne; Tidsforskellen er fin, 
kuri nogle Sekunder, men det har sin Betydning, om Estrup for- 
langte Ordet før eller efter Afstemningens Begyndelse, da Grund- 
lovens § 59 hjemler Ministrene Ret til' »under Forhandlingerne at 
tage Ordet, saa ofte de ville , idet de i øvrigt iagttage Forretnings- 
ordenen.« Afslutningen af de »aabnede«, men ikke begyndte For- 
handlinger vedtoges med 62 St. imod 20. Det var et meget 
uforstandigt Skridt, som Venstre herved foretog; uden Nødvendig- 
hed og uden Nytte afskares al Debat, og der vistes en Uhøflighed 
imod Regeringens Chef, dobbelt paafaldende, fordi man havde 
ventet paa ham i tre Timer og udtrykkelig udsat Mødet, for at 



Kongen alene uden Rigsdagens foregaaende Samtykke udfærdiget Lov, 
udstedt i Henhold til Gjrundlovens § 15, der siger, at „i særdeles paa- 
trængende Tilfælde kan Kongen, naar Rigsdagen ikke- er samlet, udstede 
foreløbige Love, der dog ikke maa stride imod Grundloven og altid bor 
forelægges den følgende Rigsdag/ 

han kunde komme tilstede. Ideen dertil skyldtes en lollandsk 
Skolelærer Chr. Pedersen; de 24, som med ham underskrev For- 
langendet om Afslutning, vare alle menige af Partiet, men Førerne 
lod det ske og stemte for Afslutningen, saa at Ansvaret fakler 
tilbage paa dem. Man gik altsaa straks til Afstemning over Fælles- 
udvalgets Indstillinger. Flertallets, som gik ud paa Fjærnelsen af 
de fire uantagelige Punkter, forkastedes med 1± Stemmer imod de 
24, som den Gang udgjorde Højres Styrke i Tinget; Mindretallets 
vedtoges enstemmig med 70, idet Højre undlod at stemme. Da 
Landstinget ogsaa paa sin Side fastholdt sin forrige Affattelse, 
var der altsaa ikke opnaaet Samstemning om Aarets Finanslov. Den 
4de April sluttedes Rigsdagssamlingen paa den seed vanlige Maade 
uden nogen politisk Udtalelse fra Regeringen; Etatsraad H. N. Hansen 
udbragte et »Kongen leveU og J. A, Hansen svarede med et lige 
saa demonstrativt »Grundloven leveU 

Der stod man altsaa. Det nye Finansaar var begyndt. 
Indtil 15de April bavdes der Dækning ved den midlertidige Be- 
villingslov af 31te Marts, men saa var der ingen Finanslov. Den 
12te April 1877 udfærdigedes da den foreløbige Finanslov: »Pro- 
visoriet«. Den er ganske kort: 

Da der i den under 4de d. M. sluttede ordenlige 
Rigsdagssamling ikke er opnaaet Enighed mellem Folke- 
tinget og Landstinget om Forslag til Finanslov for 1877 — 
78, have Vi fundet det nødvendigt i Henhold til Grund- 
lovens § 25 ved foreløbig Lov at træffe de Foranstalt- 
ninger, som det almindelige Vel kræver, for at Stats- 
styrelsen kan fortsættes uforstyrret. Ti byde og befale Vi 
som følger: 

§ 1. Indtil Finansloven for Finansaaret 1877—78 er 
given, bemyndiges Regeringen til at afholde de nødven- 
dige løbende Udgifter efler de hidtil gældende Regler, dog 
saaledes at de Hovedsummer og særskilte Poster, som ere 
opførte i det Rigsdagen forelagte Forslag til Finanslov for 
bemældte Finansaar, ikke overskrides, og til at afholde 
de Udgifter, som ere vedtagne baade af Folketinget og 
Landstinget ved den d. 31te Marts d. A. stedfundne eneste 
Behandling af Forslag til Finanslov for 1877 — 78, samt 
til at opkræve de bestaaende Skatter og Afgifter. 

§ 2. Denne Lov træder i Kraft den 10de April 1877. 

Hvorefter alle vedkommende sig have at rette. 

. Som Bilag til »Provisoriet« følge Budgetterne for de en- 
kelte Ministerier, opgjorte efter den ved det fastsatte Norm. Men 
samtidig med det offentliggjordes et vigtigt politisk Aktstykke, 
nemlig en allerunderdanigst Forestilling til Hs. Maj. Kongen af 
10de April 1877, underskreven af samtlige Ministre (Estrup, 
Haffner, Skeel. Nellemann, Fischer og Rosenørn-Lehn). 
Efter en Udvikling af de foregaaende Aars parlamentariske Kon- 
flikter og de fremsatte Doktriner om Folketings-Parlamentarisme 
siges det om Folketinget, at det »med Tilsidesættelse af hidtil 
fulgte Grundsætninger for Finanslovens Forhold til bestaaende 
Love og Institutioner« har gjort Finanslov-Forslaget »ubrugeligt 
og uantageligt«, »til Dels endog med udtrykkelig Tilkendegivelse af, 
at dette skete for at fremtvinge Deres Majestæts nuværende Mini- 
steriums Afgang.« I denne Henseende henvises til Fællesudvalget, 
i hvilket de fjorten Repræsentanter for det forenede Venstre havde 
gjort Ministeriets Afgang til Betingelse for den til Enigheds Op- 
naaelse fornødne gensidige Imødekommen og foreslaaet at give 
Konsejlspræsidenten en udtrykkelig Meddelelse om, at en Overens- 
komst mulig kpnde naaes, men vilde være »umulig under det nu- 
værende Ministerium.« Efter at have omtalt, hvorledes Ordet den 
31te Marts var blevet afskaaret Regeringens Overhoved og Ord- 
fører, udtaler Forestillingen, at det vilde være uklogt at give efter 
for de saaledes fra Folketingets Side stillede Fordringer, at det 
vilde være en Indrømmelse, fra hvis Følger man aldrig vilde 
kunne komme tilbage, og at det var Pligt for Kongen, over for 
ham selv og Efterfølgere paa Tronen saa vel som over for For- 
fatningen, hvis Vogter Kongen bør være, at tilbagevise med Be- 
stemthed alle Forsøg af denne Art. Den anbefaler Provisoriet 
som »det eneste forfatningsmæssige Middel«, hvorved en ordnet 
Statstilværelse kan fortsættes og Forfatningen bevares. Den pro- 
visoriske Bevilling gaar ikke ud over de Summer, om hvilke begge 
Ting i deres Voteringer have været enige; Ministeriet har, »uden 
at drage i Tvivl Deres Majestæts Ret til at gaa videre, naar Om- 
stændighederne havde fordret det,« anset det for rettest at blive 
staaende herved, ogsaa fordi der paa denne Maade vilde skabes 
de færreste Hindringer for en senere Enighed om Finansloven og 
for en Tilbagevenden til den regelmæssige Tingenes Tilstand. 

Efter en stærkt bevæget Sommer, rig paa Folkemøder og 
Demonstrationer baade for og imod, samledes Rigsdagen igen 
til sædvanlig Tid den 1ste Oktober 1877. Allerede Dagen efter 

forelagde Finansministeren paa en Gang Finanslovforslaget for det 
kommende Finansaar og det tilsvarende Forslag for det løbende 
Aar, »affattet i Overensstemmelse med de administrative Bud- 
getter, som ere udfærdigede i Følge den foreløbige Lov at 12te April, 
hvilken findes optagen i de Anmærkninger, der ledsage Lov- 
forslaget.« Strængt taget blev altsaa Provisoriet ikke, ' saaledes 
som Grundlovens § 25 foreskriver, forelagt Rigsdagen, der brugtes 
en Omvej , som ikke var helt korrekt , men' som for øvrigt 
ikke var uden Præcedens. Formanden vendte Ordenen mel- 
lem de to Finanslove om og satte den for det løbende Aar først 
paa Dagsordenen. Allerede den 5te Oktober toges den for. 
Bojsen var den eneste Taler for Oppositionen, og han udtålte 
sig med stor Styrke imod Provisoriet som »et aabent Brud paa 
Bevillingsretten«, hvorefter han, navnlig ogsaa for at det kunde 
blive rigtig klaret, om den foreløbige Lov var behørig forelagt 
Tinget, foreslog at standse første Behandling og straks nedsætte 
et Udvalg paa 15 Medlemmer. Fra Højre mødte dette ingen 
Modstand. Den eneste, som talte og stemte derimod, var den 
jyske Bonde M. C. Christensen Ira Hjørring 2det, en kuriøs 
Person, lignende noget Sylvester Jørgensen, men ikke saa vel- 
begavet, som paa det Tidspunkt var i Færd med at udvikle sig 
fra radikal Venstremand til Ultrakonservativ, men blev brat af- 
skaaren i sin Udvikling. Til det besluttede Udvaljz sendtes ikke 
de sædvanlige Finansudvalgs-Medlemmer, særlig ikke de, som i 
foregaaende Session havde behandlet Lovforslaget; det var jo nu 
ikke finansielle, men statsretslige Ting, det drejede sig om, og 
altsaa sendte hvert Parfi sine Politikere i Ilden. Højre valgte 
Klein, Scavenius, Rimestad, Dinesen; Venstre repræsen- 
teredes af Albertsen, Berg, Bojsen, Balth. Christensen, 
Clausager, Villads Holm, Holstein-Ledreborg, Høgsbro, 
Madsen, Thomas Nielsen og Tauber. Bogstavfølgen i 
Venstres Repræsentanter viser, at der stemtes under et; at der 
imidlertid inden lor Partiets Grænser bestod en allerede temmelig 
markeret Meningsforskel om, hvad der skulde gøres imod Provi- 
soriet, var allerede vitterligt nok, og det kunde forudses, at den 
snart maatte give sig et skarpt Udtryk. 

Højres Repræsentanter bestræbte sig ivrig for i Udvalget 
at opnaa en Overenskomst angaaende »de fire uantagelige Punkter«, 
det eneste, hvori Folketingets og Landstingets Affattelse af Finans- 
loven skilte sig fra hinanden. En Tidlang syntes det, at dette 

Maal mulig kunde naas. Der førtes omfattende private Under- 
handlinger, navnlig imellem Klein-Rimestad og Bojsen- Hol- 
stein; og der viste sig under disse god Vilje til en mindelig 
Overenskomst. Men den moderate Gruppe af Venstre, som ønsk- 
ede Konflikten bilagt, var trykket ved den bestemte Modstand, 
som rejstes herimod af den radikale Gruppe under Berg, og hvad 
der var bygget op eller forberedt underhaanden og privat i Retning 
af et Forlig, styrtede sammen igen, naar Udvalget holdt sit Møde. 
Forsøgene maatte til sidst opgives, og da Udvalget den 30te Ok- 
tober afgav sin Betænkning, havde det spaltet sig i tre Dele: et 
Flertal paa 8 Medlemmer, et Mindretal paa 3 og et Mindretal paa 
4 Medlemmer. 

I Betænkningen maatte det først klares, hvorledes det 
egentlig stillede sig med Provisoriet, der kun var forelagt som en 
Part af Anmærkningerne til Finanslovforslaget, og hvorledes Tinget 
vilde være stillet i Afgørelsen heraf. Herom var der /ørt en 
Korrespondance med Ministeriet. Udvalget havde den 8de Ok- 
tober rettet den Forespørgsel til Konsejlspræsidenten , om Mini- 
steriet ansaa den foreløbige Lov (Provisoriet) for at være saa- 
lodes sammenknyttet med Finanslovforslaget, at Tingets For- 
kastelse af dette vilde tillige, være Forkastelse af hin. og en Ved- 
tagelse af Finansloven tillige en Vedtagelse for Tingets Vedkom- 
mende af Provisoriet. Svaret, der afgaves Dagen efter, lød paa, 
at Ministeriet vilde anse den provisoriske Lov for bortfalden ved 
en Forkastelse af Finansloven; derimod gjordes der den Bemærk- 
ning, at en Vedtagelse af Finansloven ikke tillige vilde være en 
Vedtagelse af den provisoriske Lov, efter som denne jo efter sit 
eget Indhold maatte træde ud af Kraft, saa snart der maatte ud- 
komme en Finanslov; Provisoriet behøvede efter Ministeriets Men- 
ing ikke at vedtages af Rigsdagen, da det maatte vedblive at 
gælde, indtil det enten bortfaldt ved Forkastelse eller bortfaldt 
ved en ny Lov. I Henhold hertil ansaa hele Udvalget det for 
konstateret, at Provisoriet var forelagt til Tingets Beslutning og 
endelige Afgørelse, samt at denne vilde kunne ske saa vel ved en 
Afstemning over Finanslovforslaget som gennem en særlig Be- 
handling af den foreløbige Lov. Hvis det sidste Alternativ valgtes, 
mente Udvalget (dog i denne Post med Undtagelse af Albertsen, 
Berg og Tauber), at det kunde ske ved at følge en lignende 
Fremgangsmaade som den, der var benyttet ved Behandlingen af 
den foreløbige Lov af 12te Maj 1853, det saakaldte Sponneck'ske 
Provisorium. 

Flertallet (Bojsen, Balth. Christensen, Clausager, Vill. 
Holm, Holstein-Ledreborg, Høgsbro, Madsen og Thomas Nielsen) 
valgte at sondre de to Sager ud fra hinanden og traf forud Af- 
tale med Tingets Formand om, at han ved Genoptagelsen af den 
afbrudte første Behandling vilde give Tinget Lejlighed til at stemme 
over en saadan Udskillelse. Det indstillede derefter: 1) at Pro- 
visoriet skulde udsondres fra Finanslovforslaget, 2) at Provisoriet 
skulde forkastes, medens 3) Finanslovforslaget skulde overgaa til 
2den Behandling. 

Første Mindretal (Albertsen, Berg og Tauber) betragt- 
ede det som Udvalgets Opgave at »finde den skarpeste, utve- 
tydigste Form for Folketingets Protest imod Regeringens Adfærdt 
og mente at have fundet denne Form i Forkastelsen af Finanslov- 
forslaget »Vi følte os i fuld Overensstemmelse med Landets 
offentlige Mening, med den berettigede Harme, som Ministeriets 
Fremgangsmaade har vakt rundt om i Folket, naar vi ansaa det 
for umuligt, at det danske Folketing vilde vedtage en Finans- 
bevilling, der skulde omfatte den hele Række af Indtægter og 
Udgifter, som i Finansaaret ere afholdte ved Ministeriets egen- 
mægtige Beslutning med Tilsidesættelse af Grundlovens § 49 og 
under Paaberaabelse af en Hjemmel , 'hvis Ugyldighed er lige saa 
aabenbar, som dens Benyttelse er krænkende tor Rigsdagens 
Myndighed over Landets Finanser og faretruende for Folkets kon- 
stitutionelle Love og Rettigheder overhovedet. c Mindretallet pole- 
miserede imod den Fremgangsmaade at udsondre de to Sager fra 
hinanden og søgte at paavise, at det paaberaabte Præcedens fra 
1S53 ikke passede. 

Det andet Mindretal (Dinesen, Klein, Rimestad og Sca- 
venius) betragtede det som den naturligste Fremgangsmaade saa 
hurtig som muligt at (remme Finanslovforslaget og derpaa, for 
saa vidt dertil maatte findes Anledning, at gøre Spørgsmaalet om 
Billigelse eller Misbilligelse af Provisoriet til Genstand for nærmere 
Forhandling og eventuel Beslutning. Det var altsaa kun enigt 
med Flertallet i dettes Indstillingspunkt Nr. 3. 

Der var et Spørgsmaal, som Udvalget ikke kunde skyde 
fra sig, nemlig hvorledes man vilde være situeret, hvis Provisoriet 
forkastedes inden Udstedelsen af en normal Finanslov, enten 
efter Flertallets Indstilling No. i eller efter det første Mindretals 
Forslag. Et nyt Provisorium kunde man selvfølgelig ikke ønske, 
men for øvrigt kunde jo en ny »foreløbige Lov ikke udfærdiges af 

Regeringen, medens Rigsdagen var samlet (jfr. Grdl. § 25). Der 
maatte altsaa for dette Tilfælde skaffes en midlertidig Bevilling, 
ellers vilde Skatterne ikke kunne opkræves, og hele Forvaltningen 
vilde gaa istaa. 

Flertallet siger herom i Betænkningen, at da den af Re- 
geringen hidtil fulgte Fremgangsmaade lader det være tvivlsomt, 
om den i Tide vilde foretage »de den paahvilende«, hertil sigtende 
Skridt, havde man ønsket at kunne opnaa Enighed i Udvalget om 
en Indstilling, hvorefter Folketinget selv skulde tage Initiativet til 
en midlertidig Bevilling af den sædvanlige Natur, enten som en 
umiddelbar Forlængelse af den midlertidige Lov af 31te Marts 
(som var udløben den 15de April) eller som gældende fra et 
senere Tidspunkt. En saadan Enighed havde imidlertid vist sig 
uopnaaelig, da Højre-Mindretallet som ufravigelig Betingelse for 
sin Deltagelse havde fordret, at en saadan ny midlertidig Bevil- 
ling skulde hjemle ikke blot Skatteopkrævning og de »nødvendige 
løbende Udgifter«, men ogsaa Afholdelsen af de i Provisoriet op- 
tagne »overordentlige Udgifter«. Dette vilde være en Afvigelse 
fra Praksis og maatte opfattes som en Godkendelse af Provisoriet. 
Flertallet maatte derfor indskrænke sig til at udtale for Mini- 
steriet, at det vilde tilraade Tinget, naar Regeringen maatte 
fremsætte Forslag derom, at vedtage en midlertidig Bevilling af 
sædvanligt Indhold, gældende enten fra 31te Marts eller Udstæd- 
elsesdagen og for en saa lang Tid, som der maatte udkræves til 
en Opløsning enten af hele Rigsdagen eller et af Tingene og Ud- 
skrivning af nye Valg. 

Det Berg'ske Mindretal vilde ligeledes være villigt til at 
anbefale en midlertidig Bevilling af sædvanligt Indhold »for et 
til Foretagelsen a£ nye Valg passende Tidsrum« , forudsat at 
Ministeriet ved at begære en saadan »viser noget Ønske om 
at tilvejebringe en midlertidig lovlig Tilstand for at forberede 
enten et Regeringsskifte eller et nyt Forscfg paa at vinde det 
danske Folk for sin Politik«. Derimod kunde det ikke tilraade 
en midlertidig Bevilling, som ved at føres tilbage til Finansaarets 
Begyndelse vilde helt eller delvis godkende de paa Grundlag af 
Provisoriet afholdte Udgifter og opkrævede Skatter. Heller ikke 
vilde dette Flertal have kunnet deltage i noget Skridt, der ved 
Anvendelse af det private Initiativ vilde paanøde Ministeriet »en 
Bevilling, som det er dettes konstitutionelle Pligt at søge tilveje- 

bragt, og uden hvilken dets Fortsættelse af Regeringen er uden 
Hjemmel i Forfatningen.« 

Højre-Mindretallet gik udførlig ind paa denne Vanskelighed. 
Dersom man for at faa et fra alle Sider anerkendt Grundlag for 
Statshusholdningens Førelse skulde, i Steden for at stadfæste den 
provisoriske Lov med eller uden Ændringer, vedtage en midler- 
tidig Bevilling, saa roaatte det dog fastholdes, at denne virkelig 
ogsaa gav den lovmæssige Hjemmel for Afholdelsen af de nød- 
vendige Udgifter. Det vilde derfor ikke være tilstrækkeligt til at 
give en Bevilling til at afholde de blot »løbende« Udgifter, man 
maatte medtage, hvad der udkrævedes for at holde de Arbejder, 
Foranstaltninger m. v. i Gang, som vare paabegyndte og ikke 
uden Forrykkelse af Forholdene og Skade for Staten uden videre 
kunde standse eller afbrydes. Heri vilde ej heller ligge nogen 
Godkendelse af Provisoriet, navnlig ikke naar den midlertidige Bevil- 
ling, saaledes som til sidst tilbudt af Mindretallet, indskrænkedes til 
at gælde fra Udstedelsesdagen , altsaa blot for Fremtiden, medens 
Tidsrummet fra 16de April indtil den nye Bevillings Givelse lodes 
uberørt. Folketinget vilde da senere paa anden Maade kunne 
utvetydig tilkendegive sin Opfattelse af Provisoriet. Det, som 
efter Mindretallets Mening maatte bebrejdes Flertallet, er netop 
dette, at det tilraader Tinget »en Fremgangsmaade, der nødvendig 
synes at maatte føre til yderligere abnorme Tilstande med alle 
de skæbnesvangre Følger, som deraf kunne flyde«. Mindretallet 
beder Tinget vel betænke, om det ikke vilde være klogere, »at 
forebygge den videre Udvikling af Konflikten og at tilvejebringe 
Muligheden for videre Forhandling« ved at lade Provisoriet gaa 
over til 2den Behandling, og erklærer, hvis dette sker, da at ville 
foreslaa det ændret paa en saadan Maade, at det bliver en midler- 
tidig Bevilling, gældende indtil Finanslovforslagets Vedtagelse, dog 
ikke ud over 31te December. 

Udvatøsl>etænkningen sendtes den 27de Oktober til Konsejls- 
præsidentens Efterretning for det Tilfælde, at han maatte have 
noget skriftlig eller mundtlig at bemærke ved den. Svaret af- 
gaves den 30te. Det gaar ud paa, at da der i Betænkningen »savnes 
enhver Begrundelse« af Forslaget om at forkaste Provisoriet, skal 
Ministeriet ikke gaa ind herpaa, men kun bemærke, at det ikke 
finder noget at erindre imod, at en midlertidig Bevilling gives for 
Tidsrummet indtil den normale Finanslovs Tilvejebringelse, »skønt 
man ikke anser en saadan Fremgangsmaade for nødvendig, efter 

som den foreløbige Lov af 12te April d. A. afgiver den fornødne 
Hjemme] til Statsindtægternes Opkrævelse og Statsudgifternes Af- 
holdelse, saa længe den ikke bortfalder ved Forkastelsec. Specielt 
udtaler Ministeriet sig imod en saadan midlertidig Bevilling af 
blot »løbende« Udgifter, som af Flertallet anbefalet, »midt i Finans- 
aaret, hvor mangfoldige Foranstaltninger, der ligge uden for Be- 
grebet løbende Udgifter, allerede ere paabegyndte og ikke kunne 
afbrydes uden at afstedkomme den største Forvirring i Stats- 
styrelsen«. Ministeriet kan under ingen Omstændigheder an- 
erkende Folketingets Berettigelse til at gøre dets Samtykke til 
midlertidige Bevillinger afhængigt af, at den ved dem vundne Tid 
benyttes til Opløsning af det ene eller begge Ting, efter som det alene 
tilkommer Kongen at afgøre, om saadan Opløsning skal finde Sted. 
Rent afset fra Indholdet af en midlertidig Bevillingslov »finder 
Ministeriet Anledning til at fremhæve, at man paa ingen Maade 
kan erkende, at det skulde være Ministeriets Pligt paa Forhaand 
at fremkomme med Forslag for at afværge de Ulæmper«, der 
maatte flyde af Flertalsforslagets Vedtagelse, »da det maa paa- 
hvile det ærede Udvalg selv at drage Omsorg for, at det ikke 
stiller Forslag, hvis Vedtagelse øjensynlig medfører Følger, som 
ikke bør fremkaldes«. 

Udvalgets Betænkning afgaves den 30te Oktober. Der 
havde i det forenede Venstre været mange og heftige Møder om 
den hele Sag, og disse tiltog baade i Antal og Lidenskabelighed, 
efter som det afgørende Øjeblik nærmede sig. Fra del første 
havde der gjort sig to modsatte Strømninger gældende: en mere 
spagfærdig Opfattelse, som uden just at erkende, at Folketinget 
den 31te Marts var gaaet for vidt, med Bekymring hnødesaa' 
yderligere Konflikter og derfor ønskede Forlig, og en intransigent 
Stemning, som vilde have Kampen ført til Ende nu med det 
samme og betragtede ethvert Kompromis med den provisoriske 
Regering som en fejg Svigten af Fanen. Den første Fraktion, 
hvis Repræsentanter i Finansudvalget udgjorde dettes Flertal, var 
den talrigste og fandt Understøttelse hos saadanne Folketings- 
mænd som Etatsraad Juel, Prokurator Lassen og Dr. G. Winther, 
den sidste endog meget ivrig for at holde inde paa en uforsigtig 
betraadt Vej; men Førerne vare stadig ængstelige for, at de ikke 
skulde faa Hovedstyrken af Partiet med sig, og vovede sig derfor 
kun fremad i smaa Skridt. Berg, Alberti og Tauber, som især 
havde de fynske Bønder med sig, bekæmpede dem uafbrudt, og 



Digitized by Google 



Den 8de November 1877. 



899 



skønt de ikke kunde holde Venstre sammen i Udvalget om en 
fornyet og skærpet Krigserklæring til Ministeriet ved en brat 
Forkastelse baade af Provisoriet og Finansloven, saa forhindrede 
de dog, at det i Udvalget kom til et Forlig om de fire uantage- 
lige Punkter og om, hvad der skulde gøres for at forhindre et 
endnu stærkere Brud. 

Højre i Folketinget var paa sin Side enigt om at. ville 
strække sig saa langt som muligt for at opnaa et Forlig. Mini- 
steriet selv tog ikke noget Initiativ, det var i det Hele mere Til- 
skuer end Deltager i det, som foregik; men det lagde heller ingen 
Hindringer i Vejen for en Overenskomst og havde ladet forstaa, 
at den vilde følge med saa langt, som Højre i de to Ting 
kunde enes. 

Da man efttr Afgivelsen af Betænkningen var kommen 
paa det rene med, at Enighed ikke kunde opnaas, blev det 
Højres nærmeste Bekymring, hvorledes det skulde gaa, naar Pro- 
visoriet blev forkastet, uden at der var nogen Finanslov, og naar 
altsaa Staten svævede i Luften uden nogen som helst Bevilling. 
Inden Provisoriets Forkastelse kunde man ikke vedtage eller 
forberede en midlertidig Bevilling; efter Forkastelsen vilde det 
være umuligt i Løbet af nogle taa Timer indtil Midnat at faa 
den midlertidige gjort færdig fra begge Ting; men blot en Dag 
uden Bevilling vilde kunne fremkalde stor Forvirring, f. Eks. ved 
Opkrævning af Tolden. Der fremkom da fra Hall den Teori, 
som sagdes at støtte sig til Analogier fra Romerretten, at en Af- 
stemning imod Provisoriet ikke kunde ophæve dets Gyldighed ior 
Løbet af den alt begyndte Dag, og at fremdeles en i Løbet af 
næste Døgn titvejbrapt Bevilling maatte være gældende fra Døgn- 
ets Begyndelse. Denne i dansk Statsret ganske nye Sætning om 
Døgnets legislative Enhed gik mærkelig nok tacito consensu ind i 
Praksis; alle følte, at der maatte haves no^en Frist for at 
klare Vanskelighederne, og det var i ingens Interesse at be- 
kæmpe Teorien. 

Da det nu stod klart, at Afstemningen i Folketinget enten 
paa den ene eller den anden Maade vilde skabe et finansielt 
Interregnum, benstillede Højre til Ministeriet, at det skulde holde 
sig parat til straks at forelægge en midlertidig Bevillingslov af 
samme Indhold som Provisoriet og forlange denne uforandret 
vedtagen i Løbet af 24 Timer. Regeringen syntes i Begyndelsen 
tilbøjelig hertil, men skiftede snart Sind Derimod opfordrede 

den Udvalgets Højre-Mindretal til at indbringe en saadan Be- 
villingslov. Herom kunde der dog under de paa dette Tidspunkt 
givne Forudsætninger ikke godt være Tale, ti medens Regeringen 
i Kraft af sin Stilling og sit Ansvar kunde udøve et Tryk paa 
begge Ting til ekstraordinært og med saa korte Tidsfrister at 
fremme en midlertidig Bevilling, kunde Højre-Mindretallet end ikke 
sømmjelig forlange dette, naar det vidstes, at der hos Folketingets 
Flertal var Stemning imod et saadant Skridt. I de første Dage 
af November syntes det derfor afgjort, at Folketinget vilde for- 
kaste den provisoriske Lov af 12te April, og at Regeringen der- 
for maatte straks enten slutte Rigsdagen eller dog udsætte den 
— man sagde, kun paa otte Dage — for at kunne udstede et 
nyt "Provisorium, hvilket man saa vilde vente med at forelægge 
Rigsdagen indtil henimod Sessionens Slutning, mulig først lige 
ved Finansaarets Udløb. Det vilde være en yderligere Skærpelse 
af Konflikten og frembyde nye Betænkeligheder, men der syntes 
ikke at være andet for. 

Det Medlem af Højre, som havde bestræbt sig mest for en 
Overensskomst, var Klein. I de første Dage af November laa 
han syg i sit Hjem, men hlev her søgt af forskellige Folketings- 
mænd fra Venstre, som med stigende Bekymring saa' det trække 
op til en ny Storm, saaledes Villæds Holm, Dr. G. Winther 
og ^Højesteretssagfører Bagger, hvilken sidste var Afsending fra 
Grev Holstein-Ledreborg. De rettede den Anmodning til 
ham, at han og Højre-Mindretallet vilde indbringe Forslag til en 
midlertidig Bevilling, da de troede at kunne skaffe Understøttelse 
fra en Del af Venstre, først for Vedtagelse af den ekstraordinære, 
hurtige Behandling, dernæst for en midlertidig Bevilling, naar 
denne, i Steden for at nævne Regeringens eget Finanslovforslag, 
henviste til det Finanslovforslag, som den 31te Marts var ved- 
taget af Folketinget. Efter fornyede Forhandlinger med Reger- 
ingen, som ønskede et Forsøg gjort og opfordrede Mindretallet 
til at tage Initiativet, blev- det besluttet, at Indbringelsen skulde 
ske, idet jo nu Tilsagnet om Understøttelse fra én Del af Venstre 
for ekstraordinær Behandling væsentlig havde forandret Situationen. 
Med Hensyn til Formen af den midlertidige Bevilling var der imidlertid 
endnu en stor Vanskelighed. I Realiteten vare Posterne paa Provisoriet 
dækkede baade af Landstingets Afstemning over Regeringens Finans- 
lovforslag og af den Affattelse, som Folketinget havde vedtaget den 
31te Marts, men en Henvisning til denne sidste alene, vilde være uan- 

tagelig for landstinget, som maatte forlange, at der i saa Fald og- 
saa henvistes til dets eget Votum af samme Dato. Saa godt som 
alle Landstingets Højre-Medlemmer 'stod stift paa, at i alt Fald 
begge Tings Votum af 31te Marts maatte nævnes, og der var 
en Del Misstemning imod K rieger, som i et Partimøde havde 
forelagt Spørgsmaalet om den midlertidige Bevilling paa en saa- 
dan Maade, at han ikke syntes at betragte Landstingsaffattelsens 
Medoptagelse i Lovens Tekst som en conditio sine qua non. Man 
mente, at det ikke gik an at lade Venstre faa endog blot Skinnet 
af nu at have sat deres Votum af 31te Marts igennem og derved 
give Partiet Vaaben i Hænde, som kunde benyttes paa Folke- 
møder. Højre i begge Ting og Regeringen vare saaledes enige 
om, at Henvisningen burde lyde paa Regeringens Udkast, til Finans- 
lov for 1S77— 78. 

I Folketingets Møde den 3die November bebudede For- 
manden (Krabbe) i Henhold til Udvalgsflertallets Ønske, et For- 
slag til en. »Afvigelse fra Forretningsordenen , gaaende ud paa, 
at der efter den genoptagne første Behandling af Finanslovforslaget . 
skulde stemmes først over den provisoriske Lov og derpaa over 
selve Finanslovforslaget. I Mødet den 5te November foretoges 
dette Forslag. Det støttedes af Holstein under Henvisning til 
Flertallets Betænkning, og Berg forklarede i al Korthed, at han 
uagtet sine Tvivl om Rigtigheden ikke vilde fraraade det. Uden 
Afstemning vedtoges Formandens Forslag, og umiddelbart efter 
genoptoges den afbrudte første Behandling. 

Det er ikke Hensigten her at referere denne Debat, som i 
Tidenden fylder over 150 Spalter. Hovedtalerne vare Holstein, 
Berg og Klein, som i et langt og meget indtrængende Foredrag 
paaviste de store Farer, der vilde indtræde, hvis man nu ikke 
fra begge Sider søgte at bygpre Bro over den opstaaede Kløft. 
Andre Talere vare Winther, Jagd, Hørup, Alberti, G. Koch, 
Dinesen, V. Holm, N. Andersen, Tauber, Clausager, 
Søren Kjær og den omtalte M. C. Christensen, som sidste 
Gang kun fik Ordet, efter at Tinget ved en Afstemning havde 
tilladt det. Af Regeringens Medlemmer talte ingen anden end 
Kons ej lspræ sidenten. Debatten var en yderligere Udvikling 
af de Synspunkter, som alt vare komne frem i Udvalgets Be- 
tænkning. Uenigheden imellem de to Grupper af Venstre var 
latent tilstede under hele Diskussionen, men brød endnu ikke 

Tilskueren. 1S84. 59 

frem i Lue; det kiittde dog ikke tindgaa høgétis Opmærksomhed, 
hvor bitter Stemningfen var. 

Skønt ingen ktinde tære i Tvivl om, hvad Debattens Ka- 
rakter vilde være, Og hvorlédés Afstemningen vflde falde tid, og 
skønt dét spændende Moment fttfst vilde indtræde eftér ^Provi- 
soriets Forkastelse, hviléde der dog en Atmosftere af Nervøsitet 
over det hele Optrin. Rrgsdagsafdelingén af Christiansborg Slot 
frembød ét ejendommeligt Skue. I Salén skiftede man mellem 
en aandéløs Lytten til de betydélige Talére og en ivrig Hvtékéh i 
Grupper, naar mindre Btjærner skfeetikede en lille Hvile. Luften 
var svafrger nied Elektricitet, baade pdsitiv og negativ, baade 
samlende pg frastødende. Vinduésfordybningerne vare Skuepladsen- 
for hurtige småa Konferencer, dér frembragte Hausse eller Baisse 
i Stemningen. Den almindelige Tilhørerplads var pakket saa fuld, 
som det var muKgt, og helt igenttém Forsalen, langt ned ad den 
brede Stentrappe i KoJonnådéH stod en tæt Trængsel af utaal- 
modige Aspiranter. Af dé privilegerede Pladser var ikke en 
eneste tom, og Damernes Tribune havde firdobbelte Rækker af 
lyttende. Landstingsmændene vafe temmelig fuldtallige i deres 
Afdeling af Tilhørerpladsen, og en livlig Korrespondance foregik 
imellem dem og Folketingsmændene. Journalisternes Loge oppe 
under Loftet maatte ramme ikke blot de travle Referenter, men 
ogsaa selve Redaktørerne. Hver Gang der rejste sig en Taler, 
som man ikke brød sig * synderlig om, fyldtes Gatigene, Læse- 
salen, Snapstinget med højrøstede, disputerende og argumenter- 
ende Grupper. I hvert af de smaa Udvalgsværelser sad der hem- 
melige Konklaver. 

Paa Debattens tredje Dag, Onsdagen den 7de November, 
kom man til Afstemning. Det var lidt før Kl. 4 om Eftermid- 
dagen. Den provisoriske Finanslov blev ved et Navneopraab for- 
kastet med 73 Stemmer' mod 27. For dens Overgang til 2den Be- 
handling stemte hele Højre og M. C. Christensen. Imod stemte 
begge Fraktioner af Venstre. Bajer stemte ikke. Alle 102 Med- 
lemmer vare saaledes tilstede. 

Umiddelbart efter kom Spfcrgsmaalét om selve Finanslov- 
forslagets Overgang til 2den Behandling. Der afgaves 66 Stem- 
mer for og ingen imod. Højre og den moderate Del af Venstre 
stemte sammén. Berg og hans Meningsfæller, hvis Tal altsaa 
viste sig at være højst 35, undlod at stemme. 

I samme Øjeblik, som dette yar sket, anøuridte Klein, at 
lian agtede at indbringe et Forslag til en midlertidig BeTilling, 
for hvilket ban ønskede hurtig Fremme. Formanden imødekom 
dette Ønske ved at ansætte et Møde Kl. 4 l/ 4 til Indbringelsen. 
Forslaget lød saaledes: 

§ 1. Indtil Finansloven for 1877—78 er given, dog 
ikke ud over 3lte December 1877, bemyndiges Regeringen 
til at opkræve de bestaaende Skatter og Afgifter samt til 
at afholde de nødvendige Udgifter, dog at de Hoved- 
summer og særskilte Poster, der ere opførte i det Rigs- 
dagen den 2den Oktober d. A. forelagte Forstag til Finans- 
lov, ikke overskrides. 

§ ± Denne Lov træder i Kraft den Dag, den har 
erholdt .kongelig Stadfæstelse. 

Efter at Indbringelsen var sket med en ganske kort Motiv- 
ering, ansattes et nyt Møde til Kl. 5. og Tinget gav uden Af- 
stemning sit Samtykke til, at første Behandling foretoges. Klein 
fremhævede, at effer Forkastelsen af Provisoriet maatte de Dele 
af Venstre, som overhovedet ønskede en Overenskomst, staa friere. 
Holstein forsikrede, at der fra hans og hans Venners Side var 
Redebonhed og alvorlig Vilje til nu, da Provisoriet var slaaet 
ihjel, at hjælpe til lovlige Tilstande, men vedtage den midler- 
tidige Lov i den foreslaaede Skikkelse kunde de ikke, fordi dette 
efter deres Overbevisning vilde være en Genoplivede af Provi- 
soriet; han troede dog, at der kunde findes en Form til at 
komme ud over denne Vanskelighed, og bebudede et Ændrings- 
forslag, i hvilket man vilde række sig saa vidt, at der heller ikke 
fra Landstingets Side skulde opstaa nogen Hindring. Berg ud- 
viklede, at den midlertidige Bevilling, i hvilken som helst Form, 
♦var en Tilbagevigen af Folketinget, og at den, trods Begræns- 
ningen med 3 1 te December, i Virkeligheden vilde blive en Finans- 
lov for hele det Finansaar, i hvilket der var forsøgt et Proviso- 
rium 1 ), og tillige indeholde et Tilsagn til Regeringen om en 
brugelig Finanslov for det næste og kommende Finansaar; han 
kunde derfor ikke stenmie for den, men han vilde heller ikke 



') Heri fik Boiy Rot. Den midlertidige Bevilling af 8de November 1877 
blev senere forlænpet, saa at d»n gjaldt indtil 31te Marts 1878, Finans- 
aarets Udgang. Ingen normal Finanslov bragtes til Veje for dette Aar. 

59* 



Digitized by Google 



904 



Den 8de November 1877. 



lægge den Hindringer i Vejen, han vilde forholde sig passiv. 
Overgangen til 2den Behandling vedtoges enstemmig med 64 St. 
Berg og hans Venner undlod altsaa at stemme. Mødet sluttedes 
Kl. 5, 35. 

Formanden indkaldte Ændringsforslag til Kl. 7 l /s samme 
Aften og ansatte 2den Behandling til et Møde Kl. 9. Af de 8 
Flertalsmedlemmer i Udvalget blev der til denne stillet Forslag 
om at affatte Lovforslagets § 1 saaledes: 

Indtil Finansloven for Finansaaret 1877—78 er ved- 
tagen, dog ikke ud over 31te December 1877, bemyndiges 
Regeringen til foreløbig at afholde de nødvendige 
løbende Udgifter efter de hidtil gældende Regler, 
dog at de Hovedsummer og særskilte Poster, som ere op- 
førte i det Forslag til Finanslov for bemældte Finansaar, 
der er Rigsdagen forelagt, ikke overskrides, samt til at 
opkræve de bestaaende Skatter og Afgifter. Ligeledes be- 
myndiges Regeringen til i samme Tidsrum at afholde 
saadanne overordentlige Udgifter, som fandtes optagne paa 
det af Folketinget den 3 1te Marts d. A. vedtagne 
Forslag til Finanslov for 1877—78. 

Det vil ses , at denne Ændring kommer de rejste Betænke- 
ligheder noget i Møde; den vilde give Regeringen alt, hvad denne 
behøvede til Statsstyreisens uforstyrrede Gang, ja endog mere til, 
saa at Holstein senere udtrykkelig maatte fremhæve, at det var 
forudsat, at Regeringen ikke vilde bruge disse Bevillinger (navnlig 
Tilskuddet til Skolelærere, som Folketinget den 31te Marts havde 
bevilget til Uddeling efter visse Regler, som Landstinget modsatte 
sig). Paa den anden Side var der den Mislighed, at Ændringen 
nævnede Folketingets Votum , men ikke Landstingets af samme 
Dag. Holstein motiverede den i en Tale, som sluttede med at 
kræve den Anerkendelse, at der hei; var gjort »et alvorligt Forsøg 
paa Forlig«, som han haabede modtaget fra Modstanderes Side 
»i en forsonlig Aand«. Klein lagde de forsonlige paa Hjærte, at 
det nu frem for Alt kom an paa at faa ogsaa Landstinget med 
til Forliget, og at man derfor burde undgaa enhver Form, som 
kunde være stødende; han fraraadede Ændringsforslaget, men 
vilde, selv om det vedtoges, søge at faa Lovforslaget bragt over i 
Landstinget, hvem det alene tilkom at bedømme, hvorledes det 
vilde stille sig. Konsejlspræsidenten erkendte, at den midler- 

tjdige Bevilling, selv i Flertallets Form, vilde give, hvad der be- 
høvedes, og tiltraadte Forudsætningen om, at visse Bevillinger, 
som det i Grunden gav, ikke vilde blive benyttede; om Lands- 
tingets Stilling til en saadan Form vilde han ikke udtale sig, han 
henviste kun til Kleins Udvikling af de forskellige Synspunkter. 
Thomas Nielsen, Winther og Bojsen havde fremdeles Ordet; 
af de radikale talte kun Tauber, som erklærede, at han slet 
ikke vilde stemme over Ændringsforslaget. Det vedtogek med 
47 Stemroer imod 15; nogle Højremedlemmer have formodentlig 
holdt sig tilbage fra at stemme imod, og den Bergske Side deltog 
ikke. Efter at en til Lovens Titel stillet Ændring uden væsentlig 
Betydning var vedtagen uden Afstemning, gik Lovforslaget en- 
stemmig til 3die Behandling, og Mødet sluttedes ti Minuter før 
Kl. 11 Aften. 

Mødet Torsdagen den 8de November Kl. 11 Form. ind- 
lededes af Scavenius, 6om erklærede, at tidligere Tvivl hos 
ham vare fjærnede, at han ikke blot kunde stemme for den 
midlertidige Bevilling i den nu givne Form, men ogsaa efter at 
have overvejet Stillingen vilde stemme for den, da han maatte 
betragte det som i høj Grad heldigt for Landet, om vi snarest 
muligt kunde komme ud af de siden 16de April bestaaende »tem- 
melig uregelmæssigec Forhold. Berg fandt ikke det Sprog, der 
var ført i de sidste Møder, svarende til det, »som et fribaaret, 
ærestolt Folk, krænket i sin Ret og med Vilje til at værne om 
den, havde Krav paa her at høret, men erklærede at ville und- 
lade at stemme. For øvrigt fremkom der ikke Udtalelser af nogen 
Betydning. Lovforslaget vedtoges enstemmig med 68 Stemmer 
og kunde altsaa nu, den 8de November Kl. 11. 40 Form., sendes 
over til Landstinget. Kun tolv Timers Frist var saaledes tilbage. 

Skuepladsen for den interessante Kamp, der vel tilsyne- 
ladende drejede sig om en Ubetydelighed, om en blot og bar 
Form, men i Virkeligheden gjaldt Krig eller Vaabenstilstand , var 
saaledes forlagt til det roligere og ærværdigere Ting. Men Be- 
vægelsen var yderligere vokset siden den foregaaende Dag og 
steg Time for Time. Paa de brede Gange og i Læseværelserne 
stod der ivrigt gestikulerende Grupper, som med uvant Lidenskab 
drøftede den hele Situation og argumenterede højrøstet, medens 
Replikerne ofte antog en tilspidset og personlig Karakter. Siden 
de sørgelige Dage i 1864 havde Rigsdagsloka lerne ikke frembudt et 
saadant Skue. 

Høgre i Folketinget var ubetinget stemt for at tage den 
midlertidige Bevillingslov saaledes, som den nu en Gang forelaa. 
For dem var det vigtigere at komme læmpelig hen over Provi- 
soriet og at undgaa Skærpelser af Konflikten end at faa Formen 
rettet alene af Etikettehensyn, naatr dog Loven i Realiteten gav 
det, hvorpaa det kom an. De havde ogsaa saa vel fra Forhandl- 
ingerne i Salen som fra de private Samtaler et meget levende 
Indtryk af, at det forsonlige Venstre havde strakt sig saa langt, 
gom det paa nogen Maade kunde og turde, og at selv den mindste 
yderligere Spænding; af Buen kunde bringe den til at briste. 
Holsteins Motivering, Bergs bitre Spydigheder og den stærke 
Understrøm, som gav sig til Kende ved Udraab og halvhøje Afi- 
btfy delfeer, gjorde dem det klart, at man ikke turde gøre Regning 
paa Indrømmelser ud over det nu givne. De søgte at overbevise 
deres Meningsfæller i Landstinget herom og at stemme dem for 
Bevillingens hurtige Vedtagelse i uforandret Skikkelse. Men dette 
lykkedes dem: kun ganske undtagelsesvis, Flertallet af Landstings- 
mændene vilde slet ikke gaa ind derpaa. Paa nogle faa Med- 
lemmer nær (Adler, Berg til Vejlegaard, Kay s er, Borgmester 
Kjær, G. Møller fra Frederiksborg, Brasch, Søren Pedersen, 
Lars Eriksen t Schlegel og maaske endnu nogle enkelte) vare 
Landstingsmændene afgjort, til Dels endog lidenskabelige imod at 
modtage denne »Ydmygelse« fra Folketinget. Ikke blot Hartkorns- 
Ckmppen, Medlemmer som Danneskjold-Samsø, Juel-Mundel- 
strup, Schutte-Eskjær, Jacobsen-Falkensten, Mourier Pe- 
tersen, NeergaaTd-Svenstrupv (Fr i j s- Frijsenborg var fra^ 
værende), men ogsaa Centrurnsfolk som W. Ussing, Ploug, 
D'resing, Breinholt, Carstensen osv. vikle slet ikke hare 
nøgfet om at gaa ind paa denne Lov, at »lade sig dreje den Knapc, 
ak »give Venstre dette at løbe med i Folkemødert osv. Selv 
K tf i eger, som meget ønskede et Forlig, og I hvem dette skulde 
have sin Støtte i Landstinget, var noget betænkelig. Folketings- 
mændene gjorde deres bedste for at omstemme disse deres Venner 
og fremhævede navnlig de uundgaaelige Følger af et nyt Provi- 
sorium, nemlig atter al forene det nu adsplittede Venstre til et 
kompakt Parti, stærkere og mere forbitret end nogen Sinde. Pia 
nævnte Undtagelser nær mødte de døve Øren og en mistænksom 
Hovedrysten. 

Kl. 12 holdt Landstinget et Møde, hvor Bevillingsloven ind- 
bragtes, og hvor Formanden motiverede den hurtige Behandlings- 

maade, som Forholdene uheldigvis gjorde nødvendig, og for 
hvilken han vilde søge Tingets Sanktion ved en udtrykkelig Af- 
stemning. I et Møde Kl. \i } 4 billigedes den enstemmig med 52 
Slemmer, og Lovforslagets l$te Behandling foretoges. Den eneste 
Taler var K ri eg er, som dvælede ved den mærkelige nye state- 
retlige Teori om den legislative Dag Qg for øvrigt sluttede med, 
at etter sin Opfattelse vilde han »wiskelig kunne stemme for 
Lovforslaget i uforandret Skikkelsa«. 

Landstingsmændenes første Tanke var at indsætte i Be- 
villingsloven en Henvisning til deres eget Votuinaf 31te Marts. Dette 
vilde efter Folketingets Højres Overbevisning have itøedført Sagens 
uigenkaldelige og uoprettelige Nederlag i Folketinget. I de fem 
Kvarter, der forløb imellem 1ste og $den Behandling i, Lands- 
tinget, lykkedes det at forhindre, denne Vending. Da Landstings- 
æaendene i' de private Samtaler havde gjort gældende, at vel 
havde denne Hegering erklæret ikke at ville bruge det af Folke- 
tinget voterede Tillæg Ml Skolelærere, men at man ifck? kunde 
være sikker paa, om ikke »en anden Regering« vilde udgive disse 
Penge efter Folketingets Regler, skønt Landstinget havde roj£- 
billiget dem , saa blev der af flere slaaet paa, at Landstinget jo 
kunde optage en ti] at forhindre dette sigtende Ændring, hvilken 
de formente, at Folketinget eller det passerede Qg efter Holstein? 
utvetydige Udtalelser som Ordfører ikke Kunde nægte sit Sam- 
tykke. Denne Ide blev greben, og Kriegeif redigerede, til 2den 
Behandling et Forslag om at føje til Loven; »for s^a vidt angaar 
Arbejder og Foranstaltninger, der allerede ere paabegyndte eller 
forberedte«, hvorved alUaa en Udbetaling til Skolelærer-Tillaget, 
som hverken var paabegyndt elier forberedt, umuliggjordes. Det 
viste sig hurtig, da Højre- Folketingsmændene fik Lejlighed til at 
sondere Stemningen hos indflydelsesrige Venstremænd y at sely 
denne Ændring vilde udsætte Sagen for føn allerstørste Fare og 
efter al Sandsynlighed hevirke, at den strandede. Forslaget blev 
alligevel stillet, indbragt af Carstensen, K neger, Larsen, Ploug, 
Schlegel og Ussiug. 

Regeringens Stilling til hele Sagen var ppa ctøtte Stadiiyn 
ujtlar. Den vaklede stærkt. Først lod den tanføtøngamændene 
vide, at den ønskede Bevillingsloven vedtagen, og troede dette 
bedst sikret ved en Godkendelse af Forslaget ufprandret sorø 
kommet fra Folketinget, hvormed jo også* Regeringen for sit 
Vedkommende havde erklæret sig tilfreds. Senere kom der en 

Udtalelse i modsat Retning, at Landétinget helst maatte fastholde 
sin Ændring. 

I Tingets næste Møde Kl. 3 forklarede Krieger omstænde- 
lig, hvad Ændringen gik ud paa, og paaviste, hvor urimeligt det 
vilde være af Folketinget at tage Anstød af en Ændring, som 
alene gik ud paa at forhindre Udgifter, som alle vare enige om 
ikke skulde eller maatte gøres. Konsejlspræsidenten holdt 
en Tale, i hvilken han erklærede Bevillingen for brugelig baade 
med og uden Ændringen, og hvoraf følgende Del har Interesse: 

»Jeg har i det andet Ting indskrænket mig til over for 
den fra Rigsdagens Side Regeringen tilbudte Bevilling at udtale, 
hvor vidt Regeringen saa' sig i Stand til at modtage en saadan 
Bevilling, om den altsaa kvantitativt var tilstrækkelig for Reger- 
ingens Behov og ikke indeholdt noget, som for Regeringens Ved- 
kommende gjorde den uantagelig. Dertil har jeg indskrænket 
mig, og dertil ønsker jeg min Indflydelse paa dette Lov- 
forslag ogsaa for Fremtiden indskrænket. Jeg fastholder, 
at Regeringen ikke har begæret en saadan Bevilling. Regeringen 
har efter Opfordring indrømmet saa megen Tid, som den over- 
hovedet ansaa for forsvarligt, for at en saadan Bevilling * kunde 
blive behandlet. Regeringen har en Forpligtelse til under For- 
handlingen at udtale sig om, hvor vidt den tilbudte Bevilling over- 
hovedet kan bruges af Regeringen. Men Regeringen har efter 
min Opfattelse ingen — jeg vil ikke tale om Forpligtelse — , men 
ingen særlig Opfordring til at optræde ledende, førende 
i en Sag som den, der her foreligger. Med andre Ord, det maa- 
ske vanskelige Spørgsmaal, at affatte Forslaget saaledes, at det 
tilfredsstiller det ene Ting uden at være uantageligt for det andet, 
det har jeg betragtet som noget, der var Rigsdagens 
tvende Afdelinger alene vedkommende. Det, der vedkom 
Regeringen, var at undersøge, om og hvor vidt de fremkomne 
Tilbud vare i og for sig antagelige for Regeringen, c 

Denne Premierministerens unaturlig kølige Optræden i et 
Øjeblik af den højeste Spænding; hans paatagne Overlegenhed 
lige over for den midlertidige Bevilling, det eneste Skjold imod 
en uoverskuelig Række af yderst betænkelige Konflikter, som 
noget, der var »tilbudt« Regeringen, men som denne ikke havde 
begæret, knap nok ønsket; hans tilsyneladende Ligegyldighed ved, 
om Forslaget overhovedet kom i Stand, og ved dettes Form som 
noget, der ikke kom Regeringen ved, men Tingene selv maatte 

slaas om — denne hele Holdning gjorde baade i Folketinget og i 
Landstinget et afgjort uheldigt Indtryk. 

Den afKrieger m.fl. stilledeÆndrtng vedtoges i Landstinget efter 
en kort Debat med 32 Stemmer imod 19. Foruden Venstremedlem- 
merne stemte ogsaa nogle fra Højre, navnlig Adler, imod den 
af Frygt for, at den skulde bringe Sagen til at strande. Adskil- 
lige af Højre, især fra Hartkorns-Siden, deltog ikke i nogen af 
Afstemningerne, men stillede sig ligesom Estrup passivt over for 
det hele. Da intet Navneopraab fandt Sted, kunne de ikke ud- 
peges. Overgangen til 3dje Behandling vedtoges enstemmig med 
46 Stemmer. 

Kl. 4 s /i nyt Møde til denne 3dje Behandling. Ingen tog 
Ordet. Forslaget vedtoges med 47 Stemmer imod 1 og sendtes 
nu i sin forandrede Skikkelse tilbage til Folketinget. 

Sagen stod nu meget slet, næsten haabløst. Den feber- 
agtige Bevægelse blandt Medlemmerne havde ikke lagt sig, der 
var oveialt Liv, Tummel, Diskurs, Løben frem og tilbage, men 
kun faa havde bevaret Troen paa, at der til syvende og sidst 
vilde komme noget ud af det hele. Bojsen, Holstein, Thomas 
Nielsen og flere andre moderate Venstremænd , som oprigtig 
ønskede et Forlig, gjorde sig store Anstrengelser for at faa 
Venstre bragt et lille Skridt nærmere til Landstinget; navnlig var 
Holstein ivrig i denne Retning og skal have ytret, at hans hele 
politiske Eksistens stod paa Spil, at han vilde udtræde af Partiet, 
hvis den midlertidige Bevilling faldt, og at den nu mellem ham 
og Berg udbrudte Strid maatte kæmpes til Ende. Paa den anden 
Side vare mange Venstremænd af moderat Tendens blevne stærkt 
afficerede ved Holsteins efter deres Mening alt for forsonlige 
Motivering i Mødet den foregaaende Aften eller skræmmede ved 
Bergs hele Holdning og Trusler fra de radikales Side med »Valg- 
tribunernec; de vilde ikke gaa længere, snarere følte de Lyst til 
at trække sig tilbage fra de alt gjorte Indrømmelser. I en Sam- 
tale mellem nogle Folketingsmænd af Højre og et Par Venstre- 
mænd efter Lovens Tilbagesendelse fra Landstinget, blev det lagt 
de sidste paa Hjærte, at de dog ikke maatte lade det hele gaa i 
Stykker, og at de dog let maatte kunne finde paa en eller anden, 
i sig selv ligegyldig Ændring, som kunde klare Vanskeligheden, 
der jo ikke beroede paa nogen Realitet, men kun derpaa, at 
hvert Ting for sin Æres Skyld vilde rette lidt paa det andets 
Votum. Bojsen spurgte da, om man vilde kunne skaffe Reger- 

ingens Godkendelse og Støtte for en Ændring om at udelade 
Ordene »eller forberedte« i Landstingets Tilføjning, I og for sig 
var deijne Ændring uden al praktisk Betydning, roen fremsat paa 
detjte sene Tidspunkt kunds den, fremkalde Mistanken pm, at der 
laa, noget skjult bag ved, hvad der dog ikke v&r Tilfældet Imidler- 
tid gik en Højremand straks til Justitsminister Nellemann, fore- 
lagde tømi Spørgsmålet og fik nogle Minuter efter det $v«*r, at 
Estrup hetøt saa' (tøn uforandrede Vedtagelse af Landstingets Af- 
fattelse^ men kjinde acceptere denne Ændring. Beskeden, bragtes 
tilage, njep modtoges allerede da med den Forklaring, at Chan r 
cerne for at faa Partiet med til dette Kompromis vare meget 
ringe, og Resujtøjtet af det straks: efter afholdte Partimøde blev 
dft ogsaa* at Venstre ikke vilde bøje sig, men paa ny opstille 
sin forrige R edition uforandret Slaget røaatte saaledes anses 
for tubt 

Et Jføde var ansat i Folketinget KL 6, Uli eneste behandling 
af den omtumlede lille Lqv,. Pet var umiskendeligt, at der var 
indtraadt.en aføjort Vending i Situationen. De moderate og 
Højre, sonfc hidtil h&vde været oprømte og fulde af (ver, vare 
lpopdtøse Qg trætte. Peiriiftod v^ Bergs mørke Mifle vegen for w 
umiskendelig Sejersstolttøed, hans Meningsfæller vare lige saa ppr 
klarede, og d£ vare enige om, nu at ville støtte degas moderate 
Modstanders ved at stemnrø fo$ det Ændringsforslag, som efter 
deres Overtegning maatøe bjrfnge Sagen tij at strande. Pette 
Ændringsforslag, stillet ligesom de foregaaende af de otte Udvalgs- 
ipnedJemjner , gik altsa^ ud pa^ atter at udstemme den af Lands- 
tinget gjorte TUføjning. Forhandlingen ver ikke iaag, Etter en 
kort Motivering af Hal s tein talte Klein indtrængende fjor at 
modtage Landstingets AØfrttelse, som ved, et indskrænke Bevil- 
lingens Omfang maatfc siges snarest at nærme sig Folketingets 
Opfattelse, og mindede om, at Ændrijpgsfoirslagets. Vedtagelse 
vilde være »entydig n*ed Loven^ Forkastelse, enstydig med, at 
vi djeryed; j*ge$ y4 i uhyggelige Tilstande, som yi have str#bt 
meget, at undgaa.« Jagd anbeltøedie . varmt Forson togtøl 
H,olstein og Bojsen pa^viste, ftt Landstinget b^ade kugde og 
burde modtage l^ven», som den var sendt frø Folketinget, og de* 
wfete bebrejdede ftørki; Pegeringen, at den tøavde stHlet sig saa 
passiv til hetø Sagen^ og undladt at lægge sin Indflydelse i Vægt- 
skelen bps det andet Ting, hvad der atter fremkaldte et Par 
Repljfcer fra Konseilspræsidenten. Bille p*aviste, at den 

store og vigtige Sag nu beroede paa et blot og bart Etikette- 
spørgsmaal, og udtalte med Eftertryk, at »den midlertidige Be- 
villings Forkastelse vilde være en stor Ulykke, ikke for noget en- 
kelt Parti, men for Fædrelandet , for Friheden, for det politiske 
liv, for den konstitutionelle Forfatning, som vi alle have kær«, 
Berg nøjedes med atter at betone sin Gruppes passive Holdning, 
men anbefalede sine Venner at yde deres »ærede Meningsfæller« 
den Bistand, »som man forudsætter, at de ønske«, ved at stemme 
for deres Ændringsforslag. Dette vedtoges med 50 Stemmer imod 
24, og selve Loven om den midlertidige Bevilling enstemmig 
med 58 Stemmer. Mange 'Medlemmer afholdt sig altsaa begge 
Gange fra at stemme. 

Hermed syntes alt at være forbi. For et Par Timer siden 
kunde Landstinget uden Skade eller Fare have vedtaget Loven, 
som den var. Nu kunde det umuligt uden at ofre sin Værdighed 
gaa ind paa en Affattelse, hvori det havde insisteret paa en 
Ændring. En Stemning af Skuffelse, Sorg og Slaphed afløste den 
tidligere Forventningsfuldhed og Ophidselse. .Folketinget var fær- 
digt Kl. 7 l / 4 , og Kl 8'/ t skulde Landstinget bolde Møde. Men 
der var, mente man, nu intet længere at udrette, og mange, der 
vare trætte af Dagens Anstrengelser og Sindsbevægelse, forlod 
Lokalet. 

Imidlertid var der nu atter indtraadi et Omslag i Stemr 
ningen hos det moderate Venstre; en stigende Misfornøjelse med, 
åt det bele skulde glippe, naar man havde været Maalet saa 
nær, parredes med den bitre Tanke om, hvor de radikale vilde 
triumfere. Paa den anden Side var der til Landstingsmænd ud* 
kastet Ideen om et Fælledsudvalg, og den var, skønt Regeringe* 
havde sat Kl. 10 som yderste Frist for Lovens Gennemførelse, 
bleven godt modtagen, foreløbig dog i den Form, at Begæringen 
om Fællesudvalget skulde komma fra Folketinget. Dr. G. Win- 
ther, som havde vejret denne Svingning i Stemningerne, havde i 
en Fart faæt samlet en Del Medlemmer fra begge Ting, der blev 
sendt Bud omkring i Lokalerne efter nogle enkelte, som sad forknytte 
i Krogene, og der dannedes da i det lange, smalle Værelse imellem 
Landstingets Læsesal og dets Udvalgsværelse en lille Kreds, som 
af en Deltager fik Navnet »et privat Fællesudvalg«. Der var vel 
et Dusin Stykker: Hall, Krieger, Ploug, Carstensen, Bille, 
Dinesen, Bojsen, Winther, Thomas Nielsen, Holstein, 
Høgsbro. Der var ikke Tid til formel Diskussion. En brød igennem 

ved at foreslaa, at Landstinget skulde ombytte sin (nu forkastede) Til- 
føjning med en anden, som blot borttog Tilskudet til Skolelærerne, idet 
man i Landstinget næsten udelukkende havde haft dette Punkt 
for Øje. Herimod gjorde Krieger stærke Indsigelser som ganske 
"»ukorrekt«. Under de hurtig faldende Repliker dukkede atter 
frem, vistnok fra Holsteins Side, Ideen om at udelade Ordene 
»eller forberedte«. Det slog man sig ned paa. Landstings- 
mændene følte, at dette var den allersidste Chance, og viste sig 
villige til at modtage den. Holstein og Thomas Nielsen erklærede 
sig straks derfor, Bojsen trykkede sig noget, mindre for sin egen 
end for Partiets Skyld, men gav dog efter, og nu vendte den 
hele Styrke, med Hall i Spidsen, sig imod Høgsbro, som først 
ikke vilde sige noget, vilde forhøre hos sine Venner, tage et per- 
sonligt Forbehold osv., men til sidst, saa at sige med Pistolen 
paa Brystet, blev tvungen, korporlig lige saa meget som moralsk, 
til at sige ja. Der blev holdt paa, at til Gengæld skulde nu og- 
saa Landstinget selv begære Fællesudvalg, om ikke for andet saa 
for at spare den kostbare Tid, og dette blev slafaet fast. 

I Løbet af ti Minuter skiftede saaledes Situationen atter 
fuldstændig. Fra haabløst Mismod slyngedes man paa én Gang 
til fuldstændig Sikkerhed for et heldigt Udfald, ti skønt Aftalen 
kun var, sluttet imellem nogle faa, følte man sig overtydet om, at 
Landstingsmændene kunde faa deres Ting med sig, og at Venstre- 
førerne ikke vilde blive svigtede af deres Gruppe. De Rigsdags- 
mænd, som efterhaanden atter vendte tilbage til Lokalerne, blev 
ikke lidet forbavsede ved det foregaaede Omslag. Endnu mærke- 
ligere og uforstaaeligere maa Omslaget have forekommet de tæt 
pakkede Tilhørerpladser. Der blev atter Liv, Snakken og Munter- 
hed overalt, og Journalisterne fik travlt med at spørge, høre, 
skrive, telegrafere. 

Kl. 7 8 /4 mødtes Landstinget til Forelæggelse af det fra 
Folketinget oversendte, ændrede Lovforslag. Kl. 8 1 /« atter Møde 
til eneste Behandling. Her stilledes, som det var aftalt, Lands- 
tingets Ændringsforslag paa ny og vedtoges, efter et Par Ord fra 
Krieger, med 32 Stemmer imod 16, selve Loven enstemmig med 40. 
Krieger foreslog derpaa, »paa Grund af noget uventet, som er 
indtruffet i de sidste fem Minuter« , et Fællesudvalg paa 7 Med- 
lemmer fra hvert Ting. 

Faa Minuter senere, Kl. 8.50, meddeltes dette til Folke- 
tinget. Medens det ventede paa Skrivelsen, som Bureauet var i 

Færd med at udfærdige, hændte der det Kuriosum, at det for- 
reste Ministerbord, som var tomt, blev væltet. Der opstod en 
homerisk Latter, og denne formindskedes ikke, da det blev op- 
daget, at det var Dinesen, som havde »støttetc det saa stærkt, 
at det faldt omkuld. Omen accipimus! lød det fra den ene Side, 
fra den anden: Dit , avertite omen! — Nedsættelsen af Fælles- 
udvalg billigedes uden Afstemning, det besluttedes at skride straks 
til Valgel, og uden Anvendelse af Forholdstalsmaaden — et Sym- 
bol paa den nye Enighed — valgtes Bojsen, Holstein, Høgs- 
bro og Thomas Nielsen hver med 90, Clausager og Klein 
med 89, Scavenius med 85 Stemmer. 

Landstinget valgte Kl. 9 Krieger, Larsen, Ploug, Schle- 
gel og Ussing med 45, Carstensen med 44, Danneskjold 
med 42. Denne sidste og Scavenius vare saaledes de eneste Re- 
præsentanter for det store Hartkorn ved den endelige Akt. 

Betænkningen var færdig, saa hurtig som den kunde 
trykkes. Alle Medlemmer paa Clausager nær enedes om Indstil- 
lingen, som til hvert af Tingene gik ud paa en saadan Ændring, 
at Loven fik den senest i Landstinget vedtagne Affattelse med 
Udeladelse af Ordene »eller forberedtet. 

Landstinget holdt det sidste Møde i Sagen Kl. 9 S /*. K rie- 
ger motiverede med faa Ord Indstillingen, og Indenrigsminister 
Skeel erklærede paa Regeringens Vegne, at Udeladelsen af hine 
Ord »ikke vilde gøre Loven uantagelig for Regeringenc. Ind- 
stillingen vedtoges enstemmig med 45, selve Loven med 47 
Stemmer. 

Folketingets Møde afholdtes til samme Klokkeslet. Hol- 
stein var uforsigtig nok til at forsøpre en Motivering af Fælles- 
udvalgets Indstilling, men midt i hans Udvikling af. hvor be- 
tydningsfuld Udeladelsen af hine to Ord var, svigtede hans Talent 
ham, han kunde ikke selv beherske sin Latter, og der udbrød en 
almindelig, selv i Tidenden indregistreret »Munterhedt, til hvilken 
Bergs og hans Tilhængeres nu atter formørkede Miner dannede 
en karakteristisk Modsætning. Konsejlspræsidenten erklærede 
kort og knapt, at Ændringen »ikke vilde gøre Loven ubrugelig 
for Regeringenc. Clausager forklarede, hvorfor han ikke var 
gaaet med til denne sidste Indrømmelse, hvis Betydningsløshed 
han for øvrigt erkendte. Berg vilde under almindelige Forhold 
have i de førte Forhandlinger og de stillede Ændringsforslag 
fundet »en stor Fristelse for ethvert fornuftigt Menneskes kritiske 

Sans til at komme nærmere ind derpaa«, men han vilde frem- 
deles forblive passiv og kun formene, #t »Ministeriet snarere vilde 
have været færdigt, dersom det i Aften havde maattet søge Hs. 
Majestæt med tomme Hænder«. Ændringen og Lovforslaget ved- 
toges begge med 65 Stemmer. Der var kun nogle faa Minuter 
tilbage indtil £1. 10. Medens man endnu ventede paa Mældingen 
om Landstingets tilsvarende Beslutning, .gik Jagd omkring og 
hvervede forud Deltagere til et R%sdags-Gilde »ligesom i de gode 
gamle Dage«. Der btev dog ikke noget af. 

Den midlertidige Bevillingslov blev saaledes ført igennem 
alle Stadier af Rigsdagsbehandiing fra Onsdag Eftermiddag den 
7de November KL 4*/4 til Torsdag Aften Kl. 10. Den kongelige 
Stadfæstelse blev given umiddelbart efter, da Hs. Majestæt var 
underrettet cm Situationen og ventede Konseilspræsidentens Komme. 
Hvert af Tingene behandlede Loven fem Gange, i alt ti Behandl- 
inger. Folketinget holdt i hint Tidsrum af c. 30 Timer otte 
Møder, Landstinget i Tiden fra Torsdag Kl. 12 Midddg til 10 
Aften ligeledes otte Møder. Der er næppe nogen anden Lov af 
tilsvarende Betydning, der siden Forfatningens Indførelse bar haft 
en saa kort Tid til at gennemvandre alle konstitutionelle Stadier, 
selv et Fællesudvalg. Der er ganske sikkert ingen, hvis Horoskop 
har stillet sig saa skiftende og vekslet saa hurtig. 

* * * 

Af 

Gtstaf af Gf ijf rsUM. 

Oversat efter Manuskript ved Bernhard Hoff. 

Det Var sfcnt paa Høsten, en Lørdagnat. fnde i Loen var 
Dans og Løjer. Erikson havde endelig holdt sit Løfte og givet 
Lov til Høstgildet. Nu lød Harmonikaen der inde, blandet med 
Stamp af de dansendes Trin, og gik man hen til Døren, saa' man 
et Virvar af hoppende, dansende og leende Par midt i en halv- 
graa Sky af Støv og Dunst, oplyst svagt af et ringe Stykke Stald- 
lygte, der hængte i Taget. 

Det var ved det Lag fire om Morgenen. De dansendes 
Kræfter begyndte at svigte, et Par at de ældre var allerede faldet 
af paa Dansen for i Ro at sove Træthed og Rus bort paa Hø- 
loftet, og ude paa bakken saa' man nu og da to og to fcnige sig 
væk i Mørket. Til sidst holdt Harmonikaen op, de dansende stod 
i Grupper rundt om, røde og forpustede af Anstrængelse, tørrede 
sig for Sveden og skyllede Munden ren for Støv med en Dram 
eller en Slurk 01. Endelig begyndte et Par af de ældre Piger at 
tage Afsked. De havdt* først staaet noget og set paa hverandre, 
ordnet deres Hovedklæder og pillet sig ved HaandKrmlngerne paa 
Ærmerne. Eksemplet fulgtes al fiere, og snart marscherede de frem- 
mede ned ad Båkken mod Soen; en anden Del af Ungdommen gik 
op ad Højden, hvor en svag Lysning al den opgaaende Sol allerede 
begyndte at titte frem. 

Der blev igen stille og tyst i Gaarden; Staldlygten saa' 
i Morgenlyset ud sofn en fnat Prik; oppe fra Vejen lød Har- 
monikaen. Kun Mo'er Erikson gik frem og tilbage mellem Loen 
og Vaaningshuset og bar Flasker o«: Glas ind. 

Et Par kom ud af Skoven, som laa paa den anden Side 
og gik langsomt ned ad Bakken. Da de naaede ned i den lille 
Dal, satte den ene sig. 

— Jeg kan ikke gaa længer, Kalle, jeg kan knap støtte 
paa Benene. 

Han stod tvivlraadig og saa' til. 

— Det er da ogsaa for elendigt at du skal være saa svag. 

— Ja — jeg véd ikke, hvordan det er i Dag — jeg har saa 
ondt i Brystet. — Jeg har vist danset for meget — jeg kan jo 
ikke taale det — véd du nok . . . 

— Ja — men hva' skal vi gøre? Her kan vi jo ikke blive 
siddende. 

Han satte sig ned paa Marken hos hende og begyndte at 
kærtegne hendes gule Haar, som var gledet frem Tinder Tørklædet 
Saa lagde han den ene Haand mod hendes Haand og kyssede 
hende. Hun smilte lidt og støttede Hovedet mod hans Skulder. 
Hun var saa træt 

— Det gaar over, snart over, sagde hun — lad mig bare 
være lidt — det gaar over . . . Naar jeg bare ikke skulde begynde 
at arbejde, naar jeg kommer hjem. 

Hun saa' saa bleg ud, at Kalle blev bange. Han bøjede 
sig for at kunne se hendes Ansigt 

— Du er jo syg, sagde han. 

— Aa nej . . . 

— Du taaler aldrig saa meget som de andre Piger. 
Og bange for at være ene med hende, sagde han: 

— Kom — forsøg at rejse dig op, saa skal jeg bære dig ned 
i Baaden. Det kan ikke gaa, at du bliver siddende saadan længere. 

Hun trak sig lidt bort, men blev siddende med Hænderne 
i Skødet. 

— Det kan du ikke, sagde hun og lo. 

— Kan jeg ikke? Det var som Fanden — det skal du 
faa at sé. 

Han bøjede sig ned og greb hende om Livet for at løfte 
hende op. 

— Kom bare — tror du ikke, jeg kan bære dig, som er 
saa let ... Naa da — den halve Fjærdingvej. 

Pigen saa' sig omkring, om nogen saa' det Solen var lige 
staaet op. Taagen drev som hastige Sky^r bort mellem Træerne. 
Hele Dalen var stille og øde. 

Nej — der var ingen, som saa' dem. 
Saa lagde hun hurtigt begge Armene om hans Hals og lod 
ham løfte sig. 

— Gud — hvor jeg holder af dig, sagde hun. 
Langsomt og forsigtigt bar han hende hen ad Vejen, lod 

hende selv gaa over Stenten, hvor Rugmarken havde Ende, løftede 
hende igen og gik videre paa den smalle Sti. 

Men Mo'er Erikson havde fra Vinduet sét, hvordan de to 
drog af. Hun sagde ikke noget til nogen, men hun rystede paa 
Hovedet i stille Tanker: 

— Herre Gud — hvad det skal blive til? Galt gaar det 
naturligvis, og Kalle har knap, saa han kan leve selv. 

* * 

Kalle Jonson var født paa Fastlandet. Han var lille af 
Vækst, med et blegt, skægløst Ansigt, omgivet af et lyst Haar og 
et Par lyseblaa, livlige Ojne. Næsen var lige. Der var noget fint 
og spinkelt over hans Væsen, men paa samme Tid var han munter 
og kaad som faa, og han var altid med, hvor der var Dans og 
Lystighed paa Færde, Hans Fader havde været Husmand hos 
den samme Baron, af hvem Erikson havde Gaard i Forpagtning. 
Da Faderen døde, var Kalle sytten Aar og kom i Tjæneste hos en 
Bonde, som boede paa den søndre Side af Øen. Der blev han 
saa i tre Aar, til han kom til Erikson. 

Det var helt underligt med den Maade, hvorpaa han første 
Gang var kommen der i Huset. 

Sidste Jul havde han endnu været hos sin forrige Husbond. 
Karlene havde holdt dygtig Jul om Aftenen, og nu, Julemorgen, 
hvor de drog af til Kirke, havde de stoppet Brændevinsflasken 
i Lommen, da de gik. 

Mørkt og koldt var det i Morgenstunden, og det knaste 
>bra« under dures Fødder, mens de gik paa Vejen, der var daarlig 
og fuld af Huller og fuld af Sne. Og rask kunde man ikke gaa, 
og Klæderne var det jo ikke stort bevendt med til at holde Varmen. 

Saa kom Flasken i Gang, og de tog sig mer end en Dram, 
inden de kom til Ende med Vejen. Det var et muntert Følge, 
som kom ind i Kirken. 

Kalle Jonson var den allermuntreste. 

Han var yngst, og ikke vant til at drikke, i alt Fald ikke saa 
vant som de andre. 

Bag efter kom han i Tanker om, at han syntes, Gangen 
var fuld af Folk, da ban skulde gaa ind i Kirkestolen, og at han 
sang af fuld Hals, fordi han syntes, at Lysene brændte saa lystigt, 
og at Folk saa' saa rare ud. Siden mindedes han dog nok, at 
Degnen midt under Prædikenen kom og førte ham ud, og at alle 
Mennesker i hele Kirken vendte sig om og kiggede paa ham. 

Han havde siddet og talt højt , paastod de, og vinket ad 
Pigerne paa den anden Side. Degnen sagde, at Præsten var meget 
vred og vilde stavne ham for Brud paa Kirkefreden. 

Det trak ud med Sagen lige til Slutningen af April Saa 
blev han dømt til Vand og Brød, hvis han ikke vilde betale Bøde. 

Da Dommen blev forkyndt, gik Kalle lige hen til Herreds- 
fogden og saa' ham stift ind i Ansigtet: 

— Er det maaske Ret, at jeg skal dømmes for det, naar 
jeg véd, at Præsten sidder og snapser med Klokkeren i Sakristiet. 

Herredsfogeden spurgte, om han vilde rejse Klage mod Præsten. 
Kalle sagde ja. 

— Saa maa du gaa til Lensmanden, han er offentlig An- 
klager. Det har jeg ikke med at gøre. 

Kalle gik lige ind til Lensmanden og sagde, han vilde paa- 
tale Præstens Færd: han snapsede i Sakristiet med Klokkeren. 
Han skulde vise, at han ikke var den eneste, som tog en Dram, 
inden han kom i Kirke. 

Lensmanden spurgte om han var sikker paa det. 

Kalle sagde, han kunde skaffe Vidner. 

Saa svarede Lensmanden t at han skulde tænke paa den 
Sag — og Ka\le forstod nok, at det var det bedst at opgive. 

Ved Skiftetid tog Kalle Tjæneste hos Erikson, der boede en 
Milsvej derfra. For han var ked af at gaa og høre alle Mennesker tale 
om, at han havde været fuld i Kirken. I Retten sagde han, han 
skulde betale Bøden* og den fire og tyvende flyttede han til Erikson. 

Da han havde været der et. Par Dage kom Stævningsmanden 
en Middag, da de alle sad til Bords. Alle vidste jo, hvorfor han kom ; 
men der var ingen, som havde spurgt Kalle, om han havcte betalt 
Bøden, eller hvis ikke, om han havde Pengene. 

De hilste alle sammen uden at rejse sig. Til sidst bad Erikson 
Manden tage Plads. Han satte sig paa en ledig Stol ved Ovnen 
og hostede. 



Digitized by Google 



FolkeliTO-Silhoet. 



919 



— Jeg kommer til dig, Kalle, sagde han saa en Tid efter. 
Har du skaffet Pengene? 

— Nej, sagde Kalle og saa' ikke op fra sin Tallerken. 

— Ja — saa maa du vel af Sted et Par Dage, mente Manden, 
Kalk skød Stolen bort fra Bordet og skjulte Ansigtet i Hænderne, 
lidt efter sagde han: Jeg vikle . . . jeg tænkte, jeg vilde spørge 

Hosbond, om Husbond ikke vilde hjælpe mig. 

Erikson svarede kun med et Par ubegribelige Lyd og saa* 
hastigt hen paa Konen, som hældte Vælling op. 

Stævningsmanden saa' sig omkring et Par Gange og sad 
saa urørlig som før. 

— Det er halvtresindstyve Daler, mumlede Kalle. Stemmen 
var klejn. 

— Det er svært mange Penge, i disse Tider, sagde Erikson 
og saa' ikke op. 

Konen havde staaet og hørt til uden at sige et Od. Nu 
saa' hun hen paa Manden og sagde rask: 

— Det maa du alligevel gøre, Erikson. Det er Synd, at 
Mennesket skal have det Ry at have »siddet« for saa lidt. Han 
kan jo tjæne det af, naar ban lover at blive her, til det er af* 
betalt — for det vil du vel nok, Kalle? 

Kalle saa' op. 

— Ja — det kan Husbond lide paa, sagde han. 

Der blev en lang Tavshed. Til sidst sagde Erikson, som om 
han var kommen til Ende med et indviklet Regnestykke: 

— Ja, sagde han, naar du vil tjæne det af . . . saa . . . 
Saadan gik det til, at Kalle kom til at blive hos Erikson, 

og en dygtig Knægt var han, rask til Arbejdet og kvik paa alle 
Maader. Der var ingen, som kunde traktere en Harmonika som 
han, og Viser sang han som faa. Men i de Aar han skulde be- 
tale af paa Gælden, blev der jo ikke meget at lægge til Side, og 
Madam Erikson kunde nok have Grund til at frygte, det vilde 
gaa Ude baade tor Kalle og Klara. 

Det var en Søndag Aften i Oktober. Solen lyste klart og 
koldt over den lille Dal, hvor Ageren var nypløjet, og de første fine 
Straa af Vintersæden begyndte at pippe op. Paa den anden Side 
Dalen legede Solstraalerne deres muntre Høstleg mellem gule og 

60* 

røde Birkeblade, mørkegrønt Egeløv og det lange Skovgræs' fint 
matgule, visnede Straa. Nu og da gik et Vindstød gennem Lunden, 
og Bladene dansede ned og lagde sig sagte til Ro paa det alt 
faldne Løvs bløde Leje under Trækronerne. 

Kalle havde for kort siden faaet Brev, fra Klara. Hun 
havde faaet Lov til at flytte hjem til Moderen, som var Enke og 
boede i Stockholm. Nu skrev hun, at hun havde født en lille 
Pige, som ogsaa var hans, at hun for Resten var frisk og rask, og 
at hun, skønt det var svært nok en Gang imellem, var glad alligevel, 
for hun vidste, han vilde ikke svige hende men sé at faa en Plads, 
saa de kunde gifte sig til Høsten. 

flan havde staaet uden for Laden; nu tog han Brevet frem 
en Gang til og stavede paa det. 

Saa satte han sig paa noget gammelt Tømmer, der laa, og 
støttede Hovedet i Hænderne. 

Han havde prøvet paa alle Maader. Han havde sagt sin 
gamle Plads op for at faa en ny, som han kunde gifte sig paa. 
Han tænkte og tænkte. Det snurrede i hans Hjærne som i et 
Urværk; der er i Ulave. Han vidste ikke, hvad han skulde, og 
intet Menneske kunde hjælpe, intet Menneske. Det var da ogsaa 
den rene Elendighed, han var kommen i — han, der aldrig rendte 
efter Pigerne saadan som de andre, der halede af efter hvert Skørt 
Ham skulde det gaa saadan, og de andre gik fri. Verden var 
besynderlig. Han havde hørt om en Tændstikfabrik paa Vejen ind 
til Stockholm. Han kendte en af Arbejderne. Den havde staaet 
for ham som en Redning: der maatte han da kunne faa Plads 
saa mange Arbejdere som der var. Han kom netop derfra: han 
havde haft fri et Par Dage for at lede om Plads. Men der var 
ogsaa fuldt besat — ogsaa der. 

Om han dog bare kunde faa en Plads. 

Han skulde arbejde som en Hest, naar han blot kunde 
sætte Bo til næste Høst og ikke gaa paa denne Maade længer. 
Og Klara kunde vaske, hun havde jo lært det. Saa skulde de 
gifte sig, og alt kunde blive godt. Han smilte og saa' sig om og 
rystede paa Hovedet som i Takt til en indre Melodi. 

Men det var jo aldeles umuligt. Han havde forsøgt overalt, 
og han vidste ikke mer det Sted i hele Verden, hvor hen han kunde 
vende sig. 

Han sad længe og stirrede frem for sig. Han havde været 
ovre hos Baronen, hvor Faderen havde været Husmand, og han 



Digitized by Google 



Folkelivs-Silhuet. 



921 



havde spurgt, om der ikke var et Hus til Fæste. Men der var 
ikke noget. Om der ingen Plads var heller? Nej — han vilde 
ikke have flere gifte Folk. Og han havde hørt sig for inde i Byen, 
gennem andre. Alle Vegne samme Svar. Han syntes, det var mærke- 
ligt, at én, der vilde arbejde, intet Arbejde kunde faa; at intet 
skulde lykkes for én, der vilde gøre en Uret god. 

Og som han sad der, støttede han Hovedet tungere i Hænd- 
erne, og han tænkte paa, hvor ulykkelig han havde gjort hende, 
og nu skulde hun maaske sidde der hele sit Liv med Skammen, 
og han kunde ikke hjælpe. 

Han brast i Graad, og han kastede sig næsegrus ned paa 
Jorden og hulkede. 

Han vidste ikke, hvor længe han havde ligget saadan, da 
han mærkede en Haand, som tog om hans Skulder. Han drejede 
Hovedet og saa' Madam Erikson, som havde sat Mælkefadet fra 
sig og ængsteligt bøjede sig over ham. 

Da Kalle saa\ at det var hende, følte han sig ligesom roligere. 
Han havde en Fornemmelse af, at nu vilde der komme Rede i 
Tingen. Men han græd endnu heftigt og fortvivlet, han rejste sig 
ikke op, og han saa' ikke paa hende. 

— Jøsses, Kalle, hva' i al Verden er der med dig? sagde 
Madammen og forsøgte igen at faa rejst ham. 

Han kunde ikke tale ordentligt, men gennem Graaden kunde 
Madammen dog høre noget om, at han havde gjort Pigen ulykkelig, 
at det aldrig kunde blive godt igen ; at han aldrig kunde faa nogen 
Plads, men at han maatte gaa her som fattig Tjænestekarl hele 
sit Liv igennem, og han kunde ikke en Gang hjælpe hende med 
det mindste til Barnet. 

Saa blev han aldeles ude af sig selv. 

— Rejs dig dog op, sagde hun, og lig ikke der og hyl — 
hvad hjælper det? Store lanye Knægt — at lægge sig til at hyle 
midt paa Jorden. Man skulde jo tro, du var gaaet rent fra 
Snøvsen — rejs dig op, sikrer jeg dig, at man dog kan faa ordenlig 
Rede paa det. 

Han rejste sig langsomt og tørrede Taarerne bort af Ansigtet 
med begge Hænder. 

— Har du ikke faaet Plads? spurgte hun. 

— Nej — han saa' ikke paa hende — det gaar ikke. Jeg 
véd ikke Raad mere. 

— Véd du ingen Raad? Har Pehrson i Staby ikke budt 
dig en Avlskarlsplads? Dér faar du det saamænd godt. 

— Men jeg kan ikke lade være at tænke paa Klara. 
Stemmen skælvede, og han begyndte at græde igen. 

— Græd ikke, Kalle, hører du — sagde Madammen og tog 
hans Haand bort fra Øjnene — men hør, hvad jeg vil sige dig. 
For du véd da, at jeg vil dig vel. Pigen Mver ikke ulykkelig for 
den Sags Skyld, og hun bliver heller ikke ringere . . . Hvis I ikke 
bliver gifte i Aar — kan det jo gaa bedre ad Aare. 

— Ja men — han stampede i Jorden — dette er et Helvede. 

— Naa, naa — hvorfor skal du nu gøre det værre end 
det er? Har hun ikke sin Moder at være hos? Hun kan jo sé 
efter Barnet, naar Klara er ude at vaske? Tror du ikke, at Klara 
nok er den Pige, at du tør lade hende blive alene i Stockholm 
et Aarstid. 

— Og Modéren er jo god ved hende, saa for den Sags 
Skyld behøver du ikke at være bange ... Du er vel en Mand og 
ingen Hyler, Kalle — det bliver ikke bedre, fordi du græder . . . 
Ad Aare gaar det nok, saa bliver I gifte, og hun er lige god for 
det, og ingen skal sige et Ord paa hende, stol paa det — — 

— Man kan ikke altid faa det Hge, som man vil 

Saa nikkede Madam Erikson til ham, tog Fadet og gik. 
Men da Madammen var gaaet, stod Kalle ude ved Laden 

og^ grundede længe. Hans Tanker var kommen i andet Trit, og 
han følte sig ikke urolig mer. Han var til Mode, som da han 
første Gang i sit Liv skulde grave et léret Stykke Ager om. Det 
saa' ud, som om han aldrig skulde faa Ende paa det. Og dog 
vidste han, at hvis han holdt ud og bare ikke faldt i Staver, var 
det hele gjort paa en Dag eller to — bare Jordklump op efter 
Jordklump. 

Han tog Huen op, han havde tabt i Græsset, satte 

den paa og spyttede: 

— Maa vel saa probere, sagde han. 

Oversættelse til Svensk forbydes. 

Som det er af Vigtighed at skelne mellem Kristendom og 
Teologi saaledes og mellem Forsvar og Militarisme; som der har 
været Tider, hvor Teologien har været nær ved at kvæle Kristen« 
dommen, saadan er der Tider , da Militarismen er nær ved at 
kvæle Forsvaret. Det er Ikke for intet, jeg stiller Teologien og 
Militarismen sammen; de har tit været Vaa ben brødre, Tronernes 
Støtte, men sjældent Folkenes Ven. Man kan derfor være Ven 
af Forsvaret, men Fjende af Militarismen, uagtet den almindelige 
Mening vel er den, at de som vil Militarismen til Livs ogsaa vil 
Forsvaret til Livs. Maalet for et Forsvar er at skaffe de ud« 
vortes og indvortes Betingelser til Veje, som gør et Folk lev«« 
dygtigt, Maalet for Militarismen er at skaffe den størst mulige 
Hær, de stærkeste Fæstninger, de fleste Kanoner o. s. v. For« 
svaret stiler mod et kraftigt Folk, der værger sit Land, Militaris- 
men stiler mod en kraftig Hær, der værger sin »Krigsherre«. 
For Tilhængerne af Forsvaret bliver Øvelse i Vaabenbrug et Led 
i Folkeopdragelsen, for Militarismens Tilhængere bliver Soldater* 
tjænesten en Indøvelse i blind Lydighed, dels en Paradetjænesfe, 
dels en Krigstjæneste. Maalet for Forsvaret er et frit Folk i 
Vaaben, der véd hvad det kæmper for, Maalet for Militarismen 
er »en veldisciplineret Armé«, en viljeløs Maskine, der kæmper 
i Blinde. 

Det er saaledes to Systemer, der staa over for hinanden, 
Forsvarssystemet , en Frugt af Folkefriheden, Militærsystemet, et 
Barn af Trældommen. Hidtil har Militarismens Tilhængere ført 
det store Ord, de har særlig taget Patent paa Fædrelandskierlig« 
heden og alle borgerlige Dyder; det er ikke til at undres over, 
da Militarismen sidder paa Højsædet rundt om i den store 
Verden; en mærkelig Kendsgerning for øvrigt under Demokratiets 

sejerrige Fremtrængen; men det er Reaktionen, der her samler 
sin sidste Kraft, og ved det Skin af Fædrelandskærlighed, der 
knytter sig til Militarismen, har den kunnet faa Folkene til at 
lade sig ride af denne Mare selv i demokratiske Lande; saa længe 
den ikke er overvunden, slaar Friheden ikke Rod. — Det kunde 
synes at de store Folk vare naturlig kaldede til at gaa i Spidsen 
for at afkaste dette Aag; dette sker dog næppe; da Militarismen 
hos de store Folk kan udfolde sig i sin hele Glans, virke med 
hele sin forlorne Herlighed, saa kan et stort Folk leve i den Il- 
lusion, at den kan frelse et Land; brister Illusionen én Gang og 
to Gange, saa tror et stort Folk, det var bare fordi man ikke 
var tilstrækkelig militaristisk, saa tager det fat paa ny for at 
overgaa sin militaristiske Modstander, og saadan bliver man ved i 
en bestandig større militaristisk Rus, til Folket- til sidst er nær 
ved at segne under Byrden. At Militarismen ikke kan frelse, selv 
et stort Folk, har Historien vist, at den kan blive Folkenes Under- 
gang, vil formodentlig Fremtiden vise. 

Et lille Folk er heldigere stillet i den Henseende; efter- 
haanden som de store Folk udfolder Militarismens Konsekvenser, 
vil et lille Folk opdage, at det er frugtesløst at ville være med i 
dette Kapløb. Det kan en Stund leve i den Indbildning, at det kan 
frelse sig ved Militarismen, men efterhaanden vil Folkets sunde Sans 
rejse sig mod denne Illusion ; den vil kun blive fastholdt af dem, som 
tror paa Mirakler; jeg tror paa Mirakler men ikke paa militaristiske 
Mirakler; jeg er overbevist om at de som tro, at 10 Kanoner 
kan staa sig for 200, at 40,000 Soldater kan staa sig for 400,000, 
de vil blive skuffede; den Slags Mirakler gør Herren ikke, ti de 
vilde kun befæste Folket i en materialistisk Livsanskuelse; Troen 
paa Kanoner, Fæstninger o. s. v. er nemlig slet og ret Material- 
isme, og Herren gør ikke Mirakler til Gunst for Materialismen. 
Derimod er jeg overbevist om, at Herren kan og vil gøre det 
Mirakel at bevare et levedygtigt Folk, selv om det er det mindste 
Folk paa Jorden; men Militarismen er ikke Tegn paa et Folks 
Levedygtighed, den er tvært imod Dødsmærket paa dets Pande. 

Det første, et lille Folk maa gøre sig klart, er altsaa dette: 
selv om vi anvendte hver en Øre vi har paa Fæstninger o. s. v., — 
det kan ikke frelse os. Det er en besk Sandhed, især for et 
gammelt Folk, der en Gang har spillet en Rolle i den store 
Verden, men det kan ikke nytte at skjule Sandheden, fordi den 
er besk. Der er noget fortvivlet ved et lille Folks Stilling paa 

Alfarvej i vore Dage, men Stillingen bliver ikke bedre ved at 
indlulle sig i Drømme om, at naar man kun bygger en Fæstning, 
saa kan man nok ride Stormen af inden tor dens Mure. Enhver 
Tanke om ved militaristiske Foranstaltninger at kunne frelse Dan- 
mark maa opgives. 

Selvfølgelig bliver denne Anskuelse af mange stemplet som 
»nihilistiske, Forræderi mod Fædrelandet o. s. v. Det er derfor ret 
interessant at lægpe Mærke til, hvad Tanker en Mand, som man 
næppe vil beskylde for Mangel paa Fædrelandskærlighed, havde 
om denne Sag; det er Grundtvig; ingen var en mere afgjort 
Modstander ai Militarismen end han. Han skriver i »Danskeren c 
fra 184b imod >Sessionsvæsenet, Garnisonstjænesten og Kaserne- 
»fængslet, og med ét Ord, den unaturlige Krigsstand i Fredstid, 
»som vel har været en Landeplage for hele Folket, men har dog 
»især været følelig for dem, der maatte tjæne til at føde Uhyret, 
»hvis Navn er »den staaende Hære og hvis Eftermæle skal være, 
»at Middelalderens Trolde alle til Hobe drak ikke nær saa meget 
»Menneskeblod«. Han har ved at læse Historien fundet, »at de 
»staaende Hæré var en Landeplage under alle Himmelegne; ti 
»man maa ikke tro, at de staaende Hære ere oprettede til Fædre- 
»landets Værn; de ere altid oprettede til Folkets og Frihedens 
»Undertrykkelse, eller til at fore udenlandske Krige, eller, naar 
»Oprindelsen var alleruskyldigst, som hos os, for at efterabe de 
>store Magter«. Xaar man indvender, »at denne vistnok i alle 
Maader kostbare og trykkende Krigsstand var bleven et nød- 
vendigt Onde, som Folkene maatte finde sig i f6r derved at fore- 
bygge Krigen, eller, naar den blev uundgaaelig, at føre den med 
Held« — saa svarer han: »Hvad nu det angaar med sin staaende 
»Hær at kyse sine Naboer, da kan det i alt Fald ikke trøste Dan- 
»mark o\er det saakaldte nødvendige Onde, da vore staaende 
»Hære altid har været Naboerne og især vore hadske og ander- 
»ledes stridbare Naboer, Tyskerne, til Spot. I Danmark er derfor 
»en staaende Hær og den hele Krigsstand i Fredstid saa langt 
»fra at være et nødvendigt Onde, at den tvært imod er den værste 
»af alle Unødvendigheder, da den ikke blot er overflødig og meget 
»for kostbar, men gør Folket sit Liv saa surt midt under den 
»saakaldte Fred, at det ej kan finde en saadan Fred værd at 
»kæmpe for, medens paa den anden Side Fredsalighed og Fædre- 
»landskærlighed ej har nogen farligere Fjende end netop den 
»staaende Hær«. Grunden hertil er, at til en staaende Hær hører 

først »blind Lydighed, uden Spørgsmaal om man derved nytter 
»eller skader, frelser eller ødelægger Fædrelandet, og Mod paa 
»Krigen ingenlund« for Fredens men netop tor Krigens egen 
»Skyld, saa at dersom Danmark nogen Sinde fik en saadan »vei- 
»disciplineret og tapper Armé« af hele Folkeungdommen, da rar 
»det aabenbart forbi med Danmarks Fred saa vel som Frihed, 
»altsaa forbi med det danske Folks Lykke«. 

Jeg véd ikke at der er talt haardere Ord mod Militarismen 
end disse, men de lød den Gang som en »Røst i Ørkenen«. Men 
et sandt Ord er aldrig talt forgæves ; det ligger og gror, og inden 
man véd af det, er det blevet et helt Folks Ejendom. Der er 
imidlertid sket det besynderlige, at de som nærmest skulde til- 
egne sig disse Grundtvigs Tanker om Militarismen og arbejde 
paa at føre dem ud i Livet, nemlig hans kirkelige Venner, de 
har ikke gjort det; de har tvært imod i de senere Aar været 
temmelig ivrige for de militaristiske Bestræbelser og istemt det 
almindelige Raab mod Venstre for Mangel paa Fædrelandskærlig- 
hed, naar det ikke vilde øse Penge ud til Befæstninger og Hær- 
væsenet. Man maa imidlertid allerførst rette denne Klage mod 
Grundtvig selv, og ikke mod os, som i dette Stykke tage hans 
Tanker op; man maa finde sig i, at naar vi træffe Mænd, som 
paa et vist Omraade arbejde for hans Tanker, saa arbejde vi 
sammen med dem, skønt de ikke ere »Grundtvigianere«, og saa 
arbejde vi paa dette Omraade imod dem, som kalde sig saadan, 
og at vi saa ikke af Højre kan faa Attest for Fædrelandskærlig- 
hed, det forskrækker os ikke. Har man først af Grundtvig lært 
at skelne mellem Danmarks Forsvar og Militarismen med sine 
staaende Hære o. s. v, som »en Pest under alle Himmelegne«, 
saa véd man, at den første Betingelse for at faa Forsvaret frem, 
det er at faa Militarismen bort. 

Hvad hører da med tjl Danmarks Forsvar? — Grundtvig 
fremsætter to Spørgsmaal: »Kan Danmark forsvares uden en høj 
Grad af Frivillighed og brændende Fædrelandskærlighed, og: Var 
Danmark uden Frihed, Velstand, Husfred og Tilfredshed værd at 
forsvare? Han besvarer selvfølgelig begge Spørgsmaal med: Nej! 
Det er jo ogsaa alle enige om, at det, som skal bære Forsvaret, 
er Fædrelandskærligheden. Det første, det altsaa gælder om for 
Forsvarets Venner, er at skaffe saadanne Betingelser til Veje, 
so*n kan fremkalde Fædrelandskærligheden. Der er mange som 
mene, at Fædrelandskærlighed er noget medfødt, noget, der 

kommer af sig selv, som det altsaa er en Pligt for alle at hare. 
Det er et yndet Æmne for Festtalere: den Pligt vi har at elske 
Konge og Fædreland; selvfølgelig ligger det over Festtaleres 
Horizont at opdage, at det at elske aldrig kan være Pligt, da 
Kærlighed altid er frivillig og Pligt bunden. Det nytter altsaa 
ikke det mindste at sige til et Folk, at det skal elske sit Fædre- 
land; nej! det kommer an paa at stille et Folk og alle enkelte 
i Folket under saadanne Betingelser, saa Kærligheden til Fædre- 
landet kan fremkomme. Hertil udfordres to Ting: først at der 
bliver et indvortes, materielt Baand mellem Landet og den en- 
kelte, dernæst at der bliver et aandeligt og hjærteligt Baand. Vi 
leve i Realismens Tid, og det kan ikke nytte noget at forlange, 
at Fædrelandskærligheden skal være uafhængig af alt det mate- 
rielle; det skal ogsaa nok vise sig, at de som raabe højest paa 
denne »ideelle« Fædrelandskærlighed, — deres egen Kærlighed tfl 
Landet bunder meget dybere i det materielle end de selv tror, 
saa tog man det fra dem, vilde i de allerfleste Tilfælde Fædrelands- 
kærligheden gaa i Løbet med det samme. Men det er en god 
gammel Regel, at man ikke skal forlange mere af andre, end 
man selv er i Stand til at yde, saa naar vi maa indrømme det, 
at der er noget materielt ved vor egen Fædrelandskærlighed, saa 
maa vi ikke forlange, at den hos andre fuldstændigt skal kunne 
svæve i Luften. Fædrelandskærligheden kan kun fremkomme, 
naar den i ganske bogstavelig Forstand kan slaa Rod i Fædre- 
landets Jord; den kommer først, naar der er en Plet af Fædre- 
landets Jord, om hvilken jeg kan sige: det er min, eller naar 
jeg har Betingelsen for i Fædrelandet at kunne skabe mig et 
Hjem. Om det er 1 Tønde Land eller det er 1000, om det er 
et rigt Hjem eller et forholdsvis fattigt, det er ikke Hoved- 
sagen; jeg er ikke af dem der tro, at Fædrelandskærligheden 
vokser med Hartkornet og Pengene, men noget maa der til, ét 
Sted maa der være i Fædrelandet, om hvilket jeg kan sige: »der 
er mit Hjem, derfra min Verden gaart, et Sted, hvor jeg bor 
som fri Mand mod samme Ret, samme Del i Statens Styrelse 
som den, der har meget Og saa maa en Mand have en 
Følelse af, at han bliver respekteret ikke i Forhold til hvad 
han ejer, men i Forhold til hvad han virkelig er. Man 
kan ikke forlange, at en Mand eller Kvinde, der er hjemløs 
i sit Fædreland, skal have samme Kærlighed til det som de, 
der har et Hjem. Men der er mange hjemløse Mænd i Dan- 

mark; der vil altid i ethvert Land være en Del Mennesker, som 
er hjemløse ved deres egen Skyld; men der er mange som uden 
egen Skyld er hjemløse. Er det ikke en hjemløs Mand, der aldrig 
har rimelig Udsigt til at komme til at eje en Plet af Fædre- 
landets Jord? Er det ikke hjemløse Mænd, som bo i de saa- 
kaldte »Slaverihuse«, som man gærne ser ved Siden af Herre- 
gaardene, — dog i passende Afstand, Mænd, som kan kastes ud 
paa Vejen efter Herremandens Forgodtbefindende? Er det ikke 
hjemløse Mænd, som sidder i Lejehusene rundt om de store 
Godser, som kan siges op med V* Aars Varsel? Jeg taler bare 
om Forholdene paa Landet; der er mange hjemløse Mænd i 
København ogsaa. Kan man vente, at disse hjemløse Mennesker 
skal have den samme Kærlighed til Fædrelandet som vi, der har 
et Eljem i det, kan man bebrejde dem, om de ikke har det? 
Naar en Mand kan risikere, at Godsforvalteren kommer og kaster 
ham ud af Huset, fordi han i et og andet har en anden Mening 
end denne Stormand, eller naar en Mand kan sige til sig selv: 
Hvordan jeg bærer mig ad, saa ender jeg i Fattighuset, hvis 
jeg lever og bliver gammel, — er det saa saa underligt, at de 
siger: Det Fædreland, der behandler mig paa den Maade, det 
giver jeg ikke meget for, Fædrelandskærlighed, det er noget de 
rige kan have Raad til, — ikke jeg. Kan man torlange, at saa- 
danne Mænd med Glæde skal kunne kæmpe for Fædrelandet? 
Ved Hjælp af saadanne Mænd kan man ganske vist danne en 
Hærmaskine, de ere Æmner til en »veldisciplineret tapper Armé«, 
fordi de har lært den sløve Underkastelse, der er Trældommens 
Mærke, fordi enhver Gnist af Fribaarenhed for længe siden er 
slukket hos dem; men der sker ingen Mirakler med den Slags 
Maskiner, der gaar det ganske simpelt efter Tallet, og den der 
har det mindste Tal faar Prygl, og da Danmark altid vil have 
det mindste Tal, saa kan saadanne »Armeer« aldrig frelse Landet 
— Naar en Mand kæmper for Fædrelandet, hvad er det saa, der 
giver ham Mod i Brystet og giver ham Villighed til at ofre sit 
Liv? Det er den Tanke: her i dette Land har jeg en Plet, som 
jeg kan kalde mit Hjem, hvor jeg bor som en fri Mand. Men 
mange kan ikke have denne Tanke, for de har ikke noget Hjem 
og har ingen rimelig Udsigt til nogen Sinde at faa det. Mange 
har den Tanke: jeg er god nok til at slaas, saa længe Krigen 
staar paa saa bliver jeg respekteret og rost som »den tapre 
Landsoldat«, — men naar det er forbi, saa regner de mig for 

ingenting, saa kan jeg ikke en Gang faa en Stue endsige en Plet 
Jord, om hvilken jeg kan sige: her er mit Hjem, her er jeg min 
egen Herre. — Man bebrejder Socialisterne og i det hele Smaa- 
folk Mangel paa Fædrelandskærlighed ; det er meget muligt, de har 
ikke meget af den, og jeg tilføjer: det kan ikke godt være ander- 
ledes; men hvad er Grunden? Ganske simpelt den, at det er 
næsten umuligt for Arbejdere og Smaafolk at skaffe sig et nogen- 
lunde hyggeligt og sorgfrit Hjem. Man bebrejder Socialisterne, at 
de vil tilintetgøre Familielivet red at gøre alle Staters Borgere 
til én Familie, men man husker ikke paa, at saadan som det 
moderne Samfund har udviklet sig, saa er det næsten umuligt 
for Arbejderstanden at leve et Familieliv, de mangler de udvortes 
Betingelser for det; man husker ikke paa, at det hyggelige, 
mange Gange overdaadige Familieliv, som nogle lever det, er 
købt paa Bekostningen af andres Familieliv. Saa længe man 
ikke selv har et frit Hjem, selv om det kun er lille, saa længe 
føler man heller ikke Fædrelandet som det store Hjem. Alt for 
stor Fattigdom saa vel som alt for stor Rigdom slaar Fædrelands- 
kærligheden ihjel; den bliver under begge Forhold til Egen- 
kærlighed. — Grundtvig siger, »at uden Frihed, Velstand, Hus- 
fred og Tilfredshed var Danmark ikke værd at fors varet, — men 
mange har ikke den personlige Frihed, de er i alt for høj Grad 
Trælle af Arbejdsgivere, o. s. v., for mange er den politiske Fri- 
hed kun et Skin, de tør ikke bruge den, de er saa langt fra Vel- 
stand, saa de snarere har Armod, de har ikke Husfred, de kan 
blive jaget fra Hus og Hjem med Vi Aars Opsigelse, som alle 
Lejehusmændene, og hvordan skulde de med alt dette have Til- 
fredshed; men naar de ikke har alt dette, er det saa saa under- 
ligt, de spørge: er Danmark værd at forsvare? 

Skal vi gøre noget alvorligt for Forsvaret, saa er det ikke 
Militarismen vi skal udvikle, ikke Fæstninger vi skal bygge, ti 
Militarismen forarmer og udpiner et Folk og svækker derved 
Folkets Forsvarsævne, fordi et forarmet Folk, især et forarmet 
Kulturfolk aldrig elsker sit Fædreland og som en Følge deraf 
heller ikke bryder sig om at forsvare dets Fæstninger. Nej, vi 
skal ikke bygge Fæstninger, men vi skal bygge Hjem, skabe saa 
mange frie, selvstændige Hjem, som kan rummes i Danmark, 
sørge for, at saa mange som muligt faar en Plet af Fædrelandets 
Jord, om hvilken de kan sige: det er min Ejendom. Men hvor- 
dan skal vi skabe saadanne frie Hjem, siger man, her er saa 

knapt med Jord. Det kan man vel egentlig ikke sige her er; 
men Spørgsmaalet er, om der ikke fra Statens Side kunde og 
burde gøres noget i Retning af en mere ligelig Fordeling af 
Jorden; ddt er en gammel Tanke at udparcellere den overflødige 
Præstegaardsjord; det er en Grundlovs-Tanke, at Len og Stam- 
huse skal gaa over til fri Ejendom; at gøre disse Tanker til 
Virkelighed vilde være en smuk Opgave for et Godsejer-Ministe- 
rium; det er jo en Tanke, der ikke er fremmed for Godsejerne, 
at Fædrelandskærlighed, Dygtighed, Intelligens o. s. v. staar i en 
vis Forbindelse med Hartkornet; man kan vel næsten sige, at 
det er en specifik Godsejer-Tanke; nu kan jeg ganske vist ikke 
gaa ind paa denne Tanke i samme Udstrækning som Godsejerne, 
jeg kan ikke indrømme, at der er et saadant matematisk Forhold 
mellem Hartkornet og Fædrelandskærligheden o. s. v., saa at 
denne sidste skulde vokse i samme Forhold som det første. Men 
Prineipet er rigtigt; jeg er ganske enig med Godsejerne og de 
store Hartkornsbesiddere i, at et vist Maal af Hartkorn, af fri 
Ejendom, maa der til som Betingelse for, at de oven nævnte 
Dyder skal kunne udvikle sig. Men saa er det en fuldstændig 
logisk Slutning, at naar Hartkorn til en vis Grad betinger 
Fædrelandskærlighed, Intelligens o. s. v., saa gælder det om at 
saa mange som muligt kunne blive frie Ejendomsbesiddere. Naar 
ikke desto mindre Godsejerne hidtil ikke have gjort noget for at 
fremme denne Sag, men snarere have søgt at hæmme den, saa 
maa dette antages at hidrøre fra en beklagelig Mangel paa 
Logik hos disse Medborgere, ti at det skulde være Godsejernes 
Mening at beholde baade Hartkorn og Fædrelandskærlighed for 
sig selv, kan ikke antages. Et logisk anlagt Godsejer-Ministerium 
maatte sige omtrent som saa: en vigtig Betingelse for et lille 
Lands Forsvar er dette, at Landet har saa mange fædrelands- 
kærlige Mænd som muligt, men, som vi Godsejere saa tit have 
sagt : der er en vis Forbindelse mellem Hartkornet og Fædrelands- 
kærligheden, — altsaa er Opgaven den, at skaffe saa mange frie 
Hartkornsbesiddere som muligt. Godsejerne ere hidtil blevne 
staaende ved Præmisserne, de har ikke villet indlade sig paa 
Konklusionen; det bliver maaske forbeholdt et Fremtids-Ministe- 
rium at gøre dette; man maa saa haabe, at dette Fremtids- 
Ministerium ikke vil glemme med Taknemmelighed at ihukomme, 
at det er Godsejerne, som have opdaget denne fuldstændig 
rigtige Tanke om Forbindelsen mellem Fædrelandskærligheden 

og Hartkornet, om de end have forfulgt denne Tanke til alt for 
yderlige Konsekvenser; det er dem, der har Æren for Præmis- 
serne; ere disse først rigtig givne, er der egentlig ingen Ære ved 
at drage Konklusionen. 

Hvi6 Staten derfor vilde anvende sine Kapitaler blandt 
andet til Opkøb af overflødig Præstegaardt- og Herregaardsjord, 
udstykke denne Jord i mindre Ejendomme, og sælge den, selv 
med Tab, da vilde der være gjort et overordentlig stort Skridt 
til at styrke Landets Forsvar, ti der vilde derved blive skabt 
et meget stort Antal frie Selvejere, som havde fast Fod paa 
Fædrelandets Jordbund, og dermed den første Betingelse for 
Fædrelandskærlighed. Der skal for Øjeblikket være ophobet en 
Mængde Penge i Statskassen; man synes det er saa overordentlig 
fædrelandskærligt, at vort (Jodsejer-Ministerium vil bruge alle disse 
Penge til Fæstninger og andre militaristiske Øjemed; ja! hvis det 
var Ministrenes Penge, men det er Landets Penge. At et Gods- 
ejer - Ministerium kan finde paa at bruge disse Penge til unyt- 
tige Ting er maaske ikke saa underligt, ti Godsejerne ere ikke 
uvante med at bruge Penge til unyttige Ting, men Landet bestaar 
ikke af lutter Godsejere: der er en hel Mængde andre Mennesker 
i Landet, som trænge til Reformer; det kan godt være, at Gods- 
ejerne ikke tænker paa det, ti naar man selv sidder paa Flæsket, 
har man altid en Tilbøjelighed til at sige: Nu sidde vi alle vel, 
og naar man selv har været til Middagsselskab, har man vanske- 
ligt ved at forestille hk, at andre kan være sultne, man har en 
Tilbøjeliglted til at idealisere Tilværelsen, naar man betragter den 
fra en Fløjls Lænestol i et hyggeligt Rygeværelse, omringet af 
Venner, der repræsentere flere tusend Tønder Hartkorn; men 
Virkehaheden svarer ikke til Idealet. Der staar mange uden for 
og banker paa; det er ikke Fæstninger, de ønsker, det er et 
nogenlunde sorgfrit Hjem i Danmark, og for hvert et saadant 
Hjem vi bygger, gør vi Landet mere forsvarsdygtigt. Det er det, 
vi skal bruge vore Penge til: skabe saa mange frie Hjem som 
multet, knytte saa mange Mænd som muligt til Fædrelandet ved 
at skaffe dem en Plet af Fædrelandets Jord til Eje; det er den 
Slags Fæstninger, der ene kan frelse Danmark. 

Et Hjem i Fædrelandet, det er altsaa den første Betingelse 
for Fædrelandskærligheden og dermed for Lysten til at forsvare 
det. Den anden Betingelse er, at man føler sig hjærtelig knyttet 
til sit Land og sit Folk ; det er ikke nok til at skabe Fædrelands- 

kærligheden, at der er et materielt Baand mellem Landet og mig, 
der maa ogsaa være et aandeligt og hjærteligt Baand; dette 
knyttes ved Oplysningen. Der er mange for hvem de Ord : Fædre- 
land, Modersmaal o. s. v. ere ganske tomme Begreber, ti de kende 
ikke Fædrene og ere uvidende om Modermaalets Skatte, mangle 
derfor Betingelsen for at kunne elske det. At anvende nogle af 
de Millioner, som man nu vil bruge til Fæstninger, til Skoler for 
Ungdommen, hvor der tilbydes alle, som ikke have Raad til at 
betale, fri Undervisning og frit Ophold, vilde styrke vor Forsvars- 
ævne ganske anderledes end Fæstninger, bidrage til at danne et 
oplyst, selvbevidst dansk Folk, der vidste, hvad det kæmpede for, 
naar det forsvarede sit Land. Det er nu en Gang saadan, at vor 
Tid er kritisk, og Fremtiden vil vel blive det i end højere Grad; 
den kritikløse, naive Fædrelandskærlighed er forbi, man maa vide, 
hvad man elsker, ellers ofrer man intet for det. 

Det maa saaledes blive Hovedsagen for et lille Folk at 
lægge Forsvarets Tyngdepunkt fra Hæren over paa Folket, 
fra det militære Omraade over paa det* sociale; Opgaven maa 
blive, ikke at bygge Fæstninger eller at holde staaende Hære, ti 
ved begge Dele blive vi kun latterlige i de store Folks Øjne, men 
at danne et oplyst, selvbevidst Folk, hvor hver enkelt føler, at 
Fædrelandet er hans Hjem. Dette udelukker ikke, at Folket og- 
saa bliver indøvet i Vaabenbrug; det hører tvært imod med til 
Folkeopdragelsen, at det faar den videst mulige Indøvelse i Legems- 
øvelser og Brugen af Vaaben, og denne Indøvelse burde begynde 
fra den tidlige Drengealder. Hvis der paa Statens Bekostning 
blev bygget Øvelseshuse og ansat Gymnastiklærere Landet over, 
vilde dette være en Foranstaltning, der ganske anderledes end 
Fæstninger vilde styrke Landets Forsvarsævne. Vi maa med 
andre Ord gaa over fra Militærsystemet til Folkevæbningsystemet. 
Selvfølgelig sker en saadan Overgang ikke paa en Gang, og vi 
vil vel komme til at ofre endnu adskillige Millioner paa Militar- 
ismens Alter; men jo mere det kan komme til at staa klart for 
Folket, at alt, hvad vi ofre til den Afgud, er ikke alene spildt, 
men gør Skade i Steden for Gavn, desto nærmere ere vi ved 
Enden af Militarismen, og jo mere vi komme ind i et Reform- 
arbejde, der tilsigter Forbedringer i Folkets materielle og aande- 
lige Kaar, desto nærmere ere vi ved Begyndelsen af et virkeligt 
Forsvar, hvis Frugt vil blive et med Dygtighed gennemført Folke- 
væbningssystem. 

Henning Jensen. 

I. 

Rings havde været gift i to Aar. Der var ikke kommet 
Børn, og de var derfor blevne ved at bo i den Lejlighed paa fem 
Værelser i Homansby, de som nygifte var flyttet ind i. 

De havde et vel udstyret Hjem. Paa Gulvene var der 
Brysselertæpper og paa Væggene Malerier, hvoraf nogle var gode. 
Der var kostbart Nips, og en sand Vrimmel af smaa bløde Sofaer 
og lave Lænestole i alle Slags Faconer. I Retning af Aarstidens 
blomstrende Planter, dreves der en stor Luksus, og naar de prægtige 
Bladvækster, der om Vinteren stode i Halvmørke bag det dobbelte 
Sæt Gardiner, fik brune Topper, blev de straks byttet om med 
nye fra Gartneriet i Oscarsgade. 

Rings førte et selskabeligt Hus. Det vil sige, de gav ikke 
mange Selskaber, men der var et stadigt Indryk, som Pigen sagde, 
mest af Herrer, der kom af sig selv eller fulgte hjem med Ring 
om Aftenen. 

Fru Ring var 21 Aar gammel. Som ganske ung var hun 
kommen ned til Kristiania fra Molde, hvor hendes Fader var 
Embedsmand, og havde gjort megen Lykke der, hvor hun færdedes. 
En af hendes Beundrere havde lignet hende ved en Rosenknop, 
der er fugtig af Morgendug, og en gammel Herre af Tantens 
Omgangskreds paastod, at hun virkede som den første Vaardag 
paa et vinterstivnet Sind. Vist er det, at hendes tækkelige Munter- 
hed satte Folk i godt Humør og bragte selv de værste Stabejser 
af Mandfolk til at tø op i el undrende Smil. Der var noget be- 
stikkende, som ingen kunde staa sig for i den fortrolige Aabenhed 
og uskyldige Fripostighed, hvormed hun paa Forhaand tog alle 

uden Persons Anseelse til Indtægt som selvskrevne Venner og 
Bundsforvante. Hun plejede at gaa hoppende og nynnende gennem 
Stuerne, og dem hun stødte paa af Husets Folk blev gærne taget 
fat og svinget rundt, til de bad for sig. Den lidt syngende Molde- 
dialekt lød indsmigrende i hendes Mund, og hendes Latter var 
uimodstaaelig smittende. — 

Ring var seksten Aar ældre end den unge Pige, han ægtede. 
Hvorledes det gik til, at hun gav ham Fortrinnet, er ikke saa let 
at sige, hvis det ikke var fordi hun lod sig lede af sin Tante, 
som havde gjort alt for at faa Forbindelsen i Stand. Ring var 
nemlig et godt Parti; han ejede en Del Formue, sad i gode For- 
retninger og var kommen i en sat Alder, et stort Fortrin i Tantens 
Øjne Han var juridisk Kandidat, men var gaaet over til Handelen, 
og drev nu Agentur og Kommissionshandel etter stor Maalestok. 
Desuden hørte han til en respektabel Familie, og havde til Trods 
for sin Skaldepande og sin Ansats til Fedme et behageligt Ydre. 

Efter Brylluppet var der imidlertid foregaaet en paafaldende 
Forandring med Fru Ring. Hun blev stille og sky og saa' slet 
ikke glad ud mere. Hendes Øjne, der havde været saa blanke, 
og skinnet saa livsmodige, blev matte og rødkantede, fordi hun 
om Morgenen, naar hendes Mand drak sin Kaffe i Spisestuen — 
han var altid tidlig paa Færde — , laa næsegrus paa sin Hoved- 
pude og græd. Naar hun saa hørte hans Skridt — han kom 
altid og kyssede hende, før han gik paa Kontoret — , fo'r hun op 
og stod og vaskede sit Ansigt med Hovedet nede i Vandbollen. 

Om Middagen fandt han hende bleg og ordknap med util- 
gængelig lukkede Ansigtstræk og en vis Stivhed over Bevægelserne. 
Han søgte da at muntre hende op med en Overflødighed af Kær- 
tegn, som hun ikke gengældte, men som hun taalmodigt fandt sig i. 

Han vilde, at hun skulde adsprede sig, og hun gjorde ingen 
Indvendinger, men lod sig villig føre af Sted, naar han fandt paa, 
at de skulde her eller der. Da Sommeren kom, sendte han hende 
til Bad, og havde til hendes Hjemkomst pyntet Stuerne op med 
et Par nye Malerier og Venus fra Milo i Marmor paa en Sokkel 
af Granit. 

Men det hjalp alt sammen intet. Hun lignede en syg 
Plante, der trods alle Anstrængelser ikke vil trives. 

Rings boede i anden Etage. Fra det midterste Vindu førte 
Glasdøre ud til en rummelig Veranda, der havde en hvid Markise 
med højrøde Border til Tag. Opefter Siderne slyngede Vinløvet 

sig fra den smukt vedligeholdte Have paa det Fletværk af Staal- 
traad, der var anbragt for Øjemedet. Fra Soveværelset, der vendte 
ud mod den anden Kant, havde man en vid Udsigt over Byen 
og de nærliggende Højder, og borte i det fjærne saa' man, naar 
Vejret var klart , Stykker af Vand, som lyste og blinkede mellem 
den bølgende Linje af dejligt Landskab der ude i Kristianiafjorden. 

Her inde fandt Ring undertiden sin Hustru, som oftest 
knælende paa Puffen ved Vinduet med Albuerne i Vindusposten 
og Kinderne i Hænderne, fortabt i Tanker med et drømmende 
Udtryk i de bedrøvede Øjne. 

Hun saa' paa de fintfarvede Solskygger, der om Eftermid- 
dagen var saa lange og dybe, og som til sidst hyllede de træklædte 
Aastopper ind i et violetagt igt Taageslør, men især var det Vandet, 
som lokkede og drog hende. 

Hun tænkte paa sit Hjemsteds friske, dejlige Hav, som hun 
var vokset op Side om Side med. Hun kendte det saa godt i 
alle dets Skikkelser: Naar det rejste sig med Tuden og væltede 
de sorte Bølgebjærge med hvidt paa Toppen ind mod Bryggen, 
saa det salte Skum sprøjtede omkring og drev sine Stænk lige op 
mod Ruderne i hendes Kvistvindu, medens Skibene laa og hev 
paa sig, og sled i sine Fortøjninger, som var de angst, og vilde 
de løs for enhver Pris. Og naar det var blaat og blankt og sagte 
skvulpede mod Stranden der borte i den hvide Fjære med de nyde- 
lige Skæl, sonr hun plejede at opsanke og gemme. Og hun huskede, 
hvorledes det kunde ligge og sole sig, og være dovent og fløjels- 
blødt og blinke fortrolig som en gammel Amme, der vil minde 
sine fordums Kæledægger om det, de har fælles fra gamle Dage. 

Hendes Tanker tog altid Vejen til Barndomshjemmet, og 
de fo'r af Sted, som var de slupne ud fra et Fængsel. Hun gennem- 
levede de dejlige Sommerdage, naar de i Ferien laa paa Landet, 
og hun fik de mange Skænd, fordi hun aldrig lod Vandet i Fred, 
men bestandig laa og rodede der nede i al S.ags Vejr. Hun mind- 
edes Roturene med By fogdens Smaapiger, og Fisketurene med 
Brødrene, naar de blev ude til langt paa Nat og maatte hjælpes 
med at trække Baaden paa Land for at ikke blive usams med 
Fiskerhans, der laante dem Baad og Grejer. 

Den dejlige sinte Fiskerhans, som altid havde luktet af 
Sommerferie. Monstro han endnu havde den gule Sydvest, der 
var knyttet nede i Skægget med Bændelbaand, som var stive af Agn 
og Sjøvand, og de mørkegraa Luvaatter, der kunde staa af sig selv. 

61* 

n. 

Det irriterede Ring, at hans Kone ikke saa' ud som en 
lykkelig Hustru, og saa gik han hen til Tanten og beklagede sig. 
Denne lovede at tale til Constance, og det gjorde hun da ogsaa 
ved den første Anledning. 

Fru Ring hørte paa hendes formanende Ord med en ned- 
slaaet Mine og nu og da et Par Enstavelsesord som: Ja, jeg véd 
nok, ja vist, ja o. s. v. indtil Tanten tog hende ind til sig og 
kærlig hviskende bad hende sige, hvad der var i Vejen. 

Da brast Constance i Graad og fik med Møje frem de Ord: 
»Jeg længes hjemc. 

Resultatet af denne Samtale blev saa senere refereret 
til Ring. 

Længes hjem! En gift Kone gaa og længes hjem. Det var 
skam en net Historie. Var hendes Hjem ikke hos hendes Mand 
for Fanden! Og havde hun ikke alt, hvad hun kunde ønske sig 
og mere til. Gik han kanske ikke der og bar hende paa Hænderne, 
og vidste han vel det gode, han ikke vilde gøre hende. 

Om han prøvede at sende hende hjem en Tur, havde Tanten 
foreslaaet. 

Helt op Fanden i Vold til Molde! Nej tak, det skulde han 
bede sig betakket for. Var hun ikke netop kommen fra Badet, og 
havde han ikke undværet hende i Maaneder. Der maatte da være 
Grænse for Opofrelse ogsaa! 

Bare der kom Smaafolk — mente Tanten. 

Ja var der endda noget sligt i Gære, saa skulde han ikke 
ha' talt om det — men Pokker heller! 

Tanten havde saa, da han alt stod med Haanden paa Dør- 
grebet, sagt noget om, at alting stod i Vorherres Haand, og at 
Constances Sindstilstand nok vilde bedres. 

Men Vinteren gik, og Vaaren kom, og alt blev ved det 
gamle. Naar hun var ude i Selskab, eller der var fremmede hos 
dem, kunde hun nok faa en Raptus af sin gamle Livlighed, og 
endog undertiden give sig hen til en paafaldende Lystighed. Dette 
var dog kun en ny Kilde til Ærgrelse for Ring. Der kunde hun 
sidde og fjase og le med disse Mandfolk, som drev ind hos dem 
om Aftenen, og gav sig til at blive, enten han bad dem eller ej. 
Og alene med ham var der aldrig et Smil at se paa hendes Ansigt, 
og skulde han faa hende til at snakke, maatte han, som han plejede 
at sige, hale og slide hvert Ord ifra hende, undtagen naar det gik 

ud paa at sige ham imod eller være ubehagelig, for da skulde 
han tro, hun kunde faa Munden paa Gang, saa det forslog. 

Ring skulde gøre en Tur til Stockholm og København, 
dels i Forretninger, dels for at friske sig, og foreslog sin Kone at 
følge med. Hun blev i det første Øjeblik rent henrykt, hun, som 
aldrig havde været uden for Norge, skulde endelig faa se lidt af 
Verden. Men det kom og gik som en kort Opblussen, for naar 
hun tænkte sig om, glædede hun sig ikke. Hun forudsaa, hvordan 
det vilde gaa. De havde jo aldrig Lysi til det samme og altid 
en stik modsat Opfatning af hvad der var behageligt og fornuftigt. 
De havde gjort en liden Tur opover Mjøsen og Gudbrandsdalen 
forrige Aar, og da havde de ligpet i Splid og Disput om hver 
eneste Bagatel. Naar hun var sulten og vilde spise, var han 
propmæt, og naar hun var træt og vilde hvile, følte han sig netop 
saa oplagt til at drage videre. — Alligevel tænkte hun ikke paa 
andet end at blive med, indtil Ring en Aften, Rejsen kom paa Tale, 
sad og foreholdt hende, hvor meget dyrere det vilde blive at tage 
hende med, og at han derfor haabede, hun vilde vise sin Tak- 
nemmelighed ved at være rigtig sød og elskværdig baade paa 
Rejsen og senere. 

»Tak, naar det er paa den Maner, vil jeg helst blive 
hjemmet, — brast det pludselig ud af hende. 

»Gud bevar s hvor du er prippen, aldrig kan du taale et 
spøgende Ord; men værs* god — hvis du tror, at jeg tigger dig, 
tar du fejle 

>Det vilde heller ikke nytte dig noget. Kort og godt, jeg 
rejser ikke med. c 

Og nu udspandt sig en af disse Trætter, der var saa hyppige 
mellem dette Ægtepar, og som endte med at Ring sagde noget 
rigtig krast eller gjorde noget meget voldsomt, som f. Eks. at rive 
Dagsavisen i Filler, knuge Stykkerne i sine Fingre og kaste dem 
i Øst og Vest eller kyle en Bog bort over Gulvet, saa Bindet 
løsnedes, hvorpaa han med Hast og Bram absenterede sig for at 
komme tilbage med en forlegen Mine og spagfærdig spørge om 
en eller anden ligegyldig Ting, som han godt havde greje paa 
i Forvejen. 

I de følgende Dage søgte Ring at formaa sin Kone til at 
forandre sin Beslutning og blev baade forbavset og imponeret, da 
han mærkede, at hun ikke var til at rokke. 

Han rejste da alene, slog sig rigtig ungkarleløs, besøgte de 
fashonable Fruentimmer, morede sig udmærket og havde Skrupler 
og Samvittighedsnag hver Morgen, naar han vaagnede. Under 
saadanne Sindstilstande skrev han Breve hjem fulde af Elskov, af 
Længsel og af Forsikringer om, at Livet uden hende var det rene 
intet for ham. Han vidste nok, at han ikke var hende værdig o. s. v , 
men han elskede hende saa højt, — det var hans eneste Fortjæneste- 
Naar han nu kom hjem, skulde hun se, hvor godt det skulde blive, 
Adskillelsen havde lært ham at sætte den rigtige Pris paa hende, 
han skulde være saa hensynsfuld og god, ingen Disharmoni skulde 
blive mulig mellem dem for Eftertiden o. s. v. Jo mere han skrev, 
jo hidsigere blev han; han skruede sig op til en sand Feber og 
pønsede i sin Utaalmodighed paa at gøre Rejsen kortere, end 
Bestemmelsen havde været. 

Constance sad imidlertid hjemme i den kedelige By med 
sit evindelige Savn og sin Længsel efter det, hun havde tænkt 
Livet skulde være, men som det ikke var. Det forventede Vel- 
befindende ved at være fri for sin Mands Selskab indfandt sig 
ikke. Aldrig havde hun dog været saa nedstemt og mismodig som 
nu. Ensomheden plagede hende, og dog var hun ikke i Humør 
til at se nogen. Hun gik meget lidet ud og nægtede sig hjemme, 
naar det ringede. 

At hun dog ikke var rejst med! Hun kunde ikke lade være 
at græmme sig over det. Hvad var hans Snak at bryde sig om, 
han, som altid snakkede og snakkede og kom med saa meget 
Sludder, som egentlig ikke var saa ondt ment, især om Aftenen, 
naar han havde drukket den væmmelige Kognac med Selters i. 
Bare Tiden vilde gaa, saa han kunde komme tilbage.... Ja, 
sandelig — gik hun ikke der og ønskede ham hjem igen, han 
fik være den, han var, alting var jo at foretrække for denne 
tærende Ensomhed. 

Og om Aftenen, naar hun skulde svare paa hans Breve, 
flød hun hen i en vemodig Stemning med underlig bløde Fore- 
stillinger. Hun digtede alting om; hun var en lykkelig Hustru, 
hendes Mand var hendes Elskede, som brændte efter at ile hjem 
og slutte hende i sine Arme. Det var Længselen, som gjorde 
hende trist og hjærtesyg o. s. v. 

Denne hendes Digtning gled over i Brevene; den lagde et 
Skær af Ømhed over Stilen og formede Udtrykkene varme og 
milde, saa Ring sad og læste dem med Henrykkelse. 

Men da han saa pludselig stod midt i Stuen, en Uge for 
tidlig, med sin Forelskelse, sine voldsomme Kærtegn, og sine For- 
æringer spredt ud over Borde og Stoler, sank Hjærtet til Bunds i 
hendes Bryst. Der var han med al sin støjende, selvtilfredse 
Sikkerhed, der fyldte Stuen fra Gulv til Loft med denne irriterende 
Meddelsomhed, der fortalte de trivielleste Ting med en Bredde og 
Vidtløftighed, som var det rene Fænomener. Alt dette digtede 
Kram, som i hans Fravær havde kastet et kunstigt Skær af Skøn- 
hed over et Par traurige Aftentimer, var fejet bort og fordunstet 
i samme Nu, og hun fornam det sikrere end nogen Sinde før, at 
det, hun følte for denne Mand, var idel Lede og Ligegyldighed. 

Nogle Dage senere stødte Ring paa Tanten i en Sporvogn. 
Der var ikke mange Passagerer, og den gamle Dame satte sig over 
til ham og spurgte efter Constances Befindende, og om hvordan 
Humøret var. 

»Skidte — sagde han, og rystede paa Hovedet med en Grimace. 

»Jeg har tænkt paa det Ringe — sagde Tanten i en lav, 
fortrolig Tone, >at hvis hendes Mor kom her ned en Tid, saa 
vilde det have en god Indflydelse !c 

»Skal tro det« ... svarede Ring tvilende, og plirede med Øjnene. 

»Det var i alt Fald et Forsøg værdt, ... en skal gøre, hvad 
der er rigtigt. Min Søster er saa god og forstandig — ja de 

kender hende jo saa lidet, men det er saa underlig med 

ens Mo'rc 

Ring var ved sit Bestemmelsessted. 

»Jeg skal tænke paa det« — sagde han trævent og sprang 
ud, medens Sporvognen var i fuld Fart. 

»Hvad siger du om at faa din Moder her ned paa et Besøg, 
Constance?* — sagde Ring pludselig samme Dags Aften, mens han 
borte ved Ovnen kradsede sin Pibe ud. 

Constance sad i Sofaen og hæklede. Hun løftede hurtig 
Hovedet og svarede i en overrasket, lidt hemmelighedsfuld Tone: 
»Tænk, jeg drømte i Nat, at hun var her«. 

Ring tændte sin Pibe og satte sig magelig til Rette ved 
Siden af hende. 

»Kunde du have Lyst til det, Constance«? 
Snak om en Ting« . . . hun smilte modstræbende som én, 
der ikke vil lade sig mærke med sin Glæde. 

Ring drak en stor Slurk af det fyldte Glas foran sig. 

»Skriv og inviter hende«, sagde han og smækkede med 
Læberne. 

»Ja, ja« — udbrød hun oprømt. Hun kastede sit Arbejde 
og rejste sig livlig. Saaledes havde Ring ikke set -hende siden 
Forlovelsestiden. 

»Men ikke nu« — sagde han med et misfornøjet Tonefald. 
»Det er jo Sængetid, du faar da vente til i Morgen.« 

Hun satte sig straks, og begyndte at hækle igen. 

»Saa det blev hun dog i en Smule Humør for, se, se t 

saa det blev hun dog i Humør for.« Han kneb, mens han talte, 
hendes Kind med sin Pege- og Langfinger. 

»Av« — sagde hun, og trak Hovedet*til sig som et Barn, 
der bliver artet. »Det gør ondt.«^ 

»Hvor det klæder dig at være venlig, Constance . . . Det er 
Skam noget andet end det mugne Fjæs, som gaar og sætter Splid 
imellem os om Dagene.« 

»Lad nu mit »Fjæs« være i Fred« — svarede hun med paa- 
taget Surmuleri. 

»Ja, saa skriver du altsaa i Morgen og spørger, om din Mo'r 
kan komme.« 

»Og blive her en Tid?« 

»Saa længe hun har Lyst, naturligvis.« 

»Saa længe hun har Lyst, ja . . . Hvorledes faldt du paa det?c 

»Jeg vilde gøre noget, som rigtig skulde glæde dig.« 

»Saa har du sandelig været heldig«. Hun lo muntert 

»Men saa skal du kysse mig og sige, at du er glad i 
mig« — bad han. 

Hun bøjede sig hen til ham og kyssede ham skyndsomst 
paa Kinden. 

»Nej, værs'god paa Munden« ... Han saa' forurettet ud, 
og snappede hende til sig, da hun alt var halvvejs tilbage igen. 
Hun kyssede ham paa Munden. 

»Og saa skal du sige, at jeg er snild, og at du er glad i mig.« 

»Slig en Skolemester« — sagde hun og lod, som om det 
morede hende. Derpaa ramsede hun op, at han var snild og at 
hun var glad i ham, som et Barn, der fremsiger sin Lektie. 

Han lo og vilde tage hende paa sit Skød. . 

»Jeg maa give Blomsterne Vand, de er saa tørre,« sagde 
hun og vilde løs. 

Han slap hende med en sur Mine. 

»Naturligvis, det er den gamle Vise ... Naar jep vil, du 
skal afse et Minut paa mig, faar du et Hastværk, som om Verden 
skulde forgaa i næste Nu. c 

Han kastede sig tilbage paa Sofaen, stak Hænderne i Bukse- 
lommerne, og gav sig til at stirre paa Rafaels Madonna med en 
skuffet og fjendtlig Mine. 

Constance havde været ude efter Vandkanden. Nu gik hun 
og syslede med Bloms! erne paa en rolig, omhyggelig Maade. som 
én, der har Tiden for sig. Ring fulgte hende med Øjnene og bad 
hende grættent om at skynde sig. Han gispede, og vilde til Sængs. 

Hun mente, at han kunde gaa, naar han vilde. Der var jo 
i Stand paa Soveværelset. 

Han tømte sit Glas. rejste sig brat og gik ud af Stuen med 
afmaalte Skridt og et Smæld af Døren, der røbede hans ublide Sinds- 
stemning. 

Da Constance langt om længe var færdig med sine Blomster, 
ryddede hun op i sit Syskrin, ordnede Bøger og Aviser og tog 
sig til sidst for at flytte Nipssagerne paa Etageren om. 

Saa slog hun sig ned mellem Blomsterbordene og Plante- 
stativerne borte ved det brudte Vindu, hvor der i en Runding om 
et lidet Marmorbord stod et Par lave Lænestole. Her sad hun og 
bed i sin Underlæbe, der var trukket helt ind i Munden, med Ar- 
mene overkors paa Brystet. Glæden over, at Moderen skulde 
komme var som blæst bort, eller ogsaa maatte hun rent have 
glemt det. 

En Dør blev pludselig aabnet, uden at hun havde hørt 
Skridt i Forvejen, og Constance skvat højt i Vejret. 

»Hvor bliver du af Constance?« — det lød saa klynkende. 

»Jeg ligger her og faar ikke sovet«. Han var gaaet lige 

af Sænpen for at se ; , hvad hun top sig til. 

Hun rejste sig med en Kuldegysning. Det maatte have 
trukket stærkt fra Vinduet. 

»Nu kommer jeg« — sagde hun lidt befippet som én, der 
er bleven overrasket i et ubelejligt Øjeblik. Derpaa slukkede hun 
Lampen og gik ind til ham. 

IV. 

Der var kommet Telegramsvar fra Svigerfaderen, Sorenskriver 
Blom, at Moderen skulde komme ned over med første Dampskib. 

Nu gik Constance og talte Dagene og var ivrigt sysselsat 
med at pynte Gæsteværelset op og bringe Huset i den fuld- 
komneste Orden, for at Moderen skulde blive rigtig tilfreds med 
hendes Stel. 

Ring havde aldrig set sin Kone saa livlig og virksom. Gik 
hun ikke der og var i godt Humør. 

De var begge om Bord for at tage imod Fru Blom. Con- 
stance havde hele Dagen været febrilsk og ordknap, og hvert 
Øjeblik var hun gaaet ind paa Gæsteværelset med Smaating til 
Toilletbordet eller for at prøve en eller anden Forandring i Ar- 
rangementet. 

Da hun nu pludselig saa' sin Moder paa Dampskibet, brast 
hun i Graad og faldt hende om Halsen. 

Ring saa' fortrædelig ud og mumlede noget om, at et 
Dampskib ikke var det rette Sted til at opføre Scener paa. 

Fru Blom tyssede paa hende med blide Ord og kærlige 
Haandklap, og i Vognen opover henvendte hun ligegyldige Spørgs- 
maa\ til Ring, om hvad Gaden hed, og hvad det var for en ny 
Kirke, de kom forbi. Der var nok at spørge om ; hun havde ikke 
været i Kristiania paa seksten Aar. 

Da hun saa troede, Constance var kommen sig, begyndte 
hun at fortælle om alt hjemme fra, disse Smaating om Duerne og 
Hønsene, om den ældgamle Hest, det kære Dyr, der nu skulde 
skydes, om Spisestuen, der blev malet, og om de gamle Gardiner, 
som hun og Constance plejede at stoppe hver Pinse, og som nu 
endelig maatte kasseres. Og saa huskede hun paa de Masser af 
Hilsener, hun havde med fra Fa'r og Søskende, fra Gutterne og 
Kusken og gamle Ane Stuepige, fra Veninder og Kusiner og 
ellers andre. 

Men denne Passiar om de hjemlige Ting gjorde Constance 
saar om Hjærtet og bragte en Skare Minder med, som ikke var 
til at udholde. Hun sad og stred med Graaden. 

»Du ser rigtig ud som en skulde gjort dig en Fornøjelse^ 
sagde Ring pludselig med en Lyd af Tungen, der udtrykte hans 
Misfornøjelse. 

»Men Constance ,€ sagde Fru Blom mildt bebrejdende, da 
hun saa' Taarerne trille ned over Datterens Kinder, »hvad gaar 
der af dig, Barn ? c 

»Jeg kan ikke gøre for det, Mo'rt — det lød halvkvalt, 
bedende, og hun holdt Lommetørklædet for Øjnene. 

»Jo det er oplivende for en Mand,« sagde Ring og gjorde 
nogle hæflige Bevægelser med Overkroppen som for at komme 
til at sidde bedre, (hvorpaa han indtog nøjagtig sin forrige 
Stilling. 

Da Vognen lidt efter holdt ved Døren, var det en Lettelse 
for dem alle, at Kørselen var til Ende. 

Da de vare komne op, førte Ring sin Svigermoder om i 
Værelserne. Hun skulde straks se hele Lejligheden. Han ud- 
pegede, hvad der var Præsenter og hvad ikke, betroede hende 
hvad Malerierne var værd, og hvad han havde faaet dem for, 
aabnede Bufetdøren og viste hende Sølvtøjet og de fine Glassager, 
trak hende ind i Sovekammeret, for at hun skulde beundre Stoffet 
i Sængeomhænget. Han tog frem sin Violin og spillede nogle 
Strofer for hende, vilde saa pludselig, at hun skulde se Linned- 
skabet og for ud efter Nøglen i Køkkenet til Constance, der stod 
og lavede Salat, men kom saa endelig i Tanker om, at Fru Blom 
kunde være træt og trængte til at sætte sig. Med jagende Hast 
fik han hende placeret i en Lænestol og dyngede saa op en 
Mængde Albumer og illustrerede Pragtværker paa Bordet foran 
hende, og under alt dette blev han ved at snakke i løsrevne 
Smaastumper om alt muligt, saa Fru Blom følte sig ganske ør i 
Hovedet. 

Ved Aftensbordet var Ring overmaade meddelsom. Han 
beskrev Hjemkomslen paa Bryllupsaftenen, da Stuerne var straal- 
ende oplyst til den store Udstilling af Præsenter. Saa forlalte 
han Smaatræk fra deres Ægteskabs første Dage og lo selv af 
fuld Hals over, hvad han gav til bedste. For at fejre sin 
Svigermoders Ankomst drak han tre Drammer til de kolde 
Retter og et Par (Has Sherry til den hjemmebagte Æblekage. — 

Constance var tavs og saa' ud til at kede sig. Aldrig fore- 
kom han hende ubehageligere, end naar han sad og skulde være 
elskværdig. Saa var det jo ogsaa dette, at han i saadanne Situa- 
tioner som oftest havde drukket noget, og det mærkedes straks 
paa ham, i alt Fald for Constance. Hun formlig undsaa sig ved 
ham. Alt hvad han gengav, forvrængte han, og for at faa det 

til at klinge, lagde han ofte noget til, som slet ikke var sandt. 
Hun kunde godt selv overdrive, naar hun var i Humør til det, 
men saa vilde hun heller ikke, det skulde gælde for andet, hvor- 
imod han blev sint og paastaaelig, naar hun paatalte det, og be- 
klagede sig over hendes Vranghed. Som nu i Aften, da hun ikke 
kunde holde sig, men gjorde Indsigelser imod noget, han fortalte, 
om hvordan det gik til, da deres første Pige skulde jages bort 
for Tyveri. Han blev ærgerlig, og Constance svarede ham. Fru 
Blom lagde ind et mæglende Ord til Fordel for Ring. Constance 
tog det for strængt; det gik ikke an at hænge sig saadan i Ord- 
ene. Naar en sad og var morsom, kunde en dog ikke veje Ud- 
trykkene saa nøje, en var jo ikke edfæstet. Constance gav sin 
Moder et skarpt Svar. Hvor kunde hun blande sig i Ting, hun 
slet ikke kendte. Men saa angrede hun det og tav pludselig 
stille. Ring beholdt det sidste Ord; han mumlede noget om, at 
det ikke var grejt for en Mand, naar ens Kone saa' og hørte sig 
sint paa alt, hvad han sagde og gjorde. Derpaa drog han et dybt 
Suk og rystede paa Hovedet som en, der er vant til at forurettes, 
men har bestemt sig til at bære det med Taalmodighed. 

»Du maa ikke være saa hovmestererende mod din Mand 
Constance,« sagde Fru Blom. De havde rejst sig fra Bordet, og 
Ring var gaaet ind til sine Piber. 

»Aa pyt« sagde Constance og slog med Nakken. 

»Nej alvorligt, — det er ikke tækkeligt.« 

»Skal han da ha' Lov til at sidde og lyve saa?« 

»Lyve, det er da et besynderligt Ord« 

»Ja netop lyve, det er saa forargeligt at høre paa.« 

»Snak, — du maa virkelig ikke være saadan, det gaar 
ikke an at behandle sin Mand saa hensynsløst.« 

»Du skulde ikke holde med ham Mo'r, han er Kar til at 
greje sig selv, kan du tro, og hvis han mærker, at du ta'r Parti 
for ham, blir han ikke til at være i Stue med.« 

»Ta' Parti, — holde med, — det er Forestillinger, som 
ikke hører hjemme i et Ægteskab, som det skal være.« Constance 
stod og trommede paa Bordet med nedtrukne Mundviger og Næsen 
til Vejrs. 

»Og du har da virkelig ikke set sligt noget for dig, din 
Fa'r og jeg stod jo aldrig paa den Fod.« 

»Nej Fa'r, nej, — det tror jeg nok« — sagde hun med en 
Stemme og en Mine, der protesterede mod den dragne Paralle! 

som en Meningsløshed. »Drak Fa'r kanske Drammer og sad og 
vrøvlede med tykt Mæle og var saa rædsom utækkelig.c 

»Om Ring drikker en Dram eller to til Maden, det er ingen- 
ting at bryde sig om.c 

»Aa pyt, ban drikker Kognak ogsaa, om Aftenen, med 
Vand i. c 

»Naa ja, ja, naar han bare ikke overdriver det. At vise 
sin Mand sure Miner for det, er den sikreste Vej til at faa ham 
til at debauchere.c 

Pigen kom for at tage af Bordet, og de to Damer gik ind 
i Dagligstuen, hvor Ring sad og røg med et stort Glas Selters og 
Kognak foran sig. Han spurgte, om han skulde bringe dem 
noget kold Punsch, men de afslog det begge. 

Ring var kommen i Humør igen. Han skvadronerte og 
gestikulerte i et Kør, og Fru Blom var en udmærket Tilhørerinde, 
som svarte og lo i rette Tid. 

»Sid nu ikke der og surmul længere Constance, c sagde han 
pludselig i en oprømt Tone. »Læg bort den Filleavisen og kom 
her og vær hyggelig.c Han trak hende op af Stolen og vilde 
drage hende til sig. 

Hun stred imod. 

»Saa sæt dig dog Constance,« sagde Fru Blom formanende. 

Hun gav uvilkaarlig efter, og Ring fik hende ned paa sit 
Knæ. Han begyndte at kærtegne hende og kaldte hende ved 
Kælenavne. Hun syntes, hun skulde synke i Jorden af Undseelse. 
At Moderen skulde se paa dette, og at hun kunde sidde der og 
sanktionere det. Den stærke Lugt af Tobak og Kognak var hende 
dertil saa modbydelig, og hans Læber og Skæg kendtes ækkelt 
fugtig mod hendes brændende tørre Ansigt. 

»Slip mig, — du kvæler mig,€ rgabte hun pludselig og sled 
sig løs. Hun for med Lommetørklædet over Ansigtet og gik ud 
af Stuen. 

»Der kan du se, hvorledes hun er at omgaas,c sagde Ring 
irriteret og rejste sig. »Jeg tænker ikke paa andet end at være 
elskværdig, og altid er hun saadan.c Han gik op og ned ad 
Gulvet og saa' ophidset ud. 

»Hun er træt og nervøs i Aftens sagde Fru Blom mæglende. 

»Hun er, som hun plejer at være.c Han satte sig deter- 
mineret ned igen. »Den mindste Smule Venlighed raaa jeg tigge 
mig til som var det en Xaade, hun viste mig.c 

»Det ligner saa lidet Constance,« svarte Fru Blom og saa' 
ud til at grunde over Sagen. 

»Det er naturligvis et Lune, en Grille, — noget fordømt 
Romansludder — om Forladelse.« Han var uforvarende kommen 
til at hikke. 

»Nej tror du det,« sagde Fru Blom skeptisk. 

»Ja Gu' tror jeg det, det er den eneste mulige Forklaring. 
Hvad skulde det ellers være for Fanden?« 

Fru Blom drog et Suk og gav sig til at betragte sine 

Negle. 

»Hvis jeg bare ikke var saa forbandet forelsket i hende!« 
vedblev Ring. »Kunde jeg vise mig kold og ligegyldig, faldt hun 
nok til Føje.« 

»Uf nej, — gør ikke det Ring, — Constance maa tages 
med Kærlighed.« 

»Kær — Kærlighed« — sagde Ring og bøjede sig med et 
pludseligt Sæt hen imod sin Svigermoder. »Jeg gad se paa den 
Mand, som kunde være kærligere.« 

»Du faar ta' det med Fornuft, Ring, — de fleste unge 
Koner ere lidt tufs de første Par Aar.« 

»Fanden heller, de er forelsket, er de, se nu bare Marie; 
der skulde du se en Kone, — men Constance er saa sær, — jeg 
forsikrer dig til at,« — her bøjede han sig nærmere og talte i en 
lavere Tone. 

»Constance er saa ung endnu, det retter sig nok« sagde 
Fru Blom tillidsfuldt. 

»Ja hvorom alting er, saa maa hun sandelig forandre sig, 
hvis jeg skal blive en lykkelig Mand. Jeg har sat store For- 
ti aabninger til. dit Besøg, — du faar virkelig se til at tale med 
hende.« 

Nu kom Constance og sagde, at hvis Moderen var træt, saa 
var alting i Stand paa hendes Værelse. 

Fru Blom rejste sig straks og sagde Godnat. Hendes Datter 
fulgte hende ind og tændte Lysene, blev saa der inde og puslede 
om hende, mens hun klædte sig af. 

Da Moderen var kommen i Sæng, satte hun sig paa Sænge- 
kanten hos hende. 

»Hvor det er morsomt at have dig her i Sængen, og vide 
at du skal ligge her Nat efter Nat i ugevis.« Hun lo af Glæde 
og kyssede hende med inderlig Tilfredshed. 



Digitized by Google 



Constance Ring 



947 



»Ja, naar du bare var rigtig fornøjet, Constance. . . . Hvorfor 
er du ikke det?c 

»Det er ikke noget, man kan kommandere Mo'r! . . Hvor 
pæne dine nye Natkapper. . . Har du syet dem selv?c 

»Ja. . . Du har jo saa metret at være glad for Constance. c 

»Men jeg skal vædde, at Helene har broderet dem. . .« 

»Ja vist, ja, — ikke sandt Constance, har du ikke meget 
at være glad for?« 

»Jo da! Jeg kunde se det var Helenes Som; — hun bro- 
derer saa pænt. c 

»For du maa jo være lykkelig med din Mand, han som er 
saa snil.c 

»Men at hun kunde tage det kedelige Mønster; Huller og 
Tunger er baade snarere og pænere.c 

»Lad nu Mønstret være og hør paa, hvad jeg siger. c 
Hun skjulte sit Ansigt hos Moderen. 

»Søde Barnet mit, — du elsker jo din Mand, — hvad, gør 
du ikke? Hvad? 

»Jeg véd ikke, jeg.€ 

»Hvad er det for en Snak! Ved du det ikke? 

Hun løftede Hovedet op og pillede ved Moderens Kappebaand. 

>Men jeg tror ikke, jeg gør det,t sagde hun sagte. 

»Du forskrækker mig Barn! Da du gav ham dit Ja, var 
det da ikke af Kærlighed ?c 

»Ja Gud véd du, endskønt jo, det var det vel ogsaa paa 
en Maade. Jeg har nok studeret paa det, maa du tro, men, men— .c 
Hun holdt inde og saa' forlegen ud. 

»Men?c gentog Moderen . . . »Naada, menVc 

»Men jeg synes ikke om at være gift.« 

»For et urimeligt Snak« — sagde Fru Blom indigneret. 

»Synes du det -er saa urimeligt? — — Kan du slet 

ikke forstaa det, — — og tror du ikke, det ofte kan gaa saa?« 

»Jo, hvis man faar en slet eller en ondskabsfuld Mand.« 

»Er det bare derpaa, det kommer an?« 

»1 alt Fald derpaa, det burde komme an.« 

»Men man kan da like et Menneske mere eller mindre, 
uanset hvor god eller daarlL r han er.« 

»Aa nej da, Constance, — dette Snak hører ingensteds 
hjemme; en Hustru har ikke Lov til at tænke slig.« 

»Det kan jeg ikke begribe.c 

»Det er forskruet, eller i det mindste barnagtigt — og det 
er det værste i et Ægteskab, — du maa for Guds Skyld ikke 
være barnagtig, Constance.« 

»Ja ja, lad det nu være godt, hør Mo'r, nu maa du ikke 
sige nej, — jeg har saa'n Lyst til at ligge her inde hos dig.« Og 
hun stak Hænderne ind under Moderens Nakke og løftede hendes 
Hoved op imod sig. 

»Hos mig, — er du gal, Barn?« 

»Jeg skal gøre mig saa smal, saa smal, som paa Landet, 
naar der kom Gæster, husker du, og vi maatte ligge sammen,« 
— sagde hun indsmigrende. 

»Ja, den Gang, ja, — da var du jo saa liden.« 

»Aapyt, om jeg er de Par Tommer længer, saa gør vel 
ikke det noget .... Saa bilder jeg mig ind, at jeg er hjemme 
igen, og at det er Sommerferie, og saa kan vi snakke saa meget 
som vi vil . . . Jeg springer ind og henter mit Nattøj.« 

Hun var allerede henne ved Døren. 

»Ikke paa nogen mulig Maade, Constance! Hvad vilde din 
Mand sige!« Fru Blom sad overende i Sængen og saa' formelig 
bestyrtet ud. 

»Saapas maatte han vel gi' mig Lov til, — han, som er 
saa snil.« 

»Kom her, Constance« — sagde Moderen strængt. Og da hun 
atter sad paa Sængekanten talte hun formanende og alvorligt til 
hende. Hun maatte ikke være lunefuld eller ukærlig mod sin 
Mand. Det var hendes Pligt at elske ham, og hendes Kald 
at gøre ham lykkelig. Hun skulde betænke, hvor godt hun 
havde faaet det, hun, en fattig Embedsmands Datter, være kom- 
men saaledes paa det tørre, det var saamænd ikke til at blæse ad. 
Og saadan en prægtig, elskværdig Mand, hun havde faaet, med 
slig Sans for Hjemmets Hygge. Hun maatte sandelig være for- 
sigtig, at hun ikke gjorde ham lej af sig; hun kunde risikere, at 
han søgte andensteds hen med sin Kærlighed, for saadan var nu 
en Gang Mændene. Det kom saa blødt og mildt, og hun strøg 
hende hele Tiden kærlig over Haanden, som hun holdt mellem 
begge sine. Og var der noget, hun havde vanskelig for at vinde 
Bugt med hos sig selv, saa skulde hun bare trøstig gaa til Gud 
og bede om hans Hjælp. Og hun skulde begynde med at takke 
for al hans Naade og Godhed. Naar hun holdt sig til Herren, 

vilde alt blive saa godt og velsignet, og hun skulde være hendes 
egen kære Constance, som i gamle Dage. 

Det var det samme, som Tanten altid sagde. Vilde nu Moderen 
nu ogsaa trykke hende til Jorden med dette Snak om, hvor godt 
hun havde det og med Kravet om, at hun skulde leve sit Lav 
saa at sige paa Knæ. De vilde tvinge hende til at være glad, til 
at føle sig lykkelig. Var der da noget at være saa lykkelig over! 
Hun saa' det ikke. Hun havde fuldt op at æde og drikke — 
det var sandt — , men det havde hun altid haft. Hvad kunde 
hun hjælpe for at hun gik med denne Tomhed i sit Indre, og at 
hun havde stedse vanskeligere for at fordrage sin Mand. At de 
ikke kunde lade hende i Fred. Selv skreg hun jo ikke op, eller 
gjorde noget Menneske nogen Bebrejdelse. Hvis det nu virkrlig 
var saa afskyeligt at være som hun var, saa var det jo ikke 
hendes Skyld; hun kunde jo ikke skabe sig om, hun. Som hun 
sad der paa Sængekanten og hørte paa Moderens lange Tale, fik 
hun en Følelse af bitter Skuffelse og en smertelig Forladthed. 
Hun havde lovet sig saa meget af Moderens Besøg; hun havde 
gaaet med en uklar Forestilling om, at naar kun kom, skulde 
alt blive godt. Men nu forstod de slet ikke hinanden. Moderen 
blev pludselig til en fremmed, en allieret af dem, der gik og an- 
klagede hende. Der aabnede sig en Afstand imellem dem, et 
stort Rum, hvori alt det laa, som Moderen var gaaet forbi uden at 
se, eller uden at vide om, var til. Hun blev med ét saa und- 
selig for hende. Bare de kunde undgaa at komme tilbage til 
dette. Hun skulde være saa venlig og blid mod Ring. Der 
skulde ingen Anledning blive. Og hun skulde nok se lykkelig 
ud — det skulde være hendes mindste Kunst, naar det endelig 
derpaa kom an. 

»Ikke sandt, Constance min, — du vil være en god og 
fornuftig Pigec — sagde Fru Blom til sidst, efter at have ventet 
lidt paa, at Datteren skulde sige noget. 

»Jo da! Jeg skal være saa fornuftig, saa! Du skal bare 
se. Godnat, Mo'r.« Hun kyssede hende, rejste sig op og gik ud 
af Stuen. 

Amalie Skram. 

piccolo Machiavelli*) er født i Firenze i Aaret 1469. Hans 
Familie var af jævn Borgerstand, og Drengen fik en god, om end 
ikke nogen lærd Opdragelse. Han voksede op i Lorenzo Medicis 
Tid, da Firenze var Midtpunktet for hele Italiens aandelige Liv 
og tilsyneladende ogsaa den ledende Stad i Politiken; han mod- 
nedes til Mand, da Medicæerne fordreves kort efter Lorenzos Død 
og Savonarola prædikede Askese for de livsglade Florentinere, 
medens Karl den ottendes Indfald aabenbarede den politiske Svag- 
hed, der herskede Italien over, men mest i Firenze. I Aaret 1498 
blev Savonarola styrtet; hans Modstandere vovede dog ikke at 
ændre den frisindede Styrelsesform, som han havde faaet indført, 
og under Ledelse af den retsindige Soderini levede Firenze videre 
som Republik. Netop i samme Aar indtraadte Machiavelli i Stats- 
tjænesten; den 29aarige Mand valgtes af de styrende Raadsforsaml- 
inger til Embedet som Stadens anden Kansler, Sekretær hos de 

*) Den følgende korte Skildring er oprindelig et Led i en Fremstilling af 
Renaissancens Tidsalder i Italien, som jeg gav i Forelæsninger paa Universi- 
tetet 1883—1884. Denne Oprindelse vil forklare, at jeg mindre har stræbt at 
skildre Machiavellis Personlighed eller hans Forfatterejendommelighed end 
hans Betydning som Banebryder for nogle af Renaissancens Hovedtanker og 
hans Opfattelse af sin egen Samtid , hvorved han giver et klart Indblik i Aar- 
sagerne til Italiens politiske Svaghed. Hvorledes Forstaaelsen af Machiavelli 
er skredet fremad, havde jeg ikke Tid til at dvæle ved; det er ofte fremstillet, 
paa dansk Grund klart og godt af G. Paludan-Mull (Unerdersøgelse om M. som 
Skribent, 1839). Af hans Skrifter er Bogen om Fyrsten oversat af Barth i det 
af Høst udgivne Universalbibliotek. Hovedværket om Machiavelli er nu Ita- 
lieneren Villaris: Niccol6 Machiavelli e i suoi tempi, 3 Bind, Firenze 1877— 
1882. Af de utallige øvrige Skrifter om Machiavelli skal jeg kun nævne det 
aandfulde Kapitel om ham i de Sanctis italienske litteraturhistorie, der har 
Tæret meget lærerigt for mig. 

>ti Mændc v der havde Ledelsen af Stadens Krigsvæsen og indre 
Administration. Som saadan fik han sin store Del af den byrde* 
fulde Kamp for Tilværelsen, som Republiken førte i de følgende 
Aar , da den under de mest oprørte politiske Forhold søgte at 
komme kil Ro i det indre og vinde i det mindste lidt tilbage af 
sin gamle Indflydelse, i alt Fald Herredømmet over det dyrebareste 
af dens Erobringer, Pisa nemlig. Det sidste lykkedes langt om 
længe, men Kampen derfor havde fortæret Republikens sidste 
Kræfter, og da en Vending i den store Politik atter gav Medi- 
cæerne Vind i Sejlene, saa faldt den fHe Forfatning sammen i 
Firenze, næsten uden at Folket rørte sig. 

Dette skete i Aaret 1512; Soderini blev landsforvist, og 
Machiavelli, der var saa nøje knyttet til ham, mistede sit Embede, 
medera det forbødes ham at betræde Staden. Han boede der- 
efter 4 ! flere Aar paa en lille Gaard tæt ved Landsbyen San Cas- 
ciano, nogle Mil syd for Firenze, og levede her i en Ensomhed og 
en Ro, der stod i stærkeste Modsætning til, hvad han tidligere 
havde kendt. Efterhaanden som Medicæerne følte sig fastere i 
Sadlen, blev Machiavelli dog behandlet mildere; han fik Lov til 
at vende tilbage, ja, der betroedes ham enkelte mindre diploma- 
tiske Hverv, og da lian i Mellemtiden havde gjort sig bekendt 
som Forfatter, blev det i 1520 overdraget ham at skrive Staden 
Firenzes Historie. Han var saaledes paa bedste Veje til igen at 
komme med i Statslivet, hvad han higede efter med al sin Sjæls 
Energi; saa vilde hans onde Skæbne, at Firenze atter skiftede 
Magthavere. Medicæerne? Magt var steget til det højeste; til 
Herredømmet over Firenze havde de føjet Tiaraen, men Leo X 
og Klemens VII medtog til Rom den halve og rænkefulde Mægler- 
politik, som Cosimo og Lorenzo havde drevet i Firenze, og til 
sidst vendte den sig imod dem selv. Rom blev indtaget af de 
tyske og spanske Landsknægte, og næppe var Efterretningen om 
den forfærdelige uacco di Kotna naaet til Toscana, før Folket rejste 
sig og åtter indførte Republiken i Firenze. Machiavelli hilste Fri- 
heden med Jubel, men personlig bragte den nye Æra ham 
bitter Skuffelse. Republikanerne vilde ikke have noget at gøre 
med den Mand, der til sidst havde bøjet sig for Medicæerne, — 
ret som om de ikke alle havde gjort det; man glemte, hvad han 
havde udrettet i den tidligere Fristadstid, og ved Valget af Repu- 
blikens anden Kansler blev han forbigaaet. Det var et Hjærte- 
stød for Machiavelli, og lige efter, den 22de Juni 1527, døde han, 

Under Machiavellis praktiske Virken i Statstjænesten , der 
endte saa brat, havde han haft rig Lejlighed til at samle Kund- 
skab og gøre Erfaringer. Som Sekretær for Timændene havde 
han i denne Tid været den egentlige Leder af det florentinske Krigs- 
væsen ; dertil var han ofte blevet brugt i diplomatiske Sendelser, i 
1502 saaledes til Cesare Borgia, senere til Pave Julius II, flere 
Gange til Frankrig, én Gang til den tyske Kejser, hvem han traf 
i Tyrol. Hans Indberetninger om disse Rejser viser, med hvilken 
Iver han her gjorde sine Iagttagelser og studerede Politiken i 
videste Forstand, de ledende Personligheder, Landenes Tilstand 
og Staternes Forfatning. De viser tillige, at han allerede da besad 
et stort Talent til at samle de mange enkelte Indtryk til én Sum, 
koncentrere dem om et almindeligt Faktum: Landets Natur, Folk- 
ets Karakter eller Statens Ejendommelighed. Ved Frankrk paa- 



peger han den store Centralisation, hvorved al Magten samredes i 
Kongens Haand; modsat fremhæver han ved Tyskland den ud- 
strakte Delthed, der dog ikke hindrede Folket i at være kraftigt 
og krigersk. Paa den Maade rørte der sig mange Tanker hos 
ham/ uden at hans daglige Forretninger tillod ham at sammen- 
arbejde dem. 

Da Omvæltningen i 1512 saa paatvang ham Uvirksomhed 
og Ensomhed, modnedes hans Tanker hurtig. Han har selv i et 
Brev beskrevet, hvorledes Dagen gik for ham i San Casciano. 
Om Morgenen spadserede han et Par Timer i Skoven, hvor han 
gennemsaa Gaarsdagens Arbejde eller snakkede med Brænde- 
huggerne; saa søgte han hen til et Lysthus, ledsaget af en Digter, 
Dante, Petrarca, Ovid eller Tibul. Højere op ad Dagen begav 
han sig til Osteriet, samtalende undervejs med alle forbigaaende, 
spørgende nyt fra Landet eller Firenze. I Osteriet traf han for- 
uden Værten oftest en Slagter, en Møller, to Kalkbrændere. »Med 
dem driver jeg hele Dagen hen, spiller Kort eller Tærninger; der 
høres Tusender af Skænderier og Skældsord, ofte strides der haardt 
om en Quattrino, og man hører Skrigene lige til San Casciano. 
. • . . Men naar Aftenen kommer, vender jeg tilbage til mit Hus 
og gaar ind i mit Studerekammer ; paa Tærskelen affører jeg mig 
min Bondedragt, fuld af Snavs og Skarn, og ifører mig prægtige 
Hofklæder. Saaledes passende paaklædt træder jeg ind i de 
gamles Gaard, hvor jeg modtages godt og nærer mig med den 
Føde, der ene er min, og hvortil jeg ejr født. Da taler jeg med 
og spørger dem om Grunden til deres Handlinger. De svarer mig 

venlig, og fire Timer igennem føler jeg ingen Sorger, glemmer 
alle Lidelser, frygter ikke Fattigdom, skrækkes ikke af Døden; jeg 
gaar helt op i dem. c 

Af de mange pudserlige Optrin, som Machiavelli saa' i 
Osteriet, gjorde han rigt Brug i sine Lystspil, men i det stille 
Studerekammer frembragtes i denne Tid de tre Værker, der gjorde 
ham til Nytidens Banebryder i Politiken. Det var: Discorsi sopra 
la prima deca di Tito Li r*o, Bogen om Fyrsten (il principe) og 
Varte deUa guerra. Det første Skrift var lang Tid i Arbejde; det 
andet blev begyndt lidt senere, men skrevet i ét Aandedræt sidst 
paa Aaret 1513, det tredje fuldendtes i 1520. Det er Bogen om 
Fyrsten, der har gjort Machiavellis Navn berømt og berygtet; 
vi) man imidlertid forstaa den og ham selv, maa man tage de 
andre med, ja lægge Hovedvægten paa Betragtningerne over Livius; 
thi Principe og »Krigskunsten« er egentlig kun detaillerede Ud- 
førelser af enkelte Hovedtanker i Discorsi. 

Vi skal da soge at klare os Machiavellis ledende Tanker; 
uden at folge Gangen i de enkelte Værker, holder vi os dog især 
til Skriftet om Titus Livius og bruger Machiavellis egne Ord 
overalt, hvor det er muligt. 



Vort Udgangspunkt finder vi i en Sætning, der staar i 
Indledningen til Discorsi og hvori Machiavelli forklarer Meningen 
med dette Værk. Her udvikler han, at man i alle Ting stræber 
at efterligne de gamle; Juristerne studerer Oldtidens Love, Læg- 
erne de medicinske Forfattere; alene i Statsstyreisen søger ingen 
at tage Eksempel af dem. Man læser Historien for at høre om 
mærkelige (Jerninger og store Omskiftelser; derimod tror ingen 
det muligt at lære af Historien, skønt Himlen, Solen, Element- 
erne og Menneskene dog stedse er ens. Derfor, siger Machiavelli, 
har jeg skrevet disse Discorsi for især at vise, hvilken Nytte 
Politiken kan drage af Historien. — Tanken var ikke helt 
ny, — ogsaa i Oldtiden havde man talt om Historien som Lære- 
mester for Livet, — men den laa hen, da Machiavelli tog den 
op og gennemførte den i et Omfang som ingen Oldtidsforfatter. 
Politiken skal støttes paa Historien, d. v. s. paa Erfaringen, ikke 
paa aprioriske Principer, det er hans store Grundtanke. Og han 
lover sig store Fordele deraf; ti »da Stater og Folkeslag til alle 
Tider har de samme Onsker og Luner, vil det gennem en om- 

hyggelig Prøvelse af Fortiden være let at forudse de kommende 
Begivenheder og da anvende de samme Udveje, som de gamle 
har brugt, eller at finde nye, der er afpassede efter Forholdenec. 

Den Historie, hvoraf Politiken skal kunne uddrage sine 
Lærdomme, maatte imidlertid blive en anden end den almindelig 
fremstillede. I Middelalderen skrev man Aarbøger eller Krø- 
niker; Begivenhederne skildredes efter den blot kronologiske Tids- 
følge eller efter deres rent ydre, tilfældige Sammenhæng, uden 
nøget Forsøg paa at fremdrage deres dybere liggende Aareager 
eller indre Forbindelse. Renaiasancen havde her som overalt 
vendt sig bort fra det overfladiske og tørre. Petrarca var blevet 
Faderen til den moderne Historieskrivning, idet han fra Krøniken 
gik over til Biografien og skildrede det enkelte Menneskes Liv og 
Udvikling i Sammenhæng; han havde derved fremdraget ét af 
Historiens Elementer. Stort videre var hans mange Efterfølgere 
ikke komne; de havde enten ligesom han taget Mennesket til 
Midtpunkt og skrevet biografiske Skildringer, eller de havde gen- 
optaget Krønikeformen, givet den et vist ydre literært Tilsnit ved 
at skrive paa smukt Latin, ved at indlægge Taler eller ind- 
flætte Betragtninger, men uden at komme Sammenhængen i Histo- 
rien dybere paa Livet. Her er det saa, at Machiavelli gør et 
stort Skridt fremad; fra Mennesket søger han tilbage til Sam- 
fundet, til Staten, og fremdrager derved et nyt historisk Element, 
mere omfattende end det enkelte Menneske. 

Hvad Machiavelli mener med, at Samfundet er den egent- 
lige Bærer af Historien, ser man bedst af hans florentinske Hi- 
storie. Egentlig skulde han kun skrive Stadens Historie fra Aaret 
1434, da Medicæernes Regimente begyndte, ti Humanisterne Leo- 
nardo Bruni og Poggio havde jo skrevet om den tidligere Tid 
paa det smukkeste Latin. Machiavelli læste deres Værker og 
indsaa snart, at hvorvel de havde beskrevet Firenzes Krige og 
ydre Forhold meget nøjagtig, saa havde de kun ganske flygtig 
berørt Stadens indre Udvikling, hvad der dog forekom ham at 
være det vigtigste og lærerigste. Han tog da selv fat, og om 
Tiden før 1434 skrev han fire Bøger, hvoraf de tre fremstillede 
den florentinske Stats indre Historie, medens den første som 
Baggrund derfor skildrede Italiens Udvikling i Middelalderen. Han 
lader sig her ikke nøje med at skildre Begivenhederne, men viser 
deres indre Sammenhæng, den hele Kæde af Aarsager og Virk- 
ninger; overalt søger han tilbage fra de ydre Forhold til de 

indre, viser Stadens Fremvækst, Partiernes Kampe, Forfatningenø 
sukcessive Omdannelse. Gennem hans Fremstilling ser man den 
florentinske Stat som en Organisme, der vokser, lider af Syg- 
domme, helbredes, tager til og af. 

Idet Machiavelli ser Sammenhængen i den historiske Ud- 
vikling, forlader han Middelalderens T^nke om, hvad der var det 
styrende i Historien. For Middelalderen var Historien Guds 
Værk, Resultatet af Guds umiddelbare Indgriben i Verden. Det 
var i Virkeligheden Ikke-Forstaaelsen ophøjet til Princip; ti Guds 
Tanker var ubegribelige for Menneskene, og disse kunde derfor kun 
skrive Krøniker. Men Machiavelli vender sig ogsaa mod den Tanke, 
der var mest oppe hos Samtiden, at det var Tilfældet, Fortuna, 
eller Skæbnen, Fatum, der styrede Historiens Gang, Han ind- 
rømmer, at Skæbnen er stærk, men ikke, at den er uimodstaae- 
lig; han ligner den med en rivende Flod, der truer vide Stræk- 
ninger med Oversvømmelse, men som Mennesket dog forstaar at 
spærre inde mellem Dæmninger. For Machiavelli er da det styr* 
ende i Historien ikke noget udenforliggende, Gud eller Fortuna; 
det er de indre Aarsager, Tingenes AJagt (la forza delle cose}, 
en Samvirken af Forholdene og Menneskene. Han hævder dette 
med en saadan Sikkerhed, at han endogså* vover at dadle de 
ellers saa højt respekterede Oldtidsforfattere, naar de paastaar det 
modsatte. Plutark og Livius har Uret, naar de mener, at Rom- 
erne skyldte Fortuna deres store Magt; Aarsagen var Romer- 
statens gode Forfatning og Folkets modige Karakter. »Gode In- 
stitutioner giver god Lykke, og af god Lykke fødes Held i alle 
Foretagender t. 

Naar man spørger Machiavelli om Maalet for Historien, 
for Staten og Statsstyreren, svarer han heller ikke som Middel- 
alderen. Middelalderens Svar var: Gud, det evige tøv. Alt nær- 
værende er kun et Skin, noget forgængeligt ; Historiens og Statens 
Maal kan da kun være at forberede Menueskene til det hinsidige; 
Staten skal arbejde i Religionens, i Kirkens Tjæneste; Paven, 
Guds Statholder |>aa Jorden, fører baade det gejstlige og det 
verdslige Sværd. Machiavelli, der er lige saa skeptisk i religiøs 
Hentende som hele hans Samtid, ser ikke ud over det jordiske 
Liv; for ham er Historiens og Statens Maal Mennesket selv. 
Menneskenes Natur er syndig og slet; derfor er det nødvendigt at 
have en Stat, der kan holde dem sammen og gøre dem bedre. 
Staten stiftes og formes af én Mand, en stor Lovgiver eller 

Fyrste, en Moses, Lykurg, Romulus eller Solon; siden over- 
gives den til Folkets Omsorg og Varetægt; ti lige saa nødvendigt 
som det er, at én grundlægger Staten, lige saa nødvendigt er 
det, at den opretholdes og bevares ved de manges forenede Inter- 
esser og Viljer. En Stats største Lykke er da ikke at have en 
Fyrste, der regerer godt, mens han lever, derimod at have en 
Fyrste, der giver den saadanne Love, at den endnu blomstrer 
efter hans Død. Erfaringen viser ogsaa, at kun frie Stater er 
varig lykkelige, vokser i Magt og Rigdom, og Aarsagen dertil er 
let at forstaa; ikke den enkeltes Velfærd, men det offentliges Vel 
gør Stater store, og kun i frie Stater sættes det igennem, der 
tjæner til det almene Vel, selv om det skader denne eller hin 
Privatmand. 

Og hvilke Midler skal Menneskene, Lovgiveren, Fyrsten 
benytte for at naa Maalet? Middelalderen svarer atter: Gud, den 
aabenbarede Religion, den kristelige Moral. Et Middel, der strider 
mod den af Kirken lærte Moral, kan maaske bringe Mennesket 
Fordel, men det koster ham hans evige Salighed, og ingen jordisk 
Vinding kan veje op derimod. Machiavelli, der kun tager Hensyn 
til det nærværende Liv, svarer anderledes. Et Middels Godhed 
eller Slethed skal bedømmes ikke efter dets himmelske Værd, 
men efter dets Betydning for Menneskene, for Staten; fremmer 
det den almene Interesse, er det godt; skader det Staten, er det 
slet. Romulus illustrerer dette. Han grundlægger Romerstaten t 
men han dræber sin yngre Broder Remus og samtykker i Med- 
kongeh Titus Tatius' Død. Mange vil derfor mene, siger nu 
Machiavelli, at Romulus er et daarligt Eksempel til Efterlignelse; 
imidlertid, dette vilde kun være sandt, hvis man ikke betragtede 
det Maal, der førte ham til hine Mord. For at ordne og lov- 
give, maa man være ene; »derfor maa det indrømmes, at om 
end Midlet er slet, saa kan Maalet undskylde det, og 
naar Maalet er godt, som Romulus' var det, da undskyldes det 
altid; ti kun den bør dadles, der er grusom for at ødelægge, ikke 
den, der er det for at helbrede«. 

Machiavelli, der ikke vil prøve Midlet paa Moralens abso- 
lute Vægtskaal, overvejer da koldt og rolig dets Hensigtsmæssig- 
hed, undersøger Følgerne af en grusom og oprørende Handling 
med lige saa rolig Objektivitet som Virkningerne af en ædel og 
smuk Handlemaade, stiller Forstillelse, List, Uretfærdighed og 
Mord jævnsides Ærlighed, Mildhed og Retfærdighed og prøver, 

hvilket af disse Midler, der bedst kan føre til det ønskede Maal. 
Han viser, hvorledes den maa handle, der vil opretholde Friheden 
i sin Fødestad, og hvorledes den maa gaa frem, der vil knække 
den. Fremfor alt fordømmer han al Halvhed; Statsmanden skal 
være kraftig, hel, om nødvendig ogsaa hensynsløs. »Man mærke 
sig det, at enten maa man kæle for Menneskene eller ødelægge 
dem; ti over for smaa Fornærmelser tager de Hævn; kun over for 
de store formaar de det ikke.« Machiavelli har et Slagord, der 
for ham betegner den kraftige Politik : man skal dræbe Brutus' 
Sønner. »Hvem der opkaster sig til Tyran og ikke dræber Brutus, 
eller hvem der indfører Friheden og ikke som Brutus dræber sine 
Sønner, han grundlægger intet varigt.« Menneskene, der hverken 
forstaar at være helt gode eller helt onde, vælger i Stedet oftest 
en Middelvej, der er det skadeligste af alt. 

Jeg har i Korthed sogt at fremstille Machiavellis politiske 
Principer. Følge ham i deres nærmere Gennemførelse kan vi ikke; 
heller ikke er det deri, at hans største Betydning skal søges. Han 
vil bygge paa Erfaringen; imidlertid er hans virkelige Kundskab 
til Fortidens Begivenheder i høj Grad begrænset og mangelfuld 
og de Slutninger, han draizer paa et saadant Grundlag, bliver 
allerede derved meget usikre. Dertil kommer, at denne Tænker, 
hvis Princip er saa reali>tisk, dog ikke ustraffet levede saa nær 
ved Middelalderens Skolastik ; han abstraherer med en utrolig 
Dristighed, der lader ham uddrage bestemte Regler og foreskrive 
visse Fremgangsmaader, hvor han kun havde et Faatal af Fakta 
at bygge paa. Hans Beundring for Oldtidens Romere fører ham 
til at sætte Hensynet til Staten over alt andet; han har intet Blik 
for det hele Vexelspil mellem de enkelte Mennesker og Samfundet, 
og Staten bliver derfor for ham noget rent kunstigt, noget, der 
kan skabes og formes helt fra nyt af. Naar dertil lægges Renais- 
sancens hele Dyrkelse af den enkelte Personlighed, forstaar man, 
hvorledes Machiavelli kommer til at tillægge Lovgiveren eller 
Fyrsten en saa alt overvejende Indflydelse; det Værk, som efter 
ham kan og skal gøres af det store politiske Geni, kan vi kun 
tænke os udført ved hele Sla gtleds Stræben. 

Er der saaledes hos Machiavelli overordentlig meg« t, der 
er uheldigt og for længst opgivet, saa er hans dybeste Grundtanker 
desto vigtigtre og folgerigere. Han betegner i den teoretiske 

Politik den skarpe Bortvenden fra Middelalderen, som Renais- 
sancen gennemførte paa alle Punkter; han anslaar den Grund- 
tone, der siden har lydt gennem den moderne Historiegranskning 
og Statstøre. Historien studeret som en sammenhængende Kæde 
af Aarsager og Virkninger, — Politiken grundet paa Erfaring, 
— Staten opfattet som havende sit Maal paa Jorden, ikke i det 
hinsidige, det er Machiavellis klare Grundtanker, d^r ogsaa er 
vore, og det er hans udødelige Ære først at have udtalt dem. I 
sig selv ere disse Sætninger tomme; de siger intet positivt om 
Historiens Indhold eller Politikens Lærdomme; det er rene Tavler, 
paa hvilke Bogstaverne først skal indskrives. M^n de er indholds- 
fyldige og epokegørende, fordi de stilles polemisk op mod Middel- 
alderens Anskuelser, mod Tanken om en Religion og en Kirke- 
lære, der paa Forhaand havde færdige Domme om alt, om 
Himmel og Jord, om Stat og Samfund, om Politik og Moral. 
De siger til Meneskene: Se med dine egne Øne. Se paa Ting- 
ene, som de er, og bild dig ikke ind at de er, som de maaske 
burde være. Iagttag, hvad der sker, og drag deraf dine Slut- 
ninger. — Machiavellis Storhed er da den samme som Renaiss^nce- 
tidens i det hele; han bryder Skrankerne ned og lader Udsigten 
fri. Han befrier Historie og Politik fra Kirkens Favntag; haii 
fører dem fra Himlen ned paa Jorden og gør dem fra Teologi til 
Videnskab, 

Vi har lært Machiavellis teoretiske Grundtanker at kende; 
lad os nu se, hvorledes han med dem til Baggrund betragter sin 
Samtid , ti det er jo netop hans Maal : Nutiden skal lære af For- 
tiden, af Historien lige fra dep fjærneste Oldtid til de nærmest 
foregaaende Begivenheder. Medens han i sine Discorsi drøfter Rom- 
ernes Statsforhold og Bedrifter, vender han atter og atter Blikket 
frem mod sin egen Tid, og ved at samle disse spredte Træk og 
Ytringer er det let at vise, hvorledes han opfatter sit Fædrelands 
Forhold, Italiens Datid og Italiens Fremtid. 

Renaissancens Hovedkarakter er eh storslaaet Glæde over 
Livet. Man er sluppet løs fra Middelalderens Askese og nyder nu 
i fulde Drag all? det jordiske Livs Skjønheder; det er en sand 
Festjubel, der taler til os gennem Michel Angelos kraftige Yng- 
linge paa Gapella Sistinas Hvælving eller Rafaels Gaiathea- og 
Psykebilleder i Villa Farnesina, og den gentager sig i Tidens Digt- 
ning, i Lorenzo Medicis Karnevalssange og i de kaade Noveller. 

Det politiske Uvejr, der siden Karl VIII's Indfald havde udladt 
sig over Italien, havde ikke ændret denne Stemning hos Fler- 
tallet; fra Tidens Alvor flygtede Digterne til Idyllen, til den klas- 
siske Oldtid eller til Riddertidens Drømmeverden. — Machiavelli har 
ingen Sans for Kunsten; som Digter skriver han Komedier, hvori 
han ler af eller spotter sin Samtid; fremfor alt er han Politiker 
og Statsmand, og som saadan ser han mørkt paa Italiens For- 
hold. Historien veksler mellem Fremgang og Nedgang, — ti vel 
er der i Verden altid lige meget godt og ondt, men det er til de 
forskellige Tider ulige fordelt mellem Landene — , og Italien er 
afgjort paa Nedgang. Hvad vi kalder Decadence. kalder Machia- 
velli Fordærvelse, Corrutela y og Italien er fordærvet, grund- 
fordærvet. Ogsaa Frankrig og Spanien er fordærvede, men kun 
halvvejs; Schweizernes Bonderepubliker og Tysklands frie Stæder 
er derimod ufordærvede. »Schweizerne er det eneste Folk, der 
endnu i Religion og Krigsvæsen lever efter de gamle Forskriftert ; 
realistisk søger Machiavelli Grunden dertil i, at de ligger Stor- 
handelen, Kulturen, hele Forfinelsen fjærnest. I Italien er de frie 
Stæder undergravne af Partistridigheder; Fyrsterne søger at øde- 
lægge hinanden ved fremmed Hjælp. De unge er hengivne til 
Lediggang, de gamle til Vellyst; Lovene adlydes ikke; overalt 
hersker Egoisme. »Italieneren har nok Grund til at rose For- 
tiden og dadle sin egen Tid; ti han finder nu intet, der opvejer 
den yderste Elendighed og Skændsel, medens Lasten er allerstørst 
hos dem, som sidder pro tribunali og forlanger at tilbedes af en- 
hver«. Fordærvelsen er saa aabenbar, at det vilde være unyttigt 
at tildække den; tvært imod, det er en Pligt at paapege og frem- 
hæve den, for at Ungdommen kan lære at stræbe hen imod en 
Forbedring af Tilstanden. 

Naar Machiavelli taler om Italiens Fordærvelse, minder 
han ofte om Bodspræclikanten Savonarola og den hele Retning, 
der var udgaaet fra denne. Ligesom Savonarola spaar han den 
romerske Kirke Undergang eller en stor Straffedom, og han er 
enig med de religiost bevægede Aander i Samtiden om, at Italiens 
Tilstand var forfærdelig, og at der tiltrængtes en gennemgribende 
Omformning. Naar imidlertid Savonarola og hans Tilhængere 
lagde Hovedvægten paa Kirkens Reform, naar de vilde gen- 
opvække det religiøse Liv, skærpe Kirketugten og lade Kirken 
beherske Staten, kunde Machiavelli ikke følge dem deri. Han 
søgte Aarsagerne til Italiens Fordærvelse netop i Middelalderens 

Kirke- og Samfundsforhold, fremfor alt i Pavedømmet. Paverne 
har en dobbelt Skyld, siger han; for det første har de ødelagt 
Religionen, ti det er deres slette Eksempel, der har gjort, at 
Italien har tabt al Fromhed og al Religion; for det andet har de 
hindret Italien i at vokse sammen til en Enhed, idet de har været 
for svage til selv at samle. Landet til én Stat, men stærke nok 
til at hindre enhver anden i at gøre det. Feodal-Adelen har 
virket i såmme Retning. Disse Baroner, der lever af deres Gods- 
indtægter uden selv at arbejde og hvoraf mange har Borge og 
Krigsmagt, de har hindret Fremkomsten af enhver Stat eller 
politisk Myndighed i Neapel Romagna og mange andre af Italiens 
Provinser. Endelig Lejehærene. Disse. lejede Tropper, »der er 
uenige, ærgerrige, uden Mandstugt, utro, hovmodige over for 
Venner, fejge over for Fjender, der ikke frygter Gud og er tro- 
løse imod Mennesker«, har gjort Italienerne ukrigerske og hindret 
Dannelsen af en stærk Stat, idet de selv var uafhængige, van- 
drende Stater, der snart støttede den ene, snart den anden. Se, 
det er Aarsagerne til Italiens Ulykker, og naar Savonarola sagde, 
at det var vore Synders Skyld, at Karl VIII kunde erobre Italien 
»med Sporer af Træ«, saa havde han Ret, men Synderne, siger 
Machiavelli, »var ikke dem, som han troede, men dem, som jeg 
nu har paapeget«. 

Machiavelli kan da ikke være med til at søge Frelsen for 
Italien i Genoplivelsen af en Religion, over for hvilken han staar 
helt ligegyldig, og i en Tilbagevenden til Samfundstilstande, som 
han fuldstændig fordømmer. Han vil ikke tilbage, men fremad; 
ikke gøre Gud til Verdens Konge, saaledes som Savonarola pro- 
klamerede Jesus Kristus til Konge i Firenze, men styrke Staten 
selv, der er Bærer af Menneskenes Fællesinteresse. Det gælder 
ham om at fjærne de Mangler, hvoraf Italiens politiske Liv lider, 
og give Staten en ny Støtte i Menneskenes Patriotisme; Staten 
selv skal være det højeste Maal, saaledes som den var det for 
Romerne i Oldtiden. 

Hvorledes skal alt dette frembringes i det fordærvede Ita- 
lien? Machiavelli peger paa Historien: naar Nedgangen afløses 
af Fremgang, saa sker dette oftest ved, at der optræder en 
stor Reformator, en Lovgiver, en mægtig Fyrste, kort sagt et 
politisk Geni. Derfor maa en stor Fyrste netop ønske sig en for- 
dærvet Stat; ti »han vil da vinde udødelig Hæder, ikke ved at 
ødelægge den helt, som Cæsar gjorde, men ved at genoprejse den 

som Romulus«. 1 Italien er Forholdene dog særlig vanskelige. I 
Toscanas Republiker, Firenze, Lucca, Siena, hersker der borgerlig 
Lighed og stor Frihedskærlighed ; her tiltrænges der da en Stats- 
mand, der kan reformere disse Stæder paa Frihedens Grundlag. 
I det øvrige Italien derimod er der ingen Ligbed; Neapel, Rom, 
Romagna og Lombardiet er fyldte med Rester fra Feodaltiden 
her er der alt for mange selvraadige Baroner, til at der kan ind- 
føres et frit Regimente. Her tiltrænges da en Fyrste, ti kun »en 
Fyrstes Kraft kan tvinge de mægtige Adelsmænds Ærgerrighed og 
Fordærvelse«. 

I Betragtning af denne Dobbelthed i det italienske Sam- 
fund ser Machiavelli da to forskellige Fremtidsmuligheder for 
Italien: Det kan være en Fristad, der først reformeres og derved 
vinder hele Halvøen for sig, eller en Fyrste, som danner en ny 
og stærk Stat, der kan blive Kærnen for det enige Italien. Som 
Florentiner og Republikaner er der meget i det første, der tiltaler 
ham, men Vanskelighederne er store. Det er vanskeligt at kon- 
centrere Kraften i en Republik, vanskeligt at faa andre Stater til 
at adlyde den, ti af al Trældom er det den værste at blive under- 
kastet en fri Stad, som søger at svække sine Lydlande til bedste 
for sig selv. Machiavelli henpeger da her kun til Romernes 
Fremgangsmaade ; de gav de undertvungne hel eller delvis Borger- 
ret, og »hvis Stæderne i Toscana vilde efterligne Romerne heri, 
kunde de vel ikke derfor opnaa et saa udstrakt Vælde, som det 
romerske, men de kunde dog skaffe sig den største Magt i Italien«. 
Imidlertid er Machiavelli klar over, at denne Mulighed er lille; 
»den nødvendige Omvæltning kan udføres blidt og skridtvis af en 
vis Statsmand, men saadanne Folk er sjældne; næsten altid maa 
man tage sin Tilflugt til overordentlige Midler, til Vold, til Vaaben- 
magt, med ét Ord: gøre si# til Herre i Staten«. Saa venter han 
da snarere, at Frelsen skal komme fra en Fyrste; netop »i en 
fordærvet Tid, hvor Lovene ikke adlydes, dér bærer alt hen imod 
en Fyrstemagt, der kan tvinge de overmodige«. Tyranniet kom- 
mer oftest frem dér, hvor Folket ønsker Frihed, medens Adelen 
ikke vil slippe sin Magt. En kraftig Fyrste kan samle Italien til 
Enhed, forjage Udlændingene og kue Baronerne. Men vil denne 
Fyrstematft ikke blive et varigt og utaaleligt Tyranni for Italien? 
Ikke, vilde Machiavelli svare, hvis Fyrsten er en Romulus, der 
viste sin Uegennytte ved at overgive den Stat, han havde stiftet, 
til Senatets Varetægt Men heller ikke i Længden, hvis Fyrsten 

er for egoistisk til selv at opgive Magten eller til at testamentere 
den til Folket efter sin Død; ti det er jo én af Historiens Grund- 
love, at Staten kun kan oprettes af én, og kun opretholdes af de 
mange Naar Fyrsten har befriet Italien for Udlændingene, naar 
han har tilvejebragt deti borgerlige Lighed ogsaa uden for Tos- 
cana Ved at knække Baronernes Magt, gaa vil friheden følge 
efter; Fyrsternes Særinteresse vil vige for det almene bedste. 

Naar det store politiske Geni hat reformeret Italien og for- 
jaget Udlændingene, skal den nye Stat støttes paa Borgernes 
Dyd, Virtu. Virtus er imidlertid for Machiavelli ikke den kristne 
Dyd, Fromheden; han anklager den af Kirken indprentede Askese 
for at have svækket Menneskene. »Den kristelige Moral bryder 
sig ikke om denne Verden; den sætter Hoveddyden i Ydmyghed 
og Afkald; den priser det fromme, kontemplative Liv mer end 
det virksomme«. Derved gør den Menneskene mildere og svagere, 
men den opnaar kun, at Verden bliver et Bytte for Skurke, som 
træffer Mennesker, hvem det er vigtigere at komme i Paradis end 
at udrydde deres skurkagtige Modstandere. Machiavellis Borger- 
dyd er da den aktive Fromhed, Dygtigheden, Kraften, og den skal 
fremelskes især ved at man udvikler Folkets krigerske Ævner; 
den nye Stat skal forsvares af Borgere, ikke af Lejesvende. Dette 
er én af Machiavellis Yndlingstanker , paa hvis Virkeliggørelse 
han havde arbejdet som Statssekretær; han berører den ofte i 
Discorsi og udvikler den fyldig i det særlige Skrift Varte deUa 
guerra. Hovedtanken er helt moderne; for første Gang fremføres 
det i vort Aarhundrede gennemførte Princip om Folkets alminde- 
lige Værnepligt: Der skal optages Lister over alle vaabendygtige 
fra 15 Aars Alderen; fra deres 17de til 30te Aar skal de indøves 
til Soldater og siden gaa over til Reserven. Da vil Krigen ikke 
mere blive et Haandværk; »efter Krigen, der bringer Borgerne 
Møje, Fare og Navnkundighed, vil Soldaterne vende tilbage 
til deres hjemlige Arne og igen ernære sig af deres Hænders 
Arbejde«. 

Den Stat, der saaledes forsvares af Folket i Vaaben, vil 
være Genstand for deres varmeste Hengivenhed, for en glødende 
Patriotisme. Fædrelandskærligheden er for Machiavelli mer end 
en Følelse, det er en Religion, men en menneskelig Religion, 
hvis Formaal ligger inden for denne Verden. »Mennesket har i 
sit Liv ingen højere Pligt end Pligten mod Fædrelandet; af det 
afhænger alt det gode, der kan blive os til Del, og desto mere, 

jo ædlere vort Fædreland er. Den, der med Hjærte og Haand 
rejser sig mod sit Fædreland, er da at agte lig med en Fader- 
morder, ja er endnu værre, selv om hans Fædreland har krænket 
ham«. AH andet bliver smaat i Sammenligning med Fædre- 
landet; »naar det gælder om at frelse det, skal man ikke spørge 
om, hvad der er retfærdigt eller uretfærdigt, fromt eller grusomt, 
rosværdigt eller skændigt; alt skal vige for hvad der ijæner til 
at frelse Livet og redde Friheden«. En saadan Kærlighed til 
Fædrenestaten havde eksisterer i Italiens frie Stæder, og Machia- 
velli anfører ofte et Ord af en ældre Florentiner, at Statens Embeds- 
mænd eller Styrere maa elske deres Fædreland højere end deres 
Sjæls Frelse; men Genstanden for den italienske Middelalders 
Patriotisme havde kun været Staden, den enkelte Kommune. 
Machiavelli elsker ogsaa Firenze; dog, han Indser, at Smaastat- 
efnes Tid er forbi i Italien, nu da dets mægtige Naboer gør det 
til Maal for deres Erobringslyst, og han véd, at »aldrig har en 
Stat været enig og lykkelig, uden naar hele Landet tilhørte én 
Republik eller én Fyrste, saaledes som f. Eks. Frankrig eller 
Spanient. For ham bliver Fædrelandet da ikke den enkelte Stad, 
men det hele italienske Land, og han nærer allerede selv den 
luende religiøse Følelse for det store Fædreland, som han ønsker 
alle andre. Naar han nævner Italien eller tænker paa dets Ulyk- 
ker, naar han ser Italien »leve i Forfaldt, hvis det »grædende at 
aande kan kaldes at leve«, dette Italien, »der er mere Trælkvinde 
end Jøderne, mere Slavinde end Perserne, og som, sønderslidt, med 
aabne blødende Saar bønfalder Gud om en Befrier«,, da bliver 
Machiavellis Stil besjælet, hans Prosa løftes til Poesi; paa dette 
ene Punkt tager Følelsen Magten hos dette kolde, klare Hoved. 



Machiavellis Opfattelse af Italiens Fordærvelse, af Aarsag- 
erne dertil og af Midlerne derimod er lige saa dybsindig som 
skarp. Mod Rette nævner han Italiens politiske Delthed som 
Aarsagen til Landets Svaghed ; de italienske Smaastater og Stæder 
maatte vige Pladsen for en Enhedsstat, hvis Italien ikke skulde 
bukke under for Fremmedherredømmet. Det var et Spørgsmaal 
om Liv eller Død for Datidens Italien, og længe før Machiavelli 
under sin Landflygtighed fik Tid til at nedskrive sine Betragt- 
ninger, havde lignende Tanker rørt sig hos ham. Han havde 
som florentinsk Sendemand haft Lejlighed til at studere Cesarje 

Borgia paa nært Hold og havde set, hvorledes denne uden at 
vige tilbage for noget Middel bekæmpede Baronerne og Tyran- 
nerne i Romagna og her i kort Tid grundlagde en stærk Stat, 
hvori der herskede stræng Retfærdighed og god Orden, saaledes 
at Folket med Tillid sluttede sig til sin nye Herre. Var det 
maaske denne energiske Styrer, der skulde blive hele Italiens 
Redningsmand? Machiavelli var ikke utilbøjelig til at tro det; 
han fandt hos Cesare meget, »der kunde tyde paa, at han af Gud 
var bestemt til Italiens Forløsning« ; men Lykken svigtede Pave- 
sønnen, og hans italienske Løbebane endte brat ved Faderens 
Død. I de følgende Aar stod Machiavelli som nærmeste Raad- 
giver ved Siden af Sod er i ni, der var blevet Firenzes livsvarige 
Gonfaloniere, og han søgte at formaa denne til at opkaste sig til 
Diktator; derved skulde han faa Magt til at reformere Republiken 
og begynde Fædrelandets Befrielse. Men Soderini, »der skulde 
have dræbt Brutus' Sønner, søgte i Stedet at vinde dem ved 
Eftergivenhed«; Resultatet var, at han blev styrtet og at Firenze 
igen kom i Medicæernes Haand. Samtidig havde Pave Julius II 
rejst en stor Kamp for Italiens Frigørelse for FremmedvældeL 
Det var ogsaa Machiavellis Maal, men han kunde ikke tro paa, 
at en Pave skulde være den, der førte Tanken til Sejer, og han 
saa' jo ogsaa, hvorledes Julius fulgte Pavernes gamle Politik 
og begunstigede Spanierne i Italien for at faa Franskmændene 
fordrevne, 

I Februar 1513 døde Julius II, og Lorenzo Medicis Søn 
blev hans Efterfølger paa Pavetronen under Navnet Leo X. Han 
modtog Kirkestaten stærkt udvidet og styrket ved den Udryd- 
delseskamp mod Baronerne, som baade Aleksander VI og Julius II 
havde ført; da han dertil føjede Herredømmet over Firenze, var 
han utvivlsomt den mægtigste Fyrste i Italien. Intet Under, at 
Italienerne knyttede store Forhaabninger til denne Pave, der kun 
var 37 Aar gammel og som hørte til en Slægt, hvori politisk 
Dygtighed var fælles Arvegods; skulde nogen kunne befri Italien 
fra dette Udlændingenes Aag, der Dag for Dag blev tungere, 
maatte det være ham. Franskmændene var allerede fordrevne af 
Pave Julius; de kom igen i Foraaret 1513, men kun for ved 
Novara at lide et aldeles knusende Nederlag. Til Gengæld var 
Spaniernes Magt i Italien vel steget; imidlertid, Ferdinand den 
katolske var gammel, den indre Splid mellem Castilien og Ara- 
gonien var allerede i fuld Gang; ogsaa her syntes der at være 

gode Chancer for en italiensk Frihedskamp. Saadanne Tanker 
var virkelig under Overvejelse i den medicæiske Familie. Pave 
Leo kaldte sin Broder Giuliano til Rom, medens Ledelsen af de 
florentinske Anliggender overdroges til deres Brodersøn Lorenzo, 
og ved Pavehoffet syslede man nu med Planer til at skabe en ny 
Stat for Giuliano. Man vaklede mellem Romagna og Neapel. I 
Romagna havde Paven allerede Parma og Piacenza; dertil skulde 
føjes Ferrara og Urbino, hvorfra det vilde være let at fordrive 
Fyrsterne; saa fik man dér en medicæisk Stat omtrent paa det 
samme Omraade, hvor Cesare Borgia havde skabt sin. Eller 
man skulde gribe efter Neapels Kongekrone; det var en aaben 
Kamp mod Spanierne, men Paven frygtede ikke for den og søgte 
Forbund med Frankrig paa dette Grundlag. 

Dette Øjeblik, der syntes saa vel egnet til at befri Italien 
for Fremmedhorredømmet, svandt hurtig bort. Frankrigs Magt i 
Italien bragtos atter paa Fode af den unge Frans I , og da Ferdi- 
nand den katolske døde, fulgtes han af Karl V, der snart blev 
langt mægtigere end han; i den store Kamp om Overmagten i 
Evropa, der nu begyndte mellem Frankrig og Huset Habsburg, 
blev Italiens Frihed klemt til Dole. O.? d >g er dette hurtig for- 
svundne Øjeblik i Aaret 1513, der var saa svangert paa Mulig- 
heder, vel værd at mindes, ti det førte Machiavelli til at skrive 
den navnkundige Bog om Fyrsten. 

Vi kan forstaa, med hvilken spændt Opmærksomhed Machia- 
velli fulgte de hurtig vekslende politiske Konstellationer, mens han 
i San Casriano levede i en tvungen Uvirksomhed, der pinte ham hver 
Time paa Dagen. Hans Venner i Firenze og Rom holdt ham 
å jour med alt, hvad der foregik, og skønt han selvfølgelig ikke 
vidste, hvad der forhandledes i det medicæiske Familieraad, var 
det for en Mand med hans politiske Kundskab og skarpe Blik let 
at se, hvad der rørte sig i Italien. Giuliano Medici skulde være 
en ny Cesare Borgia; maatte han kun gaa frem med samme 
Dygtighed *om denne og følges af større Held. Machiavelli vilde 
bidrage sit dertil; han vilde vise ham denJJVej, han maatte gaa, 
de Midler, han maatte anvende. Saaledes begyndte han i Efter- 
aaret 1513 Skriftet om Fyrsten, og arbejdede derpaa med en 
saadan Iver, at det forelaa færdigt inden Aarets Udgang eller 
kort derefter. 

77 prhieipe er lige saa kortfattet som Skriftet om Livius er 
bredt; her opstiller Forfatteren alle Muligheder og vejer dem 

mod hinanden; hist er hvert Kapitel som en Ordre, der skal 
lystres. Punkt for Punkt gennemgaar Machiavelli , hvorledes den 
Fyrste maa gaa frem, der vil skabe sig en ny Stat, idet han 
stadig henviser til historiske Forbilleder, fremfor alt til Cesare 
Borgia. Han paapeger, hvorledes Fyrsten skal opbygge sin Magt, 
hvad der ikke er let, og hvoriedes han skal bevare den, hvad 
der er uendelig vanskeligere. Hvad der her fremstilles, er et 
idealt Billede af Tyrannen, som Italiens politiske Forhold havde 
udviklet i saa mange Varieteter. Tyrannen har kun sig selv og 
sin Magt til Maal, men han véd, at delte Maal kun naas ved og 
gennem Folket. Han fremmer sit Folks krigerske Dygtighed og 
Kraft; ikke mindre sørger han dog for dets timelige Velfærd, for 
dets Handel og Industri. Tyrannen stoler paa sin Lykke og paa 
sin Kløgt; snart er han mild, snart haard; her farer han frem 
med største Læmpe, hist viser han den koldeste Grusomhed, alt 
dog kun efter omhyggelig BeregniUgj Han kæmper som Men- 
neskene med Lov og Ret, men tillige som Dyrene med Magt. 
Han maa være Ræv for at kende Snarerne og Løve for at 
skræmme Ulvene. For intet Middel skal han gyse tilbage; og 
han skal det ikke, fordi han for sig har den højeste Retfærdig- 
hed; »ti den Krig er retfærdig, der er nødvendig; de Vaaben er 
fromme, som er det eneste og sidste Haab«. Det gode Formaal 
helliger alle Midler. 

Men hvad er da dette gode Formaal? Har Machiavelli kun 
villet lære Medicæerne, hvorledes de skulde skaffe sig én italiensk 
Stat til foruden de to, de allerede havde, og har han ved Skriftet 
kun villet smigre Medicæerne, for af dem, at blive befriet for sin 
Landflygtighed? At han ved Bogen om Fyrsten har haabet at 
skaffe sig selv ind i politisk Virksomhed, er sikkert nok 1 ), men 
lad dette forklare, at Bogen blev skrevet, saa forklarer det ikke 
dens Indhold og Karakter. Machiavelli vilde vise Medicæerne 
Vejen til Magten, men kun, fordi man derved kunde naa frem til 
Italiens Befrielse. Bogens sidste Kapitel, »Opfordring til at belri 
Italien fra Barbarerne«, det er Nøglen til Skriftet. Her bryder 

') Dedikationen — der i sin endelige Form er rettet til Lorenzo Medici, 
da Onkelen Giuliano døde , før Bogen blev overrakt ham — ender saa- 
ledes: „Og hvis eders Naade fra sin Storheds Tinde under Tiden vil 
kaste et Blik ned til disse lave Steder, da vil I se, hvor ufortjænt jeg 
maa trælle under en ond og vedholdende Skæbnes haarde Slag*. 

den ildfulde Kærlighed til Fædrelandet frem, som vi allerede bar 
lært at kende hos ham, og indtrængende formaner han Medicæ- 
erne til ikke at lade Øjeblikket gaa unyttet hen. »Man maa ikke 
forsømme denne Lejlighed, for at Italien, efter saa lang Tids 
Forløb, kan faa Øje paa sin Befrier. Hvorledes skulde jeg 
kunne beskrive den Kærlighed, med hvilken han vilde blive mod- 
tagen i alle de Provinser, som har lidt under de fremmedes 
Syndflod, med hvilken Hævntørst, med hvilken fast Tro, med 
hvilken Fromhed, med hvilke Taarer! Hvilke Porte vilde lukke 
sig for ham? Hvilket Folk nægte ham Lydighed? Hvilken Mis- 
undelse modsætte sig ham? Hvilken Italiener tøve med at følge 
ham? Enhver væmmes ved dette Herredømme af Barbarer. — 
Saa tage da Eders navnkundige Hus denne Sag i sin Haand med 
det Mod og det Haab, som en retfærdig Sag indgyder, paa det 
at under Eders Banner dette vort Fædreland skal vorde herlig- 
gjort, og under dette Tegn Pelrarcas Ord opfyldes: 

Mod Vold og Rasen vender — 

til stakket Kamp — sig ædelt Heltemod; 

ti end, Italien, brænder 

Oldtidens Kraft i dine Sønners Blod*. 



// principe er da ikke, som man længe mente, en Lærebog 
for en Tyran, der opstiller almengyldige Regler for, hvorledes 
han skal regere absolut, opnaa sine egoistiske Formaal; det er en 
Anvisning til, hvorledes den Fyrste maa optræde, der vil grund- 
lægge en ny Stat, og ganske særlig, hvad han skal gøre i Italien 
i det Herrens Aar 1514. Heller ikke er Skriftet en Satire paa 
Tyranniet, eller en Snare for den Fyrste, der vilde følge For- 
fatterens Raad. Skriftet er saa alvorlig ment, som noget af 
Machiavellis, men det giver kun én Side af hans Tankegang og 
forstaas derfor kun rettelig, naar det ses i Sammenhæng med 
hans øvrige Værker. Det var dristigt at paakalde Tyranniet for 
at redde Italien, men det var 4kke uden Grund, naar Machiavelli 
mente, at kun en Fyrstes kraftige Haand kunde fuldføre denne 
Stordaad. Hvad der skulde ske, naar Kampen med Udlænding- 
ene var ført sejrrig til Ende, naar Italiens Enhed var grund- 
lagt, det har Machiavelli ikke sagt i Bogen om Fyrsten; dog er 
det ikke vanskeligt at tegne ogsaa denne fjærnere Fremtid 

63* 

efter hans andensteds udtalte Tanker. Tyranniet skulde slaa 
Baronerne til Jorden, bortrydde Lævningerne af Feodaltiden, op- 
rette en folkelig Hær; det skulde i hele Italien frembringe den 
borgerlige Lighed, der hidtil kun fandtes i Toscanas Republiker, 
og den nødvendige Følge, som ingen tyrannisk Egoisme kunde 
holde tilbage, vilde da være en virkelig Folkefrihed. 

At dette var Endemaalet, har Machiavelli ogsaa udtalt en 
anden Gang, atter lige over for Medicæerne. Det var omtrent i 
Aaret 1520; den daværende Styrer i Firenze, Kardinal Giulio 
Medici, tænkte da paa at reformere Stadens Forfatning og bad 
forskellige Politikere om at ytre sig herom, deriblandt ogsaa 
Machiavelli. Her var altsaa ikke Tale om at grundlægge en ny 
Stat, derimod at finde den bedste Forfatning for en Stad, hvori 
der allerede herskede borgerlig Lighed og hvis Borgere nærede 
sfor Kærlighed til Friheden. Machiavelli tilraadede Medicæerne 
at gennemføre en demokratisk Forfatning med Midtpunktet i et 
stort Raad, saaledes som det, Savonarola havde faaet oprettet; 
men tillige, at Giulio og Medicæerne skulde forbeholde sig Valg- 
retten til Raadet og Embederne for deres Levetid. »I«, siger han, 
»vil da være de absolute Herrer i Staten; I vælger alle Embeds- 
mændene; alt afhænger af eder; saa længe I lever, har I ligesom 
et Monarki. Men naar I dør, saa efterlader I Fædrelandet en 
sand og fri Republik, der skylder eder sin Tilværelse«. Machia- 
velli kender Medicæerne for godt til udelukkende at appellere til 
deres Fædrelandskærlighed; som han i Bogen om Fyrsten raader 
dem til at stræbe efter Fyrstemagten i hele Italien, saaledes er 
han i sin Betænkning fra 1520 rede til at give dem Tyran- 
vælde i Firenze, men her, hvor han taler til to barnløse Kirke- 
fyrster, Kardinalen og Pave Leo X, vover han tillige at frem- 
stille Endemaalet, den Folkefrihed, der først skulde indtræde 
efter deres Død. Hvor forskelligt Machiavelli end udtaler sig i 
Betænkningen og i »Fyrsten«, saa er Maalet dog det samme, og 
begge Skrifter har deres Rod i hans egen brændende Kærlighed 
til Fædrelandet, hist til det snævrere, til Fædrenestaden, her til 
det større, hele Italien. »Og jeg tror — slutter han sin Be- 
tænkning — , at den største Hæder, et Menneske kan erhverve 
sig, det er den, som hans Fædreland frivillig yder ham. Jeg tror 
ogsaa, at den største, Gud mest velbehagelige Gerning, som et 
Menneske kan gøre, det er det gode, han kan gøre mod sit 
Fædreland«. 

Vi har før sot , at Machiavelli var en stor Tænker, der ud- 
talte Teorier og formede en Metode, der brød Videnskaben nye 
Baner; vi kan nu tilføje, at han var en begejstret Patriot, en 
Mand, der følte dybere og varmere for sit Fædreland end nogen 
i hans Samtid. Hans praktiske Raad faldt magtesløst til Jorden; 
ingen italiensk Fyrste var kraftig nok til at blive Landets Befrier, 
selve det italienske Folk var tor forfinet og for fordærvet til at 
kunne føle den glødende Fædrelandskærlighed, der fyldte Machia- 
velli selv. Man kunde sige, at Machiavelli var en Digter, en poli- 
tisk Digter, der fremmanede en Ideal verden ligesom Ariosto i Or- 
lando. Men Machiavelli var større end Ariosto; hans Idealer laa 
ude i Fremtiden, mens Ariostos laa i Fortiden, og Machiavellis 
Fremtidstanker blev eflerhaanden til 'Virkelighed. I Italien og i 
hele Evropa kom den Tyran , han havde ventet, kun at det ikke 
blev en enkelt Mand, som han med sin Overvurdering af den 
geniale Politikers Indflydelse havde troet, men en hel Tidsalder, 
Absolutismens Aarhundreder. Dette Tyranvælde udrettede det, 
som Machiavelli ønskede; det rensede Staterne for Middelalderens 
Rester, frembragte en borgerlig Lighed, og da den Gerning var 
gjort, saa gik det atter, som Machiavelli havde forudset: saa veg 
Absolutismen, hist frivillig, her ufrivillig, Pladsen for Folke- 
friheden. Saaledes peger Machiavelli langt ud over sin Tid, og 
derfor er han først sent blevet forstaaet. I Absolutismens Tid for- 
stod man kun den ene Side af hans Fremtidstanker; først da 
Enevælden veg for Friheden, først da forstod man den hele, den 
fuldstændige Machiavelli. Først da fik han ogsaa den Æres- 
oprejsning, som han saa vel har fortjænt. 

Kr. Erslev. 

Hollandsk Kunst bør ses i Holland. Ikke fordi der dér 
er saa særlig meget af den, men fordi Billederne utvivlsomt for- 
staas bedst, naar man ser dem paa det Sted, hvor de er malede. 
Det er et hyggeligt Land, dette Holland, med dets for os danske 
saa mærkelige Blanding af noget fremmedartet og noget hjem- 
ligt, med Søtaage eller. Søbrise ind over frodige Marker og Enge 
med godt Korn og godt Kvæg, med ubegribelige Mængder af 
Vejrmøller i sluttet Kreds om smaa Byer med rødbrune Huse, 
hvis takkede Gavle tegner sig omvendt i Kanalerne mellem Spejlet 
af Grachternes grønne Træer og Skøjternes Skrog og Master, og 
en Befolkning, hvor solid Velstand synes være hyppig og solid 
Sundhed være overalt. 

Dér vækkes man af Plasken paa Ruderne, Skuren paa 
Trapperne, en Hovedrengøring for Huset, Gaden, Byen, som om 
der ventedes fyrsteligt Besøg. Saa gaar man ud at beundre 
den renvaskede By, der er saa malerisk karakterfuld i al sin 
gammeldags Stads af Vindebroer og Taarne, Volde og Møller. 
Indtil Musæerne aabnes; dér giver Nationens store Mænd naadig 
Audiens. 

Og der møder man det alt igen: Marker, Køer, Møller, 
gamle Huse, Kanaler, Skibe, disig Søluft, maleriske Træer, Moser 
med blanke Siv, sunde og glade Folk, og desuden en svunden 
Herlighed af maleriske Dragter og maleriskt Liv. Alt er skildret 
elskværdigt, omhyggeligt og sandhedskærligt. Virker vel disse 
Billeder ved Siden af den lyse, klare Virkelighed uden for en 
Kende afdæmpet og fortonet, synes vel den bløde, gyldenbrune 
Grundtone at have indsuget en Del af Farvernes Friskhed og 
Kraft for at erstatte den ved sin overnaturlige Harmoni, saa er 

det jo ikke at undres over. To hundrede Aar er med deres Sol 
og Støv gaaede hen over disse Billeder, mange har ligget gemte i 
Kroge og paa Lofter, andre har været paa ti Auktioner, paa 
tyve Rejser. Næsten alle har de været i selvkloge og selvglade 
Maleri-Restauratorers Hænder, og er der blevne overdængede 
med mørknende Fernis, rensede ved tærende Vask, udbedrede og 
overmalte og mishandlede saa grusomt , som om de smaa Udygtig- 
beder havde haft en ondskabsfuld, personlig Tilfredsstillelse ved 
at skænde de store Dygtigheders Værker. 

Naar man véd dette, oi£ naar man husker dette over for 
de talrige hollandske Billeder, hvis DejKghed endnu er stor, men 
som man dog tænker sig oprindeligt har været endnu dejligere, 
saa forbavses man i høj Grad, naar man standser over for tre, 
fire Billeder, der synes malede i Gaar. 

•De have en Glans og en Lyskraft i Farven, der lader 
deres højt udmærkede Omgivelser træde tilbage i en utydelig 
Skumring, og de er malede af den samme Kunstner: Jan van der 
Meer Ira Delft, som man længe har kaldt ham, eller Johannes 
Vermeer, som han er døbt og atter nævnet, efter at den flittige 
Forsker og dygtige Skribent Henry Havard for syv Aar siden 
har fundet hans Fødsels-Tilmældelse i Staden Delfis Arkiver. 

Billederne er en Gaade, og Maleren selv er bleven berømt 
for at være en Gaade. I over et Aarhundrede har han hvilet i 
den mest absolute Glemsel, skrinlagt i Skyggen af Pieter de 
Hoogs Hæder. Hans' Beundrere i Nutiden har haft den største 
Besvær med at drage hans Livsforhold og hans Produktion frem 
for Dagens Lys Størst Ære for ihærdigt Arbejde i denne Sags 
Tjæneste tilkommer W. Biirger (Th. Thore) og Henry Havard. 
Den sidstes Afhandling om Johannes Vermeer i »Gazette des 
Beaux Arts« 18S3 supplerer den førstes Afhandling sammesteds 
1866 saa vel, at man nu véd mere om den gaadefulde »Delfsche 
van der Meer« end om de Heste andre af Hollands bedste Kunst- 
nere. Man véd, at han er iødt sidst i Oktober 163-2, at han var 
Son af Smaakaar>folk, at han giftede sig lidt over 20 Aar gam- 
mel (den 5te April 1653), og at han var me/et fattig, saa fattig, 
at han maatte have Kredit i tre Aar for halvfemte Gylden, som 
han skyldte paa sin Indtegning i Malerlauget December 1653. og 
at han 1656 erklæredes for insolvent. Paa samme Tid har man 
dog Vished for, at han af sine samtidige var saa æret og agtet 
som Kunstner, at han hædredes baade i Prosa og Vers, at 

fremmede rejsende besøgte ham og fandt hans Atelier tomt for 
Billeder, men derimod hos en Bager i Byen saa' et Billede af 
ham, som var betalt med den da saare anselige Sum af 800 
Gylden, skønt det kun havde en enkelt Figur, hvad med For- 
undring er antegnet. 30 Aar gammel udnævntes han til For- 
mand for Sankt-Lukas-Gildet i Delft, ^en Ære, hans Kollegaer og- 
saa 10 Aar senere lod ham blive til Del. Han døde d. 13de De- 
cember 1675, 43 Aar gammel, efterladende sig 8 umyndige Børn. 

Men det bedste, man véd om Johannes Vermeer, er dog, 
at en halv Snes Billeder, der betegner det hollandske Genre- 
maleris Højdepunkt af malerisk« Færdighed, med fuldkommen 
Sikkerhed kan tilskrives ham. Han har malet langt flere; 
Biirger giver en Fortegnelse over 75 Arbejder af ham, af hvilke 
de fleste dog næppe er fuldt autentiske og andre af forholdsvis 
ringe Værd. Men de 10 Billeder er nok til at give ham, om 
ikke den første Plads i det hollandske Genremaleri, saa dog den 
Plads, ved hvilken Flertallet af Nutidens Øjne med mest Inter- 
esse og størst Beundring dvæler. Der er Kunstnere, som be- 
tragter Fortidens Kunst som noget dem uvedkommende ante- 
diluvianskt, der nærer Uvilje mod Galleribesøg og Afsky for 
Kunsthistorie, og som dog, naar det gælder Vermeer, er lutter 
dyb Anerkendelse og oprigtig Begejstring. Ja, saa stor er denne 
Heksemesters Kunst, at selv rettroende Kunstnere og Kunstvenner 
erklærer Indtrykket af herlige Billeder af Kunstens største Navne 
afbleget for en ganske lille beskeden »van der Meert, der lod 
dem gaa 14 Dage sukkende over dets Dejlighed, og endnu staar 
tydeligere for deres Erindring, end alt det meget andet udmærk- 
ede, de paa Rejsen har set. 

Det er ikke Indholdet, der giver Vermeers Billeder deres 
Værd. Han er ikke som |Jan Steen en aandfuld Iagttager af 
kaade Løjer og gale Streger, han er ikke som Brouwer en grov- 
kornet Humorist, ikke som Ostade en elskværdig Fortæller om 
grimme, rundryggede Menneskers hyggelige Familieliv i et snavset, 
uordentligt og maleriskt Interiør. I en Skole af absolute Malere 
er han den mest absolute Maler. Det, der gør hans Stilling en- 
som og fremskudt, som sikrer ham de moderne Kunstneres Sym- 
pati og Beundring, er, at han bestemt har brudt med en Over- 
tro, der næredes af de hollandske Kunstnere, hvor brave Na- 
turalister de end var, en Overtro om de varme Farvers principale 
Betydning for Billedernes Harmoni. Vermeer lod dristigt det 

fulde, klare, kølige Dagslys strømme ind i sine Billeder og viste, 
at Farveskønheden ikke behøvede at lide det ringeste Afbræk, 
fordi Farvesandheden kom til sin fortjænte Ret. 

Den brunlige Tone i de gamle Hollænderes Billeder skyldes 
nemlig ikke udelukkende Fernissen og Tiden. Den skyldes tillige 
et maleriskt Princip, der var Teori, og en malerisk Teknik, der 
var Praksis. Clair-obscuret gjaldt for Kunstens fineste Delika- 
tesse, og man søgte i Billederne t rem for alt at faa en mættet 
varm og blødt sammensmeltet Tone. Der er næppe Tvivl om, 
at dette lærtes i Atelieme fra Mester til Lærling, og at der og- 
saa dér gaves visse praktiske Vink om, hvorledes Maalet lettest 
kunde naas. Man malede sikkert med et eller andet Medium — 
sammensat af Oljer, Harpiks, Voks eller hvad det nu var — , 
som egnede sig til at skaffe den ønskede Harmoni til Veje, samtidigt 
med at det tillod den fuldendt dejlige Penselføring, der udmærker 
det gamle Hollands største tekniske Kapaciteter, et Vidunder, 
hvis Hemmelighed senere er gaaet tabt. Gud hjælpe den arme 
forvovne, der giver sig i Kast med at kopiere Metsu eller Ter- 
burg, selv Willem Kalfs kinesiske Porceltøensskaal i vort husvilde 
Billedgalleri er der ikke Mulighed for at naa! Man kan male 
omhyggeligt og kedeligt eller friskt og forsorent, men det er 
over Nutidens Ævne at forene de hollandske Kabinetsstykkers 
kælne og sirlige Gennemførelse med deres aandfulde og energiske 
Penselbehandling og utrolige Præcision. 

Det er forstaaeligt , at de hollandske Malere ikke modstod 
Fristelsen til at gøre en overdreven og unaturlig Brug af varme 
Farver, De elskede den mystiske Poesi i de halvmørke Kroges 
interessante Utydelighed saa højt, at det fulde Dagslys' kolde 
Skær nok kunde synes dem en Kende grelt og prosaiskt. Derfor 
træffer man undertiden hos dem en Undvigen af Naturen, som 
man undres over at møde hos saa sandhedskærlige Folk. Det 
hændes dem ofte, at de sætter Vinduer hen som en ren dekorativ 
Udpyntning , uden at Lyset i Billedet i Virkeligheden kommer fra 
dem. Eksempelvis kan henvises til Frans Mieris' smukke Billede 
af Bondestuen i den kgl. Malerisamling. 

Rembrandt, denne mægtige subjektive Mester, gav i saa 
Henseende ikke noget godt Eksempel. »Nattevagtent har jo 
faaet denne fejlagtige Benævnelse, fordi Billedets Lysforhold er 
absolut fantastiske, om det end er klart nok, hvorfra Lyset skulde 
komme. 1 »De Staalmestersc , i »Anatomiforelæsningent og en 



Digitized by Google 



974 



Van der Meer fra Delft. 



Mængde andre af Rembrandts Billeder er Lysvirkningen ligeledes 
uden objektiv Sandhed. Alligevel er det vel netop Rembrandt, der 
er Forudsætningen for det Par Malere, som lagde en stærk og 
berettiget Vægt paa Vinduet, Lyset fra Vinduet og Dagklarheden. 
Rembrandt havde nemlig i højeste Grad sin Opmærksomhed hen- 
vendt paa de Love om Lysværdier og Farvetonernes indbyrdes 
Afhængighedsforhold, hvis klare Gyldighed nuomstunder forfægtes 
under velkendte franske Slagord. Han yndede endog at sætte 
Sagen paa Spidsen, som f. Eks. ved at oversværte et helt Billede, 
for at en enkelt Perle kunde faa sin tilbørlige Glans. Naar han 
gjorde saa meget for en Perle, laa det nær for andre ogsaa at 
gøre lidt for Vinduet og Lysets rette Fortoning fra Vinduet ind 
i Stuen. 

Tidligere antog man, at baade Pieter de Hoogh og Johan- 
nes Vermeer en Tid havde besøgt Rembrandts Atelier. Efter 
nyere Oplysninger om disse Kunstnere er det mere sandsynligt, 
at de begge har faaet frugtbringende Impulser fra Rembrandt 
paa anden Haand, gennem Karel Fabritius, der boede i Delft 1 ). 
Pieter de Hoogh var født i Rotterdam, antageligt ligesom Ver- 
meer, i 1632, men kom som ganske ung til Delft, hvor han 
giftede sig 1654 og d. 20de September 1655 optoges i Sankt- 
Lukas-Gildet, to Aar efter, at Vermeer var traadt derind. Senere 
synes han atter at have forladt Delft for at bosætte sig i Utrecht 
eller Harlem. 

De to jævnaldrende Malere, der boede i samme By, har 
kendt hinanden og uden Tvivl sluttet sig nær sammen. Meget 
unge og meget talentfulde, som de begge var, har de næret 
Uvilje mod Konveniensen og tappert stræbt at bryde med denne 
Hindring for at komme Naturen paa nærmere Hold. 1 Steden 
for de brunttonede, let og tyndtmalede Billeder, der var Normen, 
har de malet Billeder med en solid og pastos Farvebehandling, 
med en glimrende, intensiv og tillige natursand Kolorit, Billeder, 
hvor et nyt Syn for Dagslysets Ret og Dagslysets Skønhed gør 
sig gældende. De har stor Kærlighed for aabentstaaende Vin- 



l ) De væsentligste Resultater af de nyere Forskninger i den hollandske 

Malerkunsts Historie vil man finde i en lille velskreven og læseværdig 

Bog af Henry Havard: „Histoire de la peinture hollandaise' (Quantin, 
1882) 

duer, for Gulve med Fliser i Tavl. Ofte benytter de en hvid 
Baggrund, fordi denne giver de tindrende Farver Relief, og paa 
den hvide Væg glemmer de sjældent at anbringe et gammelt 
dekorativt Landkaart eller et enkelt mørknet Billede, hvis Æmne 
efter gammel Mode hentyder paa det virkelige Billedes figurlige 
Indhold. Vermeer er især trofast i Benyttelsen af denne Bag- 
grund. Jeg tror, at de Hoogh i malerisk Henseende Rar lært 
mere af Vermeer end denne af ham. Vermeer var sikkert den 
radikaleste, den af de to, der var mest ubestikkelig i Kampen for 
en mere redelig, lys- og farvekær Naturalisme. Maaske fordi de 
Hoogh i visse Maader var en rigere Begavelse, og der sagtens 
kræves en vis Fattigdom af enkelte Ævner, for at objektiv Sand- 
druhed kan blive det højeste Maal. De Hooghs Billeder for- 
tæller mere end Vermeers. Det er ubetinget den ypperste 
Skildring af den hollandske Borgerstands smukke, maleriske In- 
teriører, som hollandsk Kunst har givet os; man kunde, som 
liavard bemærker, undvære Figurerne, uden at Billederne tabte 
al deres Skønhed. De Hooghs Figurer er dog mere end blot 
og bar Staffage i Interiørerne. Der er næppe nogen anden hol- 
landsk Maler, som har givet en saa morsom Fremstilling af de 
velhavende Borgeres Liv. Det er iagttaget med et godmodigt 
Lune, som man undertiden savner hos Terburg og hans Fæller; 
der er enkelte psykologiske Karakterskildringer, der minder om 
Moliere. Hos Vermeer kan man træffe de samme Hensigter, men 
Humoren er mindre frisk; her er det vistnok Vermeer, der har 
lært hos de Hoogh. 

Pieter de Hoogh er særlig berømt og særlig genkendelig 
paa smukke Perspektiver gennem en aabentstaaende Dør i Bag- 
grunden ind til en anden Stue, hvor Solen falder ned med 
varme og lysende Reflekser. Disse Solstraaler giver hans In- 
teriører en uforlignelig Hygge, en egen vindende poetisk Stem- 
ning. Nicolaas Maes har en enkelt Gang anvendt den samme 
Perspektiv. Vermeer synes ogsaa at have malet den i et Billede, 
der nævnes i et gammelt Auktionskatalog. Selv naar de Hoogh 
lukker Døren, holder han ofte sine Figurer i Forgrunden i et 
afdæmpet Halvlys, et varmt Clair-obscur, til Fordel for en stærk 
Lysvirkning længere inde i Billedet. Vermeer drager næsten al- 
tid sine Figurer tæt hen til Vinduet i det fuldeste , klareste 
Dagslys. De er tegnet og malet omhyggeligere end de Hooghs. 

Medens de Hoogh ofte giver sig i Kast med større og finur- 
ligere Billeder, nøjes Vermeer meget tit med en enkelt Figur, 
afskaaren ved Knæet, en Figur, der er optagen af et stil- 
færdigt, dagligdags Arbejde. Men saa er denne Figur ogsaa en 
Perle af Malerkunst. Vermeers Farve er *end rigere og pragt- 
fuldere end de Hoogs, hvad der siger meget; Vermeer er den 
af alle* hollandske Malere, der har den mest glimrende Palet. 
En lys citrongul, Orientens Yndlingsfarve, turde ogsaa have 
været hans. • Der er stærke, voldsomme, men altid harmoniske 
Farvemodsætninger. Farvebehandlingen er meget ejendommelig. 
I de mest gennemarbejdede Partier er der paasat smaa Farve- 
klatter, smaa runde Farvekugler, som saa er glattede over. 
Hensigten med denne Fremgangsmaade har vel været at faa 
Farven mere lysende og mere vibrerende, og det er lykke- 
des ham. 

De fleste af Vermeers Billeder er tidligere gaaet under 
Pieter de Hooghs Navn. Man har selv malet dette Navn paa 
dem for at forøge deres merkantile Værd, ligesom man har 
forsynet Hobbemas Landskaber med Ruisdaels Signatur. Paa et 
af Vermeers Billeder er dennes Navn, malet i Skyggen, und- 
gaaet dens Opmærksomhed, der paa et mere iøjnefaldende Sted 
har bødet paa, at de Hoogh formentlig havde glemt at signere 
Billedet. Nu var det vel bedre Spekulation at lade Billeder af 
Ruisdael og de Hoogh gaa for Billeder af Hobbema og Vermeer; 
saa værdskiftende kan jo Navneværdier undertiden være. 

Vi ejer intet Billede af Vermeer. Men i Stuen VII paa 
Kristiansborg fandtes en meget mærkelig Ruin af et Første- 
Rangs Billede, malet af Pieter de Hoogh — under stærk Paa- 
virkning af Vermeer, tror jeg at turde paastaa — . Da det jo 
des værre ikke staar i hver ønskendes Ævne at rejse til Ud- 
landet for at gøre sig bekendt med disse Malere, kan man hen- 
vise til dette Billede, for saa vidt som det viser de to udmærkede 
koloristiske Genremaleres fælles maleriske Bestræbelser. I sig selv 
er det et dejligt Billede. De fleste vil mindes det. Gid vi snart 
atter kan faa det at se! 

Paa en dejlig Solskinsdag i September er et Selskab paa 
ti Personer samlet i en stor Sal for at more sig. Vinduet 
staar aabent ud til Haven, og Vinden har ført et Par Blade af 
Vinløvet, der uden for omrammer Vinduet, ind paa de brogede 

Gulvfliser. Der er Sang, Spil og Dans. Om Bordet henne ved 
Vinduet er den musicerende Del af Selskabet samlet med to 
Fløjter , en Violin og en god gammel Sangbog ; en hæderlig 
Matrone staar rede med Flaske og Glas, naar de tørre Struber 
trænger til at fugtes. En latterlig lang Rækel, der med slent- 
rende Ben, nikkende Hoved og et saligt Smil i det røde An- 
sigt gravitetiskt fører sin Dame frem i Forgrunden for at danse 
en sirlig Menuet efter alle Kunstens subtileste Regler, synes 
allerede vel hyppigt at have smagt paa Flaskens Indhold. Eller 
er det kun Mindelser fra Frokosten éller Middagen, ti man tør 
nok sværge paa, at ingen af Selskabet er fastende? Det gamle, 
sagtens bibelske Billede, der hænger paa Væggen, ser underlig 
trist ud mod alt det stærke Lys, alle de brogede Dragter, al 
denne støjende Livsglæde, der lader det bageste Værelse, hvor 
Solen skinner ned, og som man til Højre kigger ind til, gøre et 
eget søvnig-roligt Indtryk. 

I malerisk Henseende har Billedet været overordentligt og 
er det endnu, trods Restauratorerne ikke har lævnet andet af 
den gamle Mesters eget Værk end et enkelt lille Hoved i Bag- 
grunden. Kompositionen er mesterlig. Farvefordelingen et »non 
plus ultra«. - Alt er saa fuldstændigt paa sin rette Plads: i 
Billedets Midte Kavalerens hvide Trøje, Damens karmoisinrøde 
Sløjfer og citrongule Kjole, der staar ypperligt af mod en sort 
Dragt, en fredelig, nevtral Plet, der tillige paa den lykkeligste 
Maade fremhæver de stærke, glimrende festlige Noter til den 
anden Side i den syngende Dames fyldigt blaa Kjole og Violin- 
spillerens røde Ben. Lige saa fortræffeligt staar Vinduet med den 
fine Lufttone over Træerne uden for til de behændigt sammen- 
satte Farver i Omgivelserne. Et stort grønt Draperi i brede 
Folder dækker paa den snedigste Maade over den uinteressante 
Del af Billedets Baggrund. 

Selv i dets nuværende, ynkelig ødelagte Tilstand gør det 
mellem andre hollandske Billetler en glimrende Virkning og har 
ikke helt mistet den Sandhed, Skønhed, Rigdom og Kraft i Lys og i 
Farve, der var, hvad Vermeer og de Hoogh søgte og fandt. 

Vil man se den absolute Vermeer', maa man rejse til Am- 
sterdam og se den berumte gule »Mælkepige« hos Six, et solskins- 
fyldt, farvest raalende lille Mesterværk. I samme Samling er der 
et ypperligt »Gadeparti fra Delft«; Vermeer er lige saa glimrende 
i Arkitektur- og Landskabs- som i Figurbilleder. Det Billede, der 

paa Rejsen gennem Hollands Samlinger virker mest overraskende, 
turde vel være Vermeers vidunderlige »Prospekt af Byen Delft« i 
Musæet i Haag, aldeles moderne i Motiv, i Opfattelse, i den lyse, 
straalende Friluftsfarve. I van der Hoops Samling i Amsterdam, 
i den arenbergske Samling i Br ussel, i Louvre, Brunsvig, Berlin, 
Dresden og Wien findes Billeder af Vermeer. I den doubteske 
Samling fandtes forhen det Billede af »Soldaten og den leende 
Pige«, som er bleven berømt gennem den fortræffelige Kunstner 
Jules Jacquemarts mesterlige Radering. »Gazette des Beaux Arts« 
har 1883 bragt en nydelig Radering af Milius efter Billedet i den 
czerninske Samling i Wien, et Billede som, efter hvad alle de 
lykkelige, der har set det, enstemmigt erklærer, er overvældende 
dejligt. Efter at det med utvivlsom Ret er tillagt Vermeer, er 
det ogsaa overalt udnævnt til at forestille Vermeer i sit Atelier, 
en Betegnelse, der næppe er rigtig. Fraset at det er — og især 
paa den Tid var — meget vanskeligt at njale sig selv i hel Figur 
fra Ryggen, var Vermeer ikke stiv i allegoriske Figurer, og det 
er næppe rimeligt at antage, at han har haft saa ringe Sans for 
at give en træffende Selvkarakteristik, at han i denne specielle 
Anledning har bestilt Fama til Model. Han har snarere malet 
en anden Maler, maaske en Ven ; han har med god Grund ment, 
at man lige saa vel kunde faa et godt Billede ud af en Mand, 
der maler, som af en Pige, der knipler eller læser et Brev eller 
spiller paa Klavecin eller pynter sig eller hælder Mælken om 
fra en Kande til en anden. Og han har maaske malet Vennen 
med en stille Forundring over, en hemmelig Misbilligelse af, at 
Folk vilde male den Slags Ting, som Allegorier og mytiske Hi- 
storier, de aldrig med egne Øjne have set. 'Omvendt kunde ikke 
blot de, men vel ogsaa Flertallet af de samtidige hollandske 
Malere bebrejde ham, at han var saa lidet fortællende, saa nøj- 
som i sine Motiver, saa objektiv, — ja, den Gang kendte man 
ikke dette Ord, og end mindre Ordet »fotografisk«, som man 
ellers utvivlsomt vilde have brugt. Kan hænde, at begge Parter 
havde en Smule Ret, men dog mest [Uret. I øvrigt er det ganske 
unødvendigt at dømme dem imellem. 

Karl Madsen. 

S. Sohandorph: Skovfogadbørnana. 

En Fortælling. 

(Reitzel). 

Schandorphs ny Fortælling er en elskværdig, klar og 
fængslende Komposition. Folkemelodier og Bondedanse følger i 
Rad, og ud af Mangfoldigheden løfter der sig rolige Harmonier, 
som fanger Øret med deres fine Klang. Gadeviser bryder ind, 
og en Fylde af Musik fører dem sammen med Sange af finere 
Art. Der er en uforfærdet Opsamlen af dagligdags Motiver i 
dette Arbejde og til Grundlag et musikalsk Sind, der af Livets 
Lyde danner en Symfoni, som gaar til Hjærtet. 

Hovedmotivet handler om en tarvelig født, sundt sanselig ung 
Pige, der i et Hotellivs befængte Luft djærvt værger sin Person. 
Hun er ingen Heltinde, hun kunde være blevet overvunden, og 
under Miskendelsernes bitre Nød ønsker hun, at hun var »som 
en at de andre«. Men paa det første Trin nedad til »de andret 
faar hun en fornuftig Haandsrækning, som hun bruger, og i rette 
Tid sender Livet hende saa den, hvem hun uden Selvanklage kan 
skænke sin opsparede, unge Ømhed. 

Tingen er smukt fortalt, men Bogen har Mangler. Ho ved- 
personen, Lotte Splyd, træder ikke tydelig frem fra Fortællingens 
Baggrund. Hun er som Prinsessen i den slumrende Skov, inden 
Ridderens Kys har faaet hende til at tale. Digteren ødsler af 
sin Viden paa hende, som Skoven af sit Lys paa Prinsessen, men 
han udleverer hende ikke. Vi ser Lotte i en Mængde Forhold, 
og for hendes Skyld tager vi Del i nok saa løjerlige Kalad>er, 
men bestandig sender Schandorph os de andre Personer til Under- 

holdning. Vi faa nøjagtig Underretning om, hvad hun har tænkt 
og foretaget sig, men vi har ingen Lejlighed til selv at tale med 
Pigebarnet; ved de vigtigste Begivenheder er hun endog en stum 
Person. Vort Indtryk af den smukke Skofogeddatter er et Billede 
paa anden Haand. 

Fejlen begynder i Børneaarene. En eneste Replik i Lottes 
Mund er ikke tilstrækkelig til at vi kan se, at hun er den »raske 
Tøs«, som hun i Virkeligheden er. Det er ikke nok, at hun 
svarer paa Moderens uforlignelige Ord: »Lad vær' at glo med det 
Øjesyn!« da Anders Tjæner har kysset paa Fingeren ad hende — : 
»Saa laan mig dine Øjne, naar jeg ikke maa glo med mine egne.« 
Vi maatte ogsaa have hørt hendes Ord ved andre Lejligheder. Vi 
er ikke forberedte paa, at der senere i Lottes brune Øjne kan 
ligge den Glød; som tænder Ild bag Baronens Vams. Heller ikke 
er der i den blotte Omtale af, at hun ved Maskeballet paa Herre- 
gaarden staar med en Djævel i Sindet, Forklaring nok til at 
hun gør Oprør mod Verdensordenen ved ikke at ville tage Del i 
Opvartningen. Hvor henter hun Mod dertil fra? Den 'hele Be- 
givenhed er vistnok for øvrigt ikke ægte, hvor godt den end er 
fortalt. Fremdeles kommer hendes Beslutning om at forlade 
Hjemmet og tage Tjætieste paa et Hotel os i det mindste lige 
saa. overraskende, som den kommer Vennen Peter Iversen, og at 
hun den allerførste Dag, hun er i Funktion, lader sig kysse af 
den elegante Fuldmægtig, er saa lidet forberedt, at vi er ved at 
raabe paa Bagtalelse fra Forfatterens Side. Hvorfor jhar vi ikke 
hørt, hvad Lotte siger i Cigarhandlerens Kælder? Forfatteren 
meddeler, at »Lotte tumlede i en ubevidst Vildskab, sang og 
hujede i Kor med de andre«. Men naar vi aldrig har hørt, hvor- 
ledes et muntert Ord af Lotte klinger, danner denne Beskrivelse 
kun en tom Forestilling. Kun én Gang i hele sit Hotelliv har 
Lotte Ord i sin Mund, som maler hende. Det er da hun be- 
svarer en Opvarters kælne Henvendelse paa følgende Maade: 
»Jeg har Lyst til at tage Livtag med Dem, for jeg tror, jeg smed 
Dem i Gulvet. Man skulde ikke tro, De var paa et ordentligt 
Madsted, for De er saa gul som en vissen Gulerodstop!« Her og 
bestandig ellers de faa Gange Lotte faar en Replik, er Tonen 
ægte. Hun er en rap Tjænestepige , endog vittig blandt sine 
jævnlige, i gode Forhold vilde hun kunne le, saa at en Køkken- 
trappe stod fuld af hendes Latter, men aner hun blot Snippen af 
den Fare, hun kender alt for vel, bliver hun først tvær, senere 

bøs. Men hverken denne Side eller det tækkelige ved hendes 
Væsen har Schandorph tilstrækkelig draget frem; har man kun 
truffet Lotte i »Skovfogedbørnenet, kender man hende næppe igen, 
naar man møder hende med hvidt Forklæde og Fejekost i Haanden 
i et af Hotellerne i København. 

Og fremfor alt hvorfor taler hun ikke i det Øjeblik, da 
det foregaar i hendes Liv, som er Fortællingens Indhold? Da 
Fuldmægtigen kommer og byder hende Armen om Aftenen paa 
Gaden, og hun modtager den, og hun véd, hvad hun gør, hvad 
er det da for et Slagtilfælde, som har gjort Schandorphs Pen 
lam dér, hvor den netop burde have skrevet bedst? Som Bogen 
nu er, ligger det springende Punkt her. Det bliver jo ikke til 
noget med den Forførelse, som alt i Lottes Liv har draget 
hende hen imod, hendes egen Natur og de Omgivelser, hun 
færdes i, det var da paa Situationen forinden at Vægten maatte 
lægges, om det nogen Sinde skulde være lykkedes Fortælleren at 
vise os Lotte. 1 disse ti Minutter blotter hun sit virkelige Væsens 
hvorledes; i denne halvt barnagtige, halvt vel bevidste Trippen 
hen til Randen af det aabne Gab, som drager hende til sig og 
forfærder hende, ligger alt, her var det vi skulde have set hende. 
Saa havde vi faaet et Billede af Lotte. Det er forsømt, og nu 
har vi kun en psykologisk Studie. 

Men Studien er god. Der er Sammenhæng og Kraft i den 
Aand, som har taget den lille Lotte Splyd for sig og koldblodig 
fundet sig til Rette i hendes Sindsrørelsers filtrede Spind, og der 
er Medfølelsens Skarpsyn i dette. Det er Individualisering, det 
skorter paa, og det er saa meget mærkeligere, som Bogen i 
øvrigt er fyldt med* Enkeltbilleder af slaaende Livagtighed. I 
Studien spores der kun Svagheder, saa længe Lotte er helt ung 
og uerfaren ; da hun er bleven Tjænestepige paa det københavnske 
anden Rangs Hotel, er den skildrede Udvikling god at tage irnod 
som en Anvisning paa Nationalbanken. Lottes Glæde over den 
Pynt, som Enkebaronessen skænker hende, synes mere dannet, 
end en Skovfogedpige let kunde føle den, og i Oprøret paa Herre- 
gaarden turde der, som antydet, skinne en Vilkaarlighed frem fra 
Forfatterens Side. 

Bogens Tone, Poesien i den, om man saa vil, finder man 
maaske tydeligst i alt det herlige Udenomsværk, der ledsager Be- 
retningen om Lotte Splyd. Der er for det første hendes Moder, 
Mette Splyd, og hendes tilkommende Stedfader, den sindige Skov- 

I ilsk tieren. 18P4 ^ 

foged, Lars Iversen. Det er simple Mennesker i slet Forstand, 
deres Tanker roder i Smudset, og de er saa indlevet med Ræve- 
streger, at en aaben Fremgangsmaade vilde være den Snare, de 
sidst kunde falde paa at lægge for hinanden. Hvorledes saa 
deres egne »Spekulantstreger« lukker sig som et Net om dem og 
genner dem hen til den værste af alle Skovens Udgange, den, 
hvor Præsten staar paa Post og om ikke kværker dem saa dog 
vier dem til Mand og Kone, er kostelig fortalt. Det er Livets 
egen snurrig bedrøvelige Komik. 

Og Cigarhandler Liihrs, hans Kone og Kompani, Enke- 
baronessen, Baronen, Overkellneren, Anette, Jægeren paa Godset 
og Fuldmægtig Jespersen, hvor er de ikke i stort og smaat mal- 
ede med Farver, som ikke har en falsk Tinte. Schandorph har 
tidligere haft en Tilbøjelighed til at være bred og »smøre tykt 
paa« , og endnu kan han gaa til den yderste Grænse af hvad en 
Figur kan bære af Farve (Iversen, Fru Luhrs), men naar man vil 
tænke tilbage paa, hvorledes f. Eks. Herreselskabet i Røgestuen 
paa Strandholt, Anettes Hjærtesorg, Baronen under Lars Iversens 
Avdiens, Overkellneren efter Kampen i Folkestuen, Jægerens korte 
Svar paa Baronens Spørgsmaal o. s. v. træder ind i Bogens Plan, 
kan man kun føle Beundring for den lette Haand, Schandorph 
ejer, naar det gælder om paa hvert enkelt Sted af Maleriet at 
lægge netop den Kraft i Farven, som Øjet fordrer. Enkelthed- 
erne staar tydelige under den flygtige Behandling, og Opmærk- 
somheden bindes ikke et Minut længere end nødvendig. Fuld- 
mægtig Jespersen fylder maaske mere op, end der efter den Brug, 
der er for ham, strængt taget var nødvendig, men saa er til 
Gengæld hans Person gjort saa gennemsigtig, at enhver Indvend- 
ing mod den Vidtløftighed, hvormed han er behandlet, standses 
af det kunstneriske Behag, man føler ved Figuren. Hans Tur 
hjem i Jærnbanekupeen, efter at hans Planer med »den lille 
Gadedreng i Skørter« er strandede, er en Analyse, som trænger 
dybt ind i de dannede Lag. Det er en helt moderne Skikkelse, 
en Jurist med ulastelige Manerer og en Konversation, som vil 
blive taget for god i saa godt som alle Forhold, Schandorph har 
uforbløffet rullet ham op, og den akademisk dannede unge Em- 
bedsmand er bleven flad som en Flip paa Strygebrætet. Der var 
ikke noget bag den afrundede Optræden. 

Man kunde have ønsket, at Schandorph* i »Skovfoged- 
børnene« var gaaet dybere ned under Mulden, at han var kom- 

men til Følelsernes Kridt og Granit Om han havde ladet Lotte 
og Fuldmægtig Jespersen træde i virkelig Forbindelse med hin- 
anden? Bogen var da bleven en anden, der var kommet Vinter 
efter den Vaar, som nu er skildret; men sæt, at Scbandorph 
vidste om Lotte, at hun vilde have staaet sig for Jespersens An- 
greb, eller at hun vel faldt men hurtig stod opret paa ny, fordi 
hun var det sunde Skovfoged barn , og han en Vantrivning, eller 
omvendt maaske, at hendes Sundhed netop forøgede Faldets Fare, 
saa at hun aldrig rejste sig mere, saa har han haft Uret i ikke 
at meddele os denne Viden ved at indrette Fortællingen derefter. 
Det kan i Livet gaa saa læmpeligt til, som han denne Gang be- 
retter, Heldet tager mangen køn ung Pige i sin skærmende Favn, 
men den unge Pige er lærerigere at studere, som ikke har haft 
Heldet til Kæreste. Dog hvorledes dette end forholder sig, saa 
er Schandorphs Bog ogsaa god at faa Forstand af. Saa langt 
ned i Jordskorpen er vi naaet, at vi kender Muldens Art. Der 
kan vælges en fornuftig Dyrkningsmaade ogsaa L Kraft af den 
Viden, som dette Arbejde forplanter. 

Ene og fin gaar en stiv gammel Herre om i Bogen og 
pønser paa lutter honnette Ting. Schandorph bruger ham til at 
sætte Fortællingens Hjul i Bevægelse, men Anvendelsen er for 
ringe, han er for god til at optræde som deus ex machina. Det 
er overhovedet lidt af en Skam for Forfatteren, at han trænger til 
en saadan; det beror paa en Hjælpeløshed ved Ordningen af 
Stoflet, som nu og da overfalder Schandorph. For det simple For- 
maals Skyld at faa Lotte i flygtig Berøring med Ægteparret Luhrs 
og til al tjæne paa det Hotel, hvor Justitsraad Gram har op- 
slaaet sit gammel-jomfruagtige Ungkarlebo, sætter han et System 
af smaa Usandsynligheder i Gang, som ikke passer til Fortællingens 
Ædruelighed. Justitsraaden lider under det Misbrug, der drives 
med ham, han er for smuk en Skikkelse, til at jages ud paa 
Gaden i daarligt Vejr, blot for at hans Paraply kan pilke Lotte 
op, og han selv bringe hende til Gothersgade, hvorhen hun stiler. 
Men det varer ikke længe, saa har vi den gamle Herre for os i 
Ro. Hans Hjærne spinder videre paa den Traad, som begynder 
dér, hvor Ungdomsdagenes Indtryk første Gang vikledes op; 
uskyldig og uforandret gaar han Livets Bane igennem, føjende ny 
Hør til sin Traad, men aldrig forandrende sit Spind. Han tror paa 
det gode i Livet, som man gjorde det, da han var ung, med en 
ubestemt Forestilling om, at det er en ideal Magt, der ligger 

over Haandgribelighedernes Verden. Han' gik i 48 med som fri- 
villig og betraadte senere Embedsbanen med det Forsæt at bringe 
Frihedens Luft ind i Kontorerne, han taler om det stærke Sus, 
der da skulde være kommet, men han har aldrig ment andet 
end en sagte Vind, som halvt uformærkt kunde rense Luften. 
Da det tager til at blæse uden for, finder han sig efterhaanden 
kim vel i Administrationens dybeste Hi, Arkivalia bliver hans 
Poesi og Forretningsgangen erstatter ham Filosofernes Skrifter. 
Da han saa trænger til Hvile, lejer han sig ind paa et Hotel for 
at han ved table d'Hdte kan høre Tysk og Fransk og Engelsk. 
Han har Raad nok til at rejse, men han foretrækker langt at 
komme i denne læmpelige Forbindelse med Udlandet. Fantasien 
sættes i Bevægelse derved, og der kan ingen Ubehageligheder 
indtræde. Han kan ikke godt lade være at øve en god Gerning, 
naar den byder sig frem. Han hjælper unge Mennesker og 
søger at redde faldne Piger. Naturligvis gaar det altid i Stykker 
for ham. 

Denne Mand har Schandorph digtet levende. Han taler, 
staar og gaar som den friskeste Original. Der er en Mængde 
Forstand i den gamle Herre, og han er ikke et Øjeblik latterlig. 
Indtrykket, han gør, er mildt som et Minde, og klart som et 
Møde fra forrige Nu; det er en Tegning med de nobleste Linjer. 
Det Rosentræ, den gamle Herre slæber op paa Lottes Kammer i 
dødelig Frygt for at blive opdaget, sender et forsigtigt lille 
Pust af erotisk Duft efter Justitsraaden ; Schandorph smiler derad 
og tager ikke et Sekund fejl af Arten i denne Erotik. Den 
er vanskeligere at kalde ved Navn end en ung Piges ufødte 
Længsler. 

Justitsraad Gram er det finest udførte Maleri i Bogen. 

E. Skram. 



Bemærkninger om 
Bjørnstjerne Bjørntons „Det flagei* i Byen og paa Havnen*. 

(Gyldendalske Boghandel). 

Bogen spænder over mere end to Aarhundreder og omhandler 
en Slægt i fem Generationer. Det er en vældig Tanke at sætte sig 

sligt foi e, og en drabelig Daad at udføre det, og naar det bringes til 
Ende, som Bjørnson har gjort det, staar man stille med et und- 
rende Smil og tænker paa Sagnet om Kæmpen med de syv 
Hoveder. 

»Af et gammelt DokumenU — staar der over første Kapitel. 
Det er en Beretning fra det Herrens Aar 1G60, da den for Volds 
Skyld lordrevne tyske Skipper Curt løb ind i den norske Smaabys 
Havn og lod sit Skib overmale og omrigge. Saa følger en Be- 
skrivelse af hans Liv og Levned, som maler os et Billede op, ikke 
alene af Curt og hans nærmeste, men af Byen og Tiden, hvis 
Ægthed og Anskuelighed saa at sige tager Vejret fra Folk. 

Curt er et Udyr, væmmelig som en Abe i Menneskestørrelse, 
grum som en kæmpekraftig Tiger; i hans brede, bulnende Aarer 
ruller det adelige, udsvævende Røverblod. Han er et Inkarnat af 
Last og Ryggesløshed. Intet standser ham; kommer nogen ham 
i Vejen, slaar han dem ihjel og sparker de døde Kroppe til Side. 
Misgerninger og Umenneskeligheder drysser ned omkring ham. 
Hans Hustru er bleven afsindig al hans Mishandling; Byens Jom- 
fruer gaa voldtagne omkring, og naar Gødselsdyngerne køres ud 
om Vaaren, vrimler de af Barnelig. 

Pen der, om end aldrig saa kort, har levet i en norsk 
Kystby, kender de haarrejsende Historier, der er opbevaret om, 
hvad der bedreves af Ryggesløsheder i jramle Dage. Fortællingen 
om Curterne bringer dog alt andet til at blegne. At man læser 
det uden en Skygge af Indvending, uden et Sekund at tænke paa 
Overdrivelse, er Beviset for Forfatterens geniale Behandling af 
Stoffet. En eneste Fejltegning, en eneste falsk Motivering, og 
Virkningen vilde være ødelagt. — 

Efter Curts Død er det Sønnerne Adler og Max, som be- 
stiger den ledige Trone. Adler er pragtelskende , indolent og 
ugift. Han omgaas ingen, lader sig transportere i Bærestol, naar 
han skal ud, kan næsten ikke røre sig for Fedme, og synker med 
Aarene hen i et Slags stilfærdigt Idioti. I sin Ungdom har han 
levet i Udlandet og sandsynligvis hengivet sig saa stærkt til Ud- 
skejelser, at han senere ikke orker mere. Hjemme er han ikke 
udsvævende, hverken med Drik eller Kvinder. Det fremgaar blandt 
andet af den Omstændighed, at da Hr. Max under Gæstebudet 
har forgrebet sig paa Ane Paavelsdatter, bliver Adler tilkaldt af 
Raadmanden, som den, der har Myndighed til at tale ham til 

Rette, hvad han ogsaa gør, idet han siger ham, at »hand var 
saare meget imod dette Uvæsen der paa Slottet, oc at Max endte 
ikke, før hand havde ruineret dennem alle«, hvilken Tale var den 
længste, nogen nogen Sinde havde hørt af Hr. Adler. Hans Livs 
eneste fjedrift V ar at rejse til København for at gøre Knæfald for 
Kongen og anraabe ham om at besøge Byen, hvor han boede, og 
værdiges at tage ind under hans Tag. 

Efter Tilbagekomsten kørte han altid siden i en hjemført 
Karosse, »med Forrider og Jæger, foruden Kusken, sampt to Tjæn- 
ere bag paa disforuden.« 

I Broderen Max florerer Slægtens Laster og lever dens 
vilddyriske Kraft; en Tendens til Svækkelse gør sig dog gældende. 
»I Begyndelsen« — hedder det — »da hand her kom, da bar 
han alt det hand drak, men icke paa slutten.« Han er Præst, 
dominerer og regerer først sin Broder med Godset og dets Be- 
boere, saa Kirken og hvad dertil hørte, men siden ogsaa den 
ganske Stad. Han opkaster sig til en fuldstændig Voldsherre, 
presser Skat og Tiende af Borgerne efter Forgodtbefindende, 
tvinger hver eneste rejsende, Mand og Kvinde, til at betale Afgift 
til Kirken, forfølger og fordriver fra Hus og Næring, By og Rige 
den, der ikke vil befale sin Datter at ægte ham — ham og hans 
hele Slægt. 

Han er en vældig Mand paa Stolen, har altid fuldt Hus, 
fordi ingen tør udeblive af Frygt for de Forhør, han holder over 
Skulkerne. Da Kirken er brændt , præker han under aaben 
Himmel, saa det høres helt til Havs, og de paa Skibene tro, det 
er Kvinder, som hyler i Barnsnød. »Derfor maa det siges til 
Hr. Max's Ros, at det gaf alle en gafnlig Skræck at gaa udi 
Kirqke i hans Tid,« — hedder det. — Han slider Livet af mange 
Hustruer og prygler sin Søn døv paa begge Øren, forgriber sig i 
Fuldskab paa Byens fornemste Jomfruer, og slaar paa staaende 
Fod sin Broder saa fordærvet, at han afgaar ved Døden, da han 
viser ham til Rette for det. I sin bedste Alder gaar han til 
Grunde; han bliver blød paa Hjærnen og ter sig som en afsindig. 

Plaget af Hallucinationer forfølges han af Aander og slaas med 
Djævelen, indtil hans sidste Kraft er forbrugt. Da gaar han til 
Sængs og dør en salig Død i sin Moders Sæng, betjænt med Al- 
terens »dyre Sakramente« af Præsten Thomasius, der beder og 
synger ved hans Sottesæng. Og hans Begravelse bliver stor og 
prægtig. Bispen holder en kostelig Mindetale over ham, han 

følges til Jorden af alle Byens Standspersoner, og i tre Dage bliver 
der talt, spist og drukket til hans Ære. 

Et overvældende rigt Stof er her samlet ind i en meget 
snæver Ramme. Paa en fjorten til seksten Sider er givet en 
Række Billeder, der brænder sig ind i Erindringen med en saadan 
Tydelighed, at de staar for Bevidstheden som Oplevelser. Vi 
føler den forhærdede Bitterhed i Aadel Knutsdatters brudte Stemme, 
som hun sidder i den store Stol i Grøntstuen og klager for Degnen 
over sin Ægteherres Mishandling, og siger at nu er hun færdig. 
»Gud ved hvem som bliver den næste; men kanske ved hånd del 
ogsaa selft — føjer hun til. Vi ser Hr. Max staa fast i Lofts* 
trappen, da han med sin korpulente Krops Tyngde har traadt 
Hul i Trinet, og hører de Forbandelser og Skældsord han bruger 
over at han ikke kan naa op til dem, der har flygtet for hans 
Udsugeiser. Vi ser ham slaa Degnen over Ende paa Prækestolen, 
fordi han har forrettet Tjænesten i hans Sted, da han var »ubekvem 
af Drikc, og ikke selv kunde. Og vi mærker tydelig, Arten af 
Enkens Taarer — hun, som holdt Hus for Sjøfolk, — da hun 
jamrer over Præstens Pengeudpresninger. Fra alle Sider falder 
Lyset ind over de optrædende. Ganske uformærkt er de ydre og 
indre Faktorer, der muliggjorde en Tilstand som den skildrede 
taget med, og gennem disse har Datidens ynkelige Fysiognomi faaet 
sin Afspejling. Betragtningerne over Guds almægtige og naadige 
Styrelse, — han, »som hafver sine egne Vejer paa forder Haand 
udstuckitc — der følger oven paa Beretninger om en ren Synd- 
flod af Skændselsgerninger, giver et slaaehde Udtryk for Tidens 
af Teologiens Dressur formørkede Forstand og forvænte Begreb. 

Sammentrængt som i en stærk Essens; strømmer den For- 
faldets og Forkuelsens Atlnosfære os i Møde, som den lange 
Lydrigetilstand og den trælleagtige Falden til Hvile under det 
fremmede Aag havde affødt, en Atmosfære, uden hvilken det 
vilde været umuligt at drage Aande i hine Skændselens Tider. 

En eneste Lysstraale lader Forfatteren bryde ind over dette 
Mørke. Det er Begivenheden med Bonden, der gaar op og øver 
Justits paa Hr. Curt for sin voldtagne Datter. I denne Bondens 
Mandsdaad giver den bagbundne og i Støvet trampede Folkekraft 
et værdigt Livstegn fra sig. 

Ved Hr. Max*s Død gør Forfatteren en Stands og springer 
et Par Slægtled over. Fortællingens Traad optages igen i 1830. 
Da var Ejeren en lang, sortsmudsket Fyr med et grønt, fodsidt 

Forklæde, der gik som Gartner i sine egne Haver, som i For- 
ening med nogle Køer var hans eneste Levevej. Han var ugift. 

Det er et trist, mep velbekendt Billede; vi har sét ham før 
denne eneste Ætling af en stor og mægtig, men efterhaanden 
degraderet Slægt, — en Raring, der pusler omkring og steller for 
sig selv og lever et ensomt, hyggeforladt Liv i et Hjørne af den 
forfaldne Fædreneborg , hvis tilliggende Jorder er bedrøveligt ind- 
svundne, og hvor Anerne hænger paa Væggene, sorte af Vanrøgt 
og Ælde, i Rammer, som en Gang var forgyldte. I konsekvente 
Resultater er Ættens degenererende Udviklingsgang bleven paavist, 
og med Mesterskab er de Nuancer dragne, der giver de enkelte 
Slægtled sit Særpræg. Konrad Curt er i alle Henseender kun 
som en Skygge af de fordums Curter, ogsaa hvad Last og Rygges- 
løshed angaar. Hvad af godt og menneskeligt, der under Genera- 
tionernes forskellige Krydsninger Tiderne op over er flydt ind i 
Ætten, har i ham sat en klæk og bleg liden Blomst. Men den 
Sorg, som den svage og energiløse Mand bærer over at have 
mistet sin elskede og være bleven skilt fra det Barn, hun, skønt 
en andens Hustru, har født ham, gør at han hengiver sig til 
Drik. Herfra reddes han imidlertid af Sønnen, der ved Tredje- 
mands Mellemkomst er bleven gengivet ham, og vi har den Glæde 
at se en af dem, der bærer Curtenavnet, leve og dø som et 
efter fattig Lejlighed skikkeligt Menneske. Hans Søn John, der 
skriver sit Slægtnavn med K, kommer tilsyne i Tolvaarsalderen. 
Paa seks-otte Sider viser Forfatteren ham frem, til han er Student. 
Skildringen er af den Beskaffenhed, at Spændingen stiger fra Linje 
til Linje, og naar man er færdig, ved man ikke ret, om man skal 
le eller græde. 

Denne Gut er et overmodent Produkt af Curteracen, en 
eksotisk Plante med flammende Farver og forvoksne Dimensioner. 
De sidste Rester af Vildskab og Leveævne, som er tilbage i det 
udlevede Curteblod, er her strømmet sammen og opfører et brus- 
ende Spil af Kræfter, danner en mangfoldigartet Sammensætning 
af lidt af hvert. Paa Grænsen af Vanvid balancerer han sig 
Livet igennem. Naar han bedriver de gyseligste. Ting, sætter de 
vildeste Indfald hensynsløst i Værk, korsfæster Katter, oversager 
Rødderne paa Farens fineste Frugttræer, skærer den fattige Løber- 
guts Trøje i. Smaafiller, tager omtrent Livet af et Barn, som han 
slænger i Vandet og saa springer ud og redder, er der ingen 
Ondskab i noget af det. Ligesom de sindsforvirrede, der er plagede 

af Stemmer, gør hvad disse siger, saaledes er John Kurt i sine 
Drifters og Sansers Vold. Disse faar Overhaand, fordi han mangler 
den Naturens Sundhed, som skaber Ligevægten. Alt hos ham er 
ud over alle rimelige Grænser. Fra at flomme over af den mest 
meningsløse Lovprisning, springer han til at rakke den selv- 
samme Ting ned i en Afgrund af Eder og Forbandelser. Han 
bliver ked af alt og latter Afsky for alt. Da han er naaet til den 
Erkendelse, at »hejle væra bare er en stor Møkahaug« — gaar 
han om Bord i et Skib, der sejler til Sydhavet, bliver borte i mange 
Aar, og kommer saa pludselig en vakker Vaardag hjem for — 
siger han — at se Faren dø, skønt denne for Resten er i bedste 
Velgaaende. 

Efter Hjemkomsten er det Sønnens Mening at være kærlig 
og omhyggelig mod Faderen, men, som venteligt kan være, faar 
hans Følelser et højst mærkeligt Udslag. Undertiden falder han 
saaledes paa, at Faderen ikke skal spise, eller han putter ham i 
varmt Bad med kold Styrt oven paa, eller han lægger ham ned 
under svære Dyner for at faa ham til at svede, alt sammen uden 
at der er skabt Grund til det. Det er kun Antydninger fra For- 
fatterens Haand, men de anførte Træk er saa veltruftie, at det 
meddelte former sig for Tanken som en Række malende Op- 
trin, da* tydeligt betegner Arten af Forholdet mellem dem. N\uir 
Sønnen fik disse Raptusser over sig, saa' Gamlingen paa ham 
med et eget Blik, et Blik uden hverken Frygt eller Tryghed 
eller godt Humør, men med en kold Nysgerrighed, som kunde 
han nok have Lyst til at vide: hvad mere. i disse faa Ord 
har vi et saa fyldigt Indtryk af den gamle, \i*ne Mand, at det er 
unødvendigt at fortælle os mere. — 

Det Afsnit, som skildrer John Kurts Frieri, har til Over- 
skrift: Sejler i Sigte. Thomasine Rendalen er Sejleren, han har 
faaet Øje paa, og selv er han Kaptejn paa Kaperskibet, der gaar 
ud efter Byttet. Under den Togt udfolder han en Vrimmel af 
hidtil ukendte Egenskaber. Vi lærer at beundre hans Ævne til 
snedig Beregning, hans Dygtighed til at udnytte alle Hjælpe- 
midler lige til den mindste tilfældige Omstændighed, hans store 
Snarraadighed, naar det gælder at skifte Taktik, hans Hurtighed 
i Brugen af en i Øjeblikket indvunden Fordel. Straks fra Be- 
gyndelsen af ser vi, at Sejleren maa blive taget, og naar han 
lykkelig bugserer sin Prise ind i Havnen, kan vi ikke værge os 

for en Følelse af, at Sejerherrens Dygtighed fortjæner Kampens 
heldige Udfald. — 

Saa bliver han altsaa gift med Thomasine og møder i hende 
for første Gang én, der kan og tør gøre ham alvorlig Modstand. 
Under et hæsligt Optrin, hvori hans Naturs brutale Raahed 
træder hende utilsløret i Møde, saa at hun helt ud ser, hvilket 
Dyr hun har ægtet, fører hun aaben Krig imod ham og staar 
ved Kampens Udgang forrevet og mishandlet men uovervunden 
foran ham. Virkningen er den, at han dør af det. Raseriet over 
at være bleven trodset og det af hende, hans Kone, hans Ting, 
bringer ham i en betænkelig Forfatning, og da nogle af Gæsterne 
et Par Timer senere i Selskabet, hvor han er, forsøger at hindre 
ham fra at gaa hen paa et berygtet Hus, faar han Slagtilfælde 
og falder død om. 

John Kurt er et Stykke Menneskebeskrivelse, som ved sin 
Paavisning af, hvilken skæbnesvanger Rolle Selvmisbruget spiller 
i Naturens Husholdning, kaster Lys over en Række Fænomener, 
som mangen en forgæves har brudt sit Hoved med at finde for- 
nuftig Sammenhæng i. Et levende Dokument af Rang og Værdi, 
forfattet af en Psykolog med et overlegent Syn og en gennem- 
gribende Forstaaelse. 

Dette er Indledningen, og saa begynder den egentlige For- 
tælling, der foregaar i vore Dage, og omfatter et Tidsrum af 
over tredive Aar. Vi faar Anledning at følge Thomas Rendalen, 
der ligesom Moderen bærer det mødrene Slægtnavn, lige fra han 
ligger i Vuggen og op til det fjortende Aar. At læse om Kampen 
mellem Thomasine og den lille balstyrige Knægt, inden han endnu 
kan tale rent, er en kostelig Nydelse. Vi mister ham af Syne 
indtil han otte og tyve Aar gammel atter optræder paa Skue- 
pladsen, da han kommer hjem fra sin Udenlandsrejse og over- 
tager Moderens Skole. Dette gør et Hul i vor Viden om ham, som 
vi ikke synes om. Vi vilde gærne hørt, hvorledes han, Thoma- 
sines Søn, men de vilde Kurters Ætling, har klaret sig gennem 
disse vanskelige Aar. Antydningsvis staar der noget om det, men . 
det er alt for lidt. Men fra da af faar vi ham hel og holden. 
Støttet og hjulpet af sin prægtige Moder, gaar han sejerrig ud af 
Kampen mod den daarlige Fædrenearv. Den fornuftige Tugt, 
hans Moder øvede paa ham i de allerførste Barneaar, har tidlig 
avet hans Tendenser til ustyrlig Voldsomhed og Gennemførelsen 
af et mod bestemte Formaal rettet Opdragelsessystem har haft 

en forniende og ledende Indflydelse. Saa snart han har fundet 
en Livsopgave, samler han al sin Kraft og Ævne om sin Gerning 
og sætter Livet ind paa at fore den frem. Der er intet Fusk i 
hans Arbejde og ingen Svig i hans Sjæl, derfor véd vi, at han 
ikke vil svigte. Gennem sin Virksomhed paa Skolen blæser han 
Liv og Rørelse ud over Byen, og hans brave Mor med den rene 
Vilje og det ærlige Mod faar til sidst se sin lange Arbejdsdag 
kronet med gode Frugter. 

Bogen er fyldt med ypperlige Figurer. Vi kender omtrent 
alle Byens Familier, og vi véd ikke, hvem vi forstaar bedst og er 
mest fortrolig med, den unge Slægt med den uforlignelige »Ge- 
neralstabe , som vokser op og udfolder sig i sprættende, farverig 
Friskhed der oppe paa de gamle Kurters Røverborg, eller den, 
hvis Ungdom falder sammen med Thomasine Rendalens. 

Vi møder lutter virkelige Mennesker; Livets eget Hjærte- 
slag banker os i Møde, og Fortællingen er skabt i en menneske- 
kærlig Aands ædle Billede. 

1 den Skikkelse, Brydningerne mellem gammelt og nyt an- 
tager, er givet Byens kommunale og sociale Portræt, og de re- 
formatoriske Bestræbelsers Modtagelse og Skæbne maler vor egen 
Tid i dens omslagsrige, urolige Skiften. — — 

»Det flager € er først og fremst et Indlæg i Kvindesagen. 
Med rolige, ægte Farver skildrer Forfatteren den sædelige Ned- 
værdigelse hos Kvinderne, og den kyniske Slaphed i Samfunds- 
moralen, der jrør det muligt . at Ægteskaber, som de i Bogen 
fremstillede, kan indgaaes uden at den almene Sædelighedsfølelse 
oprøres derimod. For at aahne Almenhedens Øjne for, hvad 
deslige Forbindelser i sine Konsekvenser betyder, påaviser Bjørn- 
son, hvorledes Slægten lider, degraderes, gaar til Grunde der- 
under. Hans Tanke er at forsøge paa at skabe en forpligtende 
Ansvarsfølelse. 1 »Gengangere« viser Ibsen os det grufulde Syn, 
at et Afkom, der er ulevedygtigt paa Grund af Fædrenes Ud- 
svævelser, gaar til C runde i Elendighed. Derved har han skabt 
el timeligt Helvede, der er fuldt saa afskrækkende som Kristen- 
dommens evige. Ibsen tager os med ned i Afgrundsdybet , for at 
vi skal se de fortabtes Kvaler, høre deres frugtesløse Nødskrig. 
Bjørnson viser os i >Det flager«, hvorledes den Vej ser ud, som 
fører derhen, og peger samtidig paa, hvilken Retning de har at 
følge, som ikke vil ende i Fordærvelse. Han præker om Midlet 
til at undfly denne Verdens Helvede og sætter Livet ind paa at 

føre Folk i Sikkerhed. At se Faren og ville raade Bod derpaa, 
er for ham ét og det samme. 

Bjørnson er greben af en brændende Indignation over den 
Ulighed paa det kønslige Livs Omraade, der hersker mellem Mand 
og Kvinde. Uden fuldkommen Ligelighed, intet virkelig godt 
Ægteskab. Det er ikke Ukyskheden som saadan, han vil til Livs, 
men Ukyskheden i sine Udskejelser, som den slaar ud i uterlig 
Liderlighed. Hans Angreb er rettet mod det Samfund, der ikke 
oprøres mod at udlevere sine unge, uskyldige Kvinder til Mænd 
med udlevede Legemer og tilsølede Sjæle. Han gør ikke den en- 
kelte ansvarlig. Det vilde være uretfærdigt. Ligeledes véd han, 
at det ikke nytter at rejse Krav, som den offentlige Bevidsthed 
ikke har godkendt. Derfor er det hans Gerning for Tiden at 
forsøge paa at omforme Opinionen og vække en sædelig Ansvars- 
følelse af højere Art hos Kvinde som hos Mand. Til den Ende 
drager han frem en Række Kvinder, og viser hvorledes deres 
Stilling var i og uden for Ægteskabet Aarhundreder igennem, og 
hvad den til Dels endnu er. Der er ikke stor Forskel paa Kurte- 
hustruernes Vilkaar og f. Eks. Fru Emilie Engels. Det er det 
samme Syn i noget afdæmpede Farver. 

Det er først i det sidste Kapitel at et Pust af en anden 
Aand slaar os i Møde. Under Flagning og Salut ringes den nye 
Tid ind. Og naar vi lægger Bogen bort, er det som om vi har 
set et Folk i Rejsning. 

Amalie Skram. 

Mens „Nationalteatret* stilfærdig har levet af de slumrende Abonnenter, 
har „Dagmarteatret* og „ Kasino* pressot de sidste Bloddraaber af .Froken Ni- 
touohe* og „Dom Juanita*. „Folketeatret* har sit Princip tro præsenteret os 
en Reprise. Mens Skilsmissesogende efter den nye Lovs Vedtagelse erklærer 
alle Frankrigs Domstole i Belejringstilstand, og Virkelighedens Grund er taget 
bort under Ægteparret Desprunelle's Fodder, bevarer »Lad os skilles* sejrrigt 
sin Magt over et Publikum, for hvem det aldrig var en kvik Aktualitet, lige 
fra Begyndelsen en lykkelig behandlet Idé. 

Der er sagt saa mangt og meget om Sardou. ved Lyden af hans Navn 
drager os forbi Erindringenjom saa mangen bleget Anmælder-Aandfuldhed. hvoraf 
vi kun fornemmer Stovet, som af en smuldret Buket — at man ikke fristes 
til paa ny at karakterisere et med saa utallige Adjektiver behængt Talent. Som 
Teaterdigter har han ejet Feuilletonistens Evner og har modtaget Feuilleton- 
istens Lou i en Tid. der bestandig foler si«? en sn ne foran Laterna magieas Lagen, og 
som »lerfor elsker til Mani Kronikernes og Feuilletonernes evige Skyggespil af sig 
selv. Som Dramatiker har Virtorien Sardou vist sit Publikum Skyggen af sig selv 
just i Nuets „Pose*. Han har endog undertiden naaet at give det (lamera- 
obscura-Billedets Farve, Solglittren. Glans og Bevægelse. Betragt Camera ob- 
srura. Alt er æ/te. Himlen er lys med sit eget ægteBlaa; Havets Bolger ruller 
langsomt i Havets ægte Gront. Og denne unge Kvinde, som stirrer ud derover, 
gemt bag sin Parasol, hendes Smil er levende, hendes Bryst aander. 

Og grib saa: alt er et tomt Stykke Pap. Saaledes har Sardou gydt Nuets 
fulde Livs^ka»r over en nogen Tomhed. Han har netop haft C imeraeN Gave. 
Ti hvis du pludselig vender dig bort fra Billedet og aabner den lille Dor i 
Skuret, vil du uden for i Livet se Himlen just med dette Lys, Havet i dette 
(iront og den unge Kvinde bag sin Parasol. 

Det er Hemmeligheden ved Sardou. Derfor gor hans Stykker altid Lykke, 
derfor kan de ikke genoptages: Paa gamle Malerier stoder Dragten os ikke. vi 
vender os til Ansigtet: paa gamle Fotografier drukner vi i Latter over Krinolinen. 
Kun to af Sardous mange Stykker syn<»s at kunne leve et Par Decennier. Det 
er de .rene* Lystspil: n fA farligt Brev* og .Lul os skilles*. 

Delvis skyldes dette den vidunderlig' Intrigekunst. At et Lystspil af 
Sardou skænker s, mime Nyfigenheds-Nyd-n -iin at falge travle Hænder, der 




I 



994 Teatrene. 

ilsomt sætter Naale i et moderne Kniplebrædt. Det synes en Forvirring, det er 
et Mønster. Og i et Nu er smidige Traade knyttet om Naalene. — Delvis skyldes 
det Sardous noget raffinerede Lune. Det er dette Lune, som i „Lad os skilles* 
gør Ægtemanden til Elsker, Elskeren til Ægtemand. Dette Taskenspiller-Chan- 
gement er Lystspillets Nerve. Det er den velkendte Trios Komik, at Menealos 
synger Paris' Tenorparti og bortfører Helena i Finalen. Vi har saa ofte sét Ægte- 
manden blive blindet ved at faa Mel i Ansigtet som Klownen i Cirkus. Her 
bliver Elskeren den vaade Hund, der trøstes med Kamilleté. En saadan Idé 
betales i vore Dage med en Formue, for hvilken man køber et Slot. 

Paa Folketeatret blev „Lad os skilles" spillet saaledes, at det var den 
bedste Komedie, Sæsonen har budt. Fremfor alle skyldes det Hr. Abrahams 
selv. Der er ingen dansk Skuespiller, hvis Udvikling jeg nøjere har fulgt, ingen 
hvis endelige Viklen-sig-af-Puppen, jeg hilser med større Glæde. Hans Udførelse 
af Hr. Desprunelles er for hans Vedkommende Menneskefremstillingens Sejer over 
Tradition og Ageren. Vejen har været lang, for Kunstneren ofte besværlig. Nu 
er Maalet naaet: Hr. Abrahams vil uforfalsket kunne yde det, hans Personlighed 
sidder inde med. 

Lad os sé et Øjeblik paa Vejen, som er lagt tilbage. 

Det er hos Severin Abrahams to store Ungdomsindtryk, som har kæmpet 
i en vag, sent modnet Personlighed. Det ene Indtryk er Hjemmets, det an- 
det hele Tidens. Disse to stod i Strid. Ti der fandtes midt i Romantikens 
gyldneste Tid enkelte Huse, hvis Vinduer vendte ud til andre Anskuelsers 
Strøg end Romantikens Hovedgade. Konferentsraad Abrahams Hjem var et al* 
dem. Den franske Filosofis Luft rensede ud i disse Stuer. Udsigten var mere 
fri fra disse Ruder, man saa mindre snævert. Vidt forgrenede Bekendtskaber 
slog Dørene op i Huset, saa der aldrig blev indeklemt eller lummert. 

Men paa den anden Side var Severin Abrahams' Ungdomstid fuldstændig 
romantisk farvet. Officielt var alt romantisk — men det var Roniantikens 
Aften. Den var ikke mere nogen begejstret Tro, snarest en forsagt Vane. Hoved- 
stemningen var Vemodighed. Hos de stærke og selvstændige blev den til>at 
med en bitter og ensom Misfornøjelse, hvori hver enkelt rugede over sit. ingen 
samlede sig i Skare til Oprør. Dette Kuld af Unge fra Tredsernes første Aar 
blev en egen Slags fordomsfri, men i Bund og Grund skeptiske „Se-tirere*. 
Det var de stærkeste. Hos de bløde Personligheder løb Vemodigheden ud i en 
Smægten, der smager sødligl i Munden. Severin Abrahams hørte til de sidste. 
I hans første Tid besejredes Hjemmets Indflydelse aldeles af Studenterlivets og 
— Scenens. 

Scenens. Besynderligt, at i Abrahams sceniske Uddannelse akkurat de to 
samme Indflydelser skal brydes, som kæmpede i hans menneskelige Udvikling. 
Høedt spillede her Hjemmets Rolle, alle Teatrets Traditioner og dets Repertoire 
havde Romantikens Mærke. Abrahams fik Høedt til Lærer og — spillede sam- 
men med alle de andre væsentlig som alle de andre. 

Læreren prædikede Natur, og Eleven gav sig selv — saaledes som Tids- 
indtrykkene havde formet ham. Der findes en Buste af ham fra hin Periode. 
Den er sikkert udmærket truffet: Ansigtet er paa en Gang hovmodigt og smægt- 
ende. Men netop selvbeundrende Smægten var Mærke for Abrahams Spil. 
Begge Egenskaber skyldes hans Personligheds Svaghed. Den, der nærer Mis- 
tillid til sig selv, skjuler ofte derover ved^ unødigt at exponere sig selv. Naar 

Abrahams paa Scenen bestandig saa efter sine egne Ord, var det ikke for 
at beundre, hvor godt de ramte, det var af Frygt, for at de ikke skulde 
ramme. 

Følgen af det hele var, at denne Efterromantiker, som troskyldigt gav 
alt, hvad han følte, blev kaldet for affekteret; og at den Mistillid til sig selv, 
der kom af Usikkerheden over for egne Følelsers Ægthed, blev kaldet Selv- 
behagelighed. 

Af Høedt syntes Abrahams kun at have lært rent ydre Ting. Hans Re- 
plik var rund og blødt formet, hans Haandbevægelser varierede og talende. Men 
da Midler og Teknik ikke var taget i Brug af nogen selvstændig Individualitet, 
virkede de som pretentiøs Kunstfærdighed. Der var for den kunstforstandige 
meget at respektere, mindre at sympatisere med, intet, som rev med. 

Over Mængden besad Abrahams den Magt, som Ungdom, en smuk Stemme, 
et skønt Hoved skænker en Skuespiller. Den, der burde ende som Jeronimus i 
»Maskeraden* blev feteret som Grev Beaudelot 

Imidlertid gik Tiden. Tredserne blev Halvfjærdserne. Og de nye Strøm- 
ninger, som ellers saa sparsomt forandrede vort Teater-Fysiognomi, naaede 
Abrahams lettere end nogen anden. Hans Natur var endnu stadig lige blodt 
modtagelig, og pludseligt vaagnende Erindringer, baade fra Hjem og Lærer, gav, 
med ét understøttede og fremhjulpne af de ændrede Tider, hans kunstneriske 
Konstitution Marv og Knogler, bvor den før kun havde haft en vis Fedme og 
Brusk. Egentlig var dette nye jo alt sammen gammelt for ham — har han 
sagt til sig selv. Og det har givet ham Mod: Han fandl jo Støtte, ret besét i 
alt, hvad han i Hjemmet havde hørt, i Læren lært. 

Og for hver Rolle han fik. som nogenlunde kunde forliges med hans 
Egenskaber, viklede sig nu noget af hans eget Væsen ud. Faa bemærkede det. 
Gamle Beskyldninger, som var blevet falske, vedblev at følge ham : Egenskaber, 
hans Ungdom havde pyntet ham med, begyndte at forsvinde med den modnere 
Alder. Privatdirektørerne, som før havde kuret til Elskeren, blev maaske lidt 
køligere over for en Grev Beaudelot med Embonpoint. Det kongelige Teater 
nægtede Kunstneren Debut. 

Hele denne Tid har været vanskelig og trist. Et Gæstespil paa Kasino 
førte til intet, skønt det burde have overbevist alle. Abrahams .Ødsle Fader* 
var med et Ord sagt lige det modsatte af Dumas Figur. Fremstillerens og Digt- 
erens Skikkelse synes kun at have el eneste Lighedspunkt: Hjertensgodheden. 
Men selve denne er hidsigt opbrusende her, sindig magelig hist. Denne Grev 
de la Rivonniére, som var behagelig for blændende, dannet for aandfuld. en 
Smule flot for eksentrisk, erstattede en Række af aristokratiske Fuldkommen- 
heder med borgerlige Sinaadyder og var snart sagt intet af hvad Digteren har 
fordret. Men som han var, forblev han uafbrudt et Menneske. 

Man saa' ikke Grev de la Rivonniére, men man saa' Hr. Abrahams for 
første Gang. 

Fuldkomment slog han igennem, hvor man mindst skulde have ventet del. 
1 Scenen med Sønnen brød frem en selvbevidst Autoritet, en uretfærdig Tilside- 
sats hele Indignation. For første Gang i sit Liv tog Abrahams hele Magten 
over Tilskuerens Sind - og det jusl, hvor hvad han skulde yde: var ægte 
Overlegenhed. Saaledes bliver Livets YdmygeUer Kunstens Sejre. Uretten, 
der var sket ham, havde ladet Kunstneren tage Maal af sin Ævne, og den 

vundne Selvbevidsthed slog ved første Lejlighed ud i Kunsten og rev baade 
Mistillid og Forfængelighed over Ende. 

Men det blev herved. Man betaler ved Teatrene ikke Faderen Sønnens 
Gage. Man gagerer Ungdommen, ikke Talentet. Hr. Abrahams drog atter bort, 
denne Gang til Paris. Han vendte efter en Tids Forløb tilbage som sin egen 
Direktør; optræder i et Par gamle Roller, hvori han konstaterer, at han er paa 
Veje til at tilegne sig en Del fransk Natur, dansk Unatur i Retning af Hast i 
Repliken — og slaar derpaa pludseligt og afgørende igennem i en gammel 
Rolle, som han tidligere spillede med stor Dygtighed, hvori han nu skaber 
en ægte, en levende Skikkelse, helt i sit eget Billede, som her lempeligt kan 
glide sammen med Digterens. 

Hr. Desprunelles er lidt magelig. Ellers vilde der slet ikke være blevet nogen 
Komedie at skrive om dette Ægteskab. Ti ellers ]er han inderlig rar. Lidt egoist- 
isk — enfin, det følger med Mageligheden; men retskaffen, godlidende og sindig. 
Han har meget lunt Humor, som gaar Haand i Haand med en^aimabel Dan- 
nelse. Vid Horisont har han ikke; men han har megen Forstand paa — og 
Respekt for — „det, der eksisterer i Virkeligheden". Han har den reusserede 
Mands Skræk for det, som svæver i Skyerne, og han er Repræsentant for Max- 
imen: Her er dog ganske rart paa Jorden. 

Hvad Hr. Abrahams fuldt er bleven som Desprunelles kan siges helt 
kort: Han er den dannede Mand af den gode Middelstand her hjemme. Men 
hvor mange Opgaver ligger nu ikke for ham — eller laa. Hvilken dyb For- 
klaring vilde ikke „Et Dukkehjem* faa gennem denne jævne, helt borgerlige 
Tolkning. Hr. Abrahams vilde i det moderne originale Repertoire gøre en hel 
Kreds af Figurer saa uendelig forstaaelig for Mængden. 

Alle Abrahams Egenskaber, som han nu helt kunde bringe frem til Lyset 
i sin* Kunst, falder sammen med Bankdirektør Helmers. Det er nødvendigt saa 
— det fælles i Tiden gør det — at Skuespilleren og hans sande Roller mødes 
til given Tid. Skade da, at Monopol og Bornérthed skal skille saa nære Slægt- 
ninge. 

Fru Julie Secher spiller Gyprienne — ligesom sidst. Der er henriv- 
ende Ting, og der er alt for mange Fejl. Et vidunderlig lyst og barnligt Smil. en 
enkelt fra det rigeste Temperament fremspringende Replik spreder som Solskær 
over en hel Scene ; en tøset Kaadhed, en uklædelig Sparken til Rollen skæmmer 
et helt Optrin. 

Julie Secher har af alle unge ved vore Teatre det mest ægte Talent. Hvor 
hun under sine Hænder faar Følelser, hun helt kender, plumper hun ud i Sand- 
heden. Hendes Stemme, som har Fejl, bliver melodisk under det føltes Jnder- 
lighed; hendes Natur, som kan være heftig til Brutalitet, glider i Blik og Udtryk 
bort til den kyskeste Sarthed. Hun ejer den dybeste Hemmelighed i Kunsten : 
at virke det meget ved et „næsten Intet". 

Og ved Siden af alt dette, som burde gøre Julie Secher saa betydelig, ejer 
hun som Skuespillerinde en Række af Fejl, der lægger hendes Fortrin det far- 
ligste Baghold. Disse Fejl er det forkælede Barns. Hun er i Virkeligheden 
lærvillig som faa, men hun er kunstnerisk lunefuld som ingen. Hun interesseres 
let for alt, men kun faa Ting interesserer hende længe* Hun kan gore Under- 
værker, saa snart hun vil, og hun kan bringe til Fortvivlelse, hvis hun ikke 

„gider". Hun vil blive en stor Skuespillerinde den Dag, hun har opgivet det 
barnagtige, uden at „Barnet* i hende er dødt 

(lyprienne bar maaske va»ret anset for bendes største Triumf. Alt i aJt 
stiller den bendes Mangler i nok saa skarpt et Lys som bendes Fortrin. Sar- 
ilou fordrer af sin Heltinde en rent legemlig Yivaritet, hvorover Fru Serber 
ikke raader. 

Alt i alt gaar „Lad os skilles* med monsterværdig Provision: Hr. Orla- 
mundt giver Adbémar uden Overdrivelse. Fru Julie Hansen virker latterva>k- 
kende ved hvert Ord. 

Og naar man saa kort før Holbergsfesten gaar lw>rt efter at have sét 
,Lad os skilles", siger man til sig selv, at paa dette Sekondteater lindes en 
Jeronimus, en Magdalone og en Pernille, som alle kunde naa den højeste Bang, 
i en Tid, hvor man heklager, at Holberg ingen Fremstillere finder. 



Hk.hman Hang. 

